
PROLOG 


Înainte de ivirea zorilor, m-am trezit de trei ori în întuneric. 
Mai întâi, copleșită de tristețe, apoi de bucurie și, în cele din 
urmă, de singurătate. Lacrimile unei singurătăţi adânci până la 
os m-au trezit pe nesimţite, scăldându-mi obrajii precum 
atingerea  reconfortantă a unei pânze umede în mâini 
mângâietoare. Mi-am întors chipul spre perna udă de lacrimi și 
m-am lăsat purtată de un râu sărat prin cavernele tristeţii 
binecunoscute, în profunzimile subterane ale somnului. 

Apoi m-am trezit cuprinsă de o bucurie înflăcărată, cu trupul 
încordat ca un arc în convulsiile împreunării fizice, atingerea lui 
proaspătă pe pielea mea stingându-se de-a lungul nervilor 
precum valurile împlinirii care mă împânzise din miezul fiinţei. 
Am alungat realitatea, întorcându-mă din nou, căutând mirosul 
cald și înțepător al dorinței satisfăcute a unui bărbat, în braţele 
primitoare ale iubitului meu, somnul. 

A treia oară m-am trezit singură, dincolo de atingerea iubirii 
sau a disperării. Imaginea pietrelor era proaspătă în mintea 
mea. Un cerc mic, de pietre ridicate pe culmea unui deal înverzit 
și abrupt. Numele dealului este Craigh na Dun; dealul zânelor. 
Unii spun că dealul este fermecat, alţii că e blestemat. Și unii, și 
alții au dreptate. Insă nimeni nu cunoaște rolul sau scopul 
pietrelor. 

Nimeni, în afară de mine. 

PARTEA ÎNTÂI 


PRINTR-O OGLINDĂ TULBURE 


Inverness, 1968 
|1. Studiind arhivele 


Roger Wakefield stătea în picioare în mijlocul camerei, 
simțindu-se de-a dreptul asaltat. Găsea acest sentiment cumva 
justificat, căci fizic era înconjurat de mese pline de antichităţi și 
suvenire, de mobilier greoi, în stil victorian, acoperit cu totul de 
pânze, cuverturi și pături, de covorașe minuscule ţesute, 
așezate pe lemnul lustruit, așteptând viclean să alunece de sub 
piciorul musafirului neatent. Era înconjurat din toate părţile de 
mobilă, pânzeturi și hârtii. Și de cărţi... Dumnezeule, câte cărți! 

Trei pereți ai biroului în care se afla erau căptușiți cu rafturi, 
fiecare din ele burdușite de cărţi. Romanele broșate de aventuri 
zăceau în teancuri viu colorate și ferfeniţite în faţa volumelor 
legate în piele de vițel, înghesuite alături de romane populare 
selecționate de cluburi de carte, volume antice, șterpelite din 
biblioteci pe cale de dispariţie, și mii și mii de broșuri, foi volante 
și manuscrise legate de mână. 

In toată casa domnea aceeași atmosferă. Cărţi și ziare zăceau 
îngrămădite de-a valma pe oricare dintre suprafeţele orizontale 
și fiecare dulap gemea și scârțâia pe la balamale. Răposatul său 
tată adoptiv dusese o viaţă lungă și împlinită, cu mai bine de 
zece ani peste venerabila vârstă biblică îngăduită de șaptezeci 
de ani. lar în cei optzeci și ceva de ani ai săi, reverendul 
Reginald Wakefield nu aruncase niciodată nimic din casă. 

Roger și-a reprimat dorinţa de a ieși în goană pe ușa din față, 
de a sări în Morris Minorul său și a se întoarce imediat la Oxford, 
lăsând casa parohială și conţinutul ei la cheremul vremii și al 
vandalilor. Stai calm, și-a spus în gând, respirând adânc. Te poţi 
descurca. Cărţile erau partea cea mai ușoară; nu avea altceva 

de făcut decât să le sorteze și să cheme pe cineva să vină să le 
ridice. Garantat, vor avea nevoie de o remorcă mare cât un 
vagon de tren, dar se putea face. Hainele - nicio problemă. 
Oxfam avea să se ocupe de ele. 

Nu știa ce o să facă Oxfam cu atâtea costume negre, din serj, 
cu vestă, datând aproximativ din 1948, dar poate că săracii în 
mâinile cărora vor ajunge nu erau foarte pretenţioși. A început 
să respire ceva mai calm. Işi luase o lună de concediu de la 
Catedra de Istorie de la Oxford pentru a rezolva problemele 
legate de moștenirea reverendului. Poate că, la urma urmelor, îi 
va fi de ajuns o lună. In clipele sale cele mai sumbre, i se păruse 
că va avea nevoie de ani întregi. 

S-a îndreptat spre una dintre mese și a ridicat un vas micuț, 
din porțelan. Era plin cu diverse obiecte dreptunghiulare mici, 
din metal; „gaberlunzies” din plumb, insigne emise cerșetorilor 
în secolul al optsprezecelea de către parohii, ca un soi de licență 
pentru cerșit. Alături de ele, lângă lampă era o colecţie de sticle 
din lut ars, un corn de berbec de ţinut tutunul, ornat cu un inel 
din argint. Să le doneze unui muzeu? s-a întrebat neștiind ce să 
facă. Casa era plină de relicve iacobite; reverendul fusese istoric 
amator, secolul optsprezece reprezentând teritoriul său preferat 
de cercetare. 

Involuntar, a întins degetele pentru a mângâia suprafaţa 
cornului de tutun, urmărind liniile negre ale inscripţiei - numele 
și datele diaconilor și trezorierilor Breslei Croitorilor din 
Canongate, Edinburgh, 1726. Poate ar trebui să păstreze câteva 
dintre achiziţiile mai selecte ale reverendului... dar pe urmă s-a 
dat înapoi, clătinând hotărât din cap. 

— Stai cuminte, cocoșule, a rostit el cu voce tare, calea asta 
duce la pierzanie. 

Sau cel puţin la începutul unei vieți de șoarece prins în cursă. 
Dacă începea să oprească lucruri, avea să sfârșească păstrându- 
le pe toate și să locuiască în această monstruozitate de casă, 
înconjurat de generaţii întregi de vechituri. 

— Și totodată vei ajunge să vorbești singur, a mormăit el. 

Gândul la generaţiile de vechituri adunate i-a amintit de garaj 
și a simţit cum i se înmoaie puţin genunchii. Reverendul, care 
era de fapt unchiul mamei sale, îl adoptase de la vârsta de cinci 
ani, după ce părinţii lui fuseseră uciși în timpul celui de-Al Doilea 
Război Mondial: mama sa murise în timpul Blitzului iar tatăl, 

undeva deasupra apelor întunecate ale Canalului Mânecii. Cu 
obișnuitul său instinct de a colecţiona orice, reverendul păstrase 
toate lucrurile care aparținuseră părinţilor săi, puse bine în lăzi 
și cutii de carton în spatele garajului. Ştia că nimeni nu a 
deschis vreuna dintre aceste lăzi în ultimii douăzeci de ani. 

Roger a mormăit o lamentaţie din Vechiul Testament la 
gândul că va trebui să răscolească printre obiectele părinţilor 
săi. 

— O, Dumnezeule! a spus el cu voce tare. Orice, numai asta 
nu! 

Remarca nu se dorise a fi chiar o rugăciune, dar soneria a 
început să ţârâie parcă drept răspuns, făcându-l pe Roger să 
tresară și să-și muște limba. Ușa casei parohiale avea tendința 
de a se înţepeni când era vreme umedă, ceea ce însemna că era 
așa aproape în permanenţă. Roger a deschis-o cu un scârţâit 
îngrozitor și a dat nas în nas cu o femeie aflată în pragul ușii. 

— Vă pot ajuta cu ceva? 

Era de statură medie și foarte drăguță. O apariţie delicată, 
înveșmântată în pânză albă, fină, cu un păr castaniu bogat, 
cârlionţat, strâns parțial într-un soi de coc. Și în centrul acestei 
apariţii, o extraordinară pereche de ochi scânteietori, chiar de 
culoarea cherry-ului bine maturat. 

Și-a ridicat privirea de la tenișii lui mărimea patruzeci și șase 
spre chipul lui aflat la treizeci de centimetri mai sus decât al ei. 
Zâmbetul pieziș al femeii s-a lărgit. 

— Nu-mi place să încep o conversaţie cu un clișeu, a spus ea, 
dar ce mare te-ai făcut, tinere Roger! 

Roger și-a simţit sângele năvălindu-i în obraji. Femeia a 
început să râdă și a întins o mână. 

— Tu ești Roger, nu-i așa? Numele meu e Claire Randall; sunt 
o veche prietenă a reverendului. Însă pe tine nu te-am mai 
văzut de când aveai cinci ani. 

— A... spuneaţi că sunteţi o veche prietenă a tatălui meu? 
Atunci știți deja... 

Zâmbetul a dispărut, făcând loc unei expresii triste. 

— Da, mi-a părut tare rău. Inima, nu? 

— Mda. Nu ne aşteptam. Eu tocmai am venit de la Oxford ca 
să mă ocup de... toate. 

A făcut un gest vag cu mâna, semn că se referea la moartea 
reverendului, la casa din spatele lui și întregul ei conținut. 

— Din câte îmi amintesc despre biblioteca tatălui tău, această 
mică sarcină ar trebui să îţi ocupe timpul cam până la Crăciunul 
următor, a remarcat Claire. 

— In acest caz, poate nu ar trebui să te deranjăm, s-a auzit o 
voce cu un accent moale, american. 

— Ah, uitasem, a rostit Claire, întorcându-se puţin spre fata 
care stătea ascunsă privirii lui după colţul verandei. Roger 
Wakefield - fiica mea, Brianna. 

Brianna Randall a făcut un pas în faţă, cu un zâmbet timid pe 
buze. Roger a rămas o clipă privind-o fără să scoată o vorbă, 
apoi și-a amintit de maniere. S-a retras un pas și a deschis larg 
ușa, întrebându-se preţ de o secundă când își schimbase ultima 
dată cămaşa. 

— Dar nu e absolut niciun deranj! a spus el din toată inima. 
Chiar îmi doream o pauză. Poftiţi, intraţi! 

Le-a făcut semn celor două femei spre capătul coridorului 
care ducea în biroul reverendului, băgând de seamă că, pe 
lângă faptul că era destul de atractivă, fiica lui Claire era una 
dintre cele mai înalte fete pe care le văzuse vreodată de 
aproape. Trebuie să aibă peste un metru optzeci, și-a spus în 
sinea lui, văzând că ajungea cu fruntea la același nivel cu 
cornișa rafturilor din hol, pe lângă care trecea. Fără să-și dea 
seama, s-a îndreptat de spate în vreme ce le urma, expunându- 
și astfel cei un metru și nouăzeci de centimetri ai săi. În ultima 
clipă s-a aplecat, ferindu-se la timp să nu dea cu fruntea de 
tocul ușii de la birou când a intrat în urma femeilor. 

— Aveam de gând să vin mai demult, a spus Claire, așezându- 
se mai bine în fotoliul uriaș. 

Cel de-al patrulea zid al biroului reverendului era înzestrat cu 
ferestre din podea până în tavan, și soarele sclipea vesel în 
agrafa cu perle din părul ei castaniu-deschis. Buclele începeau 
să scape din strânsoare, iar ea și-a dat absentă una pe după 
ureche în timp ce vorbea. 

— De fapt, aranjasem să vin anul trecut, dar pe urmă s-a ivit o 
urgenţă la spital, în Boston - eu sunt doctor, a explicat ea, cu un 
zâmbet înflorindu-i discret în colţul gurii la vederea expresiei de 
surpriză pe care Roger nu reușise prea bine să o ascundă. Dar 
îmi pare rău că nu am venit; mi-ar fi făcut mare plăcere să îl 
revăd pe tatăl tău. 

Roger se întreba mai degrabă de ce veniseră acum, știind că 
reverendul murise, însă i se părea nepoliticos să întrebe. În 
schimb, a zis: 

— Și acum vă bucuraţi de peisaje? 

— Da, am venit cu mașina de la Londra, a răspuns Claire, 
zâmbind spre fiica ei. Am vrut ca Bree să vadă ţinuturile 
acestea; nu ai crede, auzind-o vorbind, însă și ea este la fel de 
englezoaică precum sunt și eu, deși nu a trăit niciodată aici. 

— Adevărat? s-a mirat Roger, aruncând o privire spre Brianna. 

Nu arăta deloc a englezoaică, și-a spus în sinea lui; în afară de 
înălţimea impresionantă, avea o coamă bogată de păr roșcat, 
purtat liber pe umeri, iar oasele feţei erau puternice, cu unghiuri 
drepte, și nasul lung și drept - poate puţin prea lung. 

— M-am născut în America, a explicat Brianna, însă și mama, 
și tata sunt... erau... englezi. 

— Erau? 

— Soţul meu a murit în urmă cu doi ani, l-a lămurit Claire. ÎI 
cunoșteai, cred, Frank Randall. 

— Frank Randall! Desigur! 

Roger s-a pocnit cu palma peste frunte și a simţit sângele 
năvălindu-i în obraji la chicotul Briannei. 

— Probabil mă veţi crede un nătărău fără pereche, însă eu 
abia acum am realizat cine sunteţi! 

Numele explica totul; Frank Randall fusese un istoric eminent 
și un bun prieten al reverendului; ani la rând făcuseră schimb de 
informaţii misterioase despre iacobiţi, deși trecuse mai bine de 
un deceniu de când Frank Randall vizitase pentru ultima dată 
casa parohială. 

— Vasăzică... veţi vizita locurile istorice din apropiere de 
Inverness? s-a aventurat Roger. Aţi fost deja la Culloden? 

— Nu încă, a răspuns Brianna. Ne gândeam să mergem 
cândva spre sfârșitul săptămânii. 

Zâmbetul ei era politicos, însă nimic mai mult. 

— Am luat o excursie de-a lungul Loch Nessului în această 
după-amiază, a spus Claire. Și poate că mâine vom cobori cu 
mașina până la Fort William, sau doar ne vom plimba prin 
Inverness; orașul s-a dezvoltat foarte mult de la ultima mea 
vizită aici. 

— Când a fost asta? 

Roger se întreba dacă ar trebui să își ofere serviciile de ghid. 
Nu ar trebui să piardă timpul, însă doamna și domnul Randall 
fuseseră buni prieteni ai reverendului. Și oricum, o călătorie cu 
mașina până la Fort William în compania a două femei 
atrăgătoare părea mult mai interesantă decât un garaj care 
aștepta să fie curăţat, și asta cât de curând. 

— Ah, acum mai bine de douăzeci de ani. A trecut foarte mult 
timp de atunci. 

În vocea lui Claire se întrezărea un ton straniu care l-a făcut 
pe Roger să o privească mai atent, însă ea i-a răspuns cu un 
zâmbet. 

— Păi, a încercat el, dacă pot face ceva pentru 
dumneavoastră cât timp sunteţi în Țara de Sus... 

Claire continua să zâmbească, însă ceva se schimbase în 
expresia chipului ei. Aproape că putea să jure că femeia 
așteptase să se ivească o ocazie. A aruncat o privire spre 
Brianna, apoi s-a uitat din nou la Roger. 

— Dacă te oferi, a spus ea, zâmbindu-i generos. 

— Ah, mamă! a intervenit Brianna, îndreptându-se de spate 
pe scaun. Doar nu vrei să îl deranjezi pe domnul Wakefield! Uite 
câte are de făcut! 

A fluturat o mână spre biroul aglomerat, cu lăzile sale 
arhipline și nesfârșitele teancuri de cărți. , 

— Ah, nu e niciun deranj! a protestat Roger. A... despre ce 
este vorba? 

Claire i-a aruncat fiicei sale o privire tăioasă, închizându-i 
gura. 

— Nu aveam de gând să îl bat la cap și să îl trag de picioare, a 
spus ea cu asprime. Insă ar putea cunoaşte pe cineva care să ne 
ajute. Este un mic proiect istoric, i-a explicat ea lui Roger. Am 
nevoie de cineva care se pricepe suficient de bine la istoria 
iacobiților din secolul al optsprezecelea... prințul Charlie cel 
Frumos și compania. 

Roger s-a aplecat înainte, intrigat. 

— lacobiţi? a întrebat el. Această perioadă nu este printre 
specializările mele, însă am ceva cunoștințe... ar fi fost și greu 
să nu le am, trăind atât de aproape de Culloden. Acolo a avut 
loc bătălia finală, înţelegetți, s-a întors el spre Brianna. Acolo 
unde prințul Charlie a luptat împotriva ducelui de Cumberland și 
a fost măcelărit pentru că i-a deranjat pe englezi. 

— Corect, a încuviințat Claire. Și de fapt aceasta are de-a face 
cu ceea ce doresc eu să găsesc. 

A băgat mâna în poșetă și a scos o bucată de hârtie 
împăturită. Roger a desfăcut-o, parcurgând-o iute cu privirea. 
Conţinea o listă de nume, poate treizeci, toate de bărbați. In 
capul paginii scria titlul: „RASCOALA IACOBITA - CULLODEN, 
1745”. 

— Ah, din '45? a întrebat Roger. Acești bărbați au luptat la 
Culloden, nu-i așa? 

— Așa e, a răspuns Claire. Ce vreau eu să aflu este... câţi 
dintre bărbaţii de pe listă au supravieţuit bătăliei? 

Roger se scărpina în bărbie în timp ce parcurgea lista. 

— E o întrebare simplă, al cărei răspuns însă ar putea fi greu 
de aflat. Atât de mulţi dintre bărbaţii clanurilor scoțiene care l- 
au urmat pe prinţul Charlie au fost uciși pe Câmpia de la 
Culloden, încât nu au fost îngropaţi individual. Au fost puși în 
morminte comune, având o singură piatră funerară pe care era 
scris numele clanului căruia-i aparțineau. 

— Știu, a răspuns Claire. Brianna nu a mai fost aici, însă eu 
am fost... în urmă cu mulţi ani. 

Lui Roger i s-a părut că vede o umbră întunecându-i privirea 
pentru o clipă, însă a fost iute ascunsă când Claire a plecat 
capul spre poșetă. Nici nu e de mirare că e tristă, și-a spus în 
sinea lui. Câmpia de la Culloden era un loc impresionant; și pe el 
parcă îl podideau lacrimile privind peste întinderea imensă a 
mlaștinii, amintindu-și patriotismul și curajul scoţienilor care 
zăceau nimiciţi sub iarbă. Claire a scos alte câteva coli de hârtie 
scrise la mașină și i le-a întins. Un deget lung și alb se plimba în 
jos pe marginea uneia dintre coli. Mâini frumoase, a băgat de 
seamă Roger, cu osatură delicată, îngrijite, cu un singur inel pe 
fiecare. Cel din argint ieșea imediat în evidență; o verighetă 
lată, iacobită, cu împletitura complicată scoțiană, împodobită cu 
flori de ciulini. 

— Acestea sunt numele soțiilor lor, din câte cunosc eu. Mă 
gândeam că ar putea ajuta... dacă soţii lor au fost uciși la 
Culloden, probabil că aceste femei s-au recăsătorit ori au 
emigrat după aceea. Aceste date ar trebui să figureze cu 
siguranţă în registrul parohiei. Toate sunt din aceeași parohie; 
biserica era în Broch Mordha - este puţin mai la sud de aici. 

— O idee foarte bună, a spus Roger, oarecum surprins. Este 
genul de abordare la care s-ar gândi un istoric. 

— Eu nu sunt chiar istoric, a răspuns Claire Randall sec. Pe de 
altă parte, când trăiești cu unul, mai furi meserie. 

— Desigur. 

Un gând neașteptat l-a lovit și s-a ridicat din scaun. 

— Sunt o gazdă îngrozitoare, vă rog, permiteţi-mi să vă ofer 
ceva de băut și pe urmă îmi puteţi spune mai multe despre 
această listă. Poate vă voi fi eu însumi de folos. 

In ciuda dezordinii, știa unde erau păstrate carafele și îndată 
și-a servit musafirele cu puţin whisky. Pusese destul de mult 
sifon în al Briannei, însă a băgat de seamă că ea sorbea din 
pahar ca și cum ar fi băut spray împotriva furnicilor, mai 
degrabă decât cel mai bun Glenfiddich dintr-un singur malt. 
Claire, care ceruse ca al ei să fie simplu, părea să îl savureze 
mult mai mult. 

— Așadar, a reluat Roger, reașezându-se la locul său și luând 
din nou hârtia în mână. Este o problemă interesantă, în materie 
de cercetare istorică. Spuneaţi că acești bărbaţi vin de la 
aceeași parohie? Presupun că proveneau dintr-un singur clan 
sau familie... bag de seamă că unii dintre ei se numeau Fraser. 

Claire a încuviinţat din cap, cu mâinile împreunate în poală. 

— Veneau de pe aceeași proprietate, o fermă micuță din 
Highlands, cunoscută printre localnici drept Lallybroch. Făceau 
parte din clanul Fraser, deși niciodată nu îi juraseră oficial 
supunere căpeteniei, lordul Lovat. Acești bărbaţi s-au alăturat 
răscoalei încă de la începuturi, au luptat în bătălia de la 
Prestonpans, în vreme ce oamenii lui Lovat nu au intrat în luptă 
decât abia înainte de bătălia de la Culloden. 

— Adevărat? Interesant. 

In condiţiile normale ale secolului al optsprezecelea, 
asemenea mici arendași-fermieri ar fi murit acolo unde își 
duceau zilele și ar fi fost înmormântați frumos în cimitirul 
satului, înscriși ordonat în registrul parohiei. Cu toate acestea, 
încercarea lui Charlie cel Frumos de a recuceri tronul Scoției în 
1745 întrerupsese cursul firesc al lucrurilor într-o manieră cât se 
poate de brutală. 

In timpul foametei care urmase dezastrului de la Culloden, 
mulţi scoțieni emigraseră spre Lumea Nouă; alţii se târâseră din 
câmpii și mlaștini spre orașe, în căutare de hrană și locuri de 

muncă. Câţiva rămăseseră locului, agăţându-se cu încăpățânare 
de pământurile și tradiţiile lor. 

— S-ar putea scrie un articol fascinant, a spus Roger, gândind 
cu voce tare. Să mergi pe urmele unui număr de indivizi, să vezi 
ce s-a întâmplat cu fiecare dintre ei. Ar fi mai puţin interesant 
dacă au fost cu toţii uciși la Culloden, însă există șansa ca unii 
dintre ei să fi scăpat. 

Roger ar fi fost tentat să înceapă acest proiect ca o binevenită 
pauză, chiar și în cazul în care Claire Randall nu i-ar fi cerut-o. 

— Da, cred că vă pot ajuta, a concluzionat el, încântat de 
zâmbetul cald cu care ea l-a răsplătit. 

— Chiar așa? E minunat! a exclamat ea. 

— Va fi plăcerea mea, a răspuns Roger. 

A împăturit hârtia și a așezat-o pe masă. 

— Voi începe de îndată. Dar spuneţi-mi, cum a fost călătoria 
cu mașina de la Londra? 

Conversaţia se purta acum pe subiecte de interes general, în 
timp ce Claire și Brianna îl încântau cu povești din timpul 
călătoriei lor transatlantice și al drumului cu mașina de la 
Londra. Atenţia lui Roger era ușor distrasă, căci începuse să-și 
pună la punct planul de cercetare al proiectului. Se simţea vag 
vinovat că pierdea vremea ţinându-le de vorbă, chiar nu avea 
timp de pierdut. Pe de altă parte, era o chestiune interesantă. Și 
în plus putea să combine acest proiect cu sarcina obligatorie de 
a face ordine în materialele reverendului; știa precis că în garaj 
se aflau patruzeci și opt de cutii din carton, toate etichetate: 
IACOBIȚI, DIVERSE. Gândul acesta era suficient pentru a-i da o 
ușoară stare de amețeală. 

Smulgându-și cu greu gândurile de la cutiile din garaj, a băgat 
de seamă că discuţia luase o cu totul altă turnură faţă de 
subiectul iniţial. 

— Druizi? 

Roger se simţea dezorientat. A aruncat o privire curioasă spre 
paharul său, verificând dacă într-adevăr își adăugase sifon. 

— Nu ai auzit niciodată nimic despre ei? 

Claire părea ușor dezamăgită. 

— Tatăl tău, reverendul, știa câte ceva despre ei, deși doar 
așa, neoficial. Poate că nu a considerat că e important să-ți 
povestească despre ei; o lua drept o glumă. 


VP - 12 


Roger s-a scărpinat în creștetul capului, ciufulindu-și coama 
deasă de păr negru. 

— Nu, chiar nu-mi amintesc. Însă aveţi dreptate, probabil nu 
considerase că e ceva serios. 

— Păi, nici eu nu știu cu siguranţă dacă e așa. 

Și-a încrucișat picioarele. O rază de soare i-a mângâiat glezna, 
făcându-i ciorapii să strălucească și accentuându-i delicatețea 
tibiei. 

— Când am fost aici ultima dată cu Frank - Dumnezeule, asta 
a fost în urmă cu douăzeci de ani! -, reverendul i-a spus că 
exista un grup de... în fine, druizi moderni, cred că i-am putea 
numi. Nu am idee cât de autentici erau; cel mai probabil, nu 
foarte originali. 

Brianna stătea aplecată în faţă acum, captivată, cu paharul de 
whisky uitat în mâini. 

— Reverendul nu îi putea recunoaște oficial - păgânism și 
toate alea, înţelegi -, însă menajera lui, doamna Graham, făcea 
parte din acest grup, așa încât din când în când îi mai ajungeau 
pe la urechile zvonuri despre activităţile lor; așadar reverendul i- 
a vândut un pont lui Frank că urma să aibă loc un soi de 
ceremonie în zorii zilei de Beltane, adică de Întâi Mai. 

Roger a încuviințat din cap, încercând să se acomodeze cu 
imaginea bătrânei doamne Graham, de o corectitudine 
desăvârșită, absorbită în rituri păgâne, dansând în jurul 
cercurilor de piatră la ivirea zorilor. Singurul lucru pe care și-l 
putea aminti el însuși din ceremoniile druide era că unele dintre 
ele implicau arderea sacrificială a victimelor în cuști împletite 
din răchită, fapt care i se părea încă și mai greu de imaginat 
pentru o doamnă scoțiană prezbiteriană, aflată la o vârstă 
înaintată. 

— În vârful unui deal din apropiere se află un cerc de pietre. 
Așa că am urcat acolo înainte de ivirea zorilor, pentru a le... în 
fine, spiona, a continuat ea, ridicând din umeri, parcă scuzându- 
se. Știi cum sunt oamenii de știință; nu au niciun dram de 
conștiință când vine vorba de domeniul lor de studiu, ca să nu 
mai vorbim că nu au nici urmă de simţ al delicateţei sociale. 

Roger s-a crispat ușor la auzul acestei remarci, însă a 
încuviințat din cap fără tragere de inimă. 

— Și acolo erau, a continuat ea. Cu doamna Graham printre 
ele, cu toate înveșmântate în cearșafuri de pat, incantând 

rugăciuni și dansând în mijlocul cercului de piatră. Frank era 
fascinat, a adăugat ea cu un zâmbet. Și era impresionant, chiar 
și pentru mine. 

S-a oprit o clipă, măsurându-l pe Roger cu o privire oarecum 
curioasă. 

— Am auzit că doamna Graham a murit acum câţiva ani. Însă 
mă întrebam... știi cumva dacă a avut familie? Cred că în astfel 
de grupuri calitatea de membru se transmite ereditar; e posibil 
să existe o fiică sau o nepoată care mi-ar putea povesti câte 
ceva. 

— Păi, a răspuns Roger încet. Există o nepoată - numele ei 
este Fiona, Fiona Graham. De fapt, a venit aici să ajute în casa 
parohială după moartea bunicii ei. Reverendul era mult prea 
bătrân pentru a putea fi lăsat de unul singur. 

Dacă ceva putea înlocui viziunea în care doamna Graham 
dansa învăluită într-un cearșaf, atunci ăsta era gândul că Fiona, 
de nouăsprezece ani, putea fi protectoarea unei taine mistice 
antice, însă Roger a intrat bucuros în joc și a continuat: 

— Mi-e teamă că în acest moment nu este aici. Insă aș putea 
să o rog să vină pentru dumneavoastră. 

Claire a fluturat o mână delicată, concediind intenţia lui. 

— Nu te deranja, pot discuta cu ea altă dată. Și așa am stat 
prea mult pe capul tău. 

Spre mâhnirea lui Roger, Claire și-a așezat paharul gol pe 
măsuța joasă dintre fotolii și Brianna l-a pus pe al ei, încă plin, 
grăbită, parcă abia așteptând să plece. Roger a băgat de seamă 
că Brianna Randall își rodea unghiile. Această infimă dovadă de 
imperfecţiune i-a dat curajul să facă următorul pas. Brianna îl 
intriga și nu voia să o lase să plece, fără o asigurare că o va 
revedea vreodată. 

— Apropo de cercuri de piatră, a spus el repede, cred că îl știu 
pe cel pe care l-aţi menţionat. E destul de spectaculos și nu e 
prea departe de oraș. 

l-a zâmbit Briannei Randall, observând inconștient cei trei 
pistrui de pe unul din pomeţii obrajilor. 

— Mă gândeam că poate aș începe acest proiect cu o excursie 
până la Broch Tuarach. Se află în aceeași direcţie cu cercul de 
piatră, așa încât poate... ă...! 

Cu o smucitură neașteptată a poșetei voluminoase, Claire 
Randall răsturnase ambele pahare de whisky de pe măsută, 

udându-l pe Roger pe coapse și în poală cu whisky dintr-un 
singur malt și aproape un pahar întreg de sifon. 

— Îmi pare nespus de rău, și-a cerut ea scuze, vădit tulburată. 

S-a aplecat și a început să culeagă de jos cioburile de cristal, 
în ciuda încercărilor vag coerente ale lui Roger de a o opri. 

Venind în ajutorul ei cu o mână de șerveţele din pânză 
înșfăcate de pe bufet, Brianna a spus: 

— Serios, mamă, nu am idee cum te lasă în sala de operaţii. 
Niciun lucru mai mic decât o cutie de pâine nu e în siguranţă în 
mâinile tale. Uite, i-ai înmuiat pantofii în whisky! 

A îngenuncheat pe podea și a început să strângă de zor 
băutura vărsată și cioburile de cristal. 

— Și pantalonii! 

Înhăţând un șervețel curat din teancul pe care îl avea în 
braţe, s-a pornit să lustruiască sârguincios vârful încălţărilor lui 
Roger, coama ei de păr roșcat plutind delirant în jurul 
genunchilor lui. A ridicat capul, în timp ce-i studia coapsele, 
tamponând energic stropii umezi de pe catifeaua cord. Roger a 
închis ochii și a început să se gândească disperat la tot soiul de 
accidente teribile de mașină pe autostradă, la formularele de 
impozit de la Oficiul de Finanţe și la Blob din Outer Space - orice 
care l-ar putea împiedica să se facă de rușine în timp ce simţea, 
prin stofa udă a pantalonilor săi, aburii catifelaţi emanaţi de 
respiraţia caldă a Briannei Randall. 

— Ă... poate ar fi mai bine să continui tu? 

Vocea venea de undeva de la nivelul feţei lui și, deschizând 
ochii, s-a trezit nas în nas cu o pereche de ochi de un albastru 
intens privindu-l pe deasupra unui zâmbet larg. Cam lipsit de 
vlagă, a luat șervețelul pe care ea i-l întindea, respirând de 
parcă un tren tocmai gonise pe urmele lui. 

Aplecându-și capul pentru a-și șterge pantalonii, a zărit-o cu 
coada ochiului pe Claire Randall privindu-l cu o expresie în care 
se împleteau compasiunea și amuzamentul. Nimic altceva nu se 
citea în expresia ei; nimic din strălucirea pe care i se păruse că 
o întrezărește în ochii ei chiar înainte de catastrofă. Tulburat 
cum era, probabil i se păruse, și-a spus în sinea lui. Căci de ce 
Dumnezeu ar fi făcut-o Claire în mod intenţionat? 


— De când ești tu interesată de druizi, mamă? 

Brianna părea să găsească ideea destul de amuzantă; 
observasem că își mușca interiorul obrazului în vreme ce 
stăteam de vorbă cu Roger Wakefield și rânjetul larg pe care și-l 
reținuse atunci îi era acum întins pe toată faţa. 

— Ai de gând să îţi aduci propriul cearșaf și să te alături 
celorlalte preotese? 

— Probabil că întrunirile lor ar fi mai interesante decât 
întâlnirile de la spital din fiecare joi, am răspuns. Totuși, e cam 
răcoare acolo sus. 

Brianna a izbucnit în hohote de râs, speriind doi piţigoi aflaţi 
pe drum în faţa noastră. 

— Nu, am spus, redevenind serioasă. Nu vreau să dau de 
doamnele druide. Însă e o doamnă pe care o cunoșteam demult 
și pe care voiam să o găsesc, dacă pot. Nu am o adresă - nu am 
mai ținut legătura cu ea de mai bine de douăzeci de ani -, totuși 
doamna era interesată de lucruri din acestea neobișnuite: 
vrăjitorie, superstiții, obiceiuri din bătrâni. Genul acesta de 
lucruri. Pe vremuri trăia în apropiere; mă gândeam că dacă mai 
este încă aici, ar putea fi în legătură cu un astfel de grup. 

— Cum o chema? 

Am scuturat capul, întinzând mâna să prind clama de păr 
când am simţit-o alunecându-mi din bucle. Mi-a căzut printre 
degete în iarba înaltă de pe marginea drumului. 

— La naiba! am exclamat, aplecându-mă după ea. 

Bâjbâiam cu degete nesigure prin iarba deasă și umedă, 
chinuindu-mă să prind agrafa. Gândul la Geillis Duncan avea 
darul de a mă tulbura, chiar și după toţi acești ani. 

— Nu știu, am spus, strângându-mi spre ceafă șuvițele care 
îmi căzuseră pe obrajii îmbujoraţi. Adică... a trecut atât de mult, 
sunt sigură că acum are un alt nume. Era văduvă, se poate să 
se fi recăsătorit sau să își fi reluat numele de fată. 

— Ah. 

Brianna își pierduse interesul pentru subiect și pentru câteva 
clipe am înaintat împreună în tăcere. Deodată s-a întors spre 
mine: 

— Mamă, ce părere ai despre Roger Wakefield? 

l-am aruncat o privire; obrajii îi erau rozalii, însă putea fi din 
cauza vântului de primăvară. 

— Pare un tânăr foarte drăguţ, am răspuns precaută. Și cu 
siguranţă e inteligent, e unul dintre cei mai tineri profesori de la 
Oxford. 

Despre inteligenţa lui știam; mă întrebam dacă avea și ceva 
imaginaţie. Cel mai adesea bărbaţii studioși nu aveau niciun 
strop de imaginaţie. Care acum însă îi putea fi de folos. 

— Are niște ochi extraordinari, a spus Brianna, ignorând 
visătoare chestiunea inteligenţei lui. Nu-i așa că sunt cei mai 
verzi ochi pe care i-ai văzut vreodată? 

— Da, sunt într-adevăr foarte neobișnuiţi, am încuviințat. 
Întotdeauna au fost așa; îmi amintesc că i-am remarcat când l- 
am întâlnit prima dată când era copil. 

Brianna și-a coborât privirea spre mine, încruntându-se. 

— Da, mamă, chiar așa! Chiar trebuia să îi spui: „Vai, ce mare 
te-ai făcut!” când ţi-a răspuns la ușă? Ce jenant! 

Am început să râd. 

— Păi, când vezi pe cineva care cândva abia îţi ajungea la 
buric și pe urmă te trezești deodată că abia îi ajungi tu până la 
nas, nu poți să nu remarci diferenţa! am spus în apărarea mea. 

— Mamă! a exclamat ea, chicotind. 

— Și are și un fund foarte simpatic, am remarcat, ca să 
menţin aerul amuzat. Am băgat de seamă când s-a aplecat să 
toarne whisky-ul. 

— Ma-MĂĂĂ! O să te audă lumea! 

Ne aflam în apropiere de stația de autobuz. Câteva femei și 
un domn în vârstă, înveșmântați în tartane, stăteau în picioare 
lângă indicator; s-au întors să ne privească atunci când ne-am 
apropiat. 

— De aici se poate lua autobuzul pentru un tur în jurul Loch 
Nessului? am întrebat, cercetând mulțimea uluitoare de anunțuri 
și afișe lipite pe indicator. 

— Ah, da, a răspuns amabil una dintre doamne. Autobuzul 
sosește cam în zece minute. 

A măsurat-o din priviri pe Brianna, cu o înfățișare atât de 
evident americană în blue jeanși și pardesiu alb. O ultimă notă 
patriotică era adăugată de chipul îmbujorat din cauza râsului 
înfundat. 

— Mergeţi să vedeţi Loch Nessul? N-aţi mai fost până acum la 
noi, așa-i? 

— Eu am făcut o excursie cu barca de-a lungul lacului 
împreună cu soțul meu acum mai bine de douăzeci de ani, i-am 
răspuns zâmbind, însă pentru fiica mea este prima călătorie în 
Scoţia. 

— Adevărat? 

Aceasta a atras atenţia celorlalte doamne care s-au înghesuit 
în jurul nostru, deodată prietenoase, oferindu-ne sfaturi și 
punându-ne o sumedenie de întrebări până când autobuzul 
mare și galben s-a arătat gâfâind de după colț. 

Brianna s-a oprit o clipă înainte de a urca treptele, admirând 
priveliștea pitorească în care se înfățișau buclele serpentinelor 
înverzite, ondulându-se printr-un lac pictat în albastru și 
mărginit de pini negri. 

— Va fi distractiv, a spus ea, râzând. Crezi că vom vedea 
monstrul? 

— Nu poţi ști niciodată, am răspuns. 

e 

Roger și-a petrecut restul zilei cu gândurile aiurea, rătăcind 
absent printre sarcinile pe care le avea de îndeplinit. Cărţile 
care așteptau să fie împachetate spre a fi donate Societăţii 
pentru Conservarea Antichităţilor se revărsau din cutia lor, 
camioneta antică a reverendului zăcea în faţa garajului cu 
capota deschisă, în așteptarea verificării motorului, în timp ce 
el, cu o cană de ceai cu spumă de lapte pe jumătate goală 
alături, privea distras la ploaia care cădea la acele prime ore ale 
serii. 

Știa că trebuie să se apuce să dezmembreze inima biroului 
reverendului. Nu cărțile; deși era o muncă enormă, tot ce avea 
de făcut era să decidă ce cărți să oprească pentru el însuși și ce 
să trimită la SPA ori la biblioteca vechiului colegiu al unchiului 
său. Nu, mai devreme sau mai târziu va fi nevoit să se ia la 
trântă cu biroul enorm ale cărui sertare erau umplute până la 
refuz cu documente și hârtii ieșind din zecile de nișe înguste. Și 
va fi nevoit să dea jos și să arunce toate mărunțișurile care 
decorau peretele din plută ce acoperea o latură a camerei - o 
sarcină menită să descurajeze și cele mai neînfricate inimi. 

Pe lângă sila generală de a începe această sarcină 
anevoioasă, Roger mai avea și un alt motiv să tărăgăneze 
lucrurile. Nu voia să facă nimic din toate astea, oricât de 
necesare ar fi fost ele; în schimb voia să lucreze la proiectul lui 

Claire Randall, să dea de urma bărbaţilor de pe Câmpia de la 
Culloden. 

Era un proiect destul de interesant în sine, deși probabil o 
muncă de cercetare minoră. Insă nu acesta era motivul. Nu, s-a 
gândit Roger, dacă era sincer cu sine însuși, voia să se ocupe de 
proiectul lui Claire Randall pentru că-și dorea să se ducă până la 
pensiunea doamnei Thomas și să aștearnă rezultatele la 
picioarele Briannei Randall, precum trebuie să fi făcut odinioară 
cavalerii cu capetele balaurilor. Chiar și dacă nu deţinea o pradă 
de o asemenea grandoare, avea nevoie urgentă de o scuză 
pentru a o căuta și a sta de vorbă din nou cu ea. 

li amintea de un tablou al lui Bronzino, s-a decis el. Atât ea 
cât și mama ei dădeau impresia stranie de a fi fost cumva 
desenate, schițate în linii atât de vii și în detalii atât de delicate, 
încât ieșeau în evidenţă din fundal ca și cum ar fi fost gravate. 
Insă Brianna avea o strălucire aparte și acel aer al prezenţei 
fizice absolute care făcea modelele lui Bronzino să pară a te 
urmări cu privirea, a fi pe punctul de a-ţi vorbi din ramele lor. 
Roger nu văzuse niciodată un tablou al lui Bronzino strimbându- 
se la un pahar de whisky, însă dacă ar fi existat unul, era 
convins că ar fi avut întocmai înfățișarea Briannei Randall. 

— Păi, la dracu', a exclamat el cu voce tare. Doar n-o să-mi ia 
prea mult timp să mă uit mâine peste registrele de la Culloden 
House, nu-i așa? Pe când domnia ta, a continuat el, adresându- 
se biroului cu nenumăratele sale poveri, mai poţi aștepta o zi. La 
fel și domnia ta, a spus el întorcându-se spre perete și trăgând 
sfidător un roman poliţist din raft. A aruncat o privire beligerantă 
în jur, parcă provocând mobilele din cameră să obiecteze dacă 
îndrăznesc, însă nu s-a auzit niciun sunet cu excepţia băzâitului 
venind dinspre focul din șemineul electric. L-a stins și, punând 
cartea la subsuoară, a ieșit din birou închizând lumina. 

O clipă mai târziu s-a întors, a traversat camera pe întuneric 
și a luat de pe masă lista cu numele. 

— La dracu'! a spus el, îndesând-o în buzunarul cămășii. Nu 
vreau să uit blestemata de listă mâine-dimineaţă. 

Și-a bătut buzunarul ușor cu palma, simțind foșnetul discret al 
hârtiei chiar în dreptul inimii și a urcat în dormitor. 

(J 

Ne întorseserăm de la Loch Ness bătute de vânt și înghețate 

de ploaie la confortul cald oferit de cina fierbinte și de focul care 

ardea vesel în șemineul din salon. Brianna începuse să caște în 
timp ce mânca omleta și în curând s-a scuzat și a plecat să facă 
o baie fierbinte. Eu am mai rămas o vreme în salon, de vorbă cu 
doamna Thomas, gazda noastră, și era aproape de ora zece 
când am urcat la rândul meu să fac baie și să mă bag în pat. 

Brianna de obicei se trezește devreme și se culcă devreme, 
prin urmare, când am deschis ușa dormitorului, am fost 
întâmpinată de respiraţia ei ușoară. Adoarme repede și are un 
somn profund; m-am mișcat cu grijă prin cameră, agăţându-mi 
hainele în șifonier și făcând puţină ordine, însă nu mă temeam 
că o voi trezi atât de ușor. Casa a devenit tot mai tăcută pe 
măsură ce îmi vedeam de treburile mele, așa încât foșnetul 
propriilor mele mișcări parcă îmi răsuna în urechi. 

Adusesem cu mine câteva dintre cărţile lui Frank, cu intenţia 
de a le dona Bibliotecii din Inverness. Erau rânduite grijuliu pe 
fundul valizei mele, formând o bază pentru lucrurile ceva mai 
fragile așezate peste ele. Le-am scos una câte una, punându-le 
pe pat. Cinci volume cartonate, cu coperte în culori vii, 
strălucitoare. Cărţi însemnate, frumoase; fiecare a câte cinci, 
șase sute de pagini, fără a mai pune la socoteală indicele și 
ilustrațiile. 

Operele integrale ale răposatului meu soț, în ediţiile complet 
adnotate. Copertele erau pline de sus până jos de cuvinte 
elogioase, comentarii din partea fiecărui expert recunoscut în 
domeniul istoric. Nu era deloc rău pentru o muncă de o viaţă, 
mi-am spus în sinea mea. O realizare cu care te puteai mândri. 
Compactă, grea, competentă. Am ordonat volumele unul peste 
altul pe masă, lângă poșetă, ca să nu le uit dimineaţă. Titlurile 
de pe cotor erau diferite, însă le-am așezat astfel încât numele 
„Frank W. Randall”, prezent pe fiecare dintre tomuri, să se 
alinieze unul peste celălalt. Străluceau precum bijuteriile în 
lumina palidă a veiozei de pe noptieră. 

Pensiunea era liniștită; era început de an, prea devreme 
pentru turiști, iar cei cazați acum se duseseră de mult la 
culcare. În celălalt pat, Brianna a pufăit ușor și s-a întors în 
somn, câteva șuviţe lungi de păr roșcat căzându-i peste chipul 
adormit. Un picior lung și gol ieșea din așternut și l-am acoperit 
ușor cu plapuma. Impulsul de a mângâia un copil adormit nu 
dispare niciodată, chiar dacă acel copil este cu mult mai mare 
decât mama sa, de acum femeie în toată puterea cuvântului, 

chiar dacă încă tânără. l-am îndepărtat părul de pe faţă și i-am 
mângâiat ușor fruntea. A surâs în somn, o expresie fugară de 
mulțumire, care a dispărut la fel de repede cum apăruse. Eu am 
continuat să zâmbesc în vreme ce o priveam și i-am șoptit în 
urechea cufundată în somn, cum o făcusem de atâtea ori 
înainte: 

— Dumnezeule, cât de mult semeni cu el! 

Am înghiţit micul nod din gât - de acum aproape un obicei - și 
mi-am luat halatul de pe spătarul scaunului. În aprilie, nopţile în 
Highlands sunt al naibii de friguroase, însă nu mă simţeam 
pregătită să caut sanctuarul cald al propriului meu pat. 

O rugasem pe gazdă să lase focul aprins în salon, asigurând-o 
că îl voi acoperi eu cu cenușă înainte de a mă retrage. Am închis 
încetișor ușa, cu ochii încă la picioarele lungi, depărtate și la 
părul roșcat, mătăsos și încâlcit, răsfirat pe plapuma albastră. 

— Nu e rău nici așa ca Operă Completă, am șoptit în coridorul 
întunecat. Poate nu la fel de mare, însă a dracului de 
remarcabilă. 

Salonașul era înghesuit și întunecat, focul ardea liniștit cu o 
flacără aurie ce cuprinsese un buștean în întregime. Am tras un 
fotoliu micuţ în faţa șemineului și mi-am ridicat picioarele pe 
unul dintre braţe. Auzeam în jurul meu toate sunetele discrete și 
obișnuite ale vieţii moderne: torsul slab al frigiderului de la 
subsol, zumzetul și băzâitul centralei care făcea focul din 
șemineu mai degrabă un moft decât o necesitate și zgomotul 
mașinilor care treceau din când în când pe stradă. 

Dar dincolo de toate aceste sunete se întindea liniștea adâncă 
a nopţii scoțiene. Am rămas cu totul nemișcată, căutând-o. 
Trecuseră douăzeci de ani de când nu o mai simţisem, însă 
puterea mângâietoare a întunericului era încă acolo, cuibărită 
între munţi. Am băgat mâna în buzunarul halatului și am scos 
hârtia împăturită - o copie a listei pe care i-o dădusem lui Roger 
Wakefield. Era prea întuneric pentru a o putea citi la lumina 
focului, însă nu aveam nevoie să disting numele. Am despăturit 
hârtia pe genunchiul meu înveșmântat în mătase și am rămas 
privind fără să discern rândurile ininteligibile scrise la mașină. 
Mi-am plimbat încet degetul peste fiecare rând, murmurând 
pentru mine însămi toate numele înscrise, ca într-o rugăciune. Ei 
aparţineau nopţii reci de primăvară mai mult decât mine. Cu 

toate acestea am rămas cu privirea îndreptată spre flăcări, 

lăsând întunericul de afară să umple cotloanele goale din mine. 
Și rostindu-le numele ca și cum i-aș fi invocat, am făcut primii 

pași în urmă, traversând întunericul pustiu unde mă așteptau. 


|2. Se îngroașă gluma 


A doua zi dimineaţă Roger a plecat de la Culloden House cu 
douăsprezece pagini de notițe și un sentiment crescând de 
neputinţă. Ceea ce iniţial păruse o simplă muncă de cercetare 
istorică devenea o treabă tot mai stranie și mai întortocheată. 

Găsise doar trei dintre numele de pe lista lui Claire Randall 
printre registrele cu victime de la Culloden. Aceasta în sine nu 
era ceva remarcabil. Armata lui Charles Stuart rareori avusese 
un registru de recrutare coerent, căci unele căpetenii de clan se 
alăturaseră Prinţului-Cel-Frumos dintr-o toană, după câte se 
părea, iar mulţi dintre ei îl părăsiseră din motive chiar mai puţin 
solide, înainte ca numele oamenilor lor să poată fi înscrise în 
vreun document oficial. Registrele armatei scoțiene, care în cele 
mai bune timpuri fuseseră completate ocazional, spre sfârșitul 
bătăliei deveniseră aproape inexistente; la urma urmelor, nu 
avea niciun rost să ţii un registru de plăţi, dacă nu aveai niciun 
sfant cu care să îi plătești pe soldați. 

Și-a încovoiat cu grijă trupul deșirat și s-a strecurat în Morris- 
ul său antic, aplecându-și automat capul pentru a nu se lovi. 
Scoțând dosarul de la subsuoară, l-a deschis și a privit încruntat 
paginile pe care le copiase. Neobișnuit era faptul că toți bărbaţii 
de pe lista lui Claire apăruseră pe o altă listă a armatei. 

Oamenii dintr-un regiment de clan puteau să fi dezertat, pe 
măsură ce dezastrul iminent devenea tot mai clar, un lucru nu 
tocmai neobișnuit. Nu, detaliul care făcea întreaga situaţie de 
neînțeles era că numele de pe lista lui Claire apăruseră - întregi 
și complete - ca parte a regimentului lordului Lovat, trimis târziu 
în campanie pentru a îndeplini promisiunea de sprijin făcută 
Stuarzilor de către Simon Fraser, lord Lovat. 

Cu toate acestea, Claire spusese clar - și o privire aruncată 
peste hârtia originală i-a confirmat - că acești bărbaţi veniseră 
cu toţii de la o moșie mică numită Broch Tuarach, aflată 

departe, spre sud-vest, pe pământurile clanului Fraser, aproape 
mai degrabă de pământurile clanului MacKenzie. Mai mult decât 
atât, ea susţinuse că acești bărbaţi fuseseră cu armata scoțiană 
încă de la bătălia de la Prestonpans, care avusese loc pe la 
începuturile campaniei. 

Roger a clătinat din cap. Informaţiile primite nu aveau niciun 
sens. Lucru cert, Claire trebuie să fi greșit perioada - chiar ea 
mărturisise că nu este istoric de profesie. Însă nici regiunea să 
nu o cunoască? Și cum puteau bărbaţii de pe moșia de la Broch 
Tuarach, care nu făcuseră niciun fel de legământ de alianţă față 
de căpetenia clanului Fraser, să fi ajuns la dispoziţia lui Simon 
Fraser? E adevărat că lordul Lovat fusese cunoscut drept 
„Bătrânul Vulpoi”, și pe bună dreptate, însă Roger se îndoia că 
puterea de convingere a redutabilului bătrân conte, oricât de 
impresionantă ar fi fost, putea atinge asemenea performanţă. 

Incruntându-se, Roger a pornit mașina și a ieșit din parcare. 
Arhivele de la Culloden erau deprimant de incomplete; cele mai 
multe constau dintr-un mănunchi de scrisori pitorești întocmite 
de lordul George Murray, care se plângea de lipsa de provizii, și 
lucruri care arătau bine în vitrinele muzeelor pentru turiști. Avea 
nevoie de mult mai mult decât atât. 

— Stai cuminte, cocoșule, și-a amintit în sinea lui, mijind ochii 
în oglinda retrovizoare la curbă. Treaba ta e să afli ce s-a 
întâmplat cu cei care n-au dat ortul popii la Culloden. Ce 
contează cum au ajuns acolo, atât timp cât au plecat de la 
război vii și nevătămaţi? 

Însă povestea nu îi ieșea din minte. Erau niște împrejurări atât 
de stranii... Numele se amestecau cu o frecvenţă ameţitoare, 
mai ales în Highlands, unde jumătate din populaţie părea în 
orice moment să se numească „Alexander”. În consecinţă, se 
crease un obicei din a deosebi oamenii după locul de baștină, 
precum și după numele clanului și cel de familie. Uneori, în loc 
de numele de familie. „Lochiel”, una dintre cele mai 
proeminente căpetenii de clan iacobite, era de fapt Donald 
Cameron, din Lochiel, care îl distingea clar de celelalte sute de 
bărbaţi Cameron, botezați Donald. 

Și toţi bărbaţii scoțieni care nu primiseră numele de Donald 
ori Alec fuseseră numiţi John. Dintre cele trei nume gasite de 
Roger în registrele de decese care se potriveau cu numele de pe 
lista lui Claire, unul era Donald Murray, altul, Alexander 

MacKenzie Fraser și celălalt era John Graham Fraser. Toate fără 
numele de baștină atașat; doar numele simplu și regimentul de 
care aparținuseră. Regimentul clanului Fraser, condus de lordul 
Lovat. 

Însă fără un nume de baștină, nu putea fi sigur că erau aceiași 
bărbaţi de pe lista lui Claire. Pe lista persoanelor decedate 
existau cel puţin șase John Fraser, și chiar și aceasta era 
inexactă; englezii nu  consideraseră foarte important ca 
necrologul să fie complet sau măcar corect - cele mai multe 
liste fuseseră întocmite după bătălie de către căpeteniile 
clanurilor, numărând pe cei prezenţi și aflând astfel cine nu se 
întorsese acasă. În cele mai multe cazuri căpeteniile însele nu 
mai ajunseseră înapoi, lucru care complica și mai mult situaţia. 

Roger și-a trecut mâna prin păr, masându-și viguros scalpul 
ca și cum asta i-ar fi putut stimula mintea. Și dacă cele trei 
nume nu erau persoanele căutate, misterul se adâncea și mai 
mult. O bună jumătate din armata lui Charles Stuart fusese 
măcelărită la Culloden. Și oamenii lui Lovat fuseseră în grosul 
armatei, chiar în miezul bătăliei. Era de neconceput ca un grup 
de treizeci de bărbaţi să fi supravieţuit în acea poziţie fără vreo 
intervenţie divină. Oamenii lordului Lovat apăruseră târziu în 
răscoală; în vreme ce în alte regimente soldaţii dezertau cu 
regularitate, cei din clanul Fraser fuseseră remarcabil de loiali... 
și, în consecinţă, avuseseră de suferit. 

Un sunet puternic de claxon din spate l-a făcut să tresară 
speriat din gândurile lui și s-a tras într-o parte pentru a lăsa să 
treacă huruind un camion mare, condus de un șofer nerăbdător. 
Gânditul și condusul nu erau activităţi compatibile, a 
concluzionat Roger. O să sfârșească zdrobit de un zid de piatră, 
dacă va continua așa. 

A rămas o clipă nemișcat, cântărind situaţia. Impulsul de 
moment îi spunea să se îndrepte spre pensiunea doamnei 
Thomas și să îi povestească lui Claire ce găsise până în acel 
moment. Faptul că astfel se putea bucura câteva minute de 
prezența Briannei Randall îmbogăţea savoarea acestei idei. 

Pe de altă parte, toate instinctele sale de istoric îi dictau să 
adune mai multe date. Și nu era sigur că Claire era persoana 
care să i le dezvăluie. Nu își putea imagina de ce îl însărcinase 
ea cu acest proiect, zădărnicindu-i totodată ducerea lui la 
îndeplinire prin informaţiile incorecte oferite. Nu părea logic, și 

în plus Claire Randall îi făcuse impresia unei persoane 
eminamente raţionale. Cu toate acestea, mai fusese și păţania 
aceea cu whisky-ul. Simţi sângele năvălindu-i în obraji 
amintindu-și. 

Era convins că o făcuse intenţionat... și cum nu părea tocmai 
genul de persoană căreia să îi placă farsele, era înclinat să 
presupună că o făcuse pentru a-l opri să o invite pe Brianna la 
Broch Tuarach. Voia să îl ţină pe el departe de acel loc, sau doar 
să îl împiedice să o ducă acolo pe Brianna? Cu cât se gândea 
mai mult la incident, cu atât devenea mai convins că doamna 
Claire Randall îi ascundea ceva fiicei sale, dar nu își putea da 
seama ce anume. Cu atât mai puţin înțelegea ce legătură avea 
cu el sau cu proiectul la care se angajase. 

S-ar fi lăsat păgubaș, dacă nu ar fi fost mânat de două 
motive: Brianna și simpla curiozitate. Voia să știe ce se petrecea 
și avea să facă pe dracu-n patru ca să afle. 

A început să bată ușor cu pumnul în volan, cumpănind, 
ignorând vuietul traficului care trecea pe lângă el. În cele din 
urmă, luând o hotărâre, a pornit din nou motorul și a intrat în 
trafic. A părăsit sensul giratoriu la a treia ieșire și s-a îndreptat 
spre centrul orașului Inverness, acolo unde se afla gara. 

Scoţianul Zburător îl putea duce până la Edinburgh în trei ore. 
Custodele însărcinat cu documentele Stuart fusese un prieten 
apropiat al reverendului. În plus, Roger avea o idee de unde să 
înceapă, oricât de încurcate ar fi părut iţele. In registrul în care 
fuseseră listate numele din regimentul lordului Lovat era 
menţionat că acei treizeci de bărbaţi se aflaseră sub comanda 
căpitanului James Fraser... de la Broch Tuarach. Acest bărbat 
fusese singura legătură aparentă dintre Broch Tuarach și 
bărbaţii clanului Fraser ai lordului Lovat. Se întreba de ce James 
Fraser nu apăruse în lista lui Claire. 

e 

Soarele strălucea, un eveniment rar pentru jumătatea lunii 
aprilie și Roger a profitat de el, coborând geamul de la portiera 
șoferului, pentru a lăsa vântul ușor să îi sufle pe lângă ureche. 

Fusese nevoit să rămână peste noapte în Edinburgh, să se 
întoarcă a doua zi târziu, și călătoria lungă cu trenul îl obosise 
atât de mult, încât abia reușise să mănânce cina fierbinte pe 
care Fiona insistase să i-o pregătească înainte să se 
prăbușească în pat, doborât de oboseală. Dar astăzi se trezise 

plin de energie și îndârjire și plecase cu mașina până în sătucul 
Broch Mordha, în apropierea pământurilor moșiei numite Broch 
Tuarach. Dacă mama Briannei Randall nu dorea ca fiica ei să 
ajungă la Broch Tuarach, nimic nu îl împiedica pe el să arunce o 
privire peste moșie. 

Găsise chiar Broch Tuarach, sau cel puţin așa credea: o 
movilă enormă de pietre prăbușite, înconjurând rămășițele 
dărăpănate ale unuia din acele broch-uri circulare, sau turnuri, 
folosite în vremuri îndepărtate atât ca locuinţă, cât și ca turn de 
apărare. Vorbea destul de bine galica, încât să știe că numele 
însemna „turnul cu fața spre nord” și se întrebase o clipă cum 
poate un turn circular să capete un asemenea nume. 

In apropiere se afla un conac și câteva dependințe, de 
asemenea în ruină, deși se mai păstrase destul de mult din ele. 
Un panou al unei agenţii imobiliare, șters de vreme, aproape 
ininteligibil, stătea înfipt într-un ţăruș în curte. Roger a rămas în 
picioare pe dealul de deasupra conacului, uitându-se în jur. La o 
simplă privire, nu se vedea nimic care ar fi explicat dorinţa lui 
Claire de a-și împiedica fiica să vină aici. Apoi a parcat Morris-ul 
în curte și s-a dat jos. Era un loc splendid, însă foarte izolat; îi 
luase aproape patruzeci și cinci de minute de manevre grijulii să 
străbată cu mașina drumul de ţară brăzdat de urme de căruţă 
ce se desprindea de șoseaua principală, fără să-și spargă baia 
de ulei. 

Nu a intrat în casă; era clar abandonată și putea fi periculos 
să intre. Oricum nu avea să găsească nimic acolo. Numele 
FRASER era cioplit în tocul ușii, însă același nume împodobea 
aproape toate micuţele lespezi funerare din ceea ce trebuie să fi 
fost cimitirul familiei - cele pe care le putea citi. Asta, a reflectat 
Roger, nu îi era de mare ajutor. Niciuna dintre pietrele funerare 
nu purta numele bărbaţilor de pe lista lui. Va fi nevoit să meargă 
mai departe; conform hărții AA, satul Broch Mordha se afla la 
cinci kilometri de aici. 

După cum se temuse, bisericuţa din sat nu mai fusese 
folosită, fiind demolată cu ani în urmă. Bătăile lui insistente la 
uși au stârnit priviri nedumerite, căutături aspre și în cele din 
urmă speculaţiile sceptice ale unui fermier în vârstă cum că 
registrele parohiei ar fi putut fi duse la muzeul din Fort William, 
sau poate tocmai în Inverness; era un preot acolo care 
colecționa astfel de prostii. 

Obosit și plin de praf, însă încă optimist, Roger și-a târât 
picioarele până la mașina adăpostită pe străduţa de lângă 
cârciuma din sat. Era genul de obstacol des întâlnit în domeniul 
cercetării istorice, iar el era obișnuit cu așa ceva. O halbă de 
bere în fugă - sau, mă rog, poate două, căci era o zi neobișnuit 
de caldă - și pe urmă la drum spre Fort William. 

l-ar fi învățătură de minte, și-a spus el mustrător în sinea lui, 
dacă registrele pe care le căuta s-ar dovedi a se fi aflat în tot 
acest timp în arhivele reverendului. Asta merita pentru că își 
neglijase munca, umblând după potcoave de cai morţi pentru a 
impresiona o domnişoară. Călătoria la Edinburgh nu servise 
decât la a-l ajuta să elimine cele trei nume pe care le găsise la 
Culloden House; toţi trei bărbaţii s-au dovedit a fi provenit de la 
alte regimente, nu din grupul de la Broch Tuarach. 

Documentele Stuart ocupau trei camere întregi precum și un 
număr nedeterminat de cutii de arhivă depozitate în subsolul 
muzeului, așa încât nu putea pretinde că realizase o cercetare 
exhaustivă. Cu toate acestea, găsise un duplicat al registrului de 
plăţi pe care îl văzuse la Culloden House, unde erau menţionaţi 
bărbaţii care se înrolaseră ca parte a unui regiment sub 
comanda generală a lordului Lovat - fiul Bătrânului Vulpoi, care 
trebuie să fi fost Tânărul Simon. Hoţomanul bătrân și-a împărțit 
votul, și-a spus Roger în sinea lui; l-a trimis pe moștenitor să 
lupte pentru Stuarzi în timp ce el a rămas acasă, pretinzând că 
fusese un supus loial al regelui Geordie în tot acel timp. Mult 
bine îi mai făcuse. 

Conform acelui document, Simon Fraser cel tânăr fusese 
comandant, pe când numele de James Fraser nu era menţionat. 
Un James Fraser apărea însă într-un număr de telegrame, 
memorandumuri și alte documente militare. Dacă era vorba 
despre același bărbat, fusese destul de activ în campanie. 
Totuși, neavând la dispoziţie decât numele de „James Fraser”, 
era imposibil de aflat dacă era cel de la Broch Tuarach; James 
era un nume scoţian la fel de comun precum Duncan sau 
Robert. Doar într-un singur loc apărea listat un James Fraser cu 
alte prenume în plus care puteau ajuta la identificarea sa, însă 
acel document nu menţiona pe niciunul dintre oamenii săi. 

Și-a scuturat umerii, alungând iritat un roi de musculițe 
vorace apărute din senin. l-ar lua câţiva ani ca să parcurgă toate 
acele registre într-o manieră coerentă. Incapabil să scape de 

musculițele insistente, s-a aplecat și a intrat în cârciuma 
întunecată, încărcată de arome stătute, lăsându-le să se 
rotească afară într-un nor agitat și nedumerit. 

Sorbindu-și berea amară și răcoroasă, a trecut mental în 
revistă pașii pe care îi făcuse până atunci și opţiunile care i se 
dezvăluiseră. Avea timp să se ducă până la Fort William astăzi, 
deși asta ar fi însemnat să se întoarcă târziu la Inverness. Și, 
dacă la muzeul din Fort William nu avea să găsească nimic, 
atunci următorul pas logic, deși ironic, era să scotocească prin 
arhivele reverendului. 

Și după asta? A scurs ultimele picături de bere amară și i-a 
făcut semn cârciumarului să-i mai aducă un pahar. Păi, dacă se 
ajungea la asta, o plimbare în jurul fiecărei curți bisericești și a 
tuturor cimitirelor din vecinătatea vagă a moșiei de la Broch 
Tuarach era probabil cea mai bună soluţie pe termen scurt. Se 
îndoia că cele două femei ar rămâne în Inverness pentru 
următorii doi, trei ani, așteptând răbdătoare răspunsurile. 

A băgat mâna în buzunar pipăind carnetul de notițe, cel mai 
bun companion al unui istoric. Înainte de a pleca din Broch 
Mordha, ar trebui măcar să arunce o privire prin ceea ce mai 
rămăsese din vechea curte a bisericii. Niciodată nu știai de ce 
surprize ai putea avea parte și cel puţin l-ar scuti să mai facă un 
drum până aici. 

e 

În după-amiaza următoare, doamna și domnișoara Randall au 
venit să ia ceaiul la invitaţia lui Roger, pentru a afla ultimele 
noutăți. 

— Am găsit câteva dintre numele de pe lista dumneavoastră, 
i-a spus lui Claire, conducându-le în birou. Este foarte 
neobișnuit; încă nu am aflat să fi murit vreunul cu certitudine la 
Culloden. Credeam că i-am descoperit pe trei dintre ei, însă s-au 
dovedit a fi alţi bărbaţi cu aceleași nume. 

A aruncat o privire spre doamna Randall; stătea în picioare 
aproape nemișcată, o mână strângând spătarul fotoliului, ca și 
cum ar fi uitat unde se află. 

— Ă... nu doriţi să luaţi loc? a invitat-o Roger și cu o tresărire 
ea a încuviințat din cap și s-a așezat deodată pe marginea 
fotoliului. 

Roger i-a aruncat o privire curioasă, însă a continuat, 
scoțându-și dosarul cu notițe pe care îl întocmise și întinzându-i- 
l. 

— După cum spuneam, e straniu. Nu am reuşit să găsesc 
toate numele; cred că va fi nevoie să îmi bag nasul prin 
registrele parohiei și ale cimitirelor din apropiere de Broch 
Tuarach. Am găsit cele mai multe dintre aceste registre prin 
hârtiile tatălui meu. Dar probabil că voi descoperi cel puţin unul 
sau doi morţi în bătălie, având în vedere că toţi au fost la 
Culloden. Mai ales dacă, după cum spuneţi, făceau parte dintr- 
unul din regimentele clanului Fraser, erau aproape toate în 
inima bătăliei, unde lupta era cea mai aprigă. 

— Știu. 

Ceva din glasul ei l-a făcut să se uite la ea nedumerit, însă 
chipul ei era ferit privirii lui când s-a aplecat peste birou. Cele 
mai multe însemnări erau copii făcute de mâna lui Roger, căci 
tehnologia exotică a fotocopiatului nu pătrunsese în arhivele 
guvernamentale care aveau în grijă Documentele Stuart, însă 
printre ele se aflau și câteva acte originale, dezgropate din 
mormanul de documente din secolul al optsprezecelea ale 
răposatului reverend Wakefield. Claire a întors filele ușor cu 
degetul, atentă să nu atingă hârtia fragilă mai mult decât era 
necesar. 

— Ai dreptate, e neobișnuit. 

Acum recunoștea emoția din glasul ei - era nerăbdare, însă 
amestecată cu satisfacţie și ușurare. Cumva se așteptase la 
asta - sau sperase că așa va fi. 

— Spune-mi, a ezitat ea. Numele pe care le-ai găsit. Ce s-a 
întâmplat cu ei, dacă nu au murit la Culloden? 

Roger a băgat de seamă cu o oarecare uimire că această 
chestiune părea de o importanţă extraordinară pentru ea, însă a 
scos îndatoritor dosarul care conţinea notele lui și l-a deschis. 

— Doi dintre ei sunt pe lista de pasageri ai unui vapor; au 
emigrat în America la scurt timp după Culloden. Alţi patru au 
murit de cauze naturale cam un an mai târziu - nu e de mirare, 
căci după Culloden a urmat o foamete teribilă și mulţi oameni 
au murit în Highlanas. lar pe acesta l-am găsit într-un registru al 
parohiei, însă nu al parohiei de unde provenea. Totuși, sunt 
aproape sigur că este unul din bărbaţii pe care îi căutaţi. 

Abia când umerii ei s-au mai detensionat puţin, Roger și-a dat 
seama că fusese acolo. 

— Încă mai doriţi să îi caut și pe ceilalţi? a întrebat el, sperând 
că răspunsul va fi „da”. 

O privea pe Brianna peste umărul mamei ei. Stătea în picioare 
lângă peretele din plută, pe jumătate întoarsă, ca și cum nu ar fi 
fost interesată de proiectul lui Claire, însă Roger putea vedea o 
ușoară cută verticală între sprâncenele ei. Poate că și ea simţea 
același lucru ca și el, entuziasmul straniu și suprimat care o 
anima pe Claire precum un câmp electric. Fusese conștient de el 
din momentul în care ea pășise în cameră și revelațiile lui nu 
făcuseră altceva decât să îl intensifice. Își imagina că, dacă ar fi 
atins-o, între ei s-ar fi aprins o scânteie de electricitate statică. 

Un ciocănit în ușa biroului i-a întrerupt gândurile. Ușa s-a 
deschis și a intrat Fiona Graham, împingând un cărucior de ceai 
echipat complet cu un ceainic, cești, șerveţele din pânză 
brodată, trei feluri de sendvișuri, prăjituri cu cremă, pandișpan, 
tarte cu dulceaţă și biscuiţi cu smântână groasă. 

— Vai, ce de bunătăţi! a exclamat Brianna văzând dulciurile. 
Toate sunt pentru noi sau mai așteptați încă alte zece persoane? 

Claire Randall și-a întors privirea spre gustările pregătite 
pentru ceai, zâmbind. Câmpul electric era încă prezent, însă 
estompat cu un efort vizibil. Roger îi vedea unul dintre pumni 
atât de strânși între faldurile fustei, încât muchia inelului îi tăia 
în carne. 

— Gustarea e atât de îmbelșugată, că nu vom mai avea 
nevoie de mâncare săptămâni întregi, a spus ea. Arată minunat! 

Fiona radia. Era micuță, durdulie și drăguță, precum o găinușă 
maronie. Roger a oftat în sinea lui. Deși era încântat să le poată 
oferi musafirelor lui o asemenea desfătare, era perfect conștient 
că generozitatea acestei gustări era menită a-l impresiona pe el, 
și nicidecum pe oaspeți. Fiona, în vârstă de nouăsprezece ani, 
avea o ambiţie arzătoare în viaţă. Să devină soţie. De preferat, 
soția unui bărbat cu serviciu. li aruncase o privire lui Roger când 
sosise cu o săptămână în urmă pentru a se ocupa de moștenirea 
reverendului și ajunsese la concluzia că lector în istorie era cea 
mai bună perspectivă pe care i-o putea oferi orașul Inverness. 

Din acel moment, îl îndopase pe Roger ca pe o gâscă de 
Crăciun, îi lustruise pantofii, îi pregătise papucii de casă și 
periuţa de dinţi, îi făcuse patul, îi periase pardesiul, îi adusese 

ziarul de seară și i-l așezase lângă farfurie la cină, îi masase 
gâtul după ce muncise ore lungi la birou și îl întrebase neîncetat 
despre confortul său fizic, mental și despre sănătatea lui în 
general. Roger nu mai fusese niciodată expus unui asemenea 
asalt domestic. Pe scurt, Fiona îl scotea din minţi. Faptul că 
umbla neras și dezordonat era mai degrabă o reacţie a 
insistențelor ei constante decât o decădere în acea mizerie 
naturală de care se bucură bărbaţii eliberaţi temporar de 
încorsetarea unei slujbe sau a unei vieţi sociale. 

Gândul de a fi legat prin taina căsătoriei de Fiona Graham îl 
îngheţa până în măduva oaselor. L-ar înnebuni într-un an cu 
cicăleala ei permanentă. Dar lăsând asta la o parte, Brianna 
Randall se afla acum înaintea lui, privind contemplativ spre 
platourile pentru ceai, parcă întrebându-se de unde să înceapă. 

Toată după-amiaza Roger își canalizase ferm atenţia asupra 
lui Claire Randall, evitând să își îndrepte privirile spre fiica ei. 
Claire era frumoasă, tenul său translucid și osatura fină o făceau 
să arate la șaizeci de ani de parcă ar fi avut douăzeci. Insă 
privind-o pe Brianna Randall avea vaga senzaţie că i se taie 
răsuflarea. 

Stătea semeaţă ca o regină, lucru neobișnuit pentru o fată 
înaltă. Remarcând spatele drept și postura graţioasă a mamei 
ei, Roger își imagina de unde moștenise tânăra această 
trăsătură. Însă nu știa de unde venea înălţimea remarcabilă, 
cascada de păr roșu cu sclipiri aurii și arămii, cu șuviţe de 
chihlimbar și scorțișoară care îi curgea în bucle generoase în 
jurul obrajilor și al umerilor până la talie, precum o mantie. 
Ochii, de un albastru atât de întunecat încât în unele momente 
păreau negri. Nici gura aceea mare și generoasă, cu buza de jos 
plină, invitând să fie sărutată cu mușcături ușoare sau devorată 
cu mușcături pasionale. Trebuie să le fi moștenit toate aceste 
trăsături de la tatăl ei. 

Roger era mai degrabă ușurat că tatăl ei nu era de faţă, un 
tată care cu siguranță nu ar fi avut o părere prea bună despre 
gândurile care îi treceau prin minte lui Roger; gânduri pe care 
încerca cu disperare să le ascundă. 

— Ceai, da? a spus el voios. Splendid. Minunat. Arată delicios, 
Fiona. A... mulţumim, Fiona. Nu cred că mai avem nevoie de 
altceva. 


VP - 31 


Ignorând aluzia mai mult decât evidentă de a se retrage, 
Fiona a înclinat binevoitoare fruntea acceptând complimentele 
din partea musafirilor, a așezat șervetele și ceștile cu economie 
de gesturi, a turnat ceaiul, a servit musafirele cu primul platou 
de prăjituri, fără a da vreun semn că ar vrea să plece, prezidând 
precum stăpâna casei. 

— Servește puţină smântână cu biscuiţi, Rog... pardon, 
domnule Wakefield, a rostit ea sugestiv, punându-i o lingură de 
smântână în farfurie fără a mai aștepta răspunsul lui. Ești mult 
prea sfrijit, trebuie să mănânci mai mult. Știţi cum sunt bărbaţii, 
a adăugat ea, aruncând o privire conspirativă spre Brianna 
Randall, niciodată nu se hrănesc așa cum trebuie, dacă nu au o 
femeie care să îngrijească de ei. 

— Ce norocos este că te are pe dumneata să ai grijă de el, a 
răspuns Brianna politicos. 

Roger a tras adânc aer în piept, flexându-și degetele de 
câteva ori, până când pofta nebună de a strânge-o de gât pe 
Fiona trecuse. 

— Fiona, a spus el, n-ai vrea să... ai putea să îmi faci un mic 
serviciu? 

Tânăra s-a luminat la chip precum un dovleac de Halloween, 
cu gura lăbărţată într-un zâmbet zelos, la gândul că el îi cere o 
favoare. 

— Desigur Rog... domnule Wakefield! Orice pentru dumneata! 

Roger se simţea oarecum jenat însă, la urma urmelor, și-a 
spus în sinea lui, era pentru binele ei la fel de mult ca și pentru 
al său. Dacă nu pleca, în scurt timp nu va mai fi responsabil și 
va comite un act pe care amândoi îl vor regreta. 

— Ah, mulţumesc, Fiona. Nu e mare lucru. Doar că am 
comandat niște... niște... căuta cu frenezie prin gând încercând 
să își amintească numele unuia din negustorii din sat - niște 
tutun de la domnul Buchan pe High Street. Mă întrebam dacă nu 
ai putea să te duci să îl iei pentru mine; mi-ar prinde bine o pipă 
după ceaiul acesta minunat. 

Fiona își dezlega deja șorțul - cel cu volane din dantelă, a 
remarcat Roger înspăimântat. Când ușa biroului s-a închis în 
urma ei, a răsuflat o clipă liniștit, alungând din minte pentru 
moment gândul că nu era fumător. Cu un oftat de ușurare, s-a 
întors la conversaţia pe care o avea cu musafirele lui. 

— Mă întrebai dacă voiam să cauţi și celelalte nume din lista 
mea, a spus Claire aproape imediat. 

Roger a avut strania impresie că femeia îi împărtășea 
ușurarea la plecarea Fionei. 

— Da, vreau să le cauţi... dacă nu ar fi prea mare deranjul? 

— Nu, nu! Deloc, a răspuns Roger cu o ușoară urmă de 
ipocrizie. Imi face plăcere. 

Mâna lui Roger a zăbovit nesigură deasupra căruciorului ce 
abunda de prăjituri și ceai, apoi a coborât și a înșfăcat carafa din 
cristal cu whisky-ul de doisprezece ani Muir Breame. După 
discuţia delicată cu Fiona, simţea că merită măcar atât. 

— Doriţi puţin? le-a întrebat el politicos pe musafire. 

Observând expresia dezgustată de pe chipul Briannei, a 
adăugat repede: 

— Sau poate niște ceai? 

— Ceai! a răspuns ea ușurată. 

— Nu știi ce pierzi, i-a spus Claire fiicei sale, inhalând 
extaziată aroma de whisky. 

— Ah, ba știu, a răspuns Brianna. Tocmai de aceea prefer să 
pierd. 

A scuturat din umeri arcuind o sprânceană spre Roger. 

— In Massachusetts consumul de alcool este legal abia după 
vârsta de douăzeci și unu de ani, i-a explicat Claire lui Roger. 
Bree mai are opt luni până atunci, așa că nu e obișnuită cu 
whisky-ul. 

— Vorbești de parcă e o crimă să nu îţi placă whisky-ul, a 
protestat Brianna, zâmbindu-i lui Roger peste ceașca de ceai. 

— Dragă domnişoară, a răspuns cu severitate Roger ridicând 
la rândul său din sprâncene, aici suntem în Scoţia. Sigur că este 
o crimă să nu îţi placă whisky-ul! 

— O, da? a rostit suav Brianna, imitând perfect uşorul accent 
scoţian al lui Roger. Păi, sper că nu e o infracţiune la fel de 
gravă precum crrrima, nu-i așa? 

Luat prin surprindere, Roger a înghiţit whisky-ul râzând și s-a 
înecat. 

Tușind și lovindu-se cu pumnul peste piept, i-a aruncat o 
privire lui Claire pentru a se amuza împreună de glumă. Buzele 
ei arborau un surâs forțat, iar chipul îi devenise foarte palid. 
Apoi a clipit și zâmbetul i-a devenit mai natural, iar momentul 
de încordare a trecut. Roger era surprins cât de ușor legau orice 

conversaţie - atât pe subiecte banale, cât și despre proiectul lui 
Claire. Brianna fusese clar interesată de munca tatălui ei, căci 
știa mult mai multe despre iacobiți decât mama ei. 

— Este uimitor că au ajuns până la Culloden, a spus ea. Știai 
că scoţienii au câștigat bătălia de la Prestonpans cu doar două 
mii de oameni? Împotriva armatei engleze care avea opt mii? 
Incredibil! 

— Păi, și bătălia de la Falkirk a fost aproape la fel, a intervenit 
Roger. Mult mai puţini, cu arme mult mai puţine, mărșăluind pe 
jos... nu aveau cum să facă ce au făcut... și totuși au izbutit! 

— Exact, a spus Claire, luând o gură zdravănă de whisky. Au 
izbutit. 

— Mă gândeam, a zis Roger întorcându-se spre Brianna cu un 
aer relaxat, poate ţi-ar face plăcere să vii cu mine să vizităm 
câteva locuri - câmpuri de bătălie sau alte ţinuturi? Sunt 
interesante și sunt sigur că m-ai ajuta foarte mult în căutările 
mele. 

Brianna a râs, netezindu-și pe spate părul care avea mereu 
tendinţa să-i cadă în ceai. 

— Nu știu despre ajutor, dar mi-ar face mare plăcere să vin. 

— Minunat! 

Surprins și entuziasmat de învoiala ei, a bâjbâit după carafă și 
a fost la un pas să o scape. Claire a prins-o din zbor și i-a umplut 
paharul cu o mână sigură. 

— Măcar atât pot face, după ce data trecută am scăpat 
paharul din mână, a spus ea, zâmbindu-i drept răspuns la 
mulțumiri. 

Văzând-o acum, relaxată și stăpână pe ea, Roger era înclinat 
să pună la îndoială suspiciunile lui din urmă cu câteva zile. 
Poate că fusese doar un accident? Chipul acela frumos și 
degajat nu îi spunea nimic. 

O jumătate de ceas mai târziu, căruciorul de ceai zăcea 
devalizat, carafa era goală și toţi trei stăteau cuprinși deopotrivă 
de o stare de ameţeală mulţumită. Brianna s-a foit de câteva ori 
pe scaun, a aruncat o privire spre Roger și în cele din urmă și-a 
făcut curaj să îi ceară permisiunea de a-i folosi „privata”. 

— O, toaleta! Cum să nu! 

Roger s-a ridicat cu greu pe picioare, plin până la refuz de 
cozonac Dundee și chec cu migdale. Dacă mai stătea mult în 

preajma Fionei, avea să cântărească o sută treizeci de 
kilograme înainte să se întoarcă la Oxford. 

— Este una de modă veche, i-a explicat el, arătându-i spre 
capătul holului în direcţia băii. Cu rezervorul sus și lanţ de care 
să tragi. 

— Am mai văzut la British Museum, a spus Brianna înclinând 
fruntea. Doar că nu erau la expoziţie, ci la toaleta pentru femei. 

A ezitat, apoi a întrebat: 

— Folosiţi cumva același fel de hârtie igienică precum cea de 
la British Museum? Dacă da, atunci am niște șerveţele în poșetă. 

Roger a închis un ochi și a privit-o cu celălalt. 

— Fie remarca dumitale a fost un non sequitur foarte straniu, 
fie eu am băut mult mai mult decât trebuia. 

De fapt, Claire și Roger găsiseră carafa de Muir Breame foarte 
savuroasă, deși Brianna se mulțumise cu ceaiul. 

La auzul schimbului de replici Claire a început să râdă, s-a 
ridicat și i-a întins Briannei câteva șerveţele de faţă împăturite 
din poșeta ei. 

— Nu va fi hârtie cerată ștampilată cu „Proprietatea 
Guvernului Maiestăţii Sale” ca la Muzeu, însă cel mai probabil nu 
va fi cu mult mai bună, i-a spus ea fiicei sale. Hârtia de toaletă 
englezească e destul de rigidă. 

— Mulţumesc. 

Brianna a luat șerveţelele și a pornit spre ușă, dar pe urmă s- 
a întors: 

— De ce Dumnezeu ar face cineva în mod intenţionat o hârtie 
de toaletă tare ca staniolul? a întrebat ea. 

— Bărbaţii noștri sunt falnici ca stejarii, a intonat Roger, și 
fundul lor e din oţel inoxidabil! Așa se clădește caracterul 
naţional. 

— În cazul scoţienilor, suspectez că este o amorţeală 
ereditară, a adăugat Claire. Bărbaţii care pot călări purtând doar 
kilturi au fundurile tăbăcite ca pielea de pe șei. 

Brianna a izbucnit într-un hohot de râs. 

— În cazul acesta n-aş vrea să știu ce foloseau drept hârtie 
igienică. 

— De fapt, hârtia lor igienică nu era rea deloc, a răspuns 
Claire, luându-i prin surprindere. Frunzele de lumânărică sunt 
chiar plăcute; aproape la fel de bune ca hârtia igienică în două 
straturi. Și în casă ori în vreme de iarnă, erau folosite de obicei 

bucăţi de cârpă umedă; nu era foarte igienic, însă destul de 
confortabil. 

Roger și Brianna au privit-o un moment cu gurile căscate. 

— A... am citit într-o carte, a explicat ea înroșindu-se ca focul. 

În vreme ce Brianna, încă chicotind, îşi croia drum de-a lungul 
coridorului în căutarea toaletei, Claire a rămas în picioare lângă 
ușă. 

— A fost foarte drăguţ din partea ta să ne tratezi cu atâtea 
bunătăţi, a spus ea, zâmbindu-i lui Roger. 

Neliniștea momentului dispăruse, înlocuită cu stăpânirea ei 
obișnuită de sine. 

— Și remarcabil de amabil din partea ta să cauţi numele 
acelea pentru mine. 

— E întrutotul plăcerea mea, a asigurat-o Roger. A fost o 
schimbare plăcută după atâtea pânze de păianjen și naftalină. 
Vă voi anunţa de îndată ce găsesc alte detalii despre iacobiţii 
dumneavoastră. 

— Mulţumesc. 

Claire a ezitat, a aruncat o privire peste umar și a rostit, 
coborând vocea: 

— De fapt, dacă tot nu e Bree aici pentru moment... aș dori să 
te rog ceva, dar să rămână între noi. 

Roger și-a dres glasul, și-a îndreptat cravata pe care și-o 
pusese special pentru această ocazie. 

— Spuneţi, a rostit el, simțindu-se vesel și expansiv după 
succesul acestui ceai. Sunt cu totul la dispoziția dumneavoastră. 

— Ai întrebat-o pe Bree dacă ar dori să meargă în expediţia 
de cercetare. Voiam să te rog... e un loc în care aș prefera să nu 
o duci, dacă nu te deranjează. 

Semnalul de alarmă a început să sune deodată în capul lui 
Roger. Avea să afle ce taină ascundea Broch Tuarach? 

— Cercul de megaliţi - i se spune Craigh na Dun. 

Chipul lui Claire era sincer în timp ce se înclina discret spre el. 

— Dacă nu aș avea un motiv important, nu ţi-aș cere asta. 
Vreau să o duc eu însămi pe Brianna acolo, însă mi-e teamă că 
nu îți pot dezvălui motivul, cel puţin nu acum. O voi face, în 
timp, însă nu e momentul deocamdată. Îmi promiţi? 

Gândurile goneau prin mintea lui Roger. Așadar nu de moșia 
de la Broch Tuarach voia să o ţină departe pe fată, la urma 
urmelor! Un mister era dezvăluit, pe când un altul se adâncea. 

— Desigur, dacă așa doriţi, a răspuns el în cele din urmă. 

— Îţi mulțumesc. 

l-a atins ușor braţul o dată, apoi s-a întors să iasă. Văzându-i 
silueta conturându-se în lumină, Roger și-a amintit deodată de 
ceva. 

— Ah, doamnă Randall... Claire? 

Claire a revenit cu fața spre el. Nemaifiind distras de prezenţa 
Briannei, Roger putea vedea limpede că Claire Randall era o 
femeie foarte frumoasă în felul ei. Chipul îi era îmbujorat de 
whisky, iar ochii aveau o culoare din cele mai neobișnuite, de un 
căprui auriu luminos, și-a spus în sinea lui... precum 
chihlimbarul în cristal. 

— În toate documentele pe care le-am găsit în timp ce-i 
căutam pe acei bărbaţi, a spus Roger alegându-și cu grijă 
cuvintele, era menţionat un anume căpitan James Fraser, care 
pare să fi fost conducătorul lor. Dar el nu se află în lista 
dumitale. Mă întrebam doar dacă știai de existenţa lui? 

Claire a rămas stană de piatră pentru o clipă, amintindu-i 
despre felul în care se purtase de la sosirea ei în acea după- 
amiază. Însă după un moment s-a scuturat ușor și a răspuns cu 
o aparentă indiferenţă: 

— Da, știam de el. 

Vorbea calm, dar sângele îi pierise din obraji și Roger vedea 
pulsul bătându-i repezit la baza gâtului. 

— Nu l-am pus pe listă pentru că știu deja ce s-a întâmplat cu 
el. Jamie Fraser a murit la Culloden. 

— Ştii cu certitudine? 

Parcă nerăbdătoare să plece, Claire și-a înșfăcat poșeta și a 
aruncat o privire de-a lungul coridorului spre toaletă, unde 
zăngănitul mânerului antic sugera că Brianna încearcă să iasă. 

— Da, a spus ea, fără a se uita în urmă. Sunt absolut sigură. 
Oh, domnule Wakefield... Roger. 

S-a întors iute, pironindu-și ochii de o culoare atât de stranie 
asupra lui. În lumină, păreau aproape aurii, precum ochii unei 
pisici mari, niște ochi de leopard. 

— Te rog să nu îl menţionezi pe Jamie Fraser fiicei mele. 

e 

Era târziu și Roger ar fi trebuit să doarmă de mult, însă nu 
reușea să închidă ochii. Fie din cauza stării de iritare pe care i-o 
dădea Fiona, ori din cauza contradicţiilor enigmatice din spusele 

lui Claire Randall, sau poate din cauza exaltării cauzate de 
prospectul călătoriei de cercetare împreună cu Brianna Randall, 
era treaz de-a binelea, cu puţine șanse de a pune geană pe 
geană. In loc să se sucească de pe o parte pe alta, să se 
perpelească și să numere oi, Roger s-a decis să facă ceva util, 
dacă tot era treaz. Un mic inventar al documentelor 
reverendului avea să îi aducă somnul cât ai clipi. 

Lumina din camera Fionei aflată în capătul coridorului era încă 
aprinsă, dar Roger a coborât scările în vârful picioarelor pentru a 
nu o deranja. Apoi, aprinzând lumina în birou, a rămas o clipă în 
picioare lângă ușă, contemplând magnitudinea proiectului 
dinaintea ochilor săi. 

Peretele era oglinda minţii reverendului Wakefield. Un panou 
imens din plută, măsurând șase metri pe aproape patru metri, 
acoperea cu totul unul dintre zidurile biroului. Practic, niciun 
punct din pluta originală nu mai era vizibil de sub multiplele 
straturi de hârtie, notițe, fotografii, coli de șapirograf, note de 
plată, facturi, pene de păsări, colțuri de plicuri rupte conţinând 
timbre poștale interesante, etichete cu adrese, inele de chei, 
vederi, zgârciuri din cauciuc și alte fleacuri, toate prinse cu 
piuneze ori legate cu bucăţi de sfoară. 

Pe alocuri, nenumăratele obiecte erau îngrămădite chiar și pe 
câte douăsprezece straturi, și cu toate acestea reverendul 
fusese întotdeauna capabil să pună mâna fără greș pe obiectul 
de care avea nevoie. Roger credea că peretele trebuia să fie 
organizat conform unui principiu ascuns atât de subtil, încât nici 
măcar oamenii de știință americani de la NASA nu l-ar putea 
descifra. 

Roger a măsurat peretele cu o privire neîncrezătoare. Nu 
găsea niciun punct logic de la care să pornească. A întins 
șovăitor brațul spre lista șapirografiată a datelor de la ședința 
Adunării Generale, emisă de către Secretariatul Episcopal, dar 
atenţia i-a fost distrasă de un desen în creion aflat dedesubt, 
înfățișând un balaur din nările căruia ieșeau norișori de fum 
realizați cu măiestrie și care scuipa flăcări verzi pe gura 
deschisă. 

ROGER era scris cu litere mari și lăbărțate în partea de jos a 
paginii. Își amintea vag cum explicase atunci că balaurul scuipa 
flăcări verzi pentru că nu mânca decât spanac. A lăsat lista de la 

Adunarea Generală la locul ei și s-a întors cu spatele la perete. 
Avea să se ocupă de tot acel talmeș-balmeș mai târziu. 

Biroul uriaș cu capac, prevăzut cu cel puţin patruzeci de nișe 
pătrate, pline până la refuz, părea floare la ureche în comparaţie 
cu peretele. Cu un oftat, Roger a tras scaunul ponosit și s-a 
așezat pentru a desluși semnificaţia tuturor documentelor pe 
care reverendul le găsise demne de păstrat. 

Un teanc de facturi încă neplătite. Încă un vraf de documente 
cu aspect oficial: acte de mașină, rapoarte de topografie, 
certificate de inspecție de imobil. Un altul conţinând note 
istorice și înregistrări. Incă un teanc cu amintiri de familie. Și 
apoi un altul - de departe cel mai impresionant - cu hârtii bune 
de aruncat. 

Adâncit în treburile lui, nu a auzit ușa deschizându-se în 
spatele lui, nici pașii care se apropiau. Deodată, un ibric uriaș a 
poposit pe birou, în faţa lui. 

— Ha? 

S-a îndreptat de spate, clipind. 

— Mă gândeam că poate ai nevoie de niște ceai, domnule 
Wake... pardon, Roger. 

Fiona a pus pe birou o tavă pe care se aflau o ceșcuță cu 
farfurioară și o farfurie cu biscuiţi. 

— Ah, mulţumesc. 

Chiar îi era foame. l-a zâmbit prietenos Fionei, căreia sângele 
i-a năvălit în obrajii rotunzi și albi precum laptele. Aparent 
încurajată de gestul lui, Fiona s-a decis să mai rămână în 
cameră, cocoțându-se pe un colţ al biroului și sorbindu-l din 
priviri în vreme ce el își vedea de treabă printre înghiţiturile de 
biscuiţi cu ciocolată. 

Simţindu-se cumva obligat să-i vorbească, Roger a ridicat 
biscuitul pe jumătate mușcat și a bâiguit: 

— Buni! 

— Așa-i? Eu i-am facut, știi? 

Roșeaţa din obrajii Fionei a devenit și mai pronunţată. O 
fătucă destul de atrăgătoare, Fiona. Micuţă, binefăcută, cu părul 
negru, buclat și ochi mari, căprui. S-a pomenit deodată 
întrebându-se dacă Brianna Randall știe să gătească, dar a 
scuturat din cap încercând să își limpezească gândurile. 

Luând probabil gestul lui drept îndoială, Fiona s-a aplecat, 
apropiindu-se mai mult. 

— Nu, vorbesc serios că eu i-am făcut, a insistat ea. După o 
rețetă de-a bunică-mii. A susţinut întotdeauna că erau preferaţii 
reverendului. 

Lacrimi mici, discrete i-au invadat ochii mari și căprui. 

— Bunică-mea mi-a lăsat toate cărţile ei de bucate și alte 
lucruri moștenire. Eu fiind singura ei nepoată, înţelegi? 

— Mi-a părut foarte rău să aud despre bunica ta, a spus sincer 
Roger. A fost neașteptat, nu-i așa? 

Fiona a încuviinţat trist din cap. 

— O, da. Toată ziua a fost bine mersi și pe urmă, după cină, s- 
a simţit niţel ostenită și a urcat în camera ei să se odihnească. 

Fata a ridicat umerii, apoi i-a lăsat să cadă. 

— A adormit și nu s-a mai trezit. 

— O moarte ușoară, a conchis Roger. Mă bucur că nu s-a 
chinuit. 

Doamna Graham fusese o persoană importantă în casa 
parohială încă dinainte ca Roger, un băieţel de cinci ani, speriat, 
proaspăt orfan, să vină să locuiască acolo. Deși era de pe atunci 
între două vârste, văduvă și cu copii mari, îi oferise din 
abundență o afecțiune maternă fermă și fără fasoane în 
perioadele în care Roger venea acasă, în locuinţa parohială. Ea 
și reverendul formau o pereche stranie, și cu toate acestea 
făcuseră din casa veche un cămin în toată puterea cuvântului. 

Emoţionat de amintiri, Roger a întins brațul și a strâns-o ușor 
de mână pe Fiona. Ea i-a întors gestul și ochii căprui deodată s- 
au topit. Buzele mici precum bobocul de trandafir s-au 
întredeschis și fata s-a aplecat spre Roger, mângâindu-i urechea 
cu respiraţia ei caldă. 

— A... mulţumesc, s-a bâlbâit Roger, trăgându-și palma din 
strânsoarea ei de parcă l-ar fi ars. Mulţumesc foarte mult. 
Pentru... pentru... ă... ceai și tot restul. Bune. Toate. Foarte 
bune. Mulţumesc. 

S-a întors și a întins braţul spre un nou teanc de hârțoage 
pentru a-și ascunde confuzia, înșfăcând dintr-o nișă aleasă la 
întâmplare un snop de articole decupate din ziare și făcute sul. 

A desfășurat bucăţile de hârtie îngălbenită și le-a împrăștiat 
pe birou, ţinându-le locului cu palmele. incruntându-se ca și cum 
s-ar fi adâncit în gânduri, s-a aplecat și mai mult peste literele 
șterse. După un moment, Fiona s-a ridicat cu un oftat adânc și a 
auzit-o retrăgându-se spre ușă. Roger nu și-a înălţat privirea. 

Oftând profund la rândul lui, a închis o clipă ochii și a recitat o 
scurtă rugăciune de mulţumire că scăpase ca prin urechile 
acului. Da, Fiona era atrăgătoare. Da, era fără îndoială o 
gospodină minunată. Dar era totodată băgăcioasă, curioasă, 
sâcâitoare și pusă cu toată convingerea pe măritiș. Dacă mai 
atingea o dată pielea aceea trandafirie, luna viitoare apărea în 
ziar anunţul căsătoriei lor. Dar dacă se va face vreun anunţ de 
căsătorie și dacă în registrul parohiei va apărea numele lui 
Roger Wakefield, atunci lângă el se va afla numele Briannei 
Randall, în caz că Roger avea un cuvânt de spus în această 
chestiune. 

Întrebându-se ce cuvânt ar putea avea el în această 
problemă, Roger a făcut ochii mari și pe urmă a clipit de câteva 
ori. Căci în faţa lui se afla scris numele pe care și-l imaginase 
întotdeauna pe un certificat de căsătorie - Randall. 

Nu, sigur că nu era Brianna Randall. Era Claire Randall. Și 
titlul spunea REVENITA DINTRE MORȚI. Dedesubt, o fotografie a 
lui Claire Randall, cu douăzeci de ani mai tânără, însă arătând 
aproape identic cu cea de acum, mai puţin expresia de pe chipul 
ei. Fotografia o înfățișa stând în capul oaselor, cu spatele ţeapăn 
pe un pat de spital, cu buclele zbârlite, fluturând precum 
panglicile, gura delicată deschisă precum o capcană de oțel, iar 
ochii ei extraordinari fixau camera cu o privire înfiorătoare. 

Șocat, Roger a frunzărit iute mănunchiul de decupaje, apoi s-a 
întors să le citească mai cu atenţie. Deși ziarele făcuseră cât de 
multă senzație posibil cu povestea, faptele relatate erau vagi. 
Claire Randall, soţia remarcabilului istoric Dr. Franklin W. 
Randall, dispăruse în timpul unei vacanțe scoțiene la Inverness, 
spre sfârșitul primăverii anului 1946. Mașina la volanul căreia se 
aflase fusese găsită, însă femeia dispăruse fără urmă. Toate 
căutările fuseseră în zadar, poliţia și soţul îndurerat ajunseseră 
în cele din urmă la concluzia că tânăra fusese ucisă, poate de un 
vagabond nebun, iar trupul îi zăcea probabil ascuns undeva în 
masivele stâncoase din zonă. 

Apoi, în 1948, aproape trei ani mai târziu, Claire Randall se 
întorsese. Fusese găsită, murdară, îmbrăcată în zdrente, 
rătăcind în apropierea locului în care dispăruse. Deși părea într- 
o stare fizică bună, poate doar ușor malnutrită, doamna Randall 
era dezorientată și incoerentă. 


VP - 41 


Ridicând ușor din sprâncene la gândul că doamna Randall ar 
putea fi vreodată incoerentă, Roger a răsfoit mai departe 
decupajele din ziare. Nu conţineau prea multe alte informaţii în 
afară de aceea că doamna Randall era tratată pentru epuizare și 
șoc la spitalul din localitate. Mai erau și fotografii ale soţului, 
Frank Randall, despre care se spunea că ar fi în culmea fericirii. 
Privindu-l critic, Roger a observat că Frank Randall arăta mai 
degrabă uluit decât fericit. 

A examinat curios fotografiile. Frank Randall fusese un bărbat 
cu o înfățișare aristocratică, un trup suplu și un chip frumos. 
Brunet, stăpân pe sine, cu o graţie zveltă care se ghicea din 
alura corpului său surprins de fotograf în ușa spitalului, în timp 
ce se îndrepta spre salonul în care se afla soția sa proaspăt 
revenită. Roger a trasat cu degetul linia bărbiei lungi, înguste și 
curba capului, dându-și seama că de fapt căuta asemănări între 
chipul Briannei și figura tatălui ei. Intrigat de acest gând, s-a 
ridicat și a luat din raft una dintre cărțile lui Frank Randall. 
Intorcând supracoperta din spate, a găsit o fotografie mai bună. 
Poza color de pe carte îl înfățișa pe Frank Randall de aproape. 
Nu, părul era categoric castaniu-închis, nu roșcat. Coama 
înflăcărată trebuie să o fi moștenit de la vreun bunic, împreună 
cu ochii de un albastru întunecat, oblici precum cei ai unei pisici. 
Oricât de frumoși ar fi fost, nu se comparau cu ai mamei ei. Și 
nici cu ai tatălui ei nu semănau. Oricât s-ar fi străduit, Roger nu 
găsea nimic din zeița înflăcărată în chipul faimosului om de 
istorie. 

Cu un oftat, a închis cartea și a strâns laolaltă decupajele. 
Trebuia să înceteze să se mai ţină de fleacuri și să treacă la 
treabă, altfel avea să își petreacă următorul an făcând curat în 
birou. 

Era pe punctul de a așeza hârtiile în teancul cu amintiri de 
păstrat când una, intitulată RĂPITĂ DE ZÂNE? i-a atras atenţia. 
Sau mai degrabă, nu articolul în sine, cât data înscrisă chiar 
deasupra titlului. 6 mai 1948. 

A așezat fragmentul de hârtie pe masă cu blândeţe, ca și cum 
ar fi ținut în mână o bombă care putea exploda în orice clipă. 
Strângând din pleoape, a încercat să își amintească prima 
conversație pe care o avusese cu cele două femei. 

„În Massachusetts consumul de alcool este legal abia după 
vârsta de douăzeci și unu de ani”, spusese Claire. „Brianna mai 
are opt luni până atunci.” 

Vasăzică douăzeci. Brianna Randall avea douăzeci de ani. 

Incapabil să socotească suficient de rapid, s-a ridicat și s-a 
repezit spre calendarul perpetuu pe care îl ţinea vicarul într-un 
spaţiu special destinat, pe peretele aglomerat din plută. A găsit 
data și a rămas în picioare, cu degetul apăsat pe hârtie, 
simţindu-și sângele scurgându-i-se din obraji. 

Claire Randall se întorsese după enigmatica dispariţie 
murdară, malnutrită, incoerentă... și însărcinată. 

După câteva ceasuri bune, Roger a adormit în cele din urmă, 
dar ca urmare a stării de veghe în care își petrecuse noaptea, s- 
a trezit târziu, cu pleoapele grele și cu un început de migrenă pe 
care nici dușul rece, nici veselia Fionei de la micul dejun nu au 
putut-o alunga. 

Sentimentul era atât de apăsător, încât și-a abandonat lucrul 
și a ieșit la plimbare. Mergând prin ploaia ușoară, simţea că 
aerul proaspăt îi face bine la durerea de cap, însă din păcate îi 
limpezea și mintea suficient încât să înceapă a cumpăni din nou 
implicaţiile descoperirii din noaptea trecută. 

Brianna nu știa. Era limpede ca lumina zilei din felul în care 
vorbea despre răposatul ei tată - sau despre bărbatul pe care îl 
credea tatăl ei, Frank Randall. Și probabil Claire nu voia ca ea să 
știe, altfel i-ar fi destăinuit ea însăși acest lucru. Ori poate că 
excursia în Scoţia era menită a fi un preludiu al unei asemenea 
dezvăluiri. Adevăratul tată trebuie să fi fost un scoţian. La urma 
urmelor, Claire dispăruse - și reapăruse - în Scoţia. Mai era el 
aici? 

Era un gând tulburător. Să o fi adus Claire pe fiica ei în Scoţia 
pentru a i-o prezenta adevăratului ei tată? Roger a clătinat din 
cap, sceptic. A naibii de riscantă, o asemenea treabă. Avea să îi 
întoarcă Briannei lumea pe dos, iar lui Claire cu siguranţă îi va 
deschide răni vechi. Cât despre tatăl Briannei, va avea surpriza 
vieţii lui. În plus, fata îi era vădit devotată lui Frank Randall. Cum 
se va simţi ea când își va da seama că între ea și bărbatul pe 
care îl iubise și îl idolatrizase întreaga ei viaţă nu exista nicio 
legătură de sânge? 

Roger simțea o strângere de inimă pentru toţi cei implicați, 
inclusiv pentru el însuși. Nu ceruse să fie parte din povestea 

asta, și își dorea să fi rămas în aceeași stare de veselă ignoranță 
precum fusese ieri. li plăcea de Claire Randall, chiar foarte mult, 
și găsea dezgustător gândul că ea ar fi putut comite un adulter. 
Totodată îi venea să-și râdă de sentimentalismul lui demodat. 
Cine știa cum fusese viaţa ei alături de Frank Randall? Poate că 
avusese un motiv bun să fugă în lume cu un alt bărbat. Și dacă-i 
așa, de ce se întorsese? 

Transpirat și îmbufnat, Roger a luat-o încet înapoi spre casă. 
Și-a azvârlit jacheta în hol și s-a dus să facă o baie. Cumva baia 
l-a ajutat să se mai liniștească, lucru de care avea mare nevoie. 

Și-a trecut o mână peste șirul de umerașe din dulap, căutând 
pe dibuite umărul flaușat al halatului său alb de baie uzat. Apoi, 
oprindu-se o clipă, s-a răzgândit și a scotocit până în fundul 
dulapului, dând la o parte umerașele pe bară până când a ajuns 
la cel pe care îl dorea. 

A privit sentimental halatul de casă vechi și ponosit. Mătasea 
galbenă de pe fundal se fanase, înlocuită de o nuanţă de ocru, 
însă păunii cu pene multicolore erau la fel de îndrăzneţi ca 
întotdeauna, răsfirându-și cozile cu nonșalanţă nobilă, fixând 
privitorul cu ochii lor precum mărgelele negre. A dus mătasea 
fină la nas și a inspirat adânc, închizând ochii. Adierea ușoară de 
Borkum Riff și whisky i l-a adus înapoi pe reverendul Wakefield, 
atât de viu, cum nici măcar peretele plin de amintiri mărunte nu 
o putea face. De-a lungul anilor adulmecase de multe ori acea 
aromă reconfortantă, cu nota de colonie Old Spice, cu chipul 
adâncit în mângâierea moale a mătăsii acestuia, cu braţele 
durdulii ale reverendului încolăcite protector în jurul lui, 
promițându-i adăpost. Donase hainele bătrânului la Oxfam, dar 
cumva simţise că nu se poate despărți de halat. 

Dintr-un impuls, și-a trecut halatul peste umerii goi, ușor 
surprins de căldura vaporoasă, precum mângâierea unor degete 
peste piele. Și-a așezat halatul de mătase confortabil pe umeri, 
apoi și l-a strâns în jurul corpului, legând cordonul într-un nod 
neglijent. 

Pândind precaut să nu dea nas în nas cu Fiona în vreun raid 
inopinat, s-a strecurat de-a lungul coridorului de la etaj spre sala 
de baie. Boilerul trona în picioare la capătul căzii precum 
paznicul unui izvor sacru, îndesat și etern. Una dintre amintirile 
sale cele mai timpurii era teroarea săptămânală de a aprinde 
boilerul cu un amnar pentru a-și încălzi apa de baie, gazul 

scăpând pe lângă urechile lui cu un fluierat ameninţător, în 
vreme ce palmele sale, transpirate de teama exploziei și a 
morţii iminente,  alunecau neputincioase peste metalul 
amnarului. 

Automatizat cu mult timp în urmă printr-o operaţiune la 
măruntaiele-i misterioase, boilerul bolborosea acum încetișor ca 
pentru sine, cu ochiul de gaz de la bază mormăind și fojgăind cu 
flacără nevăzută pe sub scutul din metal. Roger a răsucit până 
la capăt robinetul crăpat de apă fierbinte și pe cel de apă rece 
până la jumătate, apoi s-a ridicat, studiindu-se în oglindă în timp 
ce aștepta să se umple cada. Nu era mai nimic în neregulă cu el, 
și-a spus în sinea lui, sugându-și burta și îndreptându-se de 
spate dinaintea oglinzii lungi de pe dosul ușii, în care își vedea 
întregul trup. Ferm. Suplu. Cu picioare lungi, însă nu slăbănog. 
Poate ceva mai sfrijit în zona umerilor? S-a încruntat cu o privire 
critică, învârtindu-și corpul zvelt într-o parte și în alta. 

Și-a trecut degetele prin părul negru și des până când 
vârfurile au rămas în sus precum perii unui pămătulf de bărbierit, 
încercând să se imagineze cu barbă și păr lung, asemenea 
unora dintre studenţii lui. Ar arăta fermecător sau ca un moș 
mâncat de molii? Și dacă și-ar pune un cercel, că tot jongla cu 
imaginaţia. Poate așa ar căpăta o înfățișare de pirat, ca Edward 
Teach ori Henry Morgan. Și-a încruntat sprâncenele, dezvelindu- 
și dinţii. 

— Grrr, a mârâit spre imaginea din oglindă. 

— Domnule Wakefield? a spus reflexia. 

Roger a sărit în spate, speriat, lovind cu un deget piciorul 
proeminent, în formă de gheară, al căzii antice. 

— Au! 

— Sunteţi bine, domnule Wakefield? a întrebat oglinda. 

Mânerul de porțelan al ușii a început să se zgâlțâie. 

— Bineînţeles! a replicat el pe un ton iritat, aruncând o privire 
furioasă spre ușă. Lasă-mă în pace, Fiona, fac baie! 

De cealaltă parte a ușii s-a auzit un chicotit. 

— Ooo, de două ori în aceeași zi. Nu exagerăm puţin? Vrei 
niște săpun cu rom și dafin? E în dulapul din baie, dacă dorești. 

— Nu, nu doresc, a mormăit el. 

Cada se umpluse pe jumătate, așa că Roger a închis 
robinetele. În tăcerea neașteptată și reconfortantă, a tras adânc 
în piept aburii din încăpere. A pășit în vană și s-a scufundat în 

apă, strâmbându-se ușor din cauza fierbințelii acesteia și 
simțind mici broboane de transpiraţie formându-i-se pe frunte în 
vreme ce căldura îi invada trupul. 

— Domnule Wakefield? 

Vocea se întorsese, ciripind din cealaltă parte a ușii precum 
un prihor gălăgios. 

— Pleacă de aici, Fiona, a spus el scrâșnind din dinţi în timp 
ce se lăsa pe spate în cadă. 

Apa aburindă se ridica în jurul lui, moale ca îmbrăţișarea unei 
iubite. 

— Am tot ce îmi trebuie. 

— Ba nu, a insistat vocea. 

— Ba da. 

A inventariat cu privirea numărul impresionant de sticle, 
borcane și ustensile înșiruite pe raftul de deasupra căzii. 

— Șampon de trei feluri. Balsam de păr. Cremă de bărbierit. 
Aparat de ras. Săpun de corp. Săpun de faţă. Aftershave. Apă de 
colonie. Deodorant solid. Nu-mi lipsește nimic, Fiona. 

— Dar prosoapele unde sunt? a spus vocea pe un ton mieros. 

După ce s-a uitat disperat în jur în căutarea unui prosop 
inexistent, Roger a închis ochii, și-a încleștat fălcile și a numărat 
rar până la zece. Constatând că nu era îndeajuns, a numărat 
până la douăzeci. Apoi, simțindu-se capabil să răspundă fără să 
facă spume la gură, a rostit calm: 

— Prea bine, Fiona. Lasă-le, te rog, la ușă. Și pe urmă, te 
rog... te rog, Fiona... pleacă. 

In hol s-a auzit un foșnet, succedat de sunetul pașilor care se 
retrăgeau fără râvnă, așa că oftând de ușurare, Roger s-a lăsat 
în voia plăcerii singurătăţii. 

Liniște. Pace. Fără Fiona. 

Acum, capabil să analizeze mai obiectiv descoperirea sa 
tulburătoare, s-a trezit întrebându-se cine era misteriosul 
adevărat tată al Briannei. judecând după înfățișarea fiicei sale, 
bărbatul trebuie să fi fost cu adevărat atrăgător; dar să fi fost 
aceasta o calitate suficientă pentru a cuceri o femeie precum 
Claire Randall? 

Se întrebase și mai devreme dacă tatăl Briannei putea fi 
scoțian. Trăia - sau trăise - în Inverness? Roger bănuia că o 
asemenea apropiere putea justifica starea de nervozitate a lui 
Claire și aerul că ascunde ceva. Dar să fi fost acesta și motivul 

din spatele rugăminţilor ei atât de bizare? Nu voia să o ducă pe 
Brianna la Craigh na Dun, nici să-i menţioneze fiicei ei numele 
căpitanului de la Broch Tuarach. De ce Dumnezeu se ferea? 

Un gând neașteptat l-a făcut să se ridice brusc în picioare, cu 
apa revărsându-se neglijent peste marginile din fontă ale căzii. 
Și dacă nu era îngrijorată în privinţa soldatului iacobit, ci doar în 
privinţa numelui său? Dacă bărbatul cu care rămăsese 
însărcinată în 1947 se numea tot James Fraser? Era un nume 
destul de comun în Scoţia. 

Da, și-a spus el gând, asta ar explica multe. Cât despre 
dorinţa lui Claire de a-i arăta ea însăși fiicei sale cercul din 
pietre, poate că avea legătură cu misterul tatălui ei; poate că 
acolo îl întâlnise pe acel bărbat sau acolo fusese concepută 
Brianna. Roger știa foarte bine că acel cerc de pietre era folosit 
adesea pentru întâlniri romantice; el însuși dusese acolo fete în 
liceu, bazându-se pe aerul de mister păgân al monumentului 
pentru a le dezinhiba. Și nu dăduse greș niciodată. 

Deodată a avut o viziune tulburătoare: Claire Randall, cu 
picioarele ei fine și albe încolăcite în abandon sălbatic în jurul 
trupului încordat și gol al unui bărbat roșcat, două trupuri ude 
din cauza ploii și murdare de la iarba zdrobită, zvârcolindu-se în 
extaz în mijlocul megaliţilor de piatră. Viziunea era atât de 
șocantă încât l-a făcut să tremure, transpiraţia scurgându-i-se 
pe piept în jos pentru a dispărea în apa aburindă a căzii. 

Dumnezeule! Cum o să mai dea el ochii cu Claire Randall data 
viitoare când se vor întâlni? Și ce să-i spună Briannei când se 
vor revedea? „Ai mai citit vreo carte interesantă în ultima 
vreme?”, „Ai mai văzut vreun film interesant?”, „Știi că ești copil 
din flori?” A scuturat din cap, încercând să-și limpezească 
gândurile. Adevărul era că nu știa încotro să o apuce. Erao 
situaţie complicată. Nu voia să se amestece, și totuși o făcea. O 
plăcea pe Claire Randall; o plăcea și pe Brianna - ba chiar 
simțea mai mult decât simpatie faţă de Brianna, dacă era să fie 
sincer cu sine însuși. Dorea să o protejeze și să o cruțe de 
durere, atât cât era posibil. Cu toate acestea, i se părea că e 
legat de mâini și de picioare. Tot ce putea face era să își țină 
gura până când Claire își ducea la îndeplinire planul. Și pe urmă, 
să salveze ce mai era de salvat. 

|3. Mame și fiice 


Mă întrebam oare câte ceainării micuţțe pot exista în 
Inverness. Cât vedeai cu ochiul, de o parte și de cealaltă a High 
Street erau aliniate mici cafenele și magazinașe de suvenire. 
Indată ce regina Victoria făcuse ţinuturile din Highland sigure 
pentru călători dându-și încuviințarea regală în privinţa locurilor, 
tot mai mulți turiștii dăduseră năvală în zonele nordice. 
Scoţienii, obișnuiți să fie invadaţi dinspre sud doar de armate 
războinice, făcuseră faţă cu brio acestei noi provocări. 

Nu puteai face mai mult de câţiva pași pe strada principală a 
oricărui orășel din Highland fără să întâlnești un magazin de 
turte, dropsuri de Edinburgh, batiste brodate cu ciulini, cimpoaie 
de jucărie, fibule turnate din aluminiu cu însemnele a diferite 
clanuri,  cuţitașe-paloș pentru desfăcut corespondența, 
portmonee pentru mărunțiș în formă de geantă pentru kilt 
(unele cu un „scoţian” cu o anatomie perfectă atașat dedesubt) 
și o varietate uimitoare de așa-zise tartane de clan care decorau 
orice obiect posibil confecţionat din stofă, de la șepci, cravate și 
șervete până la un fel de tartan absolut oribil, pe fond galben, 
numit „Buchanan”, folosit pentru a confecţiona chiloţi din nylon 
cu prohab pentru bărbați. 

Plimbându-mi privirea peste asortimentul de prosoape de 
bucătărie inscripţionate cu un desen complet nepotrivit al 
monstrului din Loch Ness cântând „Auld Lang Syne”, mi-am zis 
că regina Victoria era responsabilă pentru toate acestea. 

Brianna se plimba cu pași rari de-a lungul culoarului îngust al 
prăvăliei, cu capul dat pe spate în vreme ce privea cu ochi mari 
de uimire expoziţia de mărfuri atârnând de căpriorii din tavan. 

— Crezi că sunt reale? a întrebat ea, arătând cu degetul spre 
o pereche de coarne de cerb fixate în perete, care parcă 
încercau să-și croiască drum curioase prin pădurea deasă de 
tuburi de cimpoi. 

— Coarnele? Oh, da. Nu îmi vine a crede că tehnologia a 
avansat într-atât încât să fie din plastic și să pară atât de reale, 
cel puţin nu încă, i-am răspuns. În afară de asta, uită-te la preţ. 
Orice obiect care depășește o sută de lire este foarte probabil 
real. 

Brianna a lăsat capul în jos, mirată. 

— lisuse. Cred că mai bine îi cumpăr lui Jane niște tartan să își 
facă o fustă. 

— Tartanul din lână de bună calitate te va costa tot cam atât, 
i-am răspuns sec, însă va fi mult mai ușor de dus acasă cu 
avionul. Hai peste stradă la magazinul Kiltmaker, ei au tartan de 
cea mai bună calitate. 

Începuse să plouă, desigur, așa că ne-am adăpostit 
cumpărăturile împachetate în hârtie sub mantalele de ploaie pe 
care, prudent fiind, insistasem să le luăm cu noi. Brianna a 
pufnit pe nări, deodată amuzată. 

— Te obișnuiești atât de ușor să le spui hainelor de ploaie 
„mac”-uri, încât uiţi cum se numesc de fapt. Nici nu mă 
surprinde că le-a inventat un scoțian, a adăugat ea, ridicându-și 
privirea spre perdeaua de apă care se scurgea de pe marginea 
copertinei de deasupra. Aici plouă tot timpul? 

— Aproape tot timpul, am zis, uitându-mă dintr-o parte în alta 
la mașinile care treceau în ploaie prin faţa noastră. Deși 
dintotdeauna am crezut că domnul Macintosh a fost genul de 
om smiorcăit; cei mai mulţi dintre scoţienii pe care i-am 
cunoscut erau destul de imuni la ploaie. 

În acea clipă mi-am mușcat limba, însă Brianna nu băgase de 
seamă mica mea scăpare; stătea cu ochii la pârâiașul până la 
glezne care curgea spre canalizarea din stradă. 

— Ştii ceva, mamă? Poate ar fi mai bine să mergem până la 
intersecție, un loc de traversat mai potrivit decât acesta. 

Încuviinţând din cap, am urmat-o de-a lungul străzii, cu inima 
bătându-mi cu putere din cauza adrenalinei pe sub pânza 
umedă și lipicioasă a hainei de ploaie. Când o să scapi de 
povara asta? m-am întrebat în sinea mea. Nu poţi să stai mereu 
cu teama că te ia gura pe dinainte și să îţi înghiţi jumătate din 
lucrurile pe care începi să le spui. De ce nu îi povestești și gata? 

Nu încă, mi-am răspuns. Nu sunt o lașă - sau dacă sunt, nu 
contează. Dar încă nu a sosit momentul. Voiam ca întâi să vadă 
Scoţia. Nu partea aceasta - treceam pe lângă un magazin la 
intrarea căruia erau expuși o mulţime de papucei din tartan 
pentru copii -, ci părțile mai puţin comerciale. Și Culloden-ul. Cel 
mai mult vreau să îi pot împărtăși sfârșitul poveștii. Și pentru 
asta am nevoie de Roger Wakefield. 

Ca și cum gândul meu îl materializase, capota de un 
portocaliu aprins a unui Morris rablagit, strălucind precum un 

semafor în umezeala ceţoasă, mi-a atras privirea în parcarea din 
stânga. 

Brianna îl văzuse de asemenea - nu puteau fi multe mașini în 
Inverness cu acea culoare specială și într-o stare atât de proastă 
- și mi-a făcut semn spre ea, zicând: 

— la uite, mamă, nu e mașina lui Roger Wakefield? 

— Ba cred că da, am răspuns. 

În dreapta se afla o cafenea dinspre care adia un miros de 
biscuiţi proaspeţi, pâine prăjită și cafea, amestecat cu parfumul 
ploii. Am luat-o iute pe Brianna de braţ și am tras-o în cafenea. 

— Îmi e cam foame, m-am scuzat eu. Hai să bem o cacao cu 
lapte și să mâncăm niște biscuiţi. 

Încă suficient de tânără încât să fie tentată de ciocolată și să 
fie oricând pregătită să mănânce, Brianna a acceptat cu dragă 
inimă, s-a așezat imediat cum am intrat și a început să studieze 
foaia de hârtie verde, pătată cu urme de ceai, care servea drept 
meniul zilei. Nu doream neapărat să beau o ciocolată caldă, ci 
mai degrabă aveam nevoie de câteva clipe de gândire. 

Pe zidul de ciment din parcarea de peste stradă se vedea un 
panou mare pe care scria: PARCAREA PERMISA DOAR 
PASAGERILOR SCOTRAIL, urmat de diverse ameninţări scrise cu 
litere mici la adresa vehiculelor celor care parcau acolo fără a fi 
pasageri ai trenurilor căilor ferate scoțiene. Dacă nu cumva 
Roger cunoștea niște legi din Inverness despre care eu habar n- 
aveam, atunci tânărul sigur luase trenul. Putea merge oriunde, 
însă Londra sau Edinburgh păreau destinațiile cele mai 
probabile. Își lua proiectul de cercetare în serios, dragul de el. 

Și noi veniserăm cu trenul de la Edinburgh. Am încercat să îmi 
amintesc orarul trenurilor, însă fără prea mult succes. 

— Oare Roger se întoarce cu trenul de seară? a întrebat Bree, 
dând glas gândurilor mele cu o intuiţie atât de stranie încât m- 
am înecat cu ciocolata caldă. Faptul că se întreba dacă Roger își 
va face din nou apariţia m-a făcut să mă întreb cât interes îi 
stârnise tânărul domn Wakefield. 

Destul de mult, după toate aparențele. 

— Mă gândeam că, a spus ea pe un ton relaxat, poate ar 
trebui să cumpărăm ceva pentru Roger Wakefield cât suntem în 
oraș... în semn de recunoștință pentru proiectul la care lucrează 
pentru tine? 

— O idee excelentă, am răspuns, amuzată. Ce crezi că i-ar 
plăcea? 

A privit încruntată în ceașca de ciocolată, căutând parcă 
inspiraţie. 

— Nu știu. Ceva simpatic; se pare că proiectul implică destul 
de multă alergătură. 

S-a întors spre mine pe neașteptate, cu sprâncenele ridicate. 

— De ce i-ai cerut tocmai lui să facă asta? a întrebat ea. Dacă 
voiai să dai de urma unor oameni care au trăit în secolul al 
optsprezecelea, sunt firme care se ocupă cu așa ceva. 
Genealogii și chestii din astea, vreau să spun. Tati obișnuia să 
apeleze la Scot-Search, când voia să caute strămoșul cuiva și nu 
avea timp să o facă el însuși. 

— Da, știu, am spus trăgând adânc aer în piept. 

Pășeam pe nisipuri mișcătoare. 

— Acest proiect... era ceva special pentru... tatăl tău. El ar fi 
vrut ca Roger Wakefield să îl ducă la bun sfârșit. 

— Ah! 

A rămas tăcută o vreme, urmărind picăturile mari și rotunde 
de ploaie care loveau în geamul cafenelei. 

— Ție îţi este dor de tati? a întrebat ea deodată, cu nasul în 
cană, cu genele coborâte, evitând să mă privească. 

— Da, am răspuns. 

Mi-am plimbat degetul arătător peste marginea ceștii mele 
neatinse, ștergând o urmă de cacao prelinsă la exterior. 

— Nu ne înțelegeam întotdeauna, știi bine, însă... da. Ne 
respectam unul pe celălalt, iar asta contează foarte mult. Și ne 
plăceam unul pe celălalt, în ciuda a tot ce s-a întâmplat. Da, îmi 
este dor de el. 

A înclinat capul fără să scoată o vorbă și a așezat o mână 
peste a mea, strângându-mi-o ușor. Mi-am împletit degetele cu 
ale ei, lungi și calde, și am rămas astfel preţ de câteva clipe, 
sorbindu-ne ciocolata în tăcere. 

e 

— Ah, am spus, ridicându-mă în cele din urmă și împingându- 
mi în spate scaunul cu un scârţâit de metal pe linoleum, am 
uitat ceva. Trebuie să expediez o scrisoare pentru spital. Aveam 
de gând să o fac în drum spre centru, dar am uitat. Dacă mă 
grăbesc, cred că prind ultima expediere. De ce nu te duci tu la 

Kiltmaker - este puţin mai încolo, pe partea cealaltă a străzii - și 
ne întâlnim acolo după ce termin la poștă? 

Bree părea surprinsă, dar a încuviinţat repede din cap. 

— Bine. Dar poșta nu e mai departe? O să te ude până la 
piele. 

— E în regulă. O să iau un taxi. 

Am lăsat o bancnotă de o liră pe masă pentru consumaţie și 
mi-am pus din nou haina de ploaie. 

În majoritatea orașelor, odată cu apariţia ploii, taxiurile 
obișnuiesc să se facă nevăzute, ca și cum s-ar dizolva în apă. In 
Inverness însă, un asemenea comportament ar duce iute la 
dispariţia speciei. Nici nu am ajuns bine la capătul străzii, când 
am dat de două taxiuri joase și negre ce așteptau la intrarea 
unui hotel și, cu un sentiment de familiaritate, m-am strecurat în 
interiorul cald, mirosind a tutun. În afară de spaţiul mai mare la 
picioare și de confort, taxiurile englezești miros diferit de cele 
americane; niciodată nu realizasem că dusesem dorul acestor 
detalii mărunte în ultimii douăzeci de ani. 

— Numărul șaizeci și patru? E vechea casă parohială, așa-i? 

În ciuda eficienţei radiatorului, șoferul era înfofolit până peste 
urechi cu un fular și încotoșmănat cu o jachetă groasă, iar pe 
cap purta o șapcă care să îl ferească de cea mai mică pală de 
vânt. Scoţienii moderni sunt ceva mai sensibili, am reflectat în 
sinea mea; departe erau zilele în care muntenii căliţi dormeau 
sub cerul liber înveșmântați doar în cămașă și tartan. Pe de altă 
parte, nici mie nu-mi prea surâdea să mă culc prin tufăriș 
învelită cu un tartan îmbibat cu apă. l-am făcut semn șoferului și 
am pornit, împroșcând cu apă în toate părțile. 

Mă simţeam puţin vinovată că mă strecuram viclean pe la 
spatele lui Roger pentru a sta de vorbă cu menajera lui în timp 
ce el era plecat de acasă și pe deasupra, păcălind-o pe Bree. Pe 
de altă parte, mi-ar fi fost greu să le explic ce voiam să fac. Nu 
stabilisem încă exact când și cum aveam să le mărturisesc ce 
aveam de mărturisit, însă știam că momentul acela nu sosise 
deocamdată. 

Mi-am pipăit buzunarul interior al hainei de ploaie, iar la auzul 
foșnetului plicului de la Scot-Search m-am liniștit. Deși nu 
acordasem prea multă atenţie muncii lui Frank, știam despre 
existența firmei respective care dispunea de șase cercetători 
specialiști în genealogie scoțiană; nu era genul de firmă care să 

îți vândă un arbore genealogic plecând de la Robert the Bruce! 
și apoi să se spele pe mâini. 

Ca de obicei, își îndepliniseră misiunea în privinţa lui Roger 
Wakefield discret și conştiincios. Ştiam cine fuseseră părinţii, 
bunicii și strămoșii săi în urmă cu șapte sau opt generaţii. Ce nu 
știam încă era din ce fel de aluat fusese plămădit. Timpul avea 
să îmi spună asta. 

Am plătit taxiul și, împroșcând cu apă, mi-am croit drum de-a 
lungul potecii inundate până la treptele vechii case parohiale. 
Am sunat. Veranda era uscată și am avut o clipă răgaz să mă 
scutur de apa de ploaie înainte ca ușa să se deschidă. 

Fiona m-a întâmpinat radiind; avea un chip rotund și vesel, a 
cărui expresie naturală este una zâmbitoare. Purta jeanși și un 
şort cu volane din ale cărui falduri răzbătea o aromă de lămâie 
provenind de la soluţia de lustruit mobila și de pâine proaspăt 
coaptă, precum parfumul de tămâie. 

— Vai de mine, doamnă Randall! a exclamat ea. Vă pot ajuta 
cu ceva? 

— Cred că da, Fiona, i-am răspuns. Aș vrea să discutăm 
despre bunica ta. 

e 

— Eşti sigură că te simți bine, mamă? L-aș putea suna pe 
Roger să îl rog să mergem mâine, dacă vrei să rămân cu tine. 

Brianna rămăsese șovăind în pragul ușii camerei noastre de la 
pensiune, încruntându-se îngrijorată. Era îmbrăcată pentru 
plimbare, cu cizme, jeanși, un pulover, însă își pusese eșarfa de 
mătase viu colorată în oranj și azuriu pe care i-o cumpărase 
Frank de la Paris chiar înainte să moară, în urmă cu doi ani. 

— Intocmai culoarea ochilor tăi, frumusețe mică..., îi spusese 
el zâmbind, în vreme ce îi înfășura eșarfa în jurul umerilor. 

Alintul „frumuseţe mică” era o glumă a lor, căci încă de la 
vârsta de cincisprezece ani Bree îl depășise în înălțime pe Frank, 
care avea abia un metru șaptezeci și opt. Insă așa o strigase 
încă de când era bebeluș, iar tandreţea vechiului alint încă mai 
dăinuia când Frank a ridicat degetul pentru a-i atinge vârful 
nasului. 


1 Robert | cunoscut drept Robert the Bruce - rege scoţian din 1306 până la moartea 
sa în 1329, a luptat pentru independenţa Scoției, fiind considerat erou naţional. (n. 
tr.). 

Eșarfa - porţiunea azurie - chiar avea culoarea ochilor ei; 
culoarea lacurilor scoțiene și a cerurilor de vară, albastrul cețos 
al munţilor din depărtare. Știam că Bree iubea acea eșarfă, 
așadar cota de interes față de Roger Wakefield era destul de 
ridicată. 

— Nu, mă descurc, am asigurat-o. 

Am arătat spre noptiera pe care se aflau un ibric micuţ, învelit 
grijuliu într-o căciulițţă împletită, și un suport din argint cu 
farfurie pentru feliile de pâine prăjită, reci și crocante. 

— Doamna Thomas mi-a adus ceai cu pâine prăjită; poate mai 
târziu voi fi în stare să ciugulesc câte ceva. 

Speram ca Bree să nu îmi audă stomacul bolborosind pe sub 
plapumă și să își dea seama că o minţisem. 

(J 

— Păi, bine atunci, a spus ea, întorcându-se fără tragere de 
inimă spre ușă. Ne întoarcem imediat după Culloden. 

— Nu vă grăbiţi din cauza mea, am strigat în urma ei. 

Am așteptat până am auzit ușa de la parter închizându-se, 
asigurându-mă astfel că a plecat. Abia atunci am vârât mâna în 
sertarul noptierei, înhăţând ciocolata mare Hershey cu migdale 
pe care o ascunsesem acolo cu o seară în urmă. Odată 
restabilite relațiile cordiale cu stomacul meu, m-am lăsat înapoi 
pe pernă privind absentă ceața groasă și cenușie de pe cer. 
Vârful unei ramuri de tei îmbobocite se lovea din când în când 
de fereastră; vântul se întețea. Era destul de cald în dormitor, cu 
gura de aerisire de la încălzirea centrală huruind la piciorul 
patului, și cu toate astea m-a trecut un fior. Trebuie să fie un frig 
aprig pe Câmpia de la Culloden. 

Deși poate nu la fel de aprig cum fusese în aprilie 1746, când 
prinţul Charlie cel Frumos își condusese soldaţii pe câmpul de 
luptă să înfrunte lapovița înghețată și mugetul tunurilor 
englezești. Unii au mărturisit că în acea zi fusese un ger 
mușcător, iar scoţienii răniţi și cei morţi zăceau unii peste alții, 
îmbibaţi în sânge și apă de ploaie, așteptând îndurarea 
învingătorilor englezi. Ducele de Cumberland, aflat la comanda 
armatei engleze, nu arătase niciun fel de milă faţă de cei căzuți. 

Morții au fost stivuiți în grămezi ca lemnele de foc și arși 
pentru a preveni răspândirea maladiilor și istoria spune că mulţi 
dintre cei răniţi avuseseră parte de aceeași soartă, fără 
îndurarea unui ultim glonț. Cu toţii se odihneau acum, feriți de 

furtuni și războaie, sub pământul acoperit cu iarbă al Câmpiei de 
la Culloden. 

Văzusem locul acela o dată, în urmă cu aproape treizeci de 
ani, când Frank mă dusese acolo în luna noastră de miere. Acum 
și Frank era mort, iar eu îmi adusesem fiica înapoi, în Scoţia. 
Voiam ca Brianna să vadă Culloden-ul, însă nicio putere de pe 
pământ n-ar fi reușit să mă convingă să mai pun vreodată 
piciorul în acel ţinut al morţii. 

Probabil cel mai bine era să rămân în pat, să păstrez 
credibilitatea indispoziției mele subite care mă împiedicase să îi 
însoțesc pe Brianna și pe Roger în expediţie; doamna Thomas 
m-ar putea da de gol dacă aș ruga-o să îmi pregătească prânzul. 
Am aruncat o privire în sertar; încă trei ciocolate și un roman 
polițist. Cu puţin noroc, aveam să rezist până diseară. 

Romanul era destul de bun, însă zbuciumul tot mai puternic al 
vântului de afară era hipnotic, iar îmbrăţișarea patului cald, 
reconfortantă. Am căzut liniștită într-un somn adânc și am visat 
scoțieni de la munte înveșmântaţi în kilturi, vorbind în șoaptă și 
graseind cu dulcele accent scoţian în jurul focului, așa cum 
zumzăie albinele în iarba înaltă. 


|4. Culloden 


— Ce figură de porc răutăcios! 

Brianna s-a aplecat să privească fascinată la manechinul 
înveșmântat în tunică stacojie care trona ameninţător într-o 
parte a foaierului din Muzeul de la Culloden. Avea puţin peste un 
metru cincizeci, o perucă pudrată trântită bătăios peste o frunte 
îngustă și o pereche de obraji rozalii, fleșcăiţi. 

— Păi, era un omuleț grăsuliu, a încuviinţat Roger, amuzat. 
Dar era un general dat dracului, cel puţin în comparaţie cu 
elegantul său văr de acolo. 

A fluturat un braţ spre silueta ceva mai înaltă a lui Charles 
Edward Stuart expusă în celălalt capăt al foaierului, privind 
semeț în depărtare pe sub boneta din catifea albastră cu 
cocardă albă, ignorându-l trufaș pe ducele de Cumberland. 

— Îi spuneau Billy Măcelarul, a spus Roger gesticulând spre 
duce, imperturbabil în pantalonii lui albi până la genunchi și 

vestonul brodat cu fir auriu. Dintr-un motiv foarte bine 
întemeiat. Lăsând la o parte faptele de aici - a zis, arătând cu 
braţul spre întinderea de ierburi înalte de un verde primăvăratic 
de afară, cu un aer sumbru din cauza norilor întunecaţi de 
deasupra -, oamenii lui Cumberland au fost responsabili de cele 
mai crunte atrocități comise de englezi și întâlnite vreodată în 
Highlands. l-au vânat pe supraviețuitorii bătăliei înapoi pe 
dealuri, incendiind și prădând satele în drumul lor. Femeile și 
copiii au fost alungați și lăsaţi să moară de foame, iar bărbaţii 
au fost împușcați acolo unde se aflau, fără să facă cineva vreun 
efort de a afla dacă luptaseră vreodată de partea prințului 
Charlie cel Frumos sau nu. Unul din contemporanii ducelui a 
spus despre el că: „A creat un pustiu și l-a numit pace” - și mi-e 
teamă că ducele de Cumberland e în continuare un personaj 
extrem de urât prin aceste locuri. 

Era adevărat; custodele muzeului, un prieten al lui Roger, îi 
spusese că în vreme ce statuia prinţului Charlie cel Frumos era 
tratată cu un respect solemn, nasturii de la vestonul ducelui 
dispăreau în mod constant, iar figura lui în sine fusese de-a 
lungul timpului ţinta multor glume răutăcioase. 

— Mi-a povestit că într-o dimineaţă, când a venit devreme și a 
aprins lumina, a găsit un jungher veritabil scoţian atârnând din 
burta Excelenței Sale, a povestit Roger, înclinând fruntea spre 
statueta măruntă și îndesată. L-a cam speriat. 

— Cred și eu, a murmurat Brianna, privind spre duce cu 
sprâncenele ridicate. Oamenii încă sunt supăraţi de-a binelea? 

— O, da. Scoţienii au memoria lungă și nu sunt oamenii cei 
mai iertători. 

— Adevărat? a întrebat ea privindu-l curioasă. Tu ești scoțian, 
Roger? Wakefield nu îmi sună a un nume scoţian, însă e ceva în 
felul în care vorbești despre ducele de Cumberland... 

Buzele ei abia schițau o iluzie de zâmbet și el nu era sigur 
dacă îl tachinează, cu toate acestea a răspuns cât de serios a 
putut: 

— Ah, da. Sunt scoţian, a zis zâmbind. Vezi tu, Wakefield nu e 
tocmai numele meu, reverendul mi l-a dat când m-a adoptat. El 
era unchiul mamei mele... Când părinţii mei au fost uciși în 
război, el m-a luat acasă la el. Dar numele meu adevărat e 
MacKenzie. Cât despre ducele de Cumberland - a înclinat el 
capul spre geamul din sticlă prin care se vedeau limpede 

monumentele de pe Câmpia de la Culloden - e o piatră de clan 
acolo, cu numele MacKenzie gravat pe ea, și foarte mulţi bărbați 
de același sânge cu al meu sunt îngropaţi sub ea. 

A întins braţul și a lovit cu degetul un epolet auriu, lăsându-l 
să se legene în aer. 

— Nu o iau la fel de personal cum o fac unii, însă nici nu am 
uitat. Mergem afară? a întrebat, întinzându-i o mână. 

Afară era frig, două steaguri fluturau în vântul rece din vârful 
a două lănci înfipte într-o parte și în cealaltă a câmpiei. Unul 
galben, altul roșu, marcau poziţiile celor doi comandanţi care 
stătuseră în spatele trupelor lor, așteptând deznodământul 
bătăliei. 

— Din câte văd, au stat mult în spatele bătăliei, a remarcat 
sec Brianna. Nu aveau nicio șansă să nimerească în calea 
vreunui glonț rătăcit. 

Roger a băgat de seamă că fata tremura și a luat-o de braț, 
trăgând-o mai aproape de el. Simţea o izbucnire neașteptată de 
fericire pe care atingerea ei i-o provocase, însă a încercat să și-o 
ascundă în spatele unui monolog pe teme istorice. 

— Păi, așa conduceau generalii bătăliile în acele vremuri - din 
spate. In special Charlie; a luat-o la goană atât de iute la 
sfârșitul bătăliei, încât și-a lăsat în urmă serviciul de picnic din 
argint. 

— Serviciul de picnic? S-a bucurat de un picnic în timpul 
bătăliei? 

— O, da. 

Roger și-a dat seama că îi plăcea să fie scoţian în ochii 
Briannei. De obicei făcea eforturi pentru a-și modela vocea 
obișnuită de la Oxbridge pe care o folosea la universitate, însă 
acum o lăsa să zburde în voie de dragul zâmbetului care lumina 
chipul fetei când îl auzea. 

— Ştii de ce i se spune prinţul Charlie? a întrebat Roger. 
Englezii întotdeauna cred că era o poreclă, în semn de preţuire 
din partea supușilor săi. 

— Și nu era? 

Roger a scuturat din cap. 

— Nu. Oamenii lui îi spuneau prinţul Tcharlach, a spus Roger, 
pronunţțând numele pe litere cu grijă, care este Charlie în 
scoțiană. Tcharlach mac Seamus, „Charles, fiul lui James”. 
Foarte ceremonios și respectuos. Doar că acel Tcharlach în 

scoțiană sună al dracului de asemănător cu „Charlie” din 
engleză. 

— Așadar, nu a fost niciodată „prinţul Charlie cel Frumos”? a 
întrebat Brianna rânjind. 

— Nu atunci, a răspuns Roger, ridicând din umeri. Acum este, 
desigur. Una din acele mici erori istorice care au trecut din 
generație în generaţie drept fapte. Sunt multe de acest fel. 

— Și tu ești istoric! l-a tachinat Brianna. 

— De aceea le și cunosc, a răspuns el, zâmbind strâmb. 

Au pășit fără grabă de-a lungul potecilor cu pietriș care 
traversau câmpul de bătaie, în timp ce Roger îi indica poziţiile 
diverselor regimente care luptaseră acolo, explicându-i 
desfășurarea bătăliei și povestindu-i mici istorioare despre 
comandanți. 

Pe măsură ce înaintau, vântul s-a mai domolit și tăcerea 
câmpului a început să se facă simțită. Încetișor, conversaţia lor 
s-a stins de asemenea până când abia dacă mai scoteau o vorbă 
din când în când, cu o voce joasă, aproape șoptită. Cerul era 
cenușiu din cauza norilor care îl acopereau la orizont dintr-un 
capăt în celălalt, iar lumea de sub cupola sa părea amuţită, 
exceptând plantele ce creșteau pe câmpie și murmurau cu 
glasurile bărbaţilor care le hrăneau. 

— Acesta e locul căruia i se spune Izvorul Morţii. 

Roger s-a aplecat peste pârâul firav. O fântână minusculă, de 
nici treizeci de centimetri lățime, umflându-se sub o bordură de 
piatră. 

— Una din căpeteniile de clan scoțiene a murit aici; supușii lui 
i-au spălat sângele de pe faţă cu apă din acest izvor. lar acolo 
sunt mormintele clanurilor. 

Lespezile clanurilor erau bolovani uriași din granit cenușiu, 
șlefuiți de vreme și năpădiţi de licheni. Stăteau în picioare, 
împrăștiate pe petice de iarbă moale, la marginea câmpiei. 
Fiecare dintre lespezi purta un singur nume, iar șanțurile 
literelor erau atât de estompate de vreme, încât pe alocuri 
deveniseră aproape  ininteligibile. MacGillivray. MacDonald. 
Fraser. Grant. Chisholm. MacKenzie. 

— Uite, a șoptit Brianna, arătând spre una dintre pietre. 

Un smoc micuț de ramuri firave de un verde palid era așezat 
la picioarele lespezii; câteva flori de primăvară timpurie se 
întrezăreau, ofilite, printre crengi. 

— larbă neagră, a răspuns Roger. Se găsește mai ales vara, 
când înflorește câmpul - atunci vei vedea buchete din astea în 
dreptul fiecărei lespezi de clan. Purpurii și din loc în loc câte o 
creangă cu flori albe - albul este pentru noroc și pentru 
solidaritate; a fost însemnul lui Charlie, iarba neagră și 
trandafirul alb. 

— Cine le pune aici? 

Brianna s-a ghemuit pe călcâie lângă potecă, atingând ușor 
cu degetele smocul de ramuri. 

— Vizitatorii, a răspuns Roger, ghemuindu-se lângă ea și 
plimbându-și degetele peste literele șterse de pe piatră - 
FRASER. Cei care se trag din familiile bărbaţilor care au fost 
uciși aici. Sau simpli vizitatori care vor să le onoreze numele. 

Brianna i-a aruncat o privire cu coada ochiului, cu părul 
fluturându-i în jurul obrajilor. 

— Ai făcut-o vreodată? 

Roger a zâmbit, coborându-și privirea spre braţele încolăcite 
în jurul genunchilor. 

— Da. Cred că e un gest foarte sentimental, dar o fac. 

Brianna s-a întors spre tufele de vizavi care mărgineau 
cărarea. 

— Arată-mi care e iarba neagră, l-a rugat ea. 

În drum spre casă, când melancolia de la Culloden se 
spulberase, dar sentimentul emoţiilor împărtășite încă mai 
dăinuia, au vorbit și au râs ca doi vechi prieteni. 

— Păcat că mama nu a putut veni cu noi, a remarcat Brianna 
în timp ce intrau pe strada unde se afla pensiunea lor. 

Oricât de mult ar fi plăcut-o pe Claire Randall, lui Roger nu-i 
părea rău că nu putuse veni. În trei ar fi fost prea aglomerat, și- 
a spus el în gând, hotărât. Însă a mormăit ceva fără nicio 
semnificaţie și o clipă mai târziu a întrebat: 

— Cum se simte mama ta? Sper că nu e foarte bolnavă. 

— Ah, nu, e doar deranjată la stomac... sau cel puţin așa mi-a 
spus. 

Brianna s-a încruntat o clipă ca pentru sine, apoi s-a întors 
spre Roger, așezând ușor o mână pe piciorul lui. Roger și-a 
simţit mușchiul fremătând de la genunchi până la vintre și a 
avut nevoie de toată puterea de concentrare pentru a fi atent la 
ceea ce-i spunea ea. Vorbea încă despre mama ei. 

— ... crezi că e bine? a încheiat ea. 

A scuturat din cap și arama a scilipit dintre buclele părului ei 
chiar și în lumina slabă a mașinii. 

— Nu știu, pare teribil de preocupată. Nu chiar bolnavă, ci mai 
curând îngrijorată de ceva. 

Roger a simţit deodată o greutate în capul pieptului. 

— Mhm, a răspuns. Poate e doar pentru că e departe de 
muncă. Sunt sigur că va fi bine. 

Brianna i-a zâmbit recunoscătoare în vreme ce trăgeau 
mașina în fața căsuței de piatră a doamnei Thomas. 

— A fost minunat, Roger, a spus ea, atingându-l ușor pe umăr. 
Însă nu am găsit prea multe date care să ajute la proiectul 
mamei. Te pot ajuta cu treburile mai puţin plăcute? 

Roger și-a simţit inima tresăltând de bucurie și i-a zâmbit. 

— Cred că ai putea. Ai vrea să vii mâine să încercăm să facem 
ordine în garaj împreună? Dacă vrei ceva puţin plăcut, mai 
neplăcut decât atât nu cred că găsești. 

— Grozav! 

Brianna a zâmbit, rezemându-se de mașină ca să-l mai 
privească o dată. 

— Poate va dori și mama să vină să îţi dea o mână de ajutor. 

Roger și-a simţit zâmbetul înghețându-i pe buze, însă și-a 
păstrat aerul galant. 

— Bine. Foarte bine. Așa sper și eu! 

e 

Spre bucuria lui, a doua zi Brianna a venit singură la casa 
parohială. 

— Mama e la biblioteca publică, a explicat ea. Caută ceva în 
cărţile vechi de telefoane. Încearcă să găsească o persoană pe 
care a cunoscut-o demult. 

Roger și-a simţit inima oprindu-se preț de o clipă. Verificase 
cu o seară înainte cartea de telefoane a reverendului. In oraș se 
aflau trei persoane cu numele de James Fraser și alte două cu 
prenume diferite, însă inițiala din mijloc era „J”. 

— Păi, să sperăm că îl găsește, a spus el, încercând să sune 
cât mai degajat. Ești absolut convinsă că vrei să mă ajuţi? Eo 
muncă mizerabilă și plictisitoare. 

Roger a privit-o temător, însă Brianna a încuviințat din cap, 
netulburată de perspectivă. 

— Știu. Obișnuiam să îl ajut din când în când pe tatăl meu să 
sape printre vechi registre și să caute note de subsol. In afară 

de asta, e proiectul mamei; măcar pot să îţi dau o mână de 
ajutor aici. 

— Prea bine, a spus Roger uitându-se în jos, la cămașa lui 
albă. Doar să mă schimb și mergem să aruncăm o privire. 

Ușa garajului a scârțâit, a mormăit, apoi s-a supus 
inevitabilului și s-a smucit deodată în sus, printre zbârnâituri de 
arcuri și nori de praf. Tușind, Brianna a fluturat din mână 
încercând să înlăture praful. 

— Pfuu! De când nu a mai fost nimeni pe aici? 

— De secole, cred, a răspuns Roger absent. 

Și-a învârtit lanterna prin interiorul garajului, luminând pentru 
o clipă stive de cutii din carton și lăzi din lemn, vechi valize de 
călătorie acoperite cu timbre vechi, jupuite și alte forme 
nedeslușite învelite în pânză de cort. Din loc în loc, câte un 
picior răsucit de mobilă răzbătea prin întuneric precum oasele 
unor schelete de mici dinozauri ieșind la suprafață din 
formațiunile lor stâncoase native. 

În tot talmeș-balmeșul acela se întrezărea un soi de 
deschizătură; Roger s-a apropiat și îndată a dispărut într-un 
tunel învăluit de praf și umbre, pata luminoasă și palidă a 
lanternei strălucind intermitent și ghidându-l în întuneric. În cele 
din urmă, cu un strigăt triumfal, a apucat cu mâna capătul 
bălăbănindu-se al unei sfori care atârna și, smucind-o, garajul a 
fost brusc inundat de lumina orbitoare a unui bec mult prea 
puternic. 

— Pe aici, a spus Roger, reapărând deodată și luând-o pe 
Brianna de mână. E un soi de spaţiu liber în spate. 

O masă antică stătea lipită de peretele din spate. Probabil la 
origine piesa centrală a salonului reverendului Wakefield, 
aceasta trecuse, după toate aparențele, prin diverse incarnări 
succesive, servind drept masă de bucătărie, masă de scule, 
masă de tăiat lemne și masă de vopsit, înainte să își găsească 
odihna în acest sanctuar prăfuit. Deasupra ei se afla o fereastră 
năpădită de pânze de păianjen, prin care o lumină palidă se 
oglindea pe suprafaţa zgăriată și stropită cu vopsea. 

— Putem lucra aici, a spus Roger, smulgând un scaun din 
învălmășeala de obiecte și scuturându-l iute de praf cu o batistă 
mare. la un loc și eu voi vedea dacă reușesc să deschid 
fereastra, altfel riscăm să ne sufocăm. 

Brianna a încuviințat din cap, dar în loc să se așeze, a început 
să își bage nasul curioasă prin maldărele de vechituri, în vreme 
ce Roger se lupta cu fereastra înţepenită de vreme. 

O auzea în spatele lui citind etichetele de pe unele dintre 
cutii. 

— Aici este 1930-33, a spus ea. Și aici e 1942-46. Ce sunt 
astea? 

— Jurnale, a mormăit el sprijinindu-și coatele de pervazul 
murdar. Tatăl meu - reverendul adică - a ţinut întotdeauna un 
jurnal. Scria în el în fiecare seară, după cină. 

— Se pare că avea o mulţime de lucruri despre care să scrie. 

Brianna a dat jos câteva dintre cutii și le-a așezat grămadă în 
cealaltă parte, pentru a le inspecta pe următoarele. 


— Aici sunt câteva cutii cu nume pe ele... „Kerse”, 
„Livingston”, „Balnain”. Enoriași? 
— Nu. Sate. 


Roger s-a oprit o clipă, trăgându-și sufletul. Și-a șters fruntea, 
lăsând o dâră de murdărie de-a lungul mânecii cămășii. Spre 
norocul lor, amândoi erau îmbrăcaţi în haine vechi, potrivite 
pentru a scotoci printre mizerii. 

— Acelea trebuie să fie note privind istoria diverselor sate din 
Highlands. De fapt, unele din aceste cutii au sfârșit drept cărți; 
le poţi vedea prin magazinele pentru turiști de pe întregul ţinut 
al Scoției. 

S-a întors spre un panou de scule unde atârnau niște unelte 
uzate și a ales o șurubelniţă mare, de care să se ajute în asaltul 
său asupra ferestrei. 

— Uită-te după cele pe care scrie „Registre de parohie”, a 
sfătuit-o el. Sau după nume de sate din apropiere de Broch 
Tuarach. 

— Nu cunosc niciun nume de sat din acea zonă, a răspuns 
Brianna. 

— O, da, am uitat. 

Roger a introdus vârful șurubelniței între marginile ramei 
ferestrei, scobind concentrat prin straturile de vopsea antică. 

— Caută nume cum ar fi Broch Mordha... ă... Mariannan, și... 
ah, Sf. Kilda. Mai sunt și altele, dar acelea știu că aveau biserici 
de mărimi potrivite care au fost închise ori demolate. 

— Bine. 

Îndepărtând faldul unei pânze de cort atârnânde, Brianna a 
sărit deodată îndărăt, scoțând un țipăt ascuţit. 

— Ce? Ce s-a întâmplat? a ţâșnit Roger de lângă fereastră, cu 
șurubelniţa în pumn, gata de atac. 

— Nu știu. Ceva s-a mișcat când am atins pânza de cort. 

Brianna a arătat cu degetul spre pânză și Roger și-a coborât 
arma, ușurat. 

— Ah, asta e tot? Probabil un șoarece. Sau poate un șobolan. 

— Un șobolan! Aveţi șobolani aici? 

Glasul îi trăda agitația și teama. 

— Păi, eu sper că nu, pentru că dacă sunt, înseamnă că rod 
registrele pe care le căutăm noi, a răspuns Roger, întinzându-i 
lanterna. la asta, îndreaptă lumina spre locurile întunecate; așa, 
măcar nu vei fi luată prin surprindere. 

— Mulţumesc mult. 

Brianna a luat lanterna, măsurând din priviri maldărele de 
cutii cu o oarecare repulsie. 

— Păi, ce mai aștepți? a spus Roger. Sau vrei să îţi fac un 
descântec de șoareci acum, pe loc? 

Un zâmbet larg a luminat chipul Briannei. 

— Un descântec de șoareci? Ce-i asta? 

Roger nu a răspuns imediat, încercând din nou să deschidă 
fereastra. A împins până când și-a simţit bicepșii pocnind pe sub 
materialul cămășii, dar în cele din urmă, cu un scârţâit jalnic, 
fereastra a cedat și o pală de aer răcoros și revigorant a năvălit 
șuierând prin deschizătura de cincisprezece centimetri pe care 
Roger reușise să o creeze. 

— Dumnezeule, așa e mult mai bine! 

Și-a făcut vânt cu mâna, cu un gest exagerat, rânjind spre 
Brianna. 

— Acum să trecem la treabă. 

Ea i-a întins lanterna, făcând un pas în spate. 

— Ce-ar fi să găsești tu cutiile de care avem nevoie și eu să le 
sortez? Și ce e un descântec de șoareci? 

— Ți-e teamă de un biet șoarece, a spus el începând să 
scotocească pe sub pânza de cort. Un descântec de șoareci e un 
vechi obicei scoțian; dacă ai șoareci sau șobolani în casă ori în 
hambar, îi poţi face să plece compunându-le o poezie - sau un 
cântecel - în care să le povestești cât de jalnică e mâncarea 
acolo unde se află ei și ce bună e în altă parte. Și le zici încotro 

să se ducă, pe unde să o ia și se spune că, dacă poezia e bună 
de ceva... vor pleca. 

A scos o cutie pe care scria IACOBIŢI, DIVERSE și a cărat-o 
până la masă, cântând: 


Soricei, sunteți prea mulți. 
Dacă vreți să mâncaţi pe săturate, 
Trebuie să plecați, trebuie să plecați. 


Lăsând cutia să cadă cu o bufnitură, a făcut o plecăciune 
drept răspuns la chicotele Briannei și s-a întors la stivele de 
cutii, continuând cu o voce tunătoare: 


— Duceţi-vă în grădina lui Campbell 
Unde nicio pisică nu stă de pază 
Si varza crește verde. 


Duceți-vă și vă umpleți burțile, 
Nu stati să îmi roadeți ciubotele, 
Haideţi, șoricei, plecati! 


Brianna a pufnit în râs, admirativ. 

— Nu cumva tocmai ai inventat cântecelul ăsta? 

— Ba chiar așa! 

Roger a depozitat o altă cutie pe masă cu o înfloritură a 
braţului. 

— Un descântec de șoareci eficient trebuie întotdeauna să fie 
original, a spus el aruncând o privire spre șirurile ordonate de 
cutii. După acest spectacol nu ar trebui să mai prinzi picior de 
șoarece pe o rază de câţiva kilometri. 

— Bun! 

Brianna a scos din buzunar un briceag și a tăiat scotch-ul care 
sigila capacul cutiei de deasupra. 

— Ar trebui să vii să cânţi un descântec și la pensiunea 
noastră; mama e convinsă că avem șoareci în baie. Ceva i-a ros 
săpuniera. 

— Dumnezeu știe ce descântec puternic e necesar ca să 
convingi un șoarece capabil să ronţăie săpunuri; mi-e teamă că 
depășește mult modestele mele puteri. 

Roger a scos o rogojină rotundă și zdrenţuită din spatele unui 
teanc de enciclopedii vechi care stăteau să se prăbușească și a 
așezat-o pe jos, lângă Brianna. 

— Uite, ia tu registrele parohiilor, sunt ceva mai ușor de citit. 

Au lucrat întreaga dimineaţă într-o atmosferă de veselă 
camaraderie, descoperind din când în când pasaje interesante, 
ba chiar și câte o lepismă, și mulţi nori de praf, însă nu au dat 
de nimic valoros pentru proiectul la care lucrau. 

— In curând ar trebui să ne oprim pentru prânz, a spus Roger 
într-un târziu. 

Nu prea voia să se întoarcă în casă, unde ar fi fost din nou la 
mila atenţiilor Fionei, dar stomacul Briannei începuse a chiorăi 
aproape la fel de zgomotos ca al lui. 

— Prea bine. Putem continua după ce mâncăm, dacă nu ești 
obosit. 

Brianna s-a ridicat în picioare și s-a întins, pumnii strânși 
ajungând aproape de căpriorii vechiului garaj. Și-a șters palmele 
de jeanși și s-a aplecat între stivele de cutii. 

— Hei! 

S-a oprit deodată, în apropierea ușii. Roger, venind în urma ei, 
a rămas locului, cu nasul aproape atingându-i ceafa. 

— Ce s-a întâmplat? Sper că nu ai văzut alt șoarece. 

A băgat de seamă încântat că soarele îi lumina părul împletit 
într-o coadă groasă, care strălucea în nuanţe de aramă și aur. 
Inconjurată de un nimb fin de pulbere aurie și chipul cu nas lung 
conturat din profil de lumina amiezii, lui Roger i s-a părut că 
tânăra are o înfățișare aproape medievală: Stăpâna Arhivelor. 

— Nu. Uite, Roger! 

A arătat cu mâna spre o cutie din carton aflată aproape în 
mijlocul maldărului. Pe o laterală se afla o etichetă cu un singur 
cuvânt scris cu negru, în caligrafia masculină a reverendului: 
„Randall”. 

Roger și-a simţit inima tresăltând de încântare și totodată de 
neliniște. Încântarea Briannei era însă maximă. 

— Poate o să găsim acolo ceea ce căutăm! a exclamat ea. 
Mama spunea că și tata era interesat de subiect; poate că îi 
vorbise deja reverendului despre asta! 

— Poate. 

Roger și-a înăbușit sentimentul brusc de groază care îl lovise 
la vederea numelui. A îngenuncheat pentru a extrage lada din 
locașul ei. 

— Hai să o ducem în casă; ne putem uita în ea după prânz. 

e 

Cutia, desfăcută în biroul reverendului, conținea o colecție 
stranie de obiecte. Câteva fotocopii vechi ale unor registre 
parohiale, două sau trei liste militare de necesar, câteva scrisori 
și hârtii disparate, un carnețel mic și subţire legat în coperte din 
carton cenușiu, o colecție de fotografii vechi, îndoite la colţuri și 
un dosar din carton rigid cu numele „Randall” scris pe copertă. 

Brianna a ridicat dosarul și l-a deschis. 

— Ha, e arborele genealogic al tatei! a exclamat ea. Uite! a 
spus ea întinzându-l spre Roger. 

Înăuntru se aflau două foi groase de pergament, cu liniile de 
descendență frumos aliniate în jos și de-a curmezișul. Prima 
dată era în 1633; iar intrarea finală, la baza celei de-a doua 
pagini, indica: 


Frank Wolverton Randall c. Claire Elizabeth Beauchamp, 1937. 


— A fost scris înainte ca tu să te fi născut, a murmurat Roger. 

Brianna a aruncat o privire peste umărul lui, în timp ce el 
urmărea cu degetul liniile arborelui genealogic. 

— L-am mai văzut înainte; tati avea o copie în biroul său. Mi-l 
arăta mereu. Doar că în exemplarul lui numele meu figura în 
josul paginii; aceasta trebuie să fie un exemplar anterior. 

— Poate că reverendul a făcut niște săpături pentru el. Roger 
i-a înapoiat dosarul și a ridicat una dintre hârtiile din teancul de 
pe birou. 

— Și o amintire de familie pentru tine, a spus el, trasând cu 
degetele blazonul imprimat pe antetul foii. Un brevet militar 
semnat de Maiestatea Sa, regele George al II-lea. 

— George al lIl-lea? lisuse, asta e chiar mai înainte de 
Revoluţia Americană. 

— Cu mulţi ani înaintea revoluţiei. Este datată 1735. În 
numele lui Jonathan Wolverton Randall. Ți-e cunoscut acest 
nume? 

— Da. 

Brianna a încuviințat din cap, șuviţe rebele de păr căzându-i 
peste obraji. Și le-a netezit pe frunte nepăsătoare și a luat 
brevetul. 

— Tati obișnuia să vorbească despre el din când în când; unul 
din puţinii strămoși despre care cunoștea multe. A fost căpitan 
în armata care a luptat împotriva prinţului Charlie cel Frumos la 
Culloden. 

A ridicat privirea spre Roger, clipind. 

— De fapt, am impresia că a fost ucis în bătălie. Oare o fi 
înmormântat acolo, ce crezi? 

Roger a clătinat din cap. 

— Nu cred. Englezii au fost cei care au curăţat câmpul după 
bătălie. Și-au trimis propriii soldaţi acasă pentru a fi 
înmormântați... ofițerii, în orice caz. 

Era pe punctul de a face alte comentarii când deodată Fiona 
și-a făcut apariţia în pragul ușii, înarmată cu un pămătuf de 
șters praful din pene precum un stindard de luptă. 

— Domnule Wakefield, a strigat ea. A venit un bărbat să ridice 
camioneta reverendului, dar nu poate s-o pornească. Zice că 
poate îi dai o mână de ajutor? 

Roger a sărit în sus cuprins de mustrări de conștiință. Dusese 
bateria la un service auto pentru a o verifica și o uitase pe 
bancheta din spate a mașinii lui. Nici nu era de mirare că 
mașina reverendului nu pornea. 

— Trebuie să rezolv problema asta, i-a spus el Briannei. Mi-e 
teamă că s-ar putea să dureze o vreme. 

— Este în regulă, a zis zâmbindu-i, ochii ei albaștri 
îngustându-se ca două triunghiuri. Și eu trebuie să plec. Mama 
trebuie să se fi întors de acum; ne gândeam că am putea ieși la 
Clava Cairns, dacă avem timp. Mulţumesc pentru prânz. 

— Plăcerea a fost de partea mea... și a Fionei. 

Roger și-a simţit inima strângându-i-se cu părere de rău că nu 
se putea oferi să o însoțească, dar îl chema datoria. A aruncat o 
privire spre hârtiile împrăștiate pe birou, apoi le-a adunat cu o 
mână și le-a așezat la loc, în cutie. 

— Uite, a spus el. Aici sunt datele familiei tale. la-le. Poate 
mama ta ar fi interesată. 

— Adevărat? Ah, mulţumesc, Roger. Ești sigur? 

— Absolut, a răspuns el, așezând cu grijă dosarul cu arborele 
genealogic deasupra. Oh, numai o clipă. Poate nu tot. 

Colţul carneţelului cenușiu ieșea de sub brevetul militar; l-a 
tras afară și a aranjat hârtiile răvășite înapoi în cutie. 

— Acesta pare a fi unul dintre jurnalele reverendului. Nu îmi 
pot imagina ce căuta acolo, dar cred că ar fi mai bine să îl pun 
împreună cu celelalte; Societatea Istorică a spus că vrea colecţia 
întreagă. 

— O, sigur. 

Brianna se ridicase de plecare, strângând cutia la piept, însă a 
rămas locului ezitând, uitându-se la el. 

— Ai vrea să... ţi-ar face plăcere să mai vin? 

Roger i-a zâmbit. In păr i se prinseseră pânze de păianjen și o 
dungă lungă de murdărie cobora de-a lungul nasului. 

— Nimic nu mi-ar face mai mare plăcere, a spus el. Atunci ne 
vedem mâine, ce zici? 

e 

Gândul la jurnalul reverendului l-a însoţit pe Roger pe toată 
durata încercărilor anevoioase de a porni camioneta antică și a 
vizitei care a urmat din partea evaluatorului de mobilă venit 
pentru a sorta antichităţile valoroase de nimicurile ieftine și a 
stabili un preţ pentru mobilele reverendului în vederea licitaţiei. 

Această lepădare de lucrurile reverendului l-a umplut pe 
Roger de o melancolie neliniștită. Reprezenta, la urma urmelor, 
despărţirea de propria tinerețe și totodată debarasarea de un 
talmeș-balmeș inutil. Până să se așeze în birou după cină, nu 
putea spune dacă luase jurnalul din curiozitate vizavi de familia 
Randall sau din nevoia de a reface cumva o legătură firavă cu 
bărbatul care îi ţinuse loc de tată vreme de atâţia ani. 

Jurnalele erau ţinute cu meticulozitate, liniile drepte de 
cerneală înregistrând toate evenimentele importante ale 
parohiei și ale comunităţii din care reverendul Wakefield făcuse 
parte atâția ani. Simţind între degete carnetul simplu și cenușiu, 
răsfoindu-i paginile, Roger parcă îl vedea dinaintea ochilor pe 
reverend, cu capul chel strălucind în lumina aurie a lămpii de 
birou, în vreme ce însemna conștiincios întâmplările zilei. 

— Este o disciplină, îi explicase el odată lui Roger. Atunci când 
faci în mod regulat ceva care îţi ordonează mintea ai un mare 
beneficiu, știi? Călugării catolici au slujbe la intervale regulate în 
fiecare zi, preoţii își au breviarele lor. Mi-e teamă că eu nu am 
înclinaţie spre o asemenea devoțiune imediată, dar 
consemnarea întâmplărilor zilei mă ajută să îmi limpezesc 

mintea; apoi îmi pot spune rugăciunile de seară cu sufletul 
liniștit. 

Sufletul liniștit. Roger își dorea să reușească același lucru el 
însuși, dar liniștea îl părăsise în ziua în care găsise decupajele în 
biroul reverendului. 

A deschis jurnalul la întâmplare și a întors încet paginile, 
căutând numele „Randall”. Datele scrise pe coperta carnetului 
erau lanuarie - lunie 1948. Deși îi spusese Briannei adevărul în 
legătură cu Societatea Istorică, acesta nu fusese motivul cel mai 
important pentru care păstrase jurnalul. În mai 1948 Claire 
Randall se întorsese din misterioasa ei dispariție. Reverendul îi 
cunoscuse bine pe cei doi soţi Randall; un asemenea eveniment 
trebuie să își fi găsit locul în paginile jurnalului său. 

După cum era de așteptat, intrarea din 7 mai: 


Astă-seară o vizită de la Frank Randall, povestea cu 
soția lui. Atât de tulburătoare! Am văzut-o ieri - atât 
de firavă, dar cu o privire atât de aprinsă; mi-a fost 
greu să stau cu ea, biata femeie, deși vorbea coerent. 

Oricine ar fi fost tulburat să treacă prin ce a trecut 
ea... ce-o fi fost. Și acum toată lumea vorbește - a fost 
atât de neglijent din partea doctorului Bartholomew să 
lase să îi scape că e însărcinată! Atât de greu pentru 
Frank... și pentru ea, desigur! Îmi pare tare rău pentru 
amândoi. 

Doamna Graham e bolnavă săptămâna asta - acum 
și-a găsit! Săptămâna viitoare avem talcioc și veranda 
e plină de haine vechi... 


Roger a răsfoit rapid paginile căutând următoarea mențiune 
despre familia Randall și a găsit-o mai târziu, în aceeași 
săptămână. 


10 mai - Frank Randall la cină. Îmi dau silința să mă 
văd atât cu domnul, cât și cu soția lui; stau cu ea 
vreme de o oră în cele mai multe zile, în speranța de a 
mai înăbuși din bârfe. Acum lumea aproape că o 
compătimește; s-a dus vorba că e nebună. Cunoscând- 
o pe Claire Randall, nu sunt sigur dacă nu ar fi mai 
ofensată că lumea o crede nebună decât că e 

considerată imorală - dar trebuie să fie neapărat una 
sau alta? 

Am încercat în repetate rânduri să discut cu ea 
despre experienţele ei, însă nu vrea să spună nimic. 
Vorbește despre orice altceva, totuși ai mereu 
impresia că e cu gânaurile în altă parte. 

Să imi notez să predic în duminica asta despre 
păcatul clevetirii, deși mi-e teamă că, dacă atrag 
atenția asupra cazului cu o predică, voi înrăutăți și mai 
mult lucrurile. 


12 mai. Sunt tot mai convins că doamna Claire 
Randall nu este nebună. Am auzit bârfele, desigur, 
însă eu nu văd nimic în comportamentul ei care să 
pară câtuși de putin instabil. 

Cred că poartă cu ea o taină teribilă, una pe care 
este hotărâtă să nu o dea în vileag. l-am vorbit - cu 
mare băgare de seamă - lui Frank despre asta; e 
reticent, dar sunt convins că ea i-a povestit ceva. Am 
încercat să il fac să înțeleagă limpede că doresc să fi 
ajut, cum pot mai bine. 


14 mai. O vizită din partea lui Frank Ranaall. Foarte 
enigmatică. Mi-a cerut ajutorul, însă nu îmi dau seama 
de ce mi-a cerut ceea ce mi-a cerut. Pare foarte 
important pentru el; îşi ține bine firea, deși e încoraat 
ca un arc. Mi-e teamă de ce se poate întâmpla dacă 
cedează... dacă va veni acel moment. 

Claire este destul de înzdrăvenită încât să poată 
călători; intenționează să o ducă înapoi la Londra 
săptămâna aceasta. L-am asigurat că îi voi comunica 
rezultatele direct printr-o scrisoare pe adresa 
Universității; nicio vorbă sotiei lui. 

Am câteva lucruri interesante despre Jonathan 
Randall, deși nu îmi pot imagina importanta 
strămoșului lui Frank în toată această poveste tristă. 
Cu James Fraser, după cum i-am spus lui Frank - nicio 
legătură; un mister total. 

Un mister total. Din mai multe puncte de vedere, și-a spus 
Roger în sinea lui. Ce îi ceruse Frank Randall reverendului? Să 
găsească tot ce putea în legătură cu Jonathan Randall și cu 
James Fraser, din câte se părea. Așadar Claire îi povestise 
soțului ei despre James Fraser; îi povestise ceva, cel puţin, dacă 
nu totul. Dar ce legătură putea exista între un căpitan englez 
care murise la Culloden în 1746 și un bărbat al cărui nume 
părea legat de misterul dispariţiei lui Claire în 1945 și enigma 
mai încurcată a paternităţii Briannei? 

Restul jurnalului era plin cu obișnuitele întâmplări ale 
parohiei; patima băuturii lui Derick Gowan culminând cu 
pescuitul unui membru al parohiei din River Ness, unde plutea 
plin cu apă la sfârșitul lui mai; căsătoria pripită a lui Maggie 
Brown cu William Dundee, cu o lună înainte de botezul fiicei lor, 
June; operaţia de apendice a doamnei Graham și încercările 
reverendului de a se lupta cu afluxul care a urmat de vase 
acoperite, provenind de la diverse doamne generoase ale 
parohiei - Herbert, câinele reverendului la acea vreme, părând 
să fi fost beneficiarul celor mai multe dintre ele. 

Citind paginile, Roger s-a trezit zâmbind, văzând interesul viu 
al reverendului în turma sa înviind încă o dată prin cuvintele 
bătrânului preot. Frunzărind și citind pe sărite, a fost cât pe ce 
să omită ultima notiţă privind cererea lui Frank Randall. 


18 iunie. Am primit o scrisoare scurtă de la Frank 
Randall în care îmi spune că sănătatea soției sale este 
cumva precară; sarcina este dificil și mi-a cerut să 
mă rog pentru ea. 

I-am răspuns, asigurându-l de toate gândurile mele 
bune atât pentru el, cât și pentru soția lui. Am inclus și 
informațiile pe care le-am găsit până acum pentru el; 
nu știu la ce îi vor folosi, însă asta rămâne la propria 
sa latitudine. l-am povestit despre descoperirea 
surprinzătoare a mormântului lui Jonathan Randall la 
St Kilda; l-am întrebat dacă dorește să îi fotografiez 
piatra de mormânt. 


Și asta a fost tot. Nu mai exista nicio altă mențiune despre 
cuplul Randall sau despre James Fraser. Roger a lăsat jurnalul 

jos, apoi și-a masat tâmplele; citind rândurile în caligrafia 
aplecată a reverendului, se alesese cu o ușoară durere de cap. 

Pe lângă confirmarea suspiciunilor sale că un bărbat pe nume 
James Fraser era amestecat în toată această poveste, 
chestiunea rămânea la fel de enigmatică. Ce legătură avea 
Jonathan Randall cu asta și de ce era acest bărbat înmormântat 
la St Kilda? Brevetul lui militar stipula drept locul nașterii o 
moșie din Sussex; cum sfârșise într-un cimitir uitat de lume din 
Scoţia? Adevărat, nu era foarte departe de Culloden, dar de ce 
nu fusese expediat înapoi în Sussex? 

— Mai aveţi nevoie de ceva în seara asta, domnule Wakefield? 

Vocea Fionei l-a trezit din meditaţiile fără rost în care se 
pierduse. S-a ridicat, clipind și a văzut-o ţinând în mână o 
mătură și o cârpă de șters praful. 

— Poftim? A... nu. Nu, mulţumesc, Fiona. Dar ce faci cu toate 
astea? încă mai faci curăţenie la ora asta târzie? 

— Păi, vin doamnele de la biserică, i-a explicat Fiona. Îţi 
amintești că le-ai spus că pot ţine ședința lunară aici mâine? M- 
am gândit să fac puţină curăţenie înainte. 

Doamnele de la biserică? Roger a simţit cum îl trece un fior 
gândindu-se la patruzeci de gospodine, mustind de compasiune, 
năvălind în casa parohială într-o avalanșă de fuste de tweed, 
bluze asortate cu jacheta și șiraguri de perle de cultură. 

— Vei lua ceaiul cu doamnele? a întrebat Fiona. Reverendul 
întotdeauna lua ceaiul cu dumnealor. 

Gândul de a le întreţine pe doamne și pe Brianna Randall în 
acelaşi timp era mai mult decât putea Roger concepe cu calm. 

— A... nu, a răspuns el abrupt. Am... am o altă treabă mâine. 

Mâna i-a căzut pe telefonul îngropat pe jumătate în 
vălmășagul de hârtii de pe biroul reverendului. 

— Scuze, Fiona, dar trebuie să dau un telefon. 

e 

Brianna s-a retras în dormitor, cu un zâmbet pe buze. Am 
ridicat privirea de pe carte, arcuind interogativ o sprânceană. 

— Un telefon de la Roger? am întrebat. 

— De unde ai știut? 

Pentru o clipă m-a privit uluită, apoi a început să zâmbească 
cu gura până la urechi, scoțându-și mantia. 

— O, pentru că e singurul bărbat pe care îl cunosc în 
Inverness? 

— Nu m-am gândit că vreunul din prietenii tăi ar risca un apel 
la distanţă tocmai din Boston, am spus, aruncând o privire spre 
ceasul de pe masă. Nu la această oră, oricum; trebuie să fie cu 
toții pe terenul de fotbal, la antrenament. 

Brianna a ignorat remarca mea, vârându-și picioarele sub 
plapumă. 

— Roger ne-a invitat mâine la un loc numit St Kilda. Zice că e 
o biserică veche, interesantă. 

— Am auzit de ea, am spus, căscând. Prea bine, de ce nu? lau 
cu mine ierbarul, poate găsesc niște coronițe - i-am promis 
câteva exemplare doctorului Abernathy pentru lucrarea lui. Dar 
dacă vom petrece toată ziua bântuind printre pietre vechi de 
mormânt citind inscripţiile, eu mă culc acum. Să dezgropi 
trecutul e o treabă istovitoare! 

Pe chipul Briannei a sclipit ceva o clipă, și am avut impresia 
că era pe punctul de a spune ceva. În schimb s-a mulțumit să 
încuviințeze doar din cap și a întins braţul să stingă lumina, cu 
un zâmbet secret în colțul buzelor. 

Stăteam cu ochii în tavan pe întuneric, ascultând-o cum se 
învârte și se frământă până când adoarme, respirând tot mai 
ușor și mai regulat. St Kilda vasăzică. Nu mai fusesem niciodată 
acolo, însă auzisem de acel loc; era o veche biserică, așa cum 
spusese Brianna, demult părăsită și ferită din calea turiștilor - 
doar câte un istoric mai poposea din când în când acolo. Poate 
aceasta o fi ocazia pe care o așteptasem? Îi voi avea pe Roger și 
Brianna împreună acolo, singuri, fără să ne fie teamă că ne-ar 
putea întrerupe cineva. Și poate era și un loc potrivit pentru 
destăinuiri - printre enoriașii demult răposaţi ai parohiei St 
Kilda. Roger nu aflase încă unde erau bărbaţii care mai 
rămăseseră de la Lallybroch, însă părea destul de sigur că 
măcar părăsiseră Câmpia de la Culloden vii și, pentru moment, 
asta era tot ce doream să aflu. Astfel îi puteam spune lui Bree 
sfârșitul poveștii. 

Mi-am simţit gura uscată la gândul discuţiei care avea să 
urmeze. Unde voi găsi cuvintele? Am încercat să vizualizez cum 
ar putea decurge discuţia, ce aș putea spune și cum ar putea ei 
reacţiona, însă imaginaţia m-a trădat. Mai mult ca niciodată, 
regretam promisiunea pe care i-o făcusem lui Frank de a nu-i 
scrie reverendului Wakefield. Dacă aș fi făcut-o, cel puţin Roger 


VP - 73 


ar ști deja. Sau poate nu, e posibil ca reverendul să nu mă fi 
crezut. 

Mă foiam fără astâmpăr, căutând inspiraţie, dar îngrijorarea 
mă copleșea. În cele din urmă m-am dat bătută și m-am întors 
pe spate, închizând ochii în întunericul care mă învăluia. Ca și 
cum gândurile mele ar fi invocat spiritul reverendului, un citat 
biblic a plutit la hotarul dintre conștiință și vis: „Nu te îngrijora 
de ziua de mâine”, părea să murmure vocea reverendului, „căci 
ziua de mâine se va îngrijora de sine însăși. Ajunge zilei necazul 
ei.” Și apoi am adormit. 

e 

M-am deşteptat în întuneric, cu pumnii încleștaţi între 
aşternuturi, cu inima bătându-mi cu o forță care mă făcea să 
vibrez precum pielea pe o tobă. 

— lisuse! am spus. 

Mătasea cămășii de noapte era încinsă și umedă; privind în 
jos, vedeam vag sfârcurile împungând materialul, tari precum 
marmura.  Spasmele  tremurătoare încă reverberau prin 
încheieturile mâinilor și pulpe, precum replicile unui cutremur. 
Speram să nu fi ţipat. Probabil că nu; auzeam respiraţia 
Briannei, netulburată și regulată, din celălalt capăt al camerei. 

Am căzut înapoi pe pernă, tremurând de slăbiciune, căldura 
ivită din senin scăldându-mi tâmplele în transpiratie. 

— lisuse Roosevelt Hristoase, am murmurat, respirând adânc 
în timp ce bătăile inimii mele reveneau la normal. 

Unul din efectele întreruperii subite a unui ciclu de somn este 
că te oprești din visare coerent. Pe parcursul lungilor ani de 
maternitate timpurie și apoi de practică, rezidenţiat și gărzi de 
noapte, mă obișnuisem să adorm imediat cum puneam capul 
jos, cu vise care nu erau mai mult decât fragmente și scântei, 
sclipiri neliniștite în întuneric după cum se scurtcircuitau 
sinapsele la întâmplare, reîncărcându-se pentru munca zilei care 
avea să vină în curând. 

In ultimii ani, odată cu revenirea la un program care aducea 
cât de cât cu unul normal, începusem din nou să visez. Vise 
normale - fie coşmaruri, fie vise frumoase -, lungi secvențe de 
imagini, rătăciri prin codrii minţii. Eram de asemenea familiară 
cu acest soi de vis; era des întâlnit în ceea ce ar putea fi 
politicos numit drept perioade de deprivare. 

În mod obișnuit însă, asemenea vise veneau plutind, moi 
precum atingerea unor cearșafuri de satin și, dacă mă trezeau, 
îndată adormeam la loc, păstrând o amintire vagă, care se va 
stinge până dimineaţă. 

De data aceasta a fost altfel. Nu că îmi aminteam mult din vis, 
însă aveam o vagă senzaţie de mâini care mă strângeau, 
brutale și repezite, care nu mă mângâiau, ci mă constrângeau. 
Și o voce aproape strigată ce răsuna în coridoarele urechii mele 
interne, amestecată cu sunetul tot mai stins al bătăii mele de 
inimă. 

Mi-am așezat palma pe piept, simțind pulsul agitat, sub sânul 
rotund și moale, acoperit de mătase. Brianna a sforăit ușor, apoi 
respiraţia și-a reluat ritmul regulat. Mi-am amintit cum ascultam 
acel sunet când era mică; ritmul lent al liniștii, răsunând în 
camera întunecată, cadențat precum bătăile inimii. 

Bătăile propriei mele inimii încetineau sub palmă, sub 
mătasea de un roz aprins, precum obrajii îmbujoraţi ai unui 
prunc dormind. Când ţii un copil la pieptul tău pentru a-l alăpta, 
curba capului micuţ imită exact curba sânului pe care îl suge, ca 
și cum această mică fiinţă oglindește carnea din care a răsărit. 
Copiii sunt fragezi. Oricine îi privește poate vedea pielea moale 
și fragilă și știe catifelarea de petală de trandafir care te invită 
să o mângâi abia simţit. Dar când trăiești cu ei și îi iubești, simţi 
catifelarea în profunzime, carnea obrăjorilor rotunzi moale 
precum budinca și mânuţele minuscule, cu degete mici și 
răsfirate. Încheieturilor lor sunt gumă flexibilă și chiar și atunci 
când îi săruți apăsat, din iubirea pe care le-o porți, buzele ţi se 
afundă și parcă nu dai niciodată de oscioare. Când îi ţii la pieptul 
tău, se topesc și se mulează după tine, de parcă în orice 
moment ţi s-ar putea strecura înapoi în pântece. 

Insă chiar de la bun început, în fiecare copil se află un firicel 
de oțel. Acel firicel care spune „Eu sunt” și formează miezul 
personalităţii lui. În cel de-al doilea an, oasele se întăresc și 
copilul stă drept în picioare, cu capul mare și solid, o cască de 
protecţie pentru moliciunea dinăuntru. Și „Eu sunt” crește de 
asemenea. Privindu-i, aproape îl poţi vedea, ferm precum inima 
lemnului, strălucind prin pielea translucidă. 

Oasele feței ies în relief la vârsta de șase ani și sufletul se 
fixează la interior la șapte ani. Procesul de încapsulare continuă, 
atingând apogeul în cochilia strălucitoare a adolescenţei, când 

toată moliciunea este atunci ascunsă pe sub straturile sidefate 
ale multiplelor noi personalităţi pe care adolescenţii le încearcă 
pentru a se proteja de lumea din afară. 

În anii următori, duritatea se întinde de la centru, când 
individul își găsește și își fixează faţetele sufletului, până când 
„Eu sunt” e așezat, delicat și complex precum o insectă într-un 
strop de chihlimbar. 

Crezusem că depășisem de mult acel stadiu, că pierdusem 
orice urmă de moliciune și eram bine înfiptă în vârsta de mijloc 
a oțelului inoxidabil. Însă acum mă gândeam că moartea lui 
Frank fisurase cumva această duritate. Și fisurile se căscau tot 
mai mult, încât nu mai puteam să le peticesc, prefăcându-mă că 
nu există. O adusesem pe fiica mea înapoi în Scoţia, ea care 
avea oasele tari precum coastele munţilor Scoției, în speranţa 
că cochilia ei era suficient de puternică încât să o protejeze, 
păstrând miezul ei la fel de deschis ca și până acum. 

Însă propriul meu miez nu mai putea izola eul meu și nu mai 
aveam nicio cochilie care să mă apere de moliciunea provenită 
din interior. Nu mai știam cine sunt sau cine va fi ea; știam doar 
ce trebuie să fac. 

Căci mă întorsesem și visasem din nou în aerul răcoros al 
Scoției. Și glasul din visul meu încă îmi mai răsuna în urechi și în 
inimă, în ritmul respirației adormite a Briannei. 

— Ești a mea, spusese glasul. A mea! Și nu te voi lăsa să 
pleci. 


|5. Iubita soţie 


Curtea bisericii de la St Kilda zăcea tăcută în soare. Deși nu în 
totalitate plată, ocupa platoul săpat într-o parte a dealului de un 
geolog extravagant. 

Terenul era aplecat și curbat, astfel încât pietrele de mormânt 
zăceau ascunse în mici adâncituri ori ţâșneau pe neașteptate de 
pe muchia unei ridicături. Mișcarea pământului desțelenise 
multe lespezi, aplecându-le ca pe niște beţivi ori doborându-le 
cu totul la pământ, unde zăceau culcate și sparte în iarba înaltă. 

— E cam neîngrijit, a spus Roger, parcă vrând să se scuze. 

S-au oprit în poartă, privind spre un pâlc de lespezi antice, 
înghiţite de iarbă și umbrite de un șir de tise gigantice, plantate 
cu mulți ani în urmă ca zid de apărare împotriva furtunilor care 
dădeau năvală dinspre mările nordice. In depărtare, deasupra 
estuarului, se adunaseră acum nori, însă pe culmea dealului 
strălucea soarele și aerul era nemișcat și cald. 

— Tatăl meu obișnuia să adune un grup de bărbaţi din 
parohie o dată sau de două ori pe an și să îi aducă aici să curețe 
cimitirul, dar mi-e teamă că în ultima vreme a căzut în paragină. 

A încercat să împingă poarta cu acoperiș, observând 
balamaua crăpată și zăvorul legănându-se într-un cui. 

— Ce loc drăguţ și liniștit, a rostit Brianna strecurându-se cu 
grijă pe poarta cu lemnul crăpat. E foarte vechi, nu-i așa? 

— Da, este. Tata credea că biserica în sine a fost construită 
pe locul unei biserici mai vechi sau poate peste vreun soi de 
templu străvechi; de aceea este tocmai aici sus, într-un loc atât 
de incomod. Unul din prietenii săi de la Oxford întotdeauna 
ameninţa că va urca până aici să excaveze locul ca să vadă ce 
se află dedesubt, dar bineînțeles că nu a putut obţine acordul 
autorităţilor catolice, deși locul a fost trecut în proprietatea 
statului de mulți ani. 

— E destul de urcat până aici. 

Îmbujorarea din obrajii Briannei începea să se estompeze în 
vreme ce își făcea vânt cu un ghid de călătorie. 

— Dar e frumos. 

A studiat admirativ fațada bisericii. Ridicată într-o deschidere 
naturală din stâncă, piatra și lemnul fuseseră potrivite manual, 
crăpăturile, cârpite cu turbă și lut, așa încât părea să fi răsărit 
din stâncă, în mod natural. Sculpturi antice decorau cadrul ușii 
și rama ferestrei, unele ilustrând simboluri creștine, altele în 
mod evident mult mai vechi. 

— Piatra lui Jonathan Randall e acolo? a întrebat ea fluturând 
o mână spre cimitir, vizibil dincolo de poartă. Mama va avea o 
mare surpriză! 

— Da, sper. Nici eu n-am văzut mormântul cu ochii mei. 

Roger spera că surpriza va fi una plăcută; când menţionase 
prudent despre existenţa pietrei funerare Briannei la telefon cu 
o seară înainte, ea fusese entuziasmată. 

— Mi-e cunoscut Jonathan Randall, i-a zis ea lui Roger. Tati 
întotdeauna l-a admirat; spunea că e unul dintre puţinii strămoși 

interesanţi din arborele genealogic. Cred că a fost un soldat 
bun; Tati are multe scrisori de recomandare și insigne de merit 
pe care le-a obţinut. 

— Adevărat? a întrebat Roger privind în spate, căutând-o pe 
Claire. Mama ta are nevoie de ajutor cu ierbarul? 

— Nu, a clătinat Brianna din cap. Doar că a găsit o plantă 
lângă potecă și nu a putut rezista să nu o culeagă. Vine într-o 
clipă. 

Era un loc liniștit. Chiar și păsările își încetau zarva când se 
apropia amiaza și coniferele care mărgineau platoul rămâneau 
nemișcate, fără briza care să le înfioare ramurile. Lipsită de 
cicatricile încă nevindecate ale mormintelor recente ori de 
culorile aprinse ale florilor artificiale care stăteau mărturie a 
durerii încă proaspete, curtea bisericii respira doar pacea celor 
de mult duși în lumea cealaltă. Departe de lumea dezlănţuită, 
doar amintirea vieţii lor întârzia pentru a alina prezenţa 
oamenilor pe înălțimile singuratice ale unei bucăţi de pământ 
goale. 

Cei trei drumeţi înaintau cu greu, își croiau drum fără grabă 
prin vechiul cimitir, Roger și Brianna oprindu-se să citească cu 
voce tare inscripţiile învechite de pe lespezile bătute de 
vremuri, Claire, de una singură, oprindu-se din loc în loc pentru 
a tăia o tulpină ori pentru a scoate cu tot cu rădăcini câte o 
floare micuță. 

Roger s-a aplecat peste o piatră funerară și, zâmbind cu gura 
până la urechi, i-a făcut semn Briannei să citească inscripţia. 

— „Apropie-te și citește, dar scoate-ţi pălăria”, a citit ea. 


Aici zace Bailie William Watson 
Pe care toată lumea îl știa 
Că bine mai gândea și cumpătat bea. 


Brianna s-a ridicat după ce a examinat lespedea, cu obrajii 
îmbujoraţi de atâta râs. 

— Nu sunt trecute datele... mă întreb când a trăit William 
Watson. 

— Cel mai probabil în secolul al optsprezecelea, a spus Roger. 
Pietrele funerare din secolul al șaptesprezecelea sunt prea 
șterse ca să le mai poţi citi și nimeni nu a mai fost înmormântat 
aici în ultimele două secole; biserica a fost secularizată în 1800. 

O clipă mai târziu, Brianna a scos un chiot înfundat. 

— L-am găsit! 

S-a îndreptat de spate și a fluturat braţul spre Claire, care 
stătea în capătul îndepărtat al curții bisericii, studiind curioasă o 
plantă lungă, pe care o ţinea într-o mână. 

— Mama! Vino să vezi! 

Claire a ridicat braţul drept răspuns și a pornit spre locul unde 
stăteau, lângă lespedea pătrată și plată, pășind cu grijă pe 
lângă mormintele înghesuite. 

— Ce este? a întrebat ea. Aţi găsit un mormânt interesant? 

— Cred că da. Recunoașteți numele acesta? 

Roger a făcut un pas în spate, astfel încât Claire să poată 
vedea mai bine. 

— lisuse Roosevelt Hristoase! 

Ușor speriat, Roger a aruncat o privire spre Claire, băgând de 
seamă cu îngrijorare cât de palidă era. Rămăsese cu privirile 
pironite pe lespedea bătută de vreme și mușchii gâtului i se 
mișcau într-o înghiţitură convulsivă. Planta pe care o culesese 
zăcea zdrobită absent în pumnul ei. 

— Doamnă Randall... Claire... vă simţiţi bine? 

Ochii de chihlimbar erau pierduţi și pentru o clipă nu a dat 
semne că l-ar auzi. Apoi a clipit și a ridicat privirea. Era încă 
palidă, însă părea mai bine acum; avea din nou situaţia sub 
control. 

— Sunt bine, a spus ea cu o voce lipsită de orice sentiment. 

S-a aplecat, plimbându-și degetele peste literele cioplite în 
piatră, parcă citindu-le în Braille. 

— Jonathan Wolverton Randall, a spus ea încet. 1705-1746. 
Ti-am spus, nu-i așa? Ticălosule, ţi-am spus! 

Glasul ei, atât de rece cu o clipă înainte, acum vibra de furie 
abia stăpânită. 

— Mama! Ce s-a întâmplat? 

Brianna, vădit tulburată, o trăgea de braț. 

Lui Roger i s-a părut că ochii lui Claire au fost umbriţi de ceva 
neașteptat; sentimentul care se aprinsese acolo s-a ascuns 
deodată, apoi a revenit într-o fracțiune de secundă la realitate, 
unde doi oameni o priveau uluiţi. A zâmbit, cu o grimasă scurtă, 
mecanică și a înclinat capul. 

— Da. Da, sunt bine, desigur. 

Pumnul i s-a desfăcut și tulpina zdrobită a florii a căzut la 
pământ. 

— Am crezut că vei fi surprinsă, a spus Brianna privindu-și 
mama cu îngrijorare. Nu e strămoșul lui tati? Soldatul care a 
murit la Culloden? 

Claire a privit din nou spre piatra de la picioarele ei. 

— Da, el este, a răspuns ea. Și e mort, nu-i așa? 

Roger și Brianna s-au privit nedumeriţi. Simţindu-se vinovat, 
Roger a atins ușor umărul lui Claire. 

— E o zi destul de fierbinte, a zis el încercând să sune cât mai 
relaxat. Poate ar fi bine să intrăm în biserică, la răcoare. Sunt 
câteva sculpturi foarte interesante pe cristelniță, merită văzute. 

Claire i-a zâmbit, de data aceasta un zâmbet sincer, ușor 
obosit, însă eminamente sănătos. 

— Mergeţi voi, i-a îndemnat ea, incluzând-o pe Brianna cu o 
înclinare a frunţii. Eu am nevoie de aer. Mai rămân aici puţin. 

— Rămân și eu cu tine. 

Brianna șovăia, evident nedorind să o lase pe mama ei de una 
singură, însă Claire și-a recăpătat stăpânirea de sine și aerul 
autoritar. 

— Prostii, a replicat ea abrupt. Mă simt foarte bine. Mă voi 
așeza la umbra copacilor de acolo. Voi duceţi-vă. Aș prefera să 
rămân singură o clipă, a adăugat ea ferm, văzându-l pe Roger 
că deschide gura să protesteze. 

Fără alte comentarii, s-a întors pe călcâie și s-a îndepărtat, 
luând-o spre linia tisei întunecate care mărginea cimitirul. 
Brianna a rămas locului, privind în urma ei, însă Roger a luat-o 
pe fată de după umeri, conducând-o spre biserică. 

— Cel mai bine ar fi să o lăsăm singură, a murmurat el. La 
urma urmelor, mama ta e doctor, nu-i așa? Va ști dacă e bine. 

— Da... probabil că da. 

Cu o ultimă privire îngrijorată spre silueta lui Claire care se 
îndepărta, Brianna s-a lăsat condusă spre biserică. 

e 

Biserica nu era decât o cameră goală, cu podele din lemn, cu 
cristelnița abandonată lăsată acolo doar pentru că nu putuse fi 
ridicată. Bazinul puţin adânc fusese săpat în bordura de piatră 
care se întindea de-a lungul unei laturi a încăperii. Deasupra 
bazinului, chipul cioplit al Sfântului Kilda privea în gol spre 
tavan, cu ochii întorși evlavios spre ceruri. 

— Probabil că iniţial a fost unul din zeii păgâni, a comentat 
Roger, urmărind linia sculpturii cu un deget. Poţi vedea unde au 
adăugat vălul și acoperământul statuii originale - ca să nu mai 
spun de ochi. 

— Arată precum ochiurile în apă, a încuviinţat Brianna, dându- 
și ochii peste cap, imitând expresia statuii. Ce e sculptura de 
acolo? Arată aproape identic cu motivele de pe pietrele picte de 
la Clava. 

Pășeau agale în jurul zidurilor bisericii, inspirând aerul 
încărcat de praf, examinând sculpturile antice din pereţii de 
piatră și citind plăcile mici din lemn bătute în cuie de enoriași de 
mult plecaţi în altă lume în memoria strămoșilor dispăruţi cu și 
mai mult timp în urmă. Vorbeau în șoaptă, amândoi cu urechile 
ciulite ca să prindă orice sunet din curte, însă nu se auzea niciun 
zgomot și încetul cu încetul au început din nou să se relaxeze. 
Roger a urmat-o pe Brianna spre capătul încăperii, sorbind din 
priviri șuviţele subțiri scăpate din coada groasă și care i se 
răsuceau umede pe gât. 

Tot ce mai rămăsese acum din partea din faţă a bisericii era 
un prag din lemn nedecorat deasupra unei găuri de unde fusese 
scoasă piatra de altar. Cu toate acestea, Roger a simţit un fior 
pe șira spinării în vreme ce stătea alături de Brianna privind 
locul gol unde cândva se aflase altarul. 

Intensitatea pură a emoţiilor lui părea să rezoneze în spaţiul 
gol. Spera ca Brianna să nu o simtă. Abia se cunoșteau de o 
săptămână, la urma urmelor și nu apucaseră să discute prea 
multe. Cu siguranţă ea ar fi uluită, poate chiar speriată, dacă ar 
afla ce simte el. Sau mai rău, ar râde. Cu toate acestea, când a 
îndrăznit să-i arunce o privire, chipul ei era calm și serios. Se 
uita la el, cu niște ochi de un albastru întunecat care l-au făcut 
să se întoarcă spre ea și să o cuprindă în braţe fără a-și da 
seama ce face. Sărutul a fost scurt și tandru, abia ușor mai 
pasional decât sărutul formal care încheie o ceremonie de 
nuntă, însă a avut un impact la fel de uluitor ca și cum astfel și- 
ar fi jurat credinţă veșnică. 

Roger i-a dat drumul, însă a continuat să-i simtă căldura 
corpului în mâini, în buze și în trup, de parcă ar fi strâns-o încă 
în braţe. Au rămas o clipă nemișcaţi, cu trupurile abia 
atingându-se, respirându-se unul pe celălalt, apoi ea a făcut un 

pas înapoi. El încă mai simţea atingerea ei în palmă. A strâns 
pumnii, încercând să prelungească acea senzaţie cât mai mult. 

Aerul nemișcat al bisericii s-a spart deodată în fărâme, 
ecourile unui țipăt spulberând firișoarele de praf. Fără a sta pe 
gânduri, Roger a luat-o la fugă ieșind din biserică, împiedicându- 
se și căzând peste lespezile prăbușite, îndreptându-se spre linia 
întunecată a tiselor. A îndepărtat crengile care-i tăiau calea fără 
a se mai gândi să ţină la o parte rămurelele acoperite cu ace 
pentru Brianna, care venea imediat în urma lui. A văzut chipul 
lui Claire Randall, palid în umbra copacilor. Cu obrajii complet 
lipsiți de culoare, arăta precum o nălucă în contrast cu frunzișul 
întunecat al tisei. A rămas în picioare o clipă, legănându-se, apoi 
s-a prăbușit în genunchi pe iarbă, de parcă picioarele nu o mai 
puteau ţine. 

— Mamă! a strigat Brianna, căzând în genunchi lângă femeia 
ghemuită, mângâindu-i una dintre mâinile lipsite de vlagă. 
Mamă, ce s-a întâmplat? Te simţi slăbită? Ar trebui să îţi pui 
capul între genunchi. Hai, întinde-te puţin. 

Claire a rezistat insistențelor binevoitoare ale fiicei sale, 
ridicându-și încă o dată capul plecat și îndreptându-și gâtul 
suplu. 

— Nu vreau să mă întind, a spus ea trăgând cu putere aer în 
piept. Vreau să... Oh, Doamne! Oh, Dumnezeule sfânt! 

Lăsându-se pe iarba necosită a întins o mână tremurândă 
spre suprafața pietrei. Era o lespede simplă, tăiată în granit. 

— Doamnă Randall! A... Claire? 

Roger s-a lăsat într-un genunchi lângă ea în partea opusă, 
apucând-o cu o mână de sub celălalt braț pentru a o sprijini. 
Înfăţișarea ei îl îngrijora teribil. Pe la tâmple începuseră să-și 
facă apariţia broboane fine de transpiraţie și arăta ca și cum era 
pe punctul de a se prăbuși în orice clipă. 

— Claire, a insistat el, încercând să o scoată din transa în care 
părea să fi căzut. Ce s-a întâmplat? Este vreun cunoscut? 

Chiar în timp ce vorbea, propriile lui cuvinte îi răsunau în 
urechi: „Nimeni nu a mai fost îngropat aici din secolul al 
optsprezecelea”, îi spusese el Briannei. „Nimeni nu mai fusese 
înmormântat aici de două sute de ani.” 

Degetele lui Claire le-au dat la o parte pe ale lui și au atins 
lespedea, mângâind-o ca și cum ar fi mângâiat pielea cuiva, 

urmărind cu blândeţe literele, șanțurile estompate cu timpul, 
dar clare încă. 

— „JAMES ALEXANDER MALCOLM MACKENZIE FRASER”, a citit 
ea cu voce tare. Da, îl cunosc. 

Mâna ei a alunecat mai jos, dând într-o parte iarba groasă 
care creștea în jurul lespezii, ascunzând șirul de litere mai 
mărunte de la bază. 

— „Soţul iubit al lui Claire”, a citit ea. Da, l-am cunoscut, a 
mai spus, cu o voce atât de moale încât Roger abia o putea auzi. 
Eu sunt Claire. El a fost soţul meu. 

Apoi și-a ridicat faţa spre chipul palid și uluit al fiicei sale. 

— Și tatăl tău. 

Roger și Brianna o priveau muţi și curtea bisericii a fost 
învăluită într-o tăcere mângâiată doar de foșnetul acelor de tisă 
de deasupra. 

e 

— Nu! am spus enervată. Pentru a cincea oară - nu! Nu vreau 
să beau apă! Nu m-a bătut soarele în cap. Nu mă simt slăbită. 
Nu sunt bolnavă. Și nici nu mi-am pierdut minţile, deși îmi 
imaginez că la asta vă gândiţi. 

Roger și Brianna s-au privit unul pe celălalt cu o expresie în 
care se vedea limpede că exact asta gândeau. Reușiseră, 
împreună, să mă scoată din cimitir și să mă urce în mașină. 
Refuzasem să merg la spital, așa încât ne întorseserăm în casa 
parohială. Roger îmi administrase un pahar de whisky ca 
medicament pentru șoc, însă privirea îi era atrasă de telefon, 
parcă întrebându-se dacă să ceară ajutoare... cum ar fi o 
cămașă de forță, probabil. 

— Mama, a început Brianna pe un ton liniștitor, întinzând 
mâna să îmi netezească părul de pe frunte. Ești supărată. 

— Bineînţeles că sunt supărată! am replicat tăios. 

Am tras adânc aer în piept și am strâns din buze până când 
am simţit că sunt suficient de stăpână pe mine însămi încât să 
vorbesc calm. 

— Cu siguranță sunt supărată, am reluat, dar nu mi-am 
pierdut minţile. 

M-am oprit, încercând să mă stăpânesc. Nu așa intenţionasem 
să îi spun. De fapt, nici nu prea știu care fusese intenţia mea, 
însă nu asta, să vărs adevărul fără o pregătire prealabilă sau 
fără să-mi acord răgaz ca să îmi pun ordine în gânduri. Văzând 

blestematul acela de mormânt am uitat de orice plan pe care mi 
l-aş fi formulat în minte înainte. 

— Fir-ai tu să fii, Jamie Fraser! am exclamat, furioasă. ȘI, 
oricum, ce cauţi acolo? Suntem la kilometri depărtare de 
Culloden! 

Ochii Briannei erau pe jumătate ieșiţi din orbite, iar Roger 
stătea cu mâna pregătită deasupra telefonului. M-am oprit 
deodată, încercând să mă controlez: Stai calmă, Beauchamp, m- 
am instruit în sinea mea. Respiră adânc. Unu... doi... și încă o 
dată. Mai bine. Acum. E foarte simplu; tot ce trebuie să faci e să 
le spui adevărul. De aceea ai și venit în Scoţia, nu-i așa? 

Am deschis gura, însă nu am scos niciun sunet. Am închis și 
gura și ochii, sperând că îmi va reveni curajul, dacă nu vedeam 
cele două chipuri palide din fața mea... Doar... lasă-mă... să... 
le... spun... adevărul, am cerut, deși nu am idee cui mă 
adresam. Jamie, probabil. Mai spusesem cândva adevărul. Și nu 
fusese prea bine. 

Am strâns mai tare din pleoape. Încă o dată mi-a venit în nări 
mirosul de dezinfectant de spital și atingerea nefamiliară a unei 
feţe de pernă apretate pe obraz. Din coridor s-a auzit vocea lui 
Frank, gâtuită de furie uimită. 

— Cum adică să nu o presez? Să nu o presez? Soţia mea a 
dispărut vreme de trei ani și s-a întors murdară, abuzată și 
însărcinată, pentru numele lui Dumnezeu și eu să nu îi pun 
întrebări? 

Apoi vocea doctorului, murmurând blajin. Am prins cuvintele 
„delir” și „stare traumatică” și „las-o pe mai târziu, bătrâne - 
doar puţin” când vocea lui Frank, încă ridicată și întrerupându-l 
pe medic, devenea tot mai îndepărtată. Vocea aceea atât de 
familiară, care stârnea din nou în mine furtuna de durere, de 
furie și de spaimă. 

Mă făcusem ghem, într-o atitudine defensivă, cu perna 
strânsă la piept și mușcând-o cât de tare putusem până când 
simţisem faţa de pânză din bumbac rupându-se și penele 
scrâșnind și pocnindu-mi între dinţi. 

Și acum scrâșneam, mușcând din altceva. M-am oprit și am 
deschis ochii. _ 

— Uitaţi, am spus cât de rezonabil am putut. Imi pare rău, știu 
cum sună. Dar e adevărat și nu pot face nimic. 

Acest mic discurs nu a liniștit-o nicicum pe Brianna, care s-a 
apropiat mai mult de Roger. La rândul său, Roger nu mai arăta 
de parcă ar fi mâncat ceva stricat, ci părea acum interesat, deși 
precaut. Oare era posibil ca tânărul să aibă suficientă imaginaţie 
încât să poată înţelege adevărul? 

M-am agăţat de expresia lui promițătoare și mi-am descleștat 
pumnii. 

— Sunt blestematele acelea de pietre, am spus. Știi cercul de 
megaliți de pe dealul zânelor, dinspre apus? 

— Craigh na Dun, a murmurat Roger. Acela? 

— Acela, am respirat precaută. Știi legendele despre dealurile 
zânelor, nu-i așa? Despre oameni care se rătăcesc pe dealurile 
stâncoase și se trezesc cu două sute de ani mai târziu? 

Brianna arăta tot mai alarmată cu fiecare secundă care 
trecea. 

— Mamă, vorbesc serios, ar trebui să mergi să te bagi în pat, 
a sfătuit-o ea, ridicându-se pe jumătate din scaun. Aș putea să o 
rog pe Fiona... 

Roger a pus o mână pe braţul ei să o oprească. 

— Nu, așteaptă, a spus el. 

M-a privit cu genul de curiozitate înfrânată, specifică unui om 
de știință care așază o lamelă nouă sub lupa microscopului. 

— Continuă, m-a îndemnat el. 

— Mulţumesc, i-am răspuns sec. Nu vă faceţi probleme, nu 
am de gând să încep să vă depăn povești cu zâne; credeam 
doar că ar trebui să știți că legendele conţin un oarecare 
sâmbure de adevăr. Nu am nici cea mai vagă idee ce e de fapt 
acolo sus, nici cum funcţionează, însă adevărul este că... 

Am tras adânc aer în piept. 

— Mă rog, adevărul este că am intrat prin deschizătura unei 
blestemate de pietre din cercul acela în anul 1945 și am ieșit pe 
dealul de dedesubt, în anul 1743. 

Exact același lucru i-l spusesem și lui Frank. El mă fixase o 
clipă cu privirea, apoi luase în mână o vază cu flori de pe 
noptieră și o făcuse ţăndări aruncând-o pe podea. Roger arăta 
ca un om de știință al cărui microb proaspăt descoperit ieșise 
învingător. Mă întrebam de ce, însă eram prea absorbită în 
efortul de a găsi cuvintele care să sune măcar pe jumătate 
lucide. 

— Prima persoană pe care am întâlnit-o a fost un dragon 
englez, în uniformă militară completă, am început eu. Lucru care 
mi-a sugerat că ceva nu era în regulă. 

Un zâmbet a luminat deodată chipul lui Roger, deși Brianna și- 
a păstrat expresia speriată. 

— Cred și eu, a spus el. 

— Vezi tu, partea cea mai grea a fost că nu mă puteam 
întoarce. 

M-am gândit că cel mai bine ar fi să vorbesc cu Roger, care 
măcar părea dispus să mă asculte, fie că îmi dădea crezare ori 
ba. 

— Problema e că în acele vremuri doamnele nu umblau de 
colo până colo fără escortă și dacă o făceau, nu erau îmbrăcate 
în rochii până la genunchi și pantofi sport, i-am explicat. Toată 
lumea pe care am întâlnit-o, începând cu căpitanul de dragoni, 
știa că ceva nu era în regulă cu mine, însă nu știa ce anume. Și 
cum ar fi putut ști? Eu nu puteam să le explic la fel cum nu pot 
nici acum... iar azilele de nebuni pe vremea aceea erau și mai 
puţin plăcute decât sunt acum. Pe atunci nu se împleteau coșuri 
de răchită la azil, am adăugat, încercând să fac o glumă, care 
însă nu a avut prea mare succes. Brianna s-a strâmbat și a părut 
mai îngrijorată ca oricând. 

— Dragonul acela, am spus eu și m-am simţit străbătut de un 
fior scurt la amintirea lui Jonathan Wolverton Randall, căpitan al 
Regimentului al Optulea de Dragoni ai Maiestăţii Sale. La 
început am crezut că am halucinaţii, pentru că bărbatul semăna 
atât de bine cu Frank; la prima vedere am crezut că este chiar 
el. 

Am aruncat o privire spre masă unde era așezată una din 
cărţile scrise de Frank, pe a cărei copertă era o fotografie 
înfățișând un bărbat brunet, cu chipul oval și chipeș. 

— Asta e o coincidenţă destul de stranie, a comentat Roger. 

Privirea lui mă fixa alertă. 

— Păi, e și nu e, i-am răspuns eu, făcând un efort de a-mi 
dezlipi privirea de la teancul de cărți. Tu știi că el e strămoșul lui 
Frank. Toţi bărbaţii din familie seamănă foarte bine între ei - cel 
puţin din punct de vedere fizic, am adăugat, gândindu-mă la 
diferențele non-fizice destul de surprinzătoare. 

— Cum... cum era? a întrebat Brianna, părând să iasă, măcar 
puţin, din starea de uluire. 

— Era un pervers nenorocit, asta era, am răspuns. 

Două perechi de ochi s-au căscat deodată și s-au privit cu 
expresii identice de consternare. 

— Nu fiți șocați, am spus. Și în secolul optsprezece existau 
perverși; nu e nimic nou. Ba atunci era chiar mai rău, cred, din 
moment ce nimănui nu îi păsa, atât timp cât totul era trecut sub 
tăcere și aparențele erau salvate. lar Jack cel Negru Randall era 
soldat; căpitan al garnizoanei scoțiene, însărcinat să ţină 
clanurile sub control - avea o rază largă în care să își desfășoare 
activităţile, toate stabilite oficial. 

Am mai luat o gură binefăcătoare de whisky din paharul pe 
care încă îl ţineam în mână. _ 

— Îi făcea plăcere să chinuie oameni, am spus. Îi făcea mare 
plăcere. 

— Te-a... chinuit și pe dumneata? 

Roger a pus întrebarea cu o oarecare delicateţe, după o 
pauză destul de apăsătoare. Bree părea să se retragă în sine 
însăși, cu obrajii încordați. 

— Nu în mod direct. Sau nu foarte mult, am spus, clătinând 
din cap. 

Simţeam un punct rece în coșul pieptului, pe care whisky-ul 
nu reușea să îl încălzească. Jack Randall mă lovise acolo cândva. 
Amintirea durerii era încă vie, precum durerea unei răni de mult 
vindecate. _ 

— Avea gusturi destul de eclectice. Insă Jamie a fost cel pe 
care... l-a dorit. _ 

Sub nicio formă nu aș fi folosit cuvântul „iubit”. Imi simțeam 
gâtul uscat și am înghiţit ultimele picături de whisky. Roger a 
luat carafa în mână, ridicând o sprânceană interogativ și eu am 
încuviinţat din cap, întinzând paharul. 

— Jamie? Adică Jamie Fraser. Și el era... 

— El era soţul meu, am răspuns. 

Brianna a scuturat capul ca și cum ar fi vrut să alunge un nor 
de muște. 

— Dar tu aveai un soţ, a spus ea. Nu puteai... chiar dacă... 
adică... nu puteai. 

— Am fost nevoită, am răspuns sec. Nu am făcut-o 
intenţionat, la urma urmelor. 

— Mamă, nu te poţi căsători accidental! 

Brianna începea să își piardă din atitudinea ei de asistentă- 
răbdătoare-cu-pacient-dement. M-am gândit că poate era un 
lucru bun, deși alternativa era furia. 

— Păi, nu a fost chiar un accident, am spus. A fost cea mai 
bună alternativă. Altfel aș fi fost predată lui Jack Randall. Jamie 
s-a căsătorit cu mine pentru a mă proteja și a fost extraordinar 
de generos din partea lui, am încheiat înfruntând-o cu privirea 
pe Bree peste paharul de whisky. Nu era obligat să o facă, însă 
a făcut-o. 

Am alungat amintirea primei nopţi petrecute împreună. Era 
virgin; palmele îi tremurau când mă atingeau. Și mie mi se 
făcuse teamă - din motive mult mai întemeiate. Și apoi în zori 
mă ţinuse în braţe, goală la pieptul lui gol, pulpele lui calde și 
puternice în spatele pulpelor mele, murmurând în părul meu: 

— Nu-ţi fie teamă. Acum suntem amândoi. 

— Vezi tu, m-am întors din nou spre Roger. Eu nu mă puteam 
întoarce. Când m-au găsit scoţienii, eu fugeam de căpitanul 
Randall. Un grup de hoți de vite. Jamie era cu ei, erau rudele 
mamei sale, din clanul MacKenzie de la Leoch. Ei nu au știut ce 
e cu mine, însă m-au luat cu ei pe post de captivă. Și nu am mai 
putut scăpa de ei. 

Îmi aminteam eforturile mele zadarnice de a scăpa din 
Castelul Leoch. Și pe urmă ziua când i-am mărturisit adevărul lui 
Jamie și el - fără să mă creadă, la fel cum nici Frank nu mă 
crezuse, însă cel puţin încercând să se poarte ca și cum m-ar fi 
crezut - mă dusese înapoi la dealul cu pietre. 

— Poate că m-a considerat vrăjitoare, am spus, cu ochii 
închiși, zâmbind într-un colț al buzelor la gândul acesta. 

Acum ei te cred nebună; pe vremea aceea te credeau 
vrăjitoare. _ 

— Obiceiuri culturale, am explicat, deschizând ochii. In zilele 
noastre se cheamă psihologie ceea ce demult era luat drept 
magie. Nu e o diferență chiar atât de mare. 

Roger a încuviințat din cap, oarecum uluit. _ 

— M-au judecat pentru vrăjitorie, am spus. In satul 
Cranesmuir, chiar la poalele castelului. Jamie m-a salvat însă, și 
atunci i-am povestit. Și el m-a dus pe deal și mi-a spus să mă 
întorc. La Frank. 

M-am oprit, trăgând adânc aer în piept, amintindu-mi acea 
după-amiază de octombrie când frâiele propriului meu destin, 

care-mi fuseseră luate pentru atât de mult timp, îmi fuseseră 
deodată azvârlite înapoi în mâini și alegerea nu mi-a fost dată, 
ci cerută. 

„— Întoarce-te!” îmi spusese el. „Nu e nimic pentru tine aici! 
Nimic în afară de primejdie.” 

„— Chiar nu e nimic aici pentru mine?” întrebasem eu. 

Prea onorabil pentru a spune ceva, el îmi răspunsese însă, iar 
eu făcusem alegerea. 

— A fost prea târziu, am spus, privindu-mi palmele deschise, 
așezate pe genunchi. 

Afară se întunecase de ploaie, însă cele două verighete ale 
mele încă mai sclipeau în lumina ce se stingea, una aurie, 
cealaltă argintie. Când mă căsătorisem cu Jamie nu îmi 
scosesem verigheta din aur de la Frank, însă purtasem inelul din 
argint de la Jamie pe inelarul mâinii drepte în fiecare zi din cei 
douăzeci și ceva de ani de când el îl așezase acolo. 

— L-am iubit pe Frank, am spus șoptit, fără să o privesc pe 
Bree. L-am iubit mult. Însă în acel moment, Jamie era deja inima 
și sufletul trupului meu. Nu îl puteam părăsi. Mi-a fost imposibil. 

Deodată mi-am ridicat privirea rugătoare spre Bree. Ea mă 
privea cu chipul împietrit. Mi-am coborât din nou ochii spre 
palme și am continuat: 

— M-a luat acasă la el - Lallybroch, așa se numea. Un loc atât 
de frumos! 

Am închis din nou ochii, să scap de expresia de pe chipul 
Briannei, și am invocat imaginea moșiei de la Broch Tuarach... 
Lallybroch pentru cei care trăiau acolo. O fermă scoțiană 
frumoasă, cu păduri și râuri; chiar și puţin pământ fertil - o 
raritate în Highlands. Un loc frumos și liniștit, cuibărit între 
dealurile înalte de deasupra unei trecători în munţi care îl ţinea 
ferit de conflictele recurente care tulburau pământurile 
Highlands. Dar nici la Lallybroch nu am reușit să rămânem 
protejaţi pentru totdeauna. 

— Jamie era proscris, am spus, revăzând pe sub pleoapele 
coborâte urmele de bici pe care englezii le lăsaseră pe spatele 
lui. 

O reţea de linii subţiri și albe, împânzite peste umerii largi 
precum o reţea de însemne arse în piele. 

— Se pusese un preț pe capul lui. Unul din propriii lui chiriași 
l-a trădat, dându-l pe mâna englezilor. L-au capturat și l-au dus 
la închisoarea Wentworth, să îl spânzure. 

Roger a scos un fluierat prelung și jos. 

— O închisoare teribilă, a remarcat el. Aţi văzut-o? Zidurile 
trebuie să aibă trei metri grosime. 

— Așa e, am spus cu tristeţe, deschizând ochii. Am fost între 
acele ziduri. Însă chiar și cele mai groase ziduri au uși. 

Am simţit o scânteie slabă din curajul nebunesc și disperat 
care mă purtase în interiorul închisorii Wentworth, pe urmele 
inimii mele. 

„— Dacă am putut intra aici pentru tine”, i-am spus încet lui 
Jamie, „pot să te și scot. Dar ajută-mă, matahală scoțiană 
nenorocită - ajută-mă!” 

— L-am scos de acolo, am zis, trăgând adânc aer în piept. Ce 
mai rămăsese din el. Jack Randall comanda garnizoana de la 
Wentworth. 

În aceste momente nu doream să îmi amintesc imaginile pe 
care cuvintele mele le aduceau înapoi, însă nu le puteam opri. 
Jamie, dezbrăcat și plin de sânge, pe podeaua conacului de la 
Eldridge, unde găsiserăm adăpost. 

Nu îi voi lăsa să mă ia înapoi, englezoaico”, îmi spusese, cu 
dinţii încleștaţi de durere în timp ce îi îngrijeam oasele zdrobite 
ale mâinii și îi spălam rănile. „Englezoaică.” Așa mă strigase de 
prima dată; cuvântul galic pentru străină, venetică. Englezoaică. 
Mai întâi cu ironie, apoi cu afecțiune. 

Și eu nu i-am lăsat să îl ia înapoi; cu ajutorul unui bărbat 
mărunţel din clanul Fraser, Murtagh, cu care era și înrudit, am 
reușit să îl trec Canalul până în Franţa și să ne refugiem în 
abația Sainte Anne de Beaupré, unde unul dintre unchii săi din 
neamul Fraser era abate. Insă odată ajunși acolo la adăpost, am 
aflat că misiunea mea de a-i salva viaţa încă nu se încheiase. 

Tortura lui Jack Randall îi lăsase în suflet urme la fel de adânci 
precum urmele biciului pe spatele său, cu cicatrici la fel de 
permanente. Nu eram sigură nici măcar acum ce anume 
făcusem când invocasem demonii și mă luptasem cu ei de una 
singură, în bezna minţii lui; este o diferenţă foarte mică între 
medicină și magie atunci când vine vorba despre anumite feluri 
de vindecare. Încă mai simţeam piatra tare și rece rănindu-mă și 
puterea furiei pe care o scosesem din el, mâinile care s-au 

încleștat în jurul gâtului meu și creatura arzândă care mă 
vânase prin întuneric. 

— Dar l-am vindecat, am spus în șoaptă. Și el s-a întors la 
mine. 

Brianna dădea din cap dintr-o parte în alta, uluită, dar cu o 
încleștare a chipului pe care o cunoșteam prea bine. 

„— Cei din clanul Graham sunt proști, cei din neamul 
Campbell sunt vicleni, cei ai lui MacKenzie sunt fermecători, dar 
șireți, iar cei din neamul Fraser sunt încăpățânați”, îmi spusese 
Jamie cândva, conturându-mi în linii foarte generale trăsăturile 
clanurilor. Și nu fusese departe de adevăr, cei din neamul Fraser 
erau din cale-afară de încăpăţânaţi. El unul era. Și Bree de 
asemenea. 

— Eu nu cred, a spus ea sec. 

S-a îndreptat de spate, privindu-mă atent. 

— Cred că poate te-ai gândit prea mult la toţi bărbaţii aceia 
de la Culloden, a spus ea. La o adică, în ultima vreme ai avut 
multe pe cap, și poate moartea tatei... 

— Frank nu a fost tatăl tău, i-am spus fără menajamente. 

— Ba a fost! a ripostat ea vehement, atât de brusc încât ne-a 
surprins pe amândouă. 

Frank primise cu timpul insistențele doctorilor că orice 
încercare de a mă „forţa să accept realitatea” - după cum a 
spus unul din ei, ar putea dăuna sarcinii. Pe coridoare se 
auziseră multe murmure - și din când în când strigăte -, însă 
renunţase să îmi mai ceară să-i dezvălui adevărul. Și eu, cu 
sănătatea șubredă și inima zdrobită, renunţasem să i-l mai 
spun. 

De data aceasta însă nu aveam de gând să mă dau bătută. 

— l-am promis lui Frank, am spus. În urmă cu douăzeci de ani, 
când te-ai născut tu. Am încercat să plec, însă nu mi-a dat 
drumul. Te iubea atât de mult, am spus simțind cum mi se 
înmoaie glasul când am privit-o pe Brianna. El nu putea să 
creadă adevărul, însă știa - desigur - că nu este tatăl tău. Mi-a 
cerut să nu îţi spun - să îl las să fie singurul tău tată - atât timp 
cât era în viaţă. Pe urmă, a spus el, rămâne la latitudinea mea. 

Am înghiţit, umezindu-mi buzele uscate. 

— Îi datoram asta, am explicat, pentru că te iubea atât de 
mult. Dar acum Frank a murit... și tu ai dreptul să știi cine ești. 
Dacă ai vreo îndoială, mergi la Muzeul de Artă. Au acolo un 

tablou înfăţișând-o pe Ellen MacKenzie, mama lui Jamie. Poartă 
astea, am spus atingând colierul de perle de la gâtul meu, un 
șirag de perle de cultură baroce din râurile scoțiene, intercalate 
cu sfere mici, din aur filigranat. Jamie mi le-a dăruit în ziua nunții 
noastre. 

M-am uitat la Brianna, stând în picioare, înaltă și neclintită, cu 
oasele pometților proeminente, într-o atitudine trufașă. 

— la și o oglinjoară, i-am spus. Uită-te bine la portret, apoi în 
oglindă. Nu semănaţi leit, dar se vede cu ochiul liber că e bunica 
ta. 

Roger o privea pe Brianna de parcă nu ar mai fi văzut-o 
niciodată. Își plimba privirile de la mine la ea, apoi, ca și cum ar 
fi luat o hotărâre, a dat deodată din umeri și s-a ridicat de pe 
sofaua în care stătuse alături de ea. 

— Trebuie să îţi arăt ceva, a spus el, hotărât. 

A traversat rapid camera, îndreptându-se spre biroul cu capac 
glisant al reverendului și a scos dintr-un sertar un mănunchi de 
decupaje de ziar legate cu o bandă de elastic. 

— După ce le citești, analizează datele, i-a spus el Briannei, 
întinzându-i mănunchiul. 

Apoi, încă în picioare, s-a întors spre mine și m-a măsurat cu o 
privire lungă și critică pe care am recunoscut-o ca fiind a unui 
om de știință educat să fie obiectiv. Incă nu credea, însă își 
imagina că totul era posibil. 

— O mie șapte sute patruzeci și trei, a spus el ca pentru sine, 
clătinând din cap uluit. Și eu care am crezut că era un bărbat pe 
care l-aţi întâlnit aici, în 1945. Dumnezeule, n-aş fi crezut 
niciodată... dar, Dumnezeule, cine ar fi crezut? 

— Dumneata știai? am întrebat surprinsă. Despre tatăl 
Briannei? 

Roger și-a plecat fruntea spre decupajele din ziare. Ea nu 
începuse a le citi încă, deoarece rămăsese cu privirea aţintită 
spre Roger, pe jumătate uimită, pe jumătate furioasă. Vedeam 
furtuna ce se forma în privirea ei și același lucru, m-am gândit, 
vedea și Roger. l-a ocolit repede privirea, întorcându-se spre 
mine, cu o întrebare. 

— Așadar, bărbaţii aceia ale căror nume mi le-aţi dat, cei care 
au luptat la Culloden - i-aţi cunoscut? 

M-am relaxat ușor. 

— Da, i-am cunoscut. 

Dinspre răsărit s-a auzit un bubuit de tunet și ploaia a pornit 
în rafale peste ferestrele lungi, înalte până la tavan și mari cât 
tot peretele, care luminau biroul. Capul Briannei era aplecat 
peste decupajele din ziare, chipul ascuns cu totul în spatele 
buclelor ei, dintre care nu ieșea la iveală decât vârful nasului de 
un roșu-aprins. Jamie întotdeauna se îmbujora la față când era 
furios sau supărat. Eram mult prea obișnuită cu priveliștea unui 
Fraser aflat în pragul unei crize. 

— Și aţi fost în Franţa, a murmurat Roger ca pentru sine, 
continuând să mă studieze îndeaproape. 

Șocul de pe chipul său începea să se estompeze într-o 
expresie speculativă și un soi de agitaţie. 

— Probabil că nu l-aţi cunoscut... 

— Ba l-am cunoscut, i-am spus. De aceea ne-am dus la Paris. 
l-am povestit lui Jamie despre Culloden - despre bătălia din '45 
și despre ce se va întâmpla. Ne-am dus la Paris pentru a încerca 
să îl oprim pe Charles Stuart. 

PARTEA A DOUA 


PRETENDENȚII 


Le Havre, Franța 
Februarie 1744 


|6. Arta negustoriei 


— Pâine, am murmurat slab, cu pleoapele strânse în 
continuare. 

Individul cald și masiv de lângă mine nu mi-a dat niciun 
răspuns, n-am auzit decât oftatul slab al respirației sale. 

— Pâine! am spus, ceva mai tare. 

Matahala s-a mișcat deodată pe sub cearșafuri și m-am 
apucat de marginea saltelei, încordându-mi toți mușchii, 
sperând să ţin sub control agitația organelor mele interne. 

De cealaltă parte a patului, cineva a deschis un sertar pe 
bâjbâite, apoi s-au auzit o exclamaţie camuflată în galeză și 
zgomot înfundat de pași pe podeaua din lemn, urmat de 
scârțâitul saltelei sub greutatea unui corp greu. 

— la de aici, englezoaico, a spus o voce îngrijorată și am 
simţit atingerea unei coji uscate de pâine pe buza de jos. 

Bâjbâind orbește, fără a-mi deschide ochii, am înhăţat-o și am 
început să o mestec încet, forțând fiecare înghiţitură 
înecăcioasă de-a lungul gâtului uscat. Însă nu ceream apă nici în 
ruptul capului. 

Bucăţile uscate de pâine și-au croit cu greu drum în jos pe 
esofag și mi s-au instalat în stomac, unde au rămas precum mici 
grămăjoare de balast. Tumultul valurilor de greață din interiorul 
meu s-a mai domolit și în cele din urmă organele mele interne 
și-au încetat revolta. Am deschis ochii și am dat de chipul 
îngrijorat al lui Jamie Fraser aflat la doar câţiva centimetri 
deasupra mea. 

— Ha! am tresărit, speriată. 

— Eşti mai bine acum? a întrebat el. 

Când am încuviinţat din cap și am dat să mă ridic în capul 
oaselor abia mișcându-mă, și-a pus un braţ în jurul spatelui meu 
pentru a mă ajuta. Așezându-se lângă mine pe patul tare al 
hanului, m-a tras încetișor spre el, mângâindu-mi părul încâlcit 
de somn. 

— Biata mea iubită! a spus el. Crezi că o gură de vin te-ar 
ajuta? Avem o ploscă de hock în desagă. 

— Nu, mulțumesc. 

M-am scuturat o clipă la gândul unei înghiţituri de hock - am 
simţit în nări aroma întunecată, de fructe, doar pronunţând 
cuvântul - și m-am ridicat în capul oaselor. 

— Îmi revin imediat, am spus, cu o veselie forțată. Nu îţi face 
griji, e destul de normal pentru o femeie gravidă să aibă grețuri 
dimineața. 

Cu o uitătură nedumerită, Jamie s-a ridicat și s-a aplecat să își 
ridice hainele de pe taburetul de lângă fereastră. În timpul iernii, 
în Franţa e un frig de îngheaţă pietrele și ochiurile de sticlă de la 
ferestre erau acoperite cu o pojghiță groasă de gheaţă. 

Jamie era dezbrăcat și un fior de frig i-a mângâiat pielea 
umerilor, zburlindu-i firele de păr auriu-roșcate de pe braţe și 
picioare. Obișnuit însă cu frigul, nici nu a tremurat, nici nu s-a 
grăbit în vreme ce își punea ciorapii și cămașa. Oprindu-se din 
îmbrăcat, s-a întors în pat și m-a îmbrățișat o clipă. 

— Bagă-te în pat, m-a sfătuit el. Voi trimite slujnica să aprindă 
focul. Acum poate te odihnești puţin, dacă ai mâncat. Sau crezi 
că o să-ţi fie rău din nou? 

Nu puteam băga mâna în foc, însă am aprobat din cap 
încercând să-i spulber îngrijorarea. 

— Nu cred. 

Am aruncat o privire înapoi spre pat; cearșafurile, ca 
majoritatea lenjeriilor de pat dintr-un han la drumul mare, nu 
erau foarte curate. Cu toate acestea, argintul din punga lui 
James ne asigurase cea mai bună cameră din han, iar patul 
îngust avea saltea cu pene de gâscă în loc de paie sau lână. 

— Ă... cred că o să mă întind puţin, am murmurat, ridicându- 
mi iute picioarele de pe podeaua înghețată și vârându-le sub 
plapumă, căutând ultimele rămășițe de căldură. 


2 Hock - vin alb, sec, din Germania. (n. tr.). 

Stomacul părea să mi se fi liniștit suficient de mult încât să 
risc o înghiţitură de apă și am turnat o cană din carafa crăpată 
din cameră. 

— Ce-ai strivit cu piciorul? am întrebat, sorbind precaută. Sper 
că nu avem păianjeni! 

Încheindu-și kiltul în jurul mijlocului, Jamie a clătinat din cap. 

— Ah, nu, a răspuns el. 

Mâinile fiindu-i ocupate, a înclinat din cap spre masă. 

— Doar un șobolan. L-a atras mirosul de pâine, probabil. 

Aruncând o privire în jos, am zărit silueta cenușie, lipsită de 
viaţă, de pe podea și o picătură mică de sânge strălucindu-i pe 
bot. Am ţâșnit din pat la ţanc. 

— Gata, am îngăimat slab câteva minute mai târziu. Nu a mai 
rămas nimic de vărsat. 

— Clătește-ţi gura, englezoaico, dar nu înghiţi, pentru numele 
lui Dumnezeu. 

Jamie mi-a ţinut cana la buze, mi-a șters gura cu o bucată de 
pânză de parcă aș fi fost un copil mic și murdar, apoi m-a ridicat 
în braţe și m-a așezat cu grijă înapoi în pat. M-a privit încruntat 
și îngrijorat. 

— Poate ar fi mai bine să rămân cu tine, a spus el. Aș putea 
trimite vorbă. 

— Nu, nu, mă simt bine, am zis. 

Și chiar așa era. Oricât mă luptam să nu vomit în fiecare 
dimineaţă, nu puteam reţine nimic în stomac pentru multă 
vreme. Dar odată ce trecea criza, mă simțeam cu totul 
întremată. Cu excepţia gustului amar din gură și a ușoarei 
sensibilităţi a mușchilor abdominali, mă simţeam ca de obicei. 
Am aruncat într-o parte cearșafurile și m-am ridicat, pentru a 
ilustra. 

— Vezi? Sunt bine. Și tu trebuie să pleci; nu e frumos să îl lași 
pe vărul tău să aștepte, la urma urmelor. 

Începeam să mă simt din nou veselă, în ciuda aerului înghețat 
care sufla cu putere pe sub ușă și pe sub poalele cămâășii mele 
de noapte. Jamie încă stătea pe gânduri, ezitând să mă lase 
singură, așa că m-am dus spre el și l-am îmbrățișat strâns, pe de 
o parte ca să îl asigur că sunt bine și pe de altă parte pentru că 
era delicios de cald. 

— Brrr, am exclamat. Cum Dumnezeu reușești să fii cald ca o 
sobă, îmbrăcat doar într-un kilt. 


VP - 96 


— Mai am și cămașă pe mine, a protestat el zâmbind în jos 
spre mine. 

Am rămas câteva clipe strâns îmbrățișaţi, savurând căldura 
trupurilor noastre la primele ceasuri ale dimineţii îngheţate în 
Franța. Pe coridor se auzeau pașii târșâiţi ai slujnicei care se 
apropia cu coșul de surcele. 

Jamie s-a mișcat puţin, lipindu-și trupul de al meu. Din cauza 
dificultăţilor călătoriei pe timpul iernii, petrecuserăm aproape o 
săptămână pe drumul de la Abația Sainte Anne până la Le 
Havre. Și între popasurile târzii în hanuri posomorâte, uzi, 
murdari și tremurând de oboseală și de frig și trezirile tot mai 
zbuciumate pe măsură ce greţurile mele de dimineaţă se 
intensificaseră, abia apucasem să ne atingem de la ultima 
noastră noapte petrecută împreună la Abaţie. 

— Vrei să vii în pat cu mine? l-am invitat, cu glas șoptit. 

Jamie a ezitat. Puterea dorinţei lui era evidentă prin stofa 
tartanului său, iar braţele îi erau fierbinţi pe pielea mea rece, 
însă nu a schiţat vreun gest să mă ia în brațe. 

— Păi... a început el șovăitor. 

— Dar vrei, nu? am spus, strecurându-i o mână înghețată pe 
sub kilt, ca să mă asigur. 

— Ah! Ă... da. Da, vreau. 

Dovada era chiar în mâinile mele. A scos un geamăt slab când 
mi-am așezat mâna între picioarele sale. 

— O, Doamne! Nu face asta, englezoaico, nu știu dacă mă 
mai pot opri. 

Apoi m-a îmbrățișat, așezându-și braţele lungi în jurul meu și 
trăgându-mi faţa în faldurile ca neaua ale cămășii sale, mirosind 
ușor a scrobeala folosită de Fratele Alfonse la Abaţie. 

— Și de ce ai face-o? am spus, cu vocea înfundată în pânza 
cămășii. Ai puţin timp la dispoziţie, nu? Până la docuri ajungi 
într-o clipă. 

— Nu e asta, a spus el, netezindu-mi părul rebel. 

— Ah, sunt prea grasă? 

De fapt, burta mea era încă aproape plată și eram mai slabă 
decât de obicei din cauza greţurilor. 

— Sau este...? 

— Nu, a spus el zâmbind. Vorbești prea mult. 

S-a aplecat și m-a sărutat, apoi m-a ridicat în brațe și m-a 
așezat pe pat, ţinându-mă în poala lui. M-am lăsat pe spate și l- 
am tras cu putere în jos peste mine. 

— Claire, nu! a protestat când am început să îi desfac cureaua 
de la kilt. 

— De ce, mă rog? am spus, privindu-l nedumerită. 

— Păi, a început el stânjenit, roșindu-se puţin. Copilul... 
înţelegi, nu vreau să îi fac rău. 

Am început să râd. 

— Jamie, nu îi poţi face rău. Abia este cât buricul degetului 
meu. 

Am ridicat un deget pentru a ilustra, apoi am trasat cu el 
conturul buzei sale de jos. Mi-a prins mâna și s-a aplecat 
deodată să mă sărute, parcă vrând să șteargă furnicătura 
atingerii mele. 

— Ești sigură? a întrebat. Adică... mă tot gândesc că nu i-ar 
plăcea să fie zdruncinat acolo... 

— Nici nu va băga de seamă, l-am asigurat, cu mâinile din 
nou ocupate cu centura kiltului său. 

— Păi... dacă ești sigură. 

In ușă s-a auzit o bătaie hotărâtă și, cu o promptitudine 
franceză impecabilă, slujnica a intrat cu spatele în cameră, 
lovind nepăsătoare ușa cu o bucată de lemn când s-a întors. Din 
urmele de pe suprafaţa ușii și a ramei ei, se părea că aceasta 
era metoda ei uzuală de a intra în cameră. 

— Bonjour, monsieur, madame, a bombănit ea, înclinând 
scurt din cap în direcția patului în vreme ce se îndrepta cu pași 
târșâiţi spre șemineu. 

Fiecare face ce poftește, spunea atitudinea ei mai tare decât 
cuvintele. Obișnuită de pe acum cu degajarea cu care servitorii 
reacţionau atunci când îi surprindeau pe clienţi în orice formă de 
goliciune, abia am murmurat „Bonjour, mademoiselle” drept 
răspuns și am tăcut. În același timp, am dat drumul kiltului lui 
James și m-am strecurat sub cearșafuri, trăgând plapuma peste 
cap să îmi ascund obrajii în flăcări. 

Cu ceva mai mult sânge rece, Jamie și-a așezat una dintre 
perne strategic în poală, și-a înfipt coatele în ea, odihnindu-și 
bărbia în palmele întoarse în sus și a început să vorbească cu 
servitoarea, lăudând bucatele hanului. 

— Și de unde vă procuraţi vinul, Mademoiselle? a întrebat el 
politicos. 

— De ici, de colo, a scuturat ea din umeri, îndesând iute 
surcele sub lemnele de foc cu o mână exersată. De unde e mai 
ieftin. 

Chipul dolofan al femeii s-a încreţit ușor când i-a aruncat lui 
Jamie o privire cu coada ochiului din faţa focului. 

— Așa m-am gândit și eu, a spus el, zâmbindu-i larg, la care 
ea a pufnit scurt, amuzată. 

— Pun rămășag că vă pot aduce vin la același preț, dar deo 
calitate de două ori mai bună, a spus el. Așa să-i spui stăpânei 
dumitale. 

— Și care e comisionul dumitale, monsieur? a întrebat ea 
ridicând sceptic o sprânceană. 

Jamie a făcut un gest specific galic de mare generozitate. 

— Nimic, mademoiselle. Voi lua legătura cu un tovarăș de-al 
meu care vinde vin. Poate îi fac rost de o nouă afacere ca să am 
ușa deschisă la han, ce zici? 

Ea a încuviinţat din cap, mormăind în vreme ce se ridica din 
genunchi. 

— Prea bine, monsieur. Voi vorbi cu stăpâna mea. 

Ușa s-a trântit în urma slujnicei, care a împins-o expert cu 
șoldul când a trecut pe lângă ea. Punând perna deoparte, Jamie 
s-a ridicat și a început să își lege din nou centura la kilt. 

— Unde crezi că te duci? am protestat. 

El mi-a aruncat o privire și gura lui mare a schiţat un zâmbet 
șovăielnic. 

— Ah. Păi... ești sigură că vrei să faci asta, englezoaico? 

— Sunt, dacă și tu ești, i-am răspuns, incapabilă să rezist. 

M-a măsurat sobru din ochi. 

— Chiar și pentru răspunsul acesta și ar trebui să plec îndată, 
a spus el. Totuși, am auzit că e bine să le satisfaci mofturile 
femeilor însărcinate. 

Și-a lăsat kiltul să alunece pe podea și s-a așezat lângă mine 
doar în cămașă, patul scârțâind sub greutatea lui. 

Respirația i s-a ridicat într-un nor fin de aburi când a dat la o 
parte plapuma și mi-a desfăcut gulerul cămășii de noapte 
pentru a-mi dezveli sânii. Aplecându-și capul, a sărutat unul, 
atingând ușor sfârcul cu vârful limbii astfel încât acesta s-a 

ridicat ca prin farmec, un boboc roz întunecat pe pielea albă a 
sânului. 

— Dumnezeule, ce frumoși sunt! a murmurat el, procedând la 
fel și cu celălalt sân. 

l-a prins pe amândoi în palme, admirându-i. 

— Sunt puţin mai grei, a constatat. Și sfârcurile sunt ușor mai 
întunecate. 

A urmărit cu un deget curba arcuită a unui fir de păr fin 
crescut lângă aureola întunecată, argintiu în lumina îngheţată a 
dimineţii. 

Ridicând plapuma, s-a rostogolit lângă mine și eu m-am 
strecurat în braţele lui, agățându-mă de curbele largi ale spatele 
lui, coborându-mi mâinile să cuprind rotunjimile ferme ale 
feselor. Era rece în aerul dimineţii, însă pielea de găină i se 
netezea sub atingerea mea caldă. 

Am încercat să îl trag spre mine imediat, însă a rezistat blând, 
țintuindu-mă pe pernă în vreme ce îmi mușca ușor pielea gâtului 
și a urechii. O palmă a urcat de-a lungul pulpei, vălurind 
materialul subțire al cămășii de noapte. Și-a plecat capul mai 
mult și mâinile mi-au depărtat tandru pulpele. Pentru o clipă am 
tremurat când aerul rece mi-a mângâiat pielea goală a 
picioarelor, apoi m-am relaxat cu totul sub porunca fierbinte a 
buzelor sale. 

Avea părul desfăcut, căci încă nu apucase să și-l lege pentru 
zi și atingerea delicată a șuvițelor arămii mi-a gâdilat coapsele. 
Trupul său solid s-a cuibărit confortabil între picioarele mele, 
palmele largi strângându-mi rotunjimile coapselor. 

— Mmm? a murmurat el interogativ. 

Mi-am arcuit ușor spatele drept răspuns și un surâs scurt mi-a 
mângâiat cald pielea. 

Mâinile i-au alunecat sub coapse și m-au ridicat, iar eu am 
simţit că mă topesc în vreme ce fiorul discret s-a intensificat și 
s-a propagat, crescând în câteva clipe până la o stare de extaz 
care m-a lăsat suspinând fără vlagă, cu capul lui Jamie 
odihnindu-se pe coapsa mea. M-a așteptat o clipă să îmi revin, 
mângâindu-mi curba piciorului înainte de a se întoarce la 
sarcina lui. 

l-am netezit pe spate părul încâlcit, mângâindu-i urechile atât 
de mici și fine pentru un bărbat atât de solid și puternic. 

Străluceau într-un roziu slab și translucid și mi-am plimbat 
degetul mare de-a lungul muchiei curbate. 

— Sunt ascuţite la vârfuri, am spus. Doar puţin. Ca urechile 
unui faun. 

— O, da? a spus el, întrerupându-și pentru o clipă 
îndeletnicirea. Ca ale unei căprioare tinere, vrei să spui, ori ca 
ale chestiilor ălora cu picioare de ţap din picturile clasice, care 
fugăresc femei despuiate? 

Am ridicat capul și am privit peste încurcătura de cearșafuri, 
cămașă de noapte și piele goală spre ochii de pisică de un 
albastru ca noaptea, strălucind peste buclele umede de păr 
castaniu. 

— Dacă pantoful se potrivește, i-am spus, poartă.-l. 

Și mi-am lăsat capul să cadă înapoi pe pernă când un râs 
înfundat a vibrat peste pielea mea atât de sensibilă. 

— Hai, am spus, încordându-mă. Ah, da. Jamie, vino aici. 

— Nu încă, s-a opus el, atingându-mă cu vârful limbii într-un 
fel care m-a făcut să mă zvârcolesc incontrolabil. 

— Acum, am spus. 

Nu s-a deranjat să îmi răspundă, iar eu nu mai aveam suflare 
să vorbesc. 

— Ah! am exclamat după o vreme. E... 

— Mmmm? 

— Bine, am murmurat. Vino aici. 

— Nu, o să vin... a spus el cu fața ascunsă între buclele 
încâlcite castanii și roșcovane. Ti-ar plăcea dacă... 

— Jamie, am spus. Te doresc. Ridică-te! 

Oftând resemnat, s-a ridicat în genunchi și m-a lăsat să îl trag 
în sus spre mine, odihnindu-se în cele din urmă pe coate, solid, 
dar confortabil, deasupra mea, burtă peste burtă, buze peste 
buze. A deschis gura să protesteze, însă l-am sărutat imediat și 
a alunecat între coapsele mele înainte de a se putea dezmetici. 
Un geamăt de plăcere i-a scăpat involuntar când m-a pătruns, 
mușchii încordându-se când m-a prins de umeri. 

Blând și încet, se oprea din când în când să mă sărute adânc, 
mișcându-se din nou doar atunci când protestam. Mi-am plimbat 
palmele ușor în jos de-a lungul spatelui, cu grijă să nu apăs pe 
marginile cicatricelor proaspete, în curs de vindecare. l-am 
simţit mușchii lungi ai pulpelor tremurând o clipă, însă s-a 

stăpânit, nedorind să se miște atât de repede pe cât simţea 
nevoia. 

Mi-am încordat coapsele aducându-l mai adânc. 

A închis ochii, încruntându-se ușor de concentrare. Avea 
buzele întredeschise și răsuflarea greoaie. 

— Nu mai pot, a spus el. Oh, Dumnezeule, nu mă mai pot 
stăpâni. 

Fesele i s-au încordat deodată sub palmele mele. 

Am oftat cu satisfacţie, strângându-l cu putere în braţe. 

— Ești bine? a întrebat el câteva clipe mai târziu. 

— N-o să mă sparg, să știi, l-am asigurat, zâmbind și privindu- 
| drept în ochi. 

— Poate că nu, a spus el râzând răgușit, însă eu s-ar putea s-o 
fac. 

M-a strâns la pieptul lui, cu obrazul lipit de părul meu. Am 
ridicat plapuma și i-am așezat-o pe umeri, învelindu-ne într-un 
ghem de căldură. Dogoreala focului încă nu ajunsese până la 
pat, însă gheaţa de pe fereastră începea să se înmoaie, 
marginea subțire a florilor de gheaţă topindu-se în diamante 
sclipitoare. 

Am rămas tăcuţi o vreme, ascultând cum pocnește când și 
când lemnul de măr ce ardea în cămin și sunetele discrete ale 
hanului pe măsură ce mușteriii se trezeau la viaţă. De la 
balcoanele ce se întindeau de-a lungul curţii se auzeau strigăte 
dintr-o parte în cealaltă, de afară veneau foșnetul și tropotul 
copitelor pe caldarâmul acoperit cu zăpadă topită, dedesubt, 
purceii pe care hangiţa îi hrănea în bucătărie, în spatele sobei 
scoteau din când în când câte un guiţat. 

— Très français, n'est-ce pas? am comentat, zâmbind la auzul 
zgomotelor altercaţiei care pătrundeau printre scândurile din 
podea, o reglare amiabilă de conturi între soţia hangiului și 
negustorul local de vinuri. 

— Avorton de târfă leproasă! se auzea rostind vocea feminină. 
Coniacul de săptămâna trecută avea gust de pișat de cal. 

Nu era nevoie să văd cu ochii mei scena pentru a mi-l imagina 
răspunzând și ridicând dintr-un umăr. 

— De unde să știi dumneata, madame? După al șaselea 
pahar, toate au același gust, nu-i așa? 

Patul s-a scuturat ușor când eu și Jamie am început să râdem. 
Jamie a ridicat capul de pe pernă și a adulmecat apreciativ 

mirosul de șuncă prăjită care se strecura printre crăpăturile 
blănilor de lemn din podea pe unde intra curentul. 

— Da, asta-i Franţa! a încuviințat el. Mâncare, băutură... și 
dragoste. 

M-a bătut ușor cu palma peste coapsa dezvelită, apoi a 
acoperit-o, trăgând în jos cămașa de noapte încreţită. 

— Jamie, am spus tandru, tu ești fericit? Că vom avea un 
copil? 

Proscris în Scoţia, alungat din propria lui casă și cu doar vagi 
speranţe de viitor în Franţa, nu l-aș fi condamnat dacă ar fi fost 
mai puţin entuziasmat la gândul că s-a pricopsit cu o bătaie de 
cap în plus. 

A rămas tăcut o clipă, strângându-mă în braţe cu mai multă 
ardoare, apoi a oftat scurt înainte de a răspunde: 

— Da, englezoaico. 

Și-a coborât palma, mângâindu-mi ușor pântecul. 

— Eu sunt fericit. Și mândru ca un armăsar. Dar sunt și teribil 
de speriat. 

— De naștere? O să mă descurc. 

Nu îl puteam învinui că e rezervat; propria sa mamă murise la 
nașterea unui copil; în plus, nașterea și complicațiile sale erau 
principalele cauze de deces ale femeilor în acele vremuri. 
Totuși, mă pricepeam și eu cât de cât și nu intenţionam să mă 
expun la ceea ce era considerat aici îngrijire medicală. 

— Da, asta... și toate celelalte, a șoptit el. Vreau să te 
protejez, englezoaico... să mă întind peste tine precum o mantie 
și să vă apăr, pe tine și pe copil, cu propriul meu trup. 

Vocea îi era înceată și răgușită, cu o nuanță abia simțită. 

— Aş face orice pentru tine... cu toate astea... nu pot face 
nimic. Nu contează cât sunt de puternic sau cât de mult îmi 
doresc; nu pot fi alături de tine acolo unde trebuie să fii tu... nici 
măcar nu te pot ajuta. Și gândul la lucrurile care se pot 
întâmpla, iar eu, incapabil să le opresc... da, îmi e teamă, 
englezoaico. 

— Și cu toate astea..., a spus întorcându-mă spre el, palma 
strângându-i-se blând peste unul din sânii mei... cu toate astea, 
când mă gândesc la copilul nostru așezat la sânul tău... mă simt 
ca într-un balon de săpun și mi-e teamă că voi exploda de atâta 
bucurie. 

M-a strâns tare la pieptul lui, și eu l-am îmbrățișat cu toată 
puterea. 

— O, Claire, mi se rupe inima de atâta iubire pentru tine. 

e 

Am dormit o vreme și m-am trezit încet, auzind dăngănitul 
unui clopot de biserică în piața din apropiere. Proaspăt plecată 
de la Abația Sainte Anne, unde toate activitățile zilnice aveau 
loc în ritmurile bătăilor de clopot, mi-am întors din reflex privirile 
spre fereastră pentru a măsura lumina de afară și a încerca să 
ghicesc momentul zilei. Lumina era limpede și strălucitoare și 
gheața de pe fereastră se topise. Așadar, clopotele trebuie să fi 
sunat pentru Angelus, și era prânzul. 

M-am întins, savurând momentul, știind că nu era nevoie să 
mă ridic imediat. Perioada de început de sarcină îmi dădea o 
stare de oboseală și rigorile călătoriei amplificau oboseala, 
făcând acest repaos de două ori bine venit. 

Plouase și ninsese fără încetare pe parcursul călătoriei, în 
vreme ce furtunile de iarnă măturau coasta franceză. Însă ar fi 
putut fi și mai rău. La început intenţionasem să mergem la 
Roma, nu la Le Havre. Pe o asemenea vreme, călătoria ar fi 
durat cam trei, patru săptămâni. 

În faţa perspectivei de a-și câștiga existenţa în afara 
graniţelor Scoției, Jamie obținuse o recomandare ca tălmaci 
pentru James Francis Edward Stuart, regele exilat al Scoției - 
sau mai degrabă Cavalerul Sfântului Gheorghe, Pretendentul la 
tron, depinzând de loialităţile supușilor - și noi ne hotărâserăm 
să ne alăturăm curții Pretendentului în apropiere de Roma. 

Am fost la un pas de asta; fusesem pe punctul de a pleca în 
Italia când Alexander, unchiul lui Jamie, abatele de la Sainte 
Anne, ne chemase în biroul său. 

— Am vești de la Maiestatea Sa, a intrat el direct în subiect. 

— Care din ele? a întrebat Jamie. 

Trăsăturile similare de familie erau amplificate de postura 
bărbaţilor - amândoi stăteau băţoși în scaunele lor, cu umerii 
drepţi. Din partea abatelui, postura se datora ascetismului 
natural; din partea lui Jamie, venea din teama lui de a permite 
proaspăt vindecatelor cicatrici de pe spate să vină în contact cu 
lemnul spătarului. 

— Maiestatea Sa regele James, a replicat unchiul său, 
încruntându-se discret la mine. 

Eu mă luptam să îmi păstrez chipul golit de orice expresie; 
prezența mea în biroul abatelui Alexander era un gest de 
încredere pe care nu voiam să o pierd. Mă cunoștea de abia 
șase săptămâni, din prima zi după Crăciun, când apărusem la 
poarta sa cu Jamie, care era la un pas de moarte din cauza 
torturii și a încarcerării. Următoarele noastre întâlniri îi dăduseră 
probabil abatelui o oarecare încredere în mine. Pe de altă parte, 
rămâneam o englezoaică. Și numele regelui englez era George, 
nu James. 

— Așa? Vasăzică nu mai are nevoie de un tălmaci? 

Jamie era încă slăbit, însă lucrase afară cu fraţii care se 
îngrijeau de grajdurile și ogoarele abației și chipul său începea 
să-și recapete nuanțele naturale sănătoase. 

— Are nevoie de un supus loial... și de un prieten. 

Abatele a lovit cu degetele peste o scrisoare împăturită 
așezată pe biroul său, cu sigiliul cu blazon desfăcut. Și-a țuguiat 
buzele, mutându-și privirea de la nepotul său la mine și înapoi. 

— Ce am să vă spun nu trebuie să ajungă mai departe, a 
rostit el cu severitate. Curând toată lumea va afla despre asta, 
însă pentru moment... 

Am încercat să arborez o expresie discretă și demnă de 
încredere; Jamie a încuviinţat ușor din cap, cu o nuanţă de 
nerăbdare. 

— Înălţimea Sa, prinţul Charles Edward, a părăsit Roma și va 
sosi în Franţa într-o săptămână, a spus abatele, aplecându-se 
ușor în față ca pentru a întări importanţa veștilor sale. 

Și erau importante. James Stuart pusese la cale o încercare 
nereușită de a-și recâștiga tronul în 1715 - o operaţiune militară 
prost gândită, care eșuase aproape imediat din cauza lipsei de 
susținere. De atunci, conform spuselor lui Alexander, exilatul 
james de Scoția lucrase neobosit, scriind fără încetare 
confraţilor săi monarhi, în mod special vărului său, Louis al 
Franţei, reiterând legitimitatea pretenţiei sale la tronul Scoției și 
al Angliei și poziţia fiului său, prinţul Charles, ca moștenitor al 
tronului. 

— Vărul său, regele Louis a fost îngrijorător de surd la aceste 
pretenţii îndreptăţite, a spus abatele, încruntându-se spre 
scrisoare de parcă ar fi fost Louis în persoană. Dacă acum a 
început să realizeze care-i sunt responsabilităţile în această 

chestiune, e un motiv de mare bucurie în rândul celor care 
consideră sacru dreptul monarhic. 

Adică în rândul iacobiţilor, susținătorii lui James. Printre ei, și 
abatele Alexander de la Abația Sainte Anne, născut Alexander 
Fraser de Scoția. 

Jamie îmi povestise că Alexander era unul dintre cei mai activi 
corespondenţi ai exilatului rege și era la curent cu tot ce avea 
legătură cu cauza Stuarzilor. 

— E bine plasat pentru asta, mi-a explicat Jamie, discutând 
detaliile aventurii în care urma să pornim. Sistemul papal de 
mesagerie traversează Italia, Franţa, Spania mai repede decât 
aproape oricare alt sistem. Și mesagerii papali nu pot fi 
chestionaţi de ofiţerii guvernamentali de la graniţe, astfel încât 
scrisorile pe care ei le poartă sunt mai puţin expuse riscului de a 
fi interceptate. 

James de Scoţia, exilat la Roma, era susținut în mare parte de 
Papă, care era extrem de interesat să vadă monarhia catolică 
restaurată în Anglia și Scoţia. Așadar, cea mai mare parte a 
corespondenței private a lui James era transmisă prin curier 
papal - și trecută prin mâinile suporterilor loiali din ierarhia 
bisericească, precum abatele Alexander de la Sainte Anne de 
Beaupré, căruia i se putea încredința comunicarea cu 
susținătorii regelui din Scoţia, cu un risc mai mic decât acela de 
a trimite scrisori deschise de la Roma la Edinburgh și în 
Highlands. 

L-am urmărit pe Alexander cu interes cât timp ne-a expus 
importanţa vizitei prinţului Charles în Franţa. Un bărbat îndesat, 
cam de înălțimea mea, avea părul negru și era mult mai scund 
decât nepotul său, însă aveau aceiași ochi ușor oblici, 
inteligenţa ascuţită și talentul de a discerne esența ascunsă a 
lucrurilor, care părea să-i caracterizeze pe cei din familia Fraser 
pe care îi întâlnisem. 

— Așadar, a încheiat el, mângâindu-și barba castaniu-închis 
care îi acoperea obrazul, nu pot spune dacă lnălţimea Sa este în 
Franța la invitaţia lui Louis sau a venit neinvitat, în numele 
tatălui său. 

— Asta e o mică diferenţă, a remarcat Jamie, ridicând sceptic 
o sprânceană. 

Unchiul său a încuviinţat din cap, un zâmbet îngrijorat ivindu- 
se pentru o clipă în desișul bărbii sale. 

— E adevărat, flăcăule, a spus cu un accent scoţian abia 
perceptibil în engleza lui protocolară obișnuită. Foarte adevărat. 
Și de aceea tu și cu soția ta puteţi fi de ajutor dacă doriţi. 

Propunerea era simplă: Maiestatea Sa regele James va 
suporta cheltuielile de călătorie și o mică sumă dacă nepotul 
celui mai loial și mai stimat prieten al lui, Alexander, se va învoi 
să călătorească la Paris, pentru a-l asista pe fiul său, Înălţimea 
Sa prinţul Charles Edward, în orice chestiune în care acesta îi va 
cere ajutorul. 

Eram uluită. Iniţial intenţionasem să călatorim la Roma pentru 
că acolo părea cel mai potrivit punct de plecare în expediţia 
noastră al cărei scop era împiedicarea celei de-a doua răscoale 
iacobite - cea din 1745. Din propriile mele cunoștințe de istorie, 
știam că răscoala, finanțată din Franţa și dusă la îndeplinire de 
Charles Edward Stuart, avea să ajungă mult mai departe decât 
încercarea tatălui său din 1715, însă nu îndeajuns de departe. 
Dacă faptele aveau să evolueze așa cum credeam eu că vor 
evolua, trupele aflate sub comanda prinţului Charlie cel Frumos 
urmau să sufere o înfrângere catastrofală la Culloden în 1746, 
iar oamenii din Highlands aveau să resimtă repercusiunile 
acestei înfrângeri și după două secole. 

Acum, în 1744, se părea că Charles însuși abia începea 
căutările de adepţi în Franţa. Unde era mai potrivit să oprești o 
rebeliune dacă nu alături de conducătorul ei? 

Am aruncat o privire spre James, care se uita peste umărul 
unchiului său la un mic altar așezat în zid. Privirile i s-au odihnit 
pe statueta poleită cu aur a Sfintei Anne și pe mănunchiul mic 
de flori de seră așezat la picioarele ei, în vreme ce era frământat 
de gânduri ascunse sub chipul lipsit de orice expresie. În cele 
din urmă a clipit o dată și i-a zâmbit unchiului său. 

— In orice chestiune va cere ajutorul? Da, a încuviinţat cu 
voce joasă, cred că pot face asta. Vom merge. 

Și am mers. Dar în loc să ne îndreptăm direct spre Paris, 
coborâserăm de-a lungul coastei de la Sainte Anne la Le Havre, 
mai întâi pentru a ne întâlni cu vărul lui Jamie, Jared Fraser. 

Emigrant scoţian prosper, Jared se ocupa cu importul de vinuri 
și alte băuturi tari chiar în Le Havre, unde îi ceruse lui Jamie să 
se întâlnească, atunci când Jamie îi scrisese pentru a-i spune că 
suntem în drum spre Paris. 

Suficient de odihnită acum, începea să mi se facă foame. Pe 
masă era mâncare; Jamie trebuie să îi fi cerut slujnicei să o 
aducă în vreme ce dormeam. Nu aveam halat de casă, însă 
mantia mea de călătorie era numai bună; m-am ridicat și mi-am 
tras materialul călduros și greu peste umeri înainte de a mă 
ridica să mă ușurez, să mai pun un lemn pe foc și să mă așez la 
masă pentru un mic dejun întârziat. 

Am mestecat fericită chiflele și șunca prăjită, însoţindu-le de o 
cană de lapte. Speram că Jamie era și el hrănit așa cum trebuie; 
insista că Jared era prieten bun, însă eu aveam îndoielile mele 
privind ospitalitatea unora dintre rudele lui Jamie, după ce le 
cunoscusem pe câteva. lIntr-adevăr, abatele Alexander ne 
primise cu bunăvoință - atât cât putea să îi omenească un om în 
poziţia abatelui pe nepotul său proscris și pe soția lui suspectă, 
sosiți pe neașteptate. Dar în timpul petrecut în toamna anului 
trecut la rudele lui James din partea mamei sale, cei din clanul 
MacKenzie de la Leoch, ajunsesem la un pas de a fi ucisă, când 
fusesem arestată și condamnată pentru vrăjitorie. 

— Măcar e bine că Jared e din neamul Fraser, căci par ceva 
mai puţin primejdioși decât rudele tale din partea MacKenzie, îi 
spusesem lui Jamie. Dar tu l-ai întâlnit vreodată în carne și oase? 

— Am locuit împreună o vreme când aveam optsprezece ani, 
mi-a răspuns el, picurând ceară peste scrisoarea de răspuns și 
apăsând inelul de nuntă al tatălui său peste ceara moale verzui- 
cenușie care se întinsese pe hârtie. 

Un mic rubin caboșonat, montura sa era gravată cu deviza 
clanului Fraser: Je suis pret, sunt pregătit. 

— M-a găzduit când am venit la Paris să îmi termin școala și 
am învăţat câte ceva despre lumea lui. A fost foarte bun cu 
mine; prieten de nădejde al tatei. Și nimeni nu știe mai multe 
despre societatea pariziană decât omul care îi vinde vinuri, a 
adăugat el, dezlipindu-și inelul de pe ceara întărită. Vreau să 
stau de vorbă cu Jared înainte de a intra în curtea lui Louis 
alături de Charles Stuart; aș vrea să mă asigur că am o șansă de 
a putea ieși din nou, a încheiat el pe un ton grav. 

— De ce? Crezi că vor fi probleme? am întrebat. „Chestiunile 
în care ar solicita asistenţă Inălțimea Sa” păreau a fi dintre cele 
mai variate. 

Mi-a zâmbit cu un aer îngrijorat. 

— Nu, nu mă aștept la nimic dificil. Dar știi cum spune Biblia, 
englezoaico? „Nu-ţi pune nădejdea în prinți?” 

S-a ridicat și m-a sărutat iute pe frunte, vârându-și inelul la 
loc în geanta de la cingătoare. 

— Și cine sunt eu să nesocotesc cuvântul Domnului? 

e 

Mi-am petrecut după-amiaza citind una din cărţile despre 
plante pe care prietenul meu, Fratele Ambrose mi le pusese în 
braţe, drept cadou de despărțire, apoi am cârpit veșmintele 
rupte. Niciunul dintre noi nu avea multe haine și deși pe deo 
parte călătoriile cu puţine bagaje aveau avantajele lor, pe de 
altă parte, însemna că găurile din ciorapi și tivurile descusute 
trebuiau imediat reparate. Trusa mea de cusut era aproape la 
fel de prețioasă pentru mine ca și cufărul mic în care îmi ţineam 
ierburile și leacurile. 

Acul intra și ieșea din pânză, sclipind în lumina care intra pe 
fereastră. Mă întrebam cum merge vizita lui Jamie la Jared. De 
asemenea, eram chiar mai curioasă cum va fi prințul Charles. Ar 
fi prima personalitate istorică importantă pe care o cunoscusem 
și deși nu eram atât de naivă încât să cred toate legendele care 
se țesuseră (nu se ţesuseră, ci se vor țese, mi-am amintit în 
gând) în jurul lui, realitatea personajului rămânea un mister. 
Răscoala de la 1745 va depinde aproape în totalitate de 
personalitatea acestui tânăr - eșecul sau succesul ei. lar dacă 
aceasta va avea loc vreodată, depindea de eforturile unui alt 
tânăr, Jamie Fraser. Și de ale mele. 

Eram încă absorbită de gândurile și de cusutul meu când pași 
grei pe coridor m-au trezit din visare, făcându-mă să 
conștientizez că se făcuse târziu; picăturile de gheaţă topită de 
la streșini își încetiniseră ritmul pe măsură ce temperatura 
scăzuse și razele soarelui ce apunea se oglindeau în ţurțurii care 
atârnau din acoperiș. Ușa s-a deschis și Jamie a pășit în cameră. 

Mi-a zâmbit ușor, apoi s-a oprit deodată lângă masă, cu o 
expresie preocupată, ca și cum ar fi încercat să își amintească 
ceva. Şi-a scos mantia, a împăturit-o și a așezat-o frumos peste 
tăblia patului, s-a îndreptat de spate, s-a îndreptat spre celălalt 
scaun, s-a așezat cu o precizie uimitoare și a închis ochii. 

Eu am rămas nemișcată, cu lucrul uitat în poală, urmărindu-l 
cu deosebit interes. După o clipă, a deschis ochii și a zâmbit 
spre mine, însă nu a rostit nicio vorbă. S-a aplecat înainte, 

studiindu-mi trăsăturile feţei cu mare atenție, ca și cum nu mă 
văzuse de săptămâni întregi. În cele din urmă, o expresie de 
profundă revelaţie i s-a așternut pe chip și s-a relaxat, coborând 
umerii când și-a sprijinit coatele pe genunchi. 

— Whisky, a spus el cu o satisfacţie imensă. 

— Înţeleg, am răspuns precaută. Mult? 

Și-a scuturat lent capul dintr-o parte în cealaltă, de parcă ar fi 
fost foarte greu. Aproape că îi puteam auzi creierul legănându- 
se înăuntru. 

— Nu eu, a răspuns el foarte clar. Tu. 

— Eu? am întrebat indignată. 

— Ochii tăi, a spus el, zâmbindu-mi îngerește. 

Ochii lui mă priveau molatic și visător, tulburi ca un iaz cu 
păstrăvi într-o zi ploioasă. 

— Ochii mei? Ce legătură au ochii meu cu... 

— Sunt de culoarea whisky-ului din cel mai fin, când soarele îl 
luminează din spate. Azi-dimineaţă mă gândeam că sunt 
precum sherry-ul, dar mă înșelam. Nu sherry. E whisky. Asta e. 

Arăta atât de mulţumit de sine în timp ce vorbea, încât nu m- 
am putut împiedica să nu râd. 

— Jamie, ești teribil de beat. Ce ai făcut? 

Expresia i s-a schimbat într-o încruntătură ușoară. 

— Nu sunt beat. 

— Ah, nu? 

Am lăsat deoparte lucrul și am venit spre el, punându-i o 
mână pe frunte. Era rece și umedă, deși obrajii îi ardeau. 
Imediat și-a încolăcit braţele în jurul mijlocului meu și m-a tras 
mai aproape, împungându-mi ușor sânii cu vârful nasului. 
Emana un miros de băuturi amestecate precum o ceaţă - atât 
de puternic încât era aproape vizibil. 

— Vino la mine, englezoaico, a murmurat el. lubirea mea, fata 
mea cu ochii de whisky. Vreau să fac dragoste cu tine. 

Deși mi se părea un discutabil cine cu cine avea să facă 
dragoste, nu am comentat. La urma urmelor nu conta motivul 
pentru care credea el că ajunge în pat, important era să ajungă 
acolo. M-am aplecat și mi-am vârât un umăr sub brațul lui 
pentru a-l ajuta să se ridice, dar s-a aplecat ferindu-se și s-a 
ridicat tacticos și maiestuos pe propriile lui picioare. 

— N-am nevoie de ajutor, a spus el, întinzând braţul spre 
eșarfa de la gulerul cămâășii sale. Ți-am spus că nu sunt beat. 

— Ai dreptate, am răspuns. „Beat” nu e nici pe departe 
suficient pentru a descrie starea în care te afli. Jamie, te piși pe 
tine de beat ce ești. 

Și-a coborât privirea spre kilt, plimbând-o apoi de-a lungul 
podelei și în cele din urmă s-a uitat la cămașa mea. 

— Ba nu, a negat el cu multă demnitate. M-am pișat deja 
afară. 

A făcut un pas în faţă, cu chipul radiind de pasiune. 

— Vino aici, englezoaico. Sunt gata. E 

M-am gândit că „gata” era prea mult spus. Işi desfăcuse pe 
jumătate butonii și cămașa îi atârna strâmbă peste umeri, însă 
asta era tot ce părea să poată face de unul singur. 

Din alte puncte de vedere însă... pieptul lat era dezgolit, 
lăsând la vedere mica scobitură din centru unde eram obișnuită 
să îmi odihnesc obrazul, iar firele scurte și crețe de păr se 
răsfirau vesele în jurul sfârcurilor. M-a văzut uitându-mă la el și 
a întins brațul, prinzându-mi strâns mâna și ducând-o la pieptul 
lui. Era surprinzător de cald și m-am apropiat instinctiv de el. Şi- 
a încolăcit celălalt braţ în jurul meu și s-a aplecat să mă sărute. 
M-a sărutat atât de pasional, încât am ameţit puţin, doar 
simțindu-i respiraţia. 

— Prea bine, am spus râzând, dacă ești gata, atunci sunt și 
eu. Dar lasă-mă să te dezbrac întâi; mi-a ajuns cât am cusut 
haine astăzi. 

A rămas nemișcat în vreme ce îi dădeam hainele jos, abia 
schițând un gest. Nu a făcut nicio mișcare nici când m-am 
dezbrăcat la rândul meu și am dat plapuma la o parte. 

M-am urcat în pat și m-am întors să-l privesc, roșcovan și 
magnific în strălucirea apusului. Era bine făcut, ca o statuie 
grecească, cu nasul lung și pomeţii obrajilor ridicaţi precum 
profilele de pe monedele romane. Buzele late și moi zâmbeau 
visător, iar ochii oblici priveau pierduţi în depărtări. Era perfect 
imobil. L-am privit cu o oarecare îngrijorare. 

— Jamie, am spus, cum anume îţi dai seama când ești beat? 

Trezit din reverie de vocea mea, s-a aplecat într-o parte gata 
să se prăbușească, dar s-a sprijinit de poliţa șemineului. Privirea 
i-a rătăcit prin cameră, apoi s-a oprit pe chipul meu. Pentru o 
clipă, ochii i-au sclipit - clari, lucizi, inteligenți. 

— Ah, floare la ureche, englezoaico. Atât timp cât te poţi ţine 
pe picioare, nu ești beat. 

A dat drumul poliţei, a făcut un pas spre mine și s-a prăbușit 
încet peste șemineu, cu privirea goală și un zâmbet lat și dulce 
pe chipul visător. 

— Ah! am spus. 

e 

Cântatul cocoșilor de afară și zgomotul oalelor de dedesubt 
m-au trezit imediat după răsăritul soarelui, a doua zi dimineaţa. 
Bărbatul de lângă mine s-a scuturat, trezindu-se deodată, apoi 
s-a oprit ca și cum mișcarea bruscă l-ar fi lovit în moalele 
capului. 

M-am ridicat într-un cot să-l examinez. Nu era rău deloc, mi- 
am spus critic în sinea mea. Pleoapele îi erau strâns închise, 
ferindu-i ochii de razele de soare, iar părul îi stătea zbârlit în 
toate direcțiile precum ţepii unui arici, însă pielea îi era palidă și 
curată, iar mâinile care strângeau plapuma nu tremurau. 

Am ridicat o pleoapă, analizându-i ochiul și am spus jucăuș: 

— E cineva acasă? 

Ochiul geamăn al celui pe care-l examinam s-a deschis, 
adăugând o căutătură amenințătoare primului. Mi-am retras 
mâna și i-am zâmbit fermecător. 

— Bună dimineaţa. 

— Asta e o chestiune foarte subiectivă, englezoaico, a 
comentat el și a închis din nou amândoi ochii. 

— Ai idee măcar cât de mult cântărești? l-am întrebat ca fapt 
divers. 

— Nu. 

Bruschețea răspunsului mi-a sugerat nu doar că nu știa, ci că 
nici măcar nu îi păsa. Dar eu nu m-am dat bătută. 

— Undeva în jur de nouăzeci și cinci de kilograme, aș spune. 
Cam cât cântărește un porc mistreț numai bun. Din păcate, nu 
am avut niciun hăitaș la dispoziţie să te atârne cu capul în jos de 
o ţeapă și să te care acasă, până la afumătoare. 

Un ochi s-a deschis din nou, privindu-mă gânditor, apoi s-a 
îndreptat spre șemineul din celălalt capăt al camerei. Un colţ al 
buzelor s-a ridicat într-un zâmbet involuntar. 

— Cum ai reușit să mă cari în pat? 

— Nu te-am cărat. Nu te-am putut mișca, deci te-am învelit 
pur și simplu cu o pătură și te-am lăsat acolo. Te-ai trezit la un 
moment dat și te-ai târât în pat pe picioarele tale cândva, în 
toiul nopții. 

Jamie a părut surprins și a deschis din nou celălalt ochi. 

— Serios? 

Am încuviinţat din cap și am încercat să îi netezesc părul 
ciufulit în toate direcţiile deasupra urechii stângi. 

— O, da. Erai foarte hotărât. 

— Hotărât? 

S-a încruntat, pe gânduri, după care s-a întins, aruncându-și 
brațele deasupra capului. Apoi a tresărit speriat. 

— Nu se poate! N-aveam cum! 

— Ba ai avut cum. De două ori. 

A mijit ochii în jos spre piept, parcă încercând să găsească o 
confirmare a acestei afirmaţii improbabile, apoi și-a ridicat din 
nou privirea spre mine. 

— Adevărat? In cazul ăsta, nu e drept; eu nu-mi amintesc 
nimic. 

A șovăit un moment, privindu-mă timid. 

— Deci a fost bine? Sper că nu am făcut vreo prostie. 

M-am întins lângă el și mi-am sprijinit capul în curba umărului 
său. _ 

— Nu, nu aș putea spune că ai făcut vreo prostie. In schimb 
nici nu prea aveai chef de vorbă. 

— Mulţumește-i lui Dumnezeu pentru micile bucurii, a spus el 
și un râs înfundat i-a zguduit pieptul. 

— Mm. Uitaseși să mai vorbești. Nu știai decât „te iubesc” și 
ai spus-o de foarte multe ori. 

Râsul s-a auzit din nou, de data asta mai tare. 

— Ah, da? Păi, cred că se putea și mai rău. 

A tras aer în piept, apoi s-a oprit. Și-a întors capul și a mirosit 
suspicios smocul roșcovan de păr de sub braţul ridicat. 

— lisuse! a exclamat el, încercând să mă împingă într-o parte. 
Eu în locul tău nu mi-aș pune capul aproape de subsuoara mea. 
Miros ca un porc mort de-o săptămână. 

— Și pe urmă murat în brandy, am completat, ghemuindu-mă 
mai aproape. Cum Dumnezeu ai reușit să ajungi atât de... ă, 
împuţit de beat? 

— Ospitalitatea lui Jared. 

S-a așezat pe perne cu un oftat adânc, cu braţul petrecut pe 
după umărul meu. 

— M-a dus să îmi arate depozitele lui de la docuri. Și crama 
unde ţine vinurile vechi și rare și brandy-ul portughez și romul 


VP - 113 


jamaican, mi-a povestit el strâîmbându-se ușor pe măsură ce își 
amintea. Vinul nu a fost chiar rău, pentru că doar îl guști și după 
ce te saturi să îl plimbi prin gură, îl scuipi. Dar nu ne-a lăsat 
inima să irosim brandy-ul în felul ăsta. Oricum, Jared susţine că 
nu poţi aprecia brandy-ul cu adevărat dacă nu îl lași să îţi 
alunece pe gât în jos. 

— Și voi cât aţi apreciat? am întrebat, curioasă. 

— Am pierdut socoteala pe la jumătatea celei de-a doua 
sticle. 

Chiar în acel moment a început să bată clopotul unei biserici, 
pentru slujbă. Jamie a sărit drept în capul oaselor, cu ochii ţintă 
la geamul luminat de razele strălucitoare ale soarelui. 

— lisuse, englezoaico! Cât e ora? 

— Cam șase, cred, am răspuns, nedumerită. De ce? 

S-a relaxat ușor, deși a rămas ridicat în capul oaselor. 

— Ah, e bine atunci. Mi-era teamă că băteau clopotele pentru 
Angelus. Pierdusem noţiunea timpului. 

— Te cred. Dar contează? 

Într-o explozie de energie, a aruncat deoparte plapuma și s-a 
ridicat. O clipă s-a legănat, dar și-a păstrat echilibrul, deși s-a 
apucat cu mâinile de cap, pentru a se asigura că e încă atașat 
de restul trupului. 

— Da, a spus el, rămânând o secundă fără respiraţie. Avem o 
întâlnire în dimineaţa asta pe docuri, la depozitele lui Jared. 
Amândoi. 

— Adevărat? 

M-am dat jos din pat la rândul meu și am bâjbâit după oala de 
noapte de sub pat. 

— Dacă vrea să termine treaba, nu cred că își dorește să aibă 
martori. 

Capul lui Jamie s-a iţit prin gura cămășii, cu sprâncenele 
ridicate. 

— Ce treabă să termine? 

— Păi, majoritatea rudelor tale par să vrea să te ucidă; de ce 
nu și Jared? A reușit deja să te otrăvească, după câte se pare. 

— Foarte hazliu, englezoaico, mi-a răspuns el fără umor. Ai 
ceva decent cu care să te îmbraci? 

În timpul călătoriilor noastre purtasem o rochie din serj gri 
foarte rezistent, achiziționată prin amabilitatea binefăcătorului 
Abației Sainte Anne, însă mai aveam și rochia cu care scăpasem 

din Scoţia, un dar de la Lady Annabelle MacRannoch. Dintr-o 
catifea de un verde precum frunza, mă făcea să par destul de 
palidă, însă era suficient de elegantă. 

— Cred că am o rochie, dacă nu are prea multe pete de apă 
sărată pe ea. 

Am îngenuncheat lângă micul cufăr de călătorie, despăturind 
catifeaua verde. Îngenunchind lângă mine, Jamie a ridicat 
repede capacul cutiei cu medicamente, studiind șirurile de 
flacoane, cutiuțe și ierburi învelite în pânză. 

— Ai ceva aici pentru o durere de cap foarte afurisită, 
englezoaico? 

Am privit înăuntru peste umărul lui, apoi am întins braţul și 
am atins un flacon. 

— Voronicul ar putea ajuta, deși nu e cel mai bun. Și niște 
ceai de salcie cu seminţe de fenicul merge destul de bine, dar 
durează ceva timp până fierbe. Uite ce... îţi prepar o reţetă 
pentru ficat cirotic? Imediat îţi trece mahmureala. 

Și-a coborât spre mine ochii albaștri, suspicioși. 

— Sună groaznic! 

— Chiar este, am răspuns veselă. Dar o să te simţi mai bine 
după ce vomiţi. 

— Aha. 

S-a ridicat și a împins oala de noapte spre mine cu piciorul. 

— Vomitatul dimineaţa e treaba ta, englezoaico, a spus el. Hai 
la treabă și pe urmă îmbracă-te. Eu o să suport durerea. 

e 

Jared Munroe Fraser era un bărbat scund, uscățiv, cu ochii 
negri, care semăna uluitor de bine cu vărul său de departe, 
Murtagh, bărbatul din clanul Fraser care ne însoţise până la Le 
Havre. Când l-am văzut pentru prima dată pe Jared stând 
maiestuos în ușile deschise ale depozitului său, astfel încât 
șirurile de hamali cărând lăzi erau obligate să îl ocolească, 
asemănarea era atât de puternică încât am cilipit de câteva ori și 
m-am frecat la ochi. Murtagh, din câte știam eu, era încă la han, 
unde îngrijea un cal olog. 

Jared avea aceleași lațe întunecate și aceiași ochi 
pătrunzători, aceeași siluetă atletică, precum a unei maimute. 
Dar aici se oprea asemănarea, căci pe măsură ce ne-am 
apropiat, Jamie făcându-mi galant loc prin mulţime cu coatele și 
umerii, am început să văd deosebirile dintre cei doi bărbați. 

Chipul lui Jared era alungit, mai degrabă decât colţuros, cu un 
nas cârn și vesel care pur și simplu anula aerul maiestuos 
conferit de la distanță de ţinuta excelent croită și de alura 
tanțoșă. Un comerciant de succes și nu un hoţ de vite, știa de 
asemenea să zâmbească - nu ca Murtagh, a cărui expresie 
naturală era una acră și încruntată - și un zâmbet larg de bun 
venit i-a luminat chipul în vreme ce noi ne croiam drum spre el, 
împingând în stânga și în dreapta pe rampă. 

— Draga mea! a exclamat el, apucându-mă de braţ și 
smucindu-mă fără prea multă ceremonie din calea a doi docheri 
ce rostogoleau un butoi gigantic prin ușa masivă. Ce încântare 
să te cunosc în cele din urmă! 

Butoiul s-a lovit cu zgomot de scândurile din rampă și auzeam 
clipocitul conţinutului rostogolindu-se când a trecut pe lângă 
mine. 

— Poţi face asta cu romul, a precizat Jared, urmărind cu 
privirea înaintarea greoaie a butoiului imens printre obstacolele 
depozitului. Dar nu același lucru îl poți face cu vinul. 
Întotdeauna eu îl duc pe sus, la fel și pe cel îmbuteliat. De fapt, 
tocmai mă pregăteam să plec să văd un nou transport de Belle 
Rouge. Poate doriți să mă însoţiţi? 

l-am aruncat o privire lui Jamie, care a încuviințat din cap și 
am pornit îndată pe urmele lui Jared, pășind cu grijă prin 
mulţimea de butoaie mai mici și mai mari, căruțe și roabe, și 
printre bărbaţi și băieţi de toate înfăţișările cărând cupoane de 
stofă, cutii cu grâne și tot soiul de alimente, rulouri de cupru 
bătut cu ciocanul, saci cu făină și tot soiul de produse ce puteau 
fi transportate cu vaporul. 

Le Havre era un centru important de transport naval și 
docurile erau inima orașului. Un debarcader lung și solid 
construit se întindea pe aproape patru sute de metri în jurul 
marginii portului, din care ieșeau docuri mai mici, de-a lungul 
cărora erau ancorate corăbii cu trei catarge și brigantine, bărci 
de pescuit cu fundul plat și mici galere; o gamă întreagă de 
nave care aprovizionau Franţa. 

Jamie mă ţinea strâns de braţ, pentru a mă trage mai bine din 
calea cărucioarelor, a butoaielor rostogolindu-se înainte și înapoi 
și a comercianților neatenţi și a marinarilor care nu păreau 
înclinați să se uite pe unde merg, ci mai degrabă să se lase în 
voia sorții pentru a-și croi drum prin învălmășeala de pe docuri. 

În vreme ce înaintam de-a lungul cheiurilor, Jared striga 
amabil în urechea mea din cealaltă parte, arătându-mi în trecere 
lucruri care mă puteau interesa și îmi povestea istoria și 
patronajul diverselor vase, într-o manieră dezlânată, cu o voce 
sacadată. Arianna, spre care ne îndreptam, era de fapt unul 
dintre vasele din proprietatea lui Jared. Vasele, am înţeles, 
puteau aparține unui singur proprietar, cel mai adesea unei 
companii de comercianţi care le deţineau colectiv sau, 
ocazional, unui căpitan care contracta vasul, echipajul și 
serviciile pentru un voiaj. Văzând numărul de vase deţinute de o 
companie comparativ cu relativ puţinele vase aflate în 
proprietate personală, am început să îmi formez o părere 
respectuoasă despre afacerile lui Jared. 

Arianna se afla în mijlocul unui rând de vase ancorate, în 
apropierea unui depozit larg cu numele FRASER pictat pe el în 
litere văruite în alb și aplecate într-o parte. Văzând numele, am 
simţit o vagă euforie destul de stranie, un sentiment subit de 
alianță și familie, odată ce am realizat că împărțeam același 
nume și cu el, o legătură subînţeleasă cu cei care îl purtau. 

Arianna era un vas cu trei catarge, cu o lungime de 
aproximativ optsprezece metri și un fund lat. Într-o parte a 
vasului tronau două tunuri îndreptate spre doc; pentru cazurile 
în care ar fi fost atacați pe mare, am bănuit. Pe punte mișunau o 
mulţime de bărbați, probabil fiecare cu treaba lui, deși arăta ca 
un mușuroi de furnici sub asediu. 

Toate pânzele erau strânse și legate, însă fluxul clătina ușor 
vasul, legănând bompresul spre noi. Era decorat cu o figură cu o 
înfățișare destul de încruntată; cu formidabilul ei piept dezgolit 
și buclele încâlcite, acoperită în întregime cu sare, femeia părea 
că nu agreează prea mult aerul marin. 

— O frumuseţe, nu-i așa? a întrebat Jared, făcând un gest 
amplu cu brațul. 

Am bănuit că se referea la vas și nu la statuetă. 

— Foarte frumos, a încuviințat Jamie politicos. 

l-am surprins privirea pironită pe linia apei, lângă vas, unde 
valurile mici și cenușii-întunecat se loveau de carenă. Expresia 
chipului său trăda faptul că spera să nu fie obligat să urce la 
bord. Un războinic neînfricat, strălucitor, îndrăzneţ și viteaz în 
luptă, Jamie Fraser nu se împăca deloc cu viaţa pe mare. 

Nefiind nici pe departe unul dintre scoţienii aceia încercaţi de 
ape, exploratori care vânau balenele de la Tarwathie sau care 
înconjurau Pământul în căutare de bogății, Jamie suferea de rău 
de mare atât de acut, încât călătoria noastră peste Canal în 
decembrie aproape că îl omorâse, slăbit cum era de efectele 
torturii și ale închisorii. Și deși orgia bahică de ieri cu Jared nu 
intra în aceeași categorie, era greu de crezut că îl făcuse ceva 
mai rezistent pe mare. Vedeam amintirile întunecate 
traversându-i chipul în vreme ce îl asculta pe vărul său 
preaslăvind robustețea și viteza Ariannei și m-am apropiat 
suficient încât să îi pot șopti: 

— Nici măcar acum, când e ancorată? 

— Nu știu, englezoaico, a răspuns el, aruncând spre vas o 
privire în care se amestecau armonios dezgustul și resemnarea. 
Dar cred că vom afla curând. 

Jared era deja la jumătatea pasarelei, salutându-l pe căpitan 
cu strigăte vesele de bun găsit. 

— Dacă încep să mă înverzesc, te poţi preface că leșini sau 
ceva de genul ăsta? Aș face o impresie jalnică dacă aș vomita 
pe pantofii lui Jared. 

L-am bătut ușor cu palma peste braț, liniștindu-l. 

— Nu-ţi face griji. Am încredere în tine. 

— Nu depinde de mine, a spus el cu o ultimă privire de rămas- 
bun spre pământul ferm, ci de stomacul meu. 

Vasul rămânea însă confortabil de stabil sub tălpile noastre și 
atât Jamie, cât și stomacul lui s-au achitat remarcabil de sarcină, 
ajutaţi poate și de coniacul cu care ne-a servit căpitanul. 

— Bună marfă! a comentat Jamie, trecându-și o clipă paharul 
pe sub nas și închizând ochii, încântat de parfumul aromat și 
bogat. Portughez, nu-i așa? 

Jared a râs încântat și i-a dat un ghiont căpitanului. 

— Vezi, Portis? Ți-am spus eu că are fler? Nu l-a mai gustat 
decât o dată înainte. 

Mi-am mușcat obrazul, evitând privirea lui Jamie. Căpitanul, 
un tip solid, cu înfățișare zburlită, părea plictisit, dar a făcut o 
grimasă politicoasă în direcţia lui Jamie, dezvelindu-și trei dinţi 
din aur. Un bărbat căruia îi plăcea să își ţină averea la purtător. 

— Ung, a spus el. Asta-i flăcăul care o să-ţi ţină santinelele 
uscate, eh? 


VP - 118 


Jared a părut deodată rușinat, obrajii colorându-se ușor pe 
sub pielea tăbăcită. Am băgat de seamă cu fascinaţie că una din 
urechi îi era găurită pentru un cercel și m-am întrebat ce soi de 
activităţi duseseră la actualul său succes comercial. 

— Da, păi, a spus el, trădându-și pentru întâia dată uşorul 
accent scoţian, asta rămâne de văzut. Dar cred... 

A aruncat o privire prin port spre activitatea de pe doc, apoi 
spre paharul căpitanului, golit din trei înghiţituri în timp ce noi, 
ceilalţi, abia sorbeam. 

— A... ştii ce, Portis, pot folosi puţin cabina dumitale? Aș dori 
să stau niţel de vorbă cu nepotul meu și soţia lui... și văd că 
magazia de la pupa pare să aibă probleme cu plasele de cargo, 
după cum se aude. 

Observaţia măiestrit adăugată a fost suficientă pentru a-l face 
pe căpitanul Portis să ţâșnească din cabină precum un mistreţ 
înfuriat, glasul răgușit ridicat într-o tiradă spaniolo-franceză pe 
care spre norocul meu nu am înțeles-o. Jared a făcut ușor câţiva 
pași spre ușă și a închis-o cu fermitate în urma siluetei 
mătăhăloase a căpitanului, diminuând substanţial nivelul 
sunetelor. S-a întors spre măsuţa căpitanului și ne-a umplut încă 
o dată ceremonios paharele înainte de a vorbi. Apoi și-a mutat 
privirea de la Jamie la mine și a zâmbit din nou, cu o 
dezaprobare de sine șarmantă. 

— E puţin mai din scurt decât aș fi vrut să vorbesc despre 
acest subiect, a început el, dar văd că bunul meu căpitan m-a 
cam dat de gol. Adevărul este că... 

A ridicat paharul astfel încât mișcările valurilor din port au 
făcut să tremure brandy-ul, aruncând petice sclipitoare de 
lumină fremătândă de pe feroneria din alamă a cabinei. 

— ... am nevoie de un om. 

A închinat paharul în onoarea lui James, apoi l-a dus la buze și 
l-a dat pe gât. 

— Un om de încredere, a subliniat el, coborându-și paharul. 
Vezi dumneata, draga mea, a continuat el făcând o plecăciune 
spre mine, am acum ocazia de a face o investiţie excepţională 
într-o nouă podgorie în regiunea Moselle. Dar pentru evaluarea 
ei nu mă pot încrede într-un subordonat; aș avea nevoie să văd 
facilităţile cu ochii mei și să avizez lucrările de dezvoltare. O 
asemenea întreprindere ar cere câteva luni. 

A privit gânditor în pahar, învărtind ușor lichidul brun și 
parfumat astfel încât aroma lui a umplut cabina înghesuită. Eu 
abia băusem câteva înghiţituri din propriul meu pahar, dar 
începusem să mă simt ușor ameţită, mai degrabă din cauza 
agitaţiei decât din cauza băuturii. 

— E o ocazie prea bună pentru a fi ratată, a spus Jared. Și mai 
e și ocazia de a face câteva contracte bune cu podgoriile de-a 
lungul Ronului; produsele de acolo sunt excelente, dar relativ 
rare în Paris. Dumnezeule, s-ar vinde printre nobili precum 
zăpada vara! 

Ochii lui vicleni și negri au scilipit o clipă, cuprinși de vise de 
agoniseală, apoi au strălucit veseli când a privit spre mine. 

— Însă..., a spus el. 

— Însă, am terminat eu în locul lui, nu îţi poţi lăsa afacerile 
aici fără o mână sigură care să le ţină în frâu. 

— Pe cât de frumoasă și fermecătoare, pe atât de inteligentă! 
Te felicit, vere. 

A înclinat un cap bine îngrijit spre Jamie, o sprânceană 
ridicată în semn de încuviinţare veselă. 

— Mărturisesc că nu prea știam cum să procedez, a spus el, 
așezând paharul pe măsuţă cu aerul unui om care pune 
deoparte  frivolitatea socială pentru a se ocupa de treburi 
serioase. Dar când mi-ai scris de la Sainte Anne spunându-mi că 
intenţionezi să vizitezi Parisul... 

A șovăit o clipă, apoi i-a zâmbit lui Jamie, fluturând stângace 
din mâini. 

— Știind că tu, flăcăule, a spus el înclinând capul spre Jamie, 
ai talent la afaceri, am fost înclinat din toată inima să consider 
sosirea ta drept un răspuns la rugăciunile mele. Cu toate 
acestea, m-am gândit că poate ar trebui să ne întâlnim mai întâi 
să ne reapropiem înainte de a mă încumeta să îţi fac o 
propunere categorică. 

Vrei să spui că te-ai gândit că ar fi mai bine să vezi cât de 
prezentabilă eram eu, am comentat cinic în sinea mea, însă i- 
am zâmbit. Am prins privirea lui Jamie și una din sprâncenele lui 
a tresărit. Era evident săptămâna propunerilor. Pentru un 
proscris lipsit de avere și o presupusă spioană englezoaică, 
serviciile noastre păreau a fi la mare căutare. 

Propunerea lui Jared era mai mult decât generoasă; drept 
răsplată pentru următoarele șase luni în care Jamie îi va 

conduce afacerile pe teritoriul Franţei, Jared nu doar se oferea 
să îi plătească un salariu, dar ne punea la dispoziţie casa lui din 
Paris, cu personal cu tot. 

— Nu este nicio problemă, niciuna, a intervenit el când Jamie 
a încercat să protesteze la auzul acestui detaliu. 

Și-a apăsat vârful nasului cu un deget, zâmbindu-mi 
fermecător. 

— O femeie drăguță găzduind dineuri este un bun de mare 
preţ pentru un comerciant de vinuri, vere. Nici nu ai idee cât vin 
poţi vinde dacă le dai ocazia clienţilor să îl deguste mai întâi. 
Nu, a spus el clătinând hotărât din cap, va fi un mare serviciu 
pentru mine dacă soţia ta nu va fi deranjată să întreţină viața 
socială. 

Gândul de a găzdui dineuri pentru societatea pariziană era 
destul de înspăimântător. Jamie s-a uitat spre mine, ridicând din 
sprâncene interogativ, dar eu, înghițind cu greu, am zâmbit, 
încuviințând din cap. Era o ofertă bună; dacă el se simțea 
suficient de competent să se ocupe de o afacere importantă, eu 
puteam măcar să comand cina și să îmi pun la punct franceza 
pentru a purta conversații ușoare. 

— Nu e niciun deranj, am murmurat, însă Jared îmi luase 
înclinarea frunţii drept învoială și a continuat, privindu-l pe Jamie 
cu ochii lui negri, plini de însufleţire. 

— Și pe urmă, m-am gândit că poate vei avea nevoie de un 
stabiliment de vreun fel, pentru celelalte interese care te duc la 
Paris. 

Jamie a zâmbit evaziv, la care Jared a râs scurt și a ridicat 
paharul de brandy. Fiecare primiserăm de asemenea câte un 
pahar cu apă pentru curăţarea gurii între sorbituri și Jared a tras 
unul aproape de el cu cealaltă mână. 

— Așadar, să toastăm! a exclamat el. Pentru asocierea 
noastră, vărule... și pentru Maiestatea Sa! 

A ridicat paharul de brandy drept salut, apoi l-a trecut 
ostentativ peste paharul cu apă și l-a dus la buze. 

Am urmărit cu surprindere gestul lui neobișnuit, dar după 
toate aparențele, acesta avea o oarecare semnificație pentru 
Jamie, căci i-a zâmbit lui Jared, și-a ridicat propriul pahar și l-a 
trecut peste apă. 

— Pentru Maiestatea Sa! a repetat el. 


VP - 121 


Apoi, văzându-mă cum îl priveam nedumerită, a zâmbit și a 
explicat: 

— Pentru Maiestatea Sa de peste apă, englezoaico! 

— Poftim? am întrebat, apoi mi-am dat seama ce voia să 
spună. Ah! 

Regele de peste apă, adică regele James. Ceea ce explica 
oarecum nevoia bruscă a tuturor de a ne vedea pe mine și pe 
Jamie stabiliţi la Paris, situaţie care altfel ar fi părut o 
coincidenţă cusută cu aţă albă. 

Dacă și Jared era iacobit, atunci corespondenţa lui cu abatele 
Alexander era foarte probabil mai mult decât întâmplătoare; era 
posibil ca scrisoarea lui Jamie anunțând sosirea noastră să fi 
ajuns împreună cu o scrisoare din partea lui Alexander, 
explicându-i misiunea din partea regelui James. Și dacă prezenţa 
noastră la Paris se potrivea cu planurile personale ale lui Jared, 
cu atât mai bine. Cu un respect neașteptat față de rețeaua 
iacobită, mi-am ridicat propriul pahar și am băut în sănătatea 
Maiestăţii Sale peste apă și pentru noul nostru parteneriat cu 
Jared. 

Pe urmă Jared și James au început o discuție despre afacere și 
nu după mult timp stăteau aplecați deasupra unor coli de hârtie 
scrise cu cerneală, evident declarații de încărcare și de 
transport de mărfuri pe navă. Micuța cabină duhnea a tutun, 
aburi de brandy și marinari nespălaţi și începeam din nou să mă 
simt ușor ameţită. Înţelegând că nu va fi nevoie de mine o 
vreme, m-am ridicat pe tăcute și am ieșit pe punte. 

Cu băgare de seamă am evitat altercaţia care încă era în toi 
în jurul trapei magaziei de la pupa și mi-am croit drum printre 
rotocoalele de funie și obiecte pe care le-am luat drept cavile, și 
m-am îndreptat împiedicându-mă peste maldăre de pânză de 
catarg spre un loc liniștit de la proră. De acolo, vedeam întreaga 
panoramă a portului. 

M-am așezat pe un cufăr de lângă balustradă, savurând briza 
sărată și aromele de gudron și de pește ale portului și ale 
vaselor pescărești. Era încă răcoare, dar cu mantia strâns 
înfășurată în jurul meu îmi era destul de cald. Vasul se legăna 
ușor, ridicându-se odată cu mareea; vedeam smocurile de alge 
de pe pilonii docurilor ridicându-se și învârtindu-se, ascunzând 
peticele întunecate și sclipitoare de valve de midii care creșteau 
printre ele. Gândul la midii mi-a amintit de midiile fierte cu unt 

pe care le servisem la cină cu o seară înainte și dintr-odată mi s- 
a făcut foame. Contrastele absurde ale sarcinii mă ţineau 
întotdeauna conștientă de digestia mea; dacă nu vomam, eram 
lihnită de foame. Gândul la mâncare m-a făcut să-mi imaginez 
meniuri, care m-au dus mai departe la ideea dineurilor pe care 
le menţionase Jared. Petreceri, nu? Părea o cale neobișnuită de 
a începe misiunea de salvare a Scoției, dar la urma urmelor, nici 
nu îmi venea în minte o idee mai strălucită. 

Cel puţin dacă îl aveam pe Charles Stuart în faţa mea, la 
masă, în timpul unui dineu, puteam să stau cu ochii pe el, mi-am 
spus în minte, zâmbind în sinea mea la glumă. Dacă dădea 
vreun semn că ar putea sări pe un vas care să îl ducă în Scoţia, 
îi puteam strecura ceva în supă. Poate că nu era chiar atât de 
distractiv, la o adică. Gândul mi-a amintit de Geillis Duncan și 
mi-a pierit zâmbetul. Soţia perceptorului din Cranesmuir își 
ucisese soţul strecurându-i pudră de cianură în mâncare în 
timpul unui banchet. Acuzată de vrăjitorie la scurt timp după 
aceea, fusese arestată în timp ce eu eram cu ea, și fuseserăm 
duse la judecată împreună; judecată de care mă salvase Jamie. 
Amintirile celor câteva zile petrecute în groapa întunecată și 
rece a hoţilor din Cranesmuir erau încă foarte proaspete în 
mintea mea și vântul care sufla mi s-a părut deodată foarte 
rece. 

Tremuram și nu doar din cauza frigului. Nu mă puteam gândi 
la Geillis Duncan fără să simt un fior rece pe șira spinării. Nu mă 
îngrozise doar ce făcuse, dar și ce fusese ea. O iacobită; una a 
cărei susţinere a cauzei Stuarzilor fusese destul de strâns 
împletit cu nebunia. Mai rău decât atât, era și ea ce eram și eu - 
o călătoare prin cercul de pietre. 

Nu știam dacă venise în trecut la fel ca mine printr-o pură 
întâmplare sau călătoria ei fusese deliberată. Și nici nu știam cu 
siguranţă de unde venise. Dar ultima imagine pe care o aveam 
cu ea, urlând sfidător la judecătorii care o condamnaseră la rug, 
era a unei femei frumoase și înalte, cu brațele întinse spre cer, 
dintre care unul purta cicatricea rotundă și trădătoare a unui 
vaccin. Am întins instinctiv mâna spre peticul micuţ de piele 
întărită de pe braţ, pe sub faldurile reconfortante ale mantiei și 
m-am cutremurat simţindu-l. 

Gândul mi-a fost distras de la aceste amintirii nefericite de o 
zguduire crescândă pe dana de acostare de lângă a noastră. O 


VP - 123 


mulțime de oameni se strânseseră lângă pasarela unui vas și 
toată lumea striga și se îmbulzea. Nu era o luptă; am privit într- 
acolo, punându-mi mâna streașină la ochi, dar nu am văzut să 
se împartă lovituri. În schimb, cineva încerca să-și croiască drum 
prin mulţimea fremătândă spre ușile unui depozit mare din 
capătul de sus al cheiurilor. Mulțimea însă rezista încăpăţânată 
tuturor acestor eforturi, strângându-se imediat laolaltă precum 
valurile după fiecare încercare de a o despica. 

Jamie a apărut deodată în spatele meu, urmat îndeaproape de 
Jared, care a mijit ochii spre scena de dedesubt. Absorbită de 
strigăte, nu îi auzisem urcând din cabină. 

— Ce s-a întâmplat? 

M-am ridicat și m-am sprijinit de Jamie, încercând să mă ţin 
pe picioare sub mișcarea tot mai accentuată a vasului. Atât de 
aproape de el, îi simțeam parfumul pielii; se spălase la han și 
mirosea a curat, deși încins de soare și ușor prăfuit. Din câte 
observasem în ultima vreme, simţul acut al mirosului era un alt 
efect al sarcinii; îi puteam distinge mirosul chiar și prin miriada 
de arome grele ale portului, la fel cum poţi auzi o voce șoptindu- 
ţi în ureche în mijlocul unei mulțimi gălăgioase. 

— Nu știu. O problemă cu celălalt vas, din câte se pare. 

A coborât braţul și m-a apucat de cot pentru a mă sprijini. 
Jared s-a întors și a lătrat un ordin într-o franceză guturală spre 
unul din marinarii din apropiere. Bărbatul s-a conformat imediat, 
a sărit peste balustradă și a alunecat de-a lungul uneia din sfori 
până pe chei, coada gudronată legănându-se spre apă. L-am 
urmărit de pe punte cum s-a alăturat mulţimii, a împuns un alt 
marinar în coaste și a primit un răspuns, acompaniat de gesturi 
elocvente. 

Jared a încruntat sprâncenele în vreme ce omul cu coadă s-a 
urcat pe pasarela aglomerată. Marinarul i-a spus ceva în aceeași 
franceză guturală, prea iute pentru înţelesul meu. După o 
conversaţie de câteva cuvinte, Jared s-a întors deodată și a venit 
lângă mine, braţele suple strângând balustrada. 

— Spune că e o boală la bordul Patagoniei. 

— Ce soi de boală? 

Nu îmi trecuse prin minte să aduc cu noi cufărul cu 
medicamente, așadar nu puteam face prea multe în acest caz, 
însă eram curioasă. Jared avea un aer îngrijorat și nefericit. 


VP - 124 


— Le e teamă că ar putea fi vărsat, dar încă nu știu. Au fost 
chemați inspectorul portului și proprietarul cheilor. 

— Ai vrea să arunc o privire? m-am oferit. V-aș putea măcar 
spune dacă e o boală contagioasă. 

Sprâncenele subţiri ale lui Jared au dispărut sub bretonul 
moale și întunecat de pe fruntea sa. Jamie părea ușor stânjenit. 

— Soţia mea e o vindecătoare bine cunoscută, vărule, a 
explicat el, apoi s-a întors și, clătinând din cap, mi-a zis: Nu, 
englezoaico. Nu ai fi în siguranţă. 

Vedeam clar pasarela Patagoniei; în acel moment mulţimea 
adunată s-a dat deodată în spate înghiontindu-se și călcându-se 
în picioare. Doi marinari au coborât de pe punte ducând o pânză 
de catarg legată pe post de targă. Pânza albă marinărească 
atârna sub greutatea bărbatului pe care îl cărau și niște braţe 
goale cu pielea arsă de soare se legănau din hamacul 
improvizat. Marinarii purtau fâșii de pânză legate în jurul 
nasurilor și a gurilor și înaintau cu feţele întoarse de la targă, 
manevrându-și povara peste scândurile roase. Perechea a trecut 
prin dreptul mulţimii fascinate și a dispărut într-un depozit din 
apropiere. 

Luând iute o hotărâre, m-am întors și am pornit spre pasarela 
de la pupa Ariannei. 

— Nu-ţi face griji, i-am strigat peste umăr lui Jamie, dacă e 
vărsat, nu mă pot molipsi. 

Unul dintre marinari, auzindu-mă, s-a oprit și a căscat gura, 
însă eu am trecut pe lângă el zâmbindu-i. 

Mulțimea se liniștise acum, nu se mai agita înainte și înapoi și 
nu a fost foarte dificil să îmi fac loc printre grupurile de marinari 
șușotind, mulţi dintre ei încruntându-se ori privindu-mă 
nedumeriţi în vreme ce mă strecuram pe lângă ei. Depozitul era 
nefolosit; nu se zăreau butoaie ori lăzi în încăperea largă, 
umbroasă, care răsuna a gol, însă aromele de cherestea 
rindeluită, carne afumată și pește încă mai pluteau în aer, ușor 
de reperat în amestecul de mirosuri. 

Bolnavul fusese aruncat în grabă pe un maldăr de paie 
abandonate în apropierea ușii. Brancardierii au gonit pe lângă 
mine când intram, bucuroși să scape cât mai repede de acolo. 

M-am apropiat cu băgare de seamă, oprindu-mă la câţiva pași 
de bolnav. Avea obrajii încinși de febră, pielea îi era de un 
vișiniu nesănătos, plină de cruste și pustule albe. Gemea și își 

întorcea capul neliniștit dintr-o parte în cealaltă, buzele crăpate 
mișcându-se, căutând parcă apă. 

— Aduceţi-mi niște apă, i-am spus unuia dintre marinarii care 
stătea în picioare în apropiere. 

Bărbatul, un individ scund și musculos, cu o barbă gudronată 
în ţepi decorativi, se holba la mine fără să schiţeze un gest, ca și 
cum s-ar fi găsit deodată faţă în faţă cu un pește vorbitor. 
Întorcându-mă iritată cu spatele la el, m-am lăsat în genunchi 
lângă bolnav și i-am desfăcut cămașa murdară. Mirosea 
îngrozitor; probabil nu fusese niciodată foarte curat, însă fusese 
lăsat să zacă în propria sa murdărie, tovarășii lui fiind prea 
înspăimântați ca să îl atingă. Braţele îi erau relativ curate, însă 
pustulele îi acopereau pieptul și stomacul, iar pielea îi era 
fierbinte la atingere. 

Jamie intrase, însoțit de Jared, în timp ce eu îl examinam pe 
bolnav. Împreună cu ei mai era un bărbat mărunt, cu un trup ca 
o pară, înveșmântat în vestonul brodat cu fir de aur al 
persoanelor oficiale și alţi doi bărbaţi, unul nobil sau burghez 
bogat după înfățișare, celălalt un individ înalt și suplu, în mod 
evident om al mării după culoarea obrajilor. Probabil căpitanul 
vasului atins de variolă, dacă asta era boala de care suferea 
bărbatul întins pe jos. 

Și toate semnele duceau spre această concluzie. Văzusem 
variolă de multe ori înainte, în regiunile necivilizate ale lumii în 
care unchiul Lamb, un eminent arheolog, mă purtase în timpul 
primilor mei ani de viaţă. Acest individ nu urina sânge, așa cum 
se întâmpla uneori când boala ataca rinichii, însă altfel avea 
toate simptomele clasice. 

— Mă tem că este vărsat, am spus. 

Căpitanul Patagoniei a scos deodată un muget de teamă și a 
pășit spre mine, cu chipul contorsionat, ridicându-și braţul gata 
parcă să mă lovească. 

— Nu! a strigat el. Femeie proastă! Salope! Femme sans 
cervelle! Vrei să mă ruinezi? 

Ultimele cuvinte i-au ieșit cu greu, căci mâna lui Jamie s-a 
strâns în jurul gâtului său. 

Cu cealaltă mână l-a apucat puternic de partea din față a 
vestonului, ridicându-l pe vârfuri. 

— Aș prefera să te adresezi soţiei mele cu respect, monsieur, 
a spus Jamie, cu un ton destul de blând. 

Căpitanul, cu chipul tot mai purpuriu, a reușit să încuviinţeze 
cu o smucitură scurtă din cap și Jamie i-a dat drumul. A făcut un 
pas în spate, răsuflând șuierat și s-a retras în spatele tovarășului 
său, căutând parcă adăpost, în vreme ce își freca gâtul cu 
degetele. 

Funcţionarul scund și îndesat era aplecat precaut peste 
bolnav, ţinând în acest timp la nas un pomme d'ambre mare, 
din argint, legat cu un lanț. Afară, nivelul zgomotului a scăzut 
deodată când mulţimea s-a retras din fața ușilor depozitului 
pentru a lăsa să intre o altă targă improvizată din pânză de 
catarg. 

Bărbatul din fața noastră s-a ridicat deodată în capul oaselor, 
speriindu-l atât de tare pe micul funcţionar, încât aproape a 
căzut pe spate. Bărbatul a aruncat priviri speriate în jurul 
depozitului, apoi a dat ochii peste cap și a căzut la loc pe 
grămada de paie de parcă ar fi fost lovit cu o halebardă. Nu 
fusese, însă rezultatul era același. 

— E mort, am spus, inutil. 

Oficialul, recăpătându-şi demnitatea împreună cu sfera 
parfumată, a făcut din nou un pas în faţă, cercetând 
îndeaproape trupul, apoi s-a ridicat și a anunţat: 

— Variolă. Doamna are dreptate. Îmi pare rău, monsieur le 
comte, însă dumneata cunoști legea la fel de bine ca toată 
lumea. 

Bărbatul căruia i se adresase a scos un oftat enervat. Mi-a 
aruncat o privire, încruntându-se, apoi și-a smucit capul spre 
oficial. 

— Sunt sigur că poate fi aranjat, monsieur Pamplemousse. 
Putem discuta, rogu-te, între patru ochi... 

A arătat cu braţul spre cabina părăsită a supraveghetorului 
aflată la o oarecare distanţă, o structură mică și dărapănată din 
interiorul clădirii mai mari. Un nobil atât după înfățișare cât și 
după titlu, monsieur le comte era tipul acela de bărbat elegant 
și suplu, cu sprâncene groase și buze subțiri, întreaga sa 
atitudine sugera că era obișnuit să i se facă voia. 

Însă micuțul oficial se dădea în spate, cu palmele ridicate 
dinaintea lui, parcă vrând să se protejeze. 

— Non, monsieur le comte, a spus el. Je le regrette, mais c'est 
impossible... Nu se poate. Prea mulţi oameni au aflat deja. 
Vestea trebuie să fi făcut înconjurul docurilor deja. 

A aruncat o privire neajutorată spre Jamie și Jared, apoi a 
fluturat mâna ușor spre ușa depozitului, unde capetele 
întunecate ale spectatorilor se profilau în lumina de afară, 
soarele după-amiezii târzii conturându-le cu nimburi aurii. 

— Nu, a rostit el din nou, chipul durduliu crispându-se cu 
determinare. Vă rog să mă scuzaţi, monsieur... și madame, a 
adăugat el într-un târziu, parcă observându-mă acum pentru 
prima oară. Trebuie să plec să demarez procedurile de 
distrugere a vasului. 

Căpitanul a scos un nou muget înecat la auzul acestor vorbe 
și l-a prins de mânecă, însă bărbatul scund s-a tras într-o parte 
și a ieșit în mare grabă din clădire. 

Atmosfera care a urmat plecării sale era încordată, monsieur 
le comte şi căpitanul străpungându-mă cu privirile, Jamie 
încruntându-se ameninţător spre ei, și bărbatul mort holbându- 
se orbește în sus spre tavanul aflat la doisprezece metri 
deasupra. 

Contele a făcut un pas spre mine, cu ochii scăpărând: 

— Ai măcar idee ce ai făcut? a mârâit spre mine. Te avertizez, 
madame, dumneata vei plăti pentru ziua asta de lucru! 

Jamie s-a întors iute în direcția contelui, însă Jared a fost și 
mai rapid, prinzându-l pe Jamie de mânecă, împingându-mă pe 
mine blând înspre ușă și murmurând ceva ininteligibil spre 
căpitanul cuprins de spaimă, care abia a clătinat din cap 
prostește drept răspuns. 

— Bietul prost! a exclamat Jared afară, dând din cap. Pfuu! 

Cheiul era îngheţat, un vânt rece și cenușiu legănând vasele 
la ancoră, însă Jared și-a șters faţa și gâtul cu o batistă mare, 
grosolană din pânză roșie, marinărească, trasă din buzunarul 
vestonului. 

— Hai, flăcăule, să găsim o tavernă. Simt nevoia să beau 
ceva. 

Adăpostiți în siguranţă în camera de sus a uneia dintre 
tavernele de pe chei, cu o carafă de vin pe masă, Jared s-a 
prăbușit într-un scaun, făcându-și vânt cu mâna și răsuflând 
zgomotos. 

— Dumnezeule, ce noroc! 

Și-a turnat un pahar întreg de vin, l-a dat pe gât, apoi și-a mai 
turnat unul. Văzându-mă că mă uit la el, a zâmbit cu gura până 
la urechi și a împins carafa spre mine. 

— E și vinul asta de mai multe feluri, domniţă, mi-a explicat 
el. Ai vinul de băut și pe urmă ai vinul cu care speli praful de la 
drum. Îl dai repede pe gât, înainte să ai timp să îl guști, și își 
face treaba. 

Urmându-și propriul sfat, a golit paharul și a întins din nou 
mâna după carafă. Începeam să înțeleg mai bine ce se 
întâmplase cu Jamie cu o zi înainte. 

— Noroc sau ghinion? l-am întrebat, precaută, pe Jared. 

Aș fi zis că răspunsul va fi „ghinion”, dar aerul de veselie 
jovială al micului comerciant părea prea pronunţat pentru a se 
datora vinului, care semăna dubios de bine cu acidul de baterie. 
Mi-am așezat paharul pe masă, nădăjduind că smalţul îmi era 
încă intact pe măsele. 

— Ghinion pentru Saint Germain, noroc pentru mine, a 
răspuns el succint. 

S-a ridicat de pe scaun și a privit pe fereastră. 

— Noroc, a spus el, așezându-se din nou cu un aer satisfăcut. 
Vor cobori vinul și îl vor băga în depozite până la apusul 
soarelui. În siguranţă. 

Jamie s-a lăsat pe spătarul scaunul său, privindu-și atent vărul 
cu o sprânceană ridicată și cu un zâmbet pe buze. 

— Să înţelegem că vasul domnului conte Saint Germain căra 
de asemenea spirtoase, vere? 

Un zâmbet de la o ureche la cealaltă s-a ivit drept răspuns, 
dezvăluind doi dinţi din aur în maxilarul inferior, dându-i lui Jared 
o înfățișare și mai piraterească. 

— Cel mai bun vin vechi din Pinhăo, a răspuns el fericit. L-a 
costat o avere. Jumătate din vinurile vechi din podgoriile de la 
Noval, de care nu mai pupă un an de acum înainte. 

— Și presupun că cealaltă jumătate a vinului de la Noval este 
descărcată în depozitul dumitale? 

Am început să îi înțeleg veselia. 

— Chiar așa, domniţța mea, bine ghicit! a chicotit Jared, 
aproape îmbrăţișându-se singur la acest gând. Ştii cu cât se 
vinde ăsta la Paris? a întrebat el legănându-se în faţă și lovindu- 
și paharul de masă. O cantitate limitată și eu dețin monopolul? 
Dumnezeule, mi-am făcut profitul pe anul ăsta! 

M-am ridicat și m-am îndreptat spre fereastră. Arianna se 
mișca lin la ancoră, deja vizibil mai înaltă în apă, pe măsură ce 
plasele cu încărcături ieșeau legănându-se din estacadă pe 

puntea pupei, pentru a fi descărcate cu grijă, sticlă cu sticlă în 
cărucioare spre a fi transportate în depozit. 

— Nu vreau să stric bucuria generală, am spus cu sfială, însă 
ai spus că vinul dumitale provine din același loc ca și transportul 
lui Saint Germain? 

— Da, așa am spus. 

Jared s-a ridicat și a venit lângă mine, mijind privirea în jos 
spre procesiunea de hamali de dedesubt. 

— În Noval se face cel mai bun vin din întreaga Spanie și 
Portugalie; mi-ar fi convenit să cumpăr întreaga încărcătură, 
însă nu aveam capital. Și ce e cu asta? 

— Păi, dacă vasele vin din același port, există riscul ca unii 
dintre marinarii dumitale să aibă și ei variolă, am continuat. 

Gândul acesta a scurs roșeața datorată vinului din obrajii slabi 
lui Jared și a întins brațul pentru a mai lua o dușcă. 

— Dumnezeule, ce gând! a exclamat el, trăgând aer în piept 
în vreme ce punea paharul pe masă. Dar cred că suntem în 
siguranţă, a continuat el, îmbărbătându-se. Vinul e deja pe 
jumătate descărcat. Cred că cel mai bine ar fi să vorbesc cu 
căpitanul, pentru orice eventualitate, a zis el încruntându-se. li 
voi cere să plătească oamenii de îndată ce termină de 
descărcat, iar dacă cineva pare bolnav, să fie plătit și să plece 
imediat. 

S-a întors hotărât și s-a repezit spre ușă, oprindu-se în prag o 
clipă și strigând peste umăr înainte de a dispărea în jos pe scări, 
bubuind precum o mică turmă de elefanți: 

— Comandaţi ceva de mâncare! 

M-am întors spre Jamie care se uita amuzat în paharul său de 
vin, neatins. 

— Nu ar trebui să facă asta! am exclamat. Dacă are vărsat la 
bord, ar putea-o răspândi în tot orașul, trimiţțându-și oamenii 
bolnavi acasă. 

Jamie a încuviinţat încet din cap. 

— În acest caz, să sperăm că nu are vărsat la bord, a 
remarcat el încet. 

M-am întors șovăind spre ușă. 

— Dar... nu ar trebui să facem ceva? Măcar m-aș putea duce 
să examinez oamenii. Și să le spun ce să facă cu trupurile 
bărbaţilor de pe celălalt vas. 

— Englezoaico! 

Vocea adâncă își păstrase tonul blând, însă acum puteam 
ghici în ea o notă de avertisment imposibil de ignorat. 

— Ce e? 

Când m-am întors, l-am văzut aplecându-se în faţă, studiindu- 
mă sever peste buza paharului. M-a privit gânditor preţ de un 
minut înainte de a deschide gura. 

— Eşti de părere că sarcina la care ne-am angajat e 
importantă, englezoaico? 

Mâna mi-a căzut de pe mânerul ușii. 

— Să îi împiedicăm pe Stuarzi să stârnească o răscoală în 
Scoţia? Da, sigur că e importantă. De ce întrebi? 

A înclinat fruntea, precum un profesor răbdător în faţa unui 
elev mai încet. 

— Păi, dacă așa crezi, atunci o să vii aici, o să te așezi la masă 
și o să bei vin cu mine până se întoarce Jared. Și dacă nu o să 
faci asta... 

A făcut o pauză și a respirat lung, suflându-și șuviţa de păr 
roșcovan de pe frunte. 

— Dacă nu o să faci asta, o să cobori pe chei și o să le spui ce 
trebuie unor marinari și negustori care cred că femeile care se 
apropie de vasele pescărești aduc nenorocire și care deja 
împrăștie bârfa că i-ai blestemat vasul lui Saint Germain. Dacă 
ai noroc, le va fi prea frică de tine ca să te mai violeze înainte să 
îți taie beregata și să te arunce în apă, și pe mine după tine. 
Dacă Saint Germain nu te strânge de gât cu mâna lui înainte. Ai 
văzut ce privire avea? 

M-am întors brusc la masă și m-am așezat. Genunchii îmi 
tremurau. 

— Am văzut cu ochii mei, am spus. Dar ar putea... nu ar 
îndrăzni... 

Jamie a ridicat sprâncenele și a împins un pahar de vin spre 
mine. 

— Ar putea și ar face-o dacă ar crede că așa ar putea 
mușamaliza întreaga poveste. Pentru Dumnezeu, englezoaico, l- 
ai costat pe om aproape întregul profit pe un an! Nu pare genul 
care să privească o astfel de pierdere filosofic. Dacă nu i-ai fi 
spus tu clar și răspicat, în prezența martorilor, căpitanului 
portului că e vărsat, câţiva bani de mită ar fi rezolvat problema. 
Dar la cum s-au petrecut lucrurile, de ce crezi că ne-a adus Jared 
aici atât de repede? Pentru calitatea vinului? 

Îmi simţeam buzele amorţite de parcă băusem realmente 
jumătate din carafa de vitriol. 

— Vrei să spui că... suntem în pericol? 

Jamie s-a lăsat pe spate, încuviinţând din cap. 

— In sfârșit ai înţeles, a răspuns el cu blândeţe. Probabil că 
Jared nu a dorit să te alarmeze. Cred că s-a dus să aranjeze 
vreun soi de pază pentru noi, pe lângă o vizită la echipajul său. 
Cred că e destul de în siguranţă - toată lumea îl cunoaște, iar 
marinarii și hamalii lui sunt chiar afară. 

Mi-am plimbat palmele peste pielea de găină care mi se 
ridicase pe brațe. In șemineu ardea un foc vesel și în cameră era 
fum și cald, însă mie îmi era frig. 

— De unde știi atât de bine ce ar putea face contele Saint 
Germain? 

Nu aveam nicio îndoială în privinţa spuselor lui Jamie - îmi 
aminteam prea bine privirea neagră și răuvoitoare pe care mi-o 
aruncase contele în depozit -, însă mă întrebam cât de bine îl 
cunoștea Jamie. 

A sorbit o înghiţitură de vin, s-a strâmbat și a pus paharul pe 
masă. 

— În primul rând, e destul de vestit pentru cruzimea sa... și 
alte lucruri. Am auzit câte ceva despre el când am locuit înainte 
la Paris, deși atunci am fost destul de norocos să nu dau nas în 
nas cu el. În al doilea rând, Jared și-a petrecut ieri ceva timp 
punându-mă în gardă în privinţa lui; el este principalul rival în 
afaceri al lui Jared la Paris. 

Mi-am odihnit coatele pe masa roasă, sprijinindu-mi bărbia în 
căușul palmelor. 

— Am cam făcut-o de oaie, nu-i așa? am spus cu tristeţe. Ai 
început cariera de negustor cu stângul. 

Jamie a zâmbit, apoi s-a ridicat și a venit în spatele meu, 
aplecându-se să mă strângă în braţe. Eram încă puţin 
zdruncinată de aceste revelații neașteptate, însă era mult mai 
bine când îi simţeam aproape trupul masiv și puternic. M-a 
sărutat ușor în vârful capului. 

— Nu te îngrijora, englezoaico, a spus el. Eu îmi port singur de 
grijă. Și pot avea grijă și de tine... dacă o să îmi dai voie. 

In vocea lui se ghicea un zâmbet, dar și o întrebare și am 
încuviinţat ușor, lăsându-mi capul pe spate și sprijinindu-l de 
pieptul său. 

— Te las, am spus. Cetăţenii din Le Havre vor fi nevoiţi să se 
descurce singuri cu vărsatul. 

e 

A trecut aproape un ceas până când s-a întors Jared, cu 
urechile roșii de frig, dar cu beregata încă întreagă și după toate 
aparențele viu și nevătămat. Eram fericită să îl văd. 

— Este totul în regulă, a anunţat el, cu chipul radiind. Nimic 
altceva decât scorbut și obișnuita diaree și frigurile de la bord. 
Dar nu vărsat. 

A aruncat o privire în jurul camerei, frecându-și mâinile. 

— Unde e prânzul? 

Obrajii îi erau îmbujoraţi de la vânt și avea o înfățișare veselă 
și capabilă. După toate aparențele, conflictele cu rivalii de 
afaceri care își rezolvau disputele aranjând asasinate făceau 
parte din sarcinile zilnice ale unui negustor. Și de ce nu? mi-am 
spus cinic în sinea mea. Era scoţian, la urma urmelor. 

Ca pentru a-mi întări părerea, Jared a comandat mâncarea, a 
cerut și un vin excelent care să o completeze, trimițând pur și 
simplu pe cineva să îl aducă din depozitul lui, iar după masă s-a 
așezat la o discuţie tihnită cu Jamie despre metode și căi de a 
face afaceri cu negustorii francezi. 

— Sunt niște bandiți, a spus el. Fiecare îţi rânjește în față, dar 
e gata să te înjunghie în clipa în care te-ai întors cu spatele. 
Nişte hoţi împuţiţi. Să n-ai încredere în ei nici cât negru sub 
unghie. Jumătate din bani înainte, iar jumătate la livrare și 
niciodată să nu lași un nobil să plătească pe credit. 

In ciuda asigurărilor lui Jared că a lăsat doi oameni jos de 
pază, eram încă ușor speriată și după masă m-am așezat lângă 
fereastră, de unde puteam vedea cine vine și cine pleacă de-a 
lungul cheiurilor. Nu că paza mea avea să ne fie de mare folos, 
m-am gândit; fiecare bărbat de pe docuri arăta în ochii mei ca 
un asasin. 

Norii se strângeau deasupra portului; avea să ningă din nou în 
seara asta. Velele strânse se zbăteau cu sălbăticie în vântul care 
se înteţea, smulgându-se violent de vergi cu un bubuit care 
aproape că acoperea strigătele hamalilor. Portul a strălucit o 
clipă în lumina de un verde pal a soarelui la apus, împins parcă 
în mare de norii grei. 

Pe măsură ce cădea întunericul, zarva de pe chei s-a domolit, 
hamalii cu cărucioarele lor făcându-se nevăzuţi pe străzile 

orașului și marinarii dispărând prin ușile luminate ale cârciumilor 
precum cea în care mă aflam eu. Cu toate acestea, cheiurile 
erau departe de a rămâne pustii; în special un mic grup mai 
întârzia încă, adunat în apropierea Patagoniei, vasul bântuit de 
nenorocire. Bărbaţi într-un soi de uniformă alcătuiau un cordon 
la piciorul pasarelei, fără îndoială pentru a împiedica pe oricine 
să urce la bord sau să descarce marfa. Jared ne explicase că 
membrilor sănătoși ai echipajului li se va permite să coboare pe 
uscat, însă nu și să ia lucruri de pe vas, în afară de hainele de pe 
ei. 

— E mai bine decât la olandezi, a decis el scărpinându-și 
obrazul pe care începuseră să se ivească peri aspri de păr 
negru. Dacă un vas acostează dintr-un port cunoscut ca purtând 
vreo boală, blestemaţii de olandezi îi pun pe marinari să înoate 
despuiaţi până la mal. 

— Și de unde iau haine când ajung pe uscat? am întrebat, 
curioasă. 

— Nu știu, a spus Jared absent, dar având în vedere că găsesc 
un bordel la câţiva metri după ce pășesc pe uscat, nu cred că au 
mare nevoie de haine... Rogu-te să mă ierţi, draga mea, a 
adăugat el, amintindu-și deodată că se adresează unei doamne. 

Mascându-și confuzia momentană în spatele unei dispoziţii 
vesele, s-a ridicat și a venit lângă mine să arunce o privire afară. 

— Ah! a exclamat el. Se pregătesc să dea foc vasului. Ținând 
cont de încărcătură, ar fi cel mai bine să o scoată mai întâi în 
larg. 

Parâme fuseseră atașate de vasul sortit pieirii și câteva bărci 
mici, manevrate de vâslași stăteau pregătite, așteptând un 
semnal. Acesta era dat de căpitanul portului, a cărui coadă aurie 
era abia vizibilă în sclipirea luminii tot mai slabe a înserării. 
Striga, fluturându-și ambele brațe înainte și înapoi deasupra 
capului ca un semafor. 

Strigătul lui a fost preluat de căpitanii vaselor cu vâsle și ai 
galerelor și parâmele au fost încet ridicate din apă în vreme ce 
ei trăgeau, apa prelingându-se din spiralele de cânepă cu un 
pleoscăit audibil în tăcerea coborâtă deodată peste docuri. Nu 
se auzeau decât strigătele vâslașilor, în vreme ce trupul uriaș al 
vasului condamnat a scârțâit, a tremurat și s-a întors împotriva 
vântului, catargele gemând când a pornit pe ultimul și cel mai 
scurt voiaj al său. 

Au lăsat vasul în mijlocul apelor din port, la distanţă sigură de 
celelalte. Punţile îi fuseseră unse cu petrol și în vreme ce 
parâmele erau aruncate peste bord și galerele trase departe, 
silueta mică și rotofeie a căpitanului a răsărit de pe băncuța 
bărcii care îl adusese în larg. S-a aplecat în față, apropiindu-și 
capul de una din siluetele așezate, apoi s-a ridicat brusc, cu 
flacăra unei torţe aprinse într-o mână. 

Vâslașul din spatele lui s-a ferit când căpitanul și-a luat avânt 
și a aruncat torța. O bâtă grosolană, înfășurată cu cârpe 
îmbibate în petrol s-a rostogolit în aer, flacăra strângându-se 
într-o pâlpâială albăstruie, și a căzut nevăzută în spatele 
catargului. Căpitanul portului nu a așteptat să vadă efectele 
acţiunii sale; s-a așezat îndată la loc pe băncuță, gesticulând 
nebunește spre barcagiu, care s-a repezit la vâsle, și mica 
ambarcaţiune a ţâșnit, tăind apele întunecate. 

Vreme îndelungată nu s-a întâmplat nimic, însă mulţimea de 
pe docuri rămăsese nemișcată, murmurând încet. Vedeam 
reflexia palidă a chipului lui Jamie plutind deasupra propriei 
mele imagini în oglinda întunecată a ferestrei. Geamul era rece 
și se aburea imediat din cauza respirației noastre; l-am șters cu 
poala mantiei mele. 

— Gata, a spus Jamie în șoaptă. 

Flacăra a răsărit pe neașteptate din spatele catargului, o linie 
subţire, strălucind albastru. Apoi o scânteie și flăcări s-au repezit 
în toate părțile, vâlvătăi roșii, incandescente urcând spre cer. Un 
salt tăcut și limbile focului au dansat de-a lungul balustradelor 
unse cu petrol, iar o velă strânsă a scos scântei și a izbucnit în 
flăcări. In mai puţin de un minut catargul principal s-a desfăcut, 
stâlpii arzând ca o perdea de foc căzând din cer. Apoi flăcările s- 
au întins prea iute ca să le mai pot urmări și deodată întregul 
vas a părut înghiţit de flăcări. 

— Acum, a spus Jared deodată. Veniţi jos. Toată lumea va fi 
cu ochii pe vas într-o clipă, așa că acum e cel mai bine să 
dispărem. Nimeni nu ne va observa. 

Avea dreptate; în timp ce ne strecuram afară pe ușa tavernei 
cu băgare de seamă, doi bărbaţi și-au făcut apariţia de o parte 
și de alta a lui Jared - propriii lui marinari, înarmaţi cu pistoale și 
crampoane marinărești -, însă nimeni altcineva nu a observat 
apariţia noastră. Toată lumea era cu privirea aţintită spre port, 
unde structura Patagoniei era acum vizibilă ca un schelet 

întunecat într-un trup cuprins de flăcări. S-au auzit câteva 
pocnituri, atât de aproape una de cealaltă încât sunau ca focul 
unei arme automate, urmate de o explozie teribilă care a 
izbucnit din inima navei într-o fântână de scântei și lemne 
arzând. 

— Să mergem. 

Jamie mă ţinea ferm de braţ și nu am făcut niciun gest de 
împotrivire. 

Urmându-l pe Jared, sub protecţia marinarilor săi, ne-am 
furișat departe de chei, de parcă noi am fi început focul. 


|7. Audienţă regală 


Casa lui Jared din Paris se afla pe Rue Tremoulins. Era un 
cartier bogat, cu case cu fațade din piatră și trei, patru sau cinci 
etaje, înghesuite una în alta. Din loc în loc, câte o casă mare se 
înălța singură în propriul său parc, însă aproape în cazul 
fiecăreia, un hoţ suficient de atletic putea sări de pe un acoperiș 
pe celălalt fără nicio problemă. 

— Mhm... a fost singura remarcă a lui Murtagh, văzând casa 
lui Jared. Eu o să mă duc să-mi caut un loc de dormit. 

— Dacă te simţi neliniștit să ai un acoperiș decent deasupra 
capului, poţi dormi în grajduri, a sugerat Jamie, rânjind spre 
nașul său mărunţel și acru. O să-ţi trimitem valetul să-ți aducă 
terciul de ovăz pe o tavă de argint. 

Înăuntru, casa era mobilată elegant și confortabil, deși mai 
târziu am realizat că era spartană în comparaţie cu majoritatea 
caselor nobililor și ale burghezilor bogați. Am bănuit că aceasta 
se datora faptului că locuinţa nu avea o stăpână care să se 
ocupe de ea; Jared nu fusese niciodată căsătorit și nici nu dădea 
semne că ar simți lipsa unei soţii. 

— Păi, are o amantă, firește, îmi explicase Jamie când eu 
speculasem în legătură cu viața privată a vărului său. 

— Ah, firește, am murmurat. 

— Dar ea e căsătorită. Jared mi-a spus odată că un om de 
afaceri nu trebuie să se încurce niciodată cu femei necăsătorite; 
zicea că cer prea multe în termeni de bani și timp. Și, dacă te 
căsătorești cu ele, îți cheltuiesc banii și sfârșești pe drumuri. 

— Ce părere bună are Jared despre soţii! am constatat. Și ce 
părere are că tu te-ai însurat, în ciuda sfaturilor lui preţioase? 

Jamie a început să râdă. 

— Păi, pentru început, eu nici măcar nu am bani, deci mai rău 
de atât nu pot ajunge. El crede că tu ești foarte drăguță; însă m- 
a sfătuit să îţi cumpăr o rochie nouă. 

Am desfăcut fusta din catifea de un verde precum coaja 
mărului, destul de ponosită de atâta purtat. 

— Aici sunt de acord cu el, am încuviințat. Altfel, după o 
vreme mă voi plimba înfășurată într-un cearșaf; asta și așa mă 
strânge la mijloc. 

— Te mai strânge și prin alte părţi, a spus el rânjind și 
măsurându-mă cu privirea. Ti-a revenit pofta de mâncare, așa-i, 
englezoaico? 

— Bădăranule! i-am răspuns cu răceală. Ştii foarte bine că 
Annabelle MacRannoch e mică și subţire precum coada unei 
furculițe, pe când eu nu. 

— Nu ești, a răspuns el, sorbindu-mă din priviri. Mulţumesc lui 
Dumnezeu, a continuat bătându-mă ușor, cu familiaritate peste 
fund. Trebuie să mă întâlnesc în dimineaţa asta cu Jared la 
depozit, să trecem în revistă registrele și pe urmă mergem la 
câţiva clienţi să mă prezinte. Te descurci singură? 

— Da, sigur, am răspuns. Voi explora puţin casa și voi face 
cunoștință cu servitorii. 

Servitorii îmi fuseseră prezentaţi laolaltă când ajunseserăm 
ieri după-amiaza, târziu, însă din moment ce luaserăm cina în 
camera noastră, nu văzuserăm pe nimeni cu excepţia valetului 
care ne adusese mâncare și a slujnicei care venise dis-de- 
dimineaţă să tragă draperiile, să aducă lemnele, să facă focul și 
să ia oala de noapte. Mă perpeleam oarecum la gândul că mă 
trezisem peste noapte cu „servitori” în grijă, dar m-am mai 
liniștit la gândul că nu putea fi cu mult diferit de un spital unde 
trebuia să dai ordine infirmierilor și surorilor medicale 
începătoare și asta o mai făcusem înainte ca asistentă-șefă într- 
un spital de campanie francez în 1943. 

După plecarea lui Jamie, m-am aranjat încet, atât cât puteam 
cu un pieptene și apă, singurele obiecte de toaletă disponibile. 
Dacă Jared vorbea serios când spunea că noi vom da petreceri 
aici, eram tot mai convinsă că o nouă rochie avea să fie abia 
începutul. 

În buzunarul lateral al cufărului cu leacuri aveam scobitorile 
din lemn de salcie pentru curăţat dinţii și m-am pus pe treabă, 
gândindu-mă la norocul uluitor care ne adusese aici. 

Practic alungaţi din Scoţia, fuseserăm nevoiţi să găsim un loc 
în care să ne clădim viitorul, fie în Europa, fie emigrând în 
America. Și știind ce știam acum despre aversiunea lui Jamie 
faţă de vapoare, nu eram deloc surprinsă că primul loc în care 
încercase fusese Franţa. 

Clanul Fraser avea legături strânse cu Franţa; mulţi dintre ei, 
precum abatele Alexander și Jared Fraser își clădiseră vieţile 
aici, întorcându-se rareori în Scoţia natală. Și de asemenea erau 
mulți iacobiţi, din câte îmi spusese Jamie, aceia care îl urmaseră 
pe regele lor în exil și care acum se descurcau cum puteau în 
Franța sau în Italia, așteptând restauraţia. _ 

— Întotdeauna se vorbește despre asta, îmi spusese el. În 
case de cele mai multe ori, nu în taverne. De aceea nici nu se 
întâmplă nimic. Abia când discuţiile ajung în taverne vei ști că e 
ceva serios. 

— Spune-mi, am zis urmărindu-l cum își peria praful de pe 
veston, toţi scoțienii sunt născuţi experți în politică sau doar tu? 

A râs, dar pe urmă a redevenit serios și a deschis dulapul 
uriaș ca să își agaţe vestonul. Arăta ponosit și destul de ridicol, 
atârnând de unul singur în dulapul enorm, cu miros de cedru. 

— Păi, drept să îţi spun, englezoaico, habar n-am. Cum m-am 
născut între clanul MacKenzie și clanul Fraser, nu prea aveam 
încotro. Și nu poţi să îţi petreci un an în societatea franceză și 
doi ani în armată fără să înveţi să asculţi la ce se vorbește, să 
distingi sensul vorbelor și să înţelegi diferenţa dintre cele două. 
Având în vedere timpurile astea, însă, nu sunt doar eu; de la 
vlădică până la opincă în Scoţia nu e nimeni care să poată sta 
deoparte în vremurile care vor veni. 

„Vremurile care vor veni.” Ce vremuri vor veni? m-am 
întrebat în sinea mea. Ceea ce va veni, dacă eforturile noastre 
aici vor fi în zadar, va fi o rebeliune armată, o încercare de a 
restaura monarhia Stuarzilor, condusă de fiul regelui exilat, 
prinţul Charles Edward (Casimir Maria Sylvester) Stuart. 

— Prinţul Charlie cel Frumos, am șoptit ca pentru mine, 
privindu-mi reflexia în oglinda mare de perete. 

Era aici, acum, în același oraș, poate la o aruncătură de băț. 
Cum va fi? Mă puteam gândi la el doar în termenii portretului 

său istoric obișnuit, care înfățișa un tânăr chipeș, ușor efeminat, 
în jur de șaisprezece ani, cu buze trandafirii și păr pudrat, după 
moda timpurilor. Sau tablourile inspirate din imaginaţie, 
înfățișând o versiune mai robustă a aceluiași personaj, agitând 
un paloș în timp ce cobora dintr-o barcă pe țărmul Scoției. 

O Scoţie pe care o va ruina și o va devasta în ambiția de a o 
redobândi pentru tatăl său și pentru el însuși. Sortit eșecului, va 
atrage suficient sprijin încât va scinda ţara și îi va conduce pe 
adepţii săi într-un război civil spre un sfârșit sângeros pe 
câmpiile de la Culloden. Apoi se va refugia din nou în siguranţă 
în Franţa, însă dușmanii săi se vor răzbuna pe cei pe care îi va 
lăsa în urmă. Tocmai de aceea venisem aici, pentru a preveni un 
asemenea dezastru. Părea incredibil că ne gândeam la viitor în 
liniștea și luxul casei lui Jared. Cum poţi împiedica o rebeliune? 
Păi, dacă răscoalele erau puse la cale în taverne, puteau fi oare 
împiedicate la dineuri? Am scuturat din umeri spre imaginea 
mea în oglindă, am suflat un cârlionţ din ochi și am coborât să 
mă bag pe sub pielea bucătăresei. 

Personalul casei, înclinat la început să mă privească cu o 
suspiciune înspăimântată, curând a realizat că nu aveam nicio 
intenţie de a-mi băga nasul în treburile lui și s-a relaxat într-o 
dispoziție de amabilitate precaută. La început crezusem, în 
ameţeala oboselii, că erau cel puţin o duzină de servitori aliniaţi 
în holul de la intrare pentru a ne ura bun venit. De fapt, erau 
șaisprezece, cu tot cu rândaș, grăjdar și un băiat bun la toate, 
pe care nu îl băgasem de seamă în învălmășeala generală. Eram 
încă impresionată de succesul în afaceri al lui Jared până mi-am 
dat seama cât de puţin erau plătiţi servitorii: o nouă pereche de 
papuci și două livre pe an pentru valeţi, ceva mai puţin pentru 
servitoare și ajutoarele de la bucătărie și o idee mai mult pentru 
personajele cu un rang atât de impresionant precum 
bucătăreasa, madame Vionnet și majordomul Magnus. 

In vreme ce eu exploram mecanismele gospodăriei și băgăm 
la cap orice informaţie puteam prinde din bârfele servitoarelor 
din salon, Jamie era cu Jared în fiecare zi, vizitând clienţii, 
întâlnind oameni, pregătindu-se pentru „a-l asista pe Înălţimea 
Sa”, făcându-și legături sociale care i se puteau dovedi utile 
unui prinţ exilat. Printre invitaţii la cină putea găsi aliaţi... sau 
dușmani. 

— Saint Germain? am spus, prinzând deodată un nume 
familiar în toiul sporovăielii Margueritei în vreme ce lustruia cu 
ceară podelele din lemn. Contele Saint Germain? 

— Oui, madame. 

Era o fată micuță și grasă, cu o față neobișnuit de turtită și 
nişte ochi bulbucați care o făceau să arate precum un calcan, 
însă era prietenoasă și doritoare să-ți facă pe plac. Și-a țuguiat 
buzele exagerat, anunțând astfel împărtășirea unei bârfe cu 
adevărat scandaloase. Eu o priveam cât de încurajator puteam. 

— Contele, madame, are o reputaţie foarte proastă, mi-a spus 
ea, parcă anticipând ceva teribil. 

Din moment ce era valabil - din spusele Margueritei - efectiv 
pentru toată lumea care venea la cină, mi-am arcuit 
sprâncenele și am așteptat mai multe detalii. 

— Și-a vândut sufletul diavolului, înțelegeţi? mi-a dezvăluit ea, 
coborându-și vocea și aruncând priviri în jur ca și cum contele se 
putea piti în spatele șemineului. Celebrează Liturghia Neagră, în 
timpul căreia sângele și carnea copiilor inocenți sunt consumate 
printre cei mai perverși! 

Ce specimen deosebit ţi-ai ales drept dușman! mi-am spus în 
sinea mea. 

— Ah, toată lumea știe, madame, m-a asigurat Marguerite. 
Dar nu contează, femeile oricum sunt înnebunite după el; 
oriunde se duce, toate se aruncă la picioarele lui. Dar la urma 
urmelor, contele e bogat. 

În mod clar, această ultimă calitate era cel puţin suficientă 
pentru a echilibra, dacă nu a cântări mai greu decât faptul că 
bea sânge și că era canibal. 

— Ce interesant! am spus. Dar credeam că monsieur le comte 
este un competitor al lui monsieur Jared; nu importă și el vinuri? 
În acest caz, de ce l-a invitat aici monsieur Jared? 

Marguerite și-a ridicat privirea de pe podelele pe care le 
lustruia și a început să râdă. 

— Păi, cum de ce, madame? Pentru ca monsieur Jared să 
poate servi la cină cel mai bun Beaune, să îi spună lui monsieur 
le comte că tocmai a achiziţionat zece lăzi și la sfârșitul serii să 
îi ofere o sticlă să o ia cu dumnealui acasă! 

— Înţeleg, am spus rânjind. Și monsieur Jared este la rândul 
lui invitat să cineze cu monsieur le comte? 

Marguerite a încuviințat din cap, boneta albă înclinându-se 
peste sticla ei cu unsoare și cârpa de șters pe jos. 

— O, da, madame. Însă nu la fel de des! 

Din fericire, contele Saint Germain nu era invitat în această 
seară. Am cinat simplu în familie, astfel încât Jared să poată 
repeta cu Jamie câteva detalii rămase pentru a fi puse la punct 
înainte de plecarea sa. Dintre acestea, cea mai importantă era 
trezirea regelui la Versailles. 

Fiind invitat să asiste la trezirea regelui era un semn de mare 
consideraţie, a explicat Jared în timpul cinei. 

— Nu pentru tine, flăcăule, a spus el blând, îndreptând o 
furculiță spre Jamie. Pentru mine. Regele vrea să se asigure că 
mă întorc din Germania - sau cel puţin Duverney, ministrul de 
Finanţe dorește asta. Ultimul val de taxe i-a lovit aspru pe 
negustori și mulţi dintre străini au plecat - cu repercusiunile 
neplăcute asupra Trezoreriei Regale pe care ţi le poţi imagina. 

S-a strâmbat la gândul taxelor, încruntându-se la puiul de 
tipar din furculița sa. 

— Intenţionez să fiu plecat până lunea viitoare. Aştept doar 
vestea că Wilhelmina a ajuns în siguranţă la Calais; pe urmă am 
plecat. 

Jared a mai luat o gură de ţipar și a înclinat capul spre Jamie, 
vorbind cu gura plină: 

— Las afacerea pe mâini bune, flăcăule; în privinţa asta nu 
am nicio grijă. Dar s-ar putea să mai discutăm puţin înainte să 
îmi văd de alte treburi. Am aranjat cu lordul Mareșal să mergem 
împreună cu el în Montmartre de azi în două zile, să îi facem o 
vizită Înălțimii Sale, prinţul Charles Edward. 

Am simţit deodată o emoție puternică în capul pieptului și i- 
am aruncat o privire furișă lui Jamie. El a înclinat capul spre 
Jared de parcă ar fi auzit ceva cât se poate de firesc, însă 
privirea îi sclipea de anticipație când s-a uitat la mine. Așadar, 
acesta era începutul. 

— Înălţimea Sa duce o viaţă foarte retrasă la Paris, spunea 
Jared în vreme ce fugărea ultimii ţipari alunecoși, scăldaţi în unt, 
în jurul marginii farfuriei. Nu se cade să apară în societate 
înainte ca sau fără ca regele să îl primească în mod oficial. 
Așadar Înălţimea Sa iese rareori din casă și vede foarte puţină 
lume, cu excepţia susținătorilor tatălui său care vin în vizită de 
curtoazie. 

— Eu nu am auzit asta, am intervenit. 

— Poftim? 

Două perechi de ochi uluiţi s-au întors în direcția mea și Jared 
și-a pus jos furculița, abandonând ultimul ţipar în voia sorții. 

Jamie a arcuit o sprânceană spre mine: 

— Ce ai auzit, englezoaico, și de la cine? 

— De la servitori, am spus, concentrându-mă acum pe propriii 
mei ţipari. 

Văzând încruntătura lui Jared, mi-a trecut pentru prima dată 
în minte că poate nu e un lucru tocmai potrivit ca stăpâna casei 
să stea la bârfă cu slujnicele. La naiba cu protocolul! mi-am spus 
în sinea mea, într-un impuls rebel. Nu aveam altă soluţie. 

— Slujnica spune că Înălţimea Sa prinţul Charles îi face vizite 
prinţesei Louise de La Tour de Rohan, am spus, culegând un 
tipar de pe furculiță și mestecându-l pe îndelete. 

Erau delicioși, însă mi se părea ciudat să îi înghit întregi, ca și 
cum creatura ar mai fi fost încă vie. Am înghiţit cu grijă. Până 
acum, totul în regulă. 

— In absenţa soțului doamnei, am adăugat delicat. 

Jamie avea un aer amuzat, Jared părea îngrozit. 

— Prinţesa de Rohan? a spus Jared. Marie-Louise-Henriette- 
Jeanne de La Tour d'Auvergne? Familia soțului ei este foarte 
apropiată regelui. 

Și-a trecut degetele peste buze, lăsând în jurul gurii o urmă 
strălucitoare de unt. 

— Asta ar putea fi foarte primejdios, a murmurat el, ca pentru 
sine. Mă întreb dacă micul zevzec... dar nu. Cu siguranţă are 
mai multă minte decât atât. Trebuie să fie doar lipsă de 
experienţă; nu a ieșit prea mult în societate și obiceiurile sunt 
diferite la Roma. Cu toate acestea... 

S-a oprit din bombănit și s-a întors spre Jamie cu un aer 
hotărât. 

— Aceasta va fi prima ta sarcină, flăcăule, în serviciul 
Maiestăţii Sale. Ai cam aceeași vârstă cu lnălțimea Sa, însă ai 
experienţa și judecata timpului petrecut la Paris... și instruirea 
mea, îmi place să cred, a adăugat el zâmbindu-i scurt lui Jamie. 
Te poţi apropia de lnălţimea Sa; netezește-i calea atât cât poţi 
cu acei oameni care i-ar putea fi de folos; i-ai întâlnit deja pe 
majoritatea dintre ei. Și explică-i Înălţimii Sale cât de diplomatic 

poți că galanteria în direcţia greșită poate aduce mari 
neajunsuri cauzei tatălui său. 

Jamie a încuviinţat absent, în mod evident cu gândurile în altă 
parte. ` 

— Cum a ajuns slujnica noastră să știe de vizitele Inălțimii 
Sale, englezoaico? a întrebat el. Ea nu iese din casă mai des de 
o dată pe săptămână, să se ducă la slujbă, nu-i așa? 

Am clătinat din cap și am înghiţit următoarea îmbucătură 
înainte să îi răspund: 

— Din câte săpături am făcut până acum, slujnica de la 
bucătărie a auzit de la argat, care a auzit de la băiatul de la 
grajduri, care a auzit de la valetul vecinilor. Nu știu câţi oameni 
sunt pe fir, dar casa Rohan este la trei case mai jos pe stradă. 
Îmi imaginez că și prinţesa știe totul despre noi, am adăugat 
veselă. Sau cel puţin poate afla, dacă vorbește cu fata de la 
bucătărie. 

— Doamnele nu bârfesc cu slujnicele lor, a răspuns Jared cu 
un ton rece. 

Și-a îngustat ochii spre Jamie, mustrându-l mut să își ţină soţia 
mai în frâu. Vedeam colțurile buzelor lui Jamie tresărind, însă a 
sorbit din Montrachetul lui și a schimbat subiectul, vorbind 
despre ultima afacere a lui Jared, un transport de rom din 
Jamaica aflat pe drum. 

Când Jared a sunat clopoţelul pentru ca masa să fie strânsă și 
coniacul servit, m-am retras. Jared avea obiceiul să savureze 
niște trabucuri lungi și închise la culoare împreună cu brandy-ul 
și aveam sentimentul limpede că ţiparii pe care îi serviserăm, 
mestecați cu atenţie sau nu, nu s-ar bucura foarte tare să fie 
afumati. 

M-am așezat pe pat și am încercat, cu un oarecare succes, să 
nu mă gândesc la ţipari. Am închis ochii și am încercat să mă 
gândesc la Jamaica... plaje albe și îmbietoare sub soarele 
tropical. Însă gândurile la Jamaica m-au dus cu gândul la 
Wilhelmina, iar gândul la vapoare m-a făcut să mă gândesc la 
mare, care m-a dus direct înapoi la imagini cu ţipari uriași, 
învârtindu-se și zbătându-se pe sub valurile verzi și înalte. M-am 
bucurat de apariţia lui Jamie care mi-a distras gândurile și m-am 
ridicat în timp ce intra în cameră. 

— Pfuul 

S-a rezemat de ușa închisă, făcându-și vânt cu capătul liber al 
jaboului. 

— Parcă sunt un cârnat afumat. Mi-e simpatic Jared, dar aș 
aprecia și mai mult dacă și-ar lua blestematele de trabucuri în 
Germania. 

— Să nu te apropii de mine dacă miroși a ţigări de foi, am 
spus. Țiparilor nu le place fumul. 

— Și nu au nicio vină, a adăugat Jamie scoțându-și haina și 
descheindu-și nasturii cămășii. Cred că e un plan, știi? m-a 
întrebat el, făcând semn din cap spre ușă în timp ce își scotea 
cămașa. Ca și albinele. 

— Albinele? 

— Cum muţi un stup de albine, a explicat el, deschizând 
fereastra și agățându-și cămașa afară de mânerul tocului. lei o 
pipă plină cu cel mai puturos tutun pe care îl poţi găsi, o vâri în 
stup și sufli fumul prin faguri. Albinele pică toate ca secerate și 
le poţi duce unde vrei. La fel cred că face și Jared cu clienţii lui; îi 
afumă până le ia minţile și pe urmă ei semnează comenzi pentru 
vin de trei ori mai mult decât au vrut înainte să își revină în 
simţiri. 

Am început să chicotesc și Jamie a zâmbit cu gura până la 
urechi, ducându-și un deget la buze la sunetul pașilor ușori ai lui 
Jared auzindu-se de-a lungul coridorului, trecând pe lângă ușa 
noastră în drum spre propria cameră. 

Odată trecut pericolul de a fi descoperiţi, Jamie a venit și s-a 
întins lângă mine, îmbrăcat doar în kilt și ciorapi. 

— Miros prea tare? a întrebat el. Pot dormi în camera de 
toaletă dacă te deranjează sau să scot capul pe fereastră să se 
aerisească. 

l-am adulmecat părul, unde mirosul de tabac încă se simțea, 
captiv între buclele arămii. Flacăra lumânării arunca sclipiri de 
aur în părul lui, și mi-am plimbat degetele prin el, savurând 
moliciunea deasă și senzaţia tare, solidă a osului de dedesubt. 

— Nu, nu e foarte rău. Așadar, nu ești îngrijorat că Jared va 
pleca atât de curând? 

Jamie mi-a sărutat fruntea și s-a întins cu capul pe căpătâiul 
patului. Mi-a zâmbit, scuturând din cap. 

— Nu. l-am cunoscut pe toţi clienţii importanți și pe toți 
căpitanii, cunosc toți șefii de depozite și oficialii, am listele cu 
prețuri și am memorat inventarele. Ce a mai rămas de aflat 

despre afacere trebuie să deprind încercând; Jared nu mai are 
ce să mă înveţe. 

— Și prințul Charles? 

A închis pe jumătate pleoapele și a scos un mormăit discret a 
resemnare. 

— Ah, păi, pentru asta trebuie să am încredere în mila lui 
Dumnezeu, nu în Jared. Și îndrăznesc să cred că va fi mai ușor 
dacă Jared nu va fi aici să stea cu ochii pe mine. 

M-am întins alături de el și el s-a întors spre mine, 
cuprinzându-mi mijlocul cu braţul astfel încât să stăm mai 
aproape. 

— Ce ar trebui să facem? am întrebat. Ai vreo idee, Jamie? 

Respirația lui era caldă pe obrazul meu, mirosind a brandy și 
mi-am ridicat capul să îl sărut. Buzele lui moi și late s-au deschis 
peste ale mele și a prelungit o clipă sărutul înainte de a-mi 
răspunde: 

— O, am eu ideile mele, a spus el, retrăgându-se cu un oftat. 
Dumnezeu știe ce se va alege de ele, dar am idei. 

— Spune-mi. 

— Mhm. 

S-a aşezat mai confortabil, lăsându-se pe spate și 
cuprinzându-mă cu brațul, cu capul pe umărul lui. 

— Păi, a început el, după cum văd eu situația, e o chestiune 
de bani, englezoaico. 

— Bani? Aș fi crezut că e o chestiune de politică. Nu îl vor 
francezii reînscăunat pe James pentru că le-ar face necazuri 
englezilor? Din puținul pe care mi-l amintesc eu, Louis dorea - 
va dori, m-am corectat - ca Charles Stuart să îi distragă regelui 
George atenția de la ceea ce pune la cale Louis la Bruxelles. 

— Așa cred că intenționează, a încuviințat el, însă restaurarea 
regilor costă bani. Și Louis nu are atâția bani încât cu o mână să 
îi dea pentru a lupta războaie în Bruxelles și cu cealaltă să 
finanţeze invazii în Anglia. Ai auzit ce a spus Jared despre 
Trezoreria Regală și taxe? 

— Da, dar... 

— Nu, nu Louis va face ca lucrurile să se întâmple, mi-a 
explicat el. Deși are și el un cuvânt de spus, desigur. Nu, sunt 
alte surse de bani pe care James și Charles le vor încerca de 
asemenea, și acestea sunt familiile de bancheri francezi, 
Vaticanul și Curtea spaniolă. 

— James acoperă Vaticanul și Spania, iar Charles pe bancherii 
francezi, așa crezi? am întrebat, curioasă. 

Jamie a  încuviinţat din cap, cu privirea aţintită asupra 
panourilor din lemn sculptat de pe tavan. Lemnul de nuc era de 
un brun-deschis și cald în lumina aurie a lumânării, rozetele mai 
întunecate și panglicile împletindu-se în fiecare colț. 

— Da, așa cred. Unchiul Alex mi-a aratat corespondenţa de la 
Maiestatea Sa, regele James și aș spune că spaniolii sunt cea 
mai bună șansă a sa, judecând după acele scrisori. Papa e 
înclinat să îl ajute, după cum e de înţeles, pentru că ar fi un rege 
catolic; Papa Clement l-a susţinut pe James de mulţi ani și acum 
Clement fiind mort, Benedict continuă aceeași politică, însă nu 
la un nivel atât de înalt. Totuși, atât Philip al Spaniei, cât și Louis 
sunt verișorii lui James; James se bazează pe glasul sângelui 
Burbonilor. 

Mi-a zâmbit fals, într-un colţ al buzelor. 

— Din câte am văzut eu până acum, sângele regal este al 
dracului de apos când vine vorba de bani, englezoaico. 

Ridicând pe rând câte un picior, și-a scos ciorapii cu o singură 
mână și i-a azvârlit pe taburetul de lângă pat. 

— James a făcut rost de niște bani de la spanioli acum vreo 
treizeci de ani, a remarcat el. O mică flotă de vase și ceva 
oameni. Asta a fost Răscoala din 1715. Însă a avut ghinion și 
forțele lui James au fost înfrânte la Sheriffsmuir, înainte ca 
James să fi ajuns măcar acolo. Așa încât aș spune că spaniolii s- 
ar putea să nu fie foarte amatori de a finanța o a doua încercare 
de restaurare a Stuarzilor; nu fără un indiciu clar că planul ar 
putea reuși. 

— Așadar Charles a venit în Franţa pentru a-i convinge pe 
Louis și pe bancheri, am presupus. Și conform cărţilor de istorie, 
va reuși. În situaţia actuală, ce ne rămâne nouă de făcut? 

Jamie și-a retras braţul din jurul umerilor mei, întinzându-se și 
făcând salteaua să se ridice sub mine. 

— Păi, mie îmi rămâne să vând vin bancherilor, englezoaico, a 
spus el, căscând. Și ţie îţi rămâne să stai la bârfe cu slujnicele. 
Și dacă suflăm destul de mult fum, poate o să amețim albinele. 

Chiar înainte de a pleca, Jared l-a dus pe Jamie în căsuţa din 
Montmartre unde Înălţimea Sa, prinţul Charles Edward Louis 
Philip Casimir etc. Stuart își avea reședința, își petrecea timpul 
așteptând să vadă ce va face sau nu va face Louis pentru un văr 

lefter, cu aspirații la tron. Eu îi condusesem până la ușă, 
amândoi îmbrăcaţi în hainele lor cele mai bune, și îmi 
petrecusem timpul în care fuseseră plecaţi imaginându-mi 
întâlnirea și întrebându-mă cum decursese. 

— Cum a fost? l-am întrebat pe Jamie în clipa în care am 
reușit să rămân singură cu el când s-a întors. Cum arată regele? 

Jamie s-a scărpinat în cap, concentrat. 

— Păi, a spus el în cele din urmă, avea o durere de măsele. 

— Poftim? 

— Așa a zis el. Și părea în mari dureri. Avea un obraz 
schimonosit și falca îi era puţin umflată. N-aș putea să-mi dau 
seama dacă de obicei e așa scorțos sau doar acum avea dureri 
când vorbea, pentru că nu a spus foarte multe. 

De fapt, după prezentările protocolare, bărbaţii mai în vârstă, 
Jared, Maestrul de ceremonii și un individ cu o înfățișare destul 
de ponosită căruia i se spunea „Balhaldy” se învârteau unul în 
jurul celuilalt și începuseră să discute politică scoțiană, lăsându-i 
pe Jamie și pe Înălţimea Sa mai mult sau mai puţin singuri. 

— Am băut amândoi un pahar de vinars, a raportat ascultător, 
la insistențele mele. Și eu l-am întrebat cum găsește Parisul, iar 
el mi-a răspuns că i se pare extrem de obositor și limitat în 
privința oportunităţilor, căci nu putea vâna nicăieri. Așadar într- 
un final am discutat despre vânătoare. El preferă să vâneze cu 
ogari mai degrabă decât cu hăitași și i-am mărturisit că și eu 
prefer același stil. Apoi mi-a povestit câţi fazani a împușcat în 
timpul unei vânători în Italia. Și mi-a relatat despre Italia până 
când a spus că aerul rece care intra pe fereastră îi făcea rău la 
măsea - nu e o casă foarte bine construită, ci doar o vilă mică. 
Apoi a mai băut niște vinars pentru măsea și eu i-am povestit 
despre vânătorile de cerbi din Highlands, iar el a spus că i-ar 
plăcea să încerce cândva și m-a întrebat dacă sunt bun arcaș. 
Am recunoscut că sunt și a zis că speră că va avea ocazia să mă 
invite să vânez cu el în Scoţia. Și pe urmă Jared a spus că 
trebuie să treacă pe la depozit în drum spre casă, așa încât 
Inălțimea Sa mi-a oferit mâna și eu i-am pupat-o și am plecat. 

— Hm, am făcut eu. 

Deși raţiunea ne spune că în mod normal personajele 
faimoase - ori pe cale de a deveni faimoase - e de așteptat să 
fie la fel ca toată lumea în comportamentul lor de zi cu zi, am 
fost nevoită să admit că am gasit această descriere a prințului 

Charlie dezamăgitoare într-o oarecare măsură. Cu toate acestea 
Jamie fusese invitat încă o dată. Cel mai important lucru, după 
cum a subliniat el, era să devină apropiat al Înălţimii Sale pentru 
a putea rămâne la curent cu planurile sale pe măsură ce ele 
evoluau. Mă întrebam dacă regele Franţei o fi fost ceva mai 
impresionant în persoană. 

e 

Nu a trecut mult până să aflăm. O săptămână mai târziu, 
Jamie s-a trezit într-o dimineață întunecată și rece și s-a 
îmbrăcat pentru călătoria lungă până la Versailles pentru a lua 
parte la ceremonia de trezire a regelui. Louis se trezea cu 
sfințenie la ora șase în fiecare dimineață. Atunci, cei câţiva 
favoriți aleși pentru a participa la toaleta regelui erau adunaţi în 
anticameră, gata să se alăture procesiunii de nobili și servitori 
necesari pentru a-l asista pe monarhul la întâmpinarea noii zile. 

Trezit la primele ore ale dimineţii de câtre majordomul 
Magnus, Jamie s-a ridicat adormit din pat și s-a îmbrăcat, 
căscând și bombănind. La această oră, stomacul meu era liniștit 
și am savurat sentimentul delicios resimţit atunci când 
urmărești pe cineva făcând un lucru neplăcut, pe care tu nu 
trebuie să îl faci. 

— Să ţii minte tot ce vezi, i-am spus, cu vocea răgușită de 
somn, ca să îmi povestești în cel mai mic detaliu. 

Cu un mormăit somnoros de încuviinţare, s-a aplecat peste 
mine să mă sărute, apoi s-a strecurat afară, cu o lumânare în 
mână ca să se ocupe de înșeuarea calului său. Ultimul lucru pe 
care l-am auzit înainte de a mă adânci în braţele somnului a fost 
vocea lui Jamie la parter, deodată limpede și alertă în aerul 
răcoros al nopţii, schimbând câteva vorbe la plecare cu valetul 
pe stradă, în faţa casei. 

Ținând cont de distanţa până la Versailles și de posibilitatea - 
despre care Jared ne avertizase - de a fi invitat la prânz, nu am 
fost surprinsă că Jamie nu s-a întors înainte de amiază, însă n- 
am putut să nu fiu curioasă și să aștept cu o nerăbdare 
crescândă sosirea lui - în sfârșit! - aproape de ora ceaiului. 

— Și cum a fost deșteptarea regelui? am întrebat, apropiindu- 
mă să îl ajut pe Jamie să-și scoată vestonul. 

Purtând mănușile strâmte, din piele de porc care se impuneau 
la curte, nu se descurca cu butonii din argint cu monogramă pe 
catifeaua alunecoasă. 

— Ah, așa e mult mai bine! a spus el dând relaxat din umerii 
laţi când butonii s-au desfăcut. 

Vestonul îi era mult prea strâmt la umeri; dându-i jos vestonul 
era ca și cum ai fi decojit un ou. 

— A fost interesant, englezoaico, a răspuns el, sau cel puţin 
pentru prima oră. 

Pe măsură de procesiunea de nobili intra în Dormitorul Regal, 
fiecare dintre ei purtând instrumentul ceremonial desemnat - 
prosop, lamă de ras, cupă cu bere, sigiliul regal -, domnii din 
încăpere au tras de la geamuri perdelele groase care ţineau 
departe lumina răsăritului, au dat într-o parte draperiile 
măreţului pat regal și au dezvăluit chipul regelui Louis ochiului 
curios al soarelui care răsărea. 

Ajutat să se ridice în capul oaselor pe marginea patului, 
regele rămăsese sprijinit, căscând și scărpinându-și obrazul cu 
barbă crescută peste noapte, în vreme ce ajutoarele sale i-au 
acoperit umerii cu o robă din mătase grea, cu broderii din argint 
și aur și au îngenuncheat pentru a scoate ciorapii din flanelă 
groasă cu care dormea regele, pentru a-i înlocui cu ciorapi lungi, 
din mătase fină și saboţi moi, căptușiţi cu blană de iepure. 

Unul câte unul, nobilii curţii s-au apropiat și au îngenuncheat 
la picioarele suveranului lor, pentru a-l saluta respectuos și a-l 
întreba cum petrecuse Maiestatea Sa noaptea? 

— AȘ zice că nu foarte bine, a întrerupt Jamie firul povestirii. 
Arăta ca și cum nu dormise mai mult de un ceas, două, și astea 
pline de coșmaruri. 

În ciuda ochilor injectaţi și a fălcilor atârnânde, Maiestatea Sa 
înclinase capul ușor și grațios spre curtenii săi, apoi se ridicase 
în picioare și făcuse o plecăciune mai adâncă spre invitaţii de 
seamă aflaţi în capătul îndepărtat al camerei. Cu o fluturare 
anemică de mână a chemat un nobil în dormitor care l-a condus 
pe Maiestatea Sa spre scaunul care-l aștepta, unde s-a așezat 
cu pleoapele închise, bucurându-se de îngrijirile servitorilor săi, 
în vreme ce musafirii erau invitaţi în față unul câte unul de către 
ducele de Orleans, să îngenuncheze dinaintea regelui și să 
rostească un scurt omagiu. Petiţiile oficiale urmau să fie 
prezentate puţin mai târziu, când Louis avea să fie suficient de 
treaz încât să le audă. 

— Eu nu eram invitat acolo cu o petiție, ci ca un semn de 
favoare, a explicat Jamie, așadar am îngenuncheat doar și am 

spus: „Bună dimineaţa, Maiestatea Voastră”, în timp ce ducele i- 
a explicat regelui cine sunt. 

— Și regele ţi-a spus ceva? am întrebat. 

Jamie a început să rânjească, cu palmele împletite la ceafă, în 
timp ce se întindea. 

— Ah, da. A deschis un ochi și m-a privit de parcă nu îi venea 
a crede. 

Cu un ochi încă deschis, Louis îl măsurase pe vizitator cu un 
soi de interes apatic, apoi remarcase: „Cam mare, nu?” 

— Eu am răspuns: „Așa este, Maiestatea Voastră”, a povestit 
Jamie. Apoi regele m-a întrebat: „Și poţi dansa?” și eu am 
răspuns că pot. În cele din urmă a închis ochiul din nou și ducele 
mi-a făcut semn să mă retrag. 

Odată introducerea încheiată, nobilii din dormitor, asistați 
ceremonios de nobilii însărcinați, începuseră apoi să facă toaleta 
regelui. In vreme ce se ocupau cu asta, diverși petiţionari 
pășeau în faţă la semnalul ducelui de Orleans, pentru a 
murmura în urechea regelui în vreme ce acesta își întorcea 
capul pentru a fi bărbierit, ori își apleca gâtul pentru a i se 
ajusta peruca. 

— Ah? Și ai avut onoarea să îi sufli nasul Maiestăţii Sale? am 
întrebat. 

Jamie a zâmbit cu gura până la urechi, întinzându-și mâinile 
împreunate până i-au pocnit degetele. 

— Nu, slavă Domnului! Am rezemat un dulap, încercând să 
par parte din mobilier, în timp ce mărunţeii de conți și duci îmi 
aruncau priviri furișe de parcă faptul că eram scoţian însemna 
că am o boală molipsitoare. 

— Ei, măcar erai destul de înalt încât să vezi totul? 

— Ah, da. Am văzut totul, chiar și când s-a ușurat în chaise 
percée-ul lui. 

— Nu pot să cred! Chiar a făcut-o în fața tuturor? am întrebat 
fascinată. 

Citisem despre asta, desigur, însă mi se părea greu de crezut. 

— Ah, da, și toată lumea se comporta la fel ca atunci când s-a 
spălat pe faţă și a suflat nasul. Ducele de Neve a avut deosebita 
onoare, a adăugat el ironic, de a-l șterge pe Maiestatea Sa la 
fund. Nu am băgat de seamă ce au făcut cu prosopul; l-au scos 
din cameră și fără îndoială l-au poleit cu aur. Și a fost și o treabă 
anevoioasă, a adăugat el, aplecându-se și așezându-și mâinile 

pe podea pentru a-și întinse mușchii picioarelor. l-a luat o 
veșnicie; Maiestatea Sa era băţos ca o bufniţă. 

— Băţos ca o bufniţă? am întrebat, amuzată de expresie. 
Constipat vrei să spui? 

— Da, era strâns la burtă. Și nici nu e de mirare, la ce 
mâncare au cei de la Curte, a adăugat el, critic, întinzându-se pe 
spate. Toată ziua mănâncă numai prostii, o grămadă de 
smântână și de unt. Ar trebui să mănânce terci de ovăz în 
fiecare dimineaţă; să vezi ce l-ar destupa. E foarte bun pentru 
mate, știi? 

Dacă scoţienii erau încăpăţânați în legătură cu ceva - și, la 
drept vorbind, aveau tendința de a fi încăpățânați în multe 
privinţe -, acela era marele beneficiu al mucilagiului de ovăz la 
micul dejun. Deși trăiseră vreme de secole pe un pământ sărac, 
ce nu dădea mare lucru în afară de ovăz, ei transformaseră, 
după cum le era obiceiul, necesitatea în virtute și insistau că le 
place terciul. 

Jamie se trântise între timp pe podea și făcea exerciţiile 
soldaţilor de la Forţa Regală Aeriană pe care i le recomandasem 
pentru a-i întinde mușchii spatelui. Revenind la remarca sa de 
mai devreme, am întrebat: 

— De ce ai spus că era „băţos ca o bufniţă”? Am mai auzit 
expresia asta înainte, dar știam că înseamnă a fi beat, nu 
constipat. Vasăzică bufniţele sunt constipate? 

Incheindu-și exerciţiile, Jamie s-a întors repede și s-a întins pe 
podea, răsuflând din greu. 

— Ah, da. 

A respirat îndelung, apoi și-a ţinut respiraţia. S-a ridicat în 
picioare, suflându-și părul din ochi. 

— Sau nu neapărat, dar eu așa am auzit. Oamenii spun că 
bufnițele nu au fund, deci nu pot să evacueze ce mănâncă - 
precum șoareci, înţelegi? Așa încât oasele și firele de păr sunt 
strânse într-un ghem pe care bufniţele îl vomită, pentru că nu îl 
pot da afară pe fund. 

— Adevărat? 

— Ah, sigur că da, așa fac. Așa poţi să găsești un copac cu 
bufniţe: te uiţi la pământ după căcăreze. Fac mare mizerie 
bufnițele, a adăugat el, trăgându-și gulerul cămășii într-o parte, 
să lase aerul să intre. 

— Dar au gaură în fund, m-a informat el. Odată am doborât 
una cu o praștie și m-am uitat. 

— Un flăcău cu o minte curioasă, nu? am remarcat, râzând. 

— Păi, cum să nu, englezoaico? a răspuns el rânjind. Și se 
găinăţează și pe acolo. Mi-am petrecut o zi întreagă cu lan sub 
un copac cu bufniţe, ca să fiu sigur. 

— lisuse, te rodea rău curiozitatea, am remarcat. 

— Păi, trebuia să știu. lan nu voia să stea nemișcat atât de 
mult timp. Am fost nevoit să îi îndes câţiva pumni ca să-l fac să 
stea locului, a spus el amuzat, amintindu-și întâmplarea. Așa că 
a stat cuminte cu mine până la final și pe urmă a luat un pumn 
de căcăreze de bufniţă și mi le-a îndesat pe gulerul cămășii și a 
țâșnit ca din pușcă. Doamne, fugea iute ca vântul! 

O umbră de tristeţe i-a trecut peste chip, amintirea 
prietenului său iute de picior din copilărie întretăindu-se cu 
amintirile mai recente ale cumnatului său, umblând de colo 
până colo ţeapăn, deși vesel, cu un picior de lemn, căpătat în 
urma căderii unui obuz, într-un război străin. 

— O viaţă destul de tristă, după cum spui tu, am remarcat, 
vrând să îi distrag atenţia. Nu să stai cu ochii pe bufniţe... ci să 
fii în pielea regelui. Să nu ai niciun fel de intimitate niciodată, 
nici măcar la toaletă. 

— Nici mie nu mi-ar plăcea, a încuviinţat Jamie. Dar pe urmă, 
el e rege. 

— Mmm. Băânuiesc totuși că puterea, luxul și toate celelalte 
compensează. 

— Păi, compensează sau nu, a spus el ridicând din umeri, asta 
e soarta pe care i-a dat-o Dumnezeu și nu are încotro, trebuie să 
și-o facă bună. 

Și-a ridicat tartanul și a tras capătul prin cingătoare până la 
umăr. 

— Stai să te ajut. 

Am luat fibula rotundă din argint și i-am prins materialul în 
culori aprinse pe umăr. Şi-a aranjat faldurile, netezind lâna 
colorată între degete. 

— Și eu am o soartă complicată, englezoaico, a șoptit el, 
plecându-și privirea spre mine. Deși slavă Domnului că nu 
trebuie să îl invit pe lan să mă șteargă la fund! a adăugat 
zâmbind scurt. Dar am fost născut nobil. E de datoria mea să 

am grijă de pământ și de oamenii care trăiesc acolo și trebuie să 
mă achit de obligaţia pe care o am față de ei. 

A întins braţul și mi-a atins ușor părul. 

— De aceea m-am bucurat când ai zis să venim, să încercăm 
și să vedem ce putem face. Pentru că o parte din mine ar vrea 
să te ia pe tine și pe copil și să plecăm departe, să ne petrecem 
restul vieţii lucrând la câmp și îngrijind animalele, să vin seara și 
să dorm lângă tine în liniște întreaga noapte. 

Ochii lui albaștri erau întunecați la gândul acesta și palma i s- 
a întors spre faldurile tartanului său, mângâind carourile vesele 
are clanului Fraser, cu dunga fină, albă care îi distingea pe cei 
de la Lallybroch de celelalte familii. 

— Dar dacă aș face-o, a continuat el, parcă vorbind mai 
degrabă cu el însuși decât cu mine, o altă parte din mine s-ar 
simţi trădată și cred... cred că întotdeauna aș auzi glasurile 
oamenilor mei strigându-mă din urmă. 

l-am pus o mână pe umăr și el și-a ridicat privirea, un zâmbet 
palid ridicându-i colţul buzelor late. 

— Și eu cred la fel, am spus. Jamie... indiferent ce se 
întâmplă, indiferent ce vom putea face... 

M-am oprit, căutându-mi cuvintele. Ca de atâtea ori înainte, 
enormitatea misiunii pe care ne-o asumaserăm mă copleșea și 
mă lăsa fără cuvinte. Cine eram noi, să schimbăm cursul istoriei, 
să schimbăm mersul evenimentelor, nu pentru noi, ci pentru 
prinți și ţărani, pentru întregul ţinut al Scoției? 

Jamie și-a pus mâna peste a mea, strângându-mi-o ușor, 
îmbărbătându-mă. 

— Nimeni nu ne poate cere mai mult decât tot ce putem face, 
englezoaico. Nu, dacă va fi vărsat sânge, cel puţin nu va fi pe 
mâinile noastre, și mă rog la Dumnezeu să nu se ajungă la asta. 

Gândul mi-a fugit spre lespezile pământii ale clanurilor de pe 
Câmpia de la Culloden, și la scoţienii care vor zăcea sub ele 
dacă misiunea noastră eșua. 

— Să te audă Dumnezeu! am spus și eu. 

|8. Fantome și crocodili 


Între audienţele regale și cerinţele zilnice ale afacerii lui Jared, 
Jamie părea să aibă o viaţă plină. Dispărea cu Murtagh la puţin 
timp după micul dejun în fiecare dimineață, pentru a verifica 
noile livrări la depozit, pentru a face inventare, a vizita docurile 
Senei și a pune la cale drumuri pe la cârciumi care, din 
descrierile sale, păreau a fi extrem de dezgustătoare. 

— Păi, bine măcar că îl ai pe Murtagh cu tine, am spus eu, 
consolându-mă cu gândul acesta, căci amândoi nu puteţi intra în 
bucluc ziua în amiaza mare. 

Bărbatul mărunțel și sfrijit nu era impresionant la prima 
vedere, veșmintele sale deosebindu-se de ale borfașilor de pe 
docuri prin simplul fapt că jumătatea inferioară era din tartan 
simplu. Însă eu călătorisem jumătate de Scoţie alături de 
Murtagh pentru a-l salva pe Jamie din închisoarea Wentworth și 
nu era nimeni în lume în care să am mai multă încredere să îi 
păzească spatele lui Jamie. 

După prânz, Jamie făcea vizitele obișnuite - sociale sau de 
afaceri, și ambele într-un număr tot mai mare -, apoi se 
retrăgea în biroul său o oră, două cu registrele de inventar și de 
contabilitate până la cină. Era ocupat. 

Eu însă nu eram. Câteva zile de tatonări politicoase cu 
madame Vionnet, bucătăreasa-șefă, ne lămurise cine conducea 
gospodăria și aceea nu eram eu. Madame venea în salonul meu 
în fiecare dimineaţă pentru a mă consulta în privința meniului 
zilei și a-mi prezenta lista cu cheltuielile necesare prevăzute 
pentru aprovizionarea bucătăriei - fructe, legume, unt și lapte 
de la o fermă de lângă oraș, livrate proaspete în fiecare 
dimineaţă, pește prins din Sena și cumpărat de la un vânzător 
ambulant de pe stradă, împreună cu midii proaspete care își 
scoteau cochiliile închise și negre din maldărele de alge ofilite. 
Mă uitam peste listă de dragul ritualului, aprobam totul, lăudam 
cina din seara precedentă și asta era totul. 

În afară de solicitările ocazionale de a deschide dulapul cu 
lenjerie, crama, pivnita sau cămara cu o cheie din legătura de 
care aveam grijă, aveam timp berechet la dispoziţie la ora când 
trebuia să mă îmbrac pentru cină. Viaţa socială pe care o 
stabilise Jared continua aproape neîntreruptă ca atunci când se 

afla el la Paris. Eu eram încă precaută în privinţa petrecerilor la 
scară largă, însă în fiecare seară organizam dineuri la care erau 
invitaţi nobili, cavaleri și doamne, bieţi iacobiţi în exil, negustori 
bogaţi și soțiile lor. 

Cu toate acestea, găseam că a mânca și a bea, precum și 
pregătirea pentru mâncat și băut nu erau cu adevărat o 
ocupaţie satisfăcătoare. Eram atât de agitată, încât în cele din 
urmă Jamie a sugerat să vin în birou la el să copiez intrările în 
registrul contabil. 

— Mai bine să faci asta decât să te torturezi singură, a spus 
el, privind mustrător spre unghiile mele roase. Oricum, ai o 
caligrafie mai frumoasă decât funcţionarii de la depozite. 

Așadar eram în birou, aplecată conștiincios peste registrele 
contabile, când a apărut domnul Silas Hawkins într-o după- 
amiază târzie, cu o comandă pentru două butoaie de brandy 
flamand. Domnul Hawkins era solid și prosper; emigrant ca și 
Jared, era un englez specializat în exportul mărfurilor franțuzești 
în patria-mamă. 

Eu credeam că un negustor care pare să nu pună niciodată 
gura pe băutură va avea dificultăţi în a vinde oamenilor vinuri și 
spirtoase în cantităţi uriașe. În această privinţă domnul Hawkins 
era norocos, căci avea obrajii veșnic roșcovani și zâmbetul vesel 
al unui chefliu, deși Jamie îmi povestise că nu gusta niciodată 
din marfa lui și că de fapt nu bea decât bere ordinară, deși pofta 
lui de mâncare era legendară în tavernele pe care le vizita. O 
expresie de istețime calculată îi însuflețea ochii de un căprui 
arzător, ascunsă în spatele bonomiei blânde care îi facilita 
tranzacţiile. 

— Cei mai buni furnizori ai mei, o spun cu mâna pe inimă, a 
declarat el, semnând o comandă importantă cu o înfloritură. 
intotdeauna la timp, întotdeauna cea mai bună calitate. Îmi va 
lipsi mult vărul dumitale cât va fi departe, a spus el, făcând o 
plecăciune spre Jamie, însă și-a ales un înlocuitor excelent. 
Scoţienii întotdeauna și-au păstrat afacerile în familie. 

Ochii sclipitori și mici au întârziat pe kiltul lui Jamie, roșul 
Fraserilor contrastând cu lambriul din lemn închis la culoare al 
salonului. 

— Aţi venit recent din Scoţia? a întrebat domnul Hawkins 
relaxat, pipăindu-și buzunarul interior al vestonului. 

— Nu, suntem în Franţa de ceva vreme, a răspuns evaziv 
Jamie, zâmbind. 

A luat peniţa de scris din mâna domnului Hawkins, dar găsind- 
o prea groasă pentru gustul său, a pus-o deoparte și a scos una 
nouă din smocul de pene de gâscă aflate într-un mic borcan de 
sticlă de pe bufet. 

— Ah. După veșminte, văd că ești scoţian din Highlands; 
crezusem că poate mi-ai putea povesti care mai e starea de 
spirit în părţile acelea ale ţării. Circulă tot felul de zvonuri, știi? 

Domnul Hawkins s-a așezat într-un scaun la un semn al mâinii 
lui Jamie, chipul său rotund și roșcovan concentrat asupra 
portofelului gros, din piele pe care îl scosese din buzunar. 

— Cât despre zvonuri... păi, asta e situația normală în Scoţia, 
nu? a spus Jamie, ascuţindu-și concentrat noua pană. Dar starea 
de spirit? Nu, dacă te referi la politică, mă tem că pe mine nu 
prea mă interesează politica. 

Cuţțitașul scotea un râcâit ascuţit când așchiile dure săreau de 
pe tija penei. 

Domnul Hawkins a scos câteva monede de argint din portofel, 
așezându-le ordonat una peste cealaltă într-un teanc micuţ între 
el și Jamie. 

— Serios? a întrebat el aproape absent. Dacă e precum zici, 
ești primul scoţian pe care l-am întâlnit căruia nu îi pasă de 
politică. 

Jamie a terminat de ascuțit pana și a ridicat-o cu vârful în sus, 
mijind ochii pentru a analiza mai bine unghiul ascuţișului. 

— Mm? a spus el, distras. Ah, păi am alte chestiuni pe cap: o 
afacere ca aceasta îţi consumă timp, după cum știi chiar 
dumneata, îmi imaginez. 

— Așa este. 

Domnul Hawkins a numărat monedele din teanc încă o dată, a 
scos una și a înlocuit-o cu alte două mai mici. 

— Am auzit că Charles Stuart a venit la Paris recent, a spus el. 

Chipul său rotund, de chefliu exprima doar un interes vag, 
însă ochii îi jucau alerţi în orbitele lor înconjurate de pungi de 
grăsime. 

— Ah, da, a bombănit Jamie, tonul său putând însemna orice, 
fie o confirmare a acestui fapt, fie o expresie de indiferență 
politicoasă. 

Avea comanda în faţa lui și semna fiecare pagină cu o grijă 
excesivă, caligrafiind literele mai degrabă decât mâzgălindu-le, 
așa cum făcea de obicei. Stângaci fiind, obligat de copil să scrie 
cu mâna dreaptă, întotdeauna găsea scrisul dificil, însă rareori 
își dădea atâta silinţă. 

— Vasăzică dumneata nu împărtășești simpatiile politice ale 
vărului dumitale? 

Hawkins s-a lăsat ușor pe spate, studiind fruntea aplecată a 
lui Jamie, care nu trăda niciun gând. 

— Contează asta pentru dumneata, domnul meu? a întrebat 
Jamie, ridicându-și fruntea și fixându-l pe domnul Hawkins cu 
ochii lui albaștri și blânzi. 

Negustorul rotofei i-a întors privirea pentru o clipă, apoi a 
fluturat o mână durdulie cu un aer relaxat. 

— Deloc chiar, a spus el diplomat. Doar că înclinațiile iacobite 
ale vărului dumitale îmi sunt familiare - nu face un secret din 
ele. Mă întrebam doar dacă toţi scoțienii au aceleași opinii în 
chestiunea pretențiilor Stuarzilor la tron. 

— Dacă ai avut atât de mult de-a face cu scoţienii din 
Highlands, a răspuns Jamie sec, înmânându-i o copie a comenzii, 
atunci știi deja că rareori găsești doi scoțieni care să fie de 
acord unul cu celălalt mai departe de culoarea cerului; și chiar și 
chestiunea asta e supusă disputelor din când în când. 

Domnul Hawkins a început să râdă, burdihanul zdravăn 
tremurându-i sub vestă, și a strecurat hârtia împăturită în 
veston. Văzând că Jamie nu părea dispus să răspundă acestui 
interogatoriu, am intervenit în discuţie, oferindu-i oaspetelui, ca 
gazdă primitoare, un pahar de Madeira și biscuiţi. 

— Nu, nu, doamna mea, mulțumesc, dar nu. Arabella sosește 
joia aceasta și eu trebuie să fiu la Calais să o întâmpin. Și am o 
mulțime de lucruri de făcut înainte să mă urc în trăsură și să 
plec. 

S-a strâmbat la teancul uriaș de comenzi și chitanţe pe care îl 
scosese din buzunar, adăugând deasupra chitanţa de la Jamie și 
l-a îndesat înapoi în portofelul mare din piele, de călătorie pe 
care îl avea cu el. 

— Cu toate acestea, a spus el, luminându-se la față, pe drum 
o să mă pot ocupa puţin și de afaceri: voi vizita toate hanurile și 
cârciumile de aici până la Calais. 

— Dacă ai de gând să intri în toate tavernele de aici și de pe 
coastă, nu vei ajunge la Calais nici într-o lună, a remarcat Jamie. 

Și-a pescuit propriul portmoneu din geantă și a dat drumul 
micului teanc de monede în el. 

— Foarte adevărat, domnul meu, a spus Hawkins, 
încruntându-se trist. Presupun că va trebui să mai sar câte una 
sau două, pe care să le vizitez la întoarcere. 

— N-ai putea trimite pe cineva la Calais în locul dumitale, 
dacă timpul este atât de preţios? am sugerat. 

Și-a rotit ochii sugestiv, strângându-și buzele mici și vesele 
într-o expresie aproape tristă, atât cât îi permitea forma lor. 

— Aș putea face asta, doamna mea. Însă din păcate 
încărcătura Arabellei nu poate fi încredinţată unui funcţionar. 
Nepoata mea, Mary, se află la bord, ne-a mărturisit, 
îndreptându-se chiar în timp ce vorbim spre coasta franceză. 
Are doar cincisprezece ani și niciodată nu a fost departe de 
casă. Mi-e teamă că nu o pot lăsa să își găsească singură 
drumul spre Paris. 

— Ai dreptate, am încuviințat politicos. 

Numele mi se părea familiar, însă nu știam unde îl mai 
întâlnisem. Mary Hawkins. Destul de banal; nu îl puteam lega de 
nimic în particular. Incă mă mai gândeam unde îl auzisem când 
Jamie s-a ridicat pentru a-l conduce pe domnul Hawkins la ușă. 

— Nădăjduiesc că voiajul nepoatei dumitale va fi unul plăcut, 
a spus el politicos. Vine la studii? Sau în vizită la rude? 

— Vine să se căsătorească, a explicat unchiul ei cu satisfacție. 
Fratele meu a avut norocul să îi asigure o partidă dintre cele mai 
avantajoase, cu un membru al nobilimii franceze. 

Părea să se umfle de atâta mândrie, butonii aurii, simpli, cât 
pe ce să-i sară de la vestonul din stofă. 

— Fratele meu mai mare este baronet, înţelegi dumneata. 

— Ea are cincisprezece ani? am întrebat neliniștită. 

Știam că fetele se căsătoreau la vârste fragede, dar la 
cincisprezece ani? Cu toate acestea, eu mă căsătorisem la 
nouăsprezece... și pe urmă din nou la douazeci și șapte. La 
douăzeci și șapte cunoșteam mult mai bine viața. 

— A... şi nepoata dumitale îl cunoaște pe logodnic de multă 
vreme? am întrebat, precaută. 

— Nu l-a văzut în viaţa ei. De fapt... domnul Hawkins s-a 
aplecat mai aproape, așezându-și un deget peste buze și 

coborându-și vocea... nici măcar nu știe despre căsătorie. 
Negocierile încă nu au fost finalizate, înțelegeți? 

Nu mi-a venit să-mi cred urechilor și am dat să spun ceva, 
însă Jamie m-a apucat strâns de cot, avertizându-mă să tac. 

— Păi, dacă domnul face parte din nobilime, atunci poate o 
vom vedea pe nepoata dumitale la Curte, a sugerat el, 
împingându-mă cu fermitate spre ușă precum lama unui 
buldozer. 

Domnul Hawkins, ferindu-se la timp din calea mea, a făcut un 
pas în urmă, continuând să vorbească: } 

— Într-adevăr, o veți putea vedea, Lord Broch Tuarach. Într- 
adevăr, ar fi o mare onoare să o cunoşti pe nepoata mea. Sunt 
convins că îi va prinde foarte bine compania unei doamne 
compatrioate, a adăugat el, adresându-mi un zâmbet lingușitor. 
Nu că aș îndrăzni să sper la mai mult decât o cunoștință de 
afaceri, cu siguranţă. 

Nu îndrăznești pe naiba, mi-am spus eu indignată. Ai face 
orice să-ţi strecori familia în nobilimea franceză, inclusiv să îţi 
măriți nepoata cu... cu... 

— Ă... și cine este logodnicul nepoatei dumitale? am întrebat 
fără ocolișuri. 

Domnul Hawkins a arborat o expresie vicleană și s-a aplecat 
spre mine să îmi șoptească răgușit în ureche: 

— Chiar nu ar trebui să spun înainte să fie semnate 
contractele, însă ţinând cont de discreţia domniei tale... îţi pot 
spune că este un membru al Casei de Gascogne. Chiar un 
membru de rang foarte înalt! 

— Chiar așa, am spus. 

Domnul Hawkins a plecat frecându-și palmele, cuprins de o 
frenezie absolută a anticipaţiei, iar eu m-am întors îndată spre 
Jamie. 

— Gascogne! Înseamnă că vorbește despre... dar nu ar putea, 
sau ar putea? Bestia aceea bătrână, revoltătoare, cu pete de 
tutun pe obraz, care a venit la cină săptămâna trecută? 

— Vicontele Marigny? a spus Jamie, zâmbind la auzul 
descrierii mele. Cred că da; e văduv și singurul bărbat neînsurat 
din acea familie, din câte știu eu. Nu cred însă că era tutun; așa 
îi crește lui barba. E cam mâncată de molii, a admis el, însă 
trebuie să fie al naibii de greu să se radă, cu toţi negii aceia de 
pe față. 

— Nu poate să căsătorească o fată de cincisprezece ani cu... 
cu... ăsta! Și fără ca măcar să o întrebe! 

— Tu auzi ce vorbesc eu? Știu că pentru tine e neobișnuit, 
însă așa se întâmplă lucrurile. La urma urmelor, a spus el, 
buzele lui mari ridicându-se într-un colţ, și tu ai fost obligată să 
te măriţi împotriva voinţei tale. Şi te-ai resemnat cu gândul între 
timp, nu? 

— Uneori mai am îndoieli! 

M-am smucit încercând să îmi eliberez mâinile, însă Jamie m-a 
cuprins în brațe, râzând și m-a sărutat. După câteva clipe, m-am 
dat bătută. M-am relaxat în îmbrăţișare, admițând înfrângerea, 
chiar dacă doar temporar. O voi cunoaște pe Mary Hawkins, mi- 
am spus în sinea mea, și vom vedea ce părere are ea despre 
această căsătorie aranjată. Dacă ea nu va dori să își vadă 
numele pe un contract de căsătorie, legat de cel al vicontelui 
Marigny, atunci... Deodată m-am crispat, smulgându-mă din 
îmbrățișarea lui Jamie. 

— Ce s-a întâmplat? a întrebat el pe un ton alarmat. Te simți 
rău? Te-ai albit la față! 

Și nici nu era de mirare că mă albisem. Căci îmi amintisem 
deodată unde văzusem numele lui Mary Hawkins. Jamie se 
înșela. Aceasta era problema mea. Căci eu văzusem numele ei, 
scris cu caligrafie elaborată în vârful unui arbore genealogic, 
cerneala veche și fanată de timp într-un cafeniu sepia. Mary 
Hawkins nu urma să fie soția ramolitului viconte Marigny, ci 
urma să se căsătorească cu Jonathan Randall, în anul Domnului 
nostru 1745. 

e 

— Păi, nu poate, nu-i așa? a întrebat Jamie. Jack Randall e 
mort. 

A turnat un pahar cu brandy și mi l-a întins. Mâna lui ţinea 
ferm paharul de cristal, însă buzele îi erau strânse și a mușcat 
practic din cuvântul „mort”, dându-i o finalitate crudă. 

— Ridică-ţi picioarele, englezoaico, a spus el. Incă ești palidă. 

La semnul lui, mi-am ridicat ascultătoare picioarele și m-am 
întins pe sofa. Jamie s-a așezat lângă capul meu, odihnindu-și 
absent o mână pe umărul meu. li simţeam degetele calde și 
puternice, masând blând mica adâncitură a articulației. 

— Marcus MacRannoch mi-a povestit că îl văzuse pe Randall 
călcat în picioare de vite în temnitele subterane de la 

închisoarea Wentworth, a spus el din nou, căutând parcă astfel 
să se asigure de veridicitatea faptelor. „O păpușă din cârpe, 
plină de sânge.” Așa l-a descris Sir Marcus. Era foarte sigur în 
privinţa asta. 

— Da. 

Îmi sorbeam coniacul, simțind căldura revenindu-mi în obraji. 

— La fel mi-a spus și mie. Nu, ai dreptate, căpitanul Randall 
este mort. Doar că m-a tulburat, amintindu-mi deodată de Mary 
Hawkins. Din cauza lui Frank. 

Am aruncat o privire în jos spre mâna mea stângă, odihnindu- 
se pe burtă. În șemineu ardea un foc micuț și lumina lui s-a 
oglindit în aurul primului meu inel de nuntă. Inelul de la Jamie, 
din argint scoţian, își ocupa locul pe inelarul celeilalte mâini. 

— Ah! 

Mâna lui Jamie a rămas nemișcată pe umărul meu. Ținea 
capul plecat, însă a ridicat ochii pentru a-mi întâlni privirea. Nu 
mai vorbiserăm despre Frank din ziua în care îl salvasem pe 
Jamie de la Wentworth, și nici moartea lui Jonathan Randall nu 
mai fusese pomenită între noi. La acel moment, ni se păruse 
prea lipsit de importanţă, căci Jack cel Negru nu ne mai putea 
ameninţa. Și de atunci, avusesem o strângere de inimă să aduc 
la lumină orice amintire despre Wentworth. 

— Tu știi că e mort, nu-i așa, mo duinne? a șoptit Jamie, 
degetele odihnindu-i-se pe încheietura mâinii mele, și eu știam 
că vorbește despre Frank, nu despre Jonathan. 

— Poate că nu, i-am răspuns, cu privirea încă aţintită asupra 
verighetei. 

Am ridicat mâna și metalul a sclipit în lumina palidă a după- 
amiezii. 

— Dacă e mort, Jamie - dacă el nu va mai exista, pentru că 
Jonathan e mort -, atunci eu de ce mai am încă inelul pe care mi 
l-a dat? 

Jamie s-a uitat la inel și am văzut un mușchi zbătându-i-se 
lângă buze. Și el era palid la faţă. Nu știam dacă îi făcea rău să 
se gândească acum la Jack, dar se părea că nu aveam încotro. 

— Ești sigur că Randall nu a avut niciun copil înainte de a 
muri? a întrebat el. Pentru că asta ar fi o posibilitate. 

— Ar fi, am spus. Dar nu, nu sunt sigură. Frank... 

Glasul mi-a tremurat ușor când i-am pronunţat numele și 
degetele lui Jamie s-au strâns pe încheietura mea. 

— Frank mi-a vorbit destul de mult despre circumstanţele 
tragice în care a murit Jonathan Randall. Zicea că el, Jack 
Randall, murise pe Câmpia de la Culloden, în ultima bătălie din 
timpul răscoalei și că fiul său, adică străbunicul său de cinci 
generaţii, s-a născut la câteva luni după moartea tatălui său. 
Văduva lui s-a recăsătorit câţiva ani mai târziu. Dacă ar fi un 
copil din flori, nu ar apărea în arborele genealogic al lui Frank. 

Fruntea lui Jamie era încruntată și o linie subţire verticală îi 
cobora între sprâncene. 

— Atunci ar putea fi o greșeală - că acel copil nu era al lui 
Randall? Frank ar putea veni doar pe linia familiei lui Mary, căci 
știm cu siguranţă că ea încă trăiește. 

Am clătinat din cap, neputincioasă. 

— Nu văd cum. Dacă l-ai fi cunoscut pe Frank... dar nu, cred 
că nu ţi-am povestit niciodată. Când l-am văzut pentru prima 
dată pe Jonathan Randall, în prima clipă am crezut că este 
Frank. Nu erau identici, desigur, însă asemănarea era... 
tulburătoare. Nu, Jack Randall e strămoșul lui Frank, fără 
îndoială. 

— Înţeleg. 

Degetele lui Jamie se umeziseră; și le-a desprins de braţul 
meu, ștergându-le absent de kilt. 

— Atunci... poate că inelul nu înseamnă nimic, mo duinne, a 
sugerat el blând. 

— Poate că nu. 

Am atins metalul cald precum carnea mea, apoi mi-am lăsat 
mâna în jos, neștiind ce să mai cred. 

— O, Jamie, nu știu. Nu știu nimic! 

Jamie și-a frecat pumnul obosit pe cuta dintre sprâncene. 

— Nici eu, englezoaico. 

Și-a coborât mâna și a încercat să îmi zâmbească. 

— Mai e ceva, a reluat el. Ziceai că Frank ţi-a povestit că 
Jonathan Randall va muri la Culloden. 

— Da. De fapt, eu i-am spus asta chiar lui Jack Randall, ca să îl 
sperii... la Wentworth, când m-a aruncat afară, în zăpadă, 
înainte... înainte să se întoarcă la tine. 

Buzele și ochii i s-au închis deodată într-un spasm subit, iar eu 
mi-am aruncat picioarele jos de pe sofa, speriată. 

— Jamie! Te simţi bine? 


VP - 162 


Am încercat să îi ating fruntea, însă el s-a ferit de atingerea 
mea, s-a ridicat și s-a îndreptat spre fereastră. 

— Nu. Da. Sunt bine, englezoaico. Toată dimineaţa m-am 
ocupat de corespondenţă și simt că îmi explodează capul. Nu îţi 
face griji pentru mine. 

Mi-a făcut semn să îl las în pace, lipindu-și fruntea de geamul 
rece al ferestrei, cu pleoapele strânse. A continuat să 
vorbească, parcă pentru a-și distrage atenţia de la durere. 

— Așadar, dacă tu... și Frank știaţi că Jack Randall va muri la 
Culloden, însă noi știm că nu va fi așa... înseamnă că se poate 
face, Claire. 

— Ce se poate face? 

Șovăiam neliniștită, dorind să îl ajut, însă neștiind ce să fac. 
Era limpede că nu dorea să fie atins. 

— Ceea ce știi tu că se va întâmpla poate fi schimbat. 

Și-a dezlipit fruntea de fereastră și mi-a zâmbit obosit. Chipul 
îi era încă alb, însă urmele spasmului dispăruseră momentan. 

— Jack Randall a murit înainte de vreme și Mary Hawkins se 
va căsători cu un alt bărbat. Chiar dacă asta înseamnă că Frank 
al tău nu se va mai naște - sau poate se va naște din alţi 
strămoși, a adăugat pentru a mă consola, atunci înseamnă de 
asemenea că avem o șansă să reușim în ceea ce ne-am propus 
să facem. Poate că Jack Randall nu a murit pe Câmpia de la 
Culloden pentru că bătălia nu a avut loc niciodată. 

II vedeam străduindu-se să se miște din loc, să vină la mine și 
să mă cuprindă în brațe. L-am strâns de mijloc ușor, fără să fac 
vreo mișcare. Și-a aplecat capul, odihnindu-și fruntea pe părul 
meu. 

— Știu că asta te îndurerează, mo duinne. Dar nu te 
consolează gândul că din asta poate ieși ceva bun? 

— Ba da, am șoptit în cele din urmă, cu chipul ascuns în 
faldurile cămășii lui. 

M-am desprins încet din îmbrăţișare și i-am pus palma pe 
obraz. Cuta dintre sprâncene se adâncise și privirea îi era ușor 
pierdută, însă mi-a zâmbit. 

— Jamie, am spus, du-te și te întinde. Voi trimite un bilet 
familiei d'Arbanville să-i înștiinţez că nu putem veni în seara 
asta. 

— Ah, nu, a protestat el. Îmi revin imediat. Cunosc durerea 
asta de cap, englezoaico; e de la atâta scris, și scap de ea după 
un pui de somn. Mă duc acum sus. 

S-a întors spre ușă, apoi a șovăit și s-a întors, zâmbind cu 
jumătate de gură. 

— Și dacă o să strig în somn, englezoaico, să mă mângâi și 
să-mi spui „Jack Randall e mort”. Și voi dormi ca un prunc. 

e 

Atât mâncarea cât și compania erau plăcute la familia 
d'Arbanville. Ne-am întors acasă târziu și eu am adormit 
buștean în clipa în care mi-am pus capul pe pernă. Am avut un 
somn fără vise, însă m-am trezit deodată în toiul nopţii, știind că 
ceva nu era în regulă. 

Noaptea era rece și plapuma de la picioare alunecase pe 
podea, ca de obicei, lăsându-mă învelită doar cu o pătură 
subţire din lână. M-am învârtit, pe jumătate adormită, întinzând 
braţul în căutarea trupului cald al lui Jamie. Nu era în pat. M-am 
ridicat în capul oaselor, cercetând cu privirea și l-am văzut 
imediat, stând pe pervazul ferestrei, cu capul sprijinit în mâini. 

— Jamie? Ce s-a întâmplat? larăși te doare capul? 

Am bâjbâit după lumânare, cu intenţia de a găsi cufărul cu 
leacuri, însă ceva din postura lui m-a făcut să îmi abandonez 
căutările și să mă duc îndată la el. 

Respira sacadat, ca și cum ar fi alergat și deși în cameră era 
răcoare, trupul său era scăldat în sudoare. l-am atins umărul și l- 
am simţit tare și rece precum o statuie din oțel. 

S-a tras în spate la atingerea mea și a sărit în picioare, cu 
ochii larg deschiși și negri în camera înecată în întunericul 
nopții. 

— Nu am vrut să te sperii, am spus. Te simţi bine? 

Pentru o clipă m-am întrebat dacă era somnambul, căci 
expresia chipului său nu s-a schimbat; privea direct prin mine și, 
indiferent ce vedea, nu îi plăcea. 

— Jamie! am spus răspicat. Jamie, trezește-te! 

Atunci a clipit și m-a văzut, deși avea în continuare întipărită 
pe chip aceeași expresie de disperare a unei fiare hăituite. 

— Mă simt bine, a zis el. Sunt treaz. 

Vorbea ca și cum ar fi vrut să se convingă pe el însuși. 

— Ce s-a întâmplat? Ai avut un coșmar? 

— Un vis. Da. A fost un vis. 

Am pășit în faţă și i-am pus o mână pe braț. 

— Povestește-mi-l. Va trece dacă mi-l povestești. 

M-a prins cu putere de antebrațe, pe de o parte să mă 
împiedice să îl ating și pe de cealaltă parte, să se ţină pe 
picioare. În lumina lunii pline îi vedeam fiecare mușchi al 
trupului crispat, tare și nemișcat ca stânca, însă pulsând cu 
energie furioasă, gata să țâșnească în acţiune. 

— Nu, a spus el, cu o voce încă ameţită. 

— Ba da, am zis. Jamie, vorbește cu mine. Spune-mi. 
Povestește-mi ce vezi. 

— Nu... văd. Nimic. Nu pot vedea. 

L-am tras, întorcându-l cu faţa spre fereastra luminată de 
razele clare ale lunii. Lumina părea să ajute, căci respiraţia i s-a 
domolit și cuvintele au început să iasă, în reprize lente, 
dureroase. 

Visase lespezile de la închisoarea Wentworth. Și pe măsură ce 
vorbea, silueta lui Jonathan Randall a pășit în cameră. Și s-a 
așezat gol pe patul meu, peste pătura din lână. 

S-a auzit sunetul respirației greoaie chiar în spatele lui, și 
senzația de piele scăldată în transpiraţie, alunecând peste a sa. 
A scrâșnit din dinţi în agonia frustrării. Bărbatul din spatele lui a 
simţit mișcarea discretă și a început să râdă. 

— O, mai avem ceva timp la dispoziţie înainte să te spânzure, 
băiete, a șoptit el. Timp berechet să savurezi ce urmează. 

Randall s-a mișcat deodată, neașteptat și puternic și a scos 
un icnet involuntar. 

Degetele lui Randall i-au îndepărtat părul de pe frunte, 
netezindu-i-l după ureche. Îi simţea în obraz respiraţia fierbinte 
și a întors capul încercând să scape, însă l-a urmărit, șoptindu-i: 

— Ai văzut vreodată un om spânzurat, Fraser? 

Cuvintele curgeau, fără să aștepte răspunsul lui și o mână 
lungă și suplă s-a ivit în jurul mijlocului său, mângâindu-i 
senzual unduirea pântecului, insinuându-se tot mai jos cu 
fiecare cuvânt. 

— Da, bineînţeles că ai văzut; ai fost în Franţa, trebuie să fi 
văzut dezertori spânzurați din când în când. Un om spânzurat își 
dă drumul la maţe, nu-i așa? Pe măsură ce lațul se strânge în 
jurul lui. 

Mâna îl strângea ușor, dar ferm, presând și mângâind. Și-a 
încleștat mâna bună în jurul marginii patului și a băgat obrazul 
adânc în pătura aspră, însă cuvintele l-au urmărit. 

— Asta se va întâmpla și cu tine, Fraser. Doar câteva ore mai 
sunt și vei simţi lațul, a spus vocea râzând, încântată de 
propriile cuvinte. Vei merge la moarte cu fundul arzând de 
plăcerea mea și când o să-ţi dai drumul la maţe, sperma mea o 
să ţi se prelingă pe picioare, picurând pe pământul de sub 
eșafod. 

Nu a scos niciun sunet. Își putea simţi propriul trup, murdar 
după zilele petrecute în închisoare, mirosind acru a transpiraţie 
din cauza fricii și a furiei. Și bărbatul din spatele lui, cu putoarea 
râncedă de animal răzbătând prin parfumul delicat de lavandă 
al apei de toaletă. 

— Pătura, a spus el. 

Pleoapele îi erau închise, iar chipul, încordat în lumina lunii. 

— Era aspră pe obraz și tot ce puteam vedea erau pietrele din 
zidul din faţă. Nu găseam nimic asupra căruia să mă 
concentrez... nu vedeam nimic. Așa că am ţinut ochii închiși și 
m-am gândit la pătura de sub obraz. Era tot ce puteam simţi în 
afară de durere... și de trupul lui. Și... m-am agăţat de ea. 

— Jamie, lasă-mă să te ţin în braţe. 

Vorbeam în șoaptă, încercând să calmez frenezia pe care o 
simţeam alergându-i prin sânge. Strânsoarea degetelor sale îmi 
amorţise brațele. Însă nu voia să mă lase să mă apropii; mă 
ținea la distanţă și în același timp se agăța de mine. 

Deodată mi-a dat drumul, smulgându-se și întorcându-se spre 
fereastra inundată de lumina lunii. A rămas în picioare încordat 
și vibrând precum un arc cu care tocmai s-a tras, însă vocea îi 
era calmă. 

— Nu. Nu mă voi folosi de tine așa, fetiţo. Nu te voi amesteca 
în asta. 

Am făcut un pas spre el, însă m-a oprit cu o mișcare iute. Și-a 
întors din nou chipul spre fereastră; calm acum și golit de 
expresie precum sticla prin care privea. 

— Du-te la culcare, englezoaico. Vreau să fiu singur câteva 
clipe; mă simt deja mai bine. Nu ai de ce să îţi faci griji pentru 
mine. 

Și-a întins braţele, prinzându-se de rama ferestrei, 
împiedicând lumina să intre în cameră cu propriul lui trup. 

Umerii i s-au umflat din cauza efortului și îmi dădeam seama că 
împingea în lemn cu toată forța. 

— A fost doar un vis. Jack Randall e mort. 

e 

În cele din urmă am adormit, cu Jamie în continuare nemișcat 
la fereastră, privind afară spre chipul lunii. Când m-am trezit în 
zori însă, Jamie dormea, ghemuit pe pervazul ferestrei, învelit în 
tartan, cu mantia mea trasă peste picioare pentru a se încălzi. 

S-a trezit când m-a auzit mișcându-mă și părea să își fi 
recăpătat dispoziţia obișnuită și iritant de veselă pe care o avea 
de obicei dimineaţa. Însă eu nu aveam de gând să uit 
întâmplările nopţii trecute și după micul dejun mi-am căutat 
cufărul cu leacuri. 

Spre iritarea mea, îmi lipseau câteva din ierburile de care 
aveam nevoie ca să prepar tonicul pentru somn la care mă 
gândeam. Însă mi-am amintit de bărbatul despre care îmi 
vorbise Marguerite. Raymond, vânzătorul de ierburi din Rue de 
Varennes. Un vrăjitor, îmi spusese ea. Un loc care merita văzut. 
Păi, foarte bine. Jamie urma să fie la depozit întreaga dimineaţă. 
Aveam o trăsură și un valet la dispoziţie; mă voi duce la vrăjitor. 

e 

O tejghea curată din lemn se întindea de-a lungul prăvăliei pe 
ambele părţi, iar în spatele ei se aflau rafturi înalte din podea 
până în tavan, de două ori mai mari decât un om. Unele dintre 
rafturi erau închise cu uși rabatabile din sticlă, protejând, am 
presupus, substanțele mai rare și mai scumpe. Cupidoni grași, 
poleiți cu aur stăteau tolăniţi într-o atitudine desfrânată 
deasupra dulapurilor, sunându-și trâmbițele și fluturându-și 
mantiile, aparent îmbătaţi de substanţele alcoolice ale prăvăliei. 

— Domnul Raymond? am întrebat-o politicos pe tânăra din 
spatele tejghelei. 

— Maitre Raymond, m-a corectat ea. 

Și-a șters nasul roșu cu mâneca într-un gest lipsit de eleganţă 
și mi-a făcut semn cu mâna spre capătul îndepărtat al prăvăliei, 
unde nori siniștri de fum maroniu pluteau deasupra traversei 
unei jumătăţi de ușă. 

Vrăjitor sau nu, Raymond crease cadrul perfect. Fumul ieșea 
dintr-un șemineu negru pentru a se strecura în rotocoale pe sub 
bârnele joase, din lemn întunecat ale tavanului. 

Deasupra focului, o masă din piatră, cu găuri în care erau 
vârâte alambicuri, „pelicani” din cupru - căni din metal cu gâturi 
lungi din care picurau substanţe sinistre în cupe - și ceea ce 
părea a fi un distilator mic, însă funcţional. Am adulmecat aerul 
precaută. Printre celelalte arome puternice ale prăvăliei o notă 
grea de alcool venea din direcția focului. Un șir ordonat de sticle 
curate de-a lungul bufetului mi-a confirmat suspiciunile iniţiale. 
Oricare ar fi fost negustoria lui constând în amulete și poțiuni, 
maestrul Raymond conducea în mod evident o afacere prosperă 
cu un coniac de cea mai bună calitate. 

Maestrul distilator însuși era aplecat peste foc, împingând 
bucăţi rătăcite de cărbune înapoi în grătar. Când m-a auzit 
intrând, s-a îndreptat de spate și s-a întors să mă întâmpine cu 
un zâmbet amabil. 

— Bună ziua, am spus politicos. 

Atât de puternică era impresia că pășisem în vizuina unui 
vrăjitor, încât nu aș fi fost surprinsă să aud un croncănit drept 
răspuns. 

Căci maestrul Raymond era imaginea perfectă a unui broscoi 
mare și bonom. Puțin mai înalt de un metru douăzeci, cu pieptul 
bombat și picioare crăcănate, avea pielea groasă și cleioasă a 
unui locuitor al mlaștinilor și niște ochi negri, prietenoși și ușor 
bulbucați. Dincolo de faptul prea puţin important că nu era 
verde, singurul lucru care îi lipsea erau negii. 

— Madonna! a spus el, cu chipul luminat de încântare. Cu ce 
am nemăsurata plăcere de a te ajuta? 

Nu avea niciun dinte în gură, îmbogăţind și mai mult impresia 
de broscoi și am rămas locului privindu-l fascinată. 

— Madonna? a repetat el, ridicând privirea întrebătoare spre 
mine. 

Dându-mi seama deodată cât de nepoliticos de insistent îl 
priveam, m-am înroșit și am spus fără să mă gândesc: 

— Tocmai mă întrebam dacă ai fost vreodată sărutat de o 
tânără. 

M-am înroșit și mai tare când el a izbucnit în râs. Cu un 
zâmbet larg, mi-a răspuns: 

— De multe ori, madonna. Dar din păcate, nu ajută. După 
cum vezi. Oac. 

Am izbucnit într-un râs nestăpânit, atrăgând atenţia 
vânzătoarei, care ne-a aruncat o privire alarmată prin ușă. 

Maestrul Raymond a concediat-o cu o fluturare a mâinii, apoi s-a 
îndreptat șontăâcăit spre fereastră, tușind și ţinându-se de 
coaste, pentru a deschide geamurile înnegrite, lăsând o parte 
din fum să iasă. 

— O, așa e mai bine! a comentat el, inhalând adânc aerul rece 
de primăvară care a năvălit înăuntru. 

S-a întors spre mine, netezindu-și pe spate părul lung și 
argintiu, lung până la umeri. 

— Acum, madonna. Dacă tot suntem prieteni, poate mă vei 
aștepta o clipă până termin ceva? 

Incă roșind, m-am învoit imediat și el s-a întors la masa lui de 
deasupra focului, sughițând încă de râs în timp ce reumplea 
rezervorul  distilatorului. Profitând de ocazie pentru a-mi 
recăpăta stăpânirea de sine, am făcut câţiva pași în jurul 
atelierului, studiind lucrurile extraordinare adunate acolo. 

Un crocodil de dimensiuni destul de impresionante, probabil 
împăiat, atârna din tavan. Mi-am ridicat privirea spre plăcile 
osoase și galbene de pe burtă, tari și strălucitoare precum ceara 
presată. 

— Este adevărat? am întrebat, așezându-mă pe un scaun la 
masa zgâriată din stejar. 

Maestrul Raymond și-a ridicat ochii, zâmbind. 

— Crocodilul meu? Ah, desigur, madonna. Le dă încredere 
clienţilor mei. 

Și-a înclinat capul spre raftul care se întindea de-a lungul 
peretelui chiar deasupra nivelului ochilor. Pe el erau aliniate 
borcane din porțelan ars alb, fiecare ornamentat cu înflorituri 
aurite, picturi cu flori și fiare sălbatice și o etichetă, scrisă într-o 
caligrafie neagră și elaborată. Trei dintre borcanele din 
apropierea mea aveau eticheta scrisă în latină, pe care am 
tradus-o cu o oarecare dificultate - sânge de crocodil și ficatul și 
bila aceleiași fiare, probabil ale fiarei care se legăna sinistru 
deasupra noastră în curentul provenind din camera principală a 
prăvăliei. 

Am luat în mână unul dintre borcane, i-am ridicat capacul și 
am adulmecat delicat. 

— Muștar, am spus, strâmbând din nas, și cimbru. În ulei de 
castane, cred, dar ce ați folosit pentru a-l face atât de scârbos? 

Am aplecat borcanul, examinând curioasă lichidul gros și 
negru dinăuntru. 

— Ah, vasăzică nasul dumitale nu e pur decorativ, madonna! 

Un zâmbet larg a despicat chipul de broscoi, dezvelind gingiile 
tari și vineții. 

— Chestia aia neagră e tulpină putrezită de dovleac, a 
mărturisit el, apropiindu-se și coborându-și vocea. Cât despre 
miros... ei bine, e chiar sânge. 

— Dar nu de crocodil, am spus, ridicând privirea. 

— Cât cinism pentru cineva atât de tânăr, s-a jelit Raymond. 
Din fericire doamnele și domnii de la Curte au o natură mai 
încrezătoare, nu că încrederea ar fi emoția care îţi vine în minte 
imediat când te gândești la un aristocrat. Nu, în realitate e 
sânge de porc, madonna. Porcii fiind mult mai la îndemână 
decât crocodilii. 

— Mmm, da, am încuviinţat eu. Asta trebuie să te fi costat o 
sumă frumușică. 

— Din fericire, l-am moștenit de la fostul proprietar, împreună 
cu aproape întregul stoc actual. 

Mi s-a părut că zăresc un licăr slab de neliniște în 
străfundurile ochilor blânzi și negri, însă în ultima vreme 
devenisem mult prea sensibilă la nuanțele expresiilor de pe 
chipurile oamenilor, căutând în privirile celor invitaţi la petreceri 
indicii cât de discrete i-ar putea fi de folos lui Jamie în intrigile 
sale. 

Negustorul bondoc s-a apropiat și mai mult, așezând o mână 
peste a mea, cu aerul unui confident. 

— Suntem din aceeași breaslă, nu-i așa? a întrebat el. Deși, 
trebuie să mărturisesc, nu dai această impresie. 

Primul meu impuls a fost să îmi smulg mâna, însă atingerea 
lui era straniu de reconfortantă; destul de impersonală, însă 
neașteptat de caldă și mângâietoare. Am aruncat o privire spre 
gheața sclipind pe marginea ferestrelor înnegrite și mi-am dat 
seama ce era atât de ciudat în atingerea lui; mâinile sale 
neînmănușate erau calde, lucru neobișnuit pentru oricine în 
această perioadă a anului. 

— Depinde în totalitate de ce vreţi să spuneţi cu termenul 
„breaslă”, am răspuns cu afectare. Sunt vindecătoare. 

— Ah, vindecătoare? 

S-a lăsat pe spate în scaun, măsurându-mă cu o privire 
curioasă. Da, mă gândeam eu că asta trebuie să fie. Doar 
vindecătoare? Fără a ghici viitorului, fără poţiuni de dragoste? 

Am simțit o strângere de inimă amintindu-mi de zilele 
petrecute pe drum cu Murtagh, atunci când îl căutasem pe 
Jamie prin ţinuturile nordice ale Scoției, ghicind viitorul și 
cântând pentru mâncare precum doi ţigani. 

— Nu mă ocup cu așa ceva, am răspuns, îmbujorându-mă 
uşor. 

— Dar nici la minciuni nu prea te pricepi, a spus el, privindu- 
mă amuzat. Păcat! Dar în fine, cu ce îţi pot fi de folos, 
madonna? 

l-am explicat ce îmi trebuia și el încuviința din cap în vreme 
ce mă asculta, părul argintiu și des legănându-i-se înainte și 
înapoi deasupra umerilor. Nu purta perucă în interiorul 
magazinului, nici nu își pudra părul. Avea o frunte înaltă și lată, 
iar părul pieptănat pe spate îi cădea drept ca băţul pe umeri, 
unde se termina abrupt, ca și cum ar fi fost retezat fără milă cu 
un foarfece. 

Era foarte plăcut ca interlocutor și avea cunoștințe 
aprofundate despre folosirea ierburilor și a plantelor medicinale. 
A scos câteva borcane micuțe de ici și de colo, scuturând 
fragmente și zdrobind frunze în palmă pentru a le mirosi și a le 
gusta. 

Conversaţia noastră a fost întreruptă de sunetul unor voci 
ridicate provenind din prăvălie. Un valet spilcuit stătea aplecat 
peste tejghea, spunându-i ceva vânzătoarei. Sau mai degrabă, 
dorind să spună ceva. Încercările sale anemice erau 
contracarate de un ropot de vorbe într-o provensală nimicitoare, 
venind din cealaltă parte a tejghelei. Era prea idiomatică pentru 
mine să o înțeleg în totalitate, însă am prins nuanţa remarcilor 
sale. Ceva în legătură cu verze și cârnaţi, însă niciunele 
măgulitoare. 

Tocmai mă gândeam la tendinţa interesantă a francezilor de a 
include mâncarea în practic orice gen de discuţie, când ușa 
prăvăliei s-a trântit deodată de perete. În spatele valetului s-a 
strecurat în magazin un alt personaj, pudrat, rujat și 
înveșmântat în volane din cap până în picioare. 

— Ah, a murmurat Raymond, privind curios pe sub brațul meu 
la spectacolul ce avea loc în prăvălia sa. Vicontesa de Rambeau. 

— O cunoști? 

Evident, vânzătoarea o cunoștea, căci a abandonat imediat 
atacul asupra valetului și s-a retras speriată lângă un dulap cu 
ierburi depurative. 

— Da, madonna, a spus Raymond, încuviințând din cap. E 
destul de scumpă. 

Și am înțeles ce vrea să spună, când doamna în chestiune a 
ridicat sursa clară a altercaţiei, un borcan mic conţinând o 
oarecare plantă murată, a ţintit și l-a azvârnlit cu forţă 
considerabilă și precizie admirabilă în ușa de sticlă a dulapului. 
Zgomotul asurzitor a întrerupt pe loc orice altercaţie. Vicontesa 
a îndreptat un deget lung și noduros spre fată. 

— Tu, a spus cu o voce rece ca otelul, adu-mi poţiunea 
neagră. Acum. 

Fata a deschis gura pentru a protesta, apoi, văzând că 
vicontesa întinde mâna după un alt proiectil, a închis-o și a 
pornit în grabă spre camera din spate. Anticipându-i venirea, 
Raymond a întins resemnat brațul deasupra capului și i-a 
aruncat o sticlă în braţe chiar în clipa în care intra pe ușă. 

— Dă-i-o, a spus el, ridicând din umeri. Inainte să spargă totul. 

În timp ce fata revenea timid în magazin pentru a livra sticla, 
Raymond s-a întors spre mine, făcând o grimasă. 

— Otravă pentru o rivală, a comentat el. Sau cel puţin așa 
crede ea. 

— Ah! am spus. Și ce este de fapt? Crușin? 

M-a privit, plăcut surprins. 

— Chiar te pricepi! a observat el. Talent natural sau ai fost 
învățată? În fine, nu contează, a rostit el fluturând o palmă lată, 
abandonând chestiunea. Da, ai dreptate, este crușin. Rivala sa 
va cădea bolnavă mâine și evident toată lumea va vedea cât 
suferă. Setea vicontesei de răzbunare va fi potolită și ea va 
rămâne convinsă că otrava a avut efect. Apoi rivala își va 
reveni, fără urmări permanente și vicontesa va pune această 
recuperare pe seama intervenţiei vreunui preot ori a 
descântecului vreunei vrăjitoare la cererea victimei. 

— Mm, am spus. Și pagubele magazinului dumitale? 

Soarele târziu al după-amiezii se reflecta în fragmentele de 
sticlă de pe tejghea și pe singurul ECU din argint pe care 
vicontesa îl aruncase drept plată. 

Raymond a înclinat palma dintr-o parte în cealaltă, după 
obiceiul împământenit care semnifică ambiguitatea. 

— Se echivalează, a răspuns el calm. Când va veni luna 
viitoare pentru un abortiv, îi voi cere suficient încât nu doar să 
repar stricăciunea, dar să și construiesc trei noi dulapuri. Și va 
plăti fără să crâcnească. 

A zâmbit scurt, însă fără umorul pe care îl arborase mai 
devreme. 

— Toate la momentul potrivit, înţelegi. 

Eram conștientă de ochii negri care mă studiau cunoscători. 
Încă nu mi se vedea sarcina, dar eram destul de sigură că își 
dăduse seama. 

— Și medicamentul pe care i-l vei da luna viitoare vicontesei 
va funcționa? am întrebat. 

— Totul la momentul potrivit, a răspuns el din nou, aplecându- 
și interogativ capul într-o parte. Dacă îl iei din timp, totul 
decurge fără probleme. Dacă aștepți prea mult, e primejdios. 

Nota de avertisment din vocea lui era clară și am zâmbit. 

— Nu pentru mine, am spus. Pentru cultura mea generală. 

Raymond s-a relaxat din nou. 

— Ah, mă gândeam eu. 

Un huruit în stradă a anunţat plecarea trăsurii în albastru și 
argintiu a vicontesei. Valetul a fluturat mâna și a strigat din 
spate la oamenii din stradă, forțați să fugă care încotro la 
adăpostul ușilor și al aleilor pentru a nu fi striviţi. 

— À la lanterne!? am murmurat în barbă. 

Rareori perspectiva mea neobișnuită asupra situaţiei politice 
îmi oferea mare satisfacţie, însă aceasta era cu siguranţă una 
din ocaziile în care mă bucuram. 

— Să nu întrebi pentru cine bat clopotele, am remarcat, 
întorcându-mă spre Raymond. Bat pentru dumneata. 

Raymond m-a privit oarecum nedumerit. 

— 0? În fine, îmi povesteai despre vindeceaua neagră pe care 
o folosești ca purgativ? Eu aș folosi-o pe cea albă. 

— Adevărat? De ce? 

Și fără alte aluzii la recenta vizită a vicontesei, ne-am așezat 
să încheiem afacerea. 


3 Referire la sloganul popular din timpul Revoluţiei Franceze din 1789, în timpul căreia 
mulți nobili au fost executați. (n.tr.). 

|9. Splendorile de la Versailles 


Am închis încet ușa salonului în urma mea și am rămas în 
picioare nemișcată o clipă, făcându-mi curaj. Am încercat să 
trag aer adânc în piept să mă liniștesc, dar strânsoarea 
corsetului cu oase de balenă l-a transformat într-un oftat gâtuit. 
Jamie, cufundat într-un maldăr de comenzi de livrare, a ridicat 
privirea la auzul zgomotului și a îngheţat, cu ochii larg căscaţi. A 
deschis gura, însă nu a scos niciun sunet. 

— Cum îţi place? 

Manevrând oarecum stângaci trena, am pășit în cameră, 
unduindu-mă ușor, așa cum mă instruise croitoreasa, pentru a 
dezvălui clinii diafani, din mătase plisată, prinși de fusta de 
deasupra. 

Jamie a închis gura și a clipit de câteva ori. 

— Este... ă... roșie, nu-i așa? a observat el. 

— Aproximativ. 

Sang du Christ, mai precis. Sângele lui Hristos, cea mai în 
vogă culoare a sezonului, sau cel puţin așa mi se dăduse de 
înțeles. 

— Nu orice femeie o poate purta, madame, a declarat 
croitoreasa, articulând cuvintele perfect, în ciuda unui pumn de 
ace de siguranţă pe care le ţinea între buze. Dar dumneata, cu 
tenul acesta! Fecioară Maria, bărbaţii ţi se vor strecura pe sub 
fuste întreaga noapte. 

— Dacă încearcă vreunul, îl calc pe degete, am răspuns. 

Nu era, la urma urmelor, acesta efectul intenţionat. Dar voiam 
să mă fac vizibilă. Jamie îmi dăduse ordin să comand ceva care 
m-ar scoate în evidenţă din mulţime. În ciuda ceţii de la primele 
ore ale dimineții, regele își amintise de el din timpul ceremoniei 
de trezire și fuseserăm invitaţi la un bal la Versailles. 

— Trebuie să ajung la urechile oamenilor cu bani, spusese 
Jamie, făcând planuri cu mine mai devreme. Și cum nu am nicio 
poziţie privilegiată, nici putere, va trebui să îi facem să îmi caute 
compania. 

A oftat din greu, privindu-mă, lipsită de orice farmec în 
cămașa mea de noapte din lână. 

— Mi-e teamă că, fiind la Paris, vom fi nevoiţi să ieșim puţin în 
lume, să apărem la Curte, dacă reușim. Ei vor ști că sunt 

scoțian, se înțelege de la sine că mă vor întreba despre prinţul 
Charles și dacă Scoţia abia așteaptă întoarcerea Stuarzilor. Pe 
urmă îi pot asigura discret că scoţienii ar plăti un preţ bun să nu 
îi aibă pe Stuarzi înapoi, deși e cam împotriva firii să spun asta. 

— Da, ai face bine să fii discret, am încuviinţat. Ori prinţul 
Charlie ar putea pune câinii pe tine data viitoare când te duci în 
vizită. 

Conform planului său de a se ţine la curent cu activitățile lui 

Charles, Jamie își făcuse obiceiul de a merge săptămânal în 
vizite de curtoazie la căsuţa din Montmartre. 
_ — Da, a spus el zâmbind o clipă. Păi, în ceea ce o privește pe 
Inălţimea Sa și pe susţinătorii iacobiţi, eu sunt un susținător loial 
al cauzei Stuarzilor. Atât timp cât Charles Stuart nu e primit la 
Curte, și eu sunt, șansele să afle ce vorbesc la Palat sunt destul 
de slabe. lacobiţii din Paris sunt destul de retrași, de regulă. În 
primul rând nici nu au banii să apară în cercurile mondene. Dar 
noi avem, mulțumită lui Jared. 

Jared acceptase - din motive cu totul diferite - propunerea lui 
Jamie de a ne lărgi cercul obișnuit de cunoștințe de afaceri ale 
lui Jared, așa încât nobilii francezi și capetele familiilor bogate 
de bancheri să ne calce pragul și să fie seduși și amăgiţi cu vin 
de Rin, discuţii captivante, distracţii fine și cantităţi uriașe de 
whisky scoțian pe care Murtagh își petrecuse ultimele două 
săptămâni să le aducă peste Canal și prin ţinuturile franceze 
până în beciurile noastre. 

— Distracţia de un fel sau de altul e cea care îi atrage, 
înţelegi? spusese Jamie, schițând planurile noastre pe spatele 
unei foi mari pe care era tipărit un poem descriind amorul 
indecent dintre contele de Sevigny și soţia ministrului 
Agriculturii. Nobililor nu le pasă decât de aparente. Așadar, 
pentru început, trebuie să le oferim ceva interesant la care să se 
uite. 

judecând după expresia uluită de pe chipul său acum, 
începutul era promițător. M-am unduit puţin, făcând poala uriașă 
a rochiei să se legene ca un clopot. 

— Nu e rău deloc, nu-i așa? am întrebat. Foarte vizibilă, asta e 
clar. 

În cele din urmă, i-a revenit vocea. 

— Vizibilă? a întrebat cu glas răgușit. Vizibilă? Dumnezeule, 
pot vedea fiecare centimetru din tine până la a treia coastă! 

Am aruncat o privire în jos. 

— Ba nu. Asta de sub dantelă nu e pielea mea, e o căptușeală 
din satin alb. 

— Ah, mă rog, arată ca pielea ta! 

S-a apropiat, aplecându-se pentru a inspecta corsajul rochiei. 
Și-a aţintit privirile în decolteul meu. 

— lisuse, pot vedea în jos până la buric! Doar nu ai de gând să 
ieși în public așa! 

La această remarcă m-am zburlit puţin. Mă simţisem ușor 
stânjenită gândindu-mă la decolteul generos al rochiei, însă 
reacţia lui Jamie mă făcea acum să mă simt defensivă și deci 
rebelă. 

— Tu mi-ai spus să fiu vizibila, i-am amintit. Și asta e o nimica 
toată în comparaţie cu ultima modă de la curte. Crede-mă, voi fi 
îmbrăcată absolut modest spre deosebire de madame de 
Pérignon și ducesa de Rouen. 

Mi-am înfipt mâinile în șolduri și l-am măsurat cu o privire 
rece. 

— Sau vrei să apar la Curte în rochia mea de catifea verde? 

Jamie și-a mutat ochii de la decolteul meu și a strâns din 
buze. 

— Înî, a spus el cu o privire tipic scoțiană. 

Încercând să fiu conciliantă, m-am apropiat de el și mi-am 
așezat o mână pe brațul lui. 

— Hai să fim rezonabili, i-am sugerat. Tu ai mai fost la Curte 
înainte; sigur știi cum se îmbracă doamnele. Ești conștient că 
rochia asta nu e teribil de îndrăzneață după standardele de la 
Curte. 

A privit în jos spre mine și a zâmbit, oarecum rușinat. 

— Da, a admis. Da, e adevărat. Doar că... în fine, tu ești soția 
mea, englezoaico. Nu vreau ca alţi bărbaţi să se uite la tine așa 
cum mă uitam eu la acele femei. 

Am început să râd și mi-am încolăcit braţele în jurul gâtului 
său, trăgându-l înspre mine pentru o sărutare. M-a prins de 
mijloc, degetele mari mângâind inconștient moliciunea mătăsii 
roșii învelindu-mi trupul. Palmele lui au urcat peste materialul 
cald până la baza gâtului. Cealaltă mână mi-a mângâiat 
rotunjimea sânului, umflându-se deasupra strânsorii rigide a 
corsajului, voluptuos de liber pe sub un singur volan de mătase 

transparentă. În cele din urmă mi-a dat drumul și s-a îndreptat 
de spate, scuturând sceptic din cap. 

— Probabil că va trebui s-o porţi, englezoaico, dar pentru 
numele lui Dumnezeu, fii cu băgare de seamă. 

— Cu băgare de seamă? La ce? 

Buzele i s-au arcuit într-un zâmbet trist. 

— Doamne, femeie, tu nu înţelegi cum arăţi în rochia asta? 
Îmi face poftă să te devorez pe loc. Și blestemaţii ăștia de 
mâncători de broaște nu au stăpânirea mea. Nu ai putea... să te 
acoperi aici sus puţin? a întrebat el încruntându-se ușor. 

A fluturat vag o mână în direcţia propriului jabou din dantelă, 
prins cu un ac cu rubin. 

— Un volan ori ceva? O batistă? 

— Bărbaţii, i-am spus, habar nu au ce e moda. Dar nu îţi face 
griji. Croitoreasa mi-a sugerat că pentru asta este bun evantaiul. 

Mi-am desfăcut evantaiul din dantelă asortată cu un gest al 
mâinii pe care îl exersasem un sfert de oră până să îl stăpânesc 
la perfecţie și l-am fluturat seducător deasupra sânilor. 

Jamie a clipit meditativ la spectacolul meu și s-a întors să îmi 
ia mantia din dulap. 

— Fă-mi o favoare, englezoaico, a zis el, înfășurându-mi 
umerii cu catifeaua grea. la-ţi un evantai mai mare. 

e 

Din punct de vedere al impactului, rochia a fost un succes 
răsunător. Cât despre tensiunea lui Jamie, a fost cumva mai 
discretă. Jamie a stat toată seara lângă mine, ţintuind cu o 
privire feroce pe orice bărbat care îndrăznea să își îndrepte ochii 
spre mine, până când Annalise de Marillac, zărindu-ne din 
celălalt capăt al camerei, a pășit plutind în direcţia noastră, 
trăsăturile ei delicate luminate de un zâmbet de bun venit. Eu 
mi-am simţit zâmbetul îngheţând pe faţă. Annalise de Marillac 
era o „cunoștinţă” - din spusele lui - a lui Jamie din timpul 
perioadei anterioare petrecute la Paris. Era de asemenea 
frumoasă, fermecătoare și delicată ca un bibelou. 

— Mon petit sauvage! l-a întâmpinat ea pe Jamie. Trebuie să 
îți prezint pe cineva. De fapt, pe mai mulți. 

A înclinat capul ca o păpușă din porțelan în direcţia unui grup 
de bărbaţi adunaţi în jurul unei mese de șah din colț, discutând 
aprins despre ceva. L-am recunoscut pe ducele de Orleans și pe 

Gerard Gobelin, un bine cunoscut bancher. Vasăzică un grup de 
bărbați influenți! 

— Vino să joci șah cu ei, l-a îndemnat Annalise, așezând o 
mână fină și străvezie pe braţul lui Jamie. Va fi un loc bun în 
care să te întâlnească mai târziu Maiestatea Sa. 

Regele era așteptat să își facă apariţia după cina pe care o 
găzduia, cândva peste un ceas, două. Intre timp, invitaţii se 
plimbau de colo până colo, conversând, admirând picturile de pe 
pereţi, flirtând în spatele evantaielor, mâncând cărnuri, tartine și 
vin, și dispărând la intervale mai mult sau mai puţin discrete în 
alcovurile neobișnuite, strâmte, învăluite în draperii. Acestea 
erau inteligent montate în lambriurile camerelor, astfel încât la 
prima vedere nu le observai dacă nu te apropiai suficient de 
mult încât să auzi sunete venind dinăuntru. 

Jamie a ezitat și Annalise l-a tras de mână mai tare. 

— Hai, vino, l-a zorit ea. Nu-ţi face griji pentru doamna 
dumitale, l-a îndemnat ea, aruncând o privire admirativă spre 
rochia mea, nu va rămâne singură multă vreme. 

— De asta mi-era și teamă, a bombănit Jamie în barbă. Prea 
bine, atunci, într-o clipă. 

S-a desprins pentru moment din strânsoarea lui Annalise și s- 
a aplecat să îmi șoptească la ureche. 

— Dacă te prind în vreunul din alcovurile astea, englezoaico, 
bărbatul cu care te găsesc e mort. Cât despre tine... 

Mâinile i-au zvâcnit inconștient în direcţia centurii în care 
avea prinsă sabia. 

— Ah, ba nu, am răspuns. Ai jurat pe pumnalul tău că 
niciodată nu vei mai ridica mâna la mine. Ce e mai sfânt decât 
otelul sfânt, eh? 

Un zâmbet fără voie i-a înflorit în colțul buzelor. 

— Nu, n-o să te bat, oricât de mult mi-aș dori. 

— Bun. Atunci ce ai de gând să îmi faci? am întrebat, 
tachinându-l. 

— Găsesc eu ceva, a răspuns el cu un aer ușor întunecat. Nu 
știu încă ce, dar n-o să-ţi placă. 

Și cu o ultimă privire aprigă în jur și o strângere sugestivă a 
umărului meu, i-a permis lui Annalise să îl conducă spre masa 
de șah, precum un remorcher mic, dar entuziast, trăgând după 
sine o șalupă mare și încăpăţânată. 

Annalise avea dreptate. Nemaifiind intimidaţi de prezenţa 
fioroasă a lui Jamie, domnii de la Curte s-au repezit asupra mea 
precum un stol de papagali asupra unei rodii coapte. 

Mâinile mi-au fost sărutate în repetate rânduri și strânse 
senzual, am fost măgulită cu zeci de complimente și 
nenumărate cupe cu vin aromat mi-au fost aduse într-o 
procesiune fără sfârșit. După o jumătate de oră, picioarele au 
început să mă doară. La fel și obrajii, de la atâta zâmbit. Și 
mâna, din cauza fluturării evantaiului. 

Am fost nevoită să îi mulţumesc în gând lui Jamie pentru 
intransigența sa în privinţa evantaiului. Cedând pudorii lui, 
luasem cel mai mare evantai pe care îl aveam, o enormitate cu 
o lungime de treizeci de centimetri, pictat cu ceva care se voia a 
fi cerbi scoțieni sărind prin ierburi. Lui Jamie nu îi plăcuse în mod 
deosebit pictura, însă fusese de acord cu mărimea. Respingând 
grațios atenţiile înflăcărate ale unui tânăr înveșmântat într-un 
costum purpuriu, mi-am desfăcut nevinovat evantaiul sub 
bărbie, pentru a împiedica firimiturile să îmi intre în decolteu în 
vreme ce ronțăiam o bucată de pâine prăjită cu somon. ` 

Și nu împiedicam doar firimiturile să îmi intre în decolteu. In 
vreme ce Jamie, de la înălțimea privirii lui, cu treizeci de 
centimetri deasupra mea, afirmase că îmi putea vedea burta, 
buricul meu era la adăpost de privirile curtenilor francezi, care 
erau în mare parte mai scunzi decât mine. Pe de altă parte... 

Adeseori savurasem sentimentul de a mă cuibări la pieptul lui 
Jamie, cu nasul potrivindu-se confortabil în mica scobitură din 
centru. Câțiva dintre admiratorii mei mai scunzi și mai 
îndrăzneți păreau înclinați să se bucure de o experiență similară 
și eu eram foarte ocupată, fluturându-mi evantaiul cu suficientă 
putere încât să le suflu buclele de pe frunte, sau dacă asta nu 
era suficient pentru a-i descuraja, pocnind evantaiul cu putere, 
închizându-l și plesnindu-i cochet peste cap cu el. 

Spre marea mea ușurare l-am auzit pe valetul de la ușă 
îndreptându-se deodată de spate și intonând: 

— Sa Maieste, Le Roi Louis! 

Poate că regele se trezea la răsăritul soarelui, însă noaptea 
înflorea. Nu cu mult mai înalt de un metru șaptezeci cât aveam 
eu, Louis a intrat cu aerul unui bărbat mult mai mare, aruncând 
priviri semeţe în stânga și în dreapta, înclinând fruntea grațios, 
salutându-și astfel supușii plecaţi. 


VP - 179 


În sfârșit, iată, mi-am spus în sinea mea, măsurându-l cu 
privirea, era mult mai apropiat de ideile mele despre cum ar 
trebui să arate un rege. Nu era un bărbat neapărat chipeș, dar 
se purta de parcă ar fi fost; o impresie întărită nu doar de 
bogăţia veșmintelor sale, ci și de atitudinea celor din jurul său. 
Purta perucă pieptănată pe spate după ultima modă, iar 
vestonul său era din catifea plușată, brodată peste tot cu sute 
de fluturi ornamentali, din mătase. Era tăiat în talie pentru a 
pune în evidenţă vesta dintr-o mătase voluptoasă, de culoarea 
smântânii, cu butoni din diamant, asortaţi cu cataramele în 
formă de fluturi de la pantofi. 

Ochii întunecaţi, cu pleoapele căzute, s-au plimbat pe 
deasupra mulțimii, nasul trufaș ridicat, parcă mirosind orice 
lucru interesant. 

Îmbrăcat în kilt și tartan, însă cu un veston și o vestă din 
mătase galbenă, apretată și cu părul roșcovan lăsat liber până 
la umeri, cu o singură coadă într-o parte, în vechiul stil scoţian, 
Jamie cu siguranţă putea fi considerat interesant. Cel puţin eu 
am avut impresia că Jamie a fost cel care i-a atras atenţia 
regelui, când Le Roi Louis și-a schimbat în mod deliberat direcția 
și s-a întors spre noi, despicând mulţimea înaintea lui precum 
valurile Mării Roșii. Madame Nesle de La Tourelle, pe care am 
recunoscut-o de la o petrecere anterioară, l-a urmat 
îndeaproape, precum o muscă. 

Uitasem de rochia mea roșie; Maiestatea Sa s-a oprit direct în 
fața mea și a făcut o plecăciune extravagantă, cu mâna la talie. 

— Chère madame! a spus el. Suntem încântați! 

L-am auzit pe Jamie inspirând adânc, apoi a făcut un pas în 
față și s-a înclinat înaintea regelui. 

— Maiestatea Voastră, daţi-mi voie să v-o prezint pe soţia 
mea - Lady Broch Tuarach. 

S-a îndreptat și a făcut un pas în spate. Atrasă de freamătul 
iute al degetelor lui Jamie, m-am uitat la el pentru un moment, 
neînțelegând, înainte să realizez deodată că îmi făcea semn să 
fac o reverență. 

Fără să stau pe gânduri m-am lăsat în jos, străduindu-mă să 
îmi ţin privirea în podea și întrebându-mă încotro să mă uit când 
aveam să mă ridic din nou. Madame Nesle de La Tourelle stătea 
în picioare chiar în spatele lui Louis, privind aceste prezentări cu 
o expresie destul de plictisită pe chip. Bârfele spuneau că 

„Nesle” era favorita curentă a lui Louis. Purta, după moda 
actuală, o rochie cu decolteul până sub sâni, acoperit cu o fâșie 
de pânză vaporoasă, care era evident doar de dragul modei, 
căci nu putea servi nici să îi țină cald, nici să îi ascundă sânii. 

Insă nici rochia, nici perspectiva pe care o revela nu au fost 
cele care m-au uluit. Sânii lui „Nesle”, de o mărime potrivită, 
plăcuţi ca proporție și înzestrați cu o aureolă mare și întunecată, 
erau împodobiţi cu o pereche de bijuterii de sfârcuri care făceau 
ca decorul în care erau așezați să cadă în derizoriu. O pereche 
de lebede incrustate cu diamante, cu ochi de rubine, își 
întindeau gâturile una spre cealaltă, legănându-se primejdios în 
verigile curbate, de aur, în care erau așezate. Lucrătura era 
superbă și materialele, extraordinare, însă faptul că fiecare 
verigă de aur era trecută prin sfârcul ei m-a adus aproape în 
pragul leșinului. Sfârcurile în sine erau destul de puternic 
retrase, însă acest amănunt era ascuns de o perlă mare, care îl 
acoperea pe fiecare, atârnând de un lanţ subţire din aur, ce se 
prelungea într-o parte și în cealaltă a lanţului principal. 

M-am ridicat, îmbujorată și tușind și am reușit să mă scuz, 
icnind politicos într-o batistă în vreme ce mă dădeam înapoi. Am 
simţit o prezență în spatele meu și m-am oprit chiar la timp 
pentru a evita să mă ciocnesc de Jamie, care o privea pe 
amanta regelui fără a simula cât de cât o discreţie politicoasă. 

— l-a povestit lui Marie d'Arbanville că maestrul Raymond 
însuși i-a făcut găurile, am remarcat printre dinți. 

Privirea lui fascinată nu s-a clintit. 

— Să îmi fac și eu o programare? am întrebat. Îmi imaginez că 
m-ar servi dacă i-aș da reţeta pentru tonicul cu chimen. 

In cele din urmă Jamie și-a coborât privirea spre mine. 
Luându-mă de braţ, m-a condus spre alcovul cu răcoritoare. 

— Dacă mai vorbești vreodată cu maestrul Raymond, a spus 
el în colțul buzelor, îţi fac eu însumi găurile - cu dinţii. 

Regele plecase de acum spre Salonul lui Apollo, spaţiul lăsat 
de trecerea lui fiind iute ocupat de alţii, veniţi din camera de 
cină. Văzându-l pe Jamie absorbit într-o conversaţie cu un 
anume monsieur Genet, capul unei familii bogate de 
transportatori, am aruncat o privire furișă în jur după un locșor 
în care să îmi scot pantofii pentru o clipă. 

Unul dintre alcovuri era la îndemână și părea gol. Am rugat un 
admirator de care nu mai puteam scăpa să îmi mai aducă niște 
vin, apoi, cu o privire iute împrejur, m-am strecurat în alcov. 

Era mobilat destul de sugestiv cu o canapea, o măsuţă joasă 
și două scaune - mai potrivite să așezi haine pe ele decât să te 
așezi tu însuţi, am gândit critic. Cu toate acestea, eu m-am 
așezat, mi-am scos pantofii și, cu un oftat de ușurare, mi-am 
cocoțat picioarele pe celălalt scaun. 

Un clinchet de inele de draperie în spatele meu mi-a dat de 
veste că dispariţia mea nu trecuse tocmai neobservată. 

— Madame! În sfârșit suntem singuri! 

— Da, din păcate, am spus oftând. 

Trebuie să fie unul din nenumăraţii conți, mi-am spus în sinea 
mea. Sau nu, acesta era un viconte; cineva mi-l prezentase mai 
devreme drept vicontele de Rambeau. Unul din cei scunzi. Parcă 
îmi aminteam ochișorii ca mărgelele privindu-mă admirativ de 
sub marginea evantaiului. 

Fără să mai piardă timpul, vicontele s-a așezat îndemânatic 
pe celălalt scaun, ridicându-mi picioarele în poala lui. Mi-a lipit 
cu ardoare degetele strânse în ciorapi de mătase de vintrele lui. 

— Ah, ma petite! Câtă delicateţe! Frumuseţea dumitale îmi ia 
minţile! 

De aceeași părere eram și eu, dacă își imagina că picioarele 
mele ar fi delicate. Ridicând o talpă la buze, a început să îmi 
ciugulească degetele. 

— C’est un cochon qui vit dans la ville, cest un cochon qui 
vit... 

Mi-am smuls piciorul din strânsoare și m-am ridicat în grabă, 
împiedicându-mă de jupoanele mele voluminoase. 

— Apropo de purceluși care trăiesc în oraș, i-am spus, destul 
de speriată. Nu cred că soţul meu va fi deosebit de încântat să 
te găsească aici, domnule. 

— Soţul dumitale? Ei! 

L-a concediat pe Jamie cu o fluturare ușuratică a mâinii. 

— Va fi ocupat o vreme, sunt sigur. Și când pisica nu-i acasă... 
vino la mine, șoricelul meu, chiţăie-mi puțin la ureche. 

Pentru mai mult chef de joacă, vicontele a scos din buzunar o 
cutie emailată de tutun, și-a vărsat expert niște granule 
întunecate pe dosul palmei și a ridicat-o la nas. 

A tras adânc aer în piept, cu ochii sclipindu-i de anticipație, 
apoi a întors capul brusc, căci perdeaua a fost smucită deodată 
într-o parte, cu zgomot de inele din alamă. Distras de apariţia 
neașteptată, vicontele a strănutat cu o vigoare surprinzătoare 
direct între sânii mei. 

— Porc dezgustător! am ţipat și l-am plesnit peste obraz cu 
evantaiul meu închis. 

Vicontele a făcut câţiva pași împiedicaţi în spate, cu ochii în 
lacrimi. S-a împiedicat de pantofii mei mărimea patruzeci, ce 
zăceau pe podea, și a căzut cu capul înainte în braţele lui Jamie 
care stătea în cadrul ușii. 

e 

— Mă rog, nu ai trecut tocmai neobservat, am spus în cele din 
urmă. 

— Ha, a spus el. Nenorocitul a avut noroc că nu i-am smuls 
capul și nu l-am pus să și-l înghită. 

— Ah, ar fi fost chiar un spectacol interesant, am încuviințat 
sec. Dar și când l-ai aruncat în fântână a fost destul de palpitant. 

A ridicat privirea, încruntătura făcând loc unui rânjet fără voie. 

— Păi, la urma urmelor nu l-am înecat. 

— Sunt convinsă că vicontele apreciază autocontrolul tău. 

Jamie a pufnit din nou. Stătea în picioare în mijlocul unui 
salon, parte a unui mic apartament din palat, unde regele, 
îndată ce se oprise din râs, ne poftise, insistând să nu ne obosim 
cu drumul până la Paris în această seară. 

— La o adică, mon chevalier, spusese el, măsurând cu privirea 
silueta uriașă, udă până la piele a lui Jamie pe terasă, ne-ar 
displăcea profund să răcești. Sunt convins că în acest caz Curtea 
ar fi vitregită de compania dumitale atât de antrenantă și 
madame nu mi-ar ierta-o niciodată. Nu-i așa, draga mea? 

A întins braţul și a ciupit-o jucăuș pe madame de La Tourelle 
de unul dintre sfârcuri. Amanta lui părea ușor iritată, dar a 
zâmbit obedient. Am băgat de seamă că, de îndată ce atenția 
regelui fusese distrasă, privirea ei rătăcea asupra lui Jamie. Care 
era impresionant, am fost nevoită să recunosc, stând în picioare 
cu apa șiroind, în lumina lămpilor, cu hainele lipite de trup. Asta 
nu însemna că îmi plăcea privirea doamnei de La Tourelle. 

Și-a dezbrăcat cămașa udă și a lăsat-o să cadă grămadă pe 
podea. Arăta mai bine fără ea. 

— Cât despre tine, a spus el, cu o uitătură sinistră, nu ţi-am 
zis eu să stai departe de alcovurile acelea? 

— Ba da. Țara arde și ţie îţi pasă de alcovuri, am spus 
înțelept. 

— Poftim? 

Se uita la mine de parcă mi-aș fi pierdut minţile deodată. 

— Nu contează; nu ai cum să știi despre ce vorbesc. Voiam să 
spun, ai întâlnit pe cineva util înainte de a te repezi să îţi aperi 
drepturile conjugale? 

Jamie și-a frecat părul viguros cu un prosop cules de pe 
lavoar. 

— O, da. Am jucat o partidă de șah cu monsieur Duverney. L- 
am și bătut și l-am enervat. 

— Ah, sună promiţător. Și cine e monsieur Duverney? 

Mi-a aruncat prosopul, rânjind cu gura până la urechi. 

— Ministrul francez de Finanţe, englezoaico. 

— Aha. Și tu ești încântat că l-ai enervat? 

— S-a enervat pe el însuși că mânca bătaie, mi-a explicat el. 
Acum nu va avea somn până nu mi-o plătește. Vine pe la noi 
sâmbătă să își ia revanșa. 

— O, excelent! am exclamat. Și între timp, îl poţi asigura că 
perspectivele Stuarzilor sunt extrem de scăzute și îl poți 
convinge că Louis nu vrea să îl ajute financiar, rudă sau nu. 

A încuviinţat din cap, dându-și pe spate părul ud cu ambele 
mâini. Focul încă nu fusese aprins și tremura ușor. 

— Unde ai învăţat să joci șah? am întrebat curioasă. Habar n- 
aveam că știi să joci. 

— Colum MacKenzie m-a învăţat, a răspuns el. Când aveam 
șaisprezece ani și mi-am petrecut un an la Castelul Leoch. Am 
avut profesori de franceză, germană, matematică și alte din 
astea, însă în fiecare seară urcam în camera lui Colum pentru o 
oră să jucăm șah. Nu că i-ar fi luat o oră ca să mă bată, a 
adăugat el cu tristeţe. 

— Nici nu e de mirare că ai ajuns să joci atât de bine, am 
constatat. 

Unchiul lui Jamie, Colum, victima unei boli deformante care îl 
lăsase aproape imobil, compensa cu o minte care l-ar fi făcut de 
rușine pe Machiavelli. 

Jamie s-a ridicat și și-a desfăcut centura de care își ţinea 
legată sabia, mijindu-și ochii spre mine. 

— Să nu crezi că eu nu-mi dau seama ce faci, englezoaico. 
Schimbând subiectul și complimentându-mă ca o curtezană. Nu 
te-am avertizat despre acele alcovuri? 

— Mi-ai spus că nu ai de gând să mă baţi, i-am amintit, 
retrăgându-mă ușor în scaun, ca să fiu sigură. 

A pufnit din nou în râs, azvârlindu-și centura pe o comodă și 
lăsându-și kiltul să cadă lângă cămașa îmbibată cu apă. 

— Arăt eu ca genul de bărbat care să bată o femeie 
însărcinată? a întrebat el. 

L-am măsurat cu o privire sceptică. Gol pușcă, părul ud, 
roșcat și inelat, dat pe spate și cicatricile albe încă vizibile pe 
întregul trup, arăta de parcă tocmai coborâse dintr-o barcă 
vikingă, cu gândul doar la jafuri și siluiri. 

— De fapt, pari capabil de aproape orice, i-am spus. Cât 
despre alcovuri, da, m-ai avertizat. Probabil ar fi trebuit să ies 
din clădire ca să îmi scot pantofii, însă cum era să știu că idiotul 
acela mă va urmări înăuntru și se va apuca să îmi roadă 
degetele de la picioare? Și dacă nu intenţionezi să mă baţi, 
atunci ce ai de gând să îmi faci? am întrebat, apucându-mă 
strâns de mânerele scaunului în care stăteam. 

S-a așezat pe pat și mi-a zâmbit larg. 

— Scoate-și rochia aia de târfă, englezoaico, și vino în pat! 

— De ce? 

— Păi, de bătut nu te pot bate, de înecat în fântână nu te pot 
îneca, a spus el ridicând din umeri. Aveam de gând să îţi trag o 
muștruluială zdravănă, dar nu cred că îmi pot ţine ochii deschişi 
suficient de mult timp. 

A căscat gata să-i trosnească fălcile, apoi a clipit și a rânjit din 
nou. 

— Adu-mi aminte mâine-dimineaţă, da? 

e 

— Te simţi mai bine? 

Ochii albaștri ca noaptea ai lui Jamie erau extrem de 
îngrijoraţi. 

— E normal să îţi fie așa de rău, englezoaico? 

Mi-am dat la o parte părul de pe tâmplele transpirate și mi-am 
tamponat fața cu un prosop îmbibat cu apă. 

— Nu știu dacă e bine, am răspuns cu glas slab, dar cel puţin 
cred că e normal. Unele femei au greţuri pe toată durata 
sarcinii. 

Un gând nu foarte plăcut în acel moment. 

Jamie s-a uitat într-o parte, nu spre ceasul pictat în culori 
vesele de pe masă, ci, ca de obicei, spre soarele care își trimitea 
razele pe fereastră. 

— Te simţi suficient de înzdrăvenită încât să cobori la micul 
dejun, englezoaico, sau să îi spun cameristei să îţi aducă ceva 
de mâncare aici? 

— Nu, acum mă simt mai bine. 

Și chiar mă simţeam. În maniera ciudată a răului de 
dimineaţă, îndată ce greaţa neîndurătoare își făcea de cap, în 
câteva minute mă simţeam perfect. 

— Așteaptă-mă puţin să îmi clătesc gura. 

Tocmai când mă aplecam peste chiuvetă stropindu-mă cu apă 
rece pe față, s-a auzit o bătaie ușoară în ușa apartamentului. 
Probabil e servitorul care fusese trimis la casa noastră din Paris 
pentru a ne aduce haine curate, mi-am zis. 

Spre surpriza mea însă, era un curtean, cu o invitaţie scrisă 
pentru prânz. 

— Maiestatea Sa ia prânzul astăzi în compania unui nobil 
englez proaspăt sosit la Paris, ne-a explicat curteanul. 
Maiestatea Sa i-a invitat la prânz pe câţiva dintre cei mai 
prosperi oameni de afaceri englezi din Paris, cu scopul de a-i 
oferi Excelenței Sale ducele compania unora dintre conaționalii 
săi. Și cineva i-a amintit Maiestăţii Sale că soţia dumitale este 
de asemenea englezoaică, și astfel ar trebui să fiţi invitați să 
participaţi. 

— Prea bine, a răspuns Jamie după ce m-a privit scurt. Îi poţi 
spune Maiestăţii Sale că vom fi onoraţi să rămânem. 

Curând după aceea a sosit Murtagh, serios ca întotdeauna, 
purtând o boccea mare, cu haine curate și cufărul meu cu 
leacuri, pe care îl cerusem. Jamie l-a dus în salon pentru a-i da 
instrucţiunile pentru acea zi și eu m-am chinuit să mă îmbrac în 
grabă în rochia mea cea nouă, regretând pentru prima dată că 
refuzasem să angajez o cameristă. Întotdeauna încăpățânat, 
părul meu era acum și mai rebel după ce dormisem în braţele 
uriașe și ude ale scoţianului; șuviţele sălbatice stăteau rebele în 
toate direcțiile, refuzând îndărătnice să se lase îmblânzite de 
perie și pieptene. 

In cele din urmă am ieșit din cameră, îmbujorată și enervată, 
însă cu părul aranjat într-o așa-zisă coafură. Jamie m-a privit și a 

murmurat în barbă ceva în legătură cu aricii, însă a primit drept 
răspuns o privire ucigătoare și a avut prezenţa de spirit să 
închidă gura. 

O plimbare printre florile și fântânile arteziene din grădinile 
palatului mi-a redat buna dispoziţie. Cei mai mulţi dintre copaci 
erau încă golași, însă ziua era neașteptat de caldă pentru 
sfârșitul lui martie și mirosul mugurilor aproape desfăcuţi de pe 
ramuri era crud și înțepător. Aproape că puteai simţi seva 
ridicându-se în castanii impunători și plopii care mărgineau 
aleile ţinând companie sutelor de statui din marmură albă. 

M-am oprit lângă o statuie înfățișând un bărbat înveșmântat 
până în talie, cu ciorchini de struguri în păr și un flaut la buze. O 
capră mare și mătăsoasă ronţăia strugurii care cădeau din 
belșug din faldurile de marmură ale veșmântului bărbatului. 

— Cine e? am întrebat. Pan? 

Jamie a clătinat din cap, zâmbind. Era îmbrăcat în vechiul său 
kilt și vestonul vechi și confortabil, însă arăta mult mai bine în 
ochii mei decât curtenii îmbrăcați luxos care treceau pe lângă 
noi în grupuri, sporovăind între ei. 

— Nu, cred că există o statuie a lui Pan pe aici, pe undeva, 
însă nu e asta. Asta e una din cele Patru Umori Ale Omului. 

— Păi, el pare destul de umoristic, am spus, ridicându-mi 
privirea spre prietenul zâmbitor al caprei. 

Jamie a început să râdă. 

— Și zici că ești vindecătoare, englezoaico! Nu umor, ci umori. 
Știi cele patru umori care formează corpul omenesc. Acela este 
Sângele, a spus el arătând cu mâna spre bărbatul cântând la 
flaut, apoi a arătat mai departe pe alee, și acolo e Bila neagră. 

Aceasta era reprezentată de un bărbat înalt, înveșmântat într- 
un soi de togă, ţinând în mână o carte deschisă. 

Jamie a arătat în cealaltă parte a aleii. 

— lar acolo este Bila galbenă. 

Un bărbat tânăr, musculos și dezbrăcat, care se încrunta 
feroce, fără să bage de seamă leul de marmură pe punctul de a- 
| mușca de picior. 

— Și acolo este Flegma. 

— Flegma zici? 

Flegma, un bărbat de origine nobilă, cu o bonetă pe cap, cu 
ambele brațe încrucișate pe piept și o broască țestoasă la 
picioare. 

— Aha, am remarcat. 

— Vindecătorii nu învață despre umori pe vremea ta? m-a 
întrebat Jamie curios. 

— Nu, am răspuns. În vremea noastră se vorbește despre 
microbi în schimb. 

— Adevărat?  Microbi, a spus el pentru sine, încercând 
cuvântul, pronunţându-l cu accentul lui puternic scoțian, care îl 
făcea să sune teribil de sinistru. Micrrrrooobi. Și cum arată 
microbii? 

Am ridicat privirea spre o statuie înfățișând „America”, 
slujnică tânără și voluptuoasă, cu o fustă din pene și o coroan 
tot din pene, cu un crocodil la picioare. 

— Păi, nu atât de pitorești ca statuile astea, am spus. 

Crocodilul de la picioarele Americii îmi amintea de prăvălia 
maestrului Raymond. 

— Ai vorbit serios când ai zis că nu vrei să mă mai duc pe la 
prăvălia Maestrului Raymond? am întrebat. Sau doar că nu ești 
de acord să îmi găuresc sfârcurile? 

— Categoric nu vreau să îţi găurești sfârcurile, a răspuns el cu 
tărie, apucându-mă de braţ și zorindu-mă înainte, ca nu care 
cumva să îmi vină vreo idee năstrușnică, inspirată de sânii goi ai 
Americii. Dar nu, nici nu vreau să te mai duci pe la maestrul 
Raymond. Circulă tot soiul de zvonuri pe seama lui. 

— Zvonuri circulă despre toată lumea din Paris, am remarcat, 
și aș fi dispusă să pariez că maestrul Raymond este la curent cu 
toate. 

Jamie a încuviinţat din cap, părul sclipindu-i în soarele palid de 
primăvară. 

— Ah, da, sunt convins. Dar cred că pot afla ce mă 
interesează din taverne și saloane. Se zvonește că maestrul 
Raymond ar fi centrul unui cerc anume, însă nu unul de 
simpatizanți iacobiţi. 

— Adevărat? Ce fel de cerc, atunci? 

— De cabaliști și ocultiști. De vrăjitoare, poate. 

— Jamie, sper că nu ești serios îngrijorat de vrăjitoare și 
demoni! 

Ajunsesem în partea grădinilor cunoscută drept „Covorul 
verde”. Primăvara fiind atât de timpurie, verdele peluzei uriașe 
era doar o nuanţă abia vizibilă, însă oamenii se plimbau de-a 
lungul ei, profitând de ziua neobișnuit de caldă. 


e) 

— Nu de vrăjitoare, nu, a răspuns el în cele din urmă, găsind 
un loc în apropierea unei tufe de forsiţia și așezându-se pe 
iarbă. De contele de Saint Germain, mai degrabă. 

Mi-am amintit de privirea din ochii întunecaţi ai contelui Saint 
Germain la Le Havre și m-am înfiorat, în ciuda soarelui și a 
șalului de lână cu care eram înfășurată. 

— Crezi că este asociat cu maestrul Raymond? 

Jamie a ridicat din umeri. 

— Nu știu. Dar tu mi-ai povestit despre zvonurile care circulă 
despre Saint Germain, nu? Și dacă maestrul Raymond face parte 
din acel cerc, atunci cred că trebuie să stai cât mai departe de 
el, englezoaico. La urma urmelor, a continuat el abia zâmbind, 
cu un aer îngrijorat, aș prefera să nu te mai scap o dată de rug. 

Umbrele de sub copaci mi-au amintit de întunericul îngheţat 
din groapa hoţilor din Cranesmuir și m-am cutremurat, 
apropiindu-mă mai mult de Jamie, în bătaia soarelui. 

— Nici eu nu aș vrea să trec din nou prin ce am trecut. 

Porumbeii se curtau pe iarba de sub tufișul înflorit de forsiţia. 
Doamnele și domnii de la Curte săvârșeau un ritual asemănător 
pe potecile care traversau grădinile cu statui. Marea deosebire 
era că porumbeii erau mai tăcuți. 

O apariţie în mătase de un acvamarin în ape s-a ivit în spatele 
locului unde poposiserăm, lăudând gălăgios piesa de teatru din 
seara precedentă. Cele trei doamne din compania lui, deși 
înveșmântate mai puţin spectaculos, îi împărtășeau cuminţi 
opiniile. 

— Superb! O voce absolut superbă, La Couelle! 

— O, superbă! Da, minunată! 

— Incântătoare, încântătoare. Superb este singurul cuvânt 
potrivit. 

— O, da, superb! 

Glasurile - toate patru - erau ascuţite precum cuiele smulse 
din lemn. Prin contrast, porumbelul mascul, plimbându-se la 
mică distanţă în faţa mea, gângurea discret și muzical, trecând 
de la un murmur adânc, amoros, spre un șuierat puternic, în 
vreme ce își umfla pieptul și își pleca gâtul în mod repetat, 
depunându-și inima la picioarele alesei sale, care până acum nu 
părea deloc impresionată. 

Mi-am îndreptat privirea dincolo de porumbel, spre curteanul 
înveșmântat în satin acvamarin, care se întorsese în grabă 


VP - 189 


pentru a ridica iute de jos o batistă cu margini de dantelă, 
scăpată viclean drept momeală de una dintre însoțitoarele sale 
de mai devreme. 

— Doamnele îl numesc „L'Andouille”, am comentat. Mă întreb 
de ce. 

Jamie a mormăit somnoros și a deschis un ochi, privind în 
urma curteanului care se îndepărta. 

— Mmm? Ah, „Cârnatul”. Înseamnă că nu poate să își ţină 
cocoșelul în pantaloni. Ştii genul... doamne, valeţi, curtezane, 
paji. Și cățeluși, dacă zvonurile au vreun sâmbure de adevăr, a 
adăugat el, mijind ochii în direcţia în care dispăruse individul în 
mătase acvamarină și din care se apropia acum o doamnă de 
curte, cu un câine alb și pufos strâns protector la pieptul ei 
generos. 

— Curată nebunie! Eu nu mi l-aș risca pe al meu în apropierea 
unui ghem din ăsta de păr gălăgios. 

— Cocoșelul tău? am întrebat amuzată. Pe vremuri obișnuiam 
să îl numesc știulete. Și americanii, dintr-un motiv oarecare, 
obișnuiau să-i spună puţță. Odată i-am spus unui pacient care 
mă tachina „Puţă șmecheră” și era cât pe ce să îi pocnească 
firele de la operaţie de atâta râs. 

Jamie a început să râdă și el, întinzându-se copios în soarele 
călduț de primăvară. A clipit de câteva ori, apoi s-a rostogolit, 
rânjind în sus spre mine. 

— Și tu ai cam același efect asupra mea, englezoaico, mi-a 
spus el. 

l-am netezit pe spate părul de pe frunte, sărutându-l între 
ochi. 

— De ce își botează bărbaţii mădularul? am întrebat. Cum ar fi 
„John Thomas”. Ori Roger, de exemplu. Femeile nu fac asta. 

— Nu? a întrebat Jamie, intrigat. 

— Sigur că nu. Mai degrabă mi-aș boteza nasul Jane. 

A început să hohotească, cu pieptul zguduindu-i-se de râs. M- 
am rostogolit deasupra lui, bucurându-mă să îl simt sub mine. L- 
am apăsat cu coapsele, dar straturile de jupoane dintre noi mi- 
au camuflat intenţia, transformând-o într-un gest oarecare. 

— Păi, a spus Jamie pragmatic, a ta nu se mișcă de bunăvoie 
în sus și în jos, nici nu are o voință proprie. Cel puţin din câte mă 
pricep eu, a adăugat el, ridicând o sprânceană, întrebător. 

— Așa este, slavă Domnului! Mă întreb dacă francezii îl strigă 
pe al lor „Pierre”, am spus, aruncând o privire discretă spre un 
dandy care trecea, îmbrăcat în catifea verde, moarată. 

Jamie a izbucnit într-un râs care a speriat porumbeii, făcându-i 
să-și ia zborul din tufa de forsiţia. Au dat din aripi într-o fluturare 
indignată, împrăștiind fulgi cenușii în urma lor. Căţelul alb și 
pufos, până atunci mulţumit să se legene în braţele stăpânei 
sale ca un mănunchi de cârpe, s-a trezit pe dată să își asume 
responsabilitățile de câine. A sărit din cuibul său cald precum o 
minge de ping-pong și a luat-o la fugă entuziasmat pe urmele 
porumbeilor, lătrând nebunește, cu stăpâna sa ţipând după el. 

— Nu știu, englezoaico, a răspuns Jamie, recăpătându-şi 
cumpătul suficient cât să își șteargă lacrimile de râs. Singurul 
francez pe care l-am auzit îl striga pe al lui „Georges”. 

— Georges! am exclamat, suficient de tare încât să atrag 
atenţia unui grup restrâns de curteni care treceau pe acolo. 

Unul, un specimen scund, însă vivace, înveșmântat în satin 
negru, cu dungi albe s-a oprit din plimbare și a făcut o 
plecăciune adâncă, măturând pământul de la picioarele mele cu 
pălăria sa. Unul dintre ochi îi era încă prea umflat pentru a sta 
deschis, și o urmă vânătă i se întindea peste rădăcina nasului, 
dar stilul îi era neafectat. 

— A votre service, madame, a spus el. 

e 

Aș fi reușit dacă n-ar fi fost blestematele de privighetori. 
Salonul de masă era înăbușitor și plin de gură-casă și curteni, 
una dintre balenele corsetului meu se desfăcuse și mă 
împungea îngrozitor sub rinichiul stâng de fiecare dată când 
trăgeam aer în piept și sufeream de cea mai insistentă pacoste 
a sarcinii, nevoia de a face pipi la fiecare câteva minute. Cu 
toate acestea, m-aș fi putut descurca. Era la urma urmelor o 
încălcare serioasă a codului bunelor maniere să te ridici de la 
masă înaintea regelui, deși prânzul era o chestiune destul de 
relaxată în comparaţie cu dineurile protocolare care aveau loc 
de obicei la Versailles - sau așa mi se spusese. „Relaxat” însă e 
un termen relativ. 

Într-adevăr, erau doar trei varietăţi de castraveți muraţi în loc 
de opt. Și doar un fel de supă, limpede, nu deasă. Vânatul era 
doar la proţap, nu era prezentat en brochette, iar peștele, deși 

era gustos fiert puţin în vin, era servit filetat, nu întreg și nu pe 
un platou într-o mare de aspic, plină cu creveti. 

Parcă frustrat de atâta simplitate rustică, unul dintre bucătari 
ne oferise un aperitiv încântător - un cuib, măiestrit realizat din 
fâșii de aluat de patiserie, ornamentat cu ramuri adevărate de 
măr înflorit, la capătul cărora stăteau două privighetori, jumulite 
și fripte, umplute cu măr și scorțișoară, apoi reînvelite în 
propriile pene. În plus, în cuib se afla întreaga familie de pui, 
cioturi minuscule de aripi întinse, arămii și crocante, piele 
fragedă, glazurată cu miere, ciocuri înnegrite, căscate doar cât 
să sugereze umplutura de pastă de migdale dinăuntru. 

După un tur triumfal al mesei pentru expunere - în 
acompaniamentul murmurelor de admiraţie de jur împrejur -, 
aperitivul rafinat a fost așezat dinaintea regelui care s-a 
întrerupt din conversaţia pe care o purta cu madame de La 
Tourelle suficient cât să culeagă unul dintre puii din cuib și să-l 
arunce în gură. Cranţ, cranţ, cranţ făceau măselele Maiestăţii 
Sale. Vrăjită, urmăream mușchii gâtului încordându-se și am 
simţit parcă alunecarea oaselor mici de-a lungul propriului meu 
esofag. Degetele maronii s-au întins după încă un pui. În acest 
punct, am ajuns la concluzia că există probabil lucruri mai grave 
care l-ar insulta pe Maiestatea Sa decât de a mă ridica de la 
masă, așa că am luat-o la goană. 

Săltându-mă din genunchi în mijlocul tufelor din grădină 
câteva minute mai târziu, am auzit un sunet în spatele meu. 
Așteptându-mă să întâlnesc privirea unui grădinar pe bună 
dreptate furios, m-am întors vinovată ca să dau cu ochii de un 
soț furios. 

— La naiba, Claire, chiar trebuie să faci asta mereu? a 
întrebat el. 

— Într-un cuvânt... da, am spus, lăsându-mă epuizată pe 
marginea fântânii arteziene. Palmele îmi erau umede și le-am 
șters de rochie. 

— Crezi că o fac de distracţie? 

Mă simțeam ameţită și am închis ochii, încercând să îmi 
recapăt echilibrul interior înainte de a cădea în fântână. 

Deodată am simţit o mână cuprinzându-mă de mijloc și m-am 
aplecat puţin, aproape prăbușindu-mă în braţele sale în timp ce 
s-a așezat lângă mine. 


VP - 192 


— O, Dumnezeule. Îmi pare rău, mo duinne. Te simţi bine, 
Claire? 

M-am tras ușor în spate cât să îmi ridic privirea și să zâmbesc. 

— Da, sunt bine. Doar puţin ameţită, atâta tot. 

Am întins braţul și am încercat să netezesc cuta adâncă de 
îngrijorare de pe fruntea lui. Mi-a întors zâmbetul, însă ridul a 
rămas, o linie subţire și dreaptă între curbele groase ale 
sprâncenelor de culoarea nisipului. A băgat o mână în fântână, 
apoi mi-a umezit obrajii. Trebuie să fi părut destul de palidă. 

— Îmi pare rău, am spus. Serios, Jamie, nu m-am putut abţine. 

Mâna lui udă m-a mângâiat reconfortant pe ceafă, puternică 
și sigură. O pulbere fină de stropi de apă din gura unui delfin cu 
ochi căscaţi mi-a umezit părul. 

— Ah, nu mă băga în seamă, englezoaico. N-am vrut să te 
cert. Doar că..., a început el făcând un gest neajutorat cu 
mâna... doar că mă simt așa ca un prost. Văd că te simţi rău, și 
știu că din cauza mea ești așa, și habar nu am cum să te ajut. 
Așa că dau vina pe tine și sunt morocănos și mă răstesc la 
tine... de ce nu mă trimiţi pur și simplu la dracu’, englezoaico? a 
izbucnit el. 

Am râs până când au început să mă doară coastele pe sub 
corsetul strâmt, ţinându-mă de braţul lui. 

— Du-te dracului, Jamie, am exclamat în cele din urmă, 
ștergându-mă la ochi. Du-te direct la dracu’. Întoarce-te la Start. 
Nu încasa două sute de dolari“. Gata. Te simţi mai bine acum? 

— Da, a spus el, expresia chipului luminându-se. Când începi 
să vorbești păsărește, știu că ești bine. Te simţi mai bine, 
englezoaico? 

— Da, am spus, ridicându-mă și cuprinzând cu privirea 
împrejurimile. 

[] 

Grădinile de la Versailles erau deschise publicului și grupuri 
mici de negustori și muncitori se amestecau ciudat cu nobilii 
înveșmântaţi în culori vii, savurând cu toţii vremea bună. 

Deodată ușa din apropiere, care dădea în terasă, a ţâșnit în 
lături, invitaţii regelui revărsându-se în grădină într-o mare 
gălăgioasă. Exodul de la prânz fusese îmbogăţit de o nouă 
delegație, după toate aparențele proaspăt coborâtă din cele 


4 Frază din Monopoly, folosită în cultura populară pentru a exprima un act ireversibil, 
cu consecinţe dezastruoase. (n.tr.). 

două trăsuri mari pe care le vedeam retrăgându-se pe la 
marginea grădinii, spre grajdurile din depărtare. 

Era un grup mare de oameni, bărbaţi și femei, îmbrăcaţi 
sobru, în comparaţie cu hainele ţipătoare ale curtenilor din jur. 
Insă vocile lor, mai degrabă decât înfățișarea, mi-au atras 
atenţia. Franceza, vorbită de mai mulţi oameni la distanță, 
seamănă foarte bine cu măcănitul rațelor și al gâștelor, cu 
tonuri nazale. Engleza, pe de altă parte, are o cadență mai lentă 
și intonaţia are mai puţine suișuri și coborâșuri. Auzită de la 
distanţă, unde vocile individuale sunt imposibil de distins, are 
monotonia răgușită, prietenoasă, a câinilor ciobănești lătrând. Și 
efectul general al exodului care se apropia în direcţia noastră 
era a unei larme de gâște mânate de la spate spre piaţă de o 
haită de câini ciobănești. 

Grupul de englezi ajunsese, cumva mai târziu. Fără îndoială 
erau diplomatic conduși în grădină în vreme ce personalul 
bucătăriei pregătea alt prânz și reașeza masa uriașă pentru ei. 

Am studiat curioasă adunarea. Pe ducele de Sandringham îl 
cunoșteam, desigur, după ce îl întâlnisem odată înainte în Scoţia 
la Castelul Leoch. Silueta sa cu pieptul bombat era ușor de 
recunoscut, pășind alături de Louis, cu peruca la modă înclinată 
cu o atenţie politicoasă. 

Majoritatea celorlalţi invitaţi erau necunoscuţi, deși mi-a părut 
că doamna elegantă, între două vârste, intrând pe ușă trebuia 
să fie ducesa de Claymore, despre care auzisem că era 
așteptată. Regina, în mod obișnuit lăsată în urmă în vreun castel 
la ţară să se distreze cum poate, fusese adusă la Palat pentru 
această ocazie. Stătea de vorbă cu musafira, chipul ei blând și 
anxios acum îmbujorat de agitația ocaziei, cu care nu era 
obișnuită. 

Fetiţa din spatele Ducesei mi-a atras atenţia. Îmbrăcată destul 
de simplu, era genul de frumuseţe care ar scoate-o în evidenţă 
în orice context. Era minionă, cu un chip cu osatură fină, însă 
frumos rotunjit, cu părul negru și lucios, nepudrat și un ten de 
alabastru fermecător, îmbujorat în obraji cu un roz aprins care o 
făcea să arate exact ca o petală de trandafir. Înfăţișarea ei îmi 
amintea de o rochie pe care o avusesem cândva pe timpul meu, 
o rochie din bumbac, decorată cu maci roșii. Gândul m-a lovit 
deodată, umplându-mă cu un val neașteptat de dor de casă și 
m-am prins de marginea băncii de marmură, cu pleoapele 


VP - 194 


înlăcrimate. Trebuie să fi fost din cauza englezei brute pe care o 
auzisem vorbindu-se, mi-am zis, după atâtea luni petrecute în 
compania muzicalităţii scoțiene și a măcănitului franțuzesc. 
Vizitatorii vorbeau ca acasă. 

Apoi l-am văzut. Îmi simţeam sângele scurgându-mi-se din 
obraji, în vreme ce privirea urmărea fără a putea înțelege curba 
elegantă a craniului, părul negru și îndrăzneţ printre perucile 
pudrate din jurul său. Alarmele sunau în capul meu precum 
sirenele de raid aerian și m-am luptat să accept și să resping 
senzațiile care m-au asaltat. Subconștientul meu a sesizat linia 
nasului și a exclamat: „Frank!”, dictându-i trupului meu să sară 
în întâmpinarea lui. Dar centrul raţional al creierului meu a 
strigat ceva mai tare. „Ştii că nu are cum să fie Frank”, 
îngheţându-mă pe loc în timp ce vedeam curba familiară a 
buzelor arcuite într-o părere de zâmbet, repetând: „Știi că nu 
poate fi Frank” și mușchii picioarelor m-au țintuit locului. Apoi au 
urmat tremurul de panică, încleștarea mâinilor și nodul din 
stomacul, pe măsură ce procesele mai lente ale gândurilor 
logice au venit cuminţi din urmă, pe calea instinctului sau a 
rațiunii, văzând fruntea înaltă și capul ridicat arogant, 
convingându-mă de ceea ce nu puteam crede. Nu putea fi 
Frank. Și dacă nu era Frank, atunci nu putea fi decât... 

— Jack Randall. 

Nu eu i-am rostit numele, ci Jamie, cu o voce straniu de calmă 
și detașată. Atenţia fiindu-i atrasă de comportamentul meu 
bizar, își întorsese ochii în direcţia privirii mele și văzuse ceea ce 
văzusem Și eu. 

Nu a făcut nicio mișcare. Din câte îmi puteam da seama în 
groaza crescândă, Jamie nu respira. Eram vag conștientă de un 
servitor din apropiere care privea curios în sus la silueta 
nemișcată a războinicului scoţian de lângă mine, tăcut precum 
statuia lui Marte. Însă grija mea nu era pentru Jamie. 

El era complet nemișcat. Nemișcat așa cum un leu poate sta 
nemișcat, contopit cu iarba câmpiei, privirea fierbinte și 
neclintită precum soarele care pârjolește savana. Și am văzut 
ceva mișcându-se în adâncurile privirilor sale. O zvâcnire 
trădătoare a pisicii aflate la pândă, mica tresărire a pufului de la 
capătul cozii, înainte de carnaj. 

A scoate armele în prezenţa regelui însemna condamnarea la 
moarte. Murtagh se afla în celălalt capăt al grădinii, mult prea 

departe pentru a sări în ajutor. Încă doi pași îl aduceau pe 
Randall mult prea aproape. In bătaia paloșului. Mi-am așezat o 
mână pe braţul lui. Era rigid precum oţelul plăselelor de sub 
pumnul încleștat. Am simţit sângele dându-mi năvală în urechi. 
— Jamie, am strigat. Jamie! 
Și am leșinat. 


|10. O doamnă cu bucle bogate, castanii 


M-am ridicat dintr-o ceaţă gălbuie, sclipitoare, compusă din 
raze de soare, praf și frânturi de amintiri, simţindu-mă complet 
dezorientată. 

Frank stătea aplecat asupra mea, încruntat de îngrijorare. Mă 
ținea de mână. De fapt, nu mă ţinea de mână. Mâna de care mă 
tineam eu era mult mai mare decât a lui Frank și degetele mele 
au mângâiat încheietura acoperită cu fire de păr creţe și aspre. 
Mâinile lui Frank erau fine ca ale unei fete. 

— Te simţi bine? 

Vocea nu era a lui Frank, joasă și cultivată. 

— Claire! 

Vocea, mai groasă și mai răgușită, nu era deloc a lui Frank. 
Nici nu era cultivată. Era încărcată de teamă și îngrijorare. 

— Jamie. 

În cele din urmă am găsit numele care se potrivea imaginii 
mentale. 

— Jamie. Te rog, nu... 

M-am ridicat în capul oaselor, privind speriată de la un chip la 
celălalt. Eram înconjurată de un cerc de fețe curioase. Curtenii 
făcuseră două, trei rânduri în jurul meu, printre ei aflându-se și 
Maiestatea Sa, care stătea aplecat, privind în jos spre mine cu o 
expresie de interes compătimitor. 

Doi bărbaţi erau îngenuncheați în praf, alături de mine. Jamie 
la dreapta, cu ochii mari și chipul palid precum florile de păducel 
de deasupra lui. Și la stânga mea... 

— Vă simţiţi bine, madame? 

Ochii precum alunele vădeau doar o îngrijorare respectuoasă 
și sprâncenele de un castaniu întunecat erau arcuite întrebător. 
Nu era Frank, desigur. Dar nu era nici Jonathan Randall. Acest 

bărbat era mai tânăr decât căpitanul cu cel puţin zece ani, 
poate apropiat de vârsta mea, chipul palid și neridat din cauza 
expunerii la soare. Buzele aveau aceleași linii bine conturate, 
însă le lipseau ridurile de cruzime care mărgineau buzele 
căpitanului. 

— Dumneata..., am spus răgușit, ferindu-mă de el. Dumneata 
ești... 

— Lord Alexander Randall, madame, a răspuns el repede, 
ducând mâna la cap, ca și cum ar fi intenţionat să își scoată o 
pălărie pe care nu o purta. Nu cred că ne cunoaștem, a 
continuat, cu o nuanţă de îndoială. 

— Eu... adică, nu, nu te cunosc, am spus, prăbușindu-mă pe 
spate pe braţul lui Jamie. 

Braţul era neclintit precum o bară de oțel, dar mâna care o 
strângea pe a mea tremura, așa că am tras mâinile noastre 
încleștate între faldurile rochiei pentru a le ascunde. 

— O prezentare cam neortodoxă, doamnă, ă... nu, e lady 
Broch Tuarach, nu-i așa? 

Vocea înaltă și afectată mi-a atras atenţia deasupra mea, spre 
chipul îmbujorat și bucălat al ducelui de Sandringham care 
privea intrigat peste umerii contelui de Sevigny și ai ducelui de 
Orleans. Și-a împins trupul greoi prin spaţiul îngust dintre cei doi 
bărbaţi și a întins o mână pentru a mă ajuta să mă ridic în 
picioare. Încă ţinându-mi palma transpirată în propria sa mână, 
a făcut o plecăciune în direcţia lordului Alexander Randall, care 
privea cu o încruntătură nedumerită. 

— Domnul Randall lucrează pentru mine ca secretar, lady 
Broch Tuarach. Ordinele Sfinte sunt o chemare nobilă, însă din 
păcate misiunile caritabile nu ţin de foame, nu-i așa, Alex? 

Tânărul s-a îmbujorat ușor la auzul unei asemenea grosolănii, 
însă și-a înclinat fruntea politicos spre mine, încuviințând 
prezentarea făcută de patronul său. Abia atunci am băgat de 
seamă costumul sobru, din stofă neagră și gulerul înalt, alb, 
care îl identifica drept cleric junior al unui ordin. 

— Excelenţa Sa spune adevărul, doamna mea. Și aceasta fiind 
situaţia, sunt profund recunoscător pentru oferta domniei sale 
de a mă angaja. 

Crisparea abia perceptibilă a buzelor din timpul acestui 
discurs părea să indice că recunoștința lui ar putea să nu fie 
chiar atât de profundă, în ciuda cuvintelor măgulitoare. Am 

aruncat o privire spre duce, văzându-i ochii albaștri, mijiţi în 
lumina soarelui, expresia chipului de o amabilitate 
impenetrabilă. Această mică scenă a fost întreruptă de o bătaie 
din palme a regelui chemând doi valeţi care, la porunca lui, m- 
au apucat de ambele subsuori și m-au ridicat pe sus într-o 
lectică, în ciuda protestelor mele. 

— Categoric nu, madame, a spus el, ignorând atât protestele, 
cât și mulțumirile. Du-te acasă și odihnește-te; nu dorim să fii 
indispusă pentru balul de mâine, non? 

M-a privit cu ochii lui mari și căprui în timp ce mi-a ridicat 
mâna la buzele sale. Fără a-și desprinde privirea de pe chipul 
meu, a făcut o plecăciune formală spre Jamie, care între timp își 
recăpătase prezenţa de spirit suficient încât să rostească un 
discurs amabil de mulțumire și a spus: 

— Probabil ar trebui să accept mulțumirile dumitale, domnul 
meu, sub forma permisiunii de a cere un dans din partea soţiei 
dumitale. 

Buzele lui Jamie s-au crispat auzind acestea, însă a făcut la 
rândul său o plecăciune: 

— Soţia mea este la fel de onorată ca și mine de atenţiile 
Maiestăţii Sale, a spus aruncând o privire înspre mine. Dacă se 
va simţi suficient de înzdrăvenită mâine-seară pentru a veni la 
bal, sunt sigur că abia va aștepta să danseze cu Maiestatea Sa. 

S-a întors fără a mai aștepta un răspuns din partea regelui și 
a înclinat din cap spre valeţii care duceau lectica. 

— Acasă, le-a cerut el. 

e 

Ajunși în cele din urmă acasă după o călătorie înăbușitoare și 
zdruncinătoare de-a lungul străzilor mirosind a flori și a 
canalizări desfundate, mi-am aruncat rochia grea și corsajul 
inconfortabil, înlocuind-o cu un halat de casă din mătase. 

L-am găsit pe Jamie stând lângă șemineul gol, cu ochii închiși, 
palmele așezate pe genunchi, cufundat parcă în gânduri. Era 
palid ca pânza cămășii, strălucind în umbra căminului precum o 
nălucă. 

— Fecioară Maria! a murmurat el, clătinând din cap. 
Dumnezeule și toți sfinţii, am fost atât de aproape. Eram cât pe 
ce să îl ucid pe bărbatul acela. Iți dai seama, Claire, dacă nu ai fi 
leșinat... lisuse, voiam să îl omor cu toată puterea voinţei mele. 

S-a oprit deodată, scuturându-se din nou tulburat. 

— Uite, ridică-ţi picioarele, i-am spus, trăgând de un taburet 
greu, din lemn sculptat. 

— Nu, mă simt bine acum, a refuzat el, fluturându-și mâna. 
Era... fratele lui Jack Randall, vasăzică. 

— Cred că asta e cea mai bună explicaţie, am răspuns sec. 
Altcineva nu are cum să fie, la urma urmelor. 

— Mmm. Ştiai că lucrează pentru Sandringham? 

— Nu știam, am spus scuturând din cap. Nu știu nimic despre 
el în afară de numele său și de faptul că e preot. F-Frank nu era 
interesat în mod special de el, nefiind un strămoș direct al său. 

Tremurul ușor al vocii când am pronunţat numele lui Frank m- 
a trădat. 

Jamie a lăsat jos sticla și a venit spre mine. Oprindu-se 
hotărât, m-a ridicat în braţe și m-a strâns la pieptul lui. Parfumul 
grădinilor de la Versailles emana proaspăt și înțepător din 
faldurile cămășii sale. Mi-a sărutat creștetul capului și s-a întors 
spre pat. 

— Hai să te întinzi, Claire, a șoptit el. A fost o zi lungă pentru 
amândoi. 

e 

Mă temusem că întâlnirea cu Alexander Randall va declanșa 
din nou coșmarurile lui Jamie. Nu se întâmpla adesea, însă din 
când în când îl simțeam trezindu-se lângă mine, cu trupul 
încordat într-o bătălie iscată din senin. În momentele acelea 
sărea din pat și își petrecea restul nopţii lângă fereastra care 
parcă îi oferea o cale de evadare, refuzând orice gest de 
consolare ori compania cuiva. Și până dimineaţă, Jack Randall și 
ceilalți demoni ai orelor întunecate erau alungaţi din nou în 
cufărul lor, cu capacul trântit și ferecat cu benzile de oțel ale 
voinţei lui Jamie, și totul era din nou bine. 

De astă dată Jamie a adormit imediat și emoţiile din timpul 
zilei se evaporaseră deja de pe chipul său, lăsându-l liniștit și 
neted când am stins eu lumânarea. Era o binecuvântare să stau 
întinsă fără să mă mișc, cu căldura strecurându-se prin 
membrele mele îngheţate, o miriadă de ace de pe spate, de pe 
gât și din genunchi dispărând în moliciunea somnului care se 
apropia. Însă mintea mea, eliberată din starea de alertă, derula 
de o mie de ori scena din grădina palatului - părul negru și 
fruntea înaltă, urechi lipite de cap și bărbie fină - și acel prim 
șoc al recunoașterii greșite, care mi-a fulgerat inima cu o 

lovitură de bucurie și de teamă. Frank, îmi spusesem în gând. 
Frank. Și cu chipul lui Frank dinaintea ochilor, m-am cufundat în 
somn. 

e 

Era una dintre sălile de lectură de la London University; 
tavanul antic, din lemn și podelele moderne, acoperite cu 
linoleum uzat de picioare neliniștite. Băncile erau vechi și tocite; 
birourile noi erau rezervate pentru conferințele științifice. Istoria 
se putea descurca cu lemnul zgâriat de șaizeci de ani; la urma 
urmelor, subiectul era definitivat și nu avea să se schimbe - de 
ce i s-ar schimba decorul? 

— Obiecte de pus în vitrină, spune vocea lui Frank, și obiecte 
de utilizat. 

Degetele sale fine au atins muchia sfeșnicului din argint și 
soarele intrând pe fereastră a sclipit pe metal, ca și cum 
atingerea lui ar fi fost electrică. 

Obiectele, toate împrumutate din colecţiile de la British 
Museum, erau aliniate pe marginea mesei, suficient de aproape 
încât studenţii din primul rând să bage de seamă crăpăturile fine 
din fildeșul îngălbenit al cutiei franțuzești cu jetoane pentru 
ruletă, petele de tutun fumat în urmă cu atât de mult timp încât 
înnegrise marginile pipei din argilă albă, o lingură din os de corn 
și un ceas mic, din marmură, deasupra căruia stăteau două 
lebede cu gâturile plecate. 

Și în spatele șirului de obiecte, un rând de miniaturi pictate, 
culcate pe masă, ale căror detalii erau ascunse de lumina 
reflectată pe suprafaţa lor. 

Frank s-a aplecat asupra obiectelor, absorbit. Soarele de 
după-amiază a aprins o sclipire roșcată, stingheră în părul lui. A 
ridicat pipa din argilă în podul palmei precum coaja unui ou. 

— Pentru unele perioade istorice, a spus el, avem istoria în 
sine; mărturia scrisă a oamenilor care au trăit în acele vremuri. 
In cazul altora, avem doar obiectele acelei perioade, pentru a ne 
arăta cum trăiau oamenii. 

A băgat pipa în gură, strângându-și buzele în jurul tubului, 
pufnindu-și fălcile, cu sprâncenele ridicate comic. S-a auzit un 
chicotit înfundat dinspre audienţă și el a zâmbit și a așezat pipa 
pe masă. 

— Arta și obiectele de artă, a reluat el fluturând o mână peste 
aglomerarea sclipitoare de obiecte, pe acestea le vedem cel mai 
adesea, decoraţiunile unei întregi societăţi. Și de ce nu? 

A ales din public un băiat cu părul castaniu și o înfățișare 
inteligentă căruia să i se adreseze. Un truc al lectorului 
experimentat: alege unul din membrii publicului și discută cu el 
ca și cum ar fi doar ei doi. O clipă mai târziu, alege un altul. Și 
fiecare individ din public va avea senzaţia că este interlocutorul 
său. 

— Acestea sunt niște lucruri drăguțe, la urma urmelor. 

O atingere a degetului a făcut ca lebedele de pe ceas să 
înceapă să se învârtă, cu gâturile curbate într-o procesiune 
împerecheată. 

— Merită să fie păstrate. Însă cine s-ar deranja să păstreze un 
înveliș vechi pentru ibric sau un cauciuc uzat de mașină? 

O blondă drăguță, cu ochelari de data aceasta, care a zâmbit 
și a chicotit ușor drept răspuns. 

— Dar obiectele uzuale, lucrurile care nu sunt menţionate în 
documente, care sunt folosite, stricate și abandonate fără 
remușcări sunt cele care ne spun ceva despre cum trăiau 
oamenii obișnuiți. Numărul acestor pipe, de exemplu, ne spune 
ceva despre frecvența și tipurile de tutun folosit printre clasele 
sociale, de la cele înalte - a spus bătând cu degetul peste 
capacul cutiei smălțuite de tutun - până la cele de jos. 

A mângâiat apoi cu degetul tubul lung și drept al pipei, cu o 
familiaritate afectuoasă. 

Acum, o femeie între două vârste, mâzgălind frenetic pentru a 
prinde fiecare cuvânt, abia conștientă de privirea aţintită asupra 
ei. Liniile s-au adâncit în colțurile ochilor zâmbitori, de culoarea 
alunei. 

— Nu e nevoie să scrieţi totul, domnişoară Smith, a spus el 
râzând. Este o prezentare de o oră, la urma urmelor, creionul 
dumneavoastră nu va rezista atât. 

Femeia s-a îmbujorat și a lăsat creionul să cadă, însă a zâmbit 
timid drept răspuns la zâmbetul larg și prietenos de pe chipul 
slab și întunecat al lui Frank. Acum îi avea sub farmecul său, cu 
toţii încălziți de strălucirea umorului plăcut, atenţia lor atrasă de 
micile sclipiri de poleială și lux. Acum îl urmau, fără să se opună 
și fără să se întrebe, de-a lungul potecii logicii și în desișurile 
discuţiei. Încordarea i-a părăsit mușchii gâtului în vreme ce 

simţea atenţia studenţilor concentrându-se și fixându-se asupra 
lui. 

— Cel mai bun martor al istoriei este bărbatul... sau femeia - 
o înclinare a capului spre blonda drăguță - care a trăit-o, corect? 

A zâmbit și a ridicat lingura crăpată din os. 

— Mă rog, poate. La urma urmelor, este în natura umană să 
arate cea mai bună faţă a lucrurilor când știi că cineva va citi ce 
ai scris. Oamenii tind să se concentreze pe lucruri pe care ei le 
consideră importante și, cel mai adesea, cosmetizează lucrurile 
pentru consumul public. Rar găsești un Pepys care să 
consemneze cu interes egal detalii ale unei procesiuni regale și 
de câte ori pe noapte e obligat să folosească oala de noapte. 

De data aceasta râsul a fost general și Frank s-a relaxat, 
rezemându-se nonșalant cu spatele de masă, gesticulând cu 
lingura. 

— In mod similar, obiectele drăguțe, artefactele frumoase 
sunt cel mai adesea păstrate. Insă oalele de noapte, lingurile și 
pipele ieftine, din lut, ne pot dezvălui la fel de multe, ori chiar 
mai multe despre oamenii care le-au folosit. Și ce putem spune 
despre acești oameni? Noi considerăm persoanele istorice ca 
fiind diferite de noi înșine, câteodată aproape mitologice. Insă 
cineva a folosit cutia asta - degetul suplu a mângâiat cutia 
pentru jetoane -, o doamnă a folosit asta - mâna a mișcat sticla 
cu parfum -, picurând parfum în spatele urechilor, pe 
încheieturile mâinilor... unde mai picuraţi dumneavoastră 
doamnelor parfum? 

Ridicându-și deodată fruntea, a zâmbit spre blonda 
planturoasă din rândul din față, care a roșit, a chicotit și s-a 
atins cochet deasupra decolteului bluzei. 

— Ah, da. Chiar acolo. Păi, proprietara acestui parfum a făcut 
aceleași gesturi. 

Incă zâmbind spre fată, a scos dopul sticlei cu parfum și l-a 
trecut ușor pe sub nas. 

— Ce este, domnule profesor? Arpege? 

Studenta aceasta nu era chiar atât de timidă; cu părul închis 
la culoare, ca al lui Frank și ochi cenușii care transmiteau mai 
mult decât o nuanţă de flirt. 

— Nu. Este L'Heure Bleue. Preferatul meu. 

S-a întors din nou, concentrat, spre masă, părul căzându-i 
peste frunte în timp ce mâna îi șovăia peste șirul de miniaturi. 

— Și apoi mai este o clasă specială de obiecte... portretele. 
Puţină artă și în același timp putem vedea și oamenii în sine. 
Dar cât de reali sunt ei pentru noi? 

A ridicat un oval minuscul și l-a întors cu fața spre public, 
citind de pe eticheta lipită pe spate. 

— O doamnă, de Nathaniel Plimer, semnat cu iniţiale și datat 
1786, cu părul castaniu, ondulat și adunat în vârful capului, 
purtând o fustă roz și cămașă cu volan la guler, într-un decor cu 
cer și nori. 

A ridicat un tablou pătrat de lângă el. 

— Un domn, de Horace Hone, semnat cu monogramă și datat 
1780, cu părul pudrat, prins în coadă, purtând un veston 
cafeniu, vestă bleu, jabou din dantelă și un ordin de cavaler, 
posibil Cel mai de vază ordin din Bath. 

Miniatura înfățișa un bărbat cu fața rotundă, gura rozie 
special țuguiată ceremonios în vederea realizării portretelor din 
secolul al optsprezecelea. 

— Cunoaștem artiștii, a spus el, așezând portretul pe masă. Ei 
și-au semnat opera sau au lăsat indicii ale identităţii lor în 
tehnica și în subiectele folosite. Dar oamenii pe care i-au pictat? 
li vedem, însă nu știm nimic despre ei. Coafurile stranii, 
veșmintele neobișnuite - nu par oameni pe care i-am cunoaște, 
nu-i așa? Și felul în care atâţia artiști i-au pictat, chipurile arată 
toate la fel; turtite și palide, cele mai multe dintre ele, și nu poți 
spune foarte mult despre ele. Din când în când câte una iese în 
evidenţă... 

Mâna șovăind peste șirul de miniaturi a ales un alt oval. 

— Un domn... 

A ridicat o miniatură și ochii albaștri ai lui Jamie au sclipit pe 
sub smocul înflăcărat de păr, în sfârșit pieptănat, împletit și 
prins cu panglici într-o manieră neobișnuit de formală. Nasul 
subţire, semeț peste dantela gulerului și buzele late parcă 
stăteau să vorbească, ridicate ușor într-un colț. 

— Insă ei au fost oameni în carne și oase, a insistat vocea lui 
Frank. Și ei făceau aproape aceleași lucruri pe care le faceţi și 
dumneavoastră - mai mult sau mai puţin câteva detalii minore, 
cum ar fi mersul la film ori condusul pe autostradă... 

Din rândul studenţilor s-au auzit chicoteli apreciative. 

— ... însă și ei aveau grijă de copiii lor, își iubeau soţii sau 
soțiile... mă rog, uneori chiar îi iubeau... 


VP - 203 


Și mai multe râsete. 

— O doamnă, a spus el în șoaptă, cuibărind ultimul dintre 
portrete în palmă, ascunzându-l pentru o clipă. Cu părul 
castaniu, cu bucle luxuriante peste umeri și un colier de perle. 
Nedatat. Artist necunoscut. 

Era o oglindă, nu o miniatură. Obrajii îmi erau îmbujoraţi și 
buzele îmi tremurau în vreme ce degetul lui Frank îmi trasa linia 
bărbiei, linia graţioasă a gâtului. Lacrimile mi s-au adunat sub 
pleoape și s-au revărsat peste obrajii mei când i-am auzit vocea, 
continuându-și prezentarea, în timp ce a lăsat din mână 
miniatura și eu am rămas cu privirile în sus spre tavanul cu 
panouri din lemn. 

— Nedatat. Necunoscut. Însă cândva... cândva ea a fost reală. 

Simţeam că nu mai am aer și am crezut la început că mă 
înăbușea sticla așezată deasupra portretului. Însă materialul 
apăsând pe nasul meu era moale și umed, așa că mi-am întors 
capul și m-am trezit, simțind pânza pernei udă de lacrimile ce mi 
se scurseseră sub obraz. Mâna lui Jamie era mare și caldă pe 
umărul meu, scuturându-mă cu blândețe. 

— Gata, fetițo. Gata! Ai visat doar... sunt aici. 

Mi-am ascuns fața în căldura umărului său gol, simțind urma 
lacrimilor între obraz și pielea lui. M-am agăţat cu toată puterea 
de trupul lui solid și zgomotele discrete ale casei din Paris au 
început încet să ajungă la urechile mele, aducându-mă înapoi la 
viaţa mea de acum. 

— Îmi pare rău, am șoptit. Visam despre... despre... 

M-a bătut ușor cu palma pe spate și a întins braţul sub pernă 
după o batistă. 

— Știu. Îi strigai numele. 

Vocea lui suna resemnată. Mi-am așezat capul înapoi pe 
umărul lui. Mirosea cald și dezordonat, propriul său miros de 
somn amestecându-se cu mirosul plăpumii din puf și al 
cearșafurilor din pânză curată. 

— Îmi pare rău, am spus din nou. 

A pufnit scurt, însă nu era chiar râs. 

— Ei, nu o să neg că nu sunt verde de gelozie, a răspuns el 
trist, pentru că sunt. Dar nu prea îi pot cere socoteală pentru 
visele tale. Sau pentru lacrimile tale. 

Degetul său s-a plimbat încetișor de-a lungul urmei lăsate de 
lacrimi pe obraz, apoi a șters-o blând cu batista. 

— Nu poţi? 

A zâmbit pieziș în lumina întunecată. 

— Nu. L-ai iubit. Și nu mă pot supăra pe niciunul din voi dacă 
plângi după el. Și mă consolează cumva să știu... 

A ezitat și am întins mâna să îi netezesc pe spate părul 
ciufulit, căzut pe frunte. 

— Să știi ce? 

— Că dacă ar fi să mi se întâmple ceva, m-ai jeli și pe mine la 
fel, a șoptit el. 

Mi-am apăsat obrazul cu putere la pieptul lui, astfel încât 
cuvintele îmi erau înăbușite. 

— Nu te-aș jeli pentru că nu aș avea de ce. Pe tine nu te voi 
pierde niciodată! 

Un gând mi-a venit în minte și mi-am ridicat privirea spre el, 
asprimea discretă a bărbii nerase umbrindu-i obrazul. 

— Sper că nu ţi-e teamă că m-aș întoarce. Doar nu crezi asta 
pentru că eu... mă gândesc la Frank. 

— Nu. 

Răspunsul a venit repede și blând, la fel de iute ca și 
strânsoarea posesivă a braţelor lui în jurul meu. 

— Nu, a spus el din nou, mai blând. Noi suntem legaţi, tu și cu 
mine, și nimic de pe pământ nu mă va despărţi de tine. 

O mână mare s-a ridicat pentru a-mi mângâia părul. 

— Mai ţii minte jurământul de sânge pe care l-am făcut când 
ne-am căsătorit? 

— Da, cred că da. „Sânge din sângele meu și carne din carnea 
mea...” 

— „Îţi dăruiesc trupul meu, până când noi doi vom fi unul”, a 
încheiat el. Da, și eu am respectat jurământul acela, 
englezoaico, la fel și tu. 

M-a întors ușor și cu un gest firesc și-a așezat blând o mână 
deasupra micii umflături a burţii mele. 

— Sânge din sângele meu, a șoptit el, și os din osul meu. Mă 
porţi în pântecele tău, Claire, și nu mă poţi părăsi acum; 
indiferent de ce se întâmplă. Ești a mea pentru totdeauna, fie că 
vrei sau nu, fie că mă dorești sau nu. A mea și eu nu te voi lăsa 
să pleci. 

Mi-am așezat o mână peste a lui, apăsând-o peste pântecul 
meu. 

— Nu, am spus încetișor, nici tu nu mă poţi părăsi. 

— Nu, a răspuns el, zâmbind într-un colț al buzelor. Căci eu 
mi-am respectat și ultimul jurământ. 

Și-a strâns ambele mâini în jurul meu, aplecându-și capul 
peste umărul meu, încât să îi simt respiraţia caldă a cuvintelor 
în ureche, și mi-a șoptit în noapte: 

— Căci îţi dăruiesc sufletul meu, până când viaţa noastră se 
va sfârși. 


| 11. Ocupaţii folositoare 


— Cine este omuleţul acela bizar? l-am întrebat curioasă pe 
Jamie. 

Bărbatul în chestiune își făcea loc încet printre grupurile de 
invitaţi adunaţi în salonul principal al familiei Rohan. Se oprea o 
clipă, studiind mulţimea cu un ochi critic, apoi fie scutura dintr- 
un umăr osos și trecea mai departe, fie se apropia deodată de 
un bărbat ori de o femeie, ridicând ceva spre ochii lor, parcă 
poruncitor. Nu știu ce făcea, dar faptele lui păreau să stârnească 
hohote de râs. 

Inainte ca Jamie să poată răspunde, bărbatul, un individ mic 
de statură și uscăţiv, îmbrăcat într-un costum din serj cenușiu, 
ne-a zărit și chipul i s-a luminat. S-a repezit la Jamie precum o 
mică pasăre de pradă coborând deodată asupra unui iepure 
mare și speriat. 

— Cântă! a poruncit el. 

— Ce? a clipit nedumerit Jamie spre silueta scundă. 

— Am spus „Cântă”, a răspuns bărbatul,  răbdător, 
împungându-l pe Jamie admirativ în piept. Cu o cavitate 
rezonantă precum asta, trebuie să ai un volum minunat. 

— O, are volum, am răspuns, amuzată. || poţi auzi din cealaltă 
parte a orașului când începe să strige. 

Jamie mi-a aruncat o privire înciudată. Bărbatul îl încercuia, 
măsurându-i lățimea spatelui și bătându-l cu palma precum o 
ciocănitoare încercând un copac numai bun. 

— Nu pot să cânt, a protestat el. 

— Prostii, prostii. Sigur că poţi. Și chiar ai o voce frumoasă, 
adâncă, de bariton, a murmurat omuleţul aprobator. Excelent. 

Exact ceea ce ne trebuia. la să vedem, un mic ajutor. Încearcă 
să cânţi pe acest ton. 

Sustrăgând dibace un mic diapazon din buzunar, l-a lovit 
iscusit de un stâlp și l-a ridicat la urechea stângă a lui Jamie. 

Jamie și-a ridicat ochii spre cer, dar a scuturat din umeri și 
amabil a cântat nota. Bărbatul mărunt a sărit în spate ca ars. 

— Nu, a spus el, nevenindu-i a crede. 

— Ba mă tem că da, am răspuns eu, compătimitoare. Nu 
minte, ai auzit cu urechile dumitale. Chiar nu poate cânta. 

Bărbatul a mijit ochii acuzator spre Jamie, apoi a lovit din nou 
diapazonul și l-a ridicat, invitându-l: 

— Încă o dată, a insistat el. Doar ascultă-l și scoate același 
sunet. 

Răbdător ca de obicei, Jamie a ascultat atent La-ul 
diapazonului și a intonat din nou, producând un sunet care se 
strecura undeva la hotarul dintre un Mi bemol și un Re diez. 

— Imposibil! a exclamat omulețul, cu o expresie absolut 
dezamăgită. Nimeni nu poate fi atât de afon, nici măcar 
intenţionat. 

— Eu pot, l-a contrazis Jamie vesel, făcând o plecăciune 
politicoasă spre individ. 

Incepusem de pe acum să strângem în jur o mică mulţime de 
gură-cască interesați. Louise de Rohan era o gazdă excelentă și 
saloanele ei atrăgeau crema elitei pariziene. 

— Ba poate, l-am asigurat eu pe invitatul nostru. Vezi 
dumneata, el este total afon. 

— De văzut, văd, a spus omuleţul cu un aer deprimat la 
culme, apoi a început să mă privească gânditor. 

— Nu eu! am spus, râzând. 

— Dumneata cu siguranţă nu ești afonă, madame! 

Cu ochii sclipind ca a unui șarpe alunecând spre o pasăre 
paralizată, omuleţul a început să se insinueze spre mine, 
diapazonul tremurând precum limba iute a unei vipere. 

— Stai o clipă, am spus, ridicând o palmă pentru a mă apăra. 
Cine ești dumneata? 

— Dumnealui este Herr Johannes Gerstmann, englezoaico. 

Cu o expresie amuzată, Jamie a făcut din nou o plecăciune 
spre bărbatul scund. 

— Este dirijorul corului regelui. Herr Gerstmann, îmi dai voie 
să ţi-o prezint pe soţia mea, lady Broch Tuarach? 

Numai Jamie putea cunoaște până la ultimul membru al Curţii, 
indiferent cât de lipsit de importanţă. 

Johannes Gerstmann. Ei bine, asta explica accentul ușor pe 
care îl detectasem sub formalitatea francezei de Curte. German, 
mă întrebam, sau austriac? 

— Mă ocup cu formarea unui cor ad-hoc, a explicat dirijorul 
mărunţel. Vocile nu au nevoie să fie cultivate, însă ele trebuie să 
fie puternice și frumoase. 

A aruncat o privire deziluzionată spre Jamie, care doar a 
zâmbit nevinovat drept răspuns. A luat diapazonul din mâna lui 
Herr Gerstmann și l-a ridicat întrebător spre mine. 

— Bine, fie, am spus și am cântat. 

Herr Gerstmann a părut încurajat de ceea ce auzea, căci a 
pus deoparte diapazonul și m-a studiat cu interes. Peruca sa era 
puţin prea largă și avea tendinţa de a aluneca în față când 
înclina capul. Același lucru l-a făcut și acum, apoi a împins 
neatent peruca pe spate și a spus: 

— Un ton excelent, madame! Cu adevărat foarte plăcut, 
foarte plăcut într-adevăr. Eşti poate familiară cu Le Papillon? a 
întrebat, fredonând câteva acorduri. 

— Păi, cel puţin îmi sună cunoscut, am răspuns precaută. A... 
melodia, vreau să spun; nu cunosc versurile. 

— Ah! Nu este dificil, madame. Refrenul este simplu, așa... 

Cu braţul prins în strânsoarea dirijorului, m-am trezit trasă 
fără cale de scăpare spre sunetul unui clavecin venind dintr-o 
cameră îndepărtată, Herr Gerstmann bâzâind în urechea mea 
precum un bondar nebun. Am aruncat o privire neajutorată 
înapoi spre Jamie, care a început să zâmbească cu gura până la 
urechi și a ridicat cupa sa cu sorbet într-un salut de drum-bun 
înainte de a se întoarce pentru a începe o conversaţie cu 
monsieur Duverney cel tânăr, fiul ministrului de finanţe. Casa 
familiei Rohan - dacă poţi folosi un cuvânt simplu precum 
„casă” pentru a descrie o asemenea locuinţă - era luminată cu 
felinare atârnate în spatele grădinii și pe marginea terasei. In 
vreme ce Herr Gerstmann mă conducea cu forța pe coridoare, 
vedeam servitori grăbiţi intrând și ieșind din saloanele în care 
era servită cina, așezând feţe de masă și argintărie pentru cina 
care avea să aibă loc mai târziu. Cele mai multe dintre saloane 
erau camere mici, intime, însă prințesa Louise de La Tour de 
Rohan era o personalitate expansivă. 

O întâlnisem pe prințesă cu o săptămână înainte, în timpul 
unei alte serate și cunoscând-o avusesem o oarecare surpriză. 
Durdulie și destul de obișnuită, avea o faţă rotundă, cu obrajii 
mici și bucălaţi, ochi albaștri, mărginiţi de gene palide și o 
aluniţă falsă, în formă de stea care nu își îndeplinea prea bine 
rolul de semn de frumuseţe. Așadar aceasta era doamna care îl 
vrăjise pe prinţul Charles într-atât încât să ignore dictatele de 
protocol? m-am întrebat în sinea mea, făcând o reverență 
împreună cu ceilalți invitaţi din rând. 

Cu toate acestea, plutea în jurul ei un aer de animaţie vivace 
destul de atrăgător și avea o gură drăguță, de un roz palid. De 
fapt, buzele erau cea mai animată parte a ei. 

— Sunt încântată! a exclamat ea, apucându-mi mâna când i- 
am fost prezentată. Ce minunat să te cunosc în sfârșit! Soţul și 
tatăl meu nu mai contenesc cu laudele la adresa lordului Broch 
Tuarach, dar despre încântătoarea lui soţie nu au spus nimic. 
Sunt deosebit de încântată de venirea dumitale, draga și dulcea 
mea doamnă - chiar trebuie să spun Broch Tuarach sau merge 
și dacă spun doar lady Tuarach? Nu sunt sigură că îmi amintesc 
întregul nume, dar un singur cuvânt, cu siguranţă, chiar dacă 
este un cuvânt atât de neobișnuit... E scoţian? Ce încântător! 

De fapt, Broch Tuarach însemna „turnul cu faţa spre nord”, 
dar dacă ea voia să mă strige „doamna cu faţa spre nord” eu nu 
aveam nimic de obiectat. Insă la scurt timp a renunţat să mai 
încerce să își amintească „Tuarach” și de atunci mă strigase 
doar „ma chere Claire”. 

Louise în persoană făcea parte din grupul de cântăreţi din 
salonul de muzică, agitându-se durdulie printre invitaţi, stând de 
vorbă și râzând. Când m-a văzut, a traversat camera cât de 
repede îi permiteau poalele rochiei, cu chipul șters animat de 
entuziasm. 

— Ma chère Claire! a exclamat ea, smulgându-mă fără 
scrupule de lângă Herr Gerstmann. Ai sosit chiar la timp. Vino, 
trebuie să vorbeşti cu această copilă prostuță din Anglia pentru 
mine. 

„Copila prostuță din Anglia” era într-adevăr foarte tânără; o 
fată ce nu putea să fi avut mai mult de cincisprezece ani, cu 
bucle negre și strălucitoare și obrajii atât de îmbujoraţi de rușine 
încât îmi amintea de un mac. De fapt, chiar obrajii mi-au amintit 
de ea; era fata pe care o surprinsesem în grădina de la 

Versailles, chiar înainte de apariţia tulburătoare a lui Alexander 
Randall. 

— Madame Fraser este de asemenea englezoaică, i-a explicat 
ea fetei. In curând te va face să te simţi ca acasă. Este timidă, 
mi-a explicat Louise întorcându-se către mine fără să se 
oprească să își tragă sufletul. Vorbește cu ea, convinge-o să 
cânte cu noi. Are o voce încântătoare, mi s-a spus. Gata, mes 
enfants, distracţie plăcută! 

Și cu o atingere ușoară a mâinii în semn de binecuvântare, a 
zbughit-o în celălalt capăt al camerei exclamând, lingușind, 
minunându-se de rochia unei nou-venite, oprindu-se să îl alinte 
pe băiatul grăsuţ care stătea lângă clavecin, învârtindu-i buclele 
în jurul degetului ei în timp ce stătea de vorbă cu ducele din 
Castellotti. 

— Te obosește puțin doar urmărind-o, nu-i așa? am întrebat în 
engleză, zâmbind spre fată. 

Un zâmbet abia vizibil a apărut pe buzele ei și a înclinat ușor 
fruntea, însă nu a scos niciun cuvânt. Am presupus că toate 
acestea trebuie să fie destul de copleșitoare; petrecerile lui 
Louise aveau tendința de a îmi provoca amețeli și domnișoara 
mac de câmp abia părea ieșită de pe băncile pensionului. 

— Eu sunt Claire Fraser, am spus, dar Louise a uitat să îmi 
spună numele dumitale. 

M-am oprit așteptând, însă fata nu mi-a răspuns. Chipul ei a 
devenit din ce în ce mai roșu, buzele strânse și pumnii încleștațţi 
pe lângă trup. Eram oarecum alarmată de atitudinea ei, însă în 
cele din urmă și-a făcut curaj să vorbească. A tras adânc aer în 
piept, și-a ridicat bărbia precum un condamnat care urmează să 
urce pe eșafod. 

— N-n-numele meu e... M-M-M, a început ea și am înțeles pe 
dată motivul tăcerii și al timidităţii ei dureroase. 

A strâns pleoapele, mușcându-și buza cu sălbăticie, apoi a 
deschis ochii și a încercat cuminte încă o dată. 

— M-M-Mary Hawkins, a reușit ea în cele din urmă. N-n-nu pot 
cânta, a adăugat ea defensiv. 

Dacă înainte o găsisem interesantă, acum eram fascinată. 
Așadar aceasta era nepoata lui Silas Hawkins, fiica baronetului 
și logodnica promisă a vicontelui Marigny! Se părea că bărbații 
aveau așteptări prea mari de la fata aceasta atât de tânără. Am 

aruncat o privire în jur să văd dacă vicontele era în cameră și 
spre ușurarea mea am văzut că nu era. 

— Nu îţi face griji, am spus, pășind în faţa ei, pentru a o 
proteja de valurile de oameni care umpleau acum salonul de 
muzică. Nu e nevoie să vorbești dacă nu dorești. Deși poate ar 
trebui să încerci să cânţi, am spus, venindu-mi o idee. Am 
cunoscut cândva un doctor specialist în tratarea bâlbâitului; 
spunea că oamenii care se bâlbâie nu o fac atunci când cântă. 

Ochii lui Mary Hawkins s-au făcut mari de uimire auzind asta. 
Am privit în jur și am văzut un alcov în apropiere, cu perdele în 
spatele cărora se ascundea o banchetă confortabilă. 

— Aici, am spus, luând-o de mână. Poţi sta aici, astfel încât să 
nu fii nevoită să vorbeşti cu nimeni. Dacă vrei să cânţi, poţi ieși 
când începem; dacă nu vrei, rămâi înăuntru până când se 
termină petrecerea. 

A rămas cu privirea aţintită spre mine o clipă, apoi mi-a dăruit 
un zâmbet strălucitor de recunoștință și s-a ascuns în alcov. Am 
mai zăbovit puţin afară pentru a împiedica orice servitor curios 
să o deranjeze în ascunzătoare, stând de vorbă cu diverși 
invitaţi care treceau pe acolo. 

— Arăţi splendid în seara asta, ma chère! 

Era madame de Ramage, una dintre doamnele de companie 
ale reginei. O femeie mai în vârstă, elegantă, venise la câteva 
dineuri în Rue Tremoulins. M-a îmbrățișat călduros, apoi a 
aruncat o privire în jur pentru a se asigura că nu eram 
observate. 

— Sperasem să te întâlnesc aici, draga mea, a zis ea, 
aplecându-se mai aproape și coborând vocea. Voiam să te 
avertizez să ai grijă în privinţa contelui Saint Germain. 

Întorcându-mă pe jumătate în direcţia privirii ei, l-am zărit pe 
bărbatul cu chipul slab de pe docurile din Le Havre intrând în 
salonul de muzică la braţ cu o femeie elegantă, mai tânără. Din 
câte se părea, nu mă văzuse și m-am întors în grabă spre 
madame de Ramage. 

— Ce... caută... adică... 

Simţeam obrajii arzându-mi tot mai tare, tulburată de apariţia 
posomorâtului conte. 

— Păi, da, a fost auzit vorbind despre dumneata, a spus 
madame de Ramage, ajutându-mă amabil să îmi revin din 
confuzie. Înţeleg că aţi avut oarece neînţelegeri la Le Havre? 

— Da, cam așa, am încuviințat. Tot ce am făcut a fost să 
identific un caz de variolă, dar a rezultat în distrugerea unui vas 
și... Contele nu a fost prea bucuros de asta, am încheiat jalnic. 

— Ah, deci asta a fost! ` 

Madame de Ramage părea încântată. Imi imaginam că acum, 
când știa povestea din interior, cum ar veni, avea un avantaj în 
schimbul de bârfe și informaţii care era activitatea principală a 
vieţii mondene pariziene. 

— Le spune tuturor că el crede că dumneata ai fi vrăjitoare, a 
continuat ea, zâmbind și făcând cu mâna unei prietene din 
celălalt capăt al încăperii. O poveste interesantă! Ah, nimeni nu 
îl crede, m-a asigurat ea. Toată lumea știe că, dacă e cineva 
implicat în astfel de chestiuni, acela e monsieur le comte în 
persoană. 

— Adevărat? 

Tocmai voiam să o întreb mai multe despre asta, când Herr 
Gerstmann a izbucnit, bătând din palme, parcă vrând să strângă 
laolaltă un cârd de gâște. 

— Haideţi, haideţi, doamnele mele! a strigat el. Suntem în 
formație completă; muzica poate să înceapă! 

În vreme ce corul se aduna în grabă lângă clavecin, am 
aruncat o privire în spate, spre alcovul unde o lăsasem pe Mary 
Hawkins. Mi s-a părut că zăresc draperia mișcându-se, însă nu 
eram sigură. Când muzica a început și glasurile s-au ridicat la 
unison, am avut senzaţia că aud o voce înaltă și limpede de 
soprană venind din direcţia alcovului, însă din nou, nu eram 
sigură. 

— Foarte frumos, englezoaico, a zis Jamie când am revenit 
alături de el, îmbujorată și cu răsuflarea tăiată, după ce 
cântasem. A rânjit spre mine și m-a bătut ușor cu palma peste 
umăr. 

— De unde știi? am întrebat, acceptând un pahar de punch de 
la un valet care trecea pe acolo. Habar nu ai să deosebești o 
melodie de cealaltă. 

— Păi, oricum, cântați suficient de tare, a spus el, netulburat. 
Am auzit fiecare cuvânt. 

L-am simţit crispându-se lângă mine și m-am întors să văd ce 
- sau pe cine - privea. 

Femeia care tocmai intrase era micuță, abia ajungându-i lui 
Jamie până la coaste, cu mâini și picioare ca ale unei păpuși, 

sprâncene delicate ca în picturile chinezești, peste ochii de un 
negru adânc precum fructele de porumbar. A înaintat cu un pas 
care parcă își lua în râs propria lejeritate, astfel încât părea că 
dansează la câţiva centimetri de podea. 

— Uite-o pe Annalise de Marillac, am spus cu admirație. Nu-i 
așa că e foarte drăguță? 

— O, da. 

Ceva din vocea lui m-a făcut să ridic iute privirea. Vârfurile 
urechilor îi erau colorate ușor într-un roz pal. 

— Și eu care credeam că ţi-ai petrecut cei patru ani în Franţa 
luptând, nu făcând cuceriri romantice, am spus tăios. 

Spre surpriza mea, Jamie a început să râdă la replica mea. 
Prinzând sunetul, femeia s-a întors spre noi. Un zâmbet 
strălucitor i-a luminat chipul când l-a văzut pe Jamie cu un cap 
mai înalt decât ceilalți invitaţi din salon. S-a întors parcă vrând 
să se îndrepte în direcţia noastră, dar a fost distrasă de un domn 
cu perucă și un costum splendid din satin de culoarea lavandei, 
care a așezat o mână insistentă pe braţul ei fragil. Annalise a 
fluturat evantaiul fermecător spre Jamie într-un gest de regret 
cochet înainte de a-și îndrepta întreaga atenţie spre noul ei 
companion. 

— Ce e atât de distractiv? am întrebat, când l-am văzut încă 
rânjind cu gura până la urechi în urma fustelor din dantelă 
legănându-se ale doamnei. 

S-a trezit, brusc conștient de prezența mea și mi-a zâmbit. 

— Ah, nimic, englezoaico. Doar ce spuneai tu despre lupte. M- 
am luptat în primul duel - mă rog, singurul, de fapt - pentru 
Annalise de Marillac. Când aveam optsprezece ani. 

Glasul îi era ușor visător, privind cocul întunecat mișcându-se 
prin mulțime, înconjurat oriunde mergea de ciorchine de peruci 
și păr pudrat, cu câte o perucă nuanţată în roz după ultima 
modă, din loc în loc, pentru divertisment. 

— Un duel? Cu cine? am întrebat, aruncând priviri îngrijorate 
în jur spre orice bărbat aflat în compania păpușii din porțelan 
care s-ar simţi înclinat să își amintească de o veche dispută. 

— Ah, nu e aici, a spus Jamie, prinzând și interpretând corect 
privirea mea. A murit. 

— Tu l-ai omorât? 

Agitată, am ridicat vocea ceva mai mult decât intenţionasem. 
Câteva capete s-au întors curioase în direcția noastră și Jamie 

m-a luat de cot, împingându-mă în grabă spre cele mai 
apropiate uși franţuzești. 

— Mai încet, englezoaico, a spus el cu o voce surprinzător de 
blândă. Nu, nu l-am omorât. Aș fi vrut, a adăugat cu tristețe, 
însă nu am făcut-o. A murit în urmă cu doi ani de o infecţie 
nenorocită la gât. Mi-a povestit Jared. 

M-a condus de-a lungul uneia din aleile grădinii, luminată de 
servitori purtând felinare ce stăteau precum bolarzii la intervale 
de aproape trei metri de la terasă până la fântâna din capătul 
aleii. În centrul unui bazin mare în care se oglindea grădina, 
patru delfini stropeau perdele de apă spre un Triton din mijloc 
cu o înfățișare încruntată, ameninţându-i cu un trident. 

— Păi, nu mă mai ţine în suspans, l-am zorit când am ieșit din 
raza grupurilor de pe terasă. Ce s-a întâmplat? 

— Of, prea bine, a spus el resemnat. Păi, ai băgat de seamă 
probabil că Annalise e destul de drăguță? 

— Oare, am observat? Hm, acum, că ai menţionat, parcă aș 
zice că e destul de atrăgătoare, am răspuns dulce, făcându-l să- 
și îndrepte iute privirea spre mine și să înceapă să zâmbească 
strâmb. 

— Așa. Păi, nu eram singurul cavaler din Paris de această 
părere, nici singurul care să își piardă capul după ea. Umblam 
de colo până colo ca într-un vis, împiedicându-mă în propriile 
picioare. Așteptam în stradă, sperând să o zăresc ieșind din casă 
să ia trăsura. Ba chiar uitam să și mănânc; Jared spunea că 
atârnă vestonul pe mine ca pe o sperietoare de ciori și starea 
părului meu ajuta și mai mult la asemănare. 

A ridicat absent o mână spre cap, mângâind coada imaculată 
care cobora, legată strâns pe lângă gât, cu o panglică albastră. 

— Ai uitat să mănânci? lisuse erai prins rău! am remarcat. 

— O, da, a chicotit el. Și mai rău a fost când a început să 
flirteze cu Charles Gauloise. Adevărul este, a adăugat el de 
dragul dreptăţii, că ea flirta cu oricine - asta nu era o problemă 
-, dar l-a ales pe el drept partener pentru dineuri de prea multe 
ori pentru gustul meu și dansa prea des cu el la baluri și... ca să 
nu mai lungesc povestea, englezoaico, l-am prins sărutând-o în 
lumina lunii pe terasa tatălui ei într-o noapte și l-am provocat la 
duel. 

Acum ajunseserăm la fântână în plimbarea noastră. Jamie s-a 
oprit și ne-am așezat pe marginea ei, cu stropi de apă venind 

dinspre delfinii cu buze umflate și împroșcându-ne în faţă. Jamie 
și-a trecut mâna prin fântâna întunecată și a ridicat-o cu apa 
șiroind, privind absent picăturile argintii alunecându-i de-a 
lungul degetelor. 

— Pe vremea aceea duelurile erau interzise la Paris, cum sunt 
și acum. Însă existau și locuri; cum sunt întotdeauna. Alegerea a 
fost a lui, iar el a optat pentru un loc în Bois de Boulogne. In 
apropierea Străzii celor șapte sfinţi, însă ascuns de o perdea de 
stejari. Tot el a ales și armele. Eu mă așteptam la pistoale, dar 
el a preferat săbiile. 

— De ce ar face asta? Trebuie să fi avut un avantaj de 
cincisprezece centimetri dacă nu mai mult. 

Nu eram expertă, însă știam câte ceva despre strategie și 
tactică în mânuirea sabiei, prin natura situaţiei în care mă 
aflam; Jamie și Murtagh se antrenau o dată la câteva zile pentru 
a se menţine în formă, încrucișându-și săbiile, parând și fandând 
de-a lungul și de-a latul grădinii, spre deliciul dezlănţuit al 
servitorilor, bărbaţi și femei deopotrivă, care cu toţii se 
repezeau la balcoane pentru a privi. 

— De ce a ales săbiile scurte? Pentru că era foarte priceput în 
mânuirea lor. De asemenea, am bănuit că el se temea că l-aș 
putea ucide accidental cu pistolul, pe când cu un tăiș era 
convins că voi fi mulțumit să îi fac chiar și o rană superficială. 
Nu aveam intenţia să îl ucid, înţelegi, a explicat el. Doar să îl 
umilesc. Și el știa asta. Charles al nostru nu era prost, mi-a zis 
el, scuturând trist din cap. 

Stropii de apă de fântână îmi făceau șuviţele să se desprindă 
din coafură și să se încrețească în jurul frunţii și a obrajilor. 

— Și l-ai umilit? am întrebat, îndepărtându-mi o buclă de pe 
frunte. 

— Păi, măcar l-am rănit. 

Am fost surprinsă să aud o notă abia sesizabilă de satisfacție 
în vocea lui și am ridicat spre el o sprânceană. 

— Deprinsese arta scrimei de la LeJeune, unul din cei mai buni 
spadasini din Franţa, mi-a explicat el. Zbura ca o blestemată de 
muscă și eu mă mai băteam și cu brațul drept. 

Și-a trecut din nou mâna prin păr, parcă vrând să vadă cât de 
bine era prins. 

— Părul mi s-a dezlegat pe la jumătatea luptei, a continuat el. 
Șiretul cu care era prins s-a rupt și vântul mi-l sufla în ochi, așa 

că tot ce puteam vedea era silueta măruntă a lui Charles în 
cămașă, ţâșnind înainte și înapoi precum o plevușcă. Și așa l-am 
nimerit în cele din urmă - cum prinzi un pește cu o țepușă, a 
încheiat el pufnind pe nări. A scos un urlet de parcă l-aș fi 
sfârtecat, deși eu știam că abia îl ciupisem de un braţ. Mi-am 
dat părul din ochi în cele din urmă și când mi-am aruncat 
privirea în spatele lui am văzut-o pe Annalise stând la marginea 
poienii, cu ochii mari și negri precum fântâna asta, a spus el 
arătând cu mâna spre suprafaţa întunecată, cu sclipiri argintii 
de lângă noi. Așa că mi-am băgat sabia în teacă, mi-am netezit 
părul pe spate și am rămas acolo neclintit, așteptând probabil 
ca ea să vină să mi se arunce în braţe. 

— Și..., am spus delicat, să înţeleg că nu a venit? 

— Păi, pe vremea aceea eu nu știam nimic despre mintea 
femeilor, nu-i așa? a întrebat el. Nu, a venit și s-a aruncat în 
brațele lui, bineînțeles. 

A scos din gât un sunet de autoironie și dezgust amuzat, 
specific scoţian. 

— Am auzit că s-a căsătorit cu el o lună mai târziu. În fine, a 
scuturat el deodată din umeri, cu un zâmbet trist. Așa că mi-a 
frânt inima. Am plecat în Scoţia și am suferit câteva săptămâni 
până când tata și-a pierdut răbdarea cu mine. Chiar mi-a trecut 
prin minte să mă călugăresc, a mărturisit el și a început să râdă. 
Intr-o seară, la cină, i-am spus tatei că mă gândeam că poate în 
primăvară mă întorc în Franţa, la Abaţie, să devin novice. 

Auzindu-l mi-a venit să râd. 

— Măcar n-ai avea nicio dificultate cu jurământul de sărăcie; 
castitatea și supunerea ar fi ceva mai dificile. Și tatăl tău ce a 
zis? 

A rânjit, dinții albi contrastând cu chipul întunecat. 

— Tocmai mânca un castron cu terci. Și-a pus lingura jos și m- 
a privit o clipă. Apoi a oftat, a clătinat din cap și a conchis: „A 
fost o zi grea astăzi, Jamie.” Apoi a ridicat din nou lingura, și-a 
reluat cina, și n-a mai adus niciodată vorba despre asta. 

A privit în sus spre panta care ducea la terasă, unde cei care 
nu dansau se plimbau înainte și înapoi, răcorindu-se între 
dansuri, sorbind vin și flirtând în spatele evantaielor. A oftat, 
cuprins de nostalgie. 

— Da, o fată foarte drăguță, Annalise de Marillac. Graţioasă 
precum vântul și atât de mică încât îţi vine să o bagi pe gura 
cămășii și s-o porţi la sân ca pe o pisicuță. 

Am rămas tăcută, ascultând muzica abia perceptibilă prin 
ușile deschise ale terasei, în vreme ce contemplam condurul din 
satin sclipitor, mărimea patruzeci, pe care îl purtam. 

După o clipă, Jamie a băgat de seamă tăcerea mea. 

— Ce s-a întâmplat, englezoaico? a întrebat el, punându-mi o 
mână pe braţ. 

— Ah, nimic, am răspuns cu un oftat. Mă gândeam doar că nu 
cred că pe mine m-ar descrie cineva vreodată drept „graţioasă 
precum vântul”. 

— Ah. 

Capul îi era pe jumătate întors, nasul lung și drept și barba 
fermă, luminate din spate de strălucirea unui felinar din 
apropiere. L-am observat zâmbind discret într-un colț al buzelor 
când s-a întors din nou spre mine. 

— Păi, la drept vorbind, englezoaico, „graţioasă” nu e probabil 
primul cuvânt la care te gândești când vine vorba de tine. 

Și-a strecurat un braţ în spatele meu, punându-mi o mână 
mare și caldă pe umărul îmbrăcat în mătase. 

— Dar când vorbesc cu tine, vorbesc cu propriul meu suflet, a 
spus el, întorcându-mi faţa spre el. 

A ridicat mâna și mi-a prins obrazul în palmă, degetele abia 
atingându-mi tâmplele. 

— Și, englezoaico, a șoptit el, chipul tău e inima mea. 

Câteva minute mai târziu, o boare de vânt, ne-a despărțit în 
cele din urmă, stropindu-ne cu o miriadă de stropi fini de apă 
aduși dinspre fântână. Ne-am desprins și ne-am ridicat în grabă, 
râzând de răcoarea neașteptată a apei. Jamie mi-a făcut semn 
întrebător spre terasă și l-am luat de braț, încuviinţând din cap. 

— Așadar, am observat, în vreme ce ne croiam drum în sus 
de-a lungul treptelor late care duceau spre sala de bal, între 
timp ai mai învăţat câte ceva despre femei, din câte observ. 

A început să râdă, discret și amuzat, întețindu-și strânsoarea 
în jurul taliei mele. 

— Cel mai important lucru pe care l-am învăţat despre femei, 
englezoaico, este pe care să o aleg. 

A făcut un pas într-o parte, executând o plecăciune spre mine 
și arătând cu braţul ușile deschise, ce dădeau spre scena 
strălucitoare din interior. 

— Mi-aţi putea acorda acest dans, doamna mea? 

e 

Mi-am petrecut următoarea după-amiază la familia 
d'Arbanville, unde l-am întâlnit din nou pe dirijorul de cor al 
regelui. De data aceasta, am avut răgazul să purtăm o mică 
discuţie, pe care i-am povestit-o lui Jamie după cină. 

— Să faci ce? a mijit el ochii spre mine, parcă suspectându- 
mă că pun la cale vreo farsă. 

— Am spus că Herr Gerstmann a sugerat că poate aș fi 
interesată să o cunosc pe o prietenă de-a lui. Maica Hildegarde 
se ocupă de L'H6pital des Anges - îl știi, spitalul de caritate din 
apropierea catedralei. 

— Știu unde este. 

Glasul lui nu vădea nici cel mai mic semn de entuziasm. 

— İl durea gâtul, așa că i-am spus ce să ia și am discutat puţin 
despre leacuri în general, despre cum mă interesează pe mine 
să tratez diverse boli și în fine, știi cum dintr-una dai în alta. 

— Cu tine, de obicei așa se întâmplă, a încuviințat el cu o notă 
distinctiv cinică. 

Am ignorat tonul său și am continuat: 

— Așadar mâine mă duc la spital. 

M-am întins pe vârfuri pentru a-mi lua cufărul cu 
medicamente de pe raft. 

— Poate n-o să-l iau cu mine în prima zi, am comentat, 
plimbându-mi meditativ privirea peste conţinut. Aș putea părea 
prea băgăreaţă. Ce părere ai? 

— Băgăreaţă? a spus el o voce uluită. Ai de gând să vizitezi 
spitalul sau să te muţi în el? 

— Păi..., am început, trăgând adânc aer în piept. Eu... mă 
gândeam că aș putea lucra acolo regulat. Herr Gerstmann 
spune că toţi doctorii și vindecătorii de acolo sunt voluntari. Cei 
mai mulți dintre ei nu vin în fiecare zi, dar eu am o grămadă de 
timp și aș putea... 

— O grămadă de timp? 

— Incetează să repeţi tot ce spun! i-am zis. Da, o grămadă de 
timp. Știu că e important să mergem la baluri și dineuri și toate 

astea, însă nu îmi ocupă întreaga zi - sau cel puţin nu e nevoie 
să îmi ocupe întreaga zi. Aș putea... 

— Englezoaico, tu ești gravidă! Doar nu ai de gând să te duci 
să îngrijești cerșetori și criminali! 

Vocea lui căpătase un ușor ton disperat, parcă întrebându-se 
cum să se poarte cu cineva care își pierduse brusc minţile 
înaintea ochilor săi. 

— Nu am uitat, l-am asigurat. 

Mi-am apăsat palmele peste pântec, mijindu-mi ochii în jos. 

— Incă nu se cunoaște foarte tare; cu o rochie largă mă pot 
descurca o vreme. Și nu am nicio problemă în afară de greţurile 
de dimineaţă; nu am niciun motiv pentru care să nu muncesc 
încă vreo câteva luni. 

— Niciun motiv în afară de acela că eu nu îţi dau voie! 

Cum nu așteptam companie în seara aceasta, Jamie își 
scosese jaboul și își desfăcuse gulerul când venise acasă. 
Puteam vedea valul de roșeaţă întunecată care i se răspândea 
pe gât. 

— Jamie, am spus, încercând să îl fac să gândească raţional. 
Tu știi ce sunt eu. 

— Ești soția mea! 

— Păi, da, și asta, am încuviinţat, fluturând din degete. Dar 
sunt infirmieră, Jamie. Vindecătoare. Și tu știi foarte bine asta. 

— Da, știu, a admis el, înroșindu-se în obraji. Şi pentru că tu 
m-ai îngrijit când am fost rănit, eu ar trebui să consider potrivit 
pentru tine să îngrijești cerșetori și prostituate? Englezoaico, ai 
idee ce fel de oameni sunt internaţi în L'HOpital des Anges? 

M-a privit implorator, parcă așteptându-mă să îmi revin în 
simţiri dintr-o clipă într-alta. 

— Dar ce contează? 

A privit disperat în jurul camerei, parcă implorând portrete 
mute, atârnate deasupra șemineului să fie martore la nebunia 
mea. 

— Ai putea căpăta o boală mizerabilă, pentru numele lui 
Dumnezeu! Gândește-te la copilul tău, dacă nu vrei să te 
gândești la mine! 

Cu fiecare clipă care trecea, părea tot mai greu să mă facă să 
văd lucrurile raţional. 

— Sigur că mă gândesc! Ce fel de persoană lipsită de grijă și 
de responsabilitate crezi că sunt? 

— Genul de persoană care și-ar abandona soţul și s-ar duce să 
se joace cu gunoaiele în canale! a sărit el. Dacă tot ai întrebat. 

Și-a trecut o mână prin păr, făcându-l să se ridice în vârful 
capului. 

— Să te abandonez? De când înseamnă abandon sugestia de 
a face cu adevărat ceva în loc că putrezesc în salonul familiei 
d'Arbanville, privind-o pe Louise de Rohan cum se îndoapă cu 
prăjituri, ascultând poezii proaste și muzică și mai proastă? 
Vreau să fiu utilă! 

— Să ai grijă de casa ta nu e util? Să fii măritată cu mine nu e 
util? 

Dantela din părul său s-a desfăcut sub presiune și buclele 
dese au țâșnit în sus precum o aureolă înflăcărată. M-a țintuit cu 
o privire aspră, precum un înger al răzbunării. 

— Adică tu poţi face ce vrei, dar eu nu, am replicat cu răceală. 
Să fii însurat cu mine nu este o ocupaţie suficientă pentru tine? 
Nu am observat ca tu să stai acasă toată ziua, adorându-mă. 
Cât despre gospodărie, vax albina! 

— Vax albina? Ce înseamnă asta? a întrebat el. 

— Prostii, nonsensuri. Pârț. Scârț. Cu alte cuvinte, nu fi ridicol. 
Madame Vionnet face totul și îl face de câteva ori mai bine 
decât aș putea face eu. 

Această afirmaţie era atât de evident adevărată încât pentru 
o clipă l-a lăsat fără grai. M-a săgetat cu privirea, scrâșnind din 
dinţi. 

— O, da? Şi dacă îţi interzic să te duci? 

Asta m-a lăsat pe mine fără grai o clipă. M-am ridicat și l-am 
măsurat cu privirea din cap până în picioare. Ochii îi erau 
precum o ardezie întunecată de ploaie și buzele late și 
generoase erau strânse într-o linie subțire. Umerii ridicaţi și 
spatele drept, braţele încrucișate peste piept precum o statuie 
turnată în oţel, „interzis” era exact cuvântul care îl descria în 
acel moment. 

— Îmi interzici? 

Tensiunea dintre noi atingea cote alarmante. Îmi venea să 
clipesc, însă nu voiam să îi dau satisfacția de a ceda sub privirea 
sa neclintită. Ce puteam face dacă îmi interzicea să mă duc? 
Variantele îmi goneau prin minte, de la a-i împlânta cuţitașul de 
scrisori între coaste până la a da foc casei cu el în ea. Singura 

idee pe care o respingeam categoric era aceea de a mă da 
bătută. 

A făcut o pauză și a tras aer adânc în piept înainte de a vorbi. 
Tinea pumnii pe lângă trup și i-a desfăcut cu un efort conștient. 

— Nu, a spus el. Nu ţi-am interzis. 

Vocea îi tremura ușor în încercarea de a o controla. 

— Dar dacă ţi-aș cere-o? 

Atunci mi-am coborât privirea și m-am uitat la chipul său 
reflectat în furnirul mesei. La început, ideea de a vizita L'H6pital 
des Anges îmi păruse vag interesantă, ca o alternativă atractivă 
la nesfârșitele bârfe și intrigile meschine ale societăţii pariziene. 
Însă acum... îmi simțeam mușchii braţelor încordându-se când 
am strâns pumnii. Nu doar că voiam să lucrez din nou, ci aveam 
nevoie de o activitate utilă. 

— Nu știu, am spus în cele din urmă. 

A tras adânc aer în piept și l-a expirat încet. 

— O să te mai gândești, Claire? 

Îi simţeam privirea ţintuindu-mă. După o clipă care mi s-a 
părut cât o veșnicie, am încuviinţat din cap. 

— O să mă gândesc. 

— Bine. 

Tensiunea dintre noi risipindu-se, s-a întors neliniștit. S-a 
plimbat în jurul salonului, ridicând mici obiecte și punându-le jos 
la întâmplare, în cele din urmă s-a oprit lângă bibliotecă, unde s- 
a aplecat, privind absent volumele legate în piele. Am venit 
șovăind lângă el și mi-am așezat o mână pe braţul lui. 

— Jamie, nu am vrut să te supăr. 

A coborât privirea spre mine și a schițat un zâmbet strâmb. 

— Da, mă rog. Nici eu nu am vrut să mă cert cu tine, 
englezoaico. Mă enervez din orice și sunt prea sensibil, probabil. 

M-a bătut ușor peste mână drept scuză, apoi s-a dat într-o 
parte, rămânând în picioare lângă birou, cu privirea în jos. 

— Ai muncit mult în ultima vreme, i-am spus liniștitor, 
urmându-l. 

— Nu e asta. 

A scuturat din cap și a întins braţul, deschizând registrul uriaș, 
așezat în centrul biroului. 

— Afacerea cu vinul merge bine. Este mult de muncă, dar nu 
mă deranjează. Cealaltă treabă mă supără. 

A făcut semn spre un teanc mic de scrisori, pe care era așezat 
un prespapier din alabastru. Unul de-al lui Jared, sculptat în 
forma unui trandafir alb - blazonul casei Stuart. Teancul de 
scrisori provenea de la abatele Alexander, de la lordul de Mar și 
de la alţi iacobiţi de vază. Toate conţineau întrebări voalate, 
promisiuni ascunse și așteptări contradictorii. 

— Am senzaţia că mă lupt cu pene! a izbucnit Jamie cu 
violenţă. O luptă reală, ceva în care să mă implic concret, la aia 
m-aş pricepe. Însă asta... 

A înhăţat teancul de scrisori de pe birou și le-a aruncat în aer. 
Luate de curentul din cameră, scrisorile au zburat în toate 
părţile, plonjând sub mobilă și aterizând tremurat pe mochetă. 

— Nu ai nimic de care să te agăţi, a spus el descurajat. Pot sta 
de vorbă cu o mie de oameni, pot scrie o sută de scrisori sau 
bea cu Charles până nu mai văd în faţa ochilor și tot nu voi ști 
vreodată dacă dau înainte sau înapoi. 

Am lăsat scrisorile împrăștiate pe podea; una dintre slujnice le 
putea culege mai târziu. 

— Jamie, am șoptit. Singurul lucru pe care îl putem face este 
să încercăm. 

A zâmbit șters, cu mâinile întinse pe birou. 

— Da. Mă bucur măcar că ai spus „noi, 
Câteodată mă simt foarte singur cu toate astea. 

Mi-am strecurat braţele în jurul mijlocului său, lipindu-mi 
obrazul de spatele lui. 

— Ştii că nu te-aș lăsa singur cu asta, i-am spus. La urma 
urmelor, eu te-am băgat în toată încurcătura de la bun început. 

Am simţit o vibraţie slabă de râs sub obraz. 

— Da, așa-i. Dar nu o să mă supăr pe tine, englezoaico. 

S-a întors și, aplecându-se, m-a sărutat ușor pe frunte. 

— Arăţi obosită, mo duinne. Urcă în dormitor acum. Mai am 
puţin de lucru și vin și eu curând. 

— Bine. 

Eram obosită în seara aceasta, deși oboseala cronică a 
primelor săptămâni de sarcină făcea loc unei noi energii; 
începeam să mă simt alertă în timpul zilei, fremătând de dorinţa 
de a fi activă. 

În drum spre dormitor, m-am oprit în ușa de la salon. Jamie 
stătea încă în picioare lângă birou, cu privirile coborâte pe 
paginile registrului. 


englezoaico. 

— Jamie? am întrebat. 

— Da? 

— Spitalul... eu am promis că mă voi gândi. Dar te vei gândi și 
tu, da? 

Și-a întors capul, cu sprâncenele arcuite tăios. Apoi a zâmbit 
și a încuviinţat scurt din cap. 

— Vin și eu acuși, englezoaico, a spus. 

e 

Era încă lapoviță și particule minuscule de ploaie înghețată se 
loveau de geamuri și sfârâiau căzând în foc, atunci când vântul 
nopţii le purta pe horn în jos. Vântul bătea cu putere, mârâia și 
huruia prin coș, făcând dormitorul să pară foarte confortabil în 
contrast cu vremea de afară. Patul era o oază de căldură și 
confort, prevăzut cu plăpumi din puf de gâscă, perne uriașe și 
pufoase. În plus, Jamie radia conștiincios căldură precum un 
reșou electric. 

Mâna lui mare mi-a mângâiat abdomenul, caldă prin mătasea 
subţire a cămășii mele de noapte. 

— Nu, acolo. Trebuie să apeși puţin mai tare. 

I-am luat mâna și i-am apăsat degetele în jos, chiar deasupra 
osului pubian, acolo unde uterul începuse să se simtă, o 
umflătură rotundă și rigidă, puţin mai mare decât un grapefruit. 

— Da, îl simt, a murmurat el. Chiar e acolo. 

Un zâmbet micuţ de încântare uluită i-a înflorit în colțul 
buzelor și a ridicat spre mine ochii sclipitori. 

— Și tu îl simţi deja mișcându-se? 

— Nu încă, am spus, clătinând din cap. Peste încă o lună, 
cred, din ce mi-a povestit sora ta, Jenny. 

— Mmm, a spus el, sărutând mica umflătură. Ce părere ai 
despre „Dalhousie”, englezoaico? 

— Ce părere am despre „Dalhousie” ca ce? am întrebat. 

— Păi, ca nume, a răspuns el, bătându-mă ușor cu mâna pe 
burtă. Băieţelul va avea nevoie de un nume. 

— Adevărat, am spus. Dar ce te face să crezi că e băiat? Ar 
putea la fel de bine să fie și fată. 

— O, da, e adevărat, a admis el, ca și cum această posibilitate 
abia acum îi trecuse prin minte. Totuși, de ce să nu începem cu 
nume de băieţi? L-am putea numi după unchiul care te-a crescut 
pe tine. 

M-am încruntat spre burta mea. Oricât de mult l-aș fi iubit pe 
unchiul Lamb, nu știu dacă voiam să nenorocesc un copil 
nevinovat numindu-l cu „Lambert” ori „Quentin”. 

— Nu, nu cred. Pe de altă parte, nu cred că aș vrea să poarte 
nici numele vreunuia dintre unchii tăi. 

Jamie îmi mângâia absent burta, adâncit în gânduri. 

— Care e numele tatălui tău, englezoaico? a întrebat el. 

Am avut nevoie de un moment pentru a-mi aminti. 

— Henry, am răspuns. Henry Montmorency Beauchamp. 
Jamie, eu nu-mi voi numi copilul „Montmorency Fraser”, 
indiferent ce se va întâmpla. Nici după „Henry” nu mă dau în 
vânt, deși e mai bun decât „Lambert”. Ce părere ai de William? 
am sugerat. Ca pe fratele tău? 

Fratele mai mare al lui Jamie murise în ultimii ani ai copilăriei, 
însă trăise suficient de mult încât Jamie să își amintească de el 
cu mare afecţiune. 

A rămas pe gânduri, încruntat. 

— Hmm. Da, poate, a zis el. Sau l-am putea numi... 

— James, s-a auzit o voce dogită și funebră din șemineu. 

— Poftim? am strigat, ţâșnind în capul oaselor. 

— James, a spus șemineul, nerăbdător. James, James! 

— Sfinte lisuse răstignit! a exclamat Jamie, cu privirea aţintită 
la flăcările care se ridicau în șemineu. 

Îi simţeam firele de păr ridicându-i-se pe antebraţ, țepene 
precum sârma. A rămas neclintit în capul oaselor o clipă, apoi, 
trecându-i prin minte un gând, a sărit în picioare și s-a dus la 
fereastra dormitorului, fără a se mai obosi să își pună ceva 
peste cămașă. 

A deschis fereastra, lăsând să intre o pală de aer îngheţat și 
scoțându-și capul în noapte. Am auzit un strigăt înfundat, apoi 
un sunet de pași repezi pe ţiglele din acoperiș. Jamie s-a aplecat 
în afară, ridicându-se pe vârfuri pentru a se întinde, apoi s-a dat 
încet în spate în cameră, murat de ploaie și gâfâind de efort. 
Târa cu el, cu braţele încleștate în jurul gâtului, silueta unui 
băiat chipeș, în veșminte negre, ud până la piele și o bucată de 
pânză pătată cu sânge, legată în jurul unei mâini. 

Musafirul și-a prins piciorul în pervazul ferestrei și s-a 
prăbușit, împiedicându-se, pe podea. S-a ridicat îndată în 
picioare însă și a făcut o plecăciune spre mine, smulgându-și de 
pe cap pălăria turtită. 

— Madame, a spus el cu un accent puternic franțuzesc. 
Trebuie să îţi cer iertare că am dat buzna în felul acesta lipsit de 
politeţe. Vă deranjez, însă nevoia m-a împins să îi fac o vizită 
prietenului meu James la o oră atât de nepotrivită. 

Era un băiat bine făcut, cu o înfățișare plăcută, cu părul șaten 
deschis revărsându-se în valuri peste umeri și un chip frumos, 
cu obrajii îmbujoraţi din cauza frigului și a oboselii. Nasul îi 
curgea puţin și l-a șters cu dosul mâinii bandajate, strâmbându- 
se ușor. 

Jamie, ridicând ambele sprâncene, a făcut o reverență 
politicoasă spre musafir. 

— Casa mea vă stă la dispoziţie, Înălțimea Voastră, a spus el, 
măsurând dintr-o privire ţinuta dezordonată a musafirului. 

Jaboul îi era desfăcut și îi atârna liber în jurul gâtului, jumătate 
din butoni erau închiși strâmb, iar nasturii prohabului de la 
pantalonii până la genunchi erau parţial desfăcuţi. L-am văzut 
pe Jamie încruntându-se ușor la vederea lor și s-a mișcat discret 
în faţa băiatului, pentru a mă feri de acest detaliu lipsit de 
delicateţe. 

— Daţi-mi voie să v-o prezint pe soția mea, Înălţimea Voastră, 
a spus el. Claire, lady Broch Tuarach. Claire, dumnealui este 
Înălțimea Sa prinţul Charles, fiul regelui James de Scoţia. 

— A... da, am spus. Mi-am cam dat seama. Bună seara, 
Înălţimea Voastră. 

Am înclinat fruntea grațios, trăgând cearșafurile în jurul meu. 
Am presupus că în împrejurările de față nu era nevoie de 
reverența obișnuită, prinţul profitase de introducerea extinsă a 
lui Jamie pentru a-și aranja iute pantalonii, iar acum a înclinat 
capul spre mine, cu toată demnitatea regală. 

— Plăcerea este a mea, madame, a spus el, făcând o nouă 
plecăciune, de data aceasta mult mai elegantă. 

S-a îndreptat de spate și a rămas în picioare, răsucindu-și 
pălăria în mâini, evident încercând să își găsească cuvintele. 
Jamie, stând lângă el cu picioarele goale și în cămașă, se uita de 
la mine la Charles, părând să fie la fel de surprins. 

— Aţi..., am spus, încercând să rup tăcerea. Aţi suferit un 
accident, Înălţimea Voastră? am întrebat cu un semn discret din 
cap spre batista înfășurată în jurul mâinii. 

Charles a coborât privirea, ca și cum abia acum ar fi observat- 
o pentru prima dată. 

— Da, a răspuns, ah... nu. Adică... o nimica toată, my lady. 

S-a îmbujorat mai mult, cu privirea aţintită spre mână. 
Manierele sale erau neobișnuite, o combinaţie de jenă și furie. 
Însă vedeam pata de pe bandaj întinzându-se și mi-am coborât 
picioarele din pat, bâjbâind după halatul de casă. 

— Poate că ar fi bine să mă uit puţin, am sugerat. 

Rana, expusă cu o oarecare reticenţă de prinţ, nu era 
serioasă, însă era neobișnuită. 

— Arată ca o mușcătură de animal, am spus uluită, 
tamponând semicercul micuţ de răni ce se întindeau pe pielea 
dintre degetul mare și arătător. 

Prinţul Charles a făcut o grimasă când am strâns pielea din 
jur, cu intenţia de a curăța rana prin sângerare înainte de a o 
pansa. 

— Da, a răspuns el. Mușcătură de maimuţă. O bestie 
dezgustătoare și plină de purici! a izbucnit el. l-am spus că 
trebuie să scape de ea. Fără îndoială că animalul e bolnav! 

Îmi găsisem cufărul cu medicamente și aplicam acum un strat 
fin de alifie de genţiană. 

— Nu cred că trebuie să vă îngrijoraţi, am spus, atentă la 
sarcina mea. Atât timp cât nu e rabie, vreau să spun. 

— Rabie? a întrebat prinţul albindu-se la faţă. Crezi că ar 
putea fi? 

Era evident că habar nu avea ce este „rabia”, însă nu voia să 
audă de ea. 

— Orice este posibil, am răspuns veselă. 

Surprinsă de această subită apariţie, tocmai începeam să îmi 
dau seama că, dacă acest tânăr ar cădea pradă unei boli rapide 
și mortale, ar salva pe toată lumea de o mare bătaie de cap pe 
termen lung. Cu toate acestea, nu aveam inima să îi doresc o 
cangrenă ori rabie, așa că i-am pansat frumos mâna cu o fâșie 
de pânză curată. 

Mi-a zâmbit, făcând din nou o plecăciune și mi-a mulțumit 
într-o amestecătură simpatică de franceză și italiană. Scuzându- 
se din nou pentru vizita sa inoportună, a fost condus afară din 
cameră de Jamie, acum respectabil îmbrăcat în kilt, pentru un 
pahar de whisky în camerele de jos. 

Simţind frigul din încăpere strecurându-mi-se prin halat și 
cămașă de noapte, m-am ghemuit din nou în pat, trăgându-mi 
plapuma până sub bărbie. Vasăzică așa arăta prinţul Charles! 

Destul de chipeș, asta era cert; cel puţin la prima vedere. Părea 
foarte tânăr - mult mai tânăr decât Jamie, deși știam că Jamie 
era cu doar un an sau doi mai în vârstă. lnălțimea Sa avea o 
purtare foarte șarmantă și destul de multă demnitate 
înfumurată, în ciuda înfățișării dezordonate. Dar era asta 
îndeajuns pentru a-l purta spre Scoţia, în fruntea unei armate a 
restauraţiei? În timp ce adormeam, mă întrebam ce anume 
făcuse moștenitorul tronului Scoției,  hălăduind peste 
acoperișurile pariziene în toiul nopţii, cu o mușcătură de 
maimuţă pe mână? 

Întrebarea îmi mai bântuia gândurile când Jamie m-a trezit 
ceva mai târziu, strecurându-se în pat și cuibărindu-și picioarele 
mari și reci ca gheaţa în spatele genunchilor mei. 

— Nu mai ţipa așa, a spus el, o să trezești vecinii. 

— Ce naiba căuta Charles Stuart să ţopăie pe acoperișuri cu 
maimuţele? am întrebat, abia mișcându-mă. Și ia-ţi cuburile de 
gheață blestemate de pe mine. 

— In vizită la amantă, a răspuns Jamie succint. Gata, gata, nu 
mă mai lovi. 

Și-a retras picioarele și m-a îmbrățișat, tremurând, în vreme 
ce mă întorceam cu faţa spre el. 

— Are o amantă? Cine e? 

Stimulată de valurile de frig și de bârfe, reveneam la realitate 
cu pași iuți. 

— E Louise de La Tour, mi-a explicat Jamie fără tragere de 
inimă, drept răspuns la insistențele mele. 

Nasul îi părea mai lung și mai ascuţit decât de obicei, cu 
sprâncenele groase împreunate deasupra lui. Să ai o amantă era 
destul de grav în concepţia lui de scoţian catolic, însă era bine 
cunoscut faptul că membrii familiei regale aveau anumite 
privilegii în această privință. Totuși, prințesa Louise de La Tour 
era căsătorită. Membru al familiei regale sau nu, o amantă 
căsătorită era cât se poate de imoral, vărul său Jared fiind un 
astfel de exemplu. 

— Ha! am exclamat cu satisfacţie. Știam eu! 

— Susţine că e îndrăgostit de ea, mi-a destăinuit el fără prea 
multe înflorituri, ridicând plapuma peste umeri. Insistă că și ea îl 
iubește; spune că i-a fost fidelă doar lui în ultimele trei luni. Pff! 

— Păi, orice e posibil, am răspuns, amuzată. Așadar acum era 
în vizită la ea? Dar cum a reușit să ajungă pe acoperiș? Ti-a 
povestit? 

— Ah, da. Mi-a povestit. 

Charles, pregătit să facă față nopţii cu ajutorul câtorva pahare 
din cel mai bun vin învechit, fusese destul de vorbăreţ. Puterea 
dragostei adevărate fusese aspru pusă la încercare în această 
seară, din spusele lui Charles, de devotamentul iubitei sale faţă 
de animalul ei de companie, o maimuţă cu un temperament 
destul de îndărătnic și care răspundea antipatiei Inălţimii Sale 
față de ea cu același sentiment, doar că dispunea de metode 
mai concrete de a-și exprima opiniile. Pocnindu-și degetele 
batjocoritor sub nasul maimuţei, Înălţimea Sa simţise la început 
o mușcătură în mână, apoi, mușcătură mai dureroasă a vorbelor 
amantei sale, care îi făcuse reproșuri amare. Cuplul avusese o 
ceartă aprinsă până în punctul în care Louise, prinţesă de 
Rohan, îl concediase pe Charles. La rândul său, prinţul își 
exprimase dorinţa de a pleca și a nu se mai întoarce niciodată, 
după cum declarase el dramatic. Insă dramatismul plecării 
prinţului fusese considerabil diminuat de descoperirea că soţul 
prinţesei se întorsese devreme de la seara de jocuri de noroc și 
era confortabil așezat în anticameră, cu o sticlă de brandy 
alături. 

— Așadar, a povestit Jamie, zâmbind fără să vrea, 
imaginându-și situaţia, prinţul nu putea să stea cu fătuca, dar 
nici nu putea ieși pe ușă... așa încât a deschis fereastra și s-a 
suit pe acoperiș. A mers până aproape de stradă, a spus el, 
coborând pe ţevile de scurgere; dar pe urmă a apărut o patrulă 
de gardieni și a fost nevoit să se caţere iar pe acoperiș ca să nu 
fie văzut. S-a chinuit ca vai de el, a zis, ascunzându-se pe după 
hornuri și alunecând pe șindrilele ude de ploaie, până când și-a 
amintit că noi locuiam la doar trei case mai departe, iar șirul de 
case și acoperișurile lor erau suficient de aproape încât să poată 
sări de pe unul pe celălalt ca pe niște frunze de nufăr. 

— Mm, am spus, simțind căldura revenindu-mi în degetele de 
la picioare. L-ai trimis acasă cu trăsura? 

— Nu, a luat un cal din grajd. 

— Dacă a băut din vinul de Porto al lui Jared, sper că or să 
ajungă amândoi până în Montmartre, am remarcat. E cale lungă 
până acolo. 

— Păi, o să fie o plimbare lungă și udă, asta e cert, a spus 
Jamie cu îngâmfarea omului cuibărit cuminte în așternuturi 
calde împreună cu nevasta lui cu cununie. 

A suflat în lumânare și m-a tras aproape, lipindu-și pieptul de 
spatele meu. 

— Să-i fie învăţătură de minte! a murmurat el. Bărbatul ar 
trebui să fie însurat. 

e 

Servitorii se trezeau înainte de ivirea zorilor, lustruind și 
curățând camerele înainte de venirea domnului Duverney la o 
cină intimă în această seară. 

— Nu știu de ce se mai chinuie, i-am spus lui Jamie, stând în 
pat cu ochii închiși, ascultând vânzoleala de la parter. Tot ce e 
nevoie să facă e să șteargă de praf piesele de șah și să scoată la 
iveală o sticlă de brandy; nici nu va băga de seamă altceva. 

Jamie a râs și s-a aplecat să mă sărute de plecare. 

— Lasă că e bine așa; am nevoie de o cină consistentă, dacă 
am de gând să câștig, a spus el bătându-mă ușor pe umăr de la 
revedere. Mă duc la depozit, englezoaico; mă întorc însă acasă 
ca să mă schimb înainte de cină. 

Căutând ceva de făcut, astfel încât să nu le stau în cale 
servitorilor, am decis în cele din urmă să iau un valet cu mine 
până la casa familiei Rohan. Poate Louise ar avea nevoie de 
companie drept consolare, m-am gândit, după cearta din seara 
trecută. Curiozitatea vulgară, mi-am spus înțepat în sine mea, 
nu avea nimic de a face cu vizita mea. 

e 

Când m-am întors la sfârșitul după-amiezii, l-am găsit pe 
Jamie gârbovit într-un scaun de lângă fereastra dormitorului, cu 
picioarele ridicate pe masă, gulerul desfăcut și părul vâlvoi, în 
vreme ce se chinuia să lucreze, aplecat peste un teanc de hârtii 
mâzgălite. La sunetul ușii închizându-se, a ridicat privirea și 
expresia absorbită s-a topit într-un zâmbet larg. 

— Englezoaico! În sfârșit! 

Și-a coborât picioarele lungi pe podea și a traversat camera 
să mă îmbrăţișeze. Și-a îngropat faţa în părul meu, împungându- 
mă cu vârful nasului, apoi s-a dat înapoi și a strănutat. A 
strănutat din nou și mi-a dat drumul pentru a bâjbâi în mâneca 
vestonului după batista pe care o ţinea acolo, în stil militar. 

— A ce miroși, englezoaico? a întrebat el, apăsându-și pătratul 
de pânză la nas la timp pentru a înfunda un nou strănut 
exploziv. 

Am băgat mâna în decolteul rochiei și am scos dintre sâni un 
săculeţ. 

— lasomie, trandafir, zambilă și lăcrămioară... și ambrozie din 
câte se pare, am adăugat în timp ce Jamie strănuta și își sufla 
nasul în străfundurile încăpătoare ale batistei. Te simţi bine? am 
întrebat, căutând din priviri un loc unde să pun săculețul și 
punându-l în cele din urmă într-o cutie cu obiecte de scris de pe 
biroul meu din colţul îndepărtat al camerei. 

— Da, mă descurc. Este zam... zam... zamPCIUUI! 

— Dumnezeule! 

Am deschis în grabă fereastra și i-am făcut semn să se 
apropie. Cuminte, și-a scos capul și umerii pe geam în ploaia 
măruntă, inspirând aerul proaspăt, fără parfum de zambile. 

— Ah, acum e mai bine, a spus el ușurat, retrăgându-se de la 
fereastră câteva minute mai târziu. Ce faci acolo, englezoaico? a 
întrebat, făcând ochii mari. 

— Mă spăl, i-am explicat, luptându-mă cu șnururile de la 
spate ale rochiei. Sau măcar mă pregătesc. Am pielea unsă cu 
ulei de zambilă, i-am explicat văzându-l cum clipește nedumerit. 
Dacă nu îl spăl, riști să explodezi. 

Și-a tamponat meditativ nasul și a încuviinţat din cap. 

— Aici ai dreptate, englezoaico. Să chem valetul să îţi aducă 
niște apă caldă? 

— Nu, nu te deranja. Puţină apă îl va îndepărta imediat, l-am 
asigurat, desfăcându-mi nasturii și panglicile cât de repede 
puteam. 

Mi-am ridicat braţele, întinzându-mi mâinile la ceafă pentru a- 
mi aduna părul într-un coc. Deodată Jamie s-a aplecat în față și 
mi-a prins încheietura mâinii, trăgându-mi braţul în aer. 

— Ce faci? l-am întrebat, speriată. 

— Ce ţi-ai făcut, englezoaico? a întrebat el, cu privirea aţintită 
la subsuoara mea. 

— M-am ras, am spus mândră. De fapt, m-am epilat cu ceară. 
Louise o avea pe sa servante aux petits soins - știi, 
cosmeticiana ei? - la ea în dimineaţa asta și m-a făcut și pe 
mine. 


VP - 230 


— Epilat cu ceară? a întrebat el, privind speriat la lumânarea 
de lângă urciorul cu apă, apoi spre mine. Ţi-ai pus ceară la 
subsuori? 

— Nu ceară din aceea, l-am liniștit. E ceară de albine, 
parfumată. Cosmeticiana a încălzit-o, apoi a aplicat-o. Când se 
răcește și se întărește, doar o smulgi, am spus, strâmbându-mă 
puţin la amintirea acelui moment, și ești ca atunci când te-a 
făcut mama ta! 

— Nu cred că mama mea ar fi bucuroasă de asemenea 
isprăvi, a spus Jamie sever. Și de ce naiba ai făcut asta? a 
întrebat, apropiindu-se pentru a inspecta locul, ţinându-mi încă 
brațul ridicat. Nu te-a du... rrut... pciuu! 

A dat drumul braţului meu și a făcut repede câţiva pași în 
spate. 

— Nu te-a durut? a întrebat el, ducându-și din nou batista la 
nas. 

— Ba da, puţin, am recunoscut. Dar a meritat, nu crezi? am 
întrebat, ridicându-mi ambele braţe precum o balerină și 
întorcându-mă ușor într-o parte și în cealaltă. E pentru prima 
dată în ultimele luni când mă simt cu adevărat curată. 

— A meritat? a spus el cu o voce ușor ameţită. Ce legătură 
are curăţenia cu smulsul firelor de păr de la subraț? 

Puțin tardiv, am realizat că niciuna din femeile scoțiene pe 
care le cunoscusem nu folosea nicio formă de epilare. Mai mult, 
eram aproape sigură că Jamie nu fusese niciodată suficient de 
aproape de o pariziancă din clasa de sus pentru a ști că multe 
dintre ele se epilau. 

— Păi, am spus, realizând deodată dificultăţile pe care le are 
de îndurat un antropolog care încearcă să interpreteze 
obiceiurile specifice ale unui trib primitiv, miroase mult mai 
puţin, am încercat eu să-i explic. 

— Și ce e în neregulă cu mirosul tău? a întrebat el aprins. Cel 
puţin miroși ca o femeie, nu ca o blestemată de grădină cu flori. 
Și tu ce crezi că sunt eu, bărbat ori bondar? Vrei rogu-te să te 
speli, englezoaico, să mă pot apropia la mai puţin de trei metri 
de tine? 

Am luat o bucată de pânză și am început să mă spăl. Madame 
Laserre, cosmeticiana Louisei, îmi aplicase ulei parfumat pe tot 
corpul și acum speram să se spele cu ușurință. Jamie 
plimbându-se în afara razei olfactive, ţintuindu-mă cu privirea 

precum un lup care dă târcoale prăzii, îmi dădea o stare de 
neliniște. 

M-am întors cu spatele și, înmuind pânza în lighean, am spus 
peste umăr cât se poate de degajat: 

— M-am... epilat și pe picioare. 

Am aruncat o privire pe furiș în spate. Șocul original făcea loc 
unei expresii de uluire totală. 

— Picioarele tale nu miroseau a nimic, a spus el. Decât dacă 
mergeai prin balegă până la genunchi. 

M-am întors și mi-am ridicat fusta până la genunchi, întinzând 
un picior în faţă, pentru a expune curbele delicate ale pulpei și 
ale gleznei. 

— Dar arată mult mai frumos, am observat eu. Drăguţe și 
fine, nu ca ale lui Harry, maimuța păroasă. 

S-a uitat în jos ofensat, spre genunchii săi acoperiţi de păr. 

— Eu sunt o maimuţă? 

— Nu tu, eu! am spus, pierzându-mi răbdarea. 

— Picioarele mele sunt de o mie de ori mai păroase decât au 
fost ale tale vreodată! 

— Păi, așa și trebuie să fie; tu ești bărbat! 

Jamie a tras aer în piept, ca și cum ar fi fost pe punctul de a 
răspunde, apoi i-a dat din nou drumul, clătinând din cap și 
bombănind ceva în galeză ca pentru sine. S-a aruncat pe spate 
în scaun și s-a rezemat, privindu-mă prin ochii mijiţi și mormăind 
din când în când câte ceva în barbă. M-am hotărât să nu-i cer 
să-mi traducă. 

După ce baia mea fusese aproape complet încheiată în ceea 
ce ar putea fi cel mai bine descris drept atmosferă încărcată, am 
făcut o încercare de împăcare. 

— Ar fi putut fi și mai rău, am spus, ștergându-mi pielea de pe 
interiorul unei pulpe. Louise și-a epilat părul de pe tot corpul. 

Asta l-a uluit în asemenea măsură, încât a început din nou să 
vorbească în engleză. 

— Poftim? Și-a smuls părul de pe fagure? a spus el, îngrozit. 

— Înî, am răspuns, încântată că această imagine cel puţin îi 
lua gândurile de la lipsa mea de păr, care părea să îl tulbure. 
Fiecare firicel de păr. Madame Laserre i le-a pensat pe cele 
încăpăţânate. 

— Doamne ferește! 

Și-a închis strâns pleoapele, fie pentru a evita, fie pentru a 
contempla mai bine tortura pe care i-o descrisesem. Evident 
ultima variantă, căci a deschis din nou ochii, privindu-mă 
întrebător: 

— Și acum o să umble fără niciun fir de păr ca o fetiță? 

— Ea spune, am răspuns delicat, că bărbaţii găsesc asta 
erotic. 

Sprâncenele îi ajungeau aproape de linia părului, un truc 
destul de impresionant pentru cineva cu o frunte atât de înaltă, 
după moda clasică. 

— Aș prefera să nu mai mormăi, am remarcat, întinzând 
pânza la uscat pe spătarul unui scaun. Nu înţeleg nici măcar o 
iotă. 

— Asta-i foarte bine, a replicat el. 


|12. L'H6pital des Anges 


— Prea bine, a spus Jamie resemnat la micul dejun, 
îndreptând ameninţător o lingură spre mine. Du-te, dar pe lângă 
lacheu, îl iei și pe Murtagh cu tine drept escortă; în apropierea 
catedralei e un cartier sărac. 

— Escortă? am spus ridicându-mă brusc în picioare și 
împingând în spate castronul cu terci pe care îl măsurasem din 
priviri cu o lipsă totală de entuziasm. Jamie! Vrei să spui că ești 
de acord să vizitez L'HOpital des Anges? 

— Nu știu dacă asta vreau să spun cu exactitate, a zis el, 
mestecându-și propriul terci cu un aer foarte serios. Dar cred că 
m-ar deranja mai mult dacă nu te-ai duce. Dacă muncești la 
spital, măcar n-o să-ţi mai petreci toată ziua cu Louise de 
Rohan. Am impresia că sunt lucruri și mai rele decât să stai în 
compania cerșetorilor și borfașilor, a comentat el îngrijorat. Cel 
puţin nu mă aștept să vii de la spital cu părţile intime jumulite 
ca la găini. 

— Îmi voi da toată silinţa, l-am asigurat. 

e 

Văzusem la viaţa mea multe asistente-șefe de spital, și câteva 
dintre ele cu adevărat excelente, care au ridicau profesia la 
stadiul de vocaţie. Cu maica Hildegarde procesul fusese invers, 

cu rezultate impresionante. Hildegarde de Gascogne era cea 
mai potrivită persoană pe care mi-o puteam imagina la cârma 
unui spital precum L'H6pital des Anges. Înaltă de aproape un 
metru optzeci, silueta ei uscăţivă și osoasă, înfășurată în metri 
întregi de lână neagră, se înălța peste surorile ei infirmiere 
precum o sperietoare de ciori păzind un câmp de dovleci. 
Brancardierii, pacienţii, surorile, infirmierele, novicele, vizitatorii, 
spiţerii, erau cu toţii spulberaţi de forța prezenţei sale pentru a fi 
dispuși ordonat, acolo unde decreta maica Hildegarde. 

Cu o asemenea înălțime și cu un chip de o sluţenie atât de 
transcendentală încât să pară grotesc de frumos, era de la sine 
înțeles de ce îmbrăţișase viața monahală. Hristos era singurul 
bărbat de la care se putea aștepta la o mângâiere drept 
răspuns. Vocea ei era blândă, dar răsunătoare; cu accentul 
nazal gascon, glasul ei răzbătea de-a lungul coridoarelor 
spitalului precum ecoul clopotelor bisericii de alături. Uneori o 
auzeam înainte de a o vedea, vocea puternică intensificându-se 
în volum pe măsură ce se apropia pe coridor, intrând în biroul 
unde șase doamne de la Curte împreună cu mine ne strângeam 
ghem în spatele lui Herr Gerstmann, precum niște naufragiaţi pe 
o insulă care așteaptă sosirea unui uragan, pitiţi în spatele unei 
baricade șubrede. 

A umplut cadrul îngust al ușii cu o fluturare de mâneci largi și 
s-a aruncat asupra lui Herr Gerstmann cu un strigăt de 
încântare, depunând câte un sărut zgomotos pe fiecare obraz. 

— Mon cher ami! Ce plăcere neașteptată - pe cât de 
neașteptată, pe atât de dulce. Ce te aduce la mine? 

Indreptându-se, ne-a adresat un zâmbet larg, care nu i s-a 
șters de pe chip cât timp Herr Gerstmann i-a explicat misiunea 
noastră, deși chiar și o ghicitoare mai puţin experimentată decât 
mine ar fi putut vedea mușchii obrazului încordându-se și 
transformând zâmbetul dintr-o amabilitate socială într-o 
strâmbătură necesară. 

— Vă suntem nespus de recunoscătoare pentru gândurile și 
generozitatea dumneavoastră, doamnelor. 

Glasul îi era blând și răsunător, ca de clopot, iar ochii, 
inteligenţi, înfundaţi în orbite, pe sub arcadele osoase, 
mișcându-se înainte și înapoi, hotărând cum să se 
descotorosească mai bine de această pacoste venită fără veste 
pe capul ei, dar în același timp să le convingă pe aceste doamne 

pioase să doneze atâția bani cât le-ar lăsa inima, pentru liniștea 
lor sufletească. 

Ajungând la o decizie, a bătut iute din palme. O călugăriță 
scundă și îndesată ca un prihor a apărut în cadrul ușii precum 
un hopa-Mitică. 

— Soră Angelique, fii drăguță și du-le pe aceste doamne la 
dispensar, a poruncit ea. Dă-le niște veșminte potrivite și pe 
urmă condu-le în saloane. Ar putea ajuta să împartă hrană 
pacienţilor dacă doresc. 

O tresărire ușoară a buzelor subțiri și late a lăsat de înţeles că 
maica Hildegarde nu se aștepta ca înclinațiile pioase ale 
doamnelor să supravieţuiască turului prin saloane. 

Maica Hildegarde avea un nas fin pentru natura umană. Trei 
dintre doamne au rezistat să treacă prin primul salon, în care 
erau cazuri de scrofuloză, râie, eczeme, inflamații și piemie 
puturoasă, înainte de a ajunge la concluzia că înclinațiile lor 
caritabile pot fi satisfăcute în întregime de o donaţie către spital 
și a o lua la goană înapoi, spre dispensar pentru a se lepăda de 
halatele din pânză scorţoasă cu care fuseseră înzestrate. 

În centrul următorului salon, un bărbat înalt și slăbănog, într-o 
haină dintr-o stofă întunecată conducea ceea ce părea a fi 
amputarea iscusită a unui picior; deosebit de iscusită, deoarece 
pacientul nu dădea niciun semn că ar fi sedat și era în acel 
moment ţinut locului prin eforturile a doi îngrijitori voinici și a 
unei călugărițe cu o constituţie solidă care stătea peste pieptul 
pacientului, faldurile veșmântului său acoperind din fericire 
chipul bărbatului. 

Una dintre doamnele din spatele meu a scos un sunet 
îngreţțoșat; când am aruncat o privire în urmă, tot ce am văzut 
au fost posterioarele mari a două dintre potenţialele samaritene, 
îngrămădite șold în șold în cadrul micuţț al ușii care ducea spre 
dispensar și deci spre libertate. Cu o ultimă smucitură și un 
sunet de mătase ruptă, au reușit să țâșnească prin ușă și au 
zburat agitate de-a lungul coridorului întunecat, aproape 
trântind la pământ un infirmier mai în vârstă care venea 
alergând cu o tavă pe care erau stivuite cearșafuri și 
instrumente chirurgicale. 

Am aruncat o privire într-o parte și m-a amuzat să o găsesc 
pe Mary Hawkins încă acolo. Cumva mai albă la chip decât 
cearșafurile chirurgicale - care erau de o dubioasă nuanţă de 

cenușiu, la drept vorbind - și cu o expresie îngreţoșată, dar încă 
pe poziţii. 

— Vite! De&pe&chez vous! a emis chirurgul un strigăt poruncitor, 
îndreptat probabil spre infirmierul șovăitor care și-a reașezat în 
grabă tava și a venit în goană în locul unde bărbatul înalt și cu 
părul întunecat stătea neclintit, cu un ferăstrău de oase în 
mână, gata să amputeze osul expus al unei coapse. Infirmierul 
s-a aplecat să lege un al doilea bandaj de compresie peste locul 
operației și ferăstrăul s-a lăsat în jos cu un scrâșnet 
indescriptibil de os și, făcându-mi-se milă de Mary Hawkins, am 
întors-o în cealaltă direcție. Braţul îi tremura sub mâna mea și 
buzele de culoarea bujorului erau acum palide și crăpate 
precum ale unei flori atinse de brumă. 

— Ai vrea să pleci? am întrebat politicos. Sunt convinsă că 
maica Hildegarde ţi-ar putea chema o trăsură. 

Am privit peste umăr spre coridorul întunecat și pustiu. 

— Mi-e teamă că madame Lambert și contesa au plecat deja. 

Mary și-a înghiţit cu zgomot un nod din gât, însă și-a încleștat 
cu încăpățânare maxilarul și așa ferm. 

— Nu... a răspuns ea. Dacă dumneata rămâi, rămân și eu. 

Eu eram hotărâtă să stau; curiozitatea și dorinţa de a mă 
introduce în operaţiunile Spitalului erau prea puternice pentru a 
se lăsa înfrânte de mila pe care o simțeam faţă de sensibilitatea 
lui Mary. 

Sora Angelique ajunsese la o oarecare distanţă când a băgat 
de seamă că noi ne oprisem. Intorcându-se, a rămas locului 
așteptându-ne răbdătoare, cu un zâmbet abia schiţat pe chipul 
dolofan, parcă așteptându-se ca și noi să ne întoarcem și să 
plecăm. M-am aplecat peste o saltea din paie dintr-un colț al 
încăperii. O femeie îngrozitor de slabă stătea apatică pe o 
pătură fără așternuturi, privirea ei alunecând plictisită peste 
chipurile noastre, lipsită de interes. Nu femeia îmi atrăsese 
atenţia, cât vasul de o formă neobișnuită aflat pe podea, lângă 
patul ei. 

Vasul era plin ochi cu un lichid galben - urină, fără îndoială. 
Eram ușor surprinsă; fără teste chimice sau chiar fără hârtie de 
turnesol, cum se puteau face teste de urină? Trecând însă în 
revistă diversele metode prin care se putea testa urina, mi-a 
venit o idee. 


VP - 236 


Am ridicat cu grijă vasul, ignorând strigătul alarmat de protest 
al Sorei Angelique. Am mirosit cu grijă. Precum era de așteptat; 
pe jumătate ascuns de aburii acri de amoniac, mirosea înecăcios 
de dulce - ca mierea acrită cumva. Am ezitat, însă nu era decât 
o singură cale de a mă convinge. Cu o strâmbătură de greață, 
am băgat cu strângere de inimă vârful unui deget în lichid și l- 
am atins delicat de limbă. 

Mary, stând lângă mine și urmărindu-mă cu ochii căscaţi, a 
icnit ușor, însă sora Angelique mă privea cu un interes proaspăt 
trezit. Mi-am așezat palma pe fruntea femeii; era rece, deci nu 
febra era responsabilă pentru starea ei de apatie. 

— Vă este sete, madame? am întrebat-o pe pacientă. 

Știam răspunsul înainte ca ea să deschidă gura, văzând 
carafa goală de la căpătâiul ei. 

— Întotdeauna, madame, a răspuns ea. Și foame îmi este. Cu 
toate acestea, nimic nu se pune pe mine, oricât de mult aș 
mânca. 

A ridicat un braţ uscat ca un băț, cu încheietura osoasă, apoi 
l-a lăsat să cadă, ca și cum efortul o istovise. Am bătut ușor 
palma slăbănoagă și i-am murmurat câteva cuvinte de rămas- 
bun, entuziasmul de a fi intuit corect diagnosticul substanţial 
temperat de realizarea că nu exista niciun posibil tratament 
pentru vindecarea diabetului zaharat în acea epocă; femeia 
dinaintea mea era condamnată. 

Cu inima strânsă, m-am ridicat pentru a o urma pe sora 
Angelique, care și-a încetinit mersul sprinten pentru a păși 
alături de mine. 

— Puteţi spune de ce suferă femeia, madame? a întrebat 
călugărița, curioasă. Doar din urină? 

— Nu doar din asta, am răspuns. Dar da, știu. Are... 

La naiba. Oare cum îi spuneau în vremurile acestea? 

— Are... ă... boala zahărului. Nu asimilează nutrienți din 
mâncare și îi este cumplit de sete. În consecinţă, produce 
cantităţi mari de urină. 

Sora Angelique încuviința din cap, cu o expresie de mare 
curiozitate întipărită de trăsăturile-i grăsuțe. 

— Și ai putea spune dacă își va reveni, madame? 

— Nu, nu își va reveni, am răspuns fără menajamente. Boala 
e deja foarte avansată; nu mai are de trăit mai mult de o lună. 

— Ah. 


VP - 237 


Sprâncenele blonde s-au ridicat și expresia de curiozitate a 
fost înlocuită de una de respect. 

— Asta a spus și monsieur Parnelle. 

— Și cine este dumnealui, în timpul liber? am întrebat, fără 
ocolișuri. 

Călugăriţa rotofeie s-a încruntat, nedumerită. 

— Păi, când este acasă la dumnealui, cred că face brâie și 
bijuterii. Când vine aici însă, are rolul de urinoscopist. 

Am ridicat din sprâncene nedumerită. 

— Urinoscopist? am întrebat, nevenindu-mi a crede. Există cu 
adevărat o asemenea îndeletnicire? 

— Oui, madame. Și dumnealui a spus același lucru ca și 
dumneata despre biata doamnă slabă. Nu am văzut niciodată o 
femeie care să cunoască știința urinoscopiei, a adăugat sora 
Angelique, privindu-mă cu o fascinaţie sinceră. 

— Păi, mai sunt multe lucruri în cer și pe pământ decât putem 
cunoaște noi oamenii, soră, am răspuns amabil. 

Călugăriţa a încuviinţat serioasă, făcându-mă să mă rușinez 
într-o oarecare măsură de ipocrizia mea. 

— Este adevărat, madame. Ai dori să-l examinezi pe domnul 
din patul de la capăt? Dumnealui are o problemă cu ficatul, 
credem. 

Am continuat, de la un pat la celălalt, făcând un tur complet 
al salonului enorm. Am văzut exemple de boli pe care eu le 
întâlnisem doar în cărți și tot soiul de traumatisme, de la răni la 
cap cauzate de încăierări la beţie până la un căruțaș al cărui 
torace fusese zdrobit de un butoi cu vin care se rostogolise 
peste el. M-am oprit la unele paturi, punând întrebări pacienţilor 
care păreau capabili să răspundă. O auzeam pe Mary respirând 
pe gură în spatele meu, însă nu m-am întors să văd dacă își 
dusese mâna la nas. 

La sfârșitul plimbării noastre, sora Angelique s-a întors spre 
mine cu un zâmbet ironic. 

— Așadar, madame, încă doriţi să îl serviţi pe Domnul 
ajutându-i pe acești năpăstuiţi de soartă? 

Eu începusem deja să îmi suflec mânecile rochiei. 

— Adu-mi un lighean cu apă fierbinte, soră, am cerut, și niște 
săpun. 


— Cum a fost, englezoaico? a întrebat Jamie. 

— Oribil! am răspuns, rânjind cu gura până la urechi. 

A ridicat o sprânceană, zâmbind în jos spre mine, care 
stăteam întinsă pe sofa. 

— Ah, vasăzică te-ai distrat! 

— O, Jamie, a fost atât de plăcut să fac din nou ceva util! Am 
spălat podelele și i-am hrănit pe bolnavi cu terci, iar când sora 
Angelique se uita în altă parte, am reușit să schimb câteva 
bandaje murdare și să drenez un abces. 

— Ah, bun, a răspuns el. Ţi-ai amintit să și mănânci în toiul 
acestor frivolităţi? 

— Nu... chiar nu am mâncat, am recunoscut vinovată. Pe de 
altă parte, am uitat să și vomit. 

Parcă amintindu-și de această scăpare, pereţii stomacului 
meu s-au întors deodată pe dos. Mi-am apăsat cu pumnul în 
capul pieptului. 

— Poate ar trebui să mănânc ceva. 

— Poate că așa ar trebui, a încuviințat el, puţin sever, 
întinzând braţul să sune valetul. 

M-a urmărit cu privirea în timp ce eu, ascultătoare, înfulecam 
plăcintă cu carne și brânză, descriindu-i entuziast, în detaliu și 
printre înghiţituri, atât L'H6pital des Anges, cât și pe pacienţii 
săi. 

— În unele saloane este foarte aglomerat - câte doi sau trei în 
pat, ceea ce e teribil. Nu vrei și tu o bucăţică? m-am întrerupt 
pentru a-l întreba. E foarte bună. 

Jamie a privit sceptic bucata de plăcintă pe care i-o ţineam 
întinsă sub nas. 

— Dacă tu crezi că te poţi abţine să îmi povestești despre 
unghii de la picioare gangrenoase suficient de mult timp cât să 
apuce îmbucătura să îmi ajungă în stomac, atunci da, vreau. 

Într-un târziu am băgat de seamă paloarea obrajilor săi și 
nările strânse. Am turnat un pahar de vin și i l-am întins înainte 
de a mă întoarce din nou la farfuria mea. 

— Și cum a fost ziua ta, dragul meu? am întrebat sfioasă. 

(J 

L'’'Hôpital des Anges a devenit un refugiu pentru mine. 
Sinceritatea abruptă şi nesofisticată a călugăritelor și a 
pacienţilor era o minunată gură de aer proaspăt, o evadare de la 
intrigile clevetitoare neîntrerupte ale doamnelor și ale domnilor 
de la Curte. Eram de asemenea convinsă că, fără răgazul în care 

permiteam mușchilor mei faciali să se relaxeze în expresia lor 
naturală la spital, chipul meu se va crispa foarte curând într-un 
surâs prostesc permanent. 

Văzând că păream să știu ce fac și că nu ceream nimic de la 
ele în afară de câteva pansamente și cearșafuri, călugărițele mi- 
au acceptat imediat prezenţa. Și, după șocul iniţial al accentului 
și al titlului meu, la fel s-au acomodat și pacienţii. Prejudecata 
socială este o forță puternică, însă nu se compară cu simpla 
competenţă atunci când ajutorul este la mare cerere și în 
cantităţi foarte limitate. 

Maicii Hildegarde, așa ocupată cum era, i-a luat ceva mai mult 
timp să își facă propria părere despre mine. La început nu 
vorbea niciodată cu mine dincolo de simplul „Bonjour, madame” 
adresat în trecere, însă adesea simţeam greutatea acelor ochi 
mici și pătrunzători sfredelindu-mi ceafa în vreme ce mă 
aplecam peste patul unui bătrân cu zona zoster sau aplicam o 
alifie cu aloe peste plăgile unui copil ars într-unul din frecventele 
incendii izbucnite în casă, care devastau cartierele cele mai 
sărace ale orașului. 

Niciodată nu dădea impresia că se grăbește, însă făcea o 
mulțime de treburi în timpul zilei, străbătând lespezile tocite de 
piatră cenușie ale curții spitalului cu un pas care acoperea un 
metru odată, micul ei câine alb Bouton alergând în urma ei 
pentru a ţine pasul. 

Total diferit de cățelușii pufoși care stăteau în poala 
doamnelor de la Curte, Bouton părea o încrucișare între un 
pudel și un șoricar, cu o blană aspră, creaţă, ale cărei laţe 
fâlfâiau sub burta bombată și în jurul unor picioare scurte și 
crăcănate. Picioarele, cu degetele răsfirate și gheare negre, 
țăcăneau frenetic pe lespezile de piatră în timp ce Bouton gonea 
pe urmele maicii Hildegarde, botul ascuţit aproape atingând 
faldurile negre ale veșmântului ei ce mătura caldarâmul. 

— Ala e un câine? l-am întrebat cu uimire pe unul din 
îngrijitori când l-am văzut pentru prima dată pe Bouton trecând 
prin spital pe urmele stăpânei sale. 

Ingrijitorul s-a oprit din măturatul podelelor pentru a arunca o 
privire în urma cozii îmbârligate și stufoase care dispărea în 
următorul salon. 

— Păi, a răspuns el aplecându-se, maica Hildegarde susţine că 
e câine. Şi n-aş vrea să fiu eu ăla care o contrazice. 

Pe măsură ce m-am apropiat mai mult de călugărițele, 
îngrijitorii și medicii care veneau la spital, am auzit diverse 
păreri despre Bouton, trecând de la toleranță la superstiție. 
Făcuse parte din personalul spitalului vreme de câţiva ani cu un 
rang - în opinia maicii Hildegarde, care era singura care conta - 
cu mult peste infirmiere și cam pe picior de egalitate cu 
majoritatea medicilor și farmaciștilor. 

Unii din această ultimă categorie îl priveau cu o antipatie 
suspicioasă, alţii, cu o amabilitate amuzată. Unul dintre chirurgi 
îl denumea în mod curent - departe de urechile Maicii - 
„șobolanul scârbos”, altul îi spunea „iepurele împuţit” și altul, un 
ortoped scund și îndesat, îl striga fără ocolișuri „Monsieur Cârpă- 
de-vase”. Călugărițele îl luau drept ceva între o mascotă și un 
totem, în vreme ce preotul tânăr de la catedrala de lângă spital, 
care fusese mușcat de picior când venise să împărtășească 
pacienții, mi-a mărturisit că părerea lui personală era că Bouton 
era unul din diavolii de rang inferior, ascuns într-un trup de 
câine pentru a-și face propriile mendre. 

In ciuda tonului mai puţin măgulitor al remarcilor preotului, îl 
consideram poate cel mai aproape de adevăr. După câteva 
săptămâni în care observasem perechea, ajunsesem la 
concluzia că Bouton era de fapt cel mai bun prieten al maicii 
Hildegarde. 

Adesea stătea de vorbă cu el, însă nu pe tonul obișnuit cu 
care i te adresezi unui câine, ci precum două persoane care 
discută chestiuni importante de la egal la egal. Când se oprea 
lângă un pat sau altul, Bouton sărea adesea pe saltea, 
împungând cu botul și mirosind pacientul speriat. Apoi se așeza, 
de regulă, la picioarele pacientului, lătra o dată și ridica privirea 
inchizitorie spre Maică, dând din coada stufoasă parcă cerându-i 
părerea în legătură cu diagnosticul lui - lucru pe care dumneaei 
îl făcea întotdeauna. 

Deși eram destul de intrigată de acest comportament, nu 
avusesem ocazia să observ îndeaproape această pereche 
neobișnuită la lucru până într-o dimineaţă întunecată și ploioasă 
de martie. Stăteam în picioare lângă patul unui căruțaș între 
două vârste, de vorbă despre una, despre alta, în timp ce 
încercam să înțeleg ce naiba era în neregulă cu el. 

Era un caz internat în urmă cu o săptămână. Piciorul îi fusese 
prins în roata unei căruţe când coborâse neatent, înainte ca 

vehiculul să se oprească. Era o fractură multiplă, însă una relativ 
lipsită de complicații. li reașezasem oasele și rana părea să se 
vindece bine. Țesutul era de un roz sănătos, cu granulaţie bună, 
fără miros neplăcut și fără striaţii roșii care să prevestească o 
infecție, fără moliciune extremă, absolut nimic care să explice 
de ce bărbatul încă ardea de febră și producea urina întunecată 
și urât mirositoare specifică unei infecţii. 

— Bonjour, madame. 

Glasul adânc și timbrat venea de deasupra mea și am privit în 
sus spre silueta impunătoare a maicii Hildegarde. Am simţit o 
mișcare pe lângă cotul meu și Bouton a aterizat pe saltea cu o 
zdruncinătură care l-a făcut pe pacient să geamă slab. 

— Ce părere ai? a întrebat maica Hildegarde. 

Habar nu aveam dacă vorbea cu mine sau cu Bouton, însă am 
profitat de propria-mi confuzie pentru a-i prezenta observaţiile 
mele. 

— Așadar, trebuie să existe o a doua infecţie, am 
concluzionat, însă nu îmi dau seama unde e localizată. Mă întreb 
acum dacă nu cumva este o infecție internă, fără legătură cu 
piciorul rănit. O apendicită ușoară, ori poate o infecţie a vezicii 
urinare, deși nici la palpare abdominală nu se simte nimic. 

Maica Hildegarde a încuviinţat din cap. 

— Desigur, e o posibilitate. Bouton! 

Câinele și-a ridicat capul spre stăpâna lui, care a făcut un 
semn cu bărbia ascuţită în direcția pacientului. 

— A la bouche, Bouton, a ordonat ea. 

Cu pas mărunţel, câinele și-a apropiat năsucul negru și 
rotund, care probabil îi dăduse și numele, de chipul bărbatului. 
Simţindu-i prezenţa, omul a deschis ochii, cu pleoape grele de la 
febră, însă o privire spre silueta impunătoare a maicii 
Hildegarde l-a făcut să-și înghită orice comentariu îi stătea pe 
limbă. 

— Deschide gura, l-a instruit maica Hildegarde și atât de 
puternică era personalitatea ei încât omul s-a conformat, deși 
buzele îi zvâcneau simțind apropierea lui Bouton. 

Statul bot în bot cu un câine nu era, în mod evident, una 
dintre activităţile lui preferate. 

— Nu, a spus maica Hildegarde gânditoare, privindu-l pe 
Bouton. Nu e asta. Trebuie să căutăm în altă parte, Bouton, însă 
cu băgare de seamă. Nu uita că omul are un picior rupt. 

Ca și cum ar fi înţeles fiecare cuvinţel, câinele a început să-l 
adulmece curios pe pacient, vârându-și nasul la subsuorile lui, 
așezându-și picioarele scurte și groase pe pieptul lui pentru a-l 
cerceta, împingându-l ușor cu botul de-a lungul vintrelor. Când 
s-a apropiat de piciorul rănit, a pășit cu grijă peste membru, 
înainte de a-și așeza nasul pe suprafaţa bandajelor. 

S-a întors în zona vintrelor - păi, unde altundeva, mi-am spus 
în sinea mea, pierzându-mi răbdarea, doar e câine - a amușinat 
pielea de deasupra coapsei, apoi s-a așezat pe pat și a lătrat o 
dată, fluturându-și coada triumfător. 

— Acolo este, a spus maica Hildegarde, arătând cu degetul 
spre o crustă mică și maronie vizibilă în pliul inghinal. 

— Dar e aproape vindecată, am protestat. Nu e infectată. 

— Nu? 

Călugăriţa înaltă a așezat o palmă peste coapsa bărbatului și 
a apăsat cu putere. Degetele musculoase au intrat adânc în 
carnea palidă și moale, iar căruţașul a urlat ca ars cu fierul 
încins. 

— lată, a spus ea cu satisfacţie, observând urmele adânci 
lăsate de atingerea ei. O pungă de puroi. 

Așa era; crusta s-a desprins într-o parte, lăsând la vedere 
punga groasă de puroi galben de dedesubt. Un examen scurt, 
cu maica Hildegarde ţinându-l pe bărbat de umăr și de picior, a 
dezvăluit problema. O așchie lungă de lemn, desprinzându-se de 
roata zdrobită, se ridicase, înfigându-se adânc în pulpă. Trecută 
cu vederea din cauza rănii de intrare aparent nesemnificative, 
fusese ignorată de pacientul însuși, al cărui întreg picior era 
străbătut de o durere cruntă. În vreme ce rana de intrare se 
vindecase frumos, rana mai adâncă se infectase și formase o 
pungă de puroi, îngropată în țesutul muscular unde niciun 
simptom de suprafaţă nu era vizibil - cel puţin nu pentru 
simțurile omenești. 

Am lărgit încet rana de la suprafaţă cu un scalpel, am introdus 
repede un forceps cu braţele lungi în rană și pe urmă am extras 
ușor, dar ferm o așchie din lemn, lungă de aproape opt 
centimetri, acoperită cu sânge și puroi. 

— N-a fost rău deloc, Bouton, am exclamat, plecându-mi 
capul admirativ spre câine. 

Limba lui lungă și rozalie s-a legănat fericită și nările negre m- 
au adulmecat. 


VP - 243 


— Da, este pricepută, a spus maica Hildegarde și de această 
dată nu mai exista nicio îndoială cu cine vorbea, Bouton fiind 
mascul. 

Bouton s-a aplecat în față și mi-a mirosit politicos mâna, apoi 
mi-a lins o dată monturile degetelor în aprecierea reciprocă a 
unui confrate. Mi-am reprimat impulsul de a-mi șterge palma de 
rochie. 

— Uimitor, am exclamat sincer. 

— Da, a răspuns maica Hildegarde relaxată, dar cu o notă 
evidentă de mândrie în glas. Se pricepe foarte bine să localizeze 
și tumorile de sub piele. Și deși nu întotdeauna pot ghici ce 
găsește în mirosurile din respiraţie și urină, latră cu un anumit 
ton, care indică fără greș prezenţa unui deranjament la stomac. 

În aceste circumstanţe, nu aveam niciun motiv să mă îndoiesc 
de asta. M-am înclinat înaintea nasului lui Bouton și am luat în 
mâna un flacon de pudră de sunătoare pentru a trata infecția. 

— Mulţumesc pentru ajutor, Bouton. Poţi lucra cu mine 
oricând. 

— Foarte amabil din partea dumitale, a spus maica 
Hildegarde dezvelindu-și o clipă dinţii puternici. Mulţi dintre 
doctorii și chirurgii care lucrează aici sunt mai puţin înclinați să 
profite de talentele lui. 

— A... păi... 

Nu doream să compromit reputaţia nimănui, însă o privire 
aruncată în celălalt capăt al salonului spre monsieur Voleru 
trebuie să fi fost grăitoare. Maica Hildegarde a început să râdă. 

— Trebuie să profităm de toate ajutoarele pe care ni le trimite 
Dumnezeu, deși uneori mă întreb dacă nu cumva ni le trimite 
pentru a le feri de o primejdie mai mare în altă parte. Cu toate 
acestea, grupul nostru de doctori e mai bun decât nimic - chiar 
dacă nu cu mult mai bine. Dumneata însă - și dinţii s-au arătat 
din nou, amintindu-mi de un cal blând, de povară - ești cu mult 
mai bine decât nimic, madame. 

— Vă mulţumesc! 

— Cu toate astea, mă întrebam, a continuat maica 
Hildegarde, urmărindu-mă cu privirea în timp ce aplicam o fașă 
cu alifie, de ce îngrijești doar pacienţii cu răni și oase rupte? li 
eviți pe cei cu bube, tuse și febră, deși de obicei /es maitresses 
se ocupă de asemenea chestiuni. Nu cred că am mai văzut până 
acum o femeie chirurg. Les maitresses erau vindecătoare 

amatoare, cele mai multe din ele venite din diverse sate, care 
se ocupau cu ceaiuri, poţiuni și farmece. Les maitresses sage- 
femme erau moașele, treapta cea mai de sus a profesiei în ceea 
ce privește vindecătorii. Multe dintre ele erau privite cu mai 
mult respect decât doctorii licenţiaţi și erau mult mai agreate de 
pacienţii din clasele de jos, căci erau probabil deopotrivă mai 
capabile și mai puţin scumpe. 

Nu eram surprinsă că maica Hildegarde îmi observase 
obiceiurile; de multă vreme înţelesesem că foarte puţine lucruri 
care se petreceau la spital scăpau atenţiei maicii Hildegarde. 

— Nu este lipsă de interes, am asigurat-o. Doar că sunt 
însărcinată, deci nu mă pot expune la nimic contagios din cauza 
copilului. Oasele rupte nu sunt molipsitoare. 

— Uneori mă întreb dacă nu or fi și astea molipsitoare, a 
comentat maica Hildegarde, aruncând o privire spre o targă pe 
care era adus un pacient. Săptămâna aceasta am avut un 
număr impresionant de oase rupte. Nu, nu te duce, a spus ea, 
făcându-mi semn să mă întorc. Sora Cecile se va ocupa de el. Te 
va chema dacă va fi nevoie. 

Ochii mici și cenușii ai călugăriței mă cântăreau cu o privire 
curioasă. 

— Vasăzică nu doar că faci parte din înalta societate, ci ești și 
însărcinată, dar soţul dumitale nu te ceartă că vii aici? Trebuie 
să fie un bărbat extraordinar. 

— Păi, e scoţian, am spus în loc de explicaţii, nedorind să intru 
în detalii privitoare la obiecțiile soțului meu. 

— Ah, scoţian! a înclinat maica Hildegarde din cap, binevoitor. 
Am înţeles. 

Patul s-a cutremurat lângă coapsa mea când Bouton a sărit 
jos și a luat-o la pas spre ușă. 

— Miroase un străin, mi-a explicat maica Hildegarde. Bouton îl 
asistă pe portar la fel ca și pe doctori; cu la fel de puţină 
recunoștință pentru eforturile sale, mă tem. 

Lătrături energice și o voce ridicată de spaimă s-au făcut 
auzite prin ușile duble de la intrare. 

— Ah, e Părintele Balmain din nou. Dumnezeule, de ce nu 
înțelege omul ăsta că trebuie să stea locului și să îl lase pe 
Bouton să îl miroase? 

Maica Hildegarde a plecat în grabă în ajutorul companionului 
său, în- torcându-se în ultimul moment pentru a-mi trimite un 
zâmbet frumos: 

— L-aș putea trimite pe Bouton la dumneata să te asiste, 
madame, în timp ce eu mă îngrijesc de Părintele Balmain? Deși 
e fără îndoială un sfânt, îi lipsește cu desăvârșire aprecierea 
pentru munca unui artist. 

S-a îndreptat spre ieșire cu pasul ei lung și relaxat, iar eu, 
luându-mi rămas-bun de la căruțaș, m-am întors la sora Cecile și 
la ultimul ei caz. 

e 

Jamie stătea întins pe covorul din salon când m-am întors 
acasă, cu un băiețel aşezat cu picioarele încrucişate pe podea, 
lângă el. Jamie ținea un bilboquet cu o mână și pe cealaltă o 
ținea peste un ochi. 

— Sigur că pot, spunea el. Și cu ochii închiși, privește. 

Acoperindu-și ochiul, a înfipt un deget în bilboquet și a 
scuturat cupa din fildeș. Mingea legată cu sfoară a sărit din 
locașul ei și a zburat într-un arc, apoi a căzut parcă ghidată de 
un radar, aterizând înapoi în cupă ca și cum ar fi știut unde îi e 
locul. 

— Vezi? a spus el, luându-și palma de pe ochi. 

S-a ridicat și i-a întins băiatului cupa. 

— la, încearcă și tu. 

A rânjit spre mine și a strecurat o mână pe sub poala rochiei 
mele, atingându-mi fin glezna îmbrăcată în mătase verde în 
semn de bun venit. 

— Vă distraţi? am întrebat. 

— Încă nu, a răspuns el, strângându-mi ușor piciorul. Te 
așteptam, englezoaico. 

Degetele lungi și calde s-au lipit de glezna mea și au alunecat 
mai sus, mângâindu-mi jucăuș curba coapsei, în vreme ce o 
pereche de ochi albaștri și limpezi s-au ridicat spre mine, 
întruchipând inocenţa. O dâră de noroi uscat îi brăzda un obraz 
într-o parte și pe cămașa și kiltul lui se vedeau stropi de 
murdărie. 

— Chiar așa? am spus, încercând să îmi retrag discret piciorul 
din strânsoare. Aș fi crezut că micul tău tovarăș de joacă e 
compania perfectă pentru seara aceasta. 

Neînțelegând o iotă din engleza în care avea loc acest schimb 
de replici, băieţelul îi ignora, concentrat să încerce mânuirea 
bilboquet-ului cu un ochi închis. După ce primele două încercări 
au eșuat, a deschis și celălalt ochi, ţintuind cu privirea jucăria, 
parcă provocând-o să îndrăznească să nu se supună voinţei lui. 
A închis din nou un ochi, însă nu complet; a rămas ușor 
întredeschis, sclipind alert pe sub genele dese și întunecate. 

Jamie a plescăit din limbă dezaprobator și ochiul s-a închis 
ferm într-o clipită. 

— Hei, Fergus, fără potlogării, dacă nu ţi-e cu bănat, a spus el. 
Cinstea-i cinste. 

Băiatul evident a prins ideea, chiar dacă nu a înţeles 
cuvintele; a zâmbit, prins cu mâţa-n sac, dezvelind o pereche de 
dinți perfecţi, mari, albi și sclipitori, pătraţi ca ai unei veveriţe. 

Mâna lui Jamie mi-a tras piciorul pe nevăzute, forțându-mă să 
mă apropii mai mult de el, pentru a evita să mă împiedic în 
pantofii mei cu toc, din piele. 

— Ah, a spus el. Fergus aici de faţă e un băiat cu multe 
talente și un tovarăș pe cinste pentru orele în care nu ai ce face 
și soţia te-a părăsit și te-a lăsat să îţi faci de cap în orașul 
depravat - degetele lungi s-au strâns delicat, atingându-mă în 
spatele genunchiului și gădilându-mă sugestiv -, însă nu e bun 
ca partener pentru o anumită activitate, la care mă gândesc eu. 

— Fergus? am întrebat, privindu-l pe băiat și încercând să 
ignor ce se petrecea sub fusta mea. 

Băiatul avea nouă sau zece ani, însă era micuţ pentru vârsta 
lui și cu nişte oase delicate, ca ale unei nevăstuici. Îmbrăcat în 
haine curate și uzate, cu câteva numere mai mari, era de 
asemenea tipic francez, cu pielea pământie și palidă și ochii 
întunecați ai unui copil de pe străzile Parisului. 

— Păi, adevăratul lui nume e Claudel, dar am hotărât că nu 
suna foarte masculin, așadar o să-l strigăm Fergus. Un nume 
potrivit unui luptător. 

Auzindu-se strigat pe nume, băiatul a ridicat privirea și mi-a 
zâmbit timid. 

— Dumneaei este madame, i-a explicat Jamie băiatului, 
gesticulând spre mine cu mâna liberă. Îi poţi spune „Doamnă”. 
Nu cred că poate pronunţa „Broch Tuarach”, a adăugat el 
privindu-mă, nici măcar Fraser nu cred că poate. 

— Doamnă este bine, am spus, zâmbind. 

Mi-am scuturat piciorul ceva mai tare, încercând să mă 
eliberez din strânsoarea de lipitoare. 

— Dar... de ce, mă rog? 

— Cum adică de ce? Oh, de ce Fergus, vrei să spui? 

— Da, asta vreau să spun. 

Nu știam cât va putea înainte brațul său, însă palma i se 
strecura încet în sus, pe spatele pulpei mele. 

— Jamie ia-ţi mâna de pe mine în secunda asta! 

Degetele s-au mutat într-o parte și mi-au desfăcut abil 
panglica de la dres. Acesta mi-a alunecat în jos pe picior, căzând 
într-o grămăjoară în jurul gleznei mele. 

— Bestie ce ești! 

Am dat să-l lovesc, dar s-a ferit, râzând. 

— Ah, sunt bestie! Ce fel de bestie? 

— O javră sălbatică! i-am strigat, încercând să mă aplec în 
față să îmi ridic jartiera fără să cad în nas. 

Băieţelul Fergus, după ce ne aruncase o privire scurtă și 
lipsită de curiozitate, își reluase încercările cu b;/boguet-ul. 

— Cât despre flăcău, a continuat el vesel, Fergus este acum în 
slujba mea. 

— Să facă ce? am întrebat. Avem deja un băiat care curăţă 
cuţitele și cizmele și un ajutor de grăjdar. 

— Da, e adevărat, a încuviinţat Jamie din cap. Dar nu avem un 
hoț de buzunare. Sau mai bine spus, nu aveam; avem acum. 

Am tras aer în piept și am expirat încet. 

— Înţeleg. Presupun că ar fi prostesc din partea mea să întreb 
de ce anume avem noi nevoie să adăugăm la personalul casei 
noastre un hoţ de buzunare? 

— Pentru a fura scrisori, englezoaico, a răspuns Jamie calm. 

— Ah, am rostit, începând să înțeleg unde voia să ajungă. 

— Nu pot obţine nimic inteligent de la Înălţimea Sa; când e cu 
mine, nu face altceva decât să suspine după Louise de La Tour 
sau să scrâșnească din dinţi și să blesteme pentru că s-au certat 
din nou. În ambele cazuri, tot ce vrea să facă este să se îmbete 
cât mai repede posibil. Mar își pierde și ultima brumă de răbdare 
cu el, căci e când arogant, când botos. Nici de la Sheridan nu 
pot scoate nimic. 

Contele de Mar era cel mai respectat dintre iacobiţii scoțieni 
exilați în Paris. Un bărbat a cărui strălucită și îndelungată 
vigoare abia începea acum să facă loc vârstei înaintate, fusese 

principalul susţinător al regelui James în răscoala înăbușită din 
1715, și îl urmase pe regele său în exil după înfrângerea de la 
Sheriffsmuir. 

ÎI cunoscusem pe conte și îmi plăcuse; un bărbat în vârstă, 
curtenitor, cu o personalitate dreaptă precum coloana sa 
vertebrală. Acum făcea tot ce putea - cu puţine rezultate, se 
părea - pentru fiul stăpânului său. Îl întâlnisem și pe Thomas 
Sheridan; tutorele prințului - un bărbat în vârstă care se ocupa 
de corespondenţa  Înălţimii Sale, traducând nervozitatea și 
greșelile de exprimare într-o franceză și engleză manierată. M- 
am așezat și mi-am ridicat dresul. Fergus, după toate aparențele 
obișnuit să vadă picioare de femei, m-a ignorat cu totul, 
concentrându-se încruntat pe bilboquet. 

— Scrisori, englezoaico, a spus el. Am nevoie de scrisori. 
Scrisori de la Roma, sigilate cu blazonul familiei Stuart. Scrisori 
din Franţa, scrisori din Anglia, scrisori din Spania. Le putem 
obține fie din casa prinţului - Fergus poate merge cu mine, ca 
paj -, fie de la mesagerul papal care le aduce; asta ar fi cel mai 
bine, căci am avea informaţia în avans. Așadar, am ajuns la o 
înţelegere, a spus Jamie, înclinând fruntea spre noul său 
servitor. Fergus își va da toată silința pentru a obţine lucrurile 
de care am nevoie și eu îi voi da în schimb haine, mâncare, 
adăpost și treizeci de ludovici de argint pe an. Dacă e prins în 
timp ce îmi face servicii, voi face tot posibilul să îl răscumpăr. 
Dacă nu pot face nimic și își pierde o mână sau o ureche, atunci 
îl voi păstra în serviciul meu pentru tot restul vieţii lui, căci nu 
va mai fi capabil să își continue profesia. lar dacă e spânzurat, 
atunci eu mă angajez să îi port slujbele pentru iertarea 
păcatelor vreme de un an. Cred că e echitabil, nu? 

Am simţit un fior rece străbătându-mi șira spinării. 

— lisuse Hristoase, Jamie, a fost tot ce am putut spune. 

Jamie a scuturat din cap și a întins o mână după bilboquet. 

— Nu rugăciuni adresate Dumnezeului nostru, englezoaico, ci 
Sfântului Dismas. Patronul hotilor și al trădătorilor. 

Jamie s-a întins și a luat bilboquet-ul din mâna băiatului. Și-a 
răsucit scurt încheietura mâinii și mingea din fildeș s-a ridicat 
descriind un semicerc perfect, apoi a coborât în cupă, după cum 
era de așteptat. 

— Înţeleg, am spus. 

L-am privit pe noul nostru servitor cu interes în vreme ce lua 
jucăria pe care i-a oferit-o Jamie și a început din nou să se lupte 
cu ea, ochii întunecațţi sclipind de concentrare. 

— Unde l-ai găsit? am întrebat, curioasă. 

— Într-un bordel. 

— Ah, desigur, am spus. Așa, ca să fiu sigură, am spus, 
studiind dâra de murdărie de pe obraz și de pe haine, erai acolo 
în vizită dintr-un motiv bine întemeiat, nu-i așa? 

— O, da, a admis el. 

S-a lăsat pe spate, cu braţele încolăcite în jurul genunchilor, 
rânjind în vreme ce mă privea aranjându-mi jartiera. 

— Credeam că ai prefera să fiu găsit într-un astfel de 
stabiliment, decât pe o alee întunecată, cu ţeasta zdrobită. 

Am văzut că privirea lui Fergus era concentrată într-un punct 
dincolo de bilboquet, unde, pe o masă lângă perete, se afla o 
tavă cu prăjituri glazurate. O limbă mică și ascuţită a trecut 
peste buza de jos. 

— Cred că protejatului tău îi e foame, am remarcat. Ce-ar fi să 
îi dai ceva de mâncare și pe urmă să îmi povestești ce naiba s-a 
întâmplat în după-amiaza asta? 

— Păi, mă îndreptam spre docuri, a început el, ridicându-se 
ascultător în picioare, tocmai trecusem de Rue Eglantine, când 
am început să simt furnicături în ceafă. 

Jamie Fraser își petrecuse doi ani în armata franceză, luptase 
și furase alături de o bandă de „bărbaţi fără căpătâi”, apoi 
fusese vânat ca un proscris prin mlaștinile și munţii ţării de 
baștină. După toate acestea, căpătase o sensibilitate deosebită 
la senzația când cineva îl urmărea. 

Nu ar fi putut spune dacă era sunetul unui pas, prea aproape 
în spatele său, ori vederea unei umbre care nu ar fi trebuit să se 
afle acolo sau ceva mai puţin tangibil - sau poate mireasma 
unui rău care plutea în aer -, însă învățase că fiorul de alarmă 
de pe puful de la ceafă era ceva care nu trebuie ignorat dacă 
ținea la viaţa lui. 

Supunându-se prompt poruncilor vertebrelor sale cervicale, la 
următorul colț a luat-o spre stânga în loc de dreapta, s-a întors 
în jurul tarabei unui vânzător de melci de mare, a tăiat-o printre 
o roabă plină cu budinci aburinde și o alta cu dovlecei proaspeţi 
și a intrat într-o mică băcănie. 

Lipit de peretele din apropierea intrării, a aruncat o privire 
afară printr-o perdea de carcase de rață. O clipă mai târziu, doi 
bărbaţi au intrat în stradă, pășind unul lângă celălalt și aruncând 
priviri repezi dintr-o parte în cealaltă. 

Fiecare om al muncii din Paris purta cu sine însemnele 
profesiei practicate și nu a durat mult până când aroma de apă 
sărată a putut fi simțită la cei doi. Dacă mica verigă de aur din 
urechea bărbatului mai scund nu fusese un indiciu suficient, 
nuanţa arămie, profundă a chipurilor lor ar fi sugerat în mod cert 
că cei doi erau marinari de cursă lungă. 

Obișnuiţi cu spaţiile înghesuite ale vaselor și ale tavernelor de 
pe chei, marinarii rareori mergeau în linie dreaptă. Aceștia doi 
se strecurau prin aleea aglomerată precum ţiparii printre stânci, 
cu ochii sclipind pe lângă cerșetori, servitoare, gospodine, 
negustori; lupi de mare cântărind potenţiala pradă. 

— l-am lăsat să treacă de băcănie, mi-a explicat Jamie, și 
eram pe punctul de a ieși și a mă întoarce în direcția opusă, 
când l-am văzut pe un altul de-al lor la intrarea pe alee. 

Acest bărbat purta aceeași uniformă ca și ceilalți doi; părul 
acoperit cu grăsime, un cuţit de pescar într-o parte și o ţepușă 
marinărească, lungă cât un antebraţ, vârâtă la cingătoare. 
Scund și îndesat, bărbatul stătea nemișcat în capătul aleii, 
țeapăn împotriva valurilor de comercianţi care se loveau de el 
când intrau prin pasajul strâmt. Era limpede că fusese lăsat de 
strajă, în vreme ce tovarășii lui testau terenul. 

— Așadar, m-am trezit întrebându-mă cum ar fi cel mai bine 
să procedez, a spus Jamie, scărpinându-și nasul. Acolo unde mă 
aflam eram destul de în siguranţă, însă băcănia nu avea ieșire 
prin spate și în secunda în care aș fi pășit pe ușă, aș fi fost 
văzut. 

A privit în jos gânditor, netezindu-și stofa purpurie a kiltului 
peste coapsă. Un uriaș barbar, roșcovan avea să iasă în 
evidență, indiferent cât de densă era mulţimea. 

— Deci ce ai făcut? am întrebat. 

Fergus, ignorând conversaţia noastră, își burdușea metodic 
buzunarele cu prăjituri, oprindu-se din când în când să mai 
muște în grabă câte o gură. Jamie m-a observat uitându-mă spre 
băiat și a ridicat din umeri. 

— Până acum nu a știut când va fi următoarea masă, l-a 
scuzat el. Lasă-l în pace. 


VP - 251 


— Prea bine, am spus. Dar continuă... ce ai făcut mai 
departe? 

— Am cumpărat un cârnat, a răspuns el prompt. 

Un Dunedin, mai precis. Făcut din carne condimentată de 
rață, porc și vânat, fiert, umplut și uscat la soare, un cârnat 
Dunedin măsura o jumătate de metru de la un capăt la celălalt 
și era tare ca o pingea. 

— Nu puteam păși afară cu sabia trasă, mi-a explicat Jamie, 
dar nici nu mă încânta ideea de a trece pe lângă individul din 
capătul aleii fără un spate acoperit și cu mâinile goale. 

Purtând cârnatul în față ca pe o pușcă și ţinând precaut sub 
supraveghere mulţimea care trecea, Jamie ieșise îndrăzneţ pe 
alee, îndreptându-se spre tipul care păzea intrarea. 

Bărbatul îi întâlnise privirea destul de calm, fără a da vreun 
semn de intenţii necurate. Poate că Jamie s-ar fi gândit că 
presimţirile lui iniţiale fuseseră greșite, dacă nu i-ar fi zărit 
privirea fugind iute spre ceva aflat în spatele lui Jamie. 
Ascultându-și instinctele care îl ţinuseră până atunci în viaţă, 
Jamie se aruncase în față, răsturnându-l pe bărbat la pământ și 
alunecând pe burtă peste pietricelele murdare ale caldarâmului. 

Mulțimea s-a retras din calea lui scoțând strigăte speriate și 
Jamie s-a rostogolit pe picioare la timp pentru a vedea pumnalul 
aruncat, care nu-și nimerise ţinta, înfigându-se și trepidând în 
scândurile unei gherete de panglici. 

— Dacă mai avusesem vreo îndoială că pe mine mă doreau, 
acum aceasta era complet spulberată, a remarcat el cu o voce 
seacă. 

Ținând încă în mâini cârnatul, s-a folosit de el ca să-și 
pocnească cu putere atacatorul peste față. 

— Cred că i-am spart nasul, a spus el gânditor. Oricum, s-a 
dat îndărăt și eu am ţâșnit pe lângă el și am luat-o la fugă, pe 
Rue Pelletier. 

Locuitorii străzii s-au împrăștiat din calea lui precum gâștele, 
speriaţi la vederea unui scoţian dezlănţuit, cu fustele 
învolburându-i-se în jurul genunchilor încordaţi. Jamie nu s-a 
oprit să privească în spate; din strigătele trecătorilor indignati își 
dădea seama că atacatorii erau încă pe urmele sale. 

Această parte a orașului era arareori patrulată de Garda 
regelui și mulţimea în sine nu oferea mare protecţie în afară de 
o simplă obstrucţionare care îi putea încetini pe urmăritori. 

Probabil că nimeni nu avea să se bage într-o încăierare pentru a 
apăra un străin. 

— Din Rue Pelletier nu iese nicio alee. Aveam nevoie măcar să 
ajung într-un loc unde să îmi pot scoate sabia și să am un zid în 
spate, mi-a explicat Jamie. Așadar împingeam ușile pe măsură 
ce treceam pe lângă ele până când am nimerit una deschisă. 

Intrând într-un coridor întunecat, trecând pe lângă un portar 
prea uluit pentru a reacţiona și printr-o draperie atârnândă, 
Jamie nimerise în centrul unei camere largi și bine luminate și se 
oprise țintuit locului în mijlocul salonului unei anume madame 
Elise, cu parfumul greu invadându-i nările. 

— Aha, am spus, mușcându-mi buza. Sper că nu ţi-ai scos 
sabia acolo. 

Jamie a mijit ochii spre mine, însă nu s-a deranjat să îmi 
răspundă imediat. 

— Las în seama ta, englezoaico, a spus el fără umor, să îţi 
imaginezi cum e să pici pe neașteptate în mijlocul unui bordel, 
în posesia unui cârnat foarte lung. 

Imaginaţia mea s-a achitat remarcabil de sarcină și am 
izbucnit în râs. 

— Doamne, cât mi-ar fi plăcut să te văd! am spus. 

— Slavă Domnului că nu m-ai văzut! a răspuns el înflăcărat. 

O roșeață aprinsă îi lumina obrajii. 

Ignorând remarcile doamnelor fascinate, Jamie își croise drum 
stânjenit prin ceea ce a descris, scuturându-se înfiorat, drept „o 
încâlceală de membre despuiate” până când îl zărise pe Fergus 
rezemând un perete și privind spre intrus cu ochii căscați de 
uimire. 

Profitând de această manifestare neașteptată de 
masculinitate, Jamie îl apucase pe băiat de umăr și îl implorase 
disperat să îi arate fără întârziere cea mai apropiată ieșire. 

— Auzeam vacarmul care se iscase pe coridor, a explicat, și 
știam că vin după mine. Nu voiam să fiu nevoit să mă lupt 
pentru viața mea cu o grămadă de femei goale, care-mi stăteau 
în cale. 

— Înţeleg că perspectiva te-ar putea speria, am încuviinţat, 
mușcându-mi buza de sus. Dar evident, Fergus te-a salvat. 

— Așa-i. Dragul de flăcău nu a ezitat o clipă. „Pe aici, 
monsieur!” mi-a spus și am urcat împreună pe o scară, am 
trecut printr-o cameră, am sărit printr-o fereastră pe acoperiș și 

duși am fost amândoi, a continuat el aruncând o privire mândră 
spre noul său angajat. 

— Știi, am remarcat eu, unele neveste nu ar crede o poveste 
ca asta. 

Ochii lui Jamie s-au căscat de uimire. 

— N-ar crede? Și de ce, mă rog? 

— Poate pentru că nu sunt măritate cu tine, am răspuns eu 
serioasă. Mă bucur că ai scăpat cu virtutea neatinsă, dar pentru 
moment mă interesează mai mult indivizii care te-au fugărit în 
bordel. 

— Nu am prea avut timp să mă gândesc la ei în acele 
momente, a răspuns Jamie. Dar acum că am, tot nu pot spune 
cine erau sau de ce mă vânau. 

— Crezi că voiau să-ţi fure banii? 

Banii peșin din afacerea de vinuri erau plimbaţi între depozitul 
Fraser, Rue Tremoulins și banca lui Jared într-un seif sub pază 
strictă. Cu toate acestea, Jamie sărea în ochi în mulţimea din 
apropierea docurilor și era fără îndoială cunoscut drept un 
negustor străin bogat... sau mă rog, bogat în contrast cu cei mai 
mulţi dintre locuitorii acelui cartier. 

Jamie a clătinat din cap, scuturându-se de bucăţelele de noroi 
uscat care i se prinseseră de partea din faţă a cămâășii. 

— Ar putea fi, cred. Dar nu au încercat să mă acosteze; ei 
aveau de gând să mă omoare direct. 

Tonul său era destul de degajat, însă am simţit că mi se 
înmoaie genunchii și m-am lăsat să cad pe sofa. Mi-am lins 
buzele, deodată uscate. 

— Cine... cine crezi...? 

A ridicat din umeri, încruntându-se în vreme ce a luat pe 
deget un strop de glazură de pe farfurie și l-a lins. 

— Singurul la care mă pot gândi că m-a ameninţat este 
contele Saint Germain. Dar nu știu ce ar câștiga dacă ar pune pe 
cineva să mă omoare. 

— Ai spus că e rivalul de afaceri al lui Jared. 

— Ah, da. Însă pe conte nu îl interesează vinurile din 
Germania și nu îl văd deranjându-se să mă omoare doar ca să îi 
strice lui Jared noua afacere, forțându-l să se întoarcă în Paris. 
Pare cam exagerat, a spus el rece, chiar și pentru un om cu 
temperamentul contelui. 

— Păi, crezi că... 

Ideea îmi dădea o senzaţie ușoară de greață și am înghiţit de 
două ori înainte de a continua. 

— Crezi că ar fi putut fi... răzbunare? Pentru faptul că s-a 
ordonat arderea vasului Patagonia? 

Jamie a scuturat din cap, nedumerit. 

— E o posibilitate, însă a trecut cam mult de atunci. Și la o 
adică, de ce să mă omoare pe mine, a adăugat el. Pentru că tu l- 
ai enervat, englezoaico. De ce nu te-ar omori pe tine, dacă 
dorește răzbunare? 

Senzaţia de greață s-a înrăutățit puţin. 

— De ce trebuie să fii atât de cinic de logic? am spus. 

A văzut expresia de pe chipul meu și a zâmbit deodată, 
înconjurându-mă cu braţul, să mă liniștească. 

— Nu, mo duinne. Contele are un temperament vulcanic, însă 
nu îl văd să se deranjeze și să cheltuie bani ca să ne ucidă, doar 
așa, din răzbunare. Dacă asta i-ar aduce vasul înapoi, atunci da, 
a adăugat el, dar în situaţia de faţă, cred că nu ar arunca banii 
degeaba ca să angajeze niște asasini, după ce a pierdut deja o 
avere. 

M-a bătut ușor pe umăr și s-a ridicat. 

— Nu, cred că la urmelor a fost doar o încercare de tâlhărie. 
Nu te mai gândi la asta. De acum înainte îl voi lua pe Murtagh 
cu mine la docuri, ca să stau mai liniștit. 

S-a întins și a scuturat ultimele firimituri de murdărie de pe 
kilt. 

— Sunt decent să cinez așa? a întrebat, privind critic în jos, 
spre piept. Trebuie să fie aproape gata. 

— Ce trebuie să fie gata? 

A deschis ușa și o aromă bogată și condimentată a năvălit 
îndată din salonul de masă de dedesubt. 

— Păi, cârnatul, bineînțeles, a spus el, aruncându-mi un 
zâmbet larg peste umăr. Doar nu credeai că l-am aruncat la 
câini! 


|13. Lucruri care nu sunt ce par a fi 
„Frunze de agrișă, trei mâini într-un decoct, lăsat peste 


noapte, scurs peste o jumătate de mănunchi de spânz negru.” 

Am așezat lista cu ingredientele pe masa ornamentată ca și 
cum ar fi fost ușor alunecoasă la atingere. 

— O am de la madame Rouleaux. Dar chiar și dumneaei, care 
se pricepe cel mai bine să facă avorturi, spune că e primejdios. 
Louise, ești sigură că vrei să faci asta? 

Faţa ei rotundă era congestionată și buza de jos, groasă, îi 
tremura din când în când. 

— Păi, am de ales? 

A ridicat reţeta pentru licoarea cauzatoare de avorturi și a 
rămas cu privirea aţintită spre ea, într-o fascinaţie plină de 
repulsie. 

— Spânz negru, a rostit ea, cutremurându-se. Până și numele 
sună a piază rea! 

— Păi, e o porcărie nenorocită, am răspuns fără 
menajamente. Te va face să te simţi ca și cum ţi-ar ieși maţele 
pe afară. Dar s-ar putea să iasă și copilul. Nu întotdeauna 
funcționează. 

Mi-am amintit de avertismentul maestrului Raymond - „E 
primejdios să aștepți prea mult.” - și m-am întrebat cât de 
avansată era sarcina ei. Cu siguranţă nu mai mult de șase 
săptămâni sau cam așa; îmi spusese în clipa în care începuse să 
bănuiască. 

A ridicat privirea speriată spre mine, cu ochii înroșiţi. 

— Ai folosit-o și dumneata? 

— Nu,  Doamne-ferește! m-am speriat eu însămi de 
vehementa exclamaţiei mele și am tras adânc aer în piept. Nu. 
Însă am văzut femei care o făcuseră, la L'Hâpital des Anges. 

Femeile care făceau avorturi - sau făcătoarele de îngeri - cele 
mai multe dintre ele o făceau în intimitatea locuinţelor propriilor 
cliente. Operaţiile care reușeau nu erau cele care ajungeau la 
spital. Mi-am așezat propria palmă pe abdomen, parcă pentru a- 
| proteja pe ocupantul ei cel lipsit de apărare. Louise a observat 
gestul meu și s-a lăsat să cadă pe sofa, sprijinindu-și capul în 
mâini. 

— Of, mai bine aș muri! a gemut ea. De ce, de ce nu pot fi și 
eu la fel de norocoasă ca dumneata... să port copilul soțului meu 
pe care să îl iubesc? 

Și-a prins burta durdulie cu ambele mâini, ţintuind-o cu 
privirea, parcă așteptând copilul să se ițească printre degetele 
ei. 

Existau câteva răspunsuri la această întrebare a ei, însă nu 
cred că voia cu adevărat să audă niciunul dintre ele. Am tras 
adânc aer în piept și m-am așezat lângă ea, bătând-o ușor cu 
palma pe umărul îmbrăcat în damasc, tresăltând trist. 

— Louise, am spus. Tu dorești acest copil? 

Louise a ridicat fruntea și m-a privit uluită. 

— Bineînţeles că mi-l doresc! a exclamat. E al lui... al lui 
Charles! E... 

Chipul i s-a schimonosit și a aplecat din nou capul peste 
mâinile cu care își ţinea strâns burta. 

— E al meu, a suspinat ea. 

După o vreme, și-a ridicat chipul ud de lacrimi și cu o 
încercare jalnică de a se aduna, și-a șters nasul cu o mânecă 
lungă. 

— Dar nu îmi ajută cu nimic, a spus ea. Dacă eu nu... 

A aruncat o privire spre reţeta de pe masă și a înghiţit un nod 
din gât. 

— Atunci Jules o să divorțeze de mine; o să mă alunge de 
acasă. O să fie un scandal monstru. Aș putea fi excomunicată! 
Nici măcar părintele n-o să mă poată proteja. 

— Da, am spus. Dar... 

Am ezitat, apoi am lăsat deoparte precauţia. 

— Există vreo șansă ca Jules să poată fi convins că acest copil 
este al lui? am întrebat direct. _ 

Pentru o clipă, m-a privit prostește. Imi venea să o scutur. 

— Nu văd cum, dacă nu...ah! 

Dumirindu-se, a îndreptat privirea spre mine, oripilată. 

— Adică să mă culc cu Jules? Dar Charles ar fi furios! 

— Charles nu e gravid! am mărâit eu printre dinţi. 

— Păi, dar el e... adică... n-aş putea! 

Groaza din privirea ei se estompa însă, fiind încet înlocuită de 
realizarea crescândă a unei posibilităţi. Eu nu voiam să o presez; 
cu toate acestea, nici nu vedeam un motiv întemeiat pentru a-și 
risca viața de dragul mândriei lui Charles Stuart. 

— Crezi că Charles ar dori să îţi pui viaţa în pericol? am spus. 
Că tot veni vorba... el știe despre copil? 

Louise a încuviințat din cap, cu buzele ușor întredeschise în 
vreme ce se gândea, cu palmele încă strâns lipite de bună. 

— Da. De asta ne-am și certat data trecută, s-a smiorcăit ea. 
Era furios; a spus că e numai vina mea, că ar fi trebuit să aștept 

până când ar fi revendicat tronul tatălui său. Apoi, într-o bună zi, 
ar fi rege și ar putea veni să mă ia departe de Jules și Papa mi-ar 
anula căsătoria și fiii săi ar putea fi moștenitori ai Angliei și ai 
Scoției... 

S-a lăsat din nou copleșită, smiorcăindu-se și bocind incoerent 
în faldurile rochiei. Mi-am dat ochii peste cap, exasperată. 

— Ah, mai taci din gură, Louise! m-am repezit la ea. 

A fost suficient de șocată încât să înceteze a se miorlăi, cel 
puţin pe moment, și am profitat de această clipă de tăcere 
pentru a insista cu planul meu. 

— Uite, am spus, cât mai convingător posibil, nu cred că 
Charles ar dori ca tu să îi sacrifici fiul, nu-i așa? Legitim sau nu. 

De fapt, eram mai degrabă de părere că Charles ar prefera 
orice pas care i-ar înlătura obstacolul din cale, indiferent de 
efectele pe care le-ar avea asupra lui Louis ori ale presupusei 
sale progenituri. Pe de altă parte, prințul avea un filon puternic 
de romantism, poate ar putea fi convins să vadă această 
situaţie ca pe un obstacol temporar, întâmpinat adesea de 
monarhii exilați. Desigur, știam că voi avea nevoie de ajutorul 
lui Jamie. Am făcut o grimasă gândindu-mă la ce avea să spună 
despre asta. 

— Păi... 

Louise șovăia, dorind cu disperare să fie convinsă. O clipă am 
avut o strângere de inimă pentru Jules, prințul de Rohan, însă 
imaginea unei tinere servitoare murind într-o agonie 
însângerată și prelungită pe o saltea de paie întinsă pe lespezile 
de piatră de pe coridorul de la L'H6pital des Anges îmi era încă 
brutal de proaspătă în memorie. 

Apusul era aproape când am părăsit reședința familiei Rohan, 
târându-mi picioarele. Louise, palpitând de nervozitate, era sus 
în budoarul ei, camerista coafându-i părul și îmbrăcând-o în cea 
mai îndrăzneață ţinută înainte de a cobori la o cină privată cu 
soțul ei. Mă simţeam complet sleită de puteri și speram că Jamie 
nu adusese pe nimeni acasă la cină; aveam și eu nevoie de 
puţină intimitate. 

Nu adusese; când am intrat în birou, stătea așezat la masa de 
scris, aplecat peste câteva coli umplute de un scris mărunt. 

— Crezi că „negustorul de blănuri” se referă mai degrabă la 
Louis al Franţei sau la ministrul său Duverney? a întrebat el fără 
a-și ridica privirea. 

— Bine, mulțumesc, dragule, și tu ce mai faci? am spus. 

— Bine, a răspuns el absent. 

Șuviţele de păr rebele din vârful capului îi stăteau drept în 
sus; și-a masat viguros scapul în vreme ce îl priveam, 
încruntându-se la hârtie. 

— Sunt convins că „croitorul din Vendôme” trebuie să fie 
monsieur Geyer, a spus el, plimbându-și degetul de-a lungul 
rândurilor scrisorii, și „prietenul nostru comun” - ăsta poate fi 
contele de Mar, dacă nu chiar trimisul papal. Cred că e contele, 
din restul depeșei, însă... 

— Ce Dumnezeu e asta? am întrebat privind peste umărul său 
și am rămas cu gura căscată văzând semnătura din josul paginii. 

James Stuart, regele Angliei și al Scoției, cu îndurarea lui 
Dumnezeu. 

— Isuse Hristoase! Vasăzică a funcţionat! 

Răsucindu-mă pe călcâie, l-am zărit pe Fergus ghemuit pe un 
taburet în faţa focului, înfundându-și de zor plăcinte pe gât. 

— Băiat cuminte, am spus, zâmbindu-i. 

A rânjit spre mine, cu obrajii umflaţi ca ai unei veverițe cu 
tartă de castane. 

— Am obținut-o de la mesagerul papal, mi-a explicat Jamie, 
revenindu-și din gânduri suficient de mult încât să realizeze că 
eram acolo. Fergus i-a sustras-o din desagă în timp ce omul 
servea cina într-o tavernă. Și își va petrece noaptea acolo, deci 
va trebui să i-o punem la loc înainte de ivirea zorilor. Floare la 
ureche, așa-i Fergus? 

Băiatul a înghiţit și a încuviinţat din cap. 

— Așa-i, milord. Doarme singur; se teme că niște eventuali 
tovarăși de cameră i-ar putea fura conţinutul desăgii, a spus el 
rânjind. A doua fereastră la stânga, deasupra grajdurilor, a 
precizat apoi, fluturându-și mâna, degetele dibace și soioase 
întinzându-se după o altă bucată de tartă. O nimica toată, 
milord. 

Am avut deodată o vedenie cu mâna aceea cu oase fine 
ținută cu teamă pe un bloc de piatră, cu tăișul ascuţit al lamei 
unui călău ridicat deasupra încheieturii cioturoase. Am înghiţit 
cu greu, când stomacul mi-a tresărit. Fergus purta o medalie 
mică, din cupru verzui, legată de o sfoară în jurul gâtului; 
portretul Sfântului Dismas, speram. 

— Păi, am spus, trăgând adânc aer în piept pentru a-mi 
recăpăta stăpânirea de sine, care e povestea cu negustorii de 
blănuri? 

Nu aveam suficient răgaz pentru o inspecţie pe îndelete. În 
cele din urmă, am făcut iute o copie fidelă a scrisorii și originalul 
a fost reîmpăturit cu grijă, iar sigiliul original, pus la loc cu 
ajutorul unei lame de cuțit încălzită la flacăra lumânării. 

Urmărind cu un ochi critic întreaga operaţiune, Fergus a 
scuturat din cap spre Jamie. 

— Ai talent, milord. Păcat că o mână ţi-e beteagă! 

Jamie a privit rece spre mâna sa dreaptă. Nu era chiar atât de 
rău; avea două degete ușor strâmbe și o cicatrice groasă i se 
întindea de-a lungul degetului mijlociu. Singura mare stricăciune 
era degetul inelar, care se ridica ţeapăn, a doua încheietură atât 
de rău strivită încât vindecarea îi prinsese două oase împreună. 
Mâna îi fusese strivită în închisoarea Wentworth, în urmă cu mai 
puţin de patru luni, de Jack Randall. 

— Nu contează, a spus el zâmbind. 

Și-a flexat mâna și a agitat degetele jucăuș spre Fergus. 

— Oricum, lăboanțele mele sunt prea mari ca să-mi câștig 
traiul furând din buzunare. 

Işi recăpătase uluitor de mult mobilitatea în degete, m-am 
gândit. Incă mai ducea cu el mingea moale din cârpe pe care i-o 
făcusem, strângând-o pe nevăzute de sute de ori într-o zi în 
vreme ce își vedea de treburi. Și dacă oasele de legătură îl 
dureau, nu se plângea niciodată. 

— Atunci ia-ţi picioarele la spinare, i-a spus lui Fergus. Du-te 
și când te întorci viu și nevătămat, vino la mine, ca să știu că nu 
ai picat în mâinile poliţiei ori ale cârciumarului. 

Fergus a strâmbat din nas dispreţuitor la auzul unei 
asemenea idei, însă a încuviinţat din cap, vârând scrisoarea cu 
grijă în interiorul pardesiului înainte de a se face nevăzut pe 
scara din dos ieșind în noaptea care îi era deopotrivă cadru 
natural și paznic. Jamie a rămas multă vreme privind în urma lui, 
apoi s-a întors spre mine. Pentru prima dată în acea seară mă 
vedea cu adevărat și a ridicat din sprâncene surprins. 

— Hristoase, englezoaico! Eşti albă precum cămașa mea. Te 
simţi bine? 

— Mi-e doar foame, i-am răspuns. 


VP - 260 


A sunat îndată pentru cină și am mâncat împreună în fața 
șemineului în vreme ce i-am povestit despre Louise. Spre 
surpriza mea, deși s-a încruntat auzind situaţia și a bombănit în 
galeză remarci înţepătoare pe sub mustață la adresa lui Louise 
și a lui Charles Stuart, a fost de acord cu soluţia mea la 
problemă. 

— Am crezut că te vei înfuria, am spus, înfulecând o gură de 
cassoulet suculent cu o bucată de pâine. 

Fasolea caldă, aromată cu șuncă, mă alina, umplându-mă de 
un sentiment de confort liniștit. Afară era frig și noapte și vântul 
șfichiuitor șuiera, dar aici, alaturi de Jamie era cald și liniște 
lângă foc. 

— Ah, ideea că Louise de La Tour îi va băga pe sub nas soţului 
copilul ei din flori? a spus el încruntându-se spre farfurie și 
plimbându-și degetul în jurul marginii pentru a prinde și ultimii 
stropi de sos. Mă rog, nu agreez foarte mult ideea, îți spun 
sincer, englezoaico. E o scamatorie scârboasă pe care i-o faci 
unui bărbat, dar ce altceva să facă biata femeie proastă? 

A clătinat din cap, apoi a aruncat o privire spre biroul din 
celălalt colț al camerei și a zâmbit strâmb. 

— În afară de asta, nu-s eu ăla care să le ţin teorie altora. Să 
furi și să spionezi și în general să încerci să sabotezi un bărbat 
pe care familia ta îl consideră rege? Nici mie nu mi-ar conveni ca 
altcineva să mă judece pe mine după faptele mele, englezoaico. 

— Tu ai un motiv al dracului de bine întemeiat! am obiectat. 

Jamie a ridicat din umeri. Lumina șemineului jucându-i pe chip 
îi scobea obrajii și-i arunca umbre sub ochi, făcându-l să pară 
mai bătrân decât era. De multe ori uitam că nu avea decât 
douăzeci și patru de ani. 

— Da, în fine. Și Louise de La Tour are un motiv, a spus el. 
Vrea să salveze o viaţă, eu vreau să salvez zece mii de vieţi. Dar 
oare asta mă scuză că risc viaţa micului Fergus... și afacerea lui 
Jared... și pe tine? 

A întors capul și a zâmbit spre mine, lumina sclipind pe nasul 
său lung și drept, strălucind precum safirul în ochiul întors spre 
foc. 

— Nu, nu cred că îmi voi mai încărca conștiința deschizând 
scrisorile altcuiva, a spus el. S-ar putea ajunge la mult mai rău 
înainte de sfârșit, Claire, și nu pot ști dinainte cât va suporta 

conștiința mea, cel mai bine e să nu o pun la încercare prea 
devreme. 

Nu mai era nimic de spus, totul era adevărat. Am întins braţul 
și i-am pus o mână pe obraz. Și-a pus propria lui mână peste a 
mea, cuibărind-o pentru o clipă, apoi și-a întors capul și mi-a 
sărutat ușor palma. 

— Așa, a spus el trăgând adânc aer în piept și revenind la 
problema noastră. Acum că am mâncat, ce zici, aruncăm o 
privire pe scrisoarea asta? 

Scrisoarea era codificată; era evident. Pentru a-i deruta pe 
posibilii interceptori, mi-a explicat Jamie. 

— Cine ar dori să intercepteze corespondenţa Înălţimii Sale, 
am întrebat. În afară de noi, se înţelege. 

Jamie a pufnit în râs, amuzat de naivitatea mea. 

— Aproape toată lumea, englezoaico. Spionii lui Louis, spionii 
lui Duverney, spionii lui Philip al Spaniei. Lorzii iacobiţi și cei 
care cred că ar putea deveni iacobiţi, dacă bate vântul în 
direcția bună. Traficanţi de informaţii, care nu dau o ceapă 
degerată pe cine trăiește și cine moare în toată treaba asta. 
Papa însuși; Sfântul Părinte îi susține pe Stuarzi în exil de 
cincizeci de ani... Îmi imaginez că stă cu un ochi pe ei. 

A bătut cu un deget copia pe care o făcusem la scrisoarea lui 
James către fiul său. 

— Sigiliul scrisorii ăsteia a fost desfăcut cam de trei ori înainte 
să i-l desfac eu însumi, a spus el. 

— Inţeleg, am zis. Nici nu e de mirare că James își codează 
scrisorile. Crezi că poţi descifra ce scrie? 

Jamie a luat în mână colile, încruntându-se. 

— Nu știu; unele fragmente cred că pot fi descifrate. Alte 
porţiuni, habar n-am. Cred însă că pot desluși ceva, dacă 
reușesc să pun mâna pe alte scrisori pe care le-a trimis regele 
James. O să-l întreb pe Fergus dacă mă poate ajuta. 

A împăturit copia și a așezat-o cu grijă într-un sertar pe care l- 
a încuiat. 

— Nu poţi avea încredere în nimeni, englezoaico, mi-a 
explicat el văzând că fac ochii mari. Unii dintre servitorii noștri 
ar putea foarte ușor să fie spioni. 

A dat drumul cheiţei în buzunarul hainei și a întins braţul spre 
mine. 

Am luat lumânarea într-o mână și cu cealaltă l-am apucat de 
braţ și ne-am întors spre scări. Restul casei era cufundat în 
beznă, servitorii - toţi cu excepţia lui Fergus - dormind 
conştiincios. M-a trecut un fior pe șira spinării, realizând că unul 
sau mai mulţi din cei care dormeau în tăcere în camerele de 
dedesubt sau de deasupra ar putea fi altceva decât păreau. 

— Nu îţi dă un sentiment de nervozitate? am întrebat în timp 
ce urcam scările. 

— Să nu pot avea niciodată încredere în nimeni? 

A râs ușor. 

— Păi, nu aș putea spune că nu am încredere în nimeni, 
englezoaico. Am încredere în tine și în Murtagh, și în sora mea, 
Jenny, și în cumnatul meu, lan. În voi patru am încredere cu 
viaţa mea - de fapt, chiar am avut, și nu o singură dată. 

M-am scuturat înfiorată în timp ce Jamie a tras deoparte 
draperiile patului mare. Focul fusese stins pentru noapte și 
camera se răcea. 

— Patru oameni în care să ai încredere nu par deloc mulţi, am 
spus, dezlegându-mi panglicile rochiei. 

Jamie și-a scos cămașa pe cap și a aruncat-o pe un scaun. 
Cicatricile de pe spate îi străluceau argintiu în lumina slabă a 
cerului nopţii de afară. 

— Da, mă rog, a spus el degajat. Sunt cu patru mai mulţi 
decât are Charles Stuart. 

Afară se auzea o pasăre cântând, deși mai erau câteva 
ceasuri bune până la ivirea zorilor. O mierlă, exersându-și 
trilurile și ariile iar și iar, cocoţată pe un burlan de apă undeva în 
apropiere, învăluită în noapte. 

Mișcându-se somnoros, Jamie și-a frecat obrazul de pielea 
moale a subsoarei mele proaspăt epilate, apoi și-a întors capul 
și a depus un sărut moale în scobitura caldă, trimițând un mic 
fior delicios pe trup în jos. _ 

— Mmm, a murmurat el, mângâindu-mă ușor pe coaste. Imi 
place când te înfiori așa, englezoaico. 

— Așa? am întrebat, plimbându-mi unghiile mâinii drepte 
molcom pe pielea spatelui său, care s-a făcut ca pielea de găină 
sub tachinarea atingerii. 

— Ah! 

— Ah și la tine, deci, am răspuns moale, mângâindu-l din nou. 

— Mmmmm. 

Cu un geamăt senzual, s-a rostogolit pe o parte, trecându-și 
braţele în jurul meu, în vreme ce mă lipeam de el, savurând 
contactul neașteptat al fiecărui centimetru de piele goală, faţă 
în faţă, din cap până în picioare. Era fierbinte ca un foc mocnit și 
căldura lui îmi ajungea întreaga noapte pentru a se aprinde din 
nou dogoritor în frigul întunecat al zorilor. 

Buzele i s-au strâns blând în jurul sfârcului meu și am gemut, 
arcuindu-mă puţin pentru a-l încuraja să îl ia mai adânc în 
căldura gurii sale. Sânii mei deveneau mai plini și mai sensibili 
pe zi ce trecea; sfârcurile mă dureau și mă furnicau uneori pe 
sub corsajul strâns al rochiilor mele, râvnind să fie supte. 

— O să îmi dai voie să fac asta mai târziu? a murmurat el, 
mușcându-mă moale. După ce naști și sânii îţi vor fi plini de 
lapte? O să mă hrănești și pe mine, atunci, lângă inima ta? 

l-am prins obrajii și i-am cuibărit la sânul meu, înfigându-mi 
adânc degetele în părul moale ca de copil care îi creștea des la 
ceafă. 

— Întotdeauna, am șoptit. 


| 14. Meditaţii despre carne 


Fergus era mai mult decât priceput în profesia lui și aproape 
în fiecare zi aducea o nouă selecţie din corespondenţa Înălțimii 
Sale; uneori lucram de zor să copiez totul înainte de următoarea 
expediţie a lui Fergus, când avea să pună la loc scrisorile 
sustrase, înainte de a șterpeli altele noi. 

Unele din acestea erau alte mostre de mesaje codate din 
partea regelui James aflat la Roma; Jamie punea deoparte 
copiile acestora pentru mai târziu, când avea să le studieze pe 
îndelete. Cea mai mare parte a corespondenței era inofensivă - 
bilete de la prieteni din Italia, un număr tot mai mare de note de 
plată de la negustorii locali - lui Charles îi plăceau 
îmbrăcămintea luxoasă și încălțămintea fină - și câte un bilet 
răzleț din partea iubitei sale, Louise de La Tour de Rohan. 
Acestea erau destul de ușor de reperat; dincolo de caligrafia 
minusculă și elegantă pe care o folosea, care făcea ca scrisorile 
ei să arate de parcă o vrăbiuţă lăsase urme pe coala de hârtie, 

Louise satura invariabil hârtia cu parfumul ei cu aromă de 
zambile. Jamie refuza cu îndârjire să citească aceste scrisori. 

— Nu voi citi scrisorile de dragoste ale omului, a spus el cu 
fermitate. Chiar și un complotist trebuie să aibă puţin respect. 

A strănutat și a băgat ultima scrisoare înapoi în buzunarul lui 
Fergus. 

— Oricum, a spus el ceva mai practic, Louise îţi povestește 
totul. 

Era adevărat, Louise îmi devenise prietenă apropiată și își 
petrecea aproape la fel de mult timp în salonul meu precum și-l 
petrecea singură, frângându-și mâinile de dorul lui Charles, apoi 
uitându-l fascinată, pierdută în discuţii despre minunile sarcinii - 
ea nu suferea de greţuri matinale, fir-ar ea să fie! Așa aiurită 
cum era, îmi făcea mare plăcere compania ei; cu toate acestea 
era o mare ușurare să evadez la L'Hâpital des Anges în fiecare 
după-amiază. 

Deși erau slabe șansele ca Louise să pună vreodată piciorul în 
L'H6pital des Anges, nu eram niciodată singură când mergeam 
acolo. Netulburată de prima ei experienţă la spital, Mary 
Hawkins și-a făcut curaj să mă însoțească din nou. Dar în ciuda 
faptului că nu avea încă tăria să privească direct spre o plagă, 
se făcea utilă hrănind pacienţii cu terci și spălând podelele. 
După toate aparențele, considera aceste activităţi o schimbare 
binevenită de la adunările de la Curte sau de la viaţa în locuinţa 
unchiului său. 

Deși era frecvent uluită de anumite gesturi pe care le vedea 
la Curte - nu că vedea cine știe ce, însă era ușor impresionabilă 
-, nu lăsa să-i scape niciun gest de repulsie sau groază la 
vederea vicontelui Marigny, lucru care m-a făcut să înţeleg că 
familia ei încă nu finalizase negocierile mariajului ei, și deci nu o 
înștiințase de acest lucru. 

Această concluzie mi-a fost confirmată într-o zi, pe la finele lui 
April, în drum spre L'H6pital des Anges, când roșind mi-a 
destăinuit că era îndrăgostită. 

— Ah, e atât de chipeș! a rostit ea entuziasmată, uitând cu 
totul de bâlbâială. Și atât de... spiritual de asemenea. 

— Spiritual? am întrebat. Mm, da, foarte frumos. 

În sinea mea m-am gândit că această calitate nu era una pe 
care aș fi pus-o în capul listei cu calităţile pe care eu le-aș căuta 
la un iubit, însă gusturile diferă. 

— Și cine este acest domn atât de apreciat? am tachinat-o 
ușor. Il cunosc? 

Roșeaţa obrajilor s-a întețit. 

— Nu, nu cred. 

Și-a ridicat privirea, cu ochii scăpărând. 

— Dar... oh, nu ar trebui să îţi spun, dar nu mă pot abţine. l-a 
scris tatălui meu. Se întoarce la Paris săptămâna viitoare! 

— Adevărat? 

Asta era o veste interesantă. 

— Am auzit că contele de Palles este așteptat la Curte 
săptămâna viitoare, am spus. Este... feblețea dumitale în 
anturajul contelui? 

Mary a părut oripilată de sugestia mea. 

— Un francez! O, nu, Claire; zău, cum m-aș putea mărita cu 
un francez? 

— Dar ce au francezii? am întrebat, luată puţin prin 
surprindere de vehementa ei. Dumneata vorbești franceza, la o 
adică. 

Poate însă că aceasta era chiar problema, căci, deși Mary 
vorbea foarte bine franceza, timiditatea ei îi accentua bâlbâială 
în franceză mai mult decât în engleză. Chiar cu o zi în urmă 
dădusem peste doi băieţi de la bucătărie care se distrau copios 
imitând-o crud pe /a petite Anglaise maladroite. 

— Nu știi ce se spune despre francezi? a șoptit ea, cu ochii 
mari și îngroziți. Ah, dar desigur, nu ai de unde să știi. Soțul 
dumitale este atât de blând și liniștit... el nu ar, v-vreau să spun 
că știu că n-nu te supără în felul acela... 

Chipul îi era inundat de o roșeaţă precum petalele de bujor 
care se întindea de la gât până la frunte și cuvintele începeau să 
i se oprească în gât. 

— Vrei să spui..., am început, încercând să găsesc o metodă 
blândă prin care să o liniștesc fără a mă adânci în speculații 
privind obiceiurile francezilor. 

Cu toate acestea, luând în considerare ceea ce domnul 
Hawkins îmi povestise despre tatăl lui Mary și despre planurile 
lui de a o căsători, m-am gândit că poate ar fi bine să încerc să 
o scap de prejudecățile pe care clar le prinsese din bârfele de 
salon și de budoar. Nu voiam să moară de spaimă dacă ajungea 
căsătorită cu un francez. 

— Ce f-fac în... în... în pat! a șoptit ea răgușit. 

— Păi, am spus pe un ton degajat, la urma urmelor, nu sunt 
foarte multe lucruri pe care le poţi face în pat cu un bărbat. Și 
din moment ce văd un număr destul de mare de copii prin oraș, 
aș zice că francezii sunt destul de bine familiarizați cu metodele 
tradiţionale. 

— Ah! Copii... păi, da, desigur, a spus ea vag, parcă 
neînțelegând prea bine legătura. D-d-dar se spune..., a rostit ea, 
coborându-și privirea rușinată și glasul i-a scăzut și mai mult, că 
la el, la francez, treaba aia... știi... 

— Da, știu, am spus, încercând să îmi ţin răbdarea în frâu. Din 
câte știu eu, e la fel ca a oricărui alt bărbat. Englezii și scoţienii 
sunt dotați cam la fel. 

— Da, însă ei... ei... o p-pun între p-p-picioarele unei doamne! 
Vreau să spun, chiar înăuntru! 

Reușind să rostească în sfârșit o asemenea noutate 
îngrozitoare, a tras adânc aer în piept, lucru care a părut să o 
întremeze, căci roșeaţa violentă din obraji a părut să se mai 
estompeze. 

— Un englez sau chiar un scoţian... o, nu am vrut să sune așa! 
a exclamat ea stânjenită și a dus o mână spre buze. Dar un 
bărbat decent precum soțul dumitale cu siguranţă nu ar îndrăzni 
vreodată să își oblige soţia să îndure așa ceva! 

Am așezat o mână peste burta mea ușor bombată și am 
privit-o gânditor, începeam să înțeleg de ce spiritualitatea era la 
rang de cinste în palmaresul calităţilor masculine în viziunea lui 
Mary Hawkins. 

— Mary, am spus, cred că trebuie să avem o mică discuţie. 

e 

Încă mai zâmbeam în sinea mea când am ieșit în holul mare 
de la L'H6pital des Anges, cu rochia acoperită de stofa 
posomorâtă și băţoasă a veșmântului de novice. 

Foarte mulţi chirurgi, urologi, ortopezi, medici generaliști și 
alte feluri de vindecători își petreceau timpul oferindu-și 
serviciile în scopuri caritabile; alţii veneau pentru a deprinde sau 
pentru a-și rafina talentele. Nefericiţii pacienţi de la L'HOpital 
des Anges nu erau în poziţia de a protesta că erau subiectele 
diverselor experimente medicale. In afară de călugărițe, 
personalul medical se schimba aproape zilnic, în funcţie de cine 
se găsea fără pacienţi cu plată programaţi în acea zi sau cine 
avea de îmbogăţit experienţa profesională. Cu toate acestea, cei 

mai mulţi dintre medicii liber profesioniști veneau suficient de 
des, încât să învăţ în scurt timp a-i recunoaște pe cei care lucrau 
aici regulat. 

Unul din cei mai interesanţi era bărbatul înalt și slăbănog pe 
care îl văzusem amputând un picior în timpul primei mele vizite 
la spital. Când am întrebat, am înțeles că numele său era 
monsieur Forez. De profesie ortoped, din când în când își mai 
dădea mâna încercând diverse tipuri de amputări mai 
complicate, mai ales atunci când era vorba despre un membru 
întreg mai degrabă decât o articulaţie. Călugăriţele și personalul 
medical păreau oarecum speriaţi în privinţa lui monsieur Forez; 
niciodată nu îl luau peste picior și nu făceau glume proaste la 
adresa lui, cum procedau cu cei mai mulți dintre ajutoarele 
medicale voluntare. 

Monsieur Forez era astăzi de gardă. M-am apropiat în tăcere 
să văd ce face. Pacientul, un muncitor tânăr, zăcea palid la faţă 
și cu respiraţia sacadată pe o saltea din paie. Căzuse de pe 
schela catedralei - mereu în construcţie - și își rupsese un braţ 
și un picior. Am băgat de seamă că brațul nu era o problemă 
pentru un ortoped cu experiență - doar o simplă fractură a 
radiusului. Piciorul însă era altă chestiune; o dublă fractură 
combinată impresionantă, implicând deopotrivă jumătatea 
femurului și tibia. Fragmente ascuţite de os ieșeau prin pielea 
coapsei și a gambei, iar carnea sfâșiată era vânătă pe cea mai 
mare parte din suprafaţa superioară a piciorului. 

Nu doream să distrag atenţia ortopedului de la cazul său, însă 
monsieur Forez părea adâncit în gânduri, încercuindu-l încet pe 
pacient, alunecând înainte și înapoi precum o cioară neagră, 
mare în jurul unui stârv, precaută ca nu cumva victima să nu fie 
încă în viaţă. Chiar arăta ca un cioroi, m-am gândit, cu un nas 
proeminent și încovoiat ca un cioc și părul negru și drept pe 
care îl purta nepudrat, pieptănat pe spate și legat într-o coadă 
subţire la ceafă. Straiele îi erau de asemenea negre și sumbre, 
deși de bună calitate, sugerând că deţine un cabinet profitabil în 
afara orelor petrecute la L'H6pital. 

Hotărând în cele din urmă cum să acţioneze, monsieur Forez 
și-a ridicat barba din căușul palmei și a aruncat o privire în jur 
pentru asistenţă. Privirea i s-a aprins întâlnind-o pe a mea și mi- 
a făcut semn să mă apropii. Eram îmbrăcată într-un veșmânt de 
novice din stofă aspră, și pierdut în gândurile sale, nu a băgat 

de seamă că nu purtam acoperământul și vălul unei călugăriţe 
infirmieră. 

— Aici, ma soeur, m-a ghidat el, apucând glezna pacientului. 
Apucă strâns chiar în spatele călcâiului. Nu aplica presiune până 
când nu îţi spun eu, dar când îţi zic, trage piciorul direct spre 
dumneata. Trage foarte încet, dar cu forță - va fi nevoie de 
putere considerabilă, înţelegi. 

— Înţeleg. 

Am apucat piciorul așa cum fusesem instruită, în vreme ce 
monsieur Forez s-a strecurat încet și fără graţie spre celălalt 
capăt al saltelei, privind contemplativ piciorul fracturat. 

— Am aici un stimulent, poate ajută, a spus el, scoțând un 
flacon mic din buzunarul vestonului și așezându-l la căpătâiul 
bolnavului. Contractează vasele sangvine de la suprafaţa pielii și 
trage sângele înăuntru, unde i-ar putea fi mai de folos tânărului 
nostru prieten. 

Vorbind astfel, a apucat pacientul de păr și i-a vârât flaconul 
în gură, golind îndemânatic medicamentul în gâtul lui fără a 
vărsa o picătură. 

— Așa, a spus el aprobator când bărbatul a înghiţit și a tras 
adânc aer în piept. Asta o să ajute. Acum, cu durerea - da, e mai 
bine dacă putem amorti piciorul, astfel încât să nu aibă tendința 
de a rezista eforturilor noastre când încercăm să îl îndreptăm. 

A băgat din nou mâna în buzunarul încăpător, de data aceasta 
scoțând un mic ac din alamă, lung cam de opt centimetri și un 
cap mare și turtit. O mână osoasă, cu încheieturi proeminente a 
explorat blând interiorul coapsei pacientului în apropierea 
vintrelor, urmărind linia subțire, albăstruie a unei vene groase, 
vizibile sub piele. Degetele pipăinde au ezitat, s-au oprit, au 
palpat descriind un cerculeţț, apoi s-au oprit într-un punct. 
Înfigând un deget arătător ascuţit în piele, parcă pentru a marca 
locul, monsieur Forez a așezat vârful ascuţit al acului de alamă 
în același loc. O altă incursiune rapidă în buzunarul comorilor a 
scos la iveală un mic ciocan din alamă cu care a împlântat acul 
drept în picior cu o lovitură scurtă. 

Piciorul a tresărit violent, apoi a părut să se relaxeze fără 
vlagă. Leacul vasoconstrictor administrat mai devreme chiar 
părea să funcţioneze; șuvoiul de sânge din țesuturile vătămate 
s-a diminuat considerabil. 

— Uimitor! am exclamat. Ce aţi făcut? 

Monsieur Forez a zâmbit timid, o paloare rozie colorându-i 
obrajii încercănaţi de plăcere la admiraţia mea. 

— Ah, nu întotdeauna funcţionează atât de bine, a recunoscut 
el modest. Norocul a fost de partea mea de data aceasta. 

A arătat cu degetul spre acul din alamă, explicând: 

— Acolo se află un nod mare de terminaţiuni nervoase, soră, 
în locul denumit plexus, din câte i-am auzit pe anatomiști. Dacă 
ești destul de norocos încât să îl înţepi direct, amorțește o mare 
parte din extremităţile inferioare. 

S-a îndreptat deodată de spate, parcă realizând că își pierdea 
vremea pălăvrăgind în loc să acţioneze. 

— Hai, ma soeur, a poruncit el. Înapoi la postul dumitale! 
Acțiunea stimulentului nu durează mult; trebuie să operăm 
acum, cât sângerarea e suprimată. 

Aproape lipsit de viaţă, piciorul s-a îndreptat fără dificultate, 
capetele sparte ale oaselor retrăgându-se prin piele. Urmând 
indicaţiile lui monsieur Forez, mi-am strecurat mâinile în jurul 
toracelui tânărului, în vreme ce ortopedul îi manevra gamba și 
laba piciorului, astfel încât amândoi am tras constant până când 
am reușit să facem ultimele mici ajustări. 

— E suficient, soră. Acum ţine-l nemișcat o clipă. 

L-a strigat pe un brancardier care a apărut cu două bețe 
groase și niște cârpe și cât ai clipi aveam piciorul legat fedeleș și 
rănile deschise frumos pansate cu bandaje de presiune. 

Monsieur Forez și cu mine am zâmbit larg unul spre celălalt 
felicitându-ne peste trupul pacientului. 

— Excelentă treabă! am spus admirativ, dându-mi de pe 
frunte o șuviță de păr care se desprinsese în timpul chinurilor 
noastre. 

Am văzut chipul lui monsieur Forez schimbându-se pe dată, 
dându-și seama că nu purtam văl, și chiar în acea clipă s-a auzit 
sunetul puternic al clopotelor bătând pentru vecernie în biserica 
de lângă clădirea spitalului. Am privit cu gura căscată spre 
fereastra înaltă din capătul salonului, lăsată fără sticlă pentru a 
permite aerului încărcat dinăuntru să iasă liber. Bineînţeles, 
peticul lunguieţ de cer era de un indigo întunecat al primelor 
ceasuri de seară. 

— Mă scuzați, am spus, începând să îmi dau jos veșmântul de 
deasupra. Trebuie să plec imediat; soțul meu își va face griji că 

ajung acasă atât de târziu. Dar mă bucur foarte mult că mi-aţi 
dat ocazia să vă asist, monsieur Forez. 

Ortopedul m-a urmărit cum îmi scoteam veșmântul evident 
uluit. 

— Dar dumneata... mă rog, nu, bineînțeles că nu ești 
călugăriță, trebuia să îmi dau seama de asta înainte... dar 
dumneata... cine ești? m-a întrebat curios. 

— Numele meu este Fraser, i-am spus scurt. Uitaţi, trebuie să 
plec, altfel soţul meu... 

S-a ridicat cât era de lung și a făcut o plecăciune cu adânc 
respect. 

— Mi-aţi face o mare cinste dacă mi-aţi permite să vă conduc 
acasă, madame Fraser. 

— Vai, mulțumesc, am rostit, impresionată de galanteria lui. 
Dar am o escortă, i-am spus aruncând o privire fugară în jurul 
salonului căutându-l pe Fergus, care preluase datoria de escortă 
de la Murtagh, când nu era solicitat să mai șterpelească ceva. 

Era acolo, sprijinindu-se de cadrul ușii, foindu-se nerăbdător. 
Mă întrebam de cât timp stătea acolo - surorile nu i-ar fi 
îngăduit prezenţa în holul principal sau în saloane, insistând 
întotdeauna să mă aștepte lângă ușă. Monsieur Forez mi-a 
măsurat escorta cu o privire sceptică, apoi m-a apucat ferm de 
braţ. 

— Vă conduc până la ușa casei, madame, a declarat el. 
Această parte a orașului e mult prea primejdioasă în ceasurile 
serii pentru ca să umblaţi pe drumuri doar cu un copil drept 
escortă. 

Îl vedeam pe Fergus umflându-se de indignare auzindu-se 
numit copil și s-a grăbit să protesteze că el este o escortă 
excelentă, întotdeauna având grijă să mă conducă pe cele mai 
sigure străzi. Monsieur Forez ne-a ignorat pe amândoi, abia 
încuviinţând din cap impunător spre sora Angelique în vreme ce 
mă conducea prin ușile duble, imense ale spitalului. 

Fergus alerga în urma mea, trăgându-mă de mânecă. 

— Madame! a șoptit el cu o voce repezită. Madame! l-am 
promis stăpânului că în fiecare zi vă voi conduce acasă în 
siguranţă și că nu voi permite să vă asociaţi cu indezirabili... 

— Ah, gata. Madame, așezaţi-vă aici, băiatul dumneavoastră 
poate ocupa celălalt scaun. 

Ignorând protestele lui Fergus, monsieur Forez l-a ridicat și l-a 
aruncat fără prea multe menajamente în trăsura care aștepta. 

Trăsura era una mică și deschisă, însă echipată elegant, cu 
scaune tapițate cu catifea de un albastru închis și un mic 
baldachin pentru a proteja pasagerii de accesele subite de 
vreme rea ori de murdăria care ar putea pica de deasupra. Pe 
ușa trăsurii nu se vedea niciun blazon ori alte decorații; 
monsieur Forez nu făcea parte din nobilime, deci trebuie să fie 
un burghez bogat, m-am gândit. 

În drum spre casă am făcut conversaţie politicoasă, discutând 
chestiuni medicale, în vreme ce Fergus stătea bosumflat în colț, 
aruncând priviri furioase pe sub claia de păr des. Când am oprit 
în Rue Tremoulins, a sărit din trăsură fără a mai aștepta valetul 
să deschidă ușa și a ţțâșnit în casă. Am privit în urma lui, 
întrebându-mă ce i-o fi venit, apoi m-am întors pentru a-mi lua 
rămas de la monsieur Forez. 

— Chiar nu e niciun deranj, m-a asigurat el amabil ca răspuns 
la mulțumirile mele exagerate. Casa dumneavoastră e în drum 
spre locuinţa mea oricum. Și nu puteam lăsa o doamnă atât de 
elegantă să colinde singură străzile Parisului la această oră. 

Mi-a întins mâna pentru a mă ajuta să cobor din trăsură și 
deschidea gura pentru a mai spune ceva când poarta s-a 
deschis deodată în spatele nostru. M-am întors la timp pentru a 
vedea expresia lui Jamie trecând de la ușoară iritare la uluire. 

— O! a exclamat el. Bună seara, monsieur. 

A făcut o plecăciune spre monsieur Forez care i-a întors 
salutul cu mare solemnitate. 

— Soţia dumneavoastră mi-a făcut deosebita onoare de a-mi 
permite să o conduc în siguranță până la ușa casei 
dumneavoastră, milord. Cât despre întârziere, vă implor să 
aruncaţi întreaga vină asupra mea, domnia sa doar m-a asistat 
cu milostenie nobilă într-o mică chestiune la L'H6pital des 
Anges. 

— Îmi închipui, a spus Jamie pe un ton resemnat. La urma 
urmelor, a adăugat el în engleză, ridicând o sprânceană la mine, 
nu te poţi aștepta ca un biet soț să fie la fel de interesant 
precum o vezică inflamată sau un caz de bube dulci, nu-i așa? 

Însă colţurile buzelor i-au tresărit și mi-am dat seama că nu 
era cu adevărat enervat, ci doar îngrijorat că nu mă întorsesem 

mai devreme acasă; am simţit cum mi se strânge inima de 
regret că și-a făcut griji pentru mine. 

Făcând o nouă plecăciune înaintea lui monsieur Forez, m-a 
prins de braț și m-a condus spre poartă. 

— Unde e Fergus? am întrebat, îndată ce poarta s-a închis în 
urma noastră. 

— In bucătărie, probabil, așteptându-și răsplata, a spus Jamie 
pufnind pe nări. 

— Răsplată? Ce vrei să spui? am întrebat. 

A izbucnit pe neașteptate în râs. 

— Păi, a început el, stăteam în birou, întrebându-mă pe unde 
naiba umbli, pe punctul de a pleca eu însumi la spital, când ușa 
s-a izbit de perete și Fergus a ţâșnit înăuntru și s-a aruncat pe 
podea la picioarele mele, implorându-mă să îl ucid pe loc. 

— Să-l ucizi? De ce? 

— Păi, același lucru l-am întrebat și eu, englezoaico. M-am 
gândit că poate v-au pândit niște hoţi pe drum - pe străzi 
bântuie cete primejdioase, știi, și m-am gândit că singurul lucru 
care l-ar face să se comporte așa ar fi să te fi pierdut. Dar mi-a 
spus că ești la poartă, deci am plecat în goană să văd dacă ești 
bine, cu Fergus pe urmele mele, bălmăjind că mi-a trădat 
încrederea și nu merită să fiu stăpânul lui și implorându-mă să îl 
omor în bătaie. Nu mă puteam concentra din cauza 
smiorcăielilor lui, așa că i-am spus că mă voi ocupa de el mai 
târziu și l-am trimis la bucătărie. 

— O, la naiba! am exclamat. Chiar crede că ţi-a trădat 
încrederea, doar pentru că am venit acasă puţin mai târziu? 

Jamie mi-a aruncat o privire într-o parte. 

— Da, așa crede. Și de fapt chiar a făcut-o, lăsându-te să vii în 
compania unui străin. El jură că s-ar fi aruncat în faţa cailor 
înainte de a te lăsa să urci în căruţă, doar că tu, a adăugat el de 
dragul adevărului, păreai să fii în relaţii amiabile cu bărbatul. 

— Normal că eram în relaţii amiabile cu el, am răspuns 
indignată. Tocmai îl ajutasem să îndrepte un picior rupt. 

— Ihî. 

Argumentele mele nu păreau să sune prea convingător în 
urechile lui Jamie. 

— Prea bine, am încuviinţat fără tragere de inimă. Poate a 
fost puţin cam naiv. Însă părea cât se poate de respectabil, iar 
eu mă grăbeam să ajung acasă - știam că vei fi îngrijorat. 

Cu toate acestea, acum îmi doream să fi fost mai atentă la 
bălmăjelile frenetice ale lui Fergus în timp ce mă trăgea de 
mânecă. Atunci singura mea grijă fusese să ajung acasă cât mai 
repede posibil. 

— Doar nu ai de gând să îl baţi, nu-i așa? am întrebat ușor 
alarmată. El nu are absolut nicio vină; eu am insistat să merg 
împreună cu monsieur Forez. Vreau să spun, dacă merită cineva 
o bătaie, atunci eu sunt aceea. 

Întorcându-se în direcția bucătăriei, Jamie a ridicat sardonic o 
sprânceană spre mine. 

— Da, așa e, a încuviințat el. Dar cum am jurat să mă abţin de 
la astfel de acțiuni, va trebui să mă mulțumesc cu Fergus. 

— Jamie! Nu face asta! m-am oprit deodată locului, trăgându-l 
de braţ. Jamie! Te rog! 

Apoi am văzut zâmbetul ascuns în colțul buzelor și am oftat 
de ușurare. 

— Nu, a spus el, îngăduind zâmbetului să iasă la iveală. Nu 
voiam să îl omor; nici măcar să îl bat. Dar s-ar putea să fiu 
nevoit să îl trag de urechi de câteva ori, să îi salvez onoarea, a 
adăugat el. Fergus consideră că a comis o mare greșeală când 
nu mi-a respectat ordinele de a te păzi; nu pot lăsa incidentul să 
treacă fără a da niciun semn oficial de supărare. 

S-a oprit în fața ușii capitonate a bucătăriei pentru a-și 
strânge butonii cămășii și a-și lega din nou eșarfa în jurul 
gâtului. 

— Sunt decent? a întrebat, netezindu-și pe spate părul des și 
dezordonat. Poate ar trebui să mă duc să îmi iau haina - nu știu 
prea bine care e ţinuta adecvată muștruluielilor. 

— Arăţi bine, am spus, reținându-mi un zâmbet. Foarte sever. 

— O, asta-i bine, a zis el, îndreptându-și umerii și strângând 
din buze. Sper să nu mă apuce râsul, aș strica tot, a bombănit 
el, împingând ușa spre scara bucătăriei. 

Atmosfera din bucătărie era însă departe de a fi veselă. La 
intrarea noastră, pălăvrăgeala obișnuită a încetat imediat și 
întregul personal s-a ridicat iute în picioare într-un colț al 
camerei. Toată lumea a rămas stană de piatră o clipă, apoi am 
văzut o mișcare ușoară între două slujnice de la bucătărie și 
Fergus a făcut un pas înainte în spaţiul liber din faţa noastră. 

Obrajii băiatului erau palizi și brăzdaţi de urme de lacrimi, 
însă acum nu mai plângea. Cu o demnitate impresionantă a 
făcut o plecăciune întâi spre mine, apoi spre Jamie. 

— Madame, monsieur, îmi este rușine, a spus el cu voce 
joasă, însă clară. Nu sunt demn să rămân în slujba 
dumneavoastră, cu toate acestea, vă implor să nu mă alungaţi. 

Vocea lui subţire a tremurat ușor la acest gând, însă mi-am 
mușcat buza. Fergus a privit într-o parte la rândurile de 
servitori, căutând parcă sprijinul lor moral și a primit o 
încuviinţare de încurajare din partea vizitiului Fernand. Trăgând 
adânc aer în piept pentru a-și face curaj, s-a îndreptat de spate 
și i s-a adresat direct lui Jamie. 

— Acum sunt pregătit să îmi primesc pedeapsa, milord, a 
spus el. 

Ca la un semn, unul dintre valeţi a pășit în față din mulțimea 
nemișcată, a condus băiatul spre masa lustruită din scânduri și, 
trecând de cealaltă parte, a apucat palmele băiatului, trăgându-l 
pe jumătate peste suprafaţa blatului și ţinându-l astfel întins. 

— Dar..., a început Jamie, dezorientat de repeziciunea 
evenimentelor. 

Nu a mai apucat să spună altceva când Magnus, majordomul 
cel bătrân, a pășit grav și i-a înmânat cureaua din piele folosită 
pentru ascuţirea cuţitelor de bucătărie, așezată ceremonios pe 
tava de carne. 

— A..., a spus Jamie privindu-mă neputincios. 

— Păi..., am spus și am făcut un pas în spate. 

Ingustându-și pleoapele, m-a apucat de mână, strângându-mă 
cu putere. 

— Nici să nu te gândești, englezoaico, a mărâit el în engleză. 
Dacă eu trebuie să o fac, tu va trebui să asiști! 

Aruncând priviri disperate când la viitoarea lui victimă, când 
la instrumentul de tortură oferit, Jamie a ezitat îndelung, apoi s- 
a dat bătut. 

— O, futu-i paștele mă-sii, a bombănit el în engleză pe sub 
mustață, apucând cureaua de la Magnus. 

A flexat fâșia lată între mâini, curios; lată de opt centimetri și 
groasă de o jumătate de centimetru, era o armă formidabilă. 
Blestemând situaţia în care era pus, a înaintat spre trupul întins 
al lui Fergus. 

— Prea bine, atunci, a spus el aruncând priviri feroce în 
cameră. Zece lovituri și nu vreau să aud niciun piuit. 

Câteva dintre servitoare s-au albit la față auzind asta și s-au 
agăţat una de cealaltă pentru a-și face curaj, însă atunci când a 
ridicat cureaua s-a lăsat o tăcere solemnă în camera largă. 

Pocnetul rezultat din impact m-a făcut să tresar și s-au auzit 
câteva scânceli îngrijorate ale servitoarei, însă Fergus nu a scos 
niciun sunet. Trupul micuț a tremurat și Jamie a închis o secundă 
pleoapele, apoi și-a strâns buzele și s-a apucat să aplice restul 
pedepsei, cu intervale egale între lovituri. Simţeam că mi se 
face rău și mi-am șters pe furiș palmele umede de rochie. In 
același timp, simţeam un impuls nebun să izbucnesc în râs la 
teribilul ridicol al situaţiei. 

Fergus a îndurat totul într-o tăcere totală, și când Jamie a 
terminat și a pășit în spate, palid și transpirat, trupul mic al 
băieţelului a rămas atât de cuminte, încât pentru o clipă mi-a 
fost teamă că murise - de șoc, dacă nu de efectele reale ale 
pătăii. Dar pe urmă un fior adânc a părut să treacă peste silueta 
fragilă și băiatul s-a tras în spate și s-a ridicat ţeapăn de pe 
blatul mesei. 

Jamie a sărit în faţă pentru a-l apuca de un braţ, netezindu-și 
îngrijorat părul ud de transpiraţie de pe frunte. 

— Ești bine, bărbate? a întrebat. Pentru Dumnezeu, Fergus, 
spune-mi că ești bine! 

Băiatul avea buzele albe și ochii îi erau rotunzi ca niște 
mărgele, însă a zâmbit la acest gest de bunăvoință din partea 
stăpânului său, dinţii lătăreţi sclipind în lumina lămpii. 

— O, da, milord, a rostit el fără aer. Sunt iertat? 

— lisuse Hristoase, a mormăit Jamie, strângându-l pe băiat la 
pieptul său cu putere. Da, bineînţeles că ești iertat, nătărăule. 

L-a desprins de la pieptul lui scuturându-l ușor. 

— Nu mai vreau să te mai pedepsesc niciodată, ai înţeles? 

Fergus a încuviințat din cap, cu ochii scăpărând, apoi s-a 
desprins din strânsoare și a căzut în genunchi dinaintea mea. 

— Mă  iertaţi și dumneavoastră, madame? a întrebat, 
încrucișându-și palmele solemn în faţă și ridicând privirea plină 
de speranţă, precum o veveriţă cerșind alune. 

Am crezut că o să intru în pământ de rușine, însă am reușit să 
mă stăpânesc și să mă aplec pentru a-l ridica pe băiat în 
picioare. 

— Nu e nimic de iertat, i-am spus cu fermitate, simţindu-mi 
obrajii în flăcări. Ești un flăcău foarte curajos, Fergus. Ce-ai 
zice... să... mănânci ceva acum? 

La aceasta, atmosfera din bucătărie s-a relaxat de parcă toată 
lumea a scos un oftat imens de ușurare. Ceilalţi servitori au 
pășit în față bombănind cuvinte de îngrijorare și de încurajare, 
iar Fergus a fost purtat pe sus ca un mic erou, în vreme ce Jamie 
și cu mine ne-am luat tălpășița cât mai repede în camerele 
noastre de la etaj. 

— O, Doamne! a exclamat Jamie, prăbușindu-se în fotoliul 
său, sleit parcă de puteri. lisuse răstignit, Sfântă Fecioară, Sfinţi 
apostoli și bunule Dumnezeu, am nevoie de ceva de băut. Nu 
suna! a exclamat alarmat, deși nu făcusem niciun gest spre 
sfoara cu clopoțel. Nu aș putea da ochii cu niciunul dintre 
servitori în clipa asta. 

S-a ridicat și a scormonit în bufet. 

— Dar cred că am o sticlă pe aici pe undeva. 

Intr-adevăr, avea un whisky vechi, foarte bun. Scoţându-i fără 
ceremonie dopul de plută cu dinţii, a băut vreo câţiva 
centimetri, apoi mi-a întins sticla. l-am urmat exemplul fără a 
mai sta pe gânduri. 

— lisuse Hristoase! am exclamat după ce mi-am recăpătat 
răsuflarea. 

— Da, a spus el, luând înapoi sticla și dând pe gât o gură 
bună. 

Punând sticla jos, și-a prins capul în mâini, trecându-și 
degetele prin păr, zburlindu-l. A început să râdă ușor. 

— Niciodată nu m-am mai simţit atât de prost în viața mea. 
Dumnezeule, m-am simțit ca un idiot! 

— Și eu la fel, am recunoscut, luând sticla. Chiar mai mult 
decât tine, cred. La urma urmelor, a fost vina mea. Jamie, nu am 
cuvinte să îţi spun cât de rău îmi pare; nu mi-am imaginat 
niciodată... 

— Ah, nu-ţi face griji. 

Tensiunea din ultima jumătate de oră se risipi, apoi îmi 
strânse umărul cu afecțiune. 

— Nu aveai de unde să știi. Nici eu nu aveam cum să știu, a 
adăugat el gânditor. Cred că i-a fost teamă că îl voi alunga și că 
se va întoarce pe stradă... bietul potlogar mic. Nici nu e de 
mirare că s-a considerat norocos că a scăpat cu o bătaie. 

M-am scuturat înfiorată, amintindu-mi de străzile prin care 
trecuse trăsura lui monsieur Forez. Cerșetori îmbrăcaţi în 
zdrenţe și acoperiţi cu bube care se luptau încăpățânaţi să-și 
apere teritoriile, dormeau pe pământ chiar și în cele mai reci 
nopți, dacă nu se ivea vreun rival care să le ocupe colțișorul 
călduros. Copii mult mai mici decât Fergus se strecurau prin 
mulțimile din piețe ca niște șoricei flămânzi, cu privirile mereu 
aţintite spre vreo firimitură scăpată, spre vreun buzunar nepăzit. 
Pentru cei prea bolnavi pentru a munci, prea sluţi pentru a se 
vinde în bordeluri sau pur și simplu prea ghinioniști urma să fie 
o viață foarte scurtă și cât se poate de tristă. Nici nu era de 
mirare că perspectiva de a fi azvârlit din luxul a trei mese pe zi 
și haine curate înapoi în cazanul acela sordid fusese suficientă 
pentru a-l arunca pe Fergus în ghearele disperării dintr-o vină 
inexistentă. 

— Așa e, am spus. 

De pe acum, trecusem de la a bea cu înghiţituri mari la 
înghiţituri mai mici și mai blânde. Am mai sorbit puţin, apoi i-am 
dat înapoi sticla lui Jamie, băgând de seamă destul de relaxată 
că era acum mai bine de jumătate goală. 

— Cu toate acestea, sper că nu l-ai rănit. 

— Păi, sigur o să-l mai doară o vreme. 

Accentul său scoţian, de obicei abia simţit, devenea 
întotdeauna mai pronunţat când bea ceva mai mult. A clătinat 
din cap mijind ochii spre sticlă pentru a măsura cât whisky mai 
rămăsese în ea. 

— Ştii, englezoaico, niciodată până în seara asta nu mi-am dat 
seama cât de greu trebuie să îi fi fost tatălui meu să mă bată. 
Întotdeauna am zis că dintre noi doi, eu eram cel care suferea 
cel mai mult. 

Și-a dat capul pe spate și a băut din nou, apoi a pus sticla pe 
masă și a rămas cu privirea holbată în foc. 

— Cred că e mai complicat să fii tată decât mi-am imaginat 
eu. Va trebui să mă gândesc la asta. 

— Ai grijă să nu te gândești prea mult, am spus. Ai băut cam 
mult. 

— Ah, nu îţi face griji, a răspuns el vesel. Mai am o sticlă în 
bufet! 

|15. În care muzica joacă un rol 


Am rămas până târziu savurând cea de-a doua sticlă, trecând 
iar și iar peste ultimele scrisori încifrate ale Cavalerului de Saint 
George - altfel cunoscut drept Maiestatea Sa, James al Ill-lea - și 
peste scrisorile adresate prinţului Charles de către susţinătorii 
iacobiţi. 

— Fergus a pus mâna pe un pachet mare, destinat Înălţimii 
Sale, mi-a explicat Jamie. Erau multe scrisori acolo și nu aveam 
răgaz să le copiem pe toate, așa că am păstrat câteva pe care 
să i le dăm mai târziu. Vezi, a spus el extrăgând o coală din 
teanc și așezând-o pe genunchiul meu, scrisorile sunt codate, 
precum e aceasta: „Aud că potârnichile sunt multe anul acesta 
în dealurile din apropiere de Salerno; vânătorii din zonă vor avea 
ce vâna.” Asta e ușor; e o referire la Manzetti, bancherul italian; 
el e din Salerno. Am aflat că Charles a cinat în compania lui și a 
reușit să ia cu împrumut cincisprezece mii de livre; se pare că 
sfatul lui James a fost bun. Dar aici... 

A vânturat teancul de hârtii, scoțând o nouă coală. 

— Privește, a spus el, întinzându-mi o foaie acoperită cu 
mâzgălelile lui lăbărţate. 

Mi-am mijit ochii în hârtie, cuminte, însă abia puteam distinge 
litere disparate, legate între ele cu o rețea de săgeți și semne de 
întrebare. 

— Ce fel de limbă e asta? am întrebat, studiind intens foaia. 
Poloneză? 

Mama lui Charles Stuart, răposata Clementina Sobieski, 
fusese la urma urmelor poloneză. 

— Nu, e engleză, a spus Jamie rânjind. Nu poţi s-o citești? 

— Tu poţi? 

— O, da, a zis, mândru de el. E un cifru, englezoaico, și nu e 
unul foarte complicat. Vezi tu, tot ce trebuie să faci e să grupezi 
literele câte cinci, pentru început - doar că nu trebuie să iei în 
calcul literele Q și X. X-urile reprezintă spaţiile dintre propoziţii, 
în timp ce Q-urile au rolul să te inducă în eroare. 

— Dacă spui tu, am zis, privind de la scrisoarea care arăta 
extrem de enigmatic, începând cu „Mrti ocruti dlopro 
qahstmin...” spre coala din mâna lui Jamie, cu o serie de grupuri 

de câte cinci litere pe un rând, și litere singuratice scrise îngrijit 
deasupra lor, fără nicio legătură. 

— Vasăzică, o literă trebuie înlocuită cu alta, însă în aceeași 
ordine, explica Jamie, dacă ai un text măricel de la care să pleci 
și dacă poţi ghici câte un cuvânt ici și colo, apoi tot ce ai de 
făcut este să transcrii dintr-un alfabet în altul... vezi? 

A fluturat o panglică lungă de hârtie pe sub nasul meu, cu 
două alfabete scrise unul deasupra celuilalt, ușor decalat. 

— Mă rog, mai mult sau mai puţin, am spus eu. Dar înţeleg că 
tu vezi și asta e important. Ce spune? 

Expresia de interes intens cu care Jamie aborda orice fel de 
ghicitoare s-a estompat puţin și a lăsat coala de hârtie să îi cadă 
în poală. M-a privit, mușcându-și buza de jos, dus pe gânduri. 

— Păi, a spus el, tocmai asta nu pricep. Insă nici nu văd cum 
m-aș putea înșela. Tonul general al scrisorilor lui James este într- 
o anumită direcţie, iar misiva asta cifrată o spune răspicat. 

M-a privit cu ochii lui albaștri pe sub sprâncenele groase și 
roșcovane. 

— James vrea ca Charles să îl câștige de partea sa pe Louis, a 
rostit el rar, însă nu dorește ajutor pentru invadarea Scoției. Pe 
James nu îl interesează revenirea la tron. 

— Poftim? 

Am înșfăcat scrisoarea din mâna lui, cercetând febril textul 
mâzgălit. 

Jamie avea dreptate; în vreme ce scrisorile din partea 
adepților vorbeau pline de speranţă despre restauraţia iminentă, 
scrisorile lui James către fiul său nu menționau un asemenea 
lucru, însă toate îi cereau lui Charles să-i facă o impresie bună 
lui Louis. Chiar și împrumutul din partea lui Manzetti din Salerno 
fusese cerut pentru a-i permite lui Charles să trăiască la Paris, 
dându-se drept gentilom; și nu pentru a ajuta vreo mobilizare 
armată. 

— Mă gândesc că James e un omuleț viclean, spusese Jamie, 
bătând cu degetul într-una din scrisori. Pentru că vezi tu, 
englezoaico, el are foarte puţini bani ai lui; nevasta lui a avut 
mulți, însă Unchiul Alex mi-a spus că i-a lăsat pe toți bisericii 
când a murit. Papa a susţinut familia lui James - la urma 
urmelor, e un monarh catolic și Papa e obligat să își susţină 
interesele împotriva intereselor Electorului de Hanovra. 

Și-a împreunat palmele în jurul unui genunchi, privind absent 
spre maldărul de hârtii așezat acum între noi pe sofa. 

— Acum treizeci de ani Filip al Spaniei și Louis - adică 
Bătrânul rege - i-au dat un mic număr de trupe și câteva nave 
cu care să încerce să-și recâștige tronul. Dar totul a decurs 
prost; vremea proastă a scufundat câteva nave, iar celelalte nu 
aveau căpitani și au ajuns unde nu trebuia; totul a mers prost și 
la sfârșit francezii pur și simplu au ridicat din nou pânzele, iar 
James nici măcar nu a apucat să pună piciorul pe pământul 
Scoției. Așa că, în anii care s-au scurs de atunci, probabil că și-a 
luat gândul de la a-și mai recăpăta vreodată tronul. Cu toate 
acestea, are doi fii care se apropie de maturitate, dar nu au 
niciun rost în viață. Eu stau și mă întreb, englezoaico, a 
continuat el, legănându-se ușor pe spate, ce aș face eu dacă aș 
fi în locul lui? Răspunsul ar fi că aș putea încerca să văd dacă 
bunul meu văr Louis - care la urma urmelor e regele Franţei - 
nu mi-ar putea aranja unul din fii într-o poziţie călduţă; să i se 
dea poate un post de conducere în armată și oameni în 
subordine. General al Franţei nu e o poziţie rea în viaţă. 

— Mmm, am încuviinţat, adâncită în gânduri. Da, dar eu dacă 
aș fi un om foarte inteligent, nu m-aș duce pur și simplu la Louis 
cu căciula în mână să cerșesc, precum o rudă săracă. Mi-aș 
trimite fiul la Paris și aș încerca să îi forțez mâna lui Louis să îl 
accepte de rușine la Curte. Și în tot acest timp aș menţine vie 
iluzia că încerc activ să aranjez restauraţia. 

— Căci în clipa în care James admite deschis că Stuarzii nu vor 
mai conduce niciodată Scoţia, a adăugat Jamie cu glas blând, nu 
mai prezintă niciun interes pentru Louis. 

Și fără perspectiva unei invazii armate iacobite care să ocupe 
Anglia, Louis nu ar avea niciun motiv să îi ofere vărului său mai 
tânăr, Charles, altceva decât o mică sumă de consolare pe care 
decenţa și opinia publică i-ar impune-o. 

Nu era sigur; scrisorile pe care Jamie reușise să le sustragă 
datau doar din ianuarie anul trecut, când Charles ajunsese în 
Franța. Și astfel codată și în general într-un limbaj ambiguu, 
situația era foarte incertă. Însă în mare, dovezile duceau în 
această direcţie. Și dacă Jamie ghicise corect motivele 
Cavalerului, atunci sarcina noastră era deja îndeplinită; de fapt 
ea nici nu existase vreodată. 

Gândindu-mă la evenimentele nopţii trecute, am fost cu 
mintea aiurea pe întregul parcurs al zilei următoare, în timpul 
vizitei la salonul de dimineaţă organizat de Marie d'Arbanville 
pentru a asculta un poet ungur, când m-am dus la spițerul din 
cartier să cumpăr niște valeriană și rădăcină de iris și după- 
amiaza, pe toată durata vizitelor în saloanele de la L'HOpital des 
Anges. In cele din urmă, mi-am abandonat munca, de teamă că, 
din neatenţie, aș putea răni pe cineva fără să vreau. Nici 
Murtagh, nici Fergus nu ajunseseră la spital pentru a mă escorta 
acasă, așa încât mi-am scos veșmântul cu care mă acoperisem 
și m-am așezat la biroul gol al maicii Hildegarde din holul 
spitalului pentru a-i aștepta. 

Stătusem acolo cam o jumătate de ceas, jucându-mă absent 
cu stofa rochiei când am auzit câinele afară. 

Portarul era absent, ca de obicei. Plecat să cumpere mâncare, 
fără îndoială, sau cu o misiune din partea vreuneia dintre 
călugărițe. Ca întotdeauna, în absenţa lui, paza intrării în spital 
era încredinţată labelor - și colţilor - lui Bouton. Prima lătrătură 
de avertisment a fost urmată de o mârâitură joasă, care îl 
avertiza pe intrus să rămână pe loc, ori va face cunoștință cu 
colții lui Bouton. M-am ridicat și am scos capul pe ușa biroului, 
să văd dacă Părintele Balmain își va face curaj să înfrunte din 
nou demonul primejdios în exercitarea îndatoririlor sacre. Dar 
silueta profilată pe sticla pictată a holului de la intrare nu era 
forma uscăţivă a preotului novice. Era un trup înalt, al cărui kilt 
se contura legănându-se grațios în jurul picioarelor în vreme ce 
se retrăgea din calea caninilor animăluțului de la picioarele sale. 

Jamie a clipit, țintuit locului de asalt. Ferindu-și ochii de bătaia 
soarelui în fereastră, a mijit ochii privind în holul umbrit. 

— O, ziua bună, cățelușule, a spus el politicos și a făcut un 
pas în faţă cu mâinile întinse. 

Bouton și-a intensificat lătratul cu câţiva decibeli și s-a retras 
un pas în spate. 

— O, vasăzică așa? a spus Jamie, studiindu-l pe Bouton mai 
îndeaproape. la mai gândește-te, flăcăule, l-a sfătuit el, 
privindu-l. Din câte văd eu, sunt al naibii de mare faţă de tine. 
Dacă aș fi în locul tău, nu m-aș hazarda. 

Bouton s-a mișcat ușor, mârâind încă precum un Fokker 
îndepărtat. 

— Și mai rapid, a spus Jamie, fandând într-o parte. 

Colţii lui Bouton au clănţănit la doar câţiva centimetri de 
glezna lui Jamie când acesta a făcut rapid un pas în spate. 
Rezemându-se de perete, și-a încrucișat brațele și a înclinat 
capul spre câine. 

— Sunt de acord, aici ai dreptate. Când vine vorba de colţi, ai 
avantaj în faţa mea, recunosc. 

Bouton a ciulit o ureche, circumspect la auzul acestui discurs 
amabil, și-a reluat mărâitul discret. 

Jamie și-a așezat un picior peste celălalt, de parcă avea tot 
timpul din lume la dispoziţie și era pregătit să și-l petreacă 
acolo. Lumina multicoloră din fereastră îi colora chipul în 
albastru, făcându-l să semene cu una dintre statuile de 
marmură înghețată ale catedralei de alături. 

— Dar tu nu ai altceva mai bun de făcut decât să-i sperii pe 
musafirii nevinovați? a întrebat el prietenește. Am auzit multe 
despre tine; ești un tip faimos care miroase de la o poștă boala, 
nu-i așa? Păi, în cazul ăsta, de ce îţi irosești talentul cu 
prostioare din astea precum păzitul ușii, când ai putea să te faci 
util adulmecând degete de picioare umflate de gută sau funduri 
buboase? Asta să-mi răspunzi tu, dacă nu te superi! 

Singurul răspuns a fost un lătrat ascuţit drept reacţie când 
Jamie și-a desfăcut picioarele. 

În spatele meu s-a auzit un foșnet de fuste când maica 
Hildegarde a intrat în biroul său. 

— Ce s-a întâmplat? a întrebat ea, văzându-mă că trag cu 
ochiul după colţ. Avem vizitatori? 

— Bouton nu pare să fie de acord cu soţul meu, am spus. 

— Ştii, eu nu trebuie să stau aici cu tine, spunea Jamie pe un 
ton ameninţător. 

Și-a strecurat o mână spre fibula care îi ţinea tartanul prins la 
umăr. 

— O mișcare iute cu tartanul meu și te leg fedeleș ca pe un... 
o, Bonjour, Madame! a spus el deodată în franceză la vederea 
maicii Hildegarde. 

— Bonjour, monsieur Fraser. 

A înclinat grațios vălul, mai mult pentru a-și ascunde 
zâmbetul larg decât pentru a-l saluta, am băgat de seamă. 

— Văd că aţi făcut deja cunoștință cu Bouton. O căutaţi poate 
pe soţia dumneavoastră? 

Văzând asta ca pe un semnal de a-mi face apariţia, m-am 
strecurat afară din birou. Devotatul meu soț și-a plimbat privirea 
de la Bouton la ușa biroului, evident trăgând concluzii. 

— Și cam de când stai acolo, englezoaico? a întrebat el cu o 
voce seacă. 

— De suficient de mult timp, am spus, umflându-mă în pene, 
căci eu eram în grațiile lui Bouton. Ce ai fi făcut cu el, după ce l- 
ai fi înfășurat în tartanul tău? 

— L-aș fi aruncat pe fereastră și aș fi fugit mâncând pământul, 
a răspuns el, aruncând iute o privire mirată spre silueta 
impunătoare a maicii Hildegarde. Vorbește cumva engleză? 

— Nu, spre norocul tău, am răspuns, apoi am trecut la 
franceză pentru a face prezentările. 

— Ma mere, je vous présente mon mari, le seigneur de Broch 
Tuarach. 

— Milord. 

Maica Hildegarde își recăpătase de pe acum simţul umorului 
și l-a salutat cu expresia sa obișnuită de formidabilă bună 
dispoziţie. 

— Ne va lipsi soția dumitale, însă dacă ai nevoie de 
dumneaei, desigur... 

— Nu am venit pentru soţia mea, a întrerupt-o Jamie. Am 
venit să vă văd pe dumneavoastră, ma mere. 

e 

Instalat în biroul maicii Hildegarde, Jamie a așezat teancul de 
hârtii pe care îl adusese pe lemnul strălucitor al mesei sale de 
scris. Bouton, stând vigilent cu ochii pe intrus, s-a culcat la 
picioarele stăpânei sale. Stând cu botul pe labe, a rămas însă cu 
urechile ciulite și cu buza ridicată peste un canin în cazul în care 
i s-ar porunci să se repeadă să îl sfâșie pe musafir bucată cu 
bucată. 

Jamie a mijit ochii spre Bouton, ferindu-și intenţionat 
picioarele de nasul negru și nervos. 

— Herr  Gerstmann m-a sfătuit să mă consult cu 
dumneavoastră, Maică, în legătură cu aceste documente, a 
început el, desfășurând teancul și netezindu-l cu podul palmei. 

Maica Hildegarde l-a studiat o clipă pe Jamie, ridicând 
întrebător dintr-o sprânceană groasă. Apoi și-a îndreptat atenţia 
spre maldărul de hârtii, cu acea viclenie a administratorului care 
părea să se concentreze cu totul asupra chestiunii imediate, 

menținându-și totodată starea de alertă pentru a detecta cele 
mai mici urgente din cotloanele îndepărtate ale spitalului. 

— Da? a spus ea. 

Un deget bont a alunecat ușor peste șirurile de note muzicale 
mâzgălite, unul câte unul, ca și cum ar fi auzit notele atunci 
când le atingea. O atingere ușoară cu degetul și coala a 
alunecat într-o parte, descoperind-o pe cealaltă pe jumătate. 

— Ce anume dorești să afli, monsieur Fraser? a întrebat ea. 

— Nu știu, Maică. 

Jamie s-a aplecat în faţă, concentrat. A atins liniile cu propriile 
lui degete, insistând pe o pată, acolo unde mâna copistului 
ștersese neglijent portativele înainte ca cerneala să se fi uscat. 

— E ceva în neregulă cu muzica aceasta, Maică. 

Buzele călugăriţei au tresărit ușor în ceea ce trebuie să fi fost 
un zâmbet. 

— Adevărat, monsieur Fraser? Cu toate acestea, eu înţeleg - 
nădăjduind că nu te vei ofensa - că pentru dumneata muzica 
este... un lacăt a cărui cheie nu o deții? 

Jamie a început să râdă și o infirmieră care trecea pe coridor 
s-a întors, speriată să audă un asemenea sunet între zidurile 
spitalului. Era un loc zgomotos, însă râsul era un sunet 
neobișnuit. 

— Asta e o descriere foarte diplomată a handicapului meu, 
maică. Și e întrutotul adevărată. Dacă ar fi să interpretați una 
dintre aceste bucăţi - degetul lui, mai lung și mai suplu, însă 
aproape la fel de mare ca al maicii Hildegarde, a bătut ușor în 
pergamentul care a foșnit discret - eu nu aș deosebi-o de Kyrie 
Eleison sau de „La Dame fait bien”, cu excepţia cuvintelor, a 
adăugat el cu un zâmbet larg. 

Acum era rândul maicii Hildegarde să izbucnească în râs. 

— Intr-adevăr, monsieur Fraser, a spus ea. Dar cel puţin 
asculți cuvintele! 

A luat snopul de hârtii în mâinile ei, răsfoindu-le pe cele de 
deasupra. Vedeam ușoara pulsaţie a gâtului ei peste banda 
strânsă a acoperământului în timp ce citea, ca și cum ar fi 
cântat în sinea ei, iar unul din picioare îi tresărea ușor, bătând 
ritmul. Jamie stătea complet nemișcat în scaunul său, cu mâna 
bună așezată pe un genunchi, deasupra celei strâmbe, și o 
urmărea cu privirea. Ochii oblici, albaștri erau concentrați și 
ignora cu totul sunetul permanent venind din măruntaiele 

spitalului, din spatele său. Pacienţii urlau, îngrijitorii și 
călugărițele strigau unii la ceilalţi, membrii familiilor ţipau de 
jale sau de groază, și clinchetul îndepărtat al instrumentelor 
metalice răsuna între pietrele antice ale zidurilor clădirii, însă 
nici Jamie, nici maica Hildegarde nu s-au mișcat. 

In cele din urmă, maica Hildegarde a coborât paginile, 
privindu-l pe Jamie peste marginea de sus. Ochii îi scăpărau și 
arăta deodată ca o fetișcană. 

— Cred că ai dreptate! Acum nu îmi pot permite răgazul să le 
studiez cu atenţie, a spus ea aruncând o privire spre ușă, 
întunecată în acea clipă de silueta unui îngrijitor ce trecea pe 
coridor cu un sac mare de câlți, însă este ceva neobișnuit aici. 

A bătut ușor cu palma paginile de pe birou, așezându-le într- 
un teanc ordonat. 

— Extraordinar! a exclamat ea. 

— Oricum ar fi, Maică, puteţi, cu darul dumneavoastră, 
discerne care este această structură neobișnuită? Este foarte 
dificil; am un motiv bine întemeiat să cred că este un cifru și că 
limba mesajului este engleza, deși textul pieselor muzicale este 
în germană. 

Maica Hildegarde a scos un mormăit scurt de surpriză. 

— Engleză? Ești sigur? 

Jamie a scuturat din cap. g 

— Nu, sigur nu sunt, dar așa cred. In primul rând, e ţara de 
origine; cântecele au fost trimise din Anglia. 

— Păi, monsieur, a spus ea. Soția dumitale vorbeşte engleza, 
nu-i așa? Și îmi imaginez că ai fi dornic să te lipsești de 
compania dumneaei pentru a-i permite să mă asiste în 
îndeplinirea acestei sarcini pentru dumneata? 

Jamie a măsurat-o din priviri, zâmbetul abia înflorit pe chipul 
său oglindindu-l pe al călugăriţei. A coborât ochii spre vârful 
picioarelor, unde mustăţile lui Bouton tremurau cu amintirea 
unui mârâit. 

— Maică, facem o învoială, a propus el. Dacă nu mă mușcă de 
fund cățelușul dumneavoastră în drum spre ieșire, v-o las pe 
soția mea. 

e 

Și astfel, în acea seară, în loc să mă întorc acasă în locuinţa 
lui Jared din Rue Tremoulins, am luat cina în compania surorilor 
de la Couvent des Anges la lunga lor masă din sala de mese, și 

apoi m-am retras pentru restul serii să lucrez în camerele 
private ale maicii Hildegarde. 

Apartamentul maicii Superioare avea trei încăperi. Prima 
dintre ele era mobilată ca un salon, într-un stil oarecum luxos. 
Acolo, în fond, primea adesea musafirii oficiali. Cea de-a doua 
cameră a fost oarecum un șoc, pur și simplu pentru că m-a luat 
pe nepregătite. La început, am avut impresia că în încăperea 
mică nu se afla nimic, cu excepţia unui clavecin mare, făcut din 
lemn de nuc, lustruit, strălucitor și decorat cu flori mici, pictate 
manual, răsărind dintr-un rug răsucit care se întindea de-a 
lungul cutiei de rezonanţă deasupra clapelor de abanos 
strălucitor. 

La o a doua privire, am zărit alte câteva piese de mobilier în 
cameră, inclusiv câteva rafturi de cărți care se întindeau pe 
toată lungimea unuia dintre pereţi, ticsite cu lucrări de 
muzicologie și manuscrise legate manual, asemănătoare celui 
pe care maica Hildegarde l-a așezat acum pe stativul 
clavecinului. 

Mi-a făcut semn spre un scaun așezat în faţa unui mic birou 
de lângă un perete. 

— Vei găsi coli de hârtie și cerneală acolo, milady. Acum, hai 
să vedem ce ne poate spune această mică arie muzicală. 

Era scrisă pe un pergament gros, liniile de portativ, trasate 
curat dintr-un capăt în celălalt al paginii. Notele însele, cheile, 
pauzele și aberaţiile erau toate desenate cu deosebită grijă; era, 
în mod cert, o copie finală și curată, nu o ciornă sau o bucată 
muzicală mâzgălită la repezeală. În partea de sus a paginii era 
scris titlul: „Lied des Landes”. Lied pastoral. 

— Vezi dumneata, titlul sugerează ceva simplu, precum un 
volkslied, a spus maica Hildegarde, întinzând un deget lung și 
cioturos spre pagină. Cu toate acestea, forma compoziţiei este 
cu totul diferită. Poţi citi un portativ la prima vedere? 

Palma ei dreaptă, mare, cu monturi proeminente și unghii 
scurte a coborât pe clape cu o atingere incredibil de delicată. 

Aplecându-mă peste umărul înveșmântat în negru al maicii 
Hildegarde, am cântat primele trei portative ale ariei, încercând 
să pronunt cât mai bine versurile în germană. Apoi maica 
Hildegarde s-a oprit și s-a întors spre mine, ridicând privirea. 

— Aceasta e linia melodică de bază. Apoi se repetă cu 
variațiuni - însă ce variaţiuni! Știi, am văzut unele acorduri care 

îmi amintesc de această piesă. La un bătrânel neamţ, pe nume 
Bach; îmi trimite compoziţii din când în când... 

A fluturat neglijent un braţ spre raftul cu manuscrise. 

— El le numește „Invențţii” și sunt chiar inteligente, jonglează 
variațiunile în două sau trei linii melodice simultan. Aceasta, a 
spus ea ţuguindu-și buzele spre „Lied”-ul din faţa noastră, e ca o 
imitație stângace a uneia dintre aceste „Invenţii”. De fapt, aș 
putea jura că... 

Murmurând în barbă, a împins în spate bancheta de nuc și s-a 
îndreptat spre raft, plimbând rapid un deget de-a lungul șirurilor 
de manuscrise. 

A găsit ce căuta și s-a întors la banchetă cu trei manuscrise 
legate. 

— Aici sunt compoziţiile lui Bach. Sunt destul de vechi, nu le- 
am mai cântat de câţiva ani. Cu toate acestea, sunt aproape 
sigură... 

S-a adâncit în tăcere, frunzărind la repezeală printre paginile 
manuscriselor lui Bach așezate în poala ei, câte una o dată, 
aruncând din când în când câte o privire spre liedul de pe stativ. 

— Ha! a scos un strigăt de triumf și a ridicat una dintre 
piesele lui Bach spre mine. Vezi? 

Hârtia era intitulată „Variaţiuni Goldberg” într-o caligrafie 
ilizibilă și ștearsă. Am atins hârtia cu venerație, am înghiţit un 
nod din gât și am privit înapoi spre lied. Mi-a luat doar un 
moment să compar cele două piese înainte de a înţelege ce voia 
să spună. 

— Ai dreptate, este aceeași! am exclamat. O notă diferită ici 
și colo, însă în esenţă este exact aceeași ca tema originală a 
compoziţiei lui Bach. Cât de straniu! 

— Nu-i așa? a spus ea cu mare satisfacţie. Acum, de ce ar 
fura acest compozitor anonim melodiile și le-ar trata într-o 
asemenea manieră stranie? 

Era clar o întrebare retorică la care nu m-am străduit să 
găsesc un răspuns, dar am pus la rândul meu o întrebare: 

— Este muzica lui Bach la modă în aceste zile, Maică? 

Eu cu siguranță nu o auzisem la saloanele muzicale pe care le 
frecventam. 

— Nu, a răspuns ea, clătinând din cap în vreme ce examina 
aria muzicală. Herr Bach nu este foarte cunoscut în Franţa; cred 
că s-a bucurat de puţină popularitate în Germania și Austria în 

urmă cu cincisprezece, douăzeci de ani, însă nici măcar acolo 
compoziţiile lui nu sunt interpretate prea mult în public. Mi-e 
teamă că muzica lui nu este genul care să dăinuiască; este 
inteligentă, dar nu are suflet. Hmm. Acum, vezi aici? 

A bătut ușor cu arătătorul bont indicând trei locuri distincte, 
întorcând paginile cu rapiditate. 

— Compozitorul a repetat aceeași melodie - aproape aceeași 
-, însă de fiecare dată a schimbat gama. Cred că tocmai asta i-a 
atras atenţia soțului dumitale; este evidentă chiar și pentru 
cineva care nu se pricepe la muzică, din cauza schimbării 
gamelor - nota tonică. 

Intr-adevăr! Fiecare schimbare de gamă era marcată de o 
linie verticală dublă, urmată de o nouă cheie sol și semnele de 
bemoli și diezi. 

— Cinci schimbări de gamă într-o bucată atât de scurtă, a 
remarcat ea, bătând cu degetul pe ultima, pentru a sublinia. Și 
schimbări care nu au niciun sens, din punct de vedere muzical. 
Uite, linia de bază este exact aceeași, totuși ne mutăm de la o 
gamă cu doi bemoli, care este Si bemol major, la o gamă cu trei 
diezi, cum e La major. Și mai straniu, acum merge pe o 
semnătură de doi diezi și cu toate acestea folosește aberaţia Sol 
diez! 

— Foarte neobișnuit, am spus. 

Adăugând aberaţia Sol diez secţiunii în Sol major avea efectul 
de a face linia muzicală identică cu secţiunea în La major. Cu 
alte cuvinte, schimbarea gamei fusese complet inutilă. 

— Nu vorbesc germana, am spus. Înțelegeţi versurile, Maică? 

A încuviințat din cap, faldurile vălului ei negru foșnind, cu 
ochii mici, concentrați pe manuscris. 

— Ce versuri cumplit de proaste! a murmurat ea ca pentru 
sine. Nu că te-ai putea aștepta la mare poezie din partea 
germanilor în general, și totuși... 

S-a oprit scuturându-și vălul. 

— Trebuie să plecăm de la premisa că, dacă soţul dumitale 
are dreptate când consideră partitura un soi de cifru, mesajul 
este ascuns în aceste versuri. Așadar ele în sine nu contează 
foarte mult. 

— Ce spun? am întrebat. 

— „Ciobăniţa mea zburdă cu mieii săi pe dealurile înverzite”, 
a tradus ea. Teribilă gramatică, deși desigur anumite libertăți 

sunt permise adesea în compunerea cântecelor, dacă poeţii lirici 
insistă ca versurile să rimeze, cum se întâmplă aproape 
întotdeauna în cântecele de dragoste. 

— Știţi multe despre cântecele de dragoste? am întrebat 
curioasă. 

Maica Hildegarde era un izvor de surprize în seara aceasta. 

— Orice bucată muzicală este în esenţă un cântec de 
dragoste, a replicat ea ca fapt divers. Dar ca să răspund 
întrebării dumitale, da, am văzut multe. Când eram fetiță, a 
spus ea dezvelindu-și dinţii mari și laţi într-un zâmbet, 
înțelegând dificultatea mea de a mi-o imagina copil, eram 
considerată cumva un talent precoce, înţelegi dumneata. 
Puteam reproduce din memorie tot ce auzeam și am scris prima 
mea compoziţie la vârsta de șapte ani. 

A fluturat mâna spre clavecin, cu furnirul elegant strălucind, 
bine lustruit. 

— Familia mea era înstărită; dacă aș fi fost bărbat, nu am 
nicio îndoială că aș fi ajuns muzician. 

Vorbea simplu, fără urmă de regret. 

— Dar cu siguranţă ai mai fi putut compune, dacă te-ai fi 
căsătorit, nu-i așa? am întrebat, curioasă. 

Maica Hildegarde și-a răsfirat degetele, grotești în lumina 
lămpii. Văzusem acele mâini trăgând un pumnal împlântat în os, 
repunând o articulaţie la locul ei, prinzând capul mânjit de 
sânge al unui nou-născut între coapsele mamei sale. Apoi 
văzusem aceleași degetele atingând clapele de abanos cu 
delicatețea unei aripi de fluture. 

— Păi, a spus, după o clipă de contemplare, este vina 
Sfântului Anselm. 

— Ah, da? 

A zâmbit cu gura până la urechi văzându-mi expresia, chipul 
ei urât lepădându-și masca rigidă pe care o afișa în public. 

— O, da. Nașul meu, bătrânul rege Soare, a adăugat ea 
relaxată, mi-a dăruit o carte cu Vieţile Sfinţilor de ziua propriului 
meu sfânt, când aveam opt ani. Era o carte superbă, a spus ea 
nostalgică, avea paginile aurite și o copertă încrustată cu pietre 
preţioase; era mai mult o operă de artă decât o lucrare de 
literatură. Cu toate acestea, am citit-o. Și deși mi-au plăcut 
toate poveștile - în special cele ale martirilor -, o singură frază 
din povestea Sfântului Anselm mi-a ajuns la suflet. 

Și-a închis ochii, lăsându-și capul pe spate, copleșită de 
amintiri. 

— Sfântul Anselm a fost un bărbat de o mare înțelepciune și 
cu o aleasă educație, Doctor în Teologie. A fost de asemenea 
episcop, un om căruia îi păsa de oamenii din turma sa și s-a 
îngrijit de nevoile lor vremelnice precum și de nevoile lor 
spirituale. Povestea detalia întreaga sa muncă și se încheia cu 
următoarele cuvinte: „Și a murit, la capătul unei vieți 
eminamente folositoare și astfel și-a căpătat coroana în 
Paradis.” 

S-a oprit, plimbându-și palmele ușor peste genunchi. 

— Ceva din această frază mi-a atins o coardă foarte sensibilă. 
„O viaţă eminamente folositoare”, a spus ea zâmbindu-mi. Am 
văzut și epitafuri mult mai rele, milady. 

Și-a răsfirat deodată palmele și s-a scuturat, un gest 
neobișnuit de grațios. 

— Mi-am dorit să fiu folositoare. 

Apoi, dând la o parte pălăvrăgeala, s-a întors brusc spre 
partitura de pe stativ. 

— Așadar, a reluat ea, în mod evident schimbarea de game - 
nota tonică - aceasta este ciudăţenia. Dar ce vrea să însemne? 

Am deschis gura, scoțând un țipăt ușor. Vorbind în franceză, 
nu băgasem de seamă mai devreme. Dar ascultând povestea 
maicii Hildegarde, gândisem în engleză și când am privit din nou 
la partitură, mi-a picat fisa. 

— Ce e? a întrebat călugăriţa. Ti-a venit vreo idee? 

— Cheia! am spus râzând pe jumătate. În franceză, o cheie 
muzicală e „o notă tonică”, însă cuvântul pentru un obiect care 
descuie... 

Am arătat spre o legătură mare de chei, pe care maica 
Hildegarde o ţinea de obicei la brâu și pe care o pusese 
deoparte, pe raftul de cărţi când intraserăm în cameră. 

— Acesta e un paspartu, nu-i așa? 

— Așa este, a răspuns ea, privindu-mă nedumerită, atingând 
la rândul ei cheia universală. Un paspartu. Aceasta, a reluat ea, 
arătând spre o cheie cu butuc și dinţi, e de obicei numită clef. 

— Un clef. Am exclamat bucuroasă. Perfect! 

Am împuns cu un deget coala cu portative de pe stativ. 

— Vezi dumneata, maică, în engleză se folosește un singur 
cuvânt. O „cheie” dă baza unei bucăţi de muzică și tot o „cheie” 

descuie uși. În franceză, „clef” este o cheie și în engleză, „clef”- 
ul este de asemenea parte a semnăturii muzicale. lar cheia 
muzicală e de asemenea cheia cifrului. Jamie a spus că el crede 
că e un cifru englezesc! Făcut de un englez cu un simț al 
umorului cu adevărat diabolic! am adăugat. 

Cu această mică descoperire, cifrul s-a dovedit a fi destul de 
ușor de dezlegat. Dacă autorul era un englez, mesajul cifrat era 
probabil tot în engleză, ceea ce însemna că cuvintele nemțești 
erau folosite doar ca sursă pentru litere. Și după ce văzusem cu 
o seară în urmă încercările lui Jamie de a jongla cu alfabetele și 
cu literele, a fost nevoie doar de câteva încercări pentru a stabili 
șablonul cifrului. 

— Doi bemoli înseamnă că trebuie să iei fiecare a doua literă, 
plecând de la începutul secţiunii, am spus, măzgălind frenetic 
rezultatele. Și trei diezi înseamnă că trebuie să iei fiecare a treia 
literă, începând de la sfârșitul secțiunii. Cred că a folosit 
germana și pentru a ascunde mesajul, dar și pentru că are o 
grămadă de cuvinte; îţi ia aproape de două ori mai multe 
cuvinte să spui același lucru ca în engleză. 

— Ai cerneală pe nas, a observat maica Hildegarde, apoi a 
privit peste umărul meu. Are vreun sens? 

— Da, am spus, simţindu-mi deodată gura uscată. Da, are 
sens. 

Descifrat, mesajul era scurt și simplu. De asemenea, profund 
tulburător. 

— „Supușii loiali ai Maiestăţii Sale așteaptă reînscăunarea Sa 
cuvenită. Suma de cincizeci de mii de lire este la dispoziția 
dumneavoastră. Ca un semn de bună-credință, aceasta va fi 
plătită doar în persoană, la sosirea Inălţimii Sale pe pământul 
Angliei”, am citit. Și mai este o literă separată, un „S”. Nu știu 
dacă e vreun soi de semnătură sau doar ceva de care autorul a 
avut nevoie pentru a alcătui un cuvânt german corect. 

— Hmmm. 

Maica Hildegarde a aruncat o privire curioasă spre mesajul 
mâzgălit, apoi spre mine. 

— O știi deja, desigur, a spus ea, plecându-și fruntea, însă îl 
poţi asigura pe soțul dumitale că nu voi spune nimănui nimic 
despre asta. 

— Nu ti-ar fi cerut ajutorul dacă nu ar fi avut încredere în 
dumneata, am protestat. 

A ridicat din sprâncenele rare mărginite de acoperământ, apoi 
a bătut cu degetele ferm în hârtia pe care scrisesem. 

— Dacă acesta e genul de acţiune la care se angajează soțul 
dumitale, atunci riscă teribil având încredere în cineva. Asigură-l 
că am apreciat onoarea pe care mi-a făcut-o, a adăugat ea pe 
un ton sec. 

— Așa voi face, am spus, zâmbind. 

— Vai de mine, chère madame, a exclamat ea, privindu-mă 
mai bine, arăţi foarte palidă! Și eu mai rămân trează mult după 
ora de culcare când lucrez la o nouă partitură, încât uit să verific 
ce oră e, însă trebuie să fie foarte târziu pentru dumneata. 

A aruncat o privire spre lumânarea cu orele marcate, care 
ardea pe măsuţa de lângă ușă. 

— Dumnezeule! S-a făcut târziu. Să o chem pe sora Madeleine 
să te conducă în camera dumitale? 

Jamie acceptase, deși nu prea încântat, sugestia maicii 
Hildegarde de a-mi petrece noaptea la Couvent des Anges, 
pentru a nu fi nevoită să mă întorc acasă pe străzile întunecate 
târziu în noapte. 

Am clătinat din cap. Eram obosită și spatele mă durea de la 
atâta stat pe scaun, însă nu voiam să mă duc la culcare. 
Oricum, implicaţiile mesajului muzical erau prea tulburătoare 
pentru a-mi da voie să adorm imediat. 

— Păi, atunci, să servim ceva, pentru a sărbători descoperirea 
noastră. 

Maica Hildegarde s-a ridicat și a ieșit în cealaltă cameră unde 
am auzit-o sunând clopoțelul. Câteva minute mai târziu, una 
dintre călugărițele servitoare a venit cu o tavă cu lapte fierbinte 
și prăjituri mici, glazurate, urmată de Bouton. Sora servitoare a 
pus o prăjitură pe o farfurie de porțelan și a așezat-o pe podea 
dinaintea lui ca și cum era ceva absolut firesc, punând alături și 
un castron cu lapte. 

În vreme ce îmi sorbeam laptele fierbinte, maica Hildegarde a 
lăsat deoparte sursa muncilor noastre, așezând-o pe birou și în 
locul ei, pe stativul clavecinului, a pus o singură foaie dintr-un 
manuscris muzical. 

— Acum voi cânta pentru dumneata, a anunţat ea. Te va ajuta 
să-ți aduni gândurile pentru culcare. 

Muzica era ușoară și liniștitoare cu o melodie care curgea lin 
de la vocea de sopran până la bas și înapoi pe o temă deo 
complexitate plăcută, dar fără forța poruncitoare a lui Bach. 

— Este a dumitale? am întrebat, într-o pauză, când și-a ridicat 
mâinile la finalul bucății. 

A scuturat din cap, fără a se întoarce spre mine. 

— Nu. A unui prieten al meu, Jean Philippe Rameau. Un bun 
teoretician, care însă nu pune mare pasiune în compoziţie. 

Trebuie să fi ațipit, muzica legănându-mi simţurile, căci m-am 
trezit deodată în murmurul vocii Surorii Madeleine în ureche, și 
atingerea caldă și fermă sub braţ, ridicându-mă în picioare și 
conducându-mă în altă cameră. 

Privind în urmă, am văzut spatele lat, înveșmântat în negru al 
maicii Hildegarde, și încordarea umerilor puternici pe sub 
faldurile vălului ei în timp ce cânta, surdă acum la lumea aflată 
dincolo de sanctuarul camerei sale. 

Pe podea, la picioarele ei stătea Bouton, cu botul pe labe, 
trupul micuţ întins drept ca acul unei busole. 

e 

— Aşadar, a spus Jamie, ați mers ceva mai departe decât o 
simplă conversație... poate. 

— Poate? am repetat. O ofertă de cincizeci de mii de lire sună 
destul de concret. 

După standardele curente, cincizeci de mii de lire reprezentau 
venitul anual al unui ducat măricel. 

Jamie a ridicat cinic o sprânceană spre manuscrisul muzical 
pe care îl adusesem înapoi cu mine de la mănăstire. 

— Da, mă rog. O ofertă ca asta e destul de sigură, cu condiția 
ca fie Charles, fie James să pună piciorul în Anglia. Dacă Charles 
e în Anglia, înseamnă că a făcut rost de suport din altă parte 
pentru a ajunge mai întâi în Scoţia. Nu, a spus el, frecându-și 
gânditor barba, interesant la oferta asta e că e primul semn clar 
pe care l-am văzut că Stuarzii - sau măcar unul din ei - fac 
eforturi concrete să pună la cale o încercare de restaurație. 

— Unul din ei? am prins sublinierea. Deci tu crezi că James nu 
e implicat? 

Am privit spre mesajul codat cu și mai mult interes. 

— Mesajul a venit la Charles, mi-a amintit Jamie, și a venit din 
Anglia, nu pe la Roma. Fergus a luat-o de la un mesager 

obișnuit, într-un colet marcat cu sigilii englezești, nu de la un 
mesager papal. Și tot ce am văzut în scrisorile lui James... 

A clătinat din cap, încruntându-se. Încă nu se bărbierise și 
lumina dimineţii aprindea din loc în loc scântei de cupru în barba 
lui scurtă, castanie. 

— Coletul fusese deschis; Charles văzuse manuscrisul. Nu are 
nicio dată pe el, deci nu știu acum cât timp a fost primit. Și 
desigur, noi nu avem scrisorile pe care Charles le-a trimis tatălui 
său. Însă în niciuna din scrisorile lui James nu există vreo 
referință privitoare la cineva care ar putea fi compozitorul, cu 
atât mai puţin vreo referire la promisiuni concrete de ajutor din 
Anglia. 

Intuiam direcţia în care se îndrepta. 

— Și Louise de La Tour bâiguia despre cum Charles intenţiona 
să îi anuleze căsătoria și să o declare soţia lui îndată ce avea să 
devină rege. Deci crezi că Charles nu vorbea doar așa, ca să o 
impresioneze pe ea? 

— Poate că nu, a spus el. 

A turnat apă din carafa din dormitor în lighean și și-a clătit 
obrajii înainte de a se rade. 

— Deci e posibil ca Charles să acţioneze pe cont propriu? am 
întrebat, îngrozită și intrigată de această posibilitate. Și ca 
James să îi pună la cale o mascaradă, în care să se prefacă a 
începe o încercare de restauraţie, pentru ca Louis să rămână 
impresionat de valoarea potenţială a Stuarzilor, însă... 

— Însă Charles nu se preface? m-a întrerupt Jamie. Da, așa se 
pare. E vreun prosop pe aici, englezoaico? 

Cu pleoapele strâns închise și faţa picurând, pipăia pe 
suprafaţa mesei. Am ferit manuscrisul ca să nu fie udat și am 
găsit prosopul, așezat peste tăblia patului. 

Jamie și-a cercetat critic lama și s-a aplecat aprobator peste 
măsuța mea de toaletă pentru a se privi în oglindă în timp ce își 
freca obrajii cu săpun de ras. 

— De ce e barbar din partea mea să scap de părul de pe 
picioare și subsuori și nu e barbar ca tu să te razi pe faţă? am 
întrebat, privindu-l cum își coboară buza de sus peste dinţi în 
timp ce se rădea sub nas cu mișcări scurte și delicate. 

— Este barbar, a răspuns el, mijind ochii în oglindă. Dar mă 
mănâncă în draci dacă nu mă rad. 

— Ţi-ai crescut vreodată barbă? am întrebat curioasă. 

— Nu de bunăvoie, a răspuns el, schițând un zâmbet în vreme 
ce-și rădea un obraz, dar am avut barbă uneori, când nu aveam 
încotro - în perioada în care am trăit ca proscris în Scoţia. Când 
am avut de ales între a mă rade în ger cu o lamă neascuțită în 
fiecare dimineaţă sau să mă mănânce, am ales să mă mănânce. 

Am început să râd, privindu-l cum plimbă lama de-a lungul 
maxilarului într-o singură mișcare lungă. 

— Nu îmi pot imagina cum ai arăta cu barbă lungă. Te-am 
văzut doar cu barba scurtă. 

A zâmbit într-un colț al gurii, ridicându-l pe celălalt pentru a 
se rade sub pometele înalt și lat al obrazului. 

— Data viitoare când vom fi invitaţi la Versailles, englezoaico, 
voi cere permisiunea să vizităm grădina zoologică regală. Louis 
are acolo o creatură pe care unul din căpitanii săi a adus-o din 
Borneo, care se numește orangutan. Ai văzut vreodată unul? 

— Da, am spus, grădina zoologică din Londra avea o pereche 
înainte de război. 

— Atunci știi cum aș arăta cu barbă, a spus el, zâmbindu-mi în 
timp ce se termina de ras, înaintând cu grijă peste conturul 
obrazului. Neîngrijit și mâncat de molii. Cam ca vicontele 
Marigny, a adăugat el, doar că roșcovan. 

Ca și cum numele i-ar fi reamintit, a revenit la principalul 
subiect de discuţie, ștergându-și rămășițele de săpun de pe faţă 
cu prosopul de bumbac. 

— Deci cred că ce trebuie să facem noi acum, englezoaico, a 
spus el, este să stăm cu ochii pe englezii din Paris. 

A ridicat manuscrisul de pe pat și l-a răsfoit gânditor. 

— Dacă cineva chiar e dispus să ia în calcul un ajutor de o 
asemenea amploare, cred că i-ar putea trimite un emisar lui 
Charles. Dacă eu mi-aș risca cincizeci de mii de lire, măcar aș 
vrea să văd pe ce se duc banii ăștia, tu nu ai face la fel? 

— Ba da, am răspuns. Și apropo de englezi, lnălţimea Sa, din 
patriotism, își cumpără coniacul de la tine și Jared, sau preferă 
cumva serviciile domnului Silas Hawkins? 

— Ale domnului Silas Hawkins, care este doritor să afle care e 
climatul politic în Highlands? a întrebat Jamie clătinând 
admirativ din cap. Și eu care credeam că m-am însurat cu tine 
pentru că erai frumoasă și aveai un fund mare și fain. Și când 
colo tu ai și minte! 

S-a ferit la timp din calea unui pumn îndreptat spre urechea 
lui și a rânjit spre mine. 
— Nu știu, englezoaico, dar voi afla până la apusul soarelui. 


|16. Natura sulfului 


Prinţul Charles chiar își cumpăra coniacul de la domnul 
Hawkins. Dincolo de această descoperire însă, nu am mai aflat 
mare lucru în decursul următoarelor patru săptămâni. Lucrurile 
au continuat la fel ca și înainte. Louis al Franţei a continuat să îl 
ignore pe Charles Stuart. Jamie a continuat să se ocupe de 
afacerea cu vin și să îl viziteze pe prinţul Charles. Fergus a 
continuat să fure scrisori. Louise, prinţesa de Rohan, a apărut în 
public la braţul soțului ei, melancolică, însă înfloritoare. Eu am 
continuat să vomit dimineaţa, să lucrez la spital după-amiaza și 
să zâmbesc grațios la cină seara. 

Două lucruri s-au petrecut însă care păreau să ne îndrepte 
spre țelul nostru. Charles, plictisit de inactivitate, a început să îl 
invite pe Jamie să îl însoțească seara în taverne - adesea fără 
prezenţa restrictivă și arbitrară a tutorelui său, domnul 
Sheridan, care s-a declarat mult prea bătrân pentru astfel de 
distracţii. 

— Dumnezeule, omul bea ca un pește! a exclamat Jamie 
întorcându-se dintr-una din aceste escapade, duhnind a vin 
ieftin. Va trebui să comand o cămașă nouă, a spus el examinând 
critic o pată întinsă pe poalele cămășii sale. 

— Ar merita banii, am spus eu, dacă ţi-ar spune ceva în timp 
ce bea. Despre ce vorbește? 

— Vânătoare și femei, a răspuns Jamie succint și a refuzat 
categoric să detalieze. 

Fie că politica nu cântărea la fel de mult în mintea lui Charles 
precum Louise de La Tour, fie era capabil de discreție, chiar și în 
absenţa tutorelui său, domnul Sheridan. 

Al doilea lucru care s-a petrecut a fost că monsieur Duverney, 
ministrul de Finanţe, a pierdut la șah în faţa lui Jamie. Nu o dată, 
ci de mai multe ori. Și așa cum prevăzuse Jamie, eșecurile nu 
făceau altceva decât să îl îndârjească și mai mult pe monsieur 
Duverney, și astfel eram invitaţi frecvent la Versailles, unde eu 

mă plimbam de colo până colo, colecţionând bârfe și evitând 
alcovuri, și Jamie juca șah, în general atrăgând spectatori 
admirativi, deși eu personal nu consideram șahul un sport care 
să atragă audienţă. 

Jamie și ministrul de Finanţe, un bărbat scund și rotofei, cu 
umeri gârboviţi, stăteau aplecaţi peste tabla de șah, amândoi 
părând atât de absorbiți de partida lor, încât nici nu simțeau ce 
se petrece în jurul lor, în ciuda murmurului de voci și a 
clinchetului de pahare din apropiere. 

— Rareori am văzut ceva mai plictisitor decât șahul, îi șoptea 
o doamnă alteia. Și i se mai spune amuzament! Aș fi mai 
amuzată privind-o pe camerista mea curăţându-i de purici pe 
paji. Cel puţin băieţii aceia mai chiţăie și mai chicotesc din când 
în când. 

— Pe mine nu m-ar deranja să îl fac pe roșcovan să chiţăie și 
să chicotească puţin, a spus prietena ei, zâmbind fermecător 
spre Jamie, care își ridicase fruntea și privea absent peste 
umărul lui monsieur Duverney. 

Prietena ei m-a văzut și a împuns-o pe doamnă, o blondă 
voluptoasă, în coaste. 

l-am adresat un zâmbet amabil, savurând ușor răutăcios 
roșeața aprinsă care i s-a ridicat din decolteul generos, 
acoperindu-i pielea cu pete roz. Cât despre Jamie, nici dacă 
doamna i-ar fi înfipt degetele grăsuţe în păr nu l-ar fi trezit la 
realitate, atât de absorbit părea. 

Mă întrebam chiar ce îl preocupa într-atât. Cu siguranţă nu 
șahul; monsieur Duverney se încăpăţâna să joace cu mutări 
precaute, însă folosea aceleași gambituri de fiecare dată. 
Degetul mijlociu și cel inelar al mâinii drepte a lui Jamie s-au 
deplasat ușor pe coapsă, o ușoară tresărire iute mascată de 
nerăbdare și am înţeles că gândurile lui nu erau îndreptate spre 
partida de șah. Putea să dureze încă o jumătate de oră, însă îl 
avea pe monsieur Duverney la degetul său mic. 

Ducele de Neve stătea în picioare lângă mine. l-am văzut 
ochii mici și negri fixându-se o clipă pe degetele lui Jamie, apoi 
mutându-se în altă parte. S-a oprit meditativ un moment, 
studiind tabla de șah, apoi s-a îndepărtat discret pentru a mări 
suma pe care o pariase. 

Un valet s-a oprit lângă mine și s-a aplecat serviabil, oferindu- 
mi încă un pahar cu vin. l-am făcut semn că nu doresc, băusem 


VP - 298 


destul în timpul serii și îmi simțeam capul ușor și picioarele, 
primejdios nesigure. 

Întorcându-mă să găsesc un loc să mă așez, l-am zărit pe 
contele Saint Germain în celălalt capăt al camerei. Poate într- 
acolo privise Jamie. La rândul său, contele mă privea; de fapt 
mă sorbea din priviri, cu un zâmbet întipărit pe chip. Nu era 
expresia lui obișnuită și nu i se potrivea. Prea puţin îmi păsa, 
însă am făcut o plecăciune cât mai graţioasă în direcţia lui, apoi 
m-am strecurat prin mulţimea de doamne, pălăvrăgind despre 
una, despre alta, dar încercând oriunde aveam ocazia, să 
conduc conversaţia în direcția Scoției și a regelui exilat. 

În general, perspectivele reînscăunării Stuarzilor nu păreau să 
preocupe aristocrația Franţei. Când îl menţionam din când în 
când pe Charles Stuart, lumea de obicei dădea ochii peste cap și 
ridica din umeri neinteresată. În ciuda recomandărilor ducelui de 
Mar și a altor iacobiţi din Paris, Louis refuza cu încăpățânare să îl 
primească pe Charles la Curte. Și un exilat fără o leţcaie care nu 
era în grațiile regelui nu avea șanse să fie invitat în societate 
pentru a intra în legătură cu bancherii bogaţi. 

— Regele nu e deloc încântat că vărul său a venit în Franța 
fără a-i cere permisiunea, mi-a spus contesa de Brabant când 
am deschis subiectul. A fost auzit spunând că Anglia poate 
rămâne protestantă, din partea lui, mi-a destăinuit ea. Și dacă 
Anglia ar arde în focul iadului cu George de Hanovra, cu atât 
mai bine. Îmi pare rău, mi-a spus ea ţuguindu-și buzele 
compătimitor, fiind o fire sensibilă. Știu cât de dezamăgiţi 
trebuie să fiți, dumneata și soțul dumitale, însă chiar... 

A scuturat din umeri. 

M-am gândit că am putea veni în întâmpinarea acestei 
dezamăgiri și am încercat să aflu alte bârfe similare, însă nu am 
avut mare succes în seara aceasta. lacobiţii, din câte mi s-a dat 
de înțeles, erau niște plicticoși. 

— Gambitul damei jucat de un amator, a murmurat Jamie mai 
târziu în noapte în timp ce ne pregăteam de culcare. 

Eram din nou invitaţi la Palat. Cum partida de șah se întinsese 
mult după miezul nopţii, și ministrul nici nu voise să audă că ne 
întoarcem în Paris la o asemenea oră, fusesem invitaţi într-un 
mic apartament, situat cu un etaj sau două deasupra primului, 
din câte am observat. Era înzestrat cu pat din pene și o 
fereastră cu vedere la parterul sudic. 

— Amatori, nu? am spus, strecurându-mă în pat și întinzându- 
mă cu un mormăit. Ai de gând să visezi șah la noapte? 

Jamie a încuviinţat din cap, căscând atât de tare, încât i-au 
dat lacrimile. 

— Cu siguranţă. Sper să nu te deranjez, englezoaico, dacă fac 
vreo rocadă în somn. 

Mi-am îndoit picioarele, savurând senzaţia de ușurare și 
descâtușare a greutăţii mele tot mai incomode, și șalele mele 
trimiteau săgeți ascuţite de durere surdă și plăcută pe măsură 
ce se acomodau în poziție culcat. 

— Poţi să stai și în cap în timpul somnului dacă vrei, am spus, 
căscând la rândul meu. Nimic nu mă va tulbura în noaptea asta. 

Rareori m-am înșelat atât de amarnic în viaţă. 

ÎI visam pe bebeluș. Crescut aproape de termen, lovea și se 
mișca în pântecul meu umflat. Mâinile mi s-au îndreptat spre 
burtă, masând pielea întinsă, încercând să liniștesc tumultul 
dinăuntru. Însă foiala a continuat și, în maniera perversă a 
viselor, mi-am dat seama că nu era un copil, ci un șarpe care mi 
se încolăcea în burtă. M-am încovoiat, ridicându-mi genunchii în 
vreme ce mă luptam cu șarpele, mâinile mele bâjbâind și lovind 
neîncetat, încercând să prind capul bestiei care se mișca iute și 
lovea pe sub țesuturi. Pielea îmi era fierbinte la atingere și 
intestinele mi se încovrigau, transformându-se în șerpi la rândul 
lor, mușcându-mă și lovindu-mă pe măsură ce se încâlceau 
laolaltă. 

— Claire! Trezește-te, fetițo! Ce s-a întâmplat? 

Strigătele și scuturăturile m-au trezit în cele din urmă, 
începând să înțeleg unde mă aflu. Eram în pat, cu mâna lui 
Jamie pe umărul meu sub cearșafurile de pânză. Insă șerpii au 
continuat să se zbată în pântecul meu și am scos un geamăt 
puternic, sunetul speriindu-mă și pe mine la fel de tare ca și pe 
Jamie. 

A smuls într-o parte cearșafurile și m-a rostogolit pe spate, 
încercând să îmi împingă genunchii în jos. Am rămas încovrigată 
cu încăpățânare, ţinându-mă cu mâinile de burtă, încercând să 
liniștesc săgețile ascuțite de durere care mă străpungeau. 

Jamie a trântit din nou plapuma peste mine și a ieșit în fugă 
din cameră, abia oprindu-se să își înșface kiltul de pe scaun. 

Abia mă puteam concentra la altceva decât la zbuciumul din 
interiorul meu. Urechile îmi ţiuiau și o transpiraţie rece îmi 
scălda obrajii. 

— Madame? Madame! 

Am deschis ochii suficient cât să văd camerista care avea 
grijă de apartamentul nostru, cu privirea dezorientată și părul 
dezordonat, aplecându-se peste pat. Jamie, pe jumătate 
despuiat și încă mai dezorientat, stătea în spatele ei. Am strâns 
pleoapele, gemând, însă înainte l-am văzut apucând-o pe 
slujnică de umăr, scuturând-o atât de puternic, încât i-au ieșit 
zulufii de sub boneta de noapte. 

— Pierde copilul? Spune! 

Așa se părea. M-am zvârcolit în pat, gemând și m-am 
încovrigat și mai strâns, parcă pentru a proteja ghemul de 
durere pe care îl tineam în pântec. 

În cameră, murmurul de voci s-a întețit, cele mai multe din ele 
femeiești și am simţit niște mâini împungându-mă și pipăindu- 
mă. În toată cacofonia, am auzit o voce masculină; nu era a lui 
Jamie, vorbea franţuzește. La porunca acelei voci, niște mâini m- 
au prins de glezne și de umeri și m-au lungit cu totul pe pat. 

O mână s-a întins pe sub cămașa mea de noapte și mi-a pipăit 
burta. Am deschis ochii, cu răsuflarea tăiată și l-am văzut pe 
monsieur Flèche, medicul regelui, îngenunchind lângă pat și 
concentrându-se încruntat. Ar fi trebuit să fiu flatată de această 
favoare din partea regelui, însă nu mă puteam concentra. 
Durerea părea să își schimbe caracterul; deși se intensifica în 
spasme, era mai mult sau mai puţin constantă, și părea aproape 
să se mute, călătorind de undeva din partea de sus a 
abdomenului într-un punct mai jos. 

— Nu e un avort, l-a asigurat monsieur Flèche pe Jamie, care 
stătea aplecat peste umărul medicului, îngrijorat. Nu 
sângerează. 

Am văzut-o pe una din doamnele prezente privind îngrozită 
spre cicatricile de pe spatele lui. A luat-o de mânecă pe una 
dintre prietenele ei, făcând-o atentă. 

— Poate e o inflamație a vezicii biliare, a spus monsieur 
Flèche. Sau o criză subită de ficat. 

— Idiotule! am zis, printre dinţii încleștați. 

Monsieur Flèche s-a uitat arogant spre mine peste nasul 
borcănat, punându-și pe urmă pince-nez-ul pentru a întări 

efectul. A așezat o mână pe fruntea mea umedă de transpiratie, 
acoperindu-mi cu ocazia asta ochii, ca să nu îmi mai vadă 
privirea furioasă. 

— Cel mai probabil ficatul, îi spunea el lui Jamie. Impactarea 
vezicii biliare cauzează această acumulare de umori biliare în 
sânge, care poate cauza durere - și un deranj temporar, a 
adăugat autoritar, apăsând și mai puternic pe măsură ce eu mă 
zbăteam pe toate părţile. Ar trebui să îi luăm sânge imediat. 
Plato, bazinul! 

Mi-am smucit o mână, eliberând-o și am plesnit palma care 
mă apăsa pe cap. 

— la-ţi labele de pe mine, şarlatan nenorocit! Jamie! Nu-i lăsa 
să mă atingă cu ăla! 

Plato, asistentul lui monsieur Flèche, venea spre mine cu un 
cuţit și cu un lighean, în vreme ce doamnele din spate icneau de 
teamă și își făceau vânt cu mâna una alteia, pentru a nu se lăsa 
copleșite de agitația acestei întâmplări. 

Jamie, palid la faţă, privea neajutorat când la mine, când la 
monsieur Flèche. Hotărându-se deodată, l-a înșfăcat pe 
neajutoratul Plato și l-a tras de lângă pat, l-a întors și l-a împins 
spre ușă, cu vârful cuţitului împungând aerul. Slujnicele și 
doamnele s-au retras din calea lui, scoțând ţipete îngrozite. 

— Monsieur! Monsieur chevalier! protesta medicul. 

Când fusese chemat, își pusese expert peruca pe cap, însă nu 
avusese timp să se îmbrace și mânecile cămășii sale de noapte 
fluturau ca niște aripi în timp ce îl urmărea pe Jamie prin 
cameră, scuturându-și braţele precum o sperietoare de ciori 
dementă. 

Durerea a crescut din nou în intensitate, strângându-mi 
măruntaiele ca într-o menghină, și am rămas fără glas, 
ghemuindu-mă din nou. Când m-a mai lăsat puţin, am deschis 
ochii și am văzut-o pe una dintre doamne privindu-mă insistent. 
Expresia unei revelații teribile i-a trecut peste chip și cu privirea 
încă aţintită spre mine, s-a aplecat pentru a-i șopti ceva uneia 
dintre companioanele ei. In cameră era prea mult zgomot 
pentru a o auzi, însă i-am citit limpede pe buze. 

„Otravă” spusese. 

Durerea a coborât deodată cu un chiorăit interior, prevestitor 
de rele și am înțeles în cele din urmă ce aveam. Nu pierdeam 

sarcina. Nici apendicită nu aveam și cu atât mai puţin o criză de 
ficat. Și nici otravă nu era. Era scoarță de crușin. 
e 

— Dumneata! am spus înaintând ameninţător spre maestrul 
Raymond, ghemuit defensiv în spatele mesei sale de lucru, sub 
scutul protector al crocodilului său împăiat. 

— Dumneata! Vierme prăpădit cu mutră de broscoi! 

— Eu, madonna? Nu ţi-am pricinuit niciun necaz, nu-i așa? 

— În afară de faptul că mi-ai cauzat o diaree violentă în 
prezenţa a aproximativ treizeci de oameni, m-ai făcut să cred că 
avortez și ai băgat spaima în soțul meu, alt necaz nu mi-ai 
pricinuit! 

— O, soţul dumitale era prezent? 

Maestrul Raymond părea stânjenit. 

— Era, l-am asigurat. 

De fapt dusesem o muncă grea de lămurire încercând să îl 
împiedic pe Jamie să vină în prăvălia spiţerului și să smulgă cu 
forța informaţia pe care o deținea maestrul Raymond. Reușisem 
în cele din urmă să îl conving să aștepte cu trăsura afară, în 
timp ce eu stăteam de vorbă cu proprietarul său amfibiu. 

— Dar nu ai murit, madonna, a subliniat micul vânzător de 
plante medicinale. 

Deși nu avea nicio sprânceană pe care să o ridice, o jumătate 
a frunţii late și bombate s-a arcuit pe dată. 

— Ai fi putut muri, știi? 

În vâltoarea serii și în tulburarea fizică ce urmase, îmi cam 
scăpase din vedere această posibilitate. 

— Vasăzică nu a fost o simplă farsă? am întrebat, cu glas ușor 
tremurător. Cineva chiar a vrut să mă otrăvească, dar eu nu am 
murit datorită scrupulelor dumitale? 

— Poate că scrupulele mele nu sunt în totalitate responsabile 
pentru salvarea dumitale, madonna, e posibil să fi fost o glumă - 
îmi imaginez că sunt și alţi furnizori de la care cineva poate 
obţine coajă de crușin. Însă eu am vândut acea substanţă către 
două persoane luna trecută - și niciuna dintre ele nu a cerut 
asta. 

— Înţeleg. 

Am tras îndelung aer în piept și mi-am șters transpiraţia de pe 
frunte cu mănușa. Vasăzică aveam doi potenţiali ucigași pe 
urmele mele; exact de asta aveam nevoie. 

— Poţi să îmi spui cine? am întrebat direct. Data viitoare ar 
putea cumpăra de la altcineva. Cineva fără scrupulele dumitale. 

A  încuviinţat din cap, buzele lui lătărețe, de broscoi 
schimonosindu-se în timp ce se gândea. 

— E o posibilitate, madonna. Cât despre cumpărătorii de fapt, 
am îndoieli că această informaţie te va ajuta. Erau servitori; 
evident acţionând la ordinele stăpânilor lor. Una era camerista 
vicontesei de Rambeau; și un bărbat pe care nu l-am 
recunoscut. 

Am bătut cu degetele în tejghea. Singura persoană care mă 
amenințase vreodată era contele Saint Germain. Ar fi putut el 
tocmi un servitor oarecare pentru a procura ceea ce el credea 
că e otravă și apoi să mi-o fi strecurat el însuși în pahar? 
Ducându-mă cu gândul înapoi la întrunirea de la Versailles, am 
ajuns la concluzia că era o ipoteză posibilă. Cupele de vin 
fuseseră plimbate de servitori prin salon pe tăvi; deși contele nu 
se apropiase de mine în persoană, nu ar fi fost pentru el o mare 
problemă să dea câţiva bani unui servitor care să îmi întindă un 
pahar anume. 

Raymond mă privea curios. 

— Dacă îmi permiţi să te întreb, madonna, ai făcut ceva 
pentru a o supăra pe vicontesă? E o femeie foarte geloasă; și nu 
ar fi prima dată când îmi cere ajutorul pentru a se descotorosi 
de o rivală, deși din fericire gelozia ei nu durează foarte mult. 
Vicontelui îi mai fug ochii, dacă mă înţelegi... Întotdeauna există 
o nouă rivală care să ia locul ultimei în gândurile vicontesei. 

M-am așezat, fără a aștepta să fiu invitată. 

— Rambeau? am întrebat, încercând să asociez numele unui 
chip. 

Apoi ceața memoriei s-a risipit, dezvăluind un trup 
înveșmântat elegant și un chip rotund, lipsit de frumuseţe, 
ambele duhnind a tutun. 

— Rambeau! am exclamat. Da, l-am cunoscut, însă tot ce am 
făcut a fost să îl plesnesc peste ochi cu evantaiul, când mi-a 
mușcat degetele de la picioare. 

— In unele situaţii, aceasta ar fi o provocare suficientă pentru 
vicontesă, a remarcat maestrul Raymond. Și dacă e așa, atunci 
sunt aproape sigur că nu ai de ce să te temi de alte atacuri. 

— Mulţumesc, am răspuns sec. Și dacă nu a fost vicontesa? 

Micul spiţer a ezitat o clipă, cu ochii mijiţi în soarele sclipitor 
de dimineaţă care pătrundea prin geamurile romboidale din 
spatele meu. Apoi s-a hotărât și s-a întors spre masa de piatră 
unde îi fierbeau alambicurile, făcându-mi semn din cap să îl 
urmez. 

— Vino cu mine, madonna. Am ceva pentru dumneata. 

Spre surpriza mea, s-a aplecat și a dispărut sub masă. Cum 
nu se mai întorcea, m-am aplecat și am aruncat o privire 
dedesubt. În cămin strălucea un pat de cărbuni, însă și într-o 
parte, și în cealaltă era un loc gol. lar în peretele din spatele 
mesei, ascuns în umbre, se afla o intrare întunecată. 

Ezitând doar o clipă, mi-am ridicat fustele și m-am strecurat 
sub masă în urma lui. 

De cealaltă parte a zidului era suficient loc cât să stai în 
picioare, deși încăperea era destul de înghesuită. De afară nici 
nu ai fi bănuit că aici mai există o cameră. Două laturi ale 
încăperii secrete erau ocupate de rafturi în formă de fagure, 
fiecare celulă strălucind de curățenie și găzduind câte un craniu 
de animal. Imaginea zidului era suficientă pentru a mă face să 
mă trag un pas în spate; toate găoacele lipsite de ochi păreau 
îndreptate spre mine, cu dinții dezveliți într-un rânjet strălucitor 
de bun venit. 

Am clipit de câteva ori înainte de a-l putea localiza pe 
Raymond, ghemuit precaut la baza osuarului său precum un 
slujitor credincios. Și-a ridicat brațele protejându-și faţa cu o 
expresie cumva speriată, măsurându-mă din priviri de parcă s- 
ar fi așteptat să tip ori să mă reped asupra lui. Însă eu văzusem 
la viața mea lucruri mult mai înfricoșătoare decât un șir de oase 
lustruite, așa că am înaintat cu calm pentru a le examina 
îndeaproape. 

Din câte se părea, avea de toate. Cranii minuscule de liliac, 
de șoarece și de chițcan, cu oasele translucide și dinţii ascuțiți, 
trădând ferocitatea carnivoră. Cai, de la armăsarii uriași 
Percheron, cu maxilarele masive în formă de iatagan, părând 
oricând gata să nimicească armate întregi de filistini, până la 
cranii de măgar, îndurând la fel de încăpățânat în nișele lor 
miniaturale ca și craniile uriașilor cai de povară. 

Aveau un anume farmec, atât de rigide și de frumoase, ca și 
cum fiecare dintre ele ascundea esenţa proprietarului său, ca și 

cum liniile oaselor conţineau fantoma cărnii și a blănii cu care 
cândva fuseseră învelite. 

Am întins mâna și am atins unul dintre cranii; osul nu era atât 
de rece pe cât m-aș fi așteptat, dar straniu de inert, ca și cum 
căldura demult dispărută plutea undeva în apropiere. 

Văzusem rămășițe omenești tratate cu mult mai puţină 
reverență; craniile primilor martiri creștini erau înghesuite unele 
într-altele în grămezi în catacombe, oasele picioarelor 
înghesuite dedesubt, într-un maldăr, ca vreascurile. 

— Un urs? am întrebat în șoaptă. 

Era un craniu uriaș, cu caninii curbați pentru a rupe carnea, 
însă molarii turtiţi nefiresc. 

— Da, madonna. 

Văzând că nu îmi este teamă, Raymond s-a relaxat. 

A întins mâna ușor, abia atingând curbele craniului dur și 
tocit. 

— Vezi dinţii? Ai unui mâncător de pește, de carne - un deget 
scurt a urmărit curba lungă și nemiloasă a caninului, și zimţii 
plaţi ai molarului -, dar și ai unui zdrobitor de fructe de pădure, 
de larve. Foarte rar urșii mor de foame, pentru că mănâncă 
orice. 

M-am întors încet dintr-o pare în alta, admirând, atingând 
diverse cranii. 

— Sunt frumoase, am spus. 

Vorbeam în șoaptă, ca și cum, dacă am fi vorbit cu glas tare, 
i-am fi trezit pe locatarii scufundaţi în tăcere. 

— Da. 

Degetele lui Raymond le atingeau la fel ca și ale mele, 
mângâind oasele frontale lungi, trasând arcada scuamoasă, 
delicată a obrazului. 

— Vezi dumneata, ele conţin caracterul unui animal. Poţi 
spune multe despre ce a fost doar analizând ce a rămas. 

S-a întors spre un craniu mai mic, arătând cu degetul spre 
umflăturile de dedesubt, ca niște baloane mici, cu pereţi subţiri. 

— Aici, canalul urechii intră în acestea, astfel încât sunetele 
să răsune în craniu. De aici și auzul ascuţit al șoarecilor, 
madonna. 

— Bula timpanică, am spus, încuviințând din cap. 

— Așa? Eu nu cunosc termenii latini. Denumirile mele pentru 
asemenea lucruri sunt... ale mele. 

— Acelea..., am arătat în sus. Acelea sunt speciale, nu-i așa? 

— Ah. Da, madonna. Sunt cranii de lupi. Foarte vechi. 

A ridicat unul dintre cranii, manevrându-l cu o grijă 
respectuoasă. Botul era lung, specific canidelor, cu niște canini 
masivi și măsele carnasiere mari și tăioase. Sutura sagitala se 
ridica ascuțită și poruncitoare din spatele craniului, martor al 
mușchilor greoi ai grumazului puternic care cândva îl susținea. 

Spre deosebire de albul șters și catifelat al celorlalte cranii, 
acestea erau pătate și dungate cu cafeniu și sclipeau de la atâta 
lustruit. 

— Asemenea bestii nu mai trăiesc, madonna. 

— Nu mai trăiesc? Adică au dispărut ca specie? 

L-am atins încă o dată, fascinată. 

— De unde Dumnezeu le ai? 

— Nu de pe pământ, madonna. De dedesubt. Vin dintr-o 
mlaștină de turbă, îngropată la mulţi metri sub pământ. 

Privind îndeaproape, vedeam deosebirile între aceste cranii și 
cele mai noi, mai albe, așezate pe peretele opus. Aceste 
animale fuseseră mai masive decât lupii obișnuiți, cu fălci care 
ar fi putut rupe oasele picioarelor unui elan aflat în fugă ori ar fi 
putut sfâșia grumazul unui cerb căzut. 

M-am înfiorat ușor la atingere, amintindu-mi de lupul pe care 
îl omorâsem sub închisoarea Wentworth, și de tovarășii lui de 
haită care mă pândiseră în amurgul înghețat, cu nici șase luni în 
urmă. 

— Nu îţi plac lupii, madonna? a întrebat Raymond. Cu toate 
acestea, nu te supără urșii și vulpile? Și aceștia sunt animale de 
pradă, mâncători de carne. 

— Da, dar nu a mea, am răspuns tulburată, înapoindu-i craniul 
înnegrit de ani. Simt mult mai multă simpatie faţă de prietenul 
nostru elan. 

Am bătut ușor cu palma botul ascuţit, cu o oarecare 
afecțiune. 

— Simpatie? a întrebat el, ochii negri și catifelați privindu-mă 
curios. E un sentiment neobișnuit față de un os, madonna. 

— Păi... da, am spus, oarecum rușinată, dar nu arată ca niște 
simple oase, știi asta. Vreau să spun că poţi înțelege ceva 
despre ele și poţi intui cum arăta animalul respectiv doar privind 
aceste cranii. Nu sunt niște simple obiecte lipsite de viaţă. 


VP - 307 


Gura știrbă a lui Raymond s-a lăţit într-un zâmbet, ca și cum 
aș fi spus întâmplător ceva pe placul lui, însă nu a răspuns 
nimic. 

— De unde ai toate aceste cranii? am întrebat brusc, 
realizând deodată că rafturile cu cranii de animale nu erau 
accesoriile obișnuite ale prăvăliei unui spiţer. Crocodili împăiaţi, 
poate, însă nu tot acest arsenal. 

Raymond a scuturat din umeri binevoitor. 

— Păi, îmi ţin într-un fel companie în timp ce îmi văd de 
munca mea. 

A gesticulat spre o bancă de lucru dintr-un colț, plină ochi. 

— Și deși îmi pot spune o mulţime de lucruri, nu sunt atât de 
gălăgioși încât să atragă atenţia vecinilor. Vino aici, a spus el, 
schimbând deodată subiectul. Am ceva pentru dumneata. 

L-am urmat spre un dulap înalt din capătul camerei, 
întrebându-mă ce avea să îmi arate. Nu era un naturalist, cu 
siguranţă nu un om de știință, așa cum înţelegeam eu acest 
termen. Nu avea notițe, nu făcea desene, nu păstra însemnări 
pe care alţii să le poată consulta și din care să învețe. Și cu 
toate acestea, aveam convingerea stranie că dorea foarte mult 
să mă înveţe lucrurile pe care el le știa - o simpatie pentru oase, 
poate? Dulapul era pictat cu câteva semne ciudate, lunguieţe și 
verticale, printre niște semne care păreau a fi pentagoane și 
cercuri; simboluri cabalistice. Am recunoscut câteva dintre 
referinţele istorice ale unchiului Lamb. 

— Ești interesat de Cabbala? am întrebat, studiind simbolurile 
cu un oarecare amuzament. 

Asta ar fi explicat prezența atelierului tainic. Deși prin 
anumite cercuri intelectuale și aristocrate franțuzești exista un 
interes puternic în chestiunile oculte, acest secret era păzit cu 
strășnicie, de teama mâniei purificatoare a Bisericii. 

Spre uimirea mea, Raymond a început să râdă. A apăsat ici și 
colo pe partea din faţă a dulapului, cu degetele sale groase, cu 
unghii scurte, atingând când centrul unui simbol, când coada 
altuia. 

— Nu, madonna. Majoritatea cabaliștilor rămân destul de 
săraci, deci nu le caut compania prea des. Dar simbolurile îi ţin 
pe curioși departe de dulapul meu. Care, dacă te gândești, e o 
forță destul de puternică pentru o mână de vopsea. Dar poate 

că, la urma urmelor, cabaliștii au dreptate când spun că aceste 
simboluri sunt puternice. 

A zâmbit viclean când ușa dulapului s-a deschis. Atunci am 
văzut că dulapul era de fapt dublu; dacă cineva curios ignora 
avertismentul simbolurilor și se apuca să deschidă ușa, fără 
îndoială avea să vadă doar conținutul inofensiv al dulapului unui 
farmacist. Dar, dacă zăvoarele tainice erau desfăcute în 
secvenţa corectă, atunci se deschideau și rafturile interioare, 
dezvăluind în spatele lor o scobitură adâncă. 

A tras afară unul din sertarele mici care umpleau dulapul și l-a 
răsturnat în palmă. Amestecând conţinutul, a cules o singură 
piatră cristalină, mare și albă și mi-a întins-o. 

— Pentru dumneata, a spus el. Ca să te protejeze. 

— Ce? Magie? am întrebat cinic, rostogolind cristalul dintr-o 
parte în alta în palmă. 

Raymond a început să râdă. Și-a ridicat palma deasupra 
biroului și a lăsat o mână de pietricele colorate să i se strecoare 
printre degete, rostogolindu-se pe coala de sugativă acoperită 
cu pete de cerneală. 

— Cred că o poţi numi magie, madonna. Aș putea lua mai 
mulţi bani pentru ea. 

A ales cu vârful unui deget un cristal verzui din grămada de 
pietre colorate. 

— Nu au nici mai multă - și cu siguranţă nici mai puţină - 
magie decât craniile. Le poţi numi oasele pământului. Conţin 
esența matricei în care au crescut și, oricare ar fi puterile 
acestei matrici, ele se găsesc și în aceste cristale. 

A aruncat o piatră mică și gălbuie în direcţia mea. 

— Sulful. Freacă-l cu alte lucruri mărunte, atinge-l cu un 
chibrit și va exploda. Praful de pușcă. E magic? Sau pur și simplu 
aceasta e natura sulfului? 

— Presupun că depinde cu cine vorbești, am remarcat și 
chipul i s-a luminat într-un zâmbet încântat. 

— Dacă vreodată vei dori să îţi părăsești soţul, madonna, a 
spus el, chicotind, să fii sigură că nu vei muri de foame. Am spus 
că ești pricepută, nu-i așa? 

— Soţul meu! am exclamat, pălind. 

Mintea mea a realizat deodată ce însemnau zgomotele 
înfundate care veneau dinspre prăvălie. S-a auzit o bufnitură 
puternică, de parcă un pumn imens ar fi izbit cu o forță 

considerabilă blatul galantarului și murmurul gros al unei voci 
care nu suportă a fi întreruptă s-a făcut auzit în mijlocul 
pâlbâielilor celorlalte voci. 

— lisuse Hristoase! Am uitat de Jamie! 

— Soţul dumitale este aici? 

Ochii lui Raymond s-au căscat și mai mult decât de obicei și, 
dacă nu ar fi fost deja atât de palid, îmi imaginez că s-ar fi albit 
și la faţă. 

— L-am lăsat afară, am explicat, aplecându-mă pentru a trece 
prin deschizătura tainică. Trebuie să se fi plictisit să aștepte. 

— Stai, madonna! 

Raymond m-a prins de cot, oprindu-mă. Cu cealaltă mână mi- 
a acoperit mâna în care ţineam cristalul alb. 

— Acel cristal, madonna. Am spus că este pentru protecţia 
dumitale. 

— Da, da, am zis, auzind cum mă strigă de afară din ce în ce 
mai tare. Deci ce face? 

— Este sensibil la otravă, madonna. Își va schimba culoarea în 
prezenţa anumitor substanţe malefice. 

Aceste cuvinte m-au oprit locului. M-am îndreptat de spate, 
țintuindu-l cu privirea. 

— Otravă? am spus încet. Atunci... 

— Da, madonna. Ai putea fi încă în primejdie. 

Chipul de broscoi al lui Raymond era întunecat. 

— Nu pot spune sigur sau din ce direcţie, căci nu știu. Dacă 
voi afla, fii sigură că te voi anunţa. 

Privirea i s-a îndreptat o clipă spre intrarea prin șemineu. 
Lovituri puternice răsunau ca un tunet în peretele exterior. 

— Te rog, madonna, asigură-l de asta și pe soțul dumitale. 

— Nu-ţi face griji, i-am spus, aplecându-mă sub polița joasă. 
Jamie nu mușcă... nu cred. 

— Nu îmi făceam griji de dinţii lui, madonna, s-a auzit din 
spatele meu, în timp ce pășeam, ghemuită, peste cenușa din 
șemineu. 

Jamie, care tocmai își ridica spada pentru a izbi din nou cu ea 
în perete, m-a văzut ieșind din șemineu și s-a liniștit. 

— Ah, acolo erai, a remarcat el calm. 

Și-a înclinat capul într-o parte, urmărindu-mă cu privirea în 
timp ce îmi ștergeam funinginea și cenușa de pe poala rochiei, 

apoi s-a încruntat la vederea lui Raymond iţindu-se precaut de 
sub masa de uscat ierburi. 

— Ah, și iată-l și pe broscoiul nostru mititel. Are vreo 
explicație, englezoaico, sau să-l agăț în cui, lângă ceilalți? 

Fără a-și muta privirea de la Raymond, a indicat din cap spre 
peretele prăvăliei din faţă, unde câteva broaște uscate erau 
prinse în cuie pe o fâșie lungă de flanel atârnat în perete. 

— Nu, nu, am răspuns repede, observându-l pe Raymond care 
se ghemuise la loc în sanctuarul lui. Mi-a spus totul. De fapt, 
chiar m-a ajutat mult. 

Cu o oarecare reticență, Jamie și-a pus spada la loc în teacă, 
iar eu am întins un braţ pentru a-l scoate pe Raymond din 
ascunzătoare. Spiţerul a tresărit ușor la vederea lui Jamie. 

— Acesta e soțul dumitale, madonna? a întrebat el, sperând 
că răspunsul va fi „nu”. 

— Da, desigur, am încuviinţat. Soţul meu, James Fraser, lord 
de Broch Tuarach, am spus, arătând spre Jamie, deși nu aveam 
la cine altcineva să mă refer. Maestrul Raymond, l-am 
prezentat, fluturând mâna în cealaltă direcție. 

— Mi-am dat seama, a răspuns Jamie sec. 

A făcut o plecăciune și a întins braţul spre Raymond, al cărui 
cap abia trecea cu câţiva centimetri de talia lui Jamie. Raymond 
a atins o clipă mâna întinsă și s-a tras iute îndărăt, abia 
stăpânindu-și un fior ușor. M-am uitat la el uluită. 

Jamie a ridicat ușor o sprânceană, apoi s-a îndreptat de spate 
și s-a sprijinit de marginea tejghelei, încrucișându-și brațele la 
piept. 

— Prea bine, a spus el. Despre ce e vorba? 

Eu am oferit cele mai multe din explicaţii, Raymond adăugând 
doar din când în când câteva confirmări monosilabice. Micul 
spițer părea să-și fi pierdut spiritul șiret obișnuit, ghemuindu-se 
pe un taburet în apropierea focului, cu umerii aplecaţi de teamă. 
Doar când am încheiat, povestind despre cristalul alb - și despre 
presupusa lui utilitate -, s-a foit în scaun și a părut să își 
recapete puţin vioiciunea. 

— Este adevărat, milord, l-a asigurat el pe Jamie. De fapt, nu 
știu dacă soția dumitale ori dumneata sunteţi în primejdie sau 
poate sunteţi amândoi. Nu am auzit nimic anume; doar numele 
„Fraser” menţionat într-un loc unde numele sunt rareori folosite 
pentru binecuvântare. 

Jamie i-a aruncat o privire ascuţită. 

— Așa deci? Și dumneata frecventezi asemenea locuri, nu, 
monsieur Raymond? Și cei despre care vorbești sunt tovarășii 
dumitale? 

Raymond a zâmbit stins. 

— l-aş descrie mai degrabă ca pe rivali în afaceri, milord. 

— înî, a mormăit Jamie. Da, și oricine ar încerca, ar putea 
primi ceva mai mult decât a sperat, a spus el ducându-și mâna 
la spadă și îndreptându-se de spate. Cu toate acestea, îţi 
mulțumesc pentru avertisment, maestre Raymond. 

A făcut o plecăciune spre farmacist, însă de data asta nu i-a 
mai întins mâna. 

— Cât despre cealaltă treabă, a spus el arcuind o sprânceană 
spre mine, dacă soţia mea e dispusă să îţi ierte faptele, nu e 
treaba mea să mă amestec. Nu că nu te-aș sfătui, a adăugat el, 
să te vâri din nou în gaura dumitale data viitoare când mai intră 
vicontesa în prăvălie. Hai să mergem, englezoaico. 

e 

În vreme ce trăsura se îndrepta huruind spre Rue Tremoulins, 
Jamie era tăcut, privind pe geam și bătând cu degetele 
înțepenite ale palmei drepte în coapsă. 

— Un loc unde numele sunt arareori folosite pentru 
binecuvântare, a murmurat în timp ce trăsura se întorcea pe 
Rue Gamboge. Care ar fi un astfel de loc, mă întreb? 

Mi-am amintit simbolurile cabalistice de pe dulapul lui 
Raymond și un fior slab mi-a ridicat părul de pe braţe. Mi-am 
amintit relatarea lui Marguerite despre contele Saint Germain și 
avertismentul lui madame de Ramage. l-am povestit lui Jamie ce 
îmi spuseseră femeile și ce aflasem de la Raymond. 

— El le-ar putea privi ca pe niște desene decorative, am spus 
în încheiere, însă e clar că știe oameni pentru care aceste 
simboluri înseamnă ceva și în plus pe cine încearcă el să ţină 
departe de dulapul lui? 

Jamie a înclinat din cap. 

— Da. Am auzit ceva - foarte puţin - despre astfel de ocupații 
pe la Curte. La vremea aceea nu am acordat nicio atenţie, 
considerându-le prostii, însă acum voi afla mai multe. 

Deodată a început să râdă și m-a tras mai aproape de el. 

— O să-l pun pe Murtagh să îl urmărească pe contele Saint 
Germain. O să aibă și contele un demon real cu care să se joace. 

| 17. Gelozie 


Murtagh a fost trimis de îndată să urmărească plecările și 
sosirile contelui Saint Germain, însă nu a avut de raportat nimic 
misterios, în afară de faptul că primea acasă la el un număr 
impresionant de persoane de ambele sexe și din toate clasele 
sociale. Contele a avut însă un musafir interesant - Charles 
Stuart, care a venit într-o după-amiază, a stat un ceas, apoi a 
plecat. 

Charles începuse să solicite tot mai des compania lui Jamie în 
expedițiile sale prin tavernele și locurile rău famate ale orașului. 
Eu, personal, eram de părere că asta avea mai mult de a face cu 
petrecerea lui Jules de La Tour de Rohan, pentru a celebra 
anunțul sarcinii soţiei sale decât cu influenţa sinistră a contelui. 

Aceste expediţii se întindeau uneori mult în noapte, așa că m- 
am obișnuit să mă duc la culcare fără Jamie, să mă trezesc 
atunci când se strecura în pat lângă mine, cu trupul îngheţat 
după plimbările prin ceața nocturnă și cu părul și pielea 
mirosind a tutun și a lichior. 

— E atât de absorbit de femeia aceea, încât nici nu cred că își 
mai amintește că e moștenitorul tronurilor Scoției și al Angliei, a 
spus Jamie, întorcându-se dintr-una din expediţii. 

— Dumnezeule, trebuie să fie foarte trist, am spus sarcastic. 
Să sperăm că rămâne așa. 

O săptămână mai târziu însă, m-am trezit în lumina rece și 
cenușie a răsăritului găsind patul încă gol lângă mine, plapuma 
întinsă și neatinsă. 

— Soțul meu este în biroul său? am întrebat, aplecându-mă 
peste balustradă în cămașă de noapte, speriindu-l pe Magnus, 
care trecea prin holul de jos. 

Poate că Jamie alesese să doarmă pe sofaua din birou, ca să 
nu mă deranjeze. 

— Nu, milady, a răspuns el, ridicând privirea spre mine. Am 
venit să descui ușa din față și am băgat de seamă că nici nu a 
fost încuiată. Domnul nu a venit acasă noaptea trecută. 

M-am așezat greoaie pe treapta din capătul de sus al scărilor 
și trebuie să fi arătat destul de alarmant, căci bătrânul valet a 
țâșnit în sus pe scări spre mine. 

— Madame, a spus el, frecându-mi speriat o mână. Madame, 
vă Ssimţiţi bine? 

— Am avut și momente mai bune, dar nu contează. Magnus, 
trimite îndată pe unul dintre lachei la reședința prinţului Charles 
din Montmartre. Să întrebe dacă soţul meu e acolo. 

— Îndată, milady. Și o voi trimite pe Marguerite la 
dumneavoastră. 

S-a întors și a coborât scările în fugă, papucii din fetru moale 
pe care îi purta la treburile de dimineață făcând un zgomot 
moale și înfundat pe podeaua din lemn lustruit. 

— Și pe Murtagh! am strigat în urma lui Magnus. Ruda soțului 
meu. Adu-l la mine, te rog! 

Primul gând care îmi trecuse prin minte a fost că Jamie 
rămăsese poate peste noapte în vila lui Charles; al doilea a fost 
că ceva i se întâmplase; fie suferise un accident, fie căzuse 
victima cuiva. 

— Unde e? s-a auzit vocea spartă a lui Murtagh la picioarele 
scărilor. 

Din câte se părea, tocmai fusese trezit din somn; pielea 
obrazului păstra urmele așternutului și în cutele cămășii sale 
ponosite erau fire de paie. 

— De unde să știu eu? am sărit. 

Murtagh arăta întotdeauna de parcă suspecta pe toată lumea 
de ceva, și faptul că fusese trezit pe nepusă masă nu 
îmbunătăţea încruntătura sa obișnuită. Însă mă liniştea să-l văd 
acolo; dacă ne aștepta vreo surpriză neplăcută, Murtagh părea 
persoana potrivită să o întâmpine. 

— A plecat aseară cu prinţul Charles în oraș și nu s-a mai 
întors. Asta e tot ce știu. 

M-am ridicat sprijinindu-mă de balustradă, trăgându-mi în 
jurul picioarelor faldurile cămășii de noapte. Focurile fuseseră 
aprinse, însă în casă nu apucase să se încălzească și tremuram 
de frig. 

Murtagh a început să își frece obrajii cu palma, să își 
limpezească mintea. 

— Înî. S-a dus în Montmartre? 

— Da. 

— Atunci o să aștept până îmi aduc vești. Dacă Jamie e acolo, 
totul e în regulă. Dacă nu e, poate știu când s-a despărțit de 
Înălţimea Sa și unde. 

— Și dacă au dispărut amândoi? Dacă nici prinţul nu s-a mai 
întors? am întrebat. 

Dacă în Paris erau iacobiţi, erau și din cei care se opuneau 
reîntoarcerii la tron a dinastiei Stuarzilor. Și deși asasinarea lui 
Charles nu avea să garanteze eșecul unei potenţiale revolte 
scoțiene - Charles avea, la urma urmelor, un frate mai tânăr, 
Henry putea într-un fel să mai tempereze din entuziasmul lui 
James pentru o asemenea întreprindere - dacă avea vreun pic, 
mi-am spus în sinea mea, cu gândul în altă parte. 

Îmi era încă foarte proaspătă în minte întâmplarea pe care mi- 
o povestise Jamie, atentatul la viaţa lui în timpul căruia îl 
cunoscuse pe Fergus. Asasinatele stradale erau destul de 
obișnuite și bande de huligani vânau pe străzile Parisului după 
lăsarea serii. 

— Ai face bine să pui ceva pe dumneata, domniţă, a remarcat 
Murtagh. Ti se vede pielea de găină de aici. 

— Ah! Da, să mă îmbrac. 

Mi-am privit mâinile; mă cuprinsesem cu brațele în timp ce tot 
soiul de supoziţii îmi goneau prin minte, însă fără prea mult 
efect; începeau să îmi clănțăne dinţii. 

— Madame! O să vă pricopsiţi cu o răceală, zău! 

Marguerite a urcat scările cu pas apăsat și iute și m-a condus 
spre dormitor, în timp ce eu am aruncat o privire peste umăr să- 
| văd pe Murtagh dedesubt, examinând cu atenţie vârful 
jungherului înainte de a-l vâri înapoi în teacă. 

— Ar trebui să fiți în pat, madame! m-a certat Marguerite. Nu 
e bine pentru copil să staţi așa până înghețaţi de frig. Vă aduc 
îndată o tigaie cu cărbuni să încălziţi patul; unde vă e halatul de 
casă? Înveliţi-vă degrabă, da, așa-i bine... 

Mi-am pus halatul greu de lână peste cămașa de noapte din 
mătase, ignorând însă cotcodăcitul lui Marguerite și m-am dus la 
fereastră și am deschis obloanele. 

Afară strada începea să strălucească pe măsură ce soarele 
răsărea, încălzind fațada superioară a caselor de piatră. In ciuda 
orei matinale, Rue  Tremoulins zumzăia de activitate; 
cameristele și valeţii curăţau treptele și lustruiau feroneria de 
alamă a porților; negustorii ambulanți vindeau fructe, legume și 
pește proaspăt, lăudându-și marfa de-a lungul străzii, în vreme 
ce bucătarii caselor mari se iveau pe la ușile de la subsol 
precum niște spirite chemate de strigătele negustorilor. O 

căruță încărcată cu cărbuni huruia încet de-a lungul străzii, trasă 
de un cal bătrân care arăta de parcă ar fi preferat să rămână în 
grajdul său. Dar nici urmă de Jamie. 

In cele din urmă i-am îngăduit anxioasei Marguerite să mă 
bage în pat, de dragul căldurii, căci nu puteam adormi la loc. 
Fiecare sunet de dedesubt mă aducea în stare de alertă, cu 
speranţa că fiecare pas pe caldarâmul de afară va fi urmat de 
vocea lui Jamie în holul de la intrare. Chipul contelui Saint 
Germain îmi venea în minte întruna, împiedicându-mă să adorm. 
Singurul dintre nobilii francezi care avea o oarecare legătură cu 
Charles Stuart. Din câte se părea, el fusese în trecut în spatele 
atentatului la viaţa lui Jamie... și a mea. Era cunoscut pentru 
legăturile lui dubioase. Era oare posibil să fi aranjat îndepărtarea 
lui Charles și a lui Jamie din peisaj? Fie că scopurile lui erau 
politice sau personale nu mai conta prea mult în acest moment. 

Când în cele din urmă s-a auzit jos sunetul pașilor, eram atât 
de absorbită de viziuni cu Jamie zăcând într-un șanț cu beregata 
tăiată, încât nu am realizat că e acasă decât abia după ce s-a 
deschis ușa dormitorului. 

— Jamie! m-am ridicat în pat cu un strigăt de bucurie. 

El mi-a zâmbit, apoi a căscat de i-au trosnit fălcile, fără să se 
obosească să își pună mâna la gură. Spre ușurarea mea, am 
văzut că avea gâtul neatins. Pe de altă parte, arăta frânt de 
oboseală. S-a așezat în pat lângă mine și s-a întins cât era de 
lung, apoi s-a relaxat cu un geamăt mulțumit. 

— Ce s-a întâmplat cu tine? am întrebat. 

A deschis un ochi cu o pleoapă înroșită. 

— Mi-ar trebui o baie, a spus el și l-a închis din nou. 

M-am aplecat spre el și l-am mirosit ușor. Nasul meu a 
detectat mireasma obișnuită și înecăcioasă de camere închise și 
de lână umedă, ascunzând o combinaţie cu adevărat 
remarcabilă de băuturi alcoolice - bere, vin, whisky și brandy - 
care corespundeau varietăţii de pete de pe cămașa lui. Și 
adăugând o notă înaltă acestui amestec, un damf de parfum 
ieftin, deosebit de pătrunzător și înecăcios. 

— Chiar că îţi trebuie! am încuviințat. 

M-am dat jos din pat și, scoțând capul în hol, am strigat-o pe 
Marguerite, cerându-i să aducă o vană și să o umple cu apă. Ca 
dar de despărţire primisem de la fratele Ambrose câteva 

calupuri de săpun de casă fin, cu ulei esenţial de trandafiri și i- 
am spus să le aducă și pe acelea. 

În timp ce slujnica a pornit în dificila misiune de a căra până 
sus uriașele canistre din cupru pentru baie, mi-am îndreptat 
atenţia spre uriașul din pat. 

l-am scos papucii și șosetele, apoi i-am desfăcut catarama de 
la kilt și i l-am scos. Mâinile i s-au îndreptat din reflex spre 
vintre, însă privirile mele erau aţintite în altă parte. 

— Ce-ai păţit? am întrebat din nou. 

Pe coapse i se vedeau câteva zgârieturi lungi, de un roșu 
aprins pe pielea palidă. Și sus, pe interiorul unui coapse avea 
ceva ce nu putea fi decât o mușcătură; urmele de dinţi erau cât 
se poate de vizibile. 

În timp ce turna apa fierbinte, slujnica a aruncat o privire 
curioasă spre rană și a găsit de cuviinţă să își dea cu părerea în 
această chestiune delicată. 

— Un petit chien? a întrebat ea. 

Un câine mic? Sau altceva. Deși nu cunoșteam prea bine 
expresiile acelei epoci, învăţasem că /es petits chiens mergeau 
adesea pe stradă pe două picioare și aveau obrajii vopsiți. 

— Afară! am poruncit scurt în franceză, cu tonul unei 
matroane. 

Slujnica și-a luat bidoanele și a ieșit din cameră, ţuguindu-și 
ușor buzele, supărată. M-am întors la Jamie care a deschis un 
ochi și după ce mi-a aruncat o privire, l-a închis la loc. 

— Deci? am întrebat. 

În loc să îmi răspundă, a dat din umeri. După un moment, s-a 
ridicat în capul oaselor și s-a frecat cu mâinile pe față, barba 
scurtă scoțând un scrâșnet ușor. A ridicat interogativ o 
sprânceană roșcovană. 

— N-aș îndrăzni să cred că o domniţă atât de finuţă ca tine ar 
fi familiară cu sensul alternativ al termenului so';xante-neuf? 

— Am auzit termenul, am spus, încrucișându-mi brațele pe 
piept și privindu-l cu o oarecare suspiciune. Și aș putea să te 
întreb unde ai întâlnit acest număr atât de interesant? 

— Mi-a fost sugerat, cu o oarecare insistență, drept o 
activitate plăcută de către o doamnă pe care am întâlnit-o 
întâmplător astă-noapte. 

— Cumva a fost doamna care te-a mușcat de coapsă? 

Jamie a coborât privirea, mângâindu-și meditativ semnul. 

— Mmm, nu. Chiar nu a fost. Doamna respectivă părea 
preocupată cu numerele mai mici. Cred că avea de gând să se 
mulțumească și cu șase, în timp ce nouă putea să se ducă 
dracului. 

— Jamie, am spus bătând apăsat din picior, unde ai fost toată 
noaptea? 

Jamie a luat un pumn de apă din vană și s-a stropit pe față, 
lăsând câteva firișoare să se prelingă printre firele de păr de un 
roșu închis de pe piept. 

— Mm, a spus el, clipind pentru a scăpa de stropii de apă de 
pe genele groase, păi, să vedem. Întâi am luat cina la o tavernă. 
Acolo i-am întâlnit pe Glengarry și pe Millefleurs. 

Domnul Millefleurs era un bancher parizian, în vreme ce 
Glengarry era unul din iacobiţii mai tineri, căpetenia unui trib al 
clanului MacDonell. Mai degrabă în vizită la Paris decât cu 
locuință permanentă, în ultima vreme își petrecuse mult timp în 
compania lui Charles, din spusele lui Jamie. 

— lar după cină ne-am dus la reședința ducelui Di Castellotti, 
să jucăm cărți. 

— Și pe urmă? am întrebat. 

Într-o nouă tavernă, din cate a reieșit. Și pe urmă o alta. lar 
apoi, un stabiliment care părea să aibă caracteristicile unei 
taverne însă era mai atrăgător prin prezenţa unor doamne cu o 
înfățișare interesantă și înzestrate cu talente și mai interesante. 

— Talente, eh? am spus, aruncând o privire spre urmele de pe 
piciorul lui. 

— Dumnezeule, au făcut-o în public! a exclamat el, 
scuturându-se la amintirea acelor momente. Două din ele, pe 
masă. Chiar între pulpa de oaie și cartofii fierți. Cu sos de gutui. 

— Mon dieu! a exclamat slujnica tocmai întoarsă în cameră, 
punând jos o nouă carafă cu apă, cât să își facă semnul crucii. 

— Tu să taci din gură, am spus, încruntându-mă ameninţător 
spre ea, apoi mi-am îndreptat din nou atenţia spre soţul meu. Și 
pe urmă ce s-a mai întâmplat? 

Apoi, din câte se pare, acţiunea devenise cumva mai 
generală, deși încă îndeplinită într-o manieră destul de publică. 
Din respect pentru sensibilitatea lui Marguerite, Jamie a așteptat 
până când a ieșit din cameră după un nou bidon de apă înainte 
de a continua. 

— ... Și pe urmă Castellotti le-a luat pe grăsana roșcată și pe 
miniona blonda, le-a dus într-un colț și... 

— Și tu ce făceai în tot acest timp? am întrerupt fascinanta 
povestire. 

— Mă uitam la ei, a răspuns el, parcă surprins de întrebare. 
Nu părea decent, dar nu aveam prea multe opţiuni, în aceste 
împrejurări. 

În vreme ce vorbea, eu continuam să îi pipăi geanta și în acel 
moment am pescuit nu doar un mic portmoneu, ci și un inel din 
metal, decorat cu un blazon. L-am încercat curioasă pe deget; 
era cu mult mai larg decât un inel normal și atârna pe degetul 
meu precum o potcoavă pe un băț. 

— Al cui e inelul? am întrebat, ridicându-l. Seamănă cu 
blazonul ducelui di Castellotti, dar proprietarul inelului, oricine 
ar fi el, trebuie să aibă niște degete precum cârnaţi. 

Castellotti era un italian slăbănog și gălbejit, cu chipul 
scofâlcit al unui om suferind de dispepsie cronică; nici nu era de 
mirare, judecând după relatarea lui Jamie. 

Sos de gutui, într-adevăr! 

Am ridicat privirea și l-am văzut pe Jamie îmbujorat de la 
buric până în vârful frunţii. 

— A..., a început el, privind cu mare interes o pată de noroi de 
pe genunchi, inelul ăla... nu intră pe degetul unui bărbat. 

— Dar pe... ah! 

Am inspectat obiectul circular cu un interes reînnoit. 

— Dumnezeule! Am mai auzit de așa ceva înainte... 

— Ai auzit? a întrebat Jamie de-a dreptul scandalizat. 

— Dar nu am văzut niciodată unul. Ție îţi vine? am zis, 
întinzând braţul pentru a încerca. 

Jamie și-a strâns din reflex palmele în jurul părţilor intime. 
Marguerite, intrând cu o nouă carafă de apă, l-a asigurat: 

— Ne vous en faîtes pas, monsieur. J'en ai déjà vu un. 

Nu vă faceti griji, domnule, am mai văzut. 

Străfulgerându-ne cu privirea când pe mine, când pe slujnică, 
Jamie și-a tras plapuma în poală. 

— Nu e suficient că mi-am petrecut întreaga noapte 
apărându-mi virtutea, a remarcat el cu o oarecare asprime, 
trebuie să mai suport și comentarii în privinţa ei dimineața. 

— Ţi-ai apărat virtutea? 

Am aruncat inelul dintr-o mână într-alta, prinzându-l cu 
arătătorul celeilalte mâini. 

— L-ai primit în dar? am întrebat. Sau ca „împrumut”? 

— În dar. Nu face asta, englezoaico, a spus el, crispându-se. 
Trezești amintiri. 

— Ah, da, am spus, privindu-l cu băgare de seamă. În legătură 
cu amintirile astea... 

— Nu eu! a protestat el. Doar nu crezi că aș face așa ceva? 
Doar sunt bărbat însurat! 

— Monsieur Millefleurs nu e însurat? 

— Nu doar că e însurat, dar mai are și două metrese, a spus 
Jamie. Dar el e francez; e altă poveste. 

— Ducele di Castellotti nu e francez... e italian. 

— Dar el e duce. Și asta e diferit. 

— Ah, chiar e? Mă întreb dacă ducesa e de aceeași părere. 

— Luând în considerare că sunt câteva lucruri pe care ducele 
pretinde că le-a învăţat de la ducesă, îmi imaginez că e. Nue 
gata baia aia? 

Strângându-și kiltul în jurul lui, s-a îndreptat agale spre vana 
aburindă și a pășit înăuntru. Și-a aruncat kiltul și s-a lăsat în jos, 
însă nu suficient de repede. 

— Enorm! a exclamat slujnica, făcându-și cruce. 

— C'est tout, am repezit-o. Merci bien. 

A lăsat ochii în jos, s-a îmbujorat și s-a făcut nevăzută. 

Când ușa s-a închis în urma servitoarei, Jamie s-a relaxat în 
vana cu spatele drept, numai bun pentru a te destinde; 
sentimentul epocii părea să fie că odată ce te-ai deranjat să 
umpli vana, e normal să te bucuri de ea. Chipul lui acoperit cu o 
barbă scurt și ţepoasă a căpătat o expresie de extaz pe măsură 
ce se cufunda treptat în apa fierbinte, pielea albă înroșindu-i-se 
din cauza căldurii. Broboane de transpiraţie abia vizibile îi 
acopereau pomeţii înalți și laţi, sclipind în golurile de sub ochii 
închiși. 

— Săpun? a cerut el, deschizând ochii. 

— Într-adevăr. 

Am luat un calup și i l-am întins, apoi m-am așezat pe un 
taburet de lângă vană. Am stat o vreme privindu-l în vreme ce 
se curăța riguros, apoi i-am întins o cârpă și o piatră ponce cu 
care și-a frecat minuţios pielea de la călcâie și de la coate. 

— Jamie, am spus în cele din urmă. 

— Da? 

— Nu vreau să pun la îndoială metodele tale, am spus, și am 
fost amândoi de acord că ai putea fi nevoit să faci anumite 
eforturi, însă... chiar trebuia să... 

— Să ce, englezoaico? 

Se oprise din spălat și mă privea intens, cu capul înclinat într- 
o parte. 

— Să... să... 

Spre enervarea mea, eram la fel de îmbujorată ca și el, însă 
fără scuza apei fierbinţi. 

O mână mare s-a ridicat plină de apă din vană și s-a așezat pe 
braţul meu. Fierbinţeala udă ardea prin mătasea fină a mânecii 
mele. 

— Englezoaico, a spus el, ce crezi că am făcut? 

— Păi, am rostit, încercând fără prea mare succes să îmi ţin 
privirile departe de semnele de pe coapsa lui. 

A început să râdă, cu toate că nu suna cu adevărat amuzat. 

— „O, voi puţin credincioșilor!” a exclamat el sardonic. 

M-am ferit de atingerea lui. 

— Păi, când soţul tău vine acasă mușcat, zgâriat și duhnind a 
parfum și recunoaște că și-a petrecut noaptea într-o casă rău 
famată, și... 

— Și îţi spune din capul locului că și-a petrecut noaptea 
privind, nefăcând? 

— Dar nu ai căpătat semnele acelea pe picior doar privind! 
am sărit deodată, apoi mi-am mușcat limba. 

Eram geloasă și nu-mi păsa. Jurasem în sinea mea că voi lua 
totul cu calm, ca o femeie umblată prin lume, spunându-mi că 
am încredere totală în Jamie și că, în orice caz, nu poți face 
omletă fără să spargi ouăle. Chiar dacă s-ar fi întâmplat ceva... 

Mi-am scuturat mâneca udă, simțind aerul îngheţat prin 
mătasea rece. M-am luptat să îmi recapăt tonul relaxat, 
obișnuit. 

— Sau or fi răni de luptă onorabilă, căpătate în timp ce-ţi 
apărai virtutea? 

Cu toate acestea, nu reușeam să adopt un ton relaxat. 
Auzindu-mă, am fost nevoită să admit că era chiar arțăgos. Dar 
îmi păsa tot mai puţin. 

Neobișnuit să distingă între tonurilor vocii, Jamie și-a mijit 
ochii, gata să răspundă. A tras aer în piept, apoi s-a gândit 
probabil că mai bine își ţine gura și a expirat. 

— Da, a încuviinţat apoi, calm. 

A bâjbâit în vană printre picioare în căutarea bucății de săpun, 
o sferă neregulată de seu alb. A ridicat-o în palmă. 

— Vrei să mă ajuţi să mă spăl pe cap? Înălţimea Sa a vomitat 
pe mine în trăsură în drum spre casă, și îmi pute părul, pe lângă 
altele. 

Am ezitat o clipă, însă am acceptat creanga de măslin, cel 
puţin pentru moment. li simţeam curba solidă a craniului sub 
părul des, acoperit de clăbuc, și urma cicatricii vindecate 
traversându-i ceafa. l-am masat puternic mușchii gâtului cu 
degetele mari și l-am simţit relaxându-se puţin. 

Bulele de săpun i se prelingeau peste curbele sclipind de apă 
ale umerilor, și mâinile mele le-au urmat, întinzând săpunul 
alunecos, astfel încât degetele păreau să plutească pe suprafaţa 
pielii lui. 

Chiar că era mare, mi-am zis. Stând în preajma lui atât de 
mult, aveam tendința de a uita cât de uriaș e până când îl 
vedeam de departe, cu un cap mai înalt decât restul mulțimii, și 
eram din nou copleșită de grația și de frumusețea trupului său. 
Dar acum stătea cu genunchii strânși sub bărbie și umerii lui 
umpleau vana dintr-o parte în alta. S-a aplecat puţin în față 
pentru a mă ajuta să îl spăl, dezvelindu-și cicatricile hidoase de 
pe spate. Urmele late și sângerii ale darului de Crăciun din 
partea lui Jack Randall se întindeau groase peste cicatricile fine 
și albe, cauzate de loviturile de bici mai vechi. 

| le-am atins ușor, cu inima strânsă. Știam aceste răni de când 
erau proaspete, îl văzusem aproape de pragul nebuniei din 
cauza torturii și a abuzului, însă îl vindecasem și el luptase cu 
toată voinţa inimii lui nobile să fie din nou întreg, să se întoarcă 
la mine. Cuprinsă de un val de tandrete, i-am dat la o parte 
vârfurile șuvițelor de păr și m-am aplecat să îl sărut pe ceafă. 

Deodată m-am ridicat. A simţit mișcarea și a întors ușor capul 
într-o parte. 

— Ce s-a întâmplat, englezoaico? m-a întrebat, cu glasul 
moale de plăcere amorţită. 

— Absolut nimic, am răspuns, cu ochii țintă la petele stacoijii 
de pe laterala gâtului. 

Infirmierele din spitalul de la Pembroke obișnuiau să le 
ascundă sub eșarfe elegante, legate în jurul gâtului dimineaţa 
după întâlnirile cu soldaţii de la baza din apropiere. Întotdeauna 
am avut convingerea că eșarfele erau mai degrabă o metodă de 
a atrage atenţia asupra acelor semne decât de a le ascunde. 

— Absolut nimic, am spus din nou, întinzând braţul după 
carafa de pe stativ. Așezată lângă fereastră, se simţea îngheţată 
la atingere. Am pășit în spatele lui Jamie și i-am răsturnat-o 
peste cap. 

Mi-am ridicat poalele cămășii de noapte de mătase pentru a 
mă feri de valul neașteptat care s-a scurs pe lângă vană. Jamie 
împroșca cu apă din cauza răcelii, prea șocat încă pentru a 
articula cuvintele pe care i le vedeam formându-i-se pe buze. 
Dar i-am luat-o înainte. 

— Doar ai privit, nu-i așa? am întrebat cu răceală. Și tu nu te- 
ai înfruptat nici măcar puţin, nu? Bietul de tine! 

S-a lăsat pe spate în vană cu o violenţă care a făcut apa să se 
reverse peste margini, inundând podeaua de piatră și s-a întors 
să mă privească. 

— Ce vrei să spun? a întrebat el. Că voiam și eu să mă 
destrăbălez cu ei? Da, voiam! Destul de tare încât să mă doară 
ouăle de frustrare. Și destul încât să îmi vină să vomit la gândul 
că aș putea-o atinge pe vreuna din prostituatele ala. 

Și-a smuls într-o parte masa de păr ud care îi intra în ochi, 
străfulgerându-mă cu privirea. 

— Asta voiai să afli? Eşti mulțumită acum? 

— Nu chiar, am spus. 

Faţa îmi ardea și mi-am lipit obrazul de geamul îngheţat al 
ferestrei, cu mâinile strânse pumn pe pervaz. 

— Bărbatul care privește o femeie cu poftă în inimă a comis 
deja adulterul. Așa vezi tu lucrurile? 

— Așa vezi tu? 

— Nu, a răspuns el scurt. Nu văd așa. Și ce ai face dacă eu m- 
aș fi culcat cu o prostituată, englezoaico? Mi-ai trage o palmă? 
Mi-ai porunci să dorm în altă cameră? Mi-ai interzice să mai pun 
mâna pe tine? 

M-am întors și l-am privit în ochi. 

— Te-aș ucide, i-am spus printre dinţi. 

A ridicat brusc din sprâncene și colţurile gurii i-au alunecat 
ușor în jos de uimire. 

— Să mă ucizi? Dumnezeule, eu dacă te-aș prinde cu un alt 
bărbat, l-aș ucide pe el! 

S-a oprit și un colț al gurii s-a ridicat strâmb. 

— Mă rog, a spus el. N-aș fi foarte mulţumit nici de tine, însă 
tot pe el l-aș ucide. 

— Tipic bărbătesc, am constatat. Niciodată nu vede punctul 
esențial. 

Jamie a pufnit pe nări cu un umor amar. 

— Așa zici tu? Deci nu mă crezi. Vrei să îţi dovedesc, 
englezoaico, că nu m-am culcat cu nicio femeie în ultimele 
câteva ceasuri? 

S-a ridicat în picioare, apa rostogolindu-se peste mușchii lungi 
ai picioarelor. Lumina de la fereastră îi sublinia firele de păr 
arămii de pe trup și aburul i se ridica de pe piele în fuioare. 
Arăta ca o statuie proaspăt turnată în aur. Privirea mi-a coborât 
o clipă. 

— Ha! am exclamat cât se poate de disprețuitor. 

— Apă fierbinte, a răspuns el scurt, ieșind din vană. Nu-ţi face 
griji, trece repede. 

— Asta s-o crezi tu! am exclamat eu delicat și sigur. 

Chipul i s-a înroșit și mai mult și pumnii i s-au strâns 
involuntar. 

— N-am nicio șansă să discut raţional cu tine, nu? a întrebat 
el. Dumnezeule, mi-am petrecut noaptea zbătându-mă între 
dezgust și agonie, batjocorit de ceilalţi că nu sunt destul de 
bărbat, ca pe urmă să vin acasă, să fiu acuzat că n-am onoare! 
Mallaichte băs!? 

Aruncând priviri enervate în jur, a văzut pe podea, lângă pat, 
hainele aruncate și s-a repezit spre ele. 

— Ţine, atunci! a spus el, căutându-și frenetic centura. la de 
aici! Dacă a pofti înseamnă adulter pentru care tu m-ai omori, 
atunci mai bine-ai face-o! 

A ridicat jungherul, o lamă de douăzeci și cinci de centimetri 
de oţel negru, și l-a întins spre mine, cu plăselele înainte. S-a 
îndreptat de umeri, rămânând cu pieptul lat dezgolit în faţa 
mea, străpungându-mă cu o privire aprigă. 

— Ce mai aștepți? a insistat el. Doar n-ai vorbit prostii, sper. 
Că doar ţii atât de mult la onoarea ta de nevastă! 

O adevărată ispită. Pumnii încleștaţi mi-au tremurat pe lângă 
trup, sub tentaţia de a înșfăca jungherul și de a i-l împlânta 
adânc între coaste. Doar gândul că, lăsând la o parte 
teatralitatea, cu siguranţă nu m-ar lăsa să îl înjunghii, m-a 
împiedicat să încerc. Mă simţeam suficient de ridicol, fără să mă 
umilesc și mai mult. M-am întors cu spatele la el într-o 
învolburare de mătase. 

După o clipă, am auzit clinchetul jungherului pe lespezile de 
piatră. Am rămas nemișcată, cu privirea aţintită pe fereastra 
care dădea în curtea interioară. In spatele meu am auzit foșnete 
ușoare și m-am uitat în reflexia palidă din geam. Îmi vedeam 
chipul, ca un oval neregulat înconjurat de un nimb de păr 
castaniu, ciufulit de somn. Silueta despuiată a lui Jamie se mișca 
încet reflectată în geam, ca prin apă, căutând un prosop. 

— Prosopul e în sertarul de jos al dulapului de sub carafa cu 
apă, am spus, întorcându-mă. 

— Mulţumesc. 

A dat drumul cămășii murdare cu care începuse să se șteargă 
fără tragere de inimă și s-a întins după prosop, fără să mă 
privească. 

Și-a șters obrajii, apoi a părut să ajungă la o decizie. A coborât 
prosopul și s-a uitat drept spre mine. Îi vedeam faţa străbătută 
de emoție și parcă mă uitam la propriul meu chip în geamul 
ferestrei. Rațiunea a triumfat în amândoi în același timp. 

— Imi pare rău, am spus la unison. 

Și am început să râdem. 

Umezeala pielii lui pătrundea prin mătasea subţire, însă nu 
îmi păsa. 

Câteva minute mai târziu, Jamie a murmurat ceva în părul 
meu. 

— Poftim? 

— Prea aproape, a repetat el, dându-se puţin în spate. A fost 
prea aproape, englezoaico, și m-a speriat. 

Am privit în jos, spre jungherul ce zăcea uitat pe podea. 

— Speriat? Nu am văzut în viaţa mea pe cineva mai puţin 
speriat. Știai prea bine că n-o s-o fac. 

— O, asta, a rânjit el. Nu, nu credeam că o să mă omori, oricât 
ti-ar plăcea să o faci. Nu, a spus el, redevenind serios, a fost... în 
fine, femeile acelea. Ce am simţit când eram cu ele. Nu le 
doream, chiar nu... 

— Da, știu, l-am întrerupt întinzându-mă spre el, dar încă nu 
terminase ce avea de spus. 

S-a retras cu o expresie tulburată. 

— Dar... pofta, cred că ai putea-o numi... aceea era... prea 
aproape de ceea ce simt uneori pentru tine și asta... mă rog, nu 
mi se pare în regulă. 

S-a întors cu spatele, ștergându-și părul cu un prosop de 
pânză, astfel încât vocea îi suna pe jumătate înfundată. 

— Intotdeauna am crezut că e ceva simplu să te culci cu o 
femeie, a spus el încet. Și cu toate acestea... îmi vine să cad la 
picioarele tale și să te venerez, a continuat el, apoi a lăsat 
prosopul să cadă și a întins braţele, luându-mă de după umeri, și 
în același timp îmi vine să te pun în genunchi în faţa mea și să 
te ţin acolo, să îmi strâng mâinile în părul tău și gura ta să mă 
servească... și vreau ambele lucruri în același timp, englezoaico. 

Și-a ridicat palmele prin părul meu și mi-a prins faţa între ele, 
cu putere. 

— Nu mă înţeleg deloc, englezoaico. Sau poate că mă înțeleg. 

Mi-a dat drumul și s-a întors într-o parte. Faţa i se uscase de 
mult, dar a ridicat prosopul căzut și a început să își frece obrajii, 
făcând barba scurtă să foșnească ușor sub asprimea pânzei. 
Glasul îi era tot scăzut, abia audibil la un metru distanță. 

— Lucrurile astea, de fapt, conștientizarea lor mi-a venit la 
puţin timp după... după Wentworth. 

Wentworth. Unde își dăduse sufletul pentru a-mi salva viaţa și 
unde îndurase chinurile condamnaților pentru a și-l răscumpăra. 

— La început am crezut că Jack Randall mi-a furat o parte din 
suflet și pe urmă am știut că era mai rău decât atât. Sufletul 
meu era întreg; și întreg fusese în tot acel timp; doar că el mi-l 
arătase și mă făcuse conștient de existenţa lui. Asta mi-a făcut 
și pentru asta nu îl pot ierta, putrezi-i-ar sufletul! 

A coborât prosopul și m-a privit, cu chipul obosit de încercările 
nopţii, dar ochii strălucind de ardoare. 

— Claire. Când îţi simt oasele fine ale gâtului sub palme și 
pielea aceea fină și subţire a sânilor și braţele... Dumnezeule, 
ești soţia mea, pe care o preţuiesc și o iubesc cu toată fiinţa 
mea, și tot vreau să te sărut până când îţi simt buzele 
sângerând și vreau să văd urmele degetelor mele pe pielea ta. 

A lăsat prosopul să cadă. Și-a ridicat palmele și le-a ţinut 
tremurând în aer în faţa propriilor săi ochi, apoi foarte încet le-a 

coborât pentru a se odihni pe capul meu, parcă binecuvântându- 
mă. 

— Vreau să te ţin ca pe o pisicuţă în cămașa mea, mo duinne, 
și în același timp vreau să îţi desfac picioarele și să te pătrund 
ca un taur în călduri. 

Degetele i s-au strâns în părul meu. 

— Nu mă înţeleg! 

Mi-am tras capul îndărăt, eliberându-mă, și am făcut un pas în 
spate. Simţeam parcă tot sângele năvălindu-mi la suprafaţa 
pielii și un fior rece mi-a străbătut trupul când m-am desprins de 
el. 

— Crezi că pentru mine e altfel? Crezi că eu nu simt la fel? am 
întrebat. Crezi că eu nu vreau uneori să te mușc până simt 
gustul sângelui sau să te zgării până când ţipi? 

Am întins încet braţul să îl ating. Pielea de pe piept îi era 
caldă și umedă. Doar unghia arătătorului îl atingea, chiar sub 
sfârc. Ușor, abia simţit, am plimbat unghia în sus, apoi în jos, 
încercuindu-l, privind mugurele întărindu-se în mijlocul firelor 
roșcovane de păr. 

Unghia a apăsat puţin mai tare, alunecând în jos, lăsând o 
urmă rozalie pe pielea albă a pieptului. Tremuram deja din cap 
până în picioare, dar nu mă îndepărtam. 

— Uneori vreau să te călăresc ca pe un cal sălbatic, să te 
îmblânzesc, știai asta? O pot face, știu că pot. Să te aduc până 
la limită și să te las fără suflare. Să te duc până la marginea 
prăpastiei și uneori savurez acest sentiment, Jamie, îl iubesc! Și 
cu toate acestea, vreau de multe ori să... - glasul mi s-a frânt 
deodată și am fost nevoită să înghit cu greu înainte de a 
continua - vreau să îţi ţin capul între sâni și să te cuibăresc ca 
pe un copil și să te legăn până adormi. 

Ochii îmi erau atât de plini de lacrimi, încât nu îi vedeam 
limpede chipul, nu vedeam dacă și el plânge. Braţele lui s-au 
strâns în jurul meu și căldura lui umedă m-a cuprins precum 
adierea unui muson. 

— Claire, mă omori, cu jungher sau fără, a șoptit el, cu buzele 
îngropate în părul meu. 

S-a aplecat și m-a ridicat, purtându-mă pe braţe spre pat. S-a 
lăsat în genunchi, așezându-mă în mijlocul păturilor răvășite. 

— Acum o să faci dragoste cu mine, a spus el încet. Șieuosă 
te iubesc după pofta inimii. Și tu o să te răzbuni și o să mă iei 

așa cum sunt, căci sufletul meu e al tău, cu toate ungherele lui 
întunecate. 

Pielea umerilor lui era caldă de la fierbinţeala băii, dar s-a 
înfiorat parcă de răceală când mi-am plimbat palmele în sus 
spre gât și l-am tras spre mine. 

Și când în cele din urmă mi-am satisfăcut setea de răzbunare 
l-am cuibărit la sânul meu, îndepărtându-i încet de pe frunte 
șuvițele aspre, pe jumătate uscate. 

— Și uneori, i-am șoptit, mi-aș dori să te ţin în mine. Să te iau 
în mine și să ţin în siguranţă pentru totdeauna. 

Palma lui mare și caldă s-a ridicat încet de pe pat și s-a așezat 
peste rotunjimea pântecelui meu, protejând-o și mângâind-o. 

— Sunt în tine, iubirea mea. Sunt. 

e 

Și atunci am simţit pentru prima dată, stând întinsă în pat a 
doua zi, privindu-l pe Jamie care se îmbrăca. O senzație abia 
perceptibilă, deopotrivă complet familiară şi complet nouă. 
Jamie stătea cu spatele la mine, în timp ce își trăgea pe cap 
cămașa până la genunchi și își întindea brațele, aranjând 
faldurile de pânză albă peste umerii lați. 

Am rămas aproape nemișcată, așteptând, sperând să mai 
simt o dată. Și am mai simţit, de data aceasta ca o serie de 
mișcări iuți, infinitezimale, precum explozia de bule ridicându-se 
pe suprafaţa unei băuturi carbogazoase. 

Mi-am amintit deodată de coca-cola; acea băutură americană 
ciudată, întunecată și acidulată. O gustasem o dată, în timpul 
unei cine cu un colonel american care o servea drept delicatesă 
- ceea ce era, în vreme de război. Venea în sticle groase, verzui, 
suple și conice, cu o talie alungită, aducând pe departe cu 
silueta unei femei, cu o umflătură rotundă sub gât, și apoi încă 
una mai largă ceva mai jos. 

Îmi aminteam cum milioane de bule minuscule dăduseră 
năvală în gâtul îngust când sticla fusese deschisă, mai mici și 
mai fine decât bulele de șampanie, explodând voioase în aer. 
Mi-am așezat o mână foarte ușor pe abdomen, chiar deasupra 
pântecului. 

Acolo. El sau ea nu se simţea, așa cum crezusem, însă cu 
certitudine era sentimentul prezenței cuiva. M-am întrebat dacă 
poate copiii nu aveau sex - lăsând caracteristicile fiziologice 

deoparte - până la naștere, când actul expunerii în fața lumii 
exterioare i-l stabilea o dată pentru totdeauna. 

— Jamie, am spus. 

Tocmai își lega părul la spate, adunându-l într-un mănunchi 
gros la ceafă și legându-l de jur împrejur cu un șnur de piele. Cu 
capul aplecat, m-a privit pe sub sprâncene și a zâmbit. 

— Te-ai trezit? E încă devreme, mo duinne. Mai dormi puţin. 

Aveam de gând să îi spun, însă ceva m-a oprit. El nu putea 
simţi încă. Nu pentru că am crezut că nu-i va păsa, ci fiindcă 
acel sentiment mi s-a părut deodată intim; a doua taină 
împărtășită cu copilul - prima fiind realizarea existenței sale, a 
mea fiind o realizare conștientă, a embrionului fiind simpla sa 
existenţă. Taina aceasta ne lega precum sângele care ne curgea 
amândurora prin vene. 

— Vrei să îţi împletesc coada? am întrebat. 

Când mergea în port, uneori mă ruga să îi împletesc coama 
bogată într-o coadă strânsă, împotriva vânturilor puternice care 
îl ciufuleau în port și pe chei. Întotdeauna glumea că își va 
înmuia părul în catran, cum făceau marinarii, ca să rezolve 
problema pentru totdeauna. A scuturat din cap și a întins brațul 
după kilt. 

— Nu, astăzi mă duc în vizită la Înălțimea Sa, prinţul Charles. 
Oricât de mult curent ar fi în casă, nu cred că îmi va sufla părul 
în ochi. 

Mi-a zâmbit, oprindu-se lângă pat. Mi-a văzut mâna pe burtă 
și a așezat-o pe a lui peste ea. 

— Te simţi bine, englezoaico? Greţurile s-au mai liniștit? 

— Mult. 

Grețurile încetaseră de fapt, deși în unele momente mă mai 
asaltau valuri de ameteală. Descoperisem că nu suportam 
mirosul de măruntaie prăjite cu ceapă și fusesem nevoită să 
interzic acest popular fel de mâncare din meniul servitorilor, din 
cauză că aroma se strecura din bucătăria de la subsol pe scările 
din dos până sus, pentru a-mi asalta pe neașteptate nările când 
deschideam ușa salonului meu. 

— Bine. 

Mi-a ridicat mâna și s-a aplecat să mi-o sărute de rămas-bun. 

— Culcă-te la loc, mo duinne. 

A închis ușor ușa în urma lui, de parcă adormisem deja, 
lăsându-mă în tăcerea matinală a camerei, cu zgomotele 

înfundate ale agitaţiei casei ţinute în siguranță la distanţă de 
panoul de stejar. 

Pătrate de soare palid răzbăteau prin ochiurile de fereastră 
proiectându-se pe peretele opus. Avea să fie o zi splendidă, 
puteam spune, aerul primăvăratic dogorind și bobocii înflorind 
roz și alb în prunii încărcaţi cu albine din grădinile de la 
Versailles. Curtenii aveau să fie astăzi acolo, bucurându-se de 
vreme la fel de mult ca și negustorii ambulanți care își 
împingeau mărfurile pe străzi. 

Așa încât m-am bucurat și eu de primăvară, singură și totuși 
însoțită, în coconul meu tihnit de căldură și liniște. 

— Bună, am șoptit, cu o mână peste aripile de fluture care 
fremătau în pântecul meu. 

PARTEA A TREIA 


NENOROC 
|18. Viol la Paris 


La începutul lui mai a avut loc o explozie în depozitul regal de 
armament. Mai târziu am auzit că un ușier neglijent așezase 
torța unde nu trebuia și o clipă mai târziu colecţia cea mai 
extinsă de praf de pușcă și arme de foc din Paris explodase cu 
un bubuit care speriase porumbeii de pe Notre Dame. 

Ocupată la L'H6Opital des Anges, nu am auzit explozia în sine, 
însă cu siguranţă am simţit ecourile. Deși spitalul se afla în 
capătul opus al orașului de Armurărie, au existat suficiente 
victime ale exploziei încât celelalte spitale să fie umplute până 
la refuz, iar restul să fie aduse la noi, schilodite, arse și gemând 
în căruţe ori transportate pe tărgi de prieteni care i-au cărat pe 
străzile orașului. 

Se lăsase cu totul întunericul înainte ca ultima dintre victime 
să fi fost îngrijită, și ultimul trup înfășurat în bandaje să fi fost 
așezat cu blândeţe printre celelalte șiruri de pacienţi 
necunoscuți și murdari ai spitalului. 

ÎI trimisesem pe Fergus acasă cu vorbă că întârzii când 
văzusem magnitudinea sarcinii care le aștepta pe călugărițele 
de la Anges. Fergus se înapoiase cu Murtagh și cei doi stăteau 
tolăniţi pe treptele de afară, așteptând să ne conducă acasă. 

Când Mary și cu mine am ieșit obosite pe ușile duble, l-am 
găsit pe Murtagh iniţiindu-l pe Fergus în arta aruncării cuţitului. 

— Hai, aruncă, spunea el cu spatele spre noi. Cât de drept 
poți, când ajung la trei. Unu... doi... trei! 

La „trei”, Fergus a aruncat o ceapă mare, albă, pe care o 
ținea în mână, lăsând-o să se rostogolească și să salte pe 
pământul denivelat. 

Murtagh stătea relaxat, cu braţul retras într-o postură 
neglijentă, ţinând jungherul cu vârful lamei între degete. Când 
ceapa a trecut pe dinaintea lui, încheietura mâinii i-a ţâșnit o 

dată, iute și scurt. Nimic altceva nu s-a mișcat, nici măcar 
faldurile kiltului nu au tresăltat, însă ceapa a sărit într-o parte, 
străbătută de jungher, și a căzut rănită de moarte, rostogolindu- 
se fără vlagă în praful de la picioarele lui. 

— B-bravo, domnule Murtagh! a strigat Mary, zâmbind. 

Luat prin surprindere, Murtagh s-a întors și am văzut sângele 
năvălindu-i în obrajii slabi în lumina ce trecea prin ușile duble 
din spatele nostru. 

— Înî, a răspuns el. 

— Îmi pare rău că a durat atât, m-am scuzat. Ne-a luat ceva 
vreme să-l așezăm pe fiecare la locul lui. 

— Ah, da, a răspuns laconic scoţianul scund, apoi s-a întors 
spre Fergus. Hai să găsim o trăsură, flăcăule; e prea târziu 
pentru doamne să meargă pe jos. A 

— Nu e niciuna pe aici, a spus Fergus ridicând din umeri. In 
ultimul ceas m-am plimbat în sus și în jos pe stradă, toate 
trăsurile libere din oraș au plecat spre Armurărie. Am putea însă 
prinde una în Rue du Faubourg Saint Honoré. 

A arătat cu mâna în capătul străzii spre un spaţiu îngust și 
întunecat dintre două clădiri care trăda prezenţa unui pasaj de 
trecere spre următoarea stradă. 

— Se ajunge repede pe acolo. 

După o scurtă pauză în care s-a gândit încruntat, Murtagh a 
încuviinţat. 

— Bine, flăcăule. Să mergem atunci. 

Pe alee era frig și vedeam ieșind aburi în fuioare mici și albe 
din gură, în ciuda nopţii fără lună. Oricât de întuneric era în 
Paris, întotdeauna exista o lumină pe undeva; sclipirea lămpilor 
și a lumânărilor se strecura prin obloane și prin crăpăturile 
pereţilor din lemn ale clădirilor, lumina strălucea în jurul 
tejghelelor vânzătorilor ambulanți sau se împrăștia din lămpile 
de metal care atârnau de cozile căruțelor și de grinzile 
trăsurilor. 

Următoarea stradă era una cu prăvălii și din loc în loc 
proprietarii atârnaseră lămpi din metal găurit deasupra ușilor și 
a intrărilor în curte. Cum nu se mulțumeau să se bazeze doar pe 
Poliţie pentru a-și proteja proprietatea, adesea câţiva negustori 
se asociau și angajau un paznic care să le supravegheze 
prăvăliile în timpul nopţii. Când am văzut silueta unui paznic în 
fața prăvăliei unui vânzător de vele, stând ghemuit în umbră pe 

un maldăr de pânză împăturită, am înclinat fruntea drept 
răspuns la salutul său morocănos: 

— Bonsoir, monsieur, mes dames. 

Trecând însă pe lângă prăvălie, am auzit deodată un strigăt 
alarmat venind dinspre paznic. 

— Monsieur Madame! 

Murtagh a sărit împrejur îndată pentru a întâmpina 
provocarea, sabia șuierând deja din teacă. Mai înceată în 
reflexe, eu eram abia pe jumătate întoarsă când el a pășit în 
față și cu coada ochiului am prins mișcarea în cadrul ușii din 
spatele său. Murtagh a fost lovit din spate înainte ca eu să apuc 
să strig avertizându-l și a căzut cu nasul pe caldarâm, cu brațele 
și picioarele lipsite de vlagă și de simţire, sabia și jungherul 
zburându-i din mâini și izbindu-se zăngănind de lespezile din 
piatră. 

M-am aplecat repede să prind jungherul când a alunecat pe 
lângă piciorul meu, însă o pereche de mâini m-au prins de brațe 
din spate. 

— Ai grijă de bărbat, a poruncit un glas din dinapoia mea. 
Repede! 

M-am zbătut în strânsoarea tâlharului care mă ţinea; individul 
m-a apucat de încheieturi și mi-a sucit braţele, făcându-mă să 
țip de durere. „Paznicul” a apărut ca o nălucă în strada prost 
luminată și s-a aplecat peste trupul prăbușit al lui Murtagh, cu o 
fâșie de pânză albă atârnându-i din mână. 

— Ajutor! am strigat. Lăsaţi-l în pace! Ajutor! Tâlharii! 
Asasinii! AJUTOR! 

— Stai locului! 

O palmă repezită peste ureche m-a făcut să văd stele verzi o 
clipă. 

Când ochii mi s-au oprit din lăcrimat, am reușit să disting în 
canal o siluetă lunguiaţă ca un cârnat alb; era Murtagh, învelit și 
legat fedeleș într-un sac din pânză de vapor. Falsul paznic era 
ghemuit deasupra lui; s-a ridicat, rânjind și am observat că 
purta mască, o fâșie de pânză neagră legată de la frunte până la 
buza de sus. O rază subţire, provenind de la un felinar din 
apropiere i-a luminat trupul său când s-a ridicat. În ciuda frigului 
serii, nu purta decât o cămașă care a strălucit o clipă într-un 
verde-smarald în lumina care se abătea asupra lui. O pereche 
de pantaloni cu cataramă la genunchi și ceea ce, spre uimirea 

mea, păreau a fi ciorapi de mătase și pantofi din piele, și nu 
picioare goale sau saboți, cum mă așteptasem. Vasăzică aceștia 
nu erau niște bandiți obișnuiți. 

Intr-o laterală am văzut-o o secundă pe Mary. Unul dintre 
indivizii mascaţi o imobilizase din spate, cu un braţ petrecut 
strâns peste trup, în timp ce cu cealaltă îi bâjbâia pe sub fuste 
precum un animal care încearcă să se strecoare în vizuină. 

Cel din fața mea m-a apucat cu o mână libidinoasă de ceafă și 
m-a tras mai aproape. Masca îi acoperea faţa de la frunte până 
sub nas, lăsându-i gura liberă pentru motive evidente. Limba lui 
mi-a pătruns în gură, duhnind a băutură și ceapă. Am icnit, am 
mușcat și am scuipat când bărbatul și-a retras limba. M-a lovit 
cu putere, trântindu-mă în genunchi în șanț. 

Pantofii cu cataramă din argint al lui Mary loveau periculos de 
aproape de nasul meu în vreme ce tâlharul care o ţinea brutal i- 
a ridicat poalele rochiei în jurul taliei. S-a auzit satinul rupându- 
se, urmat de un țipăt ascuţit când degetele i-au pătruns între 
coapsele zbătându-se. 

— O virgină! Am prins o virgină! a cârâit el. 

Unul dintre bărbaţi a făcut o plecăciune batjocoritoare spre 
Mary. 

— Mademoiselle, felicitările mele. Soţul dumitale va avea 
motiv să ne mulțumească în noaptea nunţii, căci nu va întâlni 
niciun obstacol care să îi stingherească plăcerea. Dar noi 
suntem altruiști; nu vrem mulțumiri, ne facem doar datoria. 
Acest mic serviciu este o plăcere în sine. 

Dacă aș mai fi avut nevoie de încă o dovadă, dincolo de 
ciorapii din mătase, care să îmi spună că atacatorii noștri nu 
erau hoți la drumul mare, acest discurs - întâmpinat cu urlete 
de veselie - ar fi fost suficient. Însă era cu totul altă provocare 
să asociez vocile cu chipurile mascate. 

Mâinile care mă apucaseră de braț pentru a mă ridica în 
picioare erau îngrijite, cu o mică aluniţă chiar deasupra 
degetului mare. Trebuie să îmi amintesc acest detaliu, mi-am 
spus în sinea mea îngrijorată. Dacă ne mai lăsau în viaţă după 
ce terminau cu noi, îmi putea fi de folos. Altcineva mi-a prins 
braţele din spate, trăgându-mă atât de brutal, încât am strigat 
de durere. Această nouă postură îmi scotea sânii în evidenţă în 
corsajul decoltat ca și cum ar fi fost oferiţi pe o tavă. Bărbatul 
care părea să fie capul bandiţilor purta o cămașă largă, de o 

culoare ștearsă, decorată cu puncte mai închise la culoare, 
brodate probabil. Îi dădea un contur neclar în umbre, 
împiedicându-mă să îl văd clar de aproape. Când s-a aplecat în 
față, plimbându-și un deget apreciativ peste vârfurile sânilor 
mei, am văzut părul închis la culoare, lipit cu grăsime de cap și 
am simţit mirosul greu de pomadă. Avea urechi mari, numai 
bune pentru a-i susține panglicile măștii. 

— Nu vă faceţi griji, doamnele mele, a spus cel cu cămașa 
brodată. Nu vrem să vă facem niciun rău; avem de gând să vă 
călărim niţel - soţii sau logodnicii dumneavoastră nici nu e 
nevoie să afle - și pe urmă vă dăm drumul. Mai întâi, ne puteți 
onora cu buzele dumneavoastră dulci, doamnele mele, a 
anunțat el, făcând un pas în spate și trăgând de șireturile 
pantalonilor până la genunchi. 

— Nu aia, a protestat cel cu cămașa verde, arătând spre 
mine. Mușcă. 

— Nu și dacă vrea să își păstreze dinţii, a răspuns tovarășul 
lui. În genunchi, madame, vă rog frumos. 

M-a împins cu putere de umeri și m-am tras îndărăt 
poticnindu-mă. M-a prins pentru a mă împiedica să scap și gluga 
mantiei mi-a căzut pe spate, dezvelindu-mi părul. Agrafele s-au 
desfăcut în timpul luptei și părul mi-a căzut peste umeri, 
șuvițele  răsfirându-se precum panglicile în vântul noptii, 
orbindu-mă când mi-au fluturat peste obraz. 

M-am dat în spate împleticindu-mă, trăgându-mă din 
strânsoarea tâlharului și scuturând din cap pentru a-mi da părul 
din ochi. Strada era întunecată, dar puteam vedea câteva lucruri 
în strălucirea palidă a lămpilor prin obloanele trase ale vitrinelor, 
sau în sclipirea stelelor care luminau unele zone întunecate ale 
străzii. 

Cataramele din argint ale pantofilor lui Mary au lucit în 
lumină, când ea a lovit din picioare. Era întinsă pe spate, 
luptându-se cu unul dintre bărbaţii așezați deasupra ei, care 
înjura în timp ce se căznea să își dea jos pantalonii și totodată 
să o stăpânească. S-a auzit un sunet de pânză sfâșiată și fesele 
lui au strălucit palide în raza de lumină venind dinspre poarta 
unei curți. 

Nişte brațe mi-au cuprins talia și m-au tras în spate ridicându- 
mi picioarele de la pământ. L-am zgâriat pe tâlhar cu tocul 
pantofului de-a lungul pulpei și acesta a ţipat de durere. 

— Ține-o! a poruncit cel cu cămașa brodată, ieșind din umbră. 

— Ba tu s-o ţii! 

Cel care mă înlănţuise m-a aruncat fără menajamente în 
braţele prietenului său și lumina din curte mi-a bătut în ochi, 
orbindu-mă pentru o clipă. 

— Maica Domnului! 

Mâinile care îmi imobilizaseră braţele și-au slăbit strânsoarea 
și m-am smucit eliberându-mă, pentru a-l vedea pe cel cu 
cămașa brodată stând cu gura căscată într-o uluire îngrozită în 
spatele măștii. S-a retras din faţa mea, făcându-și cruce în timp 
ce se îndepărta. 

— În numele Tatălui și al Fiului și al Sfântului Duh, a bâiguit el, 
făcându-și mereu cruce. La Dame Blanche! 

— La Dame Blanche! a repetat îngrozit bărbatul dinapoia 
mea. 

Cel cu cămașa brodată continua să se dea îndărăt, acum 
făcând semne mult mai puţin creștine decât semnul crucii, dar 
care probabil aveau același scop. Îndreptând degetul arătător și 
pe cel mic spre mine, în semnul antic al coarnelor împotriva 
răului, își croia drum printr-o listă de autorităţi spirituale, de la 
Sfânta Treime spre puteri de un nivel mai jos, murmurând nume 
în latină atât de repede încât silabele se amestecau între ele. 

Am rămas țeapănă în stradă, zdruncinată și ameţită, până 
când cineva a ţipat la picioarele mele, trezindu-mă la realitate. 
Prea ocupat cu ale lui pentru a mai acorda atenţie altor 
chestiuni, atacatorul lui Mary a scos un sunet gutural de 
satisfacţie și a început să își miște coapsele ritmic, în 
acompaniamentul răcnetelor sfâșietoare ale fetei. 

Acţionând pur și simplu din instinct, am făcut un pas spre ei, 
mi-am tras piciorul în spate și l-am lovit cât de tare am putut în 
coaste. Respirația i-a explodat din plămâni cu un vaiet speriat și 
bărbatul s-a rostogolit într-o parte. 

Unul dintre prietenii săi a înaintat și l-a apucat de braț, 
strigându-i speriat: 

— Ridică-te! Sus! E La Dame Blanche! Fugi! 

Încă adâncit în frenezia violului, bărbatul îi privea prostește și 
a încercat să se întoarcă la Mary, care se zbătea și se smucea 
frenetic, încercând să își elibereze faldurile rochiei de sub 
greutatea care o ţintuia locului. Atât cel cu cămașa verde, cât și 
cel cu cămașa brodată îl trăgeau acum pe violator de braţe și au 

reușit să îl ridice în picioare. Pantalonii sfâșiaţi îi atârnau în jurul 
coapselor, mădularul erect și mânjit de sânge tremurând cu 
dorinţă prostească între poalele fluturânde ale cămășii. 

Zgomotul de pași care se apropiau au reușit în cele din urmă 
să îl dezmeticească. Cei doi care îl ajutau, auzind sunetul, i-au 
lăsat braţele și au luat-o de grabă la fugă, lăsându-l să își 
înfrunte soarta. Mormăind o înjurătură, individul s-a îndreptat 
spre cea mai apropiată alee, țţopăind și șchiopătând în timp ce 
încerca să își ridice pantalonii. 

— Au secours! Au secours! Gendarmes! 

O voce fără suflare striga după ajutor în capătul aleii, în 
vreme ce posesorul ei își croia cu greu drum în direcția noastră, 
împiedicându-se în întuneric de mormanele de gunoaie. Era 
puţin probabil că un hoţ la drumul mare ori vreun alt tâlhar s-ar 
repezi într-o alee strigând după ajutorul jandarmilor, deși în 
starea de șoc în care mă aflam, aproape nimic nu m-ar fi 
surprins. Dar am fost surprinsă când silueta întunecată care a 
țâșnit de pe alee s-a dovedit a fi Alexander Randall, înfășurat 
într-o mantie neagră și cu o pălărie trasă pe ochi. A aruncat o 
privire speriată în jur, înconjurând mica înfundătură, de la 
Murtagh, deghizat într-un sac de gunoi, spre mine, stând 
îngheţată și cu răsuflarea tăiată lângă un zid, spre trupul chircit 
al lui Mary, aproape invizibilă printre celelalte umbre. O clipă a 
rămas locului neștiind ce să facă, apoi s-a întors pe călcâie și s-a 
căţărat pe poarta de fier de unde apăruseră tâlharii care ne 
atacaseră. Din vârful porţii, putea ajunge ușor la lampa 
suspendată de căpriorul de deasupra. 

Lumina era reconfortantă, oricât de jalnică ar fi fost 
priveliștea pe care o dezvăluia, cel puţin ţinea deoparte umbrele 
ascunse care amenințau în orice clipă să se transforme în noi 
primejdii. 

Mary stătea în genunchi, ghemuită. Cu fața ascunsă în palme, 
tremura într-o tăcere mormântală. Unul dintre pantofi zăcea 
într-o rână pe caldarâm, catarama de argint sclipind în lumina 
legănată a lămpii. 

Precum o pasăre prevestitoare de rele, Alex s-a năpustit la 
pământ, lângă ea. 

— Domnișoara Hawkins! Mary! Domnișoară Hawkins! Te simţi 
bine? 


VP - 337 


— Dintre toate întrebările tâmpite pe care i le puteai pune, 
am spus cu o oarecare asprime când Mary a gemut și s-a 
ghemuit, retrăgându-se de lângă el. Bineînţeles că nu se simte 
bine. Tocmai a fost violată. 

Cu un efort considerabil, m-am dezlipit de zidul reconfortant 
din spate și m-am îndreptat spre el, remarcând cu cinică 
detașare că îmi tremurau genunchii. 

In clipa următoare m-au lăsat cu totul când o siluetă uriașă ca 
a unui liliac a pus un picior în faţa mea, aterizând pe caldarâm 
cu o bufnitură teribilă. 

— Măi, măi, ia te uită cine a venit pe la noi! am exclamat și 
am început să râd isteric. 

O pereche de mâini mari m-au prins de umeri și m-au scuturat 
zdravăn. 

— Mai încet, englezoaico, a spus Jamie, cu ochii albaștri 
strălucind întunecat și primejdios în lumina lămpii. 

S-a îndreptat de spate, faldurile mantiei sale din catifea 
albastră căzându-i de pe umeri când și-a întins brațele spre 
acoperișul de pe care sărise. Stând pe vârfuri, ajungea să se 
prindă cu mâna de margine. 

— Hai, coboară odată! a spus el iritat, privind în sus. Pune-ți 
picioarele peste margine pe umerii mei și te poţi da jos pe 
spatele meu. Cu un zăngănit de șindrilă alunecând, o mică 
siluetă întunecată s-a furișat precaut în spate, apoi a coborât de 
pe silueta înaltă precum o maimuţă pe un par. 

— Bravo, Fergus! 

Jamie l-a bătut ușor pe umăr pe băiat și chiar și în lumina 
slabă am văzut strălucirea de bucurie care i-a luminat obrajii. 
Jamie a cercetat împrejurimile cu un ochi expert și murmurând 
câteva vorbe, l-a trimis pe băiat în capătul aleii pentru a aștepta 
venirea jandarmilor. Rezolvând chestiunile esenţiale, s-a lăsat 
din nou în genunchi în faţa mea. 

— Ești bine, englezoaico? a întrebat el. 

— Drăguţ din partea ta să întrebi, am răspuns politicos. Da, 
mulțumesc. Insă ea nu e la fel de bine, am spus, arătând în 
direcția lui Mary. 

Era încă strânsă ghem, scuturându-se și tremurând ca o piftie, 
ferindu-se de Alex care încerca să o mângâie drept consolare. 

Jamie abia i-a aruncat o privire. 

— Văd. Unde naiba e Murtagh? 

— Acolo, am răspuns el. Ajută-mă să mă ridic. 

M-am îndreptat clătinat spre șanț, unde sacul în care era legat 
Murtagh se zbătea în toate părțile ca o omidă agitată, emițând o 
amestecătură uluitoare de blasfemii în trei limbi. 

Jamie și-a tras jungherul și cu o brutalitate care mi s-a părut o 
totală nepăsare față de conţinut, a tăiat sacul dintr-un capăt în 
celălalt. Murtagh a ţâșnit prin deschizătură ca o marionetă pe 
arcuri. Jumătate din părul lui negru și ciufulit era lipit de pielea 
capului din pricina lichidului murdar în care zăcuse sacul. 
Cealaltă jumătate îi stătea în sus, împrumutând o expresie și 
mai feroce chipului său deja suficient de războinic din cauza 
unui cucui purpuriu umflat și a unui ochi care se învinețea cu 
fiecare clipă. 

— Cine m-a lovit? a lătrat el. 

— Păi, nu eu, a răspuns Jamie, ridicând o sprânceană. Hai, 
omule, revino-ți, nu avem toată noaptea la dispoziţie. 

— Așa nu merge, am bombănit eu prinzându-mi la întâmplare 
agrafele de păr decorate cu briliante. Trebuie să primească 
îngrijiri medicale, în primul rând. Are nevoie de un doctor! 

— Are unul, a remarcat Jamie, ridicându-și bărbia și privindu- 
se în oglindă în timp ce își lega la gât eșarfa. Pe tine. 

Terminând cu eșarfa, a apucat pieptenele și l-a trecut grăbit 
prin buclele dese și roșcovane. 

— Nu mai e timp să o împletesc, a mormăit, ţinând între 
degete coada groasă la ceafă în vreme ce răscolea printr-un 
sertar. Ai o panglică, englezoaico? 

— Dă-mi voie. 

M-am mișcat repede în spatele lui, ascunzând capetele 
șuvițelor dedesubt și înfășurând coada cu o fâșie de panglică 
verde. 

— Cea mai potrivită seară pentru un blestemat de dineu! 

Și nu orice dineu! Ducele de Sandringham era invitatul de 
onoare, cu un cerc restrâns, dar select, care să îl întreţină. 
Venea și monsieur Duverney cu fiul său cel mare, un bancher de 
vază. Louise și Jules de La Tour veneau, și familia d'Arbanville. 
Pentru a face lucrurile și mai interesante, contele Saint Germain 
fusese de asemenea invitat. 

— Saint Germain! exclamasem uimită când mă anunţase 
Jamie cu o seară înainte. De ce, mă rog? 

— Fac afaceri cu el, remarcase Jamie. A mai fost la cină aici și 
altă dată, cu Jared. Dar ce vreau eu este să am ocazia de a-l 
urmări când vorbește cu tine la masă. Din cât l-am cunoscut ca 
afacerist, nu e omul care să își ascundă gândurile. 

A ridicat cristalul alb pe care mi-l dăduse maestrul Raymond 
și l-a cântărit gânditor în palmă. 

— E destul de drăguţ, spusese el. Voi pune să fie montat în 
aur, ca să îl porți la gât. Joacă-te cu el în timpul cinei până când 
cineva te întreabă de el, englezoaico. Atunci să povestești 
pentru ce e și ai grijă să îl urmărești pe Saint Germain când o 
faci. Dacă el ţi-a dat otravă la Versailles, cred că vei observa un 
semn. 

Tot ce voiam în acel moment era pace, liniște și să fiu lăsată 
singură să tremur ca un iepure. Ce primeam în schimb era un 
dineu cu un duce care putea fi iacobit sau spion englez, un 
conte pe care îl bănuiam că mă otrăvise, și victima unui viol 
ascunsă la etaj. Mâinile îmi tremurau atât de tare încât nu 
puteam închide lanţul de care era atârnat cristalul. Jamie a pășit 
în spatele meu și a strâns încuietoarea cu o mișcare scurtă a 
degetului mare. 

— Nu ai emoţii? l-am întrebat. 

S-a strâmbat la mine în oglindă și mi-a pus o mână pe burtă. 

— Ba da, dar la mine se duce la stomac, nu la mâini. Mai ai 
medicamentul acela pentru crampe? 

— Acolo, am fluturat mâna spre cutia cu medicamente de pe 
masă, lăsată deschisă după ce o doftoricisem pe Mary. Sticluța 
verde. O lingură. 

Ignorând lingura, Jamie a ridicat flaconul și a dat pe gât 
câteva înghiţituri sănătoase. Apoi a lăsat-o jos și a mijit ochii 
spre lichidul dinăuntru. 

— Dumnezeule, ce porcărie! Ești gata, englezoaico? Musafirii 
trebuie să apară dintr-o clipă în alta. 

Mary stătea ascunsă pentru moment în dormitorul liber de la 
al doilea etaj. O examinasem cu atenţie să nu fie rănită, dar 
părea să fie doar zgâriată și în stare de șoc, apoi îi 
administrasem repede o doză zdravănă, dar rezonabilă, de sirop 
de mac. 

Alex Randall rezistase tuturor încercărilor lui Jamie de a-l 
trimite acasă și drept urmare fusese lăsat să o păzească pe 

Mary, cu instrucţiuni stricte să mă cheme când ea avea să se 
trezească. 

— Cum naiba s-a nimerit tăntălăul ăsta acolo? am întrebat, 
răscolind în sertar după o cutie cu pudră. 

— Eu l-am trimis, a răspuns Jamie. Se pare că bietul prost e 
îndrăgostit de Mary Hawkins. Umblă după ea peste tot prin oraș, 
bleg ca o floare ofilită, fiindcă știe că se va mărita cu Marigny. 

Cutia de pudră mi-a căzut din mână. 

— E... îndrăgostit de ea? am șuierat, fluturând din mâini să 
alung norul de particule plutind. 

— El așa susține și eu n-am niciun motiv să mă îndoiesc, a 
răspuns Jamie, scuturându-mi scurt pudra de pe pieptul rochiei. 
Era destul de tulburat când mi-a povestit. 

— Îmi imaginez. 

În învălmășeala de emoţii contradictorii care mă cuprinseseră 
se contura acum și mila pentru Alex Randall. Sigur că el nu i-ar fi 
vorbit niciodată lui Mary, gândindu-se că devoţiunea unui 
secretar sărac nu se compară cu poziţia socială și averea unei 
partide cu Casa de Gascogne. Și oare cum se simțea el acum, 
văzând-o victima unui atac brutal, practic sub nasul lui? 

— De ce naiba nu a zis nimic? Ea ar fi fugit cu el într-o clipă. 

Căci desigur, curatul englez cu chipul palid trebuie să fie 
obiectul „spiritual” al devoțiunii mute a lui Mary. 

— Randall e un gentleman, a răspuns Jamie, întinzându-mi o 
pană și cutia cu ruj. 

— Vrei să spui că e un papă-lapte, l-am contrazis, necruţător. 

— Poate, a încuviinţat el cu un colț al buzei zvâcnind. Și mai e 
și sărac, nu are un venit ca să întreţină o soţie, dacă familia ei ar 
renega-o - ceea ce ar face cu siguranţă dacă s-ar căsători în 
secret cu el. Și are sănătatea șubredă; i-ar veni greu să 
găsească o altă poziţie, căci ducele probabil l-ar concedia fără o 
recomandare. 

— Unul dintre servitori o va găsi, am spus, revenind la 
temerile de mai devreme pentru a evita să mă gândesc la 
această ultimă tragedie. 

— Ba nu. Sunt cu toții ocupați cu servitul. Și până dimineaţă s- 
ar putea să se înzdrăvenească și să se întoarcă la reședința 
unchiului ei. l-am trimis un bilet, a adăugat el, să îi spun că va 
rămâne în noaptea asta la o prietenă și că e târziu. Nu voiam să 
plece în căutarea ei. 

— Da, dar... 

— Englezoaico! 

M-a oprit punându-mi mâinile pe umeri și a privit peste 
umărul meu, întâlnindu-mi ochii în oglindă. 

— Nu pot permite să fie văzută de nimeni până când nu va fi 
capabilă să vorbească și să se poarte ca de obicei. Dacă se află 
ce i s-a întâmplat, reputaţia ei va fi cu totul distrusă. 

— Reputația ei! Dar nu e vina ei că a fost violată! 

Vocea îmi tremura ușor și strânsoarea pe umeri s-a întețit. 

— Nu e normal, englezoaico, dar așa stau lucrurile. Dacă se 
află că nu mai e fecioară, niciun bărbat nu o va lua; va cădea în 
dizgrație și va trăi ca domnişoară bătrână până la sfârșitul 
zilelor. 

Mâna lui mi-a strâns ușor umărul, apoi s-a îndepărtat și s-a 
întors în păr, pentru a mă ajuta să prind o agrafă în cocul abia 
strunit. 

— E tot ce putem face pentru ea, Claire, a spus el. Să o ferim 
de pericole, să o vindecăm atât cât putem... și să îi găsim pe 
ticăloșii care i-au făcut asta. 

S-a întors și a băgat mâna în cutia mea cu bijuterii pentru a-și 
găsi acul de eșarfă. 

— Hristoase, a adăugat el în șoaptă, cu nasul în catifeaua 
verde din interiorul cutiei, crezi că eu nu știu ce o așteaptă pe 
ea? Sau pe el? 

Mi-am așezat mâna pe degetele lui bâjbâinde și am strâns 
încet. Mi-a întors gestul, apoi mi-a ridicat mâna la buze și a 
sărutat-o ușor. 

— Dumnezeule, englezoaico! Ai degetele reci ca gheața. 

S-a întors să mă privească în ochi. 

— Te simţi bine, fetițo? 

Ceea ce a văzut pe chipul meu l-a făcut să murmure din nou 
„lisuse!”, să cadă în genunchi și să mă tragă la pieptul lui. Am 
abandonat masca bravă și m-am agăţat de el, îngropându-mi 
obrajii în cămașa lui caldă și apretată. . 

— O, Dumnezeule, Jamie. Mi-a fost atât de teamă! Imi este 
atât de teamă! Oh, Dumnezeule, dacă ai putea face dragoste cu 
mine acum! 

Pieptul i s-a scuturat de râs sub obrazul meu, dar m-a strâns 
mai aproape. 

— Crezi că ar ajuta? 

— Da. 

Credeam că nu mă voi mai simţi vreodată în siguranță până 
când nu voi sta liniștită în patul nostru, la adăpostul casei 
tăcute, simțind puterea și căldura lui în jurul meu și în trupul 
meu, hrănindu-mi curajul cu bucuria împreunării noastre, 
ștergând groaza neputinței și a violului cât pe ce să se întâmple, 
cu certitudinea iubirii unuia pentru celălalt. 

Mi-a ţinut faţa între palmele sale și m-a sărutat și pentru o 
clipă teama de viitor și groaza nopții s-au risipit. Apoi s-a retras 
și a zâmbit. li vedeam propria teamă întipărită pe chip, dar ochii 
lui nu reflectau decât o mică parte din îngrijorarea mea. 

— Pentru liniștea ta, atunci, a șoptit el. 

e 

Ajunseserăm la al doilea fel de mâncare fără niciun incident și 
începeam să mă relaxez ușor, deși mâna încă îmi mai tremura 
ușor peste consommé. 

— Absolut fascinant! am exclamat, drept răspuns la o 
întâmplare povestită de tânărul domn Duverney, pe care nuo 
ascultam, urechile fiindu-mi ciulite la sunetele suspecte care se 
puteau auzi de la etaj. Povestiţi-mi mai multe. 

Am prins privirea lui Magnus în vreme ce îl servea pe contele 
Saint Germain, așezat în faţa mea la masă și i-am zâmbit, 
felicitându-l cât de bine puteam cu gura plină de pește. Prea 
bine instruit pentru a zâmbi în public, a înclinat capul demn 
câţiva centimetri și a continuat servitul. Mâna mi s-a îndreptat 
spre cristalul de la gât și l-am mângâiat ostentativ în vreme ce 
contele, fără un semn de tulburare pe trăsăturile sale 
întunecate, a atacat păstrăvul cu migdale. 

Jamie și bătrânul Duverney erau absorbiți într-o conversație la 
celălalt capăt al mesei, uitând de mâncare, în vreme ce Jamie 
mâzgălea cifre cu mâna stângă pe o bucată de hârtie cu un ciot 
de creion. Șah sau afaceri? m-am întrebat. 

Ca invitat de onoare, ducele era așezat în centrul mesei. 
Savurase primele feluri cu apetitul unui gurmand înnăscut, și 
acum era antrenat într-o conversaţie animată cu madame 
d'Arbanville, așezată în dreapta lui. Cum ducele era, evident, cel 
mai de vază englez în Paris în acele zile, Jamie găsise profitabil 
să cultive relaţia cu el, în speranţa că va descoperi vreun zvon 
care să îl poată conduce la expeditorul mesajului muzical către 

Charles Stuart. Atenţia mea însă continua să se abată de la duce 
la domnul așezat vizavi de el, Silas Hawkins. 

Crezusem că voi muri pe loc și că voi scăpa pe toată lumea de 
o grijă când ducele pășise pe ușă, gesticulând relaxat peste 
umăr și rostind: 

— la spune, doamnă Fraser, îl cunoști pe Hawkins, nu-i așa? 

Ochii albaștri, mici și veseli ai ducelui îi întâlniseră pe ai mei 
cu o expresie de încredere inocentă că toanele lui vor fi 
satisfăcute și eu nu avusesem altă soluție decât să zâmbesc și 
să încuviinţez din cap, rugându-l pe Magnus să mai pună un 
tacâm pe masă. Jamie, văzându-l pe domnul Hawkins când a 
intrat pe ușa salonului, arăta de parcă avea nevoie de o altă 
doză de sirop de stomac, dar s-a recules îndeajuns încât să 
întindă o mână spre domnul Hawkins și să înceapă o conversaţie 
despre calitatea hanurilor în drum spre Calais. 

Am aruncat o privire spre orologiul de pe poliţa șemineului. 
Cât va mai trece până vor pleca cu toţii? Am numărat în gând 
felurile de mâncare deja servite și cele care mai urmau. Ne 
apropiam de desert. Apoi urmau salata și brânza. Coniac și 
cafea, vin de Porto pentru domni, lichioruri pentru doamne. Un 
ceas sau două de conversaţie antrenantă. Nu foarte antrenantă, 
te rog Doamne, sau vor rămâne aici până în zori. In acest 
moment discutau despre pericolul bandelor de huligani. Am 
abandonat peștele și am luat o chiflă. 

— Și am auzit că unele bande de răufăcători sunt compuse nu 
din coate-goale, cum te-ai aștepta, ci din unii dintre membrii 
tineri ai nobilimii! 

Generalul d'Arbanville a pufnit neîncrezător la auzul unei 
asemenea idei monstruoase. 

— O fac din amuzament... amuzament! Ca și cum tâlhărirea 
oamenilor decențţi și îngrozirea doamnelor nu ar fi altceva decât 
o luptă de cocoși! 

— Extraordinar! a exclamat ducele cu indiferența unui om 
care niciodată nu a fost nicăieri fără o escortă substanţială. 

Tava cu aperitive a plutit pe lângă obrazul lui, iar el a cules în 
farfurie o jumătate de duzină de saleuri. Jamie mi-a aruncat o 
privire și s-a ridicat de la masă. 

— Dacă mă scuzați, doamnelor, domnilor, a spus el cu o 
plecăciune, am un vin special de Porto pe care aș dori să i-l ofer 
spre degustare lnălțimii Sale. Voi cobori în cramă să îl aduc. 

— Trebuie să fie Belle Rouge, a comentat Jules de La Tour, 
lingându-și buzele cu nerăbdare. Inălţimea Voastră, vă așteaptă 
o trataţie nemaipomenită. Niciodată nu am mai gustat un 
asemenea vin în altă parte. 

— Atunci, vei gusta curând, domnule prinţ, a intervenit 
contele Saint Germain. Ceva chiar mai bun. 

— Cu siguranță nu există ceva mai bun decât Belle Rouge! a 
exclamat generalul d'Arbanville. 

— Ba există, a declarat contele cu îngâmfare. Am găsit un nou 
vin, produs și îmbuteliat pe insula Gostos, lângă coasta 
Portugaliei. Un roșu aprins precum rubinele și o aromă care îl 
face pe Belle Rouge să pară doar apă colorată. Am un contract 
pentru livrarea întregului stoc în august. 

— Chiar așa, domnule conte? s-a mirat Silas Hawkins 
ridicându-și sprâncenele groase și cărunte spre capătul nostru 
de masă. Vasazică ai găsit un nou partener de investiţii? Am 
înţeles că resursele dumitale au fost... epuizate, să spunem? 
după incendierea vasului Patagonia. 

A luat o plăcintă cu brânză de pe platou și a îndesat-o delicat 
în gură. 

Mușchii fălcilor contelui au zvâcnit și un fior a coborât deodată 
peste capătul nostru de masă. Din privirea pe care domnul 
Hawkins mi-a strecurat-o și zâmbetul subţire care se ascundea 
pe buzele lui ocupate cu mestecatul, îmi era clar că știa totul 
despre rolul meu în distrugerea ghinionistului vas. 

Am dus mâna din nou spre cristalul de la gât, însă contele nu 
privea spre mine. Un val de roșeață i se ridicase din eșarfa de 
dantelă în timp ce îl privea pe domnul Hawkins cu o antipatie 
făţișă. Jamie avea dreptate; contele nu era omul care să își 
ascundă emoțiile. 

— Din fericire, monsieur, a spus el, stăpânindu-și furia cu un 
oarecare efort, am găsit un partener care este dispus să 
investească în această întreprindere. De fapt, un concetăţean al 
onorabilei noastre gazde. 

A înclinat sardonic capul spre ușă, unde Jamie tocmai își 
făcuse apariţia, urmat de Magnus care purta în braţe o carafă 
enormă cu vin Belle Rouge. 

Hawkins s-a oprit din mestecat o clipă, cu gura hidos deschisă 
de curiozitate. 

— Un scoţian? Cine? Nu credeam că mai există vreun scoţian 
în afacerea cu vinuri din Paris în afară de casa Fraser. 

O sclipire limpede de amuzament a luminat ochii contelui în 
vreme ce își plimba privirea de la domnul Hawkins la Jamie. 

— Presupun că e discutabil dacă investitorul în chestiune 
poate fi considerat scoţian în acest moment; cu toate acestea, e 
concetățeanul lordului Broch Tuarach. Numele său e Charles 
Stuart. 

Această veste a avut întregul impact pe care îl scontase 
contele. Silas Hawkins a ţâșnit drept în picioare cu o exclamaţie 
care l-a făcut să se înece cu rămășițele îmbucăturii. Jamie, care 
era pe punctul de a spune ceva, a închis gura și s-a așezat, 
privindu-l pe conte gânditor. Jules de La Tour a început să facă 
tot soiul de comentarii împroșcând cu salivă, și ambii 
d'Arbanville au scos exclamaţii de uluire. Chiar și ducele și-a 
ridicat ochii din farfurie și a clipit spre conte cu interes. 

— Adevărat? a spus el. Eu știam că Stuarzii sunt săraci lipiţi 
pământului. Sunteţi convins că nu vă duce de nas? 

— Nu am niciun chef să vorbesc de rău pe cineva sau să 
trezesc suspiciuni, s-a băgat în discuţie și Jules de La Tour, dar e 
bine cunoscut la Curte faptul că Stuarzii nu au nicio leţcaie. E 
adevărat că unii dintre suporterii iacobiți au căutat în ultima 
vreme să strângă fonduri, însă nu au avut noroc, din câte am 
auzit eu. 

— E adevărat, a intervenit tânărul Duverney, aplecându-se în 
față cu interes. Charles Stuart în persoană a discutat în 
particular cu doi bancheri pe care îi cunosc, însă niciunul nu se 
hazardează să îi împrumute vreo sumă substanţială în 
circumstanţele actuale. 

l-am aruncat iute o privire lui Jamie, care a răspuns cu o 
înclinare aproape imperceptibilă a capului. Acestea erau vești 
bune. Dar pe urmă, ce era cu povestea contelui despre 
investiție? _ 

— E adevărat, a răspuns el încrâncenat. Inălţimea Sa a făcut 
rost de un împrumut de cincisprezece mii de livre de la o bancă 
italiană și a pus întreaga sumă la dispoziţia mea, să o folosesc 
pentru a angaja un vas și a cumpăra provizia de sticle a 
podgoriei din Gostos. Am chiar aici scrisoarea semnată, a spus 
bătând ușor cu palma pieptul vestonului cu satisfacție, apoi s-a 
rezemat de spătarul scaunului și a privit triumfător în jurul 

mesei, oprindu-se la Jamie. Ei, milord, a spus el, fluturând mâna 
spre carafa așezată pe ștergarul alb din fața lui Jamie, ai de 
gând să ne permiţi să gustăm acest vin faimos? 

— Da, sigur, a murmurat Jamie. 

Bratul i s-a întins mecanic spre primul pahar. 

Louise, care stătuse tăcută mâncând pe aproape toată durata 
cinei, a băgat de seamă disconfortul lui Jamie. Prietenă bună, s- 
a întors spre mine, în încercarea evidentă de a schimba cursul 
conversației pe un subiect neutru. 

— Ce piatră frumoasă porți la gât, ma chère, a spus ea, 
arătând spre cristal. De unde o ai? 

— O, asta, am spus. Păi, e... 

Am fost întreruptă de un țipăt asurzitor. A întrerupt orice 
sunet și ecourile lui ascuţite au reverberat în cristalul 
candelabrului de deasupra. 

— Mon Dieu, a exclamat contele Saint Germain în tăcerea 
care se lăsase. Ce... 

Țipătul s-a mai auzit o dată, apoi încă o dată. Zgomotul a 
năvălit pe scările late și în foaier. 

Musafirii, ridicaţi de la masă precum un stol de prepeliţe 
speriate, s-au repezit de asemenea în foaier, la timp pentru a o 
vedea pe Mary Hawkins, îmbrăcată în rămășițele sfâșiate ale 
cămășii, făcându-și apariţia în capul scărilor. A rămas ţintuită 
locului, parcă pentru efect maxim, cu gura larg căscată, palmele 
răsfirate peste sâni acolo unde pânza ruptă lăsa limpede să se 
vadă rănile cauzate de niște mâini brutale pe piept și pe braţe. 

Pupilele îi erau cât gămălia unui ac în lumina candelabrului, 
ochii îi păreau ape negre în care se reflecta groaza. Stătea cu 
privirea în pământ, însă în mod cert nu vedea nici scările, nici 
mulțimea de spectatori cu gurile căscate. 5 

— Nu! a strigat ea. Nu! Lasă-mă! Te rog, te implor! NU MA 
ATINGE! 

Orbită cum era de medicament, probabil a simțit o mișcare în 
spate, căci s-a întors și a lovit aerul cu sălbăticie, mâinile 
încleștându-se ca niște gheare pe chipul lui Alex Randall, care 
încerca în zadar să o ţină locului, să o calmeze. Din păcate, de la 
parter, încercările lui păreau mai degrabă ale unui seducător 
respins pregătit pentru un nou asalt. 

— Nom de Dieu! a izbucnit generalul d'Arbanville. Racaille! 
Las-o imediat în pace! 

Bătrânul soldat s-a repezit pe scări în sus cu o agilitate 
surprinzătoare pentru anii lui, braţul întins instinctiv după sabia 
pe care, din fericire, o lăsase la intrare. 

Ridicându-mi poalele voluminoase ale rochiei, m-am repezit 
îndată în calea contelui și a tânărului Duverney, care păreau 
gata să-l urmeze pe general în misiune, însă nu am putut face 
nimic să îl împiedic pe unchiul lui Mary, Silas Hawkins. Cu ochii 
ieșindu-i din orbite, negustorul de vinuri a rămas uluit o clipă, 
apoi și-a coborât fruntea și s-a repezit înainte ca un taur, 
făcându-și loc printre musafiri. Am aruncat o privire speriată în 
jur după Jamie și l-am găsit la marginea mulţimii. Ne-am privit în 
ochi și am ridicat sprâncenele într-o întrebare mută; oricum, 
nimic din ce aș fi spus nu ar fi fost auzit peste gălăgia din foaier, 
întreruptă de tipetele precum fluierul de vapor ale lui Mary de la 
etaj. 

Jamie a ridicat din umeri la mine, apoi a privit în jur. l-am 
văzut ochii luminându-se o clipă la vederea unei mese cu trei 
picioare de lângă perete, pe care se afla o vază înaltă cu 
crizanteme. A privit în sus, măsurând distanţa, a închis ochii o 
clipă, încredințându-și parcă sufletul lui Dumnezeu, apoi a 
acţionat cu hotărâre. 

A sărit de pe podea pe masă, s-a prins cu mâna de balustradă 
și s-a avântat peste ea, pe scări, la câţiva centimetri înaintea 
generalului. A fost o mișcare atât de acrobatică, încât una sau 
două doamne au rămas fără suflare și s-au auzit câteva ţipete 
ușoare de admiraţie amestecate cu exclamaţii de groază. 

Exclamaţiile s-au întețit când Jamie s-a aruncat pe scări în 
sus, și-a făcut loc cu coatele între Mary și Alex și prinzându-l pe 
cel din urmă de umăr, a ochit cu grijă și l-a pocnit cu sete în 
vârful bărbiei. 

Alex, care rămăsese privindu-și stăpânul cu gura căscată de 
uluire, a căzut ușor în genunchi și s-a făcut ghem, cu ochii încă 
mari, dar deodată la fel de goi și de orbi ca ai lui Mary. 


|19. jurământul 
Orologiul de pe șemineu avea un ticăit enervant de tare. Era 


singurul sunet din casă, în afară de scârțâitul podelelor și de 

bufniturile înfundate ale servitorilor care munceau până târziu în 
bucătăria de dedesubt. Avusesem însă parte de suficient 
zgomot cât să îmi ajungă o vreme și tot ce doream era puţină 
liniște pentru a-mi calma nervii zdruncinaţi. Am deschis cutia 
ceasului și i-am scos contragreutatea, iar ticăitul a încetat 
imediat. 

Fusese fără îndoială dineul sezonului. Cei care nu fuseseră 
destul de norocoși să fie prezenţi vor pretinde luni întregi că 
fuseseră acolo, susținându-și povestea cu fragmente de bârfă 
repetate la nesfârșit și descrieri denaturate. 

Reușisem în cele din urmă să o rețin pe Mary suficient de mult 
timp cât să îi torn pe gât o nouă doză puternică de sirop de mac. 
S-a prăbușit într-o grămadă jalnică de haine pătate cu sânge, 
lăsându-mi libertatea de a-mi îndrepta atenţia spre disputa 
trilaterală între Jamie, general și domnul Hawkins. Alex avusese 
prezenţa de spirit să rămână inconștient și i-am aranjat frumos 
trupul inert alături de al lui Mary pe palier, ca pe o pereche de 
sardine în conservă. Arătau precum Romeo și Julieta expuși în 
piața publică spre rușinea familiilor lor, însă această asemănare 
îi scăpa domnului Hawkins. 

— Mi-ai ruinat-o! continua el să ţipe. Mi-ai ruinat nepoata! 
Vicontele nu va mai dori să o ia acum! Ticălos mizerabil scoţian! 
Tu și cu otreapa ta! Târfo! a strigat el întorcându-se spre mine. 
Proxeneto! Seduci fete nevinovate și inocente în ghearele tale 
malefice pentru plăcerea târâturilor tale bastarde! Tu... 

Cu ferocitate oarecum întristată, Jamie a așezat o mână pe 
umerii domnului Hawkins, l-a întors spre el și i-a aplicat o 
lovitură chiar sub bărbia atârnândă. Apoi a rămas în picioare 
frecându-și pumnul, privind cum corpolentul negustor de vinuri 
dă ochii peste cap. Domnul Hawkins a căzut pe spate lovindu-se 
de lambriu și a alunecat ușor pe perete în jos, în poziţia șezând. 

Jamie și-a întors privirea de un albastru înghețat spre 
generalul d'Arbanville care, observând soarta celor căzuţi, a pus 
jos sticla de vin pe care o flutura în aer și a făcut un pas îndărăt. 

— O, hai odată nu mai sta pe gânduri, l-a zorit un glas din 
spatele meu. De ce să te oprești acum, Tuarach? Lovește-i pe 
toţi trei! Mătură-i pe toți! 

Generalul și Jamie au aruncat o privire plină de repulsie spre 
silueta elegantă din spatele meu. 

— Pleacă de aici, Saint Germain, a spus Jamie. Nu te privește. 

Glasul îi suna obosit, însă a ridicat vocea pentru a se face 
auzit peste hărmălaia de dedesubt. Cusăturile de pe umărul 
vestonului i se desfăcuseră și faldurile albe ale cămășii de pânză 
fină i se zăreau albe prin deschizături. 

Buzele subţiri ale lui Saint Germain s-au arcuit într-un zâmbet 
fermecător. În mod evident contele se distra de minune. 

— Nu mă privește? Cum pot asemenea evenimente să nu 
privească pe orice om cu spirit civic? 

Privirea sa amuzată a măturat holul de la etaj, presărat cu 
trupuri prăbușite. 

— La urma urmelor, dacă un musafir al Maiestăţii Sale a 
pervertit într-o asemenea măsură noțiunea de ospitalitate încât 
să întrețină un bordel în propria sa locuință, nu e asta... nu, să 
nu faci asta! a spus el când Jamie a făcut un pas spre el. 

O lamă i-a sclipit deodată în mână, apărând ca prin minune 
din dantela învolburată în jurul încheieturii. L-am văzut pe Jamie 
strâmbându-se ușor și îndreptându-se de umeri în rămășițele 
vestonului ruinat, pregătit de luptă. 

— Încetaţi imediat! a rostit o voce poruncitoare și cei doi 
Duverney, cel bătrân și cel tânăr, și-au croit drum spre etajul și 
așa supraaglomerat. 

Duverney cel tânăr s-a întors și a fluturat autoritar braţele 
spre grupul de oameni de pe scări care au fost îndeajuns de 
intimidaţi de privirea lui cruntă pentru a se da un pas în spate. 

— Dumneata, a spus Duverney cel bătrân, arătând spre Saint 
Germain. Dacă ai vreun spirit civic, precum pretinzi, poate îl vei 
folosi în mod util pentru a trimite acasă pe câţiva dintre cei de 
pe scări. 

Saint Germain a rămas cu privirea aţintită spre bancher, însă 
după o clipă nobilul a scuturat din umeri și pumnalul a dispărut. 
Saint Germain s-a întors fără o vorbă și a coborât scările, 
împingându-i pe cei care îi stăteau în cale, îndemnându-i cu 
voce ridicată să plece la casele lor. 

În ciuda îndemnurilor sale și ale tânărului Duverney, Gérard, 
aflat în spatele său, cea mai mare parte a invitaţilor, întărâtaţi 
de scandal, au plecat abia la apariţia jandarmilor din Garda 
Regală. 

Domnul Hawkins care între timp își revenise, a depus imediat 
o plângere de răpire și proxenetism împotriva lui Jamie. Pentru o 
clipă, am avut chiar impresia că Jamie îl va lovi din nou; mușchii 

s-au încordat pe sub catifeaua azurie, dar pe urmă s-au relaxat 
ca și cum s-ar fi răzgândit. 

După nenumărate argumente confuze și explicaţii, Jamie a 
fost de acord să meargă la sediul Jandarmeriei de la Bastilia, 
probabil pentru a da explicaţii. 

Alex Randall, alb la faţă, transpirat și evident fără nici cea mai 
mică idee despre cele ce se petreceau, a fost luat de asemenea. 
Ducele nu așteptase să vadă ce soartă va avea secretarul său, 
ci își chemase discret trăsura și plecase înainte de sosirea 
Gărzii. Oricare ar fi fost misiunea sa diplomatică, implicarea într- 
un scandal nu avea să ajute. Mary Hawkins, încă aflată în stare 
de inconștiență, a fost mutată în casa unchiului ei, înfășurată 
într-o pătură. 

Scăpasem ca prin urechile acului să fiu inclusă în grupul de 
arestaţi când Jamie a refuzat categoric să permită ridicarea 
mea, insistând că mă aflam într-o condiţie delicată și sub nicio 
formă nu puteam fi dusă într-o închisoare. În cele din urmă, 
văzând că Jamie era mai mult decât doritor să înceapă a împărți 
din nou pumni pentru a-și demonstra punctul de vedere, 
căpitanul jandarmilor s-a înduplecat, cu condiţia ca eu să accept 
să nu părăsesc orașul. Deși fuga din Paris avea avantajele ei, nu 
prea puteam pleca fără Jamie, deci mi-am dat fără reţineri 
cuvântul de onoare. 

În vreme ce grupul se plimba confuz prin foaier, aprinzând 
felinare și adunându-și pălăriile și mantiile, l-am văzut pe 
Murtagh, cu o expresie întunecată pe chipul zgâriat, bântuind pe 
la marginea mulţimii. Evident, intenţiona să îl însoțească pe 
Jamie oriunde se ducea și am simţit o mică ușurare. Cel puţin 
soțul meu nu va fi singur. 

— Nu-ţi face griji, englezoaico, mi-a șoptit el în ureche, 
îmbrăţișându-mă o clipă. Mă întorc cât ai clipi. Dacă se întâmplă 
ceva... 

A șovăit o clipă, apoi a spus cu fermitate: 

— Nu va fi cazul, însă dacă ai nevoie de o prietenă, du-te la 
Louise de La Tour. 

— Așa voi face. 

Nu am avut răgaz pentru mai mult decât un sărut furat 
înainte ca jandarmii să îl înconjoare. 

Ușile casei s-au deschis larg și l-am văzut pe Jamie aruncând 
o privire în spate, spre Murtagh, și deschizând gura parcă pentru 

a spune ceva. Înfigându-și mâinile în centura de sabie, Murtagh 
a luat o înfățișare îndârjită și și-a croit drum spre Jamie, aproape 
împingându-l pe tânărul Duverney în stradă. S-au înfruntat 
muţește, aruncându-și priviri feroce, Jamie dând din umeri în 
cele din urmă și ridicându-și mâinile în aer, resemnat. 

A ieșit în stradă, ignorându-i pe jandarmii care se strângeau 
din toate direcţiile, dar s-a oprit la vederea unei siluete micuţe 
stând în picioare în apropierea porţii. S-a aplecat și a rostit ceva, 
apoi s-a îndreptat de spate, s-a întors spre casă și mi-a trimis un 
zâmbet, clar vizibil în lumina lămpilor. Apoi, cu o înclinare a 
frunţii spre bătrânul monsieur Duverney, a urcat în trăsura care 
aștepta și dus a fost, cu Murtagh agăţat în spatele trăsurii. 

Fergus a rămas în mijlocul străzii, privind în urma trăsurii 
până când s-a făcut nevăzută. Apoi, urcând treptele cu un pas 
hotărât, m-a luat de mână și m-a condus înăuntru. 

— Hai, milady, a spus el. Milord mi-a cerut să am grijă de tine 
până se întoarce el. 

e 

Fergus s-a strecurat în salon, ușa închizându-se în tăcere în 
urma lui. 

— Am făcut turul casei, milady, mi-a șoptit el. E toată 
ferecată. 

In ciuda îngrijorării, mi-a venit să zâmbesc la auzul tonului 
său, care imita vocea lui Jamie. Idolul său îi încredințase o 
responsabilitate și, evident, el își lua îndatoririle în serios. 

După ce mă escortase în salon, plecase să facă turul casei, 
cum făcea Jamie în fiecare seară, verificând încuietorile 
obloanelor și drugii ușilor exterioare - pe care știam că abia îi 
poate ridica -, precum și vetrele de foc. O pată de cenușă i se 
întindea pe o laterală a feţei, de la frunte până la obraz, însă 
cândva în timpul misiunii se frecase la ochi, căci acum ochiul îi 
era încercuit de o mică zonă albă, ca la ratoni. 

— Ar trebui să te odihnești, milady, m-a sfătuit el. Să nu îţi 
faci griji, eu voi fi aici. 

Nu am râs, dar i-am zâmbit. 

— Nu aș putea dormi, Fergus. Voi sta aici o vreme. Poate tu ar 
trebui să dormi puţin, a fost o seară lungă. 

Nu mă lăsa inima să îi poruncesc să se culce, nedorind să îi 
știrbesc noua sa demnitate de bărbat al casei pentru o vreme, 
însă era limpede că abia se mai ţinea pe picioare. Umerii mici și 

slabi erau lăsaţi în jos și cearcăne întunecate i se vedeau sub 
ochi, mai întunecate chiar decât stratul de cenușă. 

A căscat din toată inima, dar a clătinat din cap. 

— Nu, milady. Voi sta cu tine... dacă nu te deranjează! a 
adăugat el în grabă. 

— Nu mă deranjează. 

De fapt, era prea obosit să vorbească ori să se miște de colo 
până colo cum o făcea de obicei, iar prezenţa lui somnoroasă pe 
rogojină era reconfortantă, asemenea unei pisici ori a unui 
câine. 

Am stat cu privirile aţintite spre flăcările mocnite, încercând 
să îmi induc măcar iluzia de seninătate. Am încercat să revăd în 
minte imagini cu lacuri liniștite, poieni în păduri, chiar și pacea 
întunecată a capelei din Abaţie, însă nimic nu părea să 
funcţioneze: peste toate imaginile serene se așezau cele din 
această seară: braţe încordate și dinţi sclipind, ieșind dintr-un 
întuneric îmbibat cu teamă; chipul îngrozit și palid al lui Mary, 
chipul lui Alex Randall oglindindu-l pe al ei; izbucnirea de ură din 
ochii porcini ai domnului Hawkins; suspiciunea subită de pe 
chipul generalului și al celor doi Duverney; încântarea prost 
mascată a lui Saint Germain la izbucnirea scandalului, strălucind 
cu maliţiozitate precum picăturile de cristal ale candelabrelor. Și 
la urmă, zâmbetul lui Jamie, în care se împleteau nesiguranța și 
încurajarea, în lumina schimbătoare a lămpilor legănate. 

Dacă nu se întorcea? Era un gând pe care încercasem să îl 
suprim, încă de când îl luaseră. Dacă nu reușea să scape de 
condamnare? Dacă magistratul era unul din aceia care îi privea 
cu neîncredere pe străini - unul mai suspicios decât de obicei, 
m-am corectat -, ar putea fi ușor încarcerat pe termen nelimitat. 
Și pe deasupra și dincolo de teama că această criză nedorită ar 
putea ruina toată munca atentă din ultimele săptămâni era 
imaginea lui Jamie într-o celulă precum cea în care îl găsisem la 
Wentworth. În lumina crizei actuale, vestea că Charles Stuart 
investea în vinuri părea trivială. 

Rămasă singură, aveam acum timp berechet la dispoziţie să 
mă gândesc, însă gândurile mele nu păreau să mă ducă nicăieri. 
Cine sau ce era „La Dame Blanche”? Ce fel de „doamnă albă” și 
de ce menţionarea acelui nume îi făcuse pe atacatori să o ia la 
fugă? 

Trecând din nou în revistă evenimentele care urmaseră 
dineului, mi-am amintit de remarca generalului despre bandele 
de criminali care cutreierau străzile Parisului și despre cum 
unele din ele includeau membri ai nobilimii. Acestea erau 
confirmate de vorbirea și ţinuta conducătorului bandei care ne 
atacase pe mine și pe Mary, deși tovarășii săi păreau mult mai 
neciopliţi ca aspect. Am încercat să mă gândesc dacă bărbatul 
îmi amintea de cineva pe care îl cunoșteam însă amintirea lui 
era vagă, confuzie accentuată de întuneric și de ceața șocului 
care se atenua tot mai mult. 

Ca aspect general, nu se deosebea foarte mult de contele 
Saint Germain, deși cu siguranţă vocea îi era diferită. Dar pe 
urmă, dacă era implicat contele, cu siguranţă s-ar fi străduit la 
fel de mult să își ascundă vocea așa cum își ascundea chipul. In 
același timp, mi se părea aproape imposibil ca el să fi putut lua 
parte la un asemenea atac, și pe urmă să stea calm faţă în față 
cu mine la masă două ore mai târziu, sorbindu-și supa. 

Mi-am trecut degetele prin păr de frustrare. Nu puteam face 
nimic până dimineaţă. Dacă venea dimineaţa, dar Jamie nu se 
întorcea, atunci puteam începe să colind pe la cunoștințe și 
presupuși prieteni, din care unul sigur mi-ar fi oferit vești ori s-ar 
fi oferit să mă ajute. Însă în orele nopţii, eram lipsită de ajutor; 
incapabilă să mă mișc, precum o libelulă captivă în chihlimbar. 

Degetele mi-au găsit una dintre agrafele decorate, și am 
smuls-o enervată, încâlcită în păr, nu voia să iasă. 

— Au! 

— Aşteaptă o clipă, milady. O scot eu. 

Nu îl auzisem trecând prin spatele meu, însă am simţit 
degetele mici și abile ale lui Fergus în părul meu, descâlcind 
micul ornament. Apoi l-a pus deoparte șovăind și a întrebat: 

— Și pe celelalte, milady? 

— O, mulţumesc, Fergus, am răspuns recunoscătoare. Dacă 
nu te superi. 

Atingerea lui de hoț de buzunare era ușoară și sigură și 
buclele bogate au început să îmi cadă în jurul obrajilor, eliberate 
din strânsoare. Puțin câte puţin, respiraţia mi s-a domolit pe 
măsură ce el mi-a desfăcut părul. 

— Eşti îngrijorată, milady? s-a auzit glasul subţire și blând din 
spatele meu. 

— Da, am spus, prea obosită pentru a mai face pe viteaza. 


VP - 354 


— Și eu, a răspuns el simplu. 

Ultima dintre agrafe a clincănit pe masă, iar eu m-am prăbușit 
în scaun, cu ochii închiși. Pe urmă am simţit din nou o atingere 
și mi-am dat seama că Fergus îmi pieptăna părul, descâlcind 
șuvițele încurcate. 

— Îmi dai voie, milady? a rostit el, simţindu-mă cum mă 
încordez de surpriză. Doamnele obișnuiau să spună că le face 
bine, atunci când sunt îngrijorate ori supărate. 

M-am relaxat din nou sub atingerea liniștitoare. 

— lţi dau voie, am spus. Mulţumesc. 

După o clipă, am întrebat: 

— Care doamne, Fergus? 

A ezitat o clipă, ca un păianjen tulburat în timp ce ţese o 
pânză, și pe urmă și-a reluat pieptănatul delicat al șuviţelor. 

— Acolo unde obișnuiam să dorm, milady. Nu puteam ieși din 
cauza clienţilor, dar madame Elise îmi dădea voie să dorm într-o 
debara de sub scări dacă nu făceam zgomot. Și după ce plecau 
toți bărbaţii, aproape de răsăritul soarelui, ieșeam din dulap și 
câteodată doamnele împărțeau micul dejun cu mine. Eu le 
ajutam să își lege desuurile - spuneau că am atingerea cea mai 
ușoară din lume, a adăugat el cu o oarecare mândrie, și eu le 
pieptănam părul, dacă voiau. 

— Mmm... 

Șoapta fină a pieptenului prin părul meu era hipnotică. Fără 
ceasul de pe polita șemineului, nu știam cât e ora, însă tăcerea 
de pe stradă însemna că era într-adevăr foarte târziu. 

— Cum ai ajuns să dormi la madame Elise, Fergus? am 
întrebat, abia înăbușindu-mi un căscat. 

— M-am născut acolo, milady, a răspuns el. 

Ritmul pieptenului a încetinit și glasul lui a devenit tot mai 
lipsit de vlagă. 

— Obișnuiam să mă întreb care dintre doamne e mama mea, 
dar nu am aflat niciodată. 

(J 

M-am trezit când s-a deschis uşa de la salon. Jamie stătea 
acolo, cu ochii înroșiţi și tras la față de oboseală, dar zâmbind în 
prima geană de lumină cenușie a zilei. 

— Mi-a fost teamă că nu te mai întorci, am spus un moment 
mai târziu, peste creștetul său. 

Părul lui avea mireasma acrișoară de fum stătut și seu, iar 
vestonul devenise și mai ponosit, însă Jamie era cald și solid și 
eu nu aveam chef să fac mofturi în privinţa felului în care îi 
mirosea capul pe care îl cuibăream la sân. 

— Și mie mi-a fost, a spus el, cu voce înăbușită, dar i-am 
reperat zâmbetul. 

Mi-a cuprins talia cu braţele, apoi mi-a dat drumul și s-a dat în 
spate, netezindu-mi părul care îmi căzuse pe ochi. 

— Dumnezeule, cât de frumoasă ești! a șoptit el. Nearanjată 
și nedormită, cu buclele încadrându-ți obrajii. lubirea mea 
frumoasă! Așadar ai stat aici toată noaptea? 

— Nu am fost singura, am spus, arătând spre podea unde 
Fergus dormea ghemuit pe covor, cu capul pe o pernă la 
picioarele mele. S-a foit ușor în somn, gura deschizându-i-se 
puţin, rozie și cu buze rotunde ca ale unui bebeluș, cum fusese 
cu atât de puţin timp în urmă. Jamie a așezat ușor o mână mare 
pe umărul lui. 

— Hai, flăcăule. Ai păzit-o bine pe stăpâna ta. 

L-a ridicat pe băiat în braţe, așezându-l pe umărul lui, 
mormâind și cu ochii lipiţi de somn. 

— Eşti un băiat de ispravă, Fergus, și acum meriţi să te 
odihnești. Hai în patul tău. 

l-am văzut pleoapele lui Fergus deschizându-se de surpriză, 
apoi coborându-se pe jumătate când s-a relaxat, încuviințând 
din cap în braţele lui Jamie. 

Deschisesem obloanele și reaprinsesem focul până când s-a 
întors Jamie în salon. Își lepădase vestonul distrus, însă mai 
purta restul hainelor din seara precedentă. 

— Poftim. 

l-am întins un pahar de vin pe care l-a băut stând în picioare, 
din trei înghiţituri, s-a cutremurat, apoi s-a prăbușit pe mica 
sofa, și a întins paharul să îi mai torn. 

— Nicio picătură, am refuzat eu, până nu îmi spui ce se 
întâmplă. Nu ești în închisoare, deci presupun că totul este în 
regulă, dar... 

— Nu e totul în regulă, englezoaico, m-a întrerupt el, însă ar 
putea fi și mai rău. 

După o lungă serie de argumente pro și contra - o mare parte 
din ele fiind reiterările impresiilor originale ale domnului 
Hawkins -, judecătorul-magistrat care fusese scos din patul lui 

cald pentru a prezida peste această investigaţie pe nepusă 
masă decretase îmbufnat că, din moment ce Alex Randall era 
unul dintre acuzaţi, nu putea fi considerat martor imparţial. Cum 
nu puteam fi nici eu, ca soţie și posibilă complice a celuilalt 
acuzat. Conform propriei sale declaraţii, Murtagh fusese 
inconștient în timpul pretinsului atac, iar din punct de vedere 
legal, copilul Claudel nu putea să fie martor. 

In mod clar, spusese monsieur le juge, aruncând o privire 
sfredelitoare spre căpitanul jandarm, singura persoană capabilă 
să furnizeze adevărul în această chestiune era Mary Hawkins, 
care, din câte se înţelegea, era incapabilă să facă acest lucru la 
momentul actual. În concluzie, toţi acuzaţii trebuie închiși în 
Bastilia până în momentul în care Mademoiselle Hawkins va 
putea fi chestionată și desigur, monsieur le capitaine ar fi putut 
ajunge la aceeași concluzie de unul singur. 

— Și atunci de ce nu ești închis în Bastilia? am întrebat. 

— Bătrânul domn Duverney a oferit garanţie pentru mine, a 
răspuns Jamie, trăgându-mă pe sofa lângă el. A stat ghemuit 
într-un colț ca un arici, pe parcursul întregii tevaturi. Și pe urmă, 
când judecătorul a pronunţat decizia, s-a ridicat și a spus că, 
după ce a avut ocazia să joace șah cu mine în câteva ocazii, nu 
considera că eu am un caracter atât de desfrânat încât să 
creadă că aș fi putut înfăptui unui asemenea act de depravare... 

S-a întrerupt, ridicând din umeri. 

— Mă rog, tu știi cum vorbește el când se încinge. În mare, 
ideea a fost că un om care îl poate bate la șah de șase ori din 
șapte meciuri nu ar putea ademeni fete inocente în casa lui 
pentru a fi batjocorite. _ 

— Foarte logic, am spus sec. Imi imaginez că ceea ce a vrut el 
să spună cu adevărat a fost că dacă te bagă la închisoare, nu 
vei mai putea juca șah cu el. 

— Cred că da, a încuviinţat Jamie, apoi s-a întins, a căscat și a 
clipit spre mine, zâmbind. Dar sunt acasă și în clipa asta chiar 
nu îmi pasă de ce. Vino la mine, englezoaico. 

Apucându-mă cu ambele mâini de mijloc, m-a tras în poala 
lui, și-a încolăcit braţele în jurul meu și a oftat de plăcere. 

— Tot ce vreau să fac, a murmurat el în urechea mea, este să 
arunc zdrenţele astea mizerabile și să fac dragoste cu tine pe 
covorul din fața șemineului și să adorm imediat după aceea cu 
capul pe umărul tău și să stau așa până mâine. 


VP - 357 


— Destul de incomod pentru servitori, am remarcat. Vor fi 
nevoiți să măture pe lângă noi. 

— La naiba cu servitorii! a exclamat el, întinzându-se 
confortabil. Pentru ce-s făcute ușile? 

— Ca să baţi în ele, evident, am spus când de afară s-a auzit o 
bătaie ușoară. 

Jamie s-a oprit o clipă cu nasul îngropat în părul meu, apoi a 
oftat și a ridicat fruntea, coborându-mă din poala lui pe sofa. 

— Treizeci de secunde, mi-a promis el în șoaptă. Entrez! a 
spus apoi cu glas tare. p 

Ușa s-a dat în lături și Murtagh a pășit în cameră. Il cam 
uitasem pe Murtagh în forfota și confuzia nopţii trecute și acum 
mi-am spus în sinea mea că înfățișarea lui nu se îmbunătăţise 
prin neglijență. Și el era la fel de nedormit ca și Jamie; singurul 
ochi pe care îl avea deschis era roșu, cu pleoape grele și 
sângerii. Celălalt ochi, vânăt ca o banană putrezită, era o dungă 
de un negru sclipitor, abia vizibil în carnea umflată. Cucuiul din 
frunte acum atinsese apogeul: un ou de gâscă purpuriu chiar 
deasupra unei sprâncene, străbătut de o tăietură urâtă. 

Micutul scoțian abia rostise un cuvânt de când fusese scos din 
sac noaptea trecută. După ce întrebase scurt unde îi sunt 
cuţitele - găsite de Fergus, care, scotocind în maniera lui de 
câine de vânătoare, îi găsise atât jungherul, cât și pumnalul 
micut în spatele unei grămezi de gunoi -, păstrase o tăcere 
posacă în timpul evadării noastre, păzindu-ne spatele în vreme 
ce alergam pe aleile întunecate ale Parisului. Și imediat cum 
ajunseserăm acasă, o privire ascuţită cu ochiul bun fusese 
suficientă pentru a înăbuși orice curiozitate indiscretă din partea 
servitorilor de la bucătărie. 

Probabil că trebuie să fi spus ceva la Comisariat, chiar și 
numai pentru a confirma caracterul moral al stăpânului său, deși 
mă întrebam câtă credibilitate aș fi eu înclinată să îi acord lui 
Murtagh dacă aș fi un judecător francez. Dar acum era la fel de 
tăcut precum garguiele de pe Notre Dame, cu care de altfel 
semăna destul de bine. 

Însă oricât de îndoielnică i-ar fi fost înfățișarea, lui Murtagh 
niciodată nu părea să îi lipsească demnitatea, cum nu îi lipsea 
nici acum. Drept de spate precum o vergea, a traversat covorul 
și a îngenuncheat protocolar dinaintea lui Jamie, care părea 
încurcat de acest comportament. 

Bărbatul mărunt și slăbănog și-a tras pumnalul de la centură 
fără înflorituri, însă cu o încetineală deliberată și l-a ridicat cu 
mânerul înainte. Chipul osos și brăzdat era lipsit de orice 
expresie, însă și-a pironit privirea pe obrazul lui Jamie. 

— Te-am dezamăgit, a spus el încet. Și fiind stăpânul meu, îţi 
cer să îmi iei viaţa acum, ca să nu fiu nevoit să mai trăiesc cu 
această rușine. 

Jamie s-a îndreptat încet de spate și l-am simţit cum își alungă 
oboseala în vreme ce își cobora privirea spre servitorul lui. O 
clipă a rămas aproape nemișcat, cu palmele odihnindu-se pe 
genunchi. Apoi a întins braţul și a așezat delicat o mână peste 
cucuiul vânăt de pe fruntea lui Murtagh. 

— Nu e nicio rușine să fi căzut în bătălie mo caraidh, a spus el 
cu blândețe. Și cei mai viteji dintre războinici pot fi înfrânți. 

Însă bărbatul mărunt a clătinat din cap cu încăpățânare, fără 
a clipi. 

— Nu, a spus el. Eu nu am căzut în bătălie. Tu mi-ai oferit 
încrederea ta; pe soţia ta și pe copilul tău nenăscut să-i 
protejez, și pe domnița englezoaică. Și eu am acordat atât de 
puțină importanţă sarcinii, încât nici nu am apucat să mișc un 
deget când primejdia a lovit. Ca să spun drept, nici măcar nu am 
văzut braţul care m-a doborât. 

Abia atunci a clipit, o dată. 

— Trădarea..., a început Jamie. 

— Și acum uite unde s-a ajuns, l-a întrerupt Murtagh. 

Niciodată nu îl auzisem rostind atât de multe cuvinte odată de 
când îl cunoșteam. 

— Numele tău târât în noroi, soţia atacată și flăcăiașul... 

Linia subțire a buzelor s-a strâns o clipă și gâtul slăbănog s-a 
încordat o dată când a înghiţit. 

— Numai pentru asta, tristeţea amară mă îneacă. 

— Așa-i, a răspuns Jamie încet, încuviințând din cap. Așa-i, 
înțeleg, bărbate. Și eu simt la fel. 

Și-a atins o clipă pieptul chiar deasupra inimii. Cei doi bărbaţi 
ar fi putut fi singuri, cu frunţile plecate la doar câţiva centimetri 
una de cealaltă, în vreme ce Jamie s-a aplecat spre bărbatul mai 
în vârstă. 

Cu mâinile împreunate în poală, nu am făcut nicio mișcare, nu 
am rostit niciun cuvânt; nu mă privea pe mine. 

— Dar eu nu sunt căpetenia ta, bărbate, a continuat Jamie cu 
un ton mai ferm. Nu mi-ai jurat nimic și eu nu am nicio putere 
asupra ta. 

— Ba ai. 

Vocea lui Murtagh era la fel de fermă și mânerul pumnalului 
nu a tremurat nicio clipă. 

— Dar... 

— Ti-am jurat, Jamie Fraser, când nu aveai mai mult de o 
săptămână, un copilaş frumos la sânul mamei tale. 

Am simțit tresărirea uşoară de uluire când Jamie a deschis 
ochii mari. 

— Am îngenuncheat la picioarele lui Ellen, cum îngenunchez 
acum la ale tale, a continuat scoțianul micuț, cu bărbia îngustă 
ridicată mândru. Și am jurat pe Sfânta Treime că te voi urma 
mereu, oriunde vei merge, să îţi păzesc spatele, când vei deveni 
bărbat în toată firea și vei avea nevoie de ajutorul meu. 

Vocea aspră s-a înmuiat atunci și pleoapa a coborât peste 
ochiul ostenit. 

— Da, flăcăule, te preţuiesc ca pe propriul meu fiu. Dar ţi-am 
trădat încrederea. 

— N-ai făcut-o și nici n-ai putea vreodată să o faci. 

Jamie și-a pus mâinile pe umerii lui Murtagh, strângând cu 
fermitate. 

— Nu, nu o să îţi iau viața. Dar o să îţi cer un jurământ și tu o 
să-l accepti. 

O clipă lungă de ezitare s-a scurs, apoi capul cu părul negru și 
ciufulit s-a înclinat abia simțit. 

Vocea lui Jamie a coborât și mai mult, însă nu era o șoaptă. 
Ridicându-și cele trei degete din mijloc ale mâinii drepte ţepene, 
le-a așezat peste tăișul pumnalului, între plăsele și dosul lamei. 

— Te însărcinez, așadar, prin jurământul pe care mi l-ai făcut 
și prin promisiunea către mama mea, să îi găsești pe cei care te- 
au atacat. Vânează-i, iar când îi găsești, te însărcinez să răzbuni 
onoarea soţiei mele... și sângele inocenţei lui Mary Hawkins. 

S-a oprit o clipă, apoi a luat mâna de pe pumnal. Murtagh l-a 
ridicat, ţinându-l în sus de lamă. Privindu-mă pentru prima dată 
de când intrase în cameră, și-a plecat fruntea spre mine și a 
spus: 

— Precum a vorbit stăpânul meu, așa voi face. Făgăduiesc că 
te voi răzbuna. 

Mi-am umezit buzele uscate, neștiind ce să spun. Însă niciun 
răspuns nu părea necesar; Murtagh și-a dus pumnalul la buze și 
l-a sărutat, apoi s-a ridicat hotărât și a vârât arma în teacă. 


|20. La Dame Blanche 


S-a crăpat de ziuă până când ne-am schimbat hainele, iar 
micul dejun tocmai ne era adus la etaj de la bucătărie. 

— Ce vreau eu să știu, am spus, turnând ciocolată, este cine 
naiba e La Dame Blanche? 

— La Dame Blanche? 

Magnus, aplecat peste umărul meu cu un coș cu pâine 
fierbinte în mână, a tresărit atât de violent, încât una din chifle 
s-a rostogolit afară din paner. Am prins-o din zbor și m-am întors 
cu privirea ridicată spre valet, care avea o expresie cam 
tulburată. 

— Da, chiar ea, am spus. Ai auzit vreodată numele ăsta, 
Magnus? 

— Păi, cum să nu, milady, a răspuns bătrânul servitor. La 
Dame Blanche este o vrăjitoare. 

Magnus s-a scuturat, trăgând ștergarul peste chifle cu o grijă 
exagerată, evitându-mi privirea. 

— Doamna Albă, a murmurat el. Se spune că e o femeie 
înțeleaptă, o vindecătoare. Și cu toate astea... ea vede în inima 
unui om și îi poate transforma sufletul în cenușă, dacă găsește 
acolo răul. 

A dat din cap, s-a întors și s-a îndreptat grăbit spre bucătărie. 
I-am văzut cotul mișcându-se și am realizat că își făcea cruce în 
timp ce se îndepărta. 

— lisuse Hristoase, am exclamat, întorcându-mă spre Jamie. 
Ai auzit vreodată de La Dame Blanche? 

— Hm? Oh? Ah, da, am... auzit povești. 

Ochii lui Jamie erau ascunși de genele lungi, arămii în timp ce 
își băgase nasul în cana cu ciocolată, însă îmbujorarea obrajilor 
săi era prea accentuată pentru a o pune pe seama aburului ce 
se ridica din cană. 

M-am rezemat de spătarul scaunului, încrucișându-mi braţele 
pe piept și l-am privit cu ochii mijiţi. 

— Ah, deci ai auzit? am spus. Te-ar surprinde să auzi că 
bărbaţii care ne-au atacat pe Mary și pe mine seara trecută au 
folosit numele La Dame Blanche referindu-se la mine? 

— Chiar așa? a spus el speriat, ridicând privirea. 

Am încuviinţat din cap. 

— S-au uitat o dată la mine în lumină și au strigat „La Dame 
Blanche”, iar apoi au luat-o la fugă de parcă tocmai ar fi băgat 
de seamă că am ciumă. 

Jamie a tras adânc aer în piept și l-a suflat încet pe gură. 
Sângele începea să i se scurgă din obraji, lăsându-i albi precum 
farfuria de porțelan dinaintea sa. 

— Dumnezeule din cer! a exclamat el, mai mult pentru sine. 
Dumnezeule... din... cer! 

M-am aplecat peste masă și i-am luat ceașca din mână. 

— Eşti amabil să îmi spui și mie ce știi despre La Dame 
Blanche? i-am sugerat cu voce blândă. 

— Păi, a șovăit el, apoi a ridicat o privire timidă spre mine. Nu 
e nimic, doar că... eu i-am spus lui Glengarry că tu ești La Dame 
Blanche. 

— l-ai spus lui Glengarry ce? am repetat eu, înecându-mă cu 
înghiţitura pe care o luasem. 

Jamie m-a bătut amabil pe spate. 

— Păi, a fost Glengarry și Castellotti, asta a fost, a spus el 
defensiv. Adică, să joci cărţi și zaruri e una, dar ei nu s-au oprit 
acolo. Și li s-a părut foarte straniu că eu vreau să îi fiu fidel 
nevestei mele. Au spus... în fine, au spus niște lucruri și eu... m- 
am săturat la un moment dat. 

Și-a ferit privirea, vârfurile urechilor arzând. 

— Mmm, am rostit, sorbind din ceai. 

Știind de ce era capabilă limba spurcată a lui Castellotti, îmi 
puteam imagina ce tachinări fără milă îndurase Jamie. 

Și-a dat pe gât ceașca dintr-o singură înghiţitură, apoi și-a 
făcut de lucru umplând-o din nou cu grijă, ţinându-și privirea 
aţintită pe samovar pentru a o evita pe a mea. 

— Dar nici eu nu aveam cum să mă ridic și să plec, nu? a 
întrebat el. Trebuia să rămân cu Înălţimea Sa toată seara, și în 
plus nu puteam să îi las să creadă că nu-s suficient de bărbat. 

— Așa că le-ai spus că eu sunt La Dame Blanche, am rostit, 
încercând din răsputeri să mă abţin să nu râd. Și că dacă făceai 
vreo prostie cu doamnele serii, îți voi scofâlci părțile intime. 

— Ă... mă rog... 

— Dumnezeule, și ei au crezut? 

Imi simţeam propriii obraji împurpurându-se la fel de tare ca 
și ai lui Jamie, în efortul de a mă stăpâni. 

— Am povestit foarte convingător, a spus el și un colţ al gurii 
a început să-i tresară. l-am pus să jure pe viaţa mamelor lor că 
vor păstra taina. 

— Şi cât băuserăţi cu toţii înainte de asta? 

— O, băuserăm ceva. Am așteptat până la a patra sticlă. 

M-am dat bătută și am izbucnit în râs. 

— O, Jamie! am exclamat. Dragul de tine! 

M-am aplecat spre el și l-am sărutat cu foc pe obrazul 
îmbujorat. 

— Păi, a spus el stânjenit, ungând cu unt o bucată de pâine. A 
fost cea mai bună ieșire care mi-a trecut prin minte. Și lor le-a 
pierit cheful să îmi mai împingă târfe în brațe. 

— Bun, am spus, i-am luat bucata de pâine, am uns-o cu 
miere și i-am dat-o înapoi. Nici nu mă pot plânge, am remarcat. 
Din moment ce, în afară de faptul că ţi-a salvat onoarea, se pare 
că m-a salvat și pe mine de la viol. 

— Da, slavă Domnului! 

A așezat chifla pe masă și m-a luat de mână. 

— lisuse, dacă ţi s-ar fi întâmplat ceva, englezoaico, eu... 

— Da, l-am întrerupt, însă bărbaţii care ne-au atacat știau că 
eu eram presupusă a fi La Dame Blanche... 

— Așa-i englezoaico, a rostit el înclinând fruntea. Dar nu 
putea fi nici Glengarry, nici Castellotti, căci ei erau cu mine 
acasă când Fergus a venit să mă ia după ce aţi fost voi atacate. 
Insă trebuie să fi fost cineva cu care ei au vorbit. 

Nu mi-am putut reprima un tremur ușor la amintirea mâștii 
albe și a vocii batjocoritoare din spatele ei. 

Cu un oftat, Jamie a dat drumul mâinii mele. 

— Ceea ce înseamnă, probabil, că aș face bine să mă duc să 
stau de vorbă cu Glengarry, să aflu pe câtă lume a încântat el cu 
povești despre viaţa mea de familie. 

Și-a trecut o mână prin păr, enervat. . 

— Și pe urmă trebuie să trec pe la lnălţimea Sa, să aflu ce 
mama naibii are de gând cu aranjamentul pe care l-a făcut cu 
Saint Germain. 

— Cred că asta trebuie să faci, am spus căzând pe gânduri, 
deși cunoscându-l pe Glengarry, jumătate din Paris știe de pe 
acum. Și eu trebuie să fac câteva vizite în această după-amiază. 

— Ah, da? Și pe cine ai de gând să vizitezi, englezoaico? a 
întrebat el, privindu-mă îndeaproape. 

Am tras adânc aer în piept, pregătindu-mă la gândul 
corvoadei care mă aștepta. 

— Mai întâi pe maestrul Raymond, am spus. Și pe urmă, pe 
Mary Hawkins. 


— Lavandă, poate? 

Raymond s-a ridicat în vârful picioarelor pentru a lua un 
borcan de pe raft. 

— Nu pentru a o aplica, însă aroma e liniștitoare; calmează 
nervii. 

— Păi, asta depinde ai cui nervi trebuie calmaţi, am spus, 
amintindu-mi de reacţia lui Jamie la mirosul de lavandă. 

Era parfumul preferat de Jack Randall, dar pentru Jamie 
expunerea la parfumul plantei nu era deloc liniștitoare. 

— În acest caz însă, ar putea ajuta. Sau oricum, nu ar face 
niciun rău. 

— Nu ar face niciun rău, a repetat el gânditor. Un principiu 
foarte sănătos. 

— Acesta este primul fragment din Jurământul lui Hipocrat, 
știi? am spus, privindu-l cum se apleacă pentru a scotoci în 
sertare și coșuri. Jurământul pe care îl face un doctor. Mai întâi, 
să nu faci rău. 

— Ah! Și ai făcut un astfel de jurământ chiar dumneata, 
madonna? 

Ochii amfibieni strălucitori m-au privit peste marginea 
tejghelei înalte. 

Am simțit sângele năvălindu-mi în obraji sub privirea 
neclintită. 

— A... păi, nu. Nu chiar. Eu nu sunt doctor adevărat. Nu încă. 

Nu aș fi putut spune ce m-a făcut să adaug cea din urmă 
propoziţie. 

— Nu? Cu toate acestea, cauţi să îndrepți ceea ce un doctor 
„adevărat” nu ar încerca niciodată, știind că fecioria odată 
pierdută nu se mai poate recăpăta. 

Ironia era evidentă. 

— Ah, nu? am întrebat, sec. 

Fergus îmi povestise, la încurajările mele, câte puţin despre 
„doamnele” din casa lui madame Elise. 

— Și ce e povestea aceea cu vezică de porcușor plină cu 
sânge de găină, hm? Sau vrei să spui că asemenea lucruri țin de 
competența unui spiţer, dar nu de a unui doctor? 

Deși nu avea deloc sprâncene, pielea grea de pe fruntea lui se 
ridica ușor când era amuzat. 

— Și cui îi face rău asta, madonna? Cu siguranţă nu 
vânzătorului. Și nici cumpărătorului - ba chiar s-ar putea să se 
distreze mai bine pentru banii daţi decât cumpărătorul 
articolului veritabil. Nici măcar fecioria în sine nu e vătămată. Cu 
siguranţă o întreprindere foarte morală și hipocratică, pe care 
orice doctor ar fi încântat să o îndeplinească? 

Am început să râd. 

— Și probabil că dumneata știi câţiva care o fac? am spus. Voi 
prezenta chestiunea în fața următoarei Comisii Medicale pe care 
o întâlnesc. Între timp, cum nu putem înfăptui minuni, ce putem 
face în cazul de față? 

— Mm. 

A așezat o bucată pătrată de pânză pe tejghea și în centrul ei 
a turnat o mână de frunze uscate, fin mărunţite. O aromă 
plăcută și picantă s-a ridicat din grămăjoara de ierburi verzi- 
cenușii. 

— Aceasta e tătăneasă sarazină, a spus el, împăturind dibace 
bucata de pânză într-un pătrat ordonat, cu marginile băgate 
înăuntru. Bună pentru piele iritată, laceraţii minore și răni în 
părţile intime. Utilă, nu crezi? 

— Da, într-adevăr, am spus, ușor înverșunată. Ca infuzie sau 
decoct? 

— Infuzie. Caldă, probabil, în aceste circumstanțe. 

S-a întors spre un alt raft și a extras unul dintre borcanele 
mari, albe, din porțelan pictat. Pe o latură a acestuia scria 
ROSTOPASCA. 

— Pentru a induce somnul, a explicat el și gura lui lipsită de 
buze s-a întins spre urechi. Cred că ar fi mai bine dacă ai evita 
să folosești derivatele din opiu de mac; pacienta pare să aibă un 
răspuns imprevizibil la ele. 

— Ai auzit deja întreaga poveste, nu-i așa? am întrebat 
resemnată. 

Nici nu puteam spera să nu fi auzit. Eram cât se poate de 
conștientă că informaţia era una dintre cele mai importante 
mărfuri pe care le vindea; în consecinţă, prăvălia lui era un nod 
important de bârfă venită din zeci de surse, de la vânzătorii 
ambulanți până la nobilii Dormitorului Regal. 

— Din trei surse diferite, a răspuns Raymond. 

A aruncat o privire afară pe fereastră, lungindu-și gâtul pentru 
a vedea orologiul uriaș atârnat pe zidul clădirii din apropierea 
colțului. 

— Și abia e ora două. Mă aștept să mai aud și alte variante 
ale evenimentelor care s-au petrecut la dineul dumitale înainte 
de căderea serii. 

Gura largă, toată numai gingii, s-a căscat, chicotind ușor. 

— Mi-a plăcut în mod deosebit versiunea în care soțul 
dumitale l-a provocat la duel pe generalul d'Arbanville în stradă, 
în vreme ce dumneata, mai pragmatică, i-ai oferit domnului 
conte plăcerea trupului fetei inconștiente, dacă nu va chema 
Garda Regală. 

— Mhm, am rostit, cu un accent mult prea scoţian pentru 
propriile mele urechi. Ai vreun motiv anume pentru care vrei să 
afli ce s-a întâmplat de fapt? 

Tonicul de mac galben, o ambră palidă în lumina după- 
amiezii, a strălucit în vreme ce Raymond îl turna într-un flacon 
micuţ. 

— Adevărul e întotdeauna de folos, madonna, a răspuns el, cu 
privirea aţintită pe firul subţire de licoare. Are valoarea rarităţii, 
știi? 

A așezat borcanul de porțelan cu zgomot pe tejghea. 

— Și astfel își merită prețul la schimb, a adăugat el. 

Banii pe care îi adusesem pentru medicamente stăteau pe 
tejghea, monedele strălucind în soare. L-am privit cu ochi mijiţi, 
însă farmacistul mi-a zâmbit prietenos, de parcă n-ar fi auzit 
niciodată de picioare de broască în sos de unt cu usturoi. 

Orologiul de afară a bătut ora două. Am calculat distanţa până 
la casa lui Hawkins din Rue Malory. Cel mult o jumătate de oră, 
dacă puteam prinde o trăsură. Timp berechet. 

— In acest caz, am spus, putem intra pentru câteva minute în 
camera dumitale secretă? 

— Și asta e tot, am spus, sorbind prelung din coniacul de 
cireșe. 

Aburii din laborator erau aproape la fel de puternici ca și cei 
care ieșeau din paharul meu și îmi simţeam capul dilatându-se 
sub influenţa lor, precum un balon mare, de un roșu vesel. 

— L-au lăsat pe Jamie să plece, însă tot suntem sub urmărire. 
Nu cred însă că va dura foarte mult, dumneata ce crezi? 

Raymond a scuturat din cap. Un curent de aer a mișcat 
crocodilul de deasupra și Raymond s-a ridicat pentru a închide 
fereastra. 

— Da. O simplă bătaie de cap și nimic mai mult. Monsieur 
Hawkins are bani și influență și desigur este afectat, și totuși. 
Este evident că dumneata și soțul dumitale nu puteţi fi acuzați 
de altceva decât de bunătate excesivă, încercând să păstraţi 
secret necazul fetei. 

A luat o înghiţitură zdravănă din propriul său pahar. 

— Și aceasta este preocuparea dumitale la ora actuală, 
desigur. Fata? 

— Una dintre preocupări, am spus, încuviințând din cap. Nu 
pot face nimic pentru reputaţia ei în acest moment. Tot ce pot 
face este să încerc să o ajut să se vindece. 

Un ochi negru m-a privit sardonic peste marginea pocalului de 
metal pe care îl ţinea în mână. 

— Cei mai mulţi dintre doctorii pe care îi cunosc ar spune: 
„Tot ce pot face e să încerc să o vindec.” O vei ajuta să se 
vindece? E interesant că dumneata percepi diferenţa, madonna. 
Mă așteptam să o sesizezi. 

Am pus cana jos, simțind că am băut suficient. Obrajii îmi 
ardeau și aveam sentimentul clar că mi se înroșise vârful 
nasului. 

— Ți-am spus că nu sunt doctor cu adevărat. 

Am închis o clipă ochii, m-am convins că încă mă mai puteam 
orienta în spaţiu și i-am deschis din nou. 

— În afară de asta am mai... avut de a face cu un caz de viol 
înainte. Din afară, nu poţi face mai nimic. Poate nu poţi face mai 
nimic nicăieri, punct, am adăugat. 

M-am răzgândit și am ridicat din nou cupa. 

— Poate că nu, a încuviinţat Raymond. Dar dacă e cineva 
capabil să atingă centrul unui pacient, cu siguranţă aceea ar fi 
La Dame Blanche. 

Mi-am pus cupa jos, ţintuindu-l cu privirea. Rămăsesem cu 
gura deschisă inestetic și am închis-o. Gânduri, suspiciuni și 
revelații mi se învârteau prin cap, ciocnindu-se unele de 
celelalte, corelându-se între ele. Ocolind pentru o vreme 
capcana, m-am agăţat de cealaltă jumătate a remarcii sale 
pentru a-mi lua răgazul să mă gândesc. 

— Centrul pacientului? 

Raymond a întins mâna spre un borcan desfăcut de pe masă, 
a scos un vârf de deget de pudră albă și i-a dat drumul în cupă. 
Ambra cafenie a coniacului a împrumutat pe dată culoarea 
sângelui și a început să bolborosească. 

— Sânge de dragon, a remarcat el, fluturând relaxat mâna 
spre lichidul care bolborosea. Funcţionează doar într-un vas 
acoperit cu o foaie de argint. Strică paharul, desigur, însă e cât 
se poate de eficient, folosit în împrejurările potrivite. 

Am scos un gâlgâit abia auzit. 

— O, centrul pacientului, a spus, ca și cum și-ar fi amintit de 
ceva despre care vorbisem în urmă cu multe zile. Da, desigur. 
Toate vindecările se fac esențialmente atingând... cum să îi 
spunem? sufletul? esența? centrul, să-i spunem. Atingând 
centrul pacientului, din care el se poate vindeca singur. Cu 
siguranţă l-ai văzut, madonna. Cazurile de pacienţi atât de 
bolnavi ori atât de răniţi, încât este limpede că vor muri... însă 
nu mor. Sau cazurile celor care suferă de ceva atât de ușor, 
încât au toate șansele de a se recupera, cu îngrijire adecvată. 
Însă se sting, în ciuda eforturilor de a-i salva. 

— Oricine îngrijește bolnavi a văzut lucruri din acestea, am 
răspuns precaută. 

— Da, a încuviințat el. Și mândria doctorului fiind ceea ce e, 
cel mai adesea el se învinuiește pe sine însuși, nu pe cei care 
mor și se felicită singur pentru triumful priceperii sale când 
pacienţii trăiesc. Însă La Dame Blanche vede esenţa unui om și 
o transformă într-una vindecătoare - ori într-una ucigătoare. 
Așadar, un ticălos ar face bine să se teamă de privirea ei. 

A luat cupa și a ridicat-o spre mine, toastând, apoi a dat pe 
gât lichidul bolborosind. Pe buzele sale a rămas o urmă rozalie. 

— Mulţumesc, am spus sec. Cred. Deci nu a fost doar 
credulitatea lui Glengarry? 

Raymond a ridicat din umeri, părând mulţumit de sine însuși. 

— Inspirația îi aparţine soțului dumitale, a rostit el cu 
modestie. Și ce idee excelentă! Dar desigur, în vreme ce soțul 
dumitale se bucură de respectul oamenilor pentru calităţile sale 
înnăscute, nu poate fi considerat o autoritate în materie de 
manifestări supranaturale. 

— Dar dumneata, desigur, poţi. 

Umerii masivi s-au ridicat ușor pe sub halatul din catifea 
verde. Pe una din mâneci se vedeau câteva găuri mici, cu 
marginile ușor arse, ca și cum niște cărbuni minusculi ar fi 
pătruns prin material. Neglijent în timpul scamatoriilor, am 
presupus. 

— Ai fost văzută în prăvălia mea, a remarcat el. Povestea 
vieţii dumitale e un mister. Așa cum a notat și soțul dumitale, 
reputaţia mea e oarecum suspectă. Mă învârt în... cercuri, să le 
spunem? - gura lipsită de buze s-a căscat într-un rânjet - unde 
speculaţiile privind adevărata dumitale identitate ar putea fi 
cântărite cu cea mai mare seriozitate. Și dumneata știi că lumea 
vorbește, a adăugat el cu un aer de dezaprobare pretențioasă 
care m-a făcut să izbucnesc în râs. 

A așezat cupa pe tejghea și s-a aplecat în față. 

— Ai spus că sănătatea domnișoarei Hawkins este una dintre 
preocupările dumitale. Mai ai și altele? 

— Am, am răspuns, sorbind o înghiţitură mică de coniac. Cred 
că ai auzit multe despre ce se întâmplă în Paris, nu-i așa? 

A zâmbit, cu ochii negri, ageri și veseli. 

— O, da, madonna. Ce dorești să știi? 

— Ai auzit ceva despre Charles Stuart? Înainte de toate, știi 
cine este? 

Întrebarea l-a luat prin surprindere; a tresărit o clipă, ridicând 
din sprâncene. Apoi a luat un flacon mic de sticlă de pe masa 
din faţa lui, rostogolindu-l meditativ între palme. 

— Da, madonna, a spus el. Tatăl său este - sau artrebui să fie 
- regele Scoției, nu-i așa? 

— Păi, depinde cum priveşti, am spus, înghiţindu-mi o mică 
râgâială. E fie regele Scoției în exil, fie pretendentul la tron, însă 
asta nu mă interesează prea mult. Ce vreau eu să știu este... 
dacă Charles Stuart face ceva care i-ar determina pe unii să 
creadă că ar putea plănui o invazie armată în Scoţia sau în 
Anglia. 

Raymond a izbucnit în râs. 

— Dumnezeule, madonna! Eşti o femeie cât se poate de 
neobișnuită. Ai idee cât de rară este o asemenea franchețe? 

— Da, am recunoscut, dar chiar nu am altă soluţie. Nu mă 
pricep să mă învârt în jurul cozii. 

Am întins brațul și i-am luat sticla din mână. 

— Ai auzit ceva? 

A aruncat instinctiv o privire spre jumătatea de ușă, însă 
vânzătoarea era ocupată să prepare un parfum pentru un client 
guraliv. 

— Foarte puţin, madonna, doar o menţiune întâmplătoare 
într-o scrisoare din partea unui prieten, însă răspunsul este 
categoric da. 

Îl vedeam stând la îndoială dacă să îmi spună mai multe. Am 
rămas cu privirea pironită pe sticla din mână, pentru a-i acorda 
răgaz să se hotărască. Conţinutul se rostogolea cu o senzație 
plăcută, în vreme ce învârteam micuțul flacon între palme. Era 
neobișnuit de greu pentru mărimea sa și avea o aparență 
stranie, o fluiditate densă, de parcă ar fi fost umplut cu metal 
lichid. 

— Este mercur, m-a lămurit Maestrul Raymond, răspunzând la 
întrebarea mea nerostită. 

Se pare că ceea ce ghicise în gândurile mele îl convinsese în 
favoarea mea, căci a luat înapoi flaconul, a răsturnat lichidul 
într-o baltă mică de argint sclipitor pe masa din faţa noastră, 
apoi s-a lăsat pe spătarul scaunului pentru a-mi povesti ce știa. 

— Unul dintre agenţii Înălţimii Sale a făcut investigaţii în 
Olanda, a spus el. Un bărbat pe nume O'Brien și un bărbat și 
mai incapabil în munca lui, pe care sper să nu îl angajez 
niciodată, a adăugat el. Un agent secret care bea până nu mai 
vede pe unde merge? 

— În jurul lui Charles Stuart toată lumea bea până nu mai 
vede pe unde merge, am spus. Și O'Brien ce misiune avea? 

— Voia să deschidă negocierile pentru un transport de 
paloșuri. Două mii de paloșuri de cumpărat în Spania și 
expediate prin Olanda pentru a li se ascunde proveniența. 

— De ce ar face asta? am întrebat. 

Nu eram sigură dacă eram cu adevărat proastă ori doar 
ametțită cu coniac de cireșe, însă mi se părea o acţiune fără rost, 
chiar și pentru Charles Stuart. 

Raymond a ridicat din umeri, împungând mica baltă de 
mercur cu degetul său arătător bont. 

— Nu poţi decât să speculezi, madonna. Regele spaniol este 
vărul regelui scoţian, nu-i așa? La fel ca și bunul nostru rege 
Louis? 

— Da, dar... 

— Poate fiindcă el dorește să ajute cauza Stuarzilor, însă nu în 
văzul lumii? 

Aburii coniacului mi se evaporau din minte. 

— Poate. 

Raymond a bătut deodată cu degetul în băltoaca de mercur, 
făcându-l să se împrăștie în câteva picături mici tremurând aprig 
peste blatul mesei. 

— Se zvonește, a adăugat el blând, cu privirea încă aţintită pe 
picăturile de mercur, că regele Louis întreţine un duce englez la 
Versailles. Se mai aude și că ducele e acolo pentru a încheia 
niște aranjamente comerciale. Dar pe urmă, rar se aude ceva, 
madonna. 

Am rămas cu ochii la picăturile de mercur, cântărind toate 
cele aflate până acum. Jamie de asemenea, auzise zvonul cum 
că misiunea lui Sandringham viza mai mult decât comerțul. 
Dacă vizita ducelui viza în realitate încheierea unui posibil 
aranjament între Franţa și Anglia - poate cu privire la viitorul 
Bruxelles-ului? Și dacă Louis negocia în taină cu Anglia în 
vederea primirii de ajutoare pentru invadarea Bruxelles-ului - 
atunci ce ar putea face Filip al Spaniei dacă ar fi abordat de un 
văr sărac cu puterea de a distrage atenţia Angliei de la orice 
aventuri în afara granițelor sale? 

— Trei veri din familia Bourbon, a murmurat Raymond ca 
pentru sine. 

A împins una dintre picături spre o alta; când se atingeau, 
picăturile se uneau pe loc, formând una mai mare, rotundă, care 
prindea viaţă ca prin farmec. Degetul poruncitor a împins o altă 
picătură și picătura mare s-a mărit și mai mult. 

— Un singur sânge. Dar și un singur interes? 

Degetul a lovit din nou și fragmentele sclipitoare s-au 
împrăștiat pe masă în toate direcţiile. 

— Nu cred, madonna, a spus el cu o voce calmă. 

— Înţeleg, am spus eu, trăgând adânc aer în piept. Și ce 
părere ai dumneata despre noua tovărășie cu contele Saint 
Germain? 

Zâmbetul amfibian larg s-a lăţit și mai mult. 

— Am auzit că Înălţimea Sa merge adesea la docuri zilele 
astea pentru a discuta cu noul său partener, firește. Și caută 
vapoarele la ancoră - atât de frumoase și rapide și... scumpe. 
Pământul Scoției doar e peste apă, nu-i așa? 

— Așa-i, într-adevăr, am spus. 

O rază de lumină s-a oglindit scânteind în bula de mercur, 
atrăgându-mi atenţia la soarele care apunea. Era timpul să plec. 

— Mulţumesc, am spus. Îmi trimiţi vorbă? Dacă mai auzi 
ceva? 

Raymond a înclinat grațios capul masiv, lațele de păr 
împrumutând culoarea mercurului în lumina soarelui, apoi și-a 
ridicat fruntea dintr-odată. 

— Ah! Nu atinge mercurul, madonna! m-a avertizat în timp ce 
întindeam mâna spre o picătură ce se rostogolea spre muchia 
mesei. Se unește pe loc cu orice metal atinge. 

A întins braţul și a tras cu blândețe picătura minusculă spre 
el. 

— Nu dorești să îţi strici inelele frumoase. 

— Aha, am spus. Păi, trebuie să recunosc că până acum mi-ai 
fost de mare ajutor. În ultima vreme nimeni nu a mai încercat să 
mă otrăvească. Nu cred că dumneata sau Jamie aveţi de gând 
să mă vedeţi arsă pe rug pentru vrăjitorie în Place de la Bastille, 
nu-i așa? 

Vorbeam degajat, însă amintirile din groapa hoţilor și procesul 
de la Cranesmuir erau încă proaspete în mintea mea. 

— Bineînţeles că nu, a rostit el cu demnitate. Nimeni nu a mai 
fost ars pentru vrăjitorie în Paris de... oh, douăzeci de ani, cel 
puţin. Eşti în perfectă siguranță. Atât timp cât nu omori pe 
nimeni, a adăugat el. 

— Mă voi strădui, am răspuns și m-am ridicat să plec. 

e 

Fergus mi-a găsit fără greutate o trăsură și mi-am petrecut 
scurtul răgaz până la locuința familiei Hawkins revizuind 
ultimele evenimente. Probabil că Raymond îmi făcuse de fapt o 
favoare, brodând pe marginea poveștii nebunești a lui Jamie 
pentru clienții săi ceva mai superstițioși, deși gândul că numele 

meu era invocat în timpul ședințelor de spiritism și a Slujbelor 
negre îmi lăsa un gust puţin amar. 

De asemenea mi-a trecut prin minte că, presată de timp fiind 
și ametțită cu speculații despre regi, săbii și vase de război, nu 
avusesem răgazul să îl întreb pe Raymond unde - și dacă 
undeva - intra contele Saint Germain în sfera sa de influenţă. 
Opinia publică părea să îl plaseze pe conte ferm în centrul 
„cercurilor” misterioase la care Raymond făcuse referire. Insă ca 
participant - sau ca rival? Și ecourile acestor cercuri ajungeau 
atât de departe, încât să ajungă în dormitorul regelui? Se 
zvonea că Louis era interesat de astrologie; ar putea fi vreo 
legătură, prin canalele întunecate ale cabbalismului și vrăjitorie, 
între Louis, conte și Charles Stuart? 

Am clătinat enervată din cap, pentru a-l limpezi de aburii 
coniacului și de întrebările fără rost. Singurul lucru care putea fi 
spus cu certitudine era că Saint Germain intrase într-un 
parteneriat primejdios cu Charles Stuart și acest fapt era 
suficient de îngrijorător pentru moment. 

Rezidența familiei Hawkins de pe Rue Malory era o clădire 
solidă, cu trei etaje, cu o înfățișare respectabilă, însă tumultul 
intern era vizibil chiar și unui observator neștiutor. Ziua era 
caldă, dar toate obloanele erau încă lăsate pentru a ţine departe 
privirile curioase. Treptele nu fuseseră frecate în această 
dimineaţă și piatra albă era pătată de urme de pantofi murdari. 
În faţa casei nu era nici urmă de bucătar ori servitoare care să 
se tocmească pentru carne proaspătă ori să stea la bârfă cu 
negustorii ambulanți. Era o casă cu geamurile bătute în cuie, 
împotriva dezastrului ce avea să urmeze. 

Simţindu-mă ca un vestitor ce aduce știri proaste, în ciuda 
rochiei mele relativ vesele, de culoare galbenă, l-am rugat pe 
Fergus să urce scările și să bată la ușă în locul meu. S-a auzit un 
schimb de replici între Fergus și persoana care îi deschisese ușa, 
însă una dintre marile lui calități era incapacitatea de a accepta 
un refuz, așa că imediat m-am trezit față în faţă cu o femeie 
care părea să fie stăpâna casei și deci doamna Hawkins, mătușa 
lui Mary. 

Am fost nevoită să îmi trag propriile concluzii, căci femeia 
părea mult prea afectată pentru a mă ajuta, oferindu-mi orice 
soi de informaţie concretă, cum ar fi propriul său nume. 

— Dar nu puteţi vedea pe nimeni! continua ea să exclame, 
aruncând priviri furișe peste umăr, parcă așteptând silueta 
masivă a domnului Hawkins să se materializeze în orice clipă, 
acuzator, în spatele ei. 

— Suntem... avem... adică... 

— Nu vreau să vă văd pe dumneavoastră, am spus cu 
fermitate. Doresc să o văd pe nepoata dumneavoastră, Mary. 

Numele a părut să îi stârnească un nou atac de panică. 

— Ea... dar... Mary? Nu! Ea... nu se simte bine! 

— Nici nu mă așteptam să se simtă bine, am răspuns, 
răbdătoare, ridicând coșul cu medicamente. l-am adus câteva 
leacuri. 

— O! Dar... dar... ea... dumneavoastră... nu sunteţi 
dumneavoastră...? 

— Nu mai bălmăji prostii, femeie, a spus Fergus cu un perfect 
accent scoțian. 

Nu vedea cu ochi buni acest spectacol isteric. 

— Servitoarea spune că tânăra stăpână e în camera ei de la 
etaj. 

— Bun așa, am spus. Condu-mă, Fergus. 

Fără a mai aștepta alte încurajări, s-a strecurat pe sub braţul 
întins, care ne bloca drumul și s-a făcut nevăzut în încăperile 
întunecate ale casei. Doamna Hawkins s-a întors în urma lui cu 
un strigăt incoerent, permițându-mi astfel să mă furișez pe 
lângă ea. 

O slujnică stătea de pază în fața camerei lui Mary, o femeie 
solidă, cu un sort în dungi, care însă nu a opus nicio rezistență 
când i-am zis că doresc să intru. 

— Eu nu pot face nimic pentru ea, madame, a spus ea, 
scuturând tristă din cap. Poate dumneavoastră veţi avea mai 
mult noroc. 

Nu suna deloc promiţător, însă nu vedeam altă soluţie. Cel 
puţin nu aveam să îi produc mai mult rău. Mi-am netezit rochia 
și am deschis ușa. 

Parcă pășeam într-o peșteră. Ferestrele erau acoperite cu 
draperii grele, din catifea cafenie, perfect trase, astfel încât să 
nu lase nicio rază de lumină înăuntru și orice rază de lumină 
care se strecura înăuntru era imediat estompată de stratul gros 
de fum care plutea în cameră din șemineu. 

Am tras adânc aer în piept și am expirat repede, tușind. 
Silueta de pe pat nu s-a cilintit; o formă jalnic de micuță, 
ghemuită sub o plapumă din pene de gâscă. Efectele drogului 
trebuie să fi trecut de acum și nu putea să doarmă după toată 
hărmălaia care avusese loc în hol. Probabil se prefăcea că 
doarme, în cazul în care mătușa ei se întorcea să îi mai ţină o 
predică lipsită de tact. Și eu, în locul ei, aș fi făcut același lucru. 

M-am întors și am închis ușa cu fermitate în nasul nefericitei 
doamne Hawkins, apoi m-am îndreptat spre pat. 

— Eu sunt, am spus. Ce-ar fi să ieși înainte să te sufoci acolo? 

Deodată așternuturile s-au mișcat și Mary a ţâșnit dintre 
pături ca un delfin ieșind din valurile mării și m-a apucat de 
după gât. 

— Claire! O, Claire! Mulţumesc lui Dumnezeu! Am crezut că 
nu te voi mai vedea n-niciodată! Unchiul mi-a spus că ești la 
închisoare! A s-spus că tu... 

— Dă-mi drumul! 

Am reușit să mă desprind din strânsoarea ei și să o împing în 
spate cât să mă uit mai bine la ea. Era roșie la faţă, transpirată 
și zburlită după ce stătuse ascunsă sub pături, însă altfel arăta 
bine. Ochii căprui erau mari și strălucitori, fără nicio urmă de 
intoxicație cu opiu și deși avea un aer agitat și alarmat, se părea 
că un somn bun, combinat cu rezistenţa tinereţii, avuseseră 
grijă de mare parte din rănile sale fizice. Însă celelalte răni mă 
îngrijorau pe mine. 

— Nu, nu sunt la închisoare, am spus încercând să opresc 
avalanșa întrebărilor. Evident, deși unchiul tău s-a străduit din 
răsputeri. 

— D-dar i-am spus..., a început ea, apoi s-a bâlbâit și a plecat 
privirea, cel puţin am în-ncercat să îi spun, dar el - dar eu... 

— Nu îţi face griji, am liniștit-o. E atât de supărat, încât nu ar 
auzi nimic din ce i-ai spune, oricum i-ai spune-o. În orice caz, nu 
contează. Important e ca tu să fii bine. Cum te simţi? 

l-am ridicat părul negru și greu de pe frunte și am privit-o 
îndeaproape. 

— Mă simt bine, a răspuns ea, înghiţindu-și nodul din gât. 
Am... sângerat puţin, dar s-a oprit. 

Sângele i-a năvălit în obraji, însă nu și-a coborât privirea. 

— Încă... mă doare. D-dispare durerea? 

— Da, dispare, am răspuns blând. Ti-am adus niște ierburi. 
Trebuie lăsate în apă fierbinte și când infuzia se răcește, o poți 
aplica cu o bucată de pânză, ori te poţi așeza în ea într-o vană, 
dacă ai una la îndemână. Te va ajuta. 

Am scos legăturile de ierburi din poșetă și le-am așezat pe 
noptieră. 

A încuviinţat din cap, mușcându-și buza. Evident mai dorea să 
spună ceva, timiditatea ei nativă luptându-se cu nevoia de a 
discuta deschis. 

— Ce este? am întrebat, pe un ton cât mai degajat. 

— Voi avea un copil? a exclamat ea, privindu-mă temătoare. 
Dumneata mi-ai povestit... 

— Nu, am spus, cu toată fermitatea de care eram capabilă. 
Nu vei avea. Nu a reușit să... termine. 

Mi-am strâns pumnii în faldurile rochiei, sperând din tot 
sufletul să am dreptate. Șansele erau într-adevăr foarte slabe, 
dar se știe că asemenea accidente se mai întâmplă. Cu toate 
acestea, nu avea niciun sens să o alarmez și mai mult cu 
această probabilitate slabă. Gândul îmi dădea amețeli. Ar putea 
un asemenea accident să fie răspunsul posibil la enigma 
existenţei lui Frank? Am pus această ipoteză deoparte; o lună de 
așteptare avea să îmi confirme sau să îmi infirme temerile. 

— Aici e cald ca într-un cuptor, am spus, descheindu-mi 
gulerul rochiei pentru a putea respira. Și e fum ca în cazanele 
iadului, cum obișnuia să spună unchiul meu. 

Neștiind ce Dumnezeu să mai fac, m-am ridicat și am 
traversat camera, dând la o parte draperiile și deschizând 
ferestrele. 

— Mătușa Helen a spus că nu trebuie să mă vadă nimeni, a 
zis Mary, îngenunchind pe pat în vreme ce mă privea. A spus că 
m-am făcut de rușine și că oamenii mă vor arăta cu degetul 
dacă voi ieși afară. 

— S-ar putea să te arate cu degetul, hienele! 

După ce am luat suficient aer, m-am întors lângă ea. 

— Asta nu înseamnă să te îngropi de vie și să te sufoci între 
timp. 

M-am așezat alături de ea și m-am rezemat de spătarul 
scaunului, simțind aerul proaspăt și răcoros fluturându-mi prin 
păr în vreme ce mătura fumul din cameră. 

A rămas tăcută multă vreme, jucându-se cu mănunchiurile de 
ierburi de pe noptieră. In cele din urmă a ridicat privirea spre 
mine, zâmbind curajoasă, deși buza de jos îi tremura ușor. 

— Cel puţin nu voi fi nevoită să mă m-mărit cu vicontele. 
Unchiul spune că nu mă va lua n-niciodată. 

— Nu, cred că nu. 

A înclinat fruntea, privind în jos la pătratul de pânză 
împăturită din poală. Degetele i se jucau neliniștite cu sfoara, 
care s-a desfăcut și câteva firimituri de splinuţă s-au împrăștiat 
pe cuvertură. 

— Obișnuiam să... mă g-gândesc la asta; la ce mi-ai povestit 
dumneata, cum un bărbat... 

S-a oprit și a înghiţit în sec și am văzut o singură lacrimă 
căzând peste săculețul de pânză. 

— Nu credeam că voi suporta ca Vicontele să îmi facă așa 
ceva. Ac-cum că a fost făcut... și n-nimeni nu o schimba 

asta, iar eu nu voi fi nevoită să o mai f-fac vreodată.. . Şİ... O, 
Claire, Alex nu va mai vorbi niciodată cu mine! Nu îl voi ee 
niciodată! 

S-a prăbușit în brațele mele, plângând isteric și împrăștiind 
ierburile. Am strâns-o în brațe și am bătut-o ușor pe spate, 
șoptindu-i vorbe de alinare, deși am vărsat și eu câteva lacrimi 
care au căzut neobservate în părul ei negru și strălucitor. 

— Îl vei vedea din nou, i-am șoptit. Sigur îl vei revedea. Pentru 
el nu va conta. E un om bun. 

Insă știam că va conta. Văzusem agonia pe chipul lui Alex 
Randall cu o seară în urmă și în acel moment crezusem că era 
doar acea milă neputincioasă pentru suferința ei pe care o 
vedeam și la Jamie și Murtagh. Insă între timp aflasem despre 
dragostea mărturisită a lui Alex pentru Mary și realizasem cât de 
adâncă trebuie să fi fost propria sa durere - și teamă. 

Părea un om bun. Dar era și sărac, mezinul familiei, cu 
sănătate șubredă și slabe șanse de avansare; poziţia pe care o 
avea depindea în totalitate de bunăvoința ducelui de 
Sandringham. Și speranțele erau slabe că ducele va privi cu ochi 
buni ideea uniunii secretarului său cu o fată dezmoștenită și 
întinată, care nu avea nici legăturile sociale, nici zestrea cu care 
să se ridice. 

Și dacă Alex găsea undeva curajul să o ia de soţie în ciuda 
tuturor, ce șanse ar avea ei, fără bani, izgoniți la marginea 

societății gentile și cu amintirea hidoasă a violului umbrindu-le 
bucuria descoperirii reciproce? Nu puteam face nimic decât să o 
țin în braţe și să plâng împreună cu ea pentru ceea ce era 
pierdut. 

(J 

Când am plecat, coborâse amurgul și primele stele răsăreau 
sclipind timid peste hornurile șemineelor. Aveam în buzunar o 
scrisoare întocmită de Mary, cu martori în regulă, conţinând 
declaraţia ei privitoare la evenimentele din seara precedentă. 
Imediat ce aceasta avea să fie trimisă autorităţilor responsabile, 
nu mai exista niciun motiv să ne temem de lege. Cu atât mai 
bine; ne pândeau suficiente necazuri de altă natură. 

Atentă, de data aceasta, la primejdii, nu am obiectat atunci 
când, fără tragere de inimă, doamna Hawkins s-a oferit să ne 
trimită, pe mine și pe Fergus, acasă cu trăsura familiei. Mi-am 
aruncat pălăria pe măsuţa din vestibul, observând numărul 
mare de bilete și bucheţele de flori care umpleau tava de acolo. 
După toate aparențele, încă nu eram paria, deși veștile 
scandalului trebuia să fi împânzit de mult toate straturile sociale 
ale Parisului. 

Am concediat cu o mână întrebările îngrijorate ale servitorilor 
și m-am târât cu greu pe scări în sus, spre dormitor, aruncându- 
mi nepăsător pe drum hainele de oraș. Mă simţeam prea stoarsă 
de puteri să îmi mai pese de ceva. 

Dar când am deschis ușa dormitorului și l-am văzut pe Jamie 
stând relaxat în fotoliul din fața șemineului, oboseala mi-a fost 
îndată înlocuită cu o nevoie stringentă de tandrețe. Avea ochii 
închiși și părul îi stătea ciufulit în toate direcțiile, semn evident 
al frământărilor sale interioare. Dar a deschis ochii la zgomotul 
ușor produs de intrarea mea și a zâmbit, cu privirea senină și 
albastră în lumina caldă a candelabrului. 

— Totul e bine, mi-a șoptit, strângându-mă în brațe. Eşti 
acasă. 

Pe urmă am rămas tăcuți în vreme ce ne dezbrăcam unul pe 
celălalt, așezându-ne în cele din urmă pe podea, fiecare găsind 
sanctuar târziu și mut în îmbrăţișarea celuilalt. 

|21. O resurecție inoportună 


Mintea mea era încă la bancheri când trăsura noastră a tras în 
fața rezidenţei închiriate a ducelui din Rue Sainte Anne. Era o 
casă frumoasă, spațioasă, cu o alee de intrare lungă și curbată, 
străjuită de plopi și terenuri întinse. Un om bogat, ducele. 

— Crezi că Charles a investit împrumutul obţinut de la 
Manzetti în afacerea lui Saint Germain? am întrebat. 

— Așa ar trebui, a răspuns Jamie. 

Și-a pus mănușile din piele de porc, potrivite pentru o vizită 
protocolară, strâmbându-se ușor în vreme ce netezea pielea 
strâmtă peste inelarul țeapăn al mâinii drepte. 

— Banii pe care taică-său crede că îi cheltuie să se întreţină la 
Paris. 

— Vasăzică Charles chiar încearcă să strângă bani pentru o 
armată, am spus, simțind împotriva voinţei mele admirație faţă 
de Charles Stuart. 

Trăsura s-a oprit și valetul a sărit de pe capră pentru a 
deschide ușa. 

— Cel puţin încearcă să strângă bani, m-a corectat Jamie, 
ajutându-mă să cobor din trăsură. Din câte știu eu, vrea să fugă 
în lume cu Louise de La Tour și bastardul lui. 

— Nu cred, am spus, scuturând din cap. Nu din câte mi-a 
povestit maestrul Raymond ieri. În afară de asta, Louise spune 
că nu l-a văzut de când ea și Jules... mă rog... 

— Măcar are puţin simţ al onoarei din câte înțeleg, a 
comentat Jamie pufnind ușor pe nări. 

— Nu știu dacă asta e, am remarcat, luându-i braţul în timp ce 
urcam scările spre ușa de la intrare. Louise susţine că Charles a 
fost atât de furios că ea s-a culcat cu soţul ei, încât a plecat ca o 
furtună și de atunci nu l-a mai văzut. Charles îi scrie din când în 
când scrisori pasionale, jurându-i că va veni și o va lua și pe ea 
și pe copil departe cu el, imediat cum își va ocupa locul cuvenit 
în lume, însă ea nu îi permite să vină să o viziteze; îi e prea 
teamă că Jules va descoperi adevărul. 

Jamie a scos un sunet de dezaprobare în stil scoţian. 

— Dumnezeule, există vreun bărbat căruia să nu i se fi pus 
coarne? 

— Unii mai mult decât alţii, i-am spus, atingându-i ușor brațul. 

— Crezi? a spus, zâmbindu-mi. 

Ușa s-a deschis și în cadrul ei a apărut un majordom scund și 
îndesat, cu un cap chel și o uniformă imaculată, și o ţinută 
extrem de demnă. 

— Milord, a spus el, făcând o plecăciune spre Jamie, și milady. 
Sunteţi așteptați. Vă rog, intraţi. 

e 

Ducele era șarmul întruchipat când ne-a primit în salonul 
principal. 

— Prostii, prostii, a spus el, concediind scuzele lui Jamie 
pentru întâmplarea nefericită din timpul dineului. Sunt niște tipi 
ai dracului de agitaţi, francezii ăștia. Fac un capăt de ţară din 
orice. Acum, hai să discutăm toate aceste fascinante propuneri, 
ce spui? Și poate buna dumitale doamnă ar dori să... se amuze 
studiind aceste...? 

A fluturat vag un braţ în direcţia peretelui, sugerând că poate 
m-ar amuza să studiez câteva tablouri mari, biblioteca bine 
dotată sau cele câteva vitrine în care trona colecţia de cutii de 
tutun a ducelui. 

— Vă mulțumesc, am murmurat cu un zâmbet fermecător și 
m-am îndreptat spre perete, prefăcându-mă absorbită de un 
Boucher mare, înfățișând un nud de femeie văzut din spate, 
generos înzestrată și șezând pe o piatră în sălbăticie. Dacă 
aceasta era reflectarea actualului curent de gusturi în anatomia 
feminină, nici nu era de mirare că Jamie avea o părere atât de 
bună despre fundul meu. 

— Ha, am spus. Ce atâtea corsaje și talie de viespe, eh? 

— Poftim? 

Jamie și ducele, luaţi prin surprindere, au ridicat privirea de pe 
portofoliul de hârtii de investiţii care reprezentau motivul 
aparent al vizitei noastre. 

— Nu mă luaţi în seamă, am spus, fluturând o mână 
graţioasă. Savuram arta. 

— Sunt profund flatat, doamnă, a zis ducele politicos, și 
concentrându-se din nou asupra hărtiilor, când Jamie a început 
să vorbească despre anevoiosul și dureros de realul motiv al 
vizitei - extragerea discretă a informaţiilor pe care ducele ar fi 
dispus să le împărtășească ţinând cont de propriile lui simpatii - 
ori antipatii - faţă de cauza Stuarzilor. 

Eu aveam propria mea agendă pentru această vizită. Pe 
măsură ce bărbaţii se adânceau tot mai mult în discuţiile lor, eu 
m-am apropiat tot mai mult de ușă, prefăcându-mă că răsfoiesc 
printre rafturile bine puse la punct. Imediat ce drumul avea să 
fie liber, intenţionam să mă strecor în hol și să încerc să îl 
găsesc pe Alex Randall. Făcusem tot ce putusem pentru a 
repara răul pricinuit lui Mary Hawkins; restul trebuia să vină de 
la el. Date fiind regulile etichetei sociale, el nu o putea vizita la 
reședința unchiului ei, și nici ea nu îl putea contacta. Însă eu le 
puteam înlesni cu ușurință o întâlnire în Rue Tremoulins. 

Conversaţia din spatele meu devenise un murmur tainic. Mi- 
am iţit capul în hol, însă nu am văzut imediat valetul. Cu toate 
acestea, nu putea fi foarte departe; o reședință de o asemenea 
amploare trebuie să aibă zeci de servitori. La cât de mare era 
casa, voi avea nevoie de indicaţii pentru a-l localiza pe Alex 
Randall. Am ales o direcție la întâmplare și am înaintat prin hol, 
căutând un servitor pe care să îl întreb. 

La capătul coridorului am văzut o mișcare discretă și am 
strigat. Oricine era acolo nu mi-a răspuns, însă am auzit zgomot 
de pași furișându-se pe parchetul lustruit. 

Un comportament curios pentru un servitor. M-am oprit la 
capătul holului și am aruncat o privire împrejur. Perpendicular 
cu holul în care mă aflam se întindea un altul, cu uși aliniate pe 
un perete și ferestre care se deschideau spre alee și grădină pe 
celălalt perete. Majoritatea ușilor erau închise, însă cea mai 
apropiată era ușor întredeschisă. 

Mișcându-mă fără zgomot, am pășit spre ușă și mi-am lipit 
urechea de lemn. Cum nu auzeam nimic, am apăsat pe clanţă și 
am deschis cu îndrăzneală ușa. 

— Pentru numele lui Dumnezeu, ce cauţi aici? am exclamat 
uluită. 

— O, ce spaimă mi-ai tras! lisuse, am crezut că o să m-mor! 

Mary Hawkins și-a apăsat ambele mâini pe corsajul rochiei. 
Chipul îi era alb ca varul, iar ochii întunecaţi și mari de spaimă. 

— Dar n-o să mori, am spus. Asta dacă nu află unchiul tău că 
ești aici; caz în care probabil te va ucide. Sau știe? 

A clătinat din cap. 

— Nu. Nu am s-spus nimănui. Am luat o trăsură publică. 

— Dar, pentru Dumnezeu, de ce? 


VP - 381 


A aruncat o privire în jur ca un iepure speriat căutând o 
vizuină, însă negăsind vreuna, s-a îndreptat de spate și a 
încleștat fălcile. 

— Trebuia să îl găsesc pe Alex. Trebuia să v-vorbesc cu el. Să 
văd dacă el... dacă el... 

Își frământa mâinile și vedeam limpede efortul pe care îl 
făcea pentru a rosti cuvintele. _ 

— Nu contează, am spus resemnată. Inţeleg. Dar unchiul tău 
nu înțelege, și nici ducele nu va înţelege. Nici Excelenţa Sa nu 
știe că ești aici? 

Mary a scuturat din cap, mută. 

— Prea bine, am spus, analizând situaţia. Păi, primul lucru pe 
care trebuie să îl facem este să... 

— Madame? Vă pot ajuta cu ceva? 

Mary a sărit speriată ca un iepure și eu mi-am simţit inima 
tresăltând neplăcut. Ai naibii valeţi, niciodată nu sunt unde 
trebuie, atunci când trebuie. 

Nu aveam altă soluţie decât să iau taurul de coarne. M-am 
întors spre lacheul care stătea ţeapăn ca o coadă de mătură în 
cadrul ușii, privindu-mă demn și suspicios. 

— Da, am spus cu toată aroganţa de care eram capabilă într- 
un timp atât de scurt. Te rog, fii bun și anunță-l pe domnul 
Alexander Randall că are vizitatori. 

— Îmi pare rău, însă nu pot face asta, madame, a spus 
valetul, formal și distant. 

— Și de ce, mă rog? am întrebat. 

— Pentru că, madame, a răspuns el, domnul Alexander 
Randall nu mai lucrează pentru Excelenţa Sa. A fost concediat. 

Valetul a aruncat o privire spre Mary, apoi și-a coborât 
privirea câţiva centimetri și s-a îndreptat suficient cât să spună: 

— Din câte am înţeles, domnul Randall a luat vaporul înapoi 
spre Anglia. 

— Nu! Nu se poate să fi plecat, imposibil! 

Mary s-a repezit spre ușă, aproape lovindu-se de Jamie care 
tocmai intra. S-a oprit deodată cu un oftat speriat, în vreme ce 
Jamie o privea, nevenindu-i să-și creadă ochilor. 

— Ce..., a început, apoi m-a văzut în spatele ei. O, aici erai, 
englezoaico? M-am scuzat ca să vin să te găsesc; Excelenţa Sa 
tocmai mi-a spus că Alex Randall... 

— Știu, l-am întrerupt. A plecat. 

— Nu! a gemut Mary. Nu! 

S-a repezit spre ușă și a ieșit înainte ca vreunul din noi să o 
poată opri, tocurile ei păcănind pe parchetul lustruit. 

— Gâscă îndrăgostită! 

Mi-am aruncat pantofii din picioare, mi-am ridicat fustele și 
am luat-o pe urmele ei. Încălțată doar cu ciorapi, eram mult mai 
rapidă decât ea, în saboţii ei cu toc înalt. Poate reușeam să o 
ajung din urmă înainte să dea nas în nas cu altcineva și să fie 
prinsă, cu tot scandalul care ar urma. 

Am urmat-o, luându-mă după faldurile fustelor ei care 
dispăreau după un colț al holului. Aici, podeaua era acoperită cu 
covoare; dacă nu mă grăbeam, riscam să o pierd la întretăierea 
a două culoare, incapabilă să discern direcţia în care o apucase, 
în lipsa zgomotului de pași. Cu capul plecat, am atacat ultima 
cotitură, lovindu-mă cu capul de un bărbat care venea din 
direcția opusă. 

Am scos un „Oof!” speriat când l-am izbit în piept și el m-a 
cuprins de braţe pentru a mă ţine în picioare în vreme ce ne 
legănam și ne luptam să ne recăpătăm echilibrul. 

— Mă scuzaţi..., am început, cu respiraţia întretăiată. Am 
crezut că sunteți... O, lisuse Roosevelt drace Hristoase! 

Impresia mea iniţială - că dădusem nas în nas cu Alexander 
Randall - nu durase mai mult de o fracțiune de secundă 
necesară cât să-i observ ochii deasupra acelor buze fin 
conturate. Gura semăna mult cu cea a lui Alex, mai puţin ridurile 
adânci din jurul ei. Insă acei ochi reci nu puteau aparţine decât 
unui singur om. 

Șocul a fost atât de puternic, încât pentru o clipă totul a părut 
paradoxal de normal: am avut tendinţa să îmi cer scuze, să mă 
desprind de lângă el și să îmi continui expediţia, lăsându-l singur 
în coridor, ca pe un oarecare. Dar glandele mele suprarenale s- 
au grăbit să îndrepte acest impuls, pompând o asemenea doză 
de adrenalină în sânge, încât inima mea s-a strâns ca un pumn 
încleștat. 

De pe acum, el își recăpăta respiraţia, împreună cu stăpânirea 
de sine, momentan spulberată. 

— Sunt înclinat să vă răspund cu aceleași sentimente, 
madame, chiar dacă nu în aceeași manieră de exprimare. 

Incă strângându-mă de coate, m-a ţinut puţin mai departe de 
el, mijind ochii să îmi vadă chipul în coridorul slab luminat. Apoi 

am văzut cum sângele i se scurge din obraji când m-a 
recunoscut. 

— La dracu', dumneata ești! a exclamat el. 

— Credeam că ai murit! 

Mi-am agitat brațele, încercând să mă eliberez din 
strânsoarea de fier a lui Jonathan Randall. 

Mi-a dat drumul la unul dintre braţe, pentru a-și masa 
mijlocul, privindu-mă cu răceală. Trăsăturile suple și fine erau 
bronzate și sănătoase; niciun semn evident nu trăda faptul că 
fusese călcat în picioare de treizeci de bestii de câteva sute de 
kilograme cu doar cinci luni în urmă. Doar pe frunte mai păstra o 
urmă de copită. 

— Încă o dată, doamnă, mă găsesc împărtășindu-ti 
sentimentele. Și eu aveam aceeași impresie greșită privind 
starea dumitale de sănătate. Poate că la urma urmelor ești o 
vrăjitoare! Ce ai făcut, te-ai transformat în lup? 

Antipatia  circumspectă  întipărită pe chipul său era 
amestecată cu o notă de groază superstițioasă. La urma 
urmelor, când arunci pe cineva în mijlocul unei haite de lupi într- 
o seară îngheţată de iarnă, te cam aștepți să coopereze cu tine 
și să se lase sfâșiat imediat. Transpiraţia propriilor mele palme 
și bătăile puternice ale inimii mele erau mărturia efectului 
tulburător pe care îl are asupra ta învierea din morţi, chiar în 
fața ochilor tăi, a cuiva pe care îl credeai mort de-a binelea. 
Presupuneam că și el trebuia să se simtă oarecum uimit. 

— Nu-i așa că ţi-ar plăcea să știi? 

Nevoia de a-l enerva - de a tulbura acel calm îngheţat - a fost 
prima emoție care a ieșit la suprafaţă din masa clocotindă de 
sentimente care a erupt în mine la vederea chipului său. 
Degetele i s-au strâns pe braţul meu și buzele i s-au subţiat. li 
vedeam mintea lucrând, luând în calcul posibilităţile. 

— Dacă nu a fost al dumitale, atunci al cui trup au luat 
oamenii lui Sir Fletcher din temniță? am întrebat, încercând să 
profit de orice șovăială din calmul său. 

Un martor îmi descrisese cum luaseră o „păpușă de cârpe, 
îmbibată în sânge” - probabil Randall - după invazia vitelor care 
mascase evadarea lui Jamie din aceeași închisoare. 

Randall a zâmbit însă fără mult umor. Dacă și el era la fel de 
tulburat ca și mine, nu o arăta. Respira ceva mai rapid decât de 
obicei, și ridurile care îi mărgineau gura și ochii erau mai adânci 

decât îmi aminteam, însă el nu respira ca un pește pe uscat cum 
făceam eu. Am inhalat cât de mult oxigen mi-au permis 
plămânii și am încercat să expir pe nas. 

— A fost ordonanța mea, Marley. Deși dacă dumneata nu 
răspunzi întrebărilor mele, de ce aș răspunde eu la ale 
dumitale? 

M-a măsurat din cap până în picioare, evaluându-mi cu 
atenţie înfățișarea: rochie de mătase, ornamente de păr, 
bijuterii și ciorapi în picioare. _ 

— Te-ai măritat cu un francez, nu? a întrebat el. Intotdeauna 
am fost de părere că ești spion francez. Nădăjduiesc că soțul 
dumitale te strunește mai bine decât... 

Cuvintele i-au rămas în gât în clipa în care și-a ridicat privirea 
spre sursa zgomotului de pași care se apropia pe hol în urma 
mea. Dacă aș fi vrut vreodată să îl văd pierzându-și cumpătul, 
acea dorință îmi era acum pe deplin satisfăcută. Niciun Hamlet 
pe scenă nu ar fi putut reacționa vreodată la apariţia unei 
fantome cu o groază mai convingătoare decât cea pe care am 
văzut-o întipărită pe chipul acela aristocratic. Mâna care îmi 
ținea încă braţul s-a înfipt adânc în carnea mea și am simţit 
fiorul de șoc care l-a străbătut precum un impuls electric. 

Știam ce a văzut în spatele meu și îmi era teamă să mă 
întorc. În hol s-a lăsat o liniște mormântală; chiar și atingerea 
crengilor de chiparos pe ferestre părea să facă parte din această 
liniște, precum tăcerea bubuitoare pe care o fac valurile pe 
fundul mării. Foarte încet, m-am desprins din strânsoarea lui și 
mâna sa a căzut, lipsită de viaţă, pe lângă trup. Nu se auzea 
niciun sunet în spatele meu, deși un zgomot de voci răzbătea 
din camera de la capătul holului. Mă rugam ca ușa să rămână 
închisă și încercam cu disperare să îmi amintesc ce arme avea 
Jamie cu el. 

Mintea mi s-a golit, apoi am avut în faţa ochilor imaginea 
reconfortantă a sabiei mici, atârnată de un cui în dulap, lângă 
centura sa, cu soarele strălucind în mânerul smălţuit. Insă tot 
avea jungherul cu el, desigur, și micul pumnal pe care îl ţinea de 
obicei la ciorap. Dacă se ajungea la asta, eram absolut convinsă 
că, în caz de forță majoră, Jamie se va lupta la fel de bine cu 
braţele goale. Și dacă puneai la socoteală starea în care mă 
aflam în acel moment, stând între ei doi, drept un caz de forţă 

majoră... am înghiţit greu un nod în gât și m-am întors încet 
împrejur. 

Jamie stătea aproape nemișcat la mai puţin de un metru în 
spatele meu. Una dintre ferestrele înalte de lângă el s-a deschis 
și umbrele întunecate ale acelor de chiparos s-au abătut peste 
silueta lui precum apa revărsându-se peste o rocă scufundată. 
lar chipul lui era la fel de nemișcat ca o stâncă. Privirea lui nu 
trăda nicio emoție; ochii îi erau largi și goi precum geamurile, ca 
și cum sufletul pe care îl oglindeau își luase de mult zborul. 

Nu a scos un cuvânt, însă după un moment, a întins o mână 
spre mine. A rămas o clipă desfăcută în aer și eu am reușit în 
cele din urmă să îmi recapăt prezenţa de spirit și să o apuc. Era 
rece și tare și m-am prins de ea ca de lemnul unei plute. 

M-a tras lângă el, m-a luat de braţ și m-a întors, fără să 
articuleze vreun cuvânt sau să își schimbe expresia. Când am 
ajuns la colţul holului, s-a auzit Randall vorbind în spatele 
nostru: 

— Jamie, a spus el. 

Vocea îi era răgușită de șoc, iar tonul îi trăda surpriza și 
implorarea. 

Atunci Jamie s-a oprit și s-a întors să îl privească. Chipul lui 
Randall era înspăimântător de alb, cu o pată mică, de un roșu- 
vineţiu pe fiecare obraz. Işi scosese peruca și o strângea în 
pumni, și transpiraţia îi lipise părul fin de tâmple. 

— Nu. 

Vocea era moale, aproape lipsită de orice tonalitate. 

Privind în sus, vedeam că trăsăturile chipului erau în 
continuare destinse, însă pulsul îi bătea iute și clocotind în gât, 
și cicatricea triunghiulară de deasupra gulerului ardea, roșie de 
fierbințeală. 

— Mi se spune Lord Broch Tuarach oficial, a zis el cu un 
puternic accent scoţian. Și dincolo de cerinţele protocolare, nu 
mi te vei adresa niciodată - până când nu mă vei implora să îţi 
cruț viaţa, când te vei afla sub ameninţarea sabiei mele. Atunci 
îmi vei putea spune pe nume, căci va fi ultimul lucru pe care îl 
vei mai rosti. 

Cu o violenţă neașteptată, s-a întors și tartanul s-a ridicat 
învolburându-se, blocându-mi vederea spre Randall când am 
cotit în hol. 

Trăsura aștepta încă lângă poartă. Temându-mă să-l privesc 
pe Jamie, am urcat și am început să îmi așez faldurile de mătase 
galbenă în jurul picioarelor. Pocnetul ușii trăsurii închizându-se 
m-a făcut să îmi ridic deodată privirea, însă înainte de a putea 
ajunge la mâner, trăsura a luat-o din loc cu o smucitură care m- 
a aruncat la loc pe banchetă. 

Zbătându-mă și înjurând m-am luptat să mă ridic în genunchi 
și am privit pe geamul din spate. Dispăruse. Nimic nu se mai 
mișca pe alee în afara umbrelor chiparoșilor și a plopilor. 

Am bătut disperată în tavanul trăsurii, însă vizitiul a început 
să-și îndemne caii să gonească mai repede. Deși era puţin trafic 
la această oră, goneam pe străzile lăturalnice de parcă am fi 
fost urmăriţi de o ceată de diavoli. 

Când am ajuns în Rue Tremoulins, am sărit din trăsură, 
cuprinsă deodată de teamă și de furie. 

— De ce nu ai oprit? l-am întrebat pe vizitiu. 

A ridicat din umeri, cocoţat în siguranţă pe capra lui. 

— Stăpânul mi-a poruncit să vă conduc acasă neîntârziat, 
madame. 

A ridicat biciul și a atins ușor crupa unuia din cai. 

— Stai! am strigat. Vreau să mă întorc. 

Dar el s-a prefăcut că nu mă aude și și-a vârât capul între 
umeri precum o broască-ţestoasă, în timp ce trăsura a luat-o din 
loc. 

Spumegând de frustrare, m-am întors spre ușă, unde s-a ivit 
silueta micuță a lui Fergus, cu sprâncenele subțiri ridicate 
întrebător spre mine. 

— Unde e Murtagh? l-am repezit eu. 

Micul scoţian era singura persoană care credeam că poate 
mai întâi să îl găsească pe Jamie și pe urmă să îl oprească. 

— Nu știu, madame. Poate acolo. 

Băiatul a făcut semn din cap spre Rue Gamboge, unde se 
aflau câteva cârciumi, unele mai respectabile decât altele, de la 
cele unde o doamnă putea lua cina cu soțul ei, până la 
bârlogurile din apropierea râului, unde chiar și un bărbat 
înarmat ezita să intre singur. 

Am așezat o mână pe umărul lui Fergus, atât ca să mă sprijin, 
cât și ca îndemn: 

— Fugi și găsește-l, Fergus! Cât de repede poţi! 

Alarmat de tonul meu, a sărit de pe treaptă și s-a făcut 
nevăzut înainte să pot adăuga: 

— Fii cu băgare de seamă! 

Cu toate acestea, cunoștea viaţa claselor de jos din Paris mult 
mai bine decât mine; nimeni nu e mai bine adaptat pentru a se 
strecura printr-o mulţime într-o cârciumă decât un fost hoț de 
buzunare. Cel puţin eu speram să fi fost un hoţ de buzunare. 

Dar nu îmi puteam face griji decât pentru un singur lucru 
odată și posibilitatea ca Fergus să fie prins și spânzurat pentru 
activităţile sale s-a estompat în faţa imaginii evocate de ultimele 
cuvinte pe care Jamie i le adresase lui Randall. 

Sigur, dar absolut sigur nu s-ar fi întors în casa ducelui? Nu, 
m-am încurajat în sinea mea. Nu avea sabie. Oricare ar fi fost 
sentimentele lui - și sufletul mi s-a strâns la gândul emoţiilor pe 
care trebuia să le fi simţit -, nu ar fi acţionat din impuls. ÎI 
văzusem înainte în bătălie, mintea funcționându-i cu un calm 
îngheţat, desprinsă de emoţiile care i-ar putea întuneca 
gândirea. Și pentru aceasta, mai presus de orice, sigur ar apela 
la formalităţi. Ar căuta soluţiile rigide, formulele care i-ar 
satisface onoarea, ca un refugiu - ceva de care să se agațe 
împotriva curenților care îl zdruncinau: impulsul adânc de a 
vărsa sânge și răzbunarea. M-am oprit în hol, scoțându-mi 
mecanic mantia și întârziind o clipă în faţa oglinzii pentru a-mi 
aranja părul. Gândește-te, Beauchamp, am îndemnat în gând 
reflexia palidă din oglindă. Dacă are de gând să se dueleze, de 
ce ar avea nevoie mai întâi? 

De o sabie? Nu, imposibil. Propria lui sabie era la etaj, 
atârnând în dulap. Deși putea împrumuta cu ușurință una, nu 
mi-l puteam imagina pregătindu-se pentru cel mai important 
duel al vieţii sale fără a fi înarmat cu propria sabie. Unchiul său, 
Dougal MacKenzie, i-o dăruise când avea șaptesprezece ani, îl 
instruise cum să o mânuiască și îl învățase trucurile și 
avantajele unui spadasin stângaci, folosind acea sabie. Dougal îl 
pusese să exerseze, de la stângaci la stângaci, ceasuri întregi, 
până când, îmi povestea el, simţise lungimea metalului spaniol 
prinzând viaţă, ca o extensie a propriului său braţ, cu plăselele 
sudate de palma sa. Jamie îmi spusese că se simte despuiat fără 
ea. Și asta nu era o luptă la care să se ducă despuiat. 

Nu, dacă sabia ar fi fost primul lucru de care avea nevoie, ar fi 
venit acasă să o ia. Mi-am trecut enervată mâna prin păr, 

încercând să gândesc. La naiba, care era protocolul unui duel? 
Inainte să se ajungă la săbii, ce se întâmpla? O provocare, 
desigur. Fuseseră cuvintele lui Jamie din hol o provocare? 
Aveam o vagă idee despre bărbaţi plesnindu-se peste obraz cu 
mănușa, însă habar nu aveam dacă într-adevăr acesta era 
obiceiul ori era doar un vestigiu al memoriei, născocit de 
imaginaţia unui regizor de film. 

Apoi mi-a venit ideea. Mai întâi provocarea, apoi trebuia 
aranjat locul - un loc discret, care să nu cadă în vizorul poliţiei 
ori al Gărzii regelui. Și pentru a trimite provocarea, pentru a 
aranja locul, era nevoie de un secund. Așadar într-acolo plecase; 
să își găsească secundul. Murtagh. Chiar dacă Jamie îl găsea pe 
Murtagh înaintea lui Fergus, tot ar mai fi de aranjat niște 
formalităţi. Respirația mi s-a mai domolit, deși inima încă îmi 
bătea cu putere și panglicile rochiei păreau prea strâns legate. 
Niciunul dintre servitori nu era prin preajmă; am desfăcut 
repede panglicile și am tras adânc aer în piept. 

— Dacă știam că ai obiceiul să te dezbraci în hol, aș fi rămas 
în salon, s-a auzit o voce ironică de scoţian în spatele meu. 

M-am întors pe călcâie cu inima bătându-mi atât de tare încât 
am rămas fără aer. 

Bărbatul stând în picioare în cadrul ușii de la salon a întins 
braţele ridicate, apucându-se relaxat de partea de sus a 
cadrului; era mare, aproape la fel de înalt ca Jamie, cu aceeași 
graţie felină a mișcărilor, aceeași stăpânire rece de sine. Părul îi 
era însă negru și ochii, adânciţi în orbite, de un verde întunecat. 
Dougal MacKenzie, apăruse brusc în casa mea, parcă invocat de 
gândurile mele. Vorbești de lup și lupul în salon. 

— Ce Dumnezeu cauţi aici? 

Șocul revederii începea să dispară, deși inima încă îmi bătea 
cu putere. Nu mâncasem nimic de la micul dejun și am simţit un 
val de ameţțeală copleșindu-mă. Dougal a făcut un pas în faţă și 
m-a apucat de braț, conducându-mă spre un scaun. 

— la stai jos, fătuco, a spus el. După cum arăţi, nu prea ești în 
apele tale. 

— Foarte bun observator, am zis. 

Puncte negre îmi pluteau la marginea câmpului vizual și mici 
fulgere îmi dansau prin faţa ochilor. 

— Mă scuzi, am spus politicos, așezându-mi capul între 
picioare. 

Jamie. Frank. Randall. Dougal. Chipurile lor mi se perindau 
prin faţa ochilor și numele lor îmi răsunau parcă în urechi. 
Palmele îmi erau transpirate și mi le-am băgat sub brate, 
îmbrățţișându-mă pentru a încerca să opresc tremurul de 
surpriză. Jamie nu avea să se confrunte cu Randall chiar acum; 
acesta era cel mai important lucru. Aveam puţin timp în care să 
mă gândesc și să fac ceva pentru a-l împiedica. Insă ce să fac? 
Lăsându-mi subconștientul să se lupte cu această problemă, m- 
am forțat să respir lent și mi-am îndreptat atenţia spre 
chestiunile mai apropiate. 

— Mai întreb o dată, am spus îndreptându-mă de spate și 
netezindu-mi părul, ce cauţi aici? 

El a ridicat din sprâncenele negre. 

— Îmi trebuie vreun motiv să îmi vizitez nepotul? 

Încă mai simțeam gustul bilei în gât, însă măcar mâinile 
încetaseră să mai tremure. 

— Ţinând cont de circumstanţe, da, am răspuns. 

M-am ridicat, ignorând mândră panglicile desfăcute și am 
întins braţul după carafa cu coniac. Anticipându-mi gestul, 
Dougal a luat un pahar de pe tavă și mi-a turnat un strop. Apoi, 
aruncându-mi o privire atentă, a dublat doza. 

— Mulţumesc, am răspuns sec, acceptând paharul. 

— Circumstanţe? Și care ar fi aceste circumstanțe? 

Fără a aștepta răspunsul ori permisiunea mea, și-a turnat și 
pentru el calm un pahar, apoi l-a ridicat pentru a toasta degajat: 

— În sănătatea Maiestăţii Sale! 

Mi-am simţit buzele strâmbându-se. 

— Regele James, presupun? 

Am sorbit puţin din băutură și am simţit aburii aromatici 
fierbinţi arzând membranele din spatele ochilor. 

— Și faptul că ești la Paris înseamnă că l-ai convins pe Colum 
să adere la convingerile dumitale? 

Căci în vreme ce Dougal MacKenzie putea fi iacobit, fratele 
lui, Colum, era cel care îi conducea pe cei din clanul MacKenzie 
de Leoch jucând rolul de căpetenie. Cu picioarele oloage și 
deformate de boală, Colum nu își putea conduce clanul în 
bătălie; Dougal era căpetenia lor de război. Dar deși Dougal 
putea conduce oamenii în bătălie, Colum era cel care decidea 
dacă bătălia va avea loc sau nu. 

Dougal mi-a ignorat întrebarea și, după ce și-a golit paharul, l- 
a umplut îndată la loc. De data aceasta a savurat prima 
sorbitură, învârtind vizibil lichidul prin gură și lingând o ultimă 
picătură de pe buze în timp ce înghiţea. 

— Nu e rău, a spus el. Trebuie să îi duc și lui Colum. Are 
nevoie de ceva mai tare decât vinul, să îl ajute să doarmă 
noaptea. 

Era un răspuns indirect la întrebarea mea. Așadar starea 
sănătăţii lui Colum se înrăutățea. Mereu suferind de durere de 
pe urma bolii care îi măcina trupul, Colum obișnuia să bea vin 
combinat cu o altă băutură tare, pentru a-l ajuta să doarmă. 
Acum voia doar coniac simplu. Mă întrebam cât avea să mai 
treacă până când va fi nevoit să apeleze la opiu pentru ușurare. 

Căci ziua în care o va face va fi și ultima în care își va conduce 
clanul. Privat de resurse fizice, el comanda încă prin pura forță a 
caracterului său. Însă dacă puterea minţii lui Colum avea să fie 
pierdută în faţa durerilor și a drogurilor, clanul urma să aibă o 
nouă căpetenie - Dougal. 

L-am privit peste marginea paharului. Mi-a întors privirea fără 
un semn de rușine, gura mare, specifică neamului MacKenzie, 
zâmbind discret. Chipul lui semăna mult cu al fratelui său - și cu 
al nepotului - modelat puternic și îndrăzneţ, cu pomeţi lați și 
înalţi și un nas lung și drept precum lama unui cuțit. Jurase încă 
de când avea doar optsprezece ani să își sprijine fratele în 
fruntea clanului și își ţinuse legământul timp de aproape treizeci 
de ani. Și știam că-l va respecta până în ziua în care Colum 
murea sau nu mai putea conduce. Dar în acea zi, mantia de șef 
va cădea pe umerii lui și bărbaţii din clanul MacKenzie îl vor 
urma oriunde îi va conduce - după Crucea Sfântului Andrei a 
Scoției și sub steagul regelui James, în avangarda prinţului 
Charlie cel Frumos. 

— Circumstanţe? am spus eu, întorcându-mă la întrebarea lui 
de mai devreme. Păi, nu cred că cineva ar considera un gest de 
foarte mult bun gust să vii în vizită la un om pe care l-ai lăsat să 
moară și pe a cărui nevastă ai încercat să o seduci. 

Fiind Dougal MacKenzie, a început să râdă. Nu știam ce l-ar 
tulbura pe acest bărbat, însă cu siguranţă speram să fiu acolo 
când avea să se întâmple în cele din urmă. 

— Să seduc? a spus el, zâmbind amuzat. M-am oferit să te iau 
de nevastă. 

— Te-ai oferit să mă violezi, din câte îmi aduc aminte, l-am 
repezit eu. 

La drept vorbind se oferise să mă ia de soţie - cu forţa - după 
ce refuzase să mă ajute să îl scap pe Jamie din închisoarea 
Wentworth cu o iarnă înainte. Deși principalul său motiv fusese 
dobândirea moșiei lui Jamie de la Lallybroch - care urma să fie a 
mea la moartea lui Jamie -, nu fusese deloc oripilat la gândul 
micilor recompense ale mariajului, cum ar fi să se bucure în mod 
regulat de corpul meu. 

— Cât despre faptul că l-am lăsat pe Jamie în închisoare, a 
continuat el, ignorându-mă ca de obicei, nu vedeam nicio cale 
de a-l scoate de acolo și niciun sens să risc vieţile unor oameni 
viteji într-o încercare sortită eșecului. El ar fi fost primul care să 
înțeleagă asta. Și era datoria mea ca rudă a lui să îi ofer soţiei 
sale protecţie dacă el murea. Eram tatăl adoptiv al flăcăului, nu? 

Și-a lăsat capul pe spate și a dat băutura pe gât. 

Am luat și eu o gură zdravănă și am înghiţit-o repede, să nu 
mă înec. 

Alcoolul mă ardea pe gât și în piept, potrivindu-se cu 
fierbinţeala care mi se urca în obraji. Avea dreptate; Jamie nu îl 
învinovăţise pentru refuzul de a intra cu forța în închisoarea 
Wentworth, nu se așteptase nici la mine să o fac și reușisem 
numai printr-o minune. Însă deși îi povestisem foarte pe scurt lui 
Jamie despre intenţia lui Dougal de a mă lua de soție, nu 
încercasem să îi ascund aspectele carnale ale acelei intenții. La 
urma urmelor nu mă așteptasem să îl revăd vreodată pe Dougal 
MacKenzie. 

Ştiam din experiențele trecute că era genul de om care 
profită de orice oportunitate; cu Jamie pe cale să fie spânzurat, 
nici nu așteptase executarea sentinței înainte de a încerca să 
pună mâna pe mine și pe viitoarea mea moștenire. Dacă - nu, 
când, m-am corectat - Colum murea sau devenea incompetent, 
Dougal avea să preia cu totul comanda clanului MacKenzie într-o 
săptămână. Și dacă Charles Stuart găsea ajutorul de care avea 
nevoie, Dougal avea să fie acolo. La o adică, avea ceva 
experienţă pe postul din spatele tronului. 

Mi-am ridicând paharul, gândind. Colum avea interese 
pecuniare în Franța; comerțul cu vin și lemn, în cea mai mare 
parte a lor. Acestea erau pretextul vizitei lui Dougal la Paris, 
poate chiar motivul principal. Însă mai avea și altele, eram 

convinsă. Și prezenţa în oraș a prințului Charles Edward Stuart 
era aproape cu certitudine unul din ele. 

Un lucru cert despre Dougal MacKenzie era că o întâlnire cu el 
stimula procesele mentale, din pura necesitate de a încerca să 
ghicești care era următoarea lui mișcare în orice moment. Sub 
inspiraţia prezenței sale și a unui gât zdravăn de coniac 
portughez, subconștientul meu clocotea la gândul unei noi idei. 

— Păi, ce-a fost a fost, acum mă bucur că ești aici, am spus, 
așezând la loc paharul gol pe tavă. 

— Te bucuri? 

Sprâncenele groase și întunecate s-au ridicat surprinse. 

— Da, am încuviinţat, gesticulând spre hol. Adu-mi mantia în 
timp ce eu îmi leg corsajul. Am nevoie să mă însoțești la 
comisariatul poliţiei. 

Văzându-l că a rămas cu gura căscată, am simţit primul fior 
de speranţă. Dacă reușeam să îl iau pe Dougal MacKenzie prin 
surprindere, sigur puteam să opresc un duel! 

e 

— Vrei să îmi spui și mie ce ai de gând să faci? a întrebat 
Dougal, în timp ce trăsura înconjura Cirque du Mireille, 
zdruncinându-ne și evitând la muchie o caleașcă ce venea din 
direcție opusă și o căruţă plină cu dovlecei. 

— Nu, am răspuns scurt, dar probabil că voi fi nevoită să îţi 
spun. Ştiai că Jack Randall încă trăiește? 

— Nici nu auzisem că a murit, a spus Dougal rezonabil. 

Asta m-a bulversat o clipă. Desigur, avea dreptate; noi 
crezuserăm că Randall e mort doar pentru că Sir Marcus 
MacRannoch confundase trupul zdrobit al ordonanţei lui Randall 
cu ofițerul însuși, în timpul evadării lui Jamie din închisoarea 
Wentworth. Logic, nicio veste despre moartea lui Randall nu 
făcuse înconjurul Scoției, din moment ce Randall nu era mort. 
Am încercat să îmi adun gândurile răvășite. 

— Nu e mort, am spus. Dar e la Paris. 

— La Paris? 

Asta i-a deșteptat interesul; sprâncenele i s-au ridicat și pe 
urmă ochii i s-au căscat cu următorul gând. 

— Unde e Jamie? a întrebat el cu o voce tăioasă. 

Eram încântată să văd că intuiește punctul cel mai important. 
Deși nu știa ce se petrecuse între Jamie și Randall în închisoarea 
Wentworth - nimeni nu avea vreodată să știe asta cu excepţia 

lui Jamie, Randall și, într-o oarecare măsură, eu -, știa mai mult 
decât suficient despre acţiunile anterioare ale lui Randall pentru 
a realiza exact care ar fi primul impuls al lui Jamie dacă l-ar 
întâlni aici, departe de adăpostul Angliei. 

— Nu știu, am răspuns, privind pe geam. 

Treceam pe lângă Les Halles, și mirosul de pește îmi înțepa 
nările. Am scos o batistă și mi-am acoperit nasul și gura. 
Mireasma puternică și tăioasă a uleiului de perișor cu care o 
stropisem nu reușea să ascundă mirosul greu de la o duzină de 
tarabe de vânzători de ţipari, însă îl estompa puţin. Am vorbit 
prin pânza cu miros iute: 

— Ne-am întâlnit pe neașteptate cu Randall la ducele de 
Sandringham astăzi. Jamie m-a trimis acasă cu trăsura și de 
atunci nu l-am mai văzut. 

Dougal a ignorat deopotrivă miasma și ţipetele răgușite ale 
precupeţelor lăudându-și marfa. M-a privit încruntat. 

— Are de gând să-l omoare, nu-i așa? 

Am clătinat din cap și i-am explicat ipoteza mea în legătură cu 
sabia. 

— Nu îl pot lăsa să se dueleze, am spus, coborând batista 
pentru a vorbi mai clar. Nu pot! 

Dougal a încuviinţat din cap, absorbit de gânduri. 

— Da, ar fi primejdios. Nu că flăcăul nu l-ar putea ușor ucide 
pe Randall - eu l-am învăţat să mânuiască sabia, a adăugat el 
cu o oarecare mândrie, dar sentinţa pentru duel... 

— Exact! am încuviinţat. 

— Prea bine, a spus el încet. Dar de ce mergi la poliţie? Doar 
nu vrei să îl închizi înainte de duel, nu? Pe propriul dumitale soț. 

— Nu pe Jamie, l-am contrazis. Pe Randall. 

Un zâmbet larg amestecat cu îndoială i-a luminat faţa. 

— O, așa? Și cum ai de gând să faci asta? 

— O prietenă de-a mea și cu mine am fost... atacate pe stradă 
în urmă cu câteva seri, i-am povestit, înghițind un nod din gât. 
Bărbaţii erau mascaţi; nu am putut vedea cine sunt. Insă unul 
dintre ei avea cam aceeași înălțime și constituţie ca Jonathan 
Randall. Am de gând să declar că l-am întâlnit astăzi pe Randall 
într-o casă și l-am recunoscut drept unul dintre bărbaţii care ne- 
au atacat. 

Dougal a ridicat din sprâncene, apoi s-a  încruntat, 
măsurându-mă cu o privire rece. Deodată o nouă speculație îi 
încolțea în minte. 

— Hristoase, dar ai îndrăzneală, nu glumă. V-au prădat? a 
întrebat el blând. 

În ciuda propriei voințe, mi-am simţit obrajii arzând de furie. 

— Nu, am spus, tăios. 

— Ah. 

S-a rezemat pe spate de bancheta capitonată a trăsurii, cu 
privirea încă aţintită spre mine. 

— Dar sper că nu aţi păţit vreun necaz. 

Am aruncat o privire într-o parte, spre stradă, însă îi simţeam 
ochii sfredelindu-mi decolteul rochiei, apoi alunecând peste 
curba coapselor mele. 

— Nu eu, am spus. Dar prietena mea... 

— Înţeleg. 

A rămas tăcut o clipă, apoi a zis, gânditor: 

— Ai auzit vreodată de „Les Disciples”? 

M-am întors spre el. S-a întins într-un colţ ca o pisică la pândă, 
privindu-mă prin ochii mijiţi în bătaia soarelui. 

— Nu. Cine sunt? am întrebat. 

A scuturat din umeri și s-a îndreptat de spate, privind pe 
lângă mine la clădirea masivă de pe Quai des Orfevres, 
ridicându-se cenușie și sumbră deasupra sclipirilor argintii ale 
Senei. 

— O societate... de un anume fel. Tineri de familie bună, cu 
un interes în lucruri... mai puţin onorabile, să spunem? 

— Hai să spunem, am răspuns. Și dumneata ce știi despre Les 
Disciples? 

— Doar ce am auzit într-o tavernă în oraș, a spus el. Că 
societatea cere multe de la membrii săi și preţul iniţierii este 
mare... după anumite standarde. 

— Acesta fiind? l-am provocat din priviri. 

Dougal a zâmbit sumbru înainte de a răspunde. 

— O feciorie, ar fi unul. Sfârcurile unei femei măritate, ar fi 
altul, a spus el aruncând o privire iute spre decolteul meu. 
Prietena dumitale e virgină, nu-i așa? Ori a fost? 

Mă simţeam străbătută când de fiori fierbinţi, când reci. Mi-am 
șters obrajii cu batista și am îndesat-o în buzunarul mantiei. Am 
fost nevoită să încerc de două ori, căci îmi tremura mâna. 

— A fost. Ce ai mai auzit? Știi cine e legat de Les Disciples? 

Dougal a scuturat din cap. In părul ruginiu de la tâmple se 
zăreau firișoare argintii care străluceau în lumina după-amiezii. 

— Doar zvonuri. Vicontele de Busca, cel mai tânăr dintre fiii 
lui Charmisse... poate. Contele de Saint Germain. Ei! Te simți 
bine, fato? 

S-a aplecat în faţă și m-a cercetat cu o oarecare consternare. 

— Bine, am spus, respirând adânc pe nas. Al dracului de bine. 

Am scos batista și mi-am șters transpiraţia rece de pe frunte. 

„Nu vrem să vă facem rău, doamnele mele.” 

Vocea ironică răsuna în întunericul memoriei mele. Bărbatul 
cu cămașa verde era de înălțime medie, brunet, suplu și cu 
umeri înguști. Dacă această descriere i se potrivea lui Jonathan 
Randall, atunci i se potrivea și contelui Saint Germain. Însă nu i- 
aș fi recunoscut vocea? Ar fi putut orice om normal să stea la 
masă în faţa mea, să mănânce spumă de somon și să poarte 
conversații de complezenţă, la nici două ceasuri după incidentul 
din Rue du Faubourg Saint Honoré? 

Gândindu-te logic, de ce nu? La urma urmelor, eu însămi o 
făcusem. Și nu aveam niciun motiv special să îl consider pe 
conte un om normal - după standardele mele - dacă zvonurile 
erau adevărate. 

Trăsura se oprea și nu aveam timp să mă pierd în gânduri. 
Eram cumva pe cale să mă asigur că bărbatul vinovat de 
violarea lui Mary avea să scape nepedepsit, în vreme ce îl 
ascundeam la loc sigur pe cel mai urât dușman al lui Jamie? Am 
tras adânc și tremurat aer în piept. Nu prea aveam de ales. 
Viaţa era cea mai importantă; justiţia va trebui să mai aștepte 
până îi vine rândul. 

Vizitiul coborâse de pe capră și întindea braţul spre mânerul 
ușii. Mi-am mușcat buza și am aruncat o privire spre Dougal 
MacKenzie. Mi-a întâlnit privirea scuturând din umeri. Ce 
doream de la el? 

— Vei susține povestea mea? am întrebat deodată. 

A privit în sus spre clădirea impozantă de pe Quai des 
Orf&vres. Lumina strălucitoare a după-amiezii scăpăra prin ușa 
deschisă. 

— Eşti sigură? a întrebat el. 

— Da. 

Mi-am simţit gura uscată. 

S-a aplecat peste canapea și a întins braţul spre mine. 

— Atunci, să ne rugăm la Dumnezeu să nu sfârșim amândoi 
într-o celulă, a spus el. 

e 

O oră mai târziu, ne aflam pe strada goală din fața 
Comisariatului de Poliție. Trimiseserăm trăsura acasă, pentru ca 
niciunul dintre cunoscuţii noștri să nu o vadă în fața clădirii 
Poliției. Dougal mi-a oferit un braț și l-am luat de voie, de 
nevoie. Pământul era moale sub tălpile noastre și pavajul străzii 
era alunecos sub condurii mei cu tocuri înalte. 

— Les Disciples, am spus în vreme ce ne îndreptam încet de-a 
lungul cheiurilor Senei spre turnurile Catedralei Notre Dame. 
Chiar crezi că contele Saint Germain ar fi putut fi unul dintre 
bărbaţii care ne-au... oprit în Rue du Faubourg Saint Honore? 

Începeam să tremur de încordare și de oboseală... și de 
foame; nu mâncasem nimic de la micul dejun și foamea începea 
să își facă simțită prezenţa. Disperarea pură mă făcuse să rezist 
în timpul întrevederii cu poliţia. Acum, nevoia de a gândi se 
estompa și, cu ea, capacitatea de a judeca. Simţeam brațul 
puternic al lui Dougal sub palma mea, însă nu puteam ridica 
privirea spre el; aveam nevoie de toată concentrarea pentru a 
îmi menţine echilibrul. Cotisem în Rue Elise, unde pietrele 
străluceau de umezeală și erau mânjite cu tot soiul de mizerii. 
Un hamal cărând o ladă s-a oprit în calea noastră să-și tragă 
nasul și a scuipat zgomotos la picioarele mele. Flegma verzuie s- 
a prelins pe curba unei pietre și a alunecat în cele din urmă 
dedesubt, plutind greoi pe suprafaţa unei mici băltoace de noroi 
care se formase în gaura unei pietre care lipsea. 

— Hmm. 

Dougal se uita în sus și în jos de-a lungul străzii după o 
trăsură, cu fruntea încreţită de gânduri. 

— Nu știu; am auzit și lucruri mai rele despre el, însă nu am 
avut onoarea să îl întâlnesc, a spus el coborând privirea spre 
mine. Te-ai descurcat bine până acum. Il vor închide pe Jack 
Randall în Bastilia într-un ceas. Dar mai devreme sau mai târziu, 
vor fi nevoiţi să îl elibereze și eu nu aș pune rămășag că între 
timp Jamie s-ar mai putea linişti. Vrei să vorbesc eu cu el... să îl 
conving să nu facă vreo prostie? 

— Nu! Pentru Dumnezeu, nu te băga! 

Zgomotul roților de căruţă era puternic pe pavaj, însă vocea 
mea era suficient de ridicată încât să îl facă pe Dougal să ridice 
din sprâncene, mirat. 

— Prea bine, atunci, a spus el blând. Las în seama dumitale să 
te ocupi de el. E încăpățânat ca un catâr... dar cred că ai 
dumneata metode, nu-i așa? 

Și-a însoţit ultimele vorbe de o privire furișă și un rânjet 
cunoscător. 

— Mă voi descurca. 

Mă voi descurca. Voi fi nevoită să mă descurc. Căci tot ce îi 
povestisem lui Dougal era adevărat. Cât se poate de adevărat. 
Și în același timp, atât de departe de adevăr. Căci aș fi trimis 
bucuroasă la naiba cauza lui Charles Stuart și a tatălui său, aș fi 
sacrificat orice speranţă de a opri ambiția lor prostească, aș fi 
riscat chiar șansa lui Jamie de a face închisoare, dacă aș fi putut 
vindeca rana pe care învierea lui Randall o redeschisese în 
mintea soțului meu. L-aș ajuta să îl ucidă pe Randall și aș simţi 
doar bucurie făcând-o, cu o singură excepţie. Singurul motiv 
suficient de puternic încât să cântărească mai mult decât 
mândria lui Jamie, mai presus decât simţul său bărbătesc și 
decât pacea primejduită a sufletului său. Frank. 

Era singura idee care mă susţinuse în această zi, dincolo de 
punctul în care m-aș fi putut prăbuși. Patru luni de zile îl 
crezusem pe Randall mort și fără copii și mă temusem pentru 
viaţa lui Frank. Însă în toate aceste luni fusesem mângâiată de 
prezența inelului simplu, din aur de pe inelarul mâinii mele 
stângi. 

Inelul geamăn al lui Jamie pe mâna dreaptă era un talisman în 
orele întunecate ale nopţii, când îndoielile îmi înecau visele. 
Dacă încă mai purtam acest inel, atunci bărbatul care mi-l 
dăruise va trăi. Îmi spusesem asta de o mie de ori. Chiar dacă 
nu știam cum un bărbat mort fără moștenitori ar putea avea 
urmași, printre care și Frank; inelul era acolo, așa că Frank va 
trăi. 

Acum știam de ce inelul încă strălucea pe mâna mea, rece ca 
și degetul meu îngheţat. Randall încă trăia, încă se putea 
căsători, încă putea face un copil care să îi dea viață lui Frank. 
Asta dacă nu îl ucidea Jamie mai întâi. 

Pentru moment, eu făcusem tot ce putusem, însă ceea ce 
văzusem pe coridorul ducelui era real. Preţul pentru viaţa lui 
Frank era sufletul lui Jamie și cum puteam eu alege între ei? 

Trăsura care se apropia a ignorat chemarea lui Dougal și a 
gonit fără a se opri, roţile trecând suficient de aproape de noi 
încât să împroaște cu noroi ciorapii de mătase ai lui Dougal și 
poala rochiei mele. 

Abţinându-se de la o salvă de sudalme mânioase în galeză, 
Dougal și-a încleștat pumnul fluturându-l în urma trăsurii gonind. 

— Și acum ce facem? a întrebat el retoric. 

Pata de scuipat amestecat cu flegmă plutea în băltoaca de la 
picioarele mele, reflectând lumina cenușie. li simţeam mâăzga 
rece, vâscoasă pe limbă. Am ridicat o mână și am prins braţul lui 
Dougal, tare ca o ramură de sicomor cu coaja netedă. Deși tare, 
părea să se legene ameţit, purtându-mă departe peste apa 
murdară, împuţită, sclipitoare și rece din apropiere. Am văzut 
puncte negre în faţa ochilor. 

— Acum, am spus, mie o să mi se facă rău. 

e 

Era aproape de apusul soarelui când m-am întors în Rue 
Termoulins. Genunchii îmi tremurau și duceam o adevărată 
luptă să îmi ridic un picior în faţa celuilalt pe scări. 

Am urcat direct în dormitor pentru a-mi scoate mantia, 
întrebându-mă dacă Jamie se întorsese. 

Se întorsese. M-am oprit brusc în pragul ușii, privind în 
cameră. Cutia mea cu leacuri zăcea deschisă pe masă. 
Foarfecele pe care îl foloseam pentru a tăia bandajele stătea pe 
jumătate desfăcut pe masa mea de toaletă. Era un foarfece 
ceva mai deosebit, dăruit de un meșter cuţitar care lucra din 
când în când la Hôpital des Anges; mânerele erau aurite, în 
forma unor capete de lebădă, ale căror ciocuri lungi reprezentau 
lamele din argint. Sclipeau în razele soarelui la apus, așezate 
peste niște fire de mătase arămie. 

Am făcut câţiva pași spre măsuţa de toaletă și firele 
mătăsoase și sclipitoare s-au ridicat în aerul învolburat de 
mișcarea mea, alunecând pe suprafaţa măsuţei. 

— Sfinte lisuse Hristoase! am exclamat, cu răsuflarea tăiată. 

Fusese acasă, într-adevăr, însă acum dispăruse. La fel și 
sabia. 

Părul lui zăcea în smocuri groase și strălucitoare, căzute pe 
măsuţa de toaletă, pe taburet și podeaua. Am ridicat o șuviţă de 
pe masă și am ţinut-o în mână, simțind firele subţiri și moi de 
păr desfăcându-se între degetele mele precum firele de mătase 
pentru brodat. Panica m-a cuprins rece, strecurându-se dintre 
omoplaţi și furnicându-mă de-a lungul coloanei. Îmi aminteam 
de Jamie, stând pe fântâna din spatele casei familiei Rohan, 
când mi-a povestit cum s-a duelat el pentru prima dată la Paris. 

„Şiretul din păr mi s-a desfăcut și vântul mi-a suflat-o în față, 
așa încât abia vedeam ce făceam.” 

A doua oară nu avea să mai riște. Văzând mărturia rămasă în 
urma lui, simțind șuvița de păr în mână, mătăsoasă și încă vie, 
îmi imaginam determinarea rece cu care o făcuse; tăietura 
lamelor metalice pe scalpul său când a retezat toată moliciunea 
de păr care i-ar fi afectat vederea. Nimic nu va sta între el și 
dorinţa de a-l ucide pe Jonathan Randall. 

Nimic în afară de mine. Ținând încă în mână șuvița de păr, m- 
am dus la fereastră și am privit afară, parcă sperând să îl văd în 
stradă. Rue Tremoulins era tăcută, nicio mișcare cu excepția 
umbrelor tremurătoare ale plopilor de lângă poartă și a 
gesturilor discrete ale unui servitor ce stătea la poarta casei din 
stânga vorbind cu un jandarm care își flutura pipa pentru a-și 
sustine un argument. 

Casa zumzăia tăcut în jurul meu, pregătirile pentru cină 
desfășurându-se la parter. In seara aceasta nu aşteptam 
musafiri, deci zarva obișnuită era discretă; când eram singuri, 
mâncam simplu. 

M-am așezat pe pat și am închis ochii, încrucișându-mi braţele 
peste pântecul umflat, strângând în pumn șuvița de păr, ca și 
cum l-aș fi putut proteja cât timp nu îi dădeam drumul. 

Ajunsesem la timp? || găsise Poliţia pe Jack Randall înaintea 
lui Jamie? Dar dacă ajunseseră în același timp ori tocmai la timp 
pentru a-l găsi pe Jamie provocându-l pe Randall la un duel 
formal? Am frecat șuvița de păr între degetul mare și cel 
arătător, împrăștiind marginile tăiate într-un mic evantai 
castaniu și auriu. Dacă s-a întâmplat asta, cel puţin amândoi vor 
fi în siguranță. In închisoare, poate, dar aceasta era doar o mică 
neplăcere în contrast cu alte primejdii. 

Și dacă Jamie îl găsise primul pe Randall? Am aruncat o privire 
afară; lumina se stingea cu repeziciune. Duelurile aveau în mod 

tradițional loc la răsăritul soarelui, dar nu știam dacă Jamie ar fi 
așteptat până dimineaţă. S-ar putea afla chiar acum unul în faţa 
celuilalt, ascunși undeva unde clinchetul armelor de oțel și 
strigătul rânii mortale nu ar atrage atenţia nimănui. 

Căci va fi o luptă pe viaţă și pe moarte. Tot ce se petrecuse 
între cei doi bărbaţi nu putea fi rezolvat decât prin moarte. Și a 
cui moarte va fi? A lui Jamie? Sau a lui Randall - și odată cu ea, 
moartea lui Frank? Jamie era probabil un spadasin mai bun, dar 
fiind cel provocat, Randall putea alege arma. lar în cazul 
pistoalelor, succesul depindea mai puţin de dibăcia luptătorului 
și mai mult de noroc; doar pistoalele de calitate aveau ţinta 
precisă și chiar și acelea puteau ochi greșit sau se puteau 
descărca accidental. Deodată mi-a trecut prin faţa ochilor 
imaginea lui Jamie, fără vlagă și mut în iarbă, cu sângele șiroind 
dintr-o orbită goală, și mirosul înţepător de pudră neagră printre 
aromele primăverii în Bois de Boulogne. 

— Ce naiba faci, Claire? 

Am ridicat capul atât de brusc, încât mi-am mușcat limba. 
Ambii ochi erau la locurile lor și în poziţiile corecte, privindu-mă 
din lateralele nasului ascuţit la lama unui cuţit. Nu-l mai 
văzusem niciodată cu părul tuns atât de scurt. Părea un străin, 
cu oasele puternice ale feţei proeminente sub piele și craniul 
vizibil sub brazda scurtă și deasă de păr. 

— Ce fac? am repetat întrebarea, apoi am înghiţit un nod din 
gât, încercând să îmi umezesc gura uscată. Ce fac? Stau aici, cu 
o șuviţă din părul tău în mână și mă întreb dacă ești mort sau 
nu. Asta fac! 

— Nu sunt mort. 

A traversat camera spre dulap și l-a deschis. Avea sabia la 
brâu, dar își schimbase hainele pe care le purtase în timpul 
vizitei noastre acasă la Sandringham; acum era îmbrăcat cu 
vechiul său veston, cel care îi permitea să își miște braţele în 
voie. 

— Da, am observat. Amabil din partea ta să vii să îmi spui! 

— Am venit să îmi iau hainele. 

A scos două cămăși și mantaua lungă și le-a așezat pe un 
taburet, apoi s-a dus să scormonească în comodă pentru 
lenjerie curată. 

— Hainele? Unde Dumnezeu pleci? 

Nu știam la ce să mă aștept când aveam să îl revăd, însă cu 
siguranţă nu mă așteptasem la asta. 

— La un han. 

Mi-a aruncat o privire, apoi a părut să ajungă la concluzia că 
meritam o explicaţie mai amplă decât trei cuvinte. S-a întors și 
s-a uitat la mine, cu ochii albaștri și opaci precum azuritul. 

— Când te-am trimis acasă cu trăsura, am făcut o plimbare ca 
să-mi revin în fire. Apoi m-am întors acasă să îmi iau sabia și m- 
am dus la reședința ducelui să îl provoc oficial pe Randall la 
duel. Valetul mi-a spus că Randall fusese arestat. 

Mă privea, adâncit în gânduri abisale precum oceanele. Am 
înghiţit un nod în gât. 

— Am fost la Bastilia. Mi-au spus că tu ai depus plângere 
împotriva lui Randall, acuzându-l că v-a atacat pe tine și pe 
Mary Hawkins acum două nopţi. De ce, Claire? 

Mâinile îmi tremurau și am scăpat șuviţa de păr pe care o 
strângeam. Nemaifiind ţinută laolaltă de degetele mele, firele 
fine de păr s-au împrăștiat și mi s-au revărsat în poală. 

— Jamie, am zis, băgând de seamă că și vocea îmi tremura. 
Jamie, nu îl poţi ucide pe Jack Randall. 

Un colț al buzelor a tresărit, abia vizibil. 

— Nu știu dacă să fiu mișcat de grija ta faţă de siguranța mea 
sau să fiu jignit de lipsa ta de încredere. Dar în ambele cazuri, 
nu e nevoie să îţi faci griji. Îl pot ucide. Ușor. 

Ultimul cuvânt a fost rostit încet, cu un ton subtil, în care se 
amesteca veninul, nu satisfacția. 

— Nu asta am vrut să spun! Jamie... 

— Din fericire, a continuat el, de parcă nu mă auzise, Randall 
are dovada că a fost la reședința ducelui pe toată durata serii în 
care a avut loc violul. Imediat ce Poliţia termină de chestionat 
invitaţii care au fost prezenți și stabilesc că Randall e nevinovat 
- cel puţin de acuzația aceea -, îl vor lăsa să plece. Eu voi sta la 
han până când va fi liber. Și atunci îl voi găsi. 

Privirea îi era pironită pe șifonier, însă era limpede că vedea 
altceva. 

— Elmă va aștepta, a spus el în șoaptă. 

Și-a îndesat cămășile și schimburile într-o geantă de voiaj și 
și-a aruncat mantia peste braţ. Se întorcea să iasă pe ușă când 
am ţâșnit din pat și l-am prins de mânecă. 

— Jamie! Pentru numele lui Dumnezeu, Jamie, ascultă-mă! Nu 
îl poţi ucide pe Jack Randall pentru că eu nu îţi voi permite! 

S-a uitat în jos la mine mut de uimire. 

— Din cauza lui Frank, am spus. 

Am dat drumul mânecii și am făcut un pas în spate. 

— Frank, a repetat el, scuturându-și capul ușor, parcă vrând 
să scape de un bâzâit în urechi. Frank. 

— Da, am spus. Dacă îl ucizi pe Jack Randall acum, atunci 
Frank... nu va exista. Nu va fi născut. Jamie, nu poţi ucide un om 
nevinovat! 

Chipul său, palid în mod normal și ușor roșcovan, devenise de 
un alb marmorat pe măsură ce vorbeam. Și pe urmă roșeaţa a 
început din nou să se ridice, arzându-i vârful urechilor și 
dogorindu-i obrajii. 

— Un om nevinovat? 

— Frank e un om nevinovat! Nu îmi pasă de Jack Randall. 

— Păi, mie îmi pasă! 

A înșfăcat geanta și s-a îndreptat cu pași mari spre ușă, 
mantia învolburându-i-se peste braț. 

— lisuse Doamne, Claire! Vrei să mă împiedici să mă răzbun 
pe bărbatul care m-a făcut să-i stau la dispoziţie! Care m-a 
forțat să stau în genunchi și să îi sug mădularul, mânjit cu 
propriul meu sânge? Hristoase, Claire! 

A trântit ușa de perete cu un bubuit și a ieșit pe hol înainte să 
pot ajunge la el. 

Se lăsase întunericul, iar servitorii aprinseseră lumânările și 
holul era scăldat într-o lumină caldă. L-am prins de braţ și l-am 
smucit. 

— Jamie! Te rog! 

Și-a retras nervos braţul din strânsoarea mea. Îmi venea să 
plâng, dar mi-am înghiţit lacrimile. Am prins geanta și i-am 
smuls-o din mână. 

— Jamie, te rog! Așteaptă, doar un an. Copilul - lui Randall - 
va fi conceput la anul, în decembrie. După aceea nu va mai 
conta. Dar te rog - de dragul meu, Jamie - așteaptă până atunci! 

Lumânările din suportul de pe masa cu muchia aurită îi 
proiectau umbra mare și pâlpâindă pe perete. A rămas cu 
privirea aţintită spre ea, cu pumnii încleștaţi, parcă înfruntând 
un uriaș fără chip și ameninţător, care trona deasupra lui. 

— Da, a răspuns el ca pentru sine. Sunt un tip mare. Mare și 
puternic. Pot îndura multe. Da, pot îndura. 

S-a răsucit spre mine, urlând. 

— Pot îndura multe! Dar doar pentru că pot, nu înseamnă că 
trebuie! Trebuie să suport slăbiciunile tuturor? Și eu nu pot avea 
slăbiciunea mea? 

A început să se plimbe în sus și în jos pe hol, umbra urmându- 
| într-o agitaţie tăcută. 

— Nu îmi poţi cere asta! Tu dintre toți oamenii! Tu care știi 
ce... ce... 

S-a înecat, mut de furie. 

A lovit repetat peretele din piatră al holului în vreme ce 
mergea, zdrobindu-și muchia pumnului nemilos de zidul din 
calcar. Piatra înghiţea fiecare lovitură cu o violenţă tăcută. 

S-a întors și s-a oprit în fața mea, respirând greoi. Am rămas 
țintuită locului, prea speriată pentru a face vreun gest ori a 
scoate vreun cuvânt. A înclinat din cap de câteva ori, rapid, 
parcă luând o decizie, apoi și-a scos jungherul din centură cu un 
șuierat și mi l-a ridicat la nivelul ochilor. Cu un efort vizibil, a 
vorbit calm: 

— Va trebui să alegi, Claire. El sau eu. 

Flăcările lumânărilor dansau pe metalul lustruit când a întors 
încet lama pumnalului. 

— Eu nu pot să trăiesc cât timp el e în viaţă. Dacă nu vrei să 
mă lași să îl ucid, atunci ucide-mă tu, acum! 

Mi-a înșfăcat mâna și mi-a strâns degetele în jurul mânerului. 
Trăgând de jabou până l-a sfâșiat, și-a dezvelit gâtul și mi-a tras 
mâna în sus, degetele lui apăsându-le cu putere pe ale mele. 

M-am tras înapoi cu toată forţa, însă el a presat vârful lamei în 
golul moale de deasupra claviculei, chiar sub cicatricea lividă pe 
care însuși pumnalul lui Randall i-o pricinuise cu câţiva ani în 
urmă. 

— Jamie! Oprește-te! Oprește-te imediat! 

Am ridicat cealaltă mână și i-am apucat încheietura mâinii, 
trăgând-o în jos cu toată puterea, slăbindu-i strânsoarea cât să 
îmi eliberez degetele. Pumnalul a căzut cu pocnet pe podeaua 
din piatră și a aterizat tăcut pe un colţ al covorului moale 
Aubusson. Cu acuitatea cu care surprindem micile detalii în cele 
mai îngrozitoare momente ale vieţii, am văzut lama zăcând 
neatinsă peste tulpina răsucită a unui ciorchine gras de struguri 

verzi, parcă pe punctul de a o tăia și de a împrăștia strugurii de 
pe ciorchine, rostogolindu-i la picioarele noastre. 

Stătea nemișcat în fața mea, alb ca varul și cu ochii arzând. L- 
am prins de brațul tare ca marmura la atingere. 

— Te rog, crede-mă, te rog. Nu aș face asta dacă ar exista o 
altă cale. 

Am tras adânc și tremurat aer în piept, pentru a-mi potoli 
inima care gonea nebunește. 

— Îmi datorezi viața, Jamie. Nu o dată, ci de două ori. Te-am 
scăpat de spânzurătoare la Wentworth și de febră, la Abaţie. Imi 
datorezi o viaţă, Jamie. 

A rămas uitându-se la mine îndelung înainte de a răspunde. 
Când a vorbit, glasul îi era din nou calm, cuprins de amărăciune. 

— Înţeleg. Și vrei să îţi plătesc acum datoria? 

Ochii lui ardeau precum miezul albastru, clar și adânc al unei 
flăcări. 

— Sunt nevoită! Nu te pot convinge altfel să gândești raţional! 

— Raţional. Ah, raţional. Nu, nu pot spune că gândesc raţional 
în acest moment. 

Și-a împreunat braţele la spate, apucându-și degetele țepene 
ale mâinii drepte cu cele încleștate ale mâinii stângi. S-a 
îndepărtat de mine, spre capătul opus al holului, cu capul 
plecat. 

Culoarul era mărginit de tablouri, unele luminate de dedesubt 
cu torţe sau suporturi de lumânări, altele de deasupra, cu 
candelabre de perete aurite; câteva, mai puţin favorizate, 
stăteau cuminţi în întuneric, între cele luminate. Jamie pășea 
încet printre ele, ridicând din când în când privirea parcă pentru 
a conversa cu personajele cu peruci. 

Holul era lung cât tot etajul al doilea, podeaua era acoperită 
de covoare și pereții, tapiţaţi, cu vitralii enorme, încastrate în 
ziduri la ambele capete. Jamie a pășit până în capătul 
îndepărtat, apoi, făcând stânga-mprejur cu precizia unui soldat 
la paradă, a revenit cu același pas rar și protocolar, înainte și 
înapoi, înainte și înapoi, iar și iar. 

Cu picioarele tremurând, m-am prăbușit într-un fotoliu, 
aproape de capătului coridorului. Îndată unul dintre servitorii 
omniprezenţi s-a apropiat politicos să întrebe dacă madame nu 
dorește un pahar de vin sau poate un biscuit. L-am concediat cu 
toată politeţea de care eram capabilă și am așteptat. 

În cele din urmă s-a oprit în faţa mea, cu picioarele depărtate 
înfipte în pantofii cu cataramă de argint, cu mâinile încă 
împreunate la spate. A așteptat să ridic privirea spre el înainte 
de a vorbi. Chipul îi era împietrit, nicio zvâcnire de emoție care 
să îl trădeze, deși ridurile ochilor erau adânci de încordare. 

— Un an, deci, a fost tot ce a spus. 

S-a întors imediat și se îndepărtase deja câţiva metri până 
când am reușit să mă ridic din fotoliul de catifea verde-închis. 
Abia izbutisem să mă pun pe picioare când deodată a ţâșnit pe 
lângă mine, a ajuns din trei pași la vitraliul uriaș și l-a lovit aprig 
cu mâna dreaptă. 

Fereastra era făcută din mii de fragmente minuscule colorate, 
ținute laolaltă de fâșii de plumb topit. Deși întreaga fereastră, o 
scenă mitologică a Judecăţii de la Paris, s-a cutremurat în ramă, 
plumbul a menţinut cele mai multe fragmente intacte, în ciuda 
loviturii de pumn care a făcut o gaură neregulată la picioarele 
Afroditei pe unde a intrat aerul cald de primăvară. 

Jamie a rămas nemișcat un moment, apăsându-și ambele 
mâini cu putere pe abdomen. O pată vișinie a crescut pe 
manșeta cu volane dantelate precum o cămașă de mire. Când 
am dat să mă apropii de el, a trecut din nou pe lângă mine și s-a 
îndepărtat fără să îmi vorbească. 

M-am prăbușit iar în fotoliul din pluș, suficient de tare cât să 
stârnesc un norișor de praf. Am rămas acolo, lipsită de vlagă, cu 
ochii închiși, simțind briza răcoroasă a nopţii învăluindu-mă. 
Părul îmi era umed la tâmple și îmi simţeam pulsul, iute ca al 
unei vrăbii, zbătându-se la baza gâtului. 

Mă va ierta vreodată? Inima mi s-a strâns ca un pumn când 
mi-am amintit privirea lui în care se oglindea durerea trădării. 

„ — Cum îmi poţi cere asta? mă întrebase el. Tu, care știi...” 

Da, știam, și mă temusem că asta m-ar smulge de lângă 
Jamie, așa cum mă rupsese de lângă Frank. 

Dar indiferent dacă Jamie mă putea ierta sau nu, eunu mă 
puteam ierta niciodată dacă condamnam un om nevinovat - și 
pe care cândva îl iubisem. 

— Păcatele părinţilor, am murmurat în sinea mea. „Copiii nu 
trebuie să ispășească păcatele părinţilor.” 

— Madame? 

Am sărit, deschizând ochii, iar servitoarea s-a retras și ea la 
fel de speriată. Am dus o mână la inima care-mi gonea 
nebunește, trăgând adânc aer în piept. 

— Madame, nu vă Ssimţiţi bine? Să chem... 

— Nu, am spus cu toată fermitatea de care eram capabilă. Mă 
simt destul de bine. Doresc să mai stau aici o vreme. Te rog să 
mă lași. 

Fata părea mai mult decât dornică să îmi facă pe plac. 

— Oui, madame! s-a conformat ea și s-a făcut nevăzută în 
capătul coridorului, lăsându-mă să privesc în gol spre o scenă de 
amor într-o grădină, agăţată pe peretele opus. 

Simţind deodată că mi-e frig, am tras peste mine faldurile 
mantiei pe care nu apucasem să o dezbrac și am închis din nou 
ochii. 

e 

Trecuse de miezul nopții când m-am dus în cele din urmă în 
dormitorul nostru. Jamie stătea așezat dinaintea unei măsuţe, 
aparent urmărind o pereche de fluturi de noapte zburând 
primejdios de aproape de o lumânare care era unica lumină din 
cameră. Am dat drumul mantiei pe podea și m-am apropiat de 
el. 

— Nu mă atinge! Du-te în pat! 

Vorbea aproape absent, dar m-am oprit. 

— Mâna ta..., am început. 

— Nu contează. Du-te în pat! a repetat el. 

Monturile degetelor de la mâna dreaptă erau pline de sânge și 
manșeta cămășii stătea ţeapănă, îmbibată cu sânge, însă nu aș 
fi îndrăznit să mă ating de el cât timp avea pumnalul înfipt în 
cingătoare. L-am lăsat urmărind dansul morţii fluturilor de 
noapte și m-am băgat în pat. 

M-am trezit cândva, înainte de răsărit, cu prima lumină a zilei 
ce venea conturând vag mobila din cameră. Prin ușile duble ale 
anticamerei îl vedeam pe Jamie la fel cum îl lăsasem, încă 
așezat la masă. Acum lumânarea arsese și fluturii plecaseră, iar 
el stătea cu capul în mâini, cu degetele în părul tuns extrem de 
scurt. Lumina difuză estompa orice culoare din cameră; chiar și 
părul ţepos printre degetele lui părea de culoarea cenușii. 

Am coborât din pat, simțind frigul prin mătasea fină a cămășii 
de noapte brodate. Nu s-a întors când m-am oprit în spatele lui, 
dar știa că sunt acolo. Când i-am atins mâna, și-a așezat-o pe 

masă și și-a lăsat capul pe spate, sprijinindu-l chiar sub sânii 
mei. A oftat adânc când l-am mângâiat, și l-am simţit 
detensionându-se treptat. Mâinile mele și-au croit drum în jos, 
spre gât și umeri, simţindu-i pielea îngheţată prin pânza subțire. 
În cele din urmă l-am ocolit, oprindu-mă în faţa lui. A întins 
mâna și m-a cuprins de mijloc, trăgându-mă mai aproape și 
îngropându-și capul în cămașa mea de noapte, deasupra 
pântecului ce-l adăpostea pe pruncul nostru nenăscut. 

— Mi-e frig, am șoptit în cele din urmă. Vii să mă încălzești? 

După o clipă, a încuviinţat și s-a ridicat clătinându-se în 
picioare. L-am condus spre pat și l-am dezbrăcat în vreme ce 
stătea cuminte, fără să opună rezistenţă, apoi l-am înfășurat în 
plapumă. M-am cuibărit în braţele sale, lipindu-mă strâns de el, 
până când răceala pielii lui s-a evaporat și am rămas învăluiţi 
într-un cocon plăcut de căldură. 

Mi-am așezat într-o doară o mână pe pieptul lui, mângâindu-l 
ușor până când sfârcul i s-a întărit, un boboc minuscul de 
dorinţă. Și-a pus palma peste a mea, oprindu-mă. Mi-a fost 
teamă că mă va îndepărta și a făcut-o, însă doar pentru a se 
întoarce cu faţa spre mine. 

Lumina devenea tot mai puternică, iar el a rămas multă 
vreme privindu-mi chipul, mângâindu-l de la tâmplă la bărbie, 
plimbându-și degetul mare în jos pe linia gâtului și mai jos, de-a 
lungul claviculei. 

— Dumnezeule, cât de iubesc! a șoptit el ca pentru sine. 

M-a sărutat, împiedicându-mă să-i răspund, și mi-a încercuit 
un sân cu mâna dreaptă schilodită, pregătit să facă dragoste cu 
mine. 

— Dar mâna ta..., am spus pentru a doua oară în acea 
noapte. 

— Nu contează, a răspuns el pentru a doua oară în acea 
noapte. 

PARTEA A PATRA 


SCANDALUL 
|22. Herghelia regală 


Trăsura se hurduca încet pe o porţiune foarte proastă de 
drum, una lăsată știrbă și desfundată de îngheţul iernii și de 
ploile de primăvară. Fusese un an ploios; chiar și acum, la 
începutul verii, se mai vedeau petice umede, mlăștinoase pe 
sub ierburile luxuriante ce creșteau sub tufele de agrișe de pe 
marginea drumului. 

Jamie stătea lângă mine pe bancheta îngustă, capitonată 
reprezentând un loc din trăsură. Fergus dormea tolănit în colțul 
celeilalte banchete și mișcarea trăsurii îi făcea capul să se 
legene și să se bâţâie ca al unei păpuși mecanice cu un arc pe 
post de gât. Aerul din trăsură era cald și praful intra pe ferestre 
în norișori aurii de fiecare dată când dădeam peste un petic de 
pământ uscat. 

La început vorbiserăm mai în glumă, mai în serios despre 
ținuturile din afara Parisului, despre grajdurile regale de la 
Argentan spre care ne îndreptam, despre bârfele ce reprezentau 
porţia zilnică de conversaţie la Curte și în cercurile de afaceri. 
Trebuie să fi adormit și eu, legănată de ritmul trăsurii și de 
căldura zilei, însă contururile în continuă creștere ale trupului 
meu făceau statul într-o singură poziție inconfortabilă și spatele 
mă durea din cauza zdruncinatului. Copilul devenea și el tot mai 
activ și micile fluturări de aripi ale primelor mișcări se 
transformaseră în împunsături și ghionturi cât se poate de reale; 
erau plăcute în felul lor, dar deranjante. 

— Poate ar fi trebuit să rămâi acasă, englezoaico, a spus 
Jamie, încruntându-se ușor când m-am foit, schimbându-mi din 
nou poziţia. 

— Mă simt bine, am zis, zâmbind. Sunt doar neliniștită. Și ar fi 
fost păcat să pierd toate astea. 

Am făcut un semn spre fereastra trăsurii, unde câmpuri 
întinse  străluceau verzi precum smaraldele între  șirurile 
întunecate și drepte de plopi menite să oprească vânturile. 
Prăfuit sau nu, aerul proaspăt de ţară era bogat și îmbătător 
după miasmele închise și fetide ale orașului și mirosurile 
medicinale de la Hôpital des Anges. 

Louis acceptase, ca un gest de indulgență precaută față de 
începutul negocierilor diplomatice cu englezii, să îi îngăduie 
ducelui de Sandringham să achiziționeze patru iepe de prăsilă 
Percheron din Herghelia Regală de la Argentan, cu care să 
îmbunătăţească pedigriul micii herghelii de cai de povară pe 
care Excelenţa Sa o menținea în Anglia. Așadar, Excelenţa Sa 
urma să viziteze astăzi Argentanul și îl invitase și pe Jamie 
pentru a-l sfătui ce iepe ar trebui să aleagă. Invitaţia a fost 
înaintată la un dineu și, dintr-una într-alta, vizita s-a transformat 
într-un picnic în toată puterea cuvântului, implicând patru 
trăsuri și câteva doamne și domni de la Curte. 

— E un semn bun, nu crezi? am întrebat, aruncând o privire 
precaută, pentru a mă asigura că tovarășii noștri erau într- 
adevăr adormiţi de-a binelea. Că Louis i-a permis ducelui să 
cumpere cai, vreau să spun. Dacă e amabil cu englezii, atunci 
probabil că nu intenţionează să fie îngăduitor faţă de James 
Stuart - cel puţin nu în mod fățiș. 

Jamie a scuturat din cap. Refuza categoric să poarte perucă și 
forma cheală și perfectă a capului său ras stârnise de câteva ori 
o adevărată senzaţie la Curte. In momentul actual, lipsa perucii 
avea avantajele ei; deși câteva broboane de sudoare îi sclipeau 
la baza nasului, el nu era nici pe departe la fel de toropit ca 
mine. 

— Nu, sunt destul de convins acum că Luis nu dorește să aibă 
nimic de a face cu Stuarzii, cel puţin nu într-atât încât să facă 
vreo mișcare pentru a-l ajuta în restauraţie. Monsieur Duverney 
mă asigură că Consiliul se opune categoric unei asemenea 
politici; deși Luis s-ar putea îndupleca în cele din urmă, la 
presiunile Papei, să îi facă lui Charles o mică rentă, nu e dispus 
să le ofere o poziţie importantă Stuarzilor în Franţa, cu Geordie 
al Angliei privindu-i peste umăr. 

Astăzi își purta tartanul prins cu o broșă pe umăr - o fibulă 
frumoasă, trimisă de sora lui din Scoţia, întruchipând doi cerbi în 
goană, cu trupurile încordate astfel încât să formeze împreună 

un cerc, cu capetele și cozile atingându-se. A apucat un fald al 
tartanului și și-a șters fruntea cu el. 

— Cred că am vorbit cu fiecare bancher din Paris cu o 
oarecare greutate în ultimele câteva luni și sunt uniţi în același 
dezinteres fundamental, a spus el, zâmbind strâmb. Toată 
lumea stă destul de prost cu banii încât nimeni nu e dispus să 
susțină o propunere atât de riscantă precum reînscăunarea 
familiei Stuart. 

— Și astfel rămâne în ecuaţie Spania, am spus eu, întinzându- 
mi spatele cu un geamăt. 

— Da, a încuviinţat Jamie din cap. Și Dougal MacKenzie. 

Părea încântat de sine și m-am ridicat, intrigată. 

— Ai primit vreo veste de la el? 

În ciuda rezervei iniţiale, Dougal îl acceptase pe Jamie ca 
tovarăș devotat iacobit și lotul obișnuit de scrisori codificate 
fusese îmbogăţit de o serie de bilete discrete trimise de Dougal 
din Spania, menite să fie citite de Jamie și înmânate lui Charles 
Stuart. 

— Am primit, într-adevăr. 

Îmi dădeam seama din expresia lui că erau vești bune, și 
erau, însă nu pentru Stuarzi. 

— Filip a refuzat să acorde vreun sprijin Stuarzilor, a spus 
Jamie. A primit vești de la biroul papal, știi; trebuie să se ţină 
deoparte de întreaga chestiune a tronului scoţian. 

— Știm de ce? 

Ultima interceptare a mesagerului papal conţinuse câteva 
scrisori, însă cum acestea erau toate adresate lui James sau lui 
Charles Stuart, era evident că nu conţineau nicio referire la 
conversațiile Sfinţiei Sale cu Spania. 

— Dougal crede că știe, a râs Jamie. E destul de dezgustat, 
Dougal. A spus că își tot răcorește picioarele în Toledo pentru 
aproape o lună, și a fost trimis acasă doar cu o promisiune vagă 
de ajutor „când va veni timpul, Deo volente”. 

Glasul lui gros a imitat perfect intonaţia pioasă și am izbucnit 
în râs. 

— Benedict dorește să evite fricțiunile între Spania și Franţa; 
nu vrea ca Filip și Louis să își irosească banii pe care i-ar putea 
folosi el, a adăugat, cinic. Nu total nepotrivit ca un Papă să 
spună asta, însă Benedict se îndoiește că un rege catolic ar mai 
putea conduce Anglia. Scoţia își are căpeteniile scoțiene printre 

clanurile din Highlands, însă a trecut ceva timp de când Anglia a 
avut un rege catolic și probabil va mai trece încă multă vreme 
până când va avea din nou unul - Deo volente, a adăugat el, 
zâmbind cu gura până la urechi. 

S-a scărpinat în cap, zburlindu-și părul auriu-roșcat de la 
tâmple. 

— Șansele sunt foarte slabe pentru Stuarzi, englezoaico, și 
asta e o veste bună. Nu, ajutorul monarhilor Bourboni nu ar fi de 
niciun folos. Singurul lucru care mă preocupă acum este această 
investiție pe care a făcut-o Charles Stuart în afacerea contelui 
Saint Germain. 

— Așadar, nu crezi că este doar un aranjament comercial? 

— Păi, este, a spus el, încruntându-se, și totuși, sunt mai 
multe în spatele acestei asocieri. Am auzit vorbe. 

În vreme ce familiile de bancheri din Paris nu erau înclinate să 
îl ia în serios pe Tânărul Pretendent la tronul Scoției, situaţia se 
putea schimba foarte ușor, dacă Charles Stuart avea dintr-odată 
bani de investit. 

— Inălţimea Sa îmi spune că a discutat cu familia Gobelin, a 
spus Jamie. Saint Germain l-a introdus, altfel nici nu s-ar fi uitat 
la el. Și bătrânul Gobelin îl consideră un terchea-berchea și un 
nătărău și aceeași părere o are și unul din fiii lui Gobelin. 
Celălalt însă - a spus că el va aștepta și va vedea; dacă lui 
Charles îi reușește afacerea, atunci îi poate oferi și alte 
avantaje. 

— Nu e bine deloc, am remarcat. 

— Nu, a spus Jamie scuturând din cap. Ban la ban trage, 
înţelegi? Dacă îi reușește una sau două investiţii mari, bancherii 
vor începe să îl asculte. Nu e el un mare gânditor, a continuat, 
strâmbându-și buzele, însă e un tip foarte șarmant; îi poate 
convinge pe oameni să facă lucruri împotriva voinței lor. Chiar și 
așa, nu va putea face mare lucru fără un mic capital pe numele 
său - ceea ce va avea dacă îi reușește investiția. 

— Mm. 

Mi-am schimbat din nou poziția, mișcându-mi degetele de la 
picioare în strânsoarea încălţărilor de piele. Pantofii îmi fuseseră 
făcuţi special, însă picioarele începeau să mi se umfle ușor și 
ciorapii de mătase erau îmbibați în transpiraţie. 

— Putem face ceva? 

Jamie a scuturat din umeri, cu un zâmbet strâmb. 

— Să ne rugăm să fie vreme proastă pe coasta Portugaliei, 
bănuiesc. Sincer, întreprinderea aceasta nu are cum să eșueze 
decât în cazul în care li se scufundă vasul. Saint Germain are 
deja contracte pentru vânzarea întregii încărcături. Atât el, cât și 
Charles Stuart își vor tripla banii investiţi. 

Am tremurat ușor auzind numele contelui. Nu puteam să nu 
îmi amintesc de ideile lui Dougal. Nu îi povestisem lui Jamie 
despre vizita lui Dougal, nici despre speculaţiile sale privind 
activităţile nocturne ale contelui. Nu îmi plăcea să am secrete 
față de el, însă Dougal îmi ceruse să păstrez tăcerea în schimbul 
ajutorului pe care mi-l oferise în chestiunea lui Jonathan Randall 
și nu avusesem altă soluţie decât să accept. 

Jamie mi-a zâmbit și mi-a întins o mână. 

— Mă voi gândi eu la ceva, englezoaico. Pentru moment, 
întinde picioarele. Jenny a spus că masajul meu la picioare a 
ajutat-o enorm când era însărcinată. 

Nu am avut nimic de obiectat, ci m-am descălţat de pantofii 
încinși și mi-am ridicat picioarele în poala lui, oftând de ușurare 
când aerul care intra pe fereastră a răcorit mătasea umedă ce- 
mi acoperea degetele. 

Mâinile lui erau mari, iar degetele, deopotrivă puternice și 
blânde. A înfipt monturile degetelor de-a lungul arcadei tălpii, iar 
eu m-am lăsat pe spate, gemând ușor. Și așa am petrecut 
câteva minute, în care m-am relaxat, tăcută și extaziată. Cu 
fruntea aplecată peste degetele mele îmbrăcate în mătase 
verde, Jamie a remarcat, degajat: 

— Nu era chiar o datorie, știi? 

— Ce nu era? 

Ameţită din cauza soarelui și a masajului la picioare, nu 
aveam nici cea mai vagă idee despre ce vorbea. 

Fără a se opri din masaj, a ridicat privirea spre mine. Avea o 
mină serioasă, deși un zâmbet ascuns i-a luminat o clipă ochii. 

— Ai spus că îţi datorez o viaţă, englezoaico, pentru că tu ai 
salvat-o pe a mea, a explicat el apucând un deget mare și 
scuturându-l. Dar m-am tot gândit și nu sunt sigur că e 
adevărat. Mi se pare că suntem chit, ţinând cont de toate cele 
întâmplate. 

— Ce vrei să spui? 

Am încercat să îmi eliberez piciorul, dar mi l-a ţinut strâns. 

— Dacă tu mi-ai salvat viaţa - și chiar mi-ai salvat-o -, atunci 
și eu ţi-am salvat-o și cel puţin de tot atâtea ori. Te-am salvat de 
Jack Randall la Fort William, îți amintești, apoi de gloata de la 
Cranesmulir, nu-i așa? 

— Așa-i, am răspuns precaut. 

Nu aveam idee încotro bătea, însă nu făcea doar conversaţie 
ca să treacă timpul. 

— Și îţi sunt recunoscătoare, desigur. 

Mi-a concediat răspunsul, scoțând un sunet specific scoţian 
din gât. 

— Nu e o chestiune de recunoștință, englezoaico, nici din 
partea ta, nici din a mea; nu vreau să spun decât că nu e nici 
măcar o chestiune de datorie. 

Zâmbetul îi pierise de pe chip. 

— Eu nu ţi-am dăruit viaţa lui Randall la schimb pentru viaţa 
mea, și nici nu ar fi drept, la o adică. Închide gura, englezoaico, 
a adăugat el pragmatic, îţi intră muștele. 

De fapt, chiar erau câteva insecte în trăsură; trei dintre ele se 
odihneau pe cămașa lui Fergus, netulburate de respiraţia lui. 

— De ce te-ai mai învoit, atunci? 

Am încetat să mă zbat și el m-a strâns de tălpi cu ambele 
mâini, plimbându-și leneș degetul mare peste călcâie. 

— Păi, nu m-a convins niciunul din motivele pe care ai 
încercat să mi le prezinţi. Cât despre Frank, a spus el, e 
adevărat că i-am luat soţia și chiar îl compătimesc - uneori mai 
mult, alteori mai puţin, a adăugat el, ridicând nerușinat o 
sprânceană. Cu toate acestea, lucrurile ar sta altfel dacă rivalul 
meu ar fi aici? Tu ai fost liberă să alegi între noi și m-ai ales pe 
mine, deși el avea avantajul de a-ți putea oferi băi calde. Uuuf! 

Mi-am smucit piciorul și i l-am înfipt în coastă. S-a îndreptat 
de spate și l-a prins la timp pentru a mă împiedica să îl lovesc 
din nou. 

— Îţi pare cumva rău de alegerea făcută? 

— Nu încă, am spus, luptându-mă să îmi eliberez piciorul, dar 
ar putea în orice clipă. Continuă-ţi ideea. 

— Și atunci nu pot să înţeleg de ce faptul că m-ai ales pe 
mine îi conferă anumite avantaje lui Frank Randall. In afară de 
asta, a rostit el cu sinceritate, recunosc că sunt puţin gelos pe 
el. 

Am încercat să-l lovesc cu celălalt picior, însă mi l-a prins 
înainte de a-l atinge, răsucindu-mi dibaci glezna. 

— Cât despre a-i datora viaţa, pe principiul dreptăţii, a 
continuat el, ignorând încercările mele de a scăpa, acesta e un 
argument la care Fratele Anselm de la Abaţie ţi-ar putea 
răspunde mai bine decât mine. Cu siguranţă nu aș putea ucide 
cu sânge rece un om nevinovat. Dar pe urmă, eu am ucis 
oameni în bătălie, e vreo diferență? 

Îmi aminteam de soldatul și de băiatul din zăpadă pe care îi 
omorâsem când evadasem din Wentworth. Amintirea lor nu mă 
mai chinuia, însă știam că nu îi voi uita niciodată. 

— Nu, a spus el scuturând din cap, îmi poţi aduce multe 
argumente pentru a-ţi susține punctul de vedere, dar la sfârșit, 
asemenea alegeri se reduc la un singur principiu: Ucizi când 
trebuie să ucizi și pe urmă trăieşti cu asta. Îmi amintesc chipul 
fiecărui bărbat pe care l-am omorât și nu-i voi uita niciodată. 
Dar adevărul rămâne unul: eu sunt în viaţă, și ei nu, iar asta e 
singura mea justificare, fie că e corectă sau nu. 

— Dar nu e valabil în acest caz, am argumentat. Nu eo 
situaţie în care ucizi sau ești ucis. 

A clătinat din cap, alungând o muscă ce i se odihnea în păr. 

— Aici te înșeli, englezoaico. Ce e între mine și Jack Randall va 
fi rezolvat doar atunci când unul din noi va muri - și poate nici 
atunci. Sunt și alte căi de a ucide un om decât cu un pumnal ori 
un pistol și sunt și lucruri mai urâte decât moartea fizică. La 
Sfânta Anna, a continuat el și vocea i s-a înmuiat, tu m-ai scăpat 
de mai multe ori de la moarte, mo duinne, și să nu crezi că eu 
nu știu. Poate că îţi datorez mai mult decât îmi datorezi tu mie, 
la urma urmelor, a spus, clătinând din cap. 

Mi-a dat drumul tălpilor și și-a îndreptat picioarele. 

— Și asta mă face să mă gândesc la conștiința ta la fel de 
mult ca la a mea. Habar n-aveai ce se va întâmpla când ai ales 
și în plus una e să abandonezi un om, și alta e să îl condamni la 
moarte. 

Nu îmi plăcea deloc această manieră de a-mi descrie 
acţiunile, însă nici nu puteam nega adevărul. Îl abandonasem de 
fapt pe Frank și, deși nu îmi părea rău de alegerea făcută, știam 
că voi regreta întotdeauna necesitatea ei. Următoarele cuvinte 
ale lui Jamie au dat în mod straniu glas gândurilor mele. 

— Dacă ai fi știut că alegerea ta înseamnă moartea lui Frank, 
a continuat el, poate ai fi procedat altfel. Ținând cont că m-ai 
ales pe mine, am eu oare dreptul să adaug noi consecinţe 
alegerii tale decât ai intenţionat tu? 

Absorbit de pledoarie, nu remarcase efectul pe care aceasta ÎI 
avea asupra mea. Observându-mi chipul, s-a oprit brusc, 
privindu-mă în tăcere în vreme ce trăsura străbătea câmpurile 
înverzite, hurducăindu-se. 

— Nu văd de ce ar fi un păcat felul în care ai procedat, Claire, 
a spus el în cele din urmă, punând mâna pe piciorul meu 
acoperit de ciorap. Eu sunt soţul tău legitim, la fel cum a fost și 
el - sau va fi. Tu nici măcar nu știi dacă te-ai fi întors la el; mo 
duinne, te-ai fi putut duce mai înapoi în timp, sau în viitor, într- 
un perioadă cu totul diferită. Ai procedat așa cum ai crezut tu că 
e mai bine și nimeni nu poate face mai mult de-atăt. 

A ridicat privirea și expresia ochilor lui mi-a sfâșiat sufletul. 

— Sincer, nu îmi pasă dacă e bine sau rău, atât timp cât ești 
aici, cu mine, Claire, a șoptit el. Și dacă e un păcat că m-ai 
ales... atunci eu mă voi duce la Diavol și îl voi binecuvânta că te- 
a ispitit să o faci. 

Mi-a ridicat piciorul și mi-a sărutat ușor vârful degetului mare. 
l-am pus o mână pe cap; părul scurt era tepos, însă moale ca al 
unui pui de arici. 

— Nu cred că a fost greșit, am murmurat. lar dacă a fost, voi 
merge cu tine la Diavol, Jamie Fraser. 

A închis ochii și și-a plecat capul peste piciorul meu. Mă ţinea 
atât de strâns încât îmi simțeam oasele lungi și subţiri gata să 
se rupă, însă nu mi-am tras piciorul. Mi-am înfipt degetele în 
scalpul lui și l-am tras ușor de păr. 

— Atunci, de ce, Jamie? De ce ai hotărât să îl lași pe Jack 
Randall să trăiască? 

Incă strângându-mi piciorul, a deschis ochii și mi-a zâmbit. 

— Păi, m-am gândit la mai multe lucruri în seara aceea, 
englezoaico. În primul rând, mi-am zis că tu vei suferi dacă îl 
ucid pe gunoiul ăla nenorocit. Aș face, sau nu, câteva lucruri ca 
să nu te supăr, englezoaico, dar cât de greu cântărește 
conștiința ta împotriva onoarei mele? Nu, a spus el clătinând din 
nou din cap și trecând la următorul punct. Fiecare din noi poate 
fi responsabil doar de propriile lui fapte și de propria sa 

conștiință. Tu nu poţi fi responsabilă de acţiunile mele, 
indiferent care ar fi efectul lor. 

A clipit, lăcrimând din cauza prafului care-i intra în ochi și și-a 
trecut o mână prin păr într-o încercare zadarnică de a netezi 
vârfurile dezordonate. Părul tăiat scurt forma un vârtej în vârful 
capului, ca un evantai sfidător. 

— De ce, atunci? am întrebat aplecându-mă în față. Mi-ai 
mărturisit toate motivele pentru care nu l-ai fi lăsat să trăiască; 
ce a mai rămas? 

A ezitat o clipă, pe urmă s-a uitat drept în ochii mei. 

— Din cauza lui Charles Stuart, englezoaico. Până acum am 
depășit toate obstacolele, însă această investiţie a lui ar putea 
încă reuși să conducă o armată în Scoţia. Și dacă va reuși... știi 
mai bine decât mine ce va urma. 

Știam și gândul acesta îmi îngheţa sângele în vine. Nu mă 
puteam împiedica să îmi amintesc cum descrisese un istoric 
soarta scoţienilor la Culloden - „morţii zăceau îngrămădiţi unii 
peste alții, înmuiaţi în ploaie și în propriul lor sânge”. 

Scoţienii, prost conduși și morți de foame, dar neînfricaţi până 
la sfârșit, vor fi nimiciţi într-o jumătate de oră. Vor fi lăsaţi să 
zacă în grămezi, sângerând în ploaia de aprilie, cauza pe care o 
preţuiseră vreme de un secol moartă împreună cu ei. 

Jamie s-a aplecat deodată în faţă și mi-a apucat mâinile. 

— Cred că nu se va întâmpla, Claire; cred că îl vom opri. Și 
dacă nu, tot nu cred că mi se va întâmpla ceva. Dar, dacă se va 
întâmpla, a șoptit sincer, dacă se va întâmpla, vreau să existe 
un loc în care să te duci; vreau să ai la cine să te duci dacă eu... 
nu voi putea avea grijă de tine. Și dacă nu pot fi eu, atunci va 
trebui să fie un bărbat care te iubește. 

Mi-a strâns degetele și mai tare; Cele două inele îmi săpau în 
carne, iar mâinile îi transmiteau încordarea. 

— Claire, tu știi ce înseamnă pentru mine să fac asta - să-i 
crut viaţa lui Randall. Promite-mi că, dacă va fi cazul, te vei 
întoarce la Frank. 

Mi-a cercetat chipul cu niște ochi de un albastru intens 
precum cerul vizibil pe fereastra din spatele lui. 

— Până acum am încercat de două ori să te trimit înapoi. Și 
mulțumesc lui Dumnezeu că nu te-ai dus. Dar dacă va mai fi o a 
treia oară, atunci promite-mi că te vei întoarce la el, la Frank. 

Căci motivul pentru care l-am cruțat pe Jack Randall un an de 
zile ești tu. Îmi promiţi, Claire? 

— Allez! Allez! Montez! striga vizitiul de pe capră, încurajând 
expediţia să urce un deal. Eram aproape de destinaţie. 

— Prea bine, am spus în cele din urmă. Promit. 

e 

Grajdurile de la Argentan erau curate și aerisite, mirosind a 
vară și cai. Intr-un staul deschis, Jamie se învârtea în jurul unei 
iepe Percheron, îndrăgostit ca un tăun. 

— Ce fetiță frumoasă ești! Vino aici, dulceaţă, lasă-mă să-ți 
văd crupa aceea grasă și frumoasă! Da, așa! 

— Ce n-aș da să îmi vorbească și mie așa soţul meu, a 
remarcat ducesa de Neve, stârnind un chicot din partea grupului 
de doamne care priveau de pe culoarul central presărat cu fân. 

— Poate că ar face-o, madame, dacă posteriorul dumitale ar fi 
la fel de apetisant. Dar pe urmă, poate că soțul dumitale nu 
împărtășește aprecierea lordului Broch Tuarach pentru o crupă 
la fel de frumos conturată. 

Contele Saint Germain m-a privit amuzat și ușor dispreţuitor. 
Am încercat cu succes să-mi imaginez acei ochi negri strălucind 
prin găurile unei măști. Din păcate, volanele dantelate ale 
cămășii îi acopereau aproape toată palma și nu îi puteam vedea 
degetul mare. 

Auzind ce se vorbește pe margine, Jamie s-a sprijinit 
confortabil de crupa lată a iepei, partea superioară a corpului 
vizibilă peste trupul animalului. 

— Lordul Broch Tuarach apreciază frumuseţea oriunde poate 
fi ea întâlnită, monsieur le comte; la un animal sau la un femeie. 
Contrar părerii unora însă, sunt capabil să fac diferenţa între 
cele două. 

A rânjit maliţios spre Saint Germain apoi a bătut ușor gâtul 
iepei în semn de adio, în vreme ce toată lumea a izbucnit în râs. 

Jamie m-a luat de braţ pentru a mă conduce spre următorul 
grajd, urmaţi îndeaproape de restul grupului. 

— Ah, a spus el, trăgând în piept aerul în care se amestecau 
miros de cal, de harnașament, de balegă și de fân de parcă ar fi 
fost parfum. Imi lipsește mirosul de grajd. Și când sunt la ţară, 
mi se face dor de Scoţia. 

— Nu prea seamănă cu Scoţia, am spus, mijind ochii în lumina 
arzătoare a soarelui când am ieșit din umbra grajdului. 

— Nu, dare la ţară, a spus el. Totul e verde și curat, pe cer nu 
e fum și nu există canalizare - asta dacă nu pui la socoteală 
balega de cal, pe care eu nu o pun. 

Soarele de vară timpurie strălucea pe acoperișurile de la 
Argentan, cuibărit între dealuri verzi și line. Grajdurile Regale se 
aflau chiar la marginea Parisului, și erau niște construcţii mult 
mai solide decât casele din oraș ale supușilor regelui. Fanarele 
și staulele erau făcute din piatră de carieră, cu podele din piatră 
și acoperiș din ardezie, și erau păstrate într-o stare de curăţenie 
care o depășea cu mult pe cea de la Hôpital des Anges. 

Un strigăt puternic a răzbătut de după colţ și Jamie s-a oprit 
locului chiar la timp pentru a-l evita pe Fergus care a ţâșnit în 
fața noastră ca aruncat dintr-o praștie, urmat îndeaproape de 
doi grăjdari, amândoi mult mai voinici decât el. O dâră verde de 
balegă proaspătă pe obrazul primului dintre băieţi ne oferea un 
indiciu despre cauza altercaţiei. 

Cu o admirabilă prezenţă de spirit, Fergus a iuţit pasul, a 
trecut ca vântul pe lângă urmăritorii săi, a trecut prin grupul 
nostru și s-a refugiat în spatele lui Jamie, ca după un parapet. 
Constatând că prada lor intrase parcă în pământ, urmăritorii săi 
s-au uitat temători spre mulţimea de curteni și doamne, au 
schimbat o privire decisivă și, ca unul, au făcut stânga-mprejur 
și au luat-o la fugă. 

Văzându-i că pleacă, Fergus și-a ițit capul de după fustele 
mele și a strigat ceva într-o franceză de mahala care i-a adus o 
urecheală zdravănă din partea lui Jamie. 

— Hai, fuga, a spus el brusc. Și pentru numele lui Dumnezeu 
nu mai arunca cu merele cailor în oameni mai solizi decât tine. 
Acum, valea și nu te mai băga în belele! 

Și-a însoţit sfatul cu o palmă zdravănă aplicată peste 
posteriorul pantalonilor scurţi, care l-a trimis pe Fergus 
împleticindu-se în direcţia opusă celei în care o apucaseră 
urmăritorii săi mai devreme. 

Stătusem în cumpănă dacă să îl luăm pe Fergus cu noi în 
această expediţie, însă cele mai multe dintre doamne aduceau 
cu ele paji care să îndeplinească diverse servicii, să care 
coșurile cu mâncare și alte nimicuri considerate esenţiale pentru 
o ieșire în aer liber. In plus, Jamie voia să îi arate băiatului 
împrejurimile Parisului, simțind că ar merita o mică vacanţă. 
Totul bine și frumos, doar că lui Fergus, care nu mai ieșise 

niciodată din Paris în viaţa lui, i se urcaseră la cap aerul curat, 
lumina puternică și animalele frumoase și mari și, încântat la 
culme, făcuse numai boacăne de la sosirea noastră. 

— Dumnezeu știe ce va face acum, am spus îngândurată, 
privind după Fergus care se îndepărta. Probabil că va da foc 
unei căpiţe de fân. 

Jamie nu a părut tulburat de sugestia mea. 

— O să fie bine. Toţi băieţii se bat cu balegă. 

— Serios? 

M-am întors, scrutând veșmintele imaculate din pânză, serj și 
mătase albă ale lui Saint Germain, aplecat curtenitor să o 
asculte pe ducesă, care traversa cu pași mărunți curtea 
presărată cu paie. 

— Poate tu, am spus. Dar el nu. Și nici episcopul, nu cred. 

Mă întrebam dacă această excursie fusese o idee bună, cel 
puţin pentru mine. Jamie era în elementul lui cu Percheronii 
uriași și ducele era evident impresionat de el, ceea ce era foarte 
bine. Pe de altă parte, mă durea teribil spatele din pricina 
călătoriei cu trăsura, iar picioarele îmi erau fierbinţi și umflate în 
pantofii strânși. 

Jamie m-a privit și a zâmbit, strângându-mi mâna cu care-l 
tineam de braț. 

— Nu mai e mult, englezoaico. Ghidul vrea să ne arate 
adăposturile de împerechere și pe urmă tu și celelalte doamne 
vă puteţi așeza să mâncaţi în timp ce bărbaţii vor sta prin 
preajmă, glumind pe seama mărimii cocoșelului fiecăruia. 

— Așa se întâmplă întotdeauna când te uiţi la cai 
împerechindu-se? am întrebat, fascinată. 

— Păi, cu bărbaţii așa e; nu știu ce efect are asupra 
doamnelor. Stai cu urechea ciulită și îmi povestești mai târziu. 

De fapt, plutea un aer de entuziasm reţinut printre membrii 
grupului în timp ce ne înghesuiam cu toţii în adăpostul de 
împerechere. 

Din piatră, ca și celelalte clădiri, acesta nu era echipat cu 
staule împărţite de ambele părţi, ci cu un ţarc mic, împrejmuit, 
cu staule deschise de o parte și de cealaltă și un soi de tobogan 
sau podium în spate, cu câteva porți care puteau fi deschise ori 
închise pentru a controla mișcările unui cal. 

Clădirea în sine era luminoasă și aerisită, graţie unor ferestre 
uriașe fără sticlă situate la ambele capete, prin care se vedea 

un padoc plin cu iarbă. Câteva iepe enorme Percheron pășteau 
la marginea padocului; câteva dintre ele păreau neliniștite, 
luând-o la galop câteva clipe, apoi mergând la trap ori la pas, 
scuturându-și capetele și coamele cu un nechezat ascuţit. Dintr- 
un staul din capăt s-a auzit un nechezat puternic drept răspuns 
adăpostului și ușa s-a cutremurat sub loviturile puternice de 
copită aplicate de locatarul său. 

— Armăsarul e gata, a murmurat o voce admirativă din 
spatele meu. Mă întreb care e norocoasa domnișoară. 

— Cea mai aproape de poartă, a sugerat ducesa, întotdeauna 
gata să pună rămășag. Cinci livre pe ea. 

— Ah, nu! Vă înșelaţi, madame, e prea calmă. Va fi cea 
micuță, de sub măr, care își rotește privirea, cochetă. Vedeţi 
cum își scutură capul? Aceea e alegerea mea. 

lepele se opriseră toate la strigătul armăsarului, ridicând 
boturile întrebătoare și fluturând neliniștite urechile. Cele 
agitate și-au scuturat capetele și au nechezat; una și-a întins 
gâtul și a eliberat un nechezat prelung și înalt. 

— Aceea, a spus Jamie în șoaptă, arătând cu capul spre ea. O 
auzi cum îl strigă? 

— Și ce spune, domnul meu? a întrebat episcopul, cu o 
sclipire în ochi. 

Jamie a clătinat grav din cap. 

— Este un cântec, my lord, pe care un om al bisericii nu îl 
poate înțelege - sau nu ar trebui să îl înţeleagă, a adăugat el, 
stârnind hohote de râs. 

După cum era de așteptat iapa care nechezase prelung a fost 
cea aleasă. Odată intrată, s-a oprit ţintuită locului, cu capul sus, 
și a rămas adulmecând aerul cu nări fremătânde. Armăsarul o 
mirosea; strigătele lui răsunau straniu sub acoperișul de lemn, 
atât de puternice încât orice conversaţie era imposibilă. 

Și oricum, nimeni nu voia să vorbească. Oricât de jenant era, 
am simţit un fior rapid de excitație străbătându-mi sânii și o 
încordare a pântecelui umflat când iapa a răspuns încă o dată 
chemării armăsarului. 

Caii Percheron sunt foarte mari. Unul matur depășește un 
metru și jumătate la umăr, iar crupa unei iepe bine hrănite 
ajunge la aproape un metru dintr-o parte în alta, cu pielea de un 
cenușiu șters, cu pete albe, sau de un negru strălucitor, 

împodobit cu o cascadă de păr negru, gros cât braţul meu la 
rădăcină. 

Armăsarul a ţâșnit din staulul său spre iapa legată, cu o 
iuțeală care a făcut pe toată lumea să se retragă un pas de 
lângă gard. Copitele uriașe loveau pământul uscat al 
adăpostului stârnind nori de praf și picături de salivă zburau 
dintre buzele sale întredeschise. Grăjdarul care deschisese ușa 
staulului a sărit într-o parte, minuscul și insignifiant față de furia 
magnifică pe care o lăsase să năvălească în adăpost. lapa a 
ridicat picioarele din faţă și a nechezat alarmată, apoi armăsarul 
a încălecat-o, strângându-i cu dinţii curbura arcuită a gâtului, 
forțând-o să își plece capul, supusă. lapa și-a ridicat coada 
groasă, oferindu-i-se. 

— Jesus! a exclamat monsieur Prudhomme. 

Totul a decurs foarte repede, însă celor prezenţi nu li s-a 
părut așa, în timp ce urmăreau pielea animalelor, întunecată de 
transpiraţie, respiraţia grea, părul învolburat care sclipea în 
razele soarelui și strălucirea mușchilor uriași, încordațţi și întinși 
în agonia suplă a împerecherii. A 

Toată lumea a ieșit din adăpost foarte tăcută. In cele din 
urmă, ducele a râs, împungându-l pe Jamie cu cotul și zicând: 

— Eşti obișnuit cu astfel de scene, my lord Broch Tuarach? 

— Da, a răspuns Jamie. Am văzut de multe ori cai 
împerechindu-se. 

— Serios? Și spune-mi, domnul meu, ce sentimente te 
încearcă privind această scenă, după ce ai văzut-o de atâtea 
ori? 

Un colț al buzelor lui Jamie a tresărit când a răspuns, însă și-a 
păstrat chipul lipsit de expresie. 

— Foarte modest, Excelenţa Voastră, a spus el. 

e 

— Ce privelişte! a exclamat ducesa de Neve, rupând visătoare 
un biscuit și mestecându-l încet. Atât de excitant, nu-i așa? 

— Vrei să spui ce mădular! a corectat-o madame Prudhomme, 
grosolan. Ce bine era să aibă și Philip unul așa! Căci a lui e... 

A ridicat o sprânceană semnificativ spre o farfurie cu cârnaţi 
minusculi, fiecare lung cam de cinci centimetri, și doamnele 
așezate pe pătură au început să chicotească. 

— Adu-mi puţin pui, te rog, Paul, i-a spus contesa Saint 
Germain pajului ei. 


VP - 422 


Era tânără și conversaţia indecentă a doamnelor mai în vârstă 
o făcea să roșească. Mă întrebam ce soi de căsătorie avea ea cu 
Saint Germain; niciodată nu o scotea în public, cu excepţia 
ocaziilor cum era aceasta, unde prezența episcopului îi 
împiedica să apară însoţit de una din amantele sale. 

— Ei, a intervenit madame Montresor, una dintre doamnele 
de onoare, al cărei soț era prieten cu episcopul. Mărimea nu e 
totul. La ce folosește mărimea unui armăsar, dacă nu ţine? Mai 
puţin de două minute? Vă întreb, la ce e bună? 

A ridicat un castravecior murat între două degete și l-a lins 
delicat cu vârful limbii ei ascuţite și grațioase. 

— Eu spun că nu contează ce au în pantaloni, ci ce fac cu el. 

Madame Prudhomme a pufnit pe nări. 

— Păi, dacă găsești pe vreunul care să știe să facă altceva 
decât să îl vâre în cea mai apropiată gaură, să îmi spui și mie. 
Aș fi interesată să văd ce altceva se mai poate face cu așa ceva. 

— Măcar tu ai unul care e interesat, a intervenit ducesa de 
Neve. 

A aruncat o privire dezgustată spre soţul ei, înghesuit cu 
ceilalți bărbaţi în jurul unuia din padocuri, urmărind o iapă 
înhămată care era plimbată pentru a-i fi admirate calităţile. 

— „Nu în seara asta, draga mea”, a imitat ea tonurile nazale 
și sonore ale soţului ei la perfecţiune. „Sunt extenuat. Afacerile 
sunt atât de obositoare”, a exemplificat ea, ducând o mână la 
frunte și dându-și ochii peste cap. 

Incurajată de chicoteli, a continuat să își imite soţul, acum 
căscând ochii oripilată și încrucișându-și mâinile în poală. 

— „Poftim, din nou? Ştii că dacă îi irosești unui bărbat esența 
bărbătească fără rost riști să îl îmbolnăvești? Nu e destul că 
cerinţele tale m-au secătuit de vlagă, Mathilde? Vrei să fac un 
atac?” 

Doamnele râdeau strident, suficient de tare încât să atragă 
atenţia episcopului, care a fluturat o mână spre noi și a zâmbit 
indulgent, provocând noi hohote de râs. 

— Cel puţin el nu își irosește toată esenţa masculină în 
bordeluri... sau în altă parte, a spus madame Prudhomme, 
privind-o cu compătimire pe contesa Saint Germain. 

— Nu, a spus Mathilde serioasă. O strânge de parcă ar fi aur. 
Ai zice că nu mai are alta, la cum... oh, Excelenţa Voastră! Doriţi 
o cupă cu vin? 

l-a zâmbit fermecător ducelui, care se apropiase pe nesimţite. 
El a rămas în picioare zâmbindu-le doamnelor, cu o sprânceană 
frumoasă ușor arcuită. Nu dădea niciun semn că auzise ce 
discutam. 

Așezându-se lângă mine pe pătură, Excelenţa Sa a început o 
conversaţie relaxată cu doamnele, cu vocea sa neobișnuit de 
subţire, ca și a interlocutoarelor sale. Deși părea să fie foarte 
atent la discuţie, am băgat de seamă că privirea i se abătea din 
când în când spre grupul mic de bărbaţi de lângă gardul 
padocului. Kiltul viu colorat al lui Jamie ieșea în evidenţă între 
veșmintele din catifea și mătase, minunat croite și apretate. 

Ezitasem să mă întâlnesc din nou cu ducele. La urma urmelor, 
ultima noastră vizită se încheiase cu arestarea lui Jonathan 
Randall, la acuzaţia mea de tentativă de viol. Insă ducele fusese 
plin de amabilitate șarmantă în timpul acestei ieșiri, și nu 
pomenise niciun cuvânt despre vreunul dintre fraţii Randall. 
Arestul nu fusese comentat public; oricare ar fi fost legăturile 
diplomatice ale ducelui, păreau să fie suficient de solide încât să 
merite pecetea tainei regale. 

Așadar, am primit cu bucurie apariţia ducelui pe pătura de 
picnic. Mai întâi că prezenţa lui le împiedica pe doamne să mă 
întrebe - cum unele persoane mai îndrăzneţe o făceau adesea la 
petreceri - dacă era adevărat ce se spunea că poartă scoţienii 
pe sub kilt. Ținând cont de tonul conversaţiei actuale, nu 
credeam că răspunsul meu obișnuit „Ah, ce poartă toată lumea” 
va fi suficient. 

— Soțul dumitale se pricepe la cai, a remarcat ducele, când 
ducesa de Neve, aflată lângă el, s-a aplecat să discute cu 
madame Prudhomme. Mi-a spus că atât tatăl, cât și unchiul lui 
au câte o mică, dar frumoasă herghelie în Scoţia. 

— Da, e adevărat, am încuviinţat, sorbindu-mi vinul. Dar 
dumneata l-ai vizitat pe Colum MacKenzie la Castelul Leoch; 
sigur ai văzut grajdurile cu ochii dumitale. 

Îl cunoscusem pe duce la Leoch cu un an în urmă, deși 
întâlnirea noastră fusese scurtă; plecase într-o expediţie 
vânătorească cu foarte puţin timp înainte ca eu să fiu arestată 
pentru vrăjitorie. M-am gândit că sigur trebuie să fi aflat de asta, 
însă dacă știa, nu a dat niciun semn. 

— Desigur. 

Ducele s-a uitat în stânga, apoi în dreapta, pentru a vedea 
dacă e observat, după care a zis în engleză: 

— La vremea aceea, soțul dumitale mi-a spus că nu se afla în 
posesia averilor sale, din cauza unei nefericite - și eronate - 
acuzaţii de omor făcute de Coroana Engleză. Mă întrebam, 
doamna mea, dacă această scoatere în afara legii mai este încă 
valabilă. 

— Incă mai există un preţ pe capul lui, am răspuns fără 
ocolișuri. 

Expresia de interes politicos de pe chipul ducelui nu s-a 
schimbat. A întins mâna după unul din cârnăciorii de pe platou. 

— Aceasta nu este o chestiune iremediabilă, a rostit el încet. 
După întâlnirea pe care am avut-o cu soțul dumitale la Leoch, 
am făcut unele săpături - O, cât se poate de discret, te asigur, 
draga mea doamnă. Și cred că chestiunea poate fi aranjată fără 
prea multe complicaţii, cu condiţia ca urechea potrivită să audă 
cuvintele potrivite - din sursele potrivite. 

Era o veste interesantă. Jamie îi povestise ducelui de 
Sandringham despre acuzaţia la adresa lui mai întâi la sugestia 
lui Colum MacKenzie, în speranţa că ducele ar putea fi convins 
să intervină în favoarea sa. Cum Jamie nu comisese de fapt 
crima cu pricina, nu putea exista nicio dovadă împotriva lui; era 
foarte posibil ca ducele, o voce puternică în rândul nobilimii 
engleze, să poată într-adevăr aranja ca aceste acuzaţii să fie 
anulate. 

— De ce? am întrebat. Ce dorești în schimb? 

A ridicat din sprâncenele blonde și subţiri și a zâmbit, 
dezvelindu-și dinţii mici și albi. 

— Vai de mine, dar ești directă, nu glumă! Nu ar putea fi un 
semn de apreciere pentru expertiza și ajutorul soțului dumitale 
în alegerea cailor și că aș dori să îl văd repus într-o poziţie în 
care talentul său să fie din nou exersat în mod util? 

— Ar putea fi, dar nu e, am spus. 

Am văzut-o pe madame Prudhomme privindu-ne tăios, iar eu 
am zâmbit spre ea fermecător. 

— De ce? 

A băgat cârnăciorul întreg în gură și l-a mestecat încet, fata 
sa rotundă și anostă trădând doar plăcerea zilei și a mesei. În 
cele din urmă, a înghiţit și și-a tamponat buzele delicat cu unul 
din șerveţelele de pânză. 

— Păi, a spus el, doar ca o supoziţie, înţelegi... 

Am încuviinţat și el a continuat: 

— Așadar, am putea presupune că recenta prietenie a soțului 
dumitale cu... un anume personaj recent sosit de la Roma...? Ah, 
văd că mă înţelegi. Da. Să presupunem că această prietenie a 
devenit un motiv de îngrijorare pentru anumite părţi care ar 
prefera ca acest personaj să se întoarcă liniștit la Roma - sau să 
se stabilească în Franţa, deși la Roma ar fi mai bine... mai în 
siguranţă, înţelegi? 

— Înţeleg. 

Am luat și eu un cârnăcior. Erau bogat condimentațţi și aroma 
de usturoi îmi invada nările la fiecare îmbucătură. 

— Și aceste părţi iau această prietenie suficient de în serios 
încât să ofere în schimb o anulare a acuzațiilor împotriva soțului, 
dacă ar pune capăt acestei legături? Din nou, de ce? Soțul meu 
nu e o personalitate importantă. 

— Nu acum, a încuviinţat ducele. Dar ar putea fi în viitor. Are 
legături cu mai multe interese puternice printre familiile de 
bancheri francezi și mai multe printre negustori. De asemenea, 
a fost primit la Curte și are o oarecare influență asupra lui Louis. 
Pe scurt, dacă nu deţine puterea de a dispune de sume 
substanţiale de bani și de influenţă, foarte probabil o va face în 
curând, probabil. Totodată, este membru nu al unuia ci a două 
dintre cele mai puternice clanuri din Highlands. Și părţile care 
doresc ca personajul în chestiune să se întoarcă la Roma sunt 
cuprinși de o teamă justificată că această influenţă ar putea fi 
exercitată în direcţii nedorite. Mult mai bine ar fi dacă soţul 
dumitale s-ar întoarce - cu bunul său nume restabilit - la moșiile 
sale din Scoţia, nu crezi? 

— E o idee, am spus. 

Era de asemenea un stimulent, și încă unul atractiv. Să rupă 
orice legătură cu Charles Stuart și să fie liber să se întoarcă în 
Scoţia și Lallybroch fără a risca să fie spânzurat. Îndepărtarea 
unui susţinător al Stuarzilor care ar putea crea probleme, fără a 
cheltui banii Coroanei, era o propunere atractivă și pentru 
partea engleză. 

L-am măsurat din priviri pe duce, încercând să înţeleg cam 
care era locul lui în această ecuaţie. Aparent un emisar al lui 
George al II-lea, Elector al Hanovrei și rege - atât timp cât James 
Stuart rămânea la Roma - al Angliei, putea avea foarte bine un 

scop dublu pentru vizita în Franţa. Să înceapă cu Louis delicatul 
schimb de amabilitaţi și ameninţări care constituie o relație 
diplomatică, și în același timp să distrugă spectrul unei noi 
răscoale iacobite? Câţiva dintre tovarășii obișnuiți ai lui Charles 
se făcuseră nevăzuți în ultima vreme, invocând treburi urgente 
în străinătate. Cumpăraţi sau speriaţi? mă întrebam. 

Infăţișarea lui anostă îi ascundea perfect gândurile. A împins 
spre spate peruca de pe fruntea cu un început de chelie, 
scărpinându-se în cap nestingherit. 

— Gândește-te la asta, draga mea, m-a îndemnat el. Și când 
te vei fi gândit, vorbește cu soțul dumitale. 

— De ce nu vorbești chiar domnia ta? 

A scuturat din umeri și a mai luat trei cârnăciori. 

— Mi-am dat seama că cel mai adesea bărbaţii sunt mai 
dispuși să plece urechea la o vorbă venită din partea unei rude 
în care au încredere, decât din partea unei surse exterioare pe 
care ar putea-o percepe ca o presiune, a spus el zâmbind. 
Trebuie luat în considerare și aspectul mândriei; acesta trebuie 
tratat cu delicateţe. Și când vine vorba de delicateţe... 

Incă nu apucasem să răspund, când un strigăt a atras privirile 
tuturor spre grajdul principal. 

Un cal venea spre noi, pe aleea îngustă dintre grajdul 
principal și magazia lungă și deschisă în care se afla fierăria. Un 
mânz din rasa Percheron, tânăr, de vreo doi sau trei ani, 
judecând după petele de pe piele. Chiar și mânjii Percheron sunt 
mari, iar acesta părea uriaș, cum pășea nesigur la trap lent, 
lovind cu coada într-o parte și în cealaltă. Era limpede că mânzul 
nu era încă obișnuit cu șaua, căci umerii masivi zvâcneau în 
efortul de a se desface din strânsoarea micului călăreț agăţat de 
greabănul său, cu ambele mâini înfipte adânc în coama neagră 
și deasă. 

— Sfinte lisuse, e Fergus! 

Tulburate de strigăte, doamnele se ridicaseră toate în picioare 
și priveau curioase înspre grajduri. Nu realizasem că bărbaţii ni 
se alăturaseră, până când una dintre femei a zis: 

— Pare atât de primejdios! Băiatul se va răni dacă va cădea! 

— Oricum, dacă nu se rănește, o să mă ocup personal de 
asta, imediat ce pun mâna pe pezevenchiul ăsta mic, a spus o 
voce supărată din spatele meu. 

M-am întors și l-am văzut pe Jamie privind peste capul meu 
spre calul care se apropia. 

— N-ar trebui să-i spui să se dea jos? am întrebat. 

— Nu, a spus el clătinând din cap, o las pe seama calului. 

De fapt, mânzul părea mai degrabă uimit decât speriat de 
greutatea stranie din spatele său. Pielea cenușie, pătată, 
zvâcnea și tremura de parcă ar fi fost atacată de hoarde de 
muște și calul își scutura confuz capul, parcă întrebându-se ce 
se întâmplă. 

Cât despre Fergus, ședea cu picioarele aproape perfect 
perpendicular peste spatele lat al Percheronului; aparent, 
singura lui salvare era să rămână agăţat cu toate puterile de 
coama calului. Astfel, ar fi putut să se lase să alunece ori cel 
puţin să se rostogolească fără să se rănească, dacă victimele 
bătăii cu balegă nu și-ar fi îndeplinit planul pentru a-și desăvârși 
răzbunarea. 

Câţiva lachei urmăreau calul la o distanță sigură, blocând 
aleea din spatele lui. Un altul reușise să o ia înainte, deschizând 
poarta spre un padoc gol din apropierea noastră. Poarta se afla 
între grupul de vizitatori așezați la picnic și aleea dintre clădiri; 
în mod evident intenţia era să îl facă pe cal să intre liniștit în 
padoc, unde îl putea călca în picioare pe Fergus, sau nu, după 
cum dorea, dar cel puţin avea să fie în afara pericolului de a 
scăpa sau de a se răni. 

Înainte ca acest plan să poată fi dus la îndeplinire însă, o 
siluetă ageră și-a ițit capul printr-o ferestruică a fânarului, chiar 
deasupra aleii. Cum spectatorii erau cu ochii ațintiți asupra 
calului, nimeni în afară de mine nu a băgat de seamă. Băiatul 
din fânar a analizat situaţia, s-a retras și a reapărut aproape 
imediat cu un braţ de fân. Cu mare precizie, a dat drumul 
fânului chiar în clipa în care Fergus și calul său au trecut pe sub 
fereastră. 

Efectul a fost similar unei bombe detonate. Paiele s-au 
împrăștiat acolo unde fusese Fergus și mânzul a nechezat 
speriat, s-a cabrat și a ţâșnit ca un câștigător de derbi, 
îndreptându-se direct spre micul grup de curteni care s-au 
împrăștiat care încotro, ţipând ca niște gâște. Jamie se repezise 
spre mine, împingându-mă într-o parte și trântindu-mă la 
pământ. S-a ridicat repede de pe mine care rămăsesem întinsă 
pe spate, înjurând de mama focului în galeză. Fără să se 

oprească să mă întrebe dacă sunt bine, a luat-o la fugă spre 
Fergus. 

Calul dădea înapoi și se învârtea, speriat de-a binelea, lovind 
cu picioarele din faţă pentru a ţine la distanţă grupul mic de 
rândași și grăjdari care cu toţii își pierdeau calmul profesional la 
gândul că unul din caii de valoare ai regelui își făcea singur rău 
chiar sub ochii lor. 

Printr-o minune, fie din încăpățânare, ori teamă, Fergus era 
încă pe cal, dând energic din picioare în vreme ce aluneca și 
sălta pe spatele arcuit. Rândașii îi strigau cu toţii să dea drumul 
calului, însă el le ignora sfatul, strângând din ochi și agăţat cu 
disperare de coama calului, ca de ultima sa speranță. Unul 
dintre rândași ţinea în mână o furcă, pe care a început să o 
agite amenințător în aer, provocând un strigăt de spaimă din 
partea doamnei Montresor, care probabil credea că avea de 
gând să îl împungă pe băiat. 

Țipătul însă nu a avut un efect calmant asupra nervilor 
mânzului. Dansa pe loc și tresărea, retrăgându-se din faţa 
oamenilor care începeau să îl încercuiască. Deși nu credeam că 
grăjdarul avea de gând să îl împungă pe Fergus cu furca pentru 
a-l da jos de pe cal, băiatul chiar era în primejdie de a fi călcat în 
picioare dacă aluneca din șa - și nu vedeam cum avea să evite 
această soartă pentru multă vreme. Calul s-a avântat deodată 
spre un pâlc mic de copaci din apropierea padocului, căutând 
probabil să scape de gloată, sau poate ajungând la concluzia că 
arătarea de pe spinarea lui putea fi doborâtă de o creangă. 

În clipa în care a trecut pe sub primele ramuri, am zărit 
tartanul roșu printre frunze când Jamie a ţâșnit ca o săgeată de 
la adăpostul unui copac. A atins razant trupul mânzului și s-a 
prăbușit la pământ într-o încâlceală de tartan și picioare goale 
care ar fi dezvăluit unui ochi ager că scoţianul nu purta nimic pe 
sub kilt în acel moment. 

Curtenii au năvălit cu toții în același timp, concentrându-se 
asupra lordului Broch Tuarach, căzut la pământ, în vreme ce 
rândașii alergau pe urmele mânzului care se făcea nevăzut pe 
lângă copacii de pe partea opusă. 

Jamie stătea întins pe spate sub fagi, cu chipul de o paloare 
verzui-cenușie, cu ochii mari și gura căscată. || ţinea strâns în 
braţe pe Fergus, care se agăța de el ca o lipitoare. Jamie mi-a 
aruncat o privire în timp ce alergam spre el și a schițat cu mare 


VP - 429 


efort un zâmbet. Șuieratul discret care ieșea printre buzele 
întredeschise s-a transformat într-o respiraţie sacadată, așa că 
am răsuflat ușurată; șocul impactului îl luase pe nepregătite. 

În cele din urmă, dându-și seama că nu se mai mișca, Fergus 
a ridicat capul precaut. Apoi s-a aruncat pe abdomenul 
stăpânului său și a rostit entuziasmat: 

— Ce distracţie strașnică, milord! Mai putem sări o dată? 

(J 

Jamie făcuse o întindere musculară în timpul aventurii de la 
Argentan și șchiopăta serios când ne-am întors la Paris. L-a 
trimis pe Fergus - neatins nici de escapadă, nici de mustrarea 
care i-a urmat - jos, la bucătărie, să ia cina și s-a lăsat greu într- 
un fotoliu de lângă vatră, frecându-și piciorul umflat. 

— Te doare tare? am întrebat compătimitor. 

— Puțin. Dar am nevoie de odihnă. 

S-a ridicat și s-a întins, aproape atingând cu brațele lungi 
grinzile înnegrite din stejar de deasupra poliţei vetrei. 

— Era înghesuială în trăsură; mai degrabă aș fi călărit. 

— Și eu la fel. 

Mi-am masat șalele care mă dureau din pricina efortului din 
timpul călătoriei. Durerea părea să apese în jos, prin pelvis, spre 
picioare - articulațiile relaxându-se din cauza sarcinii, am 
presupus. 

L-am mângâiat ușor pe picior, apoi, făcând semn spre 
canapea, i-am zis: 

— Vino și întinde-te pe o parte. Am un unguent bun cu care să 
îți masez piciorul; îți va ușura durerea. 

— Dacă nu te deranjează... 

S-a întins pe partea stângă, cu kiltul ridicat deasupra 
genunchiului. 

Mi-am deschis cufărul cu leacuri și am scotocit printre cutii și 
borcane. Turiţă mare, ulm alunecos, paracherniţă... ah, iată-l. 
Am scos flaconul din sticlă albastră pe care mi-l dăduse 
monsieur Forez și i-am desfăcut capacul. Am mirosit precaut; 
unguentele se râncezeau repede, însă acesta părea să aibă în 
compoziţie o doză potrivită de sare pentru conservare. Avea o 
aromă plăcută, discretă și o culoarea alb-gălbuie frumoasă a 
smântânii proaspete. 

Am luat cu degetul o parte din unguent și l-am aplicat peste 
mușchiul lung al coapsei, împingând kiltul lui Jamie deasupra 

șoldului pentru a nu mă incomoda. Avea pielea caldă; nu febra 
infecţiei, doar căldura normală a unui trup de bărbat tânăr, roz 
din cauza efortului și a pulsului radiind de sănătate. Am masat 
crema delicat pe piele, simțind umflătura mușchiului contractat, 
pipăind diviziunile cvadricepșilor și tendonul genunchiului. Jamie 
a gemut ușor când am apăsat mai tare. 

— Doare? am întrebat. 

— Da, puţin, dar nu te opri, mi-a răspuns el. Parcă-mi e mai 
bine. A fost distractiv, dar rămâne între noi, englezoaico, a rostit 
râzând pe înfundate. Nu m-am mai mișcat așa de luni de zile. 

— Mă bucur că te-ai distrat, am spus sec, luând încă puţină 
cremă. Și eu am petrecut câteva ore interesante. 

Masându-l fără să mă opresc, i-am povestit despre oferta lui 
Sandringham. A mormăit drept răspuns, strîimbându-se ușor 
când am atins un punct sensibil. 

— Așadar Colum avea dreptate, când zicea că ducele mă 
poate ajuta cu acuzele împotriva mea. 

— Așa se pare. Dar întrebarea este: vrei să îl lași să te ajute? 

Am încercat să mă relaxez, așteptându-i răspunsul. Știam 
care va fi; cei din neamul Fraser erau renumiţi pentru 
încăpăţânarea lor și în ciuda faptului că mama lui fusese o 
MacKenzie, Jamie era un Fraser până în măduva oaselor. După 
ce luase hotărârea de a-l opri pe Charles Stuart, nu prea mai 
aveai șanse să îl convingi să-și abandoneze misiunea. Cu toate 
acestea, era o momeală interesantă - pentru mine, la fel de bine 
ca și pentru el. Să ne putem întoarce în Scoţia, acasă la el; să 
trăim în pace. Dar desigur, mai era o problemă. Dacă ne 
întorceam, lăsând planurile lui Charles să își urmeze cursul spre 
viitorul pe care îl cunoșteam, atunci pacea în Scoţia avea să 
dureze foarte puţin. 

Jamie a pufnit ușor, după ce aparent îmi urmărise firul 
gândurilor. 

— Îţi spun eu, englezoaico. Dacă aș crede că Charles Stuart ar 
putea reuși - că ar putea elibera Scoţia de sub puterea 
englezilor - mi-aș da pământurile, libertatea și propria mea viaţă 
pentru a-l ajuta. Căci așa prost cum e, e un prost cu sânge 
albastru și încă unul curajos, aș zice. Dar îl cunosc, a continuat 
el, oftând. Am stat de vorbă cu el și cu toți iacobiţii care au 
luptat alături de tatăl lui. Ținând cont și de ceea ce mi-ai spus că 
se va întâmpla dacă va avea loc o nouă răscoală... nu cred că 

am altă soluție decât să rămân, englezoaico. După ce îl oprim, 
am putea avea o șansă să ne întoarcem, sau poate că nu. Dar 
pentru moment, trebuie să refuz oferta Excelenței Sale, cu 
mulțumiri. 

L-am bătut ușor cu palma peste coapsă. 

— Asta mă gândeam și eu că vei spune. 

Mi-a zâmbit, apoi a arătat spre degetele mele acoperite de 
cremă gălbuie. 

— Ce e chestia aia? 

— Un unguent pe care mi l-a dat monsieur Forez. Nu a spus 
cum se numește. Nu cred că are niciun ingredient activ, dare o 
cremă grasă, plăcută. 

Jamie s-a crispat sub atingerea mea și s-a uitat peste umăr la 
flaconul albastru. 

— Monsieur Forez ţi l-a dat? a întrebat el, încruntat. 

— Da, am răspuns, surprinsă. Ce s-a întâmplat? 

Căci îmi împinsese mâinile unse cu cremă și, trecându-și 
picioarele peste braţul fotoliului, a întins braţul după un prosop. 

— Flaconul acela are o floare de crin pe capac, englezoaico? a 
întrebat el, ștergând unguentul de pe picior. 

— Da, am spus. Jamie ce e în neregulă cu crema? 

Expresia de pe chipul lui Jamie era stranie prin paradoxul ei; 
oscila în continuu între spaimă și amuzament. 

— O, nu aș spune că e ceva în neregulă cu ea, englezoaico, a 
răspuns el în cele din urmă. 

După ce își frecase piciorul suficient de aspru încât firele de 
păr auriu-roșcate rămăseseră zburlite peste pielea înroșită, a 
zvârlit prosopul, privind gânditor spre flacon. 

— Monsieur Forez_ trebuie să te stimeze destul de mult, 
englezoaico, a spus. Asta e scump! 

— Dar... 

— Nu că nu apreciez efortul, a încercat el să mă liniștească. 
Doar că după ce am fost cât pe ce să devin eu însumi unul 
dintre ingrediente, îmi dă fiori pe șira spinării. 

— Jamie! am zis ridicând tonul. Ce unguent e ăla? 

Am  înșfăcat prosopul, ștergându-mi speriată palmele 
acoperite cu cremă. 

— Grăsime de om spânzurat, a răspuns el fără tragere de 
inimă. 

— S-s-s... nici măcar nu puteam pronunţa cuvântul, deci am 
încercat din nou. Vrei să spui... 

Am simţit că mi se face pielea de găină, firele fine de păr 
zburlindu-se precum boldurile înfipte într-o pernă. 

— Ă... da. Grăsime obţinută de la criminali spânzurați, a 
răspuns el vesel, recăpătându-și stăpânirea de sine la fel de 
repede pe cât o pierdeam eu pe a mea. Se spune că e foarte 
bună pentru reumatism și artrită. 

Mi-am amintit de maniera ordonată în care monsieur Forez 
adunase rezultatele operaţiilor sale la L'HGpital des Anges și 
expresia ciudată de pe chipul lui Jamie când îl văzuse pe 
medicul înalt escortându-mă acasă. Genunchii mi se înmuiaseră 
și aveam un gol în stomac. 

— Jamie! Cine mama dracului e monsieur Forez? aproape am 
urlat. 

Amuzamentul câștiga detașat bătălia pe chipul său. 

— E călăul din Arondismentul al Cincilea, englezoaico. 
Credeam că știi. 

Jamie s-a întors ud și îngheţat din curtea grajdurilor unde 
plecase să se spele căci baia impusă de împrejurări era mai 
mult decât putea oferi vana din dormitor. 

— Nu-ţi face griji, s-a dus totul, m-a asigurat el, dezbrăcându- 
și cămașa și strecurându-se despuiat sub plapumă. Pielea îi era 
aspră și îngheţată, cu porii ca de găină, și tremura ușor când m- 
a luat în braţe. 

— Ce e, englezoaico? Doar nu mai miros, nu-i așa? a întrebat 
el când m-am ghemuit ţeapănă sub pături, înconjurându-mă cu 
brațele. 

— Nu, am spus. Mi-e teamă Jamie, sângerez. 

— lisuse! a spus el în șoaptă. 

Simţeam fiorul brusc de teamă care l-a străbătut auzindu-mi 
cuvintele, identic cu ceea ce simțeam și eu. M-a ţinut strâns în 
braţe, netezindu-mi părul și mângâindu-mi spatele, însă 
amândoi ne simţeam teribil de neajutoraţi în fața dezastrului 
fizic în faţa căruia acţiunile sale erau inutile. In ciuda forței lui, 
nu mă putea proteja; cu toată voinţa lui, nu mă putea ajuta. 
Pentru prima dată, nu eram în siguranţă în braţele lui, fapt care 
ne îngrozea pe amândoi. 

— Crezi..., a început el, apoi s-a întrerupt și a înghiţit în sec; îl 
simţeam tremurând de frică. E rău, englezoaico? Poţi spune? 

— Nu, am răspuns, strângându-l tare, încercând să mă agăţ 
de el. Nu știu. Nu e o sângerare puternică; sau oricum, nu încă. 

Lumânarea era încă aprinsă. Jamie și-a coborât spre mine 
ochii întunecaţi de îngrijorare. 

— Ar trebui să chem pe cineva să te vadă, Claire? Un 
vindecător sau pe una dintre femeile de la spital? 

Am clătinat din cap și mi-am lins buzele uscate. 

— Nu. Nu cred... nu cred că pot face ceva. 

Era ultimul lucru pe care voiam să-l spun; mai mult decât 
orice, voiam să găsim pe cineva care să știe cum să ne ajute. 
Dar mi-am amintit de primii ani de instruire ca asistentă 
medicală, de cele câteva zile petrecute în salonul de obstetrică 
și de cuvintele unuia din doctori când a plecat ridicând din umeri 
de lângă patul unei paciente care pierduse o sarcină. 

— Chiar nu o poți ajuta cu nimic, spusese el. Dacă e să piardă 
sarcina, o va pierde, indiferent ce încerci să faci. Odihna la pat e 
singurul lucru, și cel mai adesea, nici asta nu ajută. 

— S-ar putea să nu fie nimic, am spus, încercând să ne 
îmbărbătez pe amândoi. Nu e ceva neobișnuit ca uneori femeile 
să sângereze ușor în timpul sarcinii. 

Nu era ceva neobișnuit - în timpul primelor trei luni. Dar eu 
eram în luna a cincea și sângerarea nu era nicidecum obișnuită. 
Cu toate acestea, putea avea multe cauze, și nu toate erau 
serioase. 

— Ar putea fi în regulă, am spus. 

Mi-am pus mâna pe burtă, apăsând ușor. 

Am simţit un răspuns imediat din partea pruncului, o mișcare 
leneșă care m-a făcut pe dată să mă simt mai bine. M-a cuprins 
un val de recunoștință înflăcărată care m-a făcut să lăcrimez. 

— Englezoaico, ce pot face? a șoptit Jamie. 

M-a cuprins cu braţul, punându-și peste a mea, protejându-mi 
abdomenul tulburat. 

Mi-am așezat cealaltă palmă peste a lui, și am rămas așa. 

— Roagă-te, am spus. Roagă-te pentru noi, Jamie. 


VP - 434 


23. Cele mai bune planuri ale șoarecilor și 


oamenilor 


Sângerarea se oprise până dimineaţă. M-am ridicat foarte 
precaut din pat, dar nu s-a întâmplat nimic. Cu toate acestea, 
era limpede că sosise timpul să încetez munca la Hôpital des 
Anges și l-am trimis pe Fergus cu un bilet pentru maica 
Hildegarde, în care-mi ceream scuze și îi explicam situaţia în 
care mă aflam. S-a întors cu binecuvântări și urări de bine și cu 
un flacon cu un elixir maroniu foarte prețuit - conform biletului 
care îl însoțea - de către /es maitresses sage-femme pentru 
prevenirea avorturilor. După unguentul lui monsieur Forez, eram 
destul de reticentă în a folosi medicamente pe care nu le 
pregătisem eu însămi, însă după ce l-am adulmecat precaut m- 
am asigurat că cel puțin ingredientele erau pur botanice. 

După multe ezitări, am băut o lingură. Lichidul era amar și mi- 
a lăsat un gust oribil în gură, dar simplul gest de a face ceva - 
chiar și ceva de a cărui utilitate mă îndoiam - îmi îmbunătăţea 
starea. Acum îmi petreceam cea mai mare parte a fiecărei zile 
odihnindu-mă într-un fotoliu din cameră, citind, aţipind, cosând, 
sau pur și simplu privind în gol, cu mâinile peste pântec. Asta 
când eram singură. Când era acasă, Jamie stătea în majoritatea 
timpului cu mine, vorbind despre treburile de peste zi, sau 
discutând despre cele mai recente scrisori iacobite. Din câte se 
părea, regele James fusese informat despre propunerea primită 
de fiul său de a investi în comerțul de vin și o încurajase din 
toată inima ca fiind „... un plan foarte bun, despre care simt că 
va fi o modalitate foarte bună de a face rost de bani, căci doresc 
să te văd stabilit în Franța.” 

— Așadar, James crede că banii sunt doar pentru a-l ajuta pe 
Charlie să se stabilească aici ca un gentleman, să îi ofere o 
oarecare poziție, am spus. Crezi că asta e tot ce intenţionează? 
Louise a fost aici în această după-amiază; mi-a povestit că 
Charles a venit să o vadă săptămâna trecută - a insistat să o 
vadă, deși ea a refuzat la început să îl primească. Mi-a spus că 
era foarte agitat și înfoiat nevoie mare, însă nu a vrut să îi 
spună de ce; îi făcea doar apropouri misterioase despre ceva 
extraordinar pe care urma să îl realizeze. „O aventură măreaţă” 

mi-a povestit ea că i-ar fi spus el. Nu sună a simplă investiţie în 
comertul cu vin, nu-i așa? 

— Nu, nu sună, a confirmat Jamie cu o voce sumbră. 

— Luând toate lucrurile în considerare, pare o ipoteză 
plauzibilă că Charles nu urmărește doar profitul de pe urma 
căruia să devină un negustor respectabil în Paris. 

— Dacă aş fi un parior, mi-aș pune și ultimul bănuț rămășag, a 
spus Jamie. Intrebarea este cum îl oprim? 

e 

Răspunsul a sosit câteva zile mai târziu, după o mulțime de 
discuții și sugestii inutile. Murtagh era cu noi în dormitorul meu, 
după ce adusese câteva cupoane de stofă de pe docuri pentru 
mine. 

— Se zvonește că a fost o epidemie de vărsat în Portugalia, 
ne-a înștiințat el, trântind mătasea lucioasă pe pat de parcă ar fi 
fost un braț de pânză de sac uzată. Azi-dimineaţă a venit un 
vapor care transporta fier din Lisabona și căpitanul portului 
împreună cu trei ajutoare l-au analizat pe toate părțile, dar n-au 
găsit nimic. 

Zărind sticla de coniac pe masa mea, și-a turnat jumătate de 
păhărel și l-a băut ca pe apă, cu înghiţituri lacome, sănătoase. Il 
priveam cu gura căscată, trezită din reverie abia la exclamaţia 
lui Jamie: 

— Vărsat? 

— Da, a spus Murtagh, oprindu-se între înghiţituri. Vărsat. 

A ridicat din nou paharul și a reluat degustarea sistematică. 

— Vărsat, a murmurat Jamie ca pentru sine. Vărsat. 

Încet, chipul i s-a înseninat și ridul vertical dintre sprâncene a 
dispărut. Cu o expresie contemplativă, s-a rezemat de spătarul 
fotoliului, cu palmele împreunate la ceafă, străpungându-l cu 
privirea pe Murtagh. A schiţat un zâmbet. 

Murtagh observa scena cu o resemnare sceptică. Și-a golit 
paharul și s-a ghemuit nepăsător pe scaunul său în timp ce 
Jamie a sărit în picioare și a început să îl înconjoare pe scoţianul 
mărunţe, fluierând aiurea printre dinți. 

— Să înțeleg că ai o idee? am spus. 

— O, da, a spus el, râzând ușor în barbă. Oh, da, am. 

S-a întors spre mine cu ochii sclipind poznaș, plini de 
inspiraţie. 

— Ai ceva în cutia ta care ar putea cauza febră? Sau diaree? 
Ori bube? 

— Păi, da, am încuviinţat încet, gânditoare. Rozmarin. Sau 
ardei roșu. Și cascara, desigur, pentru diaree. De ce? 

Jamie s-a uitat spre Murtagh rânjind cu gura până la urechi, 
apoi, entuziasmat de ideea lui, a început să râdă încet și i-a 
zburlit părul tovarăşului său, care acum arăta ca niște ţepi. 
Murtagh i-a aruncat o privire supărată, izbitor de asemănătoare 
cu maimuța lui Louise. 

— Ascultați, a spus Jamie, aplecându-se conspirativ spre noi. 
Dacă vasul contelui Saint Germain s-ar întoarce din Portugalia 
cu vărsat de vânt la bord? 

M-am uitat la el nevenindu-mi a crede. 

— Ţi-ai pierdut minţile? am întrebat politicos. Și dacă ar fi 
așa? 

— Dacă ar fi așa, a întrerupt Murtagh, ar pierde încărcătura. 
Prin lege, ar fi arsă sau aruncată în apă, în larg. Și cum ai de 
gând să faci asta, flăcăule? a întrebat el, cu ochii mici și negri 
sclipind de interes. 

Entuziasmul lui Jamie s-a mai domolit, deși ochii au continuat 
să-i sclipească. 

— Mă rog, a recunoscut el. Încă nu m-am gândit la toate, însă 
pentru început... 

A durat câteva zile de discuţii și cercetări pentru a pune la 
punct planul, însă acesta a fost în cele din urmă finalizat. 
Cascara pentru a cauza diaree fusese respinsă ca fiind prea 
puternică. Cu toate acestea, găsisem câteva substitute bune 
într-unul din atlasele botanice pe care mi le împrumutase 
maestrul Raymond. 

Înarmat cu un săculeţ plin cu esenţă de rozmarin, suc de 
urzici și rădăcină de roibă, Murtagh urma să pornească la 
sfârșitul săptămânii spre Lisabona, unde avea să închege 
discuţii prin tavernele marinarilor, să găsească vasul închiriat de 
contele Saint Germain și să aranjeze să se îmbarce la bordul lui, 
trimițând între timp vorbă la Paris cu numele vasului și data 
plecării. 

— Nu, e ceva obișnuit, a răspuns Jamie când l-am întrebat 
dacă nu cumva căpitanul ar putea găsi purtarea lui dubioasă. 
Aproape toate vasele de transport au la bord câţiva pasageri; 
câţi poţi înghesui între punți. Și Murtagh va avea suficienţi bani 

pentru a-l face bine venit, chiar dacă vor fi nevoiţi să îi dea 
cabina căpitanului. Și să îţi iei o cabină, auzi? a fluturat un deget 
dojenitor spre Murtagh. Nu mă interesează cât costă; vei avea 
nevoie de un loc retras pentru a lua ierburile și nu vrem să 
riscăm să fii văzut de cineva, dacă nu ai decât un hamac atârnat 
în santină. Ai un veston decent? a întrebat el, măsurându-și 
nașul cu un ochi critic. Dacă te duci în străinătate arătând ca un 
cerșetor, ai toate șansele să fii azvârlit în stradă înainte să vadă 
ce ai în geantă. 

— hf, a răspuns Murtagh. 

Micul scoţian nu scotea de obicei multe cuvinte, însă ce 
spunea era logic și concis. 

— Și când iau licorile? a întrebat el. 

Am luat o foaie de hârtie pe care scrisesem instrucţiunile și 
dozajele. 

— Două linguri de roibă - adică asta, am spus bătând cu 
degetul în flaconul din sticlă transparentă, plină cu un fluid de 
un roz închis - trebuie luate cu două ore înainte de momentul în 
care ai de gând să prezinţi simptomele. la alte două linguri la 
fiecare două ore după prima doză - nu știm cât timp vei fi nevoit 
să continui. 

l-am întins cel de-al doilea flacon, de data aceasta din sticlă 
verde, umplut cu un lichior negru-purpuriu. 

— Aici este esenţă concentrată de frunze de rozmarin. Are 
efect rapid. Bea cam un sfert de flacon cu o jumătate de oră 
înainte să te arăţi; febra ar trebui să se manifeste în jumătate de 
ceas. Efectul trece imediat, prin urmare vei mai bea când nu vei 
fi observat. 

Am scos un alt flacon, mai mic, din cutia mea cu leacuri. 

— Și imediat cum se instalează „febra”, te poţi unge cu suc 
de urzică pe brațe și față pentru a te umple de bube. Vrei să 
păstrezi instrucțiunile astea? 

A clătinat hotărât din cap. 

— Nu, o să ţin minte. Mai mult risc dacă îmi găsesc hârtia 
decât dacă uit cât să iau. 

S-a întors spre Jamie. 

— Și tu ieși înaintea vasului la Orvieto, flăcăule? 

— Da, a încuviinţțat Jamie. Acolo va face o oprire; toți 
comercianții de vinuri o fac, ca să ia apă proaspătă. Dacă cumva 
nu oprește, atunci..., a ridicat din umeri. Voi închiria o barcă și 

voi încerca să vă prind din urmă. Atât timp cât mă urc pe punte 
înainte să ajungem în Le Havre, va fi în regulă, dar e mai bine 
dacă o putem face cât suntem încă aproape de coasta Spaniei. 
Nu vreau să petrec mai mult pe mare decât e nevoie. 

A arătat spre sticla din mâna lui Murtagh. 

— Mai bine aștepți să ajung la bord înainte să iei 
medicamentele. Fără martori, căpitanul ar putea lua calea cea 
mai ușoară și să scape de tine în timpul nopții. 

— Înî, a mormăit Murtagh, ar putea încerca. 

Și-a atins mânerul jungherului cu un ușor accent ironic pe 
cuvântul „încerca”. 

— Nu uita de misiunea ta, s-a încruntat Jamie spre el. Trebuie 
să pari că suferi de variolă. Dacă ai noroc, le va fi teamă să 
pună mâna pe tine, dar ca să fii sigur... așteaptă până ajung în 
apropiere și suntem în siguranţă în larg. 

— Ihî. 

Mi-am plimbat privirea de la unul la celălalt. Oricât de 
exagerat părea planul nostru, avea șanse de reușită. În cazul în 
care căpitanul vasului putea fi convins că unul dintre pasagerii 
lui era infectat cu variolă, nu putea sub nicio formă să își ducă 
vasul în portul din Le Havre, unde restricțiile de sănătate publică 
franceze ar impune distrugerea lui. Și, pus în faţa necesităţii de 
a călători înapoi cu încărcătura spre Lisabona și a-și pierde 
întregul profit pe drum, sau a pierde două săptămâni în Orvieto 
în timp ce trimitea vorbă la Paris, ar putea foarte bine în schimb 
să se învoiască să-i vândă încărcătura bogatului negustor 
scoţian care tocmai ajunsese la bord. 

Personificarea unei victime a variolei era rolul crucial în 
această mascaradă. Jamie se oferise să fie cobaiul meu pentru 
testarea ierburilor care dăduseră rezultate minunate. Pielea sa 
albă se umpluse de bube purpurii în câteva minute și sucul de 
urzici îi provocase imediat bășici care puteau fi ușor confundate 
cu cele specifice variolei de un medic de pe vas ori de un 
căpitan panicat. Și dacă ar mai rămâne vreun sâmbure de 
îndoială, urina colorată din cauza roibei oferea iluzia perfectă a 
unui om eliminând sânge din pricina variolei care îi ataca 
rinichii. 

— Hristoase! exclamase Jamie, speriat la vederea eficacității 
ierburilor. 

— O, foarte bine! am spus, aruncând o privire peste umărul 
lui la porţelanul alb al oalei de noapte și la conţinutul ei de un 
roșu intens. E mai bine decât mă așteptam. 

— Ah, da? In cât timp îi trece efectul, atunci? întrebase Jamie, 
privind în jos cu o expresie ușor panicată. 

— In câteva ore, cred, i-am spus. De ce? Te simţi rău? 

— Nu foarte rău, a spus el, scărpinându-se. Mă mănâncă 
puţin. 

— Asta nu e de la ierburi, a intervenit Murtagh morocănos. E 
doar o stare naturală a unui flăcău de vârsta ta. 

Jamie a rânjit spre nașul său. 

— Îți mai aduci aminte după atâta amar de vreme? 

— A fost așa de demult, că tu nici nu te născuseși, nici măcar 
nu fuseseși plănuit, flăcăiașule, spusese Murtagh, clătinând din 
cap. 

Scoţianul micuț și-a vârât flacoanele în geantă, înfășurându-l 
metodic fiecare într-o fâșie de piele moale pentru a nu le 
sparge. 

— Îți voi trimite vorbă despre navă și ziua când va ridica 
ancora îndată ce voi ști mai multe. Și ne vedem într-o lună în 
Spania. Până atunci faci rost de bani? 

— O, da, a încuviinţat Jamie din cap. Până săptămâna viitoare, 
cred. 

Afacerea lui Jared prosperase sub conducerea lui Jamie, însă 
rezervele de bani lichizi nu erau suficiente pentru a achiziționa o 
întreagă încărcătură a unei nave din port, și în același timp să 
acopere celelalte comisioane ale Casei Fraser. Jocurile de șah 
dăduseră roade în mai multe privinţe și tânărul domn Duverney, 
un bancher renumit, garantase cu mare plăcere un împrumut 
considerabil pentru prietenul tatălui său. 

— Ce păcat că nu putem aduce marfa în Paris! a remarcat 
Jamie în timp ce puneam planul la punct, dar Saint Germain 
sigur va afla. Probabil că cel mai bine ar fi să o vindem printr-un 
agent din Spania - cunosc un tip priceput în Bilbao. Profitul va fi 
mult mai mic decât cel pe care l-am obţine în Franţa, și taxele 
sunt mai mari, dar nu le poţi avea pe toate, nu-i așa? 

— Eu sunt mulțumită și dacă putem achita împrumutul de la 
Duverney, am spus. Și apropo de împrumuturi, ce va face 
Signore Manzetti în legătură cu banii pe care i-a împrumutat lui 
Charles Stuart? 

— Va fluiera a pagubă, probabil, a răspuns Jamie vesel. Și 
între timp le va ruina reputaţia Stuarzilor în faţa tuturor 
bancherilor de pe continent. 

— Pare cam greu pentru bietul bătrân Manzetti, am remarcat. 

— Da, mă rog. Nu poţi avea omletă fără să spargi ouăle, 
spunea bunica mea cea bătrână. 

— Tu nu ai avut o bunică bătrână, am remarcat eu. 

— Nu, a recunoscut el, dar, dacă aș fi avut, asta ar fi spus. 

Apoi a renunţat pentru o clipă la tonul glumeț: 

— Oricum, nu e prea corect faţă de Stuarzi. De fapt, dacă ar 
afla vreunul din nobilii iacobiţi ce fac eu, probabil că m-ar numi 
trădător și pe bună dreptate. 

Și-a trecut o mână peste frunte, a clătinat din cap și am văzut 
seriozitatea gravă ce se ascundea în spatele tonului său glumeț. 

— Nu putem face nimic, englezoaico. Dacă e adevărat - și 
până acum nu am avut niciun motiv să mă îndoiesc de acest 
adevăr -, atunci avem de ales între aspiraţiile lui Charles Stuart 
și vieţile unei mulțimi foarte mari de scoțieni. Nu mă dau în vânt 
după regele Geordie - eu, cu un preţ pe capul meu? -, dar nu 
cred că aș proceda altfel. 

S-a încruntat, trecându-și o mână prin păr, cum făcea 
întotdeauna când gândea ori era supărat. 

— Dacă ar exista o șansă ca Charles să reușească... ar fi 
altceva. Să îţi asumi un risc pentru o cauză nobilă - dar conform 
istoriei tale că el nu va izbândi și trebuie să spun că, din câte îl 
cunosc, e foarte posibil să ai dreptate. E poporul meu și viitorul 
familiei mele e în joc, dar dacă preţul vieţii lor e aurul unui 
bancher... atunci nu mi se pare că e un sacrificiu mai mare 
decât cel al onoarei proprii. Așadar, a spus el ridicând din umeri 
pe jumătate cu disperare, pe jumătate în glumă, acum am 
trecut de la șterpelitul corespondenței Inălțimii Sale la jefuit 
bănci și piraterie în largul mării, și se pare că nu am altă soluție. 

A tăcut un moment, privindu-și palmele sale împreunate pe 
birou. Apoi a întors capul spre mine și a zâmbit. 

— Când eram copil, întotdeauna am visat să fiu pirat, a spus 
el. Păcat că nu pot purta hanger. 

e 

M-am întins pe pat, cu capul și umerii sprijiniți pe perne, cu 
palmele așezate ușor peste pântece, gândind. După prima 
sperietură, mai sângeram foarte puţin și mă simţeam bine. Cu 

toate acestea, orice sângerare în acest stadiu era un motiv de 
îngrijorare. Mă întrebam în sinea mea ce s-ar întâmpla dacă s-ar 
ivi vreo urgenţă în timp ce Jamie ar fi în Spania, însă nu 
rezolvam nimic făcându-mi griji. Trebuia să plece; acel transport 
de vinuri era mult prea important pentru a mai lăsa loc de 
îngrijorări personale. Și dacă totul mergea bine, trebuia să se 
întoarcă acasă cu mult înainte de nașterea copilului. 

La cum stăteau lucrurile, toate temerile noastre personale 
trebuiau puse deoparte, oricare ar fi fost primejdia. 

Incapabil să își stăpânească încântarea, Charles îi mărturisise 
lui Jamie că în scurtă vreme va avea nevoie de două vase - 
poate chiar mai multe - și îi ceruse sfatul pentru a proiecta o 
carenă și a monta un tun de punte. Cele mai recente scrisori ale 
tatălui său de la Roma trădaseră un ton subtil interogativ - cu 
nasul fin al Bourbonilor pentru politică, James Stuart mirosise un 
șobolan, însă evident nu fusese informat despre planurile fiului 
său. Jamie, băgat până în gât în scrisori codificate, a fost de 
părere că probabil Filip al Spaniei nu menţionase încă 
negocierile diplomatice ale lui Charles ori interesele Papei, însă 
și james Stuart avea spionii lui. 

După câteva clipe, am simţit o schimbare ușoară în atitudinea 
lui Jamie. Aruncându-i o privire, am văzut că în vreme ce ţinea o 
carte deschisă pe genunchi, încetase să mai întoarcă paginile - 
sau chiar să le citească. In schimb, se uita la mine; sau și mai 
exact, spre punctul în care cămașa mea de noapte se desfăcea 
cu câţiva centimetri mai jos decât ar fi decent, decenţa nefiind 
tocmai necesară când te afli în pat cu soțul tău. Privirea îi era 
pierdută, întunecată de dorinţă și am realizat că deși decenţa nu 
era impusă din punct de vedere social, putea fi măcar un semn 
de grijă în aceste împrejurări. Desigur, există și variante. 

Prinzând de veste că mă uitam la el, Jamie s-a îmbujorat ușor 
și s-a întors grăbit, cu un interes exagerat la cartea sa. M-am 
rostogolit pe o parte și i-am pus o mână pe coapsă. 

— Interesantă cartea? am întrebat, mângâindu-l ușor. 

— O, da. 

Roșeaţa s-a adâncit, însă nu și-a luat ochii de pe pagină. 

Rânjind în sinea mea, mi-am strecurat palma pe sub 
cearșafuri. Jamie a trântit cartea jos. 

— Englezoaico! a spus el. Doar știi că nu poți. 

— Nu, am spus, dar tu poţi. Sau mai degrabă, pot eu pentru 
tine. 

Mi-a îndepărtat mâna cu fermitate. 

— Nu, englezoaico. Nu ar fi bine. 

— Nu? am întrebat, surprinsă. De ce nu? 

S-a foit jenat, ferindu-și privirea. 

— Păi, eu... eu nu m-aș simţi bine. Să îmi iau plăcerea de la 
tine și să nu îţi pot da... mă rog, eu nu m-aș simți bine, asta-i 
tot. 

Am izbucnit în râs, rezemându-mi capul de coapsa lui. 

— Jamie, cât de dulce ești! 

— Nu sunt dulce, a spus el, indignat. Dar nu pot fi atât de 
egoist... Claire, încetează! 

— Aveai de gând să aștepți câteva luni de acum înainte? am 
continuat fără să mă opresc. 

— AȘ putea, a răspuns el, cât mai demn în împrejurările date. 
Am așteptat douăzeci și doi de ani, mai pot... 

— Nu, nu mai poţi, am spus, trăgând într-o parte plapuma și 
admirând forma atât de clar vizibilă pe sub cămașa lui de 
noapte. Am atins-o și a tresărit ușor, doritoare lângă mâna mea. 
Orice ar fi vrut Dumnezeu să fii, Jamie Fraser, nu a vrut să fii 
pustnic. 

Cu o mână sigură, i-am ridicat cămașa de noapte. 

— Dar..., a dat să spună. 

— Doi împotriva unuia, am spus, aplecându-mă. Ești în 
minoritate. 

e 

În următoarele câteva zile, Jamie a fost ocupat să lase 
afacerile în ordine pe timpul absenței sale. Cu toate acestea, în 
cele mai multe zile își făcea timp să urce să stea cu mine câteva 
minute după masa de prânz, astfel se face că eram împreună 
când a fost anunțat un musafir. Vizitatorii nu erau ceva 
neobișnuit; Louise venea cam la câteva zile să îmi vorbească 
despre sarcină sau să plângă după dragostea pierdută - deși în 
sinea mea eram de părere că acum se bucura mai mult de 
Charles ca obiect al sacrificiului nobil decât atunci când era 
iubitul ei. Îmi promisese niște delicatese turcești și aşteptam să 
îi văd chipul rozaliu și bucălat ivindu-se în ușă. 

Spre surpriza mea însă, musafirul era monsieur Forez. Magnus 
în persoană l-a condus în salon, luându-i pălăria și mantia cu un 
respect aproape superstiţios. 

Jamie a fost surprins la vederea musafirului, dar s-a ridicat 
pentru a-l saluta politicos pe călău și a-i oferi ceva de băut. 

— In general, nu beau tărie, a spus monsieur Forez cu un 
zâmbet. Dar nu aș putea insulta ospitalitatea stimatei mele 
colege, a spus el făcând o plecăciune ceremonioasă în direcția 
fotoliului în care mă legănam. Sunteţi bine, sper, madame 
Fraser? 

— Da, am răspuns precaut. Vă mulţumesc! 

Mă întrebam care era motivul pentru care mă onorase cu 
vizita sa. Căci deși monsieur Forez se bucura de un prestigiu 
considerabil și de o oarecare bunăstare ca urmare a datoriilor 
sale oficiale, nu credeam că munca sa îi aducea multe invitaţii la 
cină. M-am trezit deodată întrebându-mă dacă cei care 
spânzurau oameni aveau viaţă socială. 

A traversat camera și a pus un pachețel pe fotoliu, lângă 
mine, ca un tată vultur aducând acasă cina pentru puii săi. 
Aducându-mi aminte de untura de spânzurat, am ridicat precaut 
pachetul și l-am cântărit în mână: ușor pentru dimensiunile sale, 
și cu un miros puţin astringent. 

— O mică atenţie din partea maicii Hildegarde, a explicat el. 
Am înţeles că e un remediu preferat de /es maîtresses sage- 
femme. A scris de asemenea instrucțiunile de administrare. 

A scos din buzunarul interior al vestonului un bilet împăturit și 
sigilat și mi l-a întins. 

Am mirosit ușor pachetul. Frunze de zmeură și zaxifragă; și 
încă ceva ce nu recunoșteam. Speram ca maica Hildegarde să fi 
inclus și o listă cu ingredientele. 

— Vă rog să îi transmiteţi mulţumirile mele maicii Hildegarde, 
am spus. Și cum e toată lumea la spital? 

Imi lipsea enorm munca la spital, precum și călugărițele și 
varietatea stranie de doctori și lecuitori. Am sporovăit o vreme 
despre spital și cei de acolo, Jamie contribuind din când în când 
cu câte un comentariu, dar în general doar ascultând cu un 
zâmbet politicos ori - când subiectul devenea clinic - plecându- 
și nasul peste paharul cu vin. 

— Ce păcat! am spus cu părere de rău când monsieur Forez a 
încheiat descrierea reparării unui omoplat strivit. Niciodată nu 
am văzut această operaţie. Îmi lipsește mult munca de spital. 

— Da, și mie îmi va lipsi, a încuviințat din cap monsieur Forez, 
sorbind puţin din paharul său de vin. 

Era încă plin mai mult de jumătate; din câte se părea, nu 
glumise în legătură cu abstinenţa de la băuturi alcoolice. 

— Plecaţi din Paris? a întrebat Jamie cu o oarecare 
surprindere. 

Monsieur Forez a ridicat din umeri, faldurile vestonului său 
lung foșnind precum penele. 

— Doar pentru o vreme, a răspuns el. Însă voi lipsi pentru cel 
puţin două luni. De fapt, madame, a plecat el capul din nou spre 
mine, acesta este principalul motiv al vizitei mele de astăzi. 

— Așa? 

— Da. Plec în Anglia, mă înțelegeţi, și m-am gândit că, dacă 
doriți, madame, pentru mine ar fi foarte ușor să transmit orice 
mesaj doriţi. Dacă există cineva cu care doriți să comunicaţi, 
vreau să spun, a adăugat el cu precizia lui obișnuită. 

Am aruncat o privire spre Jamie al cărui chip s-a trecut 
deodată de la expresia deschisă de interes politicos la acea 
mască zâmbitoare, afabilă care îi ascundea toate gândurile. Un 
străin nu ar fi remarcat diferenţa, însă eu o sesizam. 

— Nu, am răspuns șovăitor. Nu am prieteni sau rude în Anglia; 
mi-e teamă că nu am deloc legături acolo de când... am rămas 
văduvă. 

Am simţit o ușoară strângere de inimă la această referire la 
Frank, dar mi-am suprimat-o. 

Dacă i s-a părut ciudat lui monsieur Forez, nu a arătat-o. A dat 
ușor din cap și a pus jos paharul de vin pe jumătate băut. 

— Înţeleg. Atunci e foarte bine că aveţi prieteni aici. 

Vocea sa părea să conţină un soi de avertisment, însă nu m-a 
privit când s-a aplecat să își îndrepte ciorapul înainte de a se 
ridica. 

— Atunci vă voi face o vizită când mă voi întoarce și sper să 
vă găsesc sănătoasă. 

— Ce treburi vă trimit în Anglia, monsieur? a întrebat Jamie 
fără ocolișuri. 

Monsieur Forez s-a întors spre el cu un zâmbet abia vizibil. Și- 
a lăsat capul într-o parte, cu ochii sclipind și am fost din nou 

uluită de asemănarea lui cu o pasăre mare. Însă nu cu o cioară 
semăna în acel moment, ci cu o pasăre de pradă. 

— Și cu ce treburi ar putea călători un om cu profesia mea, 
monsieur Fraser? a întrebat el. Am fost angajat să îmi 
îndeplinesc datoriile profesionale obișnuite la Smithfield. 

— Înţeleg că e o ocazie însemnată, a spus Jamie. Pentru a 
explica chemarea unui om cu abilităţile dumneavoastră, adică. 

Privirea îi era precaută, deși pe chipul său nu se putea citi 
decât curiozitate politicoasă. 

Ochii lui monsieur Forez au sclipit și mai aprins. S-a ridicat 
încet în picioare, privind în jos spre Jamie, care era așezat lângă 
fereastră. 

— Este adevărat, monsieur Fraser, a rostit el blând. Căci este 
o chestiune de îndemânare, ăsta e un lucru cert. Să sugrumi un 
om până moare la capătul unei sfori... pah! Oricine poate face 
asta. Să rupi curat un gât, cu o căzătură iute, aceasta cere 
anumite calcule în termeni de greutate și de cădere și o anumită 
experienţă în așezarea sforii, de asemenea. Însă a merge pe 
muchia dintre aceste metode, pentru a executa așa cum trebuie 
sentința morţii unui trădător, asta cere într-adevăr o mare 
măiestrie. 

Deodată mi-am simţit gura uscată și am întins brațul după 
propriul meu pahar. 

— Moartea unui trădător? am spus, simțind că nu voiam cu 
adevărat să aud răspunsul. 

— Spânzurarea, trasul și tăierea în patruf, a spus Jamie scurt. 
Asta doriţi să spuneţi, desigur, monsieur Forez? 

Călăul a încuviinţat din cap. Jamie s-a ridicat în picioare, parcă 
împotriva voinţei sale, rămânând în faţa musafirului costeliv, 
înveșmântat în negru. Aveau cam aceeași înălţime și se puteau 
privi în ochi fără dificultate. Monsieur Forez a făcut un pas spre 
Jamie, expresia chipului deodată absorbită, parcă pe punctul de 
a demonstra o teorie medicală. 

— O, da, a spus el. Da, aceasta e moartea unui trădător. Mai 
întâi, omul trebuie spânzurat, precum spuneți, însă cu o precizie 


6 Metodă de pedepsire pentru înaltă trădare stabilită în Actul de Trădare din 1351 în 
Anglia, prin care condamnatul era legat de un panou înalt din lemn, tras de un cal 
până la locul execuţiei, apoi spânzurat până aproape de moarte, eviscerat și tăiat în 
patru. Rămășițele erau adesea expuse în locuri publice, precum Podul Londrei. 
Această metodă a fost abolită în 1870. Pedeapsa cu moartea pentru înaltă trădare a 
fost abolită în 1998. (n. tr.). 


VP - 446 


măiastră, astfel încât gâtul să nu fie rupt, nici traheea zdrobită - 
rezultatul dorit nu este sufocarea, mă înțelegeţi. 

— O, înțeleg. 

Glasul lui Jamie era moale, cu o nuanţă aproape 
batjocoritoare, și i-am aruncat o privire uluită. 

— Chiar înţelegeţi, monsieur? a întrebat monsieur Forez 
zâmbind ușor, apoi a continuat fără a mai aștepta un răspuns. 
Pe urmă e o chestiune de coordonare; trebuie să judeci din 
priviri. Sângele îi va întuneca aproape imediat chipul - mai 
repede dacă condamnatul are pielea albă - și când începe să se 
înece, limba e scoasă forțat din gură. Desigur, asta distrează 
mulțimile, ca și ochii ieșiţi din orbite. Dar trebuie să urmărești 
semnele de roșeață din colțurile ochilor, când se sparg micile 
vase de sânge. Când se întâmplă aceasta, trebuie imediat să dai 
semnalul ca subiectul să fie tăiat de pe sfoară - un asistent de 
nădejde e indispensabil, mă înțelegeţi, a spus el întorcându-se 
pe jumătate spre mine, pentru a mă include în această 
conversaţie macabră și eu am încuviinţat din cap, împotriva 
propriei voințe. Apoi, a continuat el întorcându-se înapoi spre 
Jamie, trebuie să îi administrezi imediat un stimulent, pentru a 
revigora subiectul în timp ce cămașa îi este scoasă - trebuie să 
insiști să fie furnizată o cămașă care se deschide în faţă; adesea 
este dificil să scoţi cămașa pe cap. 

A întins un deget lung și subţire, arătând spre nasturele din 
mijloc al cămășii lui Jamie, fără să atingă pânza proaspăt 
apretată. 

— Așa cred și eu, a spus Jamie. 

Monsieur Forez și-a retras degetul, înclinând aprobator 
fruntea la această dovadă de înțelegere. 

— Exact. Asistentul va fi aprins focul dinainte; aceasta e sub 
demnitatea unui călău. Și pe urmă vine momentul cuţitului. 

În cameră s-a lăsat o tăcere mormântală. Chipul lui Jamie 
devenise o mască indescifrabilă, însă broboane fine de 
transpiraţie îi străluceau pe gât. 

— Aici e nevoie de o pricepere deosebită, a explicat monsieur 
Forez, ridicând sever degetul arătător. Trebuie lucrat repede, ca 
nu cumva subiectul să moară înainte să apuci să termini. 
Mixarea unei doze dintr-un stimulent care contractă vasele de 
sânge îţi va oferi câteva clipe de graţie, însă nu foarte mult. 

Zărind pe masă un cuţitaș din argint de deschis 
corespondența, a traversat camera și l-a apucat. L-a ridicat de 
plăsea, cu degetul arătător peste lama îndreptată în jos, spre 
furnirul de nuc lustruit al mesei. 

— Chiar acolo, a spus el, aproape visător. La baza osului 
pieptului. Și repede, la creasta vintrelor. În cele mai multe 
cazuri, poţi vedea ușor osul. Din nou - și lama cuțitașului 
sclipind pe o parte, apoi pe cealaltă, iute și delicată precum 
zborul zigzagat al unei păsări colibri - urmând arcul coastelor. 
Nu trebuie să tai adânc, pentru că nu dorești să ciupești sacul 
care învelește intestinele. Cu toate acestea, trebuie să pătrunzi 
prin piele, grăsime și mușchi, și trebuie să o faci cu o singură 
lovitură. Aceasta, a spus el cu satisfacţie, privind în jos spre 
propria sa reflexie în furnirul mesei, este o artă. 

A așezat ușor cuțitul pe masă și s-a întors spre Jamie. A 
scuturat amabil din umeri. 

— La urma urmelor, e o chestiune de viteză și o oarecare 
abilitate, dar dacă ai fost precis în metodă, nu vei avea nicio 
dificultate.  Intestinele sunt învelite cu o membrană 
asemănătoare unui sac. Dacă nu l-ai tăiat din greșeală, eo 
chestiune simplă, necesitând doar puţină forță, să îţi bagi 
mâinile pe sub stratul muscular și să tragi afară întreaga masă. 
O tăietură scurtă la stomac și anus - a aruncat o privire 
disprețuitoare spre cuţitașul de scrisori - și pe urmă intestinele 
pot fi aruncate în foc. Acum - a ridicat el un deget autoritar - 
dacă ai fost iute și delicat în acţiune, ai un moment de liniște, 
căci niciun vas mare de sânge nu va fi fost încă tăiat. 

Simţeam că mă ia cu leșin, deși eram așezată și eram 
convinsă că eram la fel de albă la faţă ca și Jamie. Palid cum 
era, Jamie a zâmbit, parcă făcându-i pe plac musafirului. 

— Așadar... subiectul... mai poate trăi pentru o scurtă 
perioadă de timp? 

— Mais oui, monsieur. 

Ochii negri, strălucitori ai călăului s-au plimbat peste trupul 
solid al lui Jamie, măsurând lărgimea umerilor și picioarele 
musculoase. 

— Efectele unui asemenea șoc sunt imprevizibile, însă am 
văzut un bărbat puternic trăind mai bine de un sfert de ceas în 
această stare. 

— Îmi imaginez că pentru subiect pare mult mai mult, a spus 
Jamie sec. 

Monsieur Forez nu a părut să audă, ridicând din nou cuţitașul 
de corespondenţă și fluturându-l în aer în vreme ce vorbea. 

— Apoi, când se apropie sfârșitul, trebuie să bagi mâna în 
cavitatea toracică și să prinzi inima. Aici e nevoie din nou de 
măiestrie. Vedeţi dumneavoastră, fără sprijinul de jos al 
viscerelor, inima se retrage și adesea e surprinzător de sus. Mai 
rău, e foarte alunecoasă, a spus el, ștergându-și o palmă de 
veston, mimând. Dar cea mai mare dificultate constă în tăierea 
rapidă a vaselor mari de deasupra, astfel încât organul să poată 
fi extras din corp cât încă mai bate. Dorești să încânţi mulţimea, 
a explicat el. Cântărește greu la remuneraţie. Cât despre restul, 
a ridicat el un umăr osos, dispreţuitor, e doar măcelărie. Odată 
ce viața s-a stins, nu mai e nevoie de îndemânare. 

— Nu, probabil că nu, am spus slab. 

— Dar sunteţi palidă, madame! V-am reţinut mult prea mult în 
această conversaţie plictisitoare! a exclamat el. 

A întins brațul spre mâna mea și am rezistat impulsului foarte 
puternic de a mi-o retrage. Mâna sa era rece, însă căldura 
buzelor lui când au atins ușor palma mea a fost atât de 
neașteptată încât am tresărit de surpriză. Monsieur Forez mi-a 
strâns ușor, pe nevăzute, mâna și s-a întors cu o plecăciune 
ceremonioasă spre Jamie. 

— Trebuie să plec, monsieur Fraser. Sper să vă revăd pe 
dumneavoastră și pe încântătoarea dumneavoastră soție... în 
circumstanţe la fel de încântătoare precum cele de care ne-am 
bucurat astăzi. 

Privirile celor doi bărbaţi s-au intersectat pentru o clipă. Apoi 
monsieur Forez a părut să își aducă aminte de cuţitașul de 
corespondenţă pe care îl ţinea încă în palmă. Cu o exclamaţie 
de surpriză, a întins palma deschisă. Jamie a înălțat o 
sprânceană și a ridicat delicat cuţitașul de vârf. 

— Bon voyage, monsieur Forez, a spus el. Și vă mulţumim 
pentru vizita atât de instructivă, a zis Jamie, strâmbându-se. 

A insistat să îl conducă el însuși pe musafir până la ușă. 
Rămasă singură, m-am ridicat și m-am dus la fereastră, unde 
am rămas în picioare respirând adânc până când trăsura 
albastru-închis a dispărut după colț pe Rue Gamboge. Ușa s-a 
deschis în spatele meu și Jamie a intrat. Încă mai ţinea în mână 

cuțitașul pentru corespondenţă. A traversat camera încet până 
la vaza mare, din porțelan chinezesc de lângă șemineu și a 
aruncat cuțitul înăuntru cu un zăngănit puternic, apoi s-a întors 
spre mine, făcând eforturi să zâmbească. 

— Ei bine, a spus el, avertismentul ăsta a fost foarte eficient. 

Am ridicat ușor din umeri, înfiorată. 

— A fost, nu-i așa? 

— Cine crezi că l-a trimis? a întrebat Jamie. Maica Hildegarde? 

— Probabil. M-a avertizat, când decodificam partiturile. A spus 
că treburile noastre sunt primejdioase. 

Gravitatea primejdiei îmi scăpase până la vizita călăului. Nu 
mai suferisem de grețuri matinale de ceva vreme, dar acum am 
simţit cum mi se ridică un nod în gât. Dacă nobilii iacobiţi ar afla 
despre acţiunile noastre, le-ar numi trădare. Și ce măsuri ar lua, 
dacă ar afla? 

După toate aparențele, Jamie era un iacobit convins; sub 
acest pretext îl vizita pe Charles, îl întreținea pe lordul Mareșal 
la cină și mergea la Curte. Și până acum fusese suficient de abil 
în jocurile de șah, în timpul vizitelor în taverne și la petrecerile 
bahice, să submineze cauza Stuarzilor în timp ce aparent o 
sprijinea. În afară de noi doi, doar Murtagh mai știa că încercam 
să împiedicăm o revoltă a Stuarzilor - iar Murtagh nici măcar nu 
cunoștea motivul, el doar accepta cuvântul căpeteniei sale că 
așa era bine. Această prefăcătorie era necesară cât timp ne 
aflam în Franţa. Dar aceeași prefăcătorie l-ar acuza pe Jamie de 
trădare, dacă ar călca vreodată pe pământ englez. 

Știusem asta, desigur, dar în ignoranţa mea mă gândisem că 
nu e o mare diferenţă între a fi spânzurat drept proscris și 
executat drept trădător. Vizita lui monsieur Forez avusese grijă 
de această mică naivitate. 

— Ești al naibii de calm în privinţa asta! am constatat. 

Inima îmi bătea nebunește și palmele îmi erau reci și umede. 
Mi le-am șters de poala rochiei și mi le-am vârât între genunchi 
să se încălzească. 

Jamie a ridicat ușor din umeri și mi-a zâmbit într-un colț al 
buzelor. 

— Ei bine, sunt multe modalităţi neplăcute de a muri, 
englezoaico. Și dacă eu aș avea parte de una din ele, nu mi-ar 
plăcea foarte mult. Dar întrebarea este: sunt eu suficient de 

speriat de această posibilitate încât să mă opresc din ce fac 
pentru a evita o astfel de moarte? 

S-a așezat pe fotoliu, lângă mine, și mi-a luat o mână. Palmele 
îi erau calde și masivitatea trupului său lângă mine era 
reconfortantă. 

— M-am gândit la toate acum o vreme, englezoaico, în acele 
săptămâni la Abaţie în timp ce mă vindecam. Și din nou, când 
am ajuns la Paris. Și încă o dată, când l-am cunoscut pe Charles 
Stuart, a spus, clătinând din cap, aplecat peste mâinile noastre 
împletite. Da, mă pot vedea stând pe un eșafod. Am văzut 
spânzurătorile la Wentworth... ţi-am povestit? 

— Nu, nu mi-ai spus. 

A încuviinţat din cap, privind în gol. 

— Ne plimbau de colo până colo prin curte; pe noi, cei din 
celula condamnaților. Și ne puneau să stăm încolonaţi pe pietre, 
să privim execuțiile. În acea zi au spânzurat șase oameni, pe 
care îi cunoșteam. L-am urmărit pe fiecare din ei urcând treptele 
- erau douăsprezece trepte - și am stat, cu mâinile legate la 
spate, cu privirea în jos spre curte în timp ce îi legau sfoara în 
jurul gâtului. Și atunci mă întrebam cum mă voi descurca când 
îmi va veni rândul să urc acele trepte. Voi suspina și mă voi 
ruga, precum John Sutter, ori voi fi în stare să stau drept precum 
Willie MacLeod și să-i zâmbesc unui prieten de jos, din curte? 

Deodată a dat din cap, ca un câine care se scutură de apă și 
mi-a zâmbit, oarecum sinistru. 

— Oricum, monsieur Forez nu mi-a spus nimic din ce nu îmi 
trecuse mie prin minte înainte. Dar e prea târziu, mo duinne, a 
zis el, așezând o mână peste a mea. Da, așa mi-e teamă. Dar 
dacă nu mă întorc pentru casa mea și pentru libertate, nu mă 
voi întoarce nici de frică. Nu, mo duinne. Este prea târziu. 


|24. Bois de Boulogne 


Vizita lui monsieur Forez s-a dovedit a fi abia prima dintr-o 
serie de vizite neobișnuite. 

— E un italian jos, madame, m-a informat Magnus. Nu dorește 
să îmi spună numele. 

În colţul buzelor valetului se vedeau riduri de crispare: mi-am 
dat seama că, deși vizitatorul refuzase să își dea numele, fusese 
mai mult decât dornic să îi spună valetului alte cuvinte. 

Aceasta împreună cu titlul de „italian” au fost îndeajuns 
pentru a-mi da un indiciu în privința identităţii musafirului și nu 
am fost foarte surprinsă atunci când am intrat în salon și l-am 
găsit pe Charles Stuart stând în picioare lângă fereastră. La 
intrarea mea a sărit împrejur, cu pălăria în mâini. Era vădit 
surprins să mă vadă; pentru o clipă a rămas cu gura căscată, 
apoi s-a recules și a făcut o plecăciune scurtă drept bineţe. 

— Lordul Broch Tuarach nu e acasă? a întrebat el, 
încruntându-și sprâncenele nemulţumit. _ 

— Nu este, am răspuns. Aţi dori ceva de băut, lnălţimea 
Voastră? 

A privit cu interes în jurul salonului bogat decorat, însă a 
clătinat din cap. Din câte știam eu, mai fusese în casă doar o 
singură dată înainte, când fugise pe acoperișuri de la întâlnirea 
de taină cu Louise. Nici el, nici Jamie nu consideraseră că e 
potrivit să îl invite aici la cină: fără recunoașterea oficială din 
partea lui Louis, nobilii francezi nu îl vedeau cu ochi buni. 

— Nu, vă mulțumesc, madame Fraser. Nu pot rămâne; 
servitorul meu așteaptă afară și avem drum lung la întoarcere. 
Voiam doar să îi adresez o rugăminte prietenului meu, James. 

— Sunt sigură că soţul meu va fi fericit să îi facă pe plac 
Înălțimii Voastre - dacă va putea, am răspuns precaut, 
întrebându-mă totodată care era rugămintea. 

Un împrumut, probabil; ultimele furtișaguri ale lui Fergus 
induseseră un număr destul de mare de scrisori nerăbdătoare 
din partea unor croitori, cizmari și a altor creditori. Charles a 
zâmbit, expresia lui transformându-se într-una surprinzător de 
dulce. 

— Știu. Nu vă pot spune, madame, cât de mult stimez 
devoţiunea și serviciile soțului dumneavoastră; vederea chipului 
său loial îmi încălzește inima în toată singurătatea care mă 
înconjoară în aceste momente. 

— Ah? am întrebat. 

— Nu e o mare favoare, m-a liniștit el. Doar că am făcut o 
mică investiţie; o încărcătură cu vin îmbuteliat. 

— Adevărat? am spus. Cât de interesant! 

Murtagh plecase în acea dimineaţă la Lisabona, cu flacoanele 
de suc de urzică și de rădăcină de roibă în geantă. 

— E un lucru mărunt, a fluturat Charles din mână, ignorând 
investirea fiecărui cent pe care fusese capabil să îl împrumute. 
Dar aș dori ca prietenul meu James să se ocupe de vânzarea 
încărcăturii, îndată ce va ajunge aici. Nu se cade, mă înţelegetți - 
și aici și-a îndreptat umerii, ridicându-și vârful nasului abia 
simţit, aproape inconștient - pentru o... persoană ca mine, să fie 
văzută ocupându-se de comerț. ; 

— Da, vă înțeleg destul de bine, Inălțimea Voastră, am spus, 
muşcându-mi buza. 

Mă întrebam dacă îi împărtășise acest punct de vedere și 
partenerului său de afaceri, Saint Germain, care fără îndoială îl 
privea pe tânărul pretendent la tronul Scoţian drept o persoană 
mai puţin importantă decât oricare din nobilii francezi care se 
implicau cu totul în „comerţ”, oriunde li se oferea șansa unui 
profit. 

— Înălţimea Voastră e singur în această întreprindere? am 
întrebat inocent. 

— Nu, a răspuns, încruntându-se ușor, am un partener, dar e 
francez. Totuși, aș prefera mai degrabă să încredinţez frâiele 
afacerii mele în mâinile unui conațţional. Oricum, a adăugat el 
absorbit, am auzit că dragul meu James este un negustor cât se 
poate de muncitor și de capabil. Nădăjduiesc că el ar putea fi 
capabil să crească valoarea investiţiei mele printr-o vânzare 
înțeleaptă. 

Am presupus că cine îi povestise despre aptitudinile lui Jamie 
nu se deranjase să adauge informaţia că probabil nu exista în 
Paris un negustor de vinuri pe care Saint Germain să îl 
antipatizeze mai mult. Însă, dacă toate mergeau conform 
planului, asta nu va mai conta. Și dacă nu, era posibil ca Saint 
Germain să ne rezolve toate problemele strângându-l de gât pe 
Charles Stuart de îndată ce afla că a contractat livrarea unei 
jumătăţi din vinul său exclusiv Gostos celui mai de temut rival la 
său. 

— Sunt convinsă că soțul meu nu va precupeti niciun efort 
pentru a dispune de marfa Înălţimii Voastre cu cel mai bun profit 
pentru toate părțile implicate, am spus cu cea mai profundă 
sinceritate. 

Înălţimea Sa mi-a mulţumit politicos, așa cum se cuvenea ca 
un prinţ să accepte serviciul unui supus loial. A făcut o 
plecăciune, sărutându-mi mâna cu o politețe desăvârșită și a 
plecat intonând necontenit declaraţii de recunoștință faţă de 
Jamie. Cu o expresie severă, neimpresionat de vizita regală, 
Magnus a închis ușa în urma lui. In acea seară Jamie nu a sosit 
acasă decât după ce eu adormisem, însă i-am povestit a doua 
zi, la micul dejun despre vizita lui Charles și despre cererea lui. 

— Dumnezeule, mă întreb dacă Înălţimea Sa îi va povesti 
contelui, a spus el. 

După ce se asigurase de sănătatea intestinelor sale 
înfulecând rapid un castron de terci, a continuat prin a adăuga 
peste el un mic dejun franțuzesc, cu chifle unse cu unt și 
ciocolată fierbinte. Un zâmbet larg i s-a întins pe faţă gândindu- 
se la reacţia contelui, în vreme ce își sorbea ciocolata. 

— Mă întreb dacă este lezmajestate să bumbăcești un prinț 
exilat. Pentru că, dacă nu e, sper că lnălțimea Sa îl va avea pe 
Sheridan ori pe Balhaldy aproape când va auzi asta Saint 
Germain. 

Alte speculaţii pe această temă au fost întrerupte de zgomot 
de glasuri care s-a auzit deodată în hol. O clipă mai târziu, 
Magnus a apărut în cadrul ușii, cu un bilet pe tava din argint. 

— Imi cer iertare, milord, a spus el, făcând o plecăciune. 
Mesagerul acestui bilet a dorit neapărat ca el să vă fie adus 
imediat. 

Ridicând sprâncenele, Jamie a luat biletul de pe tavă, l-a 
deschis și l-a citit. 

— O, fir-ar să fie! a spus el dezgustat. 

— Ce este? am întrebat. Doar nu e vreo veste de la Murtagh? 

— Nu, a spus el clătinând din cap. Este de la paznicul 
depozitului. 

— Probleme pe docuri? 

Un amestec straniu de emoţii se citea pe chipul lui Jamie; 
iritarea își disputa locul cu amuzamentul. 

— Nu chiar. Din câte se pare, omul s-a băgat într-un bucluc la 
un bordel. Imi cere umil iertare - a spus el, fluturând ironic 
mâna spre bilet, dar speră că voi putea veni să îi dau o mână de 
ajutor. Cu alte cuvinte, a tradus el, strângându-și șervetul în 
timp ce se ridica, dacă aș putea să îi plătesc nota de plată. 

— Și i-o vei plăti? am întrebat, amuzată. 

A pufnit scurt, scuturându-și firimiturile de pâine din poală. 

— Ei bine, cred că voi fi nevoit, dacă nu vreau să păzesc eu 
însumi depozitul, și nu am timp de asta. 

S-a încruntat în vreme ce revizuia în minte îndatoririle zilei. 
Era o sarcină care îi putea lua ceva vreme și avea câteva 
comenzi pe birou, căpitani de vase care așteptau pe docuri și 
butoaie în depozit. 

— Cel mai bine ar fi să-l iau pe Fergus cu mine să îmi trimită 
mesajele, a spus el, resemnat. Poate să se ducă în Montmartre 
cu o scrisoare, dacă eu nu mai am timp. 

— O inimă mare face mai mult decât o pungă cu bani, i-am 
spus lui Jamie, în vreme ce stătea în picioare lângă birou, 
frunzărind prin teancul impresionant de hârțoage în așteptare. 

— O, da? Și cine zice asta? 

— Alfred, lordul Tennyson, cred, am spus. Nu cred că s-a 
născut încă, dar e un poet. Unchiul Lamb avea o carte cu poeți 
iluștri britanici. Erau și câteva poezii ale lui Burns acolo, din câte 
îmi amintesc... e un poet scoţian, i-am explicat. El a spus 
„Libertatea și whisky-ul sunt buni tovarăși.” 

— N-aș putea spune că e poet, a răspuns Jamie pufnind, dar 
măcar e scoţian. 

Apoi a zâmbit și s-a aplecat să îmi sărute fruntea. 

— Mă întorc la prânz, mo duinne. Ai grijă de tine. 

e 

Mi-am terminat propriul mic dejun și, pentru a nu irosi nimic, 
am înfulecat și pâinea prăjită a lui Jamie, apoi am urcat greoi 
scările pentru somnul de dimineaţă. De la prima sperietură mai 
avusesem câteva mici sângerări, deși nu mai mult de o picătură, 
două, apoi nimic în următoarele câteva săptămâni. Cu toate 
acestea, stăteam cât mai mult în pat sau în fotoliu, 
aventurându-mă jos, în salon doar pentru a primi musafiri ori în 
sufragerie, atunci când luam masa cu Jamie. Insă când am 
coborât la prânz, am găsit masa pregătită doar pentru o singură 
persoană. 

— Stăpânul nu s-a întors încă? am întrebat cu o oarecare 
mirare. 

Valetul bătrân a clătinat din cap. 

— Nu, milady. 

— Îmi imaginez că se va întoarce curând; ai grijă să aibă 
mâncare când ajunge. 

Îmi era prea foame pentru a-l mai aștepta pe Jamie; ameteala 
avea tendinţa să reapară dacă stăteam prea mult fără să 
mănânc. 

După prânz, m-am întins din nou să mă odihnesc. Relaţiile 
conjugale fiind temporar suspendate, nu aveam mare lucru de 
făcut în pat, în afară de citit sau dormit, intenţionând să le fac 
pe amândouă din plin. Îmi era imposibil să dorm pe burtă, iar pe 
spate era inconfortabil, căci îl făcea pe copil să se miște. Drept 
urmare, dormeam pe o parte, strângându-mă în jurul pântecului 
meu care creștea de la o zi la alta, precum un crevete în jurul 
unei capere. Foarte rar dormeam profund, având mai degrabă 
obiceiul de a aţipi, lăsându-mi mintea să se legene în ritm cu 
mișcările ușoare și aleatoare ale copilului. Undeva, în visele 
mele, mi s-a părut că îl simt pe Jamie lângă mine, dar când am 
deschis ochii camera era goală și i-am închis din nou, 
legănându-mă de parcă și eu pluteam în imponderabilitate într-o 
mare caldă precum sângele. 

În cele din urmă am fost trezită, cândva pe la sfârșitul după- 
amiezii, de un ciocănit ușor în ușa dormitorului. 

— Entrez, am spus, clipind pe măsură ce mă trezeam. Era 
valetul, Magnus, anunțându-mă stânjenit că aveam din nou 
musafiri. 

— E prinţesa de Rohan, madame, a spus el. Prinţesa a dorit să 
aștepte până vă treziţi, dar când a sosit și madame d'Arbanville, 
m-am gândit că poate... 

— Este în regulă, Magnus, am spus, luptându-mă să mă ridic 
în capul oaselor și coborându-mi picioarele într-o parte a patului. 
Vin imediat. 

Abia așteptam musafirii. Încetasem să mai primim invitaţi la 
cină în timpul ultimei luni și îmi lipsea destul de mult agitația și 
conversaţia, oricât de frivolă ar fi fost. Louise venea adesea să 
stea cu mine și îmi povestea ultimele evenimente de la Curte, 
însă pe Marie d'Arbanville nu o mai văzusem de ceva vreme. Mă 
întrebam ce o aducea astăzi la mine. 

Am coborât scările încet, anevoios, greutatea mea tot mai 
mare trimițând săgeți dureroase din călcâie pe picior în sus la 
fiecare pas. Ușa din lemn masiv a salonului era închisă, dar am 
auzit cu claritate vocea dinăuntru. 

— Crezi că știe? 

Întrebarea, rostită pe un ton scăzut care prevestea cele mai 
savuroase bârfe, a ajuns la urechile mele chiar când eram pe 
punctul de a intra în salon. Așa că nu am intrat, ci m-am oprit în 
pragul ușii, ferită privirilor. 

Marie d'Arbanville era cea care vorbise. Bine venită oriunde 
datorită poziţiei soțului ei mai în vârstă decât ea și ramolit chiar 
și după standardele franțuzești, Marie auzea tot ce merita să fie 
auzit în mediile pariziene. 

— Ce să știe? 

Replica era a lui Louise; vocea ei înaltă și profundă avea 
încrederea perfectă a unei aristocrate pursânge, căreia nu îi 
pasă de cine și ce aude. 

— O, dumneata nu ai auzit! a sărit Marie ca o pisicuţă 
încântată să prindă un nou șoricel cu care să se joace. 
Dumnezeule! Desigur, abia am auzit eu în urmă cu o oră. 

Și ai dat fuga direct aici pentru a-mi da de veste, am spus în 
sinea mea. Orice ar fi fost. Din ascunzătoarea mea, probabil 
aveam o șansă mai bună de a auzi versiunea integrală. 

— Este lordul Broch Tuarach, a spus Marie și nu aveam nevoie 
să o văd, pentru a mi-o imagina aplecându-se în faţă, ochii verzi 
sclipind de plăcerea veștilor. Chiar în această dimineaţă, a 
provocat un englez la duel - pentru o prostituată! 

— Ce! strigătul uluit al lui Louise l-a acoperit pe al meu. 

M-am prins de o măsuţă din hol și am rămas agăţată, văzând 
puncte negre în faţa ochilor când lumea a început să se 
destrame. 

— O, da! spunea Marie. Jacques Vincennes era acolo; el i-a 
povestit soţului meu! Era în bordelul acela din apropiere de 
piaţa de pește - imaginează-ţi, să se ducă la un bordel la ora 
aceea a dimineţii! Bărbaţii sunt atât de ciudaţi! Oricum, Jacques 
serveaceva de băut cu madame Elise, care conduce bordelul, 
când deodată s-a auzit un strigăt teribil de la etaj și tot soiul de 
bocănituri și ţipete. 

S-a oprit o clipă să își tragă sufletul - pentru un efect dramatic 
- și am auzit pe cineva turnând un lichid. 

— Așa că Jacques a dat fuga spre scări - mă rog, cel puţin 
asta spune el; eu cred că de fapt s-a ascuns în spatele 
canapelei, e un asemenea laş - și după mai multe ţipete și 
bocănituri, s-a auzit un trosnet groaznic și un ofițer englez a 
coborât în goană pe scări, pe jumătate despuiat, fără perucă, 

împiedicându-se și lovindu-se de pereţi. Și cine a apărut în capul 
scărilor, arătând precum îngerul răzbunării? Micul nostru James! 

— Nu! Și aș fi putut jura că era ultimul... dar continuă! Ce s-a 
întâmplat pe urmă? 

O ceașcă de ceai a poposit cu un clinchet pe farfurioara sa, 
urmată de glasul lui Mary, eliberată de tonul secretos de agitația 
momentului. 

— Ei bine... bărbatul a ajuns în capul scărilor pe picioare, 
printr-un miracol, și s-a întors imediat și a privit în sus spre 
lordul Tuarach. Jacques susține că bărbatul era foarte sigur pe 
sine pentru cineva care tocmai fusese aruncat pe scări în jos, cu 
pantalonii în vine. A zâmbit - nu un zâmbet real, știi, ci unul din 
acela răutăcios - și a spus: „Nu e nevoie de violenţă, Fraser; ai fi 
putut aștepta să îţi vină rândul! Aș fi zis că ai destul acasă. Dar 
pe urmă, unii bărbaţi găsesc plăcere acolo unde trebuie să 
plătească pentru ea.” 

— Îngrozitor! a exclamat Louise cu o voce șocată. Canalia! 
Dar desigur, lordul Tuarach nu are nicio vină... 

Simţeam tensiunea din vocea ei în vreme ce prietenia se 
războia cu nevoia de a bârfi. După cum era de așteptat, nevoia 
de bârfă a învins. 

— Milord Tuarach nu se poate bucura de favorurile soţiei 
pentru moment; ea așteaptă un copil și sarcina e primejdioasă. 
Deci e normal să își satisfacă nevoile într-un bordel; care 
gentilom ar proceda altfel? Dar continuă, Marie! Ce s-a 
întâmplat apoi? 

— Ei bine, a spus Marie ţinându-și răsuflarea când s-a 
apropiat de punctul culminant al povestirii. Milordul Tuarach a 
năvălit pe scări, l-a prins pe englez de beregată și l-a scuturat ca 
pe un șobolan! 

— Non! Ce n'est pas vrai! 

— O, da! A fost nevoie de trei din servitorii lui madame pentru 
a-l stăpâni - un bărbat atât de chipeș și de mare, nu-i așa? Cu o 
înfățișare atât de fioroasă! 

— Da, și pe urmă? 

— 0... păi, Jacques a spus că englezul s-a luptat să respire o 
vreme, apoi s-a îndreptat de spate și i-a spus lordului Tuarach; 
„E a doua oară când ești la un pas să mă ucizi, Fraser. Intr-o zi s- 
ar putea să reușești.” Și pe urmă lordul Tuarach a înjurat în 
scoţiana aceea teribilă - eu nu înțeleg o boabă, tu înţelegi? - și 

apoi s-a zbătut să se elibereze din strânsoarea servitorilor și l-a 
plesnit pe englez peste obraz cu mâna goală - Louise a oftat la 
această insultă - și a spus: „Zorile de mâine te vor prinde 
mort!”, după care s-a întors pe călcâie și a fugit în sus pe scări și 
englezul a plecat. Jacques spune că era cam palid. Nici nu e de 
mirare! Imaginează-ţi! 

Îmi imaginam prea bine. 

— Vă simţiţi bine, madame? 

Vocea îngrijorată a lui Magnus a acoperit celelalte exclamații 
ale lui Louise. Am întins o mână și el mi-a luat-o, apucându-mă 
cu cealaltă de cot pentru a mă sprijini. 

— Nu. Nu mă simt bine. Spune-le doamnelor, te rog! 

Am fluturat ușor o mână în direcţia salonului. 

— Sigur, madame. Într-o clipă; acum permiteţi-mi să vă 
conduc în camera dumneavoastră. Pe aici, chere madame... 

M-a dus pe scări în sus, murmurându-mi cuvinte de încurajare 
în timp ce mă sprijinea. M-a condus spre fotoliul din dormitor, 
unde m-a lăsat, promițându-mi că va trimite îndată o slujnică, 
pentru a avea grijă de mine. 

Nu am așteptat ajutor; după ce primul șoc a trecut, mă 
puteam ţine pe picioare destul de bine, așa că m-am ridicat și 
am traversat camera până la cufărul cu leacuri așezat pe 
măsuţa de toaletă. Nu credeam că voi leșina acum, însă pentru 
orice eventualitate era acolo o sticlă cu vapori de amoniac pe 
care o voiam la îndemână. 

Am ridicat capacul și am rămas ţintuită locului, privind în 
cufăr. Pentru o clipă, mintea mea refuza să înregistreze ceea ce 
ochii vedeau; pătratul de hârtie albă, împăturită, așezat cu grijă 
în sus între flacoanele multicolore. Am băgat de seamă destul 
de absentă că degetele îmi tremurau când am luat hârtia; am 
încercat de câteva ori înainte de a reuși să o deschid. 

Imi pare rău. Cuvintele erau mari și negre, literele caligrafiate 
cu grijă în centrul hârtiei, cu singura literă „J” scrisă cu aceeași 
grijă dedesubt. Și sub ele, încă două cuvinte, mâzgălite la 
repezeală, ca un post-scriptum al disperării: Sunt nevoit! 

— Ești nevoit, am murmurat ca pentru mine, și apoi m-au 
lăsat genunchii. 

Zăcând la podea, cu panourile sculptate ale tavanului licărind 
slab deasupra, m-am trezit gândindu-mă că eu întotdeauna 
presupusesem înainte că tendința doamnelor din secolul al 

optsprezecelea de a leșina era pricinuită de corsaje; acum știam 
însă că era mai degrabă din cauza idioțeniei bărbaţilor din 
secolul al optsprezecelea. 

Undeva în apropiere s-a auzit un strigăt de spaimă și pe urmă 
niște braţe binevoitoare m-au ridicat și am simţit moliciunea 
elastică a saltelei de lână sub mine și batiste răcoritoare, 
mirosind a oțet pe frunte și la încheieturi. Curând mi-am revenit, 
însă nu doream să văd pe nimeni în faţa ochilor. Le-am asigurat 
pe servitoare că mă simţeam chiar bine, le-am alungat din 
cameră și m-am lăsat pe perne, încercând să judec. 

Era, desigur, Jack Randall, și Jamie plecase să îl ucidă. Acesta 
era singurul gând lucid în amestecul de groază clocotindă și 
speculaţii care îmi umpleau mintea. De ce, însă? Ce l-ar fi putut 
determina să încalce promisiunea pe care mi-o făcuse? 

Încercând să cumpănesc atent evenimentele pe care le 
povestise Marie - așa cum erau ele la mâna a treia -, m-am 
gândit că trebuia să fi fost ceva mai mult decât doar șocul unei 
întâlniri neprevăzute. Îl cunoșteam pe căpitan, îl cunoșteam 
mult mai bine decât aș fi dorit. Și dacă era un lucru de care 
eram sigură era că el nu ar fi cumpărat serviciile obișnuite ale 
unui bordel; simpla plăcere cu o femeie nu era în natura lui. Ce 
savura el - ce căuta - era durere, teamă, umilire. 

lar aceste trăiri puteau, desigur, fi cumpărate, chiar dacă la 
un preţ mai ridicat. Văzusem suficient, în timpul orelor petrecute 
la L'HOpital des Anges, pentru a ști că erau /es putains a căror 
marfă nu se afla între picioare, ci în oasele puternice, acoperite 
cu piele prea fragilă, care se rănea ușor și care purtau urmele 
loviturilor de palme sau de bici. 

Și dacă Jamie, cu pielea lui albă acoperită de cicatricile 
capriciilor lui Randall, dăduse peste căpitan în timp ce acesta se 
distra într-o manieră asemănătoare cu una din doamnele 
stabilimentului... - Asta, mi-am spus în gând, l-ar fi putut purta 
dincolo de orice promisiune sau stăpânire de sine. Pe piept, în 
partea stângă, chiar sub sfârc, era o urmă mică; o cută 
minusculă și albicioasă, acolo unde își tăiase propria piele 
marcată cu inelul cu sigiliu încins al lui Jonathan Randall. Furia 
care îl făcuse să îndure automutilarea mai degrabă decât să 
îndure acel semn rușinos putea erupe din nou, pentru a-l 
distruge pe cel care o cauzase - și pe nefericita lui progenitură. 

— Frank! am spus, și mi-am încleștat palma stângă pe 
verigheta mea lucitoare din aur. O, Doamne, Frank! 

Pentru Jamie, Frank nu era altceva decât o fantomă, vaga 
posibilitate a unui refugiu pentru mine, în cazul improbabil al 
necesităţii. Pentru mine, Frank era bărbatul cu care trăisem, cu 
care împărţisem patul și trupul - și pe care în cele din urmă îl 
abandonasem pentru a rămâne cu Jamie Fraser. 

— Nu pot, am șoptit în camera goală, spre pruncul care se 
întindea și mi se învârtea leneș în pântec, neafectat de propria 
mea tulburare. Nu îi pot permite să facă asta! 

Lumina după-amiezii se stinsese în umbrele cenușii ale 
apusului și camera părea cufundată în toată disperarea 
sfârșitului lumii. „Zorii zilei de mâine te vor afla mort.” Nu 
aveam nicio șansă de a-l găsi pe Jamie în seara asta. Știam că 
nu se va întoarce în Rue Tremoulins; nu mi-ar fi lăsat acel bilet 
dacă avea de gând să se întoarcă. Niciodată nu ar fi putut sta 
întreaga noapte în pat cu mine știind ce avea de gând să facă a 
doua zi dimineaţă. Nu, fără îndoială căutase adăpost în vreun 
han ori vreo tavernă, pentru a se pregăti în singurătate pentru 
îndeplinirea dreptăţii, după cum jurase. 

Credeam că știu care va fi locul execuţiei. Cu amintirea 
primului duel încă puternică în minte, Jamie își tunsese părul 
pentru a se pregăti. Acea amintire îl inspirase, eram sigură, în 
alegerea unui loc pentru a-și întâlni dușmanul. Pădurea 
Boulogne, în apropierea drumului celor șapte sfinţi. Pădurea era 
o zonă populară pentru duelurile ilicite, arborii deși ascunzând 
participanţii. Mâine, una din poienile umbroase va găzdui 
întâlnirea dintre Jamie Fraser și Jack Randall. Și mine. 

Stăteam întinsă pe pat, fără a mă deranja să mă dezbrac ori 
să mă învelesc, cu mâinile împreunate peste burtă. Am privit 
amurgul întunecându-se și am știut că în această noapte nu voi 
dormi. Mă consolam cum puteam cu micile mișcări ale 
bebelușului meu, cu ecoul cuvintelor lui Jamie răsunându-mi în 
urechi: „Zorile de mâine te vor găsi mort.” 

J 

Bois de Boulogne era un petic mic de pădure aproape virgină, 
ciudat înălțat la marginea Parisului. Se spunea că lupii precum și 
vulpile și bursucii încă mai puteau fi zăriți umblând prin 
desișurile sale, însă această legendă nu reușea să descurajeze 
cuplurile de amorezi care se hârjoneau pe sub ramurile 

copacilor, pe pământul acoperit de iarbă al pădurii. Era o 
evadare din zgomotul și mizeria orașului, și doar zona o salva de 
la a deveni locul preferat de joacă al nobilimii. Așa cum era, 
stăpânită în mare parte de cei care trăiau în apropiere și care 
găseau un moment de respiro la umbra stejarilor masivi și a 
mestecenilor pădurii, și de cei care veneau mai de departe, 
căutând intimitate. 

Era o pădure mică, și totuși prea întinsă pentru a fi străbătută 
la picior, căutând o poiană suficient de largă încât să găzduiască 
doi bărbaţi care se duelau. Incepuse să plouă în timpul nopții și 
zorii își croiau drum cu greu, strălucind stins printre norii care 
întunecau cerul. Pădurea își șoptea ei înseși, murmurul slab al 
ploii pe frunze amestecându-se cu foșnetul și scrâșnetul încet 
ale frunzelor și crengilor. 

Trăsura s-a oprit pe drumul care ducea prin pădure, în 
apropierea unui grup de clădiri dărăpănate. li spusesem 
vizitiului ce să facă. Acesta a sărit de pe capră, a legat caii și a 
dispărut între clădiri. Oamenii care trăiau în apropierea pădurii 
știau ce se petrece acolo. 

Nu puteau fi atât de multe locuri potrivite unui duel; cu 
siguranţă oamenii știau de ele. 

M-am lăsat pe spate și mi-am strâns mantia grea în jurul 
trupului, tremurând în frigul zorilor. Mă simţeam îngrozitor, 
oboseala unei nopţi nedormite atârnând greu, iar groaza și 
tristeţea teribilă formând un nod în capul pieptului. Peste toate 
trona o furie clocotindă pe care încercam să o domolesc, pentru 
a nu mă abate de la misiunea pe care o aveam de îndeplinit. 

Însă revenea mereu, bolborosind de fiecare dată când lăsam 
garda jos, cum se întâmpla acum. Cum a putut face una ca 
asta? continua să bombăne mintea mea, spumegând de furie. 
Ce caut eu aici, când ar trebui să fiu acasă, dormind alături de 
Jamie. Nu ar trebui să fiu nevoită să îl urmăresc, să îl strunesc, 
să mă lupt deopotrivă cu furia și cu boala. O durere surdă 
pricinuită de călătoria cu trăsura mi se instalase la baza 
coloanei. Da, era și el nervos; puteam înțelege asta. Dar pentru 
numele lui Dumnezeu, în joc era viata unui om. Cum putea fi 
blestemata lui mândrie mai importantă decât asta? Și cum să 
mă lase, fără nicio explicaţie! Să mă lase să aflu ce se 
întâmplase din bârfele vecinilor. 

— Mi-ai promis, Jamie, fir-ai tu să fii, mi-ai promis! am 
murmurat în barbă. 

Pădurea era tăcută, învăluită în ceaţă și udă. Sosiseră deja? 
Vor fi aici? Mă înșelasem în alegerea locului? Vizitiul a reapărut, 
însoţit de un tânăr de vreo paisprezece ani, care a sărit dibaci 
pe capră și a fluturat mâna, indicând înainte și la stânga. 
Pocnind scurt din bici și plescăind din limbă, vizitiul a mânat caii 
la trap ușor și am pornit la drum în umbrele pădurii care abia se 
deșteaptă la viaţă. 

Ne-am oprit de două ori, făcând o pauză în vreme ce tânărul a 
sărit de pe capră și s-a avântat în desișuri, de fiecare dată 
apărând după câteva momente, clătinând din cap. A treia oară a 
venit alergând, agitația pe chipul lui fiind atât de evidentă, încât 
am deschis ușa de la trăsură înainte ca el să se apropie suficient 
încât să strige la vizitiu. 

Aveam banii pregătiţi; i-am aruncat spre el, în același timp 
prinzându-l de mânecă: 

— Arată-mi unde! Repede, repede! 

Abia am băgat de seamă crengile ca niște gheare încâlcindu- 
se peste potecă ori umezeala neașteptată care mi-a îmbibat cu 
apă rochia când am trecut pe lângă ele. Poteca era moale, 
acoperită cu frunze căzute și nici pantofii mei, nici cei ai călăuzei 
mele nu făceau vreun zgomot în vreme ce îl urmam pe băiatul 
în cămașă zdrențuită și jilavă. 

l-am auzit înainte de a-i vedea; începuseră deja. Clinchetul 
metalului era camuflat de frunzișul ud, cu toate acestea, se 
auzea destul de limpede. Nicio pasăre nu cânta în răsăritul ud, 
însă vocea mortală a bătăliei îmi răsuna în urechi. 

Era o poiană largă, adânc în pădure, accesibilă însă de pe 
drum pe cărare. Suficient de largă încât să ofere spaţiu de 
manevră pentru un duel serios. Rămăseseră doar în cămașă, 
luptând în ploaie, pânza udă lipindu-li-se de piele, dezvăluind 
linia umărului și a coloanei vertebrale. 

Jamie spusese că el era mai priceput; putea fi, însă nici 
Jonathan Randall nu era un spadasin slab. Balestra și fenta, 
mlădios precum un șarpe, spada lovind ca un colţ veninos, din 
argint. Jamie era deopotrivă de iute, cu o graţie uluitoare pentru 
un bărbat atât de masiv, cu picioarele ușoare și un braţ sigur. 
Priveam, ţintuită locului, temându-mă să strig ca nu cumva să îi 


VP - 463 


distrag atenţia lui Jamie. Săreau într-un cerc strâns de lovituri și 
contralovituri, picioarele atingându-se ușor ca un dans pe iarbă. 

Stăteam nemișcată, privindu-i. Venisem prin noaptea care se 
risipea pentru a-i găsi și a-i opri. Dar acum, că îi găsisem, nu 
puteam interveni, de teamă că voi cauza o întrerupere fatală. Și 
tot ce puteam face era să aștept, să văd care dintre bărbaţii mei 
va muri. 

Randall a ridicat sabia pentru a para lovitura, însă nu suficient 
de repede încât să contraatace sălbăticia cu care i-a azvârlit 
arma în aer. 

Am deschis gura. Intenţionasem să-l strig pe Jamie pentru a-l 
opri acum, în acel moment de graţie între dezarmarea 
oponentului său și lovitura mortală care urma. Și chiar am 
strigat, însă sunetul a ieșit slab și sugrumat. Cum stăteam acolo, 
privind, durerea surdă din spate s-a adâncit, strângând ca un 
pumn. Şi în acea clipă am simţit deodată că ceva se rupe, ca și 
cum pumnul se desfăcuse și eliberase ceea ce ţinea în el. 

Am bâjbâit orbește, prinzându-mă de o ramură din apropiere. 
l-am văzut chipul lui Jamie, concentrat într-un soi de extaz calm 
și mi-am dat seama că nu putea auzi nimic prin ceața de 
violenţă care îl învăluia. Nu vedea nimic în afară de țelul său 
până când lupta nu se termina. Retrăgându-se dinaintea tăișului 
nemilos, Randall a alunecat pe iarba udă și a căzut la pământ. 
Și-a arcuit spatele, încercând să se ridice, însă iarba era 
alunecoasă. Pânza jaboului său era sfâșiată și capul îi era dat pe 
spate, părul negru îmbibat cu apă, gâtul expus precum a unui 
lup implorând milă. Dar răzbunarea nu cunoaște mila, și nu spre 
gâtul dezvăluit cădea sabia. 

Prin ceața întunecată, am văzut sabia lui Jamie coborând, 
graţioasă și letală, rece precum moartea. Vârful a atins talia 
pantalonilor din piele de căprioară, a străpuns și a tăiat jos cu o 
rasucire care a murdărit materialul cafeniu cu roșeaţa 
întunecată a sângelui deodată eliberat. 

Sângele îmi aluneca fierbinte de-a lungul pulpelor și răcoarea 
de pe piele a migrat spre interiorul corpului. Osul unde pelvisul 
se unea cu spatele se rupea; simțeam presiunea cu fiecare 
săgeată dureroasă, ca un fulger lovind de-a lungul șirei spinării 
pentru a exploda și a mi se aprinde între coapse, în bazin, o 
lovitură distrugătoare, lăsând totul ars și pârjolit în urmă. 

Trupul meu precum și simţurile au părut să mi se sfâșie. Nu 
vedeam nimic, nu puteam spune dacă ochii îmi erau deschişi ori 
închiși; totul se învârtea în beznă, sclipind din când în când cu 
fragmente agitate pe care le vezi noaptea când ești copil și îţi 
apeși degetele de pleoapele strâns închise. 

Picăturile de ploaie mi se loveau de obraji, de gât și umeri. 
Fiecare strop greu cădea rece, apoi se dizolva într-un firicel cald, 
alunecându-mi pe pielea înghețată. Senzaţia era diferită, spre 
deosebire de agonia violentă de mai jos. Am încercat să îmi 
canalizez mintea aici, să îmi forțez atenţia de la vocea micuță și 
detașată din centrul creierul meu, cea care îmi spunea, parcă 
înregistrând într-o fişă medicală: „Desigur, ai o hemoragie. 
Probabil o placentă fisurată, judecând după cantitatea de sânge. 
De obicei e fatală. Pierderea sângelui cauzează amorțeala în 
mâini și picioare și vederea întunecată. Se spune că auzul e 
ultimul simţ care dispare; se pare că e adevărat.” 

Fie că era sau nu ultimul simţ care îmi mai rămăsese, de 
auzit, auzeam. Și auzeam voci, foarte agitate, unele încercând 
să adopte un ton calm, toate vorbind în franceză. Un singur 
cuvânt auzeam și puteam înţelege - propriul meu nume, strigat 
mereu, însă de foarte departe. 

„Claire! Claire!” 

— Jamie, am încercat să spun, însă buzele îmi erau ţepene și 
amorțite de frig. 

Îmi era imposibil să mă mișc. Agitaţia din apropierea mea se 
domolea; cineva sosise și părea să acţioneze ca și cum ar fi știut 
ce să facă. 

Poate chiar așa era. Poala îmbibată a rochiei mele a fost ușor 
ridicată între picioare și în locul ei a fost băgat un tampon gros 
de pânză. Mâini dibace m-au întors pe partea stângă și mi-au 
îndoit genunchii spre piept. 

— Să o ducem la spital, a sugerat o voce din apropiere. 

— Nu va supraviețui drumului, a spus o alta, pesimist. Am 
putea să mai așteptăm câteva minute, apoi să trimitem după 
dric. _ 

— Nu, a insistat o alta. Sângerarea scade; ar putea trăi. In 
afară de asta, o cunosc; am văzut-o la L'H6pital des Anges. Du-o 
la maica Hildegarde. 

Mi-am adunat toate puterile pe care le mai aveam și am 
reușit să murmur „maica”. Apoi am renunțat la luptă și am lasat 
întunericul să mă învăluie. 


|25. Raymond ereticul 


Acoperișul înalt, arcuit de deasupra mea era sprijinit de ogive, 
acele sisteme arhitecturale ale secolului al paisprezecelea în 
care patru coaste se ridică din vârfurile coloanelor, pentru a se 
uni în două arcade încrucișate. 

Patul meu era așezat sub una din acestea, cu perdele din 
pânză ușoară trase în jurul meu pentru intimitate. Punctul 
central al ogivei nu era exact deasupra mea însă; patul meu era 
așezat cam cu un metru în afara centrului. Acest detaliu mă 
enerva de fiecare dată când ridicam privirea; voiam să mut 
patul cu puterea minţii, de parcă fiind chiar sub centrul 
tavanului mă va ajuta să îmi regăsesc centrul interior. Dacă mai 
aveam un centru. Îmi simțeam trupul rănit și moale, de parcă aș 
fi fost bătută. Articulațiile mă dureau și le simțeam fragile, 
precum dinţii slăbiţi de scorbut. Câteva pături groase mă 
acopereau, însă nu puteau face altceva decât să ţină căldura 
înăuntru, iar eu nu aveam căldură de păstrat. Frigul din zorii 
ploioși mi se instalase în oase. 

Observam toate aceste simptome obiectiv, ca și cum ar fi 
aparținut altcuiva; în afară de asta nu simțeam nimic. Centrul 
mic, rece și logic al creierului meu era încă acolo, însă filtrul de 
sentimente prin care treceau de obicei discursurile sale 
dispăruse; mort, ori paralizat, sau pur și simplu dispărut. Nu 
știam și nu îmi păsa. Stătusem în L'H6pital des Anges cinci zile. 
Degetele lungi ale maicii Hildegarde pipăiau cu neobosită 
delicateţe prin pânza cămășii de noapte pe care o purtam, 
încercând adâncimile pântecelui meu, căutând marginile tari ale 
unui uter contractându-se. Carnea era însă moale ca un fruct 
pârguit și delicată sub degetele ei. Am strâns pleoapele când 
degetele ei s-au afundat mai adânc și ea s-a încruntat, 
murmurând ceva în barbă care ar fi putut fi o rugăciune. 

Printre murmure am prins un nume și am întrebat: 

— Raymond? İl cunoşti pe maestrul Raymond? 

Nu cred că ar exista vreo pereche mai puţin potrivită decât 
această redutabilă călugăriţă și micul gnom din peștera cu 
cranii. 

Maica Hildegarde a ridicat uluită din sprâncenele groase. 

— Maestrul Raymond ai spus? Șarlatanul eretic? Que Dieu 
nous en garde! Să ne ferească Dumnezeu! 

— O! Mi s-a părut că vă aud rostind „Raymond”. 

— Ah. 

Degetele și-au reluat lucrul, pipăind în cuta vintrelor în 
căutarea nodulilor limfatici inflamaţi care ar semnala o infecţie. 
Erau acolo, știam; îi simţisem eu însămi când îmi mișcăm 
palmele într-o suferință agitată deasupra trupului meu gol. 
Simţeam febra, o durere și un fior rece adânc, în oase, care va 
izbucni în flăcări când va atinge suprafaţa pielii. 

— Invocam ajutorul Sfântului Raymond Nonnatus, mi-a 
explicat maica Hildegarde, storcând o cârpă înmuiată în apă 
rece. El este un ajutor neprețuit în ajutarea mamelor care 
așteaptă un copil. 

— Ceea ce eu nu mai sunt. 

Am observat absentă mica grimasă dureroasă care i-a apărut 
pe chip. A dispărut aproape imediat când s-a aplecat să îmi 
șteargă fruntea, întinzând repede apa rece peste pomeţii 
obrajilor și în jos spre gâtul meu înfierbântat și transpirat. 

Am tremurat deodată când am simţit apa rece și s-a oprit 
imediat, punându-mi o mână grijulie pe frunte. 

— Sfântul Raymond nu e pretenţios, a spus ea, mustrându-mă 
absent. Eu însămi primesc orice ajutor îmi iese în cale; același 
lucru ţi-l recomand și dumitale. 

— Mmm. 

Am închis ochii, retrăgându-mă la adăpostul ceții cenușii. Mi s- 
a părut că zăresc lumini slabe în ceață, mici sclipiri precum un 
fulger împrăștiindu-se pe orizontul verii. 

Am auzit clinchetul mărgelelor de mătănii din lignit când 
maica Hildegarde s-a îndreptat de spate, și glasul blând al uneia 
dintre surori în pragul ușii chemând-o spre o altă urgentă. 
Ajunsese aproape de ușă când i-a venit un gând. S-a întors cu 
un foșnet de fuste grele, arătând spre piciorul patului meu cu un 
deget autoritar. 

— Bouton! a spus ea. Au pied, reste! 

Câinele, la fel de sigur pe sine ca și stăpâna lui, s-a întors 
imediat din drum și a sărit pe pat. Odată ajuns acolo, a zăbovit o 
clipă, frământând așternuturile cu labele și întorcându-se de trei 
ori în sensul opus acelor de ceasornic, parcă pentru a spulbera 
farmecele rele ale locului său de odihnă înainte să se întindă la 
picioarele mele, odihnindu-și botul pe labe, cu un oftat adânc. 

Satisfăcută, maica Hildegarde a murmurat drept rămas-bun, 
înainte de a se face nevăzută: 

— Que Dieu vous bénisse, mon enfant. 

Prin ceața care cobora și prin frigul care mă învăluia, am 
apreciat puţin gestul ei. Cum nu aveam un copil pe care să îl ţin 
în braţe, ea îmi lăsase substituentul ei cel mai bun. 

Ghemul păros de la picioarele mele era de fapt o mică 
mângâiere fizică. Bouton stătea nemișcat precum câinii de la 
picioarele regilor, sculptați pe pietrele funerare ale mormintelor 
de la Saint Denis, căldura lui luptând împotriva răcelii de 
marmură a picioarelor mele, prezenţa lui, o îmbunătăţire a 
singurătăţii mele și un înlocuitor al companiei omenești, căci nu 
cerea nimic de la mine. Nimic era exact ceea ce simţeam și tot 
ce puteam oferi. Bouton a făcut un soi de pârţ câinesc, un pârâit 
scurt, și s-a așezat să doarmă. Eu mi-am tras cuverturile peste 
nas și am încercat să fac același lucru. 

În cele din urmă am adormit. Și am visat. Vise de febră, 
îngrijorate și dezolate, despre o sarcină imposibilă la care eram 
supusă iar și iar. Un efort dureros și fără oprire, într-un loc gol și 
împietrit. Învăluit în ceaţă deasă, cenușie, prin care tristeţea 
pierderii mă urmărea precum un demon în negură. 

M-am trezit brusc, băgând de seamă că Bouton dispăruse, 
însă nu eram singură. Linia părului lui Raymond era complet 
netedă, o linie plată, trasată de-a lungul frunţii late parcă cu o 
riglă. Își purta părul des și sur pieptănat pe spate și lăsat să 
cadă drept spre umeri, astfel încât fruntea masivă părea ca un 
bloc de piatră, estompând cu totul restul feței. Acum plutea 
deasupra mea, părând o lespede de mormânt pentru privirea 
mea înfierbântată de febră. 

Trăsăturile feței rămâneau aproape neschimbate în vreme ce 
vorbea cu surorile și mi s-a părut că ridurile de pe fruntea lui 
seamănă cu niște litere sculptate în piatră, încercând să se 
adâncească în suprafaţă astfel încât numele celui mort să poată 
fi citit. Eram convinsă că în următoarea clipă numele meu va 

apărea citeţ pe lespedea albă și că în acel moment voi muri cu 
adevărat. Mi-am arcuit spatele și am început să ţip. 

— Vezi ce se întâmplă? Nu te vrea, creatură dezgustătoare... 
îi tulburi odihna. Pleacă de acolo imediat! 

Maica Hildegarde l-a prins pe Raymond de braţ imperativ, 
trăgându-l de lângă pat. El s-a opus, rămânând înfipt precum un 
pitic de grădină în iarbă, dar sora Celeste a adăugat propriul ei 
efort, deloc neglijabil, la cel al maicii Hildegarde și împreună l-au 
ridicat frumușel pe picioare și l-au luat pe sus, un pantof căzând 
dintr-un picior care se zbătea agitat în timp ce se îndepărtau. 

Pantoful a rămas acolo unde căzuse, într-o rână, exact în 
mijlocul unei lespezi frecate cu peria. Cu fixaţia intensă a febrei, 
nu eram capabilă să îmi iau privirea de pe papuc. Am urmărit iar 
și iar curba incredibil de netedă a marginii tocite, de fiecare dată 
retrăgându-mi privirea de la întunericul impenetrabil dinăuntru. 
Dacă îmi permiteam să pătrund în acel întuneric, sufletul avea 
să îmi fie smuls din trup și înghiţit de haos. În vreme ce privirea 
mi se odihnea pe el, auzeam din nou sunetele trecerii timpului 
prin cercurile de piatră și mi-am ridicat braţele în sus, 
prinzându-mă frenetic de așternuturile vătuite, căutând o 
ancoră de care să mă agăţ împotriva delirului. 

Deodată un braţ a ţâșnit printre draperii și o mână înroșită de 
muncă a înșfăcat papucul și a dispărut. Rămasă fără un punct 
focal, mintea mea încinsă de febră a rătăcit în jurul canelurilor 
pavelelor pentru o vreme, apoi, legănată de regularitatea 
geometrică, s-a închis în sine și s-a lăsat toropită în somn 
precum un titirez agonizând. 

Dar nu exista liniște în visele mele, căci alergam împleticit 
prin labirinturi de figuri care se repetau prin bucle și spirale 
nesfârșite. Cu o profundă ușurare am văzut în cele din urmă 
aspectul neregulat al unui chip omenesc. Și era clar un chip 
neregulat, cu o încruntătură feroce și cu buzele strânse 
implorator. Abia când am simţit presiunea mâinii peste gură mi- 
am dat seama că nu mai dormeam. 

Gura largă și fără buze a garguiului s-a aplecat să-mi 
șoptească la ureche: 

— Stai cuminte, ma chère, dacă mă găsesc iar aici, s-a zis cu 
mine! 

Ochii mari și negri se mișcau dintr-o parte în cealaltă, pândind 
orice mișcare a draperiilor. 

Am încuviinţat încet din cap, iar el și-a retras mâna, degetele 
sale lăsând în urmă un damf slab de amoniac și sulf. Găsise - 
sau furase, m-am gândit prin ceaţă - un veșmânt cenușiu și 
zdrenţuros de călugăr pentru a acoperi mantia sa de spiţer din 
catifea verde, soioasă, și gluga largă îi ascundea deopotrivă 
părul lung, argintiu, care îl putea trăda și fruntea monstruoasă. 

Delirul febril se estompase ușor, înlocuit de ultimele rămășițe 
de curiozitate. Eram prea slăbită pentru a spune mai mult de 
„Ce...” când a așezat din nou un deget peste buzele mele și a 
aruncat într-o parte cearșaful care mă învelea. Am privit cu un 
oarecare amuzament când a dezlegat iute panglicile cămășii 
mele de noapte și a desfăcut-o până la talie. Mișcările sale erau 
dibace și profesioniste, lipsite de orice nuanţă senzuală. Nu că 
mi-aș fi imaginat că cineva ar putea fi capabil să necinstească o 
carcasă devastată de febră ca a mea, mai ales atât de aproape 
de maica Hildegarde. Cu toate acestea... 

Am privit cu o fascinaţie absentă când și-a așezat palmele 
făcute căuș peste sânii mei. Erau late și aproape pătrate, 
degetele aveau toate aceeași lungime. Degete mari, neobișnuit 
de lungi și de suple, se curbau în jurul sânilor mei cu o 
delicateţe uluitoare. Privindu-le, am avut înaintea ochilor o 
amintire neobișnuit de vie cu Marian Jenkinson, o fată pe care o 
instruisem la Pembroke Hospital, povestindu-le asistentelor că 
mărimea și forma degetelor mari ale unui bărbat erau o 
indicație sigură a calităţii organului său intim. 

— E adevărat, jur, spunea Marian, scuturându-și dramatic pe 
spate părul ei blond. 

Dar când era presată să dea exemple, începea să chicotească 
și să facă gropiţe în obraji, rotindu-și ochii spre locotenentul 
Hanley, care semăna foarte bine cu o gorilă, și spre degetele 
sale mari. 

Degete mari lungi îmi apăsau acum sânii ușor, dar ferm, și îmi 
simțeam sfârcurile umflate ridicându-se în palmele tari, reci în 
comparaţie cu pielea mea fierbinte. 

— Jamie, am spus și un fior mi-a traversat trupul. 

— Șșș, madonna, a spus Raymond. 

Vorbea în șoaptă, cu vocea blândă, însă cumva absentă, de 
parcă nu era atent la mine, în ciuda gesturilor sale. 

Fiorul a revenit; era ca și cum căldura trecea de la mine spre 
el, însă palmele lui nu s-au încălzit. Degetele au rămas reci și eu 

tremuram de frig pe măsură ce febra scădea și mi se scurgea 
din oase. 

Lumina după-amiezii era slabă prin pânza groasă a draperiilor 
din jurul patului meu și mâinile lui Raymond erau întunecate pe 
pielea albă a sânilor mei. Însă umbrele dintre degetele groase și 
tuciurii nu erau întunecate. Mi se păreau... albastre. 

Am închis ochii, urmărind atentă un vârtej multicolor de 
modele care mi-au apărut imediat în dosul pleoapelor. Când i- 
am redeschis, am avut senzaţia că acea culoare a rămas în 
urmă, acoperind mâinile lui Raymond. 

Când febra s-a mai domolit, lăsându-mi mintea mai limpede, 
am clipit, încercând să îmi ridic capul pentru a vedea mai bine. 
Raymond a apăsat mai tare, cerându-mi să mă întind pe spate și 
mi-am lăsat capul pe pernă, privind în jos, spre piept. 

Doar nu aveam vedenii... sau aveam? Deși palmele lui 
Raymond nu se mișcau, o sclipire palidă de lumină colorată 
părea să se miște deasupra lor, aruncând o strălucire roz și o 
paloare albastră peste propria mea piele. 

Sânii începeau să mi se încălzească, însă acum de la căldura 
naturală, nu de focul febrei. Curentul din arcada deschisă de 
afară s-a strecurat printre draperii și mi-a ridicat părul umed de 
la tâmple, însă acum nu mai simţeam atingerea ca de gheaţă. 

Capul lui Raymond era aplecat, chipul ascuns în gluga robei 
sale. După un timp care mi s-a părut o veșnicie, și-a mișcat 
palmele de pe sânii mei, foarte încet peste braţe, oprindu-se și 
strângând ușor articulațiile umărului și ale coatelor, încheieturile 
mâinilor și ale degetelor. Durerea s-a estompat și mi s-a părut 
că zăresc o linie albastră, abia vizibilă în braţ sus, ca fantoma 
iradiantă a osului. 

Atingându-mă mereu, fără a se grăbi, și-a adus mâinile din 
nou peste curba adâncită a claviculei mele și în jos, pe 
meridianul trupului meu, răsfirându-și palmele peste coastele 
mele. 

Cel mai straniu lucru în toată povestea era că eu nu eram 
deloc speriată. Mi se părea un lucru absolut natural, trupul meu 
torturat relaxându-se recunoscător în grija mâinilor sale tari, 
topindu-se și modelându-se precum ceara topită. Doar conturul 
scheletului meu rămânea ferm. 

O căldură neobișnuită părea să emane acum din acele mâini 
late, pătrăţoase, de muncitor. Se mișcau cu o încetineală 

migăloasă peste trupul meu și simțeam cum sunt distruse 
bacteriile microscopice care îmi populau sângele, micile explozii 
care făceau să dispară fiecare strop de infecţie. Îmi simţeam 
fiecare organ intern, complet și tridimensional, și îl puteam 
vedea, de parcă ar fi fost așezat pe masă, în faţa mea. Acolo era 
stomacul cu pereţii concavi și aici era ficatul cu lobii săi 
puternici, și fiecare convoluţie și întorsătură a intestinului, 
răsucit înăuntru și în afară în jurul lui însuși, împachetat ordonat 
în plasa sclipitoare a membranei mezenterului. Căldura 
strălucea și împânzea fiecare organ, iluminându-l ca un mic 
astru în interiorul meu, apoi se stingea și pornea mai departe. 

Raymond s-a oprit, cu palmele apăsate una lângă cealaltă pe 
pântecele meu umflat. Mi s-a părut că s-a încruntat, însă nu 
puteam spune cu certitudine. Capul acoperit cu glugă s-a întors, 
ascultând, însă sunetele obișnuite ale spitalului au continuat în 
depărtare, fără ca vreun zgomot de pași să se apropie, 
avertizându-ne. 

Am tras iute aer în piept și am tresărit involuntar când o mână 
s-a mișcat mai jos, între picioarele mele. O intensificare a 
presiunii celeilalte mâini m-a avertizat să păstrez tăcerea și 
degetele boante și-au croit drum în interiorul meu. 

Am închis pleoapele și am așteptat, simțind pereții interiori 
ajustându-se la această intruziune stranie și inflamaţia s-a retras 
puţin câte puţin pe măsură ce atingerea a înaintat gentil mai 
adânc. 

In acea clipă a atins centrul golului meu și un spasm de 
durere a contractat pereţii grei ai uterului meu inflamat. Un 
geamăt înfundat mi-a scăpat și am strâns buzele când a clătinat 
din cap. 

Mâna i-a alunecat în jos pentru a se odihni reconfortant pe 
burta mea în vreme ce degetele celeilalte pipăiau interiorul 
pântecelui meu. Apoi a rămas nemișcat, ţinând sursa durerii 
mele între palmele lui precum o sferă de cristal, grea și fragilă. 

— Acum, a spus el în șoaptă. Cheamă-l. Cheamă-l pe 
roșcovan. Cheamă-l. 

Presiunea degetelor din interior și a palmei de pe burtă s-au 
intensificat și mi-am înfipt picioarele în pat, luptându-mă cu ea. 
Insă nu mai aveam putere să opun rezistență și presiunea 
inexorabilă continua, crăpând sfera de cristal, eliberând haosul 
dinăuntru. 

Mintea mi s-a umplut de imagini, mai teribile decât visele 
triste induse de febră, căci erau mai reale. Tristeţea, pustiul și 
teama au pus stăpânire pe mine și mireasma prăfuită de moarte 
și de var mi-a invadat nările. Căutând disperată prin minte după 
ajutor, am auzit vocea încă murmurând, răbdător, dar ferm: 

— Cheamă.-l. 

Și mi-am găsit ancora. 

— Jamie! JAMIE! 

Un fulger de căldură a lovit prin pântecul meu, de la o palmă 
la cealaltă, precum o săgeată trecând prin centrul bazinului. 
Strânsoarea s-a relaxat, retrăgându-se și lumina armoniei m-a 
inundat. 

Rama patului s-a scuturat când s-a pitit dedesubt, în ultima 
clipă. 

— Milady! Sunteţi bine? 

Sora Angelique s-a ivit printre draperii, cu faţa rotundă 
crispată de îngrijorare sub acoperământ. In spatele îngrijorării se 
putea întrezări resemnarea; surorile știau că voi muri curând - 
dacă aceasta părea să fie ultima mea luptă, era pregătită să 
cheme preotul. 

Mâna ei mică și fermă mi-a atins o clipă obrazul, a urcat 
repede pe frunte și a revenit pe obraz. Cearșaful zăcea mototolit 
în jurul coapselor mele și cămașa mea de noapte era desfăcută. 
Mâinile ei au alunecat înăuntru, la subsuori, unde au rămas 
pentru o clipă înainte de a se retrage. 

— Slavit fie Dumnezeu! a strigat ea, cu ochii umeziţi. A 
dispărut febra! 

S-a aplecat mai aproape, privindu-mă cuprinsă deodată de 
panică, pentru a se asigura că dispariţia febrei nu însemna că 
eram moartă. l-am zâmbit, slăbită. 

— Mă simt bine, am rostit. Spuneţi-i Maicii. 

A  încuviințat iute din cap, oprindu-se doar cât să mă 
învelească cu cearșaful înainte de a ieși în grabă din cameră. 
Draperiile abia fuseseră trase la loc când Raymond și-a făcut 
apariţia de sub pat. 

— Trebuie să plec, a spus el, punându-mi o mână pe cap. Fă- 
te bine, madonna. 

Așa slăbită cum eram, m-am ridicat, prinzându-l de braţ. Mi- 
am strecurat o mână în sus de-a lungul mușchiului tare ca 

otelul, căutând, însă negăsind. Pielea îi era netedă pe umăr. A 
coborât privirea spre mine, uimit. 

— Ce faci, madonna? 

— Nimic, am răspuns și m-am lăsat din nou pe pernă, 
dezamăgită. 

Eram prea slabă și prea ameţită pentru a-mi alege cu grijă 
cuvintele. 

— Voiam să văd dacă ai o cicatrice de la vaccin. 

— Vaccin? 

Pricepută în a citi expresia de pe fețele oamenilor acum, aș fi 
văzut și cea mai mică tresărire, oricât de dibaci ar fi fost 
ascunsă. Însă nu am văzut nimic. 

— Și de ce îmi mai spui madonna? am întrebat. 

Mâinile mi s-au odihnit pe umflătura mică a stomacului, blând, 
parcă pentru a nu tulbura golul nimicitor dinăuntru. 

— Mi-am pierdut copilul. 

M-a privit ușor surprins. 

— Ah, dar nu ţi-am spus madonna pentru că așteptai un copil, 
doamna mea. 

— De ce, atunci? 

Nu mă așteptam cu adevărat să răspundă, însă a făcut-o. 
Obosiţi și istoviți cum eram amândoi, parcă eram suspendaţi 
împreună într-un spaţiu lipsit de timp și de urmări; căci între noi 
nu mai era loc de nimic altceva în afară de purul adevăr. 

A oftat. 

— Toată lumea are o culoare în jur, a spus el cu simplitate. 
Peste tot în jurul lor, precum un nor. A dumitale era albastru, 
madonna. Precum mantia Fecioarei. Cum e și a mea. 

Perdeaua de pânză a tremurat o clipă și Raymond s-a făcut 
nevăzut. 


|26. Fontainebleau 


Timp de câteva zile, am dormit. Fie că era o parte necesară a 
recuperării fizice sau un refugiu încăpățânat împotriva realităţii 
concrete, nu știu, însă mă trezeam împotriva voinţei mele doar 
cât să mănânc ceva, căzând imediat la loc într-un somn al 
uitării, ca și cum greutatea mică și caldă a supei de oase din 


VP - 474 


stomacul meu era o ancoră care mă trăgea în jos după ea, prin 
adâncurile mocirloase ale somnului. 

Câteva zile mai târziu m-am trezit la sunetul insistent de voci 
de alături și la atingerea unor mâini care mă ridicau din pat. 
Brațele care mă ţineau erau puternice și masculine și, preţ de o 
clipă, am simţit că plutesc de bucurie. Apoi m-am trezit de-a 
binelea, luptându-mă slab cu valul de arome de tutun și vin 
ieftin, găsindu-mă în brațele lui Hugo, valetul uriaș al lui Louise 
de La Tour. 

— Pune-mă jos! am spus, lovindu-l fără vlagă. 

Pe chipul lui Hugo s-a așternut o expresie uluită la această 
înviere din morți, și aproape că mi-a dat drumul când o voce 
puternică și poruncitoare ne-a oprit pe amândoi. 

— Claire, draga mea prietenă! Nu-ţi fie teamă, ma chère, nu-ţi 
face nimic. Te duc la Fontainebleau. Aerul și mâncarea bună 
sunt ceea ce îţi trebuie. Și odihnă, ai nevoie de odihnă... 

Am clipit în lumină precum un miel nou-născut. Chipul rotund, 
rozaliu și îngrijorat al lui Louise plutea undeva în apropiere 
precum un heruvim pe un nor. Maica Hildegarde stătea în 
picioare în spatele ei, înaltă și neclintită precum îngerul de la 
porțile Raiului, această iluzie celestă fiind îmbogăţită și de faptul 
că amândouă femeile se opriseră în faţa vitraliului din vestibulul 
spitalului. 

— Da, a spus ea, vocea ei dând și celui mai simplu cuvânt mai 
multă semnificaţie decât toată ciripeala lui Louise. Va fi bine 
pentru dumneata. Au revoir, draga mea. 

Și cu aceasta, am fost purtată în jos pe scările spitalului și 
băgată vrând-nevrând în trăsura lui Louise, fără putere ori 
voință să protestez. 

Zdruncinăturile trăsurii cauzate de gropi și șanțuri m-au ţinut 
trează pe tot parcursul călătoriei până la Fontainebleau. Asta, și 
vorbăria fără întrerupere a lui Louise, care a contribuit din plin. 
La început am făcut câteva încercări ameţite să răspund, însă 
curând mi-am dat seama că nu aștepta niciun răspuns din 
partea mea și că de fapt putea vorbi mai ușor fără ele. După 
zilele petrecute în cripta rece, din piatră cenușie a spitalului, mă 
simțeam ca o mumie proaspăt dezvelită, și mă feream din faţa 
asaltului luminii prea puternice și a culorilor prea vii. Simţeam 
că îmi era mai ușor să mă obișnuiesc dacă mă retrăgeam puţin 

și lăsam totul să treacă pe lângă mine fără a încerca să disting 
fiecare detaliu. 

Această strategie a funcţionat până când am ajuns într-o mică 
pădure de lângă Fontainebleau. Trunchiurile stejarilor erau 
întunecaţi și groși, cu coroane mari și joase, care umbreau 
pământul de dedesubt cu o lumină zglobie, astfel încât întreaga 
pădure părea să se miște ușor în bătaia vântului. Admiram vag 
efectul când am băgat de seamă că ceva ce crezusem a fi 
trunchiurile copacilor se mișcau foarte ușor dintr-o parte în alta. 

— Louise! am exclamat prinzând-o strâns de braţ, făcând-o 
astfel să își întrerupă monologul la jumătatea cuvântului. 

S-a aplecat greoaie peste mine ca să vadă la ce mă uitam, 
apoi s-a rostogolit înapoi în partea ei de trăsură și a scos capul 
pe geam, strigând spre vizitiu. 

Ne-am oprit alunecând în praf chiar în fața pădurii. Erau trei, 
doi bărbaţi și o femeie. Vocea înaltă și agitată a lui Louise a 
continuat, protestând și chestionând, întreruptă din când în 
când de încercările vizitiului de a explica ori de a se scuza, însă 
eu nu eram atentă la ei. 

In ciuda legănării și a ușoarei fluturări a hainelor, erau 
aproape nemișcaţi, mai inerți decât copacii în care erau agățați. 
Chipurile le erau negre de sufocare; monsieur Forez nu ar 
aproba deloc o asemenea metodă, mi-am spus, șocată. O 
execuţie de amatori, însă foarte eficientă. Vântul și-a schimbat 
direcția și un miros oribil, gazos ne-a năvălit în nări. 

Louise a ţipat și a bătut cu pumnii în cadrul geamului într-o 
indignare frenetică și trăsura a luat-o din loc cu o zdruncinătură 
care a aruncat-o în spate, pe locul ei. 

— Merde! a exclamat ea, făcându-și vânt agitată, cu obrajii în 
flăcări. Prostia idiotului ăstuia, să se oprească așa chiar acolo! 
Câtă lipsă de discernământ! Șocul nu face bine copilului, sunt 
convinsă, și tu, biata de tine... o, draga de tine, biata mea 
Claire! Îmi pare atât de rău, nu am vrut să îţi amintesc... Te rog 
să mă ierți, sunt atât de lipsită de tact... 

Din fericire, agitația ei pentru că mă putuse necăji a făcut-o 
să-și uite propria spaimă la vederea trupurilor, însă era foarte 
obositor pentru mine să încerc să îi temperez scuzele. În cele 
din urmă, de disperare, am schimbat din nou subiectul către cei 
spânzurați. 

— Cine? 

Tactica mea funcţiona; a clipit și, amintindu-și de șocul pe 
care îl suferise, a scos flaconul cu vapori de amoniac și a tras 
puternic în piept, provocându-și un strănut din reflex. 

— Huu... ciuu! Hughenoţi, a reușit să rostească, pufnind și 
fornăind. Eretici protestanți. Așa zice vizitiul. 

— Îi spânzură? Încă? 

Cumva crezusem că persecuțiile religioase erau o amintire a 
vremurilor mai de demult. 

— Ei bine, de obicei acesta nu e singurul motiv, deși e 
suficient, a spus Louise, pufnind. 

Și-a tamponat delicat nasul cu o batistă brodată, examinând 
rezultatele cu un ochi critic, apoi a dus din nou pânza la nas și a 
suflat cu un fluierat satisfăcător. 

— Ah, așa e mai bine, a spus îndesându-și batista înapoi în 
buzunar și rezemându-se pe spate cu un oftat. Acum mi-am 
revenit. Ce șoc teribil! Dacă trebuie să îi spânzure n-au decât, 
dar chiar e nevoie să o facă în public, unde doamnele să fie 
expuse unei asemenea priveliști dezgustătoare? Ai observat 
cum miroseau? Pfuuu! Acestea sunt pământurile contelui 
Medard; îi voi trimite o scrisoare foarte aspră despre asta, să 
vezi tu de n-oi face-o! 

— Dar de ce îi spânzură pe acești oameni? am întrebat, 
întrerupând-o în maniera brutală care era singura metodă 
posibilă de a conversa cu adevărat cu Louise. 

— O, pentru vrăjitorie cel mai probabil. Era și o femeie, ai 
văzut. De obicei când sunt femei implicate, e vrăjitorie. Dacă 
sunt doar bărbaţi, cel mai adesea predică răzvrătirea și erezia, 
însă femeile nu predică. Ai văzut hainele negre și urâte pe care 
le purta? Oribil! Atât de deprimant să porţi mereu numai culori 
întunecate; ce fel de religie și-ar obliga credincioșii să poarte 
asemenea haine în fiecare zi? Este limpede lucrarea Diavolului, 
oricine poate vedea asta. Le e teamă de femei, asta e, așa că... 

Am închis ochii și m-am lăsat pe spate în scaun. Speram că nu 
eram foarte departe de casa de la ţară a lui Louise. 

e 

Pe lângă maimuţă, de care nu voia să se despartă, casa de la 
ţară a lui Louise era decorată cu alte obiecte de un gust 
îndoielnic. În Paris, gustul soţului ei și al tatălui ei trebuia fi 
consultat, și drept urmare, camerele casei erau mobilate luxos, 
dar în tonuri liniștite. Însă în casa de la ţară Jules venea foarte 

rar, fiind prea ocupat în oraș, și în consecinţă Louise avusese 
mână liberă să mobileze casa după gustul ei. 

— Aceasta e noua mea jucărie; nu e drăguță? a gângurit ea 
încântată, plimbându-și mâna drăgăstos peste lemnul întunecat 
al unei case miniaturale răsărind excentric din perete alături de 
un suport auriu de lumânări în forma unei Euridice. 

— Parcă e un ceas cu cuc, am spus, nevenindu-mi a crede. 

— Ai mai văzut până acum unul? Nu credeam că se găsește 
vreunul în Paris! 

Louise s-a bosumflat puţin la gândul că jucăria ei ar putea să 
nu fie unică, dar s-a luminat când a învârtit limbile ceasului spre 
următoarea oră. S-a dat un pas în spate, radiind mândră când 
micul cuc și-a ițit capul și a emis o succesiune de ciripituri. 

— Nu e minunat? a întrebat ea, atingând o clipă capul păsării 
când a dispărut înapoi în ascunzătoarea ei. Berta, jupâneasa de 
aici mi l-a procurat; fratele ei l-a adus tocmai din Elveţia. Se 
poate spune orice despre elveţieni, dar sunt niște sculptori în 
lemn foarte îndemânatici, nu? 

Voiam să spun nu, în schimb abia am bâiguit diplomat câteva 
cuvinte admirative. 

Mintea de lăcustă a lui Louise a zburat sprintenă spre un alt 
subiect, posibil provocat de gândul la servitorii elveţieni. 

— Ştii, Claire, a spus ea cu o nuanţă de reproș în glas, chiar ar 
trebui să vii la Slujbă în capelă în fiecare dimineaţă. 

— De ce? 

Și-a aplecat capul în direcţia ușii, pe unde trecea una din 
slujnice cu o tavă. 

— Pe mine nu mă interesează personal, dar servitorii... Sunt 
foarte superstiţioși aici, la ţară, știi? Și unul din valeţii casei de la 
Paris a fost suficient de nesăbuit încât să îi povestească 
bucătarului toată istoria cum că tu ai fi La Dame Blanche. Eu le- 
am spus desigur că sunt numai prostii și am ameninţat că voi 
concedia pe oricine care va răspândi această bârfă, dar... mă 
rog, poate ar ajuta dacă ai veni la slujbă. Sau cel puţin te-ai ruga 
cu voce tare din când în când, astfel încât să te poată auzi. 

Necredincioasă cum eram, mi s-a părut că slujba zilnică în 
capela casei ar putea fi prea mult, însă am încuviinţat, vag 
amuzată, să fac tot ce pot pentru a potoli temerile servitorilor; 
drept consecinţă, Louise și cu mine ne-am petrecut următoarea 
oră citind cu glas tare psalmi una alteia și recitând la unison și 

cu voce tare Tatăl Nostru. Habar n-aveam ce efect ar putea 
avea acest spectacol asupra servitorilor, dar cel puţin m-a 
epuizat suficient, încât am urcat în camera mea să trag un pui 
de somn și am dormit fără vise până a doua zi dimineaţa. 

Aveam adesea probleme cu somnul, poate din cauză că 
starea de trezie se deosebea foarte puţin de o toropeală agitată. 
Stăteam trează în timpul nopţii privind în sus la tavanul alb de 
ghips cu muluri de fructe și flori. Atârna deasupra mea precum o 
siluetă de un cenușiu stins în întuneric, personificarea depresiei 
care îmi înceţoșa mintea în timpul zilei. Când reușeam să închid 
ochii în timpul nopţii, visam. Nu puteam opri visele cu ternul 
cenușiu; veneau în culori vii pentru a mă asalta în întuneric. 
Așadar, dormeam foarte rar. 

e 

Nu aveam nicio veste de la Jamie ori despre Jamie. Fie că era 
sentimentul de vinovăție, fie vreo rană care îl împiedicase să 
vină la mine la spital, nu știam. Însă nu venise, și nu a venit nici 
la Fontainebleau. Acum probabil că plecase spre Orvieto. 

Uneori mă trezeam întrebându-mă când - sau dacă - îl voi 
revedea și ce - dacă ne revedeam - ne-am putea spune unul 
celuilalt. Căci în cea mai mare parte preferam să nu mă gândesc 
la asta, lăsând zilele să treacă, una câte una, evitând gândurile 
despre viitor sau despre trecut, trăind doar în prezent. 

Pierzându-și idolul, Fergus se ofilea. Îl vedeam zi de zi de la 
fereastra mea, stând inconsolabil sub o tufă de păducel din 
grădină, cu genunchii strânși la piept și privind de-a lungul 
drumului spre Paris. În cele din urmă, m-am hotărât să ies la el, 
croindu-mi drum cu greu pe scări în jos și de-a lungul potecii din 
grădină. 

— Nu găsești nimic de făcut, Fergus? l-am întrebat. Sigur 
vreunul din băieţii de la grajd ar putea avea nevoie de o mână 
de ajutor, sau ceva. 

— Da, milady, a încuviinţat el sceptic. 


S-a scărpinat absent la fund. Îl urmăream cu o profundă 
suspiciune. 

— Fergus, am spus, încrucișându-mi braţele pe piept, ai 
păduchi? 

Și-a retras imediat mâna de parcă s-ar fi ars. 

— O, nu, milady! 

Am întins braţul în jos și l-am tras pe picioare, apoi l-am 
mirosit delicat, după care l-am apucat de guler, trăgându-l cât 
să văd un inel soios în jurul gâtului. 

— Baie, am spus scurt. 

— Nu! 

S-a smucit într-o parte, dar l-am apucat de umăr. Eram 
surprinsă de vehementa lui; deși nu era mai amator de baie 
decât parizianul obișnuit - care privea prospectul îmbăierii cu o 
repulsie soră cu groaza, totuși nu puteam asocia copilul pe care 
îl cunoșteam, de obicei ascultător, cu mica furie dezlănțuită 
deodată în fața mea. 

S-a eliberat cu un sunet de material rupt, ţâșnind prin tufele 
de mure precum un iepure fugărit de o nevăstuică. Un foșnet de 
frunze și un scrâșnet de pietre și dus a fost peste zid, 
îndreptându-se spre dependinţele din spatele moșiei. 

Mi-am croit drum prin labirintul de acareturi șubrede din 
spatele castelului, înjurând în barbă în vreme ce săream peste 
băltoace de noroi și mormane de bălegar. 

Deodată s-a auzit un bâzâit ascuţit și un nor de muște s-a 
ridicat din maldărul aflat la un metru în faţa mea, cu trupurile 
sclipind albastru în lumina soarelui. 

Eu nu eram suficient de aproape încât să le fi tulburat; trebuie 
să fi fost o mișcare în cadrul întunecat al ușii, lângă movila de 
bălegar. 

— Aha! am spus cu voce tare. Te-am prins, fiu murdar de ce 
vrei tu! leși imediat de acolo! 

Nimeni nu s-a arătat, însă din interiorul șopronului s-a auzit o 
mișcare vagă și mi s-a părut că văd o sclipire de alb. Ținându- 
mă de nas, am pășit peste maldărul de bălegar în șopron. 

S-au auzit două oftaturi de oroare; al meu, văzând ceva care 
semăna cu unul din Sălbaticii din Borneo” întins de-a lungul 
peretelui îndepărtat, și al lui, la vederea mea. 

Razele soarelui pătrundeau printre crăpăturile dintre scânduri, 
lăsând să intre suficientă lumină încât să ne vedem clar unul pe 
celălalt, îndată ce ochii mei s-au adaptat la întuneric. Nu arăta, 
la urma urmelor, atât de înfiorător cum crezusem iniţial, dar nici 
cu mult mai bine. Barba sa era la fel de murdară și încâlcită ca 


A 


și părul de pe cap, care îi cădea peste umeri pe o cămașă 


7 Wild Men of Borneo - Waino and Plutanor, doi fraţi pitici circari, care au trăit în 

zdrenţuroasă ca a unui cerșetor. Era descult și dacă termenul 
sans-culottes nu devenise încă un termen uzual, nu era din 
cauză că el nu ar fi încercat. 

Nu îmi era teamă de el, pentru că era limpede că lui îi era 
foarte teamă de mine. Se lipea de zid parcă încercând să treacă 
prin el prin osmoză. 

— Stai liniștit, am spus blând. Nu îţi fac nimic. 

Dar în loc să se liniștească, omuleţul a țâșnit deodată în sus, a 
vârât braţul în gura cămășii și a scos un crucifix din lemn, legat 
cu o fâșie din piele. L-a ridicat spre mine și a început să se 
roage, cu o voce îngrozită. g 

— O, la naiba! am spus enervată. Incă unul! Am tras adânc 
aer în piept. „Pater-Noster-qui-es-in-coeliset-in-terra...” 

A căscat ochii la mine, continuând să se agate de crucifix, dar 
cel puţin încetase cu propriile rugăciuni, văzându-mă pe mine 
recitând. 

— ... Amin! am încheiat cu un oftat. 

Mi-am ridicat ambele mâini și le-am agitat în fața lui. 

— Vezi? Nu am spus niciun cuvânt pe de-a-ndoaselea, nu am 
spus nici măcar un singur „dă-ne-o nouă astăzi” nelalocul lui, 
corect? Nici măcar nu mi-am încrucișat degetele. Deci nu pot fi o 
vrăjitoare, nu-i așa? 

Bărbatul și-a coborât crucifixul și a rămas privindu-mă cu gura 
căscată. 

— Vrăjitoare? a spus el. 

Mă privea de parcă ar fi crezut că sunt nebună, ceea ce mi se 
părea oarecum ironic în aceste circumstanțe. 

— Nu ai crezut că sunt vrăjitoare? am spus, începând să mă 
simt ușor ridicol. 

Ceva ce aducea cu un zâmbet s-a ivit printre șuvițele încâlcite 
ale bărbii. 

— Nu, madame, a spus el. Eu sunt obișnuit ca oamenii să 
spună astfel de lucruri despre mine. 

— Ah, da? _ 

L-am studiat mai bine. In afară de zdrențe și de murdărie, 
bărbatul era evident nemâncat; încheieturile mâinilor care 
ieșeau din cămașă erau sfrijite ca ale unui copil. In același timp, 


3 Termen folosit pentru clasele de jos la sfârșitul secolului al XVIII-lea în Franţa. 
(n.red.). 

franceza lui era politicoasă și educată, deși cu un accent 
neobișnuit. 

— Dacă ești vrăjitor, am spus eu, atunci nu ai foarte mult 
succes. Cine naiba ești? 

La auzul acestor vorbe, privirile i s-au umplut din nou de 
teamă. Ochii îi fugeau dintr-o parte în alta, căutând scăpare, dar 
șopronul era construit solid, deși vechi, cu o singură intrare, cea 
în faţa căreia stăteam eu. În cele din urmă, adunându-și rezerve 
ascunse de curaj, s-a ridicat cât era de înalt - avea cu vreo 
șapte centimetri mai puţin decât mine - și cu mare demnitate a 
rostit: 

— Sunt reverendul Walter Laurent, din Geneva. 

— Eşti preot? 

Parcă mă lovise trăsnetul. Nu îmi puteam imagina ce putuse 
aduce un preot - elvețian sau nu - în această stare. 

Părintele Laurent părea aproape la fel de îngrozit ca și mine. 

— Preot? a repetat el. Un papist? Niciodată! 

Deodată mi-am dat seama care era adevărul. 

— Un hughenot! am spus. Asta e... ești protestant, nu-i așa? 

Îmi aminteam de trupurile pe care le văzusem spânzurate în 
pădure. Asta, mi-am dat seama, explica multe. 

Buzele îi tremurau, însă și le-a strâns pentru o clipă, înainte 
de a le deschide să îmi răspundă. 

— Da, madame, sunt pastor; predic în acest district de o lună. 
Mă ierţi, madame, a spus el lingându-și o clipă buzele, 
măsurându-mă cu privirea, cred că nu ești franțuzoaică? 

— Sunt englezoaică, am spus și s-a relaxat deodată, ca și cum 
cineva i-ar fi luat cu mâna toată încordarea din șira spinării. 

— Mare e Dumnezeu din cer, a spus el, smerit. Așadar, și 
dumneata ești protestantă? i 

— Nu, sunt catolică, am răspuns. Insă nu sunt foarte strictă, 
am adăugat, văzând expresia alarmată întipărindu-se din nou în 
ochii căprui-deschis. Nu-ţi face griji, nu voi spune nimănui că 
ești aici. Cred că ai venit să încerci să furi puţină mâncare? am 
întrebat compătimitor. 

— Furtul e un păcat! a răspuns el, îngrozit. Nu, madame. 
Dar... 

A strâns din buze, însă privirea furișată spre castel l-a dat de 
gol. 


VP - 482 


— Vasăzică unul dintre servitori îţi aduce mâncare, am spus. 
Așa că îi lași pe ei să fure pentru dumneata. Dar pe urmă, 
presupun că îi poţi absolvi de păcat, deci se rezolvă. Cam 
subțire gheața morală pe care umbli, dacă mă întrebi pe mine, 
am spus dezaprobator, dar la urma urmelor, nu mă privește pe 
mine, probabil. 

Un licăr de speranţă i-a sclipit în ochi. 

— Vrei să spui... că nu vei porunci să fiu arestat, madame? 

— Bineînțeles că nu. Am un fel de slăbiciune pentru cei care 
fug de lege, după ce am fost și eu odată la un pas de a fi 
arestată. 

Nu prea înțelegeam de ce sunt atât de volubilă; ușurarea de a 
găsi pe cineva care părea inteligent, am crezut. Louise era 
dulce, devotată și bună, dar avea tot atâta creier cât ceasul ei 
cu cuc din salon. Gândindu-mă la ceasul ei elveţian, mi-am dat 
seama deodată cine trebuie să fie enoriașii lui tainici. 

— Uite, am spus, dacă vrei să stai aici, mă voi duce la castel 
și le voi spune Bertei sau lui Maurice că ești aici. 

Bietul om nu era decât piele, oase și ochi. Tot ce gândea era 
reflectat în pupile mari, de un cafeniu cald. In acea clipă, se 
vedea limpede părerea lui că aceia care încercaseră să mă ardă 
pe rug intuiseră adevărul. 

— Am auzit, a început el rar, întinzând din nou mâna după 
crucifix, despre o englezoaică pe care parizienii o numesc „La 
Dame Blanche”. O asociată a lui Raymond Ereticul. 

— Eu sunt aceea, am spus oftând. Deși nu sunt asociata 
maestrului Raymond, nu cred. Îmi e doar prieten. 

Văzându-l mijind privirea sceptică spre mine, am tras din nou 
adânc aer în piept. 

— „Tatăl nostru...” 

— Nu, nu, madame, te rog. 

Spre surpriza mea, coborâse crucifixul și zâmbea. 

— Și eu sunt o cunoștință a maestrului Raymond, pe care îl 
cunosc din Geneva. Acolo dumnealui era un renumit vindecător 
și botanist. Acum, din păcate, mi-e teamă că a apucat pe cărări 
mai întunecate, deși nimic nu a fost dovedit, desigur. 

— Dovedit? În legătură cu ce? Și care este toată povestea cu 
Raymond Ereticul? 


VP - 483 


— Nu știai? a zis, ridicând din sprâncenele subţiri. Ah. Atunci 
nu ești asociată cu... activităţile maestrului Raymond, a 
continuat, relaxându-se considerabil. 

„Activitate” părea o descriere modestă a metodei prin care 
mă vindecase Raymond, deci am clătinat din cap. 

— Nu, însă aș vrea să îmi spui. Ah, dar nu ar trebui să pierd 
vremea stând de vorbă; ar trebui să mă duc să o trimit pe Berta 
cu ceva de mâncare. 

El a fluturat o mână, cu o oarecare demnitate. 

— Nu e urgent, madame. Poftele trupului nu au nicio 
importanță când cântăresc împotriva celor ale sufletului. Și 
catolică sau nu, ai fost bună cu mine. Dacă nu ești implicată în 
activităţile oculte ale maestrului Raymond, atunci e bine să fii 
avertizată din timp. 

Și ignorând mizeria și scândurile crăpate de pe podea, și-a 
încrucișat picioarele și s-a așezat pe jos, rezemat de peretele 
șopronului, făcându-mi semn amabil să mă așez și eu. Intrigată, 
m-am lăsat în fața lui, ridicând faldurile fustei pentru a nu le târî 
prin bălegar. 

— Ai auzit vreodată de un bărbat numit du Carrefours, 
madame? a întrebat pastorul. Nu? Ei bine, e un nume celebru în 
Paris, te asigur, însă ai face bine să nu îl pronunțţi. Acest bărbat 
este organizatorul și conducătorul unui cerc de vicii și depravare 
de nepovestit, în asociere cu cele mai decăzute practici oculte. 
Nici nu am curajul să îţi povestesc despre unele dintre 
ceremoniile care au avut loc în secret în cercurile nobilimii. Și ei 
spun despre mine că aș fi vrăjitor! a murmurat el aproape ca 
pentru sine. 

A ridicat un arătător noduros, parcă pentru a contracara 
obiecția mea nerostită. 

— Sunt conștient, madame, de genul de bârfă care este 
răspândită de obicei fără legătură cu faptele - cine ar putea ști 
mai bine decât noi? Însă activităţile lui du Carrefours și ale 
adepților săi... despre ele știe toată lumea, căci a fost judecat 
pentru ele, închis și în cele din urmă ars în Piaţa Bastiliei ca 
pedeapsă pentru crimele sale. 

Îmi aminteam de remarca lui Raymond: „Nimeni nu a mai fost 
ars la Paris... cel puţin în ultimii douăzeci de ani” și m-am 
înfiorat, în ciuda vremii calde. 

— Și spui că maestrul Raymond era asociat cu acest du 
Carrefours? 

Pastorul s-a încruntat, scărpinându-și barba încâlcită. Probabil 
avea și păduchi și purici, mi-am spus în sinea mea și am 
încercat să mă îndepărtez discret. 

— E dificil de spus. Nimeni nu știe de unde a venit maestrul 
Raymond; vorbește câteva limbi, fără un accent sesizabil. Un 
individ foarte misterios, maestrul Raymond, dar - aș jura în 
numele lui Dumnezeu -, un om bun. 

— Și eu sunt aceeași părere, am spus, zâmbindu-i. 

A  încuviințat din cap, întorcându-mi zâmbetul, apoi a 
redevenit serios și și-a reluat povestirea. 

— Cu toate acestea, a corespondat cu du Carrefours din 
Geneva. Știu asta pentru că mi-a spus-o el însuși - furniza 
diverse substanțe la comandă: plante, elixiruri și piei uscate de 
animale. Chiar și un soi de pește - o chestie cât se poate de 
ciudată și de înspăimântătoare, care mi-a povestit că era adusă 
din cele mai întunecate adâncimi ale mării; un animal oribil, tot 
numai dinţi, aproape lipsit de carne, dar cu cele mai 
înspăimântătoare... luminiţe... precum niște felinare minuscule, 
sub ochi. 

— Adevărat? am spus, fascinată. 

Pastorul Laurent a ridicat din umeri. 

— Toate astea ar putea fi destul de inofensive, desigur, doar o 
chestiune de afaceri. Insă a dispărut din Geneva în aceeași 
perioadă cu execuţia, și începusem să aud povești cum că 
maestrul Raymond își stabilise afacerea la Paris, și că preluase 
totodată o parte dintre activitățile clandestine ale lui du 
Carrefours. 

— Hmmm, am spus, gândindu-mă la camera tainică a lui 
Raymond și la dulapul decorat cu semne cabalistice, pentru a-i 
ține deoparte pe cei care credeau în ele. Altceva? 

Sprâncenele reverendului Laurent s-au arcuit în sus. 

— Nu, madame, a spus el, cam slab. Nimic altceva, din 
cunoștințele mele. 

— Ei bine, eu nu mă dedau la asemenea practici, l-am 
asigurat. 

— 0? Bun, a spus el, șovâind. 

A rămas tăcut un moment, parcă gândindu-se la ceva, apoia 
înclinat amabil capul spre mine. 

— Mă vei ierta dacă mă bag unde nu îmi fierbe oala, 
madame? Berta și Maurice mi-au menţionat ceva despre 
pierderea dumitale. Îmi pare rău, madame. 

— Mulţumesc, am spus, privind la razele de soare proiectate 
pe podea. 

S-a lăsat din nou tăcerea, apoi pastorul Laurent a rostit cu 
delicateţe: 

— Soţul dumitale, madame? El nu e aici? 

— Nu, am răspuns, cu privirea plecată. 

Pentru câteva clipe muștele au coborât, apoi s-au îndepărtat, 
negăsind de mâncare. 

— Nu știu unde e. 

Nu voiam să spun mai multe, însă ceva m-a făcut să ridic 
privirea spre pastorul scund, în zdrenţe. 

— Îi păsa mai mult de onoarea lui decât de mine sau de 
copilul lui sau de un om nevinovat, am spus amar. Nu îmi pasă 
unde este; nu vreau să îl mai văd niciodată! 

M-am oprit deodată, zdruncinată. Până acum, nu formulasem 
acest gând în cuvinte, nici măcar pentru mine însămi. Intre noi 
fusese o mare încredere pe care Jamie o spulberase, de dragul 
răzbunării. Înţelegeam, văzusem puterea motivului care îl mâna 
și știam că nu putea fi negat la nesfârșit. Insă îi cerusem câteva 
luni de graţie, pe care mi le făgăduise. Și pe urmă, incapabil să 
aștepte, își încălcase cuvântul și astfel sacrificase tot ce era 
între mine și el. Nu doar asta: pusese în pericol misiunea în care 
noi eram angajaţi. Puteam înţelege, dar nu puteam ierta. 

Pastorul Laurent a pus o mână peste a mea. Era murdară și 
aspră, iar unghiile îi erau rupte și negre, însă nu mi-am ferit 
mâna. Așteptam să-mi spună tot soiul de banalităţi sau să-mi 
țină o predică, însă nu a rostit niciun cuvânt; doar mi-a ţinut 
îndelung mâna, cu multă blândeţe, pe măsură ce soarele se 
deplasa peste scândurile podelei și muștele bâzâiau leneș și 
greu deasupra capetelor noastre. 

— Ar trebui să pleci, a spus el în cele din urmă, dând drumul 
mâinii mele. Vor băga de seamă că ai dispărut. 

— Cred că da. 

Am tras adânc aer în piept, simţindu-mă cel puţin mai 
stăpână pe mine, dacă nu mai bine. Am băgat mâna în 
buzunarul rochiei; aveam cu mine un mic portmoneu. 

Am ezitat, căci nu doream să îl ofensez. La urma urmelor, 
după credinţa lui, eram o eretică, dacă nu chiar o vrăjitoare. 

— Îmi permiţi să îţi ofer niște bani? am întrebat precaută. 

A stat pe gânduri o clipă, apoi a zâmbit, ochii căprui-deschis 
sclipind. 

— Cu o condiţie, madame. Îmi vei permite să mă rog pentru 
dumneata. 

— Bună afacere, am spus și i-am întins portmoneul. 


|27. O audienţă cu Maiestatea Sa 


Pe măsură ce treceau zilele la Fontainebleau, am început 
treptat să îmi recapăt puterile trupești, deși mintea mea 
continua să o ia razna și mă feream de orice amintire sau 
acțiune. 

Aveam puţini vizitatori; casa de la ţară era un refugiu, unde 
viața socială frenetică a Parisului părea încă unul din visurile 
agitate care mă bântuiau. Am fost surprinsă, deci, când o 
slujnică m-a chemat în salon pentru a întâmpina un musafir. Mi- 
a trecut prin minte că ar putea fi Jamie, și am simţit cum îmi 
vine să vomit de ameţeală. Dar pe urmă a intervenit raţiunea: 
Jamie trebuie să fi plecat în Spania de acum, nu avea cum să se 
întoarcă înainte de ultimele zile ale lui august. Și când avea să o 
facă? 

Nu mă puteam gândi la asta. Am împins ideea într-un colț al 
minţii, însă mâinile îmi tremurau în timp ce îmi legam panglicile 
pentru a cobori. 

Spre surpriza mea, „musafirul” era Magnus, majordomul casei 
lui Jared din Paris. 

— Vă cer iertare, madame, a spus el, făcând o plecăciune 
adâncă atunci când m-a văzut. Nu am vrut să îmi dau cu 
părerea... însă nu știam dacă nu cumva chestiunea era 
importantă... și cum stăpânul e plecat... 

Demn în propria sa sferă de influenţă, bătrânul majordom își 
pierduse toată stăpânirea de sine atât de departe de casă. Mi-a 
luat ceva vreme până am reușit să scot de la el o poveste 
coerentă, dar în cele din urmă mi-a întins un bilet împăturit și 
sigilat, adresat mie. 

— Scrisul e al lui monsieur Murtagh, a spus Magnus, pe un ton 
de uluire amestecat cu o doză de oroare. 

Asta explica ezitarea, mi-am spus în sinea mea. Servitorii de 
la casa din Paris îl priveau cu toţii pe Murtagh cu un soi de 
groază respectuoasă, exacerbată și de povestirea întâmplărilor 
din Rue du Faubourg Saint Honoré. Biletul sosise la casa din 
Paris în urmă cu două săptămâni, mi-a explicat Magnus. Neștiind 
ce să facă cu el, servitorii s-au codit și s-au sfătuit, dar în cele 
din urmă, el hotărâse că biletul trebuie supus atenţiei mele. 

— Stăpânul fiind plecat, a repetat el. 

De data aceasta, am fost atentă la vorbele lui. 

— Plecat? am repetat. 

Biletul era mototolit și pătat de la drum, ușor ca o frunză în 
mâna mea. 

— Vrei să spui că Jamie a plecat înainte ca acest bilet să 
ajungă? 

Nu înțelegeam nimic; acesta trebuie să fie biletul prin care 
Murtagh îi spunea numele și data la care urma să ridice ancora 
vasul care transporta vinul lui Charles Stuart din Lisabona. Jamie 
nu putea să fi plecat spre Spania înainte de a primi această 
informaţie. 

Parcă pentru a verifica informaţia, am rupt sigiliul și am 
desfăcut biletul. Imi era adresat mie, pentru că Jamie socotise 
că șansele ca scrisorile mele să fie interceptate erau mai mici 
decât scrisorile lui. De la Lisabona, datată cu aproape o lună în 
urmă, scrisoarea nu purta nicio semnătură, însă nici nu era 
nevoie. 

„Salamandra ridică ancora din Lisabona pe 18 iulie” era tot ce 
conţinea nota. 

Eram uimită să văd ce scris mic și îngrijit avea Murtagh; 
cumva mă așteptasem la o mâzgălitură fără formă. 

Am ridicat privirea de pe hârtie și i-am văzut pe Magnus și 
Louise schimbând priviri foarte stranii. 

— Ce este? am spus tăios. Unde e Jamie? 

Pusesem absenţa lui de la Hôpital des Anges după pierderea 
sarcinii pe seama vinovâăţiei, știind că acţiunea lui lipsită de 
judecată ne ucisese copilul, îl ucisese pe Frank și aproape mă 
costase viaţa. In acel moment, nu îmi păsa; nici eu nu doream 
să îl văd. Acum am început să mă gândesc la o altă explicaţie a 
absenței sale, una mai sinistră. 

Louise a fost cea care a vorbit în cele din urmă, îndreptându- 
și umerii grăsuţi, pregătindu-se pentru ce urma: 

— E închis în Bastilia, a spus ea, trăgând adânc aer în piept. 
Pentru duel. 

Am simţit că mi se taie genunchii și m-am așezat pe dată 
unde mi-a venit la îndemână. 

— Și de ce naiba nu mi-ai spus? 

Nu știam sigur ce simt la auzul acestei vești: șoc sau groază... 
Frică? Sau un mic sentiment de satisfacţie? 

— Nu... nu voiam să te supăr, cherie, s-a bâlbâit Louise, luată 
prin surprindere de disperarea care se citea pe chipul meu. Erai 
atât de slăbită... și nu puteai face nimic, la urma urmelor. Și nici 
nu ai întrebat, a remarcat ea. 

— Dar cum... cât... cât de lungă e sentința? am întrebat. 

Oricare ar fi fost sentimentul meu iniţial, era acum înlocuit de 
o panică bruscă și de nedescris. Biletul lui Murtagh ajunsese în 
Rue Tremoulins în urmă cu două săptămâni. Jamie ar fi trebuit 
să plece la primirea ei... dar nu plecase. 

Louise a chemat servitorii poruncindu-le să aducă vin și vapori 
de amoniac, și pene arse, toate deodată; trebuie să fi arătat 
destul de alarmant. 

— E o încălcare a poruncii regelui, a spus ea, domolindu-se. Și 
va rămâne în închisoare cât dorește acesta. 

— lisuse Roosevelt Hristoase! am murmurat, dorindu-mi să 
am altceva mai dur de spus. 

— Din fericire /e petit James nu și-a omorât oponentul, s-a 
grăbit Louise să adauge. Căci pedeapsa ar fi fost mult mai... 
aaau! 

Și-a tras fustele în dungi într-o parte pentru a evita cascada 
de ciocolată și biscuiţi când am dat peste gustările proaspăt 
aduse. Tava s-a prăbușit pe podea, în vreme ce eu rămăsesem 
cu privirile aţintite asupra ei. Mâinile îmi erau strâns lipite de 
coaste, cea dreaptă răsucită protector peste inelul din aur de la 
mâna stângă. Metalul subţire părea să îmi ardă pielea. 

— Așadar n-a murit? am întrebat ca prin vis. Căpitanul 
Randall... trăiește? 

— Păi, da, a spus ea, ridicând privirea nedumerită spre mine. 
Nu știai? E grav rănit, dar se zice că se va recupera. Te simţi 
bine, Claire? Arăţi... 

Dar celelalte cuvinte s-au pierdut în mugetul care mi-a 
inundat urechile. 

e 

— Ai făcut prea multe, prea curând, a spus Louise cu 
severitate, trăgând într-o parte draperiile. Ți-am spus eu, nu? 

— Cred că da, am zis. 

M-am ridicat în capul oaselor și mi-am coborât picioarele 
peste marginea patului, atentă la oricare semn cât de mic de 
ameţeală. Capul nu mi se învârtea, urechile nu îmi ţiuiau, 
vederea dublă dispăruse, ca și tendinţa de a mă prăbuși la 
podea. Semnele vitale erau în regulă. 

— Am nevoie de rochia galbenă și pe urmă, ești drăguță să 
chemi trăsura, Louise? am întrebat. 

Louise m-a privit cu oroare. 

— Doar nu ai de gând să ieși! Nici nu vreau să aud! Monsieur 
Clouseau vine să te examineze! Am trimis un mesager să îl 
aducă aici imediat. 

Vestea că monsieur Clouseau, un doctor renumit în societate, 
venea la Paris să mă examineze, ar fi fost un motiv suficient de 
întemeiat să mă pună pe picioare, dacă aș fi avut nevoie de un 
motiv. 

Optsprezece iulie era peste zece zile. Cu un cal iute, vreme 
bună și ignorarea disconfortului fizic, călătoria de la Paris la 
Orvieto putea fi făcută în șase zile. Asta îmi lăsa patru zile să 
pun la cale eliberarea lui Jamie din Bastilia; nu-mi puteam pierde 
vremea cu monsieur Clouseau. 

— Hmm, am spus, privind gânditoare în jurul camerei. Atunci, 
cheamă o slujnică să mă îmbrace. Nu vreau să mă găsească 
monsieur Clouseau în cămașă de noapte. 

Deși continua să mă măsoare cu îndoială, argumentul meu 
suna plauzibil; cele mai multe dintre doamnele de la Curte s-ar 
ridica și de pe patul de moarte pentru a se asigura că erau 
îmbrăcate potrivit pentru ocazie. 

— Prea bine, a încuviinţat, întorcându-se să plece. Dar să stai 
în pat până când urcă Yvonne, auzi? 

Rochia galbenă era una din cele mai frumoase ale mele, lejeră 
și elegantă, croită în stilul sacgue la modă, cu un guler larg 
rulat, mâneci lungi și încheietori brodate cu mărgele în față. 
Pudrată, pieptănată, cu ștrampii trași și parfumată în sfârșit, am 
cercetat perechea de pantofi pe care Yvonne îi așezase în fața 

mea, așteptându-mă să mă încalț. Mi-am întors capul dintr-o 
parte în cealaltă, încruntându-mă gânditoare. 

— Mmm, nu, am spus în cele din urmă. Nu cred. li voi purta 
pe ceilalţi, pe cei cu tocuri din piele roșie marocană. 

Servitoarea a privit sceptică spre rochia mea, cântărind parcă 
mental efectul pieii roșii cu moarul de mătase galbenă, dar s-a 
întors ascultătoare să scotocească în partea de jos a dulapului 
uriaș. 

Pășind pe vârfuri fără un sunet în spatele ei, încălțată doar în 
ciorapi, am împins-o cu capul înainte în dulap și am trântit ușa 
peste femeia agitată, care ţipa de sub maldărul de rochii căzute 
dinăuntru. Încuind ușa, am băgat cheia frumos în buzunarul 
rochiei, felicitându-mă în gând. Bună treabă, Beauchamp! mi-am 
spus. Toate aceste intrigi politice te învață lucruri la care 
profesorii tăi de la școala sanitară nici nu visau, fără îndoială. 

— Nu te îngrijora, am spus consolator către dulapul care se 
zguduia. Îmi închipui că nu va trece multă vreme până când va 
intra cineva în cameră și te va scoate de acolo. Și îi poţi spune 
prințesei că tu nu mi-ai dat voie să plec nicăieri. 

Printre vaietele disperate dinăuntru mi s-a părut că aud 
menţionându-se numele lui monsieur Clouseau. 

— Spune-i să consulte maimuța, am strigat peste umăr. Are 
râie. 

Succesul întâlnirii cu Yvonne m-a revigorat. Dar îndată ce am 
pornit cu trăsura, hodorogind înapoi spre Paris, m-am dezumflat 
din nou. 

Deși nu mai eram atât de furioasă pe Jamie, tot nu doream să 
îl văd. Sentimentele mele clocoteau amestecate și nu aveam 
nicio intenţie să le analizez îndeaproape; mă durea prea mult. 
Simţeam amărăciune și un oribil sentiment de eșec și mai 
presus de toate, sentimentul trădării; din partea lui și a mea. El 
nu ar fi trebuit niciodată să se ducă în Bois de Boulogne; iar eu 
nu ar fi trebuit să merg după el. Însă amândoi am acţionat sub 
impulsul firii și a sentimentelor noastre și împreună am cauzat - 
probabil - moartea copilului nostru. Nu doream să îmi întâlnesc 
partenerul de crimă, cu atât mai puţin să îmi dezvălui durerea în 
fața lui, să mă simt la fel de vinovată ca și el. Am fugit de tot ce 
îmi amintea de dimineaţa ploioasă din pădure; cu siguranţă am 
fugit de orice imagine cu Jamie, absorbit cum îl văzusem ultima 
dată, ridicându-se de deasupra victimei sale, cu chipul 

strălucind de răzbunarea care la scurt timp avea să îi lovească 
propria familie. 

Nu mă puteam gândi la asta nici măcar în trecere, fără să îmi 
simt stomacul strângându-se dureros, ca o amintire a durerii 
travaliului prematur. Mi-am apăsat pumnii peste catifeaua 
albastră a banchetei trăsurii, îndreptându-mi spatele pentru a 
mă elibera de fantoma presiunii. 

M-am întors pentru a privi pe fereastră, sperând să îmi distrag 
astfel gândurile, însă imaginile treceau fără ca eu să le văd, pe 
măsură ce mintea mi-a revenit, din proprie voinţă, la gândurile 
călătoriei mele. Oricare ar fi fost sentimentele mele pentru 
Jamie - dacă aveam să ne mai revedem vreodată, ce mai 
puteam fi sau nu unul pentru celălalt -, rămânea faptul că era în 
închisoare. Şi credeam că știu ce însemna pentru el închisoarea, 
date fiind amintirile lui legate de închisoarea Wentworth; mâinile 
insistente care îl pipăiau în vise, zidurile de piatră în care lovea 
în timpul somnului. Și mai importantă era chestiunea lui Charles 
și a vasului din Portugalia; împrumutul de la monsieur Duverney 
și Murtagh, pe cale să se îmbarce din Lisabona pentru a-și da 
întâlnire cu el în Orvieto. Erau lucruri prea importante pentru a 
permite emoţiilor mele să o ia razna. Pentru clanurile scoțiene și 
pentru scoţienii înșiși, pentru familia lui Jamie și pentru arendașii 
de la Lallybroch, pentru miile care aveau să moară la Culloden și 
după bătălie - trebuia să încercăm. lar pentru a încerca, Jamie 
trebuia să fie eliberat; nu era o acţiune pe care să o pot duce 
singură la bun sfârșit. 

Nu, nici nu se punea problema. Trebuia să fac tot posibilul 
pentru a-l scoate din Bastilia. 

Și ce puteam face concret? 

Am privit cerșetorii târându-se și făcând semne spre trăsură 
când am intrat pe Rue du Faubourg Saint Honore. Când nu știi 
ce să faci, mi-am spus în gând, caută ajutorul unei autorităţi mai 
înalte. 

Am bătut în panoul de lângă capra vizitiului. S-a dat într-o 
parte cu un scârţâit ascuţit și chipul mustăcios al vizitiului lui 
Louise s-a ivit, privindu-mă. 

— Madame. 

— La stânga, am spus. Spre L'H6pital des Anges. 

Maica Hildegarde a lovit cu degetele sale boante în hârtia cu 
portative, gânditoare, parcă bătând măsura unui fragment 
complicat. S-a așezat la masa din mozaic din biroul ei personal, 
față în faţă cu Herr Gerstmann, chemat să participe la acest sfat 
urgent. 

— Ei bine, da, a spus Herr Gerstmann sceptic. Da, cred că pot 
aranja o audienţă privată cu Maiestatea Sa, însă... sunteți sigură 
că soțul dumneavoastră... 

Dirijorul părea să aibă mari dificultăţi în a se exprima, ceea ce 
mă făcea să suspectez că cererea de eliberare a lui Jamie 
adresată regelui s-ar putea dovedi ceva mai complicată decât 
crezusem eu iniţial. 

Maica Hildegarde a răspuns acestei suspiciuni cu propria ei 
reacţie. 

— Johannes! a exclamat ea, atât de agitată încât să omită 
formula sa obișnuită de adresare. Nu poate face asta! La urma 
urmelor, madame Fraser nu este una din doamnele de la Curte - 
dumneaei e o persoană virtuoasă! 

— A... mulţumesc, am răspuns politicos. Dacă nu vă supăraţi 
totuși... ce anume ar avea de a face virtutea mea cu audiența la 
rege pentru a solicita eliberarea lui Jamie? 

Călugăriţa și dirijorul au schimbat priviri în care oroarea față 
de naivitatea mea se amesteca cu o rezervă vagă de a remedia 
situaţia. În cele din urmă, maica Hildegarde, cea mai curajoasă 
dintre ei doi, a luat taurul de coarne. 

— Dacă te duci singură pentru a cere o asemenea favoare din 
partea regelui, se va aștepta să se culce cu dumneata, a 
răspuns ea fără menajamente. 

După cât se codiseră să îmi spună, nici nu m-a surprins, dar 
am aruncat o privire spre Herr Gerstmann pentru confirmare, pe 
care mi-a acordat-o printr-o înclinare a frunţii. 

— Maiestatea Sa e sensibil la cereri venite din partea unor 
doamne cu un anumit șarm personal, a spus el delicat, devenind 
brusc interesat de unul din ornamentele de pe birou. 

— Dar există un preţ pentru asemenea cereri, a adăugat 
maica Hildegarde, nici pe de parte la fel de delicată. Majoritatea 
curtenilor sunt cât se poate de încântați atunci când soțiile lor 
intră în grațiile regelui; câștigurile dobândite merită sacrificarea 
virtuţii soțiilor lor. 

S-a strâmbat la acest gând, apoi și-a reluat expresia obișnuită 
de umor sever. 

— Dar soţul dumitale, a spus ea, nu îmi pare genul care să 
stea cuminte dacă îi pui coarne. 

Sprâncenele puternic arcuite înlocuiau semnul de întrebare de 
la sfârșitul frazei, așa că eu am clătinat din cap drept răspuns. 

— Nu cred. 

De fapt, era una din cele mai modeste afirmaţii pe care o 
auzisem în viața mea. Dacă „cuminte” nu era ultimul cuvânt 
care îmi venea în minte când mă gândeam la Jamie Fraser, cu 
siguranţă era foarte aproape de coada listei. Am încercat să îmi 
imaginez cam ce ar gândi Jamie, sau ce ar spune, ori ar face, 
dacă ar auzi vreodată că mă culcasem cu un alt bărbat, până la 
și incluzându-l pe regele Franţei. 

Gândul m-a făcut să îmi amintesc de încrederea care existase 
între noi, încă din ziua căsătoriei noastre și m-a cuprins deodată 
un sentiment de dezolare. Mi-am închis ochii o clipă, luptându- 
mă cu starea de rău fizic, dar trebuia să mă gândesc și la 
posibilitatea aceasta. 

— Dar, am spus, trăgând adânc aer în piept, mai există vreo 
altă modalitate? 

Maica Hildegarde s-a încruntat spre Herr Gerstmann, parcă 
așteptându-l să răspundă. Însă micul dirijor a ridicat din umeri, 
încruntându-se la rândul său. 

— Dacă ai avea un prieten cu o oarecare poziţie importantă, 
care ar putea interveni pentru soțul dumitale pe lângă 
Maiestatea Sa? a întrebat el. 

— Nu prea. 

Analizasem eu însămi toate posibilităţile de felul acesta în 
trăsura de la Fontainebleau, și fusesem nevoită să concluzionez 
că nu era nimeni căruia să îi pot cere în mod rezonabil să 
transmită o asemenea solie. Din cauza naturii ilegale și 
scandaloase a duelului - căci sigur Marie d'Arbanville răspândise 
bârfa în tot Parisul -, niciuna din cunoștințele noastre franceze 
nu își putea permite să se intereseze de situația noastră. 
Monsieur Duverney, care încuviințase să mă primească, fusese 
amabil, însă nu îmi dăduse prea multe speranţe. Sfatul său 
fusese să aştept. În câteva luni, când scandalul se va mai fi 
liniștit puţin, atunci Maiestatea Sa putea fi abordat. Însă acum... 

La fel și ducele de Sandringham, atât de legat de protocoalele 
delicate ale diplomaţiei, încât își concediase secretarul personal 
doar din cauza aparentei implicări într-un scandal, nu era în 
poziţia de a-i cere lui Louis o favoare de acest fel. 

Am privit în jos spre blatul intarsiat al biroului, abia văzând 
curbele complexe de email care se unduiau printre formele 
geometrice și culorile abstracte. Degetul meu arătător trasa 
buclele și verticalele dinaintea ochilor, furnizându-mi o ancoră 
precară pentru gândurile mele care goneau. Dacă era într- 
adevăr necesar ca Jamie să fie eliberat din închisoare, pentru a 
preveni invazia iacobită a Scoției, atunci se părea că eu trebuia 
să mă ocup de eliberarea lui, prin orice mijloace, și cu orice 
consecinţe. 

În cele din urmă am ridicat ochii, întâlnind privirea dirijorului. 

— Va trebui să o fac, am spus în șoaptă. Nu am altă soluție. 

S-a lăsat un moment de tăcere. Apoi Herr Gerstmann a privit 
spre maica Hildegarde. 

— Ea va sta aici, a declarat maica Hildegarde cu fermitate. 
Poţi trimite veste să îi spui când va avea loc audiența, odată ce 
ai aranjat-o, Johannes. 

S-a întors spre mine. 

— La urma urmelor, dacă ești cu adevărat hotărâtă să urmezi 
această cale, draga mea prietenă..., a spus ea, lipindu-și buzele 
strâns, apoi a continuat: Ar fi un păcat să te ajut să comiţi o 
imoralitate. Cu toate acestea, o voi face. Știu că motivele 
dumitale ţi se par bune, oricare ar fi ele. Și poate că păcatul va 
fi răscumpărat prin graţia prieteniei dumitale. 

— O, Maică! 

Simţeam că voi plânge dacă spuneam mai multe, așa încât m- 
am mulțumit doar să strâng ușor mâna mare, aspră de muncă 
ce se odihnea pe umărul meu. Am simţit deodată o nevoie 
puternică de a mă arunca în braţele ei și de a-mi îngropa faţa la 
sânul ei reconfortant, înveșmântat în serj negru, însă mâna ei s- 
a ridicat de pe umărul meu și s-a îndreptat spre mătăniile lungi, 
din lignit ce clincăneau printre faldurile robei când pășea. 

— Mă voi ruga pentru dumneata, a spus ea, schițând un 
zâmbet tremurat. 

Expresia ei s-a schimbat deodată într-una de adâncă 
consideraţie. 

— Dar mă întreb, a adăugat ea meditativ, ce sfânt ar fi 

potrivit să invocăm în aceste împrejurări? 
e 

Mi-a venit în minte numele Mariei Magdalena în timp ce îmi 
ridicam palmele deasupra capului într-o simulare de rugăciune, 
pentru a permite corsajului mic din răchită să îmi alunece peste 
umeri și să mi se așeze pe șolduri. Sau Mata Hari, însă eram 
destul de sigură că ea nu a ajuns niciodată în Calendarul 
Sfinţilor. Nu eram sigură în legătură cu Magdalena, însă o 
prostituată reformată părea să fie printre figurile cerești cea mai 
înțelegătoare față de aventura în care mă îmbarcam acum. 

M-am gândit că probabil Mănăstirea Îngerilor nu mai văzuse 
veșminte ca acestea. Deși postulantele pe cale să își facă 
ultimele jurăminte erau înfățișate în cel mai splendid mod drept 
Miresele lui Hristos, mătasea roșie și pudra de orez nu se 
întâlnea probabil foarte des în ceremoniile lor. 

Foarte simbolic, mi-am spus în sinea mea, în timp ce mă 
strecuram între faldurile de un roșu aprins. Alb pentru puritate și 
roșu pentru... ce era asta. Sora Minerve, o călugăriță tânără 
dintr-o familie nobilă înstărită, fusese selectată să mă ajute la 
toaletă; cu o considerabilă îndemânare și aplomb, mi-a coafat 
părul, fixând până și cel mai mic fragment de pană de struţ 
finisată cu perle minuscule. Mi-a pieptănat sprâncenele cu 
atenţie, înnegrindu-le cu piepteni mici din plumb și mi-a vopsit 
buzele cu o pană înmuiată într-un borcan cu ruj. Buzele mă 
gâdilau insuportabil, exagerându-mi impulsul de a izbucni în 
chicote incontrolabile. Nu era ilaritate; era isterie. 

Sora Minerve a întins brațul după oglinda de mână. Am oprit-o 
cu un gest: nu voiam să mă privesc în ochi. Am tras adânc aer în 
piept, și am încuviinţat din cap. 

— Sunt gata, am spus. Trimite după trăsură. 

e 

Nu mai fusesem până acum în această parte a palatului. De 
fapt, după ce am străbătut mai multe coridoarele de oglinzi 
luminate cu lumânări, nu mai știam cu siguranţă câte reflexii ale 
mele erau acolo și încotro se îndreptau ele. 

Discretul și anonimul Paznic al Dormitorului m-a condus spre 
o ușă mică, de lemn într-un alcov. A bătut ușor o dată, apoi a 
făcut o plecăciune spre mine, s-a întors pe călcâie și a plecat 

fără să mai aștepte un răspuns. Ușa s-a deschis dinăuntru și am 
intrat. 

Regele era încă îmbrăcat. Văzând aceasta, bătăile inimii s-au 
mai domolit, estompându-mi sentimentul că aș putea vărsa în 
orice clipă. 

Nu știam exact la ce mă așteptasem, însă realitatea era ușor 
reconfortantă. Era îmbrăcat relaxat, în cămașă și pantaloni până 
la genunchi, cu un halat din mătase cafenie aruncat peste 
umeri. Maiestatea Sa a zâmbit și mi-a făcut semn să mă ridic, 
luându-mă de braț. Palma lui era caldă - subconștient mă 
așteptasem ca atingerea lui să fie rece și umedă - și i-am întors 
zâmbetul cât de bine am putut. 

Încercarea mea nu a fost probabil foarte reușită, căci m-a 
bătut ușor pe braţ cu amabilitate și a spus: 

— Nu îţi fie teamă de mine, chère madame. Nu mușc. 

— Nu, am spus. Sigurcă nu. 

Era mult mai stăpân pe sine decât mine. Păi, sigur că era, mi- 
am spus în sinea mea, asta face mereu. Am tras adânc aer în 
piept și am încercat să mă relaxez. 

— Dorești puţin vin, madame? a întrebat el. 

Eram singuri; nu era niciun servitor, însă vinul era deja turnat 
în două cupe, pe masă, strălucind precum rubinele în lumina 
lumânărilor. Camera era bogat împodobită, însă foarte mică, iar 
pe lângă masă și o pereche de scaune cu spătarele ovale, 
conţinea doar un şezlong luxos, tapițat cu catifea verde. Am 
încercat să evit a mă uita spre el când am luat cupa mea cu vin, 
murmurând mulțumiri. 

— la loc, te rog. 

Louis s-a lăsat pe unul din scaune, făcându-mi semn să mă 
așez pe celălalt. 

— Acum, rogu-te, a zis el, zâmbindu-mi, spune-mi ce pot face 
pentru dumneata. 

— S-soțul meu, am început, bâlbâindu-mă puţin de emoție. E 
în Bastilia. _ 

— Desigur, a murmurat regele. Pentru că s-a duelat. Imi 
amintesc, a spus el, luându-mi mâna liberă într-a sa, degetele 
odihnindu-se ușor pe încheietura mea. Și ce dorești să fac, chere 
madame? Ştii că e o ofensă serioasă; soțul dumitale a încălcat 
decretul meu. 

Un deget a mângâiat interiorul încheieturii mâinii, stârnind 
fiori ușori de-a lungul braţului. 

— D-da, înţeleg asta. Dar a fost... provocat. 

Deodată mi-a venit o idee. 

— Știţi că e scoţian; bărbaţii din acea ţară sunt... - am 
încercat să găsesc un sinonim bun pentru „nebun” - foarte 
aprinși când vine vorba de onoarea lor. 

Louis a încuviinţat, cu fruntea plecată, aparent absorbit de 
mâna pe care o ţinea. Îi vedeam grăsimea pielii strălucind 
discret și îi simţeam în nări parfumul. Violete. Un parfum 
puternic și dulce, însă nu suficient încât să mascheze cu totul 
mirosul propriu de transpiraţie masculină. Și-a golit cupa din 
două înghiţituri lungi, apoi a lăsat-o, pentru a-mi prinde mai bine 
mâna între ambele sale palme. Un deget cu unghia tăiată scurt 
a trasat liniile verighetei mele, cu zalele intercalate și florile de 
ciulin. 

— Într-adevăr, a spus el, trăgându-mi mâna mai aproape, ca 
pentru a examina inelul. Într-adevăr, madame. Cu toate 
acestea... 

— V-aș fi... absolut recunoscătoare, Maiestatea Voastră, l-am 
întrerupt. 

Regele a ridicat fruntea și i-am întâlnit privirea, întunecată și 
întrebătoare. Inima îmi bătea să spargă pieptul. 

— Foarte... recunoscătoare. 

Avea buze subțiri și dinţi cariaţi; îi simţeam respiraţia duhnind 
a ceapă și putreziciune. Am încercat să îmi ţin răsuflarea, însă 
nu era decât o soluție temporară. 

— Ei bine, a spus el încet, ca și cum ar fi stat pe gânduri. Și eu 
aș fi înclinat spre clemenţă, madame... 

Am expirat scurt aerul din plămâni, și degetele i s-au strâns 
peste ale mele, avertizându-mă. 

— Dar vezi dumneata, sunt complicații. 

— Complicaţii? am spus cu voce slabă. 

A încuviinţat din cap, continuând să mă fixeze din ochi. 
Degetele i s-au plimbat ușor pe dosul mâinii mele, trasând 
venele. 

— Englezul care a avut nenorocul de a-l ofensa pe lordul 
Broch Tuarach, a explicat el. Era în slujba unui... anume domn, 
un nobil englez de o anumită importanţă. 

Sandringham. Inima mi-a tresărit la menţionarea lui, indirectă 
cum era. 

— Acest nobil este angajat în... să spunem, anumite negocieri 
care îl îndreptățesc să fie luat în considerare, a rostit el, 
arcuindu-și buzele subţiri într-un zâmbet care îi scotea în 
evidență proeminenţa nasului poruncitor. Și acest nobil s-a 
interesat în chestiunea duelului dintre soțul dumitale și 
căpitanul englez Randall. Mă tem că a cerut cât se poate de 
insistent ca soţul dumitale să ispășească întreaga pedeapsă 
pentru indiscreţia sa, madame. 

Blestemat de cârnat gras, am înjurat în sinea mea. Desigur, 
din moment ce Jamie refuzase să accepte oferta lui, ce cale mai 
bună de a-l preveni să se „implice” în afacerile familiei Stuart 
decât să se asigure că Jamie rămânea întemnițat în siguranţă în 
Bastilia pentru următorii câţiva ani? Sigur, discret și ieftin; o 
metodă menită să îl încânte pe duce. 

Pe de altă parte, Louis continua să mă ţină de mână, semn că 
nu era totul pierdut. Dacă nu avea să îmi îndeplinească cererea, 
nu se putea aștepta să mă culc cu el - ori dacă visa asta, îl 
aștepta o surpriză neplăcută. 

Mi-am luat inima în dinţi pentru o nouă încercare. 

— Și Maiestatea Voastră acceptă ordine din partea unui 
englez? am întrebat cu îndrăzneală. 

Ochii lui Louis s-au căscat o clipă de surpriză. Apoi a zâmbit 
strâmb, văzând intenţia mea. Cu toate acestea, atinsesem un 
punct sensibil: am văzut o ușoară mișcare a umerilor săi când și- 
a restabilit credinţa în propria putere precum o mantie invizibilă. 

— Nu, madame, nu accept, a spus el cu o oarecare asprime. 
Cu toate acestea, iau în considerare... anumiţi factori. 

A închis ochii o clipă, dar a continuat să mă ţină de mână. 

— Am auzit că soțul dumitale e interesat de treburile vărului 
meu, a spus el. 

— Maiestatea Voastră este bine informată, am răspuns 
politicos. Dar dacă tot veni vorba, trebuie să știți că soţul meu 
nu sprijină restaurarea Stuarzilor pe tronul Scoției. 

Mă rugam ca acesta să fie răspunsul pe care dorea să îl audă. 
După toate aparențele, era; a zâmbit, ridicându-mi mâna la 
buze și sărutând-o ușor. 

— Ah? Eu auzisem... povești contradictorii despre soțul 
dumitale. 

Am tras adânc aer în piept și am rezistat tentaţiei de a-mi 
retrage mâna. 

— Ei bine, e o chestiune de afaceri, am spus, încercând să par 
cât mai degajată posibil. Vărul soțului meu, Jared Fraser, e un 
iacobit înrăit; Jamie, soţul meu, nu prea poate să își dezvăluie 
adevăratele păreri în public, fiind în parteneriat cu Jared. 

Văzând că îndoiala începe să dispară de pe chipul său, m-am 
grăbit: 

— Întrebaţi-l pe monsieur Duverney, am sugerat. El știe foarte 
bine care sunt adevăratele simpatii ale soțului meu. 

— L-am întrebat. 

Louis a tăcut vreme îndelungată, studiindu-și propriile degete, 
întunecate și groase și trasând cercuri delicate pe dosul palmei 
mele. 

— Atât de albă, a murmurat el. Și atât de fină. Cred că pot 
vedea sângele curgându-ţi pe sub piele. 

Apoi a dat drumul mâinii mele și s-a îndreptat de spate, 
privindu-mă. Mă pricepeam foarte bine să citesc chipurile 
oamenilor, însă în acel moment, chipul lui Louis era aproape 
impenetrabil. Mi-am dat deodată seama că fusese rege de la 
vârsta de cinci ani; abilitatea de a-și ascunde gândurile era o 
parte din el, la fel ca și nasul familiei Bourbon și ochii negri, 
adormiţi. 

Acest gând a atras după sine un altul și m-am simţit 
străbătută de un fior. El era regele. Cetăţenii Parisului nu se vor 
revolta încă patruzeci de ani sau mai mult de acum înainte; 
până în acea zi, puterea lui în Franța era absolută. Îl putea 
elibera pe Jamie cu un cuvânt, ori îl putea ucide. Putea să facă 
ce poftea cu mine; fără să fie acuzat de ceva. Cu o încuviinţare 
a capului, cuferele Franţei puteau revărsa aurul care l-ar lansa 
pe Charles Stuart, trimițându-l precum un fulger ucigător să 
lovească în inima Scoției. 

El era regele. Putea face ce poftea. Am privit ochii lui 
întunecaţi și îngânduraţi și am așteptat, tremurând de 
nerăbdare să văd care va fi pofta regală. 

— Spune-mi, ma chere madame, a zis el în cele din urmă, 
trezindu-se din introspecţie. Dacă ţi-aș îndeplini rugămintea, să 
îl eliberez pe soțul dumitale..., a făcut o pauză, reflectând. 

— Da? 


VP - 500 


— Va fi nevoit să părăsească Franţa, a spus el, ridicând o 
sprânceană groasă, în semn de avertisment. Aceasta ar fi o 
condiţie a eliberării sale. 

— Înţeleg. 

Inima îmi bătea atât de tare în urechi, încât aproape îi îneca 
cuvintele. Tocmai acesta era și scopul nostru, ca Jamie să 
părăsească Franţa. 

— Dar este exilat din Scoţia. 

— Cred că se poate aranja. 

Am șovăit, însă nu prea aveam altă soluție decât să fiu de 
acord, în numele lui Jamie. 

— Prea bine. 

— Bun. 

Regele a încuviinţat din cap, mulțumit. Apoi și-a mutat 
privirea spre mine, examinându-mi chipul, coborând de-a lungul 
gâtului, spre sâni, pe trup. 

— Aș avea să îţi cer doar o mică favoare în schimb, madame, 
a șoptit el. 

L-am privit o clipă drept în ochi, apoi mi-am plecat fruntea. 

— Sunt cu totul la dispoziţia Maiestăţii Voastre, am spus. 

— Ah! 

S-a ridicat și și-a scos halatul, aruncându-l neglijent peste 
spătarul fotoliului. A zâmbit și mi-a întins o mână. 

— Très bien, ma chère. Atunci, vino cu mine. 

Am închis pleoapele o clipă, poruncindu-le genunchilor să mă 
asculte. Ai fost măritată de două ori, pentru numele lui 
Dumnezeu, mi-am spus în sinea mea. Nu mai face atâta dramă 
din asta! 

M-am ridicat în picioare și i-am luat mâna. Spre surpriza mea, 
nu s-a întors spre șezlongul din catifea, ci m-a condus spre ușa 
din capătul îndepărtat al camerei. 

În clipa în care mi-a lăsat mâna pentru a deschide ușa, totul a 
devenit limpede. 

Naiba să te ia Jamie Fraser, am rostit în gând. Naiba să te ia! 

e 

Am rămas aproape nemișcată în pragul uşii, clipind. 
Speculațiile mele privind ritualul de dezbrăcare a regelui au fost 
înlocuite de o uluire completă. 

Camera era destul de întunecată, luminată doar de câteva 
lămpi minuscule cu ulei, așezate în grupuri de câte cinci în 

alcovurile din peretele camerei. Încăperea în sine era rotundă și 
la fel era și masa uriașă din mijlocul ei, lemnul întunecat 
aruncând reflexii minuscule. Câţiva oameni stăteau așezați în 
jurul mesei, siluete aplecate de umeri abia vizibile în 
semiobscuritate. 

La intrarea mea s-a auzit un murmur, potolit iute de apariţia 
regelui. Pe măsură ce ochii mi s-au obișnuit tot mai mult cu 
întunericul, am realizat cu un sentiment de șoc că persoanele de 
la masă purtau glugi; bărbatul din apropierea mea s-a întors și 
am prins o sclipire slabă de ochi prin găurile din catifea. Părea o 
întrunire a călăilor. 

Din câte se părea, eu eram invitatul de onoare. M-am întrebat 
într-un moment de nervozitate ce se aștepta din partea mea. 
Din ceea ce lăsaseră să se înțeleagă Raymond și Marguerite, 
aveam coșmaruri cu viziuni despre ceremonii oculte implicând 
sacrificii de copii, violuri ceremoniale și rituale satanice cu 
scopuri generale. Este, totuși, destul de rar ca supranaturalul să 
fie la înălțimea așteptărilor și eu speram că această situaţie nu 
va fi o excepţie. 

— Am auzit vorbindu-se despre talentul dumitale, madame, și 
despre... reputaţia dumitale. 

Louis a zâmbit, însă în privirea lui se citea precauţia, ca și 
cum nu ar fi fost sigur de ce aș putea eu face. 

— Am fi profund recunoscători, draga mea doamnă, dacă ai 
dori să ne pui la dispoziţie beneficiile talentului tău în această 
seară. _ 

Am încuviințat din cap. Profund recunoscători, nu? In cazul 
ăsta era foarte bine; îl doream recunoscător față de mine. Dar 
ce aștepta din partea mea? Un servitor a așezat pe masă o 
lumânare uriașă și a aprins-o, aruncând un cerc de lumină 
palidă pe lemnul lustruit. Lumânarea era decorată cu simboluri 
precum cele pe care le văzusem în camera secretă a maestrului 
Raymond. 

— Regardez, madame. 

Regele mă ținea de cot, atrăgându-mi atenția spre ceva 
dincolo de masă. Acum că lumânarea era aprinsă, puteam 
vedea cele două siluete care stăteau în picioare tăcute printre 
umbrele licărind. Am tresărit la vederea lor și regele și-a întețit 
strânsoarea pe brațul meu. 

Acolo se aflau contele Saint Germain și maestrul Raymond, la 
o distanţă de aproximativ doi metri unul față de celălalt. 
Raymond nu a schiţat niciun semn că m-ar fi recunoscut, ci 
stătea tăcut, privind într-o parte cu ochii negri, lipsiţi de pupile 
ale unei broaște într-un puț fără fund. 

Când m-a văzut, contele a făcut ochii mari, nevenindu-i să 
creadă; apoi s-a încruntat spre mine. Era înveșmântat în haine 
frumoase, complet albe, ca de obicei; un veston din satin alb 
apretat peste vesta de culoarea untului și pantaloni până la 
genunchi. Un șirag de perle mici îi decora manșetele și poalele, 
sclipind în lumina lumânărilor. Lăsând la o parte splendoarea 
vestimentară, contele arăta destul de rău, mi s-a părut - chipul îi 
era supt de încordare, iar dantela jaboului îi era ofilită și gulerul 
umed de transpiraţie. Raymond în schimb arăta calm ca un 
calcan pe gheață, stând nepăsător cu ambele mâini vârâte în 
mânecile robei sale soioase din catifea pe care o purta de 
obicei, chipul lat și turtit afișând o expresie placidă și 
impenetrabilă. 

— Acești doi bărbați sunt acuzaţi, madame, de vrăjitorie, de 
magie neagră, de explorare a artelor ezoterice în căutare de 
cunoștințe, a spus Louis cu un glas rece și neîndurător, făcând 
un gest spre Raymond și conte. Asemenea practici au înflorit în 
timpul domniei bunicului nostru: însă noi nu vom tolera 
asemenea perversiune în regatul nostru. 

Regele a pocnit din degete spre una dintre siluetele cu glugă, 
care stătea cu un toc și o călimară de cerneală în fața unui 
teanc de hârtii. 

— Citește rechizitoriul, rogu-te, a spus el. 

Bărbatul cu glugă s-a ridicat obedient în picioare și a început 
să citească de pe una din hârtii: acuzaţii de bestialitate și 
sacrificiu necurat, de vărsare de sânge inocent, profanarea 
ritului sacru al Slujbei prin pângărirea Jertfei, săvârșirea de 
ritualuri păgâne pe altarul Domnului. Am avut o scurtă viziune a 
ceea ce săvârșise Raymond asupra mea la Hôpital des Anges și 
m-am simțit profund  recunoscătoare că nimeni nu îl 
descoperise. 

Am auzit menţionându-se numele „du Carrefours” și am 
înghiţit nodul amar ce mi se pusese în gât. Ce spusese Pastorul 
Laurent? Vrăjitorul du Carrefours fusese ars în Paris, cu doar 
douăzeci de ani înainte, pe baza unor acuzaţii asemănătoare 

celor pe care le auzeam acum: „invocarea de diavoli și puteri 
ale întunericului, inducerea de boală și de moarte contra plată” 
- mi-am pus o mână pe burtă la amintirea vie a cascarei amare 
-, „blestemarea membrilor Curţii, pângărirea fecioarelor”. Am 
aruncat o privire fugară spre conte, însă chipul său era împietrit, 
buzele strânse în vreme ce asculta. 

Raymond stătea aproape nemișcat, părul argintiu măturându- 
i umerii, de parcă asculta ceva lipsit de importanţă, cum ar fi 
fost cântecul unui sturz în tufișuri. Văzusem simbolurile 
cabalistice pe dulapul său, dar nu-l puteam asocia pe bărbatul 
pe care îl cunoșteam - vânzătorul de otrăvuri milostiv și spiţerul 
cu simţ practic - cu lista de fapte malefice care era citită. 

In cele din urmă acuzaţiile au încetat. Bărbatul cu glugă a 
privit spre rege și, la un semnal, s-a așezat în scaunul său. 

— A fost condusă o anchetă extinsă, a spus regele, 
întorcându-se spre mine. S-au prezentat dovezi și mulţi oameni 
au depus mărturie. Pare limpede, a zis el întorcând o privire 
rece spre cei doi bărbaţi acuzaţi de magie, că amândoi au 
studiat intens scrierile filosofilor antici și au folosit arta 
divinaţiei, calculând mișcările corpurilor cerești. Și totuși..., a 
spus el ridicând din umeri, aceasta în sine nu este o crimă. Mi s- 
a dat de înțeles - a aruncat o privire spre bărbatul greoi cu 
glugă, pe care îl suspectam ca fiind episcopul Parisului - că 
aceasta nu ar fi neapărat în neconcordanță cu învăţăturile 
Bisericii; chiar și binecuvântatul Sfânt Augustin era cunoscut ca 
făcând cercetări în misterele astrologiei. 

Imi aminteam vag că Sfântul Augustin se preocupase într- 
adevăr de astrologie și o anulase destul de disprețuitor ca fiind o 
prostie. Insă mă îndoiam că Louis citise Confesiunile Sfântului 
Augustin și această linie de argumentaţie era fără îndoială în 
favoarea acuzatului vrăjitor; privitul la stele părea destul de 
inofensiv, comparativ cu sacrificarea pruncilor și cu orgiile de 
nedescris. Începeam să mă întreb, cu îngrijorare crescândă, care 
anume era rolul meu în această adunare. Oare îl văzuse cineva 
pe maestrul Raymond cu mine în spital, la urma urmelor? 

— Nu avem nicio problemă cu folosirea potrivită a 
cunoștințelor, nici cu căutarea înțelepciunii, a continuat regele 
cu voce măsurată. Multe se pot învăţa din scrierile filosofilor 
antici, dacă sunt studiate cu prudenţa potrivită și umilinţa 
spiritului. Dar este adevărat că, deși se pot afla multe lucruri 

bune din asemenea scrieri, la fel poate fi descoperit și răul, iar 
pura căutare a înţelepciunii poate fi pervertită în dorinţa de 
putere și înavuţire, ispite lumești. 

A privit încă o dată spre fiecare din cei doi acuzaţi, evident 
concluzionând care ar putea fi mai înclinat spre acel soi de 
pervertire. Contele încă transpira, pete de umezeală formându- 
se pe mătasea albă a vestonului său. 

— Nu, Maiestatea Voastră! a spus el, fluturându-și pletele 
negre și aruncând priviri arzătoare asupra maestrului Raymond. 
E adevărat că în ţară sunt antrenate forțe ale întunericului - răul 
despre care vorbiţi pășește printre noi. Insă o asemenea 
ticăloșie nu sălășluiește în sânul celor mai loiali dintre supușii 
Voștri! Pentru  pervertirea cunoașterii și folosirea artelor 
interzise trebuie să căutaţi dincolo de propria Voastră Curte! 

Nu îl acuza direct pe maestrul Raymond, însă direcţia în care 
se îndrepta privirea sa era evidentă. 

Regele a rămas netulburat de această izbucnire. 

— Asemenea abominaţii au înflorit în timpul domniei bunicului 
nostru, a spus el blând. Le-am scos din rădăcini acolo unde le- 
am găsit; am eliminat ameninţarea unui asemenea rău acolo 
unde exista în regatul nostru. Vrăjitori, magicieni și cei care 
pervertesc învăţțămintele Bisericii... Domnilor, nu vom îngădui ca 
asemenea fapte să se manifeste din nou. Așadar... 

A lovit ușor în masă cu ambele palme și s-a îndreptat de 
spate. Cu privirile încă aţintite asupra lui Raymond și a contelui, 
a ridicat o mână în direcția mea. 

— Am adus aici un martor, a declarat el. Un judecător infailibil 
al adevărului, al purității inimii. 

Am scos un sunet slab, ca un gâlgâit care l-a făcut pe rege să 
se întoarcă să mă privească. 

— O Doamnă Albă, a șoptit el. La Dame Blanche nu poate 
minţi; ea vede inima și sufletul unui om și poate transforma acel 
adevăr în viaţă... sau în moarte. 

Aerul de irealitate care plutea peste întreaga seară s-a 
spulberat într-o clipită. Ameţeala ușoară, cauzată de vin, s-a 
evaporat și m-am trezit deodată mai trează ca niciodată. Am 
deschis gura, apoi am închis-o, realizând că nu aveam nimic de 
spus. Oroarea cobora șerpuind de-a lungul coloanei mele 
vertebrale și mi se încolăcea în pântec în vreme ce regele își 
rostea poruncile. Trebuiau desenate pe podea două pentagrame 

în care să stea cei doi vrăjitori. Apoi fiecare avea să-și 
mărturisească activităţile și motivele. lar La Dame Blanche avea 
să judece adevărul spuselor sale. 

— lisuse Hristoase! am spus în șoaptă. 

— Domnule conte? 

Regele a arătat spre prima pentagramă, desenată cu creta pe 
covor. Doar un rege putea trata un Aubusson cu o asemenea 
nepăsare trufașă. 

Contele a trecut pe lângă mine când s-a îndreptat spre locul 
său. În trecere, l-am auzit șoptindu-mi foarte discret. 

— Te avertizez, madame, că nu lucrez singur. 

Și-a ocupat locul și s-a întors cu faţa spre mine, făcând o 
plecăciune ironică, aparent stăpân pe sine. 

Implicaţiile erau cât se poate de clare; eu îl condamnam și 
acoliţii lui se înființau prompt și îmi tăiau sfârcurile, dând apoi 
foc depozitului lui Jared. Mi-am lins buzele uscate, blestemându-l 
pe Louis. Nu putea și el doar să îmi vrea trupul? Raymond a 
pășit degajat în spaţiul său desenat cu creta și a înclinat cordial 
fruntea în direcţia mea. Nici cel mai mic gest de călăuzire în 
ochii rotunzi și negri. Nu aveam nici cea mai vagă idee ce să fac 
mai departe. Regele mi-a făcut semn să stau în picioare față în 
față cu el, între cele două pentagrame. Bărbaţii cu glugă s-au 
ridicat și au venit în spatele regelui; o mulțime amenințătoare, 
cu chip impenetrabil. 

S-a lăsat o tăcere mormântală. Fumul din lumânare plutea ca 
un giulgiu sub tavanul poleit, fuioare plutind leneș purtaţi de 
curenţii de aer. Toate privirile erau aţintite asupra mea. În cele 
din urmă, de disperare, m-am întors spre conte și am înclinat 
din cap. 

— Puteţi începe, domnule conte, am spus. 

A zâmbit - cel puţin am bănuit că era menit să fie un zâmbet 
- și a început, cu o explicaţie a înfiinţării Cabalei și continuând 
cu o exegeză a celor douăzeci și trei de litere ale alfabetului 
ebraic și simbolismul profund al acestora. Suna absolut 
școlărește, complet inofensiv și teribil de plictisitor. Regele a 
căscat, fără a se deranja să își ducă mâna la gură. 

Între timp, eu învârteam soluţiile prin minte. Acest om mă 
ameninţase, mă atacase și încercase să îl asasineze pe Jamie - 
din motive personale ori politice, nu conta foarte mult. Fusese, 
cel mai probabil, căpetenia bandei de violatori care ne atacase 

pe mine și pe Mary. Dincolo de toate acestea și dincolo de 
zvonurile pe care le auzisem despre celelalte activităţi ale lui, 
era o ameninţare serioasă pentru succesul încercării noastre de 
a-l opri pe Charles Stuart. Aveam de gând să îl las să scape? Să 
îi permit să continue a-și exercita influența pe lângă rege în 
numele familiei Stuart și să continue să cutreiere străzile 
întunecate ale Parisului cu banda sa de huligani mascaţi? 

Imi vedeam sfârcurile, întărite de teamă, ieșind obraznic în 
relief prin mătasea rochiei. Dar m-am îndreptat de spate și l-am 
străpuns cu privirea. 

— Doar o clipă, am rostit. Tot ce aţi spus până acum e 
adevărat, monsieur le comte, dar zăresc o umbră în spatele 
vorbelor dumneavoastră. 

Contele a rămas cu gura căscată. Louis, deodată captivat, s-a 
ridicat de deasupra mesei peste care se aplecase și s-a 
îndreptat de spate. Am închis ochii și mi-am așezat degetele 
peste pleoape, parcă privind în interiorul meu. 

— Văd un nume în mintea dumneavoastră, monsieur le 
comte, am spus. 

Vocea mea suna pe jumătate sugrumată de spaimă, dar nu 
aveam scăpare. 

Mi-am lăsat mâinile să cadă și l-am privit drept în ochi. 

— Les Disciples du Mal, am spus. Ce legătură aveți 
dumneavoastră cu Les Disciples, domnule conte? 

Nu se pricepea deloc să își ascundă emoţiile. Ochii i s-au 
bulbucat, iar chipul i s-a albit și am simţit un val sălbatic de 
satisfacţie dincolo de teamă. Numele de Les Disciples du Mal îi 
era familiar și regelui, care a mijit deodată ochii negri, adormiţi. 

Contele putea să fie un escroc și un șarlatan, însă nu era un 
laș. S-a recules și m-a străfulgerat cu privirea, dându-și capul pe 
spate. 

— Această femeie minte, a spus el, la fel de categoric ca 
atunci când informase audiența că litera alef simboliza Sfântul 
Graal. Ea nu este Doamna Albă, ci e slujitoarea Satanei! În 
cârdășie cu maestrul ei, vrăjitorul notoriu, ucenicul lui du 
Carrefours! a arătat el dramatic spre Raymond, care a părut 
ușor surprins. 

Unul dintre bărbaţii cu glugă și-a făcut cruce și l-am auzit 
rostind încet o scurtă rugăciuni printre umbre. 

— Îmi pot dovedi spusele, a declarat contele, fără a lăsa pe 
cineva să intervină peste el. 

A băgat mâna în buzunarul de la pieptul vestonului. 

Mi-am amintit de pumnalul pe care îl scosese din mânecă în 
seara dineului și m-am încordat, pregătită să mă las în jos. Insă 
nu a scos un pumnal. 

— Sfânta Biblie spune „Vor lua în mână șerpii”, a tunat el. 
„lată semnele ce vor însoţi pe cei ce vor crede.”? 

Am crezut că probabil era un mic piton. Avea aproape un 
metru lungime, o suprafaţă netedă și sclipitoare, auriu-cafenie, 
alunecoasă precum o funie uleiată, cu o pereche de ochi aurii, 
tulburători. 

Celor prezenţi li s-a tăiat respiraţia la această apariţie, și doi 
dintre judecătorii cu glugă au făcut rapid un pas în spate. 
Tulburat la rândul său, Louis arunca priviri speriate în jur după 
garda sa de corp care stătea lângă ușă, cu ochii căscaţi. 

Șarpele a scos limba de câteva ori, adulmecând aerul. 
Aparent concluzionând că amestecul de ceară de lumânări și 
tămâie nu era comestibil, s-a întors și a făcut o încercare de a se 
strecura înapoi în buzunarul cald de unde fusese atât de brutal 
scos. Contele l-a prins expert de după cap și l-a împins spre 
mine. 

— Vedeţi? a spus el triumfător. Femeia se dă înapoi îngrozită! 
E o vrăjitoare. 

De fapt, în comparaţie cu unul din judecători, care se 
ghemuise lângă peretele îndepărtat, eu eram un monument de 
curaj, dar trebuie să admit că făcusem involuntar un pas în 
spate la apariţia șarpelui. Acum am înaintat, cu intenţia de a i-l 
lua. Blestematul de șarpe nu era veninos, la urma urmelor. 
Poate că aveam să vedem cât de inofensiv e, dacă i-l înfășuram 
în jurul gâtului. 

Înainte de a putea pune mâna pe el însă, maestrul Raymond a 
vorbit în spatele meu. Cu toată agitația, uitasem de el. 

— Asta nu e tot ce spune Biblia, monsieur le comte. 

Vorbea cu voce calmă și fața amfibiană era nevinovată ca a 
unui prunc. Cu toate acestea, murmurul de voci a încetat și 
regele s-a întors să asculte. 

— Așa, domnule? a întrebat el. 

Raymond a înclinat fruntea încredinţat că toţi ochii erau 
ațintiți asupra lui și a băgat ambele mâini sub roba sa. Dintr-un 
buzunar a scos un flacon și din celălalt, o cupă mică. 

— „Şerpi vor lua în mână”, a citat el, „și chiar ceva dătător de 
moarte de vor bea nu-i va vătăma”. 

A ridicat cupa în căușul palmei, marginea argintie sclipind în 
lumina lumânării. Tinea flaconul înclinat deasupra ei, gata să 
verse lichidul. 

— Din moment ce atât Lady Broch Tuarach cât și eu am fost 
acuzaţi, a spus Raymond, aruncând o privire rapidă spre mine, 
aș sugera ca toţi trei să fim supuși acestei încercări. Cu 
permisiunea Voastră, Maiestate? 

Louis părea copleșit de viteza cu care evoluau evenimentele, 
însă a încuviinţat din cap, și un firicel subţire de lichid arămiu a 
șiroit în cupă, care îndată s-a făcut sângeriu și a început să 
bolborosească, de parcă lichidul ar fi fiert. 

— Sânge de dragon, a explicat Raymond pe un ton informativ, 
agitând cupa. Cu totul inofensiv pentru inima curată. 

Cu un zâmbet știrb și încurajator, mi-a întins cupa. 

Se părea că nu aveam altă ieșire decât să beau. Sângele de 
dragon părea să fie o formă de bicarbonat de sodiu; avea un 
gust de brandy cu sifon. Am luat câteva înghiţituri potrivite și i- 
am înapoiat cupa. 

Cu toată ceremonia cuvenită, Raymond a băut și el. A coborât 
cupa, dezvăluind buzele colorate roz și s-a întors spre rege. 

— La Dame Blanche poate fi rugată să îi dea cupa domnului 
conte? a spus el. 

A gesticulat spre liniile din cretă de la picioare, indicând că nu 
poate păși în afara protecţiei pentagramei. 

La încuviințarea regelui, am luat cupa și m-am întors spre 
conte. Aveam de traversat vreo șase pași pe covor. Am făcut 
primul pas, apoi un altul, genunchii tremurându-mi mai violent 
decât îmi tremuraseră în anticameră, singură cu regele. 

Doamna Albă vede adevăratul suflet al omului. Dar oare eu îl 
vedeam? Chiar știam cine sunt Raymond și contele? 

Aș fi putut eu opri totul? M-am întrebat asta de sute de ori, de 
mii de ori - mai târziu. Aș fi putut proceda altfel? 

Îmi aminteam gândul rătăcitor când îl întâlnisem pe Charles 
Stuart; cât de convenabil ar fi fost pentru toată lumea dacă ar fi 
murit. Însă nu poţi ucide un om pentru convingerile sale, nici 

dacă exercitarea acelor convingeri înseamnă moartea unor 
nevinovați - sau poţi? 

Nu știam. Nu eram convinsă de vinovăția contelui, nici de 
nevinovăția lui Raymond. Nu știam dacă urmarea unei cauze 
onorabile justifica folosirea de mijloace lipsite de onoare. Nu 
știam dacă o viaţă merita - sau o mie. Nu cunoșteam adevăratul 
preț al răzbunării. 

Dar știam că pocalul pe care îl ţineam în mâini însemna 
moarte. Cristalul alb atârna la gâtul meu, greutatea lui, o 
amintire a otrăvii care mi se turnase în băutură. Nu îl văzusem 
pe Raymond adăugând ceva în cupă; nimeni nu văzuse, de asta 
eram sigură. Însă nu era nevoie să îmi înmoi cristalul în lichidul 
sângeriu pentru a ști ce conţinea acum. 

Contele a citit pe chipul meu; La Dame Blanche nu poate 
minţi. A șovăit, privind cupa bolborosind. 

— Bea, monsieur, a spus regele, cu ochi întunecaţi, 
impenetrabili. Sau îţi este teamă? 

Contele putea avea multe defecte, însă lașitatea nu era unul 
din ele. Chipul său era palid și împietrit. Totuși, l-a privit pe rege 
drept în ochi, cu un zâmbet abia vizibil. 

— Nu, Maiestate, a răspuns. 

A luat cupa din mâna mea și a golit-o, cu ochii aţintiţi asupra 
mea. 

A rămas privindu-mă fix, chiar și atunci când conștiința morții 
s-a oglindit în ei. Doamna Albă poate întoarce sufletul unui om 
în viaţă sau în moarte. Trupul contelui s-a prăbușit pe podea, 
zvârcolindu-se, și un cor de ţipete și strigăte a izbucnit din 
piepturile privitorilor cu glugă, înecând orice sunet pe care l-ar fi 
putut scoate contele. Călcâiele au lovit scurt și înfundat covorul 
înflorat; trupul i s-a arcuit, apoi i s-a înmuiat fără viață. Șarpele, 
supărat foc, s-a strecurat dintre faldurile dezordonate de satin 
alb și s-a târât iute de lângă conte, căutând adăpost spre 
picioarele lui Louis. 

Și iadul s-a dezlănțuit. 

|28. Apariţia Luminii 


M-am întors de la Paris la reședința lui Louise de la 
Fontainebleau. Nu voiam să merg în Rue Tremoulins sau 
altundeva unde mă putea găsi Jamie. Va avea puţin timp la 
dispoziție să mă caute; va fi nevoit să plece în Spania practic 
imediat sau să riște să-și ruineze planurile. 

Louise, ca o prietenă bună ce era, a iertat subterfugiul meu și 
- spre cinstea ei - a evitat să mă întrebe unde fusesem sau ce 
făcusem acolo. Nu am vorbit mare lucru cu nimeni, ci am rămas 
în camera mea, mâncând puţin și stând cu privirile aţintite spre 
îngerașii dolofani și despuiaţi care decorau tavanul alb. Nevoia 
urgentă de a pleca la Paris mă trezise o vreme, însă acum nu 
aveam nimic de făcut, nicio rutină zilnică pentru a mă ajuta. 
Lipsită de un scop, am început din nou să cad în apatie. 

Cu toate acestea, uneori făceam eforturi. Îndemnată de 
Louise, mai coboram la câte un dineu sau o însoţeam la ceai cu 
câte o prietenă venită în vizită. Și încercam să fiu atentă la 
Fergus, singura persoană din lume pentru care mai aveam încă 
un oarecare sentiment de responsabilitate. 

Așa că, atunci când i-am auzit vocea ridicată într-o altercaţie 
cu cineva din cealaltă parte a unei clădiri din grădină în vreme 
ce îmi făceam cuminte plimbarea de după-amiază, m-am simţit 
obligată să mă duc să văd care e problema. 

Era nas în nas cu unul dintre băieţii de la grajduri, un puști 
mai mare decât el, cu o expresie ursuză și umeri lați. 

— Tacă-ţi gura, prostovanule, spunea băiatul de la grajduri. 
Nu știi despre ce vorbești. 

— Știu mai bine decât tine... tu, a cărei mamă s-a culcat cu un 
porc când te-a făcut. 

Fergus și-a înfipt două degete în nări, împingându-și nasul în 
sus și a început să danseze, strigând întruna „Guiţ, guit!” 

Ajutorul de grăjdar, care avea niște nări destul de vizibil 
întoarse în sus, nu a stat prea mult pe gânduri, ci s-a repezit 
înainte cu ambii pumni strânși și îndreptaţi spre Fergus. În 
câteva secunde, amândoi se rostogoleau prin noroi, zburliţi ca 
două pisici și rupându-și hainele unul altuia. 

In vreme ce stăteam pe gânduri dacă să mă bag sau nu, 
băiatul de la grajduri s-a rostogolit peste Fergus, i-a cuprins 

gâtul cu amândouă mâinile și a început să îl izbească cu capul 
de pământ. Pe o parte, înclinam să cred că Fergus o căutase cu 
lumânarea. Pe de altă parte, chipul lui începea să capete o 
nuanţă vișinie și aveam o oarecare strângere de inimă să îl văd 
răpus în floarea tinereţii. Cântărind bine situaţia, am pășit în 
spatele celor doi războinici. 

Băiatul de la grajduri îl încălecase cu totul pe Fergus, 
strângându-l de gât. Stătea cu spatele la mine, cu pantalonii 
perfect întinși pe fund; mi-am retras piciorul și i-am aplicat o 
lovitură cu vârful botinei. Dezechilibrat, a căzut în nas cu un 
strigăt uluit, peste corpul victimei sale. S-a rostogolit rapid pe o 
parte și a sărit în picioare, cu pumnii încleștaţi. Când a dat cu 
ochii de mine, a luat-o la fugă fără să scoată un cuvânt. 

— Ce crezi că faci aici? am întrebat. 

L-am ridicat în picioare pe Fergus, care abia-și trăgea sufletul, 
și am început să îi scutur hainele de praf și de paie. 

— Uite ce ai făcut, l-am certat. Ţi-ai rupt nu doar singura 
cămașă, dar și pantalonii. Va trebui să o rugăm pe Berta să ți-i 
cârpească. 

L-am întors împrejur și am prins între degete o porţiune de 
pânză ruptă. Din câte se părea, ajutorul de grăjdar se apucase 
cu o mână de betelia pantalonilor sfâșiindu-i de-a lungul 
cusăturii laterale; vatirul îi atârna pe coapsele înguste, 
dezgolindu-i o fesă. 

Deodată am amuţit, cu privirile aţintite asupra lui. Nu vederea 
rușinoasă a cărnii goale m-a lăsat fără grai, ci semnul mic roșu, 
vizibil. Cam de mărimea unei monede de o jumătate de penny, 
avea culoarea vineţiu-închis a unei arsuri proaspăt vindecate. 
Nevenindu-mi a crede, am atins-o, făcându-l pe Fergus să 
tresară speriat. Contururile semnului erau incizate; cine îl 
arsese, intrase în carne. L-am apucat pe băiat de braț pentru a-l 
împiedica să fugă și m-am aplecat să examinez semnul mai 
îndeaproape. 

De la o distanţă de cincisprezece centimetri, forma semnului 
era clară; era un oval, inscripţionat cu niște forme neclare care 
trebuie să fi fost litere. 

— Cine ţi-a făcut asta, Fergus? am întrebat. 

Vocea îmi suna straniu în propriile urechi; nenatural de calmă 
și detașată. 

Fergus s-a smucit, încercând să scape, însă nu i-am dat 
drumul. 

— Cine, Fergus? am întrebat, smucindu-l ușor. 

— Nu e nimic, madame; m-am rănit alunecând de pe un gard. 
E doar o zgârietură. 

— Asta nu e zgârietură. Știu bine ce e, Fergus. Dar vreau să 
știu cine ţi-a făcut-o. 

Mai văzusem ceva asemănător înainte și acea rană era 
proaspătă, în vreme ce aceasta avusese ceva timp să se 
vindece. Insă urma de arsură era inconfundabilă. 

Văzând că vorbeam serios, a încetat să se mai zbată. Și-a lins 
buzele, șovăind, însă umerii i s-au lăsat în jos și am știut că 
acum mă asculta. 

— Era... un englez, milady. Cu un inel. 

— Când? 

— De mult, madame! În mai. 

Am tras adânc aer în piept, calculând. Trei luni. Cu trei luni în 
urmă, când Jamie plecase de acasă să viziteze un bordel, în 
căutarea paznicului de la depozitul său. In compania lui Fergus. 
Trei luni de când Jamie îl întâlnise pe Jack Randall în 
stabilimentul lui madame Elise, și văzuse ceva care anulase 
toate promisiunile pe care mi le făcuse și care împietrise în el 
hotărârea de a-l ucide pe Jack Randall. Trei luni de când plecase 
- pentru a nu se mai întoarce vreodată. 

Mi-a luat multă răbdare, însoţită de o strânsoare zdravănă a 
brațului lui Fergus, însă în cele din urmă am reușit să-l fac să-mi 
povestească. 

Când au ajuns la stabilimentul lui madame Elise, Jamie îi 
spusese lui Fergus să îl aștepte cât el se ducea la etaj pentru a 
aranja o chestiune financiară. Crezând din experienţele trecute 
că aceasta avea să dureze o vreme, Fergus intrase în salonul 
mare, unde câteva domnișoare pe care le cunoștea „se 
odihneau”, vorbind între ele și aranjându-și una alteia părul în 
așteptarea clienților. 

— Treburile se mișcă uneori greu dimineaţa, mi-a explicat el. 
Dar în zilele de marţi și vineri, pescarii urcă pe Sena să își vândă 
peștele în piață dimineaţa. Pe urmă au niște bani și madame 
Elise se umple de clienţi, așa că tinerele domnișoare trebuie să 
fie gata chiar înainte de micul dejun. 

Cele mai multe „fete” erau de fapt cele mai bătrâne locatare 
ale stabilimentului; pescarii nu sunt dintre cei mai pretenţioși 
clienţi, așa că li se ofereau din oficiu serviciile prostituatelor cel 
mai puţin căutate. Printre acestea erau cele mai multe dintre 
fostele prietene ale lui Fergus și a petrecut un sfert de oră 
agreabil în salon, mângâiat și tachinat. Pe urmă au apărut câţiva 
clienţi matinali, care au ales fetele și au urcat la camerele de la 
etaj - casa lui madame Elise avea patru etaje înguste - fără a 
tulbura conversaţia doamnelor rămase jos. 

— Și pe urmă a apărut domnul englez cu madame Elise. 

Fergus s-a oprit și a înghiţit în sec, mărul lui Adam urcând și 
coborând neliniștit în gâtu-i slăbănog. 

Era evident pentru Fergus, care văzuse bărbaţi în orice stare 
de ebrietate și excitație, că domnul englez petrecuse o noapte 
de orgii. Era îmbujorat în obraji și neglijent îmbrăcat, și avea 
ochii injectaţi. Ignorând încercările lui madame Elise de a-l cupla 
cu una din prostituate, el se îndepărtase de ea și se plimba prin 
salon, examinând agitat marfa expusă. Apoi, la vederea lui 
Fergus, privirea i se luminase. 

— Domnul a spus: „Tu. Vino.” Și m-a luat de braţ. Eu m-am 
tras îndărăt, madame... i-am spus că stăpânul meu e sus și că 
nu pot... dar nu a vrut să mă asculte. Madame Elise mi-a șoptit 
în ureche că ar trebui să mă duc cu el și că va împărți pe urmă 
banii cu mine. 

Fergus a ridicat din umeri și s-a uitat neajutorat spre mine. 

— Știam că cei cărora le plac băieţii tineri de obicei nu ţin 
foarte mult; am zis că o să termine cu mult înainte ca milord că 
fie gata de plecare. 

— Sfinte lisuse Hristoase! am exclamat. 

Degetele mele și-au slăbit strânsoarea și au alunecat lipsite 
de vlagă în jos, pe mânecă. 

— Fergus, vrei să spui că... ai mai făcut-o înainte? 

Se uita la mine de parcă îi venea să plângă. Şi mie îmi venea 
să plâng. 

— Nu foarte des, madame, a spus el, parcă rugându-mă să îl 
înţeleg. Sunt case unde e o specialitate și de obicei bărbaţii care 
preferă asta se duc acolo. Dar uneori mă mai vede un client și îi 
place... 

li curgea nasul și l-a șters cu dosul palmei. 

Am bâjbâit în buzunar după o batistă și i-am întins-o. Începea 
să scâncească pe măsură ce își amintea de acea dimineaţă de 
vineri. 

— Era mult mai mare decât am crezut. L-am întrebat dacă nu 
aș putea să o iau în gură, dar el... voia să... 

L-am tras spre mine și i-am apăsat capul strâns de umărul 
meu, înăbușindu-i vocea în pânza rochiei mele. Oasele fragile 
ale omoplaţilor lui erau ca aripile unei vrăbii sub mâna mea. 

— Nu îmi mai povesti, am spus. Gata. Este în regulă, Fergus; 
nu sunt furioasă. Dar nu îmi mai spune. 

Insă era un îndemn zadarnic; nu se putea opri, după atâtea 
zile de teamă și tăcere. 

— E numai vina mea, madame! a izbucnit el, trăgându-se din 
brațele mele, buzele tremurându-i și lacrimile năvălindu-i în 
ochi. Trebuia să nu scot un sunet; nu trebuia să fi țipat! Dar nu 
m-am putut abţine și milord m-a auzit și... și a năvălit înăuntru... 
și... oh, madame, nu trebuia să fac asta, dar eram atât de fericit 
și am alergat la el și el m-a tras în spatele lui și l-a lovit pe 
englez în faţă. Și pe urmă englezul s-a ridicat de la podea cu 
scaunul în mână și l-a aruncat și îmi era atât de teamă, că am 
fugit din cameră și m-am ascuns în dulapul de la capătul holului. 
Pe urmă s-au auzit o mulţime de strigăte și pocnete și o 
bubuitură teribilă și iar strigăte. Apoi s-a oprit și la scurt timp 
milord a deschis ușa dulapului și m-a scos afară. Mi-a adus 
hainele și m-a îmbrăcat chiar el, că eu nu îmi puteam încheia 
nasturii... Îmi tremurau degetele. 

Mi-a apucat rochia cu ambele mâini, nevoia de a mă convinge 
schimonosindu-i chipul într-o mască de durere care îl făcea să 
semene cu o maimuţă. 

— Este vina mea, madame, dar nu am știut! Nu am știut că se 
va lua la bătaie cu englezul. Și acum milord a plecat și nu se mai 
întoarce și e numai vina mea! 

Hohotind de-a binelea, s-a aruncat cu faţa la pământ la 
picioarele mele. Plângea atât de tare, încât nu cred că m-a auzit 
când m-am aplecat să îl ridic, dar i-am spus oricum: 

— Nu este vina ta, Fergus. Nu e nici a mea, dar ai dreptate, a 
plecat. 

[] 

După dezvăluirea lui Fergus, m-am adâncit și mai mult în 

apatie. Norul cenușiu care mă încercuise de la pierderea sarcinii 

părea să se strângă și mai aproape, învăluindu-mă în falduri 
adânci care întunecau până și lumina celei mai însorite zile. 
Sunetele păreau să ajungă la mine slab, ca strigătul îndepărtat 
al unei sirene peste marea acoperită de ceaţă. 

Louise stătea în faţa mea, încruntându-se îngrijorată în timp 
ce mă privea. 

— Eşti mult prea slabă, mă certa ea. Și albă ca o farfurie plină 
cu mate. Yvonne a spus că iar nu ai mâncat micul dejun! 

Nu îmi aminteam când îmi fusese ultima dată foame. Nici nu 
mi se părea foarte important. Cu mult înainte de Bois de 
Boulogne, cu mult înainte de călătoria mea la Paris. Mi-am fixat 
privirea pe polita șemineului și de acolo a alunecat pe 
înfloriturile decorului rococo. Louise continua să vorbească, însă 
nu mai eram atentă; era doar un zgomot de fundal, precum 
foșnetul unei ramuri frecându-se de zidul de piatră al castelului 
sau zumzetul muștelor atrase de mirosul micului meu dejun 
abandonat. 

Am urmărit-o pe una din ele ridicându-se de pe ouă cu o 
mișcare bruscă atunci când Louise a pocnit din palme. A bâzâit 
în cercuri mici și enervante înainte de a se așeza din nou pe 
farfuria din care se hrănea. În spatele meu s-a auzit un sunet de 
pași repezi apropiindu-se, apoi o poruncă severă din partea lui 
Louise și un „Oui, madame” supus și deodată pleosc! Slujnica a 
lovit cu pliciul și s-a apucat să culeagă muștele una câte una. A 
băgat fiecare leș mic, negru în buzunar, culegându-l de pe masă 
și ștergând cu un colț al șorţului mica pată rămasă în urmă. 

Louise s-a aplecat, chipul ivindu-i-se brusc în câmpul meu 
vizual. 

— Ți se văd toate oasele feţei! Dacă nu mănânci, măcar ieși 
puţin la aer! a spus ea pierzându-și răbdarea. Ploaia s-a oprit; 
hai să vedem dacă a mai rămas vreun strugure tămâios în 
umbrar. Poate o să mănânci câteva boabe. 

lnăuntru sau afară îmi era totuna; norul gri, moale și 
anesteziant încă mă învăluia, ștergând contururile și făcând 
fiecare lucru să pară nelalocul lui. Însă părea important pentru 
Louise, așa încât m-am ridicat ascultătoare să plec cu ea. Dar în 
apropierea ușii care dădea în grădină i-a ieșit în cale 
bucătăreasa cu o serie de întrebări și nemulțumiri privind meniul 
pentru cină. Fuseseră invitaţi musafiri cu intenţia de a mă mai 

înveseli, dar febra pregătirilor cauzase mici certuri domestice 
toata dimineața. 

Louise a oftat chinuit, apoi m-a bătut ușor cu palma pe spate. 

— Du-te înainte, a spus ea, împingându-mă spre ușă. Voi 
trimite un valet cu mantia. 

Era o zi răcoroasă de august din cauza ploii care începuse de 
noaptea trecută. Băltoace de apă se vedeau din loc în loc în 
potecile pietruite și picăturile de ploaie curgeau fără încetare din 
ramurile îmbibate cu apă, ca ploaia însăși. Cerul era încă 
acoperit cu nori cenușii, însă vineţiul furios al norilor încărcaţi cu 
apă se mai domolise. Mi-am încrucișat brațele peste coate; 
soarele părea să iasă curând dintre nori, însă era încă suficient 
de răcoare încât să am nevoie de o mantie. Când am auzit pași 
în spatele meu, pe potecă, m-am întors și am dat cu ochii de 
François, al doilea valet, care însă nu aducea nimic. Părea ciudat 
de șovăitor, privind spre mine de parcă nu era sigur că eu eram 
persoana pe care o căuta. 

— Madame, a spus el, aveți un vizitator. 

Am oftat în sinea mea; nu voiam să fiu deranjată de efortul de 
a mă strădui să fiu amabilă faţă de un musafir. 

— Spune-i că sunt indispusă, te rog, am zis, întorcându-mă să 
îmi continui plimbarea. Și când a plecat, adu-mi mantia. 

— Dar, madame, a insistat el, ţinându-se după mine, este /e 
seigneur Broch Tuarach... soțul dumneavoastră. 

Speriată, m-am întors să privesc spre casă. Era adevărat; 
vedeam deja silueta înaltă a lui Jamie, apărând de după colţul 
casei. M-am întors, prefăcându-mă că nu l-am observat și am 
pornit spre foișor. Frunzișul era des acolo; mă puteam ascunde. 

— Claire! 

Era inutil să mă prefac; mă văzuse și el și venea de-a lungul 
potecii în urma mea. Am iuţit pasul, însă el avea picioarele prea 
lungi. 

Suflam greu înainte să fi parcurs jumătate din distanţa până 
la foișor și am fost nevoită să încetinesc pasul; nu aveam 
condiţie fizică pentru un exerciţiu de anduranţă. 

— Așteaptă, Claire! 

M-am întors pe jumătate; era aproape de mine. Amorțeala 
sumbră și moale din jurul meu a fost înlocuită de un soi de 
panică la gândul că vederea lui ar putea-o smulge de la mine. Și 
dacă se întâmplă asta, voi muri, mi-am spus în gând, precum o 

larvă scoasă din pământ și aruncată pe o piatră să se usuce, 
goală și lipsită de apărare în lumina soarelui. 

— Nu! am spus. Nu vreau să vorbesc cu tine. Pleacă! 

A șovăit o clipă, iar eu m-am întors cu spatele la el și am 
pornit-o repede pe potecă, spre foișor. l-am auzit pașii în spatele 
meu, pe pietrișul potecii, dar am rămas întoarsă cu spatele și 
am iuțit pasul, aproape alergând. 

Când m-am oprit să mă aplec sub frunzar, s-a aruncat 
deodată în faţă și mi-a cuprins încheietura mâinii. Am încercat 
să mă trag, însă mă ţinea strâns. 

— Claire! a spus din nou. 

Mă luptam, ţinându-mi faţa întoarsă; dacă nu îl priveam, mă 
puteam preface că nu este acolo. Puteam rămâne în siguranţă. 

A dat drumul încheieturii mele, apucându-mă în schimb de 
umeri, astfel încât am fost nevoită să îmi ridic capul pentru a-mi 
menţine echilibrul. Chipul îi era ars de soare și palid, cu linii 
aspre adâncite în jurul buzelor și ochii îi erau întunecaţi de 
durere. 

— Claire, a șoptit, acum că mă vedea uitându-mă la el. 
Claire... era și copilul meu. 

— Da, era... și tu l-ai ucis! 

M-am smuls de lângă el, repezindu-mă prin arcada îngustă. M- 
am oprit înăuntru, respirând sacadat precum un câine speriat. 
Nu băgasem de seamă că arcada ducea într-un turn îngust, 
acoperit cu viță-de-vie. Pereţi cu zăbrele mă înconjurau din 
toate părțile - eram prinsă fără scăpare. Lumina din spatele 
meu s-a stins când trupul lui a acoperit arcada. 

— Nu mă atinge. 

M-am dat în spate, cu privirile aţintite în pământ. Pleacă! am 
strigat în gând, frenetic. Te rog, pentru numele lui Dumnezeu, 
lasă-mă în pace. Simţeam norul cenușiu smuls ireparabil și 
sclipiri firave și strălucitoare de durere pătrunzându-mă precum 
fulgerele care străpung norii. 

S-a oprit la câţiva pași distanţă. M-am îndreptat orbește spre 
zidul cu zăbrele și m-am prăbușit pe o bancă din lemn. Mi-am 
închis pleoapele și am rămas nemișcată, tremurând. 

Deși nu mai ploua, un vânt rece și umed pătrundea printre 
zăbrele, îngheţându-mi gâtul. 

Nu s-a apropiat mai mult. Îl simţeam stând acolo, privindu- 
mă. Îi auzeam respiraţia neregulată. 


VP - 518 


— Claire, a reluat, cu un soi de disperare în voce. Claire, nu 
înţelegi... Claire, trebuie să vorbești cu mine! Pentru numele lui 
Dumnezeu, Claire, nici măcar nu știu dacă era fată sau băiat! 

Am rămas îngheţată, mâinile strângând lemnul aspru al 
băncii. După o clipă s-a auzit un scrâșnet greoi în fața mea. Am 
deschis ochii și am văzut că se așezase așa cum era pe pietrișul 
ud de la picioarele mele. Stătea cu capul plecat și ploaia îi 
lăsase picături sclipitoare în părul întunecat de umezeală. 

— Vrei să te implor? a spus el. 

— Era fetiţă, am spus după un moment. 

Vocea îmi suna straniu; răgușită și aspră. 

— Maica Hildegarde a botezat-o. Faith. Faith Fraser. Maica 
Hildegarde are un simţ al umorului neobișnuit. 

Capul plecat nu s-a clintit. După o clipă, a întrebat încet: 

— Ai văzut copilul? 

Ochii mi s-au deschis cu totul acum. Am rămas cu privirea 
aţintită spre genunchi unde picăturile de apă scuturate din rugii 
de vie din spatele meu lăsau urme ude pe mătase. 

— Da. La maîtresse sage femme a spus că ar trebui, deci mi- 
au arătat-o. 

Îmi aminteam vocea joasă și degajată a lui madame Bonheur, 
cea mai în vârstă și mai respectată dintre moașele care își 
dedicau timpul spitalului. 

— Dă-i copilul; întotdeauna e bine să vadă. Ca să nu-și 
imagineze lucruri. 

Așa că nu îmi imaginam. Îmi aminteam. 

— Era perfectă, am spus în șoaptă, ca pentru mine. Atât de 
mică. Îi puteam ţine capul în căușul palmei. Urechile îi ieșeau 
doar puţin în afară - puteam vedea lumina strălucind prin ele. 

Lumina strălucea și prin pielea ei, sclipind în rotunjimea 
obrazului și a fundulețului cu strălucirea perlelor; rece și 
nemișcată cu atingerea stranie a lumii apelor încă pe ele. 

— Maica Hildegarde a înfășurat-o într-o bucată de satin, am 
spus, cu privirea coborâtă spre pumnii încleștaţi în poală. Ochii îi 
erau închiși. Încă nu avea gene însă ochii îi erau oblici. Eu am 
spus că erau ca ai tăi, dar ele mi-au zis că ochii tuturor copiilor 
sunt așa. 

Zece degete la mâini și zece la picioare. Fără unghii, doar cu 
o sclipire de articulaţie minusculă, rotule și degete la mâini 

precum opalele, precum oasele preţioase ale pământului. 
Amintește-ți, omule, că nu ești decât ţărână... 

Îmi aminteam murmurul îndepărtat al spitalului, acolo unde 
viaţa continua să curgă și șoapta înceată dintre maica 
Hildegarde și madame Bonheur, în apropiere, vorbind despre 
preotul care va face o slujbă specială la cererea maicii 
Hildegarde. Îmi aminteam privirea calmă cu care mă măsurase 
madame Bonheur când s-a întors spre mine, văzându-mă cât 
sunt de sfârşită. Poate văzuse de asemenea și roșeaţa 
prevestind febra ce avea să urmeze; se întorsese din nou spre 
maica Hildegarde, coborând și mai mult vocea - poate 
sugerându-i să mai aștepte, că poate va fi nevoie de două 
înmormântări. 

Și în ţărână te vei întoarce. 

Însă eu mă întorsesem din morţi. Doar gândul la Jamie fusese 
suficient de puternic încât să mă tragă înapoi din fața ultimei 
bariere, și maestrul Raymond o știuse. Ştiam că doar Jamie în 
carne și oase mă putea trage înapoi restul drumului, în tărâmul 
celor vii. De aceea fugisem de el și făcusem tot ce îmi stătea în 
puteri să îl ţin departe de mine, să mă asigur că niciodată nu se 
va mai apropia de mine. Nu doream să mă întorc, nu aveam 
nicio dorinţă să simt din nou. Nu voiam să cunosc iubirea, doar 
ca să mi-o mai smulg încă o dată din inimă. 

Dar era prea târziu. Ştiam asta, chiar în vreme ce mă luptam 
să menţin coconul cenușiu în jurul meu. Lupta nu făcea decât să 
grăbească disoluția; parcă mă prindeam de fărâme de nor care 
se risipeau într-o ceaţă rece între degetele mele. Simţeam 
lumina venind, orbindu-mă și pârjolind totul. 

Se ridicase în picioare și stătea în faţa mea. Umbra lui cădea 
peste genunchii mei, semn sigur că norul se risipise; o umbră nu 
cade fără lumină. 

— Claire, a șoptit el. Te rog. Lasă-mă să îţi alin suferința. 

— Să mă alini? am spus. Și cum intenţionezi să faci asta? Îmi 
poţi da înapoi copilul? 

S-a lăsat în genunchi în fața mea, dar mi-am ţinut fruntea 
aplecată, privind spre mâinile mele stând goale, cu podul 
palmelor în sus în poala rochiei. l-am simţit mișcarea când a 
întins mâna să mă atingă, a șovăit, s-a retras, a întins-o din nou. 

— Nu, a spus el, cu glasul abia auzit. Nu, nu pot face asta. 
Dar... cu mila lui Dumnezeu... ţi-aș putea da un altul? 

Mâna lui a plutit deasupra mâinii mele, suficient de aproape 
încât să îi simt căldura pielii. Mai simţeam și alte lucruri: durerea 
pe care o ţinea în frâu, furia și teama care îl sugrumau și curajul 
care îl făcea să vorbească în ciuda lor. Mi-am adunat propriul 
curaj, un substitut palid al giulgiului cenușiu. Apoi i-am luat 
mâna și am ridicat fruntea, privind drept în faţă soarele. 

e 

Am rămas cu mâinile strânse și cu trupurile lipite pe bancă 
fără să ne mișcăm, fără să scoatem o vorbă, pentru o vreme 
care mi s-au părut ore, cu vântul umed și rece șoptindu-ne 
gândurile în frunzele de vie de deasupra. Picăturile de apă se 
împrăștiau peste noi purtate de vânt, plângând pentru moarte și 
pentru despărțire. 

— Ți-e frig, a murmurat Jamie în cele din urmă, trăgând un 
fald al mantiei sale în jurul meu, aducând cu el căldura pielii 
sale. M-am apropiat încet de el sub adăpost, tremurând mai 
mult de surpriza trupului său solid și cald decât din cauza 
frigului. 

Mi-am pus palma pe pieptul lui, șovăind de parcă atingerea lui 
mă putea arde la propriu, și am rămas așa încă o bună bucată 
de vreme, lăsând frunzele de vie să vorbească pentru noi. 

— Jamie, am șoptit în cele din urmă. O, Jamie. Unde ai fost? 

Brațul lui s-a strâns în jurul meu, dar a mai trecut un timp 
până mi-a răspuns. 

— Am crezut că ai murit, mo duinne, a spus el, atât de încet, 
încât abia îl auzeam peste foșnetul frunzelor. 

— Ultima dată te-am văzut acolo... la pământ. Dumnezeule! 
Erai atât de albă și fustele îţi erau toate îmbibate cu sânge... am 
încercat să vin la tine, Claire, imediat cum te-am văzut - am 
alergat spre tine și în clipa aceea m-au luat jandarmii. 

Am înghiţit ca să scap de nodul din gât; simţeam un tremur 
traversându-i curba lungă a șirei spinării. 

— M-am luptat cu ei... m-am luptat și pe urmă i-am implorat... 
dar nu au vrut să rămână și m-au luat cu ei. Și m-au închis într-o 
celulă și m-au lăsat acolo... crezând că ești moartă, Claire; știind 
că eu te omorâsem. 

Tremurul ușor a continuat și știam că plângea, deși nu îi 
puteam vedea chipul. Cât timp stătuse singur în întunericul 
Bastiliei, singur doar cu mirosul de sânge și cu dezamăgirea 
răzbunării? 

— Este în regulă, am spus, apăsându-l ușor cu palma pe piept, 
parcă încercând să liniștesc galopul inimii sale. Jamie, e în 
regulă. Nu... nu a fost vina ta. 

— Am încercat să îmi lovesc capul de zid, doar ca să nu mă 
mai gândesc, a spus el abia șoptit. Așa că m-au legat de mâini și 
de picioare. A doua zi m-a găsit de Rohan și mi-a spus că 
trăieşti, deși probabil nu pentru multă vreme. 

Apoi a tăcut, dar îi simțeam durerea lăuntrică, ascuţită 
precum niște ţepușe din cristal de gheaţă. 

— Claire, a murmurat în cele din urmă. Îmi pare rău. 

Îmi pare rău. Cuvintele erau cele din biletul pe care mi-l 
lăsase înainte ca lumea să se spulbere. Dar acum le înţelegeam. 

— Știu, am spus. Jamie, știu. Mi-a povestit Fergus. Știu de ce 
ai plecat. 

A tras adânc și tremurat aer în piept. 

— Da, păi..., a început, apoi s-a oprit. 

Mi-am lăsat mâna să cadă pe pulpa lui; înghețaţi și uzi de la 
ploaie, pantalonii lui de călărie erau aspri sub palma mea. 

— Ți-au spus - când ţi-au dat drumul - de ce te-au eliberat? 

Am încercat să îmi ţin propria respiraţie sub control, dar am 
eșuat. 

Piciorul i s-a încordat sub palma mea, însă vocea îi era acum 
mai sigură pe sine. 

— Nu, a spus el. Doar că asta... a fost plăcerea Maiestăţii 
Sale. 

Cuvântul „plăcere” a fost accentuat abia perceptibil, rostit cu 
o ferocitate delicată care îmi spunea cât se poate de clar că știa 
într-adevăr calea eliberării sale, fie că paznicii de la închisoare îi 
spuseseră sau nu. 

Mi-am mușcat tare buza, încercând să decid ce să îi spun 
acum. 

— A fost maica Hildegarde, a continuat el cu vocea limpede. 
Imediat am plecat în căutarea ta la L'H6pital des Anges. Am 
găsit-o pe maica Hildegarde și bilețelul pe care îl lăsaseși pentru 
mine. Ea... mi-a spus. 

— Da, am confirmat, înghițind în gol. Am fost în audienţă la 
rege... 

— Știu! 

Mâna și-a întețit strânsoarea peste a mea și din sunetul 
respirației sale mi-am dat seama că își ţinea dinţii încleștați. 

— Dar, Jamie... când m-am dus... 

— Hristoase! a spus el și s-a ridicat deodată, întorcându-se cu 
faţa spre mine. Nu știi ce aș... Claire, a rostit, apoi a închis o 
clipă ochii, trăgând cu putere aer în piept. Am călărit tot drumul 
spre Orvieto, imaginându-mi; i-am văzut mâinile pe albeaţa 
pielii tale, buzele pe gâtul tău, i-am văzut... mădularul - sculat - 
am văzut blestematul, jegosul de mădular gros ridicându-se... 
Dumnezeule, Claire! Am fost în închisoare crezând că ești 
moartă și pe urmă am plecat în Spania, rugându-mă la 
Dumnezeu să te găsesc! 

Monturile degetelor mâinii care o ţinea pe a mea erau albe și 
îmi simţeam oasele mici ale degetelor pocnind sub strânsoarea 
de fier. 

Mi-am smuls mâna, eliberând-o. 

— Jamie, ascultă-mă! 

— Nu! a spus el. Nu, nu vreau să aud... 

— Ascultă-mă, fir-ai tu să fii! 

Era suficientă forță în glasul meu pentru a-l face să tacă o 
clipă și în răgazul în care a rămas mut, am început repede să Îi 
povestesc ce s-a întâmplat în camera regelui; despre bărbaţii cu 
glugi pe cap, despre încăperea întunecată, despre duelul 
vrăjitorilor și despre moartea contelui Saint Germain. 

Pe măsură ce vorbeam, culoarea aprinsă din obrajii bătuţi de 
vânt s-a atenuat și expresia chipului i s-a înmuiat, trecând de la 
furie și teamă la uluire și treptat, la încredere buimacă. 

— lisuse! a răsuflat el în cele din urmă. O, Dumnezeule sfânt! 

— Habar nu aveai ce urma să stârnească minciuna ta nu-i 
așa? am spus reușind să zâmbesc, în ciuda oboselii teribile. 
Deci... deci contele... e în regulă, Jamie. Am... scăpat de el. 

Nu a răspuns nimic, ci doar m-a tras blând spre el astfel încât 
fruntea mi se odihnea pe umărul lui și lacrimile-mi curgeau pe 
pânza cămășii lui. 

După o clipă însă m-am ridicat și m-am uitat la el, ștergându- 
mi nasul. 

— Tocmai m-am gândit, Jamie! Vinul - investiția lui Charles 
Stuart! Din moment ce contele e mort... 

A clătinat din cap, zâmbind ușor. 

— Nu, mo duinne. E în siguranţă. 

Am simțit un val de ușurare. 

— O, mulţumesc, Dumnezeule! Ai reușit, deci? Au avut efect 
medicamentele asupra lui Murtagh? 

— Ei bine, nu, a spus, zâmbind larg, dar au dat rezultate pe 
mine. 

Ușurată deodată de teamă și de furie, mă simţeam aeriană și 
ameţită. Mirosul strugurilor spălaţi de ploaie era puternic și 
dulce și era o ușurare binecuvântată să mă rezem de el, 
simţindu-i căldura reconfortantă și nu amenințătoare în timp ce 
ascultam povestea pirateriei cu vin. 

— Sunt bărbaţi născuţi să umble pe mări, englezoaico, a 
început el, dar mi-e teamă că eu nu sunt unul dintre ei. 

— Știu, am spus. Ţi-a fost rău? 

— Rareori mi-a fost mai rău, m-a asigurat el crispat. 

Mările din afara portului din Orvieto fuseseră aspre și într-o 
oră devenise limpede că Jamie nu va fi capabil să își ducă la 
îndeplinire partea lui de plan. 

— Nu puteam face nimic altceva decât să zac în hamac și să 
gem toată ziua, a spus el, ridicând din umeri, așa că puteam la 
fel de bine să am și vărsat de vânt. 

El și cu Murtagh schimbaseră îndată rolurile și la douăzeci și 
patru de ore după ce părăsiseră coasta Spaniei, căpitanul 
Salamandrei descoperise spre groaza sa că boala se instalase 
sub punte. 

Jamie și-a scărpinat ceafa gânditor, parcă simțind încă 
efectele sucului de urzică. 

— Când au aflat s-au gândit să mă arunce peste bord, a spus 
el. Și trebuie să recunosc că mi s-a părut o idee strălucită, a 
continuat, zâmbindu-mi într-un colţ al gurii. Ai avut vreodată rău 
de mare în timp ce erai plină de bube de urzici, englezoaico? 

— Nu, slavă cerului! m-am cutremurat. Și Murtagh i-a oprit? 

— O, da. A fost foarte aprig, Murtagh. A dormit întins pe 
pragul ușii cu mâna pe jungher până am ajuns în siguranță să 
acostăm în Bilbao. 

Așa cum prevăzusem, căpitanul Salamandrei, pus în faţa 
alegerii neprofitabile de a pleca spre Le Havre și a-și pierde 
încărcătura sau a se întoarce în Spania, așteptând în vreme ce o 
depeșă era trimisă la Paris, profitase de ocazia de a vinde 
încărcătura de vin noului cumpărător pe care șansa i-l scosese 
în cale. 

— Nu că nu ar fi încercat să se tocmească, a remarcat Jamie, 
scărpinându-și antebraţul. S-a târguit o jumătate de zi... în timp 
ce eu mă prăpădeam în hamac, urinând sânge și vomitându-mi 
maţele! 

Insă târgul a fost încheiat, portul și pacientul cu vărsat de 
vânt descărcate prompt la Bilbao, și - pe lângă tendinţa de a 
urina sângeriu care durase câteva zile - recuperarea lui Jamie 
fusese rapidă. 

— Am vândut vinul unui comisionar de acolo, din Bilbao, a 
spus el. L-am trimis imediat pe Murtagh la Paris, să achite 
împrumutul lui monsieur Duverney și pe urmă... Am venit aici. 

Și-a coborât privirea spre mâinile care i se odihneau tăcute în 
poală. 

— Nu m-am putut decide, a șoptit el. Dacă să vin sau nu. Am 
mers, știi, ca să am timp să mă gândesc. Am parcurs pe jos tot 
drumul de la Paris până la Fontainebleau. Și aproape tot drumul 
înapoi. M-am întors din drum de câteva ori, gândindu-mă că 
eram un ucigaș și un idiot, neștiind dacă mai degrabă m-aș 
ucide pe mine sau pe tine... 

Apoi a oftat și a ridicat privirea spre mine, ochii întunecaţi 
reflectând frunzele tremurând. 

— Trebuia să vin, a spus el simplu. 

Nu am răspuns nimic. Mi-am așezat palma peste a lui și am 
stat lângă el. Boabele de struguri cădeau pe pământul de sub 
foișor, aroma puternică de struguri fermentaţi promițând uitarea 
vinului. 

Soarele apunea printre nori și o sclipire aurie a conturat 
silueta respectuoasă a lui Hugo, stând întunecată în intrarea 
foișorului. 

— Mă iertaţi, madame, a spus el. Stăpâna dorește să știe - 
domnul va rămâne la cină? 

Am privit spre Jamie. Stătea nemișcat, așteptând, soarele 
străbătând printre frunzele de viţă și colorându-i părul cu o 
sclipire de tigru, iar umbrele brăzdându-i chipul. 

— Cred că ai face bine să rămâi, am spus. Ești tare slab. 

M-a măsurat cu o zâmbet într-un colț al gurii. 

— Și tu ești slabă, englezoaico. 

S-a ridicat și mi-a oferit braţul. L-am luat și am pornit să 
cinăm împreună, lăsând frunzele de viţă să-și continue 
murmurul. 

e 

Stăteam întinsă lângă Jamie, lipită de el, mâna lui odihnindu- 
se pe coapsa mea în timp ce dormea. Am rămas privind în sus în 
întunericul dormitorului și ascultând zgomotul liniștit al 
respirației sale, inspirând eu însămi aroma proaspătă a aerului 
umed al nopţii, amestecată cu mirosul de glicină. 

Prăbușirea contelui Saint Germain marcase sfârșitul serii 
pentru toţi cei implicaţi, mai puţin Louis. În vreme ce toţi cei 
prezenţi se pregăteau să plece, murmurând agitaţi, Louis mi-a 
luat braţul și m-a condus prin aceeași ușă scundă pe care 
intrasem. Priceput la vorbe atunci când situaţia o cerea, nu avea 
nevoie de ele acolo. 

Am fost condusă spre șezlongul din mătase verde, așezată pe 
spate și cu fustele ușor ridicate înainte să pot scoate un cuvânt. 
Nu m-a sărutat; nu mă dorea. Acesta era ritualul plăţii pe care o 
convenisem. Louis era un negociator viclean și nu uita de o 
datorie care credea că i se cuvine, indiferent dacă plata valora 
ceva pentru el sau nu. Și poate că valora, la urma urmelor; în 
pregătirile lui se putea ghici o nuanţă de nerăbdare pe jumătate 
înfricoșată - dar cine dacă nu un rege ar îndrăzni să o posede pe 
Doamna Albă? 

Eram strânsă și uscată, nepregătită. Pierzându-și răbdarea, a 
apucat un flacon de ulei de trandafiri de pe masă și m-a masato 
clipă între picioare. Am rămas nemișcată, fără să scot un sunet, 
în vreme ce degetul său m-a pătruns în grabă, apoi s-a retras, 
fiind înlocuit îndată de un membru puţin mai mare și - „am 
suferit” este cuvântul greșit, căci nu am simţit nici durere, nici 
umilinţă; era o tranzacţie - am așteptat apoi, în timpul unei 
agitaţii scurte, și pe urmă s-a ridicat în picioare, cu chipul 
îmbujorat de excitație, mâinile moșmondind să își încheie 
nasturii de la pantaloni peste mica umflătură dinăuntru. Nu risca 
posibilitatea unui bastard pe jumătate regal pe jumătate magic; 
nu cu madame de La Tourelle pregătită - mult mai pregătită 
decât mine, speram - și așteptându-l în propriile ei dormitoare 
de la capătul holului. 

Eu mă achitasem de promisiunea implicită; acum el putea 
îndeplini onorabil cererea mea, simțind că nu fusese tras pe 
sfoară. Cât despre mine, am răspuns plecăciunii curtenitoare cu 
o plecăciune, mi-am retras cotul din strânsoarea cu care mă 
escortase galant până la ușă și am părăsit camera de audienţe 

la câteva minute după ce intrasem în ea, cu asigurarea regelui 
că ordinul de eliberare al lui Jamie va fi trimis dimineaţă. 
e 

Gentilomul de strajă la ușa dormitorului stătea în hol, 
așteptând. A făcut o plecăciune spre mine, eu i-am răspuns cu o 
plecăciune, apoi l-am urmat de-a lungul Sălii Oglinzilor, 
simţindu-mi coapsele uleiate în timp ce se frecau una de 
cealaltă și mirosind parfumul puternic de trandafiri dintre 
picioare. 

Auzind poarta palatului  închizându-se în urma mea, 
încinsesem ochii și mă gândisem că nu îl voi mai vedea 
niciodată pe Jamie. Și că, dacă din întâmplare îl voi vedea, îl voi 
freca cu nasul de locul acela cu miros de trandafiri până când 
sufletul i se va îmbolnăvi și va muri. Însă acum îi ţineam mâna 
pe pulpa mea, ascultându-i respiraţia, adâncă și regulată în 
întuneric, lângă mine. Și am lăsat ușa să se închidă pentru 
totdeauna în urma audienței cu Maiestatea Sa. 


|29. Înţepătura urzicii 


— Scoţia, am oftat, gândindu-mă la pâraiele reci și cafenii și la 
brazii de un verde întunecat de la Lallybroch, moșia lui Jamie. 
Chiar putem merge acasă? 

— Probabil că vom fi nevoiţi, a răspuns el crispat. Regele m-a 
iertat cu condiţia să plec din Franţa până la jumătatea lui 
septembrie, altfel mă întorc în Bastilia. Probabil Maiestatea Sa a 
aranjat să fiu pardonat și de Coroana Engleză, încât să nu fiu 
spânzurat direct când cobor de pe vapor la Inverness. 

— Am putea merge la Roma sau în Germania, am sugerat. 

Nu voiam nimic mai mult decât să merg acasă, la Lallybroch, 
și să mă vindec în liniștea din Highlands. Inima mi s-a strâns la 
gândul intrigilor de la curtea regală, unde pericolul și lipsa de 
siguranţă erau două prezenţe constante. Dar dacă Jamie simţea 
că trebuie... 

A clătinat din cap, părul roșcovan căzându-i peste faţă când s- 
a aplecat să își pună ciorapii. 

— Nu, e Scoţia sau Bastilia, a spus el. Călătoria a fost aranjată 
deja, ca să fie siguri. 

S-a îndreptat de spate, netezindu-și spre ceafă părul cu un 
zâmbet strâmb. 

— Îmi imaginez că ducele de Sandringham - și posibil regele 
George - dorește să mă vadă în siguranţă acasă, unde mă pot 
ține sub observaţie. Nu să spionez la Roma sau să strâng fonduri 
în Germania. Cele trei săptămâni de graţie cred că sunt un gest 
de curtoazie față de Jared, prin care îi dau timp să vină acasă 
înainte să plec eu. 

Stăteam în fotoliul de la fereastră din dormitorul meu, privind 
afară peste întinderea verde și agitată a pădurii de la 
Fontainebleau. Aerul fierbinte și stătut al verii părea apăsător, 
absorbind întreaga energie. 

— Nu pot spune că nu mă bucur. 

Am oftat lipindu-mi obrazul de geam, căutând un strop de 
răcoare. 

Singura amintire a ploii reci de ieri era o umiditate 
înăbușitoare care-ţi făcea părul și hainele să se lipească de 
piele, înțepătoare și umede. 

— Dar crezi că suntem în siguranță? Vreau să spun, crezi că 
Charles va renunța acum, când contele e mort și banii de la 
Manzetti sunt pierduţi? 

Jamie s-a încruntat, trecându-și mâna peste bărbie pentru a 
analiza lungimea bărbii. 

— Aș vrea să aflu dacă a primit vreo scrisoare de la Roma în 
ultimele două săptămâni, a spus el, și dacă a primit, ce 
conţinea. Dar da, cred că am reușit. Niciun bancher din Europa 
nu va împrumuta nimănui cu numele de Stuart vreo centimă, 
asta e sigur. Filip al Spaniei are și alte treburi și Louis..., a zis el, 
ridicând din umeri și strâmbându-se. Între monsieur Duverney și 
Ducele de Sandringham, aș spune că așteptările lui Charles în 
acest sens sunt cumva foarte slabe. Să mă rad, ce zici? 

— Nu pentru mine, am răspuns. 

Intimitatea relaxată a întrebării m-a făcut deodată să mă 
rușinez. Împărţiserăm patul cu o seară înainte, însă amândoi 
fuseserăm epuizați și pânza delicată ţesută între noi în foișor 
păruse prea slabă pentru a suporta presiunea unei încercări de 
a face dragoste. Imi petrecusem noaptea într-o teribilă stare de 
încordare, conștientă fiind de căldura trupului său lângă mine, 
dar crezusem că în împrejurările actuale trebuie să îi las lui 
prima mutare. 

Acum, văzând lumina reflectându-se peste umerii săi când s-a 
întors să își caute cămașa, am fost cuprinsă de dorinţa de a-l 
atinge; de a-l simţi, catifelat și tare și plin de dorinţă, lipit de 
mine din nou. 

Capul i s-a ițit prin gulerul cămășii și privirea lui a întâlnit-o pe 
neașteptate pe a mea. S-a oprit o clipă, uitându-se la mine, dar 
fără să vorbească. Sunetele matinale ale castelului se auzeau 
limpede, în afara bulei de tăcere care ne înconjura; forfota 
servitorilor, vocea subţire și înaltă a lui Louise, ridicată în timp 
ce se certa probabil cu cineva. 

Nu aici, spunea privirea lui Jamie. Nu înconjurați de atâţia 
oameni. A coborât privirea, încheindu-și cu grijă nasturii cămășii. 

— Louise are cai pentru călărie? a întrebat, cu privirea aţintită 
spre cămașă. Sunt niște stânci la câteva mile depărtare; mă 
gândeam că am putea merge până acolo - poate că aerul e mai 
răcoros. 

— Cred că are, am răspuns. O voi întreba. 

e 

Am ajuns la stânci chiar înainte de prânz. Nu erau chiar 
stânci, ci mai degrabă niște coloane și creste din calcar 
ridicându-se din iarba îngălbenită a dealurilor din jur precum 
ruinele unui oraș antic. Culmile palide erau despicate și fisurate 
de timp și vremuri, înţesate cu mii de plante ciudate, minuscule, 
care-și găsiseră refugiu în cea mai mică fisură a solului erodat. 

Am lăsat caii priponiţi în iarbă și am urcat la picior spre o 
terasă largă și plată de calcar, acoperită cu smocuri de iarbă 
aspră, la picioarele celei mai mari grămezi de pietre prăbușite. 
Tufele dezordonate dădeau puţină umbră, însă la această 
înălțime bătea un vânticel slab. 

— Dumnezeule, cât e de cald! a spus Jamie. 

Și-a desfăcut cureaua de la kilt, lăsând-o să-i alunece în jos în 
jurul picioarelor și a început să se zvârcolească în încercarea de 
a-și scoate cămașa. 

— Ce faci, Jamie? am întrebat, pe jumătate amuzată. 

— Mă dezbrac, a răspuns, foarte degajat. De ce nu faci și tu 
același lucru, englezoaico? Ești mai transpirată decât mine și nu 
te vede nimeni aici. 

După ce am șovăit o clipă, am făcut precum îmi sugerase. Era 
un loc cu totul izolat; prea abrupt și prea arid pentru oi, șansa ca 
un cioban rătăcit să ne găsească era foarte slabă. Și singuri, 

amândoi despuiaţi, departe de Louise și mulțimea ei de servitori 
băgăcioși... Jamie și-a întins tartanul pe pământul bolovănos în 
vreme ce eu mă dezbrăcăm de hainele lipicioase de transpiraţie. 

S-a întins leneș și s-a lăsat pe spate, cu braţele sub cap, 
complet nepăsător la furnicile curioase, la pietrișul și la iarba 
țepoasă de dedesubt. 

— Trebuie să ai o piele de capră, am remarcat. Cum poţi sta 
așa pe pământul gol? 

Despuiată ca și el, eu mă odihneam mai confortabil pe un fald 
gros al tartanului pe care Jamie îl întinsese grijuliu pentru mine. 

A ridicat din umeri, cu ochii închiși în soarele cald al după- 
amiezii. Lumina îi poleia pielea cu aur în adâncitura în care 
stătea culcat, făcându-l să sclipească arămiu în contrast cu 
iarba întunecată și aspră de sub el. 

— Mă descurc, a spus relaxat și s-a cufundat în tăcere, cu 
respiraţia suficient de puternică încât să îmi ajungă la urechi 
peste geamătul slab al vântului strecurându-se printre crestele 
de deasupra noastră. 

M-am rostogolit pe burtă și mi-am lăsat obrazul pe braţele 
încrucișate, privindu-l. Avea umerii laţi și șoldurile înguste, cu 
pulpele ușor crispate de mușchii conturaţi chiar și atunci când 
se relaxa. Briza caldă și ușoară a înfiorat la subsuoară smocurile 
moi de păr de culoarea scorțișoarei și firele arămii și aurii, 
zburlite care se unduiau ușor peste încheieturile mâinilor acolo 
unde sprijineau capul. Vânticelul blând era bine venit, căci 
soarele de toamnă timpurie era încă fierbinte pe umerii și 
pulpele mele. 

— Te iubesc, am spus ușor, fără a mă aștepta să fiu auzită, 
doar pentru plăcerea de a rosti cuvintele. 

Jamie a auzit însă, căci un zâmbet discret i-a arcuit buzele 
late. După o clipă, s-a rostogolit pe burtă pe tartan, lângă mine. 
Câteva fire de iarbă i se lipiseră de spate și fese. Am îndepărtat 
unul delicat cu palma și pielea i s-a înfiorat ușor sub atingerea 
mea. 

M-am aplecat să îi sărut umărul, savurând parfumul cald al 
pielii lui și gustul puțin sărat. 

In loc să răspundă sărutului meu, s-a retras ușor și a rămas 
proptit într-un cot, privindu-mă. Era ceva în expresia sa pe care 
nu o înțelegeam și mă neliniștea cumva. 

— Un penny pentru gândurile tale, am spus, plimbându-mi un 
deget în jos de-a lungul curburii adânci a șirei spinării. 

S-a retras suficient de departe încât să nu îl pot ajunge, și a 
tras adânc aer în piept. 

— Ei bine, mă întrebam..., a început, apoi s-a oprit. 

Privea în jos, jucându-se cu o floricică din iarbă. 

— Ce te întrebai? 

— Cum a fost... cu Louis? 

Am avut senzaţia că inima mi s-a oprit o clipă. Ştiam că tot 
sângele mi se scursese de pe chip, căci îmi simţeam buzele 
amorțite când m-am forţat să rostesc cuvintele. 

— Cum... a... fost? 

Atunci a ridicat privirea, făcând o încercare admirabilă de a 
zâmbi în- tr-un colţ al buzelor. 

— Păi, e rege. Ai crede că trebuie să fie... diferit, cumva. 
Înţelegi... special, poate? 

Zâmbetul se stingea și chipul îi devenise la fel de livid ca al 
meu. Și-a plecat din nou ochii, evitându-mi privirea îngrozită. 

— Cred că tot ce voiam să știu, a murmurat el, a fost dacă... 
el... a fost altfel decât mine? 

L-am văzut mușcându-și buza ca și cum și-ar fi dorit să nu 
rostească acele cuvinte, însă era prea târziu pentru regrete. 

— De unde naiba știi? am spus. 

Mă simțeam ameţită și demascată și m-am rostogolit pe 
burtă, apăsându-mă cu putere în iarba scurtă. 

A clătinat din cap, mușcându-și în continuare buza de jos. 
Când într-un final i-a dat drumul, o urmă de un roșu aprins 
subliniind locul unde fusese agresată. 

— Claire, a spus în șoaptă. O, Claire! Mi te-ai dăruit cu totul 
din prima clipă și nu te-ai ferit cu nimic de mine. Niciodată. Când 
ţi-am cerut să fii onestă cu mine, ţi-am spus că tu nu poţi să 
minți. Când te ating așa... 

A întins mâna, cuprinzându-mi fesa și am tresărit, luată prin 
surprindere. 

— De cât timp te iubesc eu pe tine? a întrebat el, foarte încet. 
Un an? Din clipa în care te-am văzut. Și ţi-am iubit trupul de câte 
ori - de cinci sute de ori sau poate mai mult? 

Un deget m-a atins apoi, delicat ca aripa unui fluture, trasând 
linia braţului și a umărului, alunecând de-a lungul coastelor 

până când am început să freamăt și m-am rostogolit mai 
departe, oprindu-mă cu faţa spre el. 

— Niciodată nu te-ai retras când te-am atins, a spus el, cu 
ochii aţintiţi pe linia pe care călătorea degetul său, coborând 
pentru a urma curbura sânului. Nici măcar la început, când ai fi 
putut să o faci și nu m-ar fi surprins. Însă nu ai făcut-o. Mi-ai 
dăruit totul de prima dată; fără rezerve mi-ai dăruit fiecare 
părticică din tine. 

— Dar acum..., a spus el, retrăgându-și mâna. La început am 
crezut că era doar pentru că ai pierdut copilul, poate că erai 
timidă faţă de mine, sau te simţeai stingher după ce fuseserăm 
atât de mult separați. Dar pe urmă am știut că nu era asta. 

Apoi s-a lăsat o tăcere îndelungată. Îmi simţeam inima 
bubuind regulat și dureros peste pământul rece și auzeam 
șoapta vântului în pinii de dedesubt. În depărtare ciripeau 
păsărele. Mi-am dorit să fiu o pasăre. Sau să fiu departe, oricum. 

— De ce? a întrebat, șoptit. De ce m-ai minţit? Când oricum 
venisem la tine crezând că știu. 

Am privit în jos spre mâinile mele, împreunate sub bărbie și 
am înghiţit în gol. 

— Dacă..., am început și am înghiţit din nou. Dacă ţi-aș fi spus 
că l-am lăsat pe Louis... m-ai fi întrebat despre asta. M-am 
gândit că nu ai putea uita. Poate pe mine m-ai ierta, însă de 
uitat, nu ai uita niciodată și asta va fi mereu între noi. 

Am înghiţit din nou nodul din gât. Mâinile îmi erau reci în 
ciuda căldurii și în stomac simţeam un bulgăre de gheaţă. Dar 
dacă îi spuneam acum adevărul, trebuia să i-l spun pe tot. 

— Dacă ai fi întrebat - și ai întrebat, Jamie, ai întrebat! Ar fi 
trebuit să vorbesc despre asta și să retrăiesc și îmi era teamă... 

Glasul mi s-a stins, incapabil să mai articuleze vreun cuvânt, 
însă nu avea de gând să mă lase. 

e 

— De ce-ţi era teamă? a insistat el. 

Mi-am întors ușor capul, fără a-i întâlni privirea, dar suficient 
încât să îi văd conturul întunecat în lumina soarelui ridicându-se 
prin perdeaua părului meu sclipind în razele soarelui. 

— Mi-a fost teamă să îţi spun de ce am făcut-o, am răspuns 
șoptit. Jamie... trebuia, pentru a te elibera din Bastilia... aș fi 
făcut și mai mult decât atât dacă era nevoie. Dar atunci... și pe 
urmă... am sperat cu jumătate de inimă că cineva îţi va spune, 

că vei afla. Eram atât de furioasă, Jamie, din cauza duelului și a 
copilului. Și pentru că mă forțaseși să o fac... să mă duc la Louis. 
Voiam să fac ceva pentru a te îndepărta de mine, să mă asigur 
că nu te voi mai vedea vreodată. Am făcut-o... parţial... pentru 
că voiam să te rănesc, am șoptit. 

Un mușchi s-a contractat în colțul buzelor sale, dar a 
continuat să privească în jos, spre palmele încleștate. Prăpastia 
dintre noi, cu un pod atât de fragil, se căsca din nou, adâncă și 
de netrecut. 

— Da. Ei bine, ai reușit. 

Buzele i s-au strâns într-o linie subţire și nu a mai vorbit o 
vreme. În cele din urmă și-a întors capul și m-a privit drept în 
ochi. Aș fi vrut să îi evit privirea, însă nu puteam. 

— Claire, a spus el încet. Ce ai simţit tu - când eu i-am dat 
trupul meu lui Jack Randall? Când l-am lăsat să mă posede, la 
Wentworth? 

Un fior ușor m-a străbătut din vârful capului până în degetele 
de la picioare. Era ultima întrebare pe care mă așteptasem să o 
aud. Am închis și am deschis gura de câteva ori înainte de a găsi 
un răspuns. 

— Nu... nu știu, am rostit slab. Nu m-am gândit. Am simţit 
furie, desigur. Am fost furioasă, revoltată. Și scârbită. Și îmi era 
teamă pentru tine. Și îmi părea rău pentru tine. 

— Ai fost geloasă? Când ţi-am povestit mai târziu... că m-a 
excitat, deși eu nu am vrut? 

Am tras adânc aer în piept, simțind firele de iarbă gâdilându- 
mi sânii. 

— Nu. Cel puţin așa cred; nu am crezut așa atunci. La urma 
urmelor nu a fost ca și cum tu... ai vrut. 

Mi-am mușcat buza, coborând privirea. Vocea lui era calmă și 
relaxată lângă umărul meu. 

— Eu nu am crezut că tu ai vrut să te culci cu Louis... sau ai 
vrut? 

— Nu. 

— Așa, bun, a rostit el. 

A apucat un fir de iarbă între degetele mari și s-a concentrat 
să îl tragă ușor în sus de rădăcini. 

— Și eu am fost furios. Și scârbit și mi-a părut rău. 

Firul de iarbă a ieșit din locașul lui cu un scârțâit discret. 

— Când am fost eu, a continuat el în șoaptă, am crezut că nu 
poți suporta gândul și nu te-aș fi condamnat. Știam că trebuie să 
îți fie silă și am încercat să te alung, ca să nu văd pe chipul tău 
dezgustul și durerea. 

A închis ochii și a ridicat iarba între degete, abia atingându-i 
buzele. 

— Dar tu nu ai vrut să pleci. M-ai luat la sânul tău și m-ai iubit. 
În loc să mă lași, tu m-ai vindecat. Și m-ai iubit, în ciuda celor 
întâmplate. 

A tras adânc aer în piept și a întors din nou capul spre mine. 
Ochii îi scânteiau de lacrimi, însă niciuna nu i se scursese pe 
obraji. 

— Am crezut, poate, că eu voi avea tăria să fac asta pentru 
tine, cum ai făcut-o tu pentru mine. Și măcar din acest motiv am 
venit la Fontainebleau. 

A clipit o dată, tare și ochii i s-au limpezit. 

— Dar pe urmă tu mi-ai spus că nu se întâmplase nimic... 
pentru scurtă vreme, te-am crezut, pentru că voiam atât de 
mult să te cred. Dar pe urmă... mi-am dat seama, Claire. Nu o 
puteam ascunde de mine însumi și știam că tu mă minţiseși. M- 
am gândit că tu nu aveai încredere în mine că te iubesc, sau... 
că tu îl doriseși și îţi era teamă ca eu să aflu asta. 

A dat drumul firului de iarbă și a lăsat capul în față, 
odihnindu-l pe dosul palmelor. 

— Ai spus că voiai să mă rănești. Ei bine, gândul la tine 
culcându-te cu regele m-a durut mai mult decât însemnul ars pe 
piept sau tăietura biciului pe spatele dezgolit. Dar faptul că ai 
gândit că nu poţi avea încredere în mine să te iubesc e ca și 
cum m-aș trezi din ștreang și aș simţi un pumnal împlântat în 
măruntaie. Claire... 

Buzele i s-au deschis fără un sunet, apoi s-au închis strâns 
pentru o clipă, până a găsit puterea de a continua. 

— Nu știu dacă rana e mortală, dar Claire - mă simt ca și cum 
sângele nu mi-ar mai curge prin vene când mă uit la tine. 

Tăcerea dintre noi a crescut și s-a adâncit. Un bâzâit slab de 
gâze venind dinspre stânci vibra în aer. 

Jamie era nemișcat ca o stâncă, privind în pământ complet 
inexpresiv. Nu puteam suporta chipul acela gol și gândul la ce 
se ascundea în spatele lui. Văzusem un semn al furiei sale 
disperate în foișor și îmi simţeam inima pustie gândindu-mă la 

acea furie, ţinută în frâu cu atâta efort, acum înfrânată de o 
voință de fier care stăvilea totodată bucuria și încrederea. 
Căutam cu disperare o cale de a rupe tăcerea care ne 
despărțea; un gest care să restabilească încrederea pierdută 
dintre noi. Apoi Jamie s-a ridicat în capul oaselor, cu braţele 
strânse în jurul coapselor și s-a întors într-o parte, privind peste 
valea liniștită. Mai bine violenţă, mi-am spus în gând, decât 
tăcere. Am întins braţul peste prăpastia dintre noi și am pus o 
mână peste a lui. Era caldă de la soare și vie sub atingerea mea. 

— Jamie, am murmurat. Te rog. 

A întors încet capul spre mine. Părea calm încă, deși ochii de 
pisică s-au îngustat și mai mult în vreme ce mă privea în tăcere. 
A întins în cele din urmă braţul și m-a cuprins cu o mână de 
încheietură. 

— Atunci, vrei să te bat? a întrebat el cu blândeţe. 

Strânsoarea s-a întețit încât am tresărit involuntar, încercând 
să mă dau înapoi. Dar el m-a tras lângă el pe iarba aspră. Am 
simţit că tremur și un fior m-a străbătut, ridicându-mi părul de 
pe braţe, însă am reușit să vorbesc: 

— Da, am răspuns. 

Expresia lui era impenetrabilă. Privindu-mă în continuare în 
ochi, a întins braţul liber peste pietre bâjbâind în căutarea unei 
tufe de urzici. Și-a ţinut respiraţia când degetele au atins 
tulpinile ţepoase și a încleștat fălcile; a strâns pumnul și a smuls 
plantele cu tot cu rădăcină. 

— Țăranii din Gasconia își bat soțiile necredincioase cu urzici, 
a spus el. 

A coborât mănunchiul tepos de frunze, plimbându-mi delicat 
capetele florilor peste un sân. Am rămas fără aer când am simţit 
deodată o înţepătură și un punct roșu a apărut ca prin farmec 
pe pielea mea. 

— Să îţi fac asta? a întrebat el. Să te pedepsesc astfel? 

— Dacă... asta vrei. 

Buzele îmi tremurau atât de tare încât abia puteam rosti 
cuvintele. Câteva firimituri de pământ îmi căzuseră între sâni de 
pe rădăcinile urzicilor; una s-a rostogolit de-a lungul coastelor, 
dislocată de inima care-mi bătea cu putere, mi-am imaginat. 
Semnul de pe sân ardea ca focul. Am închis ochii, imaginându- 
mi în detalii vii cum trebuie să te simţi atunci când ești bătut cu 
un smoc de urzici. 

Deodată strânsoarea de oţel s-a relaxat. Am deschis ochii. 
Jamie stătea lângă mine cu picioarele încrucișate, plantele 
împrăștiate alături, la pământ. Buzele îi afișau un zâmbet trist, 
abia vizibil. 

— Te-am bătut o dată pe bună dreptate, englezoaico, și m-ai 
amenințat că o să îmi scoţi măruntaiele cu propriul meu 
jungher. Acum îmi ceri să te biciuiesc cu urzici? 

Și-a clătinat încet din cap, uimit, și mâna lui s-a întins parcă 
din proprie voinţă spre obrazul meu. 

— Deci mândria mea contează atât de mult pentru tine? 

— Da! Contează al dracului de mult! 

M-am ridicat pe neașteptate, l-am prins de umeri și l-am 
sărutat cu putere. El a tresărit involuntar, apoi m-a tras spre el, 
cuprinzându-mă strâns cu brațul, gura lui răspunzând gurii mele. 
Apoi m-a întins la pământ, trupul lui ţintuindu-mă locului sub el. 
Umerii lui au întunecat cerul senin de deasupra mea și braţele 
lui îmi ţineau braţele pe lângă corp, făcându-mă prizonieră. 

— Prea bine, a șoptit el, sfredelindu-mă cu privirea, 
provocându-mă să închid ochii, obligându-mă să mă uit la el. 
Prea bine. Dacă asta dorești, te voi pedepsi. 

M-a împins imperios cu coapsele și mi-am simţit picioarele 
depărtându-se, lăsând porţile larg deschise pentru a întâmpina 
asaltul. 

— Niciodată, mi-a șoptit el. Niciodată! Nimeni în afară de 
mine! Uită-te în ochii mei! Spune-mi! Uită-te la mine, Claire! 

Când m-a pătruns sălbatic, am gemut și mi-aș fi întors capul, 
dar mi-a prins obrajii între palme, forțându-mă să îi văd ochii, și 
buzele dulci, crispate de durere. 

— Niciodată, a spus el, mai încet. Căci ești a mea. Ești soţia 
mea, inima mea, sufletul meu. 

Greutatea lui mă ţinea nemișcată, ca o stâncă prăvălită pe 
pieptul meu, dar frecarea trupurilor noastre m-a făcut să mă 
împing spre el, dorind mai mult. Și mai mult. 

— Ești trupul meu, a spus el, rămânând fără suflare când mi-a 
dat ce doream. 

Mă zbăteam sub el parcă aș fi căutat să scap, cu spatele 
arcuit precum un arc, împingându-mă spre el. Atunci s-a întins 
cât era de lung peste mine, abia mișcându-se, astfel încât 
legătura noastră intimă să pară puţin mai apropiată decât 
unirea trupurilor noastre. 

Simţeam iarba aspră și ascuţită sub mine, mireasma 
puternică a firelor strivite era înţepătoare precum mirosul 
bărbatului care mă poseda. Sânii îmi erau striviți sub el și am 
simţit ușoara gâdilitură a firelor de păr de pe pieptul lui când 
trupurile noastre se mișcau la unison înainte și înapoi. Mă 
frământam, cerându-i mai mult, simţindu-i coapsele umflându- 
se când m-a apăsat mai cu forță. 

— Niciodată, mi-a șoptit, cu faţa la câţiva centimetri deasupra 
mea. 

— Niciodată, am spus și am întors capul, închizând ochii 
pentru a scăpa de intensitatea privirii lui. 

M-a întors din nou cu faţa spre el, blând, dar neînduplecat, în 
vreme ce mișcările ușoare și ritmate continuau. 

— Nu, englezoaica mea, a spus el tandru. Deschide ochii. 
Privește-mă. Căci asta e pedeapsa ta, cum e și a mea. Să vezi 
ce mi-ai făcut, cum știu că ţi-am făcut și eu ţie. Uită-te la mine. 

Și m-am uitat, prizonieră, legată de el. Am privit când a lăsat 
să cadă și ultima sa mască și mi-a dezvăluit adâncurile și rănile 
sufletului său. Și aș fi plâns pentru durerea lui și pentru a mea, 
dacă aș fi fost capabilă... Dar ochii lui îi ţintuiau pe ai mei, 
secătuiţi de lacrimi și deschişi, nemărginiţi ca marea sărată. ȘI 
trupul lui îl ţinea pe al meu captiv, ducându-mă cu forța lui, la 
fel cum vântul de la apus suflă în pânzele unei corăbii. 

Și am plutit în el și el în mine, astfel încât, atunci când ultima 
mică furtună a iubirii a început să mă zguduie, a strigat cu voce 
tare și împreună am înfruntat valurile ca un singur trup și ne-am 
oglindit fiecare în ochii celuilalt. 

e 

Soarele după-amiezii, fierbinte pe stâncile din calcar, arunca 
umbre adânci prin crăpături și scobituri. Am găsit în cele din 
urmă ce căutam, crescând crăpătură îngustă a unui bolovan 
uriaș, sfidând vesel lipsa celui mai mic firicel de pământ. Am 
rupt o frunză cărnoasă de aloe, am despicat-o și am împrăștiat 
lichidul răcoros și verde peste bășicile din palma lui Jamie. 

— Mai bine? am întrebat. 

— Mult, a spus el, strângând pumnul și strâmbându-se. lisuse, 
ce înţeapă urzicile alea! 

— Inţeapă. 

Trăgând apoi de corsaj, m-am uns delicat pe sân cu puţin suc 
de aloe. Răcoarea m-a liniștit imediat. 

— Mă bucur că nu ai acceptat oferta mea, am spus crispată, 
aruncând o privire spre o tufă de urzici înflorite din apropiere. 

A zâmbit larg și m-a bătut ușor pe fund cu mâna bună. 

— Ei bine, am fost cât pe ce, englezoaico. Nu ar trebui să mă 
tentezi cu astfel de oferte! 

Apoi, redevenind serios, s-a aplecat și m-a sărutat tandru. 

— Nu, mo duinne. Ți-am jurat o dată și așa rămâne. Nu voi 
mai ridica mâna asupra ta la mânie niciodată. La urma urmelor, 
a adăugat el în șoaptă întorcându-se într-o parte, te-am rănit 
destul. 

M-am ghemuit la durerea amintirii, însă trebuia să fiu dreaptă 
și cu el. 

— Jamie, am spus, cu buzele tremurându-mi ușor. Copilul... 
Nu a fost vina ta. Eu am simţit ca și cum ar fi, însă nu era. 
Cred... cred că s-ar fi întâmplat oricum, fie că te luptai cu Jack 
Randall sau nu. 

— Da? Ah... bine. 

Braţul său era cald și reconfortant în jurul meu și mi-a aplecat 
capul în curba umărului său. 

— Mă consolează puţin vorbele tale. Dar era mai degrabă 
pentru Frank decât pentru copil. Crezi că mă poţi ierta pentru 
asta? 

M-a privit cu ochii albaștri, tulburi. 

— Frank?! am exclamat surprinsă. Dar... nu e nimic de iertat. 

Apoi am realizat; poate chiar nu știa că Jack Randall era încă 
în viaţă - la urma urmelor, fusese arestat imediat după duel. Dar 
dacă nu știa... am tras adânc aer în piept. Va trebui să afle 
oricum; poate ar fi mai bine să afle de la mine. 

— Nu l-ai ucis pe Jack Randall, Jamie, am spus. 

Spre mirarea mea, nu părea nici șocat, nici surprins. A clătinat 
din cap, soarele după-amiezii scânteind în părul lui. Deși nu era 
încă suficient de lung încât să poată fi prins din nou în coadă, 
crescuse destul de mult în închisoare și era nevoit să și-l dea 
mereu cu mâna de pe ochi. 

— Știu, englezoaico. 

— Ştii? Dar... ce... am întrebat, nedumerită. 

— Nu... ştii ce s-a întâmplat? 

Un fior rece mi s-a strecurat pe braţe, în ciuda fierbințelii 
soarelui. 

— Ce să știu? 

Și-a mușcat buza de jos, măsurându-mă ezitant. În cele din 
urmă a tras adânc aer în piept și a scos un oftat. 

— Nu, nu l-am ucis. Dar l-am rănit. 

— Da, Louise mi-a spus că l-ai rănit grav. Dara zis că se va 
face bine. 

Deodată am revăzut în minte ultima scenă din Bois de 
Boulogne; ultimul lucru la care asistasem înainte ca întunericul 
să mă învăluie. Vârful ascuţit al sabiei lui Jamie, străpungând 
pielea de căprioară stropită de ploaie. Pata de sânge apărând 
deodată pe suprafaţa materialului... și unghiul tăișului, 
scânteind cu forţa care l-a împins în jos. 

— Jamie! am spus, căscând ochii de groază. Nu cumva... 
Jamie, ce ai făcut! 

A coborât privirea, frecându-și palma rănită de un fald al 
kiltului. A clătinat din cap, surprins de el însuși. 

— Am fost atât de prost, englezoaico. Nu mă puteam 
considera bărbat dacă îl lăsam să plece nepedepsit pentru ce îi 
făcuse băiețelului și cu toate astea... îmi spunea în fiecare clipă: 
„Nu-l poţi omori acum pe ticălos, ai promis. Nu îl poţi omori.” 

A schiţat un zâmbet fals, privindu-și semnele din palmă. 

— Îmi fierbea mintea ca un ceaun cu terci pus la foc și m-am 
agăţat de gândul acela, „Nu-l poţi ucide”. Și nu l-am ucis. Dar 
eram pe jumătate nebun de furia luptei și sângele îmi năvălea în 
urechi. Totuși, nu m-am oprit nici măcar o clipă să mă gândesc 
de ce nu trebuie să îl ucid, dincolo de promisiunea pe care ţi-o 
făcusem. lar când l-am văzut acolo, la pământ în fața mea și 
amintirea închisorii Wentworth și a lui Fergus și cu sabia în 
mână... 

S-a întrerupt deodată. Am simţit că pălesc și m-am așezat pe 
o stâncă. 

— Jamie! 

A ridicat din umeri, neajutorat. 

— Ei bine, englezoaico, a reluat, evitându-mi privirea, tot ce 
pot spune e că nu e foarte plăcut să fii rănit în acel loc. 

— lisuse! 

Am rămas nemișcată, uluită de această dezvăluire. Jamie 
stătea lângă mine fără să spună nimic, studiindu-și dosul 
palmelor late. Pe dreapta mai era încă un semn mic, rozaliu. 
Jack Randall i-o străpunsese cu un cui, în Wentworth. 

— Mă urăști pentru asta, Claire? 

Vocea îi era coborâtă, aproape temătoare. Am scuturat din 
cap, cu ochii închiși. 

— Nu. 

l-am deschis și i-am văzut chipul aproape de al meu, 
încruntându-se neliniștit. 

— Nu știu ce cred acum, Jamie. Chiar nu știu. Dar nu te urăsc, 
l-am asigurat, așezând o mână peste a lui și strângând-o ușor. 
Doar... lasă-mă singură o clipă, te rog, bine? 

e 

Îmbrăcată din nou în rochia de acum zvântată, mi-am răsfirat 
palmele pe coapse. Una din aur, cealaltă din argint. Ambele 
verighete erau încă acolo și nu aveam nicio idee ce însemna 
asta. 

Jack Randall nu va avea niciodată copii. Jamie părea sigur, aşa 
că nu puteam pune asta la îndoială. Cu toate acestea, eu încă 
purtam verigheta lui Frank, încă îmi aminteam de bărbatul care 
fusese primul meu soț, îmi puteam oricând reculege gândurile și 
amintirile despre bărbatul care fusese și ce făcuse el. Cum era 
posibil, așadar, ca el să nu existe? 

Am clătinat din cap, dându-mi după urechi buclele uscate de 
vânt. Nu știam. Era posibil să nu aflu niciodată. Dar fie că cineva 
putea schimba viitorul sau nu - și se părea că noi puteam -, 
eram sigură că nu puteam schimba trecutul imediat. Ce fusese 
făcut fusese făcut și nu aveam cum să îndreptăm lucrurile. Jack 
Randall nu va avea copii. 

O piatră s-a rostogolit pe pantă în spatele meu, sărind și 
provocând în cădere mici alunecări de pietriș. M-am întors și am 
ridicat privirea spre locul unde Jamie, acum îmbrăcat, explora 
împrejurimile. 

Stâncile de deasupra se prăbușiseră de curând. Suprafeţe 
curate, albe se vedeau acolo unde calcarul acoperit cu pete 
cafenii de la vreme se fracturase și doar cele mai mici plante 
rămăseseră agăţate în urma acestei alunecări, spre deosebire 
de tufele dese ce se rostogoliseră pe deal. 

Jamie s-a aplecat într-o parte, concentrat să găsească ceva de 
care să se agaţe prin mulţimea de pietre. L-am văzut cuprinzând 
cu brațele un bolovan uriaș și am auzit scârțâitul slab al 
jungherului său pe piatră în aerul nemișcat al după-amiezii. 

Apoi a dispărut. L-am așteptat să iasă de cealaltă parte a 
pietrei, savurând căldura soarelui care-mi mângâia umerii. Insă 

nu a apărut și după câteva clipe, am început să îmi fac griji. 
Putea să fi alunecat și să fi căzut ori să se fi lovit cu capul de o 
piatră. 

Mi-am dezlegat din nou șireturile de la botinele cu toc, ceea 
ce mi s-a părut o veșnicie, și tot nu s-a întors. Mi-am suflecat 
poalele și am pornit în sus pe deal, pipăind precaut pietrele 
aspre și calde cu degetele de la picioare. 

— Jamie! 

— Aici, englezoaico. 

Vocea venind din spatele meu m-a speriat și aproape că mi- 
am pierdut echilibrul. M-a prins de braţ și m-a ridicat într-un gol 
dintre pietrele diforme căzute. 

M-a întors spre peretele de calcar, pătat de rugină și fum. Și 
altceva. 

— Uite, a spus el în șoaptă. 

Am privit spre locul pe care mi-l arăta, deasupra întinderii 
netede a peretelui peșterii, și am rămas fără suflare. 

Animale pictate galopau pe piatră, cu copitele în aer, 
avântându-se spre lumina de deasupra. Erau bizoni și căprioare, 
gonind în grupuri, cu cozile ridicate, iar la capătul stâncii, un stol 
de păsări delicate, cu aripile întinse pluteau pe deasupra 
animalelor care alergau la sol. 

Pictate în roșu, negru și ocru, cu o graţie delicată care folosea 
liniile stâncii pentru a le scoate în relief, ropoteau mut, cu 
grumazul rotunjit de efort, speriind păsările din crevasele de 
piatră. Trăiseră cândva în întunericul peșterii, luminate doar de 
flăcările celor care le pictaseră. Expuse la lumina soarelui de 
prăbușirea acoperișului, păreau la fel de însufleţite ca orice 
vietate care pășea pe fața pământului. 

Pierdută în contemplarea umerilor masivi care își croiau drum 
din stâncă, nu am văzut până când nu m-a strigat Jamie. 

— Englezoaico! Vino aici! 

Vocea lui suna straniu, așa că am alergat spre el. Stătea în 
picioare la intrarea în peștera mică și privea în jos. 

Erau întinși în spatele unui afloriment, ca și cum căutaseră 
adăpost de vântul care alunga bizonii. 

Erau doi, zăcând împreună pe pământul bătătorit ce forma 
podeaua peșterii. Conservate în aerul uscat al peșterii, oasele 
rezistaseră trecerii anilor, deși carnea se uscase de mult, 
prefăcându-se în pulbere. O rămășiță minusculă de piele uscată, 

maronie atârna de curba rotundă a unui craniu, o șuviță de păr 
înroșită de ani fluturând ușor în curentul creat de apariţia 
noastră. 

— Dumnezeule! am spus în șoaptă, parcă temându-mă să nu 
îi deranjez. 

M-am apropiat de Jamie și el m-a cuprins de mijloc. 

— Crezi... că au fost... omorâţi aici? Un sacrificiu, poate? 

Jamie a clătinat din cap, privind gânditor la grămada de oase 
friabile, delicate. 

— Nu, a spus el. 

Și el vorbea în șoaptă, ca în sanctuarul unei biserici. S-a întors 
și a ridicat o mână spre peretele din spatele nostru, unde 
căprioara sărea și cocorii se ridicau în spaţiul de dincolo de 
piatră. 

— Nu, a rostit din nou. Oamenii care au desenat animalele 
astea... ei nu puteau face asemenea lucruri. 

S-a întors din nou spre cele două schelete, îmbrățișate la 
picioarele noastre. S-a ghemuit deasupra lor, trasând linia 
oaselor cu un deget ușor, atent să nu atingă suprafaţa ca de 
fildeș. 

— Vezi cum stau întinși, a spus el. Nu au căzut aici și nimeni 
nu le-a pus trupurile așa. S-au așezat singuri. 

Mâna i-a plutit pe deasupra oaselor lungi ale braţelor 
scheletului mai mare, o umbră întunecată tremurând precum un 
fluture uriaș când a trecut prin dreptul coastelor fragile. 

— El o ţinea în brațe, a spus el. Stătea în spatele ei, coapsele 
lipite de ale ei și o ţinea strâns lângă el, în vreme ce capul i se 
odihnea pe umărul ei. 

Mâna lui a trecut de câteva ori peste oase, explicând, 
indicând, îmbrăcându-le din nou cu carnea imaginaţiei lui, astfel 
încât i-am putut vedea așa cum fuseseră, îmbrăţișaţi pentru o 
ultimă dată, pentru totdeauna. Oasele mici ale degetelor se 
împrăștiaseră, dar un vestigiu de cartilaj lega încă 
metacarpienele mâinilor. Falangele mici erau așezate unele 
peste altele: își împreunaseră mâinile într-o ultimă așteptare. 
Jamie se ridicase și cerceta interiorul cavernei, în timp ce 
soarele ultimelor ore ale după-amiezii picta pereţii în purpuriu și 
ocru. 

— Acolo. 

A întins mâna spre un loc din apropierea intrării în peșteră. 
Pietrele erau cafenii de praf și de ani, însă nu erau ruginite, și 
nici erodate precum cele din adâncul peșterii. 

— Aceea a fost cândva intrarea, a spus el. Pietrele au mai 
căzut o dată înainte și au închis locul. 

S-a întors și a așezat o mână pe aflorimentul stâncos care-i 
protejase pe îndrăgostiţi de lumină. 

— Trebuie să fi bâjbâit prin peșteră mână în mână, căutând o 
ieșire, în praf și în beznă, am zis. 

— Da, a spus el, rezemându-și fruntea de piatră, cu ochii 
închiși. Și lumina se stinsese și au rămas fără aer. Așa că s-au 
lăsat la pământ în întuneric, așteptând să moară. 

Lacrimile îmi șiroiau pe obrajii prăfuiţi. Mi le-am șters și i-am 
luat mâna liberă, împletindu-mi cu grijă degetele cu ale sale. 

S-a întors spre mine, fără un cuvânt și a expirat tare când m-a 
tras cu putere spre el. Mâinile noastre au bâjbâit în lumina 
stinsă a soarelui apunând, febrile în atingerea căldurii, în 
mângâierea cărnii, duritatea osului invizibil pe sub piele 
amintindu-ne cât de scurtă e viața. 

PARTEA A CINCEA 


„O SĂ VIN ACASĂ” 
|30. Lallybroch 


Era numit Broch Tuarach datorită cilindrului antic de piatră, 
clădit în urmă cu câteva secole, care se ridica de pe dealul din 
spatele conacului. Oamenii care trăiau pe moșie o numeau 
„Lallybroch”. Din ce înţelesesem până acum, asta însemna 
„turnul leneș”, denumire care părea cel puţin la fel de lipsită de 
sens ca și termenul de „turn cu fața spre nord” aplicat structurii 
cilindrice. 

— Cum poate ceva rotund să fie cu faţa spre nord? am 
întrebat în vreme ce ne croiam anevoie drum de-a lungul pantei 
întinse acoperite de ierburi și granit, mânând caii unul câte unul 
pe poteca îngustă și întortocheată pe care cerbii roșii o făcuseră 
prin tufișurile dese. Turnul acela nu are faţă. 

— Are o ușă, a spus Jamie înţelept. Ușa e cu faţa spre nord. 

Și-a înfipt picioarele în pământ când panta a coborât abrupt, 
șuierând printre dinţi spre calul care îl urma. Picioarele 
posterioare musculoase ale calului din faţa mea s-au încordat 
subit, iar mersul precaut s-a transformat în pași mărunți, 
nesiguri, fiecare copită alunecând câţiva centimetri în pământul 
ud înainte să mai facă un alt pas. Caii, cumpăraţi în Inverness, 
erau niște animale frumoase, de statură potrivită. Poneii 
scoțieni, mărunţei și vânjoși, ar fi făcut o treabă mai bună pe o 
asemenea pantă abruptă, însă caii aceștia, cu toţii iepe, erau 
cumpăraţi pentru prăsilă, nu pentru muncă. 

— Prea bine, am spus eu, pășind cu grijă peste un firicel de 
apă ce traversa poteca de căprioare. O explicaţie destul de 
rezonabilă. Dar „Lallybroch”? De ce e un „turn leneș”? 

— Pentru că e puţin înclinat, a răspuns Jamie. 

li vedeam ceafa aplecată în timp ce înainta concentrat pe 
potecă, câteva șuviţe subţiri de păr auriu-roșcat ridicându-i-se în 

vârful capului, stârnite de vânticelul de după-amiază care sufla 
pe deal. 

— Nu se vede prea bine din casă, dar dacă stai în partea de 
apus, vei observa că e ușor înclinat înspre nord. Și dacă privești 
printr-una dintre canelurile de sus, deasupra ușii, poţi vedea 
zidul de dedesubt, din cauza înclinării. 

— Păi, presupun că nimeni nu auzise de firele cu plumb în 
secolul al treisprezecelea, am remarcat. E o minune că nu s-a 
prăbușit până acum. 

— O, a căzut de câteva ori, a spus Jamie, ridicând ușor vocea 
pe măsură ce vântul se înteţea din nou. Oamenii care au trăit 
acolo l-au înălțat din nou; probabil de aceea e aplecat. 

— Îl văd! Îl văd! 

Vocea lui Fergus, ascuţită de nerăbdare, s-a auzit din spatele 
meu. li fusese îngăduit să rămână pe calul său, căci greutatea 
lui neglijabilă era puţin probabil să îi îngreuneze sarcina calului, 
cu atât mai puţin să îl împiedice la mers. Aruncând o privire în 
urmă, îl vedeam îngenunchind în șa, sărind în sus și în jos de 
bucurie. Calul său, o iapă murgă cuminte și răbdătoare, a scos 
un fornăit scurt, dar, indulgentă, s-a abținut să îl arunce în tufe. 
După aventura sa cu mânzul Percheron la Argentan, Fergus nu 
pierduse nicio ocazie de a urca pe un cal, și Jamie, amuzat și 
binevoitor față de un tovarăș iubitor de cai, îi făcuse pe plac, 
luându-l în spatele lui pe șa când călărea pe străzile Parisului, 
dându-i voie din când în când să urce singur pe unul din caii de 
trăsură ai lui Jared, niște creaturi uriașe și placide, care abia 
fluturau din urechi nedumerite la strigătele și loviturile lui 
Fergus. 

Mi-am pus mâna streașină la ochi, privind în direcţia pe care 
mi-o arăta. Avea dreptate; din punctul lui înalt de observaţie, 
reperase silueta întunecată a vechiului turn de piatră, cocoţat 
pe dealul său. Casa-conac modernă de dedesubt era mai dificil 
de văzut; era construită din piatră tencuită alb și soarele 
strălucea în zidurile sale ca și în câmpurile dimprejur. Cuibărit 
între lanuri de orz, conacul era încă parţial ascuns de ochii noștri 
de un șir de copaci de la poalele dealului care formau o barieră 
pentru vânt. 

L-am văzut pe Jamie ridicând capul și privind ţintă când a zărit 
ferma Lallybroch dedesubt. A rămas aproape nemișcat preţ de 
un minut, fără să spună nimic, dar i-am văzut umerii ridicându- 

se și îndreptându-se. Vântul îi sufla în păr și în faldurile 
tartanului, înfoindu-le, dând impresia că s-ar putea ridica în aer, 
vesel ca un zmeu. Îmi amintea de vântul care umflă velele, 
întorcându-se pe lângă promontoriu și intrând în canalele de 
navigare când părăseau portul din Le Havre. Stătusem la 
capătul cheiurilor, privind acel du-te-vino de vase și comercianți. 
Pescărușii se aruncau în apă și ţipau printre pânze, cu glasurile 
lor răgușite precum strigătele marinarilor. 

Jared Munroe Fraser stătuse lângă mine, privind senin cum se 
descărca marfa bogată obţinută pe mare, o parte din ea fiind a 
lui. Era unul din vasele lui, Portia, care avea să ne ducă în 
Scoţia. Jamie îmi spusese că toate vasele lui Jared erau botezate 
după amantele lui, cu galionul sculptat să semene cu doamnele 
în chestiune. Mi-am mijit ochii împotriva vântului spre prora 
corăbiei, încercând să îmi dau seama dacă Jamie mă tachinase. 
Dacă nu, am concluzionat, atunci Jared avea slăbiciune pentru 
doamnele bine înzestrate. 

— Îmi va fi dor de voi, a spus Jared, pentru a patra oară în 
ultima jumătate de oră. 

Arăta cu adevărat trist, chiar și nasul său vesel părând mai 
puțin cârn și optimist decât de obicei. Călătoria în Germania 
fusese un succes; avea un diamant mare în dantela jaboului, și 
vestonul pe care îl purta era din catifea de un verde intens, cu 
butoni din argint. 

— Ah, în fine, a spus el, dând din cap. Oricât de mult mi-ar 
plăcea să îl păstrez pe flăcău cu mine, nu pot să îl privez de 
bucuria de a se întoarce acasă. Poate într-o zi voi veni în vizită, 
draga mea; a trecut atât de mult timp de când nu am mai pus 
piciorul în Scoţia. 

— Și nouă ne va fi dor de tine, i-am răspuns, sincer. 

Mai erau și alţii care aveau să-mi lipsească: Louise, maica 
Hildegarde, Herr Gerstmann. Maestrul Raymond cel mai mult 
dintre toți. Cu toate acestea, aşteptam cu nerăbdare să ne 
întoarcem în Scoţia, la Lallybroch. Nu aveam nicio dorinţă să mă 
întorc în Paris, și erau oameni pe care cu siguranţă nu doream 
să îi mai revăd vreodată, Louis al Franţei fiind unul dintre ei. 

Charles Stuart, un altul. Făcând cercetări discrete printre 
iacobiţii din Paris, Jamie își confirmase impresia iniţială; mica 
flacără de optimism aprinsă de entuziasmul lui Charles pentru 
„marea lui afacere” se stinsese, și în vreme ce suporterii loiali ai 

regelui James erau fideli suveranului lor, nu părea să fie vreo 
șansă ca această loialitate calmă de o durabilitate încăpăţânată 
să ducă la acţiune. 

Să-l lăsăm pe Charles să își găsească locul în exil, atunci, mi- 
am spus în gând. Exilul nostru se terminase. Noi plecam acasă. 

— Bagajul e la bord, mi-a spus la ureche o voce acră, cu 
accent scoţian. Căpitanul vasului a zis că acum să urci; ridicăm 
ancora la flux. 

Jared s-a întors spre Murtagh, apoi a aruncat o privire în 
stânga și în dreapta de-a lungul cheiurilor. 

— Atunci, unde e flăcăul? a întrebat el. 

Murtagh a arătat din cap spre capătul cheiurilor. 

— În tavernă. Se îmbată ca porcul. 

Chiar mă întrebasem cum avea Jamie de gând să înfrunte 
traversarea Canalului. Aruncase o singură privire spre cerul 
roșcat al zorilor care prevestea furtuni mai târziu, se scuzase 
față de Jared și se făcuse nevăzut. Privind în direcţia indicată de 
Murtagh, l-am văzut pe Fergus așezat pe un morman la intrarea 
unei taverne, evident stând de strajă. 

Jared, care la început se arătase sceptic, apoi amuzat când i 
se povestise despre neputinţa nepotului său, a început să 
zâmbească cu gura până la urechi auzind vestea. 

— Ah, da? a spus el. Atunci sper că și-a mai lăsat un păhărel 
pentru când venim noi să-l luăm. Altfel va fi al dracului de greu 
de cărat pe pasarelă. 

— De ce ar face asta? l-am întrebat pe Murtagh, cu o oarecare 
nedumerire. Am niște laudanum pentru el, am zis, bătând ușor 
cu palma în săculețul din mătase pe care îl purtam cu mine. L-ar 
adormi mult mai repede. 

— Așa-i, a spus Murtagh, abia clipind. Zicea că dacă tot se va 
alege cu o durere de cap, măcar să se bucure înainte. Și whisky- 
ul are un gust mai bun când alunecă pe gât decât licoarea ta 
negricioasă, a continuat înclinând fruntea spre săculeţul meu, 
apoi spre Jared. Hai atunci, dacă ai de gând să mă ajuţi să îl 
cărăm. 

În cabina de la proră a Portiei, stătusem pe patul căpitanului, 
privind țărmul tot mai îndepărtat mișcându-se în sus și-n jos în 
ritmul valurilor, cu capul soțului meu cuibărit pe genunchi. 


VP - 547 


A deschis ușor un ochi și s-a uitat la mine. l-am mângâiat 
coama de păr transpirat de pe frunte. Mireasma de bere și 
whisky plutea în jurul lui ca un parfum. 

— Te vei simţi fix ca naiba când te vei trezi în Scoţia, i-am 
spus. 

A deschis și celălalt ochi și a privit dansul valurilor de lumină 
reflectată peste tavanul din bârne de lemn. Apoi m-a fixat cu 
ochii lui ca două lacuri adânci, de albastru limpede. 

— Intre iadul de acum și iadul de mai târziu, englezoaico, a 
spus el clar și răspicat, îl prefer oricând pe cel de mai târziu. 

Ochii i s-au închis. A râgâit o dată încetișor și trupul lung s-a 
relaxat, legănat ușor în braţele unui somn adânc. 

e 

Caii păreau la fel de nerăbdători ca și noi; simțind apropierea 
grajdurilor și a mâncării, au început să iuţească pasul, cu 
capetele ridicate și urechile ciulite, dornici. Tocmai mă gândeam 
că și mie mi-ar prinde bine o baie și o gură de mâncare când 
calul meu, puţin mai în față decât ceilalţi, și-a înfipt picioarele în 
pământ și s-a oprit locului, cu copitele adâncite până la chișiță 
în praful roșcat. lapa și-a scuturat violent capul dintr-o parte în 
cealaltă, pufnind și nechezând. 

— Hei, fetițo, ce s-a întâmplat? Ti-a intrat o albină în nas? 

Jamie s-a dat jos de pe calul său și a alergat să apuce 
căpăstrul iepei cenușii. Simţind spatele lat tremurând și 
convulsionându-se sub mine, am alunecat și eu din șa. 

— Ce s-a întâmplat cu ea? 

Am privit curioasă spre calul ce se retrăgea din mâna lui 
Jamie care ţinea căpăstrul, scuturându-și coama, cu ochii 
căscaţi. Ceilalţi cai, parcă molipsiţi de neliniștea ei, au început 
să se foiască și să bată din copite. 

Jamie a aruncat o privire iute peste umăr la drumul pustiu. 

— Vede ceva. 

Fergus s-a ridicat în scărițele lui scurtate și punându-și mâna 
streașină la ochi, a privit peste coama iepei. Coborându-și 
mâna, s-a uitat la mine și a dat din umeri. Am ridicat și eu din 
umeri; nu știam ce o neliniștea pe iapă - drumul și lanurile se 
întindeau pustii de jur împrejurul nostru, grânele pârguindu-se și 
uscându-se în soarele ultimelor zile de vară. Cel mai apropiat 
pâlc de copaci era la o depărtare de mai bine de o sută de 
metri, în spatele unei mici movile de pietre care trebuie să fi fost 

rămășițele unui coș de vatră prăbușit. Lupii erau aproape 
inexistenţi într-un ţinut atât de întins precum acesta, iar o vulpe 
ori un bursuc nu puteau supăra un cal de la o asemenea 
distanţă. Renunţând să mai mâne calul înainte, Jamie l-a plimbat 
descriind un semicerc, înapoi în direcţia din care venisem, iar 
calul l-a urmat docil. 

l-a făcut semn lui Murtagh să mâne ceilalţi cai în afara 
drumului, apoi s-a aruncat el însuși în șa și, aplecându-se în faţă, 
cu o mână strânsă de coama iepei, a îndemnat-o blând în faţă, 
șoptindu-i în ureche. Ea a pășit șovăitor, dar nu a opus 
rezistenţă, până când a ajuns în punctul în care se oprise data 
trecută. Acolo s-a oprit din nou și a rămas tremurând și nimic nu 
a putut-o convinge să mai facă un pas în față. 

— Prea bine, atunci, a spus Jamie, resemnat. Fie cum vrei tu. 

A întors iapa și a condus-o în câmp, spicele galbene măturând 
părul aspru de pe burta ei. Noi i-am urmat în tăcere, caii 
plecându-și gâturile din când în când să înșface câte o gură de 
grăunţe în vreme ce treceam prin câmpuri. Trecând prin jurul 
unui afloriment mic chiar sub creasta dealului, am auzit un lătrat 
scurt de avertisment chiar în faţă. Am ieșit în drum și am găsit 
un câine ciobănesc negru cu alb stând de pază, cu botul în sus 
și coada țeapănă în vreme ce ne ţintuia cu o privire 
circumspectă. 

A mai scos un lătrat scurt și o altă figură identică, negru cu 
alb, a ţâșnit dintr-o tufă de anini, urmată de o silueta înaltă și 
mai înceată a unui om, învelit într-un tartan cafeniu de 
vânătoare. 

— lan! 

— Jamie! 

Jamie mi-a aruncat înapoi hăţurile iepei și l-a întâlnit pe 
cumnatul său în mijlocul drumului, unde cei doi bărbaţi s-au 
strâns unul pe celălalt de după umeri, râzând și bătându-se 
reciproc pe spate. Scăpând de suspiciune, câinii zburdau veseli 
în jurul lor, dând din coadă, dându-se într-o parte din când în 
când pentru a mirosi picioarele cailor. 

— Nu vă așteptam decât cel mai devreme mâine, a spus lan, 
chipul lui lunguieţ radiind de bucurie. 

— Am avut vânt bun la traversare, a explicat Jamie. Sau cel 
puţin așa a spus Claire; eu nu prea eram atent. 

A aruncat o privire în spate spre mine, zâmbind cu gura până 
la urechi, și lan s-a apropiat să îmi strângă mâna. 

— Cumnată, m-a salutat el politicos, apoi a zâmbit, căldura 
zâmbetului aprinzându-i ochii calzi, căprui. Claire. 

Fericit, mi-a sărutat degetele, strângându-mi mâna. 

— Jenny ne-a înnebunit cu gătitul și curăţenia, a spus el, 
zâmbindu-mi. Veţi fi norocoși dacă veți avea un pat în care să 
dormiţi la noapte; a scos toate saltelele afară, să le bată. 

— După trei nopţi petrecute sub cerul liber, nu m-ar deranja 
să dorm pe podea, l-am liniștit. Jenny și copiii sunt bine? 

— O, da. Jenny e din nou însărcinată, a adăugat el. Trebuie să 
nască în februarie. 

— Din nou? 

Jamie și cu mine am întrebat în același timp și obrajii slabi ai 
lui lan s-au îmbujorat. 

— Dumnezeule, bărbate, micuța Maggie are mai puţin de un 
an, a spus Jamie, ridicând sever o sprânceană. Nu te poţi 
abtine? 

— Eu? a spus lan indignat. Crezi că eu am avut ceva de a face 
cu asta? 

— Păi, dacă nu ai avut, cred că ar trebui să te intereseze cine 
a avut, a spus Jamie, un colț al buzelor tresărind. 

Rozul obrajilor a fost înlocuit de un roșu aprins, contrastând 
frumos cu șatenul mătăsos al părului lui lan. 

— Știi foarte bine ce vreau să spun, a rostit el. Am dormit 
două luni cu Jamie cel mic în patul cu roţi și pe urmă Jenny... 

— O, vrei să spui că sora mea e o desfrânată, nu? 

— Vreau să spun că e la fel de încăpăţânată ca și fratele ei 
când vrea să obţină ceva, a zis lan. 

S-a lăsat într-o parte, apoi în jos și i-a aplicat lui Jamie o 
lovitură în stomac. Jamie s-a aplecat în față, râzând. 

— Atunci e bine că am venit acasă, a spus el. O să te ajut să o 
mai ţii în frâu. 

— Ah, da? a întrebat lan sceptic. O să chem arendașii să fie 
de față. 

— Ai pierdut câteva oi, așa-i? 

Jamie a schimbat subiectul arătând spre câinii și toiagul lui 
lan, aruncat în praf, pe drum. 

— Cincisprezece și un berbec, a spus lan, încuviințând din 
cap. Turma lui Jenny de oi merinos, pe care o ţine pentru lâna 

specială. Berbecul a fost de vină; a rupt poarta. Speram că 
poate le găsesc aici, în lanul de grâne, dar nici urmă de ele. 

— Nu le-am văzut sus pe munte, am răspuns. 

— Ah, nu au cum să fie acolo, a spus lan, fluturând o mână. 
Niciun animal nu trece de colibă. 

— Colibă? 

Fergus, pierzându-și răbdarea cu acest schimb de politețuri, 
își mânase calul lângă al meu. 

— Nu am văzut nicio colibă, milord, doar un morman de 
pietre. 

— Asta a mai rămas din coliba familiei MacNab, flăcăule, a 
spus lan, mijind ochii în sus spre Fergus, al cărui trup era 
conturat de soarele după-amiezii târzii. Și te sfătuiesc să te ţii 
departe de ea. 

Părul mi s-a zburlit pe ceafă, în ciuda căldurii zilei. Ronald 
MacNab era arendașul care îl trădase pe Jamie faţă de oamenii 
santinelei anul trecut, bărbatul care murise pentru trădarea sa 
la o zi după ce fusese descoperit trădător. Murise, mi-am 
amintit, în cenușa casei cale, incendiată de bărbaţii de la 
Lallybroch. Mormanul de pietre de sobă, atât de inofensiv când 
trecuserăm pe lângă el în urmă cu puţin timp, avea acum aerul 
macabru al unor pietre de mormânt. Am înghiţit nodul care mi 
se pusese în gât. 

— MacNab? a întrebat Jamie încet, deodată alert. Ronnie 
MacNab? 

li povestisem lui Jamie despre trădarea lui MacNab și despre 
moartea lui, însă nu și despre împrejurări. 

— Da, a spus lan încuviințând din cap. A murit aici, în noaptea 
în care te-au luat englezii, Jamie. Stuful trebuie să fi prins vreo 
scânteie și el era mult prea beat ca să mai iasă la timp din casă. 

L-a privit grav pe Jamie drept în ochi. 

— Așa? Și soţia și copilul? 

Privirea lui Jamie era la fel ca a lui lan; rece și incrutabilă. 

— In siguranţă. Mary MacNab ajută la bucătărie în conac și 
Rabbie muncește în grajduri, a spus lan, privind fără să vrea 
peste umăr în direcția casei distruse. Mary mai urcă până aici 
din când în când; ea e singura care se duce la vechea casă. 

— Deci îl iubea? 

Jamie se întorsese pentru a se uita în direcţia casei, astfel 
încât nu îi puteam vedea chipul, dar spatele îi trăda încordarea. 

— Nu cred, a zis lan, ridicând din umeri. Un beţiv și un 
depravat, asta era Ronnie; nici măcar maică-sa nu știa ce să 
facă cu el. Nu, cred că Mary considera că e de datoria ei să se 
roage pentru sufletul lui - de mare folos îi va fi, a adăugat el. 

— Ah. 

Jamie s-a oprit o clipă, căzut parcă pe gânduri, apoi a azvârlit 
hățurile calului peste gâtul lui și a luat-o în sus pe deal. 

— Jamie, am spus, însă el înainta deja spre poiana micuță de 
lângă crâng. 

I-am întins hățurile pe care le ţineam lui Fergus care ne privea 
nedumerit. 

— Stai aici cu caii, am spus. Eu trebuie să mă duc cu el. 

lan a dat să vină cu mine, dar Murtagh l-a oprit clătinând din 
cap, așa că am pornit singură pe urmele lui Jamie peste creasta 
dealului. 

Avea pasul lung și neobosit al unui om obișnuit cu dealurile și 
ajunsese în micul luminiș înainte ca eu să-l ajung din urmă. 
Stătea la marginea a ceea ce fusese peretele exterior. Forma 
pătrată a podelei bordeiului era încă ușor vizibilă, deși acoperită 
de iarba nouă, mai rară decât orzul din apropiere, mai verde și 
mai sălbatică în umbra copacilor. 

Rămăsese o mică urmă a focului; câteva bucăţi de lemn ars 
se iveau prin iarba din apropierea căminului din piatră care 
acum stătea descoperit, doborât la pământ și expus precum un 
mormânt. Atent să nu pășească în contururile pereţilor dispăruți, 
Jamie a început să facă ocolul poienii. A încercuit movila de 
pietre de trei ori, în sensul opus al acelor de ceasornic, spre 
stânga, apoi iar spre stânga, pentru a induce în eroare orice 
spirit rău care-l putea urmări. 

Stăteam deoparte și priveam. Era o confruntare personală, 
însă nu îl puteam lăsa singur, și deși nu se uita spre mine, tot 
știam că se bucura că sunt în preajmă. 

În cele din urmă s-a oprit lângă mormanul de pietre. Întinzând 
braţul a așezat cu grijă o palmă peste el și a închis o clipă ochii, 
parcă rugându-se. Apoi, aplecându-se, a ridicat o piatră de 
mărimea pumnului său și a așezat-o ușurel pe movilă, temându- 
se parcă să nu îngreuneze sufletul neliniștit al fantomei. Și-a 
făcut cruce, s-a întors și s-a îndreptat spre mine încet, dar cu un 
pas sigur. 

— Nu privi în urmă, a șoptit, luându-mă de braţ când ne-am 
întors spre drum. 

Nu am privit. 

Jamie, Fergus și Murtagh au plecat cu lan și câinii în căutarea 
oilor, lăsându-mă să duc caii de hăţuri spre conac de una 
singură. Nu mă prea pricepeam să mân caii, dar consideram că 
mă pot descurca un kilometru, atât timp cât nimic nu îmi ţâșnea 
în cale pe neașteptate. 

Lucrurile stăteau cu totul altfel faţă de prima noastră sosire la 
Lallybroch; atunci, amândoi eram fugari. Eu fugeam de viitor, 
Jamie de trecut. Șederea noastră aici fusese una fericită, însă 
scurtă și primejdioasă; riscam mereu să fim descoperiţi și Jamie, 
arestat. Acum, mulțumită intervenţiei Ducelui de Sandringham, 
Jamie venise să își ia în primire moștenirea de familie, și eu, 
locul alături de el ca soţia sa. 

Data trecută  ajunseserâm pe neașteptate,  jerpeliţi, 
întrerupând violent bunul mers al gospodăriei. De această dată, 
veniserăm anunţaţi, cu toată ceremonia cuvenită, aducând 
daruri din Franţa. Deși eram sigură că primirea noastră va fi una 
călduroasă, mă întrebam cum aveau să primească lan și sora lui 
Jamie întoarcerea noastră permanentă. La urma urmelor, 
trăiseră ca stăpân și stăpână a moșiei vreme de câţiva ani, de la 
moartea tatălui lui Jamie și de la evenimentele dezastruoase 
care îl forțaseră pe Jamie să ducă o viaţă de proscris și exilat. 

Am ajuns în vârful ultimului deal fără incidente. Conacul și 
acareturile sale se întindeau la picioarele mele, acoperișul din 
piatră întunecându-se odată cu sosirea primilor nori de ploaie. 
Deodată iapa mea a tresărit, și la fel și eu, luptându-mă să ţin 
hățurile când s-a încordat și a sărit într-o parte speriată. 

Nu că aș fi putut să o învinovățesc; de după colțul casei 
apăruseră două lucruri uriașe și pufoase, rostogolindu-se pe 
pământ precum niște nori imenși. 

— Stop! am strigat. Ptru! 

Toţi caii săreau într-o parte și trăgeau de hăţuri și eram la un 
pas de un haos total. Frumoasă venire acasă o să avem, mi-am 
spus în gând, dacă lăsam caii de prăsilă ai lui Jamie să își rupă 
picioarele. 

Unul dintre nori s-a ridicat ușor, apoi s-au întins la pământ și 
Jenny Fraser Murray, eliberată de povara saltelei de pene pe 

care o căra, a ţâșnit spre drum, cu buclele întunecate fluturând 
în vânt. 

Fără a ezita o clipă, s-a repezit spre căpăstrul celui mai 
apropiat dintre cai și a tras de el cu putere. 

— Stai! a spus ea. 

Calul, evident recunoscând glasul autoritar, s-a oprit. Cu puţin 
efort, au fost liniștiți și ceilalți cai și, înainte să apuc să cobor din 
șa, mai sosise încă o femeie, însoţită de un băiat de vreo nouă, 
zece ani care ne-au dat o mână de ajutor cu celelalte animale. 

L-am recunoscut pe Rabbie MacNab și am dedus că femeia 
trebuia să fie mama lui, Mary. Agitaţia și fornăitul cailor, precum 
și lenjeriile și saltelele împrăștiate pe jos nu ne lăsau răgazul să 
vorbim prea mult, însă am reușit să o îmbrăţișez scurt pe Jenny 
de bun găsit. Mirosea a scorţișoară și a miere, deși ușor 
transpirată din pricina efortului. Era un miros ciudat de copil 
mic, de lapte și de caca și totodată de cea mai curată, mai 
proaspătă și mai fină piele. 

Ne-am îmbrățișat cu putere o clipă, amintindu-ne de ultimul 
nostru rămas-bun călduros, când ne despărţiserăm noaptea la 
marginea unei păduri - eu pornind în căutarea lui Jamie, ea 
întorcându-se la fetița ei nou-născută. 

— Ce face micuța Maggie? am întrebat desprinzându-mă în 
cele din urmă din îmbrăţișare. 

Jenny s-a strâmbat, mândră. 

— Tocmai a început să meargă și e teroarea casei. V-aţi 
întâlnit cu lan, nu? a întrebat ea aruncând o privire spre drumul 
pustiu. 

— Da. Jamie, Murtagh și Fergus au plecat cu el să caute oile. 

— Mai bine că s-au dus ei decât noi, a spus ea, ridicând iute 
mâna spre cer. Stă să plouă. Lasă-l pe Rabbie să ducă în grajd 
caii și vino să ne dai o mână de ajutor cu saltelele, că altfel o să 
dormiţi la noapte în patul ud. 

Cu toţii s-au pus pe treabă, iar când a venit ploaia, Jenny și cu 
mine stăteam confortabil în salon, desfăcând pachetele pe care 
le aduseserăm din Franţa și admirând cât de mare și precoce 
era micuța Maggie, o domnişoară vioaie de vreo zece luni, cu 
ochi rotunzi, albaștri și o coamă de păr roșcovan și pe fratele ei, 
micuțul Jamie, un băieţel bine legat, de aproape patru ani. 
Următorul membru al familiei nu era decât o mică umflătură sub 

șorțul mamei lui, însă am văzut-o pe Jenny mângâindu-și tandru 
burta din când în când și am simţit o mică strângere de inimă. 

— Ai spus Fergus? a întrebat ea la un moment dat. Cine e? 

— Ah, Fergus? El e... păi, e... 

Am șovăit, neștiind exact cum să îl descriu pe Fergus. Șansele 
ca un hoţ de buzunare să găsească de lucru la o fermă păreau 
limitate. 

— E al lui Jamie, am spus în cele din urmă. 

— Ah, da? Ei bine, cred că poate să doarmă în grajduri, a spus 
Jenny, resemnată. Apropo de Jamie, a continuat ea, privind pe 
fereastră unde ploaia turna cu găleata, sper că găsească oile cât 
mai repede. Am pregătit o cină pe cinste și nu vreau să se 
răcească. 

Însă până au ajuns bărbaţii se lăsase noaptea și Mary MacNab 
pusese masa. Am privit-o trebăluind; o femeie micuță, cu oase 
delicate, părul castaniu și o expresie vag îngrijorată care s-a 
transformat într-un zâmbet când Rabbie s-a întors din grajduri și 
s-a îndreptat spre bucătărie întrebând flămând când se servește 
cina. 

— Când se întorc bărbaţii, mo luaidh, a răspuns ea. Doar știi 
asta. Du-te și te spală, ca să fii pregătit. 

Când în cele din urmă au apărut și bărbaţii, păreau să aibă 
mult mai multă nevoie de apă și săpun decât Rabbie. Muraţi de 
ploaie, murdari și înnămoliţi până la genunchi, au intrat anevoie 
în salon. lan și-a desfăcut tartanul ud de pe umeri și l-a agăţat în 
fața vetrei. Apa picura din el, iar materialul scotea aburi în 
căldura focului. Fergus, epuizat de această introducere abruptă 
în viaţa de la fermă, s-a așezat pur și simplu pe podea acolo 
unde era și a rămas cu privirea aţintită la picioarele lui. 

Jenny a ridicat privirea spre fratele pe care nu îl mai văzuse 
de aproape un an. Văzându-i părul ud și încălţările pline de 
noroi, a făcut semn spre ușă. 

— Afară și scoate-ţi cizmele! a spus ea cu autoritate. Și dacă 
ai fost pe deal, nu uita să faci pipi la tocul ușii când te întorci. Ca 
să nu intre fantomele în casă, mi-a explicat ea în șoaptă, 
uitându-se fugitiv spre ușa pe care ieșise Mary MacNab ca să 
aducă cina. 

Jamie, așezat pe scaun, a deschis un ochi albastru-închis, 
uitându-se la sora sa. 

— Sosesc în Scoţia aproape mort după călătoria pe mare, 
alerg patru zile în șa peste dealuri până aici și când ajung, nici 
măcar nu pot intra în casă pentru a-mi umezi gâtul uscat; în 
schimb sunt trimis prin noroi să caut oi rătăcite. Și când în 
sfârșit mă întorc, tu vrei să mă trimiţi din nou afară în noapte să 
mă piş pe tocul ușii! Pfff! 

A închis din nou ochiul, cu mâinile împreunate pe burtă și s-a 
relaxat și mai mult în scaun, o întruchipare a îmbufnării 
neîmpăcate. 

— Jamie, dragule, a răspuns dulce sora lui. Vrei să servești 
cina sau să o dau câinilor? 

Jamie a rămas nemișcat îndelung, cu ochii închiși. Apoi, cu un 
oftat de resemnare, s-a ridicat cu greu în picioare. Ridicând 
ursuz din umeri, i-a făcut un semn lui lan și au pornit amândoi 
pe urma lui Murtagh care ieșise deja pe ușă. În trecere, Jamie a 
întins un braţ lung și l-a ridicat pe Fergus pe picioare, trăgându-l 
după el pe băiatul care aproape adormise. 

— Bine ai venit acasă! a bombănit Jamie, aruncând o privire 
jinduitoare spre foc și spre whisky, târându-și din nou picioarele 
pe ușă afară. 


|31. Poșta 


După această sosire acasă prea puţin promițătoare, lucrurile 
s-au îmbunătăţit repede. Lallybroch l-a absorbit imediat pe 
Jamie, ca și cum nici nu ar fi plecat vreodată și eu m-am trezit la 
rândul meu atrasă lin în curentul vieții de la fermă. 

Era o toamnă instabilă, cu ploi frecvente, dar și cu zile 
luminoase și senine care ne încântau. Moșia zbârnâia de viață, 
toată lumea agitându-se pe perioada recoltei și a pregătirilor 
pentru iarna care urma să sosească. 

Lallybroch era o fermă izolată chiar și pentru standardele 
scoțiene. Nu exista un drum în adevăratul sens al cuvântului 
care să ducă aici, iar poșta ajungea la noi doar cu un mesager, 
peste piscuri și dealuri acoperite de ierburi înalte, o legătură cu 
lumea din afară. Mi-o aminteam ca pe un vis ireal, de parcă nu 
aș fi dansat niciodată în mijlocul oglinzilor de la Versailles. Dar 
citind scrisorile din Franța, vedeam plopii de-a lungul străzii 

Tremoulins sau auzeam gongul clopotului din catedrală care 
răsuna peste L'H6pital des Anges. 

Louise a născut fără complicaţii un băieţel. Scrisorile ei, 
înţesate cu semne de exclamaţie și sublinieri, debordau de 
descrieri fermecate ale angelicului Henri. Despre tatăl său, 
oficial sau real, nicio vorbă. 

Scrisoarea lui Charles Stuart, sosită o lună mai târziu, nu 
menţiona copilul, însă după părerea lui Jamie, era chiar mai 
incoerentă decât de obicei, abundând în planuri vagi și măreţe. 

Contele de Mar scria sobru și circumspect, însă starea lui 
generală de iritare faţă de Charles reieșea limpede. Prinţul cel 
Frumos nu era cuminte. Era nepoliticos și arogant cu partizanii 
săi cei mai loiali, îi ignora pe cei care i-ar fi putut fi de folos, îi 
insulta pe cei pe care nu trebuia să îi insulte, vorbea aiurea și - 
citind printre rânduri - bea peste măsură. Cunoscând vederile 
acelor vremuri faţă de cât alcool putea bea un bărbat de neam 
ales, m-am gândit că prestaţia lui Charles trebuie să fi fost 
absolut spectaculoasă, pentru a da ocazia unor asemenea 
comentarii. Am presupus că nașterea fiului său nu scăpase, la o 
adică, atenţiei sale. 

Maica Hildegarde scria din când în când, note scurte, 
informative, încropite în câteva minute pe care și le putea rupe 
din programul ei zilnic. Fiecare scrisoare se încheia cu aceleași 
cuvinte: „Bouton îţi trimite de asemenea salutări.” 

Maestrul Raymond nu îmi scria, însă din când în când sosea 
un pachet care îmi era adresat, nesemnat și fără alte date, 
conţinând lucruri neobișnuite: ierburi rare și cristale mici, cu 
fațete lucioase; o colecţie de pietre, toate de mărimea degetului 
mare al lui Jamie, netede și în formă de disc. Fiecare din ele 
avea sculptată pe o faţă o figură minusculă; unele cu litere 
scrise deasupra sau pe revers. Și pe urmă mai erau oasele - un 
deget de urs, cu gheara mare și curbată încă atașată; toate 
vertebrele unui șarpe mic, păstrate în cea mai bună formă și 
prinse pe un cordon de piele, astfel încât întregul șir de oase 
flexa precum trupul unui șarpe; o colecţie de dinţi, plecând de la 
un șir de dinţi rotunzi ca niște dopuri despre care Jamie spunea 
că provin de la o focă, trecând prin dinţii lungi și înclinați, cu 
vârful ascuţit precum coasa, ai căprioarelor, până la ceva care 
aducea dubios de mult cu un molar uman. 

Din când în când, purtam în buzunar câte una dintre pietrele 
netede și sculptate, savurând senzaţia pe care o aveam când le 
strângeam între degete. Erau vechi, asta știam. Cel puţin din 
vremuri romane, poate chiar mai străvechi. Și după cum arătau 
creaturile de pe ele, cine le sculptase le dorise magice. Fie că 
erau ierburile - având ceva virtuţi reale - sau doar un simbol, 
precum semnele Cabalei, nu știam. Dar mi se păreau inofensive, 
așa că le-am păstrat. 

Deși îmi plăceau treburile domestice zilnice, cel mai mult 
savuram plimbările lungi până la diversele căsuțe ale moșiei. În 
aceste vizite luam mereu cu mine un coș mare, conținând o 
varietate de lucruri, de la mici daruri pentru copii până la 
leacurile cel mai des folosite. De acestea era nevoie în 
permanenţă, căci sărăcia și igiena defectuoasă ducea adesea la 
boli și nu existau doctori la nord de Fort William ori la sud de 
Inverness. 

Unele boli puteau fi tratate imediat, precum gingii sângerânde 
și plăgile ușoare caracteristice scorbutului în stadiu incipient. 
Alte boli erau peste puterea mea de vindecare. 

e 

Am pus o palmă pe fruntea lui Rabbie MacNab. Părul moale îi 
era transpirat la tâmple și falca îi atârna deschisă, relaxată și 
lipsită de vlagă, iar la gât pulsul bătea încet. 

— E bine acum, am spus. 

Mama lui vedea asta la fel de bine ca și mine; băiatul zăcea 
întins, dormind liniștit cu obrajii îmbujoraţi de căldura focului din 
apropiere. Cu toate acestea, ea a rămas încordată și atentă, 
șovăind la capătul patului până când am vorbit. Abia când i-am 
confirmat ceea ce văzuse cu propriii ei ochi, a fost gata să 
creadă; umerii ei încordați s-au relaxat pe sub șal. 

— Mulţumesc ie, maică Binecuvântată! a murmurat Mary 
MacNab, făcându-și cruce. Și dumitale, doamna mea. 

— Eu nu am făcut nimic, am protestat. 

Și chiar așa era; singurul ajutor pe care fusesem capabilă să i- 
| ofer tânărului Rabbie fusese să o conving pe mama lui să ÎI 
lase în pace. De fapt, avusesem nevoie de o oarecare insistență 
pentru a descuraja eforturile ei de a-l hrăni cu tărâțe 
amestecate cu sânge de cocoș și de a-i plimba pe sub nas pene 
arzând ori de a-l uda cu apă rece, niciunul din aceste remedii 
nefiind recunoscut a fi de folos pentru cineva aflat în criză 

epileptică. Când am sosit, mama lui tocmai își exprima foarte 
vocal regretul că nu fusese capabilă să îi administreze cel mai 
eficace dintre remedii: apă de izvor băută din craniul unui 
sinucigaș. 

— Mă bagă în boală când face așa, a spus Mary MacNab, 
privind cu îngrijorare spre patul în care zăcea fiul ei. Data 
trecută l-am chemat la căpătâiul lui pe părintele MacMurtry și el 
s-a rugat îndelung și l-a stropit cu agheasmă, să alunge dracii 
din el. Dar acum, s-au întors. 

Își frângea mâinile, parcă vrând să își mângâie fiul, dar 
neîndrăznind să o facă. 

— Nu sunt draci, am spus. E doar o boală, și nu una foarte 
gravă. 

— Da, my lady, dacă spui dumneata, a murmurat ea, nevrând 
să mă contrazică, însă evident fără prea multă convingere. 

— Va fi bine. 

Am încercat să o liniștesc pe femeie, fără a-i da speranțe 
deșarte. 

— Întotdeauna își revine din aceste crize, nu-i aşa? 

Crizele începuseră în urmă cu doi ani - probabil ca urmare a 
rănilor la cap pricinuite de bătăile administrate de răposatul său 
tată, am zis eu în gând - și deși nu erau frecvente, erau fără 
îndoială înspăimântătoare pentru mama sa. 

A încuviinţat din cap, clar sceptică. 

— Da... deși câteodată se lovește la cap de mă sperie, cum dă 
așa din el. 

— Da, e și asta un risc, am spus, calmă. Dacă mai face așa, 
trage-l de lângă obiectele tari și lasă-l în pace. Știu că ţi se pare 
că se chinuie, dar nu e chiar atât de grav. Lasă criza să treacă și 
când e gata, du-l în pat să doarmă. 

Știam că vorbele mele erau neconvingătoare oricât de 
adevărate ar fi fost. Aveam nevoie de ceva mai concret pentru a 
o convinge. Când m-am întors să ies, am auzit un clinchet slab 
în buzunarului fustei și mi-a venit deodată inspiraţia. Intinzând 
mâna, am scos câteva din cristalele mici pe care mi le trimisese 
Raymond. L-am ales pe cel alb-lăptos - probabil calcedonie -, cu 
o fațetă sculptată întruchipând silueta minusculă a unui om 
zvârcolindu-se. Deci pentru asta era, mi-am zis. 

— Coase-i asta în buzunar, am spus, așezând solemn micul 
cristal în palma femeii. Îl va proteja de... de draci, am explicat 

dregându-mi glasul. Atunci nu vei mai fi nevoită să îţi faci griji 
pentru el, chiar dacă va avea o altă criză; va ieși din ea 
nevătămat. 

Apoi am plecat, simţindu-mă deopotrivă foarte ridicol și pe 
jumătate încântată, copleșită de un val entuziast de mulţumiri 
de ușurare. Nu eram sigură dacă deveneam o mai bună 
vindecătoare sau doar o escroacă ceva mai versată. Cu toate 
acestea, dacă nu puteam face mare lucru pentru Rabbie, măcar 
o puteam ajuta pe mama lui - sau cel puţin o ajutam să se ajute 
singură. Vindecarea vine de la cel vindecat, nu de la vindecător. 
Măcar atât mă învățase Raymond. 

e 

Apoi am plecat de acasă pentru a-mi îndeplini sarcinile zilnice, 
vizitând două dintre colibele de la capătul dinspre apus al 
fermei. Totul era bine cu cei din familia Kirby și în casa lui 
Weston Fraser și curând eram pe drumul de întoarcere spre 
casă. In vârful unei pante m-am așezat sub un fag mare să mă 
odihnesc o clipă înainte de drumul lung care mă aștepta. 
Soarele cobora pe cer, dar încă nu atinsese șirul de pini aflaţi pe 
coama dinspre apus a Lallybroch-ului. Erau ultimele ceasuri ale 
după-amiezii și lumea strălucea în culorile toamnei târzii. 

Simţeam jirul căzut rece și alunecos sub mine, însă mai erau 
încă multe frunze agățate, îngălbenite și răsucite pe ramurile de 
deasupra. M-am rezemat de trunchiul copacului cu coaja netedă 
și am închis ochii, stingând strălucirea aprinsă a lanurilor de orz 
pârguit până la o sclipire de un roșu întunecat în spatele 
pleoapelor. 

Aerul închis al bordeielor arendașilor îmi stârnise o durere de 
cap. Mi-am rezemat capul de coaja netedă a fagului și am 
început să respir rar și adânc, lăsând aerul proaspăt să îmi 
umple plămânii, începând ceea ce numeam întotdeauna 
„Vindecarea”. 

Încercam astfel să imit - deși nu prea bine - sentimentul 
procesului pe care mi-l arătase Maestrul Raymond la L'H6pital 
des Anges. Incercam să vizualizez și să simt fiecare părticică din 
mine, imaginându-mi exact cum arătau și cum se simțeau 
diversele organe când funcționau așa cum trebuie. Am rămas 
liniștită, cu mâinile așezate relaxat în poală și mi-am ascultat 
bătăile inimii. Accelerate din cauza urcușului, acestea au 
încetinit curând. 

Vânticelul de toamnă mi-a zburlit cârlionţii delicați și mi-a 
răcorit obrajii aprinși. 

Am rămas cu ochii închiși, parcurgând în minte traseul 
sângelui meu din camerele secrete, cu pereți groși ale inimii, 
albastru-purpuriu prin artera pulmonară, înroșindu-se într-o 
clipită când plămânii și-au revărsat încărcătura de oxigen. Apoi 
l-am văzut ţâșnind prin aortă și gonind învolburat în sus și în jos, 
trecând prin carotide, artera renală și artera subclaviculară. L- 
am urmărit până în cele mai mici capilare, l-am văzut înflorind 
sub piele, l-am urmat de-a lungul sistemelor trupului meu, 
amintindu-mi senzaţia de perfecțiune, de sănătate. De pace. 

Am stat nemișcată, respirând rar, simţindu-mă moale și grea 
de parcă tocmai îmi reveneam după ce făcusem dragoste. Imi 
simțeam pielea subţire, buzele ușor umflate și presiunea 
hainelor era precum atingerea mâinilor lui Jamie. Invocarea 
numelui său pentru a mă vindeca nu fusese o alegere 
întâmplătoare. Fie că era sănătatea minţii sau a trupului, 
dragostea lui îmi era la fel de necesară precum aerul sau 
propriul meu sânge. Mintea mea tânjea după el, în vis ori la 
trezire, și găsindu-l, era satisfăcută. Trupul mi se încălzea și 
strălucea, iar pe măsură ce se revenea complet la viaţă, avea 
nevoie de al lui. Durerea de cap îmi dispăruse. Am mai stat un 
moment, respirând. Apoi m-am ridicat în picioare și am coborât 
dealul spre casă. 

Niciodată nu avusesem un cămin în adevăratul sens al 
cuvântului. Rămasă orfană la cinci ani, îmi petrecusem următorii 
treisprezece ani alături de unchiul meu, Lamb, ducând o viaţă 
de vagabond academic. Trăisem în cort pe un câmp prăfuit, în 
peșteri în munţi, în camerele măturate și bogat împodobite ale 
unei piramide goale. Quentin Lambert Beauchamp, doctor în 
științe și membru al Societăţii Regale de Arheologie, printre 
altele, așezase o serie de tabere temporare în care își efectua 
munca arheologică ce avea să-l facă celebru cu mult înainte ca 
un accident de mașină să curme viaţa fratelui său și să mă 
arunce pe mine într-a lui. Nefiind o persoană care să își piardă 
vremea cu detalii precum o nepoată orfană, unchiul Lamb mă 
înscrisese fără întârziere la un liceu cu internat. 

Eu nu eram genul care să mă las doborâtă de loviturile 
soartei, așa că am refuzat categoric să plec la școală. Și, 
recunoscând în mine ceva ce el însuși avea din abundență, 

unchiul Lamb ridicase din umeri și fără să mai stea pe gânduri, 
mă luase pentru totdeauna din lumea ordinii și a rutinei, a 
lecţiilor, a cearșafurilor curate și a băilor zilnice, pentru a-l urma 
în peregrinările lui. 

Viaţa de hoinar continuase alături de Frank, deși schimbasem 
siturile arheologice cu universitățile, căci săpăturile unui istoric 
se desfășoară de obicei între ziduri. Așadar, când a izbucnit 
războiul, în 1939, pentru mine nu a fost o ruptură chiar atât de 
mare ca pentru majoritatea oamenilor. Mă mutasem din ultimul 
nostru apartament închiriat în dormitoarele infirmierelor de la 
spitalul Pembroke și de acolo, la spitalul de campanie din 
Franţa, apoi din nou la Pembroke, înainte de sfârșitul războiului. 
Și pe urmă, acele câteva luni care trecuseră atât de repede cu 
Frank, înainte de a veni în Scoţia pentru a încerca să ne 
regăsim. Doar pentru a ne pierde din nou, când eu trecusem 
într-un cerc de piatră, prin nebunie, ieșind în cealaltă parte, în 
trecutul care era acum prezentul meu. 

Așadar era neobișnuit, dar minunat să mă trezesc alături de 
Jamie în dormitorul de la etaj al conacului de la Lallybroch și să 
realizez, atingându-i chipul adormit în vreme ce priveam 
răsăritul, că el fusese născut în acest pat. Toate sunetele casei, 
de la scârțâitul scării din dos sub pașii slujnicei care se trezea cu 
noaptea în cap, până la răpăitul ploii pe ardeziile acoperișului 
erau sunete pe care el le mai auzise de mii de ori înainte, le 
auzise de atâtea ori, încât nu le mai sesiza. Insă eu le 
percepeam. 

Mama sa, Ellen, plantase lângă ușă o tufă de trandafiri care 
înfloreau târziu. Aroma lor bogată, abia simțită, urca încă de-a 
lungul zidurilor casei până la fereastra dormitorului. Era ca și 
cum intra ea însăși în cameră, pentru a-l atinge ușor, în treacăt. 
Să mă atingă și pe mine, de bun venit. 

Dincolo de casa în sine se întindea Lallybroch-ul, lanuri și 
hambare și ferme mici. Jamie pescuise în pârâul care curgea din 
vârful dealurilor, se căţărase în stejarii și zadele uriașe, mâncase 
lângă soba fiecăreia din fermele arendașilor. Era locul lui. 

Dar și el trăise o viaţă fragmentată și schimbătoare. Arestul și 
fuga în haiducie; viaţa dezrădăcinată a unui soldat mercenar. 
Din nou arestul, închisoarea, tortura și fuga într-un exil abia 
recent terminat. Însă trăise într-un singur loc în primii 
paisprezece ani ai vieţii. Și chiar la acea vârstă, când fusese 

trimis, după cum era tradiţia, să stea vreme de doi ani cu fratele 
mamei sale, Dougal MacKenzie, parcursese o etapă a vieţii 
obișnuite pentru un bărbat care se va întoarce să trăiască 
pentru totdeauna pe pământul său, să aibă grijă de moșia și 
arendașii săi, să fie o parte dintr-un organism mai mare. 
Permanenţa era destinul lui. 

Insă mai fusese acea perioadă de absenţă și experienţa 
lucrurilor de dincolo de hotarele moșiei, chiar de dincolo de 
coastele stâncoase ale Scoției. Jamie vorbise cu regi, cunoștea 
legea și negustoria, văzuse aventura și violența și magicul. 
Odată ce hotarele casei fuseseră trecute, oare destinul său 
putea fi îndeajuns pentru a-l reține? mă întrebam. 

Când am coborât de pe culmea dealului l-am văzut reparând 
o crăpătură într-un dig din pietre așezate unele peste altele, ce 
mărginea unul din lanurile mai mici. Lângă el pe pământ zăceau 
doi iepuri evisceraţi, însă nejupuiţi încă. 

— „Acasă-i marinarul, sosit de pe mări, și vânătorul de peste 
munți și văi”1*, am recitat, zâmbindu-i când am ajuns lângă el. 

Mi-a zâmbit la rândul său, și-a șters transpiraţia de pe frunte, 
apoi s-a prefăcut că tremură: 

— Nu îmi mai pomeni de mare, englezoaico. Am văzut doi 
flăcăiași plutind pe o bucată de lemn în iazul morii în dimineața 
asta și am fost cât pe ce să dau afară micul dejun. 

— Deci nu te trage inima să te întorci în Franța? am întrebat 
râzând. 

— Dumnezeule, nu! Nici măcar pentru coniac. 

A săltat un ultim bolovan peste zid și l-a așezat în loc. 

— Te întorci la conac? 

— Da. Vrei să iau eu iepurii? 

— Nu e nevoie, a spus, dând din cap și aplecându-se să îi 
culeagă; vin și eu. lan are nevoie de o mână de ajutor la noul 
beci în care să pună cartofii. 

Prima recoltă de cartofi plantați vreodată la Lallybroch urma 
să fie culeasă în câteva zile și - la sfatul meu șovăielnic și lipsit 
de experienţă - un mic beci era acum săpat pentru a-i depozita. 
Eram cuprinsă de sentimente foarte amestecate de fiecare dată 
când priveam spre câmpul de cartofi. Pe de o parte, simțeam o 
mare mândrie văzând tulpinile înfrunzite care se întindeau în 
toate părţile, acoperindu-l. Pe de altă parte, mă cuprindea 

panica la gândul că șaizeci de familii ar putea depinde de ceea 
ce se ascundea sub acele tulpini pentru a supravieţui pe durata 
iernii. La sfatul meu grăbit din urmă cu un an, un prim câmp de 
orz fusese înlocuit cu cartofi, o recoltă până atunci necunoscută 
în Scoţia. 

Ştiam că atunci când va veni timpul, cartofii vor deveni o 
legumă importantă în viaţa scoţienilor, mai puţin predispusă 
spre mană sau eșec decât culturile de orz ori ovăz. Una era să 
știu asta dintr-un paragraf citit într-o carte de geografie în urmă 
cu mult timp și alta era să îmi iau în mod deliberat 
responsabilitatea pentru viețile oamenilor care vor mânca din 
recoltă. 

Mă întrebam dacă asumarea riscurilor pentru alți oameni va 
deveni mai ușoară cu trecerea timpului. Jamie o făcea în mod 
constant, ocupându-se de treburile moșiei și ale arendașilor, de 
parcă ar fi făcut asta de când se născuse. 

— E aproape gata beciul? am întrebat. 

— Ah, da. lan a făcut ușile, puțul e aproape săpat. A mai 
rămas o bucată de pământ moale aproape în spate și piciorul de 
lemn îi rămâne înțepenit acolo. 

Deși lan se descurca foarte bine cu piciorul de lemn pe care îl 
purta ca înlocuitor pentru jumătatea inferioară a piciorului său 
drept, mai existau din când în când și situaţii incomode, precum 
aceasta. 

Jamie a privit gânditor spre dealul din spatele nostru. 

— Trebuie ca beciul să fie terminat și acoperit până diseară; 
până în zori vine ploaia. 

M-am întors în direcţia privirii sale. Nu se zărea nimic pe 
pantă în afară de tufe și de iarbă, câţiva copaci și crestele din 
granit care își ițeau marginile schiloade prin ierburile înalte și 
dezordonate. 

— Cum Dumnezeu îţi dai seama? 

A zâmbit, ridicând bărbia spre coama dealului. 

— Vezi micul stejar de acolo? Și frasinul din apropiere? 

Am privit spre copaci, nedumerită. 

— Da. Ce-i cu ei? 

— Frunzele, englezoaico. Vezi cum amândoi copacii arată mai 
luminoși decât de obicei? Când aerul este umed, frunzele de 
stejar sau de frasin se întorc, astfel încât li se vede partea de 
jos. Întregul copac arată cu câteva nuanțe mai luminos. 

— S-ar putea, am încuviinţat sceptică. Dacă se întâmplă să 
știi ce culoare are copacul în mod obișnuit. 

Jamie a început să râdă și m-a luat de braţ. 

— N-oi avea eu ureche pentru muzică, englezoaico, dar am 
ochi în cap. Și am văzut copacii ăia cam de zece mii de ori, pe 
orice vreme. 

De la câmpuri până la fermă era ceva de mers și am parcurs 
mare parte din drum în tăcere, savurând scurtul răgaz în care 
soarele după-amiezii ne încălzea spatele. Am adulmecat aerul și 
m-am gândit că Jamie avea probabil dreptate în legătură cu 
venirea ploii: toate aromele obișnuite ale toamnei păreau 
intensificate, de la parfumul înţepător de rășină de pin până la 
mireasma prăfuită de struguri copţi. Mi-am zis că și eu învăţam 
la rândul meu, devenind sensibilă la ritmurile, priveliștile și 
mirosurile de la Lallybroch. Poate cu timpul voi ajunge să le știu 
și eu la fel de bine precum Jamie. L-am strâns ușor de braț și i- 
am simţit mâna apăsând peste a mea drept răspuns. 

— Ți-e dor de Franţa, englezoaico? a întrebat deodată. 

— Nu, am răspuns, luată prin surprindere. De ce? 

A ridicat din umeri, fără să mă privească. 

— Mă gândeam și eu așa, văzându-te cum coborai de pe deal 
cu coșul pe braţ, cât de frumoasă erai cu soarele sclipind în 
părul castaniu. Mă gândeam că arăţi de parcă ai fi crescut acolo, 
ca un puiet - ca și cum ai fi fost întotdeauna parte din locul ăsta. 
Și pe urmă m-a lovit gândul că pentru tine Lallybroch trebuie să 
fie un locșor prăpădit. Aici mă tem că te vei plictisi de mine... cu 
timpul, a spus, aruncându-mi o privire timidă. 

M-am oprit înainte de a-i răspunde, deși nu era ceva la care 
să nu mă fi gândit înainte. 

— Cu timpul, am spus grijuliu. Jamie - am văzut o mulţime de 
lucruri în viaţă și am fost într-o mulțime de locuri. De acolo de 
unde vin... sunt lucruri care îmi lipsesc uneori. Mi-ar plăcea să 
merg din nou cu autobuzul în Londra sau să ridic receptorul unui 
telefon și să vorbesc cu cineva aflat departe. Aș vrea să 
răsucesc un robinet, să am apă fierbinte, să nu o car de la 
fântână și să o încălzesc într-un cazan. Mi-ar plăcea toate astea, 
însă nu am nevoie de ele. Cât despre viaţa grandioasă, nu am 
dorit-o nici când am avut-o. Hainele frumoase sunt foarte bune, 
însă dacă cu ele vin și bârfele, și intrigile, și grijile, și petrecerile 


VP - 565 


prostești și micile reguli de etichetă... nu. Mai degrabă aș trăi în 
combinezon și aș spune ce poftesc. 

Auzindu-mă a început să râdă și l-am strâns din nou de braț. 

— Cât despre muncă... am de muncă și aici. 

Am aruncat o privire în coșul cu ierburi și leacuri de pe braţ. 

— Pot fi de folos. Și dacă îmi e dor de maica Hildegarde sau 
de ceilalţi prieteni - mă rog, nu sunt la fel de rapide ca un 
telefon, dar există întotdeauna scrisori. 

M-am oprit, ţinându-l de braț și am ridicat privirea spre el. 
Soarele apunea și razele îi mângâiau un obraz, scoțând în relief 
oasele puternice. 

— Jamie... nu doresc altceva decât să fiu unde ești și tu. Nimic 
mai mult. 

A rămas nemișcat o clipă, apoi s-a aplecat în faţă și m-a 
sărutat foarte tandru pe frunte. 

e 

— E ciudat, am spus când am trecut peste coama ultimului 
delușor care cobora spre casă. Tocmai îmi pusesem și eu același 
soi de întrebări despre tine. Dacă vei fi fericit aici, după lucrurile 
pe care le-ai făcut în Franța. 

Jamie a zâmbit ușor trist și a privit spre casă, spre cele trei 
etaje ale ei din piatră văruită în alb, strălucind precum aurul și 
ocrul în lumina apusului. 

— Ei bine, aici e acasă, englezoaico. E locul meu. 

— Și ai fost născut pentru asta, vrei să spui? am întrebat 
atingându-l ușor pe braț. 

A tras adânc aer în piept și-a sprijinit o mână de scândura 
gardului care separa aceste lanuri joase de terenurile 
dimprejurul casei. 

— De fapt, nu m-am născut pentru asta. Willie ar fi trebuit să 
fie stăpânul de drept aici. Dacă ar fi trăit, probabil eu aș fi fost 
soldat, sau poate negustor, precum Jared. 

Willie, fratele mai mare al lui Jamie, murise de vărsat de vânt 
la vârsta de unsprezece ani, lăsându-l pe fratele său mai mic, în 
vârstă de șase ani, moștenitorul moșiei de la Lallybroch. 

A ridicat puţin din umeri, stângaci, parcă încercând să își 
ușureze apăsarea cămâășii peste umeri. Făcea acest gest de 
fiecare dată când se simţea stingher ori nesigur; nu îl mai 
văzusem să îl facă de luni de zile. 

— Dar Willie a murit. Și deci eu sunt stăpânul. 

A aruncat o privire spre mine, puţin timid, apoi a băgat mâna 
în geanta sa și a scos ceva. Un mic șarpe din lemn de cireș pe 
care Willie i-l sculptase în dar pentru ziua lui, cu capul întors, 
parcă surprins să vadă coada cu care i se continua trupul. 

Jamie a mângâiat ușor șarpele; lemnul era strălucitor și tocit 
de atâtea atingeri, curbele trupului sclipind precum solzii în 
lumina amurgului. 

— Uneori vorbesc în gând cu Willie, a spus Jamie, răsucind 
șarpele în palmă. Dacă ai fi trăit, frate, dacă ai fi fost stăpân, 
după cum erai menit, ai fi făcut ce am făcut eu sau ai fi găsit o 
cale mai bună? Iţi sună prostește? a întrebat aruncând o privire 
spre mine și îmbujorându-se ușor. 

— Nu. 

Am atins cu vârful degetului capul neted al șarpelui. Cântecul 
înalt și limpede al unei ciocârlii s-a auzit de departe, din câmp, 
subțire precum cristalul în aerul serii. 

— Și eu fac la fel, am spus în șoaptă după o clipă. Cu unchiul 
Lamb. Și cu părinţii mei. În special cu mama. Eu... când eram 
mică nu mă gândeam foarte des la ea, doar din când în când, 
visam pe cineva blând și cald, cu o voce frumoasă, melodioasă. 
Dar când am fost bolnavă după... Faith - uneori îmi imaginam că 
mama e acolo. Cu mine. 

Un val subit de tristețe m-a copleșit la amintirea pierderilor 
recente și a celor de odinioară. Gata, mo mâirninn. 

Jamie mi-a atins delicat obrazul, ștergând lacrima care 
îmbobocise în colțul ochiului, dar încă nu căzuse. 

— Cred că uneori morților le e dor de noi, așa cum și nouă ne 
e dor de ei, a spus el în șoaptă. Hai, englezoaico. Să facem o 
plimbare; mai avem timp până la cină. 

Mi-a încolăcit braţul peste al lui, strângându-mă lângă el și ne- 
am întors de-a lungul gardului, pășind încet, iarba uscată 
foșnindu-mi printre poalele fustei. 

— Știu ce vrei să spui, englezoaico, a reluat Jamie. Uneori eu 
aud vocea tatei în șopron ori pe câmp. De obicei când nici 
măcar nu mă gândesc la el. Dar dintr-odată îmi întorc capul, 
parcă tocmai l-am auzit afară, râzând cu vreunul din arendași, 
ori în spatele meu, îmblânzind un cal. 

Brusc a început să râdă și a înclinat capul spre un colț al 
pășunii din fața noastră. 

— E de mirare că nu l-am auzit aici, dar niciodată nu s-a 
întâmplat asta. 

Era un loc cu totul neinteresant, o poartă din scânduri în 
gardul de piatră care mărginea drumul. 

— Adevărat? Ce spunea de obicei aici? 

— De obicei era „Dacă ai terminat de vorbit, Jamie, întoarce- 
te și apleacă-te.” 

A râs, oprindu-se să se sprijine peste gard. M-am apropiat, 
mijind ochii spre lemn. 

— Deci aici te bătea? Nu văd nicio urmă de mușcătură, am 
spus. 

— Nu, că nu era atât de rău, a spus el, râzând. 

A plimbat tandru o mână peste scândura de frasin tocită. 

— lan și cu mine ne mai alegeam uneori cu așchii sub piele. 
Pe urmă intram în casă și doamna Crook ori Jenny ni le scoteau, 
certându-ne mereu. 

A aruncat o privire spre conac, unde toate ferestrele de la 
primul etaj străluceau luminate în întunericul nopţii care cobora. 
Siluete întunecate se mișcau iute prin dreptul ferestrelor, umbre 
mici și repezi în ferestrele de la bucătărie, unde doamna Crook 
și Slujnicele se ocupau cu pregătirea cinei. O siluetă mai mare, 
înaltă și suplă ca un par de gard s-a ridicat deodată la una din 
ferestrele salonului. lan a rămas în picioare o clipă, conturat în 
lumină, chemat parcă de amintirile lui Jamie. 

Apoi a tras draperiile și lumina puternică a fost înlocuită de 
una mai palidă, blândă. 

— Mă bucuram de fiecare dată când lan era cu mine, a spus 
Jamie, cu privirea aţintită încă spre casă. Când eram prins cu 
vreo boacănă și mâncam bătaie, vreau să spun. 

— Tristeţea jinduiește după tovărășie? am întrebat zâmbind. 

— Puțin. Nu mă simţeam chiar atât de obraznic când 
împărțeam frăţește sentimentul de vinovăţie. Dar mai ales că 
întotdeauna mă puteam bizui pe el să facă multă hărmălaie. 

— Adică să plângă? 

— Da. Întotdeauna urla ca din gură de șarpe și știam că dacă 
el o făcea, eu nu mă mai simţeam rușinat de propriile mele 
urlete, dacă trebuia să plâng. 

Era prea întunecat ca să-i mai văd chipul, dar îl vedeam 
ridicând ușor din umeri, gest pe care îl făcea când era rușinat 
sau stânjenit. 

— Întotdeauna încercam să nu plâng, desigur, însă nu 
întotdeauna îmi reușea. Dacă tata considera că meritam bătut, 
atunci socotea că meritam să își dea toată silința. Și tatăl lui lan 
avea un braț drept precum un trunchi de copac. 

— Ştii, am spus, privind în jos, spre casă. Niciodată nu m-am 
gândit în mod special la asta înainte, dar de ce Dumnezeu te 
bătea tatăl tău tocmai aici, Jamie? Doar avea loc berechet în 
casă, ori în șopron. 

Jamie a rămas tăcut o vreme, apoi a ridicat din nou din umeri. 

— Nu l-am întrebat niciodată. Dar cred că era ceva ca regele 
Franţei? 

— Regele Franţei? 

Această explicaţie aparent fără nicio legătură cu discuţia 
noastră m-a luat puţin prin surprindere. 

— Da. Habar nu am, a spus el sec, cum e să fii nevoit să te 
speli și să te îmbraci și să îţi faci nevoile în public, dar îţi pot 
spune că e o experienţă foarte umilitoare să fii obligat să stai și 
să explici unuia din arendașii tatălui tău ce ai făcut de urmează 
să îţi ia foc fundul. 

— Îmi imaginez, am spus, compasiunea amestecându-se cu 
impulsul de a izbucni în râs. Pentru că urma să fii stăpânul 
moșiei? De aceea te bătea aici? 

— Probabil că da. Arendașii vedeau că înţeleg dreptatea - cel 
puţin atunci când eram cel care o primea. 


|32. Ogorul cu vise 


Lanul fusese arat cu „valurile” obișnuite, movilele înalte de 
pământ ridicat, cu șanțuri adânci săpate printre ele. Movilele 
ajungeau până la genunchi, astfel încât un om care pășea de-a 
lungul șanţurilor să poată așeza seminţele ușor cu mâna pe 
motul movilei de lângă el. Făcute iniţial pentru semănarea 
orzului sau ovăzului, fuseseră păstrate la fel și pentru plantarea 
cartofilor. 

— Zicea „dealuri”, a spus lan, privind peste întinderea verde a 
câmpului de cartofi, dar am considerat că și movilele merg. 
Scopul dealurilor pare să fie împiedicarea recoltei să 

putrezească din cauza acumulării de apă, și un lan vechi, cu 
movile ridicate pare să facă același lucru. 

— Pare rezonabil, a încuviinţat Jamie. Părţile de sus par să 
înflorească. Dar ţi-a spus omul cum știi când să sapi cartofii ca 
să îi scoţi din pământ? 

Însărcinat cu plantarea cartofilor într-un ţinut unde nu 
fuseseră văzuţi vreodată cartofi, lan se apucase de treabă cu 
metodă și logică, trimițând pe cineva la Edinburgh după seminţe 
de cartofi, dar și după o carte despre cultivarea lor. Prompt, își 
făcuse apariţia un Tratat științific de metode agricole, de Sir 
Walter O'Bannion, cu o mică secţiune privind plantarea 
cartofului așa cum se practica în acel moment în Irlanda. 

lan ducea tratatul voluminos sub un braţ - Jenny îmi povestise 
că nu se apropia de lanul de cartofi fără el, ca nu cumva vreo 
întrebare delicată despre filosofie sau tehnică să îi treacă prin 
minte în timp ce se afla acolo - și acum l-a deschis, sprijinindu-l 
pe un antebraţ în timp ce bâjbâia în geantă după ochelarii de 
citit. li aparținuseră răposatului său tată; cerculețele de sticlă, 
montate în rame din sârmă și purtate de obicei pe vârful nasului 
îl făceau să arate precum un bărzoi tânăr, foarte studios. 

— „Recoltarea cartofilor trebuie să aibă loc simultan cu 
apariţia primelor gâște de iarnă”, a citit el, apoi a ridicat 
privirea, mijind ochii acuzator peste ochelari spre câmpul de 
cartofi, parcă așteptând o gâscă să îi dea un semn, iţindu-și 
ciocul dintre brazde. 

— Gâște de iarnă? a întrebat Jamie, aruncând o privire spre 
carte peste umărul lui lan. Adică ce fel de gâște? Cenușii? Păi, 
pe astea le vezi tot anul. Nu are cum să fie asta. 

— Poate că în Irlanda le vezi numai iarna, a spus lan, ridicând 
din umeri. Sau poate se referă la un anume soi de gâscă 
irlandeză, nu la gâștele cenușii. 

— Pfff, a pufnit Jamie, asta nu prea mă încălzește pe mine. 
Mai zice ceva care ne-ar putea fi de folos? 

lan și-a plimbat degetul de-a lungul rândurilor tipărite, 
mișcându-și buzele în tăcere. Acum se adunaseră în jurul nostru 
un grup de fermieri, fascinaţi cu toţii de această abordare 
inedită a agriculturii. 

— „Nu sapi cartofii când e ud afară”, ne-a informat lan, 
făcându-l din nou pe Jamie să pufnească. Hmm, a murmurat el 
ca pentru sine. Putregai de cartofi, gândaci de cartofi - nu am 

avut niciun gândac, cred că am fost norocoși, rugi araci de 
cartofi... ă... nu, asta e ce să faci când se ofilesc plantele de la 
secetă. Mana cartofilor - nu știm dacă avem așa ceva până nu 
vedem cartofii. Seminţe de cartofi, depozitarea cartofilor... 

Pierzându-și răbdarea, Jamie s-a întors de lângă lan, cu 
mâinile în șolduri. 

— Știința agriculturii, ha? a întrebat el, privind încruntat spre 
lanul de lujeri cu frunze de un verde închis. O fi prea științific să 
explice cum îţi dai seama când sunt buni de mâncat blestemaţii 
ăștia! 

Fergus, care se ţinuse ca de obicei după Jamie, a ridicat 
privirea de la o omidă pufoasă care își croia drum încet pe 
degetul său arătător. 

— De ce nu scoateţi unul din pământ să vedeţi? a întrebat el. 

Jamie a rămas o clipă cu privirile aţintite spre Fergus. Buzele i 
s-au deschis, dar nu a scos niciun sunet. Apoi le-a închis, 
bătându-l ușor pe Fergus cu mâna pe creștet și a plecat să ia o 
furcă sprijinită de gard. 

Fermierii, toți oamenii care ajutaseră la plantarea și îngrijirea 
ogorului sub îndrumarea lui lan - asistat de Sir Walter - s-au 
adunat să vadă roadele muncii lor. 

Jamie a ales un rug mare și înflorit din apropierea marginii 
ogorului și a înfipt grijuliu furca în apropierea rădăcinilor. 
Ținându-și răsuflarea, a pus un picior pe furcă și a împins. Dinţii 
au alunecat ușor în pământul umed și cafeniu. 

Imi ţineam și eu respiraţia. Mult mai multe lucruri depindeau 
de acest experiment decât reputaţia lui Sir Walter O'Bannion 
Reilly. Sau a mea, la o adică. 

Jamie și lan confirmaseră că recolta de orz de anul acesta era 
mai mică decât cea din anii trecuţi, însă era suficientă pentru 
nevoile arendașilor de la Lallybroch. Însă încă un an prost avea 
să epuizeze resursele sărace de grâne. Pentru o moșie scoțiană, 
Lallybroch era prosperă; dar asta spunea ceva doar prin 
comparaţie cu alte ferme scoțiene. Cultivarea cu succes a 
cartofilor putea face diferența între foame și belșug pentru 
oamenii de la Lallybroch în decursul următorilor doi ani. 

Jamie a apăsat cu călcâiul pe furcă, apoi s-a lăsat pe mânerul 
ei. Solul s-a sfărâmat și a crăpat în jurul tulpinii și, cu un pârăit, 
tulpina cartofului a fost ridicată și pământul și-a dezvăluit 
bogăția. 

Un „Ah!” colectiv s-a ridicat din piepturile celor prezenţi, la 
vederea miriadei de globule maronii agățate de rădăcinile 
butucului scos din pământ. lan și cu mine am căzut în genunchi, 
scormonind în pământ după bulbii rupti de pe butuc. 

— A funcţionat! continua să spună lan, în vreme ce scotea din 
pământ cartof după cartof. Uită-te la ăsta! Vezi ce mare e? 

— Da, uită-te la ăsta! am exclamat încântată, fluturând în aer 
unul mare cât ambii mei pumni strânși laolaltă. 

Într-un sfârșit, strânsesem rodul într-un coș; cam zece cartofi 
numai buni ca mărime, cam douăzeci și cinci de specimene de 
mărimea unui pumn și câţiva cartofi mici de mărimea unei mingi 
de golf. 

— Ce zici? a spus Jamie, studiind concentrat colecţia noastră. 
Ar trebui să îi mai lăsăm, să mai crească cei mici? Sau să îi 
scoatem acum, înainte de venirea gerului? 

lan a bâjbâit absent după ochelari, apoi și-a amintit că Sir 
Walter fusese lăsat lângă gard și a renunţat. 

— Nu, a clătinat el din cap, cred că e bine acum. Cartea spune 
că trebuie să îi păstrăm pe cei mititei ca seminţe pentru la anul. 
Și vom avea nevoie de o mulţime. 

A zâmbit spre mine radiind de încântare, un smoc de păr des 
și drept căzându-i pe frunte. Pe un obraz se vedea o urmă de 
murdărie. Una din soțiile fermierilor s-a aplecat peste coș, 
privind curioasă înăuntru. 

Cu un deget șovăitor a împuns unul din cartofi. 

— Și zici că îs buni de mâncat? a întrebat ea, ridicând din 
sprâncene, sceptică. Nu văd cum o să-i putem măcina pe piatră 
pentru pâine sau terci. 

— Păi, nu cred că trebuie să îi măcinăm, jupâneasă Murray, a 
explicat Jamie politicos. 

— Ah, da? a întrebat femeia, privind spre coș cu ochii mijiţi. Și 
atunci ce să faci cu ei? 

— A... poţi să..., a început Jamie, apoi s-a oprit. 

Mi-a trecut prin minte, așa cum fără îndoială tocmai îi trecuse 
și lui că, deși mâncase cartofi în Franţa, niciodată nu văzuse 
cum erau pregătiți. Mi-am reţinut un zâmbet în vreme ce Jamie 
se uita neajutorat la cartoful murdar de pământ din palma sa. 
lan de asemenea privea încurcat; după toate aparențele Sir 
Walter nu scosese o vorbă pe subiectul gătirii cartofilor. 

— Îi coci, ne-a salvat încă o dată Fergus, iţindu-și capul pe sub 
brațul lui Jamie și plescăind din buze la vederea cartofilor. Îi pui 
pe jăratec. Îi mănânci cu sare. Și cu unt, dacă ai. 

— Avem, a spus Jamie, ușurat, aruncându-i cartoful doamnei 
Murray, parcă nerăbdător să scape de el. li coacem, a informat-o 
el cu fermitate. 

— li mai poţi fierbe, am adăugat și eu. Și îi poţi zdrobi cu puţin 
lapte. Sau îi poţi prăji. Sau îi tai și îi pui în supă. E o legumă care 
se poate găti în foarte multe feluri. 

— Asta spune și la carte, a murmurat lan cu satisfacţie. 

Jamie a privit spre mine, un colţ al buzelor ridicându-se într-un 
zâmbet. 

— Niciodată nu mi-ai spus că știi să gătești, englezoaico. 

— Nici nu aș spune că asta e gătit, am spus, dar probabil că 
m-aș pricepe să fierb un cartof. 

— Bun. 

Jamie a aruncat o privire spre grupul de fermieri și soțiile lor, 
care treceau cartofii din mână în mână, analizându-l destul de 
sceptic. A bătut din palme pentru a face pe toată lumea atentă. 

— Vom mânca aici, afară, le-a spus el. Hai să adunăm niște 
lemne să facem un foc, Tom și Willie. Doamnă Willie, fii bună și 
adu ceaunul dumitale cel mare. Da, e bun, unul din bărbaţi să te 
ajute să îl cari până aici. Tu, Kincaid, a strigat el, întorcându-se 
spre unul din bărbaţii mai tineri și a făcut semn cu mâna în 
direcția colibelor de la marginea pădurii. Du-te și spune-le 
tuturor - avem cartofi la cină! 

Și astfel, cu ajutorul lui Jenny, a zece găleți de lapte din 
cămara cu lactate, a trei găini înhăţate din coteț și a patru 
duzini de prăji din grădina de zarzavaturi, am coordonat 
prepararea unei supe de găină cu praz și coacerea cartofilor 
pentru stăpânul și arendașii de la Lallybroch. 

Soarele coborâse dincolo de linia orizontului până când a fost 
gata mâncarea, însă cerul era încă luminos, cu dungi aurii și 
roșietice vizibile prin ramurile întunecate ale crângului de pini 
de pe culmea dealului. Când fermierii au văzut noua legumă 
introdusă în meniul lor au șovăit o clipă, însă atmosfera de 
petrecere - ajutată de o vadră generoasă de whisky făcut în 
gospodărie - a învins orice ezitare și în curând alături de câmpul 
de cartofi s-au adunat toţi oaspeţii la cină, ghemuiţi peste 
castroanele ţinute pe genunchi. 

— Ce părere ai, Dorcas? am auzit o femeie întrebându-și 
vecina. Sunt puţin altfel la gust, nu? 

Dorcas a încuviinţat din cap și a înghiţit înainte de a 
răspunde. 

— Așa-i. Dar stăpânul a mâncat deja vreo șase din astea și 
văd că încă n-a murit de la ele. 

Răspunsul bărbaţilor și al copiilor a fost mult mai entuziast, 
probabil datorită cantităților generoase de unt care însoțeau 
cartofii. 

— Bărbaţii ar mânca și balegă de cal dacă ar fi unsă cu unt, a 
comentat Jenny drept răspuns la o remarcă pe tema asta. 
Bărbaţii! Burta să fie plină și un loc unde să-și pună capul când 
sunt beţi și altceva nu mai cer de la viaţă. 

— E o minune că tu ne suporţi pe mine și pe Jamie, a tachinat- 
o lan, auzind-o, dacă ai o părere atât de proastă despre bărbaţi. 

Jenny și-a fluturat batjocoritor polonicul de supă spre soțul și 
fratele ei, așezați unul lângă celălalt pe pământ, lângă ceaun. 

— O, voi doi nu sunteţi „bărbaţi”. 

lan și Jamie au ridicat brusc din sprâncene. 

— Ha, nu suntem? Dar ce suntem? a întrebat lan. 

Jenny s-a întors spre el cu un zâmbet, dinţii albi sclipind în 
lumina focului. L-a bătut ușor pe Jamie cu palma peste cap șia 
depus un sărut pe fruntea lui lan. 

— Voi sunteţi ai mei, a spus ea. 

e 

După cină, unul dintre bărbaţi a început să cânte. Un altul a 
scos un fluier de lemn și l-a acompaniat, sunetul subțire 
străpungând noaptea rece de toamnă. Aerul era înghețat, dar 
nu sufla niciun vânt și atmosfera era plăcută, cu toţii înfășurațţi 
în șaluri și pături, fiecare familie ghemuită în jurul focului. După 
ce terminaseră de gătit, focul fusese întețit, iar acum flăcările 
tăiau în întunericul nopţii. 

În grupul familiei noastre era cald, deși cam multă agitaţie. 
lan se dusese să aducă un braţ de lemne și micuța Maggie 
stătea agăţată de mama ei, forțându-l pe fratele ei mai mare să 
caute adăpost și căldură lângă altcineva. 

— O să te bag cu picioarele în sus în ceaunul de supă, dacă 
mă mai împingi în boașe, l-a avertizat Jamie pe nepotul său, 
care se agita nevoie mare în poala unchiului său. Ce e cu tine, ai 
furnici în izmene? 

Întrebarea a stârnit chicoteli din partea băiatului care și-a 
întețit efortul de a se cuibări și mai bine în poala unchiului său. 
Jamie a bâjbâit în întuneric, încercând voit neîndemânatic să îi 
prindă picioarele și mâinile tizului său, apoi și-a încolăcit braţele 
în jurul băiatului și s-a rostogolit deodată deasupra lui, făcându-l 
pe micul Jamie să scoată un chiot de surpriză și bucurie. 

Jamie l-a țintuit pe nepotul său la pământ și l-a ţinut acolo cu 
o mână în vreme ce cu cealaltă pipăia în jur. Luând un pumn de 
iarbă udă, s-a ridicat cât să i-o vâre băieţelului pe gura cămâășii, 
transformând chicotele în ţipete ascuţite nu mai puţin încântate. 

— Gata, îţi ajunge, a spus Jamie eliberând trupul micut. Acum 
du-te și necăjește-o puţin pe mătușă-ta. 

Ascultător, micul Jamie s-a târât în patru labe spre mine, încă 
chicotind și mi s-a cuibărit în poală, printre faldurile mantiei. A 
stat cât de cuminte poate sta un băieţel de patru ani - adică nu 
foarte cuminte - și mi-a dat voie să îi scot mănunchiul de iarbă 
din cămașă. 

— Miroși frumos, mătușico, a spus el, mângâindu-mi obrazul 
tandru cu coama de bucle întunecate. A mâncare. 

— Ah, mulţumesc, am răspuns. Adică ţi-e foame iar? 

— Înî. E lapte? 

— Este. 

Am întins mâna și am apucat urciorul de lut. L-am scuturat, 
am decis că nu mai rămăsese destul încât să merite să torn într- 
o cană, așa încât am înclinat urciorul, ţinându-l astfel încât micul 
Jamie să bea din el. 

Ocupat pentru câteva clipe cu mâncarea, a stat nemișcat, 
trupul micut și îndesat apăsând greu pe piciorul meu, cu spatele 
sprijinit de braţul meu în vreme ce ţinea palmele durdulii în jurul 
vasului. 

Ultimii stropi de lapte au susurat în urcior. Micul Jamie s-a 
relaxat dintr-odată și a râgâit ușor. Îl simţeam cald în braţele 
mele, așa cum sunt copiii foarte mici înainte de somn. L-am 
înfășurat cu faldurile mantiei și l-am legănat ușor înainte și 
înapoi, fredonând melodia pe care o cântau ceilalți adunaţi 
lângă foc. Sub degete îi simţeam vertebrele rotunde și tari 
precum marmura. 

— A adormit, așa-i? 

Silueta masivă a lui Jamie s-a profilat lângă umărul meu, 
lumina flăcărilor scânteind în tăișul jungherului și în sclipirea de 
aramă a părului său. 

— Da, am spus. Sau măcar nu se mai foiește, deci trebuie să 
fi adormit. E ca și cum ai ţine în braţe o halcă mare de șuncă. 

Jamie a râs, apoi a rămas el însuși nemișcat. Îi simţeam braţul 
puternic atingându-l pe al meu și căldura trupului radiind prin 
faldurile tartanului. 

O boare de vânt mi-a fluturat o șuviţă de păr peste obraz. Am 
dat-o pe spate și am descoperit că micul Jamie avea dreptate; 
mâinile mele miroseau a praz, a unt și a cartofi proaspăt tăiați. 
Adormit, era ca un bolovan și cu toate că era reconfortant să îl 
țin în braţe, greutatea lui îmi amorțea piciorul stâng. M-am 
întors puţin, încercând să îl așez în poală. 

— Nu te mișca, englezoaico, l-am auzit pe Jamie șoptindu-mi 
la ureche. Stai așa o clipă, mo duinne. 

Am rămas nemișcată până când l-am simţit atingându-mi 
umărul. 

— E în regulă, englezoaico, a spus el zâmbind. Doar că erai 
atât de frumoasă, cu focul jucându-se pe obrazul tău și cu 
vântul jucându-se prin păr. Voiam să îmi întipăresc în minte 
imaginea asta. 

M-am întors atunci și i-am zâmbit peste trupul adormit al 
copilului. 

Noaptea era întunecată și rece, animată cu oamenii din jur, 
dar acolo unde stăteam noi era doar lumină și căldură - și noi 
doi. 


|33. Tovarășul fratelui tău 


După o perioadă de început în care studiase totul în tăcere de 
pe la colţuri, Fergus devenise un membru al casei, ocupând 
poziția oficială de grăjdar, împreună cu Rabbie MacNab. 

Deși Rabbie era cu un an sau doi mai mic decât Fergus, era la 
fel de înalt ca plăpândul băiat francez și în scurtă vreme au 
devenit prieteni inseparabili cu excepţia momentelor în care se 
certau - adică de două sau trei ori pe zi - și încercau să se 
omoare unul pe celălalt. Intr-o dimineaţă, o ceartă s-a 

transformat într-o ploaie de lovituri de picioare și de pumni, iar 
cei doi s-au rostogolit prin cămara cu lactate și au răsturnat 
două urcioare cu lapte pus la prins, așa că Jamie a pus piciorul 
în prag. 

Cu un aer de tristeţe îndelung răbdătoare, îi luase pe fiecare 
din cei doi certăreți de ceafa slăbănoagă și îi dusese în 
șopronului unde, am presupus eu, și-a depășit orice rămășițe de 
scrupule pe care le-ar mai fi putut avea despre administrarea 
pedepselor fizice. A ieșit din șopron clătinând din cap și 
închizându-și cureaua și a plecat cu lan călare peste vale spre 
Broch Mordha. Ceva mai târziu ieșiseră băieţii, mult cuminţiţi și 
- uniţi în suferinţă - din nou cei mai buni prieteni. 

Atât de mult liniștiți, încât să îi permită lui Jamie cel mic să se 
țină după ei în timp ce își duceau la îndeplinire sarcinile. Când 
am aruncat o privire afară pe geam aproape de ora prânzului, i- 
am văzut pe toţi trei jucându-se în curte cu o minge făcută din 
cârpe. Era o zi rece și ceţoasă și respiraţia băieţilor se ridica în 
norișori pufoși în timp ce alergau și strigau. 

— Ce flăcău frumos și bine legat ai, i-am zis lui Jenny care 
scotocea într-un coș cu lucruri necesare cusutului în căutarea 
unui nasture. 

A ridicat privirea, a văzut încotro mă uitam și a început să 
zâmbească. 

— O, da, Jamie cel mic e un copil drăgălaș. 

A venit alături de mine la fereastră, urmărind jocul din curte. 

— E leit taică-său, a observat ea cu drag, dar cred că va fi 
ceva mai lat în umeri. Probabil va fi mare ca unchiul lui; vezi 
picioarele alea? 

Probabil avea dreptate, mi-am spus în gând; deși micul Jamie, 
de aproape patru ani, avea încă rotunjimea dolofană a unui 
bebeluș, picioarele lui erau lungi și spatele micuţ era lat și suplu. 
Avea oasele lungi și graţioase ale unchiului său și părea, ca și 
tizul său mai mare, alcătuit parcă pe de-a-ntregul din ceva mai 
dur și mai elastic decât o biată carne. 

L-am urmărit pe băiețel năpustindu-se asupra mingii, 
înșfăcând-o cu dexteritate și aruncând-o suficient de tare încât 
să zboare peste capul lui Rabbie MacNab, care a luat-o la fugă, 
strigând să o aducă înapoi. 

— Și mai are ceva de la unchiul lui, am spus. Cred că s-ar 
putea să fie și stângaci. 

— O, Doamne! a spus Jenny, cu fruntea încruntat, în vreme ce 
își urmărea odorul. Sper că nu, dar s-ar putea să ai dreptate, a 
zis ea clătinând din cap și oftând. lisuse, când îmi amintesc ce 
necazuri a avut bietul Jamie, pentru că era stângaci! Toată 
lumea a încercat să îl lecuiască, de la părinţii mei până la 
învăţător, dar el întotdeauna era îndărătnic ca un catâr și nu se 
clintea. Numai tatăl lui lan nu a făcut nimic, a adăugat ea, parcă 
gândindu-se mai bine. 

— El nu considera că a fi stângaci e un mare defect? am 
întrebat curioasă, conștientă că opinia generală a vremurilor era 
că stângăcia era în cel mai bun caz un nenoroc și în cel mai rău, 
un simptom al posedării demonice. Jamie scria - cu dificultate - 
cu mâna dreaptă, pentru că fusese bătut cu regularitate la 
școală fiindcă ţinea pana în mâna stângă. 

Jenny a clătinat din cap, buclele negre mișcându-i-se sub 
bonetă. 

— Nu, bătrânul John Murray era un om neobișnuit. Spunea că 
dacă Dumnezeu a ales să îi întărească lui Jamie braţul stâng, 
atunci ar fi un păcat să irosești un asemenea dar. Și era foarte 
iscusit în mânuirea armelor, bătrânul John, deci tatăl meu l-a 
ascultat și l-a lăsat pe Jamie să înveţe să lupte cu brațul stâng. 

— Am crezut că Dougal MacKenzie l-a învățat pe Jamie să 
lupte cu stânga, am spus. 

Chiar mă întrebam ce părere avea Jenny despre unchiul ei, 
Dougal. 

A încuviințat din cap, lingând capătul aţei înainte de a-l băga 
cu precizie prin urechea acului. 

— Da, așa e, dar asta a fost mai târziu, când Jamie a crescut 
și a plecat să locuiască la Dougal. Primele mișcări le-a învățat de 
la tatăl lui lan. 

A zâmbit, cu ochii aţintiţi spre cămașa din poală. 

— Îmi amintesc, când eram mici, bătrânul John i-a spus lui lan 
că treaba lui era să stea la dreapta lui Jamie, ca să păzească 
brațul mai slab al căpeteniei lui în luptă. Și lan așa a făcut - 
amândoi au luat totul foarte solemn. Și cred că bătrânul John a 
avut dreptate în privinţa asta, a adăugat ea, mușcând capătul 
de aţă rămasă. După o vreme, nimeni nu se mai lua cu ei la 
luptă, nici măcar băieţii MacNab. Jamie și lan erau amândoi 
potriviţi ca înălțime și buni luptători, iar când stăteau umăr la 

umăr, nimeni nu îi putea învinge, nici măcar atunci când ceilalţi 
îi întreceau numeric. 

A început deodată să râdă, dându-și o buclă după ureche. 

— Să îi privești uneori, când merg împreună pe câmp. Cred că 
nici măcar nu își dau seama că mai fac aceleași gesturi. Jamie 
întotdeauna se mută în stânga, lăsându-l pe lan să își ocupe 
locul în dreapta, păzindu-i partea mai slabă. 

Jenny a rămas cu privirea pierdută pe fereastră, uitând pe 
moment de cămașa din poală, și a pus o mână pe pântecul ușor 
umflat. 

— Sper că e băiat, a spus ea, privind spre băiețelul cu bucle 
negre ce se juca în curte. Stângaci sau nu, e bine pentru un 
bărbat să aibă un frate care să îl ajute. 

Am surprins-o privind spre tabloul de pe perete - un Jamie 
foarte mic, stând între genunchii fratelui său mai mare, Willie. 
Ambii copii aveau nasuri cârne și priviri solemne; mâna lui Willie 
se odihnea protector pe umărul fratelui său mai mic. 

— Jamie e norocos că îl are pe lan, am spus. 

Jenny și-a luat privirea de la tablou, clipind. Ea era cu doi ani 
mai mare decât Jamie; trebuie să fi fost cu trei ani mai mică 
decât William. 

— Da, este. Și eu la fel, a șoptit apoi, ridicând din nou 
cămașa. 

Am luat o cămașă de copil din coșul cu rufe pentru cârpit și 
am întors-o pe dos, pentru a repara o gaură de la subraţ. Doar 
bărbaţii ieșiți cu treburi și copiii la joacă se mai aventurau afară 
unde era prea frig, însă în salon era cald și confortabil; 
geamurile s-au aburit repede în vreme ce noi lucram, izolându- 
ne de lumea îngheţată de afară. 

— Că tot vorbim despre fraţi, am spus, mijind ochii în vreme 
ce coseam, i-ai văzut des pe la voi pe Dougal sau pe Colum 
MacKenzie când eraţi mici? 

Jenny a clătinat din cap. 

— Nu l-am întâlnit niciodată pe Colum. Dougal a venit o dată 
sau de două ori pe aici, să îl aducă pe Jamie acasă pentru 
Hogmanay, sau cam așa ceva, dar nu pot spune că îl cunosc 
bine. 

A ridicat privirea de la cămașa pe care o cârpea, cu ochii 
oblici aprinși de curiozitate. 

— Dar tu trebuie să îi cunoşti. Spune-mi cum e Colum 
MacKenzie? Întotdeauna m-am întrebat, din frânturile pe care le 
auzeam de la musafiri, dar părinţii mei nu vorbeau niciodată 
despre el. 

A tăcut o clipă, încruntându-se. 

— Nu, greșesc; tata a spus o dată ceva despre el. Asta a fost 
chiar după ce plecase Dougal cu Jamie înapoi la Beannachd. 
Tata îi privea îndepărtându-se călare, rezemat de gard și eu 
ieșisem să îi fac cu mâna lui Jamie - întotdeauna eram foarte 
tristă când pleca, fiindcă nu știam cât timp aveam să nu-l mai 
văd. În fine, îi urmăream dispărând peste culmea dealului și pe 
urmă tata s-a foit puţin, a mormăit și a spus: „Dumnezeu să-l 
ajute pe Dougal MacKenzie când o muri fratele lui, Colum.” Apoi 
parcă și-a amintit că eram acolo, căci s-a întors, mi-a zâmbit și a 
zis: „Ei, fătuco, ce avem la cină?” și asta a fost tot. 

Sprâncenele negre, subțiri și arcuite, ca pictate, s-au ridicat 
întrebător. 

— Mi s-a părut ciudat, căci eu auzisem - cine nu auzise? - că 
Colum e bolnav și invalid și că Dougal îi îndeplinește îndatoririle 
de căpetenie, să culeagă arendele, să rezolve disputele... și să 
conducă bărbaţii clanului în bătălie, când va fi nevoie. 

— Așa este. Dar..., am șovăit, neștiind cum să descriu acea 
stranie legătură simbiotică. În fine, am spus zâmbind, cel mai 
bine îţi pot spune că odată i-am auzit certându-se și Colum i-a 
zis lui Dougal: „Îţi spun, dacă fraţii MacKenzie au împreună un 
mădular și o minte, atunci sunt bucuros cu jumătatea care mi-a 
revenit mie!” 

Jenny a izbucnit în râs luată prin surprindere, apoi și-a aţintit 
asupra mea privirea sclipind de curiozitate. 

— Ah, care vasăzică așa stă treaba. Chiar m-am întrebat o 
dată, auzindu-l pe Dougal vorbind despre fiul lui Colum, micul 
Hamish; părea mai iubitor decât ar trebui să fie un unchi. 

— Ești perspicace, Jenny, am constatat, întorcându-i privirea. 
Foarte perspicace. Mie mi-a luat multă vreme să îmi dau seama, 
și i-am văzut zi de zi timp de câteva luni. 

A ridicat modest din umeri, dar buzele afișau un zâmbet 
discret. 

— Eu doar ascult, a spus ea cu simplitate. La ce spun 
oamenii... și la ce nu spun. Și oamenii bârfesc mult aici, în 
Highlands. Deci, a zis ea mușcând aţa și scuipând cuminte 

capetele în palmă, vorbește-mi despre Leoch. Se spune că e 
mare, dar nu atât de grandios precum Beauly sau Kilravock. 

Am sporovăit și am muncit întreaga dimineaţă, trecând de la 
cârpitul hainelor la depănatul lânii pentru împletit, la croitul unei 
rochițe pentru micuța Maggie. Afară strigătele băieţilor au 
încetat, fiind înlocuite de zgomote înfundate și bubuituri 
provenind din spatele casei, care sugerau că băieţilor li se 
făcuse frig și veniseră în casă, invadând bucătăriile. 

— Mă întreb dacă o să ningă în curând, a spus Jenny, 
aruncând o privire pe fereastră. E umezeală în aer; ai văzut 
ceața peste lac în dimineaţa asta? 

— Sper să nu ningă, am spus clătinând din cap. Le va 
îngreuna drumul la întoarcere lui Jamie și lan. 

Satul de la Broch Mordha se afla la mai puţin de șaisprezece 
kilometri de Lallybroch, însă drumul se întindea peste dealuri cu 
pante abrupte și stâncoase și nu era cu mult mai bun decât 
potecile căprioarelor. 

În cele din urmă a nins, la puţin timp după prânz, vântul 
viscolind fulgii mult timp după lăsarea nopții. 

— Trebuie să fi rămas în Broch Mordha, a spus Jenny, 
trăgându-și înapoi capul cu boneta de noapte după ce 
inspectase cerul înnorat, strălucind rozaliu de zăpadă. Nu te 
îngrijora; vor găsi un adăpost confortabil peste noapte în coliba 
cuiva. 

Mi-a zâmbit reconfortant în timp ce trăgea obloanele. Un 
scâncet supărat s-a auzit deodată în capătul holului și Jenny și-a 
ridicat poalele cămășii de noapte cu o exclamație înfundată. 

— Noapte bună, Claire, a strigat ea, dispărând să își 
îndeplinească datoria maternă. Somn ușor. 

De obicei dormeam bine; în ciuda climatului rece și umed, 
casa era construită robust, iar patul cu saltea din pene de gâscă 
avea plăpumi groase din belșug. În seara aceasta însă nu îmi 
găseam liniștea fără Jamie. Patul mi se părea prea mare, umed 
și rece și îmi simţeam picioarele neliniștite și tălpile reci. 

Am încercat să mă întind pe spate, cu mâinile strâns 
împreunate peste coaste, cu ochii închiși, respirând adânc, să 
revăd în minte chipul lui Jamie; dacă mi-l puteam închipui acolo, 
lângă mine, respirând adânc în întuneric, poate eram în stare să 
adorm. 

Cântecul cocoșului a răsunat puternic, ridicându-mă de pe 
pernă ca și cum un baton de dinamită fusese detonat sub patul 
meu. 

— Ce tâmpit! am exclamat, fiecare nerv al trupului meu 
vibrând de șoc. 

M-am ridicat și am desfăcut puţin oblonul. Ninsoarea se 
oprise, dar cerul era încă ușor acoperit de nori dintr-un capăt în 
celălalt. Cocoșul a mai cântat o dată din coteţul găinilor de 
dedesubt. 

— Tacă-ţi pliscul! am spus. E toiul nopţii, ticălos plin de pene! 

Echivalentul păsăresc al unui plescăit batjocoritor din limbă a 
răsunat în liniștea nopţii și în capătul holului un copil a început 
să plângă, urmat de o înjurătură colorată, dar înfundată, 
intonată în galeză de Jenny. 

— Hei, tu, i-am spus cocoșului nevăzut, orele-ţi sunt 
numărate! 

N-am mai primit niciun răspuns și după o pauză pentru a mă 
asigura că pasărea chiar s-a culcat, am închis obloanele și am 
făcut același lucru. Ă 

Gălăgia îmi risipise orice gând coerent. In loc să le reiau, am 
decis să-mi concentrez atenţia spre interior, în speranța că 
meditaţia mă va relaxa suficient încât să adorm. 

A funcţionat. Când am început să plutesc la hotarul somnului, 
cu mintea hoinărind undeva în zona pancreasului, l-am auzit pe 
micuțul Jamie lipăind în capătul holului spre dormitorul mamei 
sale. Trezit din somn de vezica plină, rareori avea prezenţa de 
spirit de a face pasul următor firesc și adesea cobora scările 
bâjbâind din camera lui în căutare de ajutor. 

Când veneam la Lallybroch mă întrebasem dacă îmi va fi greu 
să stau în preajma lui Jenny; dacă îi voi individa fertilitatea. Și 
poate că aș fi făcut-o, dacă nu aș fi văzut că maternitatea 
repetată are și ea un preţ. 

— E o oală de noapte chiar lângă patul tău, zevzecule, s-a 
auzit vocea exasperată a lui Jenny în faţa ușii mele în timp ce îl 
împingea pe micuțul Jamie înapoi în patul lui. Trebuie să fi călcat 
în ea în drum spre ușă; cum de nu ţi-a trecut prin cap să o 
folosești? De ce trebuie să vii să o folosești pe a mea în fiecare 
noapte lăsată de la Dumnezeu? 

Vocea i s-a stins când a urcat pe scări și am zâmbit, 
vizualizându-mi acum curba largă a intestinelor. 

Mai exista un motiv pentru care nu o invidiam pe Jenny. La 
început mă temusem că nașterea lui Faith îmi cauzase o 
problemă internă, însă această teamă îmi dispăruse odată cu 
atingerea lui Raymond. Când am completat inventarul propriului 
meu corp și mi-am simţit șira spinării relaxându-se la hotarul 
somnului, am simţit că totul era în regulă acolo. Se întâmplase o 
dată, se mai putea și a doua oară. Aveam nevoie doar de timp. 
Și de Jamie. 

Pașii lui Jamie au răsunat pe podeaua de scânduri din coridor, 
grăbindu-se când Maggie a protestat adormită din celălalt capăt 
al casei. 

— Cine are să-i trăiască, cine nu, să nu-și dorească, am 
murmurat încet și am adormit. 

e 

Pe parcursul următoarei zile, am aşteptat, văzându-ne de 
treburi și de rutina zilnică, cu urechile ciulite să auzim sunetele 
cailor în curte. 

— Au rămas cu vreo treabă, a spus Jenny, aparent sigură pe 
ea. 

Dar am văzut-o oprindu-se de fiecare dată când trecea pe 
lângă fereastra care dădea spre aleea ce ducea spre casă. 

Cât despre mine, mă străduiam să îmi ţin în frâu imaginaţia. 
Scrisoarea semnată de regele George, confirmând iertarea lui 
Jamie, era încuiată în sertarul biroului stăpânului casei. Jamie o 
privea ca pe o umilinţă și ar fi ars-o, dar eu insistasem să o 
păstrăm, pentru orice eventualitate. Acum, ascultând sunetele 
prin vuietul vântului de iarnă, aveam închipuiri dintre cele mai 
rele cum că totul fusese o greșeală ori o farsă și că Jamie era din 
nou arestat de dragonii cu vestoane roșii, dus din nou în 
închisoarea aceea mizerabilă și vedeam parcă pericolul iminent 
al lațului spânzurătorii. 

e 

În cele din urmă, bărbaţii s-au întors chiar înainte de căderea 
nopții, caii încărcaţi cu desagi pline cu sare, ace, condimente 
pentru murături și alte mărunţișuri pe care Lallybroch nu și le 
putea face singură. 

Am auzit unul din cai nechezând când a intrat în curte și am 
luat-o la fugă pe scări, întâlnindu-mă cu Jenny care se pregătea 
să iasă prin bucătărie. 

Un val de ușurare m-a cuprins când am văzut silueta înaltă a 
lui Jamie, întunecată lângă șură. Am alergat prin curte, ignorând 
stratul subțire de zăpadă care se așternuse pe pământ și m-am 
aruncat în braţele lui. 

— Unde naiba ai fost? am întrebat. 

Jamie m-a sărutat înainte de a-mi răspunde. Obrajii lui erau 
reci peste ai mei și buzele aveau un gust discret și plăcut de 
whisky. 

— Mmm, avem cârnaţi la cină? a spus el încântat, 
adulmecându-mi părul care mirosea a fum din bucătărie. Bun, 
sunt rupt de foame. 

— Mate umplute și piure, am spus. Unde aţi fost? 

A început să râdă, scuturându-și tartanul acoperit de zăpadă. 

— Maţe umplute cu piure? Asta-i de mâncare, da? 

— Cârnaţi și cartofi pisaţi, am tradus. Un fel de mâncare 
gustos, tradiţional englezesc, până acum necunoscut în 
tărâmurile întunecate ale Scoției. Acum, scoţian nenorocit, unde 
naiba ai fost în ultimele două zile? Jenny și cu mine ne-am făcut 
griji! 

— Păi, am avut un mic accident..., a început Jamie, când a 
zărit silueta micuță a lui Fergus, ţinând în mână o lampă. Ah, ai 
adus lumină, Fergus? Bravo, flăcăule! Pune-o aici, să nu dea foc 
paielor, și pe urmă ia biata mea iapă de aici și du-o în staulul ei. 
După aceea, du-te să mănânci și tu. Cred că de acum poţi sta în 
fund, nu? 

S-a prefăcut că îi trage o palmă peste ureche lui Fergus. 
Băiatul s-a ferit și a zâmbit cu gura până la urechi; după toate 
aparențele, întâmplarea de ieri din șopron nu stârnise 
animozitate între ei. 

— Jamie, am spus cu un ton măsurat, dacă nu încetezi să 
vorbeşti despre cai și cârnaţi, să îmi spui ce accident aţi avut, o 
să îți ard una în fluierele picioarelor. Va fi destul de dureros 
pentru degetele mele, căci sunt încălţată doar în saboti, dar te 
avertizez că o voi face oricum. 

— Mă ameninţi cumva? a întrebat el, râzând. Nu a fost nimic 
serios, englezoaico, doar... 

— lan! 

Jenny, reţinută câteva momente de Maggie, tocmai ajunsese, 
când soţul ei a pășit în lumina lămpii. Speriată de tonul vocii ei, 

m-am întors și am văzut-o repezindu-se înainte și așezând o 
mână pe obrazul lui lan. 

— Ce-ai păţit, bărbate? a spus ea. 

După cum arăta, lan fusese cel mai afectat de accidentul care 
se petrecuse. Avea un ochi vânăt și pe jumătate închis de umflat 
ce era, și o zgărietură lungă și roșie îi cobora pe unul dintre 
pometii obrajilor. 

— Sunt bine, mi dhu, a spus el, bătând-o ușor cu palma pe 
Jenny când ea l-a îmbrățișat, cu micuța Maggie înghesuită 
incomod între ei. Sunt doar niţel zgâriat ici și colo. 

— Coboram de pe un deal la vreo trei kilometri depărtare de 
sat, pe lângă cai, fiindcă drumul era tare rău, când lan a călcat 
într-o vizuină de cârtiţă și și-a rupt piciorul, a explicat Jamie. 

— Cel din lemn, a detaliat lan, zâmbind rușinat. Cârtiţa a ieșit 
cea mai câștigată din tărășenia asta. 

— Așa că am rămas într-o colibă din apropiere până când a 
fost gata un picior nou, a încheiat Jamie povestea. Putem să 
mâncăm ceva? Mi s-a lipit burta de spate de foame. 

Fără a mai lungi vorba, am intrat în casă și doamna Crook și 
cu mine am servit cina în vreme ce Jenny i-a șters fața lui lan cu 
tinctură de alun, întrebându-l îngrijorată de alte răni. 

— Nu e nimic grav, a liniștit-o el. Doar zgârieturi din loc în loc. 

Însă eu îl urmărisem în drum spre casă și văzusem că 
șchiopăta mai tare decât de obicei. Am schimbat câteva vorbe 
cu Jenny în timp ce strângeam farfuriile și îndată ce ne-am 
așezat în salon, după ce conţinutul desagilor fusese depozitat în 
siguranţă, ea a îngenuncheat pe covor lângă lan și a pus mâna 
pe piciorul nou. 

— Hai să îl scoatem, a spus ea cu fermitate. Te-ai rănit și 
vreau să arunce Claire o privire. Ea te-ar putea ajuta mai mult 
decât mine. 

Amputarea fusese făcută cu ceva îndemânare și cu foarte 
mult noroc; chirurgul militar care îi amputase gamba reușise să-i 
salveze articulaţia genunchiului. Aceasta îi asigura lui lan o mult 
mai mare flexibilitate decât dacă nu ar fi avut-o. In clipa de faţă 
însă, articulaţia genunchiului era mai degrabă un punct slab 
decât un avantaj. 

Își sucise piciorul destul de rău în cădere; capătul ciotului era 
plin de vânătăi și sfâșiat acolo unde muchia rigidă a protezei 
pătrunsese prin piele. Trebuie să fi fost agonizant să apeși orice 

greutate pe ea, chiar și dacă restul ar fi fost normal. Acum, și 
genunchiul se răsucise, iar carnea de pe partea interioară a 
articulației era umflată, roșie și fierbinte. 

Chipul oval și bonom al lui lan era aproape la fel de roșu ca 
articulaţia rănită. Deși vorbea cât se poate de deschis despre 
infirmitatea lui, știam că nu suferea neputinţa pe care i-o 
producea din când în când. Rușinea pe care o simţea acum, 
când era astfel expus, îl durea probabil la fel de mult ca și atunci 
când îi atingeam piciorul. 

— Ţi-ai rupt un ligament pe aici, i-am spus, trasând ușor cu 
degetul umflătura de pe partea interioară a genunchiului. Nu 
știu cât de grav este, însă e destul de serios. Ai lichid în 
interiorul articulației, de aceea e umflat. 

— II poți ajuta, englezoaico? 

Jamie stătea aplecat peste umărul meu, încruntându-se 
îngrijorat spre membrul cu înfățișare fioroasă. 

— Nu pot face mare lucru, am spus, clătinând din cap, îi pot 
pune doar comprese reci pentru a reduce inflamaţia. 

Am ridicat privirea spre lan, fixându-l cu o privire ce o imita 
cât putea de bine pe cea a maicii Hildegarde. 

— Ce poţi face tu e să stai în pat. Mâine poţi bea whisky 
pentru durere; în seara asta îţi voi da laudanum ca să poţi 
dormi. Stai cuminte cel puţin o săptămână și vei vedea cum se 
comportă. 

— Nu pot face asta! a protestat lan. Grajdul trebuie reparat, 
sunt două diguri de săpat sus, în câmp și lamele de plug trebuie 
ascuţite, și... 

— Și un picior care trebuie să se vindece, l-a întrerupt Jamie 
cu fermitate. 

L-a străfulgerat pe lan cu o privire pe care eu o numeam în 
secret „privirea de stăpân”, o căutătură pătrunzătoare care îi 
făcea pe cei mai mulţi să sară în ghete la porunca lui. lan, care 
împărţise mâncarea, jucăriile, expedițiile de vânătoare, bătăile 
și bătăliile cu Jamie, era mult mai puţin sensibil decât 
majoritatea oamenilor. 

— Ba pe naiba, a spus el sec. 

Ochii lui căprui, arzători i-au întâlnit pe ai lui Jamie, privindu-l 
cu un amestec de durere și mânie - și un alt sentiment pe care 
nu l-am recunoscut. 

— Crezi că mie îmi poţi porunci? 

Jamie s-a lăsat pe călcâie, roșu în obraji de parcă ar fi primit o 
palmă. Și-a înghiţit cele câteva replici care se citeau pe chip, în 
cele din urmă răspunzând încet. 

— Nu. Nu voi încerca să îţi poruncesc. Dar pot să îţi cer... să ai 
grijă de tine? 

Cei doi bărbaţi s-au privit îndelung, transmiţându-și ceva ce 
nu puteam înţelege. În cele din urmă, umerii lui lan s-au lăsat în 
jos și s-a relaxat, încuviințând din cap cu un zâmbet strâmb. 

— Da, poţi. 

A oftat, și-a scărpinat zgârietura de pe obraz, crispându-se 
când a atins pielea sensibilă. A tras adânc aer în piept, făcându- 
și curaj, apoi a ridicat o mână spre Jamie. 

— Ei bine, mă ajuţi să mă ridic? 

Era o treabă anevoioasă să urci un bărbat cu un singur picior 
două rânduri de trepte, dar a fost în cele din urmă dusă la bun 
sfârșit. În ușa dormitorului, Jamie l-a lăsat pe lan în grija lui 
Jenny. Când a dat să se retragă, lan i-a șoptit rapid ceva lui 
Jamie în galeză. Eu nu vorbeam încă limba fluent, dar mi s-a 
părut că a spus: 

— Să fii sănătos, frate. 

Jamie s-a oprit, privind în urmă și a zâmbit, flăcările calde ale 
lămpii luminându-i ochii. 

— Și tu, mo brathair. 

L-am urmat pe Jamie pe hol, spre camera noastră. Vedeam, 
după cum își ţinea umerii aplecaţi, că era obosit, dar eu aveam 
câteva întrebări pe care doream să i le pun înainte de a adormi. 

„Sunt doar zgârieturi ici și colo” spusese lan, liniștind-o pe 
Jenny. Erau. Ici și colo. În afară de rănile de pe faţă și picior. 
Văzusem vânătăi ascunse pe jumătate de gulerul cămășii. 
Indiferent cât de mult i-ar fi displăcut cârtiţei atacul lui lan, nu 
îmi puteam imagina o cârtiţă încercând să îl strângă de gât ca 
să se răzbune. 

e 

Coincidența a făcut că nici Jamie nu dorea să adoarmă 
imediat. 

— Ah, depărtarea face dragostea mai dulce, așa-i? am 
întrebat. 

Patul, atât de mare înainte, acum părea neîncăpător. 

— Mm? a spus el, cu pleoapele pe jumătate închise de 
încântare. O, dragostea? Da, așa-i. Oh, Dumnezeule, nu te opri; 
e minunat ce faci. 

— Nu-ţi face griji, îţi mai fac, l-am liniștit. Dar stai să sting 
lumânarea. 

M-am ridicat și am suflat în ea; cu obloanele deschise, cerul 
încărcat cu zăpadă lumina suficient încăperea, chiar și în lipsa 
lumânării. II vedeam pe Jamie cu claritate, forma lungă a 
trupului său relaxată sub plapumă, palmele pe jumătate 
desfăcute pe lângă trup. M-am ghemuit lângă el și i-am luat 
mâna dreaptă, masându-i lent degetele și palma. A oftat 
prelung, aproape ca un geamăt, când am apăsat circular cu un 
deget peste umflăturile de la baza degetelor. Crispate după 
ceasuri întregi în care strânseseră frâiele calului, degetele s-au 
încălzit și s-au relaxat treptat sub atingerea mea. Casa era 
tăcută, iar în cameră era frig, exceptând sanctuarul patului 
nostru. Mă cuprindea o senzație plăcută simţindu-i trupul lung și 
cald lângă mine și savuram intimitatea atingerii, fără un 
sentiment urgent de dorinţă. În timp, această mângâiere ar 
putea însemna mai mult; era iarnă și nopţile erau lungi. El era 
acolo; și eu la fel, mulțumită că lucrurile erau așa cum erau 
pentru moment. 

— Jamie, am spus, după o vreme, cine l-a lovit pe lan? 

Nu a deschis ochii, însă a oftat îndelung înainte de a 
răspunde. Nu s-a crispat însă; așteptase întrebarea mea. 

— Eu l-am lovit, a răspuns el. 

— Poftim? 

De surpriză, am dat drumul mâinii sale. A închis pumnul, apoi 
l-a deschis, testând mișcările degetelor. Apoi a pus mâna stângă 
pe plapumă lângă cealaltă, arătându-mi monturile degetelor 
ușor umflate de la contactul cu protuberanțele trupului osos al 
lui lan. 

— De ce? am întrebat, îngrozită. 

Băgasem de seamă că între Jamie și lan plutea un aer nou de 
încordare, deși nu părea chiar ostilitate. Nu îmi imaginam ce l-ar 
fi putut determina pe Jamie să îl lovească pe lan; cumnatul său îi 
era aproape la fel de drag ca și sora sa, Jenny. 

Acum, Jamie stătea cu ochii deschiși, dar nu mă privea. Jamie 
își freca întruna monturile pumnului, analizându-i. Dincolo de 

câteva zgârieturi simple de pe mâini, Jamie nu mai avea alte 
urme; din câte se părea, lan nu-i întorsese lovitura. 

— Ah, lan e însurat de prea mult timp, a spus el, defensiv. 

— AȘ spune că pe tine te-a bătut soarele în cap prea mult 
timp, am remarcat, țintuindu-l cu privirea, doar că nu e niciun 
soare afară. Ai cumva febră? 

— Nu, a spus el, ferindu-se de încercările mele de a-i pipăi 
fruntea. Nu, doar că... încetează englezoaico, n-am nimic. 

A strâns din buze încăpățânat, dar pe urmă s-a dat bătut și 
mi-a povestit întreaga întâmplare. 

lan chiar își rupsese piciorul din lemn călcând într-o vizuină de 
cârtiţă în apropiere de Broch Mordha. 

— Se lăsa seara - avusesem multe de făcut în sat - și ningea. 
Vedeam că pe lan îl doare piciorul rău, deși insista că poate 
merge călare. Oricum, în apropiere erau câteva colibe, așa că l- 
am Suit pe unul dintre ponei și am urcat pe deal pentru a cere 
adăpost peste noapte. 

Cu ospitalitatea caracteristic scoțiană, ţăranii au sărit imediat 
să le ofere hrană și adăpost și, după un castron de terci și turte 
proaspete de ovăz, amândoi oaspeţii au fost poftiţi pe o saltea 
de paie în faţa focului. 

— Abia era loc să întinzi o plapumă lângă foc și eram 
înghesuiți, dar ne-am așezat unul lângă celălalt și ne-am făcut 
cât de comozi am putut. 

A tras adânc aer în piept și m-a privit oarecum rușinat. 

— Mă rog, eu eram obosit de la drum, și am adormit buștean 
și cred că și lan a făcut la fel. Doar că el a dormit cu Jenny în 
fiecare noapte în ultimii cinci ani și cred că, simțind pe cineva 
cald lângă el în pat... ă... cândva în timpul nopţii s-a rostogolit 
spre mine, m-a cuprins în braţe și m-a pupat pe ceafă. Și eu...,a 
șovăit și îi vedeam sângele năvălind în obraji chiar și în lumina 
aceea difuză dată de zăpadă - eu m-am trezit dintr-un somn 
profund crezând că e Jack Randall. 

Îmi ţinusem răsuflarea pe parcursul poveștii; acum am expirat 
încet aerul. 

— Trebuie să fi tras o spaimă soră cu moartea, am comentat. 

Un colț al buzelor lui Jamie a tresărit. 

— Asta e nimic pe lângă ce a tras lan. M-am rostogolit și i-am 
ars un pumn în nas și până m-am trezit cu totul la realitate, 
eram urcat pe el, strângându-l de gât, și el cu limba ieșită de un 

cot. Și ce spaimă au tras ai lui Murray, care dormeau în pat, a 
adăugat el gânditor. Le-am spus că avusesem un coșmar - mă 
rog, într-un fel chiar avusesem -, dar s-a dezlănțuit iadul, copiii 
urlau cât îi ţinea gura și lan se îneca de tuse într-un colț, iar 
doamna Murray se ridicase în capul oaselor în pat zicând: „Cine, 
cine?” ca o bufniţă mititică și grasă. 

Am început să râd fără să vreau, imaginându-mi scena. 

— O, Dumnezeule, Jamie! Și lan era bine? 

— Păi, a spus el, ridicând ușor din umeri, l-ai văzut. După o 
vreme toată lumea s-a întors la culcare, și eu am rămas lângă 
foc până dimineaţă, cu ochii aţintiţi pe bârnele din tavan. 

Nu s-a opus când i-am ridicat mâna stângă, mângâindu-i ușor 
monturile rănite. Degetele lui s-au închis peste ale mele, 
strângându-le. 

— Și când am plecat a doua zi dimineaţă, a continuat el, am 
așteptat până am ajuns într-un loc în care ne puteam așeza și 
din care se vedea valea de dedesubt. Și atunci - a înghiţit în sec 
și m-a strâns ușor de mână - i-am povestit. Despre Randall. Și 
despre tot ce s-a întâmplat. 

Am început să înţeleg ambiguitatea privirii pe care lan i-o 
aruncase lui Jamie. Și acum înţelegeam expresia încordată de pe 
chipul lui Jamie și dârele de sub ochii lui. Neștiind ce să spun, l- 
am strâns doar de mână. 

— Nu crezusem că voi mai povesti cuiva în afară de tine, a 
spus el strângându-mi la rândul său mâna, apoi a zâmbit scurt și 
a retras o mână să își frece obrazul. Dar lan... în fine, el e... a 
șovăit, căutând cuvântul potrivit. El mă cunoaște, înţelegi? 

— Cred că da. Doar îl știi de o viaţă întreagă, nu? _ 

A încuviințat din cap, privind în gol spre fereastră. Incepuse 
din nou să ningă viscolit, fulgii mici învolburându-se pe lângă 
fereastră, mai albi decât cerul. 

— El e doar cu un an mai mare decât mine. Când am crescut, 
el era mereu cu mine. Până când am împlinit paisprezece ani, 
nu era zi lăsată de la Dumnezeu în care să nu îl văd pe lan. Și 
chiar mai târziu, după ce plecasem cu Dougal și la Leoch și apoi 
mai târziu la Paris, la universitate - când veneam acasă, Îl 
găseam acolo și era ca și cum nu aș fi plecat niciodată. Când mă 
vedea, zâmbea simplu, așa cum o făcea întotdeauna și pe urmă 
plecam împreună pe coclauri, peste câmpuri și izvoare, vorbind 
despre câte-n lună și în stele. 


VP - 590 


A oftat adânc, trecându-și o mână prin păr. 

— lan... e partea din mine care aparţine locului, care nu a 
plecat niciodată, a spus el, străduindu-se să-mi explice. Mi-am 
zis că... trebuie să îi spun; nu voiam să mă simt... rupt. De lan. 
De tot ce e aici, a spus arătând spre fereastră, apoi s-a întors 
spre mine, cu ochii negri în lumina slabă. Înţelegi de ce? 

— Cred că da, i-am șoptit. lan a înțeles? 

Jamie a ridicat ușor și jenat din umeri, parcă aranjându-și pe 
spate cămașa prea strâmtă. 

— Ei bine, nu mi-am dat seama. La început, când am început 
să îi povestesc, doar dădea din cap, de parcă nu îi venea a 
crede și pe urmă când m-a crezut... 

S-a oprit și și-a umezit buzele și mi-am dat seama cam cât 
trebuie să îl fi costat această mărturisire. 

— ... Vedeam că vrea să sară în picioare și să umble de acolo 
până colo, dar nu putea, din cauza piciorului. Își ţinea pumnii 
încleștaţi și era palid la față și spunea întruna: „Cum? Naiba să 
te ia, Jamie, cum de l-ai lăsat să îţi facă asta?” Nu îmi amintesc 
ce i-am spus, a continuat el clătinând din cap. Sau ce a zis el. 
Tot ce știu e că urlam unul la celălalt. Și voiam să îl lovesc, dar 
nu puteam, din cauza piciorului. Și el voia să mă lovească, dar 
nu putea... din cauza piciorului, a glumit, pufnind ușor în râs. 
lisuse trebuie să fi arătat ca doi nebuni, agitându-ne brațele și 
răcnind unul la celălalt. Dar eu am ţipat mai mult și în cele din 
urmă lan a tăcut și m-a ascultat până la capăt. Și pe urmă dintr- 
odată n-am mai putut vorbi; mi se părea pur și simplu inutil. Așa 
că m-am așezat pe un bolovan și mi-am prins capul în mâini. 
După o vreme, lan a spus că ar trebui să mergem. Și eu am 
aprobat, m-am ridicat și l-am ajutat să urce pe cal, apoi am 
pornit la drum fără să scoatem o vorbă. 

Dintr-odată Jamie și-a dat seama cât de tare mă strângea de 
mână. Și-a slăbit strânsoarea, dar a continuat să mă ţină de 
mână, învârtindu-mi verigheta între degetul mare și cel arătător. 

— Am mers multă vreme, a șoptit el. Pe urmă am auzit un 
zgomot ușor în spatele meu și am tras de hăţuri, astfel încât 
calul lui lan să ajungă lângă mine și am văzut că lan plânsese - 
încă mai plângea, cu lacrimile șiroindu-i pe obraji. M-a văzut 
uitându-mă la el și a dat tare din cap ca și cum ar fi fost încă 
furios, dar pe urmă mi-a întins mâna. l-am luat-o și el mi-a 

strâns-o atât de tare, încât am crezut că îmi rupe oasele. Și pe 
urmă mi-a dat drumul și am venit acasă. 

Simţeam tensiunea părăsindu-i trupul, pe măsură ce se 
apropia de finalul poveștii. „Să fii sănătos, frate”, îi spusese lan, 
sprijinindu-se pe singurul său picior în ușa dormitorului. 

— Deci totul e bine? am întrebat. 

— Va fi. 

Apoi s-a relaxat complet, lăsându-se pe pernele din puf de 
gâscă. M-am strecurat sub plapumă lângă el și m-am lipit strâns 
de trupul lui. Am privit zăpada căzând, șuierând șoptit pe lângă 
fereastră. 

— Mă bucur că te-ai întors acasă cu bine, am spus. 

e 

M-am trezit dimineaţă în aceeași lumină cenușie. Jamie, deja 
îmbrăcat în hainele de zi, stătea în picioare la fereastră. 

— O, te-ai trezit, englezoaico? a spus el, când m-a văzut 
ridicând capul de pe pernă. Bun. Ți-am adus un cadou. 

A băgat mâna în geantă și a scos câteva monede din cupru, 
două sau trei pietricele, un bețigaș înfășurat cu aţă de pescuit, o 
scrisoare mototolită și un ghem de panglici de păr. 

— Panglici de păr? am întrebat. Mulţumesc; sunt foarte 
frumoase. 

— Nu, alea nu sunt pentru tine, a spus încruntându-se în timp 
ce descâlcea firele albastre de pe piciorul de cârtiţă pe care îl 
purta ca pe o amuletă împotriva reumatismului. Sunt pentru 
micuta Maggie. 

A mijit ochii, concentrându-se la pietricelele din palmă. Spre 
uluirea mea, a luat una și a lins-o. 

— Nu, nu asta, a mormăit el și a băgat din nou mâna în 
geantă. 

— Ce Dumnezeu faci acolo? am întrebat privindu-l curioasă. 

Nu a răspuns, ci a scos un alt pumn de pietricele, pe care le-a 
mirosit rând pe rând, aruncându-le înapoi în geantă până când a 
găsit o piatră mică ce părea să îi placă. A lins-o o dată, ca să fie 
sigur, apoi a așezat-o în palma mea, radiind de încântare. 

— Chihlimbar, a spus el cu satisfacţie, în timp ce eu întorceam 
bulgărașul neregulat în palmă cu degetul arătător. 

Părea cald la atingere și l-am strâns în pumn aproape fără să 
îmi dau seama. 

— Sigur, trebuie lustruit, mi-a explicat el. Dar m-am gândit că 
ţi-ai putea face un medalion frumos din el. Este... s-a îmbujorat 
ușor, privindu-mă. Este un dar pentru primul an de căsătorie. 
Când l-am văzut, mi-am amintit de bucata de chihlimbar pe care 
ţi-a dat-o Hugh Munro când ne-am căsătorit. 

— Încă o mai am, am murmurat mângâind bulgărele mic și 
straniu de rășină pietrificată. 

Bulgărele de ambră de la Hugh, cu o faţă lustruită în care 
sculptase o ferestruică, avea în el o libelulă, suspendată într-un 
zbor etern. O păstram în cufărul meu cu leacuri, cea mai 
puternică dintre amuletele mele. 

Un dar pentru prima noastră aniversare. Noi ne căsătoriserăm 
în iunie, desigur, nu în decembrie. Însă la data primei noastre 
aniversări Jamie fusese în Bastilia și eu... eu fusesem în braţele 
regelui Franţei. Acela nu fusese un moment pentru a sărbători 
fericirea conjugală. 

— Se apropie Hogmanay, a spus Jamie privind pe fereastră la 
omătul pufos care acoperea lanurile de la Lallybroch. Mi se pare 
momentul potrivit pentru orice început. 

— Și mie. 

M-am ridicat din pat și am venit lângă el la fereastră, 
înconjurându-i mijlocul cu braţele. Am rămas îmbrăţișaţi, fără să 
scoatem o vorbă, până când privirea mi-a căzut deodată pe 
celelalte pietricele gălbejite pe care Jamie le scosese din geantă. 

— Ce Dumnezeu sunt astea, Jamie? am întrebat, dându-i 
drumul pentru a i le arăta. 

— Ah, acelea? Sunt bile de miere, englezoaico. 

A ridicat una, ștergând-o cu degetele. 

— Doamna Gibbons din sat mi le-a dat. Sunt foarte bune, deși 
mă tem că s-au cam prăfuit la mine în geantă. 

A ridicat palma spre mine, zâmbind. 

— Vrei una? 


34. Poștașul sună întotdeauna de două 
ori 


Nu știam ce - sau cât - îi povestise lan lui Jenny din 
conversaţia lui cu Jamie în zăpadă. Se purta cu fratele ei ca 
VP - 593 


întotdeauna, relaxat și acerb, tachinându-l afectuos. Însă eu o 
cunoșteam de suficient de mult timp pentru a-mi da seama că 
una din cele mai mari calităţi ale lui Jenny era abilitatea ei de a 
vedea ceva cu absolută claritate - și apoi privea drept prin lucrul 
respectiv, ca și cum nici nu ar fi fost acolo. 

Dinamica sentimentelor și a comportamentului s-a schimbat 
între noi patru în lunile următoare, relaţia noastră devenind mai 
solidă, bazată pe prietenie și întărită prin muncă. Respectul 
reciproc și încrederea erau pur și simplu o necesitate; erau 
atâtea de făcut. 

Pe măsură ce sarcina lui Jenny a avansat, eu am preluat tot 
mai multe din îndatoririle domestice și ea se baza pe mine tot 
mai des. Nu voiam să îi iau locul vreodată; de la moartea mamei 
sale ea fusese întotdeauna stâlpul de susținere al casei și la ea 
veneau cel mai adesea servitorii sau arendașii. Cu toate 
acestea, ei s-au obișnuit cu mine, tratându-mă cu un respect 
prietenos care uneori se afla la hotarul acceptării și alteori la cel 
al respectului amestecat cu teamă. 

Primăvara a fost marcată mai întâi de plantarea unei recolte 
enorme de cartofi; peste jumătate din pământul arabil a fost 
alocat noii recolte - o decizie justificată în câteva săptămâni de 
o furtună care a culcat la pământ mlădiţele proaspăt ivite de 
ovăz. Tufele de cartofi, care împânziseră încăpăţânate solul, au 
supravieţuit. 

Al doilea eveniment al primăverii a fost nașterea celei de a 
doua fiice a lui Jenny și lan, Katherine Mary. A venit pe lume cu 
o iuțeală care a surprins pe toată lumea, inclusiv pe Jenny. Intr-o 
zi Jenny s-a plâns de o durere de spate și s-a dus să se întindă. 
La foarte scurt timp a devenit limpede ce se întâmpla cu 
adevărat și Jamie a plecat în mare grabă să o aducă pe moașă, 
doamna Martins. S-au întors amândoi chiar la timp pentru a 
ciocni un pahar de vin când tipetele subţiri și ascuţite ale nou- 
născutei au răsunat prin coridoarele casei. 

Și astfel noul an a îmbobocit și a crescut, iar eu am înflorit, 
ultima mea rană vindecându-se în inima iubirii și a muncii. 

Scrisorile ajungeau la intervale neregulate; uneori venea 
poșta o dată pe săptămână, alteori trecea o lună sau mai mult 
fără să primim ceva. Luând în considerare greutăţile prin care 
erau nevoiți să treacă mesagerii pentru a livra scrisorile în 
Highlands, mi se părea incredibil că mai ajungea ceva vreodată. 


VP - 594 


Astăzi însă, a sosit un colet mare cu scrisori și cărți, învelite în 
hârtie cerată și legate cu sfoară pentru a le proteja de vremea 
de afară. Trimiţând mesagerul în bucătărie pentru o gustare, 
Jenny a deznodat cu grijă sfoara și a pus-o, grijulie, în buzunar. A 
frunzărit teancul micuţ de scrisori, punând deoparte pentru 
moment un pachet aspectuos, sosit de la Paris. 

— O scrisoare pentru lan - probabil că e factura pentru 
semințe, și o alta de la mătușica Jocasta - ah, bun, nu am mai 
primit vești de la ea de luni de zile, mă gândeam că ar putea fi 
bolnavă, dar văd că a scris-o ea însăși. 

O scrisoare cu o caligrafie mare și neagră a căzut pe maldărul 
de scrisori al lui Jenny, urmată de o notă din partea uneia dintre 
fiicele căsătorite ale Jocastei. Apoi o alta pentru lan, din 
Edinburgh, o alta pentru Jamie de la Jared - am recunoscut 
scrisul mărunt, pe jumătate lizibil - și o alta, pe o hârtie groasă 
de culoarea smântânii, sigilată cu blazonul Casei de Stuart. Alte 
tânguiri ale lui Charles privind rigorile vieții în Paris și durerile 
intermitente ale dragostei neîmpărtășite, mi-am imaginat. Cel 
puţin aceasta părea scurtă; de obicei se întindea pe câteva 
pagini, descărcându-și sufletul în faţa lui „cher James” într-un 
amestec agramat de patru limbi din care reieșea măcar cu 
claritate că nu-și dorea un secretar care să-i scrie 
corespondența personală. 

— Ah, trei romane franţuzești și o carte cu poezii de la Paris! a 
exclamat Jenny încântată, deschizând pachetul învelit în hârtie. 
C'est un embarras de richesse, nu? Pe care să o citim în seara 
asta? 

A ridicat micul teanc de cărţi din hârtia cu care erau învelite, 
mângâind coperta din piele moale de pe una din ele cu un deget 
ce tremura de încântare. Jenny iubea cărţile cu aceeași pasiune 
pe care fratele ei o avea pentru cai. La conac se afla chiar o 
mică bibliotecă și deși seara avea puţin timp liber între muncă și 
culcare, de obicei citea măcar câteva minute. 

— iți dă ceva la care să te gândești în timp ce îţi faci treburile, 
mi-a explicat Jenny când am găsit-o într-o noapte abia ţinându- 
se pe picioare de oboseală și am sfătuit-o să meargă la culcare 
decât să stea trează să ne citească mie, lui lan și lui Jamie. A 
căscat, ducându-și palma la gură. Chiar dacă sunt atât de 
obosită încât abia disting cuvintele pe foaie, mâine-dimineaţă 
îmi vor reveni în memorie, în timp ce bat untul sau învârt roata 

sau când împăslesc lâna, și le pot întoarce pe toate fețele în 
minte. 

Mi-am ascuns un zâmbet la auzul împăslirii lânii. Singurele 
printre fermele Scoției, eram sigură, femeile de la Lallybroch 
dădeau lâna la piuă și torceau nu doar acompaniate de 
cântecele tradiționale, ci de asemenea în rimele lui Moliere și 
ale lui Piron. 

Mi-am amintit deodată de șopronul unde se împăslea lâna, în 
care femeile stăteau pe două șiruri faţă în faţă, cu picioarele și 
brațele goale, îmbrăcate în hainele lor cele mai vechi, 
rezemându-se de pereţi în vreme ce loveau cu picioarele în 
vălătucul de țesătură de lână, bătându-l până devenea țesătura 
deasă și pâslită care avea să înfrunte ceața scoțiană și chiar 
ploaia ușoară, ferindu-l de îngheț pe cel care o purta. Din când 
în când o femeie se mai ridica și ieșea pentru a aduce ceaunul 
cu urină aburindă de pe foc. Cu fustele ridicate, ea mergea 
crăcănată până în centrul șopronului, înmuind țesătura de la 
picioarele ei; aburii fierbinţi se ridicau proaspeţi și sufocanţi din 
lâna udă, în vreme ce femeile își fereau picioarele să nu fie 
stropite și făceau glume deocheate. 

— Vopseaua prinde mai bine cu pipi fierbinte, mi-a explicat 
una din femei în vreme ce lăcrimam, când am intrat pentru 
prima dată în șopron. 

Celelalte femei stătuseră în expectativă, să vadă dacă mă 
sperii de muncă, dar împâslirea lânii nu era mare lucru, după tot 
ce văzusem și făcusem în Franţa, atât în timpul războiului din 
1944 cât și la spital, în 1744. Timpul nu schimbă foarte mult 
realităţile de bază ale vieţii. Lăsând deoparte mirosul, șopronul 
era o încăpere mică și caldă unde veneau femeile din Lallybroch 
și glumeau printre vălătucii de lână și cântau cu toate în vreme 
ce munceau, mâinile mișcându-se ritmic peste masă, ori 
picioarele goale înfigându-se adânc în stofa aburindă când 
stăteam pe podea, împingând lâna de la una la alta. 

Am fost trezită la realitate de amintirile împâăslirii lânii de 
zgomotul greu de pași din coridor și o pală de aer rece și ploios 
a năvălit în cameră când s-a deschis ușa. Erau Jamie și lan, 
vorbind în galeză, confortabil și degajat despre treburile fermei. 

— La anul va fi nevoie să drenăm lanul acela, spunea Jamie 
când a intrat pe ușă. 

Văzându-i, Jenny pusese jos scrisorile și plecase să aducă 
prosoape curate de pânză din dulapul din hol. 

— Uscaţi-vă înainte să udaţi covorul, le-a poruncit ea, 
întinzând fiecăruia câte un prosop. Și scoteţi-vă ciubotele alea 
împuţite. A venit poșta, lan - e o scrisoare pentru tine din partea 
bărbatului aceluia din Perth, cel căruia i-ai scris despre 
seminţele de cartofi. 

— Ah, da? Voi veni să o citesc, dar nu s-ar putea să mâncăm 
între timp? a întrebat lan, ștergându-se pe cap cu prosopul până 
când părul castaniu și des stătea ridicat precum țepii. Sunt mort 
de foame și lui Jamie îi aud maţele chiorăind de aici. 

Jamie s-a scuturat ca un câine ud, făcând-o pe sora lui să ţipe 
scurt când stropii reci au zburat peste tot în coridor. Cămașa îi 
era lipită de umeri și șuvițe de păr îmbibat cu apă îi atârnau 
peste ochi, de culoarea fierului ruginit. l-am înfășurat un prosop 
în jurul gâtului. 

— Usucă-te și mă duc să îţi aduc ceva de mâncare. 

Eram în bucătărie când l-am auzit ţipând. Niciodată nu îl 
auzisem emițând un asemenea sunet. În el se amestecau șocul 
și groaza și încă ceva - o notă de finalitate, precum ţipătul unui 
om prins în ghearele unui tigru. Înainte de a conștientiza gândul 
am luat-o la fugă de-a lungul holului spre salon, cu o tavă de 
prăjituri de ovăz în mâini. 

Când am năvălit pe ușă, l-am văzut stând în picioare lângă 
masa unde lăsase Jenny scrisorile. Chipul îi era cadaveric și se 
legăna ușor pe picioare, precum un copac tăiat din rădăcini, 
așteptând pe cineva să strige „La o parte!” înainte de a cădea. 

— Ce e? am întrebat speriată de moarte de expresia chipului 
său. Jamie, ce e? Ce s-a întâmplat? 

Cu un efort vizibil, a ridicat una dintre scrisorile de pe masă și 
mi-a întins-o. 

Am așezat prăjiturile pe masă și am luat foaia de hârtie, 
parcurgând-o cu repeziciune. Era de la Jared; am recunoscut 
imediat caligrafia mică și încâlcită. 

— „Dragă nepoate”, am citit în gând, „atât de încântat... 
cuvintele nu pot exprima admiraţia mea... îndrăzneala și curajul 
tău vor fi o inspiraţie... nu încape îndoială de succes... 
rugăciunile mele te vor însoți...” 

Am ridicat privirea de pe foaia de hârtie, uluită. 

— Despre ce Dumnezeu vorbește? Ce ai făcut, Jamie? 

Pielea îi era perfect întinsă pe pomeţi. A rânjit îngrozitor, ca 
rânjetul morţii, în vreme ce ridica o altă foaie de hârtie, una 
subţire, volantă, cu tipăritură ieftină. 

— Nu e vorba despre ce am făcut, englezoaico, a spus el. 

Foaia avea pe antet blazonul Casei Regale a Stuarzilor. 
Mesajul de dedesubt era scurt, emis într-un limbaj oficial. 

Stipula că prin porunca Preaputernicului Dumnezeu, regele 
James al VIII-lea al Scoției și al III-lea al Angliei și Irlandei declara 
prin prezenta drepturile sale juste de a pretinde tronul celor trei 
regate. Și prin aceasta solicita recunoașterea acestor drepturi 
divine de către căpeteniile clanurilor scoțiene, lorzilor iacobiţi, și 
de către „alţi asemenea subiecţi loiali ai Maiestăţii Sale, regele 
James, după cum și-au înscris numele pe această Declaraţie de 
Asociere inclusă aici.” 

Degetele îmi îngheţau în timp ce citeam și eram conștientă de 
un sentiment de teroare atât de acut încât era un adevărat efort 
să continui să respir. Urechile îmi ţiuiau de năvala sângelui și 
vedeam puncte întunecate în faţa ochilor. 

În josul foii erau enumerate căpeteniile clanurilor scoțiene 
care își declaraseră loialitatea în fața lumii și își puseseră viețile 
și reputaţiile la bătaie pentru succesul lui Charles Stuart. Erau 
acolo Clanranald și Glengarry. Stewart de Appin, Alexander 
MacDonald de Keppoch, Angus MacDonald de Scotus. 

Și în coada listei era scris „James Alexander Malcolm 
MacKenzie Fraser, de Broch Tuarach”. 

— Futu-i Hristoșii mă-sii, am murmurat, dorindu-mi să am la 
îndemână o înjurătură mai puternică decât atât să mă ușurez. 
Ticălosul acela nenorocit ţi-a trecut numele aici! 

Jamie, încă palid și crispat la chip, începea să își revină. 

— Da, a făcut-o, a spus el scurt. 

A întins mâna după scrisoarea rămasă nedeschisă pe masă, 
un pergament greu, cu blazonul Stuarzilor clar imprimat pe 
sigiliul de ceară. Jamie a tras sigiliul nervos, rupând hârtia. A 
citit-o repede, apoi a aruncat-o la loc pe masă de parcă i-ar fi 
ars degetele. 

— O scuză, a spus el răgușit. Pentru că nu a avut timp să îmi 
trimită documentul, să îl semnez cu mâna mea. Și recunoștinţa 
lui pentru ajutorul meu loial. lisuse, Claire! Ce mă fac? 

Era un strigăt din inimă, unul la care nu aveam niciun 
răspuns. L-am privit neputincioasă ghemuindu-se la podea, cu 

privirea aţintită în foc. Jenny, încremenită la auzul acestei 
drame, a pășit acum în faţă și a luat scrisorile și pergamentul. 
Le-a parcurs cu atenție, buzele ei mișcându-se ușor în vreme ce 
le citea, apoi le-a lăsat cu grijă pe blatul lustruit al mesei. Le-a 
privit încruntată, apoi s-a dus la fratele ei și i-a pus o mână pe 
umăr. 

— Jamie, a spus ea, foarte palidă. Nu ai decât o soluţie, dragul 
meu. Trebuie să te duci să lupţi pentru Charles Stuart. Trebuie 
să îl ajuţi să câștige. 

Adevărul vorbelor ei m-a trezit încet din starea de șoc ce mă 
învăluise. Publicarea Declaraţiei de Asociere îi clasa pe toţi cei 
care o semnaseră drept rebeli și trădători ai coroanei engleze. 
Nu conta acum cum reușise Charles sau de unde făcuse rost de 
fonduri pentru a începe; pornise cu adevărat pe calea rebeliunii, 
iar Jamie - și cu mine - porniserăm cu el, vrând-nevrând. Nu 
exista, după cum spusese Jenny, o altă soluţie. Privirea mi s-a 
oprit pe scrisoarea lui Charles, căzută din mâna lui Jamie. 

Deși ar fi mult care să îmi spună că sunt un prost că mă 
îmbarc întro asemenea ăntreprindere fără ajutorul lui Louis - 
sau cel putin a-l bancherilor lui! - eu nu mă voi întoarce sub 
nicio formă acolo de unde vin, scria el. Bucurâte cu mine, preten 
drag, căci eu a să vin Acasă. 


|35. Lumina Lunii 


Pe măsură ce pregătirile de plecare avansau, o stare de 
nerăbdare și de meditaţie a cuprins întreaga casă. Armele 
ascunse de la Răscoala din 1715 au fost scoase din acoperișurile 
de stuf, de sub căpiţele de fân și din sobe, lustruite și ascuţite. 
Bărbaţii se întâlneau în trecere și se opreau să discute în grupuri 
serioase, cu capetele plecate sub soarele fierbinte de august. 
Privindu-i, femeile deveneau tot mai tăcute. 

Ca și fratele ei, Jenny era impenetrabilă, chipul ei nu oferea 
niciun indiciu legat de gândurile care o frământau. Eu, care 
eram transparentă ca o sticlă, îi invidiam pentru abilitatea lor. 
Așadar, când Jenny m-a rugat într-o dimineaţă să îl aduc pe 
Jamie la ea în magazia de bere, nu aveam nici cea mai vagă 
idee ce ar putea dori de la el. 

Jamie a intrat în spatele meu și a rămas în picioare în pragul 
ușii, așteptând ca privirea să i se acomodeze cu semiîntunericul. 
A tras adânc aer în piept, inhalând aroma umedă și amară cuo 
bucurie evidentă. 

— Ah, a spus el, oftând visător. M-aș putea îmbăta doar 
respirând. 

— Atunci ţine-ţi respiraţia un moment, că am nevoie de tine 
treaz, l-a sfătuit sora lui. 

Ascultător, și-a umplut plămânii cu aer și și-a umflat obrajii, 
așteptând. Jenny l-a împuns iute în burtă cu mânerul 
zdrobitorului, făcându-l să se încovoaie, expirând exploziv. 

— Măscăriciule, a spus ea fără ranchiună. Voiam să îţi vorbesc 
despre lan. 

Jamie a luat o găleată goală de pe raft și întorcând-o cu fundul 
în sus, s-a așezat pe ea. O sclipire palidă dintr-o fereastră 
acoperită cu hârtie cerată de deasupra lui îi lumina părul cu o 
strălucire de aramă. 

— Ce e cu lan? a Întrebat el. 

Acum era rândul lui Jenny să tragă adânc aer în piept. Butoiul 
mare cu tărâțe dinaintea ei degaja o căldură umedă, de 
fermentație, în care se îmbinau aroma efervescentă a 
cerealelor, hameiul și alcoolul. 

— Vreau să îl iei pe lan cu tine când pleci. 

Jamie a ridicat surprins din sprâncene, dar nu a spus nimic 
imediat. Jenny se uita la zdrobitorul cu care învârtea încet 
amestecul. Jamie a privit-o gânditor, mâinile lui mari atârnând 
între picioare. 

— Te-ai săturat de el, este? a spus el, relaxat. Parcă mi-ar fi 
mai ușor să îl duc în pădure și să-l împușc pentru tine. 

Doi ochi albaștri m-au privit fulgerător pe deasupra butoiului. 

— Dacă vreau să împușc pe cineva, Jamie Fraser, o pot face 
cu mâna mea. Și lan nu ar fi prima mea ţintă, ca să știi. 

Jamie a pufnit scurt și a zâmbit într-un colţ al buzelor. 

— O, da? Atunci de ce să-l iau cu mine? 

Umerii ei se mișcau într-un ritm constant. 

— Pentru că ţi-o cer eu. 

Jamie și-a răsfirat palma dreaptă peste genunchi, mângâind 
absent cicatricea neregulată ce se întindea în zigzag de-a lungul 
degetului mijlociu. 

— E primejdios, Jenny, i-a explicat el încet. 

— Știu. 

El a clătinat ușor din cap, cu privirea încă pironită spre mână. 
Se vindecase bine și se putea folosi de ea la toate treburile, însă 
cel de-al patrulea deget ţeapăn și bucata aspră de ţesut 
cicatrizat de pe dosul palmei îi dădea un aspect straniu, strâmb. 

— Tu doar crezi că știi. 

— Știu, Jamie. 

Atunci și-a ridicat fruntea. Părea nervos, dar încerca să 
rămână raţional. 

— Da, știu că lan ţi-a povestit despre lupta din Franţa și toate 
astea. Dar tu nu știi cu adevărat cum este în realitate, Jenny. Mo 
cridh nu e ca atunci când mâni vitele. E război și se pare că va fi 
unul al dracului de sângeros. E... 

Zdrobitorul a lovit peretele butoiului cu un clic și a căzut 
înapoi în păsat. 

— Nu-mi spune că nu știu cum este! s-a repezit Jenny la el. 
Povești, spui tu? Cine crezi că l-a îngrijit pe lan când s-a întors 
din Franţa cu o jumătate de picior și o febră care aproape l-a 
omorât? 

A bătut cu palma în lemnul băncii. Nervii încordaţi cedaseră. 

— Nu știu? Eu nu știu? Eu am cules viermii din carnea vie a 
piciorului său, căci propria lui mamă nu era în stare să o facă! 
Eu am ţinut cuțitul fierbinte pe picior pentru a închide rana! Eu 
am mirosit carnea sfârâind ca a unui porc la proțap și l-am 
ascultat răcnind în timp ce o făceam! Îndrăznești să stai în faţa 
mea și să îmi spui mie că eu... nu... ȘTIU cum e! 

Lacrimi furioase se scurgeau pe obrajii ei. Le-a șters, bâjbâind 
în buzunar după batistă. 

Cu buzele strânse, Jamie s-a ridicat, a tras o batistă din 
mânecă și i-a întins-o. Știa că nu trebuie să o atingă sau să 
încerce să o mângâie. A rămas în picioare privind-o o clipă, în 
vreme ce ea se ștergea furioasă la ochi și la nas. 

— Da, bun, atunci știi, a spus el. Și cu toate acestea vrei să îl 
iau cu mine? 

— Vreau. 

Și-a suflat nasul și l-a șters cu un gest brusc, apoi a îndesat 
batista în buzunar. 

— El știe destul de bine că e infirm, Jamie. Ştie chiar prea 
bine. Dar se poate descurca cu tine. Poate să ia și un cal; nu e 
nevoie să meargă pe jos. 

Jamie a dat nerăbdător din mână. 

— Nu se pune problema dacă se poate descurca, nu? Un 
bărbat poate face ce crede că trebuie să facă... de ce crezi tu că 
trebuie să vină cu mine? 

Recăpătându-și stăpânirea de sine, Jenny a pescuit zdrobitorul 
din amestec și l-a scuturat. Picături cafenii au sărit în butoi. 

— El nu te-a întrebat, nu? Dacă vei avea nevoie de el ori nu? 

— Nu. 

A împuns cu zdrobitorul din nou în butoi și și-a reluat munca. 

— El crede că tu nu îl vrei alături de tine pentru că e infirm și 
nu ti-ar fi de niciun folos, a spus ea și a ridicat privirea, ochii 
tulburaţi de un albastru întunecat aidoma fratelui ei. Tu îl 
cunoști pe lan de dinainte, Jamie. Acum e schimbat. 

Jamie a încuviinţat din cap fără tragere de inimă, reluându-și 
locul pe căldare. 

— Da. Păi, te puteai aștepta la asta, nu? Și pare destul de 
bine. 

A privit în sus spre sora lui și a zâmbit. 

— E fericit cu tine, Jenny. Cu tine și cu copiii. 

Ea a încuviinţat din cap, scuturându-și buclele negre. 

— Da, este, a șoptit. Dar asta pentru că în ochii mei e bărbat 
întreg și așa va fi întotdeauna. Insă, a spus ea privindu-și fratele 
în ochi, dacă el crede că nu îţi poate fi de folos, nu va fi întreg în 
propriii lui ochi. Și de aceea vreau să îl iei cu tine. 

Jamie și-a împreunat mâinile, cu coatele sprijinite pe genunchi 
și și-a sprijinit bărbia în monturile alăturate ale degetelor. 

— Aici nu va fi ca în Franţa, a spus el încetișor. Luptând acolo, 
nu îţi riscai decât viața în bătălie. Aici..., a ezitat el apoi a 
continuat: Jenny, asta e trădare. Dacă se termină rău, cei care i- 
au urmat pe Stuarzi vor sfârși probabil pe eșafod. 

Tenul ei natural palid a devenit acum o nuanță mai deschisă, 
dar mișcările ei nu au încetinit. 

— Eu nu am de ales, a continuat el, cu privirea aţintită asupra 
ei. Dar tu ne vei risca pe amândoi? Vrei să îl vezi pe lan privind 
în jos pe eșafodul în flăcări să își vadă măruntaiele? Riști să îți 
crești copiii fără tată pentru a-i salva orgoliul? 

Chipul lui era aproape la fel de palid ca și al ei, strălucind în 
întunericul din șopron. 

Acum zdrobitorul se învârtea mai încet, fără mișcările ei 
violente de dinainte, însă vocea îi era la fel de hotărâtă: 


VP - 602 


— Ori voi avea un bărbat întreg, a spus ea necilintită, ori 
niciunul. 

Jamie a rămas nemișcat multă vreme, privind capul întunecat 
al surorii lui aplecat peste butoi. 

— Prea bine, a spus el în cele din urmă, încet. 

Jenny nu și-a ridicat privirea și nu a încetinit mișcările, dar 
boneta ei albă a părut să se încline ușor înspre el. 

Jamie a răsuflat exploziv, apoi s-a ridicat și s-a întors deodată 
spre mine. 

— Hai să ieşim, englezoaico, a spus el. lisuse, trebuie să fiu 
beat. 

e 

— Ce te face să crezi că Îmi poți porunci ce să fac? 

Vena de la tâmpla lui lan se zbătea cu furie. Mâna lui Jenny a 
strâns-o pe a mea mai cu putere. Cererea lui Jamie ca lan să 
vină cu el să se alăture armatei Stuarzilor fusese iniţial 
întâmpinată cu scepticism, apoi cu neîncredere și - pe măsură 
ce Jamie insista - cu furie. 

— Ești un prost, a declarat lan fără menajamente. Sunt 
invalid, și tu știi asta foarte bine. 

— Știu că ești un bun luptător și nu aș vrea să am pe 
altcineva alături de mine în bătălie, a spus Jamie cu fermitate. 

Chipul lui nu trăda nicio urmă de îndoială ori de șovăială; 
acceptase cererea lui Jenny și avea să o ducă la bun sfârșit, 
indiferent de mijloace. 

— Ai luptat de atâtea ori cu mine; vrei să mă lași tocmai 
acum? 

lan a fluturat o mână nerăbdătoare, alungând lingușeala lui 
Jamie. 

— O fi așa. Dar dacă piciorul meu iese de la locul lui ori 
cedează, nu prea voi putea lupta - voi zace la pământ ca un 
vierme, așteptând ca primul veston stacojiu să treacă pe acolo 
să mă scuipe. În afară de asta, a spus el, încruntându-se spre 
cumnatul său - cine crezi că va avea grijă de moșie până te 
întorci tu, dacă eu plec la război? 

— Jenny, a răspuns Jamie prompt. Voi lăsa în urmă suficient 
de mulţi bărbaţi, încât să aibă grijă de muncă; ea poate 
administra totul foarte bine. 

lan a ridicat din sprâncene și a rostit o înjurătură în galeză. 

— Pog ma mahon! Vrei să o las să ducă singură toate grijile 
gospodăriei, cu trei copii după ea și doar jumătate din bărbaţii 
de care e nevoie? Omule, ţi-ai pierdut mințile! 

Fluturându-și ambele brațe, lan s-a întors împrejur spre 
dulapul unde se ţinea whisky-ul. 

Jenny, așezată lângă mine pe sofa cu Katherine în poală, a 
mormăit ușor în barbă. Mâna ei a căutat-o pe a mea sub 
ascunzătoarea fustelor noastre amestecate și i-am strâns ușor 
degetele. 

— Ce te face să crezi că îmi poţi porunci ce să fac? 

Jamie a privit o clipă încruntat spatele încordat al cumnatului 
său. Deodată, un mușchi din colţul buzelor a tresărit. 

— Pentru că sunt mai mare decât tine, a spus el războinic, cu 
un aer ameninţător. 

lan s-a întors spre el cu o expresie uluită întipărită pe chip. 
Pentru o fracțiune de secundă în ochi i s-a citit nehotărârea. 
Apoi și-a îndreptat umerii și a ridicat bărbia. 

— Eu sunt mai bătrân decât tine, a răspuns el, cu o 
încruntătură identică. 

— Eu sunt mai puternic. 

— Ba nu ești! 

— Ba sunt! 

— Ba eu sunt! 

Vocile lor vesele trădau o nuanță serioasă; deși mica lor 
confruntare putea fi privită drept o glumă, erau la fel de atenți 
unul la celălalt cum fuseseră în tinerețe ori în copilărie și 
ecourile provocării răsunau în vocea lui Jamie în timp ce își 
desfăcea manșeta și își sufleca mâneca de la cămașă. 

— Dovedește-o, a spus el. 

A golit masa de șah, măturând-o neglijent cu mâna, s-a 
așezat și și-a proptit cotul pe suprafaţa furniruită, degetele 
flexate pentru o ofensivă. Ochii albaștri întunecaţi au 
străfulgerat ochii căprui-închis ai lui lan, aprinși de aceeași furie. 

Intr-o jumătate de secundă lan a evaluat situaţia, apoi a 
încuviinţat scurt din cap, făcând smocul de păr castaniu să îi 
cadă pe ochi. Și l-a dat pe spate cu o încetineală calmă, și-a 
desfăcut manșeta și și-a suflecat mâneca, fără a-și lua o clipă 
ochii de pe cumnatul său. 

De unde stăteam eu, îi vedeam chipul lui lan, ușor îmbujorat, 
obrazul alungit și îngust crispat de încăpățânare. Nu îi vedeam 

faţa lui Jamie, dar hotărârea lui era subliniată de linia spatelui și 
a umerilor. Cei doi bărbați și-au pus cu grijă coatele pe masă, 
așezându-le pentru a găsi un loc potrivit, ștergând înainte și 
înapoi pentru a se asigura că suprafaţa nu era alunecoasă. 

Conform ritualului, Jamie și-a desfăcut degetele, cu palma 
spre lan. lan și-a așezat grijuliu propria palmă peste a lui Jamie. 
Degetele s-au atins pentru o clipă într-o imagine în oglindă, apoi 
s-au mișcat, unul în stânga și unul în dreapta, legate ca într-un 
clește. 

— Gata? a întrebat Jamie. 

— Gata. 

Vocea lui lan era calmă, dar ochii îi scăpărau pe sub 
sprâncenele subțiri. 

Mușchii s-au tensionat îndată, de-a lungul ambelor braţe, bine 
conturaţi când s-au mișcat pe scaune, căutând să se contreze. 

Jenny mi-a prins privirea și și-a ridicat ochii spre tavan. Orice 
ar fi așteptat din partea lui Jamie, nu era asta. 

Ambii bărbaţi erau concentrați asupra degetelor crispate și 
încleștate, nemaivăzând altceva în jur. Ambele chipuri erau de 
un roșu aprins din cauza efortului, transpiraţia înmuindu-le părul 
de la tâmple, ochii ieșind ușor din orbite din cauza efortului. 
Deodată i-am văzut privirea lui Jamie pierzându-și concentrarea 
pe pumnii încleștați când a văzut buzele lui lan strângându-se. 
lan a simţit schimbarea, a ridicat privirea, a întâlnit-o pe a lui 
Jamie... și cei doi bărbaţi au izbucnit în râs. 

Mâinile au mai rămas încleștate o clipă, apoi s-au desfăcut. 

— Așadar, remiză, a spus Jamie, dându-și peste cap o șuviță 
de păr ud de transpirație. 

A clătinat vesel din cap spre lan. 

— Prea bine, bărbate. Dacă nu îţi pot porunci, atunci n-o voi 
face. Dar te pot ruga, nu? Vrei să vii cu mine? 

lan și-a tamponat o laterală a gâtului, unde un firicel de 
transpiraţie îi udase gulerul. Privirea lui s-a plimbat prin cameră, 
oprindu-se o clipă asupra lui Jenny. Chipul ei nu era mai palid 
decât de obicei, însă îi vedeam pulsul grăbit, gonind chiar sub 
bărbie. lan a privit-o intens în vreme ce își desfăcea tacticos 
mâneca suflecată. O roșeaţă aprinsă începea a se ridica vizibil 
de sub gulerul rochiei sale. 

lan și-a frecat obrazul, parcă pierdut în gânduri, apoi s-a 
întors spre Jamie, clătinând din cap. 

— Nu, dragul meu, a spus el în șoaptă. Ai nevoie de mine aici 
și aici voi rămâne. 

Ochii lui s-au oprit asupra lui Jenny, care o ţinea pe Katherine 
pe umăr, și asupra micuţei Maggie, care strângea poala rochiei 
mamei sale cu mânuţele durdulii. Și asupra mea. Buzele groase 
ale lui lan au schiţat un zâmbet slab. 

— Voi rămâne aici, a mai spus el o dată. Să am grijă de latura 
ta vulnerabilă, omule. 


— Jamie? 

— Da? 

Răspunsul a venit imediat; știam că nu adormise, deși stătea 
nemișcat ca un gisant. Luna lumina camera, astfel încât i-am 
putut vedea chipul când m-am ridicat într-un cot; stătea cu 
privirea aţintită în sus, ca și cum ar fi văzut dincolo de grinzile 
grele cerul deschis al nopţii înstelate de deasupra noastră. 

— Doar nu ai de gând să încerci să mă lași aici, nu-i așa? 

Nici nu mi-ar fi trecut prin minte să întreb, dacă nu ar fi fost 
scena cu lan din acea seară. Căci îndată ce s-a stabilit că lan va 
rămâne acasă, Jamie se așezase la masă cu el pentru a pune 
treburile la punct - alegând cine va pleca la luptă cu stăpânul 
pentru a-l sprijini pe prinţ și cine va rămâne în urmă pentru a 
avea grijă de animale, de ogoare și de întreţinerea moșiei. 

Știam că luarea acestor decizii nu fusese câtuși de puţin 
simplă, deși nu dăduse niciun semn, în timp ce discuta calm cu 
lan dacă Ross, fierarul, putea fi lasat să meargă cu ei și 
hotărând că putea, deși plugurile de care era nevoie la 
primăvară trebuiau cu toate reparate înainte de a pleca. Dacă 
Joseph Fraser Kirby ar putea merge și el și hotărând că nu, căci 
el era principalul sprijin nu doar pentru propria sa familie, dar și 
pentru sora lui văduvă. Brendan era cel mai mare băiat al 
ambelor familii și, la vârsta de nouă ani, nu era pregătit să îi ia 
locul tatălui său, dacă Joseph nu se întorcea acasă. 

Chestiunea necesita cea mai atentă pregătire. Câţi bărbați 
trebuiau să plece pentru a putea influența mersul războiului? 
Căci Jenny avea dreptate, Jamie nu avea altă soluţie acum - altă 
soluție decât să îl ajute pe Charles Stuart să câștige. Și pentru 
aceasta era nevoie să pornească la luptă cu cât mai mulţi 
bărbați disponibili și cât mai multe arme. 

Dar de cealaltă parte eram eu și informaţia mortală pe care o 
deţineam - sau lipsa ei. Reușisem să îl împiedicăm pe Charles 
Stuart să strângă banii pentru a-și finanța răzmeriţa; și cu toate 
acestea, Prinţul cel Frumos, nesăbuit, iresponsabil și hotărât să 
își ceară dreptul la tron, venise să adune clanurile la Glenfinnan. 
Dintr-o scrisoare venită mai târziu din partea lui Jared, aflasem 
că Charles traversase Canalul Mânecii cu două mici fregate puse 
la dispoziţie de un anume Antoine Walsh, un fost proprietar de 
sclavi, mare amator de câștiguri ușoare. Din câte se părea, 
aventura lui Charles îi păruse mai puţin riscantă decât o 
vânătoare de sclavi, un joc de noroc din care putea sau nu să 
câștige ceva. O fregată fusese capturată de englezi; cealaltă îl 
adusese pe Charles în siguranţă pe insula Eriskay. 

Charles  debarcase cu doar șapte tovarăși, inclusiv 
proprietarul unei mici bănci, pe nume Aeneas MacDonald. 
Incapabil să finanțeze o întreagă expediţie, MacDonald furnizase 
fondurile pentru o mică provizie de paloșe care constituiau 
întregul armament al lui Charles. Jared părea deopotrivă plin de 
admiraţie și îngrozit de nebunia acestei întreprinderi, dar iacobit 
loial cum era, își dădea toată silinţa să își înghită îndoielile. 

Și până acum, Charles izbutise. Din zvonurile care circulau 
prin Highland, am aflat că el debarcase la Eriskay, traversase 
ținuturile până la Glenfinnan, și acolo aștepta, cu doar câteva 
butoaie mari de brandy, să vadă dacă răspunsurile clanurile vor 
fi pe măsura așteptărilor sale. Și după câteva ore în care se 
perpelise de unul singur, trei sute de bărbaţi din clanul Cameron 
coborâseră prin defileurile dealurilor înverzite și abrupte, 
conduși nu de căpetenia lor, care era plecată de acasă, ci de 
sora sa, Jenny Cameron. 

Cei din clanul Cameron fuseseră primii, însă li se alăturaseră 
și alţii, după cum arăta Declaraţia de Asociere. 

Dacă Charles se îndrepta acum spre dezastru, în ciuda tuturor 
eforturilor, atunci câţi bărbaţi de la Lallybroch puteau fi scutiţi și 
lăsaţi acasă pentru a mai salva ceva din dezastru? 

lan va fi în siguranţă; măcar atât știam cu certitudine, o mică 
mângâiere pentru inima lui Jamie. Dar ceilalţi - cele șaizeci de 
familii care trăiau la Lallybroch? A decide care va pleca și care 
va rămâne putea să pară ca și cum ai alege bărbaţii pentru 
sacrificiu. Mai văzusem la viaţa mea comandanţi - bărbaţi pe 

care războiul îi obliga să facă asemenea alegeri - și știam ce 
însemna pentru ei. 

Jamie o făcuse - nu avusese încotro -, dar în două chestiuni 
fusese de neclintit; nicio femeie nu avea să însoţească trupele 
sale și niciun băiat sub optsprezece ani nu avea voie să plece de 
acasă. lan păruse ușor surprins de aceste condiții; deși cele mai 
multe dintre femei și copiii mici rămâneau de obicei în urmă, nu 
era ceva neobișnuit ca soțiile scoţienilor să își urmeze soții în 
bătălie, gătindu-le, având grijă de ei și împărțind rațiile 
soldaţilor. lar băieţii, care se credeau bărbaţi la vârsta de 
paisprezece ani, urmau să considere decizia de a nu fi luaţi în 
armată o ofensă deosebit de gravă. Dar Jamie dăduse aceste 
porunci pe un ton care nu suporta obiecţii și lan, după o clipă de 
ezitare, dăduse ușor din cap și le scrisese în catastif. 

Eu nu dorisem să îl întreb în prezenţa lui lan și a lui Jenny 
dacă această interdicţie la adresa femeilor mă includea și pe 
mine. Căci, fie că mă includea sau nu, eu urma să merg cu el și 
asta, mi-am spus în gând, era hotărârea mea definitivă. 

— Să te las în urmă? a spus el acum și i-am văzut buzele 
ridicându-se într-un rânjet strâmb. Crezi că aș avea vreo șansă 
să te conving? 

— Nu, am spus, ghemuindu-mă lângă el, cuprinsă deodată de 
ușurare. Nu ai putea. Dar am crezut că ţi-ar putea trece prin 
minte. 

A pufnit scurt în râs și m-a tras mai aproape de el, sprijinindu- 
mi capul de umărul lui. 

— O, da. Și dacă mă gândeam că te-aș putea lăsa, te legam 
cu lanţuri de stâlpul porţii. Altă soluţie nu aș fi avut ca să te 
opresc. Nu, a spus el și l-am simţit clătinând din cap. Trebuie să 
te iau cu mine, englezoaico, fie că vreau sau nu. Ne-ai putea fi 
utilă pe drum - chiar dacă acum nu pare să existe nicio 
problemă, situaţia s-ar putea schimba. Și ești o vindecătoare 
pricepută cum rar întâlnești, englezoaico, iar eu nu îi pot priva 
pe oamenii mei de talentul tău de care sigur vor avea nevoie. 

M-a bătut ușor cu palma pe umăr și a oftat. 

— AȘ da orice, mo duinne, să te pot lăsa aici, în siguranţă, dar 
nu pot. Așa că vei merge cu mine - tu și Fergus. 

— Fergus? am întrebat surprinsă. Dar am crezut că nu vei lua 
niciun băiat mai mic de optsprezece ani! 

A oftat din nou, iar eu mi-am pus palma pe pieptului său, 
acolo unde inima îi bătea încet și regulat. 

— Ei bine, Fergus e ceva mai diferit. Pe ceilalți băieți nu îi voi 
lua pentru că ei aparțin moșiei; dacă vom pierde, ei vor rămâne 
aici pentru ca familiile lor să nu moară de foame, să muncească 
pe câmpuri și să îngrijească animalele. Dacă se întâmplă asta, 
probabil că vor fi nevoiţi să se maturizeze repede, dar cel puţin 
vor fi aici. Insă Fergus... locul lui nu e aici, englezoaico. Nici în 
Franța, că l-aș trimite înapoi. Dar nici acolo nu e locul lui. 

— Locul lui e cu tine, am șoptit, înțelegătoare. Ca și locul 
meu. 

A rămas tăcut multă vreme, apoi mâna lui a strâns-o ușor pe 
a mea. 

— Da, așa e, a spus el încet. Acum dormi, mo duinne, e târziu. 

e 

Plânsetul agitat m-a smuls din brațele somnului pentru a treia 
oară. Micuței Katherine îi dădeau dinții și voia ca toată lumea să 
afle. Din camera lor aflată în capătul holului, am auzit mormăitul 
somnoros al lui lan și vocea mai ascuțită a lui Jenny când s-a 
ridicat resemnată din pat și s-a dus să liniștească bebelușul. 

Apoi am auzit pașii grei și înfundaţi pe coridor și mi-am dat 
seama că Jamie, încă treaz, se plimba în picioarele goale prin 
casă. 

— Jenny? 

Vocea lui, coborâtă pentru a nu deranja, se auzea totuși clar 
în tăcerea mormântală a conacului. 

— Am auzit-o pe mititică plângând, a spus el. Dacă ea nu 
poate dormi, nici eu nu pot, dar tu poţi. Dacă e hrănită și 
schimbată, poate ne ţinem companie unul altuia o vreme, în 
timp ce tu te poţi întoarce în pat. 

Jenny și-a înăbușit un căscat și percepeam zâmbetul în glasul 
ei. 

— Jamie, dragule, ești o binecuvântare pentru o mamă. Da, 
are burta plină și tocmai i-am schimbat scutecul. la-o, vă doresc 
distracţie plăcută. 

O ușă s-a închis și am auzit din nou zgomotul de pași 
îndreptându-se spre camera noastră și murmurul înfundat al 
vocii lui Jamie în timp ce-i șoptea micuţei cuvinte liniștitoare. M- 
am cuibărit mai bine în patul moale din puf de gâscă și mi-am 
reluat somnul, abia auzind vaietul copilului, punctat de suspine 

și sughițuri și murmurul baritonal al lui Jamie, la fel de 
reconfortant precum gândul la stupii de albine în razele soarelui. 

— Eh, micuță Kitty, ciamar a tha thu? Much, mo 
naoidheachan, much.” 

Îi auzeam plimbându-se de acolo până colo pe coridor, pe 
jumătate trează, pe jumătate adormită, din dorința de a-i 
urmări. Într-o zi poate va face același lucru cu propriul său copil, 
căpșorul rotund cuibărit în mâinile lui mari, trupul mic și dolofan 
sprijinit în siguranţă de umărul lui. Și la fel i-ar murmura și fiicei 
lui, un descântec liniștitor și cald în întuneric. Durerea surdă și 
constantă din inima mea a fost inundată de un val de tandrete. 
Rămăsesem însărcinată o dată; puteam rămâne din nou. Faith 
îmi dăruise această certitudine, Jamie îmi dăruise curajul și 
capacitatea de a o transforma în realitate. Palmele mi se 
odihneau peste sâni, strângându-i ușor, știind fără nicio urmă de 
îndoială că într-o zi ei vor hrăni copilul inimii mele. Am adormit 
cu vocea lui Jamie cântându-mi în urechi. 

e 

Ceva mai târziu, am revenit din nou la realitate și am deschis 
ochii în camera inundată de lumină. Răsărise luna, plină și 
strălucitoare, luminând clar toate lucrurile din jur. 

Bebelușul tăcuse, însă îi auzeam vocea lui Jamie pe coridor, 
încă vorbind, însă mult mai încet, aproape un murmur. Și tonul 
vocii i se schimbase; nu mai era ritmic și pe jumătate bălmăjit 
ca atunci când vorbești cu copiii, ci vorbirea întreruptă, 
șovăitoare a unui om căutându-și calea prin desișul propriei sale 
inimi. 

Curioasă, am coborât din pat și m-am strecurat în tăcere spre 
ușă. Îi vedeam pe amândoi acolo, în capătul holului. Jamie 
stătea sprijinit de cadrul ferestrei, îmbrăcat doar în cămașă. 
Picioarele lui goale erau ridicate, formând un spătar pe care se 
sprijinea Katherine Mary așezată în poala lui, cu fața spre el, 
lovindu-l neîntrerupt cu piciorușele ei durdulii în stomac. 

Chipul copilului era luminos și lipsit de orice expresie precum 
al lunii, ochii ei, lacuri adânci înghiţindu-i cuvintele. El îi mângâia 
întruna obrajii rotunzi cu un deget, șoptindu-i cu o blândeţe care 
îți înmuia inima. 

Îi vorbea în galeză, atât de încet, încât nu aș fi putut înțelege 
ce spune, chiar dacă aș fi cunoscut cuvintele. Dar șoapta îi era 

răgușită, iar lumina lunii proiectată pe fereastra din spatele lui 
dezvăluiau urmele lacrimilor ce-i cădeau necontenit pe obraji. 

Era un moment pe care nu îl puteam întrerupe. M-am întors în 
patul cald încă, păstrând în minte imaginea stăpânului de la 
Lallybroch, pe jumătate despuiat în lumina lunii, descărcându-și 
sufletul în faţa viitorului necunoscut, ţinând în poală 
promisiunea sângelui său. 

e 

Când m-am trezit dimineaţă am simţit lângă mine un parfum 
cald și necunoscut și ceva era agăţat de părul meu. Când am 
deschis ochii am văzut guriţța ca un boboc de trandafir a lui 
Katherine Mary plescăind adormită la câţiva centimetri de nasul 
meu, degetele ei grăsuțe strângând un smoc din părul de 
deasupra urechii mele stângi. M-am eliberat încet și ea s-a 
mișcat, s-a rostogolit pe burtă, și-a strâns genunchii la piept și a 
adormit la loc. 

Jamie stătea întins în cealaltă parte a patului, cu obrazul pe 
jumătate îngropat în pernă. A deschis un ochi, limpede și 
albastru asemenea cerului dimineţii. 

— Bună dimineaţa, englezoaico, a spus el în șoaptă pentru a 
nu deranja micul nostru musafir. Arătaţi foarte dulce, voi 
amândouă, dormind așa, nas în nas, a spus el zâmbind când m- 
am ridicat în pat. 

Mi-am plimbat o mână prin păr și am zâmbit la rândul meu 
văzând fundul lui Kitty bombat în aer. 

— Poziţia asta nu pare deloc confortabilă, am remarcat. Dar 
încă doarme, deci nu poate fi atât de rea. Până când ai stat 
treaz azi-noapte? Nu te-am auzit când ai venit în pat. 

A căscat și și-a netezit cu o mână părul căzut pe faţă. Avea 
cearcăne, însă părea liniștit și mulțumit. 

— A, am venit destul de târziu. Oricum înainte de apusul lunii. 
Nu voiam să o trezesc pe Jenny ducându-i înapoi odorul, așa că 
am așezat-o în pat între noi și nu s-a mai mișcat o dată tot restul 
nopții. 

Bebelușul frământa salteaua cu coatele și genunchii, 
cuibărindu-se în așternuturi cu un mormăit discret. Probabil că 
se apropia timpul pentru prima ei masă. Această supoziţie a fost 
confirmată în următoarea clipă, când fetiţa și-a ridicat capul, cu 
ochii încă strâns închiși, și a eliberat un țipăt sănătos. M-am 
întins iute spre ea și am ridicat-o în brațe. 

— Gata-gata-gata, am șoptit, bătând-o ușor cu palma pe 
spate. 

Mi-am coborât picioarele din pat, apoi am întins braţul și l-am 
mângâiat pe Jamie pe cap. Părul roșcovan și aspru era cald la 
atingere. 

— O duc eu la Jenny, am spus. E încă devreme; mai dormi 
puţin. 

— Așa o să fac, englezoaico, a spus Jamie, tresărind la auzul 
țipetelor. Ne vedem la micul dejun, bine? 

S-a rostogolit pe spate, și-a încrucișat braţele pe piept în 
poziția lui preferată de somn și până ca eu și Katherine Mary să 
ajungem la ușă, respiraţia lui și-a încetinit ritmul. 

Copilașul se zvârcolea cu putere, căutând cu disperare un 
sfârc și ţipând de frustrare că niciunul nu îi venea în 
întâmpinare. În timp ce mă grăbeam de-a lungul holului, Jenny 
mi-a ieșit în întâmpinare, alergând din dormitor la chemarea 
fiicei ei, trăgând pe ea din mers un halat de casă verde. l-am 
întins bebelușul care își agita pumnii micuţi cerând imperativ să 
i se dea mâncare. 

— Gata, mo muirninn!?, șșș, gata acum, a liniștit-o Jenny. 

Ridicând din sprâncene spre mine, a luat copilul din braţele 
mele și s-a întors în camera ei. 

Am urmat-o și m-am așezat pe patul dezordonat în vreme ce 
ea s-a dus pe un fotoliu de lângă vatră și a dezgolit în grabă un 
sân. Guriţa gălăgioasă a apucat îndată sfârcul și ne-am relaxat 
cu toate atunci când asupra noastră a coborât deodată liniștea. 

— Ah, a oftat Jenny, umerii relaxându-se ușor când a simţit 
laptele începând să curgă. E mai bine acum, purcelușule? 

A deschis ochii și mi-a zâmbit, cu ochii limpezi și albaștri ca ai 
fratelui ei. 

— A fost frumos din partea voastră că ați ţinut-o pe mândra 
mea toată noaptea; am dormit buștean. 

Am ridicat din umeri, zâmbind la imaginea mamei și a 
copilului, atât de liniștit și mulțumite una în compania celeilalte. 
Capul rotund al bebelușului imita la perfecţiune curba rotundă și 
mai înaltă a sânului lui Jenny și înghiţiturile micuţe se auzeau în 
vreme ce trupul ei se relaxa lipit de al mamei ei. 

— Jamie a ţinut-o, nu eu, am spus. El și nepoata lui par să se 
înțeleagă de minune. 

Imaginea lor mi-a revenit în memorie, Jamie vorbindu-i cu 
sufletul deschis în șoaptă, cu lacrimile alunecându-i pe obraji. 

Jenny a încuviințat din cap, privindu-mă. 

— Da. M-am gândit eu că se vor mângâia unul pe altul. Nu 
prea doarme în perioada asta? 

— Nu, am răspuns în șoaptă. Îl frământă multe gânduri. 

— Așa se pare, a spus ea, privind spre pat în spatele meu. 

lan se trezise în zori și plecase să vadă ce stocuri erau în 
hambar. Caii de care se puteau dispensa de la treburile fermei - 
și chiar și cei de care nu se puteau despărți - trebuiau potcoviți, 
aveau nevoie de harnașamente pentru călătoria spre rebeliune. 

— Poţi sta de vorbă cu un copil mic, știi? a spus ea deodată, 
întrerupându-mi gândul. Adică chiar să îi vorbești. li poţi spune 
orice, indiferent cât de prostește ar suna în urechile cuiva care 
te-ar putea înţelege. 

— O. Deci l-ai auzit? am întrebat. 

A încuviințat din cap, cu privirea aţintită asupra obrajilor 
rotunzi ai lui Katherine, acolo unde genele negre contrastau cu 
pielea ei albă ca laptele, când ţinea închiși ochii extaziați. 

— Da. Nu trebuie să îţi faci griji, a adăugat ea, zâmbindu-mi 
blând. Nu înseamnă că el simte că nu poate vorbi cu tine; el știe 
că poate. Dar e altceva să vorbeşti așa cu un bebeluș. E un 
suflet; tu știi că nu ești singur. Dar copiii nu înţeleg vorbele tale 
și tu nu îţi faci griji despre ce vor gândi despre tine, sau ce ar 
putea simţi că trebuie să facă. Îţi poţi descărca inima înaintea 
lor fără să îţi alegi cuvintele sau să te abții să spui ceva, iar asta 
e foarte liniștitor pentru suflet. 

Vorbea degajat, ca și cum era un fapt bine cunoscut. M-am 
întrebat dacă ea vorbea adesea în felul acesta cu copilul ei. 
Gura largă și generoasă ca a fratelui ei s-a lărgit într-un zâmbet. 

— La fel cum vorbeşti cu ei înainte să se nască, a spus ea în 
șoaptă. Știi cum? 

Mi-am așezat mâinile ușor peste pântec, una peste alta, 
amintindu-mi. 

— Da, știu. 

Jenny a băgat un deget mare în gurița copilului, întrerupând 
suptul și cu o mișcare abilă, a mutat trupul micuţ lângă celălalt 
sân, plin cu lapte. 

— M-am gândit că poate de asta femeile sunt adesea triste 
după ce nasc, a spus ea meditativ, parcă gândind cu voce tare. 

Visezi la ei în timp ce vorbești și ești conștientă că sunt în 
pântecul tău, așa cum crezi că sunt. Și pe urmă se nasc și sunt 
cu totul diferiţi - nicidecum așa cum ţi i-ai imaginat tu când erau 
în pântec. Și sigur, îi iubești și ajungi să îi cunoști așa cum 
sunt... cu toate astea, te gândești la copilul cu care vorbeai în 
inima ta, și copilul acela nu mai e. Deci eu cred că simţi durere 
pentru copilul acela, deși tu ţii în braţe copilul născut. 

S-a aplecat și a sărutat capul fetiţei acoperit cu puf. 

— Da, am spus. Înainte... totul e numai posibilitate. Ar putea fi 
un băiat, ori o fată. Un copil și atât, un copil frumos. Și pe urmă 
se naște și toate lucrurile care puteau să fie nu mai sunt, pentru 
că acum acel copil e ceea ce e. 

Jenny se legăna ușor înainte și înapoi, și pumnul micuţ ce 
strângea cutele din mătase verde de deasupra sânului au 
început să își slăbească strânsoarea. 

— Și se naște o fiică, iar fiul care ar fi putut fi e mort, a spus 
ea încet. Și băieţelul frumos de la sânul tău o ucide pe fetița 
drăgălașă pe care credeai că o porţi în pântece. Și tu plângi 
pentru ceea ce nu știai și care a plecat pentru totdeauna, până 
când îl cunoști pe copilul pe care îl ai și pe urmă e ca și cum nici 
nu ar fi putut fi altceva decât ceea ce este și nu mai simţi decât 
bucurie în el. Dar până atunci, plângi din orice. 

— Și bărbaţii..., am spus, cu gândul la Jamie, șoptind taine în 
urechile surde ale bebelușului. 

— Da. Își ţin în braţe copiii și simt toate lucrurile care pot fi și 
toate lucrurile care nu vor fi niciodată. Dar e atât de ușor pentru 
un bărbat să plângă pentru lucrurile pe care nu le știe. 

PARTEA A ȘASEA 


FLĂCĂRILE REBELIUNII 


|36. Prestonpans 


Scoția, septembrie 1745 


Patru zile de mărșăluit ne-au găsit pe coama unui deal din 
apropiere de Calder. O mlaștină imensă se întindea la poalele 
dealului, dar noi am făcut tabără la adăpostul copacilor de 
deasupra. Două pârâiașe tăiau prin stânca acoperită cu mușchi 
a cușmei dealului și aerul proaspăt al primelor zile de toamnă ca 
această expediţie să arate mai mult ca un picnic decât ca un 
marș de război. Insă era șaptesprezece septembrie și dacă 
cunoștințele mele vagi de istorie iacobită erau corecte, aveam 
să intrăm în război în câteva zile. 

— Mai povestește-mi o dată, englezoaico, îmi spusese Jamie 
pentru a zecea oară în vreme ce ne croiam drum de-a lungul 
potecilor șerpuite și a drumurilor prăfuite. Eu îl călăream pe 
Donas, în timp ce Jamie mergea alături, însă acum am coborât 
să înaintez pe jos, alături de el, pentru a face conversaţia mai 
ușoară. Deși Donas și cu mine ajunsesem la un soi de 
înţelegere, era genul de cal care îţi solicita întreaga concentrare 
pentru a-l călări; îi plăcea la nebunie să răstoarne un călăreț 
neatent trecând pe sub crengile joase, de exemplu. 

— Ți-am mai spus și înainte, nu știu atât de multe, am zis. S-a 
scris prea puţin despre asta în cărţile de istorie și la momentul 
respectiv nu am acordat prea multă importanţă. Tot ce pot să îţi 
spun este că bătălia s-a purtat - ă... se va purta - în apropierea 
orașului Preston și astfel se va numi Bătălia de la Prestonpans, 
deși scoţienii i-au spus - îi vor spune - Bătălia de la Gladsmuir, 
din cauza unei vechi profeţii care spunea că regele întors va fi 
victorios la Gladsmuir. Dumnezeu știe unde e adevăratul 
Gladsmuir, dacă există într-adevăr. 

— Da. Și? 

M-am încruntat, încercând să îmi amintesc și cea mai mică 
informaţie. Îmi puteam aminti imaginea copiei mici și jerpelite 
din Istoria Angliei pentru copii, citită la lumina pâlpâindă a 
lămpii cu kerosen, într-o colibă de lut undeva în Persia. Dând 
mental paginile, îmi puteam aminti secțiunea de doar două 
pagini pe care autorul găsise de cuviință să le aloce celei de a 
doua revolte iacobite, cunoscută printre istorici drept „cea din 
'45”. Și din secţiunea de două pagini, îmi aminteam singurul 
paragraf în care se vorbea despre bătălia pe care noi eram pe 
cale să o purtăm. 

— Scoţienii vor învinge, am spus binevoitor. 

— Păi, asta e cel mai important, a încuviinţat el, oarecum 
sarcastic, dar mi-ar fi de folos dacă am ști mai multe. 

— Dacă voiai o profeție, trebuia să cauţi un cititor în stele, am 
replicat, apoi m-am mai îmbunat. Îmi pare rău. Doar că nu știu 
mai mult și este foarte frustrant. 

— Da, este. 

A întins braţul și mi-a luat mâna, strângând-o, apoi mi-a 
zâmbit. 

— Nu te îngrijora, englezoaico. Nu poţi spune mai mult decât 
știi, dar mai povestește-mi încă o dată totul de la început. Doar 
o dată. 

— Bine, am răspuns strângându-i mâna drept răspuns și am 
mers mai departe, mână în mână. A fost o victorie remarcabilă, 
am început, citind din pagina pe care o vedeam cu ochii minții, 
pentru că iacobiţii erau mult mai puţini decât englezii. Ei au luat 
prin surprindere armata generalului Cope în zori - au atacat 
dinspre răsărit, îmi amintesc asta - și au înfrânt-o. In tabăra 
englezilor au fost sute de victime, și doar câteva în tabăra 
iacobiţilor - treizeci de bărbaţi, atât. Doar treizeci de bărbaţi au 
fost uciși. 

Jamie a aruncat o privire în spatele nostru, spre șirul de 
bărbaţi de la Lallybroch, răsfiraţi în timp ce înaintau la pas de-a 
lungul drumului, strigând și cântând în grupuri mici. Treizeci de 
bărbaţi aduseserăm cu noi de la Lallybroch. Uitându-ne spre ei, 
nu ni se mai părea un număr mic. Dar eu văzusem câmpurile de 
luptă din Alsacia - Lorena, acri întregi de pajiști transformate în 
cimitire acoperite de noroi după ce fuseseră îngropați miile de 
soldați uciși acolo. 

— La o privire de ansamblu, am spus, simţindu-mă puţin 
stânjenită, mi-e teamă că a fost destul de... lipsit de importanţă, 
istoric vorbind. 

Jamie a suflat printre buzele strânse, și m-a privit cu o 
expresie destul de sumbră. 

— Lipsit de importanţă. Da, mă rog. 

— Îmi pare rău, am spus. 

— Nu e vina ta, englezoaico. 

Dar nu mă puteam împiedica să nu simt că într-un fel era. 

După masa de prânz bărbaţii s-au așezat în jurul focului, 
savurând sentimentul burții pline, spunând povești şi 
scărpinându-se. Scărpinatul era molipsitor; apropierea fizică și 
lipsa de igienă răspândea păduchii de piele, așa încât nimeni nu 
făcea nicio remarcă atunci când vreunul dintre bărbați 
desprindea câte un specimen reprezentativ din faldul tartanului 
și îl arunca în flăcări. Păduchele se aprindea instantaneu, o 
scăpărare printre flăcările focului, și pe urmă dispărea. 

Tânărul bărbat pe care toți îl strigau Kincaid - numele său era 
Alexander, dar erau atât de mulţi numiţi Alexander încât 
sfârșeau prin a fi strigaţi pe porecle sau după cel de-al doilea 
nume - părea în mod special afectat de mâncărime în această 
seară. Săpa adânc sub un subraț, printre cârlionţii de păr șaten 
și, aruncând iute o privire în jur să vadă dacă mă uitam în 
direcţia lui, s-a scărpinat la vintre. 

— Te supără, nu, flăcăule, a remarcat Ross, fierarul, 
compătimitor. 

— Îhî, a răspuns el, arătările astea mici mă mănâncă de viu. 

— Ai băgat-o pe mânecă dacă ţi se bagă în părul de la puţă, a 
remarcat Wallace Fraser, scărpinându-se la rândul lui cu 
empatie. Mă ia cu mâncărimi numai uitându-mă la tine, flăcăule. 

— Ştii care-i cea mai bună metodă să scapi de bestiile astea 
mititele? a întrebat binevoitor Sorley McClure și, când Kincaid a 
clătinat din cap, s-a aplecat și a scos cu grijă un băț aprins din 
flăcări. 

— Ridică-ţi o clipă kiltul, flăcăule, ca să ţi-i afum, s-a oferit el, 
în fluierăturile și hohotele de râs ale celorlalţi bărbaţi. 

— Blestemat de fermier, a mormăit Murtagh. De unde știi tu 
cum se face? 

— Ai tu o idee mai bună? a ridicat Wallace din sprâncenele 
groase sceptic. 

— Bineînţeles, a spus el trăgându-și jungherul cu o înfloritură. 
Flăcăul e soldat acum; lasă-l să facă precum soldații. 

Chipul sincer al lui Kincaid era inocent și nerăbdător. 

— Cum e asta? 

— Păi, foarte simplu. lei jungherul în mână, îţi ridici fusta, și 
razi jumătate din părul dintre picioare. Dar fii atent, doar 
jumătate, a spus el ridicând jungherul în semn de avertisment. 

— Jumătate? Ah, păi... 

Kincaid părea sceptic, însă asculta cu mare atenţie. Vedeam 
rânjetele de anticipație lățindu-se pe feţele bărbaţilor din jurul 
focului, dar niciunul nu râdea încă. 

— Pe urmă..., a continuat Murtagh, gesticulând spre Sorley și 
bățul lui. Pe urmă, flăcăule, dai foc la cealaltă jumătate și când 
bestiile o iau la fugă, îi străpungi cu vârful jungherului. 

Kincaid s-a aprins în obraji suficient încât să fie văzut chiar și 
în lumina focului în timp ce grupul de bărbaţi din jur a izbucnit în 
hohote de râs. Bărbaţii au început să se îmbrâncească grosolan 
când câţiva dintre ei s-au prefăcut că încearcă să îi vindece pe 
alţii prin metoda focului, împungându-se cu surcele aprinse. 
Atunci când jocul lor brutal părea că scăpa de sub control și era 
pe cale să ducă la lovituri serioase, s-a întors Jamie care se 
dusese să priponească animalele. A pășit în cerc și le-a aruncat 
câte o butelcă din lut de la subsuoară lui Kincaid și lui Murtagh 
și ghionturile s-au potolit. 

— Sunteţi niște proști cu toţii, a declarat el. Cea mai bună a 
doua soluţie ca să scapi de păduchi e să torni whisky peste ei ca 
să-i îmbeţi. Și când au căzut sforăind, atunci te ridici în picioare 
și ei or să cadă singuri. 

— Așadar asta-i a doua? a întrebat Ross. Și care e cea mai 
bună, sire, dacă pot să întreb? 

Jamie le-a zâmbit cu indulgență celor din cerc, precum un 
părinte amuzat de poznele copiilor săi. 

— Ei bine, o lași pe nevastă-ta să îi culeagă unul câte unul. 

A îndoit un braţ și a făcut o plecăciune spre mine, ridicând o 
sprânceană. 

— Dacă binevoiești, doamna mea? 

e 

Deși spusă drept glumă, înlăturarea individuală era de fapt 
singura metodă efectivă de a scăpa de păduchi. Eu îmi 
pieptănam părul cu pieptănul des - tot părul - dimineaţa și 

seara și îl spălam cu coada șoricelului de fiecare dată când ne 
opream lângă o apă suficient de adâncă încât să mă spăl în ea și 
până acum evitasem să fiu năpădită de păduchi. Conștientă de 
faptul că situaţia era sub control atât timp cât și Jamie era ferit 
de ei, îi aplicam și lui același tratament de fiecare dată când îl 
puteam convinge să stea locului suficient de mult timp. 

— Babuinii o fac mereu, am remarcat eu, descâlcind delicat 
un fir de iarbă din coama deasă și roșcovană. Dar cred că ei își 
mănâncă roadele muncii. 

— Nu mă lăsa să te opresc, englezoaico, dacă simţi nevoia, a 
răspuns el. 

Și-a încovoiat ușor umerii de plăcere în vreme ce pieptănul 
aluneca prin șuviţele groase și lucioase. Lumina flăcărilor îmi 
umplea mâinile cu o explozie de scântei și panglici aurii de foc. 

— Mm. Nici nu am știut cât de plăcut e să îţi pieptene cineva 
părul. 

— Așteaptă până când termin, am spus, pișcându-l afectuos și 
făcându-l să chicotească. Deși sunt tentată să încerc și metoda 
lui Murtagh. 

— Dacă îmi atingi părul de acolo cu flacăra, vei primi același 
tratament, m-a ameninţat el. Cum spunea Louise de La Tour că 
sunt femeile fără păr acolo? 

— Erotice. 

M-am aplecat în faţă și i-am strâns ușor marginea urechii între 
dinţi. 

— Îhî. 

— Mă rog, gusturile sunt diferite, am spus. Chacun à son goût 
și așa mai departe. 

— O opinie franţuzească, dacă mă întrebi pe mine. 

— Păi, și nu e adevărat? 

Un chiorăit puternic de maţe mi-a întrerupt munca. Am pus 
deoparte pieptănul și am aruncat o privire ostentativă spre 
copacii întunecați. 

— Fie sunt urși în pădurea asta, fie... de ce nu ai mâncat? 

— Eram ocupat cu animalele, a răspuns el. Unul dintre ponei 
are o copită crăpată și a trebuit să-i pun o cataplasmă. Nu că aș 
avea cine știe ce poftă de mâncare după toate discuțiile astea 
despre mâncatul păduchilor. 

— Ce soi de cataplasmă folosești pentru potcoava unui cal? 
am întrebat, ignorându-i remarca. 

— Diverse lucruri; balega proaspătă e foarte eficientă, de 
pildă. De data asta am folosit frunze de măzăriche pisate, 
amestecate cu miere. 

Desagile cailor fuseseră aruncate lângă focul nostru, la 
marginea poieniței unde bărbaţii îmi ridicaseră cortul. Deși aș fi 
fost dispusă să dorm sub cerul liber, ca și ei, eram 
recunoscătoare pentru stropul de intimitate pe care mi-o oferea 
pânza cortului. Și, după cum remarcase Murtagh cu francheţea 
lui obișnuită, când i-am mulțumit pentru ajutorul dat la ridicarea 
adăpostului, aranjamentul nu era doar pentru beneficiul meu. 

— Și dacă el se mai liniștește între picioarele tale o noapte, 
nimeni n-o să i-o ia în nume de rău, a spus scoțianul mărunţel 
făcând un semn din cap spre Jamie, care era adâncit în 
conversaţie cu câţiva din ceilalți bărbaţi. Totuși nu e nevoie să îi 
faci pe oameni să se gândească prea mult la lucrurile de care 
duc lipsă, nu-i așa? 

— Așa-i, am încuviinţat, cu o voce ușor tăioasă. Foarte grijuliu 
din partea ta. 

Un zâmbet i-a înflorit în colțul gurii, ceea ce se întâmpla rar. 

— Da, grijuliu. 

Am scormonit repede prin desagi și am găsit o bucată de 
brânză și câteva mere. | le-am dat lui Jamie, care le-a examinat 
nedumerit. 

— Fără pâine? a întrebat el. 

— Trebuie să fie niște pâine în cealaltă desagă. Dar mănâncă- 
le pe acelea întâi, o să-ţi prindă bine. 

Jamie împărtășea suspiciunea înnăscută a scoţienilor față de 
fructele și legumele proaspete, deși la pofta lui uriașă de 
mâncare ar fi mâncat aproape orice și în orice cantitate. 

— Mm, a exclamat el, mușcând o gură de măr. Dacă așa spui 
tu, englezoaico. 

— Așa spun eu. Uite, am zis și i-am arătat dinţii. Câte femei 
de vârsta mea cunoști care au încă toţi dinţii? 

Un rânjet i-a dezvăluit dantura excelentă. 

— Da, sunt de acord că ești foarte bine conservată, 
englezoaico, pentru o asemenea cotoroanţă bătrână. 

— Sunt bine hrănită, asta sunt, am replicat. Jumătate din 
oamenii de pe moșia ta suferă de o ușoară formă de scorbut și, 
din câte am văzut pe drum, în alte părți e mai rău. Vitamina C 
previne apariţia scorbutului și merele o au din belșug. 

A luat mărul de la gură și l-a privit suspicios. 

— Merele au vitamina C? 

— Da, am răspuns ferm. O au cele mai multe soiuri de plante 
- portocalele și lămâile sunt cele mai bune, dar desigur nu poți 
avea din acelea aici -, însă ceapa, varza, merele... dacă 
mănânci câte puţin din ele în fiecare zi, nu vei avea scorbut. 
Chiar și plantele verzi și iarba din poiană au vitamina C. 

— Ihî. De asta cerbii nu își pierd dinţii când îmbătrânesc? 

— E foarte posibil. 

A întors mărul pe toate părţile, examinându-l critic, apoi a 
ridicat din umeri. 

— Aha, bine, a spus el mușcând din nou. 

Tocmai mă întorsesem să iau pâinea când un pârâit abia auzit 
mi-a atras atenţia. Cu coada ochiului am surprins o mișcare 
discretă în întuneric și flăcările focului au luminat ceva din 
apropierea capului lui Jamie. M-am întors spre el, strigând chiar 
în momentul în care l-am văzut căzând pe spate de pe buturugă 
și dispărând în bezna nopţii. 

Nu era lună și singurul indiciu despre ceea ce se întâmpla era 
zgomotul unei bătăi teribile în frunzele uscate de anin și sunetul 
unei lupte mute, dar acerbe între bărbaţi, însoţită de mormăieli, 
icneli și ici și acolo câte o înjurătură înfundată. S-a auzit un țipăt 
scurt și ascuţit și pe urmă s-a lăsat o tăcere deplină. A durat 
doar câteva secunde, deși a părut o veșnicie. 

Stăteam încă în picioare, înmărmurită în poziţia iniţială, când 
Jamie a ieșit din întunericul de cărbune al pădurii, aducând un 
captiv, cu braţul răsucit la spate. Slăbindu-și strânsoarea, a 
învârtit silueta întunecată pe călcâie și pe neașteptate i-a tras o 
lovitură făcându-l să se izbească de un copac din spatele lui. 
Bărbatul s-a lovit cu putere de trunchiul copacului, stârnind o 
ploaie de frunze și ghinde, apoi a alunecat ușor în fund pe 
covorul de frunze, ameţit. 

Atrași de zgomot, Murtagh, Ross și alţi doi bărbaţi din neamul 
Fraser s-au materializat lângă foc. Ridicându-l în picioare, l-au 
tras cu de-a sila în cercul de lumină al focului. Murtagh l-a prins 
pe captiv de păr și i-a tras capul pe spate, dezvăluindu-i chipul. 

Era o față micuță, cu oase delicate, cu ochi mari cu gene lungi 
care-i priveau uluiţi pe cei din jur. 

— Dar e doar un băiețel! am exclamat. Nu poate avea mai 
mult de cincisprezece ani! 

— Șaisprezece! a replicat băiatul, scuturând din cap, cu 
simţurile revigorate. Nu că ar face vreo diferenţă, a adăugat el 
trufaș, cu un accent englezesc. Hampshire, mi-am spus în gând. 
Era foarte departe de casă. 

— Așa e, a încuviinţat Jamie întunecat. Șaisprezece ori șaizeci, 
tocmai a încercat foarte dibaci să îmi taie beregata. 

Am băgat de seamă batista înroșită, apăsată într-o parte a 
gâtului. 

— Nu vă spun nimic, a zis băiatul. 

Ochii îi erau ca niște lacuri întunecate pe chipul palid, deși 
lumina flăcărilor sclipea în părul blond. Tinea o mână în faţă, 
strâns lipită de corp; mi-am zis că poate era rănit. În mod 
evident băiatul făcea un efort extraordinar să stea în picioare 
între ceilalți bărbaţi, cu buzele strânse pentru a nu trăda vreo 
expresie de teamă ori durere. 

— Nici nu e nevoie să îmi spui unele lucruri, a zis Jamie, 
analizându-l atent. Unu, ești englez, deci probabil că ajutoarele 
tale sunt în apropiere. Și doi, ești singur. 

— Cum ai știut asta? a întrebat băiatul părând uluit. 

— Presupun că nu m-ai fi atacat dacă nu ai fi crezut că eu și 
cu doamna suntem singuri, a spus Jamie ridicând din sprâncene. 
Dacă mai erai cu cineva care credea același lucru, probabil ţi-ar 
fi sărit deja în ajutor - ia spune-mi ai braţul rupt? Mi s-a părut că 
simt ceva pocnind. Dacă ai fi fost cu altcineva care știa că nu 
suntem singuri, te-ar fi împiedicat să încerci ceva atât de stupid. 

În ciuda acestor concluzii, am băgat de seamă că, la un semn 
discret al lui Jamie, trei dintre bărbaţi se făcuseră nevăzuţi în 
pădure, probabil pentru a căuta alţi intruși. 

Expresia de pe chipul băiatului s-a înăsprit auzindu-și faptele 
descrise drept prostești. Jamie și-a tamponat gâtul, apoi a 
inspectat critic batista. 

— Dacă încerci să ucizi pe cineva pe la spate, flăcăiașule, 
alege un om care să nu stea pe un maldăr de frunze uscate, l-a 
sfătuit el. Și dacă folosești pumnalul cuiva mai mare decât tine, 
alege un loc mai sigur; e destul de riscant să tai gâtul cuiva 
dacă victima nu stă nemișcată să te aștepte pe tine. 

— Mulţumesc pentru aceste sfaturi nepreţuite, a replicat 
băiatul batjocoritor. 

Se descurca destul de bine în atitudinea lui sfidătoare, deși 
privirea îi trecea de la un chip ameninţător și mustăcios la altul. 

Niciunul dintre scoțieni nu ar fi câștigat vreun premiu pentru 
frumuseţe la lumina zilei; pe timpul nopţii nu erau genul cu care 
să vrei să dai ochii într-un loc întunecat. 

— Eşti chiar bine venit, a răspuns Jamie curtenitor. Din păcate 
nu vei mai avea șansa de a le pune în aplicare în viitor. De ce m- 
ai atacat, dacă tot veni vorba? 

Atrași de zgomot, bărbaţii începuseră să se apropie dinspre 
taberele din apropiere, plutind ca niște fantome ivite din pădure. 
Băiatul a scrutat cu privirea cercul de bărbaţi care se tot mărea, 
oprindu-se în cele din urmă asupra mea. A șovăit o clipă, însă a 
răspuns: 

— Speram să o eliberez pe doamnă din custodia dumitale. 

Un mic val de amuzament suprimat a traversat cercul, pentru 
a fi redus la tăcere de un gest scurt al lui Jamie. 

— Înţeleg, a spus Jamie evaziv. Ne-ai auzit vorbind și ai tras 
concluzia că doamna e englezoaică și de origine nobilă. In 
vreme ce eu... 

— În timp ce dumneata, domnule, ești un proscris lipsit de 
conștiință, căruia i s-a dus faima pentru violenţă și pungășie! 
Chipul și descrierea dumitale apar peste tot în Hampshire și 
Sussex! Te-am recunoscut îndată; ești un rebel și un desfrânat 
lipsit de scrupule! a izbucnit băiatul înfierbântat, cu chipul de un 
roșu mai aprins decât flăcările. 

Mi-am mușcat buza privind în jos spre pantofi pentru a nu 
întâlni privirea lui Jamie. Ă 

— Aha, bun. Așa e precum spui, a încuviinţat Jamie vesel. In 
cazul ăsta, poate binevoiești să îmi oferi un motiv pentru care să 
nu te ucid pe loc? 

Trăgându-și încet jungherul din teacă, l-a răsucit delicat, 
făcând flăcările să-i lucească pe tăiș. 

Sângele îi pierise din obraji, prefăcându-l într-o nălucă în 
semiîntuneric, dar auzind aceasta s-a îndreptat de spate, 
smucindu-se din mâinile paznicilor care îl ţineau din ambele 
părţi. 

— Mă aşteptam la asta. Și sunt pregătit să mor, a spus el, 
încordându-și umerii. 

Jamie a înclinat fruntea gânditor, apoi, aplecându-se, a așezat 
lama jungherului în foc. O dâră de fum s-a ridicat în jurul 
metalului care se înnegrea, mirosind puternic a fier ars. Cu toții 
priveam cu o fascinaţie mută când flacăra, un albastru spectral 

acolo unde atingea tâișul, părea să trezească la viață oţelul 
ucigător într-un șuvoi de căldură de un roșu aprins. 

Înfășurându-și mâna în pânza pătată de sânge, Jamie a tras 
cu atenție jungherul din foc. A înaintat cu pași rari spre băiat, 
lăsând lama să coboare, parcă din proprie voinţă, până când a 
atins vesta băiatului. Din pânza înfășurată în jurul mânerului 
ieșea un miros puternic de ars, ce s-a intensificat odată ce 
jungherul a urcat pe partea din faţă a vestei. Vârful, înnegrindu- 
se pe măsură ce se răcea, s-a oprit la câţiva centimetri de 
bărbia crispată, îndreptată în sus. Vedeam firicelele subțiri de 
transpiraţie sclipind pe gâtul subțire și încordat al băiatului. 

— Ai bine, mi-e teamă că nu sunt pregătit să te ucid - pentru 
moment. 

Vocea blândă a lui Jamie era ușor amenințătoare și cu cât era 
mai controlată, cu atât era mai înspăimântătoare. 

— Cu cine ai venit la luptă? 

Întrebarea a lovit ca un bici, făcându-i pe cei care au auzit-o 
să tresară. Vârful jungherului s-a apropiat și mai mult, fumegând 
în vântul nopţii. 

— N-n... n-o să-ţi spun! s-a bâlbâit băiatul. 

A strâns din buze și tremurul lor a coborât pe gâtul delicat. 

— N-o să-mi spui nici cât de departe sunt camarazii tăi? Nici 
în ce număr? Nici în ce direcţie se îndreaptă? 

Întrebările erau din nou rostite lent, însoţite de o mișcare 
ușoară a lamei de-a lungul bărbiei băiatului. Ochii îi fugeau în 
toate părțile, ca ai unui cal speriat, dar a clătinat cu putere din 
cap, fluturându-și părul auriu. Ross și Kincaid și-au întețit 
strânsoarea pe brațele băiatului. Lama întunecată a apăsat 
deodată cu toată lungimea, adânc sub unghiul bărbiei. S-a auzit 
un țipăt slab și în aer a plutit mirosul greu de piele arsă. 

— Jamie! am spus, incapabilă să mă stăpânesc din cauza 
șocului. 

Nu s-a întors să mă privească; a rămas cu privirea fixată 
asupra prizonierului, care, eliberat din strânsoare, se prăbușise 
în genunchi pe mormanul de frunze uscate, cu mâna strânsă la 
gât. 

— Asta nu te privește, doamnă, a spus el printre dinți. 

Întinzând braţul, l-a prins pe băiat de partea din faţă a cămășii 
și l-a smucit în sus, trăgându-l în picioare. Șovăind, lama 
jungherului s-a ridicat între ei și s-a oprit chiar sub ochiul stâng 

al băiatului. Jamie și-a plecat capul într-o parte într-o întrebare 
mută, pentru a primi drept răspuns o minimă, dar hotărâtă 
clătinare din cap. 

Glasul băiatului nu era mai mult decât o șoaptă tremurată; a 
fost nevoit să își dreagă vocea pentru a se face auzit. 

— N-nu, a spus el. Nu. Nu îmi poţi face nimic pentru a mă 
determina să îţi spun ceva. 

Jamie l-a mai ţinut o clipă, privindu-l drept în ochi, apoi a dat 
drumul pânzei strânse în pumn și a făcut un pas în spate. 

— Nu, a spus el încet. Nu cred că aș putea. Să îţi fac ţie. Dar 
doamnei? 

La început nu am realizat că vorbea despre mine, până când 
m-a apucat de încheietura mâinii și m-a tras cu putere spre el, 
făcându-mă să mă împiedic ușor pe pământul bolovănos. M-am 
împleticit spre el și mi-a răsucit braţul la spate cu brutalitate. 

— Poate că ţi-e indiferent ce se întâmplă cu tine, dar poate ai 
o oarecare grijă pentru onoarea doamnei, din moment ce te-ai 
expus unui asemenea risc să o salvezi. 

Întorcându-mă spre el, și-a înfipt degetele în părul meu, mi-a 
tras capul pe spate și m-a sărutat cu o brutalitate deliberată 
care m-a făcut să mă zbat involuntar. 

Dându-mi drumul la păr, m-a tras cu putere spre el, cu faţa 
spre băiatul aflat de cealaltă parte a focului. Ochii tânărului erau 
enormi, reflectând îngroziţi flăcările în pupilele întunecate și 
largi. 

— Dă-i drumul! a cerut el răgușit. Ce ai de gând să faci cu ea? 

Mâinile lui Jamie s-au îndreptat spre gulerul rochiei mele. Cu o 
smuci- tură bruscă, a smuls pânza rochiei și a corsajului, 
expunându-mi aproape în totalitate sânii. Reacţionând instinctiv, 
l-am lovit în vintre. Băiatul a icnit și s-a repezit în faţă, dar a fost 
imediat oprit de Ross și Kincaid. 

— Din moment ce întrebi, s-a auzit din spatele meu vocea 
jovială a lui Jamie, intenţionez să o violez pe această doamnă 
chiar sub ochii tăi. Și pe urmă le-o voi da oamenilor mei să facă 
ce vor cu ea. Poate vei dori și tu o tură înainte să te ucid? Un 
bărbat nu ar trebui să moară flăcău, nu crezi? 

Acum mă luptam cu toată seriozitatea, cu braţul ţinut într-o 
strânsoare de oţel la spate, protestele mele reduse la tăcere de 
palma mare și caldă a lui Jamie care îmi acoperea gura. Mi-am 
înfipt dinţii cu putere în podul palmei lui, simțind în gură gustul 

de sânge. Și-a smuls îndată mâna cu un strigăt înăbușit, dar și-a 
așezat-o aproape imediat la loc, vârându-mi un căluș de cârpe 
între dinţi. Am început să strig înfundat când mâinile lui Jamie 
au coborât iute peste umerii mei, forțând pânza sfâșiată a 
rochiei mele să se desfacă și mai mult. Rupând pânza și finetul 
straielor mele, m-a dezgolit până la mijloc, lipindu-mi mâinile pe 
lângă trup. L-am văzut pe Ross uitându-se la mine și apoi iute în 
altă parte, fixându-și încăpățânat privirea pe prizonier, cu obrajii 
îmbujoraţi. Kincaid, care nu avea mai mult de nouăsprezece ani, 
se holba uluit, cu gura căscată, parcă vrând să prindă muște. 

— Oprește-te! 

Vocea băiatului tremura, însă mai degrabă de furie decât de 
teamă. 

— Dumneata... ești un poltron mizerabil! Cum îndrăznești să 
dezonorezi o doamnă, șacal scoţian ce ești! 

A rămas nemișcat o clipă, cu pieptul ridicându-se și coborând 
de furie, apoi s-a hotărât. A ridicat capul cu bărbia în aer. 

— Prea bine. Văd că nu am nicio șansă cu onoarea. Elibereaz- 
o pe doamnă și îţi voi spune ce dorești să afli. 

Una din mâinile lui Jamie s-a ridicat o clipă de pe umărul meu. 
Eu nu am observat, însă Ross a dat imediat drumul braţului rănit 
al băiatului și a fugit să îmi ia mantia căzută la pământ în 
agitația stârnită de capturarea băiatului. Jamie mi-a tras 
amândouă braţele la spate și smulgându-mi centura, mi le-a 
legat la spate. Luând mantia de la Ross, mi-a așezat-o pe umeri 
și a legat-o cu grijă. S-a retras un pas în spate, a făcut o 
plecăciune ironică spre mine, apoi s-a întors spre prizonierul 
său. 

— Ai cuvântul meu că nu-i voi mai face avansuri doamnei, a 
spus el. 

Tonul vocii putea trece ușor drept furie și poftă nesatisfăcută, 
abia stăpânite; se abţinea cu greu să nu râdă, și l-aș fi ucis cu 
mare bucurie. 

Cu chipul împietrit, băiatul a oferit informaţia cerută, 
răspunzând scurt. 

Numele său era William Grey, al doilea fiu al vicontelui 
Melton. Insoţea un regiment de două sute de soldaţi, călătorind 
spre Dunbar, cu intenţia de a se uni acolo cu armata generalului 
Cope. În acel moment, tovarășii lui îşi aveau tabăra undeva la 
cinci kilometri spre apus. El, William, plimbându-se prin pădure, 

văzuse lumina de la focul nostru și venise să investigheze. Nu, 
nu mai era nimeni cu el. Da, trupele aveau mult armament, 
șaisprezece tunuri urcate în căruţe trase de cai și două 
aruncătoare de proiectile de patruzeci de centimetri. Majoritatea 
soldaților erau înarmaţi cu muschete și mai era o companie cu 
treizeci de călăreți. 

Băiatul începea să cedeze sub presiunea combinată a 
interogatoriului și a braţului rănit, însă a refuzat să stea jos. In 
schimb, s-a rezemat de copac, sprijinindu-și cotul în palma 
stângă. 

Întrebările au durat aproape o oră, reluate iar și iar, scoțând 
în evidență discrepanţele, hiperbolizând detaliile, analizând 
fiecare omisiune ciudată și fiecare punct trecut cu vederea. 
Satisfăcut în cele din urmă, Jamie a oftat adânc și s-a întors de 
la băiat care s-a ghemuit sub stejarul umbros. A ridicat o mână 
fără să scoată un cuvânt; Murtagh, ca de obicei ghicindu-i 
intenţia, i-a întins un pistol. 

S-a întors spre prizonier, verificând cum funcționează și cum 
se încarcă. Cei treizeci de centimetri de metal ghintuit 
străluceau întunecat, lumina focului scânteind argintie pe 
trăgaci și cocoș. 

— Inimă sau cap? a întrebat Jamie într-o doară, ridicând capul 
în cele din urmă. 

— Ha? 

Băiatul a căscat gura, neînţelegând întrebarea. 

— Te voi împușca, a explicat Jamie răbdător. Spionii sunt de 
obicei spânzurați, dar din respect pentru galanteria ta, sunt 
dispus să îţi ofer o moarte rapidă și curată. Preferi să primești 
glonţul în cap sau în inimă? 

Băiatul s-a ridicat repede, îndreptându-și umerii. 

— Ah, ah, da, desigur, a spus umezindu-și buzele și înghițind 
în gol. Cred că în... în inimă. Mulţumesc, a adăugat el, după ce 
s-a mai gândit o clipă. 

Și-a ridicat bărbia, strângând din buzele care încă mai păstrau 
trăsături moi și copilărești. 

Înclinând din cap, Jamie a armat pistolul cu un clic ce a 
răsunat în tăcerea de sub stejari. 

— O clipă! a spus prizonierul. 

Jamie l-a privit întrebător, cu pistolul ridicat spre pieptul slab. 

— Ce asigurare am că doamna va fi în siguranţă după ce eu... 
după ce eu nu voi mai fi? a întrebat băiatul, privind războinic în 
jur la cercul de bărbați. 

Singura mână bună îi era strânsă aprig, dar tot tremura. Ross 
a pufnit în râs, mimând un strănut. 

Jamie a coborât pistolul, stăpânindu-se perfect și afișând o 
expresie solemnă. 

— Ei bine, a spus el cu un puternic accent scoţian, ai cuvântul 
meu, desigur, deși înțeleg că nu ai încredere în cuvântul unui... 
unui poltron scoţian, a continuat schițând un zâmbet involuntar. 
Poate dacă doamna însăși te va asigura...? 

A ridicat o sprânceană în direcția mea și Kincaid a sărit îndată 
să mă elibereze, încercând stângaci să îmi scoată căușul. 

— Jamie! am exclamat furioasă, liberă în sfârșit să vorbesc. 
Este de neconceput! Cum ai putut să faci așa ceva? Ești... ești! 

— Un poltron? a sugerat el binevoitor. Sau șacal, dacă îţi 
place mai mult. Ce spui, Murtagh, a întrebat, întorcându-se spre 
locotenentul său, sunt un poltron sau un șacal? 

Murtagh i-a adresat o strâmbătură dezagreabilă. 

— Aș spune că ești mâncat dacă îţi dezlegi femeia fără un 
jungher în mână. 

Jamie s-a întors spre prizonier, scuzându-se. 

— Trebuie să îmi cer iertare faţă de soţia mea pentru că am 
forțat-o să ia parte la această înscenare. Te asigur că 
participarea ei a fost întrutotul împotriva voinţei ei. 

Și-a examinat trist în lumina focului palma mușcată. 

— Soţia dumitale! 

Băiatul ne privea uluit când pe mine, când pe Jamie. 

— De asemenea te asigur că deși doamna onorează ocazional 
patul meu cu prezenţa ei, nu o face niciodată sub ameninţare. Și 
nici acum nu o va face, a adăugat el apăsat, dar nu o dezlega 
încă, Kincaid. 

— James Fraser, am mărâit printre dinţii încleștaţi. Dacă te 
atingi de băiatul acela, te asigur eu că niciodată n-o să mai 
împart patul cu tine! 

Jamie a ridicat o sprânceană. Caninii lui au sclipit o secundă în 
lumina flăcărilor. 

— Ah, asta e o ameninţare serioasă, pentru un destrăbălat 
lipsit de scrupule ca mine, dar într-o asemenea situaţie propriile 

mele interese nu sunt importante. La urma urmelor, războiul e 
război. 

Pistolul, coborât mai devreme, a fost din nou ridicat. 

— Jamie! am strigat. 

Jamie a lăsat din nou pistolul în jos și s-a întors spre mine 
extrem de răbdător. 

— Da? 

Am tras adânc aer în piept, pentru a controla tremurul de 
furie din voce. Puteam doar să-mi imaginez planul său și speram 
că procedez cum trebuie. Dacă era așa sau mă înșelam, când 
totul avea să se sfârșească... mi-am înăbușit o viziune extrem 
de plăcută în care Jamie se zvârcolea la picioarele mele în timp 
ce eu îl călcam pe gât, pentru a mă putea concentra asupra 
rolului pe care îl aveam de jucat acum. 

— Nu ai nicio dovadă că băiatul e spion, am spus. Susţine că a 
dat peste noi din întâmplare. Cine nu ar fi curios dacă ar vedea 
un foc în pădure? 

Jamie a încuviinţat din cap, urmărind raţionamentul. 

— Da, dar cum rămâne cu tentativa de a mă ucide? Spion sau 
nu, a încercat să mă omoare și recunoaște asta. 

Și-a pipăit delicat zgârietura încă sensibilă de pe gât. 

— Normal, am spus înfierbântată. A zis că știa că ești proscris. 
Pe capul tău e pusă o blestemată de recompensă, pentru 
Dumnezeu! 

Jamie și-a frecat gânditor obrazul, apoi s-a întors spre 
prizonier. 

— Hm, e un punct de vedere, a spus el. William Grey, 
avocatul tău pledează bine în favoarea ta. Nici Inălţimea Sa, 
prințul Charles, nici eu nu executăm persoane pe nedrept, 
dușman ori ba. 

L-a chemat pe Kincaid făcându-i semn cu mâna. 

— Kincaid, tu și cu Ross duceţi-l pe acest bărbat spre locul 
unde susţine că se află tabăra lui. Dacă informaţia pe care ne-a 
oferit-o se dovedește a fi adevărată, legaţi-l de un copac la un 
kilometru de tabără. Prietenii lui îl vor găsi acolo mâine. Dacă ce 
ne-a spus nu e adevărat... - s-a oprit și l-a fixat cu o privire rece 
pe prizonier -, tăiaţi-i beregata. 

L-a privit pe băiat drept în faţă, și a zis cât se poate de serios: 

— Îți cruţ viaţa. Sper că o vei folosi așa cum trebuie. 

S-a dus în spatele meu și mi-a tăiat legătura de pânză de la 
mâini. Când m-am întors furioasă, mi-a făcut semn spre băiat, 
care se lăsase deodată la pământ, sub stejar. 

— Fii bună și îngrijește-i brațul băiatului înainte să plece? 

Pretinsa încruntătură feroce a dispărut, lăsându-i chipul lipsit 
de expresie precum un zid. Pleoapele îi erau coborâte, 
împiedicându-mă să îi întâlnesc privirea. 

Fără un cuvânt, m-am apropiat de băiat și m-am așezat în 
genunchi lângă el. Părea cu totul năucit și nu s-a împotrivit 
câtuși de puţin la examinarea mea sau la manevrele ulterioare, 
deși trebuie să fi fost dureroase. 

Corsajul desfăcut îmi aluneca întruna de pe umeri și am 
bombănit în barbă în timp ce ridicam fie o parte, fie cealaltă 
pentru a zecea oară. Oasele antebraţului băiatului erau firave și 
ascuţite pe sub piele, ușor mai groase decât ale mele. Am puso 
atelă și am legat-o cu propriul meu șal. 

__— Este o fractură simplă, i-am spus cu un ton impersonal. 
Incearcă să ţii braţul nemișcat cel puţin două săptămâni. 

A încuviinţat din cap, fără să se uite la mine. 

Jamie stătea în tăcere pe o buturugă și mă privea în timp ce îl 
îngrijeam pe băiat. Cu respiraţia întretăiată, m-am apropiat de el 
și l-am plesnit cu toată puterea. Lovitura i-a lăsat o urmă albă 
pe un obraz și i-a făcut ochii să lăcrimeze, dar nu s-a mișcat și 
nu a schițat niciun gest. 

Kincaid l-a ridicat pe băiat în picioare și i-a tras o palmă pe 
spate, împingându-l spre marginea poienii. Ajuns acolo, s-a oprit 
și s-a întors. Evitând să se uite spre mine, i-a vorbit doar lui 
Jamie: 

— lţi datorez viaţa mea, a spus el ceremonios. Aș fi preferat 
să nu fie cazul, dar din moment ce mi-ai oferit cu forța acest 
dar, trebuie să-l iau ca pe o datorie de onoare. Sper să îmi 
plătesc această datorie în viitor, și odată ce o voi face... 

Glasul băiatului a tremurat ușor de ură stăpânită, pierzându-și 
caracterul formal sub imboldul sentimentelor sale sincere: 

— ... te voi ucide! 

Jamie s-a ridicat de pe buturugă cât era de lung. Chipul îi era 
calm și serios. S-a înclinat grav spre prizonierul său care pleca. 

— In acest caz, sire, trebuie să sper că nu ne vom mai întâlni. 

Băiatul și-a îndreptat umerii și a întors ţeapăn plecăciunea. 

— Un Grey nu uită niciodată o datorie, domnule, a spus el, și 
s-a făcut nevăzut în beznă, însoţit de Kincaid care-l ţinea de 
brat. 

Au rămas în așteptare o clipă, cu răsuflarea întretăiată, în 
vreme ce zgomotul de pași înaintând prin frunze s-a îndepărtat 
în pădurea întunecată. 

Apoi au început să râdă, mai întâi un bărbat a pufnit ușor pe 
nas, urmat de chicotul altuia. Râsul a devenit tot mai tare, 
cuprinzând toată adunarea. 

Jamie a făcut un pas în mijloc, privindu-și oamenii. Râsul s-a 
curmat dintr-odată. Uitându-se în jos spre mine, a spus scurt: 

— Du-te în cort. 

Pus în gardă de expresia mea, mi-a prins încheietura mâinii 
înainte de a-mi putea ridica braţul. 

— Dacă ai de gând să mă plesnești din nou, cel puţin lasă-mă 
să întorc și celălalt obraz, a spus sec. În plus, cred că te pot 
scăpa de acest deranj. Totuși, te sfătuiesc să te duci în cort. 

Dându-mi drumul la braț, a pășit în afara luminii focului și cu 
un semn poruncitor din cap, i-a adunat în jurul lui pe bărbaţii 
împrăștiați într-un grup șovăitor și circumspect. Il priveau cu 
ochi enormi, adânciţi în orbitele umbrite de întunericul din jur. 

Nu am înțeles tot ce spunea, căci vorbea într-o amestecătură 
ciudată de galeză și engleză, însă am dedus că întreba, pe un 
ton calm și lent care părea să îi împietrească pe cei cu care 
vorbea, cine stătuse de pază în acea seară. 

Cei prezenți și-au aruncat priviri furișe unii altora, apoi s-au 
foit neliniștiţi, unindu-se parcă în faţa primejdiei. Dar pe urmă 
doi bărbaţi au pășit în faţă, s-au uitat scurt în sus, apoi și-au 
aţintit privirea în pământ și au rămas umăr la umăr, lipsiţi de 
protecția tovarășilor lor. 

Erau fraţii McClure, George și Sorley. Apropiaţi de vârstă, 
undeva pe la treizeci de ani, stăteau copleșiți de rușine, 
degetele mâinilor bătătorite de muncă parcă încercând să se 
atingă și să se unească, ca pentru a căuta un adăpost cât de 
mic împotriva furtunii care se apropia. 

Câteva clipe s-au scurs fără cuvinte în vreme ce Jamie i-a 
măsurat cu privirea pe cei doi străjeri culpabili. Au urmat cinci 
minute lungi și chinuitoare, toate marcate de aceeași voce 
calmă și domoală. Nu se auzea niciun sunet din adunare și cei 
doi McClure, bărbaţi voinici, păreau să se facă tot mai mici sub 

greutatea acestei voci. Mi-am șters palmele transpirate de 
rochie, bucuroasă că nu înţelegeam tot ce spunea și începând 
să regret că nu ascultasem porunca lui Jamie de a mă întoarce 
în cort. În clipa următoare am regretat și mai mult, când Jamie s- 
a întors deodată spre Murtagh, care, așteptând porunca, era 
pregătit cu o curea de piele lungă de aproape un metru, 
înnodată la un capăt pentru a putea fi ţinută bine. 

— Dezbrăcaţi-vă și întorceţi-vă cu spatele la mine, amândoi. 

Cei doi McClure s-au mișcat îndată, degetele groase bâjbâind 
în căutarea chiotorilor cămășilor, parcă bucuroși să se 
conformeze, ușurați că preliminariile se încheiau și sosise 
momentul socotelilor. 

Am crezut că o să mi se facă rău, deși mi-am dat seama că 
pedeapsa era considerată ușoară, după standardele aplicate 
unor asemenea fapte. În poiană nu se auzea niciun sunet cu 
excepţia șfichiuitului curelei și a unui icnet sau a unui geamat 
răzleț al bărbatului care era biciuit. 

La cea din urmă lovitură, Jamie a coborât cureaua pe lângă 
trup. Transpira din abundență și pânza murdară a cămășii îi era 
lipită de spate. A înclinat capul spre cei doi McClure alungându-i 
și și-a șters fața cu mâneca în timp ce unul dintre bărbaţi s-a 
aplecat anevoie să ridice cămășile abandonate, iar fratele lui, 
tremurând și el, îl sprijinea din cealaltă parte. 

În timpul aplicării pedepsei bărbaţii din poiană păreau să fi 
încetat să mai respire. Acum, un tremur a trecut prin grup, ca și 
cum au răsuflat cu toţii odată de ușurare. 

Jamie i-a străfulgerat cu privirea, clătinând ușor din cap. 
Vântul de noapte se întețea, înfiorându-i și ridicându-i părul din 
vârful capului. 

— Nu ne putem permite nicio scăpare, mo duinnen, a spus el 
cu blândețe. Din partea nimănui. Și asta mă include și pe mine, 
a zis, trăgând adânc aer în piept și buzele i s-au strâmbat trist. 
Focul meu deschis l-a adus pe băiat spre noi. 

Noi broboane de sudoare i-au apărut pe frunte și a trecut o 
mână brusc peste faţă, ștergând-o apoi de kilt. A înclinat capul 
spre Murtagh, care stătea încruntat deoparte de ceilalți bărbaţi, 
și i-a întins cureaua de piele. 

— Te rog, fă-mi un serviciu, domnule. 

Ezitând o clipă, Murtagh a întins o mână noduroasă și a luat 
cureaua. O expresie amuzată parcă a sclipit în ochii negri ai 
micului scoţian. 

— Cu plăcere, sire. 

Jamie s-a întors cu spatele la oamenii lui și a început să își 
desfacă nasturii cămășii. Privirea lui s-a oprit asupra mea, care 
stăteam ţintuită locului între copaci, și o sprânceană s-a ridicat 
într-o întrebare ironică. Voiam să asist la biciuirea lui? Am 
clătinat din cap frenetic, am făcut stânga împrejur și m-am 
îndepărtat bâjbâind printre copaci, urmându-i tardiv sfatul. 

a 

Dar nu m-am întors în cort. Nu puteam suporta gândul de a 
sta închisă în el; simțeam că mă apasă pieptul și aveam nevoie 
de aer. 

L-am găsit pe coama unei mici ridicături, chiar în spatele 
cortului. M-am oprit deodată într-un luminiș mic, m-am aruncat 
la pământ cât eram de lungă și mi-am pus ambele braţe peste 
cap. Nu voiam să aud nici cel mai mic ecou al ultimului act al 
dramei de lângă focul din spatele meu. 

Simţeam iarba aspră, rece pe pielea goală și m-am ghemuit 
să mă învelesc cu mantia. Protejată ca într-un cocon, am rămas 
nemișcată, ascultându-mi bătăile inimii, așteptând ca tumultul 
din interiorul meu să se potolească. 

Ceva mai târziu am auzit bărbaţii trecând pe lângă mine în 
grupuri mici de câte patru sau cinci, întorcându-se la locurile lor 
de dormit. Înăbușite de faldurile stofei, nu le puteam distinge 
cuvintele, însă vocile lor păreau îngândurate, poate ușor uluite. 
A mai trecut un timp până să realizez că era acolo. Nu a vorbit și 
nu a scos niciun sunet, dar am știut deodată că era în apropiere. 
Când m-am rostogolit și m-am ridicat, i-am văzut silueta 
întunecată pe o piatră, cu capul odihnindu-se pe antebrațele 
încrucișate peste genunchi. 

Prinsă între impulsul de a-l mângâia și a-i sparge capul cu o 
piatră, am rămas imobilă. 

— Ești bine? am întrebat după o clipă, ceva mai rece. 

— Da, sunt binișor. 

S-a ridicat și s-a întins, mișcându-se cu multă băgare de 
seamă și oftând din rărunchi. 

— Îmi pare rău pentru rochie, a spus el o clipă mai târziu. 

Am realizat că îmi vedea pielea goală strălucind în întunericul 
palid și mi-am tras brusc marginile mantiei. 

— O, pentru rochie? am întrebat cu o voce tăioasă. 

A oftat din nou. 

— Da, și pentru restul, a zis, s-a oprit, apoi a continuat. Mă 
gândisem că poate ai fi dispusă să îţi sacrifici modestia pentru 
ca eu să nu fiu nevoit să îi fac rău băiatului, dar în împrejurările 
date, nu aveam timp să îţi cer permisiunea. Dacă am greșit, 
atunci îţi cer iertare, doamnă. 

— Vrei să spui că l-ai mai fi torturat? 

Era iritat și nu s-a deranjat să o ascundă. 

— Torturat, ce să spun! Doar nu l-am rănit. 

Mi-am strâns mai bine faldurile mantiei pe lângă mine. 

— Ah, deci nu consideri că rupându-i braţul și arzându-l cu un 
cuțit încins l-ai rănit? 

— Nu, nu consider. 

A înaintat iute câţiva pași prin iarbă și m-a prins de braț, 
întorcându-mă cu fața spre el. 

— Ascultă-mă. El singur și-a rupt braţul ca prostul, încercând 
să rupă un lanţ care nu se putea rupe. Este un băiat curajos, dar 
nu are experiență în lupta corp la corp. 

— Și cuțitul? 

— Pff! a pufnit el. Are o rană micuță sub o ureche pe care 
până mâine la cină nici n-o s-o mai simtă. Probabil l-a durut 
puţin, dar am făcut-o ca să-l sperii, nu ca să-l rănesc. 

— Ah! 

M-am retras și m-am întors spre pădurea întunecată, căutând 
cortul nostru. Vocea lui m-a ajuns din spate. 

— L-aș fi putut nenoroci, englezoaico. Dar ar fi fost foarte 
neplăcut și probabil ar fi rămas cu urme pe viaţă. Aș prefera să 
nu folosesc asemenea mijloace dacă nu sunt nevoit. Să nu uiţi, 
englezoaico - vocea lui m-a urmărit în beznă, cu o notă de 
avertisment -, uneori aș putea fi nevoit să o fac. Trebuia să aflu 
unde sunt tovarășii lui, ce arme au și toate celelalte. Nu îl 
puteam speria încât să îmi spună; aveam de ales între a-l păcăli 
și a-l nenoroci. 

— El ţi-a spus că nu-i poţi face nimic pentru a-l determina să 
vorbească. 

— Hristoase, a spus el, cu o voce obosită, sigur că aș fi putut. 
Poţi convinge pe oricine dacă ești pregătit să îl rănești suficient 
de mult. Eu știu asta mai bine decât oricine. 

— Da, am spus în șoaptă. Probabil că știi. 

Pentru câteva clipe am rămas amândoi nemișcaţi, fără să 
scoatem un cuvânt. Auzeam murmurele bărbaţilor pregătindu- 
se de culcare și din când în când zgomot de cizme pe pământul 
tare, însoţit de foșnetul frunzelor în copaci înșiraţi ca o barieră 
împotriva frigului toamnei. Ochii mei se acomodaseră suficient 
cu întunericul încât să disting conturul cortului nostru, cam la 
zece metri depărtare sub coroana unei zade uriașe. li vedeam și 
silueta neagră a lui Jamie în lumina lunii. 

— Prea bine, am spus în cele din urmă. Prea bine. Având în 
vedere că aveai de ales între ce ai făcut și ce ai fi putut face... 
da, bine. 

— Mulţumesc. 

Nu îmi dădeam seama dacă zâmbea sau nu, dar după tonul 
vocii, zâmbea. 

— Dar mai departe te-ai jucat cu focul, am spus. Dacă eu nu 
ți-aș fi oferit o scuză pentru a nu-l omori, ce-ai fi făcut? 

Silueta masivă s-a foit ușor și a ridicat din umeri, iar din 
întuneric s-a auzit un râs slab. 

— Nu știu, englezoaico. Mi-am imaginat că o să te gândești tu 
la ceva. Dacă nu te-ai fi gândit... probabil că aș fi fost nevoit să 
îl împușc pe băiat. Nu puteam să îl dezamăgesc și să îl las pur și 
simplu să plece, nu-i așa? 

— Scoţian ticălos! am exclamat cu răceală. 

A oftat adânc, exasperat. 

— Englezoaico, am fost înjunghiat, mușcat, plesnit și biciuit de 
când m-am așezat să mănânc cina - pe care nici nu am apucat 
să o termin. Nu îmi place să sperii copiii și nici nu îmi place să 
biciuiesc bărbaţi, și totuși a trebuit să le fac pe amândouă. Două 
sute de englezi își au tabăra la cinci kilometri depărtare și habar 
nu am ce să fac în privința lor. Sunt obosit, rănit și flămând. 
Dacă ai cât de puţină milă femeiască în tine, aș avea nevoie de 
ea. 

Suna atât de îndurerat încât am izbucnit în râs fără să vreau. 
M-am ridicat și m-am îndreptat spre el. 

— Probabil că ţi-ar prinde bine. Vino aici și o să vedem dacă 
găsesc o firimitură. 

Își pusese din nou cămașa descheiată pe umeri, fără a se 
obosi să o încheie. Mi-am strecurat palmele sub ea, peste pielea 
fierbinte și rănită de pe spate. 

— Nu ţi-a tăiat pielea, am spus, pipăindu-l cu grijă. 

— Cureaua nu taie, doar ustură. 

l-am scos cămașa și l-am așezat jos pentru a-i spăla spatele 
cu un burete îmbibat cu apă rece de la izvor. 

— Mai bine? am întrebat. 

— Mmm. 

Mușchii umerilor s-au relaxat, dar a tresărit ușor când i-am 
atins un punct care părea mai sensibil. 

Mi-am îndreptat atenția spre zgârietura de sub ureche. 

— Nu l-ai fi împușcat, nu-i așa? 

— Drept cine mă iei, englezoaico? a întrebat el prefăcându-se 
jignit. 

— Drept un poltron scoţian. Sau cel mai bine, un proscris lipsit 
de conștiință. Cine știe de ce ar fi capabil un asemenea individ? 
Ca să nu mai vorbim despre un desfrânat fără scrupule. 

A râs și el, umărul zguduindu-se sub mâna mea. 

— Întoarce capul! Dacă vrei milă femeiască, va trebui să stai 
nemișcat în timp ce ţi-o administrez. 

— Mmm. 

O clipă s-a lăsat tăcerea. 

— Nu, a spus în cele din urmă. Nu l-aș fi împușcat. Dar trebuia 
să îi salvez cumva onoarea după ce l-am făcut să se simtă 
ridicol în privinţa ta. E un flăcău curajos; merita să se simtă 
demn de a fi ucis. 

— Niciodată n-o să înțeleg bărbaţii, am murmurat dând din 
cap și ungându-i zgârietura cu puţină alifie de gălbenele. 

A întins braţul în spate după mâinile mele și și le-a ridicat 
împreunate la obraz. 

— Nu e nevoie să mă înţelegi, englezoaico, a spus el în 
șoaptă. Atât timp cât mă iubești, a spus aplecându-și fruntea și 
sărutându-mi tandru palmele împreunate. Și cât mă hrănești, a 
adăugat el dându-le drumul. 

— O, milă femeiască, iubire și hrană? am spus râzând. Nici nu 
ceri mult. 

În desagi erau turte de ovăz, brânză și puţină șuncă. 
Tensiunile și absurdităţile ultimelor două ceasuri fuseseră mai 
istovitoare decât realizasem și am cinat și eu flămândă. 

Murmurul bărbaţilor din jurul nostru se stinseseră de pe acum 
și niciun sunet, nicio sclipire de foc nepăzit nu sugera că ne 
aflam la mii de kilometri depărtare de vreun suflet de om. Doar 
vântul foșnea neobosit printre frunze, făcând din când în când 
câte o crenguță uscată să alunece printre ramuri. Jamie s-a lăsat 
pe spate rezemându-se de un copac, cu chipul abia vizibil în 
lumina stelelor, dar cu trupul fremătând de neastâmpăr. 

— Îți dau cuvântul meu de cavaler că nu te voi deranja cu 
avansurile mele dezgustătoare. Asta înseamnă că dacă nu mă 
inviţi să împart patul cu tine, voi fi nevoit să dorm cu Murtagh 
sau Kincaid. Și Murtagh sforăie. 

— Și tu sforăi, am răspuns. 

L-am privit o clipă, apoi m-am scuturat, lăsând jumătate din 
rochia mea distrusă să îmi alunece de pe umeri. 

— Păi, oricum primul pas spre seducerea mea a fost făcut. 

Mi-am scuturat și celălalt umăr și pânza sfâșiată a alunecat 
până la mijloc. 

— Ai face bine să vii să faci treaba așa cum se cuvine. 

Căldura brațelor sale era precum mătasea încălzită, 
alunecând peste pielea mea rece. 

— Ah, păi, mi-a murmurat la ureche, războiul e război, nu? 

e 

— Nu mă pricep deloc la ani, am spus cândva, mai târziu cu 
fața spre cerul încărcat de stele. Miguel Cervantes s-a născut? 

Jamie stătea întins vrând-nevrând - pe burtă lângă mine, 
capul și umerii ieșind de sub adăpostul cortului. Un ochi s-a 
deschis greoi și s-a rotit spre orizontul de la est negăsind nici 
urmă de răsărit, s-a întors și s-a oprit pe chipul meu, cu o 
expresie de resemnare iritată. 

— Ţi-a venit deodată pofta să discuţi despre romane spaniole? 
a întrebat el, puţin aspru. 

— Nu chiar, am spus. Doar mă întrebam dacă îţi e cunoscut 
termenul de „donchișotesc”. 

S-a ridicat în coate, frecându-și capul cu ambele mâini pentru 
a se trezi cu totul, apoi s-a întors spre mine, clipind, dar alert. 

— Cervantes s-a născut cu aproape două sute de ani în urmă, 
englezoaico, și eu, beneficiind de o educaţie aleasă, da, îl 
cunosc pe acest domn. Doar nu vrei să sugerezi ceva personal 
cu ultima remarcă, sper. 

— Te doare spatele? 

Și-a încordat umerii pentru a testa. 

— Nu prea mult. Sunt puţin sensibili, cred. 

— Jamie, de ce, pentru numele lui Dumnezeu? am izbucnit. 

Și-a odihnit obrazul pe braţele încrucișate, capul astfel întors 
scoțându-i în evidenţă oblicitatea ochilor. Cel pe care îl vedeam 
s-a îngustat și mai mult când a zâmbit. 

— Păi, lui Murtagh i-a făcut plăcere. Îi sunt dator cu o bătaie 
încă de când aveam nouă ani, pentru că i-am pus niște faguri cu 
miere în cizme când și le-a scos să își răcorească picioarele. La 
vremea aceea nu m-a putut prinde, dar în timp ce mă fugărea în 
picioarele goale am învățat o mulțime de cuvinte noi și 
interesante. El... 

L-am oprit lovindu-l în umăr cât am putut de tare. Luat prin 
surprindere, și-a lăsat braţul să cadă sub el cu un vaiet ascuţit și 
s-a rostogolit pe o parte, cu spatele la mine. 

M-am ridicat în spatele lui, înconjurându-i mijlocul cu un braţ. 
Spatele lui acoperea lumina stelelor, lat și cu mușchi netezi, 
sclipind încă discret de transpiraţie de la efort. L-am sărutat 
între omoplaţi, apoi m-am retras și am suflat ușor, pentru 
plăcerea de a-i simţi pielea tremurând sub degetele mele și 
firele fine de păr ridicându-se pe pielea înfiorată jos, la baza 
coloanei vertebrale. 

— De ce? am întrebat din nou. 

Mi-am așezat obrazul pe spatele lui cald și umed. 

Umbrite de întuneric, cicatricile erau invizibile, dar le 
simțeam, linii discrete și tari sub obrazul meu. 

A rămas tăcut o clipă, pieptul ridicându-se și coborând cu 
fiecare respiraţie adâncă și înceată. 

— Da, ei bine, a spus, apoi a rămas din nou tăcut, gândindu- 
se. Nu știu exact, englezoaico, a zis în cele din urmă. Poate 
pentru că ţi-o datoram. Sau poate mi-o datoram mie. 

l-am pus ușor o palmă pe un omoplat, lat și plat, muchiile 
osului ieșind netede pe sub piele. 

— Nu mie. 

— Nu? E normal pentru un gentilom să își despoaie soţia în 
prezenţa a treizeci de bărbaţi? 

Vocea îi era deodată amară și palmele mele s-au oprit, 
apăsându-i pielea. 

— E normal pentru un bărbat galant să folosească violenţa 
împotriva unui dușman captiv și un copil pe deasupra? Sau chiar 

mai rău? Ar fi fost mai bine să mă cruţi pe mine - sau pe el - și 
să pierzi jumătate din oameni în două zile? Tu trebuia să știi. Nu 
puteai - nu poţi să îţi permiţi să lași noţiunile de conduită 
cavalerească să te influenţeze. 

— Nu, a spus el încet. Nu pot. Și astfel trebuie să mă alătur 
unui bărbat - fiul regelui meu - pe care onoarea mă obligă să îl 
urmez - și să caut mijloace pentru a-i perverti cauza pe care am 
jurat să o urmez. Eu sunt jurat fals pentru vieţile celor pe care îi 
iubesc - eu trădez numele de onoare pentru ca aceia pe care îi 
onorez să poată supravieţui. 

— Onoarea a ucis foarte mulţi oameni, am șoptit din spatele 
său. Onoarea fără rost este... prostie. O prostie cavalerească, 
dar tot prostie. 

— Da, este. Și se va schimba - așa mi-ai spus. Dar dacă eu voi 
fi printre primii care sacrifică onoarea pentru oportunitate... nu 
voi simţi oare nicio rușine făcând-o? 

S-a întors deodată spre mine, cu privirea îngrijorată în lumina 
stelelor. 

— Nu mă voi întoarce din drum - nu mai pot, acum -, dar 
englezoaico, uneori plâng după bucăţica aceea din mine pe care 
am lăsat-o în urmă. 

— E vina mea, am șoptit. 

l-am atins chipul, sprâncenele groase, buzele late și barba 
mijind ţepoasă de-a lungul bărbiei netede și lungi. 

— A mea. Dacă nu aș fi venit... și nu ţi-aș fi spus ce seva 
întâmpla... 

Mi se rupea inima că îl schimbasem și împărtășeam cu el 
durerea că băiatul acela naiv și cu o noblețe pură pierise. Și cu 
toate acestea... ce altă soluţie aveam eu sau el, fiind cine eram? 
Eu fusesem nevoită să îi spun, iar el fusese nevoit să acţioneze 
în consecinţă. Un verset din Vechiul Testament mi-a trecut 
atunci prin minte: „Câtă vreme am tăcut, mi se topeau oasele 
de gemetele mele necurmate. Căci zi și noapte mâna Ta apăsa 
asupra mea." 

Parcă ghicind gândul meu biblic, a zâmbit ușor. 

— Ah, în fine, a spus el. Nu-mi amintesc ca Adam să îl fi rugat 
pe Dumnezeu să o ia înapoi pe Eva - și uite ce i-a făcut ea lui. 

S-a aplecat în faţă și m-a sărutat pe frunte în timp ce eu 
râdeam, apoi a tras pătura peste umerii mei goi. 


13 Psalmi, 32:3,4 (n. tr.). 

— Dormi, coasta mea mititică. Dimineaţă voi avea nevoie de 
un tovarăș lângă mine. 

e 

Un zgomot straniu, metalic m-a trezit. Mi-am scos capul din 
pătură și am clipit în direcția sunetului, găsindu-mă cu nasul la 
câțiva centimetri de genunchiul acoperit cu tartan al lui Jamie. 

— Te-ai trezit? 

Ceva argintiu și zornăitor a coborât deodată peste ochii mei și 
ceva greu mi s-a așezat în jurul gâtului. 

— Ce naiba e asta? am întrebat ridicându-mă nedumerită și 
privind în jos. 

Se părea că aveam la gât un colier compus din multe obiecte 
metalice de vreo opt centimetri, fiecare cu o coadă despărțită și 
un cap ca un inel, legate cu un șiret de gheată din piele. Unele 
dintre obiecte erau ruginite la capete, altele erau nou-noute. 
Toate erau zgăâriate, ca și cum ar fi fost smulse cu forța de pe un 
obiect mai mare. 

— Trofee de război, englezoaico, a spus Jamie. 

Am ridicat privirea spre el și am scos un țipăt scurt la vederea 
lui. 

— O! a exclamat el ducându-și mâna spre obraz. Am uitat. N- 
am avut timp să mă șterg. 

— M-ai speriat de moarte, am zis, apăsându-mă cu mâna pe 
inima care o luase la galop. Ce ai pe faţă? 

— Cărbune, a explicat el cu vocea înăbușită de cârpa cu care 
se ștergea pe faţă. A lăsat-o în jos și a rânjit spre mine. Cârpa 
îndepărtase ceva din negreala de pe nas, obraz și frunte, care 
străluceau bronz-rozaliu printre urmele rămase de murdărie, 
însă ochii erau în continuare încercuiți cu negru ca ai unui raton 
și buzele îi erau înconjurate de linii de cărbune. Abia răsărise 
soarele și, în lumina slabă a cortului, faţa lui murdară și părul 
păreau să se confunde cu pânza ponosită de cort din spatele lui, 
dându-mi senzaţia distinctă și tulburătoare că vorbeam cu un 
trup lipsit de cap. 

— A fost ideea ta, a spus el. 

— A mea? Arăţi ca un măscărici plouat, am răspuns. Ce naiba 
ai făcut? 

Dinţii îi erau de un alb strălucitor prin contrast cu urmele 
murdare de pe faţa lui. 

— Raid comando, a spus el cu o satisfacţie imensă. Comando? 
E cuvântul care trebuie? 

— O, Dumnezeule! Ai fost în tabăra englezilor? lisuse! Sper că 
nu singur! 

— Nu îmi puteam priva soldaţii de distracţie, nu? Am lăsat trei 
dintre ei să te păzească și noi, ceilalţi, am avut parte de o 
noapte foarte profitabilă. 

A gesticulat spre salbă cu mândrie. 

— Cuie spintecate de la căruțele cu tunuri. Nu am putut să 
luăm tunurile sau să le stricăm fără să facem zgomot, dar nu vor 
ajunge departe fără roţi. Și generalul Cope o să aibă mare folos 
de pe urma celor șaisprezece tunuri proptite în mijlocul 
mlaștinii. 

Am examinat concentrată colierul. 

— Totul e bine și frumos, dar nu pot face rost de cuie noi? Am 
impresia că se pot confecţiona din sârmă groasă. 

A încuviințat din cap, fără a-și pierde nici măcar o fărâmă din 
aerul mulțumit de sine. 

— O, da. Ar putea. Dar nu le sunt de niciun folos fără roți noi 
la care să le pună. 

A ridicat pânza de cort și a gesticulat spre poalele dealului, 
unde îl puteam vedea acum pe Murtagh, negru ca un drac sfrijit, 
supraveghind activitatea altor câţiva draci subalterni similar 
decoraţi, care aruncau cu mare veselie ultimele dintre cele 
treizeci și două de roţi din lemn în flăcările care mugeau 
flămânde. Cadrele de fier ale roţilor zăceau stivă într-o parte; 
Fergus, Kincaid și unul dintre bărbaţii tineri improvizaseră un joc 
cu unul din ele, rostogolindu-l înainte și înapoi cu niște bețe. 
Ross stătea pe o buturugă din apropiere, sorbind dintr-un corn 
de băut și învârtind absent un altul în jurul antebraţului său 
voinic. 

Văzându-l, am început să râd. 

— Jamie, tu chiar ești inteligent! 

— Oi fi eu inteligent, a răspuns el, dar tu ești pe jumătate 
goală și noi plecăm acum. Ai ceva să pui pe tine? Am lăsat 
santinelele legate fedeleș într-un ţarc de oi abandonat, dar 
restul trebuie să se fi trezit acum și nu sunt mult în urma 
noastră. Am face bine să pornim la drum. 

Ca pentru a-i sublinia cuvintele, cortul s-a zguduit deodată 
deasupra mea, ca și cum cineva ar fi smuls dintr-odată sârmele 

dintr-o parte. Am scos un strigăt alarmat și m-am aruncat spre 
desagi în vreme ce Jamie a plecat să supravegheze ultimele 
pregătiri pentru plecare. 

e 

Era deja la jumătatea după-amiezii când am ajuns în satul 
Tranent. Cocoţat pe dealurile de deasupra falezei, cătunul de 
obicei liniștit fremăta acum sub ocuparea armatei scoţienilor. 
Principalul corp de armată era vizibil de pe dealurile din 
depărtare de unde se zărea un mic platou întins spre țărm. Dar 
cu atâtea veniri și plecări, erau la fel de mulţi oameni în Tranent 
pe cât erau și în afara lui; detașamente întregi soseau și intrau 
în sat într-o formaţie mai mult sau mai puţin militară, mesagerii 
galopând încoace și încolo - unii pe ponei, alţii pe propriile 
picioare - și soțiile, copiii și cei care veneau în urma taberelor, 
care ocupau până la refuz bordeiele și rămâneau afară, 
rezemându-se de zidurile de piatră și hrănind copiii în soarele 
intermitent, strigând după mesagerii care treceau ca să afle 
ultimele știri. 

Ne-am oprit la hotarul acestui clocot de activitate, iar Jamie l- 
a trimis pe Murtagh să afle unde era tabăra lordului George 
Murray, comandantul armatei, în timp ce el s-a dus în grabă să 
își schimbe hainele într-unul din bordeie. 

Propria mea înfățișare lăsa puţin de dorit; deși nu eram 
mânjită în mod voit cu cărbune, chipul meu fără îndoială păstra 
urme de murdărie lăsate drept amintire de cele câteva nopți 
dormite sub cerul liber. Jupâneasa se oferise cu bunătate să îmi 
împrumute un ștergar și un pieptene și eram așezată la masa ei, 
luptându-mă cu șuviţele mele rebele, când ușa s-a deschis și 
lordul George în persoană a dat năvală înăuntru fără nicio 
introducere. 

Ținuta lui, de obicei impecabilă, era acum dezordonată, cu 
câţiva butoni descheiaţi la veston, cu eșarfa desfăcută și un 
ciorap dezlegat. Își îndesase neglijent peruca în buzunar și 
propriile lui bucle șatene rare stăteau zburlite, de parcă trăsese 
de ele din frustrare. 

— Slavă Domnului! a exclamat el. În sfârșit un chip de om 
întreg la minte! 

Apoi s-a aplecat în faţă, mijind ochii spre Jamie. Cele mai 
multe urme de cărbune fuseseră îndepărtate din părul roșcat, 
dar dâre cenușii încă îi șiroiau pe faţă și îi picurau pe cămașă, 

iar urechile, care fuseseră trecute cu vederea în graba pregătirii, 
erau încă negre ca smoala. 

— Ce..., a început lordul George uluit, apoi s-a oprit, a clătinat 
din cap de câteva ori parcă vrând să alunge o născocire a 
imaginaţiei sale și a reluat conversaţia de parcă nu ar fi văzut 
nimic ieșit din comun. 

— Cum merge, sire? a întrebat Jamie respectuos, prefăcându- 
se la rândul său a nu băga de seamă coada înfășurată cu fundă 
a perucii care atârna din buzunarul lordului George, scuturându- 
se precum coada unui cățeluș, în timp ce Excelenţa Sa gesticula 
violent. 

— Cum merge? a repetat el. Ei bine, îţi voi spune, domnule! 
Merge spre răsărit, apoi merge spre apus și pe urmă jumătate 
coboară dealul să ia prânzul în timp ce cealaltă jumătate 
mărșăluiește dracu' știe unde. Așa merge asta! „Asta”, a spus 
el, momentan ușurat de izbucnirea sa, fiind armata scoțiană 
loială Înălţimii Sale. 

Cumva mai calm, a început să ne povestească evenimentele 
care se petrecuseră de la sosirea armatei în Tranent cu o zi în 
urmă. Ajungând cu o armată, lordul George lăsase cea mai mare 
parte a bărbaţilor în sat și plecase în mare grabă cu un mic 
detașament să ocupe creasta de deasupra platoului. Prinţul 
Charles, ajungând puţin mai târziu, fusese nemulțumit de 
această acţiune și o spusese - tare și public. Înălţimea Sa luase 
jumătate din armată și mărșăluise spre apus, ducele de Perth - 
numit celălalt comandant al armatei - plecând cuminte 
împreună cu el, probabil pentru a estima șansele de a ataca prin 
Preston. 

Cu armata divizată și Excelenţa Sa ocupat să stea de vorbă cu 
sătenii care știau cu mult mai mult despre terenul din 
împrejurimi decât știa Inălțimea Sa or; Excelenţa Sa, O'Sullivan, 
unul dintre confidenţii irlandezi ai prințului, se apucase de la 
sine putere să comande un contingent al bărbaţilor lui Lochiel 
Cameron spre curtea bisericii din Tranent. 

— Cope, desigur, a adus o pereche de tunuri trase de cai și i-a 
bombardat, a spus supărat lordul George. Și am dat de naiba în 
după-amiaza asta cu Lochiel. Era, pe bună dreptate, supărat că 
mai mulți dintre oamenii lui au fost răniţi fără niciun motiv logic. 
A cerut ca soldaţii să fie retrași, cerere pe care în mod evident 
am acceptat-o. După care mă trezesc cu broscoiul de companie 


VP - 643 


al Înălţimii Sale, O'Sullivan... parazitul! Doar pentru că a 
debarcat la Eriskay cu Înălţimea Sa, omul ăsta crede că el... în 
fine, vine la mine smiorcăindu-se că prezenţa celor din clanul 
Cameron e esenţială - esenţială, ţine minte! - dacă avem de 
gând să atacăm de la apus. 

l-am spus cât se poate de categoric că noi vom ataca dinspre 
răsărit, dacă atacăm. Fapt destul de incert în clipa de faţă, până 
în acest moment noi neștiind exact unde se află jumătate din 
oamenii noștri și nici unde se află Înălţimea Sa, că tot veni 
vorba, a adăugat el pe un ton din care se ghicea limpede că el 
considera regiunea unde se găsește prinţul Charles o chestiune 
de interes pur academic. 

— Și căpeteniile de clan! Oamenii lui Lochiel Cameron au ales 
bucata de pământ care le conferă onoarea de a lupta pe flancul 
drept al câmpului de luptă - dacă va fi vreo bătălie -, dar cei din 
clanul MacDonald, după ce au fost de acord cu acest 
aranjament, acum neagă cu vehemență că au făcut o asemenea 
ispravă și insistă că ei nu vor lupta deloc dacă nu li se acordă 
privilegiul tradiţional de a ataca pe flancul drept. 

După ce începuse a-și intona păsul pe un ton destul de calm, 
lordul George se încinsese iar în timpul relatării și în acest 
moment a țâșnit din nou în picioare, frecându-și capul nervos cu 
ambele mâini. 

— Cameronii s-au plimbat de acolo până colo toată ziua. Până 
acum, au mărșăluit atât de mult, încât nici nu mai știu unde le e 
puta și unde le e gaura fundului... îmi cer iertare, doamnă, a 
adăugat el aruncându-mi o privire aiurită, și oamenii lui 
Clanranald s-au luat la pumni cu cei din clanul Glengarry. 

A făcut o pauză, cu bărbia ridicată și obrajii aprinși. 

— Dacă Glengarry nu era cine este, eu i-aș fi... ah, în fine. 

L-a concediat pe Glengarry cu o fluturare a mâinii, reluându-și 
plimbarea agitată. 

— Singurul lucru bun în toată tevatura asta, a continuat el, e 
că englezii au fost obligaţi să-și vânture trupele în toate părțile, 
drept răspuns la mișcările noastre. Au întors întreaga armată a 
lui Cope nu mai puţin de patru ori și acum el și-a strâns flancul 
drept în apropiere de faleză, întrebându-se fără îndoială ce 
Dumnezeu urmează să mai facem în orele următoare. 

S-a aplecat și a privit pe fereastră, parcă așteptându-se să îl 
vadă pe generalul Cope în persoană apărând pe ulița mare să 
întrebe: 

— A... unde anume e jumătatea dumitale de armată în acest 
moment, sire? 

Jamie a făcut o mișcare parcă pentru a-l însoţi pe Excelența 
Sa în plimbările sale haotice în jurul colibei, dar eu l-am ţinut 
locului, strângându-l de gulerul cămășii. 

lnarmată cu un prosop și un castron cu apă caldă, mă 
îndeletnicisem în timpul  exegezei Excelenței Sale cu 
îndepărtarea murdăriei de pe urechile soțului meu. Acum 
răsăreau strălucind rozalii. 

— Pe creastă, chiar la miazăzi de sat. 

— Prin urmare, încă avem terenul înalt? 

— Da, sună bine, nu? a zâmbit Excelenţa Sa trist. Oricum, 
ocuparea terenului înalt nu prea ne e de folos, având în vedere 
că terenul de sub creastă e înțesat cu bălți și mlaștini 
mocirloase. La naiba! E un șanț de aproape doi metri, plin cu 
apă, care se întinde vreo treizeci de metri la baza stâncii! Între 
armate abia sunt vreo cinci sute de metri, dar ar putea la fel de 
bine să fie și cinci sute de kilometri, că tot aia e. 

Lordul George a vârât o mână în buzunar în căutarea unei 
batiste, a scos-o și a rămas privind uluit spre peruca cu care era 
cât pe ce să își șteargă faţa. 

l-am oferit delicat batista mea murdară. A închis ochii, 
inhalând profund, cu amândouă nările, apoi i-a deschis și a făcut 
o plecăciune spre mine în obișnuita lui manieră curtenitoare. 

— Servitorul dumneavoastră, doamnă. 

Și-a șters fața insistent cu batista murdară, mi-a înapoiat-o 
delicat, punându-și peruca ciufulită pe cap. 

— Să mă ia naiba, a spus el apăsat, dacă îl las pe prostul ăla 
să ne facă să pierdem lupta. 

S-a întors hotărât spre Jamie. 

— Câţi oameni ai, Fraser? 

— Treizeci, domnule. 

— Cai? 

— Șase, domnule. Și patru ponei, animale de povară. 

— Povară? Ah. Adică încărcați cu provizii pentru oamenii tăi? 

— Da, domnule. Și șaizeci de saci de merinde furate astă- 
noapte de la un detașament englez. Și un aruncător de 
proiectile de patruzeci de centimetri, domnule. 

Jamie i-a servit ultima informaţie cu un aer atât de relaxat, 
încât aș fi vrut să îi îndes cârpa murdară pe gât. Lordul George a 
rămas privindu-l o clipă, apoi colţul gurii i s-a ridicat într-un 
zâmbet. 

— Așa? Atunci, vino cu mine, Fraser. Îmi poţi povesti totul pe 
drum. 

S-a întors spre ușă, și Jamie, căscând ochii spre mine, a prins 
din zbor pălăria și l-a urmat. 

La ușa bordeiului, lordul George s-a oprit deodată și a făcut 
stânga-mprejur. A măsurat cu privirea trupul solid al lui Jamie, 
cu gulerul cămășii desfăcut și vestonul aruncat în grabă peste 
un braţ. 

— Oi fi eu presat de timp, Fraser, dar am încă suficient de 
mult timp să respect eticheta. Du-te și sărută-ţi soţia de rămas- 
bun, omule. Te aștept afară. 

Luând poziţie de drepţi, a făcut o plecăciune atât de adâncă, 
încât coada perucii sale a sărit în faţă. 

— Servitorul dumneavoastră, doamnă. 

e 

Aveam suficiente cunoștințe militare încât să îmi dau seama 
că probabil nu avea să se întâmple nimic o vreme și, 
bineînţeles, așa a fost. Plutoane răzlețe de bărbați mărșăluiau 
încoace și încolo pe singura stradă din Tranent. Soțiile, cei care 
însoțeau convoaiele și cetățenii Tranentului scoși din casele lor 
umblau fără nicio ţintă, neștiind unde să stea ori încotro să 
pornească. Mesagerii se strecurau rapid prin mulţime, aducând 
bilete. Îl întâlnisem pe lordul George înainte, la Paris. Nu era 
omul care să piardă vremea când era mai bine să acţioneze, 
deși m-am gândit că probabil exasperarea față de acţiunile 
prinţului Charles și dorinţa acută de a scăpa de compania lui 
O'Sullivan erau mai degrabă responsabile pentru venirea lui în 
persoană să îl întâmpine pe James decât vreo dorinţă de a 
eficientiza campania ori de a se confesa cuiva. Când capacitatea 
totală a armatei scoțiene măsura undeva între o mie cinci sute 
și două mii de suflete, treizeci de oameni nu puteau fi priviţi 
drept un dar de la zei, dar nici nu puteau fi luaţi în derâdere. 

Am aruncat o privire spre Fergus, care se foia de colo până 
colo ca un broscoi cuprins de ciuma dansului! și am decis că aș 
putea la fel de bine să trimit și eu câteva mesaje. Vorba aceea, 
în ţara orbilor, chiorul este împărat. Și am inventat pe loc o 
analogie bazată pe experienţă: Când nimeni nu știe ce să facă, 
oricine vine cu o sugestie rezonabilă va fi ascultat. 

In desagi erau cerneală și hârtie. M-am așezat, sub privirea 
uluită și superstițioasă a jupânesei, care probabil nu mai văzuse 
până atunci o femeie care să scrie ceva și am compus o misivă 
pentru Jenny Cameron. Era cea care condusese trei sute de 
bărbaţi din clanul Cameron peste munţi pentru a se alătura 
prinţului Charles, când el își ridicase stindardul pe coastă, la 
Glenfinnan. Fratele ei Hugh, ajungând acasă mai târziu și auzind 
ce se petrecuse, pornise călare în mare grabă spre Glenfinnan 
pentru a-și ocupa locul de căpetenie de clan în fruntea 
oamenilor săi, dar Jenny refuzase să plece acasă și să piardă 
toată distracţia. Se bucurase din plin de scurta oprire la 
Edinburgh, unde Charles primise ovaţiile supușilor săi loiali, însă 
ea fusese la fel de entuziasmată să îl acompanieze pe prinţul ei 
în drumul său spre bătălie. 

Nu aveam vreun sigiliu, însă bereta lui Jamie era într-una din 
desagi, purtând o insignă cu blazonul și deviza clanului Fraser. 
Am scos-o și am apăsat-o pe pata de ceară caldă de lumânare 
cu care sigilasem misiva. Avea o înfățișare foarte oficială. 

— Pentru doamna scoțiană cu pistrui, îl instruisem pe Fergus 
și l-am văzut cu mare satisfacție că țâșnește pe ușă afară în 
tumultul uliței. Nu aveam nici cea mai vagă idee unde se află 
Jenny Cameron în acel moment, dar ofițerii erau cantonaţi în 
casa parohială de lângă biserică și acolo era locul perfect de 
unde să înceapă căutările. Măcar sarcina aceasta avea să îl țină 
pe Fergus ocupat, să nu facă vreo poznă. 

După ce am văzut misiva plecată, m-am întors spre 
jupâneasă. 

— la să vedem, am spus. Ce aveţi în materie de pături, 
prosoape și jupoane? 


14 Choreomanie (de la grecescul „choros”, care înseamnă „dans”, și „manie” - 
nebunie), ciuma dansului, dansul Sfântului loan sau dansul Sfântului Vitus - epidemie 
consemnată de numeroase ori în timpul Evului Mediu în Europa (cu precădere în 
secolele XIV-XVII), bolnavii suferind de această boală dansau până la epuizare. (n. tr.). 

Nu după mult timp am aflat că avusesem dreptate când îmi 
imaginasem forţa personalităţii lui Jenny Cameron. O femeie 
care putea mobiliza trei sute de bărbați și conduce peste munți 
pentru a lupta pentru un filfizon cu accent italian cu dragoste 
pentru coniac era înzestrată deopotrivă cu un nivel foarte ridicat 
de agerime și un talent rar de a convinge oamenii să facă ce 
dorește ea. 

— Foarte rezonabil, a spus ea după ce mi-a auzit planul. Vărul 
Archie a făcut, cred, ceva aranjamente, dar desigur în acest 
moment el dorește să fie cu trupele. Acolo e distracţia, la urma 
urmelor, a spus ea crispat, ridicând bărbia. 

— Sunt mirată că nu ai insistat să te duci și dumneata, am 
spus. 

A început să râdă, chipul ei micut și lipsit de frumuseţe cu 
bărbia proeminentă făcând-o să arate ca un buldog simpatic. 

— M-aș duce dacă aș putea, dar nu pot, a recunoscut ea 
franc. Acum că a venit Hugh, încearcă întruna să mă convingă 
să mă întorc acasă. l-am spus că aș fi - a aruncato privire în jur 
să se asigure că nu ne aude nimeni, apoi și-a coborât vocea, 
adoptând un ton conspirativ - proastă să mă duc acasă și să 
stau cu mâinile în sân. Nu cât timp pot fi de folos aici. 

Stând în picioare în cadrul ușii, a privit gânditoare pe drum 
într-o parte și în cealaltă. 

— Am crezut că nu mă vor asculta pe mine, am spus. 
Englezoaică fiind. 

— Da, ai dreptate, a încuviințat ea, dar mă vor asculta pe 
mine. Nu știu câţi răniţi vor fi - să dea Domnul să nu fie mulţi, a 
zis făcându-și cruce discret. Dar ar fi cel mai bine să începem cu 
locuinţele din apropierea casei parohiale; ne-ar fi mai ușor să 
cărăm apă de la fântână. 

Cu hotărâre, a pășit peste prag și s-a îndreptat spre capătul 
străzii, eu urmând-o îndeaproape. 

Am fost ajutate nu doar de puterea de convingere dată de 
poziția domnișoarei Cameron și de persoana sa, ci și de faptul 
că a sta degeaba și a aștepta sunt unele dintre cele mai urâte 
ocupaţii cunoscute omului - nu că de obicei bărbaţii ar cunoaște 
foarte bine statul degeaba, dar femeile o fac mult mai des. Până 
când soarele a apus în spatele bisericii de la Tranent, noi 
încropiserăm deja un fel de spital rudimentar de campanie. 

Frunzele începuseră să cadă din zadele și aninii din pădurea 
din apropiere, zăcând împrăștiate, netede și aurii pe pământul 
nisipos. Din loc în loc, câte o frunză se uscase și se încovoiase 
maronie, apoi fusese purtată de vânt precum o barcă în valurile 
agitate ale mării. 

Una din ele a trecut învârtindu-se pe lângă mine, lăsându-se 
lin la pământ când curentul de aer care o purta s-a domolit. Am 
prins-o în palmă și am ţinut-o o clipă, admirându-i perfecțiunea 
peţiolului și a nervurilor, un schelet dantelat care va dăinui după 
ce limbul va fi putrezit. O boare de vânt s-a stârnit deodată și 
frunza curbată s-a ridicat din palma mea și a plutit spre pământ, 
și de acolo s-a rostogolit de-a lungul străzii pustii. Făcându-mi 
mâna streașină la ochi, vedeam creasta de dincolo de sat, acolo 
unde se instalase armata scoțiană. Jumătatea de armată a 
Înălţimii Sale se întorsese cu o oră în urmă, măturând ultimii 
chefilii din sat în vreme ce mărșăluiau pentru a se alătura 
lordului George. De la această distanță, abia puteam distinge 
câte o siluetă miniaturală, întunecată pe cerul cenușiu, când din 
loc în loc câte un bărbat se urca pe coama stâncilor. La patru 
sute de metri după ce se termina strada, vedeam primele lumini 
ale focurilor englezilor, strălucind palide în amurg. Mirosul greu 
de turbă arsă ce ieșea din colibe se unea cu mireasma mai 
înțepătoare de la focul de lemne al englezilor, înecând parfumul 
puternic al mării din apropiere. 

Pregătirile erau aproape gata. Soţiile și familiile soldaţilor 
scoțieni fuseseră primite cu ospitalitate generoasă și erau acum 
găzduite în cea mai mare parte în colibele aliniate pe ulița mare, 
împărțind cu gazdele lor cina frugală, constând din terci de ovăz 
și hering sărat. Propria mea cină aștepta înăuntru, deși nu 
aveam prea multă poftă de mâncare. 

O siluetă micuță a apărut lângă mine, tăcută precum umbrele 
care se alungeau. 

— Veniţi înăuntru să mâncaţi, madame? Jupâneasa v-a 
păstrat mâncare. 

— Poftim? O, da, Fergus. Da, vin acum. 

Am aruncat o ultimă privire spre creastă, apoi m-am întors 
spre colibe. 

— Vii, Fergus? am întrebat, când l-am văzut pironit în mijlocul 
străzii. 

Își pusese mâna la ochi, încercând să zărească activităţile de 
pe creasta de dincolo de sat. Cum Jamie îi poruncise ferm să 
rămână cu mine, jinduia să fie acolo, cu soldaţii, să se 
pregătească pentru bătălia din mlaștină. 

— Hm? O, da, madame. 

S-a întors oftând, resemnat pentru moment să rămână într-un 
loc plictisitor. 

e 

Zilele lungi de vară făceau repede loc întunericului și lămpile 
erau aprinse cu mult înainte ca noi să fi terminat pregătirile. Era 
o noapte agitată, iar la orizont sclipeau focuri. Fergus, incapabil 
să stea locului, se perinda întruna pe ușa colibelor când afară, 
când înăuntru, ducând mesaje, iscodind și ţâșnind din umbre la 
intervale regulate precum o fantomă mică și întunecată, cu ochii 
sclipind de încântare. 

— Madame! a zis trăgându-mă de mânecă în timp ce eu 
rupeam pânza în fâșii și le aruncam într-un maldăr pregătit 
pentru dezinfectat. Madame! 

— Ce mai e de data asta, Fergus? am întrebat ușor iritată de 
întrerupere; tocmai ţinusem o prelegere în fața unui grup de 
jupânese despre importanţa spălării frecvente a mâinilor în 
timpul tratării răniților. 

— Un bărbat, madame. Dorește să stea de vorbă cu 
comandantul armatei Înălţimii Sale. Zice că are informaţii 
importante. 

— Păi, și cine îl oprește? 

Am tras cu putere de un tiv de cămașă mai rezistent, apoi am 
rupt aţa cu dinţii și am smucit. S-a sfâșiat frumos, cu un pârâit 
satisfăcător. 

Am scuipat câteva fragmente de aţă. Fergus era tot acolo, 
așteptând răbdător. 

— Prea bine, am spus, resemnată. Ce crezi tu - sau el - că pot 
face eu? 

— Dacă îmi dai permisiunea, madame, a răspuns el agitat, îl 
pot conduce la stăpân. El poate să aranjeze ca domnul să 
discute cu comandantul. 

„El”, desigur, putea face orice, după părerea lui Fergus, 
inclusiv să pășească pe apă, să transforme apa în vin sau să îl 
convingă pe lordul George să stea de vorbă cu străini misterioși 

care se materializau din întunericul nopţii aducând informații 
importante. 

Mi-am netezit părul care îmi căzuse pe frunte; îl legasem pe 
sub bonetă, dar șuvițe ondulate continuau să scape. 

— Bărbatul ăsta e undeva în apropiere? 

Atât a fost suficient pentru Fergus; s-a făcut nevăzut prin ușa 
deschisă, întorcându-se după o clipă însoţit de un tânăr subțirel 
a cărui privire zeloasă s-a oprit îndată pe chipul meu. 

— Doamnă Fraser? 

A făcut o plecăciune stângace la încuviințarea mea din cap, 
ștergându-și palmele de pantalonii până la genunchi de parcă 
nu știa prea bine ce să facă cu ele, dar dorea să fie pregătit 
dacă i se ivea vreo ocazie. 

— S-sunt Richard Anderson, din Whitburgh. 

— Așa? Foarte bine, am zis politicos. Servitorul meu îmi spune 
că ai informaţii importante pentru lordul George Murray. 

A încuviinţat, dând din cap precum o mierlă de apă. 

— Vedeţi dumneavoastră, doamnă Fraser, eu am trăit toată 
viaţa prin părțile astea. Eu... eu cunosc foarte bine terenul pe 
care se află armatele, îl știu ca pe propriul meu buzunar. Și de 
pe creasta unde sunt instalate trupele scoțiene e un drum de 
coborâre - o potecă ce îi va scoate în spatele văgăunii de la 
baza crestei. 

— Înţeleg. 

Am simţit un gol în stomac la auzul acestor cuvinte. Dacă 
scoţienii aveau să atace la răsăritul soarelui a doua zi dimineața, 
vor fi nevoiţi să coboare de pe coama crestei în timpul nopţii. Și 
pentru ca atacul să fie încununat de succes, în mod evident, 
acea prăpastie trebuia traversată sau ocolită. 

Deși credeam că știu ce urma, nu aveam nicio certitudine. 
Fusesem căsătorită cu un istoric - și am simţit obișnuita 
strângere de inimă gândindu-mă la Frank - și știam cât de 
nestatornice sunt adesea sursele istorice. De aceea nu aveam 
niciun fel de certitudine că propria mea prezenţă nu poate sau 
nu va schimba întreaga situație. 

Căci preţ de o clipă, m-am întrebat speriată ce se putea 
întâmpla dacă încercam să îl împiedic pe Richard Anderson să 
discute cu lordul George. Finalul bătăliei de mâine va fi altul? 
Armata scoțiană - inclusiv Jamie și oamenii lui - va fi nimicită în 
timp ce va năvăli pe creastă în jos peste pământul mlăștinos și 

apoi într-o prăpastie? Sau lordul George va veni cu un alt plan 
care va funcţiona? Sau Richard Anderson va merge de capul lui 
și va găsi o cale de a-i vorbi lordului George, indiferent ce 
făceam eu. 

Nu era un risc pe care să mi-l asum de dragul experimentului. 
Am privit în jos spre Fergus care stătea ca pe ghimpi, dornic să 
plece. 

— Crezi că îl poţi găsi pe stăpânul tău? Pe creasta aceea e 
beznă ca într-o groapă cu cărbuni. Nu aș vrea ca vreunul dintre 
voi să fie împușcat din greșeală în timpul urcușului. 

— II pot găsi, madame, a spus Fergus încrezător. 

Probabil putea, mi-am spus în gând. Părea să aibă un soi de 
radar care detecta mereu unde se afla Jamie. 

— Prea bine, atunci, am încuviințat. Dar pentru numele lui 
Dumnezeu, fii cu băgare de seamă. 

— Oui, madame! 

A zbughit-o ca un fulger spre ușă, vibrând de nerăbdare. 

Trecuse o jumătate de oră de când plecaseră când am băgat 
de seamă că jungherul pe care îl lăsasem pe masă dispăruse de 
asemenea. Și abia atunci mi-am amintit, cu un nod în stomac, 
că deși îi spusesem lui Fergus să fie cu băgare de seamă, 
uitasem cu totul să îi poruncesc să se întoarcă. 

e 

Primul bubuit al tunului s-a auzit înainte de răsăritul soarelui, 
un bubuit înfundat care părea să răsune prin scândurile de lemn 
pe care dormeam. Fundul mi s-a încordat, ca un animal care-și 
bagă coada între picioare de frică, și degetele mele le-au apucat 
strâns pe ale femeii care dormea sub pătură, lângă mine. A ști 
că ceva e pe cale să se întâmple ar trebui să fie un fel de 
pavăză, însă niciodată nu e așa. 

Un geamăt slab s-a auzit dintr-un colț al colibei și femeia de 
lângă mine a murmurat în barbă „Sfântă Treime ai grijă noi”. Pe 
podea s-a iscat o mică agitaţie când femeile au început să se 
trezească. Se vorbea puţin, de parcă toate urechile ar fi fost 
ciulite ca să perceapă sunetul bătăliei de pe câmpia de dincolo 
de sat. 

Am zărit-o pe una dintre soțiile scoţienilor, o anume doamnă 
MacPherson în timp ce își strângea pătura lângă fereastra care 
se lumina discret. Chipul îi era lipsit de orice expresie din cauza 

fricii și a închis pleoapele ridicând ușor din umeri când o altă 
bubuitură înfundată s-a auzit din depărtare. 

Mi-am revizuit părerea despre inutilitatea cunoașterii. Aceste 
femei nu știau nimic despre potecile secrete, atacurile din zori și 
schimbările de tactică. Tot ce știau ele era că soții și fiii lor se 
aflau acum în faţa tunurilor și a focurilor de muschetă ale unei 
armate engleze de patru ori mai mare decât a lor. 

De cele mai multe ori predicția este o treabă riscantă și știam 
că ele nu mă vor asculta. Cel mai bun lucru pe care îl puteam 
face pentru ele era să le ţin ocupate. O imagine fugară mi-a 
trecut prin minte - soarele răsărind, sclipind aprins într-un păr 
roșcovan, făcând din posesorul lui o ţintă perfectă. O a doua 
imagine a urmat-o imediat - un băiat cu dinţi de veveriţă, 
înarmat cu un cuţit de măcelar furat și cu o încredere idealistă 
în gloria războiului. Am închis ochii și am înghiţit un nod din gât. 
Și pentru mine era cel mai bine să îmi ocup mintea. 

— Doamnelor! am spus. Am făcut multe, dar mai sunt încă 
multe de pregătit. Vom avea nevoie de apă fierbinte. Aduceţi 
cazane pentru fiert apa și vase pentru înmuiat bandajele. Terci 
pentru cei care pot mânca; lapte pentru cei care nu pot. Seu și 
usturoi pentru bandaje. Surcele din lemn pentru atele. Butelci și 
ulcioare, câni și linguri. Ace de cusut și aţă rezistentă. Doamnă 
MacPherson, dacă ești atât de bună... 

(J 

Ştiam puţine despre bătălie, cu excepția taberei care avea să 
învingă și a faptului că numărul soldaților iacobiți răniți avea să 
fie „neglijabil”. Din imaginea îndepărtată și înceţțoșată a paginii 
din cartea de istorie am extras din nou acel fragment minuscul: 
„ = lacobiţii au triumfat, cu doar treizeci de victime.” 

Victime. Uciși, am corectat. Orice rănit e o victimă, în termeni 
de infirmerie, și erau mult mai mulți de treizeci în bordeiul meu 
în timp ce soarele se ridica arzător pe cer, despicând ceața de 
deasupra mării spre amiază. Încet, învingătorii bătăliei își croiau 
drum în glorie înapoi spre Tranent, cei mai mulţi dintre soldați 
ajutându-și camarazii răniți. 

În mod straniu, Înălțimea Sa ordonase ca răniții englezii să fie 
retrași mai întâi de pe câmpul de luptă și îngrijiţi cu atenţie. 

— Ei sunt supușii tatălui meu, a spus el cu fermitate, 
accentuând litera „t”, și eu îl voi îngriji așa cum se cuvine. 

Faptul că scoţienii care tocmai îi câștigaseră o bătălie erau de 
asemenea supușii tatălui său părea să fi scăpat atenţiei sale 
pentru moment. 

— Ținând cont de comportamentul Tatălui și al Fiului, a 
bombănit Jenny Cameron, auzind asta, armata scoțiană mai bine 
ar spera că Sfântul Duh să nu aleagă să se pogoare astăzi. 

e 

La auzul acestei observații blasfematorii, o expresie de 
indignare s-a ivit pe chipul doamnei MacPherson, însă Jenny a 
râs. 

Uralele și strigătele victoriei galice au acoperit gemetele 
răniților, aduși pe tărgi improvizate, făcute din scânduri și 
muschete sau, cel mai adesea, sprijiniți de brațele tovarășilor. 
Unii dintre ei au venit singuri, șontâcăind, însă radioși și îmbătaţi 
de propria bucurie, durerea fizică părându-li-se doar o măruntă 
neplăcere pe lângă izbânda glorioasă a credinţei lor. In ciuda 
rănilor care îi aduseseră acolo pentru a fi îngrijiţi, entuziasmul 
produs de victorie făcea să domnească în casă o atmosferă de 
voioșie. 

— lisuse! l-ai văzut cum se strecurau ca niște șoricei urmăriți 
de pisică? i-a zis un pacient altuia, părând să nu bage în seamă 
arsura urâtă de praf de pușcă ce îi pârlise braţul de la 
încheietura palmei la umăr. 

— Și mulţi dintre ei nu mai aveau nici codițe, a răspuns 
tovarășul lui chicotind. 

Veselia nu domnea pretutindeni; ici și colo, pe dealuri, se 
vedeau grupuri mici de scoțieni tăcuţi cărând trupul nemișcat al 
vreunui prieten, capătul tartanului acoperind un chip încremenit 
și o privire goală, îndreptată spre cer. 

Era primul test al asistentelor pe care mi le alesesem și s-au 
ridicat la înălţimea așteptărilor la fel de glorios ca și războinicii 
pe câmpul de bătălie. Cu alte cuvinte, s-au codit și s-au plâns, și 
au fost o pacoste, dar pe urmă, la ceas de nevoie, s-au aruncat 
în luptă cu o încrâncenare fără seamăn. 

Nu că ar fi încetat să se plângă. 

Doamna McMurdo s-a întors cu încă o butelcă plină, pe carea 
atârnat-o în locul stabilit pe perete, înainte de a se apleca să 
cotrobăie în vana în care erau băgate butelcile cu apă cu miere. 
Soția mai în vârstă a unui pescar din Tranent, luat cu forța în 
armată, era cea care se ocupa de apă pe tura ei; avea sarcina 

de a merge la fiecare bărbat, îndemnându-l să bea cât mai mult 
din lichidul dulce, apoi să facă un al doilea rond pentru a se 
ocupa de rezultate, echipată cu două sau trei butelci goale. 

— Dacă nu le-ai da atâta de băut, nici nu s-ar pișa în halul 
ăsta, s-a plâns ea, nu pentru prima dată. 

— Au nevoie de apă, i-am explicat răbdătoare, nu pentru 
prima dată. Le ţine ridicată presiunea sângelui și înlocuiește o 
parte din lichidele pe care le-au pierdut. Îi ajută să nu intre în 
șoc. Uite, femeie, vezi că mor mulţi? am întrebat-o, pierzându- 
mi deodată aproape întreaga răbdare în faţa scepticismului și a 
reclamaţiilor nesfârșite ale doamnei McMurdo; gura ei aproape 
complet știrbă dădea un aer trist unei mutre și așa acre. Totul e 
pierdut, părea să spună, la ce să ne mai chinuim? 

— Ihî, a răspuns ea. 

Dar văzând-o că ia sticla cu apă și se întoarce la datorie fără 
alte obiecţii, am luat acest sunet drept un consimțământ, fie el 
și temporar. 

Am pășit afară pentru a scăpa deopotrivă de doamna 
McMurdo și de atmosfera din colibă. Era încărcată de fum, 
căldură și miasmele trupurilor nespălate și mă simţeam ușor 
ameţită. 

Pe străzi forfoteau bărbaţi beţi, sărbătorind, încărcaţi cu pradă 
de război de pe câmpul de bătaie. Un grup de bărbaţi în tartanul 
roșcat al clanului MacGillivray trăgea un tun englez, legat cu 
sfori precum o fiară sălbatică și primejdioasă. Asemănarea era 
sporită și de imaginile artistice cu lupi sprijiniți pe labele din față 
care decorau gura și ţeava. Una dintre piesele de expoziţie ale 
generalului Cope, am presupus. 

Apoi am recunoscut silueta întunecată și plăpândă care 
călărea cu picioarele rășchirate țeava tunului, cu părul zburlit ca 
al unei perii de spălat sticle. Am închis ochii o clipă mulţumind 
cerului, apoi i-am deschis și am luat-o la fugă pe stradă să îl dau 
jos de pe tun. 

— Obrăznicătură! am spus, scuturându-l zdravăn, apoi 
strângându-l la piept. Ce cauţi să te furișezi printre soldaţi? 
Dacă nu aș fi atât de ocupată, ţi-aș da câteva palme de ţi-ar 
răsuna urechile! 

— Madame, a spus el, clipind prostește în soarele de după- 
amiază. Madame. 

Atunci mi-am dat seama că nu auzise niciun cuvânt din ce 
spusesem. 

— Te simţi bine? am întrebat, pe un ton mai blând. 

O expresie uluită s-a așternut pe chipul murdar de noroi și 
praf de pușcă. A încuviinţat din cap și un soi de zâmbet nătâng 
și-a făcut apariţia printre dârele de murdărie. 

— Am ucis un soldat englez, madame. 

— Serios? 

Nu eram sigură dacă voia să fie felicitat ori mângâiat. Nu avea 
decât zece ani. S-a încruntat ca și cum ar fi încercat din 
răsputeri să își aducă aminte ceva. 

— Cred că l-am omorât. A căzut jos și eu l-am împuns cu 
cuțitul. 

M-a privit uluit, parcă așteptând un răspuns din partea mea. 

— Hai cu mine, Fergus, am spus. O să-ți găsim ceva de 
mâncare și un loc unde să dormi. Nu te mai gândi la asta. 

— Oui, madame. 

Ascultător, a pornit târșâindu-și picioarele alături de mine, dar 
după câteva clipe am băgat de seamă că mai avea puţin și 
cădea în nas. L-am ridicat în braţe cu oarecare greutate și l-am 
cărat spre căsuțele din apropiere de biserică, acolo unde ne 
concentraserăm activitățile spitalicești. Intenţionam să-l hrănesc 
mai întâi, dar a adormit buștean până când am ajuns în locul 
unde O'Sullivan încerca, fără mare succes, să își organizeze 
căruțele cu provizii. 

L-am lăsat ghemuit pe un pat de campanie dintr-o casă, unde 
o femeie avea grijă de niște copii în vreme ce mamele lor 
îngrijeau răniții. Părea locul cel mai potrivit pentru el. 

e 

Până la jumătatea după-amiezii, în colibă erau douăzeci sau 
treizeci de bărbați și cele două femei ale mele de-abia pășeau 
printre ei. Coliba adăpostea în mod obișnuit o familie cu cinci 
sau șase membri, iar bărbaţii care mai aveau cât de cât putere 
stăteau în picioare pe tartanele celor care zăceau întinși la 
pământ. In depărtare, peste micul platou, vedeam ofițeri intrând 
și ieșind din casa parohială, ocupată de comandamentul 
superior. Trăgeam cu ochiul spre ușa veche și ponosită care 
rămânea mereu deschisă, dar nu l-am văzut pe Jamie printre cei 
sosiți pentru a raporta victime și a primi felicitări. Am alungat 
gândul îngrijorător care nu îmi dădea pace, spunându-mi că nu 

l-am văzut nici printre răniţi. Nu găsisem timp în primele ore ale 
dimineţii să merg la micul cort din vârful dealului, unde cei 
căzuţi în bătălie erau așezați în șiruri ordonate, parcă așteptând 
o ultimă inspecţie. Dar cu siguranţă nu putea fi acolo. 

Cu siguranţă nu, am spus în sinea mea. 

Ușa s-a deschis larg și Jamie a pășit înăuntru. 

Mi-am simţit genunchii înmuindu-se ușor la vederea lui și am 
întins o mână pentru a mă sprijini de polița căminului. Pe mine 
mă căuta; și-a rotit ochii prin încăpere, apoi privirea luminoasă i 
s-a oprit asupra mea și un zâmbet fermecător i-a însuflețit 
chipul. 

Era murdar, mânjit cu funingine, stropit de sânge, desculț, cu 
gambele și labele picioarelor acoperite cu noroi. Dar era întreg 
și stătea în fața mea. Nu aveam de gând să mă pierd în detalii. 

Strigăte de bun venit din partea câtorva bărbaţi răniţi de pe 
podea l-au făcut să-și ia privirea de la mine. A coborât ochii și i-a 
surâs lui George McClure, care zâmbea cu toată gura spre 
comandantul său, deși o ureche îi atârna abia ţinându-se într-o 
fâșie de piele, apoi și i-a îndreptat iute înapoi spre mine. 

Multumesc lui Dumnezeu, spuneau ochii săi de un albastru 
întunecat, iar ai mei răspundeau: Multumesc lui Dumnezeu. 

Nu era timp pentru mai mult; răniții continuau să sosească și 
fiecare persoană din sat capabilă să se miște fusese chemată să 
îi îngrijească. Archie Cameron, fratele doctor al lui Lochiel, 
alerga înainte și înapoi printre colibe, fiind numit responsabil, 
dar în realitate dând o mână de ajutor ici și colo. 

Aranjasem ca toţi bărbaţii Fraser de la Lallybroch să fie aduși 
în căsuţa unde eu făceam triajul, evaluând repede gravitatea 
rănilor, trimiţându-i pe cei în stare să meargă în capătul străzii, 
pentru a fi îngrijiţi de Jenny Cameron, și pe muribunzi, spre 
cartierul general al lui Archie Cameron, în biserică - îl credeam 
capabil să distribuie laudanum, iar decorul trebuia să furnizeze o 
oarecare consolare. 

De rănile grave mă ocupam atât cât puteam. De oasele rupte 
se ocupau alături doi doctori din regimentul Macintosh, care 
puteau aplica aţele și bandaje. 

Cei care nu aveau răni mortale la piept erau rezemaţi cât de 
cât confortabil de un perete, într-o poziţie pe jumătate șezând 
pentru a-i ajuta să respire; în lipsa oxigenului ori a dotărilor 
pentru o operaţie chirurgicală, nu puteam face mare lucru 

pentru ei. Răniţii grav la cap erau duși la biserică, împreună cu 
muribunzii; nu aveam ce să le ofer și le era mai bine în mâinile 
lui Dumnezeu, dacă nu într-ale lui Archie Cameron. 

Membrele zdrobite sau retezate și rănile abdominale se 
dovedeau cele mai rele. Nu exista un mediu steril; tot ce 
puteam face era să îmi curăț mâinile între pacienţi și să le 
cicălesc pe asistentele mele să facă același lucru - măcar cât 
erau sub stricta mea observaţie - și să încerc să mă asigur că 
bandajele pe care le aplicam fuseseră fierte. Știam, fără nicio 
urmă de îndoială, că astfel de precauţii erau considerate 
pierdere de vreme în celelalte case și ignorate, în ciuda 
predicilor mele. Dacă n-am putut să-i conving pe doctorii și pe 
surorile de la L'HGpital des Anges de existenţa microbilor, era 
improbabil că voi reuși cu o amestecătură de gospodine 
scoțiene și de chirurgi militari care în timpul liber erau potcovari. 
Am încercat să nu mă gândesc la oamenii cu răni tratabile care 
aveau să moară din cauza infecțiilor. Le puteam oferi bărbaților 
de la Lallybroch, și altor câtorva, avantajul mâinilor și bandajelor 
curate, nu îmi puteam face griji pentru ceilalţi. O zicală pe care 
o învățasem pe câmpurile de luptă din Franţa, într-un război 
îndepărtat, spunea: „Nu poţi salva lumea, dar îl poţi salva pe 
omul din faţa ta, dacă te miști suficient de repede.” 

Jamie a rămas o clipă în picioare în pragul ușii, cântărind 
situaţia, apoi s-a apucat să ajute cu munca grea, să ridice 
pacienţii, să ridice cazanele cu apă fierbinte, să aducă găleți cu 
apă curată de la fântâna din piaţa mare din Tranent. Scăpată de 
teamă pentru viaţa lui și prinsă în vâltoarea muncii și a 
feluritelor detalii, am uitat de el mare parte din timp. 

Punctul de triaj al oricărui spital de campanie seamănă foarte 
bine cu un abator, iar cel de aici nu se deosebea prin nimic. 
Podeaua era din pământ bătătorit, o suprafaţa nu tocmai rea, 
pentru că absorbea sângele și alte lichide. Pe de altă parte, 
porțiunile îmbibate deveniseră alunecoase, făcând mersul 
primejdios. 

Aburul ridicat din cazanul ce fierbea deasupra focului sporea 
căldura. Pielea tuturor lucea de transpiraţie; cei care munceau 
erau scăldați în sudoarea efortului, răniții, în cea urât 
mirositoare a fricii și a furiei îndelungate. Fumul de la praful de 
pușcă începea să se risipească deasupra câmpului de luptă din 
depărtare, se strecura pe străzile Tranentului și intra pe ușile 

deschise, pulberea usturătoare punând în pericol pânzele 
curate, proaspăt fierte și întinse scurgându-se de apă pe 
grătarul de uscat macroul de lângă foc. 

Răniţii veneau întruna, ca o mare ce lovește casa și spală 
totul, zdruncinând-o cu fiecare nou val. Ne zbăteam, luptându- 
ne împotriva curentului, care ne lăsa în urmă cu răsuflarea 
tăiată, să ne ocupăm de răniții rămași, când valul se retrăgea. 

Dar în orice activitate, oricât de frenetică există, desigur, și 
momente de liniște. Acestea au devenit tot mai dese după- 
amiază și spre seară, pe măsură ce fluxul de răniți a scăzut. 
Doar din când în când mai sosea câte unul, iar noi am început să 
stabilim o rutină pentru a-i îngriji pe cei rămași cu noi. Era încă 
aglomerat, dar aveam în sfârșit răgaz să ne tragem sufletul, să 
ne oprim o clipă și să privim în jur. 

Stăteam în picioare în cadrul ușii, trăgând în piept aerul 
proaspăt ce venea cu briza dinspre mare, când Jamie s-a întors 
în casă, aducând un braţ de lemne de foc. Le-a lăsat să cadă 
lângă cămin, a venit la mine și a pus o clipă mâna pe umărul 
meu. Picături de sudoare i se prelingeau pe bărbie și am întins 
mâna să i le şterg cu un colț al șorțului. 

— Ai fost în celelalte case? am întrebat. 

A încuviințat din cap, respiraţia începând să i se liniștească. 
Mi s-a părut că e palid, dar avea fața atât de murdară de 
funingine și sânge, încât nu puteam fi sigură. 

— Da. Pe câmpul de bătălie încă se jefuiesc cadavre și mulţi 
soldaţi sunt încă dispăruţi. Însă toţi răniții noștri sunt aici - nu e 
niciunul în altă parte. 

A făcut un semn din cap spre colţul îndepărtat al încăperii, 
unde cei trei bărbaţi din Lallybroch stăteau întinși ori în capul 
oaselor, discutând lângă foc și schimbând în glumă înjurături cu 
ceilalți scoțieni. Cei câţiva răniţi englezi stăteau singuri, în 
apropierea ușii. Vorbeau mult mai puţin, mărginindu-se să 
contemple perspectiva întunecată a captivității. 

— Niciunul nu e grav? m-a întrebat el, privind spre cei trei. 

Am clătinat din cap. 

— George McClure și-ar putea pierde urechea, nu știu sigur. 
Dar cred că vor fi bine. 

— Bun. 

A zâmbit obosit și și-a șters obrazul înfierbântat cu un capăt al 
tartanului. Am văzut că și-l înfășurase neglijent în jurul trupului 

în loc să și-l așeze în falduri peste umăr. Probabil pentru a nu-l 
incomoda, însă trebuie să-i fi fost tare cald. 

Întorcându-se să plece, a întins braţul spre o butelcă de apă 
agăţată în cuiul de la ușă. 

— Nu din aceea! am spus. 

— De ce nu? a întrebat el nedumerit. E plină, a spus, 
scuturând vasul cu gură largă ce scotea un clipocit înfundat. 

— Știu că e, am spus. Dar pe asta am folosit-o drept pisoar. 

— 0! 

Ținând-o cu două degete, a întins braţul să o pună la loc, dar 
l-am oprit. 

— Nu, ia-o, am sugerat. O poţi goli afară, iar pe asta să o 
umpli la fântână. 

l-am întins o altă butelcă, la fel cu prima. 

— Încearcă să nu le încurci, am adăugat binevoitoare. 

— Înî, a răspuns el, aruncându-mi o privire care se potrivea de 
minune cu mormăitul lui și s-a răsucit spre ușă. 

— Hei! am strigat când l-am văzut mai bine din spate. Ce-i 
asta? 

— Ce? m-a întrebat mirat, încercând să privească peste umăr. 

— Asta! 

Degetele mele au urmat conturul noroios pe care Îl 
observasem deasupra tartanului atârnând, imprimat pe pânza 
murdară a cămășii atât de clar, că parcă ar fi fost desenat cu 
peniţa. 

— Arată ca o potcoavă, am spus, nevenindu-mi a-mi crede 
ochilor. 

— O, aia, a zis el dând din umeri. 

— Un cal a trecut peste tine? 

— Da, mă rog, nu voit, i-a luat el apărarea calului. Cailor nu le 
place să calce peste oameni, probabil că simt ceva moale și 
sfărâmicios sub copită. 

— Probabil, am încuviinţat, prinzându-l de mânecă pentru a-l 
împiedica să plece. Stai locului. Cum naiba s-a întâmplat? 

— Nu contează, a protestat el. Nu îmi simt coastele rupte, 
doar niţel zgăriate. 

— O, doar niţel, am aprobat sarcastic. 

Reușisem să îi ridic pânza murdară de pe spate și vedeam 
urma clară și adâncă a unei potcoave curbate, imprimată în 
pielea albă a spatelui, chiar deasupra mijlocului. 

— lisuse! Se văd cuiele potcoavei. 

S-a crispat involuntar când am trecut un deget peste urme. 

Se petrecuse în timpul unui asalt scurt al cavaleriei 
dragonilor, mi-a explicat el. Scoţienii, majoritatea neobișnuiţi cu 
cai mai mari decât poneii scoțieni pletoși, erau convinși că 
englezii își antrenaseră caii să îi atace cu copitele și dinţii. 
Îngroziţi de atacul cailor, se lăsaseră în jos sub copitele cailor, 
împungându-i feroce în picioare și burţi cu săbii, coase și 
topoare. 

— Și tu crezi că nu sunt? 

— Bineînțeles că nu, englezoaico, a zis el iritat. Calul nu 
încerca să mă atace. Călărețul voia să scape, dar era blocat din 
cealaltă parte. Nu avea pe unde să treacă decât peste mine. 

Văzând hotărârea din ochii călărețului, cu o fracțiune de 
secundă înainte ca dragonul să își înfigă pintenii în burta calului, 
Jamie se aruncase cu faţa la pământ, acoperindu-și capul cu 
braţele. 

— Apoi am simţit că plămânii mi se golesc de aer, mi-a 
explicat. Am simţit apăsarea, dar nu a durut. Nu atunci. 

Și-a trecut absent palma peste umăr, strâmbându-se ușor. 

— Bine, am spus, lăsând în jos poala cămășii. Ai făcut pipi de 
atunci? 

A rămas privindu-mă de parcă aș fi înnebunit dintr-odată. 

— Tocmai a călcat pe unul dintre rinichii tăi un cal greu de 
cinci sute de kilograme, i-am explicat, ușor enervată, căci ne 
așteptau bărbaţi răniţi. Vreau să știu dacă ai sânge în urină. 

— Ah, a rostit el, cu o expresie ușurată. Nu știu. 

— Păi, hai să aflăm, nu? 

Îmi așezasem cufărul mare cu leacuri într-un colţ. Am scotocit 
în el și am scos unul din vasele mici din sticlă pentru urinoscopie 
pe care le căpătasem de la L'H6pital des Anges. 

— Umple-l și dă-mi-l înapoi. 

l-am întins vasul și m-am întors spre foc, să verific feșele ce 
fierbeau într-un cazan. M-am uitat înapoi și l-am văzut cu 
privirea încă aţintită spre recipient, cu o expresie nedumerită. 

— Ai nevoie de o mână de ajutor, flăcăule? 

Un soldat englez corpolent de pe podea privea în sus din 
așternutul său, rânjind spre Jamie. 

Dinţii albi ai lui Jamie au sclipit pe chipu-i murdar. 

— O, da, a spus el. S-a aplecat și i-a oferit bărbatului vasul. la, 
ține aici, cât timp eu ţintesc. 

Un val de hohote s-a răspândit printre bărbaţii de lângă ei, 
distrăgându-le pentru o clipă atenţia de la durerea lor. 

După o clipă de șovăială, pumnul uriaș al englezului s-a închis 
în jurul vasului fragil. ÎI lovise o schijă în șold și strânsoarea lui 
nu era foarte sigură, dar a zâmbit, în ciuda broboanelor de 
sudoare de pe buza de sus. 

— Pe șase penny” că nu reușești, a spus el. 

A așezat vasul la un metru de tălpile goale ale lui Jamie. 

— Din locul în care stai acum. 

Jamie a privit în jos gânditor, frecându-și bărbia cu o mână, în 
timp ce măsura din ochi distanța. Bărbatul al cărui braţ îl 
bandajam se oprise din gemut, absorbit de cele ce se petreceau 
sub ochii lui. 

— Păi, nu spun că va fi ușor, a zis Jamie, intenţionat cu un 
puternic accent scoţian. Dar pentru șase penny? Ei bine, pentru 
suma asta ar merita efortul, nu? 

Și zâmbi larg, ochii lui migdalaţi semănând cu ai unei pisici. 

— Bani câștigați ușor, flăcăule, i-a întors-o englezul, respirând 
greu, dar cu zâmbetul încă pe buze. Pentru mine. 

— Doi penny de argint că flăcăul nimerește, a strigat unul din 
bărbaţii din clanul MacDonald din colțul sobei. 

Un soldat englez, cu vestonul întors pe dos pentru a arăta că 
e prizonier, scormonea de zor, căutând  deschizătura 
buzunarului. 

— Ha! Pe o pungă de iarbă că nu nimerește! a strigat el, 
ridicând triumfător o punguţă cu tutun. 

Pariuri strigate și remarci porcoase au început să zboare prin 
aer în vreme ce Jamie s-a lăsat în jos și a făcut un spectacol din 
a estima distanța până la borcan. 

— Bun, a spus el în cele din urmă, ridicându-se în picioare și 
îndreptându-și umerii. Ești gata? 

Englezul de pe podea a început a râde ușor. 

— O, eu sunt gata, flăcăule. 

— Prea bine, atunci. 

Liniştea așteptării s-a așternut în cameră. Bărbații s-au ridicat 
în coate pentru a privi, ignorând deopotrivă suferinţele și faptul 
că se aflau în tabere potrivnice. 

Jamie și-a rotit privirea prin cameră, a înclinat capul spre 
bărbaţii din Lallybroch, apoi și-a ridicat încet poala kiltului și a 
întins mâna dedesubt. S-a încruntat concentrat, bâjbâind la 
întâmplare, apoi a lăsat o expresie de îndoială să îi apară pe 
chip. 

— O aveam când am ieșit, a spus el și camera s-a umplut de 
hohote de râs. 

Zâmbind fericit de succesul glumei sale, a ridicat mai sus 
kiltul, și-a apucat arma clar vizibilă și a ochit cu grijă. A mijit 
ochii, și-a îndoit ușor genunchii și degetele sale și-au întețit 
strânsoarea. 

Nu s-a întâmplat nimic. 

— Na că nu se aprinde! a ţipat unul din englezi. 

— E praful ud! a hohotit un altul. 

— N-ai gloanțe pe ţeavă, flăcăule? a continuat gluma 
complicele său de pe podea. 

Jamie s-a uitat bănuitor la echipamentul său, stârnind o nouă 
rafală de hohote și fluierături. Apoi chipul i s-a înseninat. 

— Ha! Ţeava mea chiar e goală, ca să vezi! 

A întins un braţ spre șirul de butelci de pe perete, ridicând o 
sprânceană spre mine și primind încuviințarea mea, a luat una și 
a răsturnat-o peste buzele deschise. Apa a început să-i șiroiască 
pe față și pe cămașă, iar mărul lui Adam i se mișca nefiresc în 
timp ce bea. 

— Ah! 

A lăsat butelca, s-a șters pe faţă cu mâneca și a făcut o 
plecăciune spre audienţă. 

— Acum să vedem, a început el, coborându-și din nou mâna 
sub kilt. 

Dar mi-a observat privirea și brațul i s-a oprit la jumătatea 
drumului. Nu putea să vadă ușa deschisă în spatele lui, nici pe 
bărbatul care stătea în prag, dar tăcerea care s-a lăsat deodată 
trebuie să-i fi spus că rămășagul fusese dat uitării. 

e 

Înălțimea Sa prințul Charles Edward și-a ferit capul de pragul 
de sus pentru a intra în casă. Venise să vadă răniții. Era 
îmbrăcat pentru această ocazie în pantaloni până la genunchi, 
din catifea purpurie, cu ciorapi asortaţi, cămașă din pânză 
imaculată și - pentru a-și arăta solidaritatea cu trupele, fără 
îndoială - o vestă și un veston din tartan în culorile clanului 

Cameron, cu un alt tartan aruncat peste un umăr și prins cuo 
agrafă din cuarț fumuriu. Avea părul proaspăt pudrat și Ordinul 
Sfântului Andrei îi sclipea pe piept. 

Stătea în dreptul ușii, inspirând noblețe tuturor și 
împiedicându-i vădit pe cei din spatele lui să intre. S-a uitat pe 
îndelete în jur, cuprinzându-i cu privirea pe cei douăzeci și cinci 
de bărbaţi înghesuiți umăr lângă umăr pe podea, pe îngrijitorii 
aplecați deasupra lor, maldărul de bandaje îmbibate de sânge 
aruncate într-un colț, medicamentele și instrumentele 
împrăștiate pe masă și pe mine stând îndărătul ei. 

Înălțimii Sale nu îi păsa prea mult de femeile care însoțeau în 
general trupele, însă cunoștea foarte bine regulile de curtoazie. 
Eu eram femeie, în ciuda petelor de sânge și de vomă de pe 
rochie și a faptului că părul îmi ieșea de sub bonetă în bucle 
încâlcite. 

— Doamnă Fraser, a spus el, făcând o plecăciune galantă spre 
mine. 

— Înălţimea Voastră. 

Am făcut o mică reverență, sperând că nu avea de gând să 
stea prea mult. 

— Eforturile dumitale pentru cauza noastră sunt foarte mult 
apreciate, doamnă, a continuat el, accentul său moale italian 
fiind mai evident decât de obicei. 

— Ă... Vă mulţumesc, am răspuns. Atenţie la sânge. Pe acolo 
e alunecos. 

A strâns puţin din buze când a ocolit balta spre care tocmai 
arătasem. Cadrul ușii eliberându-se, Sheridan, O'Sullivan și 
lordul Balmerino au pășit înăuntru, sporind înghesuiala din 
încăpere. Acum, că  formalităţile de curtoazie fuseseră 
îndeplinite, Charles s-a ghemuit grijuliu între două paturi 
improvizate. A lăsat o mână blândă pe umărul unui bărbat. 

— Care este numele tău, tovarășul meu viteaz? 

— Gilbert Munro... ăă, Înălţimea Voastră, a adăugat omul în 
grabă, uluit la vederea prinţului. 

Degetele manichiurate au atins bandajul și atelele care 
înfășurau ce mai rămăsese din braţul drept al lui Gilbert Munro. 

— Sacrificiul tău este măreț, Gilbert Munro, a spus simplu 
Charles. Îţi făgăduiesc că nu va fi uitat. 

Mâna a mângâiat obrazul cu favoriţi și Munro s-a înroșit de 
plăcere rușinată. 

În faţa mea aveam un bărbat cu o rană la scalp care trebuia 
cusută, dar puteam să trag cu coada ochiului la Charles. Se 
mișca încet prin încăpere, mergând la fiecare pat fără a ocoli 
vreunul, oprindu-se să-l întrebe pe fiecare bărbat cum îl cheamă 
și de unde este, să îi ofere mulțumiri și afecțiune, felicitări și 
compasiune. 

Oamenii erau muţi de uimire, englezi și scoțieni deopotrivă 
abia reușind să-i răspundă Înălţimii Sale prin murmure abia 
auzite. În cele din urmă, prinţul s-a ridicat și s-a întins, cu 
trosnet de încheieturi. Un colț al tartanului căzuse în mizeria de 
pe jos, însă el nu părea să bage de seamă. 

— Vă aduc binecuvântările și mulțumirile tatălui meu, a spus 
el. Faptele voastre de astăzi nu vor fi uitate niciodată. 

Bărbaţii de pe podea nu erau în dispoziţia potrivită pentru a 
aclama, însă zâmbeau și au rostit în șoaptă mulțumiri. 

Întorcându-se să iasă, Charles l-a zărit pe Jamie, stând într-un 
colț, pentru a nu risca să se trezească cu degetele picioarelor 
zdrobite de cizmele lui Sheridan. Chipul Înălţimii Sale s-a 
luminat de încântare. 

— Mon cheri Nu te-am văzut astăzi. Mă temeam că ai avut 
vreun ghinion. 

O expresie de reproș se citea pe chipul frumos și rumen. 

— De ce nu ai venit să mănânci în casa parohială cu ceilalţi 
ofiţeri? 

Jamie a zâmbit și a făcut o plecăciune respectuoasă. 

— Oamenii mei sunt aici, Înălțimea Voastră. 

Prinţul a înălțat din sprâncene auzind răspunsul și buzele i s- 
au deschis parcă pentru a rosti ceva, însă lordul Balmerino a 
pășit în faţă și i-a șoptit ceva la ureche. Expresia lui Charles s-a 
transformat într-una de îngrijorare. 

— Dar ce îmi aud urechile? i-a spus el lui Jamie, încurcând 
cuvintele, așa cum păţea în momentele de emoție. Excelenţa Sa 
îmi spune că ai fost rănit chiar dumneata. 

Jamie părea puţin încurcat. S-a uitat scurt la mine, să vadă 
dacă am auzit și, convingându-se că nu mi-a scăpat niciun 
cuvânt, și-a mutat privirea din nou spre prinţ. 

— O nimica toată, Înălţimea Voastră. Doar o zgârietură. 

— Arată-mi. 

Era simplu formulat, însă neîndoielnic un ordin și tartanul 
pătat a căzut fără ca Jamie să mai protesteze. 

Faldurile tartanului întunecat erau aproape la fel de negre pe 
partea interioară. Cămașa de dedesubt era plină, de la 
subsuoară la coapsă, de pete maronii întărite acolo unde 
sângele începuse a se usca. 

Lăsându-mi rănitul să își poarte singur de grijă o clipă, am 
pășit în faţă și i-am desfăcut cămașa, trăgând-o cu grijă de pe 
partea rănită. În ciuda cantităţii de sânge, știam că nu era o 
rană serioasă; Jamie stătea bine înfipt pe picioare și sângerarea 
se oprise. 

Era o lovitură de paloș în curmeziș peste coaste. Un unghi 
norocos; dacă ar fi fost drept, lama ar fi pătruns adânc în 
mușchii intercostali. Chiar și așa, o bucată de piele de douăzeci 
de centimetri atârna desprinsă, sângele începând a se ivi din 
nou odată cu slăbirea presiunii. Avea să necesite un număr 
destul de mare de cusături, însă dincolo de pericolul constant de 
infectare, rana nu părea în niciun fel serioasă. _ 

M-am întors pentru a-l înștiinţa de acest lucru pe lnălțimea Sa, 
însă n-am apucat să deschid gura, oprită de expresia stranie de 
pe chipul său. Pentru o clipă, am crezut că are „tremuratul 
începătorului”, șocul persoanei neobișnuite să vadă răni sau 
sânge. Multe infirmiere începătoare în spitalul de campanie 
îndepărtaseră un bandaj aplicat în tranșee, aruncaseră o privire 
și se repeziseră afară, pentru a vomita în liniște înainte de a se 
întoarce să se ocupe de pacient. Rănile din bătălii au un aspect 
deosebit de înspăimântător. 

Dar nu putea fi asta. Deși nu era deloc un războinic înnăscut, 
Charles primise botezul focului, ca și Jamie, la vârsta de 
paisprezece ani, în prima sa bătălie de la Gaeta. Nu, am decis 
chiar în momentul în care expresia fugară de șoc s-a stins în 
ochii căprui și blânzi. Nu era speriat de răni sau de sânge. 

Înaintea lui nu stătea un ţăran sau un păstor. Un supus fără 
nume, a cărui datorie era să lupte pentru cauza Stuarzilor. Cel 
din faţa lui era un prieten. Și m-am gândit că poate rana lui 
Jamie îl adusese în sfârșit cu picioarele pe pământ. Se vărsase 
sânge din porunca sa, iar bărbaţii fuseseră răniţi pentru cauza 
lui - nici n-ar fi fost de mirare dacă înțelegerea acestui fapt l-ar 
fi lovit adânc, precum o tăietură de sabie. 

A rămas cu privirea aţintită asupra rănii, apoi, când a ridicat 
ochii, a întâlnit privirea lui Jamie. L-a prins de mână și a făcut o 
plecăciune. 

— Îţi mulțumesc, i-a șoptit. 

Și măcar pentru o secundă, am avut sentimentul că ar fi fost 
un rege bun, la urma urmelor. 

(J 

Pe o mică pantă în spatele bisericii, fusese ridicat un cort din 
porunca Înălțimii Sale, ca ultim adăpost pentru cei uciși în luptă. 
Deși se bucurau de privilegii ca pacienţi, aici englezii nu 
primeau nimic; bărbaţii zăceau în șiruri, cu feţe acoperite cu 
pânze, scoţienii distingându-se prin tartane, așteptând cu toții 
să fie îngropaţi a doua zi. MacDonald din Keppoch adusese cu el 
un preot francez. Bărbatul, cu umerii căzuţi de oboseală, cu 
patrafirul purpuriu părând nelalocul lui peste un tartan scoţian 
pătat, pășea încet prin cort, oprindu-se să se roage la picioarele 
fiecărui trup întins. 

— Odihna veșnică dă-le-o lor, Doamne, și lumina fără de 
sfârșit să le strălucească lor. 

Işi făcea cruce cu gesturi mecanice și pleca spre un alt trup. 

Fusesem mai devreme în cort și, cu un nod în gât, 
numărasem scoţienii morţi. Douăzeci și doi. Acum, când am 
intrat, am văzut că numărul lor se ridicase la douăzeci și șase. 

Al douăzeci și șaptelea zăcea în biserica din vecinătate, 
aproape de sfârșitul călătoriei sale. Alexander Kincaid Fraser 
murea încet din cauza rănilor care îi sfârtecaseră pântecul și 
pieptul, provocând o hemoragie internă ce nu putea fi oprită. L- 
am văzut când l-au adus, alb ca varul după ce sângerase o 
după-amiază întreagă, singur în câmp, printre  leșurile 
dușmanilor săi. 

A încercat să-mi zâmbească și eu i-am udat buzele crăpate cu 
apă și i le-am uns cu seu. Să-i fi dat să bea ar fi însemnat să-l 
ucid pe loc, căci lichidul ar fi curs prin intestinele perforate, 
cauzându-i un șoc fatal. Am ezitat, văzând gravitatea rănilor 
sale și gândindu-mă că o moarte rapidă ar fi fost mai bună... dar 
pe urmă m-am oprit. Mi-am dat seama că ar dori măcar să vadă 
un preot și să se spovedească. De aceea l-am trimis la biserică, 
acolo unde părintele Benin avea grijă de cei care mureau, cum 
eu aveam grijă de cei care trăiau. Jamie se ducea din jumătate 
în jumătate de ceas la biserică, dar Kincaid rezistase pentru o 
vreme extraordinar de lungă, agăţându-se de viaţă în ciuda 
slăbirii constante a substanţei ei. Însă Jamie nu se întorsese de 

la ultima sa vizită. Știam că lupta se sfârșise în cele din urmă și 
am plecat să văd dacă puteam ajuta. 

Spaţiul de sub fereastră unde stătuse întins Kincaid era gol, 
cu o pată mare și întunecată. Dar Kincaid era în cortul celor 
morţi, iar Jamie nu se zărea nicăieri. 

Într-un târziu, l-am găsit pe Jamie la o oarecare distanţă pe 
dealul din spatele bisericii. Stătea pe o piatră, ţinând în brațe 
trupul lui Alexander Kincaid, capul cu bucle ondulate odihnindu- 
se pe umărul lui, picioarele lungi și păroase zăcând fără viaţă 
într-o parte. Amândoi încremeniţi ca piatra pe care stăteau. 
Neclintiţi ca moartea, deși doar unul din ei era mort. 

Am atins mâna albă și moale, ca să fiu sigură, și mi-am lăsat 
palma pe părul castaniu și des ce părea, în mod cu totul 
nepotrivit, viu. Un bărbat nu ar trebui să moară fecior, dar 
acesta murise. 

— S-a dus, Jamie, am șoptit. 

O clipă nu a făcut nicio mișcare, apoi a încuviințat din cap, 
deschizând ochii parcă fără voie, să dea piept cu realităţile 
nopții. 

— Știu. A murit la puţină vreme după ce l-am scos din 
biserică, dar nu voiam să îi dau drumul. 

L-am prins pe Kincaid de umeri și l-am lungit ușor pe pământ. 
Era iarbă acolo și vântul nopţii o unduia în jurul lui, atingându-i 
obrajii, ca o mângâiere de bun venit a pământului. 

— Nu voiai să îl lași să moară sub un acoperiș, am spus, 
înțelegând. 

Cerul se întindea deasupra noastră presărat cu nori, dar 
nesfârșit în promisiunea sa de a ne oferi adăpost. Jamie a 
încuviinţat ușor din cap, apoi a îngenuncheat lângă trupul 
neînsufleţit și a sărutat fruntea lată și palidă. 

— Și eu aș vrea să facă cineva pentru mine același lucru, a 
șoptit el. 

A tras un fald al tartanului peste buclele castanii și a 
murmurat câteva cuvinte în galeză pe care nu le-am înţeles. 

Un spital de campanie unde se primesc răniții nu e un loc 
pentru jelit; sunt mult prea multe lucruri de făcut. Nu-mi cursese 
o lacrimă întreaga zi, în ciuda tuturor lucrurilor pe care le 
văzusem, dar acum am cedat, chiar și pentru o clipă. Mi-am 
rezemat fruntea de umărul lui Jamie să găsesc putere și el m-a 
bătut ușor cu palma. Când am ridicat privirea, ștergându-mi 

lacrimile de pe obraji, l-am văzut privind cu ochii uscați la silueta 
tăcută de pe pământ. A simţit că mă uitam la el și a coborât 
privirea. 

— Am plâns pentru el cât era încă viu, ca să știe, englezoaico, 
mi-a spus încet. Ce se întâmplă în colibă? 

Mi-am suflat nasul și l-am prins de braţ în timp ce ne 
întorceam. 

— Am nevoie de ajutorul tău cu un rănit. 

— Care din ei? 

— Hamish MacBeth. 

Chipul lui Jamie, încordat atâtea ceasuri, s-a relaxat puţin sub 
petele și dârele de murdărie. 

— Așadar, s-a întors? Mă bucur. Dar cât de grav e? 

— Vei vedea, am spus, dându-mi ochii peste cap. 

MacBeth era unul din favoriţii lui Jamie. Un bărbat masiv cu o 
barbă castanie și ondulată și o purtare timidă, mereu aproape la 
chemarea lui Jamie, pregătit întotdeauna când era nevoie de 
ceva în timpul călătoriei. Vorbea rar, avea un zâmbet domol și 
sfios, care înflorea din barba lui precum o floare ce se deschide 
noaptea, rară, dar strălucitoare. 

Ştiam că absenţa uriașului după bătălie îl neliniștise pe Jamie, 
chiar așa adâncit în probleme și griji cum era. Pe măsură ce ziua 
se scursese și întârziaţii apăruseră unul câte unul, îl căutasem 
pe MacBeth. Soarele apusese și focurile se întinseseră în tabără, 
însă nici urmă de Hamish MacBeth, iar eu începusem să mă tem 
că îl vom găsi și pe el printre morți. 

Dar el se întorsese în coliba pentru răniţi în urmă cu o 
jumătate de oră, abia mișcându-se, dar neavând nevoie de 
sprijin. Un picior îi era murdar de sânge până la gleznă și 
mergea anevoie, crăcănat, însă nu voia sub nicio formă să dea 
voie unei „fomei” să-l atingă și să vadă despre ce este vorba. 

Uriașul stătea întins pe o pătură lângă o lampă, cu mâinile 
împreunate pe pântecul bombat, cu privirea răbdător îndreptată 
spre tavanul pe care se vedeau căpriorii acoperișului. Și-a rotit 
ochii atunci când Jamie a îngenuncheat lângă el, dar altfel nu a 
făcut nicio mișcare. Eu stăteam cuminte, ascunsă vederii de 
spatele lat al lui Jamie. 

— MacBeth, a spus Jamie, punându-și mâna pe încheietura 
groasă a bărbatului. Cum te simţi, omule? 


VP - 669 


— Binișor, domnule, a vorbit cu voce groasă uriașul. Binișor. 
Doar că e nițel..., s-a oprit șovăind. 

— Păi atunci, hai să ne uităm. 

MacBeth nu a protestat când Jamie i-a tras în lături un capăt 
al Kkiltului. Privind pe furiș prin deschizătura dintre braţul și 
trupul lui Jamie, am văzut cauza ezitărilor lui MacBeth. 

O sabie ori o lance îi străpunsese vintrea și îl tăiase în jos. 
Scrotul îi fusese sfârtecat într-o parte și un testicul îi atârna pe 
jumătate afară, suprafaţa sa netedă și rozalie strălucind ca un 
ou descojit. 

Jamie și ceilalți câțiva bărbaţi care au văzut rana s-au albit la 
faţă și am observat că unul dintre ei și-a pipăit din reflex părţile 
intime, parcă vrând să se asigure că erau întregi. 

În ciuda aspectului îngrozitor al rănii, testiculul în sine părea 
nevătămat și nu sângera abundent. L-am atins pe Jamie pe 
umăr și am clătinat din cap pentru a-i sugera că rana nu era 
serioasă, indiferent de efectul ei asupra moralului masculin. 
Zărindu-mi gestul cu coada ochiului, Jamie l-a bătut ușor cu 
palma peste genunchi pe MacBeth. 

— Ah, nu e atât de rău, MacBeth. N-ai grijă, încă mai poţi face 
copii. 

Bărbatul masiv privise în jos cu mari temeri, dar auzind aceste 
cuvinte, și-a ridicat ochii spre comandantul său. 

— Păi, asta nu e mare grijă, domnule, că eu am deja șase 
copii. Doar că ce-o să zică nevasta mea, dacă eu... 

MacBeth s-a făcut ca focul în obraji când bărbaţii din jurul său 
au început să râdă și să strige. 

Aruncându-mi din nou o privire pentru confirmare, Jamie și-a 
stăpânit rânjetul și a spus cu fermitate: 

— Și asta o să fie bine, MacBeth. 

— Mulţumesc, domnule, a  răsuflat omul recunoscător, 
încrezându-se cu totul în asigurarea comandantului său. 

— Cu toate acestea, a continuat Jamie repede, vei avea 
nevoie de niște cusături, omule. Acuma, tu gândește-te ce vrei 
să faci. 

A băgat mâna într-o cutie deschisă pe masă, în care ţineam 
acele de sutură făcute de mine. Ingrozită de obiectele grosolane 
pe care chirurgii militari le foloseau pentru a-și coase pacienții, 
îmi făcusem trei duzini pentru uzul meu personal. Alesesem cele 
mai fine ace de broderie pe care le găsisem, le încălzisem în 

clești la flacăra unei lămpi cu alcool și le îndoisem ușor până 
când obținusem forma de semilună potrivită pentru a coase 
țesuturile tăiate. La fel îmi făcusem și propriile catguturi!$; o 
treabă murdară și dezgustătoare, dar măcar aveam siguranţa că 
materialele mele erau sterile. 

Acul minuscul de sutură arăta ridicol între cele două degete 
uriașe ale lui Jamie. Încercările chiorâșe ale lui Jamie de a trece 
aţa prin urechile acului nu întreţineau deloc iluzia priceperii sale 
medicale. 

— Fie o fac eu însumi, a spus el, scoțând vârful limbii printre 
buze din pricina concentrării, fie... 

S-a întrerupt când a scăpat din mână acul și a bâjbâit printre 
faldurile tartanului lui MacBeth să-l găsească. 

— Fie, a reluat el ridicând triumfător acul în dreptul ochilor 
îngrijoraţi ai pacientului său, soția mea o poate face. 

Cu o ușoară înclinare a capului m-a chemat lângă el. Mi-am 
dat toată silinţa să par cât mai degajată, luând acul din mâinile 
incompetente ale lui Jamie și vârând aţa prin urechile lui cu o 
mișcare scurtă și precisă. 

Ochii mari și căprui ai lui MacBeth s-au plimbat încet între 
mâinile mari ale lui Jamie, pe care el se străduise să le facă să 
pară cât mai neîndemânatice, așezându-și palma dreaptă 
curmeziș peste mâna stângă, și degetele mele mici și dibace. In 
cele din urmă, și-a lăsat capul pe spate cu un oftat sfâșietor și a 
bălmăjit încuviințarea de a lăsa o „fomeie” să-i atingă părțile 
intime. 

— Nu-ţi face griji, omule, a spus Jamie bătându-l prietenește 
pe umăr. La urma urmelor, ea se ocupă și de ale mele de ceva 
vreme și încă nu m-a lăsat fără ele până acum. 

Printre râsetele ajutoarelor și ale pacienţilor din apropiere, a 
dat să se ridice, dar l-am oprit, împingându-i un flacon în mâini. 

— Ce e asta? a întrebat el. 

— Alcool și apă, am răspuns. Soluţie dezinfectantă. Dacă 
vrem să nu facă febră sau puroi sau altceva mai grav, rana va 
trebui spălată. 

MacBeth venise pe jos de la locul bătăliei, unde fusese rănit, 
și până aici, așa că în preajma rănii se vedeau dâre de murdărie 
pe lângă cele de sânge. Alcoolul etilic era un dezinfectant 
agresiv, chiar și diluat în părți egale cu apă distilată, dar eu 

continuam neînduplecată să îl folosesc, în ciuda plângerilor pe 
care mi le adresau ajutoarelor mele și a urletelor chinuite ale 
pacienţilor care aveau de a face cu el. 

Jamie s-a uitat la recipientul cu alcool, apoi la rana deschisă și 
s-a scuturat niţel. Işi primise și el porţia când îi cususem rana, 
mai devreme în acea seară. 

— Ei bine, MacBeth, mulțumesc lui Dumnezeu că nu sunt în 
locul tău, a spus și, apăsând cu un genunchi abdomenul 
bărbatului, a turnat conţinutul recipientului peste țesuturile 
expuse. 

Un muget îngrozitor a zguduit pereții și MacBeth s-a zbătut ca 
un șarpe tăiat. Când zgomotul s-a potolit într-un târziu, chipul îi 
căpătase o paloare verzuie și n-a mai zis nici pâs când mi-am 
început munca de rutină, chiar dacă dureroasă, de a-i coase 
scrotul. Cei mai mulţi dintre pacienţi, deși cu răni oribile, 
îndurau stoici tratamentul primitiv la care îi supuneam și 
MacBeth nu făcea excepţie. Stătea întins fără să se miște, 
cuprins de o jenă teribilă, cu privirea fixată pe flacăra lămpii și 
nu a mișcat un mușchi cât l-am cusut. Doar schimbarea culorilor 
chipului său, de la verde la alb, la roșu și din nou de la capăt, îi 
trăda emoțiile. 

In cele din urmă, totuși, s-a făcut ca para focului. Când 
terminam de suturat, penisul lipsit de vlagă a început să se 
întărească ușor, atins în trecere de mâna mea. Zguduit cu totul 
de această dovadă a încrederii în cuvântul lui Jamie, MacBeth și- 
a tras kilturile în secunda în care am terminat, a sărit în picioare 
și a ţâșnit împiedicându-se pe ușă, lăsându-mă chicotind peste 
trusa mea medicală. 

e 

Am găsit un colț unde m-am putut așeza pe un cufăr cu 
materiale medicale și m-am rezemat de perete. O săgeată 
dureroasă mi-a urcat pe gambe; eliberarea bruscă de tensiune 
și reacţia nervilor. Mi-am scos papucii și m-am lăsat pe spate la 
perete, savurând micile spasme ce urcau de-a lungul coloanei și 
al gâtului, pe măsură ce tensiunea statului în picioare scădea. 

Fiecare centimetru pătrat de piele pare sensibil într-o 
asemenea stare de oboseală. Când nevoia de a forţa corpul să 
execute diverse sarcini dispare dintr-odată, imboldul care încă 
persistă pare să împingă sângele spre suprafaţă, ca și cum 
sistemului nervos nu i-ar veni a crede ceea ce mușchii deja au 

acceptat cu recunoștință; în astfel de momente nici nu trebuie 
să te miști. 

Aerul din colibă era cald și încărcat de șuieratul respiraţiilor, 
nu zarva sănătoasă a sforăielilor de bărbaţi, ci răsuflările 
greoaie ale unor oameni pe care îi doare să respire și gemetele 
acelora care găsiseră în somn o uitare temporară ce îi elibera de 
obligaţia bărbătească de a suferi în tăcere. 

Bărbaţii din această încăpere erau răniţi grav, dar nu în 
pericol imediat. Ştiam însă că moartea se plimbă noaptea 
printre paturile de spital, căutându-i pe cei care lăsaseră garda 
jos și care îi pot ieși în cale în necunoștinţă de cauză, din 
singurătate sau teamă. Unii dintre răniţi aveau soţii care 
dormeau alături de ei, pentru a-i mângâia în întuneric, dar nu 
cei din această încăpere. Ei mă aveau pe mine. Chiar dacă nu 
puteam face prea multe pentru a-i vindeca sau pentru a le lua 
durerea, măcar le dădeam de înţeles că nu mureau singuri, că 
cineva stătea de pază între ei și umbre. Mai presus de orice 
altceva, era de datoria mea să fiu acolo pur și simplu. 

M-am ridicat și mi-am croit drum încet printre saltelele de 
paie de pe podea, oprindu-mă la fiecare, murmurând încurajări 
și mângâind, îndreptând o pătură, netezind părul încâlcit, 
masând nodurile care se formau în membrele suferind de cârcei. 
O gură de apă aici, un bandaj schimbat acolo, înţelegerea 
faptului că o expresie de rușine încordată însemna că era nevoie 
de o ploscă și gest firesc de a-i permite bărbatului să se 
ușureze, butelca de lut încălzindu-se și îngreunându-se în mâna 
mea. 

Am pășit afară pentru a goli una dintre ele și m-am oprit o 
clipă, savurând aerul rece și umed al nopţii, lăsând răcoarea 
blândă să șteargă atingerea pielii aspre și păroase și mirosul de 
bărbaţi asudând. 

— Nu ai prea dormit, englezoaico. 

Vocea domoală venea dinspre drum. Celelalte case unde erau 
îngrijiţi răniții se aflau în direcția aceea, cartierul ofițerilor, în 
partea opusă, în casa parohială. 

— Nici tu nu ai prea dormit, am răspuns sec. 

Cât timp trecuse de când nu mai închisese ochii? m-am 
întrebat. 

— Am dormit azi-noapte pe câmp cu oamenii. 

— O, da? Foarte odihnitor, am replicat pe un ton ironic care l- 
a făcut să izbucnească în râs. 

Șase ore de somn pe un câmp jilav, urmat de o bătălie în 
timpul căreia fusese călcat de un cal, tăiat de o sabie, și făcuse 
Dumnezeu mai știe ce. Apoi își adunase oamenii, strânsese 
răniții, îi îngrijise pe cei vătămaţi, își plânsese morții și își slujise 
prinţul. Și nu îl văzusem să se oprească să mănânce, să bea 
ceva ori să se odihnească. 

Nu mi-am bătut capul să-l cert. Nici măcar nu avea rost să îi 
atrag atenţia că ar fi trebuit să se găsească printre pacienţii 
întinși la podea. Era de datoria lui să fie și aici. 

— Mai sunt și alte femei, englezoaico, a spus el cu blândetțe. 
Să îi spun lui Archie Cameron să trimită pe cineva la tine? 

Era o idee tentantă, dar am alungat-o înainte să reflectez prea 
mult, de teamă că, dacă admiteam că sunt obosită, nu m-aș mai 
putea mișca în veci. Mi-am îndreptat spatele, cu palmele lipite 
de mijloc. 

— Nu, am răspuns. Mă descurc până în zori. Apoi poate să mă 
înlocuiască cineva o vreme. 

Cumva simţeam că trebuie să am grijă de răniţi în această 
noapte, la răsărit vor fi în siguranţă. 

Nici Jamie nu m-a certat. Mi-a pus mâna pe umăr și m-a tras 
să mă reazem de el pentru o clipă. Ne dădeam putere unul 
altuia, fără să ne spunem nimic. 

— Stau cu tine, atunci, a spus el desprinzându-se de mine 
într-un târziu. Nici eu nu pot dormi înainte de ivirea zorilor. 

— Și ceilalţi oameni din Lallybroch? 

A făcut semn din cap spre câmpurile de lângă oraș unde era 
campată armata. 

— Murtagh e la comandă. 

— O, păi e bine. Nu ai de ce să îţi faci griji, am spus și l-am 
văzut zâmbind în lumina ce venea de la fereastră. 

Lângă ușă era o bancă pe care de obicei stătea stăpâna casei 
în zilele însorite să curețe pește ori să coase hainele. L-am tras 
în jos lângă mine și s-a prăbușit, proptindu-se de peretele casei 
cu un oftat. Epuizarea vădită mi-a amintit de Fergus și de 
expresia băiatului de uluire confuză după bătălie. 

Am întins braţul și i-am mângâiat ceafa, iar el a întors capul 
spre mine fără să mă privească, sprijinindu-și fruntea de a mea. 

— Cum a fost, Jamie? am întrebat în șoaptă, degetele mele 
apăsând lent și cu putere mușchii încordaţi ai gâtului și ai 
umerilor. Cum a fost? Povestește-mi. 

S-a lăsat o tăcere scurtă, apoi a oftat și a început să 
vorbească, la început șovăind, apoi mai repede, de parcă ar fi 
vrut să spună totul. 

— Nu aveam niciun foc, căci lordul George a socotit că trebuie 
să plecăm de pe creastă înainte de ivirea zorilor și voia ca de jos 
să nu se vadă nici cel mai mic semn că ne mișcăm. Am stat în 
întuneric o vreme. Nici nu puteam să vorbim, căci sunetul ar fi 
răzbătut spre câmpie. Așa că am stat pur și simplu. Apoi am 
simţit ceva prinzându-mă de coapsă în întuneric și am tras o 
sperietură soră cu moartea. 

Și-a vârât un deget în gură și a masat prudent. 

— Era cât pe ce să îmi mușc limba. 

I-am simţit mușchii mișcându-se când a zâmbit, deși chipul îi 
era ascuns. 

— Fergus? 

Năluca unui râs a plutit prin întuneric. 

— Da, Fergus. S-a târât pe burtă prin iarbă, afurisit mic, și eu 
am crezut că e un șarpe. Mi-a spus ceva în șoaptă despre 
Anderson și eu am plecat târâș în urma lui și l-am dus pe 
Anderson să discute cu lordul George. 

Glasul îi era tărăgănat și adormit, vorbind sub vraja masajului 
meu. 

— După care a venit ordinul să plecăm, urmând poteca lui 
Anderson. Și toate trupele s-au ridicat în picioare și s-au pornit 
la vale în beznă. 

(J 

Noaptea era senină și fără lună, lipsită de pătura obișnuită de 
nori care oprea lumina stelelor și o trimitea difuză spre pământ. 
Armata scoţienilor își croia drum în tăcere în jos, de-a lungul 
potecii înguste, în urma lui Richard Anderson și niciun bărbat nu 
putea vedea mai departe de călcâiele târșâite ale bărbatului din 
faţa lui, fiecare pas lărgind poteca bătătorită prin iarba udă. 

Armata se mișca aproape fără zgomot. Ordinele se 
răspândeau în șoaptă de la un bărbat la altul, fără a fi strigate. 
Paloșele și topoarele erau învelite în faldurile tartanelor, 
cartușele cu praf de pușcă, ascunse în cămăși, lângă inimile 
bătând cu iuțeală. 

Odată ajunși la loc sigur, scoţienii s-au așezaseră pe pământ, 
într-o tăcere deplină și fără a aprinde focul, și-au mâncat rațiile 
reci pe care le aveau și s-au pregătit să doarmă, înfășuraţi în 
tartanele lor, cu privirile aţintite spre focurile de tabără ale 
dușmanilor. 

— Îi auzeam vorbind, a spus Jamie. 

Stătea rezemat de peretele casei, cu ochii închiși și mâinile 
împreunate la ceafă. 

— E ciudat să auzi oameni râzând la o glumă sau cerând un 
praf de sare ori o gură din butelca de vin și să știi că, în câteva 
ceasuri, s-ar putea să îi omori sau ei să te omoare pe tine. Ştii... 
Nu poți să nu te întrebi cum arată omul a cărui voce o auzi. Il vei 
recunoaște când îl vei întâlni dimineaţă? 

Cu toate acestea, emoția bătăliei viitoare era mult mai 
puternică decât oboseala și „Fraserii negri” - porecliți astfel 
pentru urmele de cărbuni care încă le mai decorau feţele - și 
căpetenia lor de clan erau treji de mai bine de treizeci și șase de 
ore. Jamie alesese un smoc de iarbă drept pernă, își trăsese 
tartanul peste umeri și se culcușise în iarba legănată de vânt, 
lângă oamenii săi. În perioada petrecută cu armata franceză, în 
urmă cu mulţi ani, unul din sergenți le explicase mercenarilor 
mai tineri trucul adormitului în noaptea dinaintea unei bătălii. 

— Așază-te comod, examinează-țţi conștiința și căiește-te 
bine. Părintele Hugo spune că în vreme de război, chiar dacă nu 
e niciun preot căruia să i te spovedești, păcatele tale pot fi astfel 
iertate. Din moment ce nu poţi comite niciun păcat în timp ce 
dormi - nici măcar tu, Simenon! - te vei trezi într-o stare de 
graţie, gata să te repezi asupra ticăloșilor. Și fiindcă nu te 
așteaptă decât victoria sau cerurile, cum să-ți mai fie teamă? 

Deși considera că argumentaţia avea unele lipsuri, Jamie 
găsea totuși că sfatul e bun: ușurându-ţi conștiința, îţi ușurai 
sufletul, iar repetarea reconfortantă a rugăciunii distrăgea 
mintea de la închipuiri înspăimântătoare și o legăna purtând-o 
spre somn. 

A ridicat privirea spre bolta întunecată a cerului, lăsându-și 
gâtul și umerii să se relaxeze pe pământul tare. Stelele erau 
palide și ceţoase în noaptea aceasta, aproape invizibile față de 
sclipirea focurilor englezilor din apropiere. Gândurile i s-au 
îndreptat spre oamenii din jurul lui, poposind câteva clipe 
asupra fiecăruia, pe rând. Pata păcatului era mică pe conștiința 

sa, în comparaţie cu a celorlalţi. Ross, McMurdo, Kincaid, Kent, 
McClure... s-a oprit să mulțumească scurt cerului că măcar soţia 
sa și băiatul Fergus erau în siguranţă. Mintea i-a zăbovit asupra 
soției lui, dorind să se încălzească la amintirea zâmbetului ei 
liniștitor, la căldura minunată a trupului ei în braţele lui, strâns 
lipită de el când o sărutase de rămas-bun în acea după-amiază. 
In ciuda oboselii și a prezenţei lordului George, care aștepta 
afară, îi venise poftă să o rostogolească pe saltea, chiar în acea 
clipă, și să o posede iute, dintr-odată, fără să se mai dezbrace. 
Ciudat cum apropierea luptei îl făcea atât de pregătit, 
întotdeauna. Chiar și acum... 

Dar nici nu a apucat să-și ducă la bun sfârșit inventarul mintal 
și a simţit cum pleoapele îi coborau, când oboseala a încercat 
să-l doboare. A ignorat presiunea slabă a testiculelor, care 
apăruse la amintirea soţiei, și a reluat lista, un cioban ce 
ademenește cu viclenie somnul numărând oile pe care le va 
duce la tăiere. 

Dar nu va fi măcel, a încercat să se îmbărbăteze. Pierderi 
minore în tabăra iacobiţilor. Treizeci de oameni uciși. Din două 
mii, erau șanse minime ca printre ei să se numere și bărbaţii din 
Lallybroch, nu-i așa? Dacă soția lui avea dreptate. 

S-a scuturat ușor sub tartan și s-a luptat cu îndoiala care îi 
strânsese o clipă stomacul. Dacă... Doamne, dacă... Incă îi 
venea greu să o creadă, deși o văzuse el însuși lângă piatra 
aceea blestemată, cu chipul dizolvându-i-se îngrozit și ochii 
măriţi de spaimă, contururile trupului ei estompându-se în timp 
ce el, de asemenea îngrozit, se agăţase de ea, trăgând-o înapoi, 
abia simţindu-i osul delicat al braţului în mâna lui. Poate ar fi 
trebuit să o lase să plece, să se întoarcă în lumea ei. Nu, nu 
poate. Sigur așa ar fi trebuit. Dar el o trăsese îndărăt. li 
îngăduise să aleagă, dar o păstrase cu el prin simpla forţă a 
dorinţei pe care o simţea pentru ea. Și astfel ea rămăsese. Și îi 
dăduse lui șansa de a alege - să o creadă sau nu. Să acţioneze 
sau să fugă. Și alegerea era făcută acum și nicio forţă de pe 
pământ nu putea împiedica zorile să se ivească. 

Inima îi bătea cu putere, pulsul izbind în încheieturile mâinilor 
și în vintre, și în coșul pieptului. A încercat să se liniștească, 
reluându-și numărătoarea, un nume pentru fiecare bătaie de 
inimă. Willie McNab, Bobby McNab, Geordie McNab... Slavă 
Domnului, micul Rabbie McNab era în siguranţă, acasă... Will 

Fraser, Ewan Fraser, Geoffrey McClure... McClure... Îi pusese la 
socoteală pe George și pe Sorley? 

S-a mișcat ușor, zâmbind slab, simțind durere în coastele din 
partea stângă. Murtagh. Da, Murtagh, cizma bătrână și 
tăbăcită... măcar conștiința mea e curată în privinţa ta. William 
Murray, Rufus Murray, Geordie, Wallace, Simon... 

In cele din urmă, a închis pleoapele, i-a lăsat pe toți în grija 
cerului întunecat de deasupra și s-a pierdut în cuvintele șoptite 
care încă îi veneau natural în franceză - „Mon Dieu, je 
regrette...” 

e 

Mi-am făcut rondul printre răniți, schimbând bandajele 
îmbibate de sânge de la piciorul unui bărbat. Sângerarea ar fi 
trebuit să înceteze până acum, dar nu se oprise. Hrană proastă 
și oase slabe. Dacă sângerarea nu înceta până la cântatul 
cocoșilor, eram nevoită să îl chem pe Archie Cameron sau pe 
unul dintre chirurgii militari pentru a amputa piciorul și a 
cauteriza ciotul rămas. 

Uram gândul acesta. Viaţa era și așa aspră pentru un bărbat 
cu membrele întregi. Sperând că lucrurile mergeau spre bine, 
am acoperit noile bandaje cu un strat fin de alaun și sulf. Chiar 
dacă nu-l ajuta, nu-i pricinuia nici vreun rău. Avea să doară, dar 
în privinţa asta nu îl puteam ajuta. 

— Va ustura un pic, i-am șoptit în timp ce îi înfășuram piciorul 
în fâșii de pânză. 

— Nu-ţi face griji, domniţă, a murmurat el. 

Mi-a zâmbit, în ciuda transpiraţiei care îi curgea pe obraji, 
strălucitoare în lumina lumânării. 

— O să suport. 

— Bun. 

L-am bătut ușor pe umăr, i-am netezit spre spate părul care îi 
căzuse pe frunte și i-am dat să bea niște apă. 

— Mai vin într-o oră, dacă poți sta cu fașa atât de mult. 

— O să suport, a spus el din nou. 

e 

Când am ieșită din nou afară, am crezut că Jamie adormise. 
Obrazul i se odihnea pe braţele încrucișate pe genunchi. Dar și-a 
ridicat privirea la sunetul pașilor mei și mi-a luat mâna când m- 
am așezat lângă el. 

— Am auzit tunul în zori, am spus, gândindu-mă la bărbatul cu 
piciorul sfârtecat de o ghiulea. Mi-a fost teamă pentru tine. 

A început să râdă încetișor. 

— Și mie mi-a fost teamă, englezoaico. Tuturor ne-a fost 
teamă. 

Tăcuţi precum fuioarele de ceaţă, scoţienii au înaintat prin 
iarba uscată, pas cu pas. Nu exista niciun semn că întunericul s- 
ar ridica, însă aerul nopţii se schimbase. Vântul se schimbase, 
asta era; bătea dinspre mare peste ţinutul rece înainte de ivirea 
zorilor și zgomotul slab al valurilor se auzea din depărtare. 

În ciuda senzaţiei de întuneric fără sfârșit, zorii aveau să 
răsară curând. A văzut chiar la timp trupul de la picioarele sale; 
încă un pas și ar fi căzut peste bărbatul ghemuit. 

Cu inima bătând să-i spargă pieptul din cauza șocului unei 
ciocniri evitate în ultima clipă, s-a lăsat pe vine pentru a vedea 
mai bine. Un om cu veston roșu, dormind, viu și nevătămat. Și-a 
mijit ochii concentrat în întunericul din jur, ciulindu-și urechile 
pentru a auzi și respiraţia altor bărbaţi care dormeau. Nu se mai 
auzea nimic în afară de sunetele mării, ale ierbii și ale vântului, 
ce ascundea foșnetul slab al pașilor furișaţi. A privit scurt în 
urma lui, umezindu-și buzele care se uscaseră în ciuda aerului 
jilav. În urma lui veneau oameni; nu îndrăznea să mai șovăie 
mult. Poate următorul bărbat n-ar fi fost la fel de atent când 
pășea și nu puteau risca să provoace un strigăt de avertisment. 

Și-a așezat mâna pe pumnal, dar a ezitat. Războiul era război, 
însă nu putea să ucidă un dușman adormit. Bărbatul părea să fie 
singur, la o oarecare distanţă de tovarășii lui. Nu era un străjer, 
nici cei mai neglijenţi paznici nu ar putea dormi știind că 
scoţienii aveau tabăra pe creasta de deasupra. Poate că soldatul 
se ridicase pentru a se ușura, se îndepărtase grijuliu de tovarășii 
săi pentru a-și face nevoile, apoi, pierzându-și simţul orientării în 
întuneric, se așezase să doarmă acolo unde se afla. 

Metalul muschetei era alunecos în palma lui transpirată. Și-a 
frecat mâna de tartan, apoi s-a ridicat în picioare, și-a încleștat 
mâinile pe țeava muschetei și a lovit în jos cu patul de lemn al 
armei. Șocul impactului i-a scuturat omoplaţii; un cap nemișcat 
e solid. Braţele bărbatului s-au ridicat brusc, dar, în afară de un 
icnet, n-a mai scos niciun sunet, iar acum zăcea cu fața în jos, 
ca o potcoavă căzută. 

Cu palmele furnicându-l, s-a aplecat din nou și a pipăit sub 
bărbia soldatului, căutându-i pulsul. L-a găsit și, liniștindu-se, s-a 
ridicat. Atunci a auzit în spatele său un strigăt de surpriză 
înăbușit și s-a repezit într-acolo cu muscheta ridicată la umăr, 
pentru a-și da seama că ţeava împungea în obrazul unuia dintre 
bărbaţii din clanul lui Keppoch MacDonald. 

— Mon Dieu! a șoptit bărbatul, făcându-și cruce. 

Jamie a strâns din dinţi de furie. Era blestematul de preot 
franţuz al lui Keppoch, îmbrăcat, la sugestia lui O'Sullivan, în 
cămașă și tartan, la fel ca bărbaţii care luptau. 

— A insistat că este de datoria lui să ofere răniților și 
muribunzilor sfânta împărtășanie pe câmpul de luptă, mi-a 
explicat Jamie, trăgându-și tartanul pătat mai sus pe umăr, 
întrucât noaptea devenea tot mai rece. Ideea lui O'Sullivan era 
că, dacă englezii l-ar fi prins pe câmpul de luptă în sutană, l-ar fi 
rupt în bucăți. Asta nu știm, poate că da, poate că nu. Dar arăta 
ca un prost în tartan, a adăugat el fără reţineri. 

lar comportamentul preotului n-a fost în măsură să 
îmbunătăţească impresia lăsată de înfățișarea lui. Înţelegând că 
atacatorul lui era un scoţian, a răsuflat ușurat și a dat să 
deschidă gura. Cu o mișcare rapidă, Jamie i-a acoperit-o cu 
palma, înainte ca vreo întrebare imprudentă să țâșnească. 

— Ce cauţi aici, părinte? a mărâit el cu buzele lipite de 
urechea preotului. Trebuia să fii în spatele liniilor. 

Ochii holbaţi ai preotului la auzul acestor cuvinte i-au 
dezvăluit lui Jamie adevărul. Omul lui Dumnezeu, rătăcit în 
întuneric, crezuse că încă se afla în spatele liniilor și, când a 
priceput într-un târziu că ajunsese de fapt în faţa scoțienilor 
care avansau, i s-au înmuiat genunchii. 

Jamie a aruncat o privire în urmă. Nu îndrăznea să-l trimită pe 
preot înapoi. În întunericul ceţos, putea ușor să dea nas în nas 
cu un scoţian, care să-l confunde cu un dușman și să-l ucidă pe 
loc. Ținându-l pe bărbatul mai plăpând de ceafă, l-a împins în 
genunchi. 

— Întinde-te la pământ și rămâi așa până când încetează 
focul, i-a șuierat la ureche. 

Preotul a încuviinţat cu însufleţire din cap, apoi deodată a 
văzut trupul soldatului englez zăcând la un metru distanţă. A 
ridicat o privire îngrozită spre Jamie și a întins braţul spre 

sticluțele cu mir și agheasmă pe care le purta la cingătoare în 
loc de pumnal. 

Dându-și ochii peste cap de exasperare, Jamie a făcut câteva 
gesturi violente, menite să arate că omul nu era mort și, ca 
atare, nu avea nevoie de serviciile preotului. Cum preotul nu 
părea că ar înțelege, Jamie s-a aplecat, i-a luat mâna și i-a 
apăsat degetele pe gâtul englezului, cea mai simplă metoda de 
a dovedi că bărbatul nu era prima victimă a bătăliei. Prins în 
această poziție ridicolă, a îngheţat când o voce a răzbătut prin 
ceața din spatele său. 

— Stai! Cine e acolo? 

e 

— Ai puţină apă, englezoaico? a întrebat Jamie. Mi se cam 
face sete de la povestit. 

— Ticălosule! am zis. Nu te poţi opri acum! Ce s-a întâmplat? 

— Apă, a repetat el rânjind, și îţi spun mai departe. 

— Prea bine, am consimţit, întinzându-i o butelcă și 
urmărindu-l cum o înclină spre buze. Ce s-a întâmplat pe urmă? 

— Nimic, a răspuns el, coborând butelca și ștergându-se la 
gură cu mâneca. Doar nu crezi că am răspuns. 

A rânjit spre mine obraznic și s-a ferit când am încercat să îi 
ard o palmă peste ureche. 

— Gata, gata, m-a dojenit el. Nu așa trebuie să te porţi cu un 
om rănit în slujba regelui! 

— Rănit, ha? am spus. Crede-mă, Jamie Fraser, o biată 
tăietură de paloș e nimic în comparaţie cu ce îţi voi face dacă... 

— Ah, trecem și la ameninţări? Care era poemul acela despre 
care mi-ai spus? „Când durerea și teama îţi încreţesc fruntea, un 
înger îndurător...”!/ Au! 

— Data viitoare o să ţi-o răsucesc chiar din rădăcină, am spus 
eliberându-i urechea. Hai, zi mai departe, trebuie să mă întorc 
într-un minut. 

Și-a frecat cu grijă urechea, dar s-a rezemat de zid și a reluat 
povestirea. 

— Am rămas așa, pe vine, eu și părintele, holbându-ne unul la 
celălalt și ascultând străjile la doi metri de noi. „Ce-a fost asta?” 
a întrebat unul și eu m-am gândit că mă puteam ridica la timp, 
să îl dobor cu pumnalul înainte ca el să mă împuște în spate, dar 


17 


VP - 681 


ce făceam cu tovarășul lui? Căci nu puteam aștepta ajutor din 
partea preotului, în afară, poate, de o ultimă rugăciune peste 
leșul meu. 

S-a lăsat o tăcere lungă și grea, iar cei doi iacobiţi s-au 
ghemuit în iarbă, mâna lui Jamie rămânând încleștată pe a 
preotului, atât de speriaţi încât nu îndrăzneau să și le elibereze. 

— Ahh, ai vedenii, s-a auzit într-un final dinspre celălalt 
străjer. 

Jamie a simţit fiorul de ușurare al preotului și degetele lui 
umede s-au desprins din strânsoare. 

— Nu e nimic aici în afară de tufe de grozamă. Fii pe pace, 
flacăule, a rostit străjerul liniștitor. 

Jamie a auzit o ușoară bătaie ușoară pe umăr și pasul pe loc 
al unor picioare încălțate cu cizme, încercând să se încălzească. 

— Sunt ale dracului de multe, sigur, și în bezna asta poate fi și 
întreaga armată scoțiană, că tot n-o vezi. 

Lui Jamie i s-a părut că aude un râs înăbușit dinspre una 
dintre „tufele de grozamă” de pe deal. 

A aruncat o privire spre coama dealului, acolo unde stelele 
începuseră să pălească. Mai puţin de zece minute până la prima 
lumină, a socotit el. Moment în care trupele lui Johnnie Cope vor 
înţelege repede că armata scoţienilor nu era, așa cum își 
închipuiau, la o oră de mărșăluit în direcția opusă, ci deja în faţa 
liniilor de luptă. 

În stânga s-a auzit un sunet, în direcţia mării. Un sunet slab și 
nedeslușit, dar îngrijorător pentru urechile unui om deprins cu 
lupta. Cineva, a dedus Jamie, se împiedicase de o tufă de 
grozamă. 

— Hei! 

Și una dintre străjile din apropiere chiar se îngrijorase. 

— Ce se întâmplă? 

Preotul va trebui să se descurce singur, s-a gândit Jamie, apoi 
a tras paloșul, s-a ridicat în picioare și, dintr-un pas, a ajuns 
lângă străji. Bărbatul era doar o siluetă în întuneric, însă destul 
de clară. Tăișul nemilos a lovit cu toată puterea, despicând pe 
loc țeasta soldatului. 

— Scoţienii! a strigat tovarășul bărbatului. 

Al doilea străjer a ţâșnit ca un iepure din crâng, sărind în 
întunericul tot mai palid înainte ca Jamie să-și poate elibera 
arma din ţeasta însângerată. Și-a proptit un picior de spatele 

soldatului căzut și a tras, scrâșnind din dinţi din cauza senzaţiei 
neplăcute date de carnea lipsită de viaţă și osul aspru. 

Alarma se răspândea în tabăra englezilor. Jamie o simţea și o 
auzea - forfota oamenilor treziți pe neașteptate, bâjbâind 
orbește după arme, căutând în toate părţile amenințarea 
nevăzută. 

Cimpoierii lui Clanranald erau în spate, în dreapta, însă nu se 
auzea încă niciun semnal de atac. Așa că Jamie a continuat să 
înainteze, cu inima bubuindu-i în piept și braţul stâng amortit de 
pe urma loviturii mortale, cu mușchii stomacului încordaţi și 
privirea atentă în întunericul ce pălea, stropii fini de sânge de pe 
chipul său devenind reci și lipicioși în răcoarea dimineții. 

— Întâi i-am auzit, mi-a mărturisit uitându-se pierdut în bezna 
nopții, căutând încă soldaţi englezi. Pe urmă i-am și văzut. Pe 
englezi, șerpuind pe pământ precum viermii pe carne, și pe 
bărbaţii din spatele meu. George McClure a venit cu mine, 
Wallace și Rodd fiind de cealaltă parte, și am mers mai departe, 
pas cu pas, dar din ce în ce mai repede, iar englezii se agitau 
întruna în fața ochilor noștri. 

Un bubuit a răsunat în dreapta; un singur tun a tras. După o 
clipă, un altul, și, ca la un semnal, un strigăt șovăielnic s-a 
ridicat din piepturile scoţienilor care năvăleau. 

— Apoi au început cimpoaiele, a continuat Jamie cu ochii 
închiși. Nu mi-am amintit de muscheta mea până când nu am 
auzit un foc aproape în spatele meu. O lăsasem în iarbă lângă 
preot. Când e așa, nu vezi nimic, doar lupta care se poartă în 
jurul tău. Auzi un strigăt și deodată te trezești alergând. Încet, 
câţiva pași, în vreme ce îţi desfaci centura și pe urmă tartanul îţi 
cade și tu alergi în salturi, tălpile îţi împroașcă noroi pe picioare 
și simţi răceala ierbii ude, și poalele cămășii îţi zboară de pe 
fundul gol. Vântul suflă și îți umflă cămașa... Pe urmă te 
înconjoară zgomotul și tu ţipi, ca atunci când erai copil și coborai 
în fugă un deal strigând în bătaia vântului, să vezi dacă te ridici 
de la pământ cu sunetul. 

Valurile propriilor strigăte i-au purtat până în câmpie, unde 
forța asaltului scoţian s-a lovit de bancurile de nisip ale armatei 
engleze, sufocându-le într-o revărsare clocotindă de sânge și 
teroare. 

— Au luat-o la fugă, a spus el în șoaptă. Un bărbat s-a ridicat 
să mă înfrunte - în tot timpul bătăliei, unul singur. Pe ceilalţi i- 
am lovit din spate. 

Și-a mângâiat trist obrazul și am simţit cum un ușor tremur 
pune stăpânire pe el. 

— Îmi amintesc... totul, mi-a spus aproape șoptind. Fiecare 
lovitură. Fiecare chip. Bărbatul zăcând la pământ în faţa mea 
care făcuse pe el de teamă. Caii nechezând. Toate miasmele - 
de praf de pușcă și de sânge și mirosul propriei sudori. Absolut 
totul. Dar mă simţeam ca și cum aș fi stat deoparte, privindu-mă 
pe mine însumi. Parcă nu eram cu adevărat acolo. 

A deschis ochii și mi-a aruncat o privire piezișă. S-a aplecat 
până și-a sprijinit fruntea pe genunchi, tremurând vizibil acum. 

— Ştii cum e? m-a întrebat. 

— Știu. 

Deși nu mânuisem sabia sau pumnalul, luptasem destul de 
des cu mâinile și cu puterea voinţei, răzbind prin haosul morţii 
doar pentru că nu exista altă scăpare. Și chiar dacă apărea acel 
sentiment straniu de detașare, creierul părea să se ridice 
deasupra trupului, judecând rece și dând ordine, mădularele 
supunându-se până când trecea criza. Întotdeauna tremuratul 
începea cândva mai târziu. 

Eu încă nu ajunsesem în acest punct. Mi-am tras mantia de pe 
umeri și l-am acoperit pe Jamie înainte de a mă întoarce 
înăuntru. 

e 

Au venit zorii și odată cu ei ajutoarele, adică două femei din 
sat și a un chirurg militar. Bărbatul cu piciorul rănit era palid și 
slăbit, dar sângerarea se oprise. Jamie m-a luat de braț și m-a 
condus de-a lungul uliței din Tranent. 

Dificultăţile constante ale lui O'Sullivan cu proviziile fuseseră 
temporar rezolvate de căruțele capturate și acum era de 
mâncare din belșug. Am mâncat repede, abia gustând terci-ul 
fierbinte, conștienți de hrană doar ca necesitate trupească, 
precum respiratul. Senzaţia de saţietate a început să mi se 
strecoare în trup, ajutându-mă să mă gândesc la următoarea 
nevoie presantă - somnul. 

Bărbaţi răniţi erau încartiruiţi în fiecare casă și colibă, dar cei 
mai mulţi dintre soldaţi dormeau în general pe câmpurile de 
lângă sat. Deși Jamie ar fi putut obţine un loc în casa parohială, 

cu ceilalţi ofițeri, m-a luat de braţ și m-a tras după el, prin 
spaţiul dintre colibe, sus pe un deal, într-una din dumbrăvile 
mici din preajma Tranentului. 

— E niţel de mers, a spus el scuzându-se, privind în jos spre 
mine, dar m-am gândit că poate vrei puţină intimitate. 

— Mi-ar plăcea. 

Deși fusesem crescută în condiţii care ar surprinde pe 
majoritatea oamenilor din epoca mea ca fiind primitive, adesea 
locuind în corturi și case de lut în expedițiile unchiului Lamb, nu 
eram obișnuită să trăiesc cu mulţi oameni laolaltă, după cum 
era obiceiul aici. Oamenii mâncau, dormeau și adesea făceau 
dragoste înghesuiți în colibe strâmte și sufocante, luminate și 
încălzite de focuri înecăcioase de turbă. Singurul lucru pe care 
nu îl făceau laolaltă era spălatul - în principal pentru că nu se 
spălau. 

Jamie s-a oprit sub ramurile aplecate ale unui castan uriaș, 
într-un mic luminiș, cu un covor gros de frunze de frasin, arin și 
sicomor. Soarele abia răsărise și era încă rece sub copaci, 
pojghițţa subțire a  brumei zărindu-se pe unele frunze 
îngălbenite. 

Jamie a săpat cu călcâiul o adâncitură grosolană în stratul de 
frunze, apoi, stând în picioare, a pus mâna pe catarama curelei 
și mi-a zâmbit. 

— E puţin jenant când îl îmbraci, dar e foarte ușor când îl 
dezbraci. 

Și-a desfăcut cureaua dintr-o mișcare și tartanul i-a căzut pe 
glezne, lăsându-l doar în cămașa ce-i ajungea până la jumătatea 
coapselor. De obicei purta „micul kilt” militar pe care îl prindea 
cu centura în talie, cu tartanul înfășurat pe umeri. Dar kiltul se 
rupsese și se murdărise în timpul luptei, așa că își luase unul 
dintre tartanele mai vechi, de fapt o fâșie lungă de stofă, 
răsucită pe șolduri și ţinută în loc de o curea. 

— Și cum o îmbraci? am întrebat, curioasă. 

— Păi, o întinzi pe pământ așa - a îngenuncheat, așternând 
bucata de stofă ca să acopere adâncitura mărginită de frunze - 
și pe urmă îi faci pliuri din zece în zece centimetri, te așezi pe ea 
și te învârți. 

Am izbucnit în râs și m-am lăsat în genunchi, să îl ajut să 
netezească stofa groasă de lână. 

— Chiar aș vrea s-o văd și pe asta, i-am spus. Trezește-mă 
înainte să te îmbraci. 

A scuturat capul vesel și razele soarelui pătrunzând printre 
frunze au sclipit în părul său. 

— Englezoaico, șansele ca eu să mă trezesc înaintea ta sunt 
mai mici decât ale unei râme într-o curte cu găini. Nu îmi pasă 
nici dacă mai calcă un cal pe mine, nu mă mișc de aici până 
mâine-dimineaţă. 

S-a așezat cu grijă, împingând frunzele într-o parte. 

— Hai, vino lângă mine, a spus, întinzând un braț drept 
invitaţie. Ne vom acoperi cu mantia ta. 

Frunzele de sub tartan formau o saltea neașteptat de 
confortabilă, deși în aceste momente aș fi dormit bucuroasă și 
pe un pat de cuie. M-am lăsat moale lângă el, savurând plăcerea 
desăvârșită de a sta pur și simplu lungită. 

Frigul iniţial a dispărut pe măsură ce trupurile noastre s-au 
încălzit în coconul în care stăteam. Ne aflam suficient de 
departe de sat încât forfota activităţilor ne ajungea la urechi 
doar în frânturi aduse de vânt și, pe jumătate adormită, m-am 
gândit cu satisfacţie că s-ar putea ca abia mâine să îl caute 
cineva pe Jamie și să ne găsească. 

Îmi scosesem corsajele și le sfâșiasem pentru a face din ele 
mai multe bandaje noaptea trecută și între trupurile noastre nu 
mai era nimic în afară de pânza subţire a rochiei mele și cămașa 
lui Jamie. Ceva tare și cald s-a zbătut o clipă lipit de stomacul 
meu. 

— Ești sigur? am spus, amuzată în ciuda oboselii. Jamie, 
trebuie să fii pe jumătate mort. 

A râs obosit, ţinându-mă strâns lângă el cu o mână mare și 
caldă așezată pe spatele meu. 

— Mult mai mult decât pe jumătate, englezoaico. Sunt 
zdrobit, dar mădularul meu e singurul prea prost ca să știe asta. 
Nu pot să stau întins lângă tine fără să te doresc, dar probabil că 
o să rămân cu dorinţa. 

Am  bâjbâit după poala cămășii, i-am ridicat-o și l-am 
îmbrățișat. Chiar mai fierbinte decât pielea de pe pântec, 
penisul îi era mătăsos sub atingerea degetului meu mare, 
pulsând cu putere în ritmul bătăilor inimii. 

A scos un sunet slab de plăcere amestecată cu durere și s-a 
rostogolit încet pe spate, lăsându-și picioarele să se desfacă 
ușor în lături, acoperit pe jumătate cu mantia mea. 

Soarele ajunsese pe maldărul nostru de frunze și umerii mei 
s-au relaxat sub atingerea caldă a luminii. Totul mi se părea 
ușor poleit, din pricina epuizării și a culorilor toamnei timpurii. 
Mă simțeam amorţită și oarecum separată de trup, privindu-i 
pielea ce se înfiora la atingerea mea. Toată groaza și truda, și 
vacarmul ultimelor două zile s-au risipit încet și am rămas doar 
noi doi. 

Ceaţa oboselii părea să acţioneze ca o lupă, amplificând 
detaliile și senzațiile mărunte. Urma rănii de paloș era vizibilă 
sub cămașa ridicată, o crustă întunecată pe pielea albă. Câteva 
muște au băzâit deasupra noastră, curioase, dar le-am alungat 
cu mâna. Imi ţiuiau urechile de atâta liniște, foșnetul copacilor 
acoperind ecourile satului. 

Mi-am așezat obrazul pe trupul lui, simțind curba netedă și 
tare a osului bazinului aproape de suprafaţa pielii. Pielea îi era 
transparentă la încheietură, venele ramificate, albastre și 
delicate ca ale unui copil. 

Mâna lui s-a ridicat ușor, plutind precum frunzele și s-a așezat 
lin pe capul meu. 

— Claire. Am nevoie de tine, mi-a șoptit. Am atâta nevoie de 
tine. 

In lipsa jupoanelor stânjenitoare, era ușor. Mă simţeam de 
parcă pluteam la rândul meu, săltându-mă fără efort, trăgându- 
mi fustele în sus, peste trupului său, așezându-mă deasupra, ca 
un nor pe vârful unui deal, răspunzând nevoii sale. 

Ochii îi erau închiși, capul dat pe spate, părul auriu-roșcat 
rasfirat printre frunze. Dar brațele lui mi-au cuprins ferm 
mijlocul, odihnindu-se pe curba șoldurilor mele. 

Am închis și eu ochii, iar minţile și trupurile ni s-au contopit. 
Epuizarea ne bloca orice gând sau amintire, orice senzaţie în 
afară de cea de cunoaștere reciprocă a trupurilor. 

— Nu... mult, a șoptit el. 

Am încuviinţat din cap, știind că simte ceea ce nu vede și m- 
am ridicat deasupra lui, cu coapsele puternice și sigure pe sub 
stofa murdară a rochiei. 

O dată, de două ori, și încă o dată, și din nou și un tremura 
trecut prin el și prin mine așa cum apa urcă din rădăcinile unei 
plante spre frunzele ei. 

A suspinat și am simţit cum alunecă în somn la fel cum scade 
lumina unei lămpi. M-am lăsat în jos lângă el, abia având timp 
să trag faldurile grele ale mantiei peste noi înainte ca întunericul 
să mă învăluie și m-am întins pe pământ cu căldura intensă a 
seminţei lui în pântecul meu. Am adormit. 


|37. Holyrood 


Edinburgh, octombrie 1745 


Bătaia în ușă m-a surprins când îmi verificam cutiile medicale 
pline din nou. După victoria uluitoare de la Prestonpans, Charles 
își condusese triumfător armata înapoi în Edinburgh, pentru a se 
bucura de adulaţia supușilor săi. În vreme ce el se bucura, 
generalii și căpeteniile de clanuri munceau din greu, adunându- 
și oamenii și procurând armele de care era nevoie, pregătindu- 
se pentru ceea ce îi aștepta. 

Îmbătat de reușită, Charles vorbea entuziasmat despre 
cucerirea Stirlingului, apoi a Carlyleului și, poate, despre o 
înaintare spre sud, chiar spre Londra. Eu îmi petreceam timpul 
liber numărând acele de sutură, strângând coajă de salcie și 
șterpelind orice dram de alcool pe care puteam pune mâna, 
pentru a-l fierbe și a-l transforma în dezinfectant. 

— Ce este? am întrebat, deschizând ușa. 

Mesagerul era un băiat cu câţiva ani mai mare decât Fergus. 
Încerca să arate grav și respectuos, însă nu își putea înfrâna 
curiozitatea firească. l-am văzut privirea iscodind prin cameră, 
oprindu-se fascinată pe cufărul mare cu leacuri din colțul 
camerei. În mod cert, zvonurile despre mine se răspândiseră 
prin palatul de la Holyrood. 

— Înălțimea Sa solicită prezenţa dumneavoastră, doamnă 
Fraser, a spus el. 

Ochii căprui luminoși m-au privit atenţi, fără îndoială căutând 
semne de putere supranaturală. Părea ușor dezamăgit de 
înfățișarea mea deprimant de normală. 

— O, da? am spus. Bine. Deci unde este Înălțimea Sa? 

— In salonul de dimineaţă, doamnă. Vă conduc eu. O... 

Când s-o ia din loc, și-a adus brusc aminte ceva și s-a repezit 
înapoi până să apuc să închid ușa. 

— Şi să luaţi și cutia cu leacuri, dacă sunteți bună. 

Insoţitorul meu era pătruns de importanţa misiunii sale de a 
mă conduce de-a lungul holului, spre aripa regală a palatului. 
Evident cineva îl învățase cum trebuie să se poarte ca un paj 
regal, dar din când în când, un pas prea vioi trăda noutatea 
acestei îndeletniciri. 

Ce Dumnezeu voia Charles de la mine? m-am întrebat. Deși 
mă tolera de dragul lui Jamie, povestea Doamnei Albe îl 
tulburase fără îndoială și era neliniștit în privinţa mea. Nu doar o 
dată îl surprinsesem făcându-și cruce în prezența mea ori 
semnul „coarnelor”, cu două degete, pentru a fi păzit de cele 
rele. Ideea că m-a solicitat pentru a-l trata era puţin probabilă. 

Când ușa masivă s-a deschis spre micul salon, ideea părea și 
mai greu de crezut. Prinţul, evident în cea mai bună formă, 
stătea aplecat peste un clavecin pictat, cântând șovăielnic o 
melodie, cu un singur deget. Pielea delicată a obrajilor i se 
înroșise ușor, dar de emoție, nu de febră și ochii săi erau limpezi 
și atenţi când i-a ridicat spre mine. 

— Doamnă Fraser! Ești foarte amabilă că ai venit la mine atât 
de curând! 

In această dimineaţă purta haine și mai bogate decât de 
obicei, avea perucă și o vestă nouă din mătase de culoarea 
untului, brodată cu flori. Trebuie să fie încântat de ceva, mi-am 
spus în gând; engleza lui o lua razna de fiecare dată când 
devenea agitat. 

— Este plăcerea mea, Înălţimea Voastră, am spus cu sfială, 
făcând o scurtă reverență. 

Era singur, în mod surprinzător. Ar putea avea nevoie de 
serviciile mele medicale, oare? 

A arătat cu un gest scurt și nervos spre unul dintre scaunele 
tapițate cu damasc auriu, îndemnându-mă să mă așez. Alături, 
întors spre mine, se afla un al doilea scaun, dar prinţul a început 
să pășească încoace și încolo prin faţa mea, prea neliniștit 
pentru a sta jos. 

— Am nevoie de ajutorul dumitale, a spus el deodată. 

— Da? am zis politicos și întrebător. 

Gonoreea? m-am gândit, cercetându-l cu privirea pe furiș. Nu 
auzisem să fi avut vreo femeie de la Louise de La Tour, dar, lao 
adică, o dată era suficient. Își ţuguia și își sugea buzele, căutând 
parcă o cale ocolită de a-mi spune, dar s-a dat bătut în cele din 
urmă. 

— Am aici un capo - o căpetenie, înţelegi? Se gândește să se 
alăture cauzei tatălui meu, dar mai are încă unele îndoieli. 

— O căpetenie de clan, vreţi să spuneți? 

A încuviinţat din cap și pe frunte i s-au ivit cute sub buclele 
elaborate ale perucii. 

— Oui, madame. Desigur, e de acord cu tot ceea ce tatăl meu 
cere... 

— Desigur, am murmurat. 

— ... dar dorește să discute cu dumneata, madame, înainte să 
le poruncească oamenilor săi să mă urmeze. 

În voce i se ghicea mirarea, de parcă nici el nu credea ce 
spune, și mi-am dat seama că roșeaţa din obrajii săi venea 
dintr-un amestec de nedumerire și furie stăpânită. 

Eram mirată, la rândul meu. Imediat mi-a apărut în minte 
imaginea unei căpetenii de clan cu vreo boală îngrozitoare, a 
cărui aderare la cauză depindea de un tratament miraculos pe 
care eu i-l puteam oferi. 

— Sunteţi sigur că dorește să discute cu mine? am întrebat. 

Reputația mea nu putea să fi ajuns atât de departe. 

Charles a înclinat capul cu răceală înspre mine. 

— Așa spune el, madame. 

— Dar eu nu cunosc nicio căpetenie de clan. Cu excepţia lui 
Glengarry și a lui Lochiel, desigur. Oh, și Clanranald și Keppoch, 
firește. Dar ei vi s-au alăturat deja. Și de ce Dumnezeu... 

— În fine, el are părerea că îl cunoști dumneata, m-a întrerupt 
prinţul, cuvintele încurcându-i-se pe măsură ce furia îi creștea. 

Și-a strâns pumnii, evident impunându-și să mă trateze 
curtenitor. 

— Este important - foarte important, madame, să devină 
convins să mi se alăture. Cer... îţi cer... dumitale așadar, ca 
dumneata... să îl convingi. _ 

Mi-am scărpinat nasul, pe gânduri, privindu-l. Incă un punct- 
cheie. Încă o ocazie de a îndrepta evenimentele pe drumul pe 
care îl alegeam. Și încă o dată, neputinţa mea de a ști cum să 
procedez mai bine. 

Avea dreptate. Era important să o conving pe această 
căpetenie de clan să își încredințeze forțele cauzei iacobite. Cu 
cei din clanul Cameron, cu diversele clanuri MacDonald și cu 
ceilalți alăturaţi până acum, armata iacobită număra abia două 
mii de oameni, una dintre cele mai pestrițe amestecături de 
sărăntoci și scursuri pe care un general o avusese vreodată sub 
comanda sa. Cu toate acestea, acea gloată de zurbagii cucerise 
orașul Edinburgh, biruise o forță engleză superioară la Preston și 
dăduse semne de netăgăduit că avea de gând să treacă prin 
ținuturi ca prin brânză. 

Fusesem incapabili să îl oprim pe Charles; poate, după cum 
spunea Jamie, singura cale de a evita nenorocirea era acum să 
facem tot ce se putea pentru a-l ajuta. O căpetenie importantă 
de clan care s-ar număra de-acum printre susținătorii lui Charles 
ar influenţa mult șansele ca și alţii să ni se alăture. Ar putea fi 
un moment de cotitură, forțele iacobite ar crește până la nivelul 
unei adevărate armate, capabile cu adevărat să invadeze 
Anglia. Și dacă va fi așa, ce naiba se va întâmpla după aceea? 

Am oftat. Indiferent ce decideam să fac, nu puteam lua nicio 
hotărâre până când nu mă întâlneam cu această persoană 
misterioasă. Am aruncat o privire în jos pentru a mă asigura că 
rochia mea era suficient de prezentabilă pentru o întâlnire cu o 
căpetenie de clan, bolnavă ori ba, și m-am ridicat, luându-mi 
cutia cu leacuri subraţ. 

— Voi încerca, Înălţimea Voastră, am spus. 

Pumnii strânși s-au desfăcut, dezvăluind unghiile roase, și 
fruntea s-a înseninat. 

— Ah, bun, a spus el, apoi s-a întors spre ușa salonului pentru 
recepţiile de după-amiază. Vino, te voi conduce eu însumi. 

e 

Lacheul de la ușă a sărit îndărăt de surpriză când Charles a 
deschis brusc ușa și a trecut iute pe lângă el fără să îi arunce 
nicio privire. În capătul îndepărtat al camerei lungi, cu pereții 
acoperiţi cu tapiserii, se afla un șemineu enorm din marmură, 
mărginit cu faianţă de Delft, pictată cu scene pastorale 
flamande în nuanţe de albastru și purpuriu. O mică sofa era 
așezată în faţa focului și un bărbat înalt, cu umeri laţi, în ţinută 
scoțiană, stătea în picioare lângă ea. 

Într-o încăpere mai puţin impozantă, bărbatul ar fi părut uriaş, 
cu picioarele ca niște trunchiuri de copac în ciorapii în carouri pe 

sub kilt. Dar în această cameră imensă, sub tavanele cu 
ornamente, era doar mare, potrivindu-se cu figurile eroice ale 
mitologiei care decorau tapiseriile din ambele capete ale 
camerei. 

Am încremenit la vederea musafirului uriaș. Eram șocată și 
nu-mi puteam crede ochilor. Charles continuase să meargă și 
acum privea înapoi spre mine oarecum nerăbdător, făcându-mi 
semn cu mâna să vin lângă foc. Am înclinat capul spre bărbatul 
masiv. Apoi am pășit încet, am ocolit capătul sofalei și m-am 
uitat în jos, spre bărbatul așezat pe ea. 

A zâmbit slab când m-a văzut, ochii cenușii precum penele de 
porumbel scăpărând amuzaţi. 

— Da, a spus el, răspunzând uimirii mele. Nici eu mă 
așteptasem să ne întâlnim. Mai că ai putea spune că soarta ne 
aduce împreună. 

A întors capul și a ridicat o mână spre servitorul său uriaș. 

— Angus, vrei, rogu-te, să îi aduci doamnei Claire un strop de 
brandy? Mi-e teamă că surpriza revederii a afectat-o niţel. 

Puțin spus, am replicat în sinea mea. M-am prăbușit într-un 
fotoliu cu picioare curbate și am acceptat cupa de cristal pe care 
mi-a întins-o Angus Mhor. 

Ochii lui Colum MacKenzie rămăseseră neschimbaţi, la fel și 
vocea. Și în ochi, și voce se regăsea esenţa bărbatului care 
condusese clanul MacKenzie vreme de treizeci de ani, în ciuda 
bolii care îl transformase într-un invalid încă din adolescenţă. 
Toate celelalte însă păreau să se fi înrăutățit: părul negru era 
acum aproape complet argintiu, trăsăturile feței își pierduseră 
conturul și oasele ascuţite ale feţei parcă ieșeau prin pielea 
lipsită de vigoare. Chiar și pieptul lat se strânsese, iar umerii 
puternici se încovoiaseră, carnea atârnând pe scheletul fragil. 

Avea deja în mână un pahar pe jumătate plin cu o licoare ca 
ambra sclipind în lumina focului. S-a așezat cu greutate în 
poziție șezândă și a ridicat paharul într-un salut ironic. 

— Arăţi foarte bine... nepoată. 

Cu coada ochiului l-am văzut pe Charles rămânând cu gura 
căscată. 

— Dumneata nu arăţi, am spus fără menajamente. 

Colum a privit calm în jos, spre picioarele strâmbe și 
crăcănate. Peste un secol, lumea medicală va numi această 

boală după cea mai ilustră victimă a sa: sindromul Toulouse- 
Lautrec. 

— Nu, a spus el. Dar au trecut doi ani de când ne-am văzut 
ultima dată. La vremea aceea, doamna Duncan a socotit că nu 
voi trăi mai mult de doi ani. 

Am luat o înghiţitură de brandy. Avea un gust minunat. 
Charles era nerăbdător. 

— N-aș fi crezut că vei pune mare preț pe blestemul unei 
vrăjitoare, am spus. 

Un zâmbet i-a făcut buzele subţiri să tresară. Avea 
frumusețea îndrăzneață a fratelui său Dougal, așa afectat de 
boală cum era, și când renunţa la atitudinea detașată, puterea 
bărbatului strălucea peste ruina trupului său. 

— Nu, sigur că nu. Am avut impresia limpede că doamna 
spunea asta ca o observaţie, nu ca un blestem. Și rar am întâlnit 
un observator mai ager decât Geillis Duncan, cu o singură 
excepţie. 

A înclinat curtenitor capul spre mine, pentru a-și face clară 
aluzia. 

— Mulţumesc, am spus. 

Colum a privit spre Charles, care urmărea mut de uimire 
acest schimb de replici. 

— Vă mulțumesc pentru bunăvoința de a-mi permite să 
folosesc locuinţa Înălţimii Voastre ca să mă întâlnesc cu doamna 
Fraser, a spus el, cu o ușoară înclinare a capului. 

Cuvintele erau suficient de politicoase, însă în ton se ghicea 
invitaţia evidentă de a ne lăsa singuri. 

Charles, care nu fusese niciodată în viaţa sa trimis la 
plimbare, s-a îmbujorat și a deschis gura. Apoi, recăpătându-și 
stăpânirea de sine, a închis-o, a făcut o scurtă plecăciune și s-a 
întors pe călcâie. 

— Nu vom avea nevoie nici de lacheu, am strigat în urma lui. 

Umerii i-au căzut și ceafa i-a devenit roșie sub coada perucii, 
dar a făcut un gest iute și lacheul de la ușă, aruncându-mi o 
privire uluită, l-a urmat afară. 

— Hm, a zis Colum, uitându-se o clipă dezaprobator spre ușă. 

Apoi și-a îndreptat atenţia spre mine. 

— Am cerut să te văd pentru că îţi datorez scuze, a spus, fără 
nicio introducere. 

M-am  rezemat de spătarul scaunului, așezându-mi cu 
nonșalanţă paharul pe abdomen. 

— O, scuze? am spus, cu cât de mult sarcasm puteam strânge 
într-un cuvânt. Pentru că ai încercat să mă arzi pe rug sub 
acuzaţia de vrăjitorie, vrei să zici? Ah, o nimica toată, am 
fluturat o mână, respingându-i grațios scuzele. Scuze?! am 
repetat sfredelindu-l cu privirea. 

A zâmbit fără a da vreun semn de tulburare. 

— Probabil că sună cam nepotrivit, a rostit el. 

— Nepotrivit?! Pentru că ai permis să fiu arestată și aruncată 
în groapa hoţilor trei zile, fără mâncare și apă? Pentru că am 
fost despuiată și biciuită în fața tuturor sătenilor din 
Cranesmuir? Pentru că m-ai lăsat la o distanţă de-un fir de păr 
de un butoi cu smoală și un mănunchi de vreascuri? 

M-am oprit și am tras adânc aer în piept. 

— Acum, că l-ai spus, am continuat ceva mai calmă, 
„nepotrivit” este exact cuvântul pe care l-aș folosi și eu. 

Zâmbetul îi dispăruse. 

— Îmi cer iertare pentru frivolitatea de care am dat dovadă, a 
spus el încet. Nu aveam intenţia de a te lua în râs. 

M-am uitat la el, dar nu am văzut nici urmă de amuzament în 
ochii cu gene negre. 

— Nu, am spus, trăgând din nou adânc aer în piept. Probabil 
că nu ai vrut. Și probabil că ai de gând să spui și că nu aveai 
intenţia de a mă da pe mâna justiţiei pentru vrăjitorie. 

Privirea cenușie a devenit mai vie. 

— Știai asta? 

— Geillis mi-a spus. În timp ce eram în groapa hoţilor. A spus 
că de ea voiai dumneata să scapi, eu am fost o întâmplare. 

— Ai fost, a rostit el, arătând deodată foarte obosit. Dacă ai fi 
fost în castel, te-aș fi putut proteja. Ce Dumnezeu te-a făcut să 
pleci în sat? 

— Cineva mi-a spus că Geillis Duncan e bolnavă și mă 
cheamă la ea, am răspuns scurt. 

— Aha, a spus el în șoaptă. Cineva ţi-a spus. Cine, dacă pot să 
întreb? 

— Laoghaire. 

Nici măcar acum nu mi-am putut stăpâni o mică izbucnire de 
furie când am pronunţat numele fetei. Dintr-o criză de gelozie 
pentru că mă căsătorisem cu Jamie, încercase cu bună știință să 

mă trimită la moarte. O ură de o profunzime îngrijorătoare 
pentru o fată de șaisprezece ani. Dar chiar și acum, amestecată 
cu furie, exista un strop de aprigă satisfacţie: e al meu, mi-am 
spus aproape fără să vreau. Al meu. Niciodată nu îl vei putea lua 
de lângă mine. Niciodată. 

— Aha, a spus Colum din nou, privindu-mi gânditor chipul 
aprins. Eu am crezut că așa a fost să fie. Spune-mi, a continuat 
el, ridicând o sprânceană, dacă niște biete scuze ţi se par 
nepotrivite, ai accepta în schimb răzbunare? 

— Răzbunare? 

Trebuie să fi arătat uluită de această idee, căci a zâmbit ușor, 
însă fără amuzament. 

— Da. Fătuca s-a măritat în urmă cu șase luni cu Hugh 
MacKenzie din Maldaur, unul dintre arendașii mei. El va face cu 
ea ce zic eu, iar dumneata dorești să fie pedepsită. Ce vrei să-i 
fac? 

Am clipit, uluită de oferta lui. Nu dădea semne de nerăbdare 
așteptând un răspuns, stătea tăcut, sorbind din paharul cu 
brandy pe care Angus i-l umpluse din nou. Nici nu mă privea. M- 
am ridicat și m-am îndreptat spre ferestre, simțind nevoia de a fi 
singură o clipă. 

Zidurile aici erau groase de un metru și jumătate; aplecându- 
mă în față în cadrul adânc al ferestrei puteam să mă asigur că 
sunt aproape singură. Soarele strălucitor lumina firele blonde de 
păr de pe braţe, când le-am sprijinit de pervaz. Mă ducea cu 
gândul la groapa hotilor, grota aceea umedă și împuţită, și la 
singura rază de lumină care sclipise prin deschizătura de 
deasupra, făcând borta întunecată să pară, prin contrast, mai 
degrabă un mormânt. 

Îmi petrecusem prima zi acolo în frig și mizerie, copleșită de o 
uimire care mă paralizase. A doua zi am tremurat de suferinţă și 
de teamă, pe măsură ce descopeream întreaga amploare a 
ticăloșiei lui Geillis Duncan și măsurile lui Colum împotriva ei. În 
cea de-a treia zi, fusesem dusă la proces. Și stătusem, cuprinsă 
de rușine și groază, sub norii unui cer de toamnă apăsător, 
simțind fălcile capcanei lui Colum strângându-se în jurul meu, 
capcană declanșată de un cuvânt al lui Laoghaire. 

Laoghaire. Cu pielea albă și ochii albaștri, cu un chip rotund și 
drăgălaș, dar fără nimic altceva care să o deosebească de 
celelalte fete de la Leoch. Mă gândisem la ea - în groapă, alături 

de Geillis Duncan, avusesem timp să mă gândesc la o mulţime 
de lucruri. Dar oricât de furioasă și îngrozită fusesem, oricât de 
furioasă eram încă, nu puteam, nu putusem atunci și nu puteam 
nici acum, să o văd ca pe o femeie rea din fire. 

— Avea doar șaisprezece ani, pentru numele lui Dumnezeu! 

— Era destul de matură să se poată mărita, s-a auzit o voce 
sardonică din spatele meu și mi-am dat seama că vorbisem cu 
voce tare. 

— Da, îl voia pe Jamie, am spus, întorcându-mă. 

Colum era încă așezat pe sofa, picioarele strâmbe fiind 
acoperite cu o pătură. Angus Mhor stătea în picioare în spatele 
lui, ţinându-și ochii cu pleoape grele aţintiţi asupra stăpânului 
său. 

— Poate credea că îl iubește, am rostit. 

Bărbaţii se antrenau în curte, în strigăte și zăngănit de arme. 
Soarele sclipea pe metalul săbiilor și al muschetelor, pe alama 
stâlpilor de ţintă... și în părul arămiu al lui Jamie, care flutura în 
vânt în vreme ce el își trecea o mână peste chipul înroșit și 
transpirat din cauza efortului, râzând la una din remarcile acre 
ale lui Murtagh. 

Poate o judecasem greșit pe Laoghaire, la urma urmelor, 
gândind că sentimentele ei ar fi mai puţin profunde decât ale 
mele. Nu aveam să aflu niciodată dacă acţionase dintr-o furie 
copilărească ori dintr-o pasiune adevărată. În oricare dintre 
cazuri eșuase. Eu supravieţuisem. Și Jamie era al meu. În timp 
ce priveam, Jamie și-a ridicat kiltul și și-a scărpinat relaxat 
fundul, razele soarelui strălucind în puful roșcovan care 
acoperea curba tare ca oţelul a coapsei. Am zâmbit și m-am 
întors pe fotoliul de lângă Colum. 

— Accept scuzele, am spus. 

A încuviinţat din cap, ochii cenușii privindu-mă gânditori. 

— Așadar, crezi în iertare, doamnă? 

— Mai degrabă cred în dreptate, am spus. Că tot vorbim de 
dreptate, nu cred că ai bătut atâta drum de la Leoch la 
Edinburgh doar ca să-mi ceri iertare. Trebuie să fi fost o 
călătorie de coșmar. 

— Da, a fost. 

Silueta masivă și tăcută a lui Angus Mhor s-a mișcat câţiva 
centimetri în spatele lui și capul uriașului s-a aplecat spre 
stăpânul lui ca o mărturie grăitoare. Colum a simţit mișcarea și 

a ridicat scurt o mână - este în regulă, spunea gestul, sunt bine 
acum. 

— Nu, a continuat Colum. N-am știut de fapt că ești în 
Edinburgh până când Inălțimea Sa nu l-a menţionat pe Jamie 
Fraser și atunci am întrebat. Înălțimea Sa nu are o părere tocmai 
bună despre dumneata, doamnă Claire, a spus el și a zâmbit. 
Dar cred că știai asta, nu? 

M-am făcut că nu am auzit întrebarea. 

— Deci te gândești cu adevărat să te alături prinţului Charles? 

Colum, Dougal și Jamie aveau capacitatea de a ascunde ceea 
ce gândeau cu adevărat, când doreau asta, dar, dintre toţi trei, 
Colum era fără îndoială cel mai priceput. Puteai afla mai mult de 
la capetele sculptate pe fântâna din curte, dacă el se închidea în 
sine. 

— Am venit să îl văd, a fost tot ce a spus. 

Am stat o clipă întrebându-mă ce aș putea - sau ar trebui - să 
spun în numele lui Charles. Poate ar fi mai bine să las asta în 
seama lui Jamie. În fond, deși Colum regreta că aproape mă 
ucisese din greșeală nu însemna neapărat că era înclinat să aibă 
încredere în mine. Și chiar dacă faptul de a mă afla acolo, ca 
parte din suita lui Charles, demonstra că nu eram spion englez, 
nu era totuși imposibil să fiu. 

Incă mai stăteam pe gânduri când Colum a pus deodată 
paharul cu brandy pe masă și m-a privit drept în ochi. 

— Ştii cât de mult am băut de azi-dimineață? 

— Nu. 

Mâinile îi erau sigure, cu pielea bătătorită și aspră din cauza 
bolii, dar bine întreţinute. Pleoapele înroșite și ochii un pic 
injectaţi puteau avea drept cauză drumul, nu băutura. Nu ezita 
deloc când vorbea și doar o ușoară încetineală în gesturi ar fi 
dovedit că nu era treaz precum un judecător. Dar eu îl mai 
văzusem și înainte bând și aveam un mare respect pentru 
rezistenţa lui. 

L-a îndepărtat pe Angus Mhor cu un gest al mâinii, aplecându- 
se peste carafă. 

— O jumătate de sticlă. Până diseară o termin pe toată. 

— Ah. 

Vasăzică de asta mi se ceruse să aduc cu mine cutia cu 
leacuri. Am întins mâna spre ea, acolo unde o așezasem pe 
podea. 

— Dacă ai nevoie de atât de mult brandy, nu pot face mare 
lucru pentru a te ajuta, în afară de un fel de opiu, am spus, 
scotocind printre diversele mele sticluţe și borcane. Cred că am 
niște laudanum aici, dar îţi pot aduce niște... 

— Nu asta vreau de la dumneata. 

Tonul autoritar m-a oprit și am ridicat privirea. Dacă își putea 
ține gândurile pentru sine, putea să le și dezvăluie atunci când 
dorea. _ 

— Pot obţine laudanum foarte ușor, a spus el. Imi imaginez că 
prin târg trebuie să fie vreun spiţer care vinde laudanum sau 
sirop de mac ori opiu nediluat, dacă e nevoie. 

Am lăsat capacul micului cufăr să cadă și mi-am așezat 
palmele peste el. Deci nu dorea să se stingă sub influenţa 
drogurilor, lăsând incertă conducerea clanului. Și dacă nu căuta 
la mine uitarea temporară, atunci ce? Uitarea permanentă, 
poate. Îl cunoșteam pe Colum MacKenzie. Și mintea clară și 
necruțătoare care plănuise nimicirea lui Geillis Duncan cu 
siguranţă nu ar ezita s-o plănuiască și pe a sa. 

Acum era limpede. Venise să îl vadă pe Charles Stuart pentru 
a decide dacă să încredințeze clanul MacKenzie de la Leoch 
cauzei iacobite. Odată hotărârea luată, Dougal va fi cel care va 
conduce clanul. Și pe urmă... 

— Aveam impresia că sinuciderea e considerată un păcat 
capital, am spus. 

— Probabil că este, a spus el netulburat. Un păcat al mândriei, 
în cele din urmă, câtă vreme îmi pot alege o moarte curată într- 
un moment anume, după cum îmi folosește mai bine. Totuși nu 
mă aștept să sufăr prea mult de pe urma acestui păcat, 
nemaicrezând în Dumnezeu încă de când aveam vreo 
nouăsprezece ani. 

În cameră nu se auzea niciun sunet, în afară de trosnetul 
focului și de strigătele înfundate din curte. li auzeam respiraţia, 
un suspin încet și constant. 

— De ce îmi ceri mie asta? am întrebat. Ai dreptate, îţi poți 
lua laudanum de unde poftești, atât timp cât ai bani - și 
dumneata ai. Cu siguranţă știi că, dacă iei destul, te poate 
ucide. E o moarte ușoară. 

— Prea ușoară, a spus el clătinând capul. Am puţine lucruri în 
viaţă pe care să mă pot baza în afară de mintea mea. Și doresc 
să o păstrez, chiar și în faţa morţii. Cât despre ușurință... 

S-a mișcat ușor pe sofa, fără a se strădui să își ascundă 
disconfortul. 

— Voi avea destulă curând. 

A făcut un semn cu capul spre cufărul meu. 

— Dumneata știi la fel de multe despre leacuri ca și doamna 
Duncan. M-am gândit că poate cunoști ce a folosit ea pentru a-și 
ucide soţul. Mi s-a părut ceva cu efect imediat și sigur. ȘI 
potrivit, a adăugat el crispat. 

— A folosit vrăjitoria, conform verdictului judecătorilor. 

Curtea a condamnat-o la moarte, așa cum plănuiseși, am 
adăugat în gând. 

— Sau nu crezi în vrăjitorie? am întrebat. 

A râs, un sunet pur și lipsit de griji care a înseninat camera. 

— Un om care nu crede în puterea lui Dumnezeu nu prea 
poate crede în puterea Diavolului, nu-i așa? 

Incă șovăiam, dar Colum era un bărbat care îi judeca pe 
ceilalţi la fel de inteligent cum se judeca pe sine însuși. Îmi 
ceruse iertare înainte de a-mi cere o favoare și aflase mulțumit 
că eu credeam în dreptate sau în îndurare. Și așa era, după cum 
o spusese, potrivit. Am deschis cufărul și am scos mica sticluţă 
cu cianură pe care o păstram pentru a omori șobolani. 

— lţi mulțumesc, doamnă Claire, a spus el, din nou protocolar, 
deși zâmbetul încă îi mai lumina ochii. Chiar dacă nepotul meu 
nu ţi-ar fi dovedit nevinovăția în chip atât de strălucit la 
Cranesmulir, tot nu aș fi crezut niciodată că ești vrăjitoare. Nu 
știu nici acum mai multe decât știam la prima noastră întâlnire, 
cine ești sau de ce te afli aici, dar niciodată nu am luat în 
considerare posibilitatea că ai fi o vrăjitoare. 

S-a oprit o clipă, ridicând o sprânceană. 

— AȘ putea spera că ai fi dispusă să îmi dezvălui cine - sau ce 
- ești? 

O clipă am stat în cumpănă. Dar un bărbat care nu crede nici 
în Dumnezeu, nici în diavol nu putea crede nici adevărul despre 
prezența mea aici. l-am strâns ușor mâna înainte de a-i da 
drumul. 

— Mai bine să zicem că sunt o vrăjitoare, am spus. Ar fi cel 
mai aproape de adevăr. 

e 

Mergând spre curte a doua zi dimineață, m-am întâlnit pe 

scări cu lordul Balmerino. 

— O, doamnă Fraser! m-a salutat el jovial. Chiar persoana pe 
care o căutam. 

l-am zâmbit. Era un bărbat durduliu și vesel, era una dintre 
cele mai înviorătoare prezențe de la Holyrood. 

— Dacă nu e febră, diaree sau sifilis, am spus, poate aștepta o 
clipa? Soţul meu și unchiul său fac o demonstraţie de luptă cu 
sabia în stil scoţian în onoarea lui Don Francisco de la Quintana. 

— O, adevărat? Trebuie să mărturisesc că mi-ar plăcea să văd 
și eu un asemenea spectacol. 

Balmerino și-a potrivit pașii după ai mei, capul mișcându-i-se 
vesel la nivelul umărului meu. 

— Îmi place să văd un bărbat frumos cu o sabie în mână, a 
spus el. Și orice i-ar putea îndulci pe spanioli are încuviințarea 
mea din toată inima. 

— Și a mea. 

Găsind că e prea primejdios pentru Fergus să șterpelească 
scrisorile Înălţimii Sale în interiorul castelului de la Holyrood, 
Jamie depindea pentru informaţii de ceea ce afla de la Charles 
personal. Asta părea să fie însă destul de mult; Charles îl 
considera pe Jamie unul din apropiații săi - practic singura 
căpetenie de clan scoţian căreia i se acorda această favoare, 
deși contribuţia sa în bani și oameni era nesemnificativă. 

In ceea ce privește procurarea banilor, Charles îi mărturisise 
că avea mari speranţe în sprijinul lui Filip al Spaniei, a cărui 
ultimă scrisoare adresată lui James la Roma fusese cât se poate 
de încurajatoare. Don Francisco, deși nu chiar un emisar, era cu 
siguranţă membru al Curţii spaniole și cu siguranţă avea să 
raporteze acasă cum stăteau lucrurile cu răscoala Stuarzilor. Era 
o ocazie pentru Charles de a vedea cât de departe avea să Îl 
ducă încrederea în propriul destin, convingând căpeteniile 
scoțiene și regii străini să lupte alături de el. 

— De ce doreaţi să mă vedeţi? am întrebat când am ieșit într- 
o galerie care mărginea curtea de la Holyrood. 

O mică mulţime de spectatori se adunase, însă nici Don 
Francisco, nici cei doi combatanți nu se vedeau încă. 

— O! și-a amintit lordul Balmerino, începând să scotocească 
în interiorul hainei. 

— Nimic foarte important, draga mea doamnă. Am primit 
astea de la unul dintre mesagerii mei, care le-a obţinut de la un 

bărbat din clanul meu din sud. M-am gândit că poate le-ai găsi 
amuzante. 

Mi-a întins un teanc subţire de hârtii tipărite grosolan. Le-am 
recunoscut drept foi volante, anunţurile populare împărţite prin 
taverne sau agăţate la uși și pe garduri prin orașe și sate. 

CHARLES EDWARD STUART, cunoscut de toti drept Tânărul 
Pretendent, scria unul. Aducem la cunoștință tuturor că această 
Persoană Depravată și Primejadioasă, după ce a debarcat Ilegal 
pe țărmurile Scotiei, a Îndemnat la Revoltă Populaţia acestei 
Țări și a Dezlănţuit asupra Cetăţenilor Inocenți Furia unui Război 
Nedrept. Scria mai multe, în același ton, și încheia îndemnând 
pe Toţi Cetăţenii Inocenţi care citeau acest rechizitoriu să facă 
tot ce le stă în Puteri pentru ca această Persoană să primească 
Pedeapsa pe care o Merită pe Deplin. Foaia era decorată în 
partea de sus cu ceea ce se voia a fi un desen înfățișându-l pe 
Charles; nu semăna foarte bine cu originalul, dar arăta cu 
siguranţă Depravat și Primejdios, ceea ce am presupus a fi 
ideea generală. 

— Aceasta e destul de temperată, a spus Balmerino, privind 
peste umărul meu. Unele din celelalte etalează o imaginaţie 
impresionantă și o bogăţie de insulte; ia citește-o pe asta. Ăsta 
sunt eu, a spus el, arătând spre foaie cu o încântare evidentă. 

Foaia volantă înfățișa un scoţian ciolănos, cu niște perciuni 
groși, cu sprâncene stufoase și priviri care te străpungeau cu 
sălbăticie din umbra unei berete scoțiene. M-am uitat pieziș la 
lordul Balmerino, îmbrăcat, după cum îi era obiceiul, în pantaloni 
până la genunchi și veston, cu cel mai rafinat gust, veșminte din 
cea mai bună stofă, dar cuminţi, având culori și croială 
deopotrivă de sobre, pentru a ascunde silueta lui mică și 
îndesată. S-a uitat la foaia volantă, gânditor, mângâindu-și 
obrajii rotunzi și proaspăt rași. 

— Nu știu ce să zic, a rostit el. Favoriţii îmi dau un aer cât se 
poate de pitoresc, nu găsești? Dar barba te mănâncă îngrozitor, 
nu sunt sigur că aș putea s-o suport, nici măcar de dragul de a 
avea o înfățișare pitorească. 

Am trecut la următoarea foaie și era cât pe ce să scap din 
mână întregul teanc. 

— Au făcut o treabă ceva mai bună cu soţul dumitale, a 
observat Balmerino, dar, desigur, dragul nostru Jamie chiar 
aduce oarecum cu ideea populară englezească de tâlhar scoțian 

- îmi cer iertare, draga mea, nu o spun ca pe o ofensă. Dare 
mare, nu? 

— Da, am zis încet, citind pe diagonală acuzaţiile de pe foaie. 

— Nu am știut că soţul dumitale obișnuiește să prăjească și să 
mănânce copii mici, dumneata ai știut? a întrebat Balmerino, 
chicotind. Întotdeauna am crezut că e atât de mare pentru că 
mănâncă ceva special. 

Atitudinea ireverenţioasă a micului conte mă ajuta mult să mă 
calmez. Aproape îmi venea să zâmbesc citind acuzaţiile și 
descrierile ridicole, deși mă întrebam cât de mult credeau 
cititorii acestor foi volante cele scrise în ele. Destul de mult, mă 
temeam; oamenii păreau adesea nu doar dispuși, ci chiar dornici 
să creadă ce e mai rău - cu cât mai rău, cu atât mai bine. 

— Am zis că ultima te va interesa cel mai mult, mi-a întrerupt 
Balmerino firul gândurilor, dând la o parte penultima foaie. 

VRĂJITOAREA STUARZILOR, scria drept titlu. O femeie cu 
nasul lunguieţ și pupile mici și negre mă ţintuia cu privirea, 
deasupra unui text în care Charles Stuart era acuzat că invocă 
„Puterile Întunericului” în slujba cauzei sale ilegitime. Păstrând 
în anturajul său apropiat o bine cunoscută vrăjitoare - una care 
deținea puterea vieţii și a morţii asupra oamenilor, precum și 
puterea ceva mai obișnuită de a distruge recoltele, de a seca 
laptele vitelor și de a cauza orbire - Charles dovedea că își 
vânduse sufletul diavolului și astfel „Va Arde în lad pentru 
Vecie”, după cum încheia sumbru foaia volantă. 

— Asta cred că trebuie să fii dumneata, a spus Balmerino. 
Deși te asigur, draga mea, că desenul te nedreptățește. 

— Foarte distractiv, am spus. 

l-am înapoiat foile Excelenței Sale, înfrânându-mi impulsul de 
a-mi șterge palma de rochie. Simţeam-o ușoară stare de rău, 
dar am încercat să îi zâmbesc lordului Balmerino. El mi-a 
aruncat o privire șireată, apoi m-a prins de braţ strângându-mă 
ușor, pentru a mă îmbărbăta. r 

— Nu te necăji, draga mea, a spus el. Indată ce Majestatea Sa 
își va recăpăta coroana, toate aceste prostii vor fi uitate. 
Nemernicul de ieri este eroul de mâine în ochii norodului, am 
văzut-o de nenumărate ori. 

— Plus ça change, plus c'est la même chose, am murmurat. 
18 „Cu cât se schimbă lucrurile, cu atât rămân la fel.” (în fr. în orig.). Cuvinte 
aparținându-i lui Jean-Baptiste Alphonse Karr (1808-1890), critic, jurnalist și romancier 

Și dacă Maiestatea Sa regele James nu își recăpăta coroana... 

— lar dacă eforturile noastre, dintr-o neșansă, nu vor fi 
încununate de succes, a spus Balmerino, parcă auzindu-mi 
gândurile, cuvintele scrise în aceste foi vor fi ultima noastră 
grijă. 


— En garde. 

Cu deschiderea tradiţională franțuzească, Dougal a luat 
poziţia clasică a spadasinului, întors în lateral față de adversarul 
său, brațul din față ţinând sabia cu tăișul pregătit, braţul din 
spate îndoindu-se grațios, cu palma deschisă, pentru a dovedi 
că nu ascundea nimic. 

Sabia lui Jamie s-a încrucișat cu a lui Dougal, metalul lovindu- 
se cu un zăngănit ușor. 

— Je suis prest. 

Jamie mi-a surprins privirea și i-am văzut scânteia veselă din 
ochi luminându-i chipul. Răspunsul clasic al unui duelist era 
deviza propriului său clan. Je suis prest. Sunt pregătit. 

Pentru o clipă, mi-a fost teamă că nu ar fi și fără să vreau am 
suspinat când sabia lui Dougal a ţâșnit ca un fulger înainte. Dar 
Jamie îi ghicise intenţia și în clipa în care sabia a zvâcnit, el nu 
mai era în același loc. 

Un pas într-o parte, o șarjă și un contraatac care a adus 
laolaltă tăișurile scrâșnind pe toată lungimea lor. Mânerele cele 
două săbii s-au atins o clipă, apoi spadasinii au făcut un pas în 
spate, desprinzându-se unul de altul, s-au rotit și s-au întors la 
atac. 

Cu o ciocnire și o lovitură, o parare și o fandare în terță, Jamie 
s-a apropiat la câţiva centimetri de șoldul lui Dougal, apoi s-a 
aruncat îndemânatic într-o parte cu o fluturare de kilt verzui. O 
paradă, o eschivă și un atac iute, care a împins sabia în lături, și 
Dougal a fandat, forțându-l pe Jamie să se retragă un pas. 

Il vedeam pe Don Francisco în partea opusă a curții, cu 
Charles, Sheridan și Tullibardine cel mai în vârstă și alţi câţiva. 
Un zâmbet subţire arcuia buzele spaniolului sub smocul mustăţii 
unse cu ceară, dar nu puteam spune dacă era un gest de 
admiraţie pentru luptători sau doar o variantă a expresiei sale 
de obicei disprețuitoare. Colum nu se vedea nicăieri. Nu era de 

mirare; dincolo de reținerea lui obișnuită de a apărea în public, 
trebuie să fi fost epuizat de călătoria până la Edinburgh. 

Amândoi spadasini talentaţi și amândoi stângaci, unchiul și 
nepotul dădeau un adevărat spectacol de măiestrie, cu atât mai 
impresionant cu cât luptau după cele mai stricte reguli ale 
scrimei franțuzești, însă nu foloseau nici sabia scurtă care făcea 
parte din costumul unui gentilom, nici spada unui soldat. In 
schimb, amândoi mânuiau paloșe scoțiene, din oţel călit, lungi 
de un metru și cu un tăiș ascuţit ce putea despica țeasta unui 
om până la gât. Mânuiau armele enorme cu o graţie și o forţă pe 
care un bărbat mai mărunt nu le-ar fi putut egala. 

l-am văzut pe Charles șoptindu-i ceva la ureche lui Don 
Francisco și pe spaniol încuviinţând din cap, fără a-și lua vreo 
clipă privirea de la iureșul înfruntării din curtea acoperită cu 
iarbă. Asemănători ca agilitate și statură, Jamie și unchiul său 
dădeau impresia foarte credibilă că au de gând să lupte pe viaţă 
și pe moarte. Dougal fusese maestrul lui Jamie în arta mânuirii 
sabiei și luptaseră spate în spate și umăr la umăr de multe ori; 
fiecare cunoștea bine și șiretlicurile, și stilul celuilalt - sau cel 
puţin așa speram eu. 

Dougal a profitat de avantaj cu o dublă fandare, forțându-l pe 
Jamie să se retragă spre marginea curţii. Jamie a executat o 
eschivă în lateral, a îndepărtat tăișul sabiei lui Dougal dintr-o 
lovitură, apoi a atacat pe partea cealaltă atât de repede că 
tăișul paloșului a trecut prin mâneca dreaptă a lui Dougal. S-a 
auzit un părâit puternic și o fâșie de pânză albă s-a desprins, 
fluturând în bătaia vântului ușor. 

— O, frumos executat, domnule! 

M-am întors să văd cine vorbise și l-am văzut pe lordul 
Kilmarnock stând lângă umărul meu. Un bărbat serios, cu o 
figură ștearsă, în jur de treizeci de ani. El și fiul său erau de 
asemenea găzduiţi ca oaspeţi în castelul de la Holyrood. 

Fiul său îl însoțea aproape întotdeauna și am aruncat o privire 
în jur, căutându-l. Nu a fost nevoie să privesc prea departe; 
stătea în picioare în cealaltă parte a tatălui său, cu buzele ușor 
întredeschise, urmărind lupta. Cu coada ochiului am prins o 
mișcare slabă în zona mai depărtată a unui pilastru. Era Fergus, 
cu ochii negri ațintiţi fără să clipească asupra lui Johnny. Mi-am 
încruntat și l-am sfredelit ameninţător cu privirea. 

Johnny, prea conștient de faptul că era moștenitorul 
Kilmarnockului și chiar mai conștient de privilegiul de a merge la 
război cu tatăl său la vârsta de doisprezece ani, avea pornirea 
de a-i trata cu superioritate pe ceilalţi băieți. Și, așa cum fac 
băieții, cei mai mulţi dintre ei fie îl evitau pe Johnny, fie aveau 
răbdare, așteptându-l să iasă din umbra protectoare a tatălui 
său. 

Fergus categoric intra în ultima categorie. Ofensându-se la o 
remarcă dispreţuitoare a lui Johnny despre „căpeteniile cu 
berete”, pe care el o interpretase - destul de corect - drept o 
insultă la adresa lui Jamie, Fergus fusese împiedicat cu forța să-l 
atace pe Johnny în grădina alpină în urmă cu câteva zile. Jamie îl 
potolise, apoi îi explicase că, deși loialitatea era o virtute 
admirabilă și de mare valoare pentru cel care se bucura de ea, 
prostia nu era. 

— Flăcăul acela e cu doi ani mai mare decât tine și cu vreo 
treisprezece kilograme mai greu, îi spusese el, scuturându-l ușor 
pe Fergus de umăr. Crezi că mă ajuţi dacă primești o mamă de 
bătaie? Sunt momente în care să lupti fără să te intereseze cât 
trebuie să plătești, dar sunt și clipe în care trebuie să îți muști 
limba și să ai răbdare. 

— Ne petez plus haut que votre cul, da? 

Fergus a încuviințat din cap, ștergându-și obrajii murdari de 
lacrimi cu poala cămășii, dar aveam mari îndoieli că vorbele lui 
Jamie lăsaseră o impresie foarte puternică asupra lui Fergus. Nu 
îmi plăcea privirea gânditoare pe care o vedeam acum în ochii 
aceia mari și negri și m-am gândit că, dacă Johnny ar fi fost niţel 
mai firav, ar fi stat acum între mine și tatăl său. 

Jamie se lăsase pe jumătate într-un genunchi și a împuns 
ucigător în sus, tăișul armei vâjâind pe lângă urechea lui Dougal. 
MacKenzie s-a smucit în spate, uluit o clipă, apoi a rânjit 
dezvelindu-și dinţii albi și l-a lovit pe Jamie în creștet cu latul 
paloșului, într-un zăngănit răsunător. 

Am auzit aplauzele din cealaltă parte a curții. Lupta degenera 
dintr-un duel elegant franțuzesc într-o încăierare scoțiană și 
spectatorii erau foarte încântați de această glumă. 

Lordul Kilmarnock, care le auzise și el, a privit peste curte și s- 
a strâmbat acru. 


19 „Nu sări mai sus decât te ţine coarda”! (n. tr.). 

— Sfetnicii Înălţimii Sale sunt chemaţi să fie prezentaţi 
spaniolului, a remarcat el sarcastic. O'Sullivan și filfizonul acela 
bătrân Tullibardine. Dar vrea să accepte vreun sfat din partea 
lordului Elcho? De la Balmerino, Lochiel sau chiar de la umilul lui 
servitor, eu însumi? 

Evident, era o întrebare retorică și m-am multumit să 
bălmăjesc câteva cuvinte de înțelegere, ţinându-mi privirile 
îndreptate spre luptători. Oţelul a izbit zgomotos piatra, aproape 
acoperind cuvintele lui Kilmarnock. Însă odată pornit, lordul 
părea incapabil să își stăpânească amărăciunea. 

— Nicidecum! a spus el. O'Sullivan și O'Brien și restul 
irlandezilor nu riscă nimic! Dacă e să se întâmple ce e mai rău, 
ei pot invoca imunitate penală pe motivul naţionalităţii lor. Dar 
noi - cei care ne riscăm averile, onoarea - noi plătim cu viața. 
Noi suntem ignorați și trataţi ca niște dragoni oarecare. l-am 
spus ieri bună dimineaţa lnălțimii Sale și a trecut pe lângă mine 
cu nasul pe sus de parcă aș fi comis o gravă încălcare a 
etichetei adresându-mă astfel! 

Kilmarnock era, fără îndoială, furios, și pe bună dreptate. 
Ignorându-i pe bărbaţii pe care îi fermecase și îi curtase ca să 
facă rost de oameni și de bani pentru aventura lui, Charles îi 
respingea, întorcându-se la vechii săi sfetnici de pe continent - 
dintre care cei mai mulţi vedeau Scoţia ca pe un ţinut în care 
urlă lupii, iar pe locuitorii ei ca pe niște indivizi puţin mai 
domesticiți decât sălbaticii. 

S-a auzit un șuierat de surpriză din partea lui Dougal și un 
râset exuberant din partea lui Jamie. Mâneca stângă a lui 
Dougal atârna liberă de umărul lui, dar pe pielea bronzată și 
netedă de dedesubt nu se zărea nici măcar o zgărietură ori un 
strop de sânge. 

— Pentru asta o să te mângâi pe creștet, mititelule, a spus 
Dougal rânjind. 

Picături de sudoare îi curgeau pe chip. 

— Chiar așa, unchiule? i-a răspuns Jamie abia suflând. Cu ce? 

Un fulger de metal, mânuit cu o precizie uluitoare, și punga 
de la brâul lui Dougal a zburat peste pietre, tăiată de la centură. 

Am prins o mișcare cu coada ochiului și mi-am întors iute 
capul. 

— Fergus! am spus. 

Kilmarnock s-a întors în direcţia privirii mele și l-a zărit pe 
Fergus. Băiatul ducea într-o mână un băț gros cu o degajare atât 
de perfect jucată, că ar fi părut o glumă, dacă nu aș fi știut ce îi 
poate pielea. 

— Nu te deranja, lady Broch Tuarach, a spus lordul 
Kilmarnock, aruncând o scurtă privire spre Fergus. Poţi conta pe 
fiul meu că știe să se apere onorabil, dacă ocazia o cere. 

A zâmbit cu dragoste indulgentă spre Johnny, apoi s-a întors 
spre cei doi spadasini. M-am întors și eu, dar am ciulit urechea 
în direcţia lui Johnny. Nu că aș fi crezut că lui Fergus îi lipsea 
simţul onoarei, doar că aveam impresia că era la polul opus 
noțiunii pe care o avea lordul Kilmarnock despre această virtute. 

— Gu leoir”?! 

La strigătul lui Dougal, lupta s-a oprit abrupt. Transpirând din 
abundență, ambii spadasini au făcut o plecăciune spre oaspeţii 
regali și au pășit în față pentru a accepta felicitările și a fi 
prezentaţi lui Don Francisco. 

— Milord! s-a auzit o voce subţire dintre stâlpi! Te rog - /e 
parabola!. 

Jamie s-a răsucit, încruntându-se ușor la această întrerupere, 
apoi a dat din umeri, a zâmbit și a pășit din nou în centrul curții. 
Le parabola era denumirea pe care o găsise Fergus pentru 
această scamatorie. 

Făcând o scurtă plecăciune spre Înălţimea Sa, Jamie a apucat 
paloșul cu grijă de vârf, s-a aplecat ușor și, luându-și elan, a 
aruncat arma drept în sus. Toţi ochii s-au fixat pe garda sabiei, 
de forma unui glob, pentru a proteja mâna spadasinului. Lama 
oțelită scânteia în soare pe măsură ce se învârtea fără încetare 
în aer, apoi a părut că rămâne suspendată o clipă, înainte de a 
cădea pe pământ. 

Esenţa acestui truc era, desigur, să arunci arma în așa fel 
încât să se îngroape cu vârful în pământ atunci când venea în 
jos. Varianta îmbunătăţită a lui Jamie era să stea direct sub arcul 
de coborâre și să pășească într-o parte în ultimul moment 
pentru a evita să fie secerat de lama care cade. 

Paloșul s-a împlântat în pământ la picioarele lui într-un „ah” 
general din partea spectatorilor. Abia în clipa în care Jamie s-a 
aplecat să scoată sabia din teaca de pământ ierbos, am băgat 
de seamă că din rândul spectatorilor dispăruseră doi. 


20 „Ajunge!” (în galeza scoțiană, în orig.) (n tr.). 

Unul, stăpânul de doisprezece ani de la Kilmarnock, zăcea cu 
fața la pământ pe iarba grădinii, cucuiul umflat fiind deja vizibil 
prin părul rar castaniu. Al doilea nu se vedea nicăieri, dar am 
prins o șoaptă slabă din umbrele din spatele meu. 

— Ne petez plus haut que votre cul, spunea cu satisfacţie. 

Să nu tragi pârţuri mai sus de propriul fund. 

e 

Vremea era nefiresc de caldă pentru noiembrie și norii 
omniprezenți se împrăștiaseră, lăsând un soare palid de toamnă 
să strălucească pentru scurtă vreme peste cenușiul Edinburgh- 
ului. Profitasem de căldura trecătoare pentru a sta afară, oricât 
de puţin, și mă târam în genunchi prin grădina alpină din spatele 
castelului, spre marele amuzament al câtorva scoțieni care se 
plimbau pe acolo, bucurându-se de soare în propriul lor stil, cu o 
carafă de whisky făcut în casă. 

— Vânezi omizi, domniţă? a strigat unul. 

— No, umblă după zâne, nu după omizi, a glumit un altul. 

— Mai degrabă găsești dumneata zâne în carafa aceea decât 
găsesc eu sub pietre, am strigat înapoi. 

Bărbatul a ridicat carafa, a închis un ochi și s-a holbat teatral 
în fundul vasului. 

— Da, păi, e bine, dacă sunt zâne și nu omizi, a replicat el și a 
mai tras o dușcă. 

De fapt, ceea ce vânam eu era la fel de logic - sau ilogic - 
pentru ei ca și omizile, mi-am zis în sinea mea, împingând un 
bolovan câţiva centimetri într-o parte pentru a dezveli lichenii 
portocaliu-maronii de pe suprafaţa lui. Răzuiam ușor cu un 
cuțitaș și adunam în palmă câteva fărâme din simbiotul straniu, 
pe care apoi îi puneam cu mare grijă în cutia de tutun ieftină din 
tablă care conţinea comoara mea obţinută cu mari sacrificii. 

Ceva din atitudinea relativ cosmopolită a Edinburghului se 
transmisese și scoţienilor aflaţi în vizită. Deși în satele izolate de 
munte un asemenea comportament ar fi fost privit cu 
suspiciune, dacă nu de-a dreptul cu ostilitate, aici nu părea 
nimic mai mult decât o excentricitate inofensivă. Cu toate că 
scoţienii mă tratau cu mare respect, eram ușurată să văd că în 
acest respect nu se amesteca teama. 

Chiar și faptul că eram englezoaică era iertat îndată ce se afla 
cine e soţul meu. Bănuiam că nu aveam să aflu vreodată mai 
mult decât îmi povestise Jamie despre ce făcuse în timpul 

bătăliei de la Prestonpans, dar orice ar fi fost, lăsase o impresie 
puternică în conștiința scoţienilor și „Jamie Roșcovanul” stârnea 
strigăte și urale oriunde se aventura în afara zidurilor castelului 
Holyrood. 

De fapt, un strigăt al scoţienilor din apropiere mi-a atras 
atenţia în acea clipă și când am ridicat privirea, chiar Jamie 
Roșcovanul pășea pe iarbă, fluturând absent brațul spre bărbaţi 
în vreme ce scruta cu privirea pietrele înghesuite în spatele 
palatului. Chipul i s-a luminat când m-a văzut și a pornit spre 
locul unde stăteam în genunchi printre bolovani. 

— Aici erai, a spus. Poţi veni cu mine o clipă? Și adu și coșul 
cu tine, te rog. 

M-am ridicat anevoie în picioare, scuturându-mi iarba uscată 
de pe genunchi cu mănușa și am aruncat cuţitașul în coș. 

— Bine. Unde mergem? 

— Colum a trimis vorbă că vrea să discute cu noi. Amândoi. 

— Unde? am întrebat, lungindu-mi pașii pentru a mă putea 
ține după el de-a lungul potecii. 

— In biserica din Canongate. 

Asta era interesant. Indiferent de motivul pentru care Colum 
dorea să ne vadă, în mod clar nu voia să se știe la Holyrood că 
vorbise doar cu noi. 

Nici Jamie nu dorea să se afle, din moment ce îmi spusese să 
iau cu mine coșul. Dacă ieșeam braţ la braț pe poartă, coșul 
meu dădea impresia că mergem în Royal Mile fie pentru a face 
cumpărături, fie pentru a împărţi leacuri bărbaţilor și familiilor 
lor de la periferia Edinburghului. 

Orașul pornea într-o pantă abruptă de-a lungul singurei sale 
străzi principale. Holyrood stătea demn la poalele sale, bolta 
fragilă a Abației întinzându-se pe lângă el conferindu-i un aer 
fals de siguranță plină de graţie. Ignora trufaș prezenţa 
amenințătoare a Castelului Edinburgh, cocoțat pe creasta 
dealului stâncos de deasupra. Între cele două castele, Royal Mile 
răsărea la un unghi abrupt de patruzeci și cinci de grade. Roșie 
la față și abia trăgându-mi răsuflarea alături de Jamie, mă 
întrebam cum naiba reușise Colum Mackenzie să urce panta 
pietruită de aproape un kilometru, de la palat până la biserică. 
L-am găsit pe Colum în curtea bisericii, stând pe o bancă de 
piatră unde soarele după-amiezii târzii îi putea încălzi spatele. 
Bastonul din lemn de porumbar se afla alături de el, iar 

picioarele lui scurte și strâmbe atârnau la câţiva centimetri 
deasupra pământului. Cu umerii încovoiaţi și capul plecat, dus 
pe gânduri, părea de la depărtare un pitic, un musafir natural al 
acestei grădini de piatră făcută de mâna omului, cu lespezile 
sale înclinate și lichenii strecurându-se peste tot. Mi-a atras 
atenţia o lespede frumoasă pe un mormânt bătut de ploi, dar 
bănuiam că nu era indicat să zăbovim. 

larba înăbușea sunetul pașilor noștri, însă Colum a ridicat 
capul cât încă eram la o oarecare distanță. Deci simțurile sale 
nu erau deloc afectate. 

Umbra de sub un tei din apropiere s-a mișcat puţin la 
apropierea noastră. Deci și simţurile lui Angus Mhor funcționau 
impecabil. Mulţumit să vadă că noi eram, servitorul uriaș și-a 
reluat paza mută, devenind din nou parte din peisaj. 

Colum a înclinat capul în semn de bun venit și ne-a arătat cu 
mâna locul de lângă el. De aproape, nimic nu sugera scurtimea 
trupului, în ciuda picioarelor strâmbe. Când te găseai faţă în faţă 
cu el, nu vedeai decât omul care era. 

Jamie mi-a găsit un loc pe o lespede din apropiere, înainte de 
se așeza alături de Colum. Marmura era surprinzător de rece, o 
simțeam chiar și prin fustele groase și m-am foit niţel, 
incomodată de craniul și oasele sculptate pe lespedea funerară. 
Am văzut epitaful săpat mai jos și am zâmbit cu gura până la 
urechi. 


Aici se odihnește trupul lui Martin Elginbrod 
Și pe el să îl ierte bunul Dumnezeu. 

Că și eu te-aș ierta dacă aș fi Dumnezeu 

Și tu ai fi Martin Elginbrod. 


Jamie a ridicat o sprânceană la mine drept avertisment, apoi 
s-a întors spre Colum. 

— Ai cerut să ne vezi, unchiule? 

— Am o întrebare pentru tine, Jamie Fraser, a spus Colum fără 
nicio introducere. Mă consideri neam cu tine? 

Jamie a rămas tăcut un moment, cercetând chipul unchiului 
său. Apoi a schițat un zâmbet. 

— Ai ochii mamei mele, a spus el. Cum să neg asta? 

Colum a părut uluit o clipă. Ochii săi aveau cenușiul blând și 
limpede ale penelor unui porumbel și gene dese și negre. In 

ciuda frumuseții lor, puteau sclipi reci precum oţelul și m-am 
întrebat, nu pentru prima dată, cum arătase mama lui Jamie. 

— Îţi amintești de mama ta? Nu erai decât un flăcăiaș când a 
murit. 

Buzele lui Jamie s-au strâmbat ușor auzind asta, dar a răspuns 
cu calm. 

— Eram destul de mare. Și casa tatălui meu avea o oglindă; 
mi se spune că semăn cu ea puţin. 

Colum a râs scurt. 

— Mai mult decât puţin. 

L-a privit pe Jamie îndeaproape, mijindu-și ochii puţin în 
soarele strălucitor. 

— O, da, flăcăule, ești fiul lui Ellen, n-am nicio îndoială. Părul, 
mai întâi, a spus cu un gest spre coama lui Jamie care sclipea 
castanie și chihlimbarie, roșcată și stacojie, o masă deasă și 
ondulată, cu o mie de nuanţe de roșu și auriu. Și gura, a 
continuat el, un colț al buzelor ridicându-i-se, parcă amintindu-și 
ceva fără să vrea. Mare ca a unei păpălude, obișnuiam să o 
tachinez. Poţi prinde gândaci ca o broască, obișnuiam să îi spun, 
dacă ai avea limba lipicioasă. 

Luat prin surprindere, Jamie a râs. 

— Willie mi-a spus mie asta o dată, a rostit el, apoi buzele 
sale pline au amuţit. 

Vorbea rareori despre fratele său mai mare mort și mi-am 
imaginam că niciodată nu-i pomenise de el lui Colum. 

Dacă unchiul său observase scăparea, nu a lăsat să se vadă. 

— l-am scris atunci, a rostit el, privind pierdut spre una dintre 
lespezile înclinate din apropiere. Când fratele tău și bebelușul au 
murit de vărsat. Atunci a fost prima dată, de când plecase din 
Leoch. 

— De când se măritase cu tatăl meu, adică. 

Colum a încuviințat încet din cap, cu privirea încă departe. 

— Da. Ea era mai mare decât mine, știi, cam cu doi ani. Cam 
aceeași diferenţă care e și între tine și sora ta. 

Ochii cenușii adânciţi în orbite s-au întors și s-au fixat asupra 
lui Jamie. 

— Nu am întâlnit-o niciodată pe sora ta. Sunteţi apropiaţi voi 
doi? 

Jamie nu a zis nimic, ci doar a înclinat ușor capul, studiindu-l 
atent pe unchiul său, căutând parcă răspuns la o ghicitoare pe 

care o citea pe chipul îmbătrânit dinaintea lui. Colum a înclinat 
la rândul lui capul. 

— La fel eram și eu cu Ellen. Eu am fost un copil bolnăvicios și 
ea mă îngrijea adesea. Imi amintesc soarele strălucind în părul 
ei și mi-o amintesc cum îmi spunea povești, iar eu stăteam în 
pat. Chiar și mai târziu..., buzele fin conturate s-au ridicat într- 
un zâmbet firav - când picioarele mele au cedat, venea sau 
pleca din Leoch și se oprea în fiecare dimineaţă și seară în 
dormitorul meu, să îmi povestească cu cine se întâlnise și ce 
vorbiseră. Discutam despre chiriași și despre arendași și cum 
puteau fi lucrurile rezolvate. Eu eram căsătorit pe atunci, dar 
Letitia nu avea minte pentru asemenea treburi, iar interes nici 
atât. 

A fluturat o mână, alungând amintirea soției sale. 

— Vorbeam între noi - uneori cu Dougal, alteori doar noi doi - 
despre cum puteau fi cel mai bine păstrate averile clanului; cum 
trebuie păstrată pacea între familii, ce alianțe puteau fi făcute 
cu alte clanuri, cum ar trebui împărțite pământurile și pădurile... 
Și pe urmă ea a plecat, a spus el deodată, privind în jos spre 
mâinile late sprijinite pe genunchi. Fără să ceară voie și fără o 
vorbă de rămas-bun. A plecat. Și mai auzeam despre ea din 
când în când de la alţii, dar de la ea - niciun cuvânt. 

— Nu ţi-a răspuns la scrisoare? l-am întrebat în șoaptă, 
nedorind să-l deranjez. 

A clătinat capul, cu privirea încă în jos. 

— Era bolnavă, pierduse un copil și suferea și ea de vărsat. ȘI 
poate avea de gând să scrie mai târziu, e o treabă ușor de 
amânat. 

A zâmbit scurt și amar, apoi redevenind serios. 

— Și până la Crăciunul următor era moartă. 

S-a uitat drept în ochii lui Jamie, care i-a susţinut privirea fără 
ocolișuri. 

— Așa că am fost un pic surprins, pe urmă, când tatăl tău mi- 
a scris pentru a-mi spune că te duce la Dougal și dorea ca după 
aceea să vii la mine, la Leoch, ca să îţi continui educaţia. 

— Așa se convenise, la nunta lor, a răspuns Jamie. Ca eu să 
stau acasă la Dougal și pe urmă să vin la dumneata pentru o 
vreme. 

Ramurile uscate ale unei zade au trosnit scuturate de vânt, iar 
el și Colum și-au aplecat deopotrivă umerii în pala rece de vânt, 
cu gesturi asemănătoare care le trădau înrudirea. 

Colum m-a văzut zâmbind la gândul că semănau și un colț al 
gurii i s-a ridicat drept răspuns. 

— O, da, i-a spus el lui Jamie. Dar înțelegerile valorează tot 
atât cât oamenii care le fac și nimic mai mult. Și la vremea 
aceea eu nu îl cunoșteam pe tatăl tău. 

A deschis gura pentru a continua, dar pe urmă a părut să se 
răzgândească. Liniștea din curtea bisericii a umplut golul din 
conversaţia lor, de parcă niciun cuvânt nu fusese rostit 
vreodată. 

Jamie a fost cel care, într-un târziu, a spart din nou tăcerea. 

— Și ce părere aveai despre tatăl meu? a întrebat și am ghicit 
în tonul lui curiozitatea copilului care și-a pierdut devreme 
părinţii și caută indicii despre identitatea acelor oameni 
cunoscuți doar din punctul de vedere limitat al unui copil. 
Ințelegeam acel impuls; puţinele lucruri pe care le știam despre 
propriii mei părinţi proveneau aproape în întregime din 
răspunsurile scurte și nesatisfăcătoare ale unchiului Lamb la 
întrebările mele - nu era omul care să stea și să-i studieze pe 
ceilalţi. 

Colum, pe de altă parte, era. 

— Cum era el, vrei să spui? 

Și-a măsurat nepotul cu atenţie, apoi a scos un mârâit scurt, 
amuzat. 

— Vită-te în oglindă, flăcăule, a spus el, cu un zâmbet pe 
jumătate supărat întârziindu-i pe chip. Chiar dacă vezi în ea 
chipul mamei tale, tatăl tău te privește prin acei blestemaţi de 
ochi de pisică ai neamului Fraser. 

S-a întins, schimbându-și poziţia, întinzându-și oasele pe 
banca de piatră acoperită cu mușchi. Își ţinea buzele strânse, 
după cum îi era obiceiul, pentru a nu scăpa vreo exclamaţie de 
durere, și puteam vedea ce cauzase ridurile acelea adânci din 
jurul nasului și al gurii. 

— Dar, ca să-ţi răspund, a continuat el îndată ce s-a așezat 
mai confortabil, nu l-am plăcut foarte mult - nici el pe mine -, 
dar mi-am dat seama imediat că e un om de onoare. ȘI la tine 
am remarcat același lucru, Jamie MacKenzie Fraser, a adăugat 
foarte încet, după o scurtă pauză. 

Expresia lui Jamie nu s-a schimbat, dar am remarcat un ușor 
tremur al pleoapelor; doar cineva la fel de obișnuit cu chipul lui 
cum eram eu - ori la fel de fin observator cum era Colum - ar fi 
băgat de seamă. 

Colum a răsuflat cu un oftat prelung. 

— Așadar, flăcăule, de asta am dorit să stau de vorbă cu tine. 
Vezi tu, eu trebuie să decid dacă cei din clanul MacKenzie de la 
Leoch merg cu regele James sau regele Geordie. Acum, a spus 
el zâmbind amar, e ceva de felul dracul pe care îl cunoști și 
dracul pe care nu-l cunoști, dar e o alegere pe care trebuie să o 
fac. 

— Dougal..., a început Jamie, dar unchiul său l-a oprit cu un 
gest scurt al mâinii. 

— Da, știu ce gândește Dougal, în ultimii doi ani n-am avut 
pace cu el, a spus el iritat. Dar eu sunt căpetenia clanului și 
decizia îmi aparţine. Dougal se va supune poruncii mele. Eu aș 
vrea să știu ce m-ai sfătui tu să fac - pentru clanul al cărui 
sânge curge și în venele tale. 

Jamie și-a ridicat ochii albaștri întunecați și de nepătruns, cu 
pleoapele pe jumătate coborâte ca să se apere de soarele după- 
amiezii ce-i bătea în față. 

— Eu sunt aici și oamenii mei sunt cu mine, a spus el. 
Alegerea mea nu e evidentă? 

Colum s-a foit din nou, înclinându-și capul spre nepotul său, 
parcă pentru a surprinde orice nuanţă a vocii sau a expresiei 
feței lui care i-ar putea oferi un indiciu. 

— Oare? a întrebat el. Bărbaţii jură credinţă pentru tot soiul 
de motive, flăcăule, și puţine dintre ele au de-a face cu motivele 
pe care le rostesc cu voce tare. Eu am stat de vorbă cu Lochiel, 
cu Clanranald, cu Angus și cu Alex MacDonald din Scotus. Crezi 
că ei sunt aici doar pentru că simt că James Stuart e regele lor 
de drept? Acum voi vorbi cu tine și vreau să aud adevărul, în 
numele onoarei tatălui tău. 

Văzându-l pe Jamie că șovăie, Colum a continuat, cu privirea 
încă aţintită asupra lui. 

— Nu cer asta pentru mine. Dacă ai ochi, poţi vedea și singur 
că această chestiune nu e una care să mă mai frământe pentru 
multă vreme. Ci pentru Hamish. Amintește-ţi că băiatul îţi este 
văr. Dacă vreau să mai existe un clan pe care să îl conducă, 

când va ajunge la vârsta cuvenită, eu trebuie să aleg drept, 
acum. 

A tăcut și a rămas nemișcat, încordarea lui obișnuită 
părăsindu-i acum trăsăturile, ochii cenușii rămânând larg 
deschişi și atenţi. 

Jamie încremenise ca și Colum, neclintit precum îngerul de 
marmură de pe mormântul din spatele lui. Știam în ce dilemă se 
afla, deși niciun semn nu i se citea pe chipul puternic și 
împietrit. Era aceeași dilemă cu care ne mai confruntaserăm 
înainte, când fusese nevoit să hotărască dacă să meargă sau nu 
cu bărbaţii de la Lallybroch. Răscoala lui Charles stătea pe 
muchie de cuţit; alianța cu un clan mare precum MacKenzie din 
Leoch îi putea încuraja pe alţii să vină alături de nesăbuitul 
Tânăr Pretendent și să ducă la victoria sa. Totuși, dacă această 
aventură avea să se încheie dezastruos, clanul MacKenzie de la 
Leoch putea sfârși odată cu ea. 

In cele din urmă, Jamie a întors capul spre mine și m-a fixat cu 
ochii lui albaștri. Tu ai un cuvânt de spus aici, îmi transmitea el. 
Ce să fac? 

Simţeam și privirea lui Colum îndreptată spre mine și mai 
mult ghiceam decât vedeam sprâncenele dese și întunecate 
ridicate a întrebare. Dar ce am văzut cu ochii minţii a fost 
tânărul Hamish, un roșcovan de zece ani, care arăta mai 
degrabă ca fiul lui Jamie decât ca vărul lui. Și viaţa care i-ar 
aștepta pe el și pe oamenii clanului său, dacă ar cădea 
împreună cu Charles la Culloden. Bărbaţii de la Lallybroch îl 
aveau pe Jamie care să-i salveze de măcelul final, dacă se 
ajungea la asta. Bărbaţii de la Leoch nu ar avea nimic. Cu toate 
acestea, alegerea nu putea fi a mea. Am ridicat din umeri, 
plecându-mi fruntea. Jamie a tras adânc aer în piept și s-a 
hotărât. 

— Intoarce-te acasă la Leoch, unchiule, a spus el. Și ţine-ţi 
oamenii acolo. 

Colum a stat nemișcat vreme îndelungată, uitându-se drept la 
mine. 

În cele din urmă, buzele i s-au arcuit în sus, dar nu chiar într- 
un zâmbet. 

— Am fost la un pas să îl opresc pe Ned Gowan când a plecat 
să te salveze de rug, mi-a spus. Cred că sunt bucuros că nu am 
făcut-o. 

— Mulţumesc, am spus pe un ton care se potrivea cu al lui. 

A oftat, frecându-și ceafa cu mâna noduroasă, de parcă l-ar fi 
apăsat greutatea răspunderii pentru clanul său. 

— Bine, atunci. Mă voi întâlni cu Înălţimea Sa mâine- 
dimineaţă și îi voi spune ce-am hotărât. 

Mâna a coborât și a rămas inertă pe banca de piatră, la 
jumătatea distanţei dintre el și nepotul lui. 

— Îţi mulțumesc, Jamie, pentru sfat. 

A șovăit, apoi a adăugat: 

— Și Dumnezeu să fie cu tine. 

Jamie s-a aplecat în față, așezându-și mâna peste a lui Colum. 
A zâmbit larg și dulce ca mama sa și a rostit: 

— Și cu tine, mo caraidh”. 

(J 

Royal Mile era aglomerat, oamenii forfoteau, căutând a folosi 
cât mai bine puținele ceasuri de căldură. Pășeam în tăcere prin 
mulțime, mâna mea, cuibărită adânc în scobitura braţului îndoit 
al lui Jamie. Într-un târziu a clătinat din cap, murmurând ca 
pentru sine ceva în galeză. 

— Ai făcut bine, i-am spus, răspunzând mai degrabă gândului 
decât vorbelor. Și eu aș fi făcut același lucru. Orice s-ar 
întâmpla, măcar cei din neamul MacKenzie vor fi în siguranţă. 

— Da, poate. 

A înclinat capul răspunzând la salutul unui ofiţer care își croia 
drum prin mulţimea ce împresura World's End. 

— Dar ce se va întâmpla cu restul, MacDonald, MacGillivray și 
ceilalţi care au venit? Vor fi distruși acum și poate că nu ar fi 
fost, dacă aș fi avut eu curajul să-i spun lui Colum să li se 
alăture. Nu avem cum să știm, englezoaico, nu-i așa? a clătinat 
el capul cu tristeţe. 

— Nu, am spus încet, strângându-i braţul. Niciodată nu știi 
destul. Sau poate știi prea mult. Dar nu poţi face nimic. 

Mi-a zâmbit pieziș drept răspuns și mi-a strâns mâna. 

— Nu, englezoaico. Nu cred că poţi. Și acum zarurile sunt 
aruncate și nimic nu se mai poate schimba, deci nu are rost să 
ne mai facem griji. Clanul MacKenzie va sta deoparte. 

Straja de la poarta Holyroodului era un MacDonald, unul 
dintre bărbaţii lui Glengarry. L-a recunoscut pe Jamie și a dat din 
cap lăsându-ne să intrăm, abia uitându-se spre noi din postul lui 


21 Prietene (n. tr.). 
VP - 716 


de observaţie. Vremea caldă făcea paraziţii activi și, când ieșeau 
din cuiburile lor de la subsuori și de la vintre, puteai adesea să-i 
zărești în vreme ce traversau terenul periculos al unei cămăși 
ori al unui tartan și puteai să-i îndepărtezi de pe trupul gazdei 
lor. 

Jamie i-a spus bărbatului câteva cuvinte în galeză, zâmbind. 
Omul a râs, și-a cules ceva de pe cămașă și l-a aruncat spre 
Jamie care s-a prefăcut că îl prinde, a cântărit din privire bestia 
imaginară, apoi, făcându-mi cu ochiul, a vârât-o în gură. 

e 

— Şi cum se mai prezintă capul fiului dumitale, lord 
Kilmarnock? am întrebat politicoasă în vreme ce pășeam 
împreună pe ringul de dans al Marii Galerii de la Holyrood. 

Nu îmi păsa foarte tare, însă m-am gândit că subiectul nu 
putea fi cu totul evitat și poate era mai bine să îl deschid într-un 
loc unde ostilitatea nu putea fi expusă fățiș. 

Galeria mi se părea că îndeplinea acest criteriu. Camera lungă 
cu tavan înalt, cu două șemineuri largi și ferestre impunătoare, 
fusese scena a numeroase baluri și banchete de la intrarea 
triumfală a lui Charles în Edinburgh, în septembrie. Acum, plină 
de membrii elitei din Edinburgh, cu toţii nerăbdători să îl 
întâmpine cu onoruri pe prinţ - odată ce a devenit limpede că ar 
putea chiar învinge - camera era într-adevăr plină de strălucire. 
Don Francisco, invitatul de onoare, stătea împreună cu Charles 
în capătul îndepărtat al încăperii, înveșmântat în mohorâtul stil 
spaniol, cu pantaloni lungi și largi din stofă întunecată, o haină 
fără formă și chiar un mic guler plisat, care părea să stârnească 
o mulțime de chicoteli înfundate printre invitaţii mai tineri și mai 
în pas cu moda. 

— O, face destul de bine, doamnă Fraser, a răspuns 
Kilmarnock netulburat. Un cucui nu e prea mult timp o tragedie 
pentru un băiat de vârsta lui, deși mândria s-ar putea să i se 
vindece un pic mai greu, a adăugat el, cu o strâmbătură veselă 
a gurii sale mari. 

Am zâmbit spre el, ușurată. 

— Nu ești furios? 

A clătinat din cap, privind spre podea pentru a se asigura că 
picioarele sale nu atingeau poalele largi ale rochiei mele. 

— Am încercat să îl învăţ pe John lucrurile pe care trebuie să 
le știe ca moștenitor al Kilmarnockului. În privința modestiei, se 

pare că am eșuat lamentabil, poate servitorul domniilor voastre 
va avea mai mult succes. 

— Sper că nu l-ai scărmănat afară, am spus distrată. 

— Poftim? 

— Nimic, am spus îmbujorându-mă. la uite, e Lochiel? Am 
crezut că e bolnav. 

Dansul aproape că îmi tăia răsuflarea și lordul Kilmarnock nu 
părea să fie amator de conversaţie, așa încât aveam timp să 
privesc în jur. Charles nu dansa. Deși era un bun dansator și 
tinerele femei din Edinburgh se întreceau să-i câștige favorurile, 
în seara aceasta era preocupat să-și întrețină musafirul. După- 
amiază văzusem cum un mic butoi cu un nume portughez 
marcat pe el fusese rostogolit spre bucătării, iar acum pahare 
pline cu un lichid rubiniu continuau să apară ca prin farmec 
lângă mâna stângă a lui Don Francisco întreaga seară. 

Ne-am intersectat cu Jamie care dansa cu una dintre 
domnișoarele Williams. Erau trei, aproape imposibil de deosebit 
una de cealaltă - tinere, cu părul castaniu, drăguțe și „vai, atât 
de interesate, domnule Fraser, de această Cauză nobilă”. Pe 
mine mă cam oboseau, însă Jamie, întruchiparea răbdării, a 
dansat cu toate trei, pe rând, și a răspuns acelorași întrebări 
prostuţe de fiecare dată. 

— Păi, e ceva nou și pentru bietele fete să iasă din casă, mi-a 
explicat el îngăduitor. Tatăl lor e un negustor bogat, așa că 
Înălțimea Sa ar dori să încurajeze simpatia familiei pentru cauza 
sa. 

Domnișoara Williams care dansa cu el părea cu totul 
fermecată și m-am întrebat răutăcioasă cam cât de încurajator 
era Jamie cu ele. Apoi atenţia mi-a fost atrasă de Balmerino care 
dansa cu soția lordului George Murray. l-am văzut pe cei doi soți 
Murray schimbând în treacăt priviri afectuoase, el conducând-o 
pe o altă domnişoară Williams, și mi s-a făcut puţin rușine că 
remarcasem cu cine dansa Jamie. 

Deloc surprinzător, Colum nu era la bal. Mă întrebam dacă 
avusese ocazia să discute cu Charles înainte, dar mi-am zis că 
probabil nu; Charles arăta mult prea vesel și plin de însufleţire 
pentru a fi primit vreo veste proastă în ultimele ceasuri. 

Într-o parte a Galeriei, am zărit cu coada ochiului două siluete 
îndesate, aproape identice în veșminte protocolare incomode și 
nefamiliare. Era John Simpson, maestrul Ghildei Armurierilor din 

Glasgow și fiul său, pe care îl chema tot John Simpson. Veniţi pe 
la începutul săptămânii pentru a-i dărui Înălţimii Sale unul din 
magnificele paloșe cu gardă rotundă pentru care erau renumiţi 
în întreaga Scoţie, cei doi meșteri fuseseră evident invitaţi în 
această seară pentru a-i arăta lui Don Francisco larga susţinere 
de care se bucurau Stuarzii. 

Ambii bărbaţi aveau părul și barba negre, încărunţite. 
Simpson cel bătrân avea mai multe fire albe decât negre, pe 
când Simpson cel tânăr dădea impresia unei coaste de deal 
întunecate mărginite de o pojghiță de zăpadă, din pricina firelor 
de păr alb apărute la tâmple și în partea de sus a obrajilor. În 
timp ce îi priveam, bătrânul armurier l-a împins pe fiul său de la 
spate și a înclinat capul cu subiînţeles spre una dintre fiicele 
negustorului care stăteau aproape de capătul sălii, alături de 
tatăl lor. 

Simpson cel tânăr i-a aruncat tatălui o privire sceptică, pe 
urmă a ridicat din umeri, a luat-o din loc și i-a oferit brațul cu o 
plecăciune celei de-a treia domnișoare Williams. l-am privit cu 
amuzament și fascinaţie cum s-au învârtit în pașii de dans, căci 
Jamie, care îi cunoscuse mai devreme pe cei doi Simpson, îmi 
spusese că fiul era aproape surd. 

— De la toată bocăneala din forjă, cred, îmi spusese el, 
arătându-mi cu mândrie sabia frumoasă pe care o cumpărase 
de la meșteri. E surd ca o piatră. Tatăl e cu vorbitul, dar cel 
tânăr vede tot. 

l-am văzut ochii iuți și întunecaţi măsurând cu repeziciune 
podeaua, judecând cu o precizie milimetrică distanţa de la un 
cuplu la altul. Tânărul armurier dansa niţel greoi, dar păstra 
măsura dansului destul de bine - cel puţin la fel de bine ca 
mine. Închizând ochii, simţeam ritmul muzicii vibrând prin 
podeaua de lemn, de la violoncelele rezemate de ea, și am 
socotit că după ele se ghida și el. Apoi, deschizând ochii pentru 
a nu mă ciocni de cineva, l-am văzut pe tânăr crispându-se la 
auzul unui arcuș care scotea un sunet strident printre viori. Deci 
era posibil să audă unele sunete. 

Învârtindu-ne împreună cu ceilalţi dansatori, Kilmarnock și cu 
mine am ajuns aproape de locul unde se aflau Charles și Don 
Francisco, încălzindu-și pulpanele hainelor în fața șemineului 
uriaș, decorat cu plăci de faianţă. Spre surpriza mea, Charles s-a 
uitat urât la mine peste umărul lui Don Francisco, făcându-mi 

semn să mă îndepărtez cu o mișcare furișă a mâinii. Văzând 
gestul în timp ce ne învârteam, Kilmarnock a scos un hohot de 
râs. _ 

— Deci Inălţimii Sale îi e teamă să te prezinte spaniolului, a 
spus el. 

— Adevărat? 

Am privit în urmă în timp ce ne îndepărtam, dar Charles se 
întorsese la conversaţia sa, fluturându-și mâinile cu gesturi 
expresive italiene în timp ce vorbea. 

— Așa cred. 

Lordul Kilmarnock dansa foarte bine și eu începeam să mă 
relaxez suficient încât să pot vorbi, fără să mă mai îngrijorez 
mereu că mă voi împiedica în propriile fuste. 

— Ai văzut acele foi volante prostești pe care Balmerino le 
arată la toată lumea? m-a întrebat el și când am încuviințat din 
cap, a continuat: Îmi imaginez că și Înălţimea Sa le-a văzut. Și 
spaniolii sunt suficient de superstițioși încât să fie ridicol de 
sensibili la idioțenii de acest soi. Nicio persoană cu ceva minte 
ori educație nu ar putea lua asemenea lucru în serios, m-a 
asigurat el, dar fără îndoială lnălţimea Sa consideră că e mai 
bine să nu riște. Aurul spaniol merită un sacrificiu serios, la 
urma urmelor, a adăugat el. 

După toate aparențele, asta includea sacrificarea propriei sale 
mândrii; Charles încă îi mai trata pe conții scoțieni și pe 
căpeteniile de clanuri ca pe niște cerșetori la masa lui, deși 
măcar îi invitase la festivitățile din această seară - fără îndoială 
pentru a-l impresiona pe Don Francisco. 

— Ai băgat de seamă tablourile? am întrebat, vrând să schimb 
subiectul. 

Erau mai mult de o sută înșirate pe pereţii Marii Galerii, toate 
portrete, toate de regi și regine. Și cu toţii semănau între ei 
tulburător de mult. 

— O, nasul? a spus el, un zâmbet amuzat înlocuind expresia 
posomorâtă care îi acaparase trăsăturile la vederea lui Charles 
și a spaniolului. Da, desigur. Cunoști povestea din spatele lor? 

Se pare că portretele erau opera unui singur pictor, un anume 
Jacob DeWitt, căruia Charles al Il-lea, după acea restauraţie 
extraordinară, îi ceruse ca să picteze portretele tuturor 
strămoșilor regelui, de pe timpul lui Robert Bruce până la el. 

— Pentru a convinge pe toată lumea de vechimea 
descendenţei sale și de corectitudinea restauraţiei sale, mi-a 
explicat Kilmarnock, strâmbându-se. Mă întreb dacă regele 
James va începe ceva asemănător când își va recăpăta tronul. In 
orice caz, a continuat el, DeWitt a pictat ca un turbat, isprăvind 
un portret în două săptămâni, pentru a îndeplini porunca 
monarhului. Dificultatea era, desigur, că DeWitt nu avea de 
unde să știe cum arătau cu adevărat strămoșii lui Charles și prin 
urmare a folosit drept model orice individ pe care îl putea târî în 
studioul său, înzestrând însă fiecare portret cu același nas mare, 
astfel asigurând o asemănare de familie. Acesta e prințul 
Charles însuși, mi-a arătat Kilmarnock, înclinând capul spre un 
portret înfăţișându-l pe rege în picioare, îmbrăcat splendid în 
catifea roșie și purtând pălărie cu pene. 

A aruncat o privire critică spre Charles cel tânăr, al cărui chip 
îmbujorat dovedea că își întreţinuse ospitalier musafirul bând 
pahar după pahar. 

— Oricum are un nas mai frumos, a murmurat contele, parcă 
pentru sine. Mama lui era poloneză. 

Se făcuse târziu și lumânările în candelabrele de argint 
începuseră să pâlpâie și să se stingă înainte ca nobilii din 
Edinburgh să se sature de vin și de dans. Don Francisco, 
probabil nu la fel de obișnuit precum Charles cu băutura la 
discreție, moţăia cu capul căzut în gulerul său plisat. 

Jamie după ce o dăduse în grija tatălui ei și pe ultima 
domnișoară Williams, cu o expresie vădită de ușurare, venise 
lângă mine într-un colț unde găsisem un loc care îmi permitea 
să îmi scot pantofii sub pavăza fustelor înfoiate. Speram să nu 
fiu nevoită să îi încalț prea curând. Jamie s-a așezat alături pe un 
scaun, ștergându-și obrajii lucind de transpiraţie cu o batistă 
mare și albă. A întins braţul pe lângă mine, spre măsuţa unde 
era așezată o tavă cu câteva prăjituri rămase. 

— Sunt rupt de foame, a spus el. Dansul îţi deschide pofta de 
mâncare și statul de vorbă e și mai rău. 

A vârât o prăjitură întreagă în gură, a mestecat-o repede și s- 
a întins după alta. 

L-am văzut pe prințul Charles aplecându-se peste silueta 
încovoiată a invitatului său de onoare, scuturându-l de umăr, 
fără niciun efect. Capul emisarului spaniol căzuse pe spate și 
gura îi era căscată pe sub mustata pleoștită. Inălţimea Sa a 

rămas locului, clătinându-se ușor, și a privit în jur căutând 
ajutor, dar Sheridan și Tullibardine, ambii domni în vârstă, 
adormiseră la rândul lor, rezemaţi unul de celălalt precum o 
pereche de beţivani bătrâni ai satului înveșmântaţi în dantele și 
catifea. _ 

— Ai putea să te duci să îi dai o mână de ajutor lnălțimii Sale? 
am sugerat. 

— Îhî. 

Resemnat, Jamie a înghiţit restul de prăjitură, însă înainte de 
a se ridica, a văzut că tânărul Simpson, care observase imediat 
situaţia, îl înghiontea pe tatăl său în coaste. 

Tatăl s-a urnit din loc și a făcut o plecăciune ceremonioasă 
spre prinţul Charles, apoi, înainte ca prinţul ameţit să poată 
răspunde, meșterii l-au înșfăcat pe mesagerul spaniol de mâini 
și de picioare. Cu o sforțare a mușchilor căliţi la forjă, l-au ridicat 
din scaun și l-au scos din încăpere, legănându-l ușor între ei ca 
pe un vânat mare. Au dispărut prin ușa din capătul îndepărtat al 
sălii, urmaţi de Înălţimea Sa cam nesigur pe picioare. 

Această plecare oarecum neceremonioasă a dat semnalul de 
închidere a balului. 

Ceilalţi invitaţi au început să se relaxeze și să se miște de colo 
până colo. Doamnele au dispărut în anticameră pentru a-și lua 
șalurile și mantiile, iar domnii s-au strâns nerăbdători în grupuri 
mici, plângându-se unul altuia despre cât le ia femeilor să se 
pregătească. 

Cum noi eram găzduiţi în Holyrood, am ieșit pe cealaltă ușă, 
din capătul nordic al galeriei, trecând prin saloanele de zi și de 
seară, până la scara principală. 

Holul și pereţii de lângă scări erau căptușiţi cu tapiserii, 
modelele lor părând șterse și argintii în lumina lumânărilor. Sub 
ele aștepta silueta gigantică a lui Angus Mhor, umbra lui uriașă 
tremurând pe perete ca figurile tapiseriilor mișcate de curentul 
de aer. 

— Stăpânul meu e mort, a spus el. 

e 

— Înălțimea Sa a spus că poate aşa e mai bine, a raportat 
Jamie. 

Vorbea cu un ton de amărăciune sarcastică. 

— Din cauza lui Dougal, a adăugat el, văzându-mi uluirea la 
auzul acestei remarci. Dougal a fost întotdeauna mai mult decât 

doritor să se alăture Înălțimii Sale pe câmpul de luptă. Acum 
Colum a murit, deci Dougal e căpetenie. Și astfel, cei din clanul 
MacKenzie de la Leoch vor pleca la luptă cu armata scoțiană. 
Spre victorie sau nu, a adăugat el încet. 

Ridurile de durere și de oboseală îi erau săpate adânc pe chip 
și nu a protestat când m-am apropiat de spatele lui și mi-am 
așezat mâinile pe umerii săi laţi. A scos un mic sunet de ușurare 
când vârfurile degetelor mele au apăsat cu putere pe mușchii de 
la baza gâtului și și-a lăsat capul să cadă în față, sprijinindu-l pe 
braţele încrucișate. Era așezat în faţa mesei din camera noastră, 
înconjurat de teancuri de scrisori și ordine. Printre documente se 
găsea și un mic carnet, destul de ponosit, legat în marochin 
roșu. Jurnalul lui Colum, pe care Jamie îl luase din camera 
unchiului său în speranţa că va descoperi o însemnare recentă 
care să confirme decizia lui Colum de a nu sprijini cauza 
iacobită. 

— Nu că asta l-ar putea îndupleca pe Dougal, a spuse el, 
frunzărind încruntat paginile acoperite cu litere mărunte, dar nu 
mai am ce altceva să încerc. 

Insă Colum nu scrisese nimic în jurnal în ultimele trei zile, cu 
excepţia unei scurte însemnări făcute, evident, la întoarcerea 
din curtea bisericii, cu o zi în urmă. 

M-am întâlnit cu Jamie și cu soția lui. În cele din urmă, m-am 
împăcat cu Ellen. 

Și asta era, desigur, important pentru Colum, pentru Jamie, 
posibil și pentru Ellen, dar nu ne ajuta cu nimic să schimbăm 
convingerile lui Dougal MacKenzie. 

Jamie s-a îndreptat de spate și s-a întors spre mine. Privirea îi 
era umbrită de griji și resemnare. 

— Asta înseamnă că acum suntem legaţi de el, Claire. De 
Charles, vreau să spun. Acum chiar nu mai avem cale de ieșire. 
Trebuie să încercăm să îi asigurăm victoria. 

Îmi simţeam gura uscată de la prea mult vin. Înainte de a 
răspunde, mi-am lins buzele pentru a mi le umezi. 

— Așa se pare. La naiba! De ce nu a putut Colum să mai 
aștepte puţin? Doar până dimineaţă, când s-ar fi întâlnit cu 
Charles. 

Jamie a zâmbit strâmb. 

— Nu cred că a avut de ales în privința asta, englezoaico. 
Puţini oameni își aleg ceasul morții. 

— Colum asta dorea. 

Stătusem pe gânduri dacă să îi povestesc ce se petrecuse 
între mine și Colum în timpul primei noastre întâlniri din 
Holyrood, dar acum nu mai avea niciun rost să păstrez tainele 
lui Colum. 

Jamie a clătinat din cap nevenindu-i a crede și a oftat, 
încovoindu-și umerii sub apăsarea revelaţiei că unchiul său 
intenţiona să-și ia viaţa. 

— Și atunci mă întreb, a murmurat el, mai mult ca pentru 
sine, a fost un semn? Ce crezi, Claire? 

— Un semn? 

— Moartea lui Colum acum, înainte de a putea face ce avea 
de gând, să refuze rugămintea lui Charles de a-l ajuta. E un 
semn că Charles e destinat să câștige această luptă? 

Îmi aminteam ultima imagine a lui Colum. Moartea îl prinsese 
în timp ce stătea în pat, cu un pahar de brandy neatins la 
îndemână. O întâlnise așa cum își dorea, cu mintea limpede și 
pregătită. Capul îi căzuse pe spate, ochii îi rămăseseră deschişi, 
dar orbi la ceea ce lăsase în urma lui. Avea buzele strânse și 
liniile obișnuite săpate adânc de la nas până la bărbie. Durerea 
care fusese tovarășa lui toată viaţa îl însoţise cât de departe 
putuse. 

— Dumnezeu știe, am spus în cele din urmă. 

— Da? a spus el, glasul său sunând înfundat dintre braţe. Da, 
mă rog. Sper că cineva știe. 


|38. Un pact cu diavolul 


Guturaiul a pus stăpânire pe Edinburgh la fel ca norii de 
ploaie îngheţată ce ascundeau vederii castelul pe dealul său. 
Apa curgea zi și noapte pe străzi și, chiar dacă pietrele erau 
pentru moment curățate de murdăria excrementelor, mirosul 
pestilenţial era înlocuit de flegmele care acopereau fiecare 
fundătură și uliţă, iar un nor înecăcios de fum de sobă umplea 
jumătatea de sus a oricărei camere. 

Înfrigurată și tristă precum vremea de afară, îmi petreceam o 
mare parte din timp plimbându-mă pe terenurile de la Holyrood 
și Canongate. Ploaia care îmi spăla obrajii părea de preferat 

fumului care îmi sufoca plămânii și aerului plin de microbi din 
încăperi. Tusea și strănuturile se auzeau în tot palatul, deși 
constrângerile prezenţei nobile a Înălţimii Sale îi făceau pe cei 
mai suferinzi să scuipe în batiste murdare sau în șemineuri 
decorate cu faianţă de Delft, și nu pe podelele lustruite din lemn 
scoțian. 

Lumina se stingea devreme în această perioadă a anului și m- 
am întors din drum la jumătatea străzii principale, pentru a 
ajungea la Holyrood înainte de căderea întunericului. Nu mă 
temeam deloc că m-ar fi atacat cineva. Chiar dacă de-acum nu 
aș fi fost cunoscută de toate trupele iacobite care ocupau 
orașul, groaza pe care o aveau toţi de aerul proaspăt îi ţinea în 
case. 

Bărbaţii care se simțeau destul de bine încât să iasă cu 
treburi și le terminau în grabă, apoi se afundau recunoscători în 
taverna plină de fum a lui Jenny Ha și rămâneau acolo, cuibăriţi 
comod în aerul irespirabil și cald, unde mirosul de lână udă, 
trupuri nespălate, whisky și bere aproape că reușea să acopere 
duhoarea sobei. 

Singura mea teamă era să nu îmi alunece piciorul în întuneric 
pe pietrele pline de mâzgă și să-mi rup glezna. Orașul era 
luminat doar de lămpile firave ale paznicilor, dar aceștia aveau 
obiceiul derutant de a se piti sub câte un portic, flăcările 
apărând și dispărând ca licuricii. Uneori dispăreau cu totul 
pentru câte o jumătate de ceas, când purtătorul lămpii se 
adăpostea în taverna The World's End de la poalele 
Canongateului, pentru o halbă salvatoare de bere fierbinte. 

Stăteam cu privirea aţintită spre licărul slab de deasupra 
bisericii de la Canongate, estimând cât timp mai rămânea până 
la căderea serii. Cu puţin noroc, mai aveam timp să mă opresc 
la spiţeria domnului Haugh. Deși nu se compara cu bogăţia 
magazinului lui Raymond din Paris, domnul Hugh avea o afacere 
prosperă cu castane și coajă de ulm și de obicei îmi putea oferi, 
pe deasupra, mentă și agrișe. In această perioadă a anului, 
principalul său venit provenea din vânzarea de bomboane de 
camfor, considerate remediul suveran împotriva răcelilor, a 
guturaiului și a tuberculozei. Deși nu erau mai eficiente decât 
remediile moderne împotriva răcelii, am reflectat, nu erau nici 
mai rele, și măcar miroseau înviorător de sănătos. 


VP - 725 


În ciuda chipurilor palide și a nasurilor roșii ale celor mai 
mulţi, câteva nopţi pe săptămână se organizau petreceri la 
palat, căci nobilimea Edinburghului își primea prinţul cu 
entuziasm. Încă două ore și pe Strada Mare vor începe să 
sclipească lămpile servitorilor ce-și însoțesc stăpânii care se 
îndreaptă spre bal. 

Am oftat la gândul unui alt bal, cu nobili care strănută, făcând 
complimente cu voci încărcate de flegmă. Poate ar trebui să 
adaug pe listă niște usturoi. Purtat la gât într-un medalion de 
forma unei sfere de argint găurite, se spunea că ţine departe 
boala. De fapt, credeam eu, utilitatea lui era să-i ţină la distanță 
sigură pe interlocutorii bolnavi - un rol la fel de important ca al 
unui medicament, din punctul meu de vedere. 

Orașul era ocupat de trupele lui Charles și englezii, deși nu 
erau sub asediu, erau măcar izolaţi în castelul de deasupra. Cu 
toate acestea, veștile - de o credibilitate dubioasă - păreau să 
se scurgă în ambele direcţii. După spusele domnului Haugh, cel 
mai recent zvon susținea că ducele de Cumberland aduna trupe 
la sud de Perth, cu intenţia de a pleca la luptă imediat. Nu 
aveam nici cea mai vagă idee dacă era adevărat; de fapt, 
aveam îndoielile mele, fiindcă nu îmi aminteam să fi întâlnit 
vreo menționare despre activităţile lui Cumberland înainte de 
primăvara lui 1746, care încă nu sosise. Totuși, nici nu puteam 
ignora zvonul. Straja de la poartă m-a lăsat să intru, tușind. 
Sunetul a fost preluat de străjerii înșiraţi pe coridoare și pe 
platformele dintre etaje. Rezistând impulsului de a-mi flutura 
coșul cu usturoi spre ei ca o cădelniţă în timp ce treceam, mi-am 
croit drum pe scări, în sus, spre salonul de după-amiază, unde 
am fost primită imediat. 

L-am găsit pe Înălţimea Sa cu Jamie, Aeneas MacDonald, 
O'Sullivan, secretarul Înălţimii Sale și un bărbat taciturn pe 
nume Francis Townsend, care în ultima vreme intrase mult în 
grațiile Înălţimii Sale. Aproape toţi aveau nasurile roșii și 
strănutau, iar flegma scuipată murdărea podeaua din fața 
șemineului cu poliţa frumos decorată. Am aruncat o privire iute 
spre Jamie, care stătea obosit în fotoliul său, palid și toropit. 

Obișnuiţi cu drumurile mele prin oraș și nerăbdători să afle 
vreo informaţie despre mișcările de trupe engleze, bărbaţii m-au 
ascultat cu mare atenţie. 

— Îți suntem profund îndatoraţi pentru aceste vești, doamnă 
Fraser, a spus Înălţimea Sa cu o plecăciune graţioasă și un 
zâmbet. Trebuie să îmi spui dacă există vreo posibilitate de a 
răsplăti serviciile dumitale generoase. 

— Există, am spus, profitând de ocazie. Aș dori să-l duc pe 
soțul meu în cameră, în pat. Acum. 

Ochii prințului s-au căscat ușor, dar și-a recăpătat iute 
stăpânirea de sine. Nu la fel de diplomat, Aeneas MacDonald a 
izbucnit într-o criză de tuse dubios de gâtuită. Chipul palid al lui 
Jamie s-a învăpăiat brusc. A strănutat, băgându-și nasul într-o 
batistă, ochii albaștri săgetându-mă peste faldurile de pânză. 

— Ah... soțul dumitale, a spus Charles, stăpânindu-se elegant 
în faţa provocării. Păi... 

O îmbujorare ușoară a început să îi coloreze obrajii. 

— E bolnav, am spus cu o oarecare asprime. Nu vedeţi? Vreau 
să se bage în pat să se odihnească. 

— O, să se odihnească, a murmurat MacDonald, ca pentru 
sine. 

Am căutat în minte câteva cuvinte suficient de curtenitoare. 

— Îmi pare nespus de rău că o lipsesc deocamdată pe 
Înălțimea Voastră de prezenţa soțului meu, dar, dacă nu se va 
odihni suficient, mi-e teamă că nu va putea multă vreme să vă 
fie de folos. 

Charles, revenindu-și din surpriza de moment, părea acum să 
găsească stânjeneala evidentă a lui Jamie distractivă. 

— Nu încape îndoială, a spus el, măsurându-l cu privirea pe 
Jamie a cărui paloare se schimbase acum într-o albeaţă ca de 
marmură, că ne-ar displăcea profund să se întâmple ceea ce 
spui, doamnă, a spus el înclinându-și capul spre mine. Fie 
precum dorești. Dragul de James este iertat de compania 
noastră până când își va reveni. Chiar te rog, ia-l pe soțul 
dumitale îndată în cameră și ă-ă... aplică-i tratamentul care... ă- 
a... ţi se pare potrivit. 

Colţul buzelor prinţului au tresărit deodată și, trăgând o 
batistă mare din buzunar, a urmat exemplul lui Jamie și și-a 
îngropat jumătate de faţă în ea, tușind delicat. 

— Aţi face bine să fiți cu băgare de seamă, Inălțimea Voastră, 
l-a sfătuit MacDonald cu un dram de ironie. Să nu vă molipsiţi de 
la domnul Fraser. 

— Așa o boală ca a domnului Fraser ar vrea oricine să aibă, a 
murmurat Francis Townsend, fără a încerca să își ascundă 
zâmbetul sardonic care îl făcea să arate precum o vulpe în 
coteţul găinilor. 

Jamie, acum semănând cu o roșie degerată, s-a ridicat brusc, 
a făcut o plecăciune în faţa prinţului cu un „Vă mulţumesc, 
Înălțimea Voastră” și s-a îndreptat spre ușă, prinzându-mă de 
mână. 

— Dă-mi drumul, am mârâit când am ieșit trecând pe lângă 
gărzile din anticameră. Îmi rupi braţul. 

— Bun, a mormăit el. Imediat cum rămânem singuri, o să-ți 
rup gâtul. 

Dar am observat cum colţurile buzelor se ridică ușor și știam 
că această asprime era doar de faţadă. 

Odată ajunși în apartamentul nostru, cu ușa închisă bine, m-a 
tras spre el, s-a rezemat de ușă și a început să râdă, cu obrazul 
lipit de creștetul meu. 

— Mulţumesc, englezoaico, a spus el, respirând cam anevoie. 

— Nu ești supărat? am întrebat, cu vocea înăbușită de 
cămașa lui. Nu am vrut să te pun într-o situație jenantă. 

— Nu, nu m-am supărat, mi-a răspuns dându-mi drumul. 
Dumnezeule, nu mi-ar fi păsat nici dacă ai fi spus că ai de gând 
să îmi dai foc în Marea Galerie, câtă vreme puteam să plec și să 
mă odihnesc puţin. Sunt sătul de omul ăsta până peste cap și 
fiecare mușchi mă doare. 

Un acces subit de tuse l-a scuturat și s-a rezemat din nou de 
ușă, de data aceasta pentru a nu se prăbuși. 

— Te simţi bine? 

M-am întins pe vârfuri să îi ating fruntea. Nu eram surprinsă, 
dar m-am alarmat puţin când am simţit cum îi ardea pielea sub 
palma mea. 

— Tu ai febră, am spus dojenitor. 

— Ah, păi, toată lumea are febră, englezoaico, a spus el niţel 
iritat. Doar că unii sunt mai fierbinţi decât alţii, nu? 

— Îți arde de glume, am spus, ușurată că încă se simţea 
destul de bine, încât s-o facă pe deșteptul. Scoate-ţi hainele. Și 
nu spune nimic, am adăugat înţepată, văzând începutul de 
rânjet când a deschis gura să îmi răspundă. Nu am nicio poftă 
de hoitul tău încins de febră, vreau doar să te văd înfofolit în 
pat. 

— O, nu? Nu crezi că mi-ar prinde bine niţel exerciţiu? m-a 
tachinat el descheindu-și cămașa. Parcă ziceai că exerciţiul e 
sănătos. 

Râsul i s-a transformat într-un acces de tuse răgușită care l-a 
lăsat fără suflu și roșu în obraji. A aruncat cămașa pe podea și 
aproape imediat a început să tremure cuprins de frisoane. 

— E mult prea sănătos pentru tine, flăcăul meu. 

l-am tras cămașa de noapte groasă de lână peste cap, 
lăsându-l să se lupte s-o îmbrace în timp ce eu i-am scos kiltul și 
ciorapii. 

— Hristoase, picioarele tale sunt ca un sloi de gheață! 

— Ai putea... să mi le... încălzești. 

Dar cuvintele îi ieșeau cu greu dintre dinţii clănțănind și nu a 
protestat când l-am împins spre pat. 

Tremura prea tare pentru a mai vorbi. Am înșfăcat cu cleștele 
o cărămidă fierbinte din foc, am înfășurat-o într-o bucată de 
flanel și i-am strecurat-o la picioare. Frisonul a fost puternic, dar 
scurt și era din nou liniștit când am pus o oală cu apă să fiarbă 
cu o mână de mentă și coacăze negre. 

— Ce e asta? a întrebat el suspicios, adulmecând aerul când 
am deschis un alt flacon din cufărul meu. Doar nu vrei să o 
beau! Miroase ca o rață care a stat prea mult la uscat. 

— Ești pe aproape, i-am spus. E untură de gâscă amestecată 
cu camfor. Și am de gând să te masez pe piept cu ea. 

— Nu! 

A smucit păturile până sub bărbie, ca să se apere. 

— Ba da! am spus ferm, apropiindu-mă de el cu pas hotărât. 

In toiul muncilor mele, mi-am dat seama că aveam public. 
Fergus stătea de cealaltă parte a patului, privind cu fascinaţie 
gesturile mele, cu nasul curgându-i în voie. Mi-am ridicat 
genunchiul de pe abdomenul lui Jamie și m-am întins după o 
batistă. 

— Ce cauţi aici? a întrebat Jamie, încercând să-și tragă în jos 
cămașa. 

Fără a se arăta în vreun fel intimidat de tonul mai puțin 
prietenos al acestui salut, Fergus a ignorat batista întinsă și și-a 
șters nasul cu mâneca, holbându-se cu admiraţie la pieptul larg, 
musculos și sclipitor. 

— Domnul slăbâănog m-a trimis după un pachet despre care 
spune că îl ai pentru el. Toţi scoţienii au așa de mult păr pe 
piept, milord? 

— Hristoase! Am uitat cu totul de depeșe! Așteaptă, o să i le 
duc eu însumi lui Cameron. 

Jamie a dat să se ridice anevoie din pat, o mișcare care i-a 
adus nasul lângă locul pe care tocmai îl frecționasem. 

— Pfuul! 

A tras iute cămașa deasupra, în încercarea de a alunga aroma 
pătrunzătoare și m-a țintuit cu o privire acuzatoare. 

— Cum o să scap eu de putoarea asta? Cum vrei să ies eu în 
lume duhnind ca o gâscă moartă, englezoaico. 

— Nu vreau să ieși nicăieri, i-am spus. Vreau să stai în pat și 
să te odihnești. Altfel, o să ajungi o gâscă moartă. 

Și l-am străpuns cu o privire la fel de mustrătoare. 

— Pot să duc eu pachetul, milord, a încercat să-l liniștească 
Fergus. 

— Ba n-o să duci nimic, l-am repezit, băgând de seamă obrajii 
aprinși și privirea sticloasă a băiatului. 

l-am pus o mână pe frunte. 

— Să nu-mi spui! a rostit Jamie sarcastic. Are febră? 

— Da, are. 

— Aha, a zis el către Fergus cu o satisfacţie mocnită. Acum tu 
ești la rând. Să vezi cum e să fii uns cu grăsime de gâscă. 

După un efort scurt și intens, Fergus stătea pe salteaua lui de 
paie de lângă foc, grăsimea de gâscă și ceaiul fuseseră 
împărţite cu generozitate și câte o batistă curată se afla sub 
bărbia fiecăruia din cei doi pacienți. 

— Gata, am spus, clătindu-mi scrupulos mâinile în lighean. 
Acum, eu voi duce acest preţios pachet domnului Cameron. Voi 
doi să vă odihniţi, să beți ceai fierbinte, să vă suflaţi nasurile și 
pe urmă să vă odihniţi, în această ordine. S-a înțeles, soldaţi? 

Vârful nasului lung și roșu, abia vizibil peste cearșafuri, s-a 
plimbat încet încoace și-ncolo când Jamie a clătinat din cap. 

— Beată de putere, a remarcat el dezaprobator uitându-se în 
tavan. O atitudine foarte puţin feminină, să știi. 

Am depus un sărut pe fruntea lui încinsă și mi-am luat mantia 
din cuier. 

— Cât de puţin cunoști femeile, iubirea mea! am spus. 

Ewan Cameron era responsabil cu ceea ce trecea drept 
servicii secrete la Holyrood. Biroul său era la capătul aripii 
vestice, ascuns în apropierea bucătăriilor. Strategic, am 
suspectat, după ce observasem apetitul său în acţiune. Probabil 
avea viermi intestinali, mi-am spus în sinea mea, văzându-i 
aspectul cadaveric în vreme ce desfăcea pachetul și frunzărea 
depeșele. 

— Toate sunt în ordine? am întrebat după un moment. 

A trebuit să îmi înghit nevoia de a adăuga automat 
„domnule”. 

Întrerupt din gândurile sale, Cameron și-a ridicat imediat 
fruntea dintre hârtii și s-a uitat la mine clipind. 

— Hm? Ah! 

Venindu-și în fire, mi-a zâmbit și s-a grăbit să se scuze. 

— Îmi pare rău, doamnă Fraser. Ce lipsă de politeţe din partea 
mea să uit de mine și să vă las să staţi în picioare acolo. Da, 
totul pare să fie în ordine... Foarte interesant, a murmurat el 
pentru sine, apoi a devenit brusc conștient de prezenţa mea. 
Sunteţi amabilă să îi spuneţi soţului dumneavoastră că aș dori 
să discut cu el despre aceste hârtii cât mai curând posibil? 
Înţeleg că nu se simte foarte bine, a adăugat el delicat, 
evitându-mi cu grijă privirea. 

Din câte se părea, nu îi luase mult lui Aeneas MacDonald să 
povestească întrevederea mea cu prinţul. 

— Așa este, am răspuns evaziv. 

Ultimul lucru pe care îl doream era ca Jamie să se ridice din 
pat și să își bată capul toată noaptea cu depeșe secrete, 
împreună cu Cameron și cu Lochiel. 

Asta ar fi aproape la fel de rău ca și cum ar dansa întreaga 
noapte cu doamnele din înalta societate. Mă rog, nu chiar la fel 
de rău, m-am corectat, amintindu-mi de cele trei domnișoare 
Williams. 

— Sunt convinsă că va discuta cu dumneavoastră imediat 
cum se va simţi în stare, am spus, petrecându-mi marginile 
mantiei. Îi voi spune. 

Și chiar îi voi spune... Mâine. Sau poimâine. Oriunde se 
găseau în acest moment forțele engleze, eram convinsă că nu 
se aflau la o sută cincizeci de kilometri depărtare de Edinburgh. 

Aruncând o privire fugară în dormitor la întoarcere, am văzut 
două movile nemișcate sub cearșafuri. Sunetele respiraţiilor - 
încete și regulate, chiar dacă puţin congestionate - umpleau 
camera. Liniștită, mi-am scos mantia și m-am așezat în salon, 
după ce mi-am turnat preventiv o cană de ceai fierbinte, în care 
am adăugat o cantitate generoasă de brandy medicinal. 

Sorbind încet, am simţit cum căldura lichidului alunecă spre 
mijlocul pieptului, se răspândește plăcut prin abdomen și începe 
să își croiască drum încet și sigur spre degetele de la picioare, 
îngheţate după plimbarea prin curte, pe care o alesesem în locul 
pasajului interior ocolitor, cu nesfârșitele sale scări și cotituri. 

Am ţinut cana sub bărbie, inhalând parfumul plăcut și amărui, 
simțind cum  aburii încălziți ai brandy-ului îmi desfundă 
sinusurile. Tot mirosind, m-am întrebat din ce motiv obscur, într- 
un oraș și într-o clădire unde oamenii sufereau de răceală și 
gripă, sinusurile mele nu erau afectate. 

De fapt, în afară de febra pierderii sarcinii, nu fusesem nici 
măcar o dată bolnavă de când trecusem prin cercul de piatră. Mi 
s-a părut straniu, ţinând cont de standardele de igienă și 
salubritate și de mediile aglomerate în care trăiam adesea, m- 
am gândit că ar fi trebuit să sufăr barem o dată de nas înfundat. 
Dar eu rămâneam sănătoasă ca întotdeauna. 

În mod evident, nu eram imună la toate bolile sau n-aș fi făcut 
febră. Dar bolile molipsitoare obișnuite? În privinţa unora exista, 
desigur, explicaţia vaccinurilor. Nu puteam, de exemplu, să mă 
molipsesc de vărsat, tifos, holeră și febră galbenă. Nu că exista 
vreun risc de febră galbenă, dar totuși. Am lăsat jos cana și mi- 
am pipăit braţul stâng prin pânza mânecii. Cicatricea vaccinului 
se estompase cu timpul, dar era încă suficient de pronunțată ca 
s-o detectezi; o urmă circulară de piele ciupită, cu un diametru 
de aproape un centimetru. 

M-am scuturat ușor înfiorată, amintindu-mi din nou de Geillis 
Duncan, apoi am alungat gândul, adâncindu-mă iar în studierea 
stării sănătăţii mele pentru a evita să mă gândesc fie la femeia 
care murise în foc, fie la Colum MacKenzie, bărbatul care o 
trimisese acolo. 

Cana era aproape goală și, pierdută în gânduri, m-am ridicat 
să o umplu iar. O imunitate dobândită, oare? Invăţțasem în 
timpul cursurilor de asistentă că răcelile sunt cauzate de 
nenumărați viruși, fiecare distinct și într-o perpetuă evoluție. 


VP - 732 


Odată expus la un anume virus, ne explicase instructorul, devii 
imun la el. Continui să contractezi răceli pe măsură ce întâlnești 
noi și diferiți viruși, dar șansele să întâlnești unul la care să nu 
mai fi fost expus înainte devin tot mai mici pe măsură ce 
îmbătrânești. De aceea, ne spusese el, în vreme ce copiii fac în 
medie șase răceli pe an, oamenii de vârstă medie contractează 
doar două, iar persoanele vârstnice pot trăi ani de zile fără să 
răcească, doar pentru că au întâlnit deja virușii cei mai comuni 
și au devenit imuni. 

Ar fi o posibilitate, m-am gândit. Dacă anumite tipuri de 
imunitate deveneau ereditare, pe măsură ce virușii și oamenii 
evoluau împreună? Anticorpii multor boli puteau fi transmiși de 
la mamă la copil, asta știam. Prin placentă ori prin laptele 
matern, astfel copilul era imun, temporar, la orice boală la care 
mama fusese expusă. Poate că nu răceam pentru că deţineam 
anticorpi ancestrali la virușii secolului al optsprezecelea, 
beneficiind de pe urma răcelilor de care se molipsiseră toți 
strămoșii mei în decursul ultimelor două sute de ani? Cântăream 
în minte această idee interesantă, atât de absorbită de ea încât 
nici nu mă mai așezasem, ci stăteam în picioare în mijlocul 
camerei, când am auzit o bătaie ușoară în ușă. 

Am oftat enervată, nemulțumită că sunt deranjată. Nu m-am 
sinchisit să las cana jos, ci m-am dus la ușă pregătită să primesc 
- și să resping - întrebările despre sănătatea lui Jamie la care 
mă așteptam. Probabil Cameron dăduse peste vreun pasaj 
neclar dintr-o depeșă ori Înălţimea Sa se răzgândise în privinţa 
generozităţii de a se lipsi de prezenţa lui Jamie la bal. Prea bine, 
vor putea să îl scoată astăzi din pat peste trupul meu mort și 
călcat în picioare. 

Am smucit ușa în lături și cuvintele de întâmpinare mi-au 
îngheţat pe buze. Jack Randall stătea în umbrele din prag. 

e 

Ceaiul vărsat pătrunsese prin stofa rochiei și senzaţia m-a 
trezit la realitate, dar el deja pășise înăuntru. M-a măsurat cu 
privirea de sus în jos cu obișnuitul său aer disprețuitor, apoi a 
privit spre ușa închisă de la dormitor. 

— Ești singură? 

— Da! 

Ochii de culoarea alunei se plimbau de la mine la ușă, 
cântărindu-mi sinceritatea. Chipul îi era ridat din cauza bolii, 

palid din cauza proastei alimentaţii și a iernii petrecute în casă, 
dar nu trăda vreo diminuare a agerimii. Mintea iute și 
necruțătoare se retrăsese puţin în dosul cortinei acelor ochi de 
gheață, însă era acolo, fără îndoială. 

S-a hotărât într-un târziu, m-a apucat de braț, iar cu cealaltă 
mână a înhățat mantia mea din cuier. 

— Vino cu mine. 

L-aș fi lăsat să mă taie în bucăţi înainte de a scoate un sunet 
care să facă ușa dormitorului să se deschidă. 

Abia la jumătatea coridorului de afară am simţit că puteam să 
deschid gura în siguranţă. In partea alocată personalului, nu era 
niciun paznic, dar în curtea de jos gărzile patrulau temeinic. 
Doar nu spera să mă ducă prin grădina alpină ori prin porţile 
laterale fără să fie văzut, iar despre intrarea principală în palat 
nici nu putea fi vorba. În concluzie, orice dorea cu mine, trebuia 
să fie ceva care putea fi rezolvat între zidurile Holyroodului. 

Să mă ucidă, poate, drept răzbunare pentru rana pe care i-o 
cauzase Jamie? Stomacul mi s-a strâns la acest gând și îl 
cântăream din priviri pe Randall când treceam în grabă prin 
lumina aruncată de lumânări din suporturile de pe zid. Nefiind 
puse acolo pentru decor ori ca un moft, lumânările din această 
aripă a palatului erau mici și rare, cu flăcări plăpânde, menite 
doar să-i ajute pe musafiri să se întoarcă în camerele lor. 

Randall nu purta uniforma și părea neînarmat. Era îmbrăcat 
într-o haină fără formă din pânză ţărănească, un veston gros, 
pantaloni până la genunchi din stofă simplă de culoare închisă și 
ciorapi. Nimic în afară de băţoșenia trupului și poziția arogantă a 
capului fără perucă nu îi trăda identitatea - putea ușor să se fi 
strecurat în palat cu unul dintre grupurile care soseau la bal, 
dându-se drept servitor. 

Nu, am decis, privind precaut spre el în timp ce treceam de la 
întuneric la lumină, nu era înarmat, deși mâna strânsă în jurul 
brațului meu era tare precum oţelul. Cu toate acestea, dacă 
avea de gând să mă strângă de gât, nu mă voi dovedi o victimă 
sigură: eram aproape la fel de înaltă ca și el și mult mai bine 
hrănită. 

Parcă ghicindu-mi gândul, s-a oprit în apropiere de capătul 
coridorului și m-a întors cu fața spre el, încleștându-și degetele 
deasupra coatelor mele. 

— Nu vreau să-ţi fac niciun rău, a spus el cu vocea joasă, dar 
fermă. 

— Mai spune-mi o glumă ca asta, am rostit, întrebându-mă ce 
șanse aveam să mă audă cineva dacă ţipam aici. 

Știam că trebuie să fie un paznic la piciorul scării, dar ne 
despărţeau de el două uși, un hol scurt și o scară lungă. 

Pe de altă parte, ne găseam într-un impas. El nu mă putea 
duce mai departe, dar nici eu nu puteam striga de acolo după 
ajutor. Prin acest capăt al coridorului rar trecea cineva, iar cei ce 
locuiau aici erau fără îndoială în cealaltă aripă a clădirii acum, 
fie participând la bal, fie servind la el. 

A început a vorbi nerăbdător. 

— Nu fi proastă. Dacă aș vrea să te omor, aș putea s-o fac 
aici. Ar fi mult mai simplu decât să te duc afară. In plus, a 
adăugat el, dacă doream să-ți fac rău, înăuntru ori afară, de ce 
ți-aș mai fi luat mantia? 

Și drept dovadă, a ridicat haina pe care o ţinea pe braţ. 

— De unde naiba să știu eu? am spus, deși părea un 
argument valabil. De ce ai luat-o? 

— Pentru că vreau să vii cu mine afară. Am o propunere să-ţi 
fac și nu vreau să risc să fiu auzit. 

A aruncat o privire spre ușa din capătul coridorului. Ca și 
celelalte din Holyrood, era construită în stilul „cruce și carte”, 
cele patru panouri din partea superioară formând o cruce, iar 
cele două panouri de jos semănând cu o Biblie deschisă. 
Holyrood fusese cândva abație. 

— Vii în biserică? Putem vorbi fără teama că ne va întrerupe 
cineva. 

Era adevărat. Biserica de lângă palat, parte din abația 
originală, era părăsită, considerată nesigură, din cauză că ani în 
șir nu fusese întreţinută. Am șovăit, întrebându-mă ce să fac. 

— Gândeşte, femeie! 

M-a scuturat ușor, apoi mi-a dat drumul și s-a tras un pas în 
spate. Lumina lumânării îi contura silueta, astfel încât trăsăturile 
chipului său nu erau mai mult decât o pată întunecată. 

— De ce aș risca să intru în palat? 

Asta era o întrebare bună. Odată ce ieșea deghizat din 
adăpostul palatului, străzile orașului îi erau deschise. Ar fi putut 
colinda pe alei și ulite până când m-ar fi zărit în timpul 
plimbărilor mele zilnice și m-ar fi pândit acolo. Singurul motiv 

plauzibil pentru a veni aici era cel pe care mi-l mărturisise: avea 
nevoie să stea de vorbă cu mine fără riscul de a fi auzit ori văzut 
de cineva. A observat pe chipul meu că ajunsesem la o 
concluzie și umerii i s-au relaxat ușor. A desfăcut mantia, 
ținându-mi-o. 

— Ai cuvântul meu că te vei înapoia neatinsă după discuţia 
noastră, doamnă. 

Am încercat să îi deslușesc expresia, dar nimic nu se vedea 
pe trăsăturile ascuţite și bine conturate. Mă privea fix, însă eu 
nu reușeam să citesc în ochii lui mai mult decât putea citi el într- 
ai mei. 

Am întins mâna după mantie. 

— Prea bine, am spus. 

Am ieșit în întunericul grădinii alpine, trecând pe lângă străjer 
doar cu o înclinare a capului. M-a recunoscut, însă nu era ceva 
neobișnuit pentru mine să ies noaptea, pentru a merge la vreun 
caz urgent în oraș. Străjerul i-a aruncat o privirea scurtă lui Jack 
Randall - de obicei mă însoțea Murtagh, când Jamie nu putea - 
dar, așa cum era îmbrăcat, nimic nu trăda adevărata identitate 
a căpitanului. l-a susţinut cu indiferență privirea străjerului și 
ușa palatului s-a închis în urma noastră, lăsându-ne în bezna 
îngheţată de afară. 

Plouase mai devreme, dar furtuna începea să se potolească. 
Norii grei se împrăștiau și alergau deasupra noastră, alungaţi de 
vântul care îmi flutura mantia într-o parte și îmi lipea poalele 
rochiei de picioare. 

— Pe aici. 

Am strâns bine pe mine catifeaua groasă, mi-am aplecat 
capul împotriva vântului și am urmat silueta suplă a lui Jack 
Randall pe poteca dintre pietre. 

Am ajuns la capătul ei, ne-am oprit să facem ochii roată și am 
traversat în grabă porţiunea de iarbă până la portalul bisericii. 

Ușa se scorojise și atârna deschisă. Nu mai era folosită de 
câţiva ani din cauza unor greșeli structurale care făcea clădirea 
primejdioasă și nimeni nu se deranjase să o repare. Mi-am croit 
drum printr-o barieră de frunze moarte și gunoaie, trecând de la 
lumina lunii ce sclipea în grădina din spatele palatului la 
întunericul absolut al bisericii. 

Sau nu chiar absolut. Pe măsură ce privirea mi s-a acomodat 
cu întunericul, am putut vedea liniile înalte ale coloanelor, care 

se ridicau de o parte și de alta a naosului, și dantelăria delicată 
din piatră a ferestrei enorme din capătul îndepărtat, cu geamul 
aproape în întregime dispărut. 

O mișcare în umbră mi-a arătat încotro dispăruse Randall. M- 
am întors între coloane și l-am găsit în spaţiul unde o firidă 
folosită cândva drept baptisteriu lăsase un pervaz din piatră de- 
a lungul peretelui. De-o parte și de alta se vedeau pete 
decolorate pe ziduri, plăcile comemorative ale celor îngropaţi în 
biserică. Altele odihneau culcate, încastrate în podea pe ambele 
părţi ale culoarului central, cu numele șterse de picioarele care 
călcaseră pe ele. 

— Prea bine, am spus. Acum nu putem fi auziţi. Ce vrei de la 
mine? 

— Am nevoie de priceperea dumitale ca tămăduitor și de 
totala dumitale discreţie. În schimbul informaţiei pe care o deţin 
privind mișcările și planurile trupelor electorului, a răspuns el 
prompt. 

Am rămas fără suflare. La orice mă așteptasem, numai la asta 
nu. Doar nu voia să spună... 

— Ai nevoie de un tratament medical? am întrebat, fără a 
face vreun efort să îmi ascund oroarea amestecată cu uluirea. 
De la mine? Am înţeles că dumneata... adică... 

Cu un mare efort de voinţă m-am oprit din bâlbâială și am 
spus cu fermitate: 

— Dar nu ai primit deja un tratament medical? Pari să fii într-o 
formă destul de bună. 

Cel puţin la înfățișare. Mi-am mușcat buza, înghiţindu-mi 
pornirea spre isterie. 

— Mi se spune că sunt norocos că mă aflu în viaţă, doamnă, a 
răspuns el cu răceală. Punctul acesta e discutabil. 

A așezat lampa într-o nișă din perete, unde se vedea 
scobitura uscată a unui bazin pentru spălatul mâinilor. 

— Presupun că întrebarea dumitale este motivată de 
curiozitatea medicală mai degrabă decât de îngrijorarea pentru 
binele meu, a continuat el. 

Îl vedeam în lumina lămpii doar de la coaste în jos, capul și 
umerii rămânându-i ascunși. Și-a așezat o mână pe talia 
pantalonilor, întorcându-se ușor spre mine. 

— Dorești să inspectezi rana, pentru a judeca eficienţa 
tratamentului? 

Umbrele îi ascundeau chipul, dar așchiile de gheaţă ale vocii 
sale erau înmuiate în otravă. 

— Poate mai târziu, am răspuns cu aceeași răceală în voce. 
Dacă nu pentru dumneata, atunci pentru cine ai nevoie de 
priceperea mea? 

A șovăit, dar era mult prea târziu să dea înapoi. 

— Pentru fratele meu. 

— Fratele dumitale? am spus, neputându-mi ascunde șocul 
din voce. Alexander? 

— Din moment ce fratele meu mai mare, William, se ocupă cu 
toată seriozitatea, din câte știu, de administrarea moșiilor 
familiei în Sussex și nu are nevoie de niciun ajutor..., a spus el 
sec. Da, fratele meu Alex. 

Mi-am sprijinit palmele de piatra rece a unui sarcofag pentru a 
mă ţine pe picioare. 

— Povestește-mi, am spus. 

e 

Era o poveste destul de simplă și tristă. Dacă mi-ar fi spus-o 
altcineva, și nu Jonathan Randall, aș fi căzut pradă milei. Rămas 
fără slujba de la ducele de Sandringham din cauza scandalului 
cu Mary Hawkins și cu sănătatea prea șubredă pentru a face 
rost de o alta, Alexander Randall fusese nevoit să apeleze la 
ajutorul fraţilor săi. 

— William i-a trimis două lire și o scrisoare plină de încurajări 
și îndemnuri sincere, a spus Jack Randall rezemându-se cu 
spatele de zid, încrucișându-și picioarele. Mi-e teamă că William 
e un tip foarte corect. Dar nu era pregătit să îl primească pe 
Alex acasă, în Sussex. Soţia lui William este puţin cam... 
excesivă, dacă putem spune așa, în convingerile sale religioase. 

În voce i se ghicea o undă de amuzament care m-a făcut să-l 
plac pentru o clipă. În alte circumstanţe, ar fi putut să fie 
precum strănepotul său cu care semăna? 

Gândul subit la Frank m-a tulburat într-atât încât am pierdut 
următoarea sa remarcă. 

— Imi pare rău. Ce-ai spus? 

Mi-am cuprins mâna stângă cu cea dreaptă, degetele mele 
strângând cu putere verigheta de aur. Frank nu mai era. Trebuia 
să încetez a mă gândi la el. 

— Am spus că i-am găsit lui Alex o locuinţă lângă castel, 
pentru a-l putea îngriji eu, fiindcă nu dispun de suficiente 


VP - 738 


mijloace ca să-mi permit să angajez un servitor potrivit pentru 
el. 

Dar, evident, ocuparea Edinburgh-ului îngreunase lucrurile și 
Alex Randall fusese lăsat mai mult sau mai puţin singur în 
ultima lună, cu excepţia unei femei care venea din când în când 
să deretice. Cum sănătatea lui fusese șubredă de la început, 
vremea rea, mâncarea pe sponci și condiţiile mizere îi 
înrăutăţiseră starea fizică până când, serios îngrijorat, Jack 
Randall venise să îmi ceară ajutorul. Și să se ofere, în schimbul 
acestui ajutor, să-și trădeze regele. 

— De ce te-ai gândit la mine? am întrebat în cele din urmă, 
răsucindu-mă pe placa de marmură. 

Jack a părut oarecum surprins. 

— Pentru că ești cine ești. 

Colţurile buzelor i s-au ridicat într-un zâmbet firav, autoironie. 

— Dacă cineva încearcă să-și vândă sufletul, nu e cel mai 
potrivit să meargă la puterile întunericului? 

— Chiar crezi că eu sunt o forţă a întunericului, nu-i așa? 

In mod evident, asta credea; era mai mult decât capabil de 
ironie, însă în propunerea lui originală nu exista nici urmă de așa 
ceva. 

— Dincolo de poveștile care circulă prin Paris pe seama 
dumitale, mi-ai spus-o chiar dumneata, a remarcat el. Când te- 
am lăsat să pleci de la Wentworth. 

S-a întors în întuneric, mișcându-se pe banca de piatră. 

— A fost o mare greșeală, a continuat el în șoaptă. Nu ar fi 
trebuit să pleci vie din locul acela, creatură primejdioasă. Insă 
nu aveam altă soluţie, viaţa dumitale era preţul pe care el mi-l 
ceruse. Și aș fi plătit chiar mai mult decât atât, pentru ce mi-a 
oferit. 

Am scos un mârâit ușor, pe care mi l-am stăpânit imediat, dar 
era prea târziu, mă auzise. S-a ridicat pe jumătate, cu o coapsă 
rezemându-se de piatră și celălalt picior întins în jos pentru a-și 
ține echilibrul. Luna se strecura printre norii ce alergau iute, 
luminându-l din spate prin fereastra spartă. În întuneric, cu 
capul pe jumătate întors și cu ridurile din jurul gurii, ce vădeau 
cruzime, șterse de beznă, îl puteam confunda iarăși, cum o mai 
făcusem și înainte, cu bărbatul pe care îl iubisem. Cu Frank. 

Și totuși eu îl trădasem pe acel bărbat. Din cauza alegerii 
mele, bărbatul acela nu mai putea exista vreodată. Căci copiii 

vor plăti pentru păcatele părinților... și tu trebuie să îl distrugi, 
rădăcină ori ramură, astfel încât numele lui să nu mai fie 
cunoscut printre triburile lui Israel. 

— Ţi-a povestit? a întrebat o voce ușoară, plăcută, din umbre. 
Ţi-a povestit vreodată tot ce s-a întâmplat între noi, între mine și 
el, în acea cămăruţă de la Wentworth? 

În ciuda șocului și a furiei, am băgat de seamă că respecta 
interdicția lui Jamie de a-i rosti vreodată numele. „El.” „Lui.” 
Niciodată Jamie. 

Numele lui îmi aparținea mie. 

Dinţii mi s-au încleștat, dar mi-am forțat cuvintele să iasă 
printre ei. 

— Mi-a povestit. Totul. 

A scos un sunet ușor, pe jumătate oftat. 

— Că îţi place ori ba ideea, draga mea, suntem legaţi, 
dumneata și cu mine. Nici eu nu pot spune că îmi place, dar 
accept adevărul. Ştii la fel de bine ca mine cum e să îi atingi 
pielea - e atât de cald, nu? Parcă ar arde pe dinăuntru. li cunoști 
mirosul transpiraţiei și asprimea firelor de păr de pe coapse. Știi 
sunetul pe care îl scoate la sfârșit, când se pierde pe sine. Și eu 
îl cunosc. 

— Taci, am spus. 

M-a ignorat, lăsându-se pe spate, vorbind gânditor, parcă 
pentru sine însuși. Mi-am dat seama, cu o nouă izbucnire de 
furie, ce îl adusese aici - nu intenţia, cum crezusem, de a mă 
enerva, ci o nevoie copleșitoare de a vorbi despre cineva iubit, 
de a repeta cu glas tare și de a retrăi detaliile estompate de 
timp. Căci, la urma urmelor, cu cine putea vorbi astfel despre 
Jamie, dacă nu cu mine? 

— Plec! am spus cu voce tare și m-am răsucit pe călcâie. 

— Pleci? a spus vocea calmă din spatele meu. ȚI-l pot servi pe 
tavă pe generalul Hawley. Sau îl poţi lăsa să înfrângă armata 
scoțiană. E alegerea dumitale, doamnă. 

Îmi stătea pe limbă să îi răspund că generalul Hawley nu 
merita. Dar m-am gândit la căpeteniile de clan scoțiene, 
Kilmarnock,  Balmerino şi Lochiel, găzduite acum în 
Holyroodhouse, la doar câțiva metri de cealaltă parte a zidului 
abației. La Jamie. La miile de bărbați pe care îi conduceau. 
Merita să sacrific șansa unei victorii pentru sensibilitatea mea? 

Era acesta un punct de cotitură, o nouă răscruce? Dacă nu îl 
ascultam, dacă nu acceptam târgul propus de Randall, ce urma? 

M-am întors încet. 

— Atunci vorbește, am spus. Dacă trebuie. 

Părea  neimpresionat de furia mea și nu-l neliniștea 
posibilitatea unui refuz. Vocea din întunericul bisericii era egală, 
controlată ca a unui conferenţiar. 

— Ştii, mă întreb dacă și dumneata ai primit de la el la fel de 
mult ca mine, mi-a zis. 

Și-a înclinat capul într-o parte, lumina  dezvăluindu-i 
trăsăturile ascuţite când a ieșit din umbră, scoțându-i în 
evidenţă pentru o clipă ochii de un căprui spălăcit și făcându-i 
să sclipească precum ai unei fiare sălbatice ascunse în spatele 
desișurilor. 

Nota de triumf din vocea lui era slabă, însă neîndoielnică. 

— Eu, a continuat el în șoaptă, l-am avut cum dumneata nu Îl 
vei putea avea niciodată. Ești femeie, nu ai cum să înţelegi, 
chiar vrăjitoare fiind. l-am ţinut în mână sufletul bărbăţiei, i-am 
luat ceea ce îmi luase el mie. Îl cunosc, așa cum mă cunoaște și 
el acum pe mine. Suntem legaţi, el și cu mine, prin sânge. 

Îţi dăruiesc sângele meu, astfel noi doi vom deveni unul... 

— Alegi o cale foarte stranie de a-mi cere ajutorul, am spus cu 
vocea tremurând. 

Am strâns în pumn faldurile fustei, stofa rece încreţindu-se 
între degetele mele. 

— Oare? Cred că înţelegi prea bine, doamnă. Eu nu vreau de 
la dumneata îndurare și nu fac apel la puterea dumitale așa cum 
un bărbat ar putea aștepta îndurare de la o femeie, depinzând 
de ceea ce oamenii numesc milă femeiască. Pentru aceasta, 
puteai să mergi la fratele meu dacă te chema el. 

O șuviţă de păr negru i-a căzut neglijent pe frunte; a netezit-o 
pe spate cu o mână. 

— Prefer ca târgul nostru să fie simplu, doamnă. Pentru 
serviciul dumitale, primeşti plata, căci înţelegi, doamnă, că 
sentimentele mele pentru dumneata sunt cam aceleași pe care 
trebuie că le ai și dumneata faţă de mine. 

Asta era un șoc; în vreme ce eu luptam să îmi găsesc 
cuvintele, el a continuat. 

— Dumneata și cu mine suntem legaţi prin trupul unui bărbat 
- prin el. Nu vreau să mai avem o legătură prin trupul fratelui 

meu; am nevoie de ajutorul dumitale pentru a-i vindeca trupul, 
dar nu vreau să risc în vreun fel ca sufletul lui să-ți cadă pradă. 
Așadar, spune-mi. Preţul pe care îl ofer este acceptabil pentru 
dumneata? 

M-am întors cu spatele la el și am pășit spre centrul naosului 
în care sunetele reverberau. Tremuram atât de tare, încât nu 
eram sigură pe picioarele mele, iar atingerea lespezilor sub tălpi 
mă făcea să tresar. Plăcile întunecate ale ferestrei mari de 
deasupra altarului pustiu contrastau cu albul norilor și razele 
slabe ale lunii îmi luminau calea. 

La capătul naosului, cât mai departe de Randall, m-am oprit și 
mi-am apăsat palmele pe zid pentru a mă sprijini. Era atât de 
întuneric, că nici nu vedeam literele pe placa de marmură de 
sub palmele mele, cu muchiile tăiate ascuțit. Bolta unui craniu 
mic odihnindu-se pe femururile încrucișate, o versiune pioasă a 
însemnului piraţilor. Mi-am aplecat capul, rezemându-mi fruntea 
de fruntea craniului invizibil, netedă ca un os. 

Am așteptat, cu ochii închiși, să-mi treacă starea de greață și 
să se domolească zvâcnetul fierbinte din tâmple. 

Îmi spuneam în gând că nu avea nicio importanţă. Că nu 
conta cine este. Nu conta ce spune. 

Suntem legați, dumneata și cu mine, prin trupul unui bărbat. 
Da, dar nu prin Jamie. Nu prin el! Am insistam, pentru el, pentru 
mine. Da, mi l-ai luat, ticălosule! Dar eu l-am luat înapoi, l-am 
eliberat de tine. Nicio fărâmă din el nu îti aparține! Dar firicelul 
de transpiraţie care mi se prelingea pe coaste și respiraţia mea 
întretăiată îmi dezminţțeau convingerea. 

Acesta era prețul pe care trebuie să-l plătesc pentru pierderea 
lui Frank? O mie de vieţi care ar putea fi salvate, probabil, 
compensând-o pe cea pierdută? 

Masa întunecată a altarului se ridica în dreapta mea și îmi 
doream din toată inima ca acolo să se găsească ceva, indiferent 
de ce natură, ceva care să apară pentru a-mi oferi un răspuns. 
Dar nu era nimeni aici, în Holyrood, nimeni în afară de mine. 
Spiritele morţilor vorbeau doar între ele, tăcute în lespezile de 
pe ziduri și de pe podele. 

Am încercat să îl alung pe Jack Randall din mintea mea. Dacă 
nu ar fi el, dacă mi-ar cere-o oricare alt om, m-aș duce? Era 
vorba despre Alex Randall, lăsând celelalte lucruri deoparte. 

Pentru aceasta, puteai să mergi la fratele meu dacă te chema 
el, îmi spusese căpitanul. Și sigur că puteam. Puteam eu să nu Îi 
ofer un leac din cauza bărbatului care mi-l cerea? Am rămas 
aplecată multă vreme, apoi m-am îndreptat anevoie de spate, 
palmele alunecându-mi umede pe bolta craniului. Mă simţeam 
istovită și fără vlagă, gâtul mă durea și capul îmi era greu, ca și 
cum boala din oraș pusese într-un final stăpânire pe mine. 

El era încă acolo, așteptând răbdător în bezna rece. 

— Da, am spus repezit când m-am apropiat suficient ca să mă 
audă. Prea bine. Voi veni mâine, înainte de amiază. Unde? 

— Pe uliţa Ladywalk, a răspuns el. O știi? 

— Da. 

Edinburgh-ul era un oraș mic - nimic altceva decât o singură 
stradă mare și câteva ulite prost luminate și fundături ce 
porneau din ea. Uliţa Ladywalk era una dintre cele mai sărace. 

— Ne vom întâlni acolo, a spus el. Voi avea informaţia pentru 
dumneata. 

S-a ridicat în picioare și a făcut un pas înainte, apoi s-a oprit, 
așteptându-mă s-o iau din loc. Am înțeles că nu voia să treacă 
pe lângă mine pentru a ajunge la ușă. 

— Ți-e teamă de mine, așa-i? am întrebat, cu un râs amar. 
Crezi că o să te transform într-un broscoi? 

— Nu, a spus el măsurându-mă calm cu privirea. Nu mi-e 
teamă de dumneata, doamnă. Nu le poţi avea pe amândouă. Ai 
încercat să mă sperii la Wentworth, spunându-mi ziua când voi 
muri. Dar după ce mi-ai spus asta, nu mă mai poţi ameninţa, 
căci dacă e să mor la anul, în aprilie, nu îmi poţi face niciun rău 
acum, nu-i așa? 

Dacă aș fi avut un pumnal, l-aș fi putut contrazice, într-un 
impuls de moment care m-ar fi uns pe suflet. Dar greutatea 
profeţiei mele mă apăsa, precum și o mie de vieţi de scoțieni. 
Cu mine era în siguranţă. 

— Mă ţin la distanţă, doamnă, a spus el, doar pentru că aș 
prefera să nu existe vreo șansă de ate atinge. 

Am mai râs o dată, de data aceasta sincer. 

— Și acesta, căpitane, am spus, este un motiv cu care sunt 
întrutotul de acord. 

M-am întors și am ieșit din biserică, lăsându-l să mă urmeze 
după cum voia. Nu era nevoie să mă întreb dacă se va ţine de 
cuvânt. Odată mă lăsase să plec din Wentworth, pentru că își 

dăduse cuvântul. Cuvântul său, odată dat, era sfânt. Jack 
Randall era un gentilom. 
e 

Ce ai simtit când i-am dat trupul meu lui Jack Randal? mă 
întrebase Jamie. 

Furie, îi răspunsesem. Greată. Oroare. 

M-am rezemat de ușa salonului, simțind din nou toate acele 
lucruri. Focul se stinsese și camera era rece. Mirosul de untură 
de gâscă amestecată cu camfor îmi gâdila nările. Era liniște, cu 
excepția respirației greoaie din pat și șoapta vântului trecând 
prin zidurile groase de aproape doi metri. 

Am îngenuncheat lângă șemineu și m-am apucat să reaprind 
focul. Se stinsese aproape de tot. Am tras bușteanul pe 
jumătate ars și am măturat într-o parte cenușa înainte de a 
așeza vreascurile într-o mică movilă în centrul vetrei. La 
Holyrood aveam focuri de lemne, nu de turbă. Din păcate, mi- 
am spus în sinea mea. Un foc de turbă nu s-ar fi stins atât de 
uşor. 

Mâinile îmi tremurau și am scăpat amnarul de două ori până 
am reușit să obţin o scânteie. Frig, mi-am spus în gând. E foarte 
frig aici. 

Ti-a povestit toate lucrurile care s-au petrecut între noi? 
spunea glasul batjocoritor al lui Jack Randall. 

— Tot ce aveam nevoie să știu, am mormăit în barbă, 
apropiind o bucată de hârtie de flacăra micuță și atingând iasca 
în câteva locuri, ca să se aprindă. 

Am luat câte o surcea, am băgat-o în foc și am ţinut-o acolo a 
început să ardă. Când stiva de surcele trosnea vesel, am întins 
braţul în spate și am apucat buturuga mare de un capăt și am 
așezat-o cu grijă în inima focului. Era lemn de pin, verde, dar cu 
puţină rășină, revărsată din tăietura în lemn într-o mărgea 
minusculă aurie. 

Cristalizată și îngheţată de vreme, se putea transforma într- 
un strop de chihlimbar, tare și nepieritor ca o piatră prețioasă. 
Acum, a sclipit pentru o clipă de la căldura bruscă, a pocnit și a 
explodat într-o pulbere de scântei, dispărând într-o secundă. 

— Tot ce trebuie să știu, am șoptit. 

Salteaua lui Fergus era goală. Trezindu-se și simțind frigul, se 
târâse în căutarea unui adăpost cald. Era ghemuit în patul lui 
Jamie, capul întunecat și cel roșcovan odihnindu-se unul lângă 

celălalt într-o parte a pernei, cu buzele ușor deschise, sforăind 
tihnit împreună. Nu m-am putut împiedica să nu zâmbesc la 
vederea acestui tablou, dar nici eu nu aveam de gând să dorm 
pe podea. 

— Jos cu tine! i-am murmurat lui Fergus, trăgându-l ușor spre 
marginea patului și rostogolindu-l în braţele mele. 

Avea oasele ușoare și era plăpând pentru cei zece ani ai săi, 
dar era totuși îngrozitor de greu. L-am dus fără mare dificultate 
până la salteaua lui și l-am răsturnat acolo, încă dormind, apoi 
m-am întors la patul în care dormea Jamie. 

M-am dezbrăcat încet, în picioare lângă pat, privind în jos spre 
el. Se întorsese pe o parte și se ghemuise de frig. Genele lungi i 
se odihneau pe obraz, curbându-se în sus; erau de un roșcat- 
închis, aproape negru la vârfuri, dar de un blond aproape alb la 
rădăcini. Îi dădeau un aer surprinzător de nevinovat, în ciuda 
nasului lung și drept și a liniilor ferme ale gurii și ale bărbiei. 

Îmbrăcată în cămașă de noapte, m-am strecurat în pat lângă 
el, lipindu-mă de spatele lat și cald acoperit de cămașa de 
noapte din lână. S-a foit puţin, tușind și l-am atins ușor cu mâna 
pe coapsă ca să-l liniștesc. S-a răsucit, ghemuindu-se și mai 
mult și împingându-se cu spatele în mine cu un ușor oftat. l-am 
cuprins mijlocul cu braţul și i-am mângâiat testiculele moi. 
Puteam să-l stârnesc, știam, așa adormit cum era; îi lua foarte 
puţin să fie pregătit, nu mai mult de câteva dezmierdări apăsate 
cu degetele. 

Dar nu voiam să îi tulbur odihna și m-am mulțumit să îl bat 
ușor cu palma pe pântec. A întins în spate un braţ mare și m-a 
bătut ușor și stângaci pe coapsă drept răspuns. 

— Te iubesc, a mormăit, doar pe jumătate treaz. 

— Știu, am spus și am adormit imediat, ţinându-l în braţe. 


|39. Legături de familie 


Nu era chiar o mahala, dar nici departe nu era. Am pășit 
prudentă în lateral pentru a evita o baltă mare de murdărie, 
lăsată de golirea oalelor de noapte de la ferestrele de deasupra, 
în așteptarea următoarei ploi torențiale care s-o ducă la vale. 

Randall m-a prins de cot pentru a mă ajuta să nu alunec pe 
caldarâmul mâzgos. M-am crispat la atingerea lui și și-a retras 
îndată mâna. 

M-a văzut privind cu coada ochiului cadrul dărăpănat al ușii și 
a spus, apărându-se: 

__— Nu mi-am putut permite să îl mut într-o locuinţă mai bună. 
Inăuntru nu e atât de rău. 

Nu era - nu chiar. Măcar cineva se străduise să mobileze 
camera confortabil. Avea un lighean mare și o cană cu apă, o 
masă solidă pe care se afla o pâine, o bucată de brânză și o 
sticlă de vin, patul avea o saltea de puf și câteva plăpumi 
groase. 

Bărbatul care stătea în pat trăsese de pe el plăpumile, încălzit 
din cauza efortului de a tuși, am presupus. Era destul de aprins 
la faţă, iar forța tusei sale zguduia cadrul patului, așa solid cum 
era. 

M-am dus la fereastră și am deschis-o, ignorând exclamaţia 
de protest a lui Randall. Aerul rece a invadat camera 
înăbușitoare și duhoarea de sudoare, rufe murdare și oală de 
noapte plină s-a mai risipit puţin. 

Tusea s-a potolit treptat și chipul congestionat al lui 
Alexander Randall a devenit de un alb bolnăvicios. Buzele îi erau 
ușor vinetții, iar pieptul îi cobora și îi urca în vreme ce se lupta să 
își recapete suflul. 

Am aruncat o privire prin cameră, dar nu am zărit nimic care 
să-mi fie de folos la ceea ce intenţionam să fac. Am deschis 
trusa medicală și am scos o bucată de pergament țeapăn. Era 
cam zdrenţuit pe la margini, dar era suficient de bun. M-am 
așezat pe marginea patului, zâmbind cât de liniștitor puteam 
spre Alexander. 

— A fost... amabil din partea dumitale... să vii, a spus el, 
luptându-se să nu tușească printre cuvinte. 

— Te vei simţi mai bine într-o clipă, am spus. Nu vorbi și nu te 
împotrivi nevoii de a tuși. Vreau să o aud. 

Cămașa îi era deja descheiată. Am dat-o la o parte de pe 
pieptul uimitor de scofălcit. Era aproape lipsit de carne, coastele 
îi ieșeau prin piele de la abdomen până la claviculă. Intotdeauna 
fusese slab, însă boala din ultimul an îl lăsase numai piele și 
oase. 

Am răsucit pergamentul ca un tub și am așezat un capăt pe 
piept bolnavului, iar de celălalt capăt mi-am lipit urechea. Era un 
stetoscop rudimentar, dar uluitor de eficace. 

Am ascultat în diverse zone, instruindu-l să respire adânc. Nu 
era nevoie să îl îndemn să tușească, bietul băiat. 

— Întoarce-te pe burtă un moment. 

Am ridicat cămașa și l-am bătut ușor pe spate, testând 
rezonanța ambilor plămâni. Pielea dezvelită era lipicioasă de 
transpiraţie sub degetele mele. 

— Bine. Înapoi pe spate. Rămâi întins acum și relaxează-te. 
Nu te va durea deloc. 

Am continuam să-i vorbesc cu voce blândă cât i-am cercetam 
albul ochilor, glandele limfatice inflamate de la gât, limba 
încărcată și amigdalele umflate. _ 

— Ai puţin guturai, am spus, bătându-l ușor pe umăr. Iți voi 
face un ceai care îţi va potoli tusea. Intre timp... 

Am arătat cu vârful pantofului spre recipientul din porțelan cu 
capac de sub pat și i-am aruncat o privire bărbatului care stătea 
în picioare lângă ușă așteptând, cu spatele încordat și ţeapăn de 
parcă se afla la o paradă. 

— Scapă de asta, i-am poruncit. 

Randall m-a săgetat cu privirea, dar a pășit înainte și s-a 
aplecat ascultător. 

— Nu pe fereastră! i-am zis tăios când a dat să se îndrepte 
spre geam. Du-o jos. 

A întors capul și a părăsit camera fără să se uite la mine. 

Alexander a oftat greoi când ușa s-a închis în urma fratelui 
său. Mi-a zâmbit, ochii căprui sclipind pe chipul său palid. Pielea 
îi era aproape transparentă, întinsă pe oasele feţei. 

— Să vorbim iute, înainte să se întoarcă Johnny. Ce am? 

Părul negru i se ciufulise de cât se zbuciumase pe pernă din 
cauza tusei; încercând să înăbuș sentimentele pe care mi le 


trezea, i l-am netezit. Nu voiam să spun, dar, în mod evident, 
știa deja. 

— Ai guturai. Și tuberculoză, oftică. 

— Și? 


— Și ai inima slăbită, am spus privindu-l drept în ochi. 

— Ah. M-am gândit eu... că trebuie să fie ceva cu inima. 
Uneori mi se zbate în piept... ca o vrăbiuţă. 

Și-a așezat ușor mâna pe inimă. 

Nu puteam îndura imaginea pieptului său, abia respirând cu 
povara lui imposibilă și i-am închis blând cămașa, legându-i 
eșarfa la gât. O mână lungă și albă a prins-o pe a mea. 

— Cât mai am? a întrebat el. 

Vocea îi era chiar relaxată, aproape nepăsătoare, vădind doar 
o ușoară curiozitate. 

— Nu știu, am răspuns. Acesta este adevărul. Nu știu. 

— Dar nu mult, a spus el cu convingere. 

— Nu. Nu mult. Câteva luni probabil, dar aproape sigur nu mai 
mult de un an. 

— Poţi... să oprești tusea? 

Am întins braţul după trusă. 

— Da. O pot ușura măcar. Și pentru zvâcnetele prea puternice 
ale inimii, îţi pot face un extract de digitală care te va ajuta. 

Am găsit pachetelul cu frunze uscate de degețel-roșu; va dura 
ceva să le fierb. 

— Fratele dumitale, am spus, fără a-l privi. Vrei ca eu să... 

— Nu, mi-a spus el categoric. 

Un colţ al buzelor s-a ridicat și semăna atât de bine cu Frank, 
încât o clipă mi-a venit să plâng pentru el. 

— Nu, a adăugat el. Ştie deja, cred. Noi întotdeauna... am 
știut lucruri unul despre celălalt. 

— Adevărat? am întrebat uitându-mă fix în ochii lui. 

Nu și-a ferit privirea și a zâmbit slab. 

— Da, a spus el în șoaptă. Știu despre el. Nu contează. 

O, nu contează? Poate pentru tine. De teamă să nu mă 
trădeze privirea sau vocea, m-am întors cu spatele și mi-am 
făcut de lucru aprinzând micuța lampă cu alcool pe care o 
purtam cu mine. 

— E fratele meu, a rostit vocea slabă din spatele meu. 

Am tras adânc aer în piept și mi-am domolit tremurul mâinilor 
pentru a număra frunzele. 

— Da, am spus, e măcar atât. 

e 

De când se răspândise vestea uluitoare a înfrângerii lui Cope 
la Prestonpans, oferte de ajutor, în oameni și în bani, curgeau 
dinspre nord. În unele cazuri, aceste oferte chiar se 
materializau. Lordul Ogilvy, fiul cel mare al contelui de Airlie, a 
adus șase sute de oameni dintre țăranii tatălui său, în vreme ce 
Stewart din Appin a apărut în fruntea a patru sute de bărbaţi de 

pe domeniile din Aberdeen și Banff. Cea mai mare parte a 
cavaleriei scoțiene i se datora lordului Pitsligo, care adusese de 
unul singur un număr mare de nobili cu tot cu servitorii lor din 
comitatele de la nord-est, toţi cu cai puternici și cu arme bune - 
cel puţin în comparaţie cu unii dintre bărbaţii care veniseră 
înarmaţi cu săbii pentru două mâini rămase moștenire de la 
strămoșii lor, de la Răscoala din 1715, cu topoare ruginite și cu 
furci folosite la treburi mai puţin războinice, precum curăţatul 
grajdurilor. 

Era o mulțime pestriță, dar neînfricată, mi-am zis, croindu-mi 
drum printr-un grup de bărbaţi adunați în jurul unui meșter 
ambulant care ascutea cuțite și care acum ascutea junghere, 
brice și coase cu desăvârșită nepăsare. Un soldat englez care s- 
ar fi luptat cu ei risca mai degrabă să facă tetanos decât să fie 
spintecat, însă finalul avea să fie probabil același. 

Deși lordul Lewis Gordon, fratele mai mic al ducelui de 
Gordon, venise să-și aducă omagiul lui Charles în Holyrood, 
oferind perspectiva strălucită a ridicării la luptă a întregului clan 
Gordon, era cale lungă de la pupatul mâinii până la mobilizarea 
efectivă a oamenilor. 

Și cei din Scottish Lowlands, deși întrutotul dispuși să 
celebreze cu urale vestea victoriei lui Charles, erau deosebit de 
rezervaţi în a-i trimite oameni pentru a-l sprijini. Aproape 
întreaga armată a Stuarzilor era compusă din oameni din 
Highlands și avea toate șansele să rămână astfel. Lowlands însă 
nu lipsea cu desăvârșire. Lordul George Murray îmi povestise că 
din birurile pe mâncare, bunuri și bani din burgurile sudice 
rezultase o sumă foarte utilă care se vărsase în trezoreria 
armatei și care i-ar putea ajuta pentru o vreme. 

— Am primit cinci mii cinci sute de lire doar din Glasgow. Dar, 
deși înseamnă doar un fleac, în comparație cu banii promiși din 
Franţa și Spania, îi mărturisise Excelenţa Sa lui Jamie, eu nu mă 
gândesc să strâmb din nas, mai ales că Înălţimea Sa nu are din 
Franța decât cuvinte de încurajare, și nu aur. 

Jamie, care știa că șansele ca aurul francez să se 
materializeze erau slabe, s-a mulţumit să încuviinţeze din cap. 

e 

— Ai mai aflat ceva azi, mo duinne? m-a întrebat el când am 

intrat. 


VP - 749 


O depeșă pe jumătate scrisă stătea în faţa lui și își înmuia 
pana în călimară. Mi-am tras gluga udă de pe păr cu un pârâit 
ușor de electricitate statică și am dat din cap aprobator. 

— Umblă un zvon că generalul Hawley organizează unităţi de 
cavalerie în sud. Are ordine să formeze opt regimente. 

Jamie a mormăit. Având în vedere aversiunea scoţienilor 
pentru cavalerie, veștile nu erau prea îmbucurătoare. Dus pe 
gânduri, și-a scărpinat spatele acolo unde rana în formă de 
potcoavă de la Prestonpans se vindecase. 

— Atunci, o să-l informez pe colonelul Cameron, a spus el. Cât 
de sigur crezi că e zvonul ăsta, englezoaico? 

Imediat a privit peste umăr pentru a se asigura că eram 
singuri. Mă numea „englezoaică” doar în intimitate, folosind 
formalul „Claire” în public. 

— Poţi să te bizui pe el, am răspuns. Adică e bun. 

Nu era deloc un zvon, era ultima informaţie de la Jack Randall, 
ultima parte a datoriei pe care el insistase să o plătească pentru 
că îl îngrijeam pe fratele său. 

Jamie știa, desigur, că eu mergeam să-l văd pe Alex Randall, 
ca și pe mulţi din armata iacobită. Ce nu știa el și ce nu îi 
puteam spune niciodată era că o dată pe săptămână, uneori mai 
des, mă întâlneam cu Jack Randall pentru a afla ce vești se 
strecurau în castelul Edinburgh dinspre sud. 

Uneori venea la Alex când eram eu acolo, alteori, când mă 
întorceam acasă, în amurgul de iarnă, având grijă pe unde 
pășesc pe caldarâmul alunecos de pe Royal Mile, o siluetă 
bățoasă ca o mătură, într-o haină lălâie din stofă ieftină, îmi 
făcea brusc semn din gura unei fundături ori o voce slabă se 
auzea din ceața din spatele meu. Era tulburător, parcă eram 
bântuită de fantoma lui Frank. 

Ar fi fost mai simplu pentru el să îmi lase o scrisoare în 
camera lui Alex, dar nu voia să aștearnă nimic pe hârtie și îl 
înțelegeam. Dacă o astfel de scrisoare era vreodată găsită, chiar 
și nesemnată, îl putea implica nu doar pe el, ci și pe Alex. La ora 
actuală, Edinburgh-ul colcăia cu străini: voluntari sub stindardul 
regelui James, vizitatori curioși din sud și din nord, emisari 
străini din Franţa și din Spania, spioni și informatori din belșug. 
Singurii oameni care nu ieșeau pe străzi erau ofițerii și soldații 
garnizoanei engleze, care rămâneau baricadați în castel. Câtă 
vreme nimeni nu îl auzea vorbind cu mine, nimeni nu putea să-l 

recunoască și nici să găsească întâlnirile noastre neobișnuite, 
chiar dacă eram văzuţi - și nu eram aproape niciodată văzuţi, 
atât de scrupulos era în precauţiile sale. 

Cât despre mine, eu eram la fel de mulțumită. Trebuia să 
distrug tot ce scriam. Deși mă îndoiam că Jamie i-ar recunoaște 
caligrafia lui Randall, nu îi puteam explica sursa mea regulată 
de informaţii fără să îl mint de la obraz. Era mult mai bine să fac 
în așa fel încât să pară că informaţia pe care mi-o furniza 
căpitanul era doar o parte a zvonurilor pe care le culegeam în 
timpul plimbărilor mele zilnice. 

Partea proastă, desigur, era că transmițând informaţiile lui 
Randall în aceeași lumină ca și restul zvonurilor pe care le 
colecționam, ele puteau fi ignorate ori privite cu îndoială. In 
plus, deși eram convinsă că Jack Randall îmi furniza informaţiile 
cu bună-credință - presupunând că poţi asocia această noţiune 
cu un asemenea individ - nu însemna că ele erau întotdeauna 
corecte. De aceea le priveam cu un oarecare scepticism. 

Transmiteam veștile despre noile regimente ale lui Hawley cu 
obișnuita înţepătură de vinovăţie pentru că minţeam pe 
jumătate. Totuși, ajunsesem la concluzia că, deși onestitatea 
între soț și soţie este esenţială, se impunea și puţină măsură. Și 
nu vedeam niciun motiv pentru care furnizarea informaţiilor 
utile iacobiţilor ar trebui să îi cauzeze mai multă durere lui 
Jamie. 

— Ducele de Cumberland încă își mai așteaptă trupele să se 
întoarcă din Flandra, am adăugat. Și asediul castelului Stirling 
nu duce la nimic. 

Jamie a mormăit, mâzgălind preocupat. 

— Asta știam. Lordul George a primit o depeșă de la Francis 
Townsend în urmă cu două zile. Ține sub ocupaţie orașul, dar 
șanțurile pentru care a insistat Inălțimea Sa sunt o pierdere de 
vreme și de oameni. Nu e nevoie de ele, mai bine doar ar lovi 
Castelul de la distanţă cu tunurile și pe urmă l-ar lua cu asalt. 

— Și de ce sapă șanțuri? 

Jamie a fluturat absent o mână, concentrat încă pe scrisoare. 
Urechile îi erau rozalii de frustrare. 

— Pentru că armata italiană a săpat șanțuri când a cucerit 
castelul Verano, singurul asediu pe care l-a văzut Inălţimea Sa. 
Prin urmare evident că așa trebuie procedat, da? 

— O, da, am spus cu accent scoţian. 

A funcţionat. A ridicat privirea și a început să râdă, cu ochii 
migdalaţi pe jumătate închiși. 

— E o încercare foarte reușită, englezoaico, a spus el. Ce mai 
pot spune? 

— Tatăl Nostru în galeză ar fi un bun început, ce zici? 

— Nu, a spus el, scuturând nisip peste foaia scrisă. 

S-a ridicat, m-a sărutat scurt și a dat să-și ia haina. 

— Dar mă învoiesc să te duc undeva să mâncăm. Hai cu mine, 
englezoaico. Găsim o tavernă intimă și plăcută și te învăţ o 
mulţime de lucruri pe care nu trebuie să le spui în public. Imi 
sunt toate proaspete în minte. 

a 

Castelul Stirling a cedat în cele din urmă. Costul fusese mare, 
în ciuda efortului de a-l menține scăzut, iar beneficiile păstrării 
lui erau îndoielnice. Cu toate acestea, efectul asupra lui Charles 
a fost euforic - și dezastruos. 

— Am reușit în cele din urmă să îl conving pe Murray, neghiob 
încăpățânat ce este! a exclamat Charles, încruntându-se. 

Apoi și-a amintit de victoria sa și a mai zâmbit o dată radios 
plimbându-și privirea prin toată camera. 

— Dar am învins! Intrăm în forță în Anglia, de azi într-o 
săptămână, pentru a lua înapoi pământurile tatălui meu! 

Căpeteniile de clanuri scoțiene adunate în salonul de 
dimineaţă s-au uitat unele la altele și au început să-și dreagă 
vocea și să își mute greutatea trupului de pe un picior pe 
celălalt. Atmosfera generală nu părea să fie de un entuziasm 
debordant la primirea acestei vești. 

— Înălţimea Voastră, a început precaut lordul Kilmarnock. Nu 
ar fi mai înțelept să vă gândiţi...? 

Au încercat. Cu toţii au încercat. Scoţia, au remarcat ei, deja îi 
aparținea lui Charles în întregime. Soldaţii continuau să 
sosească din ţinuturile nordice, dar din ţinuturile sudice 
promisiunea unui ajutor părea mai slabă. Dar lorzii scoțieni știau 
că oamenii din Highlands, deși luptători neînfricaţi și susținători 
loiali, erau de asemenea fermieri. Ogoarele trebuiau arate 
pentru semănatul de primăvară, vitele trebuiau pregătite pentru 
iernat. Mulţi dintre bărbaţi aveau să refuze să se aventureze 
prea departe în teritoriile sudice în lunile de iarnă. 

— Dar acești oameni nu sunt și ei supușii mei? Nu vor merge 
acolo unde le ordon eu să meargă? Prostii! a exclamat cu 
fermitate Charles. Și subiectul a fost închis. Aproape. 

— James, prietene! Așteaptă, doresc să vorbesc o clipă cu 
dumneata în particular, te rog. 

Înălțimea Sa și-a întrerupt discuţia aprinsă cu lordul Pitsligo, 
iar trăsăturile i s-au înseninat puţin când i-a făcut semn lui 
Jamie. 

Nu consideram că eram inclusă în această invitaţie. Dar nici 
nu aveam de gând să plec și m-am înfipt și mai băţos într-unul 
dintre fotoliile de damasc, în vreme ce lorzii iacobiţi și 
căpeteniile de clan ieșeau din cameră mormăind între ei. 

— Ha! și-a pocnit Charles degetele disprețuitor în direcția ușii 
care se închidea. Sunt niște babe cu toţii! Vor vedea ei. La fel va 
vedea și vărul Louis. Și Filip. Am eu nevoie de ajutorul lor? Le 
arăt eu tuturor! 

Și-a atins o clipă pieptul cu degetele palide și îngrijite. Ceva 
dreptunghiular se contura ușor prin mătasea hainei. Purta cu el 
miniatura lui Louise, o văzusem. 

— Îi doresc Înălţimii Sale izbândă în această năzuinţă, a 
murmurat Jamie, însă... 

— Ah, îţi mulţumesc, cherJamie! Măcar tu să crezi în mine! 

Charles l-a luat pe după umeri pe Jamie, strângându-l cu 
afecțiune. 

— Sunt dezolat că nu mă vei însoţi, că nu vei fi alături de 
mine pentru a primi ovaţiile supușilor mei când vom intra în 
Anglia, a spus Charles, strângându-i umerii cu putere. 

— Nu voi fi alături de Înălţimea Voastră? a întrebat Jamie cu o 
expresie uluită. 

— Din păcate, mon cher ami, datoria îţi cere un mare 
sacrificiu. Știu cât de mult tânjește inima ta după gloria bătăliei, 
dar îţi dau o altă misiune. 

— Da? a întrebat Jamie. 

— Ce misiune? am întrebat fără ocolișuri. 

Charles mi-a aruncat o privire dezaprobatoare, totuși 
politicoasă, apoi s-a întors spre Jamie, reluându-și expresia 
bonomă. 

— Este o sarcină de o importanţă extraordinară, dragă James, 
pe care numai dumneata o poţi duce la bun sfârșit. E adevărat 
că soldaţii vin să se alăture cauzei tatălui meu, din ce în ce mai 

mulţi în fiecare zi. Cu toate acestea, nu trebuie să ne pripim a 
ne culca pe o ureche, nu? Printr-un mare noroc, rudele tale, cei 
din clanul MacKenzie, mi-au venit în ajutor. Dar dumneata mai 
aparții unei familii, nu-i așa? 

— Nu, a spus Jamie, cu o expresie de oroare. 

— Ba da, a spus Charles, strângându-l încă o dată de umeri, s- 
a întors cu faţa la el, radios. Dumneata vei pleca în nord, spre 
pământul părinţilor dumitale și te vei întoarce la mine în fruntea 
bărbaţilor din clanul Fraser! 


|40. Vizuina vulpoiului 


— ÎI știi bine pe bunicul tău? am întrebat alungând cu mâna 
un tăun sâcâitor care nu părea în stare să decidă cine ar fi o 
hrană mai gustoasă, eu sau calul. 

Jamie a clătinat din cap. 

— Nu. Am auzit că se poartă ca un monstru bătrân și rău, dar 
nu trebuie să-ţi fie teamă de el. Voi fi alături de tine, a spus el 
zâmbind spre mine în vreme ce eu alungam tăunul cu un capăt 
al șalului. 

— O, domnii bătrâni și arțăgoși nu mă sperie, l-am asigurat. 
Am văzut o grămadă la viaţa mea. Dar, pe dinăuntru, cei mai 
mulţi dintre ei sunt moi ca untul. Îmi imaginez că bunicul tău e 
la fel. 

— Hm, nu, mi-a răspuns gânditor. Chiar e un monstru bătrân 
și cumplit. Și dacă vede că ţi-e teamă de el, e mai rău. Ca o fiară 
care miroase sângele, înţelegi? 

Am aruncat o privire în zare, unde dealurile între care se 
ascundea Beaufort Castel se înălțau cu un aer mai degrabă 
sinistru. Profitând de neatenția mea de moment, tăunul a trecut 
razant pe lângă urechea mea stângă. Am scos un țipăt și m-am 
ferit, iar calul, surprins de mișcarea mea bruscă, a sărit în lături 
speriat. 

— Hei! Cuir sta?! 

Jamie s-a aplecat să îmi apuce hăţurile, lăsându-le pe ale lui 
să cadă. Mai bine antrenat decât calul meu, acesta a fornăit, 

dar, obișnuit cu astfel de mișcări, abia a ciulit urechile cu un aer 
de superioară înțelegere. 

Jamie și-a strâns cu putere genunchii pe coastele calului și l-a 
tras pe al meu lângă al lui. 

— Acum, a spus el, urmărind cu ochii mijiţi zborul zigzagat al 
tăunului ce băzâia agresiv, lasă-l ușor, englezoaico, și îl prind 
eu. 

A așteptat, cu palmele ridicate, uitându-se ușor cruciș în 
bătaia soarelui. 

Am rămas împietrită ca o statuie, pe jumătate hipnotizată de 
băâzâitul ameninţător. 

Corpul înaripat și burduhănos, înșelător de încet, a zumzăit 
leneș înainte și înapoi între urechea calului și a mea. Calul și-a 
scuturat capul sălbatic. Aveam toată înţelegerea pentru el. 

— Dacă aia ajunge în urechea mea, Jamie, o să..., am început. 

— Șșșt! mi-a poruncit el aplecându-se în faţă pregătit, cu 
mâna stângă încordată, semănând cu o panteră gata de atac. 
Incă o secundă și îl înhațţ. 

Chiar în acea clipă, am văzut un bulgăre negru așezându-se 
pe umărul lui. Încă un tăun căutând un loc unde să se 
încălzească. Am deschis din nou gura. 

— Jamie... 

— Șșșt! 

Și-a pocnit palmele triumfător peste atacatorul meu cu o 
fracțiune de secundă înainte ca tăunul de pe guler să-l 
ciupească de gât. 

Bărbaţii scoțieni luptau conform tradiţiilor din moși strămoși. 
Ignorând disprețuitor strategia, tactica și fineţea, metoda lor de 
atac era simplitatea în sine. Când zăreau dușmanul, își lepădau 
tartanele, își scoteau săbiile și se aruncau asupra inamicului 
răcnind din toți bojocii. Strigătele scoțienilor fiind înfricoșătoare, 
această metodă era cel mai adesea încununată de succes. Mulţi 
dușmani, văzând o mulţime de arătări păroase și despuiate 
aruncându-se asupra lor, pur și simplu își pierdeau cumpătul și o 
luau la fugă. 

Deși bine dresat, nimic nu îl pregătise pe calul lui Jamie 
pentru un strigăt galic de primă clasă, urlat din rărunchi, la un 
metru de capul său. Speriat, și-a dat pe spate urechile și a luat-o 
la goană de parcă diavolul însuși ar fi fost pe urma lui. 

Eu și calul meu am rămas ţintuiţi în mijlocul drumului, privind 
un spectacol impresionant de măiestrie ecvestră scoțiană când 
Jamie, cu ambele picioare ieșite din scăriţe și hăţurile zburând 
libere, aruncat pe jumătate din șa de plecarea intempestivă a 
calului, s-a aruncat disperat înainte, apucându-se cu mâinile de 
coamă. Tartanul îi flutura nebunește împrejur, iar calul, îngrozit 
acum, simțind zbaterea din spatele lui, a prins a alerga și mai 
repede. 

Cu o mână înfiptă în coama lungă, Jamie se ţinea neînfricat, 
cu spatele drept, picioarele lungi strângând coastele calului, 
ignorând inelele de oțel care dansau pe sub burta animalului. 
Vântul purta până la mine frânturi din ceea ce, cu toată galica 
mea firavă, recunoșteam a fi niște înjurături din cale-afară de 
grosolane. 

Un sunet slab de copite m-a făcut să întorc privirea; Murtagh, 
trăgând după el calul cu provizii, venea peste micul deal pe care 
noi tocmai îl coborâserăm. Își croia cu grijă drum de-a lungul 
potecii, spre locul unde eu așteptam. Și-a oprit calm calul, și-a 
pus mâna streașină la ochi și a privit înainte, uitându-se cum 
Jamie și calul său speriat tocmai dispăreau peste coama 
următorului deal. 

— Un tăun, am spus drept explicaţie. 

— E târziu pentru ei. Totuși, nu credeam că ar fi atât de grăbit 
să-și vadă bunicul încât să te lase în urmă, a remarcat Murtagh, 
cu seriozitatea lui obișnuită. Nu că o nevastă în plus sau în 
minus ar schimba mult primirea de care se va bucura. 

Și-a ridicat hățurile și și-a mânat poneiul apatic, calul celălalt 
de povară venind ascultător în urma sa. Bidiviul meu, încântat 
de companie și liniștit pentru moment în lipsa tăunilor, a pășit 
destul de sprinten alături de ei. 

— Nici măcar o nevastă englezoaică? am întrebat, curioasă. 

Din puţinul pe care-l știam eu, nu credeam că relaţiile lordului 
Lovat cu orice era de sorginte englezească însemnau un mare 
motiv de bucurie. 

— Englezoaică, franțuzoaică, olandeză ori nemţoaică. Nu ar 
conta prea mult. Vulpoiul Bătrân o să mănânce ficatul flăcăului 
la micul dejun, nu pe al dumitale. 

— Ce vrei să spui cu asta? 

M-am uitat nedumerită spre micul scoţian aspru, arătând 
aproape la fel ca una dintre propriile sale desagi, pe sub 

faldurile largi ale tartanului și cămășii. Orice haină punea pe el, 
oricât de nouă, oricât de bine croită era, Murtagh arăta ca 
scăpat printr-o minune dintr-un morman de cârpe. 

— Cum se înțelege Jamie cu lordul Lovat? 

L-am surprins privindu-mă pieziș cu ochii lui negri, mici și 
vicleni. Pe urmă a întors capul spre Beaufort Castle. A dat din 
umeri, în semn de resemnare ori așteptare. 

— În niciun fel, până acum. Flăcăul nu a vorbit în viaţa lui cu 
bunică-său. 

e 

— Dar dumneata de unde știi atâtea despre el, dacă nu l-ai 
întâlnit niciodată? 

Măcar acum începeam să înțeleg reținerea lui Jamie de a cere 
ajutor de la bunicul său. Când ne-am întâlnit cu Jamie, calul său 
arăta aproape cuminţit, iar el, iritat într-o oarecare măsură. 
Murtagh l-a privit curios o clipă, apoi s-a oferit să plece înainte 
spre Beaufort cu animalul cu provizii, lăsându-ne pe Jamie și pe 
mine să savurăm prânzul pe marginea drumului. 

Am mâncat turte de ovăz și am băut bere slabă, iar Jamie mi- 
a povestit că bunicul său, lordul Lovat, nu fusese de acord cu 
mireasa pe care și-o alesese fiul său și nu considerase potrivit 
să binecuvânteze uniunea lor sau să păstreze legătura cu fiul 
său - ori cu copiii fiului său - de la căsătoria lui Brian Fraser cu 
Ellen MacKenzie, cu mai bine treizeci de ani în urmă. 

— Am auzit multe lucruri despre el, și bune, și rele, a răspuns 
Jamie, mestecând o bucată de brânză. E soiul de om care lasă o 
impresie puternică asupra oamenilor, înţelegi? 

— Așa se pare. 

Tullibardine cel bătrân, unul din iacobiţii parizieni, îmi 
împărtășise câteva dintre impresiile lui sincere despre căpetenia 
clanului Fraser și m-am gândit că poate Brian Fraser nu fusese 
mâhnit că tatăl său îl ignorase. l-am povestit lui Jamie și el a 
încuviințat din cap. 

— O, da. Nu-mi amintesc ca tata să fi avut multe lucruri bune 
de spus despre bătrânul lui, deși nu era nici lipsit de respect faţă 
de el. Doar că nu vorbea des despre el. 

Și-a frecat gâtul într-o parte, unde o pată roșie de la pișcătura 
tăunului începea să se vadă. Vremea era ciudat de caldă și 
Jamie își desfăcuse tartanul pentru mine, ca să mă așez pe el. 
Pentru vizita la căpetenia clanului Fraser, Jamie considerase că 

trebuie să arate cât mai respectabil, așa că purta un kilt nou, cu 
croială militară, încătărămat și cu tartanul o fâșie separată de 
stofă. Mai puţin potrivit ca adăpost pentru vreme rea decât 
tartanul vechi, prins cu o centură obișnuită, era însă mult mai 
ușor de îmbrăcat în grabă. 

— M-am întrebat cândva, a spus el gânditor, dacă tatăl meu 
era așa cum era din cauza felului în care se purtase cu el 
bătrânul Simon. Nu mi-am dat seama la vremea aceea, desigur, 
dar nu e ceva obișnuit pentru un bărbat să-și arate sentimentele 
pentru fiii săi. 

— Te-ai gândit mult la asta. 

l-am întins o altă ploscă plină cu bere și a luat-o cu un zâmbet 
care a întârziat pe chipul meu, mai cald decât soarele anemic de 
toamnă. 

— Da, m-am gândit. Vezi tu, m-am întrebat ce fel de tată voi fi 
eu pentru copiii mei și am privit puţin în urmă ca să-mi dau 
seama, tata fiind cel mai bun exemplu pe care îl aveam. Dar eu 
știu, din frânturile pe care mi le povestea el sau din ce îmi 
spunea Murtagh, că tatăl lui nu era ca el, și atunci m-am 
întrebat cum trebuie să se fi hotărât el să facă totul diferit 
atunci când a avut ocazia. 

Am oftat ușor, punând jos bucata mea de brânză. 

— Jamie, am spus. Tu crezi cu adevărat că noi doi vom avea 
vreodată... 

— Da, a spus el cu convingere fără să mă lase să termin, 
aplecându-se în faţă și sărutându-mi fruntea. Știu asta, 
englezoaico, și tu o știi. Ai fost făcută să fii mamă și cu siguranţă 
nu am de gând să las pe altcineva să fie tatăl copiilor tăi. 

— Păi, asta e bine, am spus. Nici eu nu vreau alt tată pentru 
copiii mei. 

A început să râdă și mi-a ridicat bărbia să mă sărute pe buze. 
L-am sărutat și eu, apoi m-am întins să scutur o firimitură de 
pâine care îi rămăsese agăţată de barba ţepoasă. 

— Ar trebui să te razi, ce zici? l-am întrebat. În cinstea zilei în 
care îl vei vedea pentru prima dată pe bunicul tău. 

— O, păi l-am mai văzut o dată înainte, a răspuns Jamie 
nepăsător. Și el m-a văzut pe mine. Cât despre ce părere are 
despre cum arăt, ori mă ia așa cum sunt, ori să se ducă la naiba. 

— Dar Murtagh a zis că nu vă cunoașteți! 

— nf. 

A scuturat firimituri de pe pieptul cămășii, încruntându-se 
ușor, stând în cumpănă dacă să-mi spună mai multe. În cele din 
urmă, a dat din umeri și s-a întins pe spate în umbra unei tufe 
de grozamă, cu mâinile împreunate sub cap și privirea spre cer. 

— Păi, nu ne-am întâlnit niciodată, propriu-zis. Sau nu chiar. A 
fost așa... 

La vârsta de șaptesprezece ani, tânărul Jamie Fraser a pornit 
spre Franţa, pentru a-și desăvârși educaţia la Universitatea din 
Paris și pentru a mai învăța și alte lucruri pe care nu le puteai 
afla din cărți. 

— Am ridicat ancora în portul din Beauly, a spus el, înclinând 
capul spre următorul deal, unde în zare, o fâșie îngustă cenușie 
marca hotarul de la Moray Firth. Mai erau și alte porturi din care 
aș fi putut pleca - Inverness ar fi fost mai potrivit -, dar tata 
plătise pentru drum și Beauly a rămas. A mers cu mine să mă 
vadă plecat în lume, am putea spune. 

Brian Fraser nu ieșise niciodată din Lallybroch în anii care au 
urmat căsătoriei sale și se bucura de drum în timp ce mergeau 
călare, arătându-i diverse locuri fiului său, pe unde vânase ori 
călătorise ca băiat și ca tânăr bărbat. 

— Dar pe măsură ce ne apropiam de Beaufort, a devenit tot 
mai tăcut. Nu vorbise despre bunicul meu în această călătorie și 
știam că e mai bine să nu îl aduc în discuţie. Dar bănuiam că 
avea un motiv pentru a mă îmbarca din Beauly. 

Câteva vrăbiuţe s-au apropiat fricoase de noi, ţopăind prin 
tufele joase, pregătite să țâșnească înapoi în siguranţă la cel 
mai mic semn de primejdie. Văzându-le, Jamie a întins brațul 
după restul de pâine și a aruncat-o cu o precizie impresionantă 
în mijlocul stolului, care a explodat precum șrapnelul, vrăbiuțele 
luându-și zborul speriate. 

— Se întorc ele, a spus el, arătând spre păsările împrăștiate. 

Și-a așezat un braț peste faţă parcă pentru a se apăra de 
lumina soarelui și a continuat povestea. 

— S-a auzit zgomot de copite pe drumul dinspre castel și când 
ne-am întors să ne uităm, am văzut venind un grup mic, șase 
călăreți cu o căruţă și unul dintre ei ţinea stindardul clanului 
Lovat, deci știam că bunicul meu era cu ei. Am aruncat o privire 
iute spre tata, să văd dacă are de gând să facă ceva, însă el 
doar a zâmbit, m-a strâns scurt de umăr și a zis: „Hai să urcăm 
la bord, flăcăule.” Simţeam ochii bunicului aţintiţi asupra mea 

când am coborât la țărm, cu părul meu și înalt ca un adevărat 
MacKenzie, și eram bucuros că purtam hainele cele mai bune și 
nu arătam ca un cerșetor. Nu m-am uitat împrejur, ci am stat 
cât am putut de ţanțoș și mândru că eram cu o jumătate de cap 
mai înalt decât toți bărbaţii de acolo. Tata mergea alături de 
mine, tăcut cum era, și nici el nu s-a uitat într-o parte, dar îl 
simțeam mândru că eram fiul lui. 

A zâmbit spre mine din colţul gurii. 

— Atunci a fost ultima dată când l-am făcut mândru de mine, 
englezoaico. Nu sunt foarte sigur dacă am reușit și mai târziu, 
dar am fost bucuros și pentru acea singură zi. 

Și-a cuprins genunchii cu braţele, uitându-se în zare, parcă 
retrăind scena de pe chei. 

— Am pășit la bordul vasului și am făcut cunoștință cu 
căpitanul, apoi am rămas în picioare lângă copastie, flecărind, 
amândoi având grijă să nu privim spre bărbaţii din Beaufort care 
încărcau niște pachete pe corabie sau spre țărm unde stăteau 
călăreţii. Pe urmă căpitanul a dat ordin să se ridice pânzele. L- 
am îmbrățișat pe tata și el a sărit pe chei, a traversat docurile și 
s-a îndreptat spre calul său. Nu s-a uitat în urmă până când nu a 
încălecat și până atunci vasul începuse să iasă din port. l-am 
făcut semn cu mâna și el mi-a răspuns, apoi s-a întors, trăgând 
după el calul meu și a luat-o pe drumul spre Lallybroch. Oamenii 
de la Beaufort au pornit și ei înapoi. Îl vedeam pe bunicul în 
fruntea grupului, stând semeţ în șa. Și au mers călare, tata și 
bunicul, la douăzeci de metri unul de altul, urcând dealul și apoi 
mergând pe culmea sa, dar niciunul nu s-a întors spre celălalt, 
purtându-se ca și cum celălalt nu ar fi fost acolo. 

S-a uitat spre drum, căutând parcă un semn de viaţă în 
direcția Beaufortului. 

— l-am întâlnit privirea, a spus el în șoaptă. O singură dată. 
Am așteptat până când tata a ajuns în dreptul calului său, apoi 
m-am întors și am privit spre lordul Lovat cât de îndrăzneț am 
putut. Voiam să știe că nu-i voi cere nimic, dar că nu îmi era 
teamă de el. 

A zâmbit strâmb spre mine. 

— Dar îmi era teamă. 

Am pus o mână peste a lui, mângâindu-i degetele. 

— Se uita și el la tine? 

A pufnit. 

— Da, se uita. Probabil nu și-a luat ochii de pe mine din 
momentul în care am coborât de pe deal până când vasul meu a 
dispărut pe mare. Îi simţeam sfredelindu-mi spatele. Și când m- 
am uitat la el, i-am văzut ochii negri holbându-se la mine. 

A rămas tăcut, cu privirea aţintită spre castel, până când l-am 
iscodit încetișor. 

— Și cum arăta? 

Și-a luat privirea de la norii întunecaţi din zare pentru a se 
uita în jos la mine, fără obișnuita lui veselie în colțul buzelor sale 
și din adâncul ochilor. 

— Era rece ca o stâncă, englezoaico, mi-a răspuns. Rece ca 
stânca. 

e 

Aveam noroc cu vremea; fusese cald pe toată durata 
drumului de la Edinburgh. 

— Nu va mai dura, a prezis Jamie, mijindu-și ochii spre marea 
din faţă. Vezi norii de acolo? Vor ajunge deasupra uscatului până 
diseară. 

A adulmecat aerul și și-a tras tartanul peste umeri. 

— Simţi mirosul în aer? Poţi mirosi că se apropie vremea rea. 

Deși nu eram la fel de pricepută la meteorologia olfactivă, 
puteam simţi schimbarea vremii; o umezeală în aer, o înteţire a 
miresmelor obișnuite de iarbă uscată și rășină de pin, un iz 
discret și umed de alge de pe ţărmul îndepărtat. 

— Mă întreb dacă oamenii au ajuns deja la Lallybroch, am 
spus. 

— Mă îndoiesc, a spus Jamie clătinând din cap. Au puţin de 
mers, dar sunt cu toţii pe jos și se mișcă greu în grup. 

S-a ridicat în șa, ducându-și mâna streașină la ochi pentru a 
privi spre norii din depărtare. 

— Sper că e doar ploaie, asta nu i-ar supăra prea mult. Și 
oricum, s-ar putea să nu fie o furtună prea puternică. Poate că 
nici nu va ajunge atât de departe în sud. 

Mi-am tras pelerina, un șal călduros din tartan mai strâns în 
jurul umerilor, simțind că se întețește vântul. Luasem această 
perioadă de vreme caldă drept un semn bun, speram să nu mă 
înșel. 

e 

Jamie își petrecuse întreaga noapte stând la fereastră, în 

Holyrood, după ce primise ordinul lui Charles. lar dimineață, se 

dusese întâi la Charles, să-i spună Înălţimii Sale că el și cu mine 
vom călări singuri până la Beauly, însoţiţi doar de Murtagh, 
pentru a-i transmite lordului Lovat omagiile Înălţimii Sale, 
precum și rugămintea sa ca lordul Lovat să își onoreze 
promisiunea de a-i trimite oameni și ajutoare. 

Pe urmă, Jamie îl chemase pe Ross fierarul la noi în cameră și 
îi dăduse porunci cu o voce atât de joasă încât nu am putut 
distinge cuvintele din locul în care stăteam lângă foc. Insă 
văzusem umerii voinici ai  fierarului ridicându-se, apoi 
îndreptându-se ferm, pe măsură ce înțelegea poruncile 
stăpânului. 

Armata  scoţienilor  mărșăluia dezordonat, o  gloată 
dezorganizată care cu greu putea fi numită „coloană”. In timpul 
unei zile de mișcări de trupe, bărbaţii din Lallybroch trebuiau să 
fugă unul câte unul. Ascunzându-se în tufele de pe marginea 
drumului ca pentru a se odihni puţin ori a se ușura, aveau 
misiunea să nu se mai întoarcă în coloană, ci să se strecoare pe 
ascuns, unul câte unul, spre un punct de întâlnire cu ceilalţi 
bărbaţi din Lallybroch. Și odată strânși laolaltă sub comanda 
fierarului Ross, aveau poruncă să se ducă acasă. 

— Am îndoieli că li se va simți lipsa o vreme, dacă asta se va 
întâmpla vreodată, îmi spusese Jamie, discutând înainte planul 
cu mine. Dezertările sunt ceva obișnuit în toate oștirile. Ewan 
Cameron mi-a spus că el își pierduse douăzeci de oameni din 
regiment în ultima săptămână. E iarnă și oamenii vor să-și vadă 
de casă și să pregătească semănăturile de primăvară. In orice 
caz, nimeni nu e dispus să meargă după ei, chiar dacă plecarea 
lor va fi observată. 

— Deci ai renunțat, Jamie? întrebasem, punându-mi mâna pe 
braţul lui. 

Înainte de a răspunde, și-a trecut obosit mâna peste faţă. 

— Nu știu, englezoaico. Poate e târziu, poate nu. Nu pot 
spune. A fost o prostie să plecăm spre sud atât de aproape de 
venirea iernii. Și mai prostește e să pierdem timpul cu asedierea 
Stirlingului. Dar Charles nu a fost înfrânt și căpeteniile - unele 
dintre ele - vin la chemarea lui. Acum, cei din clanul MacKenzie, 
iar alţii le vor urma exemplul. Are o armată de două ori mai 
mare decât avea la Preston. Unde se va ajunge? Nu știu! a spus, 
dând din mâini neputincios. Nu există opoziţie, englezii sunt 
îngroziţi. Ştii și tu, ai văzut foile volante, a adăugat, zâmbind 

trist. Noi punem la frigare copii mici și îi coacem deasupra 
focului și dezonorăm soțiile și fiicele bărbaţilor onești. 

A pufnit scurt, dezgustat. Deși furtul sau insubordonarea erau 
comune în rândul soldaților scoțieni, violul era practic 
necunoscut. 

A oftat. Un sunet scurt și plin de furie. 

— Cameron a auzit un zvon cum că regele Geordie se 
pregătește să fugă din Londra, de teamă că armata prințului va 
asedia curând orașul. 

Auzise... un zvon care ajunsese la Cameron prin mine, de la 
Jack Randall. 

— Și mai sunt și Kilmarnock, și Cameron. Lochiel și Balmerino, 
și Dougal cu cei din clanul MacKenzie. Cu toţii luptători vajnici. 
Și dacă Lovat trimite oamenii pe care i-a promis - Dumnezeule, 
poate va fi de-ajuns. lisuse, dacă intrăm cu armata în Londra... 

Și-a aplecat umerii, apoi s-a îndreptat brusc, scuturându-se de 
parcă s-ar fi dezbrăcat de o cămașă prea strâmtă. 

— Dar eu nu pot risca, a spus el simplu. Nu pot să plec la 
Beauly și să îmi las oamenii acolo, să fie duși Dumnezeu știe 
unde. Dacă aș fi cu ei, să îi conduc, ar fi altceva. Dar să fiu al 
naibii dacă îi voi lăsa pe mâna lui Charles ori a lui Dougal, să îi 
trimită împotriva englezilor când eu mă aflu la două sute de 
kilometri depărtare, la Beauly. 

Deci hotărârea a fost luată. Bărbaţii de la Lallybroch - inclusiv 
Fergus, care protestase vehement, dar fusese ignorat - vor 
dezerta și vor pleca pe ascuns spre casă. După ce ne vom 
termina treburile la Beauly și ne vom întoarce lângă Charles - ei 
bine, atunci va fi suficient timp să vedem cum merg lucrurile. 

— De aceea îl iau pe Murtagh cu noi, îmi explicase Jamie. 
Dacă totul arată bine, atunci îl trimit la Lallybroch, să îi aducă pe 
oameni înapoi. Nu dai doi bani pe el când îl vezi pe un cal, dar 
Murtagh e un călăreț neîntrecut, a spus el și un zâmbet slab i-a 
luminat o clipă chipul serios. lute ca fulgerul. 

În momentul de față, nu prea dădea impresia că ar fi iute, mi- 
am spus în sinea mea, dar, la drept vorbind, nici nu se grăbea 
nicăieri. De fapt, se mișca chiar mai încet decât de obicei. Când 
am urcat noi în vârful dealului, l-am văzut în vale trăgând calul 
să facă un popas. Până când am ajuns lângă el, descălecase, 
uitându-se încruntat la șaua calului de povară. 

— Ce s-a întâmplat? a întrebat Jamie dând să descalece, dar 
Murtagh i-a făcut semn enervat cu mâna. 

— Nu-ţi bate capul. S-a dezlegat o curea, asta-i tot. Luaţi-o 
înainte. 

Schițând un gest de încuviințare, Jamie și-a îmboldit calul s-o 
ia din loc, iar eu l-am urmat. 

— Nu e foarte vesel azi, nu-i așa? am remarcat fluturând din 
mână în direcția lui Murtagh. 

De fapt micul scoţian devenise tot mai țâfnos pe măsură ce 
ne apropiam de Beauly. 

— Să înțeleg că nu e foarte încântat de ideea unei vizite la 
lordul Lovat? 

Jamie a zâmbit, aruncând o privire iute înapoi, spre silueta 
mică și întunecată, aplecată cu toată atenţia peste funia pe care 
o înnădea. 

— Nu, Murtagh nu e prieten cu bătrânul Simon. l-a îndrăgit pe 
tata..., a zâmbit Jamie în colţul gurii, și pe mama de asemenea. 
Nu îi păsa ce părere are Lovat despre ei. Sau cum își procura 
Lovat nevestele. Murtagh are o bunică irlandeză, dar e înrudit cu 
Primrose Campbell din partea mamei lui, mi-a explicat Jamie în 
continuare, ca și cum astfel lucrurile deveneau clare ca lumina 
zilei. 

— Cine e Primrose Campbell? am întrebat, uluită. 

— 0! 

Jamie și-a scărpinat nasul, socotind. Vântul dinspre mare se 
întețea cu fiecare clipă și îi sufla părul din panglica cu care era 
prins, șuvițe roșcovane fluturându-i peste chip. 

— Primrose Campbell a fost cea de-a treia soţie a lui Lovat. 
Încă este, bănuiesc, a adăugat el, deși ea l-a părăsit în urmă cu 
câţiva ani și s-a întors acasă la tatăl ei. 

— Are succes la femei, să înțeleg? 

Jamie a pufnit. 

— Presupun că poţi spune asta. Cu prima soţie a fost o 
căsătorie forțată. A smuls-o pe văduva lady Lovat din pat în toiul 
nopţii, s-a căsătorit cu ea atunci și acolo și s-a culcat cu ea chiar 
în aceeași noapte. Totuși, a adăugat el pentru corectitudine, ea 
a decis mai târziu că îl iubea, deci poate n-a fost chiar atât de 
rău. 

— Trebuie să fi fost bun la pat, măcar, am spus cu un aer 
frivol. Se transmite în familie, probabil. 


VP - 764 


Jamie mi-a aruncat o privire ușor mirată, înlocuită imediat de 
un surâs rușinat. 

— Așa, mă rog, a spus el. Dacă era sau nu, asta nu l-a ajutat 
cine știe ce. Slujnicele văduvei l-au vorbit de rău și Simon a fost 
surghiunit și a trebuit să fugă în Franţa. 

Căsătorii forţate și pribegie, hm? M-am abținut de la alte 
remarci despre asemănări în familie, dar în sinea mea speram 
ca Jamie să nu o ia pe urmele bunicului său în privinţa unor 
viitoare soţii. Din câte se părea, una nu fusese de-ajuns pentru 
Simon. 

— S-a dus să-l vadă pe regele James la Roma și să jure 
credinţă Stuarzilor, a continuat Jamie, după care s-a dus direct 
la William de Orania, rege al Angliei, venit în vizită în Franța. L-a 
convins pe James să îi promită titlul și moșiile, dacă va veni 
momentul restauraţiei, pe urmă - Dumnezeu știe cum - a 
obţinut anularea acuzațiilor din partea lui William și a putut să 
se întoarcă acasă în Scoţia. 

Acum era rândul meu să ridic sprâncenele. Din câte se părea, 
nu fermeca doar sexul opus. 

Simon își continuase aventurile întorcându-se mai târziu în 
Franţa, de data aceasta pentru a-i spiona pe iacobiţi. A fost prins 
și aruncat în temniţă, dar a scăpat, s-a întors în Scoţia, a pus la 
cale adunarea clanurilor sub pretextul unei petreceri de 
vânătoare la Braes of Mar în 1715, apoi a reușit să își aroge 
toate meritele în fața Coroanei engleze pentru a fi înăbușit 
răscoala care a rezultat. 

— Un bătrân potlogar în toată puterea cuvântului, nu-i așa? 
am spus, cu totul intrigată. Deși cred că nu putea să fi fost 
foarte bătrân pe atunci, avea doar patruzeci și ceva de ani. 

După ce auzisem că acum lordul Lovat avea în jur de 
șaptezeci și cinci de ani, mă gândisem la un bătrân slăbit și 
ramolit, dar începeam să-mi schimb părerea în lumina acestor 
povești. 

— Bunicul meu, a remarcat Jamie pe un ton rece, are, din câte 
povestește toată lumea, un caracter care îi permite să se 
întoarcă după cum bate vântul. Oricum, a continuat el, punând 
capăt discuţiei despre caracterul bunicului său cu un gest al 
mâinii, pe urmă s-a însurat cu Margaret Grant, fiica lui Grant 
o'Grant. După ce a murit Margaret el s-a însurat cu Primrose 
Campbell. Ea avea probabil vreo optsprezece ani pe atunci. 

— Dar era bătrânul Simon o partidă atât de bună încât familia 
să o oblige să se mărite cu el? am întrebat, compătimitoare. 

— În niciun caz, englezoaico. 

S-a întrerupt pentru a-și netezi părul, dându-și șuvițele rebele 
după urechi. 

— El știa prea bine că ea nu-l va accepta, nici dacă ar fi bogat 
precum Cresus - ceea ce nu era -, așa că i-a trimis o scrisoare, 
spunându-i că mama ei s-a îmbolnăvit la Edinburgh și i-a dat 
adresa unde să se ducă să o vadă. 

Tânăra și frumoasa domnişoară Campbell se grăbise spre 
Edinburgh, dar nu o găsise pe mama ei, ci pe bătrânul și 
ingeniosul Simon Fraser, care o informase că se află într-o 
faimoasă casă de plăceri și că singura ei cale de a-și păstra 
bunul renume era să se mărite cu el imediat. 

— Trebuie să fi fost o mare bleagă, dacă a crezut o asemenea 
poveste, am remarcat cinică. 

— Păi, era foarte tânără, a spus Jamie în apărarea ei, și nici nu 
era o ameninţare goală. Dacă îl refuza, bătrânul Simon i-ar fi 
ruinat reputaţia fără să se gândească de două ori. Oricum, ea s- 
a măritat cu el... și a regretat. 

— Hm. 

Eram ocupată să socotesc în gând. Povestea cu Primrose 
Campbell se petrecuse în urmă cu doar câţiva ani, îmi spusese 
Jamie. Atunci... 

— Deci bunica ta a fost văduva Lovat ori Margaret Grant? am 
întrebat, curioasă. 

Pomeții înalţi erau rozalii de obicei din cauza soarelui și a 
vântului, dar acum s-au colorat brusc într-un roșu ce vădea 
stânjeneală. 

— Niciuna dintre ele, mi-a mărturisit. 

Nu se uita la mine, ci drept înainte, în direcţia castelului 
Beaufort. Buzele îi erau strâns lipite. 

— Tatăl meu era copil din flori, mi-a spus într-un târziu. 

Stătea drept ca o sabie în șa și pumnii i se albiseră, atât de 
tare strângea hățţurile. 

— Recunoscut, dar bastard. Cu una dintre servitoarele de la 
castelul Downie. 

— O, am rostit. 

Nu știam ce altceva să adaug. 

Jamie a înghiţit sec; i-am văzut mărul lui Adam urcând și 
coborând. A 

— Ar fi trebuit să îți spun mai demult, a adăugat el crispat. Imi 
pare rău. 

Am întins degetele să îi ating braţul; era tare ca oţelul. 

— Nu contează, Jamie, i-am spus, știind chiar în clipa în care 
rosteam cuvintele că nimic din ce spuneam nu îl putea ajuta. Pe 
mine nu mă deranjează deloc. 

— Nu? a zis el în cele din urmă, cu privirea aţintită încă 
înainte. Ei bine... pe mine mă deranjează. 

e 

Vântul constant și răcoros de pe Moray Firth murmura prin 
pinii întunecaţi de pe coama dealului. Ținutul era o combinaţie 
neobișnuită de versant muntos și țărm. Trunchiuri dese de arini, 
zade și mesteceni se vedeau de ambele părți ale potecii înguste 
pe care înaintam, dar pe măsură ce ne-am apropiat de silueta 
întunecată a castelului Beaufort, peste toate plutea miasma de 
noroi amestecat cu nisip lăsat în urmă de mare și alge. 

Eram așteptați; la porţi, străjerii în kilturi, înarmaţi cu topoare, 
nu au schițat niciun gest când am trecut călare pe lângă ei. Ne- 
au privit cu oarecare curiozitate, însă fără dușmănie. Jamie se 
ținea în șa ca un rege. A înclinat capul o dată spre bărbatul din 
dreptul său și a primit o încuviinţare similară drept răspuns. 
Aveam un puternic sentiment că am intrat în castel fluturând 
steagul alb al armistiţiului, însă cât timp avea să dureze această 
stare de liniște, nimeni nu știa. 

Am intrat fără să fim opriţi în curtea castelului Beaufort, un 
edificiu mic după standardele castelelor, dar suficient de 
impozant și construit în întregime din piatră. Nu avea fortificaţii 
la fel de puternice ca ale unora dintre castelele pe care le 
văzusem în sud, dar părea că poate să ţină piept unui atac de o 
anumită intensitate. Guri largi pentru arme se căscau din loc în 
loc la baza zidurilor exterioare, iar turnul principal avea un grajd 
ce dădea în curte. 

Câţiva ponei mici scoțieni erau găzduiţi acolo, scoțându-și 
capetele peste ușile scunde din lemn pentru a necheza spre caii 
noștri urându-le bun venit. În apropierea zidului erau așezate 
niște bagaje, recent descărcate de pe poneii din grajd. 

— Lovat a chemat câţiva oameni să ne întâmpine, a remarcat 
sumbru Jamie, observând bagajele. Neamuri, probabil, a spus el 
ridicând din umeri. Măcar ne vor primi fără gânduri războinice. 

— De unde știi? 

A coborât din șa și a întins brațul să mă ajute să cobor. 

— Și-au lăsat paloșele lângă bagaje. 

Jamie i-a întins hăţurile unui grăjdar care ieșise pentru a ne 
întâmpina, ștergându-și mâinile de praf pe pantaloni. 

— Și acum ce facem? i-am șoptit lui Jamie. 

Stăpânul casei ori majordomul nu se vedeau nicăieri; nu era 
nimeni ca vesela și autoritara doamnă FitzGibbons care ne 
întâmpinase la castelul Leoch în urmă cu doi ani. 

Cei câțiva grăjdari care umblau prin curte ne aruncau câte o 
privire din când în când, dar își vedeau de treburile lor, la fel ca 
și servitorii care traversau curtea, cărând coșuri cu rufărie, turbă 
și alte lucruri grele necesare când locuiești într-un castel de 
piatră. Am privit aprobator în urma unui servitor solid ce asuda 
sub povara a două căldări mari de aramă, de douăzeci de litri 
fiecare, pline cu apă. Oricare ar fi fost lipsurile sale în privința 
ospitalităţii, castelul Beaufort măcar avea pe undeva o vană 
pentru îmbăiat. 

Jamie stătea proțăpit în mijlocul curţii cu braţele încrucișate, 
supraveghind locul ca un viitor cumpărător al casei, care are 
mari îndoieli în privinţa canalizării. 

— Acum așteptăm, englezoaico, a spus el. Străjerii trebuie să 
fi trimis vorbă că suntem aici. Fie cineva va cobori la noi... fie 
nu. 

— Păi, să sperăm că se hotărăsc în curând, mi-e foame și aș 
avea nevoie de o baie. 

— Da, ai avea, a încuviinţat Jamie cu un zâmbet scurt în timp 
ce mă măsura din priviri. Ai o urmă de cenușă pe nas și niște 
ciulini agățaţi în păr. Nu, lasă-i, a adăugat el când mi-am ridicat 
îngrozită mâna spre cap. Arată frumos, nu contează dacă i-ai 
prins acolo dinadins ori nu. Ș 

Evident că nu-i pusesem intenţionat, dar i-am lăsat. Insă m- 
am strecurat spre un jgheab din apropiere, pentru a-mi inspecta 
ținuta și a mă aranja pe cât se putea folosindu-mă doar de apă 
rece. 

Bătrânul Simon Fraser se afla într-o situaţie oarecum delicată, 
m-am gândit, aplecându-mă peste jgheab și încercând să-mi 

dau seama care pete de pe chipul meu reflectat erau murdărie 
și care păreau așa din cauza firelor de paie ce pluteau în apă. 

Pe de o parte, Jamie era emisarul oficial al Stuarzilor. 
Indiferent că promisiunile lui Lovat de a sprijini cauza erau 
oneste sau doar vorbe în vânt, el se va simţi obligat să-l 
primească pe reprezentantul prințului măcar din curtoazie. 

Pe de altă parte, acest mesager era fiul copilului nelegitim 
care, chiar dacă nu dezmoștenit efectiv, cu siguranță nu era 
considerat niciun membru de vază al familiei. lar acum 
cunoșteam destule despre vrajbele dintre familiile scoțiene ca 
să știu că resentimentele de acest soi nu aveau șanse să se 
stingă cu trecerea timpului. 

Mi-am trecut palma udă peste ochii închiși și peste tâmple și 
mi-am netezit șuvițele încâlcite. Una peste alta, nu credeam că 
lordul Lovat avea de gând să ne lase să stăm în mijlocul curții. 
Totuși, ne putea lăsa acolo suficient cât să ne dăm seama pe 
de-a-ntregul de natura ambiguă a primirii noastre. 

După asta... cine mai știe? Probabil vom fi primiţi de lady 
Frances, una dintre mătușile lui Jamie, o văduvă care, din câte 
auzisem de la Tullibardine, se ocupa de treburile casnice ale 
tatălui ei. Ori, dacă alegea să ne primească mai degrabă ca pe 
niște ambasadori decât ca pe niște rude, lordul Lovat ar putea 
să apară în persoană, însoţit de o suită protocolară de secretari, 
gardieni și servitori. 

Ultima variantă părea cea mai probabilă, având în vedere cât 
timp trecuse. La urma urmelor, nu ţineai toată ziua prin casă un 
alai îmbrăcat în ţinută de primire - dura ceva să aduni oamenii. 
Imaginându-mi apariţia fără veste a unui conte în ţinută de gală, 
m-am răzgândit în privinţa ciulinilor din păr și m-am aplecat din 
nou peste jgheab. 

Chiar atunci am fost întreruptă de zgomot de pași venind de 
dincolo de iesle. Un bătrân mic și îndesat, cu cămașă și 
pantaloni fără curea, a ieșit în curte, împingând energic într-o 
parte cu cotul și cu un „dii!” iritat o iapă durdulie roaibă. In 
ciuda vârstei, avea un spate drept ca bradul și aproape la fel de 
lat ca al lui Jamie. 

Oprindu-se lângă jgheabul cailor, a privit prin curte, căutând 
parcă pe cineva. Privirea lui a trecut peste mine fără să mă bage 
în seamă, apoi s-a întors brusc, vădit uluită. A pășit înainte și și- 

a apropiat de mine chipul arțăgos, cu o barbă cenușie nerasă, 
zburlită precum ţepii unui porc-spinos. 

— Tu cine dracu’ ești? a întrebat el. 

— Claire Fraser... adică, Lady Broch Tuarach, am spus, 
amintindu-mi tardiv de titlul meu. 

M-am străduit să mă stăpânesc și mi-am șters de pe obraz o 
picătură de apă. 

— Dumneata cine dracu' ești? am întrebat eu. 

O mână fermă m-a apucat de cot din spate și o voce 
resemnată, de undeva de deasupra capului meu, a spus: 

— Englezoaico, el e bunicul meu. Domnul meu, permite-mi să 
ţi-o prezint pe soția mea. 

e 

— Așa? a spus lordul Lovat, învrednicindu-se să se uite la 
mine o clipă cu ochii săi albaștri și reci. Auzisem că te-ai însurat 
cu o englezoaică. 

Tonul vocii lui spunea limpede că această faptă îi confirma 
cele mai negre suspiciuni despre nepotul pe care nu ÎI 
cunoscuse niciodată. 

A ridicat o sprânceană cenușie și groasă în direcţia mea, apoi 
și-a întors privirea sfredelitoare spre Jamie. 

— Văd că nu ai mai multă minte decât taică-tu. 

Îi vedeam mâinile lui Jamie tresărind ușor, rezistând 
impulsului de a le strânge pumn. 

— Măcar eu nu am avut nevoie să-mi iau o nevastă prin viol 
ori înșelăciune, a remarcat el cu voce neutră. 

Bunicul său a scos un mormăit, netulburat de insultă. Mi s-a 
părut că văd un colț al buzelor sale zbârcite zvâcnind ușor, dar 
nu eram sigură. 

— Așa, și te-ai ales cu ceva din treaba asta, a observat el. 
Deși asta te-a costat mai puţin decât târfa Mackenzie în 
ghearele căreia a căzut Brian. Chiar dacă otreapa asta 
englezoaică nu e bună de nimic, măcar nu e scumpă. 

Ochii albaștri migdalaţi, atât de asemănători cu ai lui Jamie, 
au coborât pe rochia mea murdară de la drum, observând tivul 
descusut, cusăturile desfăcute și stropii de noroi de pe poale. 

Simţeam cum Jamie tremură puţin, însă nu știam sigur dacă 
era furie sau râs. 

— Mulţumesc, am spus, cu un zâmbet prietenos spre 
Excelenţa Sa. Nici nu mănânc mult. Dar mi-ar prinde bine niște 
apă. Doar apă, nu vă deranjaţi cu săpunul, dacă e prea scump. 

De data aceasta eram sigură de tresărirea din colțul buzelor. 

— Da, înțeleg, a spus el. Voi trimite o servitoare să vă 
conducă în camerele voastre. Și vă voi da și niște săpun. Vă 
vom aștepta în bibliotecă înainte de cină... nepoate, a adăugat 
el spre Jamie și, întorcându-se pe călcâie, a dispărut înapoi sub 
arcadă. 

— Cine ne așteaptă? am întrebat. 

— El și cu Simon cel tânăr, presupun, a răspuns Jamie. 
Moștenitorul Excelenței Sale. Vreun verișor sau doi pe care nu Îi 
cunosc, poate. Și îmi imaginez, câţiva dintre arendași, judecând 
după caii din curte. Dacă Lovat va lua în calcul posibilitatea de a 
trimite trupe să li se alăture Stuarzilor, arendașii săi ar putea 
avea un cuvânt de spus în privinţa asta. 

(J 

— Ai văzut vreodată un vierme mic într-un coteţ, în mijlocul 
unui cârd de găini? a murmurat el în timp ce pășeam de-a 
lungul holului o oră mai târziu, în spatele unui servitor. Ala sunt 
eu... sau noi, am putea spune. Acum stai lângă mine. 

Erau prezenţi, într-adevăr, oameni cu care clanul Fraser avea 
diverse legături; când am intrat în biblioteca de la Castelul 
Beaufort, ne-am pomenit în mijlocul a peste douăzeci de bărbaţi 
așezați în jurul camerei. 

Jamie a fost prezentat protocolar și a ţinut un mic discurs în 
numele Stuarzilor, transmițându-i lordului Lovat cuvintele de 
respect ale prințului Charles și ale regelui James și cerându-i 
ajutorul, la care bătrânul a răspuns scurt, elocvent și evaziv. 
După încheierea acestui ritual impus de etichetă, am fost 
prezentată și eu și atmosfera generală s-a mai relaxat. 

Am fost înconjurată de mai mulţi nobili din Highlands care, pe 
rând, mi-au adresat cuvinte de bun venit cu mine, în vreme ce 
Jamie stătea de vorbă cu cineva pe nume Graham, care părea a 
fi verișorul lordului Lovat. Arendașii mă priveau cu o oarecare 
rezervă, însă erau cu toții destul de amabili - cu o singură 
excepţie. Tânărul Simon, semănând cu tatăl său la silueta 
bondoacă, dar mai tânăr cu aproape cincizeci de ani, a pășit în 
faţă și mi-a strâns mâna cu o ușoară plecăciune. Îndreptându-se 

de spate, m-a măsurat din cap până în picioare cu o atenţie care 
părea foarte apropiată de impertinenţă. 

— Nevasta lui Jamie, hm? a întrebat el. 

Avea aceeași ochi migdalaţi ca ai tatălui său și ca ai nepotului 
său pe jumătate, însă ai lui erau căprui, tulburi ca apa unei 
mlaștini. 

— Asta probabil înseamnă că te pot striga „nepoată”, nu-i 
așa? 

Era cam de vârsta lui Jamie, evident mai tânăr cu câţiva ani 
decât mine. 

— Ha-ha, am spus politicos în timp ce el chicotea la propria lui 
glumă. 

Am încercat să îmi retrag mâna, dar nu voia să îmi dea 
drumul. In schimb, îmi zâmbea jovial, măsurându-mă din nou cu 
privirea. 

— Am auzit despre dumneata, știi? a întrebat el. Ti s-a dus un 
pic faima prin Highlands, doamnă. 

— O, adevărat? Ce drăguţ! 

Am tras mâna discret. Drept răspuns, degetele i s-au încleștat 
în jurul mâinii mele într-o strânsoare aproape dureroasă. 

— O, da. Am auzit că ești foarte populară printre bărbaţii din 
comanda soțului tău, a continuat, zâmbind atât de tare încât 
ochii i s-au îngustat până au devenit niște dungi negre. Am auzit 
că te strigă neo-geimnidh meala. Asta înseamnă „Doamna Buze- 
ca-Mierea”, a tradus el, văzându-mi expresia de uluire la auzul 
unor cuvinte care nu îmi sunau familiar. 

— Ah, mulţumesc..., am început, dar nu am apucat să rostesc 
mai mult, că pumnul lui Jamie a izbit bărbia tânărului Simon, 
trimițându-l pe unchiul său de-a dura într-o măsuţă rotundă cu 
trei picioare, împrăștiind prăjituri și lingurite peste podeaua 
lustruită cu un zâăngănit asurzitor. 

Era îmbrăcat ca un nobil, însă avea instinctele unui bătăuș. 
Tânărul Simon s-a rostogolit în genunchi, cu pumnii încleștaţi și 
a rămas acolo nemișcat. Jamie stătea aplecat peste el, cu 
pumnii încleștaţi, dar pe lângă trup, tăcerea lui fiind mai 
amenințătoare decât o provocare fățișă. 

— Nu, a spus el pe un ton calm, nu știe prea bine galica. Și 
acum, că ai dovedit-o spre satisfacția tuturor, fii bun și cere-ţi 
scuze de la soția mea înainte să-ți îndes dinţii pe gât. 

Tânărul Simon l-a străpuns pe Jamie cu privirea, apoi s-a uitat 
pieziș spre tatăl său, care a încuviinţat imperceptibil din cap, cu 
un aer iritat din cauza acestei întreruperi. Părul întunecat și 
zburlit al mai tânărului Fraser se desfăcuse din panglica sa și îi 
atârna ca mușchiul de copac în jurul obrajilor. L-a măsurat pe 
Jamie cu precauţie, dar cu o sclipire stranie care trăda și un 
amuzament amestecat cu respectul. Și-a trecut dosul palmei 
peste gură și a făcut o plecăciune gravă spre mine, încă stând în 
genunchi. 

— Îmi cer iertare, doamnă Fraser, și scuzele mele pentru 
ofensa pe care s-ar putea să v-o fi adus. 

Abia am apucat să îmi înclin binevoitoare capul spre el, că 
Jamie m-a și scos pe coridor. Ajunsesem aproape de ușa de la 
capăt înainte să deschid gura, aruncând o privire în urmă, să 
văd dacă nu ne auzea cineva. 

— Ce naiba înseamnă neo-geimnidh? am întrebat trăgându-l 
de mânecă să-l mai încetinesc. 

A privit în jos spre mine de parcă se gândea la altceva. 

— Poftim? Ah, înseamnă buze dulci ca mierea, cum a zis el. 
Mai mult sau mai puțin. 

— Dar... 

— Nu se referă la gură, englezoaico, a adăugat el pe un ton 
sec. 

— Cum, ce... 

Am dat să mă întorc în birou, dar Jamie m-a strâns mai tare 
de braţ. 

— Gata, gata, gata, mi-a murmurat în ureche. Nu-ţi face griji, 
englezoaico. Doar mă testează. Va fi bine. 

Am fost lăsată în grija lui lady Frances, sora mai mică a 
tânărului Simon, iar Jamie s-a întors în bibliotecă, cu umerii 
încordaţi pentru bătălie. Speram că nu își va mai pocni vreo 
rudă. Deși cei din neamul Fraser nu erau, în general, la fel de 
masivi precum cei din neamul MacKenzie, aveau un soi de 
vigilenţă aspră care nu prevestea nimic bun pentru ei care ar fi 
încercat ceva necurat în prezenţa lor. 

Lady Frances era tânără, avea vreo douăzeci și doi de ani și 
tindea să se uite la mine cu un soi de fascinaţie îngrozită, de 
parcă aș fi putut ţâșni asupra ei dacă nu mă îmbia fără încetare 
cu ceai și prăjituri. M-am străduit să arăt cât mai amabilă și 
inofensivă cu putinţă și după o vreme, s-a relaxat suficient încât 

mi-a mărturisit că până atunci nu a întâlnit nicio englezoaică. 
„Englezoaica”, am dedus, era o specie exotică și primejdioasă. 

Eram atentă să nu fac mișcări bruște și după un timp a 
devenit suficient de încrezătoare încât să mi-l prezinte pe fiul ei, 
un băiețel durduliu cam de trei ani, ţinut într-o stare de 
curățenie nefirească, sub observaţia constantă a unei servitoare 
cu chip sever. 

li povesteam lui Frances și surorii ei mai mici, Aline, despre 
Jenny și familia ei, pe care nu îi întâlniseră niciodată, când s-a 
auzit deodată un pocnet și un țipăt în coridorul de afară. Am 
țâșnit în picioare și am ajuns la ușa salonului chiar la timp 
pentru a vedea un maldăr de haine luptându-se să se ridice în 
picioare pe coridorul de piatră. Ușa grea a bibliotecii era 
deschisă și silueta mică și solidă a lui Simon Fraser cel bătrân 
stătea în cadrul ei, ameninţător ca un broscoi de baltă. 

— O s-o păţești mai rău de-atât, fata mea, și nu îmbunătăţești 
cu nimic situaţia, a spus el. 

Tonul său nu era în mod special ameninţător, doar afirma un 
fapt. Fiinţa ghemuită și-a înălțat capul și am văzut un chip 
neobișnuit, ascuţit și drăguţ, ochii negri larg deschişi peste pata 
roșie care se aprindea tot mai mult pe obrazul ei. Și ea m-a 
văzut, dar nu s-a sinchisit de prezența mea. Doar s-a ridicat în 
picioare și a luat-o la fugă fără o vorbă. Era foarte înaltă și 
extrem de slabă și se mișca cu o graţie stranie, pe jumătate 
stângace, ca a unui cocor, umbra ei urmând-o de-a lungul 
zidului de piatră. 

Am rămas privind uluită spre bătrânul Simon, a cărui siluetă 
se contura în lumina focului din bibliotecă. Mi-a simţit privirea și 
a întors capul spre mine. Ochii albaștri bătrâni m-au țintuit, reci 
ca niște safire. 

— Noapte bună, draga mea, a spus el și a închis ușa. 

Am rămas uitându-mă prostește la ușa din lemn întunecat. 

— Ce-a fost asta? am întrebat-o pe Frances, care venise în 
spatele meu. 

— Nimic, a spus ea, lingându-și nervoasă buzele. Hai să 
intrăm, verișoară. 

Am lăsat-o să mă tragă în cameră, dar mi-am propus în sinea 
mea să-l întreb mai târziu pe Jamie ce se petrecuse în bibliotecă. 

Am ajuns în camera pe care o primiserăm pentru noapte și 
Jamie l-a trimis amabil la culcare pe ghidul nostru micuţț, cu o 
bătaie ușoară pe creștet. 

M-am aruncat pe pat, privind în jur neajutorată. 

— Acum ce facem? am întrebat. 

Cina trecuse fără evenimente, dar simţisem apăsarea privirii 
lui Lovat asupra mea din când în când. Jamie s-a scuturat, 
trăgându-și cămașa peste cap. 

— Să fiu al naibii dacă știu, englezoaico, a spus el. M-au 
întrebat cum se prezintă armata scoțiană, care e starea 
trupelor, ce știu despre planurile Înălțimii Sale. Le-am spus. Și 
pe urmă m-au întrebat totul de la început. Bunicul meu nu vrea 
să creadă că cineva i-ar putea da un răspuns clar, a adăugat el 
încruntat. Crede că toată lumea gândește atât de complicat ca 
el, cu o duzină de diferite motive, câte unul pentru fiecare 
ocazie. 

Și-a scuturat capul și a azvârlit cămașa pe pat, lângă mine. 

— Nu știe dacă mint sau nu în privinţa armatei scoţienilor. 
Căci dacă doresc ca el să se alăture Stuarzilor, atunci aș putea 
să-i prezint lucrurile într-o lumină mai roz decât sunt ele în 
realitate, pe când, dacă nu-mi pasă de niciuna dintre tabere, 
atunci pot să spun adevărul. El nu are de gând să treacă de-o 
parte sau de alta până când nu-și dă seama ce cred eu cu 
adevărat. 

— Și cum anume își va da seama dacă spui sau nu adevărul? 
am întrebat sceptic. 

— Are o ghicitoare, a răspuns el degajat, de parcă ar fi vorbit 
despre un accesoriu banal al unui castel scoţian. 

Și, din câte știam eu, chiar era. 

— Adevărat? am întrebat, ridicându-mă intrigată în capul 
oaselor. Era femeia aceea cu înfățișare stranie pe care a 
aruncat-o pe coridor? 

— Da. Numele ei e Maisri și are darul vederii de când s-a 
născut. Dar nu i-a putut spune nimic - sau nu a vrut, a adăugat 
el. Era destul de limpede că știe ceva, dar nu făcea nimic, doar 
își clătina capul și zicea că nu poate vedea. Atunci bunicul și-a 
pierdut răbdarea și a lovit-o. 

— Moșneag ticălos! am spus, indignată. 

— Păi, nu e chiar un mare cavaler, a încuviinţat Jamie. 

Și-a turnat apă în lighean și a început să-și stropească obrajii. 
A ridicat privirea, mirat și cu apa curgându-i pe față, la șuieratul 
meu. 

— Ce? 

— Stomacul tău..., am spus, întinzând mâna. 

Intre stern și kilt era o vânătaie proaspătă, care se întindea ca 
o floare mare și urâtă pe pielea lui albă. 

Jamie și-a coborât privirea. 

— Ah, asta, a spus indiferent și s-a întors la apa din lighean. 

— Da, asta, am spus apropiindu-mă să mă uit mai bine. Ce s-a 
întâmplat? 

— Nu contează, a spus el, cu vocea înăbușită de prosop. Am 
vorbit cam avântat în după-amiaza asta și bunicul meu l-a pus 
pe tânărul Simon să îmi aplice o mică lecţie de respect. 

— Și a pus doi Fraseri mai mici să te ţină în timp ce fiul lui te 
pocnea în stomac? am întrebat, simțind că mă cuprinde o 
ușoară amețeală. 

Azvâărlind deoparte prosopul, Jamie a întins braţul după 
cămașa de noapte. 

— Foarte măgulitor din partea ta să presupui că m-au ţinut 
doi oameni, a spus el, rânjind când capul i s-a ițit prin gura 
cămășii. De fapt, au fost trei, unul era în spate, sugrumându-mă. 

— Jamie! 

A râs, scuturându-și trist capul în timp ce împingea în lături 
plapuma de pe pat. 

— Nu știu ce îmi faci, englezoaico, de vreau întotdeauna să 
mă dau mare în faţa ta. Într-o zi mi-e teamă că o să mă bag într- 
un bucluc încercând să te impresionez. 

A oftat, mângâindu-și cu băgare de seamă cămașa de noapte 
din lână peste pântec. 

— E doar de faţadă, englezoaico, nu ar trebui să-ţi faci griji. 

— De faţadă! Dumnezeule mare, Jamie! 

— Nu ai văzut niciodată un câine străin încercând să intre într- 
o haită, englezoaico? Ceilalţi îl miros, îl mușcă de picioare și 
mârâie, pentru a vedea dacă el se sperie ori mârâie la ei. Uneori 
se ajunge și la mușcături, alteori nu, dar la sfârșit fiecare câine 
din haită își cunoaște locul și cine îl conduce. Bătrânul Simon 
vrea să fie sigur că eu știu cine e căpetenia haitei, atâta tot. 

— 0? Și știi? 

M-am întins, așteptându-l să vină în pat. A ridicat lumânarea 
și a rânjit în jos spre mine, lumina făcându-i ochii albaștri să 
sclipească. 

— Hau-hau! a spus și a suflat în lumânare. 

e 

În următoarele două săptămâni l-am văzut prea puțin pe 
Jamie, cu excepția serilor. In timpul zilei era întotdeauna cu 
bunicul său, vânând sau călărind - căci Lovat era un bărbat 
viguros, în ciuda vârstei sale - sau bând în bibliotecă, pe măsură 
ce Bătrânul Vulpoi își trăgea concluziile și își croia planurile. 

Eu îmi petreceam cea mai mare parte a timpului cu Frances și 
cu celelalte femei. leșind din umbra temutului său tată, Frances 
a căpătat suficient curaj ca să-și spună propriul punct de vedere 
și s-a dovedit a fi o însoțitoare inteligentă și interesantă. Era 
răspunderea ei să conducă eficient castelul și să supravegheze 
servitorii, dar când tatăl ei apărea pe scenă, ea se pierdea în 
decor, rareori ridicându-și ochii ori vorbind altfel decât în șoaptă. 
Pe de-o parte, o înțelegeam. 

La două săptămâni de la sosirea noastră, Jamie a venit să mă 
ia din salonul unde stăteam împreună cu Frances și cu Aline, 
spunând că lordul Lovat dorește să mă vadă. 

Bătrânul Simon a fluturat o mână relaxată spre carafele 
așezate pe masa de lângă perete, apoi s-a așezat într-un jilt din 
lemn de nuc sculptat, cu o pernă deformată din catifea albastră 
tocită. Jilţul se potrivea trupului său scurt și îndesat de parcă ar 
fi fost construit în jurul său; mă întrebam dacă nu cumva fusese 
făcut la comandă ori, în urma unei îndelungate utilizări, bătrânul 
luase forma jilţului. 

M-am așezat în liniște într-un colţ, cu un pahar de porto, și am 
rămas tăcută în timp ce Simon l-a descusut încă o dată pe Jamie 
despre situaţia și șansele lui Charles Stuart. Pentru a douăzecea 
oară într-o săptămână, Jamie a repetat răbdător informaţiile 
despre numărul trupelor disponibile, structura de comandă - în 
măsura în care exista, armamentul la îndemână și condiţia lui - 
aproape deplorabilă, șansele lui Charles de a fi susținut de lordul 
Lewis Gordon și de cei din clanul Farquharson, ce spusese 
Glengarry după Prestonpans, ce știa Cameron sau deducea din 
mișcarea trupelor engleze, de ce hotărâse Charles să plece cu 
trupele în sud și așa mai departe, apoi de la capăt. M-am trezit 

moțăind cu paharul în mână și m-am trezit tresărind chiar la 
timp pentru a nu vărsa lichidul rubiniu pe fustă. 

— ... şi lordul George Murray, și Kilmarnock cred amândoi că 
Înălţimea Sa ar proceda cel mai bine să rămână în Highlands 
peste iarnă, a încheiat Jamie căscând cu gura până la urechi. 

După ce stătuse atâta înghesuit în scaunul îngust pe care 
fusese poftit, s-a ridicat și s-a întins, umbra lui tremurând pe 
tapiseriile de culoare deschisă ce acopereau zidurile de piatră. 

— Și tu ce crezi? 

Ochii bătrânului Simon au sclipit pe sub pleoapele pe 
jumătate coborâte când s-a rezemat de spătarul jilțului. Focul 
ardea înalt și luminos în cămin. Frances înăbușise focul în 
salonul principal, acoperindu-l cu turbă, dar acesta fusese 
reaprins din porunca lui Lovat cu lemne, nu cu turbă. Mirosul de 
rășină de pin al lemnele arzând era iute, amestecat cu mirosul 
înecăcios de fum. 

Lumina arunca umbra lui Jamie sus pe zid, în timp ce el se 
plimba de colo până colo, nedorind să se așeze din nou. Era 
aproape întuneric în micul birou, cu draperiile trase pentru a ne 
proteja de noaptea de afară, un loc cu totul diferit de curtea 
deschisă și însorită a bisericii în care Colum ne pusese aceeași 
întrebare. Şi situația se schimbase acum.  Nemaifiind 
conducătorul popular la care toate căpeteniile de clan se 
închinau, Charles trimitea acum solii căpeteniilor, amintindu-le 
ursuz de obligaţiile pe care le aveau faţă de el. Dar forma 
problemei rămânea aceeași - o formă întunecată și amorfă, 
plutind precum o umbră deasupra noastră. 

— Ți-am spus ce cred de o duzină de ori sau chiar mai mult, a 
răspuns Jamie repezit. 

A dat din umeri iritat, scuturându-se de parcă l-ar fi strâns 
vestonul. 

— O, da. Mi-ai spus. Dar de data aceasta cred că o să auzim 
adevărul. 

Bătrânul s-a așezat mai confortabil în jilțul său capitonat, 
încrucișându-și braţele pe burtă. 

— Așadar? 

Jamie a râs scurt și s-a întors cu faţa spre bunicul său. S-a 
rezemat cu spatele de masă, cu mâinile întinse în spate. Deși 
poziţiile și chipurile lor difereau, exista o tensiune între cei doi 
bărbaţi care sugera o asemănare efemeră între ei. Unul înalt, 

celălalt scund, însă amândoi puternici, încăpățânați și hotărâți 
să câștige această înfruntare. 

— Nu sunt eu neam cu tine? Și căpetenia ta? Îți poruncesc să 
îmi fii loial, nu? 

Deci aceasta era ideea. Colum, atât de obișnuit cu slăbiciunea 
fizică, știuse cum să se folosească de slăbiciunea celuilalt pentru 
propriile scopuri. Simon Fraser, puternic și viguros chiar și la o 
vârstă înaintată, era obișnuit să obţină ceea ce dorea prin 
mijloace mai directe. Vedeam în zâmbetul amar de pe chipul lui 
Jamie că și el observase deosebirea dintre rugămintea lui Colum 
și porunca bunicului său. 

— Îmi poruncești? Nu îmi amintesc să-ţi fi jurat ceva. 

Câteva fire de păr din sprâncenele lui Simon erau mai lungi, 
ca la oamenii bătrâni. Acestea au tremurat în lumina focului, 
deși nu puteam spune dacă de indignare ori de amuzament. 

— Jurământ zici? Dar prin sângele tău nu curge sânge de 
Fraser? 

Buzele lui Jamie s-au strâmbat când a răspuns. 

— Se spune că niciodată nu știi sigur cine ţi-e tată, nu? Dar eu 
știu că mama mea a fost o MacKenzie. 

Chipul lui Simon s-a împurpurat și sprâncenele i s-au unit. 
Apoi buzele i s-au căscat și a hohotit de râs. A râs până cânda 
fost nevoit să se ridice în scaun și să se aplece în față, scuipând 
și înecându-se. În cele din urmă, bătând cu palma în braţul 
jilțului cuprins de o veselie nesfârșită, a băgat cealaltă mână în 
gură și și-a scos proteza. 

— Dumneseule, a scuipat el, abia trăgându-și sufletul. 

Cu obrazul sclipind de lacrimi și scuipat, a bâjbâit pe măsuţa 
de alături și și-a aruncat dinţii pe platoul cu prăjituri. Degetele 
cioturoase au apucat un șervet de pânză pe care și l-a apăsat pe 
față, încă scoțând mormăituri gâtuite de râs în vreme ce își 
ștergea obrajii. 

— lifufe, băiatule, a spus el în cele din urmă, sâsâind teribil. 
Dă-mi whifky-ul. 

Ridicând sprâncenele, Jamie a luat carafa de pe masa din 
spatele lui și i-a întins-o bunicului său, care a scos dopul și a 
turnat pe gât o cantitate substanţială fără să se deranjeze să 
folosească un pahar. 

— Tu cresi că nu efti un Fraser? a spus el, coborând carafa și 
trăgând lacom aer în piept. Ha! 

S-a dat din nou pe spate, pântecul ridicându-i-se și 
coborându-i cu iuţeală în timp ce își trăgea sufletul. A îndreptat 
un deget lung și subţire spre Jamie. 

— Tatăl tău ftătea chiar acolo unde ftai tu, flăcăule, și mi-a 
spuf fix același lucru în ziua în care a părăfit caftelul Beaufort 
pentru totdeauna. 

Bătrânul începuse să se liniștească. A mai tușit de câteva ori 
și și-a șters din nou fața. 

— Ştiai că eu am înșercat să oprefc căsătoria părinţilor tăi 
pretinzând că pruncul lui Ellen MacKenzie nu era al lui Brian? 

— Da, știam. 

Jamie se sprijinea din nou pe masă, supraveghindu-l pe 
bunicul său prin ochii mijiţi. 

Lordul Lovat a pufnit. 

— Nu voi fpune că întotdeauna eu și fiii mei ne-am înţele' de 
minune, dar îmi cunosc băieţii. Și nepoţii, a subliniat el. Dracul 
să mă ia, dar niciunul din ei nu ar putea fi încornorat, nu mai 
mult decât aș putea eu. 

Jamie nu s-a clintit, dar eu nu mă puteam împiedica să nu îmi 
mut privirea de la bătrân. M-am trezit uitându-mă fix la dinţii 
abandonaţi, lemnul pătat de fag sclipind ud printre firimiturile 
de prăjituri. Din fericire, lordul Lovat nu băgase de seamă 
ușoara mea mișcare. 

A continuat, redevenind serios. 

— Bun. Deci Dougal MacKenzie de la Leoch fi-a declarat 
fufținerea faţă de Charles. Îl consideri căpetenia ta? Afta îmi fpui 
tu - că i-ai jurat lui afcultare? 

— Nu. Eu nu am jurat nimănui ascultare. 

— Nici măcar lui Charles? 

Bătrânul era iute, urmărindu-și ideea ca o mâţă ce vânează 
un șoarece. Parcă îi și vedeam coada zvâcnind în vreme ce îl 
privea pe Jamie cu ochii oblici adânciţi în orbite și sclipind pe 
sub pleoapele zbârcite. 

Ochii lui Jamie erau fixaţi pe flăcările jucăușe, umbra lui 
stătea nemișcată pe peretele din spatele său. 

— Nu mi-a cerut-o. 

Asta era adevărat. Charles nu avusese nevoie să îi ceară 
jurământ lui Jamie - excluzând această necesitate prin 
înscrierea numelui lui Jamie în Declaraţia de Asociere. Cu toate 
acestea, știam că pentru Jamie era important că în realitate el 


VP - 780 


nu își dăduse cuvântul față de Charles. Dacă trebuia să îl 
trădeze, măcar să nu își încalce cuvântul în faţa unei căpetenii 
oficial acceptate de el. Ideea că întreaga lume credea că un 
asemenea jurământ exista conta mai puţin pentru el. 

Simon a mormăit din nou. Fără dinţii falși, nasul și fălcile erau 
mai apropiate, făcând partea inferioară a chipului să pară ciudat 
de scurtă. 

— Afadar nimic nu te împiedică să îmi juri mie fupunere, ca 
șef al clanului tău, a spus el încet. 

Coada jucăușă se vedea ceva mai neclar, însă era tot acolo. 
Aproape că îi auzeam gândurile strecurându-i-se prin cap cu 
labe cu pernițe. Dacă Jamie îi jura lui credinţă, și nu lui Charles, 
puterea lui Lovat avea să crească. La fel și venitul, cu o parte 
din venitul de la Lallybroch, pe care îl putea pretinde, fiind 
căpetenia sa de clan. Și posibilitate de a deveni duce se apropia 
ușor, sclipind în ceaţă. 

— Nu mă împiedică nimic în afară de propria mea voinţă, a 
încuviințat Jamie binevoitor. Dar e un obstacol mic, nu-i așa? 

Și-a mijit ochii și mai mult. 

— Îhî. 

Ochii lui Lovat erau aproape închiși. Bătrânul a clătinat încet 
din cap. ` 

— O, da, flăcăule. Efti fiul tatălui tău. Incăpăfânat ca un catâr 
și de două ori mai proft. Ar fi trebuit să îmi dau feama că din 
Brian și o târfă n-ar putea ieși decât un proft. 

Jamie a întins mâna și a înhăţat dinţii din lemn de fag de pe 
platou. 

— Ai face bine să-ţi pui ăștia înapoi în gură, nătâng bătrân, a 
spus el obraznic. Nu înţeleg o boabă din ce îndrugi acolo. 

Gura bunicului său s-a căscat într-un zâmbet fără haz care îi 
dezvelea ciotul îngălbenit al singurului dinte de pe maxilarul 
inferior, și acela spart. 

— Nu? a spus el. Dar un târg înţelegi? 

A aruncat o privire iute spre mine, văzând doar o altă piesă de 
atacat. 

— Jurământul tău pentru onoarea foției tale, ce zici? 

Jamie a început să râdă în hohote, ţinând încă dinţii într-o 
mână. 

— O, da? Vrei să o siluești chiar în fața ochilor mei, vasăzică? 

S-a rezemat pe spate obraznic, cu mâna pe masă. 

— Haide, și după ce termină cu tine, o trimit pe mătușa 
Frances să măture resturile. 

Bunicul său l-a măsurat calm cu privirea. 

— Nu eu, flăcăule. 

Un colț al gurii știrbe s-a ridicat într-un zâmbet strâmb când a 
întors capul pentru a mă privi. 

— Defi mi-ar fi făcut mare plăfere. 

Malițiozitatea rece din ochii negri m-a făcut să vreau să îmi 
trag mantia peste piept să mă protejez; din păcate, nu purtam 
mantie. 

— Câfi bărbaţi sunt în Beaufort, Jamie? Câfi dintre ei ar fi 
doritori să o pună pe englezoaica ta la fingura treabă pentru 
care e bună? Nu o pofi păvi vi și noapte. 

Jamie s-a îndreptat încet de spate, umbra uriașă imitându-i 
gesturile pe zid. L-a țintuit cu privirea pe bunicul său, cu chipul 
lipsit de expresie. 

— O, nu cred că am de ce să îmi fac griji, bunicule, a spus el 
încet. Căci nevasta mea e o femeie rară. O femeie înțeleaptă. O 
doamnă albă, precum Dame Aliset. 

Nu mai auzisem niciodată de Dame Aliset, dar lordul Lovat 
evident auzise. A întors brusc capul, holbându-se la mine uluit și 
plin de teamă. A deschis gura, dar, până să rostească vreun 
cuvânt, Jamie a început să vorbească, din glasul său liniștit 
răzbătând o nuanţă clară de răutate. 

— Bărbatului care o va poseda necinstit i se va face mădularul 
ca un măr degerat, a spus el savurând efectul pe care îl aveau 
vorbele sale, și sufletul îi va arde pe vecie în iad. Uite așa. 

Și rânjind spre bunicul său, a ridicat mâna. Dinţii din lemn de 
fag au căzut în mijlocul flăcărilor cu un pocnet slab și au început 
imediat să sfârâie. 


|41. Blestemul clarvăzătoarei 


Cei mai mulţi dintre scoţienii din Lowlands trecuseră la 
prezbiterianism în urmă cu două secole. La fel și unele dintre 
clanurile din Highlands, însă altele, precum Fraser și MacKenzie, 
își păstraseră credința catolică. Mai ales Fraser, cu legăturile lor 
strânse de familie cu Franța catolică. 

În castelul Beaufort exista o capelă mică pentru nevoile 
religioase ale contelui și ale familiei sale, dar biserica Beauly, 
așa în ruină cum era, rămânea locul de veci al familiei Lovat, 
podeaua și altarul cu acoperiș înalt fiind înțesate de pietrele 
funerare plate ale celor care se odihneau sub ele. 

Era un loc liniștit și eu mă plimbam uneori până acolo, în 
ciuda vremii reci și vântoase. Nu știam dacă ameninţarea 
bătrânului Simon fusese una serioasă ori dacă ideea lui Jamie de 
a mă compara cu Dame Aliset - care s-a dovedit a fi o legendară 
„femeie albă” ori o vindecătoare, echivalentul scoţian a ceea ce 
francezii numesc La Dame Blanche - era suficientă pentru a 
pune capăt acelei ameninţări. Dar m-am gândit că nimeni nu ar 
fi îndrăznit să mă atace printre mormintele membrilor decedați 
ai neamului Fraser. 

Într-o după-amiază, la câteva zile după scena din birou, am 
pășit printr-o deschizătură în zidul părăginit al bisericii și am 
băgat de seamă că, pentru prima dată de când veneam aici, nu 
eram singură. Femeia înaltă pe care o văzusem pe coridorul din 
faţa bibliotecii casei Lovat era acolo, aplecată peste mormintele 
acoperite cu piatră roșie, cu brațele strânse la piept să se 
încălzească și picioarele lungi rășchirate ca ale unei berze. 

Am dat să mă întorc, dar m-a zărit și mi-a făcut semn să mă 
apropii de ea. 

— Dumneata trebuie să fii lady Broch Tuarach? mi-a zis, deși 
în intonaţia blândă cu accent scoţian nu era decât o ușoară 
nuanţă interogativă. 

— Da. Dumneata ești... Maisri? 

Un zâmbet slab i-a luminat faţa. Avea un chip interesant, ușor 
asimetric, ca o pictură de Modigliani și în părul lung și negru 
care îi cădea liber peste umeri se zăreau fire albe, deși era 
evident încă tânără. O clarvăzătoare, hm? Mi s-a părut că arăta 
destul de convingător. 

— Da, am darul vederii, mi-a răspuns, zâmbetul întinzându-i- 
se pe buzele ridicate într-o parte. 

— Ghicești și gândurile? am întrebat. 

A început a râde și sunetul s-a risipit în vântul care gemea 
printre zidurile părăginite. 

— Nu, doamnă. Dar citesc chipuri și... 

— Și al meu e ca o carte deschisă, știu, am spus resemnată. 

Am stat o vreme una lângă cealaltă, privind picăturile 
lapoviţei mărunte lovind gresia și iarba deasă și maronie ce 
creștea prin curtea bisericii. 

— Se spune despre dumneata că ești o „femeie albă”, a rostit 
brusc Maisri. 

O simțeam privindu-mă fix, însă nu era stăpânită de acea 
nervozitate care părea să însoţească o asemenea observație. 

— Așa se spune, am încuviințat. 

— Aha. 

Nu a mai vorbit, ci a rămas cu privirea spre picioarele ei, lungi 
și elegante, acoperite de ciorapi din lână și încălțate cu sandale 
de piele. Degetele mele de la picioare, deși mai bine protejate 
decât ale ei, începeau să amorţească de frig și m-am gândit că 
ea trebuie să fi îngheţat cu totul dacă stătuse aici o vreme. 

— Ce faci aici? am întrebat-o. 

Biserica era un loc frumos și liniștit pe vreme bună, dar nu 
oferea cine știe ce adăpost pe o lapoviţă rece de iarnă. 

— Am venit aici să mă gândesc, a spus ea. 

Mi-a zâmbit ușor, dar se vedea limpede că e preocupată de 
ceva. Oricare îi erau gândurile, nu păreau să fie prea plăcute. 

— Să te gândești la ce? am întrebat, săltându-mă pe 
mormânt, lângă ea. 

Figura ștearsă a unui cavaler era sculptată pe lespede, cu 
paloșul strâns la piept, mânerul formând o cruce în dreptul 
inimii. 

— Vreau să știu de ce! a izbucnit ea. 

Chipul ei slab s-a înroșit deodată de indignare. 

— Ce anume? 

— De ce? De ce pot vedea ce se va întâmpla, dacă nu pot 
face nimic pentru a schimba ori a opri lucrurile? La ce e bun un 
dar precum acesta? Nici măcar nu e un dar, e un blestem 
nenorocit, deși nu am făcut nimic pentru a fi blestemată astfel! 

S-a întors și l-a străpuns cu o privire amenințătoare pe 
Thomas Fraser, senin sub coiful lui, cu mânerul sabiei strâns 
între palmele încrucișate. 

— Da, poate e blestemul, idiot bătrân! Tu și cu restul 
blestematei tale familii. Te-ai gândit vreodată la asta? a întrebat 
întorcându-se spre mine. 

Sprâncenele i s-au arcuit deasupra ochilor căprui care 
scăpărau de inteligenţă și furie. 

— Te-ai gândit vreodată că poate nu propriul destin te face 
ceea ce ești? Că poate ai darul vederii ori putere doar pentru că 
ele sunt necesare altcuiva și că nu au nimic de-a face cu tine - 
doar că tu le ai și trebuie să suferi pentru asta. Te-ai gândit? 

— Nu știu, am spus încet. Dar da, dacă tot ai adus vorba, m- 
am întrebat. De ce eu? Asta te întrebi mereu, desigur. Dar 
niciodată nu am găsit un răspuns care să mă mulţumească. 
Dumneata crezi că ai darul vederii pentru că e un blestem al 
neamului Fraser - să știi dinainte când vor muri? E o idee 
cumplită. 

— Cumplită, într-adevăr, a încuviinţat ea amar. 

S-a sprijinit cu spatele de sarcofagul din piatră roșie, privind 
spre lapoviţa care cădea peste vârful zidului spart. 

— Ce părere ai? a întrebat ea deodată. Ar trebui să îi spun? 

Eram uluită. 

— Cui? Lordului Lovat? 

— Da, Excelenței Sale. El mă întreabă ce văd și mă bate când 
îi spun că nu e nimic de văzut. El știe, înţelegi, știe. El citește pe 
chipul meu când văd. Dar asta e singura putere pe care o am: 
puterea de a nu spune. 

Degetele lungi și albe s-au strecurat de sub mantie, jucându- 
se neliniștite cu faldurile stofei ude. 

— Întotdeauna există o șansă, nu-i așa? a spus ea. 

Își ţinea capul aplecat, astfel încât gluga îi ferea chipul de 
privirea mea. 

— Există o șansă ca vorbele mele să schimbe ceva. Și chiar 
schimbă, din când în când, știi? l-am spus lui Lachlan Gibbons că 
i-am văzut ginerele învelit în alge și ţiparii îi colcăiau pe sub 
cămașă. Lachlan a ascultat, s-a dus drept acasă și a dat o gaură 
în barca ginerelui său, a spus ea râzând, amintindu-și. 
Dumnezeule, ce nebunie a făcut! Dar când furtuna cea mare a 
lovit în săptămâna următoare, trei bărbaţi au murit înecaţi, dar 
ginerele lui Lachlan era în siguranţă acasă, încă reparându-și 
barca. Și când l-am văzut următoarea dată, cămașa îi era uscată 
și algele îi dispăruseră din păr. 

— Deci se poate întâmpla, am spus în șoaptă. Uneori. 

— Uneori, a spus ea, încuviinţând din cap, cu privirea încă 
ațintită spre pământ. 

Lady Sarah Fraser era așezată la picioarele ei, lespedea 
doamnei fiind decorată cu un craniu peste două oase 

încrucișate. Hodie mihi cras tibi, spunea inscripţia. Sic transit 
gloria mundi. Astăzi e rândul meu, mâine e rândul tău. Astfel 
trece gloria lumii. 

— Alteori, nu. Când văd un om înfășurat în giulgiu, îl așteaptă 
o boală grea și nu se poate face nimic în privinţa asta. 

— Poate, am spus. 

Mi-am privit mâinile, sprijinite pe lespedea de lângă mine. 
Fără medicamente, fără instrumente, fără cunoștințe - da, 
atunci boala era fatală și nu se putea face nimic. Dar dacă în 
apropiere se afla un vindecător și avea mijloacele potrivite... Era 
oare posibil ca Maisri să vadă umbra unei boli ce se apropia, ca 
un simptom real, deși de obicei invizibil, asemănător unei febre 
ori unei alergii? Și doar lipsa mijloacelor medicale făcea din 
citirea unor asemenea simptome o condamnare la moarte? Nu 
aveam să știu vreodată. 

— Nu vom ști niciodată, am spus, întorcându-mă spre ea. Nu 
putem spune. Noi știm lucruri pe care alţi oameni nu le știu și nu 
putem spune de ce sau cum le știm. Dar noi avem darul acesta 
care, precum ai spus, e și un blestem. Insă dacă tu ai acest dar 
și poţi preveni răul... crezi că el poate provoca răul? 

— Nu știu, a spus ea clătinând din cap. Dacă ai ști că vei muri 
curând, ar fi lucruri pe care le-ai face? Și ar fi niște lucruri bune 
sau ai profita de ultimul prilej pe care l-ai avea pentru a le face 
rău dușmanilor tăi - rău pe care altminteri nu l-ai pricinui? 

— A naibii să fiu dacă știu. 

Am rămas tăcute pentru o vreme, urmărind lapoviţa 
transformându-se în ninsoare și fulgii purtaţi de vânt plutind prin 
ferestrele dărăpănate din zidul bisericii. 

— Uneori știu că e ceva acolo, a spus Maisri pe neașteptate, 
dar îl pot bloca în afara minţii, pot să nu privesc într-acolo. La fel 
a fost și cu Excelenţa Sa, știam că e ceva, dar am reușit să nu 
văd acel ceva. Dar pe urmă mi-a poruncit să mă uit, să spun 
descântecul ghicitului care face viziunea să se limpezească. Și 
eu l-am spus. 

Gluga mantiei i-a alunecat spre ceafă când și-a dat capul pe 
spate, privind în sus la zidul bisericii care se înălța deasupra 
noastră, ocru, alb și roșu, cu mortarul fărâmiţându-se printre 
pietre. Părul negru cu șuviţe albe i s-a răsfirat pe spate, liber în 
bătaia vântului. 

— Stătea în picioare în fața focului, dar era zi și îl vedeam 
limpede. Un bărbat stătea în spatele lui, neclintit ca un trunchi 
de copac și chipul îi era acoperit cu negru. Și peste chipul 
Excelenței Sale a trecut umbra unui topor. 

In ciuda vocii ei liniștite, am simţit un fior pe șira spinării. A 
oftat în cele din urmă și s-a întors spre mine. 

— In fine, o să-i spun, o să-l las să facă ce dorește. Nu pot să îl 
condamn la moarte și nici nu îl pot salva. E alegerea lui și 
Domnul să îl ajute. 

S-a întors să plece și eu m-am dat jos de pe mormânt, 
ajungând cu picioarele pe lespedea lui lady Sarah. 

— Maisri, am spus. 

S-a întors să mă privească, cu ochii ei întunecaţi precum 
umbrele dintre morminte. 

— Da? 

— Ce anume vezi, Maisri? am întrebat-o și am rămas în 
picioare așteptând, cu fața spre ea, cu mâinile coborâte pe 
lângă trup. 

M-a măsurat cu privirea pătrunzătoare, de sus până jos, dintr- 
o parte în alta. In cele din urmă a zâmbit slab, încuviințând din 
cap. 

— Nu te văd decât pe dumneata, doamnă, a rostit ea încet. 
Nu ești decât dumneata. 

S-a întors și a dispărut de-a lungul potecii dintre copaci, 
lăsându-mă printre fulgii de zăpadă învolburaţi de vânt. 

Să condamn ori să salvez. Asta nu o pot face. Căci eu nu am 
decât harul cunoașterii, nu am nicio putere de a-i supune pe alţii 
voinţei mele, nicio cale de a-i împiedica să facă așa cum doresc 
ei. Nu sunt decât eu. 

Mi-am scuturat zăpada de pe faldurile mantiei și m-am întors 
să o urmez pe Maisri de-a lungul potecii, împărțind darul ei amar 
de a ști că nu eram decât eu. Și eu nu eram de-ajuns. 

e 

Comportamentul bătrânului Simon a fost acelaşi ca de obicei 
în decursul următoarelor două-trei săptămâni, însă îmi 
imaginam că Maisri și-a păstrat intenția de a-i vorbi despre 
viziunile ei. Deși bătrânul părea pe punctul de a-și chema 
arendașii să plece la luptă, peste o clipă se răzgândea, spunând 
că nu se grăbea nicăieri, la urma urmelor. Această șovăială îl 

înfuria pe tânărul Simon, care abia aștepta ocazia să meargă la 
război și să se acopere de glorie. 

— Unde ne grăbim? a spus bătrânul Simon, pentru a zecea 
oară. 

A ridicat o turtă de ovăz, a mirosit-o și a pus-o la loc pe 
platou. 

— Poate ar fi cel mai bine să așteptăm până la primăvară. 

— Ar putea ajunge la Londra înainte de venirea primăverii! 

Tânărul Simon l-a străpuns cu privirea pe tatăl său peste 
masă și s-a întins după unt. 

— Dacă nu te duci dumneata în persoană, lasă-mă pe mine să 
iau oamenii și să mă alătur Înălţimii Sale. 

— Te grăbești ca fata mare la măritat, a mormăit lordul Lovat, 
și ai minte tot cât o muiere. Vei învăța vreodată să aștepți? 

— A trecut de mult vremea așteptării! a izbucnit Simon. Cei 
din clanurile Cameron, MacDonald, MacGillivray, ei au fost cu 
toţii acolo de la bun început. Noi o să ajungem la sfârșitul 
războiului, să fim ca niște cerșetori, să fim în linia a doua cu 
Clanranald și cu Glengarry? Să mai aștepți pe urmă să ajungi 
duce! 

Lovat avea o gură largă și expresivă; chiar și la vârsta sa 
înaintată, își păstrase o urmă de umor și senzualitate. Insă acum 
niciuna dintre aceste trăsături nu era vizibilă. A strâns din buze, 
privindu-și moștenitorul fără pic de entuziasm. 

— Dacă te însori în grabă, ai timp să îţi plângi de milă toată 
viața, a spus el. Și asta e adevărat mai ales când îţi alegi un 
stăpân decât atunci când îţi iei nevastă. De o femeie scapi ușor. 

Tânărul Simon a pufnit și a privit spre Jamie pentru ajutor. În 
ultimele două luni, suspiciunea și ostilitatea sa dispăruseră 
treptat, lăsând în loc un respect reținut față de experiența 
evidentă a rudei sale nelegitime în arta războiului. 

— Jamie spune..., a început el. 

— Știu foarte bine ce spune Jamie, i-a tăiat-o bătrânul Simon. 
O spune destul de des. lar eu o să iau o decizie când o să am 
chef. Dar ţine minte, flăcăule, când vine vorba să anunţi că intri 
în război, nu pierzi mare lucru dacă aștepți. 

— Aștepţi să vezi cine câștigă, a murmurat Jamie, ștergându- 
și atent farfuria cu o bucată de pâine. 

Bătrânul l-a străpuns cu privirea, dar a decis să ignore 
remarca. 

— Dumneata ţi-ai dat cuvântul în fața Stuarzilor, a continuat 
încăpățânat tânărul Simon, trecând peste nemulțumirea tatălui 
său. Ai de gând, din câte văd, să îţi încalci promisiunea? Ce vor 
spune oamenii despre onoarea dumitale? 

— Același lucru pe care l-au spus și în 1715, a răspuns 
bătrânul calm. Mulţi dintre cei care „au spus lucruri” la vremea 
aceea sunt acum morți, ruinaţi sau cerșetori prin Franţa. Dar eu 
sunt încă aici. 

— Dar... 

Tânărul Simon era roșu la față, rezultatul obișnuit al acestui 
soi de conversaţie cu tatăl său. 

— Ajunge, l-a întrerupt bătrânul conte. 

A clătinat capul în timp ce îl privea încruntat, strângându-și 
buzele dezaprobator. 

— Hristoase! Câteodată mai că mi-aş dori ca Brian să nu fi 
murit. O fi fost și el un nătărău, dar măcar știa când să se 
oprească din vorbit. 

Atât tânărul Simon, cât și Jamie s-au îmbujorat de enervare, 
dar, după un schimb de priviri supărate, și-au îndreptat atenţia 
spre propriile farfurii. 

— Și tu la ce te uiţi? a mârâit lordul Lovat, văzându-mi ochii 
ațintiţi asupra lui când și-a întors privirea de la fiul său. 

— La dumneata mă uit, am spus fără ocolișuri. Nu arăţi foarte 
bine. 

Nu arăta, chiar și pentru un bărbat trecut de șaptezeci de ani. 
De înălțime medie, deși atins de bătrânețe, arăta totuși robust, 
dând impresia că pieptul lat și pântecul rotund erau ferme și 
sănătoase pe sub cămașă. Dar în ultima vreme începuse să 
arate slăbit, de parcă trupul i se împuţinase. Pungile încrețite de 
sub ochi erau întunecate și pielea avea o paloare bolnăvicioasă. 

— înî, a mormăit el. Și de ce nu, mă rog? Nu mă odihnesc 
când dorm, nici liniște nu am când sunt treaz. Nici nu e de 
mirare că nu arăt ca un mire. 

— O, ba arăţi, tată, a spus maliţios tânărul Simon, prinzând 
ocazia de a se mai răcori. Ca unul la sfârșitul lunii de miere, cu 
toată vlaga suptă din el. 

— Simon! a spus lady Frances. 

Totuși s-au auzit câteva râsete înfundate în jurul mesei și 
chiar și buzele lordului Lovat au tresărit ușor. 

— Da? a spus el. Păi, aș prefera să fiu obosit după o lună de 
miere, asta s-o știi de la mine, flăcăule. 

S-a foit neliniștit în scaun și a împins la o parte farfuria cu 
napi fierți care i s-a oferit. A întins braţul după paharul de vin, l-a 
ridicat la nas să-i simtă mirosul, apoi l-a așezat la loc pe masă, 
morocăânos. 

— E nepoliticos să te holbezi la oameni, a remarcat el spre 
mine cu răceală. Sau poate că englezii au standarde diferite de 
politețe? 

M-am îmbujorat puţin, dar nu mi-am coborât privirea. 

— Doar mă întrebam... Nu ai poftă de mâncare, nici de 
băutură. Ce alte simptome mai ai? 

— Vrei să te faci și tu utilă cu ceva, nu? 

Lovat s-a rezemat de spătarul scaunului, încrucișându-și 
braţele peste pântec precum un broscoi bătrân. 

— O vindecătoare, așa spune nepotul meu. O Doamnă Albă, 
da? 

A aruncat o privire de vasilisc spre Jamie, care continua să 
mănânce, ignorându-l pe bunicul său. Lovat a mormăit și a 
înclinat capul ironic înspre mine. 

— Păi, nu am băut, cucoană, pentru că nu mă pot pișa și nu 
prea am chef să explodez ca vezica porcului. Și nu mă odihnesc 
pentru că noaptea mă trezesc de multe ori să fac la oală și când 
să fac, iese un strop. Deci ce ai de spus despre asta, Dame 
Aliset? 

— Tată, a murmurat lady Frances, chiar nu cred că ar trebui... 

— Ar putea fi o infecție a vezicii urinare, dar îmi sună mai 
degrabă a prostatită, am răspuns. 

Am ridicat paharul de vin și am luat o gură, savurându-i 
aroma înainte de a-l lăsa să îmi alunece pe gât în jos. Apoi am 
zâmbit senin spre bătrânul conte peste pahar și l-am așezat la 
loc pe masă. 

— O, așa sună? a întrebat el, înălțând din sprâncene. Și ce 
este asta, rogu-te? 

Mi-am suflecat mânecile și am îndoit de câteva ori degetele 
ca un magician pe cale de a începe un număr de prestidigitaţie. 
Am ridicat degetul arătător stâng. 

— Prostata la bărbaţi, am spus didactic, înconjoară tractul 
urinar, care este pasajul ce duce urina din vezică afară. 

Mi-am strâns două degete ale mâinii drepte ca un cerc în jurul 
arătătorului stâng, pentru a demonstra. 

— Când prostata se inflamează și se mărește - și, când se 
întâmplă asta, se numește prostatită -, strangulează uretra, am 
continuat strângând cercul în jurul degetului, și oprește 
curgerea urinei. E ceva care se întâlnește foarte des la bărbații 
în vârstă. Înţelegi? 

Lady Frances, care nu reușise să-l facă pe tatăl ei să-i 
împărtășească părerea despre conversațiile potrivite la masă, 
șoptea agitată acum spre sora ei, ambele uitându-se la mine cu 
o suspiciune mai mare decât de obicei. 

Lordul Lovat privea mica mea demonstraţie fascinat. 

— Da, înțeleg. 

Și-a mijit ochii curios spre degetele mele. 

— Și ce e de făcut, așadar, dacă tot pari să știi atât de multe 
despre subiectul ăsta? 

Am rămas pe gânduri, încruntată, încercând să-mi aduc 
aminte. Niciodată nu văzusem, și cu atât mai puţin tratasem, un 
caz de prostatită, căci nu era o problemă care să-i afecteze 
foarte mult pe tinerii soldaţi. Însă citisem tratate medicale unde 
era descrisă. Îmi aminteam tratamentul, pentru că stârnea 
hohote de râs printre asistentele aflate în pregătire care se 
aplecau cu o fascinaţie plină de oroare peste ilustrațiile destul 
de elocvente ale textului. 

— Păi, am răspuns, în afară de operaţie, nu sunt decât două 
soluții. Poţi introduce o tijă metalică prin penis în sus spre vezica 
urinară, pentru a forța uretra să se deschidă - mi-am înfipt 
arătătorul în cercul închis -, ori îţi poţi masa prostata, pentru a 
reduce inflamaţia. Prin fund, am adăugat amabilă. 

Am auzit un sunet înăbușit ca și cum cineva se îneca lângă 
mine și am întors capul spre Jamie. Se uita fix în farfurie, dar 
valul de roșeață urca de sub gulerul cămășii și vârfurile urechilor 
îi ardeau. A dat ușor din umeri. M-am uitat de jur împrejurul 
mesei, observând privirile fascinate aţintite asupra mea. Lady 
Frances, Aline și celelalte femei mă priveau cu expresii mergând 
de la curiozitate la dezgust, în timp ce bărbaţii arătau diverse 
variante ale groazei pline de indignare. 

Cel care făcea excepţie de la reacția generală era lordul Lovat 
în persoană, care își freca barba gânditor, cu pleoapele pe 
jumătate coborâte. 

— Mmm, a spus el. A dracului alegere! Un băț în puţă ori un 
deget în fund, nu? 

— Mai degrabă două sau trei degete, i-am răspuns. În mod 
regulat, am adăugat zâmbind ușor și cuviincios. 

— Ah. 

Un ușor zâmbet asemănător cu al meu apăruse și pe buzele 
lordului Lovat când și-a ridicat încet privirea și și-a fixat ochii de 
un albastru intens într-ai mei, cu o expresie de ironie 
amestecată cu provocarea. 

— Asta sună... interesant, a remarcat el domol. 

Ochii ca niște fante au alunecat în jos, spre mâinile mele, 
studiindu-le. _ 

— Ai niște mâini frumoase, draga mea, a spus el. ingrijite și cu 
degete atât de lungi și subţiri, nu? 

Jamie a izbit cu ambele palme în masă și s-a ridicat de pe 
scaun. S-a aplecat înainte, apropiindu-și chipul de al bunicului 
său. 

— Dacă ai nevoie de o asemenea operaţie, bunicule, a spus 
el, ţi-o voi face eu. 

Și-a întins degetele pe fața de masă, mari și late, fiecare cam 
de diametrul unei ţevi de pistol. 

— Nici mie nu îmi face plăcere să îmi vâr degetele în fundul 
dumitale păros, l-a informat el, dar îmi închipui că e datoria mea 
filială să te salvez, ca să nu explodezi într-un torent de pișat, 
nu? 

Frances a scos un chiţăit slab. 

Lordul Lovat l-a măsurat pe nepotul său cu vădită 
dezaprobare, apoi s-a ridicat încet de pe scaun. 

— Nu te deranja, i-a spus el scurt. O să pun o servitoare. 

A dat scurt din mână, invitând pe toată lumea să continue 
cina, apoi a părăsit încăperea, oprindu-se să privească gânditor 
o tânără servitoare care aducea o tavă cu fazan feliat. Fata a 
făcut ochii mari, s-a întors într-o parte și a trecut pe lângă el. 

S-a lăsat o tăcere mormântală în jurul mesei după ieșirea 
Excelenței Sale. Tânărul Simon s-a uitat la mine și a deschis 
gura. Apoi s-a uitat spre Jamie și a închis-o la loc. Și-a dres 
glasul. 

— AŞ dori sarea, vă rog, a spus el. 

— „... Și ca urmare a regretabilei infirmităţi care mă împiedică 
să mă alătur în persoană Înălţimii Voastre, trimit prin mâna fiului 
și moștenitorului meu, un simbol al loialității” - nu, pune „al 
aprecierii” - „un simbol al aprecierii pe care o nutresc de multă 
vreme faţă de Maiestatea Sa și de lnălţimea Voastră.” 

Lordul Lovat s-a oprit, încruntându-se spre tavan. 

— Ce să-i trimitem, Gideon? l-a întrebat pe secretar. Ceva 
care să arate scump, dar nu foarte costisitor, dar nici să nu spui 
că e o bagatelă. 

Gideon a oftat și și-a șters faţa cu batista. Era un bărbat 
scund și gras, între două vârste, cu părul rar și obrajii rotunzi și 
roșii, copleșit de dogoarea focului din dormitor. 

— Inelul pe care Excelenţa Voastră l-a primit de la contele de 
Mar? a sugerat el, fără speranţă. 

O picătură de transpiraţie s-a scurs de pe bărbia dublă pe 
scrisoarea pe care o lăsase jos și a șters-o pe furiș cu mâneca. 

— Nu e suficient de scump, a judecat bătrânul conte, și are 
prea multe legături politice. 

Degetele pătate au bătut gânditor peste pătură. 

Bătrânul Simon se descurcase de minune, am spus în sinea 
mea. Purta cea mai bună cămașă de noapte și stătea în capul 
oaselor, în vârful patului, cu o panoplie impresionantă de 
doctorii înșirate pe masă, supravegheat de doctorul său 
personal, doctorul Menzies, un bărbat mărunţel și miop, care tot 
mă privea cu o expresie deosebit de sceptică. Probabil că 
bătrânul pur și simplu nu avea încredere în puterea imaginaţiei 
tânărului Simon și aranjase tot acest tablou pentru ca 
moștenitorul său să poată descrie fidel starea de slăbiciune a 
lordului Lovat atunci când se va înfățișa înaintea lui Charles 
Stuart. 

— Ha! a exclamat Excelenţa Sa cu satisfacţie. Îi vom trimite 
setul de picnic din aur și argint. Este suficient de scump, dar 
prea neînsemnat pentru a i se da vreun înțeles politic. Oricum, a 
adăugat el practic, lingura e ciobită. Prea bine atunci, i-a zis 
secretarului, hai să mergem mai departe cu „După cum știe 
Înălţimea Sa...” 

Am schimbat o privire cu Jamie care și-a ascuns un zâmbet 
drept răspuns. 

— Cred că i-ai dat ceea ce îi trebuia, englezoaico, îmi spusese 
el în timp ce ne dezbrăcăm după acea cină de pomină cu o 
săptămână în urmă. 

— Ce anume? întrebasem. O scuză ca să le necăjească pe 
servitoare? 

— Am îndoieli că se deranjează prea mult cu scuze de acest 
soi, a spus Jamie sec. Nu, i-ai oferit o cale prin care să fie și deo 
parte, și de cealaltă - cum îi este obiceiul. Dacă are o boală cu 
un nume suficient de impresionant care să îl ţină la pat, atunci 
nu poate fi acuzat că nu a apărut în fruntea oamenilor pe care i- 
a promis. În același timp, dacă își trimite moștenitorul la luptă, 
Stuarzii îl vor cinsti pe Lovat că și-a ţinut promisiunea, iar dacă 
treburile se vor sfârși prost, Vulpoiul Bătrân va putea afirma în 
fața englezilor că nu avea de gând să le trimită ajutor Stuarzilor, 
însă tânărul Simon a plecat de capul lui. 

— Dictează-i lui Gideon cum se scrie „prostatită”, dacă ești 
bună, fătuco, a strigat spre mine lordul Lovat, întrerupându-mi 
gândurile. Și să scrii cu grijă, nătângule, i-a spus el secretarului, 
că nu vreau ca lnălțimea Sa să citească greșit. 

— P-r-o-s-t-a-t-i-t-ă, am spus rar pe litere, ca să poată scrie 
Gideon. Și cum mai e în dimineața asta? am întrebat, 
apropiindu-mă de patul contelui. 

— Mult mai bine, mulțumesc, a răspuns bătrânul, rânjind spre 
mine, expunându-și noii dinţi falși. Vrei să vezi cum mă piș? 

— Nu chiar acum, mulțumesc, am răspuns politicos. 

e 

Era o zi senină și înghețată, de la jumătatea lui decembrie, 
când am plecat de la Beauly pentru a ne alătura lui Charles 
Stuart și armatei scoțiene. In ciuda sfaturilor primite, Charles se 
grăbise să înaintase în teritoriul englez, sfidând vremea și bunul- 
simţ, precum și pe propriii generali. Dar în cele din urmă, în 
Derby, generalii au avut câștig de cauză, căpeteniile din 
Highlands refuzând să meargă mai departe, și armata scoțiană 
se întorcea în nord. O scrisoare urgentă de la Charles către 
Jamie ne chemase în sud „fără întârziere”, pentru a ne întâlni cu 
Înălţimea Sa la întoarcerea sa în Edinburgh. Tânărul Simon, 
întruchiparea perfectă a căpeteniei de clan, înveșmântat în 
tartanul vișiniu, călărea în fruntea coloanei. După el, veneau 
bărbaţii călare, apoi numeroșii pedestrași. 

Noi fiind călare, mergeam alături de Simon în fruntea trupei. 
Ajunși la Comar, urma să ne despărţim. Simon avea să se 
îndrepte cu trupele spre Edinburgh, iar Jamie, în aparenţă, să 
mă însoţească la Lallybroch, după care să pornească și el la 
Edinburgh. Desigur, Jamie nu plănuia să se mai întoarcă 
vreodată la Edinburgh, însă asta nu îl privea pe Simon. 

Pe la jumătatea dimineții, am ieșit dintr-o pădurice aflată de o 
parte a drumului, unde l-am găsit pe Jamie așteptându-mă 
nerăbdător. Bărbaţii care plecau fuseseră serviţi cu bere 
fierbinte, ca să le dea curaj în vederea călătoriei. Observasem 
că berea fierbinte nu era doar un mic dejun surprinzător de bun, 
ci avea și un efect remarcabil asupra rinichilor. 

Jamie a pufnit. 

— Femeile, a spus el. Cum reușiţi să pierdeţi atât de mult 
timp pentru a face un lucru atât de simplu? Și ai făcut atâta 
tam-tam cu bunicul. 

— Păi, data viitoare poţi veni cu mine să vezi cu ochii tăi, am 
sugerat sarcastic. Poate ai câteva idei folositoare. 

A mai pufnit o dată și s-a întors pentru a privi șirul de bărbaţi 
trecând pe lângă noi, dar am băgat de seamă că zâmbea. Ziua 
senină și luminoasă îmbunătăţea starea de spirit a tuturor, însă 
Jamie era în dimineața aceasta într-o dispoziţie de zile mari. Și 
nici nu era de mirare; ne întorceam acasă. Ştiam că nu se 
amăgea că totul va fi bine; acest război își va cere birul. Dar 
dacă tot nu reușisem să îl oprim pe Charles, măcar puteam 
salva colţișorul din Scoţia cel mai aproape de noi - Lallybroch. 
Măcar atât mai puteam face. 

Am privit spre șirul lung de scoțieni. 

— Două sute de oameni fac o trupă pe cinste. 

— O sută șaptezeci, m-a corectat Jamie absent, întinzând 
mâna după hăţurile calului. 

— Ești sigur? am întrebat intrigată. Lordul Lovat a spus că 
trimite două sute. L-am auzit dictând scrisoarea în care spunea 
asta. 

— Ei bine, nu a trimis atâţia. 

Jamie a încălecat, apoi s-a săltat în scăriţe, arătând cu mâna 
în josul pantei, spre punctul îndepărtat unde se zărea stindardul 
neamului Fraser, care flutura în bătaia vântului, lăsând să se 
vadă emblema cu cap de cerb. 

— l-am numărat în timp ce te așteptam, mi-a explicat el. 
Treizeci de călăreţi în faţă cu Simon, apoi cincizeci de pedestrași 
cu paloșe și scuturi rotunde - aceștia sunt oameni ai străjii 
locale - și pe urmă argaţii, cu ce au avut la îndemână, de la 
coase până la ciocane prinse la curea și aceia sunt cu toții 
nouăzeci. 

— Probabil că bunicul tău se bizuie pe faptul că prinţul 
Charles nu va sta să-i numere, am observat cinic. Incearcă să 
obţină laude pentru mai mult decât a dat. 

— Da, dar numele vor fi trecute în catastifele armatei când 
vor ajunge la Edinburgh, a spus Jamie. Aș face bine să verific. 

L-am urmat la pas. Calul meu, după cum socotisem, trebuie 
să fi avut cam douăzeci de ani și nu putea merge decât în pas 
domol și constant. Calul lui Jamie era niţel mai ager, dar nu se 
compara cu Donas. Armăsarul uriaș rămăsese în Edinburgh, căci 
prinţul Charles dorea să îl călărească în diverse ocazii publice. 
Jamie îi îndeplinise această dorință, căci se temuse că bătrânul 
Simon ar fi fost în stare să pună stăpânire pe armăsar, dacă 
Donas i-ar fi picat în labele lacome. 

judecând după tabloul ce se întindea în faţa ochilor mei, Jamie 
judecase corect caracterul bunicului său. La început, Jamie 
călărise alături de secretarul tânărului Simon și ceea ce mie mi 
se păruse, din locul în care mă aflam, o discuţie aprinsă a luat 
sfârșit când Jamie s-a aplecat în șa, a prins hăţurile secretarului 
și a tras calul bărbatului indignat în afara coloanei, la marginea 
drumului noroios. 

Cei doi bărbaţi au descălecat și au rămas în picioare faţă în 
față, gata să se înfrunte. Tânărul Simon, văzându-i, s-a oprit și 
el, făcând semn restului coloanei să o ia înainte. Apoi s-a iscat o 
mare agitație; eram suficient de aproape să văd chipul lui 
Simon, aprins de enervare, grimasa îngrijorată de pe faţa 
secretarului și o serie de gesturi destul de violente din partea lui 
Jamie. 

Am urmărit această pantomimă cu fascinaţie când secretarul, 
ridicând cu resemnare din umeri, și-a desfăcut desaga, a 
scotocit în ea și a scos câteva coli de pergament. Jamie le-a 
înșfăcat și le-a frunzărit, urmărind cu degetul arătător liniile 
scrise. A înhățat o foaie, lăsându-le pe celelalte să cadă pe 
pământ și a scuturat-o pe sub nasul lui Simon Fraser. Vulpoiul 
Tânăr arăta uluit. A luat foaia, s-a uitat peste ea, apoi a ridicat 

privirea nedumerit. Jamie a înhăţat din nou pergamentul și cu o 
izbucnire nervoasă l-a rupt în lung, apoi de-a latul și și-a îndesat 
bucăţile în geantă. 

Eu îmi oprisem calul, care a profitat de această pauză pentru 
a-și băga botul printre firele de iarbă care mai puteau fi încă 
găsite. Ceafa tânărului Simon era de un roșu viu când s-a întors 
spre calul său și eu am decis să stau deoparte. Jamie, urcându- 
se înapoi în șa, a pornit în goană pe marginea drumului, spre 
locul unde așteptam eu, cu părul roșu fluturându-i ca un drapel 
în vânt, cu ochii scăpărând de enervare și cu buzele strânse. 

— Rahat bătrân și scârbos! a spus el fără nicio jenă. 

— Ce a făcut? l-am întrebat. 

— A trecut numele oamenilor mei pe listele lui, mi-a explicat 
Jamie. A pretins că fac parte din regimentul Fraser. Vierme 
bătrân și mucegăit! 

A privit cu jind spre drumul rămas în urma noastră. 

— Păcat că am bătut atâta cale. Suntem prea departe ca să 
mă întorc și să-l strâng de gât pe moșneagul ăla știrb. 

Am rezistat tentaţiei de a-l sfătui pe Jamie să nu-l mai 
jignească pe bunicul său, în schimb l-am întrebat: 

— De ce ar face asta? Doar ca să pară că el contribuie cu mai 
mult la armata Stuarzilor? 

Jamie a încuviinţat din cap, valul de furie retrăgându-se ușor 
din obrajii lui. _ 

— Da, de asta. Să iasă el bine, indiferent de mijloace. Insă nu 
doar pentru atât. Păianjenul ăsta bătrân și nemernic îmi vrea 
pământul, îl vrea de când a fost obligat să renunţe la el când s- 
au căsătorit părinţii mei. Acum se gândește că, dacă îi ies toate 
cum trebuie și e făcut duce de Inverness, poate pretinde că 
Lallybroch-ul a fost al lui dintotdeauna și eu am fost doar un 
arendaș, dovada fiind că i-a luat la armată pe bărbaţii de pe 
moșia mea pentru a răspunde chemării Stuarzilor către clanuri. 

— Ar putea să facă una ca asta și chiar să reușească? am 
întrebat cu neîncredere. 

Jamie a tras adânc aer în piept și i-a dat drumul, aburul 
țâșnind în sus ca fumul pe nările unui balaur. A rânjit și a bătut 
ușor geanta prinsă în centură. 

— Acum nu mai poate, a spus el. 

De la Beauly la Lallybroch era o călătorie de două zile pe 
vreme frumoasă, pe drumuri uscate și cu cai buni, fără opriri, în 
afară de nevoile de bază cum ar fi mâncatul, dormitul și igiena 
personală. Dar lucrurile stăteau altfel pentru noi. Un cal a 
început să șchiopăteze la zece kilometri după ce am ieșit din 
Beauly, a nins, a căzut lapoviţă și a bătut vântul, pe rând, 
drumurile desfundate au îngheţat în petice alunecoase, așa că, 
mai cu una, mai cu alta, a durat aproape o săptămână până 
când ne-am croit drum în jos, pe ultima pantă care ducea spre 
conacul de la Lallybroch - înghețaţi, obosiţi, flămânzi și departe 
de a fi curaţi. Eram singuri, doar noi doi. Murtagh fusese trimis 
la Edinburgh cu tânărul Simon și soldaţii de la Beaufort, pentru a 
vedea cum stăteau lucrurile cu armata scoțiană. 

Casa se ridica trainică printre acareturi, albă precum 
câmpurile acoperite de ninsoare ce o înconjurau. Mi-am amintit 
emoţiile vii pe care le simţisem când văzusem conacul pentru 
prima dată. E drept, prima oară îl văzusem în strălucirea unei 
zile însorite de toamnă, nu printre perdelele de ninsoare 
înghețată, răscolită de vânt, dar chiar și atunci mi se păruse un 
refugiu primitor. Impresia de robusteţe și seninătate a casei era 
acum sporită de lumina caldă a lămpilor sclipind la ferestrele de 
jos, galben-aurie în cenușiul tot mai stins al primelor ceasuri de 
seară. 

Sentimentul de căldură a crescut și mai mult când am intrat 
după Jamie pe ușa din faţă și ne-a întâmpinat un miros de carne 
prăjită și pâine proaspăt scoasă din cuptor de îţi lăsa gura apă. 

— Cina, a spus Jamie, închizând ochii în extaz în vreme ce 
trăgea pe nări aromele îmbietoare. Doamne, aș putea mânca un 
cal întreg. 

Gheaţa topită îi picura de pe poala mantiei, formând mici 
băltoace pe podeaua din lemn. 

— Am crezut că vom fi nevoiţi să îl mâncăm pe unul dintre ei, 
am remarcat dezlegându-mi șireturile mantiei și scuturându-mi 
zăpada topită din păr. 

— Biata creatură pe care ai cumpărat-o de la Kirkinmill abia 
se putea ţine pe picioare. 

Sunetul vocilor noastre s-a răspândit pe coridor și o ușă s-a 
deschis deasupra, urmată de tropotul unor picioare mici 
alergând și de un strigăt de bucurie când micul Jamie și-a zărit 
tizul la ușa de la intrare. 

Strigătele de bucurie ale revederii au atras atenţia restului 
casei și, înainte să ne dezmeticim, am fost copleșiți de strigăte 
de bun venit și de îmbrăţișări când Jenny și bebelușul, micuța 
Maggie, lan și doamna Crook și slujnicele au năvălit în hol. 

— Cât mă bucur să te văd dragul meu! a spus Jenny pentru a 
treia oară, ridicându-se pe vârfuri ca să-l sărute pe Jamie pe 
obraji. După veștile care ne-au sosit despre armata regelui, ne- 
am temut că vor mai trece luni întregi până când te vom vedea 
acasă. 

— Da, a spus lan, aţi mai adus din oameni cu voi ori sunteţi 
doar în trecere? 

— Să îi aducem cu noi? 

Jamie a încremenit chiar când era pe punctul de a-și îmbrățișa 
nepoata mai mare. A privit spre cumnatul său, uitând pentru o 
clipă de fetița din braţele sale. Amintindu-și de ea când a fost 
tras de păr, a sărutat-o absent și mi-a întins-o. 

— Ce vrei să spui, lan? a întrebat el. Oamenii trebuiau să fi 
ajuns cu toții de mai bine de o lună. Unii nu s-au mai întors? 

O țineam strâns pe micuța Maggie și mă simţeam cuprinsă de 
un sentiment sumbru când mă uitam cum zâmbetul dispare de 
pe fața lui lan. 

— Niciunul nu s-a mai întors, Jamie, a răspuns el încet, chipul 
lui oval și bonom oglindind acum expresia îngrijorată a lui Jamie. 
Nu l-am mai văzut pe niciunul dintre ei de când au plecat cu voi. 

S-a auzit un strigăt din curte, acolo unde Rabbie MacNab 
ducea caii în grajd. Jamie s-a întors spre ușă și a deschis-o, 
aplecându-se afară, în viscol. 

Peste umărul lui, vedeam un călăreț venind prin zăpada 
spulberată. Era prea întuneric pentru a-i zări chipul, dar silueta 
micuță și musculoasă care se agăța de șa ca o maimuţă era 
inconfundabilă. 

„lute ca fulgerul”, spusese Jamie și îmi era limpede acum câtă 
dreptate avea; să faci călătoria de la Beauly la Edinburgh și pe 
urmă la Lallybroch într-o săptămână era o adevărată dovadă de 
rezistență. Călărețul care se apropia era Murtagh și nu era 
nevoie de harul lui Maisri de a profeţi pentru a ne spune că 
veștile pe care le aducea erau dintre cele mai rele. 

|42. Revederi 


Palid de furie, Jamie a trântit ușa de la salonul de dimineaţă 
de la Holyrood cu un bubuit. Ewan Cameron a sărit în picioare, 
răsturnând călimara pe care o folosea. Simon Fraser, stăpânul 
de la Lovat, era așezat în fața lui la masă, dar abia a ridicat 
sprâncenele dese și negre la intrarea nepotului său. 

— La naiba! a spus Ewan bâjbâind în mânecă după o batistă 
cu care să șteargă pata de cerneală care se întindea. Ce te-a 
apucat, Fraser? O, bună dimineaţa, doamnă Fraser, a adăugat el 
văzându-mă în spatele lui Jamie. 

— Unde e lnălțimea Sa? a întrebat Jamie trecând direct la 
subiect. 

— La castelul Stirling, a răspuns Cameron, negăsind batista 
pe care o căuta. Ai o cârpă, Fraser? 

— Dacă aș avea, te-aș strânge de gât cu ea, a răspuns Jamie. 

Se relaxase cât de cât, după ce aflase că Charles Stuart nu se 
afla în palat, dar colţurile buzelor sale erau crispate încă. 

— De ce ai permis ca oamenii mei să fie ţinuţi în Tolbooth? 
Tocmai i-am văzut, ţinuţi într-un loc unde n-ai lăsa nici porcii! 
Sunt absolut convins că ai fi putut face ceva! 

Cameron s-a aprins la față auzind asta, însă ochii lui limpezi și 
căprui l-au privit pe Jamie fără ezitare. 

— Am încercat. l-am spus lnălţimii Sale că trebuie să fie o 
greșeală, da, și toţi treizeci la cincisprezece kilometri de convoi 
când au fost găsiţi, o greșeală! Oricum, chiar dacă au vrut cu 
adevărat să dezerteze, el nu are o armată atât de mare încât să 
își permită să se lipsească de ei. Asta e singurul motiv care l-a 
împiedicat să ordone să fie spânzurați toţi, pe loc, înţelegi? a 
adăugat el, începând să se enerveze pe măsură ce surpriza 
intrării intempestive a lui Jamie se atenua. Dumnezeule, omule, 
e trădare să dezertezi în vreme de război! 

— Da? a întrebat Jamie sceptic. 

A dat scurt din cap spre tânărul Simon și a împins un scaun 
spre mine înainte de a se așeza și el. 

— Și ai trimis ordin să fie spânzurați cei douăzeci de oameni 
ai tăi care au plecat acasă, Ewan? Sau acum or fi vreo 
patruzeci? 

Obrajii lui Cameron s-au împurpurat și mai puternic și a 
coborât ochii, concentrându-se să șteargă cerneala cu bucata de 
pânză pe care i-o întinsese Simon Fraser. 

— Nu au fost prinși, a mormăit el în cele din urmă, apoi a 
ridicat ochii spre Fraser, privindu-l cu sinceritate. Du-te la 
Înălţimea Sa la Stirling, l-a sfătuit el. A fost furios când a aflat de 
dezertori, dar, la urma urmelor, la ordinul lui ai plecat tu la 
Beauly și ţi-ai lăsat oamenii fără comandă, nu? Și întotdeauna 
te-a stimat, Jamie, și te-a numit prieten. Poate îţi va graţia 
oamenii, dacă îl implori să le salveze vieţile. 

Ridicând cârpa îmbibată de cerneală, s-a uitat la ea nesigur, 
apoi, mormăind o scuză, s-a ridicat să o ducă afară, evident abia 
așteptând să scape de Jamie. 

Jamie stătea crăcănat pe scaun, respirând printre fălcile 
încleștate cu un șuierat slab, cu privirea fixată pe o mică 
broderie atârnată pe perete înfățișând blazonul Casei Stuart. 
Cele două degete ţepene de la mâna dreaptă băteau ușor și rar 
în blatul biroului. Fusese în această stare de la sosirea lui 
Murtagh la Lallybroch cu vestea că toţi cei treizeci de bărbaţi de 
sub comanda lui Jamie fuseseră prinși în timpul dezertării și 
întemnițați în bine cunoscuta Edinburgh Tolbooth Prison, sub 
sentinţa de condamnare la moarte. 

În sinea mea, nu credeam că Charles intenţiona să îi execute. 
După cum subliniase și Ewan Cameron, armata scoțiană avea 
nevoie de fiecare bărbat apt pe care putea pune mâna. 
Campania în Anglia pentru care se zbătuse Charles îi costase, 
iar șirul de ajutoare pe care îl prevăzuse el în Anglia nu se 
concretizase. În plus, executarea oamenilor lui Jamie în absenţa 
sa ar fi fost un act de prostie politică și o trădare personală mult 
prea gravă chiar și pentru mintea lui Charles Stuart. 

Îmi imaginam că avea dreptate Cameron și că, până la urmă, 
oamenii vor fi grațiaţi. Fără îndoială, și Jamie înțelegea acest 
lucru, însă asta era o consolare prea mică pentru el, fiindcă 
acum își dădea seama că, în loc să-i ferească pe oamenii săi de 
riscurile unei campanii fatale, ordinele lui îi trimiseseră într-una 
dintre cele mai crunte închisori ale Scoției, fiind numiţi trădători 
lași și condamnați la o moarte umilitoare prin spânzurare. 

Toate acestea, împreună cu gândul că va trebui să-și lase 
oamenii în temniţa întunecoasă și mizerabilă, pentru a se duce 
la Stirling și a se umili, implorându-l pe Charles, erau mai mult 

decât suficiente pentru a justifica expresia de pe chipul lui Jamie 
- aceea a unui bărbat care tocmai luase un mic dejun din sticlă 
pisată. 

Tânărul Simon rămăsese de asemenea tăcut, încruntându-se, 
dus pe gânduri. 

— Voi veni și eu cu tine la Înălțimea Sa, a spus el deodată. 

— Da? Jamie s-a uitat la unchiul său surprins, apoi a închis 
ochii pe jumătate. De ce? 

— Sângele apă nu se face, la urma urmei, a răspuns Simon 
rânjind. Sau crezi că voi încerca să îţi iau oamenii, cum a făcut 
tata? 

— Ai face-o? 

— AŞ face-o, a răspuns Simon franc, dacă aș crede că e vreo 
șansă să mă ajute cu ceva. Dar cred că mai degrabă mi-ar 
aduce belele. Nu am chef să mă bat cu cei din neamul 
MacKenzie... ori cu tine, nepoate, a adăugat el, rânjetul lăţindu- 
se. Oricât de bogată ar fi moșia de la Lallybroch, e tare departe 
de Beauly și probabil ar fi o luptă al dracului de grea să pun 
mâna pe ea, fie prin forţă, fie prin tribunale. Eu i-am spus tatei, 
dar el aude numai ce vrea. 

Tânărul a clătinat din cap, apoi și-a potrivit centura sabiei la 
brâu. 

— Probabil se vor ivi ocazii mai bune cu armata; cu un rege 
restaurat, cu siguranţă vor fi. Și, a încheiat el, dacă armata asta 
are gând să lupte din nou cum a luptat la Prestonpans, atunci va 
avea nevoie de fiecare bărbat disponibil. Merg cu tine, a repetat 
el cu fermitate. 

Jamie a încuviinţat din cap, un zâmbet leneș așternându-i-se 
pe chip. 

— Îţi mulțumesc, Simon. Îmi va fi de ajutor. 

— Da, bun, a înclinat capul Simon. N-ar strica să-l rogi pe 
Dougal MacKenzie să vină să vorbească pentru tine. E în 
Edinburgh chiar acum. 

— Dougal MacKenzie? Jamie și-a înălţat sprâncenele surprins. 
Da, probabil că nu ar strica, dar... 

— Nu ar strica? Omule, n-ai auzit? MacKenzie e nou băiat de 
casă al prinţului Charles. 

Simon s-a lăsat pe spătarul scaunului, privind batjocoritor 
spre nepotul său. 

— Pentru ce? am întrebat. Ce naiba a făcut? 

Dougal adusese două sute cincizeci de soldaţi să lupte pentru 
cauza Stuarzilor, dar mai erau și alte căpetenii de clan care 
aduseseră contribuţii mai importante. 

— Zece mii de lire, a spus Simon, savurând cuvintele în timp 
ce le rostea. Zece mii de lire din argintul cel mai bun, Dougal 
MacKenzie le-a depus la picioarele suveranului său. Și n-o să 
prindă rău deloc, a spus el pe un ton relaxat, renunțând la 
poziţia tolănită. Cameron tocmai îmi spunea că Charles a 
cheltuit și ultimii bani din Spania și al dracului de puţini vin de la 
susținătorii englezi pe care contase. Cele zece mii ale lui Dougal 
îi vor asigura armatei arme și mâncare câteva săptămâni cel 
puţin și, cu noroc, până atunci va obţine mai mult din Franţa. 

În cele din urmă, dându-și seama că nesăbuitul său văr făcea 
o treabă excelentă în a-i ţine ocupați pe englezi, Ludovic 
încuviințase cu strângere de inimă să îi mai arunce niște bani. 
Dar mai aveau mult de așteptat. 

M-am uitat cu ochi mari spre Jamie care mă privea cu aceeași 
uimire. De unde Dumnezeu făcuse rost Dougal MacKenzie de 
zece mii de lire? Deodată mi-am amintit unde auzisem suma 
aceea menţionată înainte - în groapa hoţilor la Cranesmuir, 
unde îmi petrecusem trei zile și trei nopţi nesfârșite, așteptând 
procesul sub acuzaţia de vrăjitorie. 

— Geillis Duncan! am exclamat. 

Simţeam un fior rece amintindu-mi acea conversaţie purtată 
în bezna de smoală a gropii murdare, tovarășa mea fiind doar o 
voce în întuneric. Focul din salon răspândea căldură, dar mi-am 
strâns mantia pe mine. 

„— Am reușit să pun deoparte aproape zece mii de lire” 
spusese  Geillis, lăudându-se cu furturile realizate prin 
falsificarea semnăturii răposatului ei soţ. Arthur Duncan, pe care 
îl ucisese cu otravă, fusese perceptor fiscal al comitatului. „Zece 
mii de lire pentru cauza iacobită. Când va izbucni răscoala, voi 
ști că am dat o mână de ajutor.” 

— Ea i-a furat, am spus, simțind cum îmi tremură mâinile 
când mă gândeam la Geillis Duncan, condamnată pentru 
vrăjitorie, trimisă la o moarte cruntă sub crengile frasinului. 

Geillis Duncan, care scăpase de moarte doar atât cât să dea 
naștere copilului pe care îl avea cu iubitul ei - Dougal 
MacKenzie. 

— Ea i-a furat și i-a dat lui Dougal. Ori el i-a luat de la ea. Nu 
mai știe nimeni acum. 

Agitată, m-am ridicat și am început să umblu încoace și-ncolo 
prin faţa căminului. 

— Ticălosul! am spus. Asta făcea la Paris în urmă cu doi ani! 

— Ce? 

Jamie mă privea încruntat, Simon se holba cu gura deschisă. 

— ÎI vizita pe Charles Stuart. A venit să vadă dacă Charles 
chiar plănuia o rebeliune. Poate i-a promis bani atunci, poate 
chiar asta l-a încurajat pe Charles să riște venind în Scoţia - 
promisiunea banilor lui Geillis Duncan. Dar Dougal nu îi putea da 
lui Charles banii pe faţă cât timp Colum era în viaţă. Colum ar fi 
pus întrebări, era un om mult prea onest pentru a se folosi de 
niște bani furati, indiferent cine îi fura. 

— Înţeleg, a încuviinţat Jamie cu pleoapele coborâte gânditor. 
Dar acum Colum e mort, a spus el încet. Și Dougal MacKenzie e 
favoritul prinţului. 

— Ceea ce e foarte bine pentru tine, după cum tot spun, a 
intervenit Simon, nerăbdător să vorbească despre oameni pe 
care nu îi cunoștea și despre lucruri pe care le înțelegea doar pe 
jumătate. Du-te și găsește-l, probabil e la cârciuma World's End 
la ora asta. 

— Crezi că va pune o vorbă pentru tine pe lângă prinţ? l-am 
întrebat îngrijorată pe Jamie. 

Dougal fusese tatăl adoptiv al lui Jamie o vreme, însă relaţia 
lor avusese suișuri și coborâșuri. Dougal poate nu dorea să-și 
riște noua poziţie dobândită pe lângă prinţ vorbindu-i despre o 
ceată de lași și dezertori. Vulpoiul tânăr poate nu avea anii 
tatălui său, dar moștenise perspicacitatea acestuia. Sprâncenele 
groase și negre s-au ridicat. 

— MacKenzie încă vrea moșia de la Lallybroch, nu? Dacă el 
crede că tata și cu mine avem de gând să revendicăm pământul 
tău, va fi mai mult decât dornic să te ajute să-ţi recapeţi 
oamenii, nu? L-ar costa mult mai mult să se lupte cu noi decât 
să aibă de-a face cu tine, odată încheiat războiul. 

A înclinat capul, mușcându-și vesel buza de sus și cugetând la 
întorsăturile situaţiei. 

— Eu o să mă duc să îi flutur o copie a listei tatei pe sub nas 
înainte să te duci tu să vorbești cu el. Pe urmă intri tu și îi spui 
că mai degrabă mă vezi în iad decât să mă lași să-ţi iau oamenii. 

Apoi mergem împreună la Stirling, a încheiat el, rânjind 
complice spre Jamie. 

— Intotdeauna am crezut că trebuie să fie vreun motiv pentru 
care „scoţian” rimează cu „politician”, am remarcat. 

— Poftim? 

Ambii bărbaţi și-au ridicat privirea spre mine, nedumeriți. 

— Nu contează, am spus, dând din cap. Ce naște din pisică 
șoareci mănâncă. 

e 

Am rămas în Edinburgh în timp ce Jamie și unchii săi rivali au 
plecat spre Stirling pentru a îndrepta lucrurile cu prinţul. În 
aceste împrejurări, nu puteam rămâne în castelul de la 
Holyrood, ci am găsit o gazdă pe una dintre ulițele de deasupra 
Canongateului. Era o cameră mică, rece și înghesuită, dar nu îmi 
petreceam prea mult timp în ea. 

Prizonierii din Tolbooth nu puteau ieși, însă nimic nu îi 
împiedica pe vizitatori să intre. Fergus și cu mine mergeam 
zilnic la închisoare și câţiva bănuţi strecuraţi discret paznicilor 
îmi permiteau să le duc mâncare și tot felul de leacuri bărbaţilor 
de la Lallybroch. Teoretic, nu mi se permitea să discut personal 
cu prizonierii, dar, din nou, sistemul devenea ceva mai alunecos, 
atunci când era uns puţin și am reușit să vorbesc de câteva ori 
între patru ochi cu Ross fierarul. 

— A fost vina mea, doamnă, mi-a spus el când a dat cu ochii 
de mine, prima dată când l-am văzut. Trebuia să îmi treacă prin 
minte să îi conving pe oameni să plece în grupuri mici de trei 
sau patru, nu cu toții laolaltă. Mi-a fost teamă că ne pierdem unii 
de alţii. Cei mai mulţi dintre ei nu au fost plecaţi până acum mai 
departe de zece kilometri de casă. 

— Nu trebuie să te învinovățești, l-am liniștit. Din câte am 
auzit, a fost doar ghinion că v-au prins. Nu-ţi face griji, Jamie a 
plecat la Stirling să discute cu lnălţimea Sa. Vă va scoate de aici 
cât de curând. 

A încuviinţat din cap, netezindu-și obosit o șuviţă de păr. Era 
murdar și mult slăbit faţă de meșteșugarul solid și robust care 
fusese cu câteva luni în urmă. Totuși, mi-a zâmbit și mi-a 
multumit pentru mâncare. 

— Ne prinde bine, a spus el sincer. Noi primim mai mult lături. 
Credețţi..., a început șovăind. Credeţi că aţi putea să ne aduceți 

câteva pături, doamnă? Nu aș îndrăzni, doar că patru dintre 
oameni au răcit și... 

— Mă descurc eu, am spus. 

Am ieșit de la închisoare întrebându-mă cum anume mă voi 
descurca. Deși cele mai multe trupe plecaseră spre sud pentru a 
invada Anglia, Edinburghul era încă un oraș ocupat. Cu soldați, 
cu lorzi, cu gură-cască strecurându-se constant în și din oraș, 
mărfurile de orice soi erau scumpe și puţine. Puteai găsi pături 
și haine călduroase, însă costau mult și eu mai aveam exact 
zece șilingi în buzunar. 

In Edinburgh era un bancher, un anume domn Waterford, care 
se ocupase în trecut de unele afaceri și investiţii ale Lallybroch- 
ului, dar Jamie își mutase toate fondurile din bancă în urmă cu 
câteva luni, de teamă că banii ar putea fi confiscaţi de Coroană. 
Banii fuseseră transformați în aur și o parte din el fusese trimis 
spre păstrare lui Jared în Franţa, restul fiind ascuns în conac. În 
acel moment nu aveam acces la niciun fond. 

M-am oprit pe stradă să mă gândesc, trecătorii strecurându- 
se pe lângă mine pe caldarâm. Chiar dacă nu aveam bani, tot 
îmi rămâneau câteva lucruri de valoare. Cristalul pe care mi-l 
dăduse Raymond în Paris - deși cristalul în sine nu valora cine 
știe ce, montura în aur și lanţul erau preţioase. Verighetele mele 
- nu, nu voiam să mă despart de ele nici măcar temporar. Dar 
perlele... am pipăit în buzunar să verific dacă șiragul de perle pe 
care mi-l dăruise Jamie în ziua nunţii noastre mai era în 
siguranţă în cusătura fustei mele. 

Era. Perle de apă, mici și neregulate. Le simțeam tari și 
alunecoase sub degete. Nu erau la fel de scumpe ca perlele 
orientale, dar alcătuiau un șirag frumos, cu cercuri mici din aur 
filigranat intercalate. Îi aparținuse mamei lui Jamie. M-am gândit 
că ei i-ar fi plăcut să-l vadă folosit pentru a-i ajuta pe oamenii 
săi. 

e 

— Cinci lire, am spus cu fermitate. Face zece și aș putea 
obţine șase pe ele, dacă aș urca dealul până la cealaltă prăvălie. 

Nu aveam idee dacă era adevărat sau nu și am întins 
degetele prefăcându-mă că ridic șiragul de pe tejghea și mă 
pregătesc să plec. Cămătarul, domnul Samuels, a așezat iute 
mâna peste șirag, nerăbdarea lui făcându-mă să înţeleg că ar fi 
trebuit să îi cer de la bun început șase lire. 

— Trei lire și zece penny, atunci, a spus el. Îmi sărăcesc 
familia ca să-ţi ofer banii ăștia, dar pentru o doamnă fină ca 
dumneata... 

Clopoţelul de deasupra intrării a scos un clinchet în spatele 
meu când ușa s-a deschis și pași timizi s-au auzit pe podeaua de 
lemn tocită a prăvăliei. 

— Mă scuzaţi, a început o voce de fată și m-am întors pe 
călcâie, uitând de colierul de perle, pentru a vedea umbra lămpii 
cămătarului căzând peste chipul lui Mary Hawkins. Crescuse în 
decursul ultimului an și se mai împlinise. Gesturile ei vădeau o 
nouă maturitate și demnitate, dar era încă foarte tânără. A clipit 
nedumerită, apoi s-a aruncat asupra mea cu un strigăt de 
bucurie, gulerul ei de blană gâdilându-mi nasul când m-a 
îmbrățișat strâns. 

— Ce faci aici? am întrebat, desprinzându-mă în cele din urmă 
din brațele ei. 

— Sora tatălui meu locuiește aici, a răspuns ea. Eu s-stau cu 
ea. Sau vrei să mă întrebi de ce mă aflu aici? 

A făcut un gest spre prăvălia întunecată și murdară a 
domnului Samuels. 

— Păi, și asta, am spus. Dar asta mai poate aștepta puţin. 

M-am întors spre cămătar. 

— Patru lire și șase penny sau urc dealul, i-am spus. Hai, 
hotărâște-te, că mă grabesc. 

Mormăind pe sub mustață, domnul Samuels a întins braţul 
sub tejghea să ia caseta cu bani, în timp ce eu m-am întors spre 
Mary. 

— Trebuie să cumpăr niște pături. Poţi veni cu mine? 

A aruncat o privire afară, unde un bărbat scund, în livrea de 
valet, stătea lângă ușă, în mod evident așteptând-o. 

— Da, dacă vii și dumneata cu mine pe urmă. O, Claire, mă 
bucur atât de mult să te văd! 

— Mi-a trimis un mesaj, mi-a destăinuit Mary în timp ce 
coboram dealul. Alex. Un prieten mi-a adus scrisoarea lui. 

Chipul îi strălucea când îi pronunţa numele, însă am băgat de 
seamă și cuta subţire dintre sprâncene. 

— Când am aflat că e la Edinburgh, l-am c-convins pe tata să 
mă trimită să o vizitez pe mătușa Mildred. Nu i-a păsat, a spus 
ea cu amărăciune. Îi f-făcea rău să se uite la mine, după ce s-a 
întâmplat la Paris. Era fericit să mă scoată din casa lui. 

— Deci l-ai văzut pe Alex? am întrebat. 

Mă întrebam cum se mai simte tânărul de când îl văzusem 
ultima dată. De asemenea mă întrebam cum găsise curajul să îi 
scrie lui Mary. 

— Da. El nu mi-a cerut să vin, a adăugat ea repede. Am v- 
venit din proprie iniţiativă. 

A ridicat curajoasă capul, dar am simţit un mic tremur când a 
spus: 

— El nu mi-ar fi scris, dar s-a gândit că e pe moarte și voia să 
știu... să știu... 

l-am cuprins umerii cu braţul și am dus-o repede într-un loc 
ferit, departe de îmbulzeala de pe stradă. 

— Este în regulă, i-am spus, mângâind-o ușor, neputincioasă, 
știind că nimic din ce îi spuneam nu o putea consola. Ai venit și 
l-ai văzut și asta e cel mai important. 

A încuviinţat din cap și și-a suflat nasul. 

— Da, a spus ea în cele din urmă cu glasul răgușit. Am avut... 
două luni. Îmi spun întruna că asta e mai mult decât au 
vreodată cei mai mulţi dintre oameni, două luni de fericire... dar 
am pierdut atât de mult timp pe care l-am fi putut avea și...nue 
îndeajuns. Claire, nu e îndeajuns! 

— Nu, am spus încet. O viaţă întreagă nu e îndeajuns pentru o 
asemenea iubire. 

Simţind deodată o strângere de inimă, m-am întrebat unde e 
Jamie și cum se descurcă. Mary, acum ceva mai liniștită, m-a 
prins de mânecă. 

— Claire, poţi veni cu mine să-l vezi? Știu că nu poţi f-face 
mare lucru... 

Vocea i s-a frânt, dar s-a stăpânit cu un efort vizibil. 

— Dar poate l-ai putea... ajuta. 

M-a văzut privindu-l pe valetul care stătea impasibil în capătul 
străzii, fără să se sinchisească de lumea care trecea pe lângă el. 

— ÎI plătesc, a spus ea simplu. Mătușa mea crede că plec la 
plimbare în fiecare după-amiază. Vii cu mine? 

— Da, desigur. 

Am aruncat o privire printre clădirile înalte, să văd unde era 
soarele peste dealurile din afara orașului. Se întuneca într-o oră; 
voiam ca păturile să ajungă la oamenii din închisoare înainte ca 
noaptea să răcească și mai mult zidurile umede din Tolbooth. M- 
am hotărât pe loc și m-am întors spre Fergus, care stătea 

cuminte lângă mine, privind-o pe Mary curios. Se înapoiase la 
Edinburgh cu restul bărbaţilor de la Lallybroch, scăpase de 
închisoare în virtutea cetăţeniei sale franceze și supravieţuise cu 
greu, revenind la ocupaţia sa obișnuită. Il găsisem rătăcind pe 
străzi în apropiere de Tolbooth, unde ducea câte ceva de 
mâncare tovarășilor săi închiși. 

— la banii ăștia, i-am spus, întinzându-i punga mea, și 
găsește-l pe Murtagh. Spune-i să cumpere câte pături poate și 
să vadă cum ajung la portarul de la Tolbooth. Lui i-am dat deja 
bani, dar mai păstraţi câţiva șilingi de rezervă, pentru orice 
eventualitate. 

— Dar madame, a protestat el. l-am promis stăpânului că nu 
te las singură. 

— Stăpânul nu e aici, am răspuns ferm, dar eu sunt. Du-te, 
Fergus. 

S-a uitat când la mine, când la Mary, evident înțelegând că ea 
era o amenințare mai mică pentru mine decât era furia mea 
pentru el, și a plecat dând din umeri și bombănind în franceză 
despre cât de încăpăţânate sunt femeile. 

e 

Cămăruţa de la ultimul etaj al cladirii se schimbase simţitor 
de la ultima mea vizită. În primul rând era curată, cu fiecare 
suprafaţă orizontală sclipind lustruită. Într-un dulăpior era 
mâncare, pe pat se vedea o plapumă din puf și tot felul de 
lucruri mărunte sporeau confortul bolnavului. Mary îmi 
destăinuise pe drum că amanetase discret bijuteriile mamei 
sale, pentru a se asigura că Alex Randall era cât mai bine îngrijit 
cu banii pe care îi obținuse. 

Banii nu puteau face orice, dar chipul lui Alex a strălucit ca 
flacăra unei lumânări când Mary a intrat pe ușă, urmele bolii 
dispărând pentru o clipă. 

— Am adus-o pe Claire, dragul meu. 

Mary și-a lăsat mantia neglijent pe un scaun și a 
îngenuncheat lângă el, luându-i mâinile firave, cu vene albastre 
pronunţate, într-ale ei. 

— Doamnă Fraser, a spus el cu voce slabă și întretăiată, 
zâmbindu-mi. E plăcut să văd din nou un chip prietenos. 

— Da, este. 

l-am zâmbit, observând fără să vreau pulsul rapid și tremurat 
vizibil pe sub pielea gâtului și transparenţa tenului. Ochii căprui 

erau blânzi și plini de căldură, adunând în ei aproape toată viaţa 
din trupul slăbit. 

Cum nu aveam medicamente, nu puteam face nimic pentru 
el, dar l-am examinat cu atenţie și pe urmă l-am învelit 
confortabil cu plapuma. Buzele i se învineţțiseră ușor de la 
efortul minor pe care îl făcuse în timpul consultațţiei. 

Mi-am ascuns îngrijorarea față de starea lui de sănătate și i- 
am promis că voi reveni a doua zi cu niște leacuri care să-l ajute 
să doarmă mai bine. Abia îmi auzea vorbele; întreaga lui atenţie 
era îndreptată spre Mary, care stătea îngrijorată lângă el, 
ținându-i mâna. Am văzut-o aruncând o privire spre fereastră, 
acolo unde lumina se stingea iute și i-am înțeles neliniștea: 
trebuia să se întoarcă acasă la mătușa ei înainte de căderea 
nopții. 

— Păi, eu plec, i-am spus lui Alex, retrăgându-mă cât de 
discret puteam, pentru a le lăsa câteva momente preţioase pe 
care să le petreacă împreună. 

Alex a privit de la mine spre Mary, apoi mi-a zâmbit cu 
recunoștință. 

— Dumnezeu să te binecuvânteze, doamnă Fraser, a spus el. 

— Ne vedem mâine, am spus și am plecat, sperând că voi 
apuca să-l mai văd. 

e 

În următoarele zile am fost ocupată. Armele oamenilor 
fuseseră confiscate, desigur, atunci când fuseseră arestați, și 
am încercat să recuperez cât am putut, intimidând și 
amenințând, mituind și fermecând unde era nevoie. Am 
amanetat două broșe pe care mi le dăruise Jared la plecare și 
am cumpărat suficientă mâncare pentru a mă asigura că 
bărbații de la Lallybroch mâncau la fel ca toți soldații, oricât de 
sărăcăcioasă ar fi fost mâncarea. 

Am reușit să-i conving pe paznici să mă lase să intru în celule 
și mi-am petrecut o vreme îngrijind prizonierii, ale căror boli 
variau de la scorbut și malnutriţia generalizată, comună în 
perioada iernii, până la răni de la încălțăminte, degerături, 
artrită și o varietate de probleme respiratorii. 

Am trecut pe la căpeteniile și lorzii aflaţi încă în Edinburgh - 
nu mulţi - care îl puteau ajuta pe Jamie, dacă vizita lui la Stirling 
avea să eșueze. Nu credeam că va eșua, dar mi se părea 
înțelept să îmi iau măsuri de precauție. 


VP - 810 


Și pe lângă celelalte activităţi, îmi făceam timp să îl vizitez pe 
Alex Randall o dată pe zi. Mă străduiam să mă duc la el 
dimineaţa, pentru a nu-i lua din timpul petrecut cu Mary. Alex 
dormea puțin și prost, în consecinţă, era obosit și abătut 
dimineaţa, fără chef de vorbă, dar întotdeauna îmi zâmbea când 
ajungeam. li dădeam un amestec de mentă cu lavandă, cu 
câteva picături de sirop de mac, care îl adâncea în somn câteva 
ore, pentru a putea fi treaz când sosea Mary după-amiaza. 

În afară de mine și de Mary, nu mai văzusem alţi vizitatori în 
cămăruța lui. Așa că am rămas surprinsă când, urcând scările 
într-o dimineaţă, am auzit voci în spatele ușii închise. 

Am bătut o dată, scurt, după cum convenisem, și am intrat. 
Jonathan Randall stătea pe pat, lângă fratele său, îmbrăcat în 
uniforma de căpitan, cu roșu și cafeniu. S-a ridicat când m-a 
văzut și a făcut o plecăciune regulamentară, cu chipul lipsit de 
expresie. 

— Doamnă, a spus el. 

— Căpitane, am răspuns. 

Apoi am rămas în picioare în mijlocul camerei, stânjeniţi, 
privindu-ne, fiecare dorind să plece cât mai departe de acolo. 

— Johnny, a spus vocea răgușită a lui Alex din pat. 

Mi s-a părut că deslușesc o notă de rugăminte, dar și una 
poruncitoare, iar fratele său a dat iritat din umeri auzindu-l. 

— Fratele meu m-a chemat pentru a vă da o veste, a spus el 
strângând din buze. 

In această dimineaţă nu purta perucă și, cu părul întunecat 
strâns la spate, semăna izbitor cu fratele său. Alex, palid și 
slăbit cum era, părea fantoma lui Jonathan. 

— Dumneata și domnul Fraser aţi fost buni cu Mary, a spus 
Alex, întorcându-se pe o parte pentru a privi spre mine. Și cu 
mine. Eu... știam de învoiala pe care ați făcut-o cu fratele meu - 
obrajii lui s-au îmbujorat foarte puţin dar știu de asemenea și ce 
aţi făcut dumneavoastră și soţul dumneavoastră pentru Mary... 
la Paris. 

Și-a umezit cu limba buzele, uscate și crăpate din cauza 
căldurii constante din cameră. 

— Cred că ar trebui să auziţi veștile pe care le-a adus Johnny 
de la castel ieri. 

Jack Randall m-a privit cu antipatie, dar cuvântul era cuvânt. 

— Hawley i-a luat locul lui Cope, după cum ţi-am spus că o va 
face, a zis el. Hawley nu are un mare talent de conducător, însă 
are o încredere oarbă în oamenii de sub comanda sa. Dacă asta 
îi dă mai multe șanse decât tunurile lui Cope..., a ridicat din 
umeri nervos. În fine, generalul Hawley a primit ordin să plece în 
nord pentru a recuceri castelul Stirling. 

— Adevărat? am întrebat. Ştii ce trupe are? 

Randall a încuviințat scurt din cap. 

— În acest moment are opt mii de soldaţi, o mie trei sute 
dintre ei călare. De asemenea așteaptă de la o zi la alta sosirea 
a cinci mii de hessieni?*. Am auzit că șeful clanului Campbell 
trimite o mie de oameni să se alăture fortelor lui Hawley, a 
adăugat el încruntându-se, pe gânduri, dar nu pot spune dacă 
informaţia e de încredere, scoțienii par să fie foarte imprevizibili. 

— Înţeleg. 

Asta era grav; armata scoțiană avea în acest moment între 
șase și șapte mii de oameni. Împotriva lui Hawley, lăsând la o 
parte întăririle așteptate, se putea descurca. Dar să aștepte 
până la sosirea hessienilor și a oamenilor lui Campbell însemna 
nebunie curată, fără a mai pune la socoteală faptul că talentele 
de luptători ale scoţienilor se potriveau mai bine atacului decât 
defensivei. Aceste vești trebuiau comunicate lordului George 
Murray fără întârziere. 

Vocea lui Jack Randall m-a trezit la realitate. 

— O zi bună, doamnă, mi s-a adresat protocolar ca de obicei 
și pe trăsăturile lui frumoase și împietrite nu se vedea nici urmă 
de umanitate când a făcut o plecăciune spre mine și a plecat. 

— Îţi mulţumesc, i-am spus lui Alex Randall, așteptându-l pe 
Jonathan să coboare scările lungi și întortocheate înainte de a 
pleca și eu. Îți sunt foarte recunoscătoare. 

A înclinat capul. Umbrele de sub pleoapele lui erau 
pronunţate; o altă noapte albă. 

— Cu plăcere, a răspuns el cu simplitate. Presupun că doriţi 
să-mi lăsaţi nişte doctorii. Îmi închipui că va trece o vreme până 
când vă voi revedea. 

Am încremenit, uluită de presupunerea lui că voi pleca eu 
însămi la Stirling. Fiecare fibră a fiinţei mele îmi striga să mă 
duc, însă trebuia să mă gândesc și la bărbaţii închiși în Tolbooth. 


23 Mercenari germani angajaţi de guvernul englez pentru diverse conflicte din secolul 
al XVIII-lea. (n. tr.). 

— Nu știu, am spus. Dar da, îţi voi lăsa doctorii. 
e 

Am mers agale până în camera mea, cu mintea fierbând de 
calcule. Evident, trebuia să-i trimit vorbă lui Jamie imediat. 
Murtagh va trebui să plece, probabil. Jamie o să dea crezare 
veștilor, desigur, dacă îi voi scrie un bilet. Dar îi putea el 
convinge pe lordul George, pe ducele de Perth și pe ceilalți 
comandanți ai armatei? 

Nu îi puteam spune de unde aflasem această informație, așa 
că vor fi dispuși comandanții să creadă cuvântul scris și 
nedovedit al unei femei? Chiar și cuvântul unei femei despre 
care se credea că posedă puteri supranaturale? Deodată gândul 
mi-a zburat spre Maisri și m-am înfiorat. E un blestem, spusese 
ea. Da, dar aveam de ales? Singura mea putere e puterea de a 
nu spune ce știu. Aveam și eu această putere, dar nu 
îndrăzneam să risc a mă folosi de ea. 

Spre surpriza mea, ușa camerei mele era deschisă și 
dinăuntru se auzeau zângăneli și bubuituri. Depozitasem armele 
recuperate sub pat, iar săbiile și diversele arme albe le 
stivuisem lângă sobă după ce spaţiul de sub pat se umpluse, 
până când nu mai rămăsese loc pe podea, cu excepţia unui 
pătrat unde Fergus își întinsese păturile. 

M-am oprit pe scară, uluită de scena pe care o vedeam prin 
ușa deschisă deasupra. Murtagh, stând pe pat, supraveghea 
cum împărţirea armelor de către bărbaţii care umpleau camera 
până la refuz - bărbaţii de la Lallybroch. 

— Madame! 

M-am răsucit și l-am văzut pe Fergus lângă mine, radiind de 
fericire, cu chipul palid luminat de un zâmbet ce-i dădea la 
iveală dinţii drepți și egali. 

— Madame! Nu e minunat? Milord a primit graţierea soldaților 
- un mesager a venit în dimineaţa aceasta de la Stirling, cu 
ordin să elibereze oamenii și am fost chemaţi toţi la Stirling! 

L-am îmbrățișat, surâzând și eu cu gura până la urechi. 

— E minunat, Fergus. 

Câţiva dintre bărbaţi m-au văzut și s-au întors spre mine, 
zâmbind și trăgându-i de mânecă pe ceilalţi. Un aer de bucurie 
și entuziasm a umplut odaia. Murtagh, cocoţat pe pat precum 
Regele Piticilor pe un broscoi, m-a văzut și a zâmbit - o expresie 

care îl făcea aproape de nerecunoscut, atât de mult îi schimba 
trăsăturile feței. 

— Domnul Murtagh îi va conduce pe oameni la Stirling? a 
întrebat Fergus. 

Primise un jungher ori o sabie scurtă, drept partea sa din 
arsenal, și acum se antrena în timp ce vorbea. 

L-am privit pe Murtagh și am clătinat din cap. La urma 
urmelor, mi-am spus în sinea mea, dacă Jenny Cameron putea 
conduce armata fratelui său la Glenfinnan, puteam și eu să 
conduc trupele soțului meu până la Stirling. Și să văd eu atunci 
dacă lordul George și Înălțimea Sa vor îndrăzni să ignore veștile 
pe care le aduceam. 

— Nu, am spus. Eu îi voi conduce. 


|43. Falkirk 


Simţeam oamenii aproape, cu toții în jurul meu în întuneric. 
Alături de mine mergea un cimpoier; îi auzeam scârțâitul 
burdufului sub braţ și vedeam conturul fluierelor ieșind în spate. 
Se mișcau odată cu el, astfel încât îţi dădea impresia că duce în 
brațe un mic animal care se zbătea slab. 

II cunoșteam, era un bărbat pe nume Labhriunn Maclan. 
Cimpoaiele clanurilor cântau pe rând pentru a vesti zorile la 
Stirling, plimbate dintr-o parte în alta a taberei cu pasul măsurat 
al cimpoierului, astfel încât șuieratul fluierelor se lovea de 
corturile subţiri, chemându-i pe toți cei dinăuntru la bătălia zilei 
care începea. 

Seara, ieșea un singur cimpoier, care mergea agale în jurul 
taberei și toţi se opreau să asculte, vocile amuţind și strălucirea 
apusului stingându-se pe pânza corturilor. Notele înalte, 
fluierate ale muzicii solemne stingeau umbrele de pe câmpie și 
când cimpoiul înceta, noaptea se instala. 

Seara sau dimineaţa, Labhriunn Maclan cânta cu ochii închiși, 
cu pași siguri și rari, înainte și înapoi prin tabără, cu braţele 
strânse pe burduf și degetele alergând pe găurile fluierelor. În 
ciuda frigului, stăteam uneori să privesc seara, lăsând sunetul 
să-mi pătrundă în inimă. Maclan înainta ignorând pe toată 

lumea din jurul lui, întorcându-se pe vârfuri, lăsându-și 
preaplinul sufletului să se reverse prin cântec. 

Există  cimpoaie mici irlandeze, folosite în interior, și 
cimpoaiele mari nordice pentru deșteptare, pentru a chema 
clanurile la ordine și pentru a îndemna soldații în bătălie. Maclan 
cânta la un cimpoi nordic, pășind înainte și înapoi cu ochii strâns 
închiși. 

Într-o seară, după ce a terminat de cântat, m-am ridicat de pe 
scaun, am așteptat în timp ce el scotea tot aerul din burduf cu 
un plâns agonizant și mi-am potrivit pasul lângă al lui când a 
intrat prin poarta Stirling cu o înclinare a capului spre paznic. 

— Seara bună, doamnă! mi-a zis. 

Vocea îi era blândă, iar ochii, acum deschişi, păreau îmblânziţi 
de farmecul netulburat al cântecului încă stăruind în sufletul 
său. 

— Bună seara, Maclan, am spus. Mă întrebam, Maclan, de ce 
cânţi dumneata cu ochii strâns închiși? 

A zâmbit și s-a scărpinat pe cap, dar a răspuns destul de 
repede. 

— Cred ca e din cauza ca am învăţat să cânt de la bunicul 
meu, și el era orb. Când cânt, îl văd întotdeauna cum pășește pe 
plajă cu barba în vânt și ochii orbi închiși ca să nu-i intre nisip în 
ei, ascultând sunetul cimpoaielor ce coboară spre el de pe 
stâncile de la marginea mării și știind în ce loc se află în 
plimbarea lui. 

— Deci dumneata îl vezi și cânţi de asemenea spre stânci și 
spre mare? De unde vii, Maclan? am întrebat. 

Avea voce joasă și mai vibrantă decât a majorităţii scoţienilor 
din Highlands. 

— Din Shetlands, doamnă, a spus el, făcând ultimul cuvânt să 
sune aproape ca „Zetlands”. Departe tare de aici. 

A zâmbit din nou și a făcut o plecăciune spre mine când ne- 
am apropiat de camerele invitaţilor, unde ni se despărţeau 
drumurile. 

— Dar mă gândesc că dumneata, doamnă, trebuie să vii și 
mai de departe. 

— Asta e adevărat, am răspuns. Noapte bună, Maclan. 

e 

Mai târziu în acea săptămână mă întrebam dacă talentul lui 

de a cânta fără să vadă îl va ajuta aici, în întuneric. Un batalion 

mare de oameni în mișcare face destul zgomot, oricât de încet 
merge, dar mă gândeam că ecourile pe care le stârneau vor fi 
copleșite de mugetul vântului ce se înteţea. Noaptea era lipsită 
de lună, dar cerul era luminat de nori și o lapoviță îngheţată 
cădea din cer, pișcându-mi obrajii. Bărbaţii din armata 
scoţienilor înaintau pe câmp în grupuri mici de câte zece sau 
douăzeci, arătând de la depărtare ca niște movile ce răsăreau 
pe neașteptate din pământ ici și colo sau ca niște pâlcuri de 
zade și arini ce se mișcau prin întuneric. Veștile mele nu au 
rămas neconfirmate. Și spionii lui Ewan Cameron au raportat 
despre mișcările lui Hawley, așa că armata scoțiană mărșăluia 
acum să-l întâlnească, undeva la sud de Stirling Castle. 

Jamie renunţase să mă mai roage să mă întorc. Îi promisesem 
că voi sta deoparte, dar, dacă urma să aibă loc o luptă, doctorii 
militari trebuiau să fie prin preajmă. A ridicat brusc capul și mi- 
am dat seama că era atent la oamenii lui și la ce se întâmpla în 
față. Pe Donas, stătea suficient de sus încât să fie vizibil ca o 
umbră, chiar și în întuneric. A ridicat un braţ și două umbre mai 
mici s-au desprins din masa mișcătoare și au venit lângă calul 
său. A urmat o discuţie în șoaptă, apoi Jamie s-a îndreptat în șa 
și s-au întors spre mine. 

— Cercetașii spun că am fost văzuţi. Gărzile englezilor au 
zburat spre Callendar House să îl avertizeze pe generalul 
Hawley. Nu ar trebui să mai așteptăm; îmi iau oamenii și ocolesc 
până dincolo de trupele lui Dougal, spre capătul îndepărtat al 
dealului Falkirk. Noi vom ataca din spate în timp ce oamenii lui 
MacKenzie vin dinspre răsărit. Pe deal, în stânga ta, eo 
bisericuţă, cam la patru sute de metri. Acela e refugiul tău, 
englezoaico. Pleacă spre el acum și rămâi acolo. 

A bâjbâit după braţul meu în întuneric, l-a găsit și l-a strâns 
uşor. 

— Voi veni după tine când voi putea ori îl voi trimite pe 
Murtagh, dacă nu pot eu. Dacă lucrurile merg prost, intră în 
biserică și adăpostește-te acolo. E cea mai bună soluţie care îmi 
vine în minte. 

— Nu-ţi face griji în privinţa mea, am spus. 

Buzele îmi erau reci și speram că vocea mea nu suna la fel de 
slabă cum mă simţeam eu. Mi-am înghiţit următoarele cuvintele 
care erau „fii cu băgare de seamă” și m-am mulțumit să-i ating 

fugar obrazul rece ca metalul și o șuviță de păr, rece și netedă 
ca o blană de cerb. 

Am luat-o în stânga, croindu-mi încet drum printre bărbaţii 
care veneau din sens opus. Calul era agitat, scutura din cap, 
fornăia și se smucea sub mine. Am tras scurt de hăţuri, cum mă 
învățase Jamie, și l-am strunit până când pământul s-a înălțat 
sub copitele lui. Am mai privit o dată în urmă, dar Jamie 
dispăruse în noapte și aveam nevoie de întreaga atenţie pentru 
a găsi biserica în beznă. 

Era o clădire foarte mică, din piatră, cu acoperiș de stuf, 
ghemuită într-o adâncitură a dealului ca un animal înfricoșat. 
Am simţit o legătură puternică între noi. Focurile de veghe ale 
englezilor erau vizibile de aici, sclipind prin lapoviţă, și auzeam 
strigăte în depărtare - dar nu puteam spune dacă aparțineau 
scoţienilor sau englezilor. 

Apoi au început cimpoaiele, un sunet ascuţit, straniu în 
furtună. Țipete stridente au răsunat nepământean din diverse 
locuri de pe deal. Fiindcă îi văzusem înainte de aproape, mi-i 
imaginam pe cimpoieri suflând în burdufuri, umflându-și 
piepturile cu icnete rapide și buzele vinete lipite pe fluier, 
bâjbâind cu degetele înțepenite de frig să ghideze aerul care 
ieșea. Parcă și simţeam rezistenţa îndărătnică a burdufului de 
piele, ţinut cald și flexibil pe sub tartan, dar lăsându-se greu 
convins să se umple, apoi prinzând brusc viaţă, parte a trupului 
cimpoierului, ca un al treilea plămân, respirând pentru el când 
vântul îi tăia răsuflarea, ca și cum strigătele membrilor clanului 
său din apropiere îl umpleau. 

Strigătul se înteţise acum și ajungea la mine în valuri, după 
cum bătea vântul, purtând cu el rafale învolburate de zloată. Nu 
exista niciun portic pentru adăpost și niciun copac în vârful 
dealului care să mai oprească vântul. Calul meu s-a întors și a 
pus capul în piept, înfruntând vântul, coama biciuindu-i cu 
putere obrajii, aspră din cauza gheții. 

Biserica avea să mă adăpostească de vreme, dar și de 
englezi. Am deschis ușa și am intrat trăgând calul de hăţuri. 

înăuntru era întuneric, singura fereastră acoperită cu piele de 
animal unsă cu ulei părând un petic palid în bezna altarului. Era 
cald, prin contrast cu vremea de afară, dar mirosul de 
transpiraţie stătută făcea aerul irespirabil. Nu existau scaune de 
care calul să se poticnească; nimic cu excepția unui mic chivot 

într-un perete și a altarului propriu-zis. Izbit de miros, calul a 
rămas nemișcat, fornăind și pufnind, însă nu s-a zbuciumat prea 
mult. Fără a-l pierde din ochi, m-am întors la ușă și am scos 
capul afară. 

Nu se vedea ce se petrece pe dealul Falkirk. Scânteile 
focurilor de armă ţâșneau din loc în loc prin întuneric. Auzeam, 
slab și intermitent, clinchetul metalului și bubuitul unei explozii. 
Din când în când mai prindeam și strigătul unui soldat rănit, la 
fel de ascuţit ca și țipătul cimpoiului, diferit de strigătele galice 
ale războinicilor. Și pe urmă vântul se întorcea și nu mai auzeam 
nimic sau mi se părea că aud voci care nu erau nimic altceva 
decât vuietul vântului. 

Fiindcă nu văzusem bătălia de la Prestonpans și eram 
obișnuită cu mișcările greoaie ale armatelor uriașe care foloseau 
tancuri și mortiere, nu-mi imaginasem cât de repede se puteau 
derula lucrurile într-o luptă corp la corp, cu arme mici și ușoare. 

Primul avertisment a fost un strigăt din apropiere. 

— Tulach Ara! 

Asurzită de vânt, nu Îi auzisem venind. 

„Tulach Ara? era strigătul de bătălie al clanului MacKenzie; 
unii dintre soldații lui Dougal fuseseră împinși în direcția 
adăpostului meu. M-am strecurat înăuntru, dar am lăsat ușa 
deschisă, pentru a putea trage cu ochiul afară. 

Un grup mic de bărbaţi urca dealul. Scoţieni, atât după vorbă, 
cât și după înfățișare, tartanele, bărbile și părul fluturând în jurul 
lor, astfel încât arătau ca niște nori întunecaţi pe dealul cu iarbă, 
purtaţi pe deal, în sus, împotriva vântului. 

Am fugit înapoi în biserică atunci când primul dintre ei a 
năvălit prin ușă. Întuneric fiind, nu i-am putut vedea chipul, dar 
i-am recunoscut vocea când s-a lovit de cal. 

— lisuse! 

— Willie! am strigat. Willie Coulter! 

— Sfinte lisuse răstignit pe cruce! Cine-i acolo! 

Nu am apucat să-i răspund, că ușa s-a izbit de perete și alte 
două siluete întunecate s-au năpustit în bisericuță. Speriat de 
gălăgie, calul s-a tras înapoi și a nechezat, dând din copite, fapt 
ce a stârnit strigăte alarmate din partea nou-veniţilor, care 
evident crezuseră clădirea goală și s-au îngrijorat constatând 
contrariul. 

Intrarea altor câtorva bărbaţi nu a făcut altceva decât să 
sporească starea de confuzie și am renunţat la ideea de a 
încerca să îmi liniștesc calul. Nevoită să mă retrag spre spatele 
bisericii, m-am strâns în micul spațiu dintre altar și perete și am 
așteptat ca lucrurile să se liniștească de la sine. 

Și chiar așa părea să se întâmple, când una dintre vocile 
nedeslușite din întuneric s-a ridicat deasupra celorlalte. 

— LINIȘTE! a strigat, pe un ton care nu îngăduia nesupunere. 

Toţi, cu excepţia calului, s-au conformat și odată strigătele 
domolite, chiar și animalul s-a potolit și s-a înghesuit într-un colț, 
fornăind și nechezând cu nemulţumire. 

— Eu sunt MacKenzie de la Leoch, a spus vocea poruncitoare. 
Cine mai este aici? 

— Sunt Geordie, Dougal, și fratele meu cu mine, a răspuns o 
voce din apropiere, pe un ton de profundă ușurate. L-am adus și 
pe Rupert cu noi, e rănit. Hristoase, am crezut că e însuși 
diavolul aici înăuntru! 

— Gordon McLeod de la Ardsmuir, a spus o altă voce pe care 
nu o recunoșteam. 

— Și Ewan Cameron din Kinnoch, a spus un altul. Al cui e 
calul? 

— Al meu, am zis, strecurându-mă precaut afară din spatele 
altarului. 

La auzul vocii mele, oamenii au izbucnit iar, dar Dougal i-a 
oprit din nou, strigând peste vacarm. 

— LINIȘTE, fir-aţi voi să fiţi! Dumneata ești, Claire Fraser? 

— Păi, regina nu e, am răspuns ţâfnos. E și Willie Coulter pe 
aici sau a fost în urmă cu o clipă. Are cineva un amnar? 

— Fără lumină! a spus Dougal. Sunt puţine șanse ca englezii 
să ocolească biserica dacă vin să ne caute, însă nu are rost să le 
atragem atenţia, dacă nu o fac. 

— Prea bine, am spus mușcându-mi buza. Rupert, poţi vorbi? 
Spune ceva ca să știu unde ești. 

Nu știam prea bine ce pot face pentru el în întuneric, nici 
măcar nu știam unde îmi este cufărul cu doctorii. Insă nu-l 
puteam lăsa să sângereze pe podea până murea. 

S-a auzit o tuse urâtă în colţul opus al bisericii și o voce 
răgușită a spus: 

— Aici, domniţă. 

Și a tușit din nou. 

Am înaintat pe bâjbâite, înjurând în barbă. Puteam spune și 
după tonul gâlgâit că tusea aceea prevestea ceva rău, genul de 
rău pentru care cufărul meu cu leacuri era inutil. M-am ghemuit 
și am mers târâș pe ultimii metri, fluturând braţele într-un arc 
larg pentru a simţi ce îmi ieșea în cale. 

Am atins cu braţul un trup cald și o mână mare a prins-o pea 
mea. Trebuia să fie Rupert; îi auzeam respiraţia hăârâită și un 
sunet ca o gâlgâitură. 

— Sunt aici, am spus, bătându-l liniștitor pe ceea ce speram 
să fie o zonă a corpului nedureroasă. Am presupus că așa și era, 
căci a scos un soi de chicotit și și-a arcuit coapsele, apăsându- 
mi mâna în jos cu putere. 

— Mai fă asta o dată, fătuco, și o să uit cu totul de glonţul de 
muschetă, a zis. 

Mi-am tras imediat mâna. 

— Poate ceva mai târziu, am spus iritată. 

Mi-am mutat mâna mai sus, căutându-i pe dibuite capul. Peria 
aspră a bărbii mi-a spus că am ajuns în sfârșit acolo unde 
doream și am pipăit sub smocul des să îi simt pulsul la gât. lute 
și slab, dar destul de constant. Fruntea îi era scăldată în sudori, 
deși avea pielea lipicioasă la atingere. Vârful nasului îi era rece 
când l-am atins ușor, înghețat de frigul de afară. 

— Păcat că nu sunt câine, a spus el, un firicel de râs ieșind 
printre icnete. Nasul rece... ar fi un semn bun. 

— Ar fi un semn mai bun dacă nu ai mai vorbi, am spus. Unde 
te-a lovit glonţul? Nu, nu îmi spune, ia-mi mâna și pune-o pe 
rană... și dacă o pui în altă parte, Rupert MacKenzie, poţi să 
mori aici ca un câine, că meriţi. 

Îi simțeam sub palmă pieptul lat cutremurat de un râs 
înăbușit. Mi-a tras încet mâna sub tartan și am dat la o parte cu 
cealaltă mână stofa care acoperea rana. 

— Gata, am găsit-o, i-am șoptit. 

Simţeam mica ruptură din cămașă, îmbibată cu sânge pe 
margini. Am prins-o cu ambele mâini și am sfâșiat-o. Mi-am 
trecut degetele foarte ușor peste coaste, simțind cum pielea se 
înfioară sub ele, apoi am ajuns la gaura mică lăsată de glont. 
Părea o cavitate foarte mică, în comparaţie cu trupul lui Rupert 
care era un bărbat vânjos. 

— A ieșit pe undeva? l-am întrebat în șoaptă. 

În biserică se lăsase tăcerea, doar calul se foia agitat în colţul 
său. Prin ușa închisă, sunetele bătăliei de afară răzbăteau vag; 
nu se putea spune la ce distanţă erau. 

— Nu, a răspuns el și a tușit din nou. 

Am simţit cum își duce mâna la buze și i-am tras un fald al 
tartanului spre gură. Privirea mi se obișnuise cât de cât cu 
întunericul, dar tot nu vedeam altceva de o formă întunecată pe 
podea, în faţa mea. Dar pentru unele lucruri, atingerea e 
suficientă. Sângerarea era minoră la rana de intrare a glonţului, 
însă bucata de stofă pe care o ţineam la gura lui Rupert s-a 
îmbibat curând cu un lichid cald. 

Glonţul îi trecuse cel puțin printr-un plămân, dacă nu prin 
amândoi, și pieptul i se umplea cu sânge. În această stare putea 
să mai trăiască ore, poate și o zi întreagă, dacă un plămân îi 
rămânea funcţional. Dacă pericardul fusese perforat, avea să 
moară mai repede. Insă doar o operaţie îl putea salva, o 
operaţie pe care eu nu aveam cum s-o fac. 

Am auzit o respiraţie normală în spatele meu și mi-am dat 
seama că cineva venea spre mine pe bâjbâite. Am întins braţul 
și omul cu pricina l-a apucat strâns. Dougal MacKenzie. 

A venit mai aproape de mine și și-a așezat mâna pe trupul 
întins al lui Rupert. 

— Cum e, bărbate? a întrebat el în șoaptă. Poţi merge? 

Îmi ţineam cealaltă mână pe corpul rănitului și l-am simţit 
clătinând din cap drept răspuns. Bărbaţii din biserică începuseră 
să șușotească între ei șoptit. Mâna lui Dougal mi-a apăsat 
umărul. 

— Ai nevoie de ajutor cu el? Cufărul acela mititel? E pe cal? 

Se ridicase înainte să apuc să-i spun că nu era nimic în cufăr 
pentru a-l ajuta pe Rupert. 

Deodată, o pocnitură puternică în altar a amuţit șoaptele și s- 
a auzit o mișcare rapidă în toată biserica, atunci când bărbaţii 
și-au înhățat armele pe care le lăsaseră pe podea. După o altă 
trosnitură și un sunet de pânză sfâșiată, pielea de animal ce 
acoperea fereastra a căzut lăsând să pătrundă frigul, aerul curat 
și câţiva fulgi de zăpadă rotindu-se în aer. 

— Englezoaico! Claire! Ești acolo? 

Vocea joasă de la fereastră m-a făcut să mă ridic în picioare, 
uitând o clipă de Rupert. 

— Jamie! 

În jurul meu s-au auzit exclamaţii de ușurare și clinchetul 
săbiilor și al scuturilor care cădeau. Lumina slabă de afară a 
dispărut o clipă, acoperită de umerii laţi și de capul lui Jamie. A 
sărit sprinten de pe altar, silueta conturându-i-se în dreptul 
ferestrei. 

— Cine e aici? a întrebat el în șoaptă, privind în toate părțile. 
Dougal, tu ești? 

— Da, eu sunt, flăcăule. Nevasta ta și alți câţiva. l-ai văzut pe 
ticăloșii de englezi prin apropiere? 

Jamie a râs scurt. 

— De ce crezi că am intrat prin fereastră? Sunt vreo douăzeci 
la poalele dealului. 

Dougal a icnit, supărat. 

— Ticăloșii care ne-au separat de ceilalţi, sunt convins. 

— Chiar ăia. Ho, mo cridh! Ciamar a tha thu? 

Recunoscând o voce familiară în toiul nebuniei, calul meu și-a 
ridicat botul și a nechezat fericit. 

— Sst, prostuţule! i-a spus Dougal enervat. Vrei să te audă 
englezii? 

— Nu cred că englezii l-ar spânzura, a remarcat blând Jamie. 
lar dacă ţi-e teamă că le dă de veste că suntem aici, nu au 
nevoie de urechi, dacă au ochi în cap. Panta e pe jumătate 
acoperită de noroi și urmele picioarelor voastre se văd clar. 

— In. 

Dougal a aruncat o privire spre fereastră, dar Jamie deja 
scutura din cap. 

— Nu are niciun rost, Dougal. Cea mai mare parte a trupelor e 
în sud și lordul George Murray a plecat să-i iasă înainte, dar au 
mai rămas câţiva englezi din batalionul cu care ne-am întâlnit. 
Un grup m-a urmărit pe mine peste deal. M-am ascuns și m-am 
târât până la biserică pe burtă prin iarbă, dar cred că încă mă 
mai caută sus, pe deal. 

A întins mâna spre mine și am luat-o. Era rece și umedă după 
ce se târâse prin iarbă, dar eram fericită să îl ating și să îl am 
alături. 

— Te-ai târât până aici? Şi cum ai de gând să mai ieși? a 
întrebat Dougal. 

L-am simţit pe Jamie ridicând din umeri. A înclinat capul în 
direcţia calului meu. 

— Mă gândisem să dau năvală și să trec cu calul printre ei; ei 
nu știu despre cal. Asta ar isca destul tărăboi încât Claire să se 
poată strecura neobservată. 

— Aha, a pufnit Dougal, și ei o să te culeagă de pe cal ca pe 
un măr copt. 

— Nu prea contează, a spus Jamie sec. Nu văd pe niciunul 
dintre voi în stare să se strecoare afară fără să fie observat, 
oricâtă zarvă aș face eu. 

Parcă pentru a confirma asta, Rupert a scos un geamăt 
puternic lângă zid. 

Dougal și cu mine ne-am lăsat imediat în genunchi lângă el, 
urmaţi ceva mai lent de Jamie. 

Nu era mort, dar nici bine nu era. Avea mâinile îngheţate și 
respiraţia șuierată, tânguitoare. 

— Dougal, a șoptit el. 

— Sunt aici, Rupert. Stai liniștit, bărbate, și în curând vei fi 
bine. 

Căpetenia clanului MacKenzie și-a scos degrabă tartanul și l-a 
împăturit, așezându-l apoi sub capul și umerii lui Rupert. Ridicat 
puţin, acesta a părut să respire mai ușor, însă atingându-i gâtul, 
am simţit pete ude pe cămașă. Mai avea un strop de putere; a 
întins o mână și a apucat braţul lui Dougal. 

— Dacă... tot ne găsesc... fă puţină lumină pentru mine, a 
spus el, respirând greu. Vreau să îţi mai văd o dată chipul, 
Dougal. 

Fiindcă stăteam foarte aproape de Dougal, l-am simţit cum s- 
a înfiorat la auzul acestor cuvinte și la implicaţia lor. A întors 
iute capul spre mine, dar sigur că nu îmi putea vedea chipul. A 
mormăit o poruncă peste umăr și după câteva murmure și 
foșnete, cineva a tăiat o mână de stuf pe care a răsucit-o ca o 
torță și a aprins-o cu o scânteie de cremene. Ardea repede, dar 
dădea suficientă lumină încât să-l pot examina pe Rupert câtă 
vreme bărbaţii munceau să taie o bucată mai mare de lemn din 
stâlpii de susţinere ai acoperișului pentru a face o torță mai 
trainică. 

Rupert era alb ca burta unui pește, cu părul ud lipit de cap și 
o pată mică de sânge se vedea pe buza de jos. Alte pete 
întunecate se vedeau pe barba neagră lucioasă. A schițat un 
zâmbet când m-am aplecat să-i verific din nou pulsul. Era mai 
slab și foarte rapid, oprindu-se din când în când. l-am dat la o 

parte șuviţele de păr de pe faţă și mi-a atins mâna, ca să-mi 
mulțumească. 

Am simțit degetele lui Dougal pe cotul meu și m-am lăsat pe 
călcâie, întorcându-mă cu faţa spre el. Il mai văzusem o dată 
astfel lângă trupul unui om rănit mortal de un mistreţ. Atunci mă 
întrebase „Va mai trăi?” și am deslușit acum pe chipul lui 
amintirea acelei zile. Aceeași întrebare i se citea din nou în 
priviri, dar de data aceasta ochii îi erau înceţoșaţi de teama 
răspunsului meu. Rupert îi era cel mai apropiat prieten, omul 
care călărea și care lupta la dreapta lui, așa cum lan era mereu 
alături de Jamie. 

Acum nu eu am răspuns, ci Rupert. 

— Dougal, a zis și a zâmbit când prietenul lui s-a aplecat 
îngrijorat deasupra lui. 

A închis ochii o clipă și a tras aer în piept cât de adânca 
reușit, adunându-și puterile. 

— Dougal, a spus din nou, deschizând ochii. Nu plânge pentru 
mine, bărbate. 

Chipul lui Dougal s-a schimonosit în lumina torţei. Vedeam 
cum îi vin pe buze cuvinte ce respingeau moartea, dar s-a silit 
să nu le rostească. 

— Sunt căpetenia ta, bărbate, a spus el, cu un zâmbet strâmb 
și tremurat. Nu-mi poruncești tu mie. O să plâng cât o să vreau. 

A apucat strâns mâna pe care Rupert o ţinea așezată pe 
piept. 

S-a auzit un râs înfundat și un șuierat dinspre Rupert urmat 
de un acces de tuse. 

— Atunci plânge-mă cât vrei, Dougal, a spus el când s-a mai 
potolit. Și mă bucur. Dar să nu mă plângi până n-oi muri, da? Aș 
vrea să mor de mâna ta, mo caraidh, nu de mâna unor străini. 

Dougal a tresărit. În spatele lui, eu și Jamie ne-am uitat unul 
la altul îngroziți. 

— Rupert, a început Dougal neajutorat, dar Rupert l-a 
întrerupt strângându-i mâna și scuturând-o ușor. 

— Eşti căpetenia mea, bărbate, și e datoria ta, a șoptit. Acum. 
Fă-o acum. Moartea asta e dureroasă, Dougal, și vreau să se 
sfârșească. 

Ochii i s-au mișcat neliniștiţi, dar s-au luminat când m-au 
zărit. 

— Mă ţii de mână când mă duc, domniţă? m-a întrebat. Tare 
mult mi-ar plăcea. 

Se pare că nu mai era nimic altceva de făcut. Mișcându-mă 
încet, ca prin vis, i-am luat mâna mare acoperită cu păr negru 
între palmele mele și am strâns-o parcă vrând să-i dau trupului 
ce se răcea cu fiecare clipă o parte din căldura mea. 

Cu un mormăit, Rupert s-a întors anevoie ușor într-o parte și a 
ridicat privirea spre Jamie, care stătea la capul lui. 

— Fătuca trebuia să se mărite cu mine, flăcăule, când a avut 
ocazia, a horcăit el. Tu ești plăpând, dar să te străduiești, a 
adăugat și a închis un ochi glumeţ. Să faci treabă bună și din 
partea mea, flăcăule. 

Ochii negri s-au rotit înapoi spre mine și a zâmbit larg pentru 
ultima dată. 

— Adio, fătucă frumoasă, a spus în șoaptă. 

Dougal i-a înfipt pumnalul sub stern, ferm și precis. Trupul 
voinic s-a încordat, întorcându-se pe o parte. Rupert a tușit într- 
o explozie de aer și sânge, dar sunetul scurt de agonie s-a auzit 
dinspre Dougal. 

Căpetenia clanului MacKenzie a încremenit, cu ochii închiși, cu 
pumnii strânși pe mânerul pumnalului. Apoi Jamie s-a ridicat și l- 
a luat de umeri, murmurându-i ceva în galeză, apoi mi-a aruncat 
o privire și eu am întins mâinile. L-a răsucit pe Dougal spre 
mine, iar eu l-am strâns în brațe, ţinându-l în vreme ce plângea 
și ghemuindu-ne amândoi la podea. 

Pe obrazul lui Jamie curgeau lacrimile și îi auzeam pe ceilalți 
bărbaţi oftând și suspinând. Era probabil mai bine că plângeau 
pentru Rupert, decât să plângă pentru ei înșiși. Dacă englezii 
chiar ne prindeau aici, pe toţi ne aștepta spânzurătoarea pentru 
trădare. Era mai ușor să plângi pentru Rupert, care plecase în 
siguranţă, trimis în ceruri de mâna unui prieten. 

e 

Nu au venit după noi în timpul lungii nopţi de iarnă. Ne-am 
îngrămădit laolaltă lipiţi de un zid, sub tartane și mantii, 
așteptând. Am aţipit din când în când, rezemându-mă de umărul 
lui Jamie, cu Dougal ghemuit și tăcut în cealaltă parte. Am avut 
impresia că niciunul din ei nu a dormit, ci toţi au privegheat 
întreaga noapte trupul lui Rupert, învelit în tartanul său, în 
partea opusă a bisericii dincolo de abisul care îi despărțea pe cei 
morți de cei vii. 

Am vorbit puţin, dar știam la ce se gândeau. Se întrebau, ca și 
mine, dacă trupele engleze plecaseră, pentru a se regrupa 
împreună cu batalionul principal la Callendar House ori dacă 
patrulau încă afară, așteptând zorile pentru a face o mișcare, ca 
nu cumva cineva din bisericuţă să încerce să scape la adăpostul 
întunericului. 

Lucrurile s-au lămurit la prima geană de lumină. 

— Hei, voi cei din biserică! leșiți și predaţi-vă! 

Strigătul venea de pe panta de dedesubt, vocea avea un 
puternic accent englezesc. 

Bărbaţii din biserică au început să se miște și calul, care 
moţăia în colțul lui, a ridicat capul cu un fornăit speriat. Jamie și 
Dougal s-au uitat unul spre celălalt, apoi, ca și cum ar fi plănuit, 
s-au sculat în picioare și au rămas așa, umăr lângă umăr, în faţa 
ușii închise. Jamie mi-a făcut semn cu capul spre partea din 
spate a bisericii, trimițându-mă înapoi în adăpostul meu din 
spatele altarului. 

Un alt strigăt de afară a fost întâmpinat cu tăcere. Jamie și-a 
tras pistolul de la cingătoare și a verificat încărcătura, relaxat, 
de parcă ar fi avut tot timpul din lume. S-a lăsat într-un 
genunchi și a strâns în mână pistolul, îndreptându-l spre ușă la 
nivelul capului unui om. 

Geordie și Willie păzeau fereastra din spate, cu săbiile și 
pistoalele pregătite. Dar cel mai probabil atacul avea să vină 
prin faţă; dealul din spate se ridica abrupt, cu un spaţiu atât de 
îngust între zidul bisericii și pantă, încât un om abia se putea 
strecura. 

Am auzit pași lipăind în noroi, apropiindu-se de ușă și 
clinchetul slab al armelor. Sunetul s-a oprit la o oarecare 
distanţă și vocea s-a auzit din nou, mai aproape și mai 
puternică. 

— În numele Maiestăţii Sale regele George, ieșiţi și predaţi-vă! 
Știm că sunteți acolo. 

Jamie a tras. Înăuntrul bisericii detunătura a fost asurzitoare. 
Trebuie să fi fost suficient de impresionantă și de afară; auzeam 
zgomotele retragerii în grabă, însoţite de înjurături mormăite. 
Glonţul lăsase o gaură mică în ușă; Dougal s-a strecurat până 
acolo și a tras cu ochiul. 

— La naiba, a spus el în șoaptă. Sunt o mulţime. 

Jamie mi-a aruncat o privire, apoi a strâns din buze și s-a 
concentrat să reîncarce pistolul. Era limpede că scoţienii nu 
aveau nicio intenţie să se predea și la fel de limpede era că 
englezii nu doreau să ia cu asalt biserica, având în vedere că 
intrările erau ușor de păzit. Doar nu aveau de gând să ne lase să 
murim de foame. Cu siguranţă armata scoțiană va trimite 
oameni pentru a căuta răniții din bătălia de noaptea trecută. 
Dacă ajungeau aici înainte ca englezii să poată aduce un tun să 
dărâme biserica, atunci mai aveam o șansă. 

Din păcate, afară era cineva care gândea. Sunetul pașilor s-a 
apropiat din nou, apoi s-a făcut auzită o voce englezească, 
autoritară și calmă. 

— Aveţi un minut să ieșiţi și să vă predaţi, a spus, apoi dăm 
foc stufului de pe acoperiș. 

Am ridicat îngrozită privirea. Zidurile bisericii erau din piatră, 
dar stuful avea să ardă imediat, chiar înmuiat de ploaie și 
lapoviţă, și, odată aprins, din el ar curge flăcări și jar, sufocându- 
ne și prinzându-ne într-o capcană fără scăpare. Mi-am amintit de 
viteza uluitoare cu care torța din stuf arsese cu o noapte în 
urmă; resturile carbonizate zăceau pe podea aproape de leșul 
acoperit al lui Rupert, o rămășiță sumbră în lumina cenușie a 
răsăritului. 

— Nu! am strigat. Ticăloși nenorociţi! Asta e o biserică! Nu 
știți ce e un sanctuar? 

— Ce-a fost asta? s-a auzit vocea tăioasă de afară. E o 
englezoaică înăuntru? 

— Da! a strigat Dougal, dând fuga la ușă. 

A crăpat-o puţin și a zbierat spre soldaţii englezi de pe panta 
de dedesubt. 

— Da! Avem o englezoaică prizonieră! Daţi foc stufului și ea 
moare cu noi! 

Din josul dealului au izbucnit glasuri și bărbaţii din biserică au 
început să se agite. Jamie s-a întors spre Dougal încruntat: 

— Ce...! 

— E singura noastră șansă! a mârâit Dougal. Lasă-i să o ia în 
schimbul eliberării noastre. Nu-i vor face niciun rău dacă au 
impresia că e ostatica noastră și o s-o scoatem din mâinile lor 
mai târziu, după ce scăpăm! 

Am ieșit din ascunzătoarea mea, m-am dus la Jamie și l-am 
tras de mânecă. 


VP - 827 


— Fă-o! i-am spus disperată. Dougal are dreptate, e singura 
șansă! 

S-a uitat spre mine neputincios, furia și teama i se citeau pe 
chip amestecate. Dar dincolo de acestea, exista și un dram de 
amuzament, stârnit de ironia situației. 

— La urma urmelor, sunt englezoaică, am spus, observând și 
eu ironia. 

Mi-a atins obrazul, zâmbind trist. 

— Da, mo duinne. Dar ești englezoaica mea. 

S-a întors spre Dougal, îndreptându-și umerii. A tras adânc 
aer în piept și a încuviinţat din cap. 

— Fie. Spune-le că am luat-o - s-a gândit câteva clipe, 
trecându-și mâna prin păr - de pe drumul spre Falkirk, ieri- 
seară. 

Dougal a încuviinţat și el în tăcere și, fără să mai piardă 
timpul, s-a strecurat afară din biserică, ţinând ridicată deasupra 
capului o batistă albă în semn de pace. 

Jamie s-a întors spre mine, încruntat, aruncând o privire spre 
ușa bisericii, unde vocile englezilor încă se mai auzeau, deși nu 
le puteam înţelege cuvintele. 

— Nu știu ce să le spui, Claire. Poate e mai bine să te prefaci 
că ești atât de speriată, încât nu poţi vorbi despre ce s-a 
întâmplat. Cred e mai bine așa decât să le îndrugi o poveste, 
căci dacă își vor da seama cine ești... 

S-a oprit brusc, frecându-și apăsat obrazul cu palma. 

Dacă își dădeau seama cine eram, mă așteptau Londra și 
Turnul, urmate foarte posibil de o execuţie imediată. Dar, deși 
foile volante făcuseră mare caz de „vrăjitoarea Stuarzilor”, 
niciuna, din câte știam eu, nu aflase sau nu pomenise că 
vrăjitoarea era englezoaică. 

— Nu-ţi face griji, am spus, conștientă că vorbele mele sunau 
prostește, dar nu eram în stare să găsesc altele mai bune. Mi- 
am așezat o palmă pe mâneca lui, simțind pulsul iute care bătea 
la încheietura mâinii. 

— Vei veni după mine înainte ca ei să aibă ocazia de a-și da 
seama că mint. Crezi că mă vor duce la Callendar House? 

A încuviinţat din cap, din nou stăpân pe situaţie. 

— Da, așa cred. Dacă poţi, încearcă să stai singură la 
fereastră, chiar după căderea serii. Atunci voi veni să te iau. 

Nu am mai avut timp să ne spunem altceva. Dougal s-a 
strecurat înapoi pe ușă, închizând-o cu grijă în urma lui. 

— Gata, a spus el, privind când la mine, când la Jamie. Noi le 
dăm femeia și ei ne dau voie să plecăm fără să ne facă nimic. N- 
o să ne urmărească. Noi păstrăm calul. Vom avea nevoie de el, 
pentru Rupert, înţelegi? mi-a zis, parcă vrând să-mi ceară scuze. 

— Este bine, i-am răspuns. 

Am privit spre ușă, la cercul întunecat pe unde trecuse 
glonţul, de aceeași mărime cu gaura din coasta lui Rupert. Gura 
îmi era uscată și am înghiţit greu. Eram un ou de cuc, pe punctul 
de a fi lepădat în cuibul altei păsări. Toţi trei am șovăit în prag, 
niciunul nu voia să facă ultimul pas. 

— M-mai bine mă duc, am spus, străduindu-mă din greu să 
îmi controlez glasul și picioarele care-mi tremurau. Vor intra la 
idei dacă întârziem prea mult. 

Jamie a închis ochii o clipă, a dat din cap, apoi a pășit spre 
mine. 

— Cred că mai bine ai leșina, englezoaico, mi-a spus. Va fi 
mai ușor în felul ăsta, cred. 

S-a aplecat, m-a luat în brațe și m-a cărat prin ușa pe care 
Dougal o ţinea deschisă. 

Inima îi bubuia lângă urechea mea și îi simțeam braţele 
tremurând. După aerul închis din biserică, cu mirosurile de 
transpiraţie, sânge, praf de pușcă și balegă de cal, aerul 
proaspăt și rece al primelor ore ale dimineţii mi-a tăiat respiraţia 
și m-am ghemuit la pieptul lui, dârdâind. Braţele lui s-au strâns 
în jurul genunchilor și al umerilor mei, ferme ca o promisiune, 
aceea că nu mă va părăsi niciodată. 

— Dumnezeule, a spus o singură dată în șoaptă, apoi am 
ajuns lângă ei. 

Întrebări scurte, răspunsuri mormăite, strânsoarea slăbind 
împotriva voinţei lui când m-a lăsat la pământ și pe urmă 
târșâitul picioarelor sale, îndepărtându-se prin iarba udă. Eram 
singură, în mâinile unor străini. 


VP - 829 


44. În care foarte multe lucruri o iau 


razna 


M-am ghemuit mai aproape de foc, întinzându-mi mâinile spre 
el, să se dezmorţească. Erau murdare de la hățurile pe care le 
ținusem toată ziua și m-am întrebat o clipă dacă merita să bat 
drumul până la pârâu să le spăl. Menţinerea standardelor 
moderne de igienă în absenţa oricărei forme de canalizare mi se 
părea uneori un efort mult prea mare. Nici nu era de mirare că 
oamenii se îmbolnăveau și mureau adesea, mi-am spus cu 
amărăciune în sinea mea. Mureau pur și simplu din cauza 
mizeriei și a ignoranței mai degrabă decât din alte pricini. 

Gândul că aș putea muri de mizerie a fost suficient ca să mă 
ridic în picioare, oricât de obosită eram. Firicelul de apă care 
trecea prin tabără era noroios pe margini și pantofii mi-au intrat 
adânc în iarba mocirloasă. După ce am scăpat de mâinile 
murdare, dar m-am ales în schimb cu picioarele ude, m-am 
așezat înapoi lângă foc, găsindu-l pe caporalul Rowbotham 
așteptându-mă cu un castron din ceea ce numea el tocană de 
carne. 

— Căpitanul vă transmite complimente, doamnă, a spus el, 
dându-și la o parte șuvița de pe frunte în timp ce îmi întindea 
mâncarea, și a spus să vă transmit că vom fi în Tavistock mâine. 
E un han acolo. 

A șovăit, pe chipul lui rotund, simplu, de bărbat între două 
vârste citindu-se îngrijorarea, apoi a adăugat: 

— Căpitanul își cere scuze pentru lipsa de condiţii, doamnă, 
dar pentru seara aceasta v-am pregătit un cort. Nu e mare 
lucru, dar o să vă ferească de ploaie. 

— Mulţumește-i căpitanului din partea mea, caporale, am 
spus cât de amabil puteam. Și îți mulțumesc și dumitale, am 
adăugat cu mai multă căldură. 

Eram pe deplin conștientă de faptul că Maiwaring, căpitanul, 
mă considera o pacoste și, dacă ar fi fost după el, nu s-ar fi 
sinchisit de un adăpost de noapte pentru mine. Cortul - o bucată 
de pânză rămasă fără întrebuințare, înfășurată cu grijă în jurul 
unui trunchi de copac și bătută în piroane în ambele părţi - era 
fără îndoială ideea caporalului Rowbotham. 

Caporalul s-a îndepărtat și eu am rămas singură, mâncând 
încet cartofii arși și carnea de vită tare ca pingeaua. Lângă 
pârâu găsisem o tufă târzie de muștar-de-câmp, cu frunzele 
veștejite și uscate pe margini, și băgasem câteva în buzunar, 
alături de niște fructe de ienupăr culese în timpul unei alte 
opriri. Frunzele de muștar erau bătrâne și foarte amare, dar am 
reușit să le înghit printre îmbucăturile de cartofi. Am terminat 
masa cu boabele de ienupăr, mușcând din fiecare puţin pentru a 
nu mă îneca și pe urmă înghițind boaba tare, presată, cu 
sămânță cu tot. Explozia uleioasă de aromă îmi ardea gâtul și 
îmi făcea ochii să lăcrimeze, dar mi-a curăţat într-adevăr limba 
de gustul de grăsime și ars și putea fi, împreună cu frunzele de 
muștar, suficientă pentru a ţine departe scorbutul. 

Avusesem provizii bogate de ferigi comestibile, măceșe 
uscate, mere uscate și seminţe de mărar în cel mai voluminos 
dintre cele două cufere cu leacuri, adunate cu grijă ca o 
protecție împotriva deficienței nutriționale din timpul lunilor 
lungi de iarnă. Speram că Jamie le va mânca. 

Mi-am odihnit capul pe genunchi; nu credeam că mă privește 
cineva, dar nici nu doream să mi se vadă chipul când mă 
gândeam la Jamie. 

Stătusem în așa-zisul meu leșin pe Falkirk Hill cât de mult 
putusem, dar fusesem trezită în scurt timp de un dragon britanic 
încercând să îmi toarne pe gât brandy dintr-o ploscă de 
buzunar. Neștiind prea bine cum să procedeze cu mine, 
„Ssalvatorii” mei mă luaseră la Callendar House și mă predaseră 
soldaţilor generalului Hawley. _ 

Până acolo, totul decursese conform planului. În decursul 
următoarei ore însă, lucrurile luaseră o întorsătură cât se poate 
de neașteptată. Stând în anticameră și ascultând la tot ce se 
discuta în jurul meu, am aflat curând că ceea ce eu crezusem a 
fi o bătălie importantă în timpul nopţii nu fusese decât o mică 
încăierare între clanul MacKenzie și un detașament de soldați 
englezi ce se îndrepta spre corpul principal al armatei. 
Respectiva armată se reunea chiar acum pentru a înfrunta 
armata scoțiană care lua cu asalt dealul de la Falkirk; bătălia pe 
care credeam că o trăisem, de fapt, nu avusese încă loc! 

Generalul Hawley în persoană supraveghea acest proces și 
cum nimeni nu părea să aibă vreo idee în legătură cu mine, am 
fost dată în grija unui soldat tânăr, împreună cu o scrisoare 

descriind împrejurările salvării mele, și trimisă spre tabăra 
temporară a unui anume colonel Campbell la Kerse. Tânărul 
soldat, un individ grăsuț pe nume Dobbs, era tulburător de zelos 
în dorinţa sa de a-și îndeplini misiunea și, deși făcusem câteva 
încercări pe drum, nu reușisem să scap de el. 

Ajunseserăm în Kerse doar ca să aflăm că respectivul colonel 
Campbell nu era acolo, ci fusese chemat la Livingston. 

— Uite, îi sugerasem escortei mele, din câte se pare, colonelul 
Campbell nu va avea timpul sau dispoziţia să stea de vorbă cu 
mine și oricum nu aș avea ce să îi spun. Dar de ce nu cauţi 
dumneata un loc aici, în oraș, în care să rămânem până când eu 
voi putea aranja să îmi continui călătoria la Edinburgh? 

Căci în lipsa unei idei mai bune, le servisem englezilor aceeași 
poveste pe care i-o spusesem și lui Colum MacKenzie în urmă cu 
doi ani: că eram o doamnă văduvă din Oxford, călătorind să îmi 
vizitez o rudă în Scoţia, când fusesem atacată și răpită de 
soldații scoțieni. 

Soldatul Dobbs  clătinase din cap cu îndărătnicie, 
îmbujorându-se. Nu părea să aibă mai mult de douăzeci de ani 
și nu era foarte inteligent, însă odată ce îi intra o idee în cap, se 
agăța de ea. 

— Nu vă pot lăsa să faceţi asta, doamnă Beauchamp, îmi 
spusese - căci îmi folosisem numele de domnișoară -, căpitanul 
Blesdoe o să-mi mănânce ficatul dacă nu vă predau în siguranță 
colonelului. 

Deci plecaserăm spre Livingston, călare pe două dintre cele 
mai jalnice mârțoage pe care le văzusem vreodată. În cele din 
urmă, am scăpat de grija escortei mele, însă situaţia nu s-a 
îmbunătăţit. M-am trezit înghesuită în camera de la etaj a unei 
case din Livingston, povestind aceeași minciună încă o dată, în 
fața unui anume colonel Gordon MacLeish Campbell, un scoțian 
din Lowland, aflat la comanda unuia dintre regimentele 
electorului. 

— Da, înțeleg, a spus el, pe un ton care sugera că nu 
înțelegea deloc. 

Era un bărbat mărunt cu un chip ca de vulpe, cu un păr roșcat 
rar, pieptănat de la tâmple spre spate. Și-a mijit ochii și a 
aruncat o privire în jos, peste scrisoarea mototolită de pe biroul 
lui. 

— Aici scrie, a rostit el așezându-și pe nas o pereche de 
ochelari pentru a studia și mai atent foaia de hârtie, că unul 
dintre răpitorii dumneavoastră era un bărbat din clanul Fraser, 
un bărbat foarte mare și cu părul roșcat. E informaţia aceasta 
corectă? 

— Da, am spus, întrebându-mă unde vrea să ajungă. 

Și-a înclinat capul astfel încât ochelarii i-au alunecat pe nas în 
jos, pentru a mă ţintui și mai bine pe deasupra lor cu o privire 
pătrunzătoare. 

— Oamenii care v-au salvat din apropiere de Falkirk au spus 
că au avut impresia că unul dintre răpitorii dumneavoastră era 
nimeni altul decât bine-cunoscuta căpetenie scoțiană poreclită 
Jamie  Roșcovanul. Acum, eu sunt conștient, doamnă 
Beauchamp, că dumneavoastră aţi fost... tulburată, să spunem? 
- colţurile buzelor i s-au ridicat când a pronunţat cuvântul, însă 
nu era un zâmbet - în timpul captivităţii dumneavoastră și poate 
nu eraţi în starea de spirit pentru a observa în detaliu anumite 
lucruri, dar aţi remarcat la un moment dat dacă ceilalţi bărbaţi i 
se adresau acestui bărbat cu vreun nume? 

— Da. li spuneau Jamie. 

Nu-mi imaginam ce rău aș fi putut să provoc spunându-i acest 
lucru; foile volante pe care le văzusem afirmau limpede că Jamie 
era un susţinător al clauzei Stuarzilor. Participarea lui Jamie la 
lupta de la Falkirk era probabil un lucru demn de interes pentru 
englezi, dar cu greu îl putea incrimina și mai mult. 

— Nu mă pot spânzura decât o dată, îmi mărturisise el. 

O dată era mai mult decât suficient. Am aruncat o privire spre 
fereastră. Noaptea căzuse în urmă cu o jumătate de oră și 
lămpile ardeau pe strada de dedesubt, purtate de soldaţi înainte 
și înapoi. Jamie probabil era la Callendar House, căutând 
fereastra la care eu trebuia să aștept. 

Deodată am avut certitudinea absurdă că mă urmărise, că 
știuse cumva unde ajunsesem și mă aștepta în stradă să mă 
arăt la fereastră. 

M-am ridicat brusc și m-am dus la geam. Strada era goală, cu 
excepția unui vânzător de hering afumat, care stătea pe un 
taburet cu lampa așezată la picioare, așteptând mușterii. Nu era 
Jamie, desigur. Era imposibil ca el să mă găsească. Nimeni din 
tabăra Stuarzilor nu știa unde mă aflu; eram complet singură. 

Mi-am apăsat palmele cu putere pe sticlă, cuprinsă de o panică 
subită, fără să îmi pese dacă o puteam sparge. 

— Doamnă Beauchamp! Vă simţiţi bine? 

Vocea colonelului în spatele meu era ascuţită de îngrijorare. 

Am strâns din buze pentru a le împiedica să tremure și am 
tras adânc aer în piept de câteva ori, aburind geamul astfel 
încât strada de jos a dispărut în ceaţă. Aparent calmă, m-am 
întors cu faţa spre colonel. 

— Sunt destul de bine, am spus. Dacă ați terminat întrebările, 
aș dori să plec acum. 

— Da? Mmm. 

M-a măsurat cu o privire în care se citea îndoiala, apoi a 
clătinat hotărât din cap. 

— Veţi sta peste noapte aici, a declarat el. Dimineaţă, vă voi 
trimite spre sud. 

Am simţit un gol în stomac. 

— În sud! Pentru ce naiba? am izbucnit. 

Și-a înălţat brusc a uimire sprâncenele ca blana vulpii și gura i 
s-a deschis. Apoi s-a scuturat și a închis gura, deschizând-o doar 
puţin, cât să rostească următoarele cuvinte: 

— Am ordin să trimit acolo orice informaţie despre criminalul 
scoţian cunoscut drept Jamie Fraser Roșcovanul, a spus el. Sau 
orice persoană care are legătură cu el. 

— Dar eu nu am nicio legătură cu el! am spus. 

Asta, dacă nu pui la socoteală căsătoria, desigur. 

Dar colonelul Campbell nu știa asta. S-a întors la biroul său și 
a frunzărit printr-un teanc de depeșe. 

— Da, iată. Vă va escorta căpitanul Mainwaring. Va veni în 
zori să vă ia. 

A sunat dintr-un clopoțel de argint în forma unui spiriduș și 
ușa s-a deschis dând la iveală chipul întrebător al ordonanţei. 

— Garvie, condu-o pe doamna în camera sa. Incuie ușa, a 
adăugat el și, întorcându-se spre mine, a făcut o plecăciune 
ceremonioasă. Nu cred că ne vom mai vedea, doamnă 
Beauchamp. Vă doresc odihnă plăcută și mergeţi cu Dumnezeu! 

Și asta a fost tot. 

e 

Nu știu exact cât de repede merge Dumnezeu, dar probabil 
ceva mai repede decât detașamentul pe care îl conducea 
Mainwaring. Căpitanul răspundea de un convoi de căruţe cu 

provizii care se îndrepta către Lanark. După ce le lăsa acolo 
împreună cu căruţașii, urma să pornească spre sud cu restul 
detașamentului, predând diverse depeșe neimportante pe drum. 
Eu intram, din câte se părea, în categoria informaţiilor mai puţin 
urgente, căci ne aflam de mai bine de o săptămână pe drum și 
nu vedeam niciun semn că am ajunge la destinaţie. 

„Sud”. Asta însemna Londra? Mă întrebam pentru a mia oară. 
Căpitanul Mainwaring nu îmi spusese destinaţia finală, dar nu 
îmi venea în minte nicio altă posibilitate. 

Ridicând capul, l-am surprins pe unul dintre dragonii ce 
stăteau de cealaltă parte a focului privindu-mă fix. L-am privit 
drept în ochi, până când s-a îmbujorat și a coborât ochii spre 
castronul pe care-l ținea în mâini. Eram obișnuită cu astfel de 
priviri, deși cele mai multe dintre ele erau mai puţin îndrăznețe. 

Începuseră din prima zi, deși idiotul tânăr care venise să mă 
ia din camera de la Livingstone se arătase destul de jenat și 
reținut. Nu mi-a trebuit mult timp pentru a-mi da seama că ceea 
ce cauza atitudinea de rezervă distantă din partea ofiţerilor 
englezi nu era suspiciune, ci un amestec de dispreţ și oroare, 
plus un dram de milă și un simţ al responsabilităţii oficiale care îi 
oprea să-și arate fățiș adevăratele sentimente. 

Nu doar că fusesem salvată de o bandă de scoțieni violatori și 
răufăcători. Fusesem eliberată dintr-o captivitate în timpul 
căreia îmi petrecusem o noapte întreagă într-o singură cameră 
cu un număr de bărbaţi care erau, din cunoștințele precise ale 
englezilor cu gândire corectă, „puţin mai mult decât niște Bestii 
Sălbatice, vinovaţi de Viol, Tâlhărie și nenumărate alte 
asemenea Crime Odioase”. Așadar, era de neconceput ca o 
tânără englezoaică să-și fi petrecut noaptea în compania unor 
asemenea fiare și să fi scăpat nevătămată. 

Am reflectat tristă că Jamie, cărându-mă în braţe afară 
aparent leșinată, poate iniţial ușurase lucrurile, dar fără îndoială 
contribuise la impresia generală că el - și ceilalţi tovarăşi 
scoțieni - profitaseră cu forța de onoarea mea. Și grație scrisorii 
detaliate a căpitanului batalionului care mă scăpase iniţial, toată 
lumea pe la care trecusem - și toți ceilalți cu care stătuseră de 
vorbă, îmi imaginam - știa despre asta. Școlită la Paris, 
înțelegeam prea bine mecanismele bârfelor. 

Caporalul Rowbotham cu siguranță auzise poveștile, dar 
continua să mă trateze cu blândeţe, fără vreunul dintre 

rânjetele batjocoritoare pe care le surprindeam ocazional pe 
chipurile celorlalţi soldaţi. Dacă aș fi obișnuit să mă rog seara 
înainte de culcare, i-aș fi inclus numele în aceste rugăciuni. 

M-am ridicat, mi-am scuturat de praf mantia și m-am 
îndreptat spre cortul meu. Văzându-mă că plec, caporalul 
Rowbotham s-a ridicat și el și, ocolind discret focul, s-a așezat 
din nou lângă camarazii lui, cu spatele în direcţia intrării în 
cortul meu. Când soldaţii se duceau la culcare, știam că el va 
căuta un colţișor la o distanţă respectabilă, însă aproape de 
locul în care mă odihneam. Făcuse același lucru în ultimele trei 
nopţi, indiferent că dormisem la han ori pe câmp. 

În urmă cu trei nopţi încercasem din nou să evadez. Căpitanul 
Mainwaring era pe deplin conștient că nu plecasem de bunăvoie 
la drum cu el și, deși nu îi convenea să mă aibă pe cap, era un 
soldat prea conştiincios pentru a fugi de responsabilitate. 
Aveam doi paznici care mă urmau de aproape, călărind în timpul 
zilei în dreapta și în stânga mea. 

În timpul nopţii, paza era mai slabă, căpitanul socotind 
improbabil s-o pornesc la pas prin mlaștinile pustii în toiul iernii. 
Căpitanul avea dreptate. Nu aveam niciun chef să mă sinucid. 

Dar în seara respectivă, trecuserăm printr-un cătun cam cu 
două ceasuri înainte să ne oprim pentru noapte. Chiar și pe jos, 
eram sigură că puteam să găsesc drumul înapoi și să ajung în 
sat înainte de ivirea zorilor. Sătucul avea o mică distilerie, de 
unde căruțe încărcate cu butoaie plecau în câteva orașe din 
zonele apropiate. Văzusem curtea distileriei, în care erau 
grămezi înalte de butoaie și mă gândisem că aș avea șanse să 
mă ascund acolo și să plec cu prima căruţă. 

Așadar, după ce tabăra se liniștise și soldaţii începuseră să 
sforăie sub păturile lor în jurul focului, mă ridicasem ușor de sub 
pătura mea, așezată atent la marginea unui crâng de sălcii, și 
îmi croisem drum printre crengile atârnânde, mai tăcută decât 
șoapta vântului. 

leșind din crâng, crezusem că în spatele meu se auzea tot 
șoapta vântului până simţisem o mână pe umăr. 

— Nu striga. Nu vrei să afle căpitanul că ai plecat fără să ceri 
voie. 

Nu ţipasem doar pentru că rămăsesem fără suflare din cauza 
sperieturii. Soldatul, un bărbat înalt numit „Jessie” de camarazii 

săi, din cauza silinţei pe care și-o dădea să-și perie buclele 
blonde, zâmbise spre mine și îi zâmbisem și eu nesigură. 

Ochii îi căzuseră pe pieptul meu. Oftase, mă privise în ochi și 
făcuse un pas spre mine. Eu mă dădusem iute trei pași înapoi. 

— Chiar nu mai contează, drăguţo, nu-i așa? îmi zisese, cu un 
zâmbet languros. Nu după tot ce s-a întâmplat. Ce mai contează 
încă o dată, nu? Și eu sunt englez, adăugase el lingușitor. Nu un 
mizerabil de scoţian. 

— Lasă biata femeie în pace, Jess, spusese caporalul 
Rowbotham, apărând fără zgomot de după perdeaua de sălcii 
din spatele soldatului. A trecut prin destule, biata doamnă. 

Vorbea cu glas domol, dar Jessie se uitase furios la el, apoi se 
răzgândise și, fără un cuvânt, dispăruse sub frunzele copacilor. 

Caporalul așteptase, tăcut, până îmi adunasem de jos mantia 
căzută și apoi mă urmase înapoi în tabără. Își adusese pătura, 
îmi făcuse semn să mă culc și se așezase la doi metri de mine, 
în capul oaselor, cu pătura peste umeri ca indienii. De fiecare 
dată când mă trezisem în timpul nopţii, îl văzusem stând 
neclintit acolo, privind miop în foc. 

e 

Tavistock avea un han. Însă n-am apucat să mă bucur prea 
mult de confortul său. Am ajuns în oraș la miezul zilei și 
căpitanul Mainwaring a plecat îndată să predea pachetul de 
depeșe. S-a întors după o oră și mi-a spus să îmi iau mantia. 

— De ce? am întrebat, uimită. Unde mergem? 

M-a privit cu indiferenţă și a spus: 

— La Bellhurst Manor. 

— Prea bine, am răspuns. 

Se anunța un cadru mai impresionant decât cel de acum, 
alcătuit din câţiva soldați jucând zaruri pe podea, o corcitură de 
câine plină de purici adormită lângă foc și un miros puternic de 
hamei. 

Conacul, nepăsător la frumusețea naturală a peisajului din jur, 
întorcea încăpățânat spatele pajiștilor largi, cuibărit într-un colţ 
cu ferestrele spre stâncile golașe. 

Aleea de intrare era dreaptă, scurtă și fără ornamente ca 
aleile frumoase și șerpuitoare ale conacelor franțuzești. Insă 
intrarea era decorată cu doi stâlpi din piatră, fiecare purtând 
blazonul proprietarului. Am rămas cu privirea spre însemnele 
heraldice când calul meu a trecut la pas pe lângă ei, încercând 

să le deslușesc. O pisică - sau poate un leopard - culcată, cu un 
crin în labă. Îmi era cunoscut, știam asta. Dar cui îi aparținea? 

În iarba înaltă din apropierea porţii am văzut o mișcare și am 
observat sclipirea unor ochi de un albastru spălăcit când un 
maldăr de zdrenţe s-a mișcat în umbre, ferindu-se de copitele 
cailor. Ceva îmi părea vag cunoscut și la cerșetorul în zdrențe. 
Poate că doar aveam halucinaţii, agăţându-mă de orice lucru 
care îmi abătea gândurile de la soldați englezi. 

Soldaţii au rămas în curte, fără a se deranja să descalece, în 
timp ce eu am urcat scările împreună cu căpitanul Mainwaring și 
am așteptat, după ce el a bătut la ușă, întrebându-mă ce ar 
putea fi de cealaltă parte a ei. 

— Doamnă Beauchamp? 

Majordomul, dacă asta era bărbatul respectiv, arăta de parcă 
s-ar fi gândit la tot ce putea fi mai rău. Fără îndoială avea 
dreptate. , 

— Da, am spus. A-ă, a cui este locuința aceasta? 

Dar chiar în momentul în care întrebam, am ridicat ochii și am 
privit în întunericul holului interior. Un chip uluit mă privea cu 
ochi de căprioară. 

Mary Hawkins. 

e 

Când fata a deschis gura, am deschis-o și eu pe a mea. Și am 
țipat cât de tare am putut. Majordomul, luat pe nepregătite, a 
făcut un pas în spate, s-a împiedicat de un taburet și a căzut 
într-o parte ca un popic. Auzeam vocile nedumerite ale soldaţilor 
de afară. 

Mi-am ridicat fustele și am ţipat: 

— Un șoarece! Un șoarece! 

Și am alergat spre salon, zbierând ca o nebună. 

Molipsită de aparenta mea isterie, Mary a început și ea să ţipe 
și m-a prins de mijloc atunci când m-am repezit asupra ei. Am 
tras-o în umbrele salonului și am strâns-o de umeri. 

— Să nu spui nimănui cine sunt, i-am suflat la ureche. 
Nimănuli! Viața mea e în joc! 

Crezusem că eram cam patetică, dar mi-a trecut prin minte, 
chiar în clipa când rosteam cuvintele, că se putea foarte bine că 
acesta să fie adevărul gol-goluț. Să fiu măritată cu Jamie 
Roșcovanul era probabil un lucru primejdios. 

Mary abia a avut răgazul să încuviințeze din cap cu un gest 
confuz, când ușa din celălalt capăt al încăperii s-a deschis și a 
apărut un bărbat. 

— Ce-i cu toată zarva aceasta nenorocită, Mary? a întrebat el. 

Era un bărbat durduliu, cu un aer satisfăcut de sine, cu bărbia 
fermă și buzele țuguiate ale unui om mulțumit că, în general, 
lucrurile se desfășoară după voia lui. 

— N-nimic, Papa, a spus Mary bâlbâindu-se agitată. Doar un ș- 
șșoarece. 

Baronetul a strâns din pleoape și a tras adânc aer în piept, 
încercând să nu-și piardă răbdarea. Părând să-și fi regăsit 
calmul, a deschis ochii și a ţintuit-o cu privirea pe fiica sa. 

— Spune din nou, copilă, i-a poruncit. Dar clar. Nu vreau să te 
aud mormăind și bolborosind. Trage aer în piept, stăpânește-te. 
Acum. Din nou. 

Mary a ascultat, inspirând până când panglicile corsetului s-au 
întins mai-mai să-i plesnească peste piept. Degetele i s-au 
încleștat pe mătasea fustei, căutând sprijin. À 

— Era u-un şoarece, Papa. Doamna Fr... A-ă doamna s-a 
speriat de un șoarece. 

Considerând această încercare satisfăcătoare, baronetul a 
pășit în față, examinându-mă cu interes. 

— Da? Şi cine sunteți dumneavoastră, doamnă? 

Căpitanul Mainwaring, care căutase șoarecele inexistent, și-a 
făcut apariția în spatele meu și m-a prezentat, înmânându-i 
biletul de recomandare din partea colonelului MacLeish. 

— Hm. Se pare că Excelența Sa va fi gazda dumneavoastră, 
doamnă, cel puțin pentru moment. 

l-a înmânat biletul majordomului care aștepta și a luat pălăria 
pe care acesta o desprinsese din cuierul aflat în apropiere. 

— Regret că timpul petrecut în compania dumneavoastră a 
fost scurt, doamnă Beauchamp. Eu voi pleca acum. 

A aruncat o privire înapoi, spre o scară scurtă ce se ramifica 
în capătul holului. Majordomul, recăpătându-și atitudinea 
demnă, o urca deja, biletul murdar odihnindu-se pe tava din 
mâinile sale. 

— Văd că Walmisley a plecat să îi spună Excelenței Sale 
despre sosirea dumitale. Trebuie să plec, pentru a nu pierde 
poștalionul. Adieu, doamnă Beauchamp. 


VP - 839 


S-a întors spre Mary, care stătea retrasă, sprijinită de lambriul 
din lemn. 

— La revedere, fiica mea. Încearcă să... în fine. 

Colţurile buzelor i s-au ridicat în ceea ce voia să fie un zâmbet 
părintesc. 

— La revedere, Mary. 

— La revedere, Papa, a murmurat ea, cu ochii în pământ. 

Mi-am plimbat privirea de la unul la celălalt. Ce Dumnezeu 
căuta Mary Hawkins, dintre toţi oamenii, aici? În mod evident, 
locuia în conac; proprietarul trebuie să fie vreo rubedenie. 

— Doamnă Beauchamp? 

Un valet scund și gras a făcut o plecăciune lângă mine. 

— Excelenţa Sa vă va primi acum, doamnă. 

Mâna lui Mary m-a prins de mânecă în clipa în care m-am 
întors să îl urmez pe valet. 

— D-d-dar..., a început ea. 

In starea de încordare în care mă aflam, nu credeam că pot 
aduna suficientă răbdare încât să ascult ce dorește să-mi spună. 
Am zâmbit vag și am bătut-o ușor pe mână. 

— Da, da, am spus. Nu-ţi face griji, va fi bine. 

— D-dar este... 

Valetul a făcut o plecăciune și a deschis ușa din capătul 
coridorului. Lumina dinăuntru cădea pe bogăţia brocartului și pe 
lemnul lustruit. Scaunul pe care îl vedeam într-o parte avea pe 
spate brodat blazonul familiei; o versiune mai clară a emblemei 
din piatră roasă pe care o zărisem afară. 

Un leopard culcat, ţinând în labă un buchet de crini - sau erau 
flori de șofran? În mintea mea suna alarma în timp ce ocupantul 
scaunului se ridica, umbra lui căzând peste pragul lustruit al ușii 
când s-a întors. Ultimul cuvânt gâtuit al lui Mary a reușit să se 
audă, în același timp cu anunțul valetului. 

— N-n-nașul meu! a spus ea. 

— Excelenţa Sa, ducele de Sandringham, a rostit valetul. 

— Doamnă... Beauchamp? a spus ducele, căscând gura de 
uimire. 

— Păi, am îngăimat, cam așa ceva. 

e 

Ușa salonului s-a închis după mine, lăsându-mă singură cu 

Excelența Sa. Ultima mea imagine cu Mary o înfățișa stând în 

hol, cu ochii cât cepele, deschizând și închizând gura în tăcere 
ca un peștișor în acvariu. 

De o parte și de alta a ferestrelor erau așezate vase 
chinezești uriașe, iar sub ele se aflau mese cu intarsii bogate. O 
Venus de bronz poza cochetă pe polita de deasupra șemineului, 
alături de o pereche de boluri din porțelan cu margine aurie și 
un sfeșnic din argint aurit, în care ardeau lumânări. Un covor cu 
fir scurt, pe care l-am recunoscut ca fiind un Kermanshah de 
foarte bună calitate, acoperea cea mai mare parte a podelei și o 
spinetă era așezată într-un colţ; puţinul spaţiu rămas neacoperit 
era ocupat de mobilă încrustată și câteva sculpturi. 

— Frumoasă cameră, am remarcat amabil spre duce, care 
stătea în fața focului, cu mâinile încrucișate la spate, și mă 
privea cu o expresie de amuzament circumspect pe chipul 
lătăreț și rumen. 

— Îţi mulţumesc, a spus el, cu vocea sa ascuţită de tenor atât 
de stranie pentru trupul acela solid, cu pieptul lat. Prezența 
dumitale sporește frumusețea încăperii, draga mea. 

Amuzamentul a învins precauţia și a zâmbit, un zâmbet 
dezarmant, franc. 

— De ce Beauchamp? a întrebat el. Doar nu e numele 
dumitale adevărat, nu-i așa? 

— E numele meu dinainte de căsătorie, am răspuns, prea 
tulburată ca să mă gândesc la o minciună. 

Sprâncenele groase și blonde s-au înălţat a nedumerire. 

— Eşti franţuzoaicăâ? 

— Nu. Englezoaică. Dar nu puteam folosi Fraser, nu? 

— Înţeleg. 

Cu sprâncenele încă ridicate, mi-a făcut semn din cap spre o 
sofa micuță acoperită cu brocart, invitându-mă să iau loc. Era 
bogat ornamentată și frumos proporţionată, o piesă de muzeu, 
ca toate celelalte obiecte din cameră. Mi-am tras poalele rochiei 
într-o parte cât de grațios am putut, ignorând petele de noroi și 
părul de cal, și m-am așezat delicat pe satinul galben-pai. 

Ducele se plimba de colo-colo în faţa focului, privindu-mă, 
păstrând un zâmbet șters pe buze. M-am luptat cu căldura și 
confortul pe care le simțeam înmuindu-mi picioarele ce mă 
dureau, amenințând să mă tragă în abisul oboselii care se căsca 
în faţa mea. Dar nu era momentul să las garda jos. 

— Ce ești dumneata de fapt? a întrebat deodată ducele. O 
ostatică  englezoaică, o iacobită înfocată ori o spioană 
franţuzoaică? 

Am apăsat cu două degete pe locul dureros dintre sprâncene. 
Răspunsul corect era „niciuna dintre cele de mai sus”, dar nu 
credeam că m-ar ajuta foarte mult 

— Ospitalitatea acestei case pare să nu fie la înălţimea rolului 
pe care îl îndeplinește, am spus cât de arogant am putut în 
împrejurările date, ceea ce nu era foarte mult. 

Totuși, aerele de mare doamnă, după exemplul lui Louise, nu 
au rămas fără rezultat. 

Ducele a început să râdă, un sunet înalt, chiţăit, ca un liliac 
care a auzit o glumă excelentă. 

— Scuzele mele, doamnă. Ai dreptate, ar fi trebuit să îmi 
treacă prin minte să-ţi ofer o gustare înainte să încep a te 
interoga. Câtă lipsă de consideraţie din partea mea! 

A murmurat ceva spre valetul care și-a făcut apariţia drept 
răspuns la clopotţelul pe care l-a scuturat ducele, apoi a așteptat 
calm în fața focului apariţia tăvii. Eu am rămas tăcută, uitându- 
mă prin cameră, aruncând din când în când o privire spre gazda 
mea. Niciunul dintre noi nu era interesat de o conversaţie 
măruntă. In ciuda amabilităţii aparente, acesta era doar răgazul 
dinaintea confruntării și amândoi știam asta. 

Ce voiam eu să știu era de ce. Înconjurată de oameni care se 
întrebau cine naiba eram, mă întrebam și eu unde se afla ducele 
în această ecuaţie. Sau unde credea el că mă aflu eu. Mă 
întâlnise de două ori înainte, ca doamna Fraser, soţia stăpânului 
de la Lallybroch. Acum apăream la ușa lui dându-mă drept o 
ostatică englezoaică pe nume Beauchamp, proaspăt salvată din 
mâinile unei bande de iacobiţi scoțieni. Asta era suficient pentru 
a pune pe oricine pe gânduri. Dar atitudinea lui faţă de mine 
depășea cu mult granițele simplei curiozităţi. 

A apărut ceaiul, însoţit de biscuiţi și chec. Ducele și-a ridicat 
ceașca, mi-a îndemnat, cu o ridicare din sprânceană, să fac la 
fel și amândoi ne-am băut ceaiul fără să scoatem un cuvânt. 
Undeva în cealaltă parte a casei auzeam un bocănit înfundat, ca 
și cum cineva bătea cu ciocanul. Sunetul ușor al ceștii ducelui 
pe farfurioară era semnalul pentru reluarea ostilităţilor. 

— Și acum, a spus el cu autoritatea pe care o putea avea un 
om ce vorbea ca Mickey Mouse, dă-mi voie să încep, doamnă 

Fraser... pot folosi acest nume? Mulţumesc. Dă-mi voie să încep 
prin a-ţi spune că știu deja foarte multe despre dumneata. Am 
intenţia de a ști și mai multe. Vei face bine să-mi răspunzi pe 
larg și fără ezitări. Trebuie să spun, doamnă Fraser, că ești 
uluitor de greu de ucis - s-a aplecat ușor în direcția mea, cu acel 
zâmbet încă pe buze -, dar te asigur că acest lucru poate fi dus 
la îndeplinire, dacă există suficientă hotărâre. 

L-am privit fără să mă mișc; nu datorită vreunei stăpâniri de 
sine naturale, ci pentru că eram pur și simplu înmărmurită. 
Împrumutând un alt gest de la Louise, am ridicat ambele 
sprâncene  întrebător, am sorbit puţin ceai, apoi mi-am 
tamponat delicat buzele cu șervețelul cu monogramă de pe 
măsuţă. 

— Mi-e teamă că vei crede că nu mă duce capul, Excelenţă, 
am spus, dar nu am nici cea mai vagă idee despre ce vorbeşti. 

— Adevărat, draga mea? 

Ochii albaștri, mici și jucăuși, nu au clipit. S-a întins după 
clopoțelul din argint de pe tavă și a sunat o dată. 

Individul trebuie să fi așteptat în camera alăturată să fie 
chemat, căci ușa s-a deschis imediat. Un bărbat înalt și slab, în 
haine închise la culoare și de bună calitate pentru un servitor, s- 
a apropiat de duce și a făcut o plecăciune adâncă. 

— Excelenţa Voastră? 

Vorbea engleza, dar accentul francez se auzea limpede. Părea 
francez și după trăsături: nas lung și alb, buze subțiri și strânse 
și urechi depărtate de cap ca o pereche de aripi mici, cu 
vârfurile de un roșu-aprins. A devenit și mai palid când și-a 
ridicat ochii și m-a văzut, apoi a făcut involuntar un pas în spate. 

Sandringham a urmărit reacția lui cu o încruntătură iritată, 
după care și-a mutat privirea spre mine. 

— Nu îl recunoști? m-a întrebat. 

Tocmai când să clatin din cap, mâna dreaptă a bărbatului, 
lipită de pânza pantalonilor, a tresărit. Cât mai discret posibil, 
făcea semnul coarnelor, cu degetele din mijloc strânse, iar 
arătătorul și degetul mic îndreptate spre mine. L-am recunoscut 
așadar și în următoarea secundă suspiciunea mi-a fost 
confirmată când am observat alunita de deasupra furcii 
degetului mare. Nu mai aveam nicio îndoială, era bărbatul cu 
cămașă brodată care ne atacase pe mine și pe Mary la Paris. Și 
care evident era în slujba ducelui. 

— Ticălos nenorocit! am spus. 

Am sărit în picioare, răsturnând măsuţa de ceai și am înșfăcat 
primul obiect care mi-a căzut în mână, un borcan pentru păstrat 
tutunul din alabastru. L-am aruncat înspre bărbat, însă el s-a 
întors și a luat-o speriat la fugă, borcanul greu trecând la câţiva 
centimetri de capul lui, pentru a se sparge de tocul ușii. 

A ţâșnit pe ușă trântind-o în urma lui când am dat să mă 
arunc spre el. M-am oprit, abia trăgându-mi sufletul. L-am țintuit 
cu privirea pe Sandringham, punându-mi mâinile în șolduri. 

— Cine e? am întrebat. 

— Valetul meu, a răspuns calm ducele. Albert Danton îl 
cheamă. Un tip priceput la eșarfe și ciorapi, dar niţel prea 
pasional, cum sunt mai toţi francezii ăștia. Și incredibil de 
superstițios, a adăugat încruntându-se dezaprobator spre ușa 
închisă. Papistași prostănaci, cu toţi sfinţii și parfumurile lor și 
toate cele. Cred în orice. 

Respirația începea să mi se liniștească, dar inima încă îmi 
bătea cu putere în oasele de balenă ale corsetului. Abia puteam 
să trag aer în piept. 

— Pervers mizerabil, dezgustător și nerușinat! 

Ducele părea plictisit de invectivele mele și a încuviinţat 
neglijent din cap. 

— Da, da, draga mea. Toate astea, sunt convins, și chiar mai 
multe. Și lipsit de noroc, cel puţin o dată. 

— Lipsit de noroc. Așa zici dumneata? 

Pășind nesigur, m-am îndreptat spre sofa și m-am așezat. 
Mâinile îmi tremurau de nervi și le-am împreunat, ascunzându-le 
în faldurile rochiei. 

— Din câteva puncte de vedere, draga mea doamnă. Ascultă- 
mă puţin, a continuat el unindu-și ambele palme într-o 
rugăciune graţioasă. Îl trimit pe Danton să-ţi facă felul. El și 
prietenii lui decid să se distreze puţin mai întâi; totul e bine și 
frumos, dar în timpul ăsta, se uită mai bine la dumneata și ajung 
la concluzia inexplicabilă că ești nu știu ce soi de vrăjitoare, își 
pierd cu totul capul și o iau la fugă. Dar nu înainte de a-mi silui 
fina care se afla acolo dintr-un accident nefericit, astfel 
ruinându-i toate șansele la o căsătorie excelentă, pentru care 
făcusem mari eforturi s-o aranjez. Gândește-te ce ironie! 

Șocurile veneau în valuri repezi și mari și nu știam cu care să 
mă lupt mai întâi. Mai ales o frază rostită de el mă uluise în mod 
special. 

— Ce vrei să spui cu „să-mi facă felul”? am întrebat. Vrei să 
spui că dumneata chiar ai încercat să mă ucizi? 

Camera părea să se învârtă cu mine și am înghiţit o gură 
zdravănă de ceai, fiind băutura cea mai tonică pe care o aveam 
la îndemână. Nu era prea eficace. 

— Păi, da, a spus Sandringham amabil. Acesta este punctul pe 
care încercam să îl argumentez. Spune-mi, draga mea, ai dori 
un pahar de vin? 

L-am privit pentru o clipă cu băgare de seamă. După ce 
tocmai afirmase că încercase să mă ucidă, acum se aștepta să 
accept un pahar de vin din mâinile lui? 

— Coniac, am spus. Mult! 

A chicotit din nou cu vocea aceea ascuţită și s-a îndreptat 
spre bufet, întorcând capul ca să-mi vorbească: 

— Căpitanul Randall mi-a spus că ești o femeie foarte 
interesantă. O părere impresionantă, venind din partea 
căpitanului, știi? În mod obișnuit, pe el nu îl prea interesează 
femeile, deși ele se ţin roi după el. Probabil înfățișarea îl face 
atrăgător, că manierele lui n-au cum. 

— Deci Jack Randall lucrează pentru dumneata, am spus, 
luând paharul pe care mi l-a întins. 

Îl văzusem turnând în două pahare și eram convinsă că 
niciunul nu conţinea altceva decât brandy. Am dat pe gât o 
înghiţitură serioasă, de care aveam mare nevoie. 

Ducele a făcut același lucru, efectul lichidului înțepător 
făcându-l să închidă ochii. 

— Bineînţeles, a spus el. Adesea cele mai bune unelte sunt 
cele mai periculoase. Dar nu trebuie să te ferești a te folosi de 
ele, trebuie doar să te asiguri că îţi iei măsurile de precauţie 
cuvenite. 

— Periculos, nu-i așa? Cât de multe știi despre Jonathan 
Randall? am întrebat, curioasă. 

— Oh, a chicotit ducele, cred că știu absolut totul, draga mea. 
De fapt, cred că știu mult mai multe decât dumneata. Eu nu mă 
folosesc de un om ca el fără să am mijloace de a-l controla, 
înţelegi? Și banii sunt un căpăstru bun, dar slab. 

— Spre deosebire de șantaj? am spus sec. 

S-a lăsat pe spate, cu mâinile împreunate peste pântecul 
bombat, și m-a privit cu un interes amabil. 

— Ah. Crezi că șantajul ar putea lucra în ambele sensuri, dacă 
înțeleg eu bine? 

A clătinat din cap, desprinzând câteva fire de tutun, care au 
căzut plutind pe vesta din mătase. 

— Nu, draga mea. În primul rând, între noi există anumite 
diferenţe. Deși un astfel de zvon mi-ar putea afecta primirea în 
anumite cercuri ale societăţii, nu e o chestiune care să mă 
îngrijoreze prea tare. Dar pentru bunul căpitan - ei bine, armata 
are prejudecăţi foarte rigide în privinţa unor asemenea 
preferinţe nenaturale. De fapt, pedeapsa este adesea moartea. 
Nu, nu suferă comparaţie, serios. 

Și-a înclinat capul într-o parte, atât cât îi permiteau cutele de 
grăsime. 

— Dar nici speranţa de îmbogăţire, nici teama de a fi expus 
nu îl leagă pe John Randall de mine, a spus el, cu ochii albaștri 
mici și apoși sclipind în orbite. El mă servește pe mine pentru că 
eu îi ofer ceea ce el își dorește. 

Am măsurat trupul gras cu dezgust nedisimulat, făcându-l pe 
Excelenţa Sa să se scuture de râs. 

— Nu, nu asta, a spus el. Gusturile căpitanului sunt cumva 
mai rafinate decât atât. Nu ca ale mele. 

— Atunci, ce? 

— Pedeapsa fizică, a spus el în șoaptă. Dar dumneata știi 
asta, nu? Sau cel puţin soțul dumitale o știe. 

Mă simţeam murdară pentru simplul fapt că mă aflam în 
preajma lui și m-am ridicat să mă îndepărtez. Cioburile 
borcanului de tutun din alabastru zăceau pe podea și fără să 
vreau am lovit unul, care s-a izbit de perete, a ricoșat și s-a dus 
învârtindu-se sub sofa, amintindu-mi de Danton. 

Nu eram deloc sigură că doream să discut cu el subiectul 
uciderii mele abandonate, dar pentru moment părea preferabil 
altor variante. 

— De ce ai dorit să mă ucizi? l-am întrebat deodată, 
întorcându-mă cu fața spre el. 

Am aruncat o privire iute peste colecţia de obiecte de pe o 
măsuță rotundă, căutând o armă potrivită pentru apărare, 
pentru eventualitatea în care mai simţea încă nevoia de a o 
face. 

Dar nu dădea semne. În schimb, s-a aplecat cu greu, a luat 
ceainicul, scăpat întreg printr-o minune, și l-a pus pe măsuţa de 
ceai așezată la locul ei. 

— La vremea aceea mi se părea convenabil, mi-a răspuns 
calm. Aflasem că dumneata și soțul dumitale încercaţi să 
dejucaţi o anume acţiune în care aveam și eu unele interese. 
Întâi mi-a trecut prin minte să-l elimin pe soţul dumitale, dar 
părea prea periculos, fiind înrudit cu două dintre cele mai 
importante familii din Scoţia. 

— Ţi-a trecut prin minte să-l elimini? 

În mintea mea s-a făcut lumină, o lumină printre multe altele 
care mi se aprindeau sub ţeastă ca artificiile. 

— Dumneata ai fost cel care i-a trimis pe marinarii aceia să-l 
atace pe Jamie la Paris? 

Ducele a încuviinţat în tăcere, cu un aer foarte relaxat. 

— Mi se părea cea mai simplă cale, deși cam grosolană. Dar 
pe urmă Dougal MacKenzie a apărut în Paris și m-am întrebat 
dacă nu cumva soțul dumitale lucra pentru Stuarzi. Am devenit 
confuz în privinţa intereselor lui politice. 

Eu eram confuză în privința intereselor ducelui. Acest discurs 
straniu dădea foarte limpede de înțeles că era un iacobit ascuns 
- și dacă era adevărat, lucrase ca un maestru pentru a-și păstra 
secretele. 

— Pe urmă, a continuat el, așezând delicat capacul ceainicului 
la loc, mai era și prietenia dumitale tot mai strânsă cu Ludovic al 
Franței. Chiar dacă soțul dumitale dădea greș cu bancherii, 
Ludovic îi putea furniza lui Charles Stuart banii de care avea 
nevoie - cu condiția ca dumneata să-ţi fi ţinut nasul drăgălaș 
departe de povestea asta. 

S-a încruntat privind de aproape biscuitul pe care îl ţinea în 
mână, a scuturat câteva scame de pe el, apoi a renunţat să-l 
mănânce și l-a azvârlit pe masă. 

— Odată ce-a devenit limpede ce se petrecea cu adevărat, 
am încercat să-l ispitesc pe soţul dumitale înapoi în Scoţia, cu 
oferta de grațiere. M-a costat foarte mult graţierea aceea, a 
adăugat el pe gânduri. Și totul, pentru nimic! Apoi mi-am amintit 
de devotamentul lui față de dumneata - un devotament chiar 
emoţionant, a spus el cu un zâmbet binevoitor care mi-a 
displăcut profund. Am crezut că moartea dumitale îi va distrage 

atenţia de la demersul în care era angajat, fără a provoca vâlva 
pe care uciderea lui ar fi stârnit-o. 

Un gând m-a fulgerat și m-am dus să mă uit la clavecinul din 
colțul camerei. Câteva foi de muzică erau așezate pe stativ, 
scrise cu o caligrafie clară și delicată. Cincizeci de mii de lire 
sterline, cu ocazia debarcării Înălțimii Voastre în Scotia. Semnat 
S. „S” de la Sandringham, firește. Ducele a început să râdă, 
încântat. 

— Asta e fost cu adevărat foarte inteligent din partea 
dumitale, draga mea. Trebuie să fi fost dumneata, am auzit 
despre nefericita incapacitate a soţului dumitale de a înțelege 
muzica. 

— De fapt, nu am fost eu, am răspuns, întorcându-mă cu 
spatele la clavecin. Masa de lângă mine nu avea nimic folositor 
în genul cuţitașelor de desfăcut scrisori sau vreun obiect ascuţit, 
dar am ridicat în grabă o vază și mi-am îngropat faţa în buchetul 
de flori de seră din ea. Mi-am coborât pleoapele, simțind 
atingerea  petalelor răcoroase pe obrajii care brusc îmi 
dogoreau. Nu îndrăzneam să-mi ridic capul, de teamă că fața 
mă va da de gol. 

Căci dincolo de umărul ducelui, văzusem un obiect rotund, 
acoperit cu piele, de forma unui dovleac, încadrat de draperiile 
verzi din catifea ca unul dintre obiectele de artă exotică ale 
ducelui. Am deschis ochii, uitându-mă precaută printre petale la 
gura largă, cu dinţi rari, rânjită ca un dovleac de Halloween. 

Simţeam un amestec de groază și ușurare. Văzusem bine, 
vasăzică. Cerșetorul de lângă poartă era Hugh Munroe, un vechi 
tovarăș al lui Jamie din vremurile în care era proscris în 
Highlands. Cândva învăţător, fusese capturat de turci pe mare și 
desfigurat prin tortură, apoi ajunsese de nevoie cerșetor și 
braconier - îndeletniciri la care se adăuga spionajul de succes. 
Auzisem că era spion al armatei scoțiene, dar nu-mi închipuisem 
că activităţile sale îl purtaseră atât de departe în sud. 

De cât timp stătea acolo, cocoţat ca o pasăre pe iedera de la 
fereastra celui de-al doilea etaj? Nu îndrăzneam să comunic cu 
el; tot ce puteam face era să îmi ţin ochii fixaţi asupra unui 
punct chiar deasupra umărului ducelui, privind cu aparentă 
indiferenţă în gol. 

Ducele se uita la mine cu interes. 

— Adevărat? Sper că nu a fost Gerstmann. Trebuia să-mi 
treacă prin minte că are o minte suficient de întortocheată. 

— Și credeai că eu am? Sunt flatată. 

Îmi ţineam nasul în flori, vorbind absentă într-un bujor. 

Silueta de afară și-a slăbit strânsoarea de pe iederă suficient 
cât să ridice o mână la vedere. După ce răpitorii sarazini îl 
lăsaseră fără limbă, mâinile lui Hugh Munroe vorbeau pentru el. 
Țintuindu-mă cu privirea, a arătat întâi spre mine, apoi spre el, 
apoi într-o parte. Palma lată s-a aplecat, iar degetul arătător și 
cel mijlociu au devenit o pereche de picioare fugind, gonind spre 
est. Apoi mi-a făcut cu ochiul, a strâns pumnul drept salut și a 
dispărut. 

M-am relaxat, tremurând ușor, am tras adânc aer în piept, 
simțind că mi-am recăpătat forțele. Am strănutat și am așezat 
florile la loc. 

— Deci dumneata ești iacobit? am întrebat. 

— Nu neapărat, a răspuns el sincer. Intrebarea este, draga 
mea... Dumneata ești? 

Cu totul lipsit de complexe sociale, și-a scos peruca, și-a 
scărpinat capul cu păr rar și blond, după care și-a așezat-o la 
loc. 

— Când ai fost la Paris, ai încercat să oprești efortul de a-l 
restaura pe regele James pe tronul său. După ce aţi eșuat, 
dumneata și soțul dumitale păreţi să fiţi acum cei mai loiali 
susținători ai Înălțimii Sale. De ce? 

Ochii mici și albaștri nu trădau decât o curiozitate temperată, 
dar nu această curiozitate moderată încercase să mă ucidă. 

Încă din momentul în care aflasem cine era gazda mea, mă 
străduisem din toate puterile să îmi amintesc ce discutaseră 
Frank și reverendul Wakefield despre el cândva. Era iacobit? Din 
câte îmi aminteam, verdictul istoriei - în persoana lui Frank și a 
reverendului - era neclar. Și eu aveam aceeași opinie. 

— Nu cred că îţi voi spune, am rostit încet. 

O sprânceană blondă s-a arcuit și ducele a scos o cutiuță 
smălțuită din buzunar și a luat cu vârfurile degetelor din 
conţinutul ei. 

— Eşti sigură că o astfel de atitudine e înţeleaptă, draga mea? 
Să știi că Danton e încă aproape. 

— Danton nu m-ar atinge nici cu o prăjină de trei metri, am 
răspuns fără menajamente. Nici dumneata, de altfel. Nu din 

același motiv, am adăugat în grabă, văzându-i gura 
deschizându-se. Dar, dacă dorești atât de mult să știi de care 
parte a baricadei mă aflu, nu ai de gând să mă ucizi înainte de 
afla, nu-i așa? 

Ducele s-a înecat cu tutunul și a tușit greu, bătându-se cu 
pumnul peste piepţii vestei sale brodate. M-am ridicat în 
picioare și l-am privit cu răceală, în timp ce el strănuta și scuipa. 

— Încerci să mă sperii ca să îţi dezvălui anumite lucruri, dar 
nu merge, am spus, vorbind cu mult mai multă încredere decât 
simțeam cu adevărat. 

Sandringham și-a tamponat ușor cu batista ochii înlăcrimați. 
În cele din urmă a tras adânc aer în piept și l-a suflat printre 
buzele cărnoase și țuguiate, fixându-mă cu privirea. 

— Prea bine, atunci, a rostit el, ceva mai calm. Imi imaginez 
că meșterii mei au terminat de-acum modificările la camera 
dumitale. Voi chema o servitoare să te conducă. 

Trebuie să mă fi holbat prostește la el, căci a zâmbit ironic, 
ridicându-se anevoie din fotoliul său. 

— Ştii, până la un punct, nici nu contează. Oricine ai fi sau 
orice informaţie ai avea, ai o calitate nepreţuită ca oaspete în 
casa mea. 

— Și care e aceea? am întrebat. 

S-a oprit cu mâna pe clopoțel și a zâmbit. 

— Eşti soţia lui Jamie Roșcovanul, a răspuns el blând. Și el ţine 
la dumneata, draga mea, nu-i așa? 

e 

Văzusem și închisori mai rele. Camera măsura cam nouă 
metri pe nouă și era mobilată cu o bogăţie întrecută doar de 
salonul de jos. Patul cu baldachin stătea pe o mică platformă, cu 
pene de struț la colţurile draperiilor de damasc, și două fotolii 
tapiţate cu brocart erau așezate confortabil în fața unui șemineu 
uriaș. 

Servitoarea care mă însoţise a lăsat ligheanul și urciorul pe 
care le ducea în braţe și s-a repezit să aprindă focul deja 
pregătit. Valetul a așezat tava cu mâncare acoperită pe o masă 
lângă ușă, apoi a rămas placid în prag, dându-mi peste cap orice 
plan pe care îl putusem încropi de a încerca să o iau la fugă pe 
lângă el de-a lungul holului. Nu că m-ar fi ajutat foarte mult să 
încerc, am gândit întristată; m-aș fi rătăcit neputincioasă în casă 

după prima cotitură a coridorului; blestematul de conac era la 
fel de mare precum Buckingham Palace. 

— Excelenţa Sa speră că vă veţi simţi bine, doamnă, a spus 
servitoarea făcând o reverență în drum spre ușă. 

— O, pun rămășag că asta speră, am răspuns acru. 

Ușa solidă s-a închis în urma ei cu o bufnitură deprimantă și 
scrâșnetul unei chei mari parcă a sfâșiat vălul de protecţie ce-mi 
acoperea nervii deja zdruncinați. 

Tremurând în frigul camerei vaste, mi-am strâns brațele la 
piept și am pășit spre foc, unde m-am prăbușit într-un fotoliu. 
Impulsul meu era să profit de avantajul de a fi singură pentru a 
face o mică criză de nervi. Însă îmi era teamă că, dacă le-aș fi 
permis emoţiilor bine strunite până atunci să-și facă de cap, nu 
le-aș mai putea stăpâni niciodată. Am închis strâns ochii și am 
urmărit sclipirea roșie a flăcării în spatele pleoapelor închise, 
impunându-mi să mă calmez. 

La urma urmelor, nu mă găseam în primejdie pentru moment, 
iar Hugh Munroe era în drum spre Jamie. Chiar dacă Jamie îmi 
pierduse urma în decursul acestei săptămâni petrecute pe 
drumuri, Hugh îl va găsi și îl va aduce la mine. Hugh cunoștea 
fiecare fermier și meseriaș, fiecare fermă și conac pe cuprinsul a 
patru parohii. Un mesaj din partea bărbatului mut va călători 
printr-o reţea de vești și bârfe la fel de iute precum treceau norii 
purtaţi de vânt pe deasupra munţilor. Dacă apucase să coboare 
din cuibul de iederă și să iasă de pe pământurile ducelui fără să 
fie văzut. 

— Nu fi ridicolă, am spus cu voce tare, omul e un braconier 
priceput. Sigur a scăpat. 

Ecoul cuvintelor mele lovindu-se de tavanul cu ornamente 
albe de ghips era cumva reconfortant. 

— Și dacă e așa, am continuat să vorbesc răspicat, cu voce 
tare pentru a mă auzi, atunci Jamie va veni. 

Corect, mi-a trecut deodată în minte. Și oamenii lui 
Sandringham îl vor aștepta când va veni. Ești soția lui Jamie 
Roșcovanul, spusese ducele. Singura mea calitate nepreţuită. 
Eram momeală. 

— Sunt icre de somon! am exclamat, ridicându-mă în fotoliu. 

Mârșăvia gestului a trezit un mic, dar bine venit acces de furie 
care mi-a domolit puţin frica. Am încercat să aţâț flăcările furiei 
ridicându-mă și plimbându-mă prin cameră, căutând noi insulte 

pe care să i le strig ducelui data viitoare când ne vom vedea. 
Ajunsesem la „pederast fricos” când un strigăt înfundat de afară 
mi-a atras atenţia. 

Împingând într-o parte draperiile grele de catifea de la 
fereastră, am înţeles că ducele avusese mare dreptate. Bare 
solide din lemn fuseseră bătute în cruce peste cadrul ferestrei 
atât de apropiate una de cealaltă, încât abia puteam strecura un 
braț printre ele. Dar puteam vedea. 

Căzuse seara și umbrele de sub copacii din parc erau 
întunecate precum cerneala. Strigătele veneau de acolo, urmate 
de strigăte de răspuns dinspre grajduri, de unde și-au făcut 
brusc apariţia câteva siluete cu torţe aprinse. Figurile micuțe și 
întunecate au fugit spre pădure, flăcările torțelor de pin 
întinzându-se în spate, sclipind portocaliu în vântul rece și 
umed. Când au ajuns la marginea parcului, o ceată de siluete 
vag umane a devenit vizibilă, rostogolindu-se pe iarba din fața 
casei. larba era udă și forța luptei lăsa urme adânci în pământ 
noroios. 

Stăteam în vârful picioarelor, strângând în mâini barele de 
lemn și apăsându-mi obrajii pe lemnul aspru în efortul de a 
vedea mai mult. Lumina zilei se stinsese cu totul și în licărul 
torțelor puteam distinge doar câte o mână sau un picior 
zvâcnind în încleștarea din parc. 

Nu putea fi Jamie, mi-am spus în gând, încercând să înghit 
nodul din gât care era inima mea. Nu atât de curând, nu acum. 
Și nu singur, nu putea să fi venit de unul singur. Căci vedeam 
acum că lupta era concentrată în jurul unui singur om, în 
această clipă căzut în genunchi, o siluetă întunecată ghemuită 
sub pumnii și ciomegele grăjdarilor și ale paznicilor ducelui. 

Apoi trupul ghemuit s-a întins la pământ și strigătele au 
încetat, deși alte câteva lovituri au mai fost aplicate pentru orice 
eventualitate înainte ca micul grup de servitori să se dea înapoi. 
S-au schimbat câteva replici, pe care nu le puteam auzi de unde 
mă aflam, și doi dintre bărbaţi s-au aplecat și au ridicat trupul 
de subsuori. Când au trecut pe sub fereastra mea de la al treilea 
etaj, în drum spre curtea din spatele casei, lumina torțelor a 
căzut pe o pereche de picioare târându-se, încălțate cu sandale, 
și pe zdrențele unei bluze soioase. Nu era Jamie. 

Unul dintre băieţii de la grajduri alerga pe lângă ei, ducând 
fericit o tășcuță groasă din piele legată cu o curea. Eram prea 

sus și prea departe pentru a auzi zăngănitul ornamentelor mici 
de metale de pe curea, dar ele au sclipit în lumina torțelor și 
toată forța mi s-a scurs din braţe într-un val de groază și 
disperare. 

Obiectele micuţe erau monede și nasturi. Și gaber/unzii. Micile 
bucăţi de plumb care le dădeau cerșetorilor permisiunea să 
ceară ajutor într-o anumită parohie. Hugh Munroe avea patru, ca 
un semn de indulgență pentru suferinţele îndurate în mâinile 
turcilor. Nu era Jamie, ci Hugh. 

Tremuram atât de tare, încât abia mă ţineau picioarele, dar 
am alergat la ușă și am bătut în ea cu toată puterea. 

— Lăsaţi-mă să ies! am strigat. Trebuie să-l văd pe duce! 
Dati-mi drumul, am spus. 

Strigătele și pumnii mei în ușă nu au primit niciun răspuns și 
am alergat înapoi la fereastră. Scena de dedesubt era acum cu 
totul liniștită. Un băiat ţinea o torţă pentru unul dintre grădinari, 
care stătea în genunchi la marginea pajiștii, înlocuind cu grijă 
bucăţile de iarbă scoase din pământ în timpul încăierării. 

— Hei! am strigat cu toată puterea. 

Fiind acoperită de bare, nu puteam deschide fereastra în 
afară. M-am repezit în cameră și am înhăţat un sfeșnic greu din 
argint, am dat fuga la fereastră și am spart un panou de geam, 
fără să-mi pese de cioburile care zburau. 

— Ajutor! Hei, acolo jos! Spuneți-i ducelui că vreau să îl văd! 
Acum! Ajutor! 

Mi s-a părut că una dintre siluete își întoarce capul spre mine, 
însă niciuna nu a făcut vreun gest de a se îndrepta spre casă, 
continuându-și treburile de parcă doar strigătul unei păsări de 
noapte tulburase întunericul din jur. 

Am alergat la ușă, bătând și strigând, apoi înapoi la geam și 
iar la ușă. Am strigat, am implorat și am ameninţat până când 
mi s-a uscat gâtul și am bătut în ușa de neclintit până când 
pumnii mi s-au înroșit și s-au zdrelit, dar nu a venit nimeni. 
Puteam fi singură în tot conacul, căci nu se auzea niciun sunet. 
Liniștea de pe coridor era la fel de adâncă precum noaptea de 
afară, o liniște mormântală. Frica mea scăpase cu totul de sub 
control și m-am prăbușit în cele din urmă în genunchi, în faţa 
ușii, plângând fără oprire. 

M-am trezit îngheţată și înțepenită, cu o durere cruntă de cap, 
simțind ceva mare și solid împingându-mă pe podea. Am tresărit 
când marginea ușii grele ce se deschidea mi-a prins pielea 
coapsei, frecând-o de podea. 

— Au! 

M-am rostogolit neîndemânatică, apoi m-am săltat pe mâini și 
genunchi, cu părul atârnându-mi peste faţă. 

— Claire! O, nu mai striga, t-te rog! Eşti rănită, draga mea? 

Cu un foșnet de şifon apretat, Mary s-a lăsat în genunchi 
lângă mine. În spatele ei, ușa s-a închis și am auzit scrâșnetul 
cheii. 

— Da... adică, nu. Sunt bine, am spus ameţită. Dar Hugh... 

Mi-am strâns buzele și am scuturat din cap încercând să-mi 
adun gândurile. 

— Ce naiba cauţi aici, Mary? 

— l-am d-dat niște bani menajerei să mă lase 
șoptit ea. Ai putea să vorbești mai încet? 

— Nu prea contează, am spus pe un ton normal. Ușa asta e 
atât de groasă, încât niciun meci de fotbal nu s-ar auzi prin ea. 

— Un ce? 

— Nu contează. 

Mintea începea să mi se limpezească, deși ochii îmi erau lipiţi 
și umflaţi și capul încă îmi bubuia ca o tobă. M-am ridicat cu 
greu în picioare și m-am împleticit spre lighean, unde m-am 
stropit cu apă rece pe față. 

— l-ai dat bani menajerei? am spus, ștergându-mi faţa cu un 
prosop. Dar tot închise suntem aici, nu-i așa? Am auzit cheia 
învârtindu-se în broască. 

Mary era palidă în penumbra camerei. Lumânarea se stinsese 
cât adormisem eu pe podea și nu exista altă lumină în afară de 
sclipirea roșiatică a cărbunilor din șemineu. Și-a mușcat buza. 

— Mai mult de-atât nu am p-putut. Doamnei Gibson îi era 
prea teamă de duce ca să îmi dea cheia. Singurul lucru pe care 
s-a învoit să-l facă a fost să mă încuie cu dumneata și să îmi dea 
drumul dimineaţă. M-am gândit că poate ţi-ar prinde bine să 
stau cu dumneata, a adăugat ea timid. 

— O, am spus. Păi... mulțumesc. Foarte frumos din partea ta. 

Am luat o lumânare nouă din sertar și m-am îndreptat spre 
șemineu să o aprind. Sfeșnicul era plin cu ceara de la lumânarea 
stinsă deja, așa că am picurat puţină ceară fierbinte pe blatul 

mesei și am înfipt noua lumânare în ea, fără să mă sinchisesc de 
paguba pe care i-o făceam ducelui. 

— Claire, a spus Mary. Ai... ai probleme? 

Mi-am mușcat buza pentru a înghiţi un răspuns repezit. La 
urma urmelor, nu avea decât șaptesprezece ani și ignoranţa ei 
în politică era probabil chiar mai profundă decât ignoranţa de 
care dăduse dovadă în privinţa bărbaţilor. 

— A-ă, da, am răspuns. Mi-e teamă că am probleme destul de 
grave. 

Creierul meu începea din nou să funcţioneze. Chiar dacă Mary 
nu era înzestrată pentru a mă ajuta practic să evadez, putea fi 
măcar capabilă să îmi furnizeze informaţii despre nașul ei și 
mersul casei lui. 

— Ai auzit zarva de lângă pădure de mai devreme? am 
întrebat. 

A clătinat din cap. Începea să tremure; într-o cameră atât de 
mare, căldura focului se pierdea cu mult înainte de a ajunge la 
pat. 

— Nu, dar l-am auzit pe unul dintre băieţii de la bucătărie 
spunând că paznicii au prins un braconier în grădină. E foarte 
frig. Nu ne putem băga în p-pat? 

Se întinsese deja peste pătură, băgând mâna sub pernă să 
apuce capătul cearșafului. Prin cămașa albă de noapte fundul i 
se contura rotund și neted, ca al unui copil. 

— Nu era un braconier, am răspuns. Sau, mă rog, era 
braconier, dar îmi era, de asemenea, prieten. Plecase spre 
Jamie, să îi spună unde sunt. Ştii ce s-a întâmplat cu el după ce 
l-au luat paznicii? 

Mary s-a răsucit, chipul îi era palid în umbrele draperiilor din 
jurul patului. Chiar și în această lumină, vedeam că ochii 
întunecaţi i se holbaseră. 

— O, Claire! Imi pare atât de rău! 

— Și mie, am spus pierzându-mi răbdarea. Dar știi unde e 
braconierul? 

Dacă Hugh fusese închis într-un loc accesibil, precum 
grajdurile, mai exista o șansă slabă ca Mary să îl poată elibera 
cumva dimineaţă. 

Tremurul buzelor ei, care îi făcea bâlbâială obișnuită să pară, 
prin comparaţie, ușor de înţeles, ar fi trebuit să mă avertizeze. 

Dar cuvintele, când a reușit să le rostească, mi-au pătruns în 
inimă, ascuţite și neașteptate ca un pumnal. 

— L-I-l-au s-s-spânzurat, a spus ea. La p-p-poarta g-g-grădinii. 

(J 

A trecut ceva timp înainte să fiu capabilă să înțeleg ce se 
întâmplă în jurul meu. Valul de șoc, jale, teamă și dezolare s-a 
abătut asupra mea, copleșindu-mă. Abia eram conștientă de 
mâna mică a lui Mary care mă bătea timid pe umăr și de vocea 
ei care mă întreba dacă vreau o batistă sau un pahar cu apă. 
Am rămas ghemuită, fără să vorbesc, tremurând, așteptând ca 
disperarea violentă care îmi strângea stomacul să se 
domolească. Într-un târziu, după ce panica a trecut, am deschis, 
epuizată, ochii înceţoșați. 

— Voi fi bine, am spus în cele din urmă, ridicându-mă în capul 
oaselor și ștergându-mi nasul fără jenă cu mâneca rochiei. 

Am luat prosopul și mi-am șters cu el ochii. Mary se învârtea 
pe lângă mine cu un aer îngrijorat. Am întins un braţ și i-am 
strâns mâna pentru a o liniști. 

— Gata, am spus. Acum sunt bine. Și mă bucur foarte mult că 
ești aici. 

Deodată mi-am dat seama de ceva și am lăsat prosopul să 
cadă, privind-o intrigată. 

— Acum, dacă mă gândesc mai bine, tu de ce te afli aici? am 
întrebat. În această casă? 

Mary a coborât privirea, îmbujorându-se și a început a netezi 
cuvertura de pe pat. 

— D-ducele este nașul meu de botez, știi? 

— Da, asta am înţeles, i-am răspuns. Dar am unele îndoieli că 
voia doar să se bucure de compania ta. 

A zâmbit ușor la remarca mea. 

— N-nu. Dar el, ducele adică, crede că mi-a găsit un alt s-s- 
soţ. 

Efortul de a pronunţa cuvântul „soţ” a lăsat-o roșie în obraji. 

— Papa m-a adus aici ca să-l cunosc. 

Din purtarea ei, am dedus că vestea nu impunea felicitări 
imediate. 

— ÎI cunoşti pe acest bărbat? 

Doar după nume, din câte se părea. Un anume domn 
Isaacson, importator, din Londra. Prea ocupat pentru a călători 
tocmai până la Edinburgh pentru a-și cunoaște aleasa, 


VP - 856 


convenise să vină la Bellhurst, când urma să aibă loc nunta, 
toate părțile fiind de acord. 
e 

Am ridicat peria de păr din argint de pe noptieră și am început 
să mi-o trec absentă prin păr. Așadar, după ce eșuase să 
aranjeze o alianţă cu nobilimea franceză, ducele intenţiona să își 
vândă fina unui evreu bogat. 

— Am un nou trusou, a spus Mary încercând să zâmbească. 
Patruzeci și trei de cămăși brodate - două cu f-fir de aur. 

Vocea i s-a stins și a rămas cu buzele strânse, privind fără să 
vadă spre palma stângă. 

Mi-am așezat mâna peste a ei. 

— Păi, am spus încercând să o încurajez, poate va fi un om 
bun. 

— De asta mă și t-tem. 

Evitându-mi privirea nedumerită, s-a uitat, împreunându-și 
mâinile în poală. 

— Nu i-au spus domnului Isaacson despre P-Paris. Și mi-au zis 
că nici eu nu trebuie să-i povestesc, a rostit ea cu tristeţe. Au 
adus o femeie bătrână și oribilă să îmi explice cum trebuie să 
mă port în noaptea nunţii, să... să mă prefac că e prima dată, 
dar eu... O, Claire, cum pot să fac eu așa ceva? s-a văitat ea. Și 
Alex... Nu i-am spus, nu i-am putut spune! Sunt atât de lașă, nici 
măcar nu i-am s-spus că plec! 

S-a aruncat în braţele mele și am bătut-o ușor pe spate, 
scăpând puţin de propria mea durere în efortul de a o mângâia 
pe ea. În cele din urmă s-a mai liniștit și s-a ridicat în capul 
oaselor, sughițând, ca să bea puţină apă. 

— Și vei merge până la capăt cu nunta? am întrebat. 

A ridicat ochii spre mine, cu genele ude de lacrimi. 

— Nu am de ales, mi-a răspuns simplu. 

— Dar..., am început și apoi m-am oprit, neștiind cum să 
continui. 

Avea dreptate. Tânără, fără mijloace materiale, fără un bărbat 
care să o salveze pur și simplu, nu avea altă scăpare decât să se 
supună voinţei tatălui și nașului ei și să se căsătorească cu acel 
necunoscut domn Isaacson din Londra. 

Amândouă aveam inima grea, așa că nu ne atrăgea mâncarea 
de pe tavă. Ne-am ghemuit sub pături ca să ne încălzim și după 
câteva minute, Mary, istovită de emoţii, dormea profund. Deși 

eram la fel de epuizată ca ea, nu reușeam să adorm, plângând 
după Hugh, făcându-mi griji în privinţa lui Jamie și întrebându- 
mă ce voia de la mine ducele. 

Cearșafurile erau reci și îmi simţeam picioarele ca niște sloiuri 
de gheață. Ignorând alte gânduri mai tulburătoare, am început 
să mă gândesc la Sandringham. Care era rolul lui în această 
poveste? 

După toate aparențele, omul era iacobit. Fusese, după cum 
recunoscuse cu gura lui, gata să comită crime - sau măcar să 
plătească pentru ele - ca să se asigure că Charles obţine 
sprijinul de care avea nevoie pentru a-și lansa expediţia spre 
Scoţia. Și dovada cifrului muzical confirma că ducele fusese cel 
care îl convinsese pe Charles să ridice ancora în august, 
promiţându-i că îl va ajuta. 

Anumiți bărbaţi se străduiau să-și ascundă simpatiile iacobite; 
având în vedere pedepsele pentru trădare, era de înţeles 
atitudinea lor. lar ducele ar avea mult mai multe de pierdut 
decât alţii, dacă ar susţine o cauză sortită eșecului. 

Cu toate acestea, Sandringham nu mi se părea un susținător 
entuziast al monarhiei Stuarzilor. judecând după remarcile lui 
despre Danton, în mod clar nu ar simpatiza un conducător 
catolic. Și de ce să aștepte atât de mult până să trimită 
ajutoare, când Charles avea nevoie disperată de bani în acest 
moment, cum avusese, de fapt, de la sosirea sa în Scoţia? 

Mă puteam gândi la două motive rezonabile ale 
comportamentului ducelui, niciunul dintre ele lăudabil din partea 
unui gentilom, însă ambele potrivite cu caracterul său. 

Putea, de fapt, să fie iacobit, dispus să înghită un rege catolic 
nesărat în schimbul unor beneficii viitoare, de care s-ar fi 
bucurat ca unul dintre principalii susţinători ai restauratei 
monarhii a Stuarzilor. Puteam înțelege acest raționament; 
cuvântul „principiu” nu se regăsea în vocabularul ducelui, pe 
când „interesul propriu” era clar un termen pe care îl cunoștea 
bine. Poate dorea să aștepte până când Charles ajungea în 
Anglia, pentru ca banii să nu fie irosiți înainte de ultima bătălie 
pentru Londra a armatei scoţienilor. Oricine îl cunoștea bine pe 
Charles Stuart înţelegea că era mai înţelept să nu-i încredințeze 
prea mulți bani deodată. 

Or, dacă așa stăteau lucrurile, Sandringham ar fi urmărit să se 
asigure că Stuarzii chiar aveau o susţinere substanţială pentru 

cauza lor înainte de a se implica financiar la rândul lui; la urma 
urmelor, contribuţia la o rebeliune nu e același lucru cu a 
întreține de unul singur o armată întreagă. 

Pe de altă parte, vedeam un motiv mult mai sinistru pentru 
condiţiile ofertei ducelui. Impunând condiţia ca armata iacobită 
să ajungă pe sol englezesc înainte de a primi ajutorul său 
financiar, ducele se asigura că Charles va lupta împotriva 
opoziţiei crescânde a propriilor săi comandanţi, târându-și 
armata dezordonată și fără tragere de inimă tot mai spre sud, 
departe de adăpostul munţilor în care s-ar putea refugia. 

Dacă ducele putea aștepta favoruri de la Stuarzi pentru 
ajutorul dat la restaurarea lor, ce putea aștepta de la cei din 
Casa de Hanovra, pentru a-l ademeni pe Charles Stuart într-un 
loc convenabil acestora... pentru a-l trăda și a-l arunca pe el și 
pe adepţii lui în mâinile armatei engleze? 

Istoria nu reușise să spună care fuseseră adevăratele simpatii 
politice ale ducelui. Fapt ce mi s-a părut straniu; cu siguranţă el 
va fi nevoit să își dezvăluie intenţiile mai devreme sau mai 
târziu. Desigur, m-am gândit că Bătrânul Vulpoi, lordul Lovat, 
reușise ultima dată să joace în ambele tabere ale Răscoalei 
lacobite, intrând în grațiile Casei de Hanovra și menținându-și 
relația apropiată cu Stuarzii în același timp. Și Jamie o făcuse la 
rândul lui, pentru o vreme. Poate că nu era chiar atât de dificil 
să îți ascunzi loialitatea în mocirla mereu schimbătoare a politicii 
regale. 

Frigul îmi pătrundea în oase și eram nevoită să îmi mișc 
întruna picioarele, dar nu simțeam nimic când îmi frecam 
pulpele una de alta. Evident că picioarele nu aveau cum să-mi 
ofere căldura dorită, aș fi avut mai multe șanse dacă frecam 
niște bețe uscate. 

Stând în pat fără somn, fără liniște, zgribulită, am auzit brusc 
un sunet slab și ritmic lângă mine. Am întors capul, ascultând, 
m-am ridicat într-un cot și am privit spre tovarășa mea 
nevenindu-mi a crede. Era ghemuită pe o parte, cu pielea 
îmbujorată de somn, arătând ca o floare de seră deschisă, cu 
degetul mare vârât între buzele roz și delicate. Buza de jos s-a 
mișcat chiar în timp ce o priveam, sugând foarte ușor degetul. 

Nu prea știam dacă să râd ori să plâng. Până la urmă, nu am 
făcut niciuna, nici alta; i-am tras ușor degetul din gură și i-am 

așezat mâna fără vlagă, strânsă pumn, pe piept. Am suflat în 
lumânare și m-am cuibărit lângă Mary. 

Fie datorită inocenței acelui gest, cu amintirile îndepărtate 
legate de încredere și de siguranţă pe care mi le-a trezit, fie 
datorită tihnei oferite de apropierea unui trup cald ori doar 
epuizării în urma groazei și a durerii, m-am relaxat, picioarele mi 
s-au dezmorțit și într-un târziu am adormit. 

Invelită într-un cocon cald de pături, am dormit adânc și fără 
vise. Cu atât mai mare a fost șocul când m-am pomenit smulsă 
din întunericul blând și tăcut al uitării. Era încă noapte - beznă 
de fapt, căci focul se stinsese -, dar în jurul meu nu era nici 
blândeţe, nici tăcere. Ceva greu se lăsase brusc pe pat, lovindu- 
mi braţul și, din câte se părea, pregătindu-se să o ucidă pe 
Mary. 

Patul s-a săltat și salteaua s-a înclinat deodată sub mine, 
cadrul patului zdruncinându-se cu forța luptei care se dădea în 
el. Se auzeau mormăieli agonizate și ameninţări șoptite și o 
mână agitată - a lui Mary, mi s-a părut - m-a lovit în ochi. 

M-am rostogolit în grabă din pat, împiedicându-mă de treapta 
postamentului și întinzându-mă cât eram de lungă pe podea. 
Sunetele luptei s-au intensificat cu un sunet oribil, ascuţit, pe 
care l-am luat drept cel mai bun efort al lui Mary de a striga în 
timp ce era strangulată. 

După o exclamaţie uluită, scoasă de o voce bărbătească 
groasă, a urmat încă un zvârcolit în așternuturi, apoi sunetul 
ascuţit a încetat brusc. Mișcându-mă iute, am găsit amnarul pe 
masă și am aprins o scânteie pentru lumânare. Flacăra a 
pâlpâit, a prins putere și s-a ridicat, dezvăluind imaginea pe 
care o bănuisem la auzul înjurăturii sănătoase în galeză - Mary, 
invizibilă cu excepţia mâinilor bâjbâind frenetic, cu o pernă 
trântită peste faţă, era acoperită de trupul masiv și agitat al 
soțului meu, care, în ciuda avantajului mărimii sale, părea să 
aibă mâinile cu adevărat foarte ocupate. 

Concentrat să o potolească pe Mary, nu își ridicase privirea 
spre lumânarea aprinsă, ci continua să încerce să îi prindă 
mâinile, în același timp ţinându-i perna pe faţă. Stăpânindu-mi 
pornirea de a râde isteric la acest spectacol, am pus jos 
lumânarea, m-am aplecat peste pat și l-am bătut ușor pe umăr. 

— Jamie? am spus. 

— lisuse! 

A ţâșnit ca un somon, sărind din pat și ghemuindu-se la podea 
cu pumnalul pe jumătate tras. Apoi m-a văzut și a răsuflat 
ușurat, închizând pentru o clipă ochii. 

— lisuse Dumnezeule, englezoaico! Niciodată să nu mai faci 
una ca asta, ai auzit? Taci, i-a poruncit scurt lui Mary care 
scăpase de sub pernă și se ridicase în capul oaselor cu ochii 
ieșiți din orbite și încercând să îngaime ceva. Nu am vrut să îţi 
fac vreun rău. Am crezut că ești soția mea. 

A ocolit cu pași hotărâți patul, m-a luat de umeri și m-a 
sărutat cu putere, parcă vrând să se asigure că acum nimerise 
femeia care trebuie. O nimerise și i-am răspuns la sărut cu toată 
pasiunea, bucurându-mă să-i simt barba nerasă care mă zgâria 
și mirosul cald și iute, un amestec de pânză umedă, lână udă și 
iz de transpirație bărbătească. 

— Imbracă-te, mi-a spus, dându-mi drumul. Blestemata asta 
de casă mișună de servitori. E ca un furnicar dedesubt. 

— Cum ai intrat aici? am întrebat, privind în jur după mantia 
pe care o lăsasem pe undeva. 

— Pe ușă, bineînţeles, a spus el nerăbdător. Aici. 

A înșfăcat mantia de pe spătarul unui fotoliu și mi-a aruncat-o. 
După cum era de așteptat, ușa masivă stătea deschisă, inelul 
mare cu chei atârnând în încuietoare. 

— Dar cum..., am început. 

— Mai târziu, mi-a tăiat-o el. 

A zărit-o pe Mary care coborâse din așternuturi și se lupta să- 
și îmbrace halatul de casă. 

— Mai bine bagă-te înapoi în pat, fătuco, a sfătuit-o el. 
Podeaua e rece. 

— Vin cu voi. 

Cuvintele sunaseră înăbușite de faldurile de pânză, însă 
hotărârea ei era evidentă când capul i s-a ițit prin gura halatului 
și ne-a privit, cu părul zburlit, dar neînfricată. 

— Ba pe naiba, a răspuns Jamie. 

A ţintuit-o cu o privire aspră și am observat zgărieturile 
proaspete și roșii de pe obraz. Insă văzându-i buzele tremurând, 
Jamie și-a stăpânit furia și i-a vorbit cu glas blând. 

— Nu-ţi face griji, domniţă. Nu vei avea niciun necaz. Eu încui 
ușa în urma noastră și poţi povesti oricui dimineaţă ce s-a 
întâmplat. Nimeni nu va da vina pe tine. 

Ignorându-l, Mary și-a vârât grăbită picioarele în papucii de 
casă și a alergat spre ușă. 

— Hei! Unde credeţi că vă duceţi? 

Luat prin surprindere, Jamie a sărit după ea, dar nu suficient 
de iute încât să o oprească să iasă. Mary a rămas pe coridor, 
chiar în fața ușii, gata s-o rupă la fugă precum o căprioară. 

— Merg cu voi! a repetat ea cu înverșunare. Dacă nu mă luaţi, 
alerg pe coridor, ţipând cât de tare pot. Deci cum facem? 

Jamie o privea nemișcat, părul lui sclipind precum cuprul în 
lumina lumânării și sângele împurpurându-i obrajii, prins între 
nevoia de a păstra liniștea și impulsul de a o strânge de gât pe 
Mary cu mâinile goale și a scăpa de gura ei. Fata îl privea cu 
aceeași încrâncenare, într-o mână strângând poalele cămășii de 
noapte, gata să o ia la fugă. Acum îmbrăcată și încălţată, l-am 
împuns cu degetul în coaste, spulberându-i concentrarea. 

— la-o și pe ea, am spus scurt. Hai. 

Mi-a aruncat o privire ce semăna perfect cu cea pe care i-o 
aruncase și lui Mary, dar n-a mai stat pe gânduri decât o clipă. A 
încuviințat scurt din cap, m-a luat de braţ și toți trei am ieșit 
grăbiţi în bezna îngheţată a coridorului. 

e 

Casa era deopotrivă tăcută ca un mormânt și plină de sunete; 
podelele scârțâiau sub tălpile noastre și rochiile noastre foșneau 
ca frunzele suflate de vânt. Pereţii păreau să respire și lemnul 
să se așeze, iar sunete ușoare, abia auzite dincolo de coridor, 
sugerau vizuini tainice de animale pe sub pământ. Și deasupra 
tuturor se întindea liniștea adâncă și înspăimântătoare a unei 
case mari și întunecate, adâncite într-un somn care nu trebuia 
tulburat. 

Mary mă strângea de braţ în vreme ce ne strecuram de-a 
lungul coridorului în urma lui Jamie. El se mișca precum o 
umbră, lipit de perete, dar foarte repede, deși nu făcea niciun 
zgomot. Când am trecut prin dreptul unei uși, am auzit un sunet 
de pași înfundaţi de cealaltă parte. Jamie îl auzise și el și s-a lipit 
de perete, făcându-ne semn mie și lui Mary să trecem înaintea 
lui. Varul de pe pereţi era rece sub palmele mele și am încercat 
să mă lipesc de el. 

Ușa s-a deschis precaut și un cap cu o bonetă umflată s-a ițit 
afară, uitându-se pe hol în direcția opusă nouă. 

— Hei! s-a auzit o șoaptă. Tu ești, Albert? 

Un firicel de transpiraţie rece mi-a alunecat pe șira spinării. O 
slujnică, aparent așteptând vizita valetului ducelui, care probabil 
își întreținea reputaţia de francez. Nu credeam că un scoţian 
înarmat i s-ar părea fetei un înlocuitor potrivit pentru iubitul ei 
absent. Îl simțeam pe Jamie încordat lângă mine, încercând să-și 
învingă scrupulele de a nu lovi o femeie. Încă o clipă și ea se va 
întoarce, îl va vedea și va ţipa de va trezi toată casa. 

M-am desprins imediat de zid. 

— Ă-ă, nu, am spus scuzându-mă. Mi-e teamă că sunt doar 
eu. 

Servitoarea a tresărit de spaimă și eu am pășit degrabă pe 
lângă ea, astfel încât s-o silesc să stătea cu fața spre mine și cu 
spatele la Jamie. 

— Îmi pare rău că te-am speriat, am continuat, zâmbind 
veselă. Vezi dumneata, nu pot să adorm. M-am gândit să beau 
puţin lapte cald. Spune-mi, coridorul acesta duce spre bucătării? 

— Ce? 

Slujnica, o fetișcană durdulie, cam de douăzeci de ani, a 
căscat necuviincios gura, expunând dovada unei tulburătoare 
lipse de grijă pentru igiena bucală. Spre norocul meu, nu era 
aceeași servitoare care mă condusese în camera mea; poate 
aceasta n-o să-și dădea seama că eram prizonieră, nu oaspete. 

— Sunt oaspete în această casă, am spus, încercând să-i 
explic. 

Apoi, mergând pe principiul că apărarea cea mai bună e 
atacul, am ţintuit-o cu o privire acuzatoare. 

— Albert, nu? Excelenţa Sa știe că ai obiceiul să primești 
bărbați în camera ta în toiul nopţii? am întrebat. 

Vorbele mele au părut să atingă un punct sensibil, căci femeia 
s-a albit la faţă și a căzut în genunchi, prinzându-mă de poala 
rochiei. Ideea că va fi dată în vileag a alarmat-o într-atât că n-a 
mai stat să se întrebe ce oaspete ar umbla de nebun pe 
coridoare înainte de ivirea zorilor, purtând nu doar rochie și 
pantofi, ci și o mantie de călătorie. 

— O, doamnă! Vă implor, nu îi spuneţi nimic Excelenței Sale, 
da? Văd pe chipul dumneavoastră că sunteți bună, doar nu vreți 
să mă vedeţi alungată de aici. Aveţi milă de mine, doamnă, am 
șase frați și surori acasă și eu... 

— Gata, gata, am liniștit-o, bătând-o ușor pe umăr. Nu-ţi face 
griji. Nu îi voi spune ducelui. Intoarce-te în pat și... 

Vorbind cu ea pe tonul folosit cu copiii sau cu suferinzii de boli 
nervoase, am trimis-o, încă susţinându-și cu  însufleţire 
nevinovăția, înapoi în camera înghesuită care era dormitorul ei. 
l-am închis ușa în nas și m-am rezemat de ea să îmi revin. 
Chipul lui Jamie a răsărit din umbre, zâmbind cu gura până la 
urechi. Nu a spus nimic, doar m-a bătut ușurel pe cap 
felicitându-mă, înainte de a mă lua de braţ și a mă împinge din 
nou de-a lungul coridorului. 

Mary aștepta sub o fereastră din capul scărilor, cămașa ei de 
noapte radiind albă în lumina lunii ivite pentru o clipă dintre 
norii purtaţi cu iuţeală de vânt. După semne, se apropia furtuna 
și m-am întrebat dacă asta va ajuta sau va îngreuna evadarea 
noastră. 

Mary l-a prins de tartan pe Jamie chiar când să pășească pe 
prima treaptă. 

— Sst! a șoptit ea. Vine cineva! 

Într-adevăr, venea. Auzeam zgomotul înfundat al pașilor de 
dedesubt și lumina palidă a unei lumânări a inundat scările. 
Mary și cu mine ne-am uitat disperate în jur, însă nu exista 
niciun ungher în care să ne putem ascunde. Era o scară dosnică, 
pentru uzul servitorilor, și holurile dintre etaje erau simple 
platforme pătrate, complet lipsite de obiecte de decor, mobilă 
sau cuiere practice. 

Jamie a oftat resemnat. Apoi, făcându-ne semn să intrăm din 
nou în coridorul din care ieșisem, și-a scos pumnalul și a 
așteptat încordat în colţul întunecat al platformei. 

Degetele lui Mary s-au agăţat de mâna mea, împletindu-și 
degetele cu ale mele, strângând cu putere în agonia așteptării. 
Jamie avea un pistol la curea, însă era limpede că nu îl putea 
folosi în casă, până și un servitor și-ar da seama de acest lucru, 
de aceea nu putea să-l sperie cu el. Trebuia să se folosească de 
cuțit și stomacul mi s-a strâns de milă pentru nefericitul servitor 
căruia avea să-i răsară în faţă o namilă scoțiană de aproape o 
sută de kilograme ameninţțându-l cu un tăiș din oţel. 

Tocmai mă gândeam la hainele de pe mine, considerând că 
aș putea să mă lipsesc de vreun jupon pentru a-l lega pe 
servitor, când capul aplecat al celui ce urca pe scări a devenit 
vizibil. Părul negru era pieptănat cu cărare pe mijloc și netezit 
cu o pomadă cu un miros greţos de dulce, care imediat mi-a 

adus aminte de strada întunecată din Paris și de curba buzelor 
subţiri și crude pe sub mască. 

Icnetul meu de spaimă l-a făcut pe Danton să ridice îndată 
fruntea, pe ultima treaptă înainte de platformă. În următoarea 
clipă a fost înhăţat de gât și izbit de peretele holului cu o forță 
care i-a zburat lumânarea din mână. 

Și Mary îl recunoscuse. 

— El este! a exclamat ea, șocul făcând-o să uite să vorbească 
încet ori să se bâlbâie. Bărbatul din Paris! 

Apăsându-l puternic cu brațul peste piept, Jamie îl ţinea lipit 
de perete pe valetul care de-abia se zbătea. Chipul bărbatului, 
luminat din când în când de luna care apărea și dispărea în 
spatele norilor repezi, era palid ca al unei fantome. În 
următoarea clipă a pălit și mai mult, când Jamie a așezat muchia 
lamei pe gâtul lui. 

Am pășit în hol, nesigură de ce va face Jamie sau de ce aș fi 
vrut eu să facă. Danton a scos un geamăt gâtuit când m-a văzut 
și a dat să-și facă cruce. 

— La Dame Blanche! a șoptit el, cu ochii căscaţi de groază. 

Jamie l-a apucat brusc de păr și i-a tras capul pe spate atât de 
tare, încât s-a auzit o bufnitură surdă când ţeasta a lovit 
lambriul de lemn. 

— Dacă aș avea timp la dispoziţie, mo garhe, ai muri încet, i-a 
șoptit Jamie și vocea îi suna foarte convingătoare, deși abia se 
auzea. Dumnezeu s-a îndurat de tine, căci nu am timp. 

l-a smucit capul și mai tare. Îi vedeam mărul lui Adam 
mișcându-se agitat când a înghiţit convulsiv, cu ochii holbaţi de 
groază fixaţi asupra mea. 

— Tu îi spui „Dame Blanche”, a zis Jamie printre dinţi. Eu îi 
spun nevastă. Deci chipul ei să fie ultimul lucru pe care îl vezi! 

Lama a tăiat gâtul bărbatului cu o violență care l-a făcut pe 
Jamie să geamă de efort și un val întunecat de sânge i-a 
împroșcat cămașa. Duhoarea morţii brutale a umplut holul și un 
șuierat, un fel de gâlgâit, s-a auzit dinspre trupul prăbușit 
grămadă pe podea, părând să dureze o veșnicie. Într-un târziu, 
sunetele din spatele meu m-au ajutat să mă dezmeticesc. Mary 
vomita violent în hol. Primul meu gând a fost că servitorii vor 
avea de curăţat o groază dimineaţă, când se vor trezi. Cel de-al 
doilea gând a zburat spre Jamie, pe care am apucat să-l zăresc 
în lumina trecătoare a lunii. Avea sânge pe obraji și picături roșii 

în păr și respira anevoie. Arăta ca și cum o să vomite și el dintr- 
o clipă în alta. 

M-am întors spre Mary și, în spatele ei, în celălalt capăt al 
holului, am văzut o dâră de lumină de la o ușă care se 
deschidea. Cineva voia să afle de unde venea sunetul. Am șters- 
o repede la gură cu poala cămâășii ei de noapte și am apucat-o 
de braţ, trăgând-o spre platforma din capul scărilor. 

— Haide! am spus. Să ieșim de aici. 

Trezit din năuceala cu care privea leșul lui Danton, Jamie s-a 
scuturat, venindu-și în fire, și s-a întors spre scară. 

Părea să știe încotro ne îndreptăm, conducându-ne fără 
șovăire prin coridoarele întunecate. Mary mergea lângă mine 
împiedicându-se, pufăind, respiraţia ei îmi șuiera ca o 
locomotivă în ureche. 

În ușa unei bucătărioare, Jamie s-a oprit deodată și a scos un 
fluierat discret. Imediat s-a auzit un fluierat asemănător drept 
răspuns și ușa s-a deschis într-o beznă populată de forme 
nedeslușite. Una din acestea s-a desprins din întuneric și s-a 
repezit spre noi. După un schimb scurt de replici mormăite, 
bărbatul - oricine ar fi fost el - a întins braţul spre Mary și a tras- 
o între umbre. Un curent de aer rece mi-a dat de înţeles că 
undeva în faţă era o ușă deschisă. 

Mâna lui Jamie pe umărul meu m-a condus printre obstacolele 
bucătărioarei întunecoase și a unei camere mai mici, unde 
păreau să zacă îngrămădite mobile vechi; mi-am lovit glezna de 
ceva, dar mi-am înghiţit strigătul de durere. 

Ajunși în sfârșit afară, vântul mi-a suflat mantia și a umflat-o 
ca pe un balon. După călătoria cu peripeții prin casa cufundată 
în beznă, simţeam că aș fi putut să-mi iau zborul, să urc până la 
cer. 

Bărbaţii din jurul meu păreau să-mi împărtășească starea de 
ușurare; s-a auzit o explozie de replici șoptite și de râs înăbușit, 
îndată potolită de Jamie. Unul câte unul, bărbaţii s-au îndepărtat 
peste peluza din fața casei, ca niște umbre sub luna care dansa 
printre nori. Alături de mine, Jamie i-a urmărit cu privirea cum 
dispăreau în pădurea din parc. 

— Unde e Murtagh? a mormăit el ca pentru sine, uitându-se 
după ultimul dintre bărbaţi. Plecat probabil să îl caute pe Hugh, 
și-a răspuns singur. Știi unde ar putea fi, englezoaico? 

Am înghițit, simțind cum vântul mă biciuie rece pe sub 
mantie, iar amintirea a ucis bucuria bruscă a eliberării. 

— Da, am răspuns și i-am dat vestea proastă, cât de concis 
am putut. 

Pe sub masca de sânge, chipului i s-a întunecat și, când am 
terminat de povestit, împietrise de-a binelea. 

— Aveţi de gând să staţi acolo toată noaptea, a întrebat o 
voce în spatele nostru, sau ar trebui să sunăm o alarmă, ca să 
știe unde să caute mai întâi? 

Jamie s-a luminat ușor la față când Murtagh s-a ivit din 
umbrele de lângă noi, tăcut ca o fantomă. Avea o boccea 
învelită într-o pânză sub un braţ; o halcă de carne din bucătării, 
mi-am spus în gând, văzând pata de sânge întunecat de pe 
pânză. Impresia mi-a fost întărită de bucata mare de șuncă pe 
care și-o vârâse sub celălalt braţ și de șirul de cârnaţi atârnat de 
gât. Jamie a strâmbat din nas, zâmbind ușor. 

— Miroși ca un măcelar, omule. Poţi să faci ceva fără să te 
gândești la propriul stomac? 

Murtagh și-a înclinat capul într-o parte, cercetându-i hainele 
pline de sânge. 

— Mai bine să arăt ca un măcelar decât ca porcii pe care îi 
vinde, a spus el. Mergem? 

e 

Fuga prin parcul mohorât a fost înspăimântătoare. Copacii 
erau înalți și departe unul de altul și printre ei creșteau puieți, 
care se transformau deodată în siluete amenințătoare 
semănând cu paznicii în lumina neclară. Dar norii se adunau 
groși și luna plină se arăta tot mai rar, unul din puţinele lucruri 
bune în noaptea aceea. Când am ajuns în capătul îndepărtat al 
parcului, a început să plouă. 

Trei bărbaţi ne așteptau cu caii. Mary era deja urcată pe cal în 
fața unuia dintre oamenii lui Jamie. Vădit rușinată că trebuia să 
călărească precum bărbaţii, își tot îndesa faldurile cămășii de 
noapte sub coapse, într-o încercare zadarnică de a ascunde 
faptul că avea picioare. 

Mai experimentată, dar tot blestemând cutele bogate ale 
rochiei, am ridicat poalele și am așezat un picior în palma pe 
care mi-o oferea Jamie, aburcându-mă în șa cu o săritură 
exersată. Calul a fornăit și a dat din urechi. 

— Scuze, prietene, i-am spus fără pic de milă. Dacă ai crezut 
că asta a fost rău, stai să vezi cum e când se urcă dumnealui. 

Aruncând o privire în jur după respectivul „dumnealui”, l-a 
zărit sub un copac, cu mâna pe umărul unui băiat străin, de vreo 
paisprezece ani. 

— Cine e acela? am întrebat, aplecându-mă pentru a-i atrage 
atenţia lui Geordie Paul Fraser, care era ocupat să-și strângă 
chinga. 

— Ă? O, el, a spus uitându-se la băiat, apoi încruntându-se la 
chinga care îi tot scăpa. Îl cheamă Ewan Gibson. Fiul vitreg cel 
mai mare al lui Hugh Munro. Se pare că era cu taică-său când au 
năvălit peste ei paznicii ducelui. Flăcăul a apucat să fugă și l-am 
găsit noi în apropiere de marginea mlaștinii. El ne-a adus aici. 

Cu o ultimă smucitură de prisos, s-a uitat la chingă, parcă 
provocând-o să i se împotrivească, apoi a ridicat privirea spre 
mine. 

— Știi unde e tatăl băiatului? m-a întrebat el deodată. 

Am încuviințat din cap și răspunsul trebuie să mi se fi citit 
limpede pe chip, căci Geordie s-a întors să se uite la băiat. Jamie 
îl strângea cu putere la pieptul lui, bătându-l ușor cu mâna pe 
spate. În timp ce îi priveam, Jamie l-a dat un pas înapoi, cu 
ambele mâini pe umerii băiatului și i-a spus ceva, uitându-se 
concentrat la el. Nu i-am auzit cuvintele, dar după un moment, 
băiatul și-a îndreptat umerii și a încuviințat din cap. Jamie a 
încuviințat la rândul lui și cu o ultimă bătaie pe umăr, l-a dus pe 
băiat spre unul dintre cai, de pe care George McClure întindea 
deja o mână în jos spre el. Jamie a pornit spre noi, cu fruntea în 
pământ și poala tartanului fluturând în urma lui, în ciuda 
vântului rece și a ploii care cădea cu repeziciune. 

Geordie a scuipat în iarbă. 

— Bietul de el, a spus el, fără a preciza despre cine vorbea și 
s-a ridicat în șa. 

În apropiere de colţul dinspre sud-est al parcului ne-am oprit, 
caii bătând din copite și tremurând, în timp ce doi bărbaţi au 
dispărut înapoi în pădure. N-au trecut mai mult de douăzeci de 
minute, dar mi s-a părut de două ori pe atât, până când s-au 
întors. 

Bărbaţii veneau acum cu doi cai, al doilea cal purtând un trup 
lung și cocârjat atârnat de-a curmezișul șeii, înfășurat în tartanul 
clanului Fraser. Cailor nu le plăcea; al meu și-a smucit capul, cu 

nările fremătând, când calul ce purta leșul lui Hugh a trecut pe 
lângă noi. Jamie a tras de hăţuri și a rostit ceva repezit în 
galeză, iar animalul s-a potolit. 

L-am simţit pe Jamie ridicându-se în scăriţe în spatele meu, 
privind în urmă parcă numărând membrii rămași ai grupului. 
Apoi brațul lui mi-a cuprins mijlocul și ne-am așternut la drum, 
spre nord. 

e 

Am mers întreaga noapte, oprindu-ne doar puţin să ne 
odihnim. În timpul unui popas, adăpostindu-ne sub un castan, 
Jamie a întins braţul să mă îmbrăţișeze, dar s-a oprit brusc. 

— Ce s-a întâmplat? am spus, zâmbind. Ți-e jenă să-ţi săruți 
soţia în faţa oamenilor tăi? 

— Nu, a spus el, dovedindu-mi-o, apoi a făcut un pas în spate, 
zâmbind. Nu, mi-a fost teamă pentru un moment că vei începe 
să ţipi și să mă zgârii pe faţă. 

Și-a pipăit cu grijă urmele pe care i le lăsase Mary pe obraz. 

— Bietul de tine, am spus, râzând. Nu a fost chiar primirea la 
care te așteptai, așa-i? 

— Păi, în momentul acela, chiar a fost, mi-a răspuns cu un 
rânjet. 

Luase doi cârnaţi dintr-un șir de la gâtul lui Murtagh și mi-a 
întins și mie acum unul. Nu îmi puteam aminti când mâncasem 
ultima oară, dar trebuie să fi trecut ceva timp, căci nici măcar 
frica mea de botulism nu a putut împiedica acei cârnaţi grași și 
condimentaţi să mi se pară delicioși. 

— Ce vrei să spui cu asta? Credeai că nu te voi recunoaște 
după doar o săptămână? 

A clătinat din cap, încă zâmbind și a înghiţit îmbucătura de 
cârnat. 

— Nu. Atunci când am intrat în casă, știam cam pe unde ești, 
datorită barelor de lemn de la ferestre. După cum arătau, 
negreșit i-ai făcut o impresie puternică Excelenței Sale, a spus 
el, ridicând o sprânceană. 

— l-am făcut, am răspuns scurt, refuzând să mă gândesc la 
duce. Mai departe. 

— Păi, a spus el, mușcând din nou și împingând îmbucătura 
într-o parte, spre obraz, în timp ce vorbea. Știam camera, dar 
aveam nevoie de cheie, nu? 

— O, da, am spus. Trebuia să îmi povestești asta. 

A mestecat și a înghiţit. 

— O am de la cameristă, dar n-am căpătat-o așa de ușor. 

S-a frecat îndurerat mai jos de centură. 

— Din câte se părea, aș spune că femeia mai fusese trezită 
din somn de câteva ori înainte și nu îi plăcuse foarte mult. 

— O, da, am spus, delectată de imaginea pe care mi-o 
stârnise afirmaţia lui. Păi, aș zice că ai venit ca un fruct proaspăt 
Și rar. 

— Am mari îndoieli, englezoaico. A urlat ca o banshee și mi-a 
ars un genunchi în boașe, apoi a fost cât pe-aci să-mi spargă 
țeasta cu un sfeșnic când gemeam îndoit de durere. 

— Și ce ai făcut? 

— l-am ars un pumn zdravăn - în momentul acela nu mă 
simţeam foarte cavaler - și am legat-o cu panglicile bonetei de 
noapte. Apoi i-am îndesat un prosop în gură ca să opresc valul 
de nume cu care mă striga și am căutat prin cameră până am 
găsit cheile. 

— Bravo, am spus, apoi mi-a trecut ceva prin minte. Dar cum 
ai știut unde dormea camerista? 

— Nu știam, a răspuns el calm. Spălătoreasă mi-a spus... 
după ce i-am spus eu cine sunt și am ameninţat-o că o tai și o 
pun în frigare dacă nu îmi spune ce vreau să știu. Cum ţi-am zis, 
englezoaico, a rostit el zâmbindu-mi strâmb, uneori e un avantaj 
să te știe lumea de sălbatic. Probabil că de-acum au auzit toți de 
Roșcovanul Jamie Fraser. 

— Păi, dacă nu au auzit, vor auzi. 

L-am cercetat cu privirea cât de bine am putut în lumina 
slabă. 

— Te-a bătut cumva și spălătoreasă? 

— M-a tras de păr, a răspuns el gânditor. Mi-a smuls un smoc 
cu tot cu rădăcini. |ţi mărturisesc, englezoaico, dacă o să vreau 
vreodată să-mi schimb îndeletnicirea, nu cred că o să mă apuc 
să atac femei - e o muncă al dracului de grea. 

e 

Cu puţin înainte de ivirea zorilor, a început să cadă lapovita, 
dar am mai mers o vreme înainte ca Ewan Gibson să-și oprească 
poneiul, să se ridice stângaci în scăriţe pentru a privi în jur și 
apoi să ne facă semn spre o pantă care urca în stânga. 

Întuneric fiind, era imposibil să mergi călare la deal. Am fost 
nevoiți să descălecăm și să mergem pe lângă cai, la pas, prin 

noroi, de-a lungul unei poteci aproape invizibile, care șerpuia 
prin ierburi înalte și granit. Zorile începuseră să lumineze cerul 
când ne-am oprit să ne tragem sufletul pe creasta dealului. 
Orizontul era ascuns, încărcat de nori, dar o lumină difuză, fără 
o sursă precisă, a început să ia locul cenușiului mai întunecat al 
nopţii. Acum puteam cel puţin să văd pârâiașele reci în care mă 
afundasem până la gleznă și să evit, la coborârea dealului, cele 
mai abrupte ridicături de pietre și bolovani pe care îţi puteai 
luxa gleznele. 

La capătul pantei se afla un cerc mic de case, deși „casă” e 
un termen generos pentru structurile primitive ghemuite sub 
zade. Acoperișurile de stuf coborau până la zece centimetri de 
pământ, lăsând să se vadă doar o mică parte din pereţii de 
piatră. 

În faţa unei colibe ne-am oprit. Ewan a privit spre Jamie, 
șovăind parcă pierdut, apoi, când Jamie a înclinat capul, s-a 
aplecat și a dispărut sub acoperișul scund al casei. M-am tras 
mai aproape de Jamie, punându-mi mâna pe braţul lui. 

— Asta e casa lui Hugh Munro, mi-a șoptit el. L-am adus 
acasă, la nevasta lui. Băiatul s-a dus înăuntru să îi spună. 

Am aruncat o privire din cadrul scund și întunecat al ușii spre 
trupul fără viață, înfășurat în tartan, pe care doi bărbaţi îl 
dezlegau acum de pe cal. Am simţit un fior slab trecând prin 
braţul lui Jamie. A închis ochii pentru o clipă și i-am văzut buzele 
mișcându-se, apoi a pășit în faţă și a întins brațele să ia corpul. 
Am tras adânc aer în piept, mi-am dat de pe frunte părul care 
îmi căzuse pe faţă și l-am urmat, aplecându-mă să trec pragul 
casei. 

Nu era chiar atât de rău cum mă temeam, dar era destul de 
rău. Femeia, văduva lui Hugh, stătea tăcută, ascultând cu 
fruntea plecată condoleanțele șoptite de Jamie în galeză, 
lacrimile prelingându-i-se pe obraji ca ploaia. A întins timid 
braţul spre tartan, parcă vrând să îl dea într-o parte, apoi curajul 
a părăsit-o și a rămas așa în picioare, cu o mână odihnindu-se 
stingheră pe giulgiu, în vreme ce cu cealaltă trăgea un copilaș 
lângă coapsa ei. 

Mai erau câţiva copii ghemuiţi lângă foc - copiii vitregi ai lui 
Hugh - și un prunc în scutece într-un leagăn grosolan aproape 
de sobă. Am simţit o mică consolare, privind spre copil; măcar 
atât lăsase Hugh în urmă. Apoi consolarea a fost înlocuită de o 

teamă rece când am privit spre copii, chipurile murdare 
amestecându-se cu umbrele. Hugh fusese cel care aducea de 
mâncare în casă. Ewan era curajos și harnic, dar nu avea decât 
paisprezece ani, iar următoarea ca vârstă era o fetiţă în jur de 
doisprezece ani. Cum o să se descurce? 

Chipul femeii era obosit și ridat, aproape fără niciun dinte. Mi- 
am dat seama că era probabil cu doar câţiva ani mai în vârstă 
decât mine. A făcut un semn spre singurul pat din casă și Jamie 
a lăsat ușor trupul pe el. l-a vorbit din nou în galeză; ea a 
clătinat din cap neajutorată, cu privirea tot aţintită în jos, spre 
trupul lung de pe pat. 

Jamie a îngenuncheat lângă pat, a plecat fruntea și și-a așezat 
o mână pe corpul lui Hugh. Cuvintele îi erau șoptite, dar rostite 
clar și chiar și cu puţinele mele cunoștințe de galeză l-am putut 
urmări. 

— Îți jur ţie, prietene, și Dumnezeu Atotputernic îmi e martor. 
Pentru iubirea pe care mi-ai arătat-o, cei dragi ţie nu vor fi 
niciodată singuri atâta vreme cât eu voi trăi. 

A rămas îngenuncheat câteva clipe. În colibă nu se auzea 
niciun sunet în afară de pocnetul slab al turbei din sobă și de 
ropotul ploii pe acoperiș. Ploaia îi întunecase părul lui Jamie; 
picături de apă străluceau precum nestematele în faldurile 
tartanului său. Apoi mâna i s-a strâns încă o dată într-un adio 
scurt și s-a ridicat. 

Jamie a făcut o plecăciune spre doamna Munro și s-a întors să 
mă ia de braţ. Dar până să ieșim, pielea de vacă atârnată peste 
cadrul scund al ușii s-a dat la o parte și m-am retras puţin 
pentru a-i face loc lui Mary Hawkins, urmată de Murtagh. Mary 
arăta deopotrivă murdară de noroi și uluită, cu un tartan ud 
strâns în jurul umerilor și cu pantofii de casă plini de noroi sub 
poalele murdare ale cămășii de noapte. Văzându-mă, s-a lipit 
strâns de mine, parcă recunoscătoare că mă aflam acolo. 

— Nu am v-vrut să intru, mi-a șoptit ea, privind timid spre 
văduva lui Hugh Munro, dar domnul Murtagh a insistat. 

Sprâncenele lui Jamie s-au ridicat întrebător când Murtagh a 
înclinat respectuos fruntea spre doamna Munro și i-a spus ceva 
în galeză. Micul scoţian arăta ca de obicei, aspru și sigur pe el, 
dar mi s-a părut că în atitudinea lui era un plus de demnitate. 
Adusese una dintre desagi, în care atârna greu ceva. Poate un 
dar de adio pentru doamna Munro, m-am gândit. 

Murtagh a lăsat traista la picioarele mele, după care s-a 
îndreptat de spate și a privit spre mine, apoi spre Mary, spre 
văduva lui Hugh Munro și în cele din urmă spre Jamie, care 
părea la fel de nedumerit ca și mine. După ce s-a asigurat că 
toată lumea îl urmărește cu atenție, Murtagh a făcut o 
plecăciune ceremonioasă în faţa mea, o șuviţă de păr ud 
căzându-i pe frunte. 

— Îți aduc răzbunarea, doamnă, a spus el, mai încet decât l- 
am auzit vreodată vorbind. 

Și-a îndreptat umerii și a înclinat capul pe rând spre Mary și 
spre doamna Munro. 

— Și dreptate pentru răul care vi s-a făcut. 

Mary a strănutat și și-a șters în grabă nasul cu un fald al 
tartanului. S-a uitat la Murtagh cu ochii mari de uimire. Eu am 
privit în jos spre desagă, simțind un fior înghețat care nu avea 
nimic de-a face cu vremea de afară. Dar văduva lui Hugh Munro 
a fost cea care s-a lăsat în genunchi și cu mâini sigure a 
desfăcut sacul și a scos capul ducelui de Sandringham. 


| 45. Blestemat fie tot neamul Randall 


Călătoria spre nord în Scoţia a fost o tortură. Am fost nevoiţi 
să ne ascundem și să mergem pe drumuri lăturalnice, mereu cu 
teama de a fi recunoscuți drept scoțieni, neputând să 
cumpărăm sau să cerem mâncare, fiind nevoiţi să furăm câte 
ceva din șoproane nepăzite sau să culegem rădăcini comestibile 
pe care le puteam găsi pe ogoare. 

Încet-încet, ne-am croit drum spre nord. Știam doar că armata 
scoțiană se afla acolo, dar habar n-aveam unde anume. Cum nu 
știam unde se găsea armata, ne-am hotărât să mergem spre 
Edinburgh, cel puţin acolo vom afla vești despre campanie. 
Eram pe drumuri de câteva săptămâni; știam că eliberarea 
castelului Stirling de câtre englezi eșuase, Jamie știa că Bătălia 
de la Falkirk se terminase cu victoria armatei scoţienilor. Dar ce 
urmase? 

Când am ajuns în cele din urmă pe strada pietruită Royal Mile, 
Jamie s-a îndreptat imediat spre cartierul general al armatei, 
lăsându-mă să mă duc cu Mary acasă la Alex Randall. Mergeam 

amândouă cu pași repezi, abia vorbindu-ne, prea înspăimântate 
de ceea ce am putea găsi. 

Dar el era acolo și am văzut-o pe Mary căzând în genunchi 
când a intrat în cameră și prăbușindu-se lângă patul lui. Trezit 
din ațipeală, Alex a deschis ochii, a clipit o dată, apoi chipul i s-a 
iluminat de parcă ar fi văzut îngerii coborând din ceruri. 

— O, Dumnezeule! murmura el suspinând în părul ei. O, 
Doamne. Am crezut... o, Dumnezeule, mă rugasem... să te mai 
văd o dată. Doar o dată. O, Dumnezeule! 

Mi s-a părut că nu e destul să-mi feresc privirea, am ieșit din 
cameră și am stat pe scări o jumătate de oră, odihnindu-mi 
fruntea obosită pe genunchi. Când mi s-a părut decent să mă 
întorc, am intrat în cămăruţa redevenită murdară și lipsită de 
viaţă în săptămânile în care Mary lipsise. L-am examinat, 
atingându-i blând trupul bolnav. Eram uimită că trăise atât de 
mult; nu mai putea trăi multă vreme. 

A citit adevărul pe chipul meu și a încuviinţat din cap, știind. 

— Am așteptat, a spus el în șoaptă, lăsându-se epuizat pe 
perne. Am sperat... că va mai veni o dată. Nu aveam niciun 
motiv să sper... dar m-am rugat. Și acum rugăciunile mi-au fost 
ascultate. Pot muri liniștit. 

— Alex! 

Strigătul îndurerat a izbucnit din pieptul lui Mary, ca și cum 
cuvintele lui ar fi lovit-o fizic, însă el a zâmbit și a strâns-o ușor 
de mână. 

— Știam asta de multă vreme, iubirea mea, i-a șoptit el. Nu 
dispera. Voi fi mereu cu tine, privindu-te, iubindu-te. Nu plânge, 
dragostea mea. 

Ea și-a șters ascultătoare obrajii roz și uzi, dar nu putea face 
nimic pentru a împiedica lacrimile să curgă. În ciuda evidentei ei 
disperări, niciodată nu arătase atât de înfloritoare. 

— Doamnă Fraser, a spus Alex, arătând de parcă își aduna 
ultimele puteri pentru a mai cere o favoare. Vă rog... mâine... să 
mai veniţi o dată și să îl aduceţi pe soțul dumneavoastră? E 
important. 

Am șovăit o clipă. Orice avea să afle Jamie, va dori să 
părăsească imediat Edinburgh-ul ca să se alăture armatei și să- 
și găsească ceilalți oameni. Dar, desigur, încă o zi nu putea 
conta pentru rezultatul războiului, iar eu nu puteam rezista celor 
două perechi de ochi care mă priveau cu atâta speranţă. 

— Vom veni, am spus. 

e 

— Sunt un prost, a mormăit Jamie, urcând străzile abrupte, 
pietruite, ce duceau spre ulița unde își avea camera Alex 
Randall. Ar fi trebuit să plecăm de ieri, îndată ce ţi-am 
răscumpărat perlele de la cămătar! Ştii cât de lung e drumul 
până la Inverness? Și noi avem niște mârţoage să ajungem 
acolo! 

— Știu, i-am răspuns pierzându-mi răbdarea. Dar am promis. 
Și dacă l-ai fi văzut... mă rog, vei vedea într-o clipă și vei 
înțelege. 

— Îhî. 

Dar mi-a ţinut ușa și m-a urmat pe scările întortocheate ale 
clădirii dărăpănate fără să mai protesteze. Mary stătea culcată 
pe jumătate în pat. Încă îmbrăcată în hainele zdrenţuite de 
călătorie, îl ţinea în brațe pe Alex, strângându-l cu toată forţa la 
pieptul ei. Trebuie să fi stat cu el întreaga noapte. 

Văzându-mă, Alex s-a desprins blând din îmbrăţișarea ei, 
bătând-o ușor pe mâini. S-a rezemat într-un cot, cu chipul mai 
palid decât cearșafurile pe care era întins. 

— Doamnă Fraser, a spus el. 

A zâmbit slab, în ciuda broboanelor de transpiraţie și a palorii 
cenușii care trăda un atac grav de inimă. 

— Vă mulţumesc că aţi venit, a spus, respirând greu, privind 
în spatele meu. Soțul dumneavoastră e aici? 

Ca pentru a-i răspunde, Jamie a pășit în cameră în urma mea. 
Mary, trezită din durerea ei de intrarea noastră, a privit de la 
mine spre Jamie, apoi s-a ridicat în picioare, așezând o mână 
timid pe braţul lui. 

— Eu... noi... avem nevoie de dumneata, lord Tuarach. 

Mi s-a părut că mai degrabă stânjeneala ei decât folosirea 
titlului l-a impresionat pe Jamie. Deși chipul îi era crispat încă, o 
parte din tensiune l-a părăsit. Și-a înclinat amabil capul spre ea. 

— l-am cerut soţiei dumitale să te aducă, domnul meu. Eu 
sunt pe moarte, după cum vezi. 

Alex Randall s-a ridicat în capul oaselor, așezându-se pe 
marginea patului. Gleznele slabe străluceau albe ca osul sub 
poalele zdrențuite ale cămășii de noapte. Degetele de la 
picioare, lungi, subţiri și palide, aveau o umbră vineţie din cauza 
circulaţiei proaste. 

Văzusem de destule ori moartea, în toate formele sale, dar 
aceasta era întotdeauna cea mai grea - și cea mai frumoasă: un 
om care își întâlnea moartea cu bună știință și curaj, în vreme 
ce arta zadarnică a vindecătorului rămâne neputincioasă. 
Zadarnică sau nu, am scotocit prin cutia mea după digitalina pe 
care o pregătisem. Aveam câteva infuzii, în diverse doze, o 
gamă de lichide cafenii în flacoane de sticlă. L-am ales pe cel 
mai închis la culoare fără să ezit; îi auzeam respiraţia 
bolborosind prin apa din plămâni. 

Acum nu îl mai ţinea în viaţă digitalina, ci propriul scop, 
iluminându-l cu o strălucire ca și cum o lumânare ardea sub 
pielea ca de ceară a chipului său. Mai văzusem asta de câteva 
ori; un bărbat - sau o femeie - a cărui voinţă era suficient de 
puternică pentru a nu ţine cont o vreme de imperativele 
trupului. 

Poate așa se nâșteau fantomele; o voință ori un tel 
supravieţuise, fără a ţine seama de carnea slabă care cădea, 
incapabilă să susţină viaţa suficient de mult timp. Nu prea 
voiam să fiu bântuită de Alex Randall; de aceea, printre alte 
motive, îl făcusem pe Jamie să vină astăzi cu mine. 

Jamie însuși părea să fi ajuns la o concluzie similară. 

— Da, a spus el încet. Înţeleg. Ce vrei să-mi ceri? 

Alex a încuviinţat din cap, închizând o clipă ochii. A ridicat 
flaconul pe care i l-am întins și a băut, scuturându-se puţin din 
cauza gustului amar. A deschis ochii și a zâmbit spre Jamie. 

— Doar onoarea prezenţei dumitale. Îţi promit că nu te voi 
reține mult. Mai așteptăm o persoană. 

In timp ce așteptam, am făcut tot ce puteam pentru Alex 
Randall, ceea ce nu însemna mare lucru în împrejurările de față. 
După ce i-am dat infuzie de degeţel-roșu și puţin camfor pentru 
a-i ușura respiraţia, părea puţin mai bine, dar așezându-mi 
stetoscopul improvizat pe pieptul lui sfrijit, am auzit bătaia 
greoaie a inimii, întreruptă de fluturări și palpitaţii atât de 
frecvente, încât mă așteptam să se oprească în orice moment. 
Mary nu a dat o clipă drumul mâinii lui și el și-a păstrat privirea 
ațintită asupra ei, parcă vrând să îi memoreze fiecare trăsătură. 
Mi se părea aproape un sacrilegiu să fiu în aceeași cameră cu ei. 

Ușa s-a deschis și Jack Randall a apărut în prag. S-a uitat o 
clipă nedumerit spre mine și spre Mary, apoi privirea i s-a 

luminat când l-a văzut pe Jamie și a încremenit. Jamie l-a privit 
drept în ochi, apoi s-a întors, arătând cu capul spre pat. 

La vederea chipului răvășit de pe pernă, Jack Randall a 
traversat degrabă camera și a căzut în genunchi lângă pat. 

— Alex! a spus el. Dumnezeule, Alex... 

— E în regulă, a spus Alex. 

A cuprins între palmele sale slabe faţa lui Jack și a zâmbit spre 
el, încercând să-l liniștească. 

— E în regulă, Johnny. 

Am prins-o de cot pe Mary, ridicând-o blând de pe pat. Oricum 
ar fi fost Jack Randall, merita câteva ultime cuvinte singur cu 
fratele său. Împietrită de disperare, Mary nu a opus rezistenţă, 
ci a venit cu mine în capătul îndepărtat al camerei, unde am 
așezat-o pe un taburet. Am turnat puţină apă din carafă și mi- 
am udat batista. Am încercat să i-o dau să-și tamponeze ochii, 
dar ea a rămas pur și simplu nemișcată, ţinând batista în mâna 
lipsită de vlagă. Oftând, am luat-o și i-am șters faţa, netezindu-i, 
atât cât puteam, părul. 

S-a auzit un sunet slab, înăbușit, care m-a făcut să îmi întorc 
privirea spre pat. Jack, încă stând în genunchi, își îngropase faţa 
în poala fratelui său, în timp ce Alex îl mângâia pe cap, ţinându-i 
o mână într-a lui. 

— John, a spus el. Ştii că nu îţi cer asta cu inima ușoară. Dar 
de dragul iubirii ce mi-o porți... 

S-a întrerupt ca să tușească, efortul îmbujorându-i obrajii. 

Am simţit trupul lui Jamie încordându-se și mai mult, dacă era 
posibil un asemenea lucru. Jonathan Randall s-a crispat de 
asemenea, parcă simțind forţa privirilor lui Jamie asupra lui, însă 
nu a ridicat ochii. 

— Alex, a spus el încet, așezându-și o mână pe umărul fratelui 
său mai mic, vrând parcă să îi potolească tusea. Nu te frământa, 
Alex. Știi că nu e nevoie să mi-o ceri, voi face orice dorești. Ea 
e... fata? 

A aruncat o privire în direcţia lui Mary, însă nu avea puterea 
să se uite la ea. 

Alex a încuviinţat din cap, tușind încă. 

— Bine, a spus John, așezându-și ambele mâini pe umerii lui 
Alex, încercând să îl rezeme de pernă. Nu va duce lipsă de 
nimic. Acum liniștește-te. 

Jamie a privit în jos, spre mine, cu ochii mari. Am dat încet din 
cap, simțind cum mi se zbârlesc firele de păr de pe ceafă. Totul 
devenea clar acum: obrajii înfloritori ai lui Mary, în ciuda 
supărării, și aparenta nerăbdare de a se căsători cu un evreu 
bogat din Londra. 

— Nu pentru bani, am spus. E însărcinată. El vrea..., m-am 
oprit, dregându-mi vocea, cred că dorește să te căsătorești cu 
ea. 

Alex a încuviinţat din cap, cu ochii încă închiși. A respirat greu 
câteva clipe, apoi a deschis ochii, care au scăpărat și s-au fixat 
pe chipul uluit și nedumerit al fratelui său. 

— Da, a spus el. John... Johnny, vreau să ai grijă de ea pentru 
mine. Vreau... copilul meu să poarte numele de Randall. Poţi... 
să le oferi o poziţie în lume, mult mai bună decât aș putea eu. 

A întins o mână, bâjbâind și Mary a prins-o imediat, 
strângând-o la piept de parcă ar fi fost colacul ei de salvare. El i- 
a zâmbit tandru și a întins degetele pentru a-i atinge șuviţele 
strălucitoare și întunecate care îi cădeau pe lângă obraji, 
ascunzându-i chipul. 

— Mary. Vreau... tu știi ce vreau eu, draga mea, atât de 
multe. Și îmi pare rău pentru atât de multe lucruri. Dar nu pot 
regreta dragostea dintre noi. După ce am cunoscut o asemenea 
fericire, voi muri mulţumit, dar temându-mă că ai putea fi 
dezonorată și făcută de rușine. 

— Nu îmi pasă! a izbucnit Mary cu furie. Nu îmi pasă dacă știe 
cineva! 

— Dar mie îmi pasă de tine, a spus Alex în șoaptă. 

A întins o mână spre fratele său, care a apucat-o după o clipă 
de ezitare. Apoi i-a unit, așezând mâna lui Mary în cea a lui 
Randall. Mâna lui Mary era inertă, iar a lui Randall, ţeapănă ca 
un pește mort pe o scândură de lemn, dar Alex și-a strâns 
palmele în jurul lor, ţinându-le laolaltă. 

e 

— Vă dăruiesc unul altuia, dragii mei, a murmurat el. 

A privit de la un chip la celălalt, fiecare reflectând oroarea 
acestei sugestii, acoperită de durerea copleșitoare a pierderii 
iminente. 

— Dar... 

Pentru prima dată de când îl cunoșteam, l-am văzut pe 
Jonathan Randall rămas cu totul fără cuvinte. 

— Bun. 

A fost aproape o șoaptă. Alex a deschis ochii și a răsuflat 
ușurat, zâmbindu-i fratelui său. 

— Nu mai e mult timp. Vă voi căsători chiar eu. Acum. De 
aceea i-am cerut doamnei Fraser să îl aducă pe soţul dumneaei. 
Veţi fi martor împreună cu soția dumneavoastră, domnule? 

A ridicat privirea spre Jamie care, după o clipă de uluire, a 
înclinat din cap mașinal. 

Nu cred că am mai văzut vreodată trei oameni arătând atât 
de nenorociţi. Alex era atât de neputincios, încât fratele său, cu 
chipul împietrit, a fost nevoit să îl ajute, legându-i gulerul înalt și 
alb în jurul gâtului palid. Jonathan însuși arăta doar puţin mai 
bine. Slăbit de boală, liniile chipului său erau săpate atât de 
adânc, încât îl făceau să arate cu mult mai bătrân, iar ochii îi 
erau adânciţi în orbite de parcă erau scobiți în os. Impecabil 
îmbrăcat ca de obicei, arăta ca un manechin de croitorie prost 
alcătuit, cu faţa cioplită neglijent dintr-o bucată de lemn. 

Cât despre Mary, ea stătea copleșită de durere pe pat, 
plângând disperată în faldurile mantiei, cu părul vâlvoi. Am 
aranjat-o cât am putut, îndreptându-i rochia și pieptănând-o, în 
timp ce ea suspina tristă, cu privirea ațintită asupra lui Alex. 

Sprijinindu-se cu o mână de masa de scris, Alex a bâjbâit în 
sertar, scoțând în cele din urmă Book of Common Prayer". Era 
mult prea grea ca s-o ţină deschisă în față, așa cum se obișnuia. 
Nu putea sta în picioare și s-a lăsat greu pe pat, ţinând cartea 
deschisă pe genunchi. A închis ochii, respirând anevoie și o 
picătură de transpiraţie i-a curs pe obraz și a căzut pe pagină. 

— Dragi credincioși, a început Alex și speram atât pentru 
binele lui, cât și al celorlalţi, că va oficia varianta scurtă a 
ceremoniei. 

Mary se oprise din plâns, dar nasul îi strălucea roșu pe chipul 
palid și un firicel i s-a prelins pe buza de sus. Jonathan a văzut-o 
și, lipsit de expresie, a tras un pătrat mare de pânză din mâneca 
vestonului și i l-a oferit în tăcere. 

Ea l-a luat înclinând ușor din cap, fără să îl privească și și-a 
șters absentă faţa. 

— Da, a rostit ea, când a sosit timpul, parcă nemaipăsându-i 
deloc ce spunea în acea clipă. 


24 Cartea fundamentală a ritualului anglican, care cuprinde rugăciuni și slujbe. (n. tr.). 

Jack Randall și-a făcut promisiunea cu voce fermă, dar parcă 
s-ar fi aflat undeva departe. Mă încerca sentimentul straniu că 
văd o căsătorie încheiată între doi oameni care aproape că nici 
nu erau conștienți unul de prezența celuilalt; atenția 
amândurora era cu totul îndreptată spre bărbatul care stătea în 
faţa lor, cu ochii fixaţi pe paginile cărții sale. 

S-a terminat. Felicitările păreau deplasate și s-a lăsat o tăcere 
apăsătoare. Jamie m-a privit întrebător și eu am ridicat din 
umeri. Eu leșinasem imediat după ce mă măritasem cu el și 
Mary părea înclinată să îmi urmeze exemplul. 

Odată ceremonia încheiată, Alex a rămas nemișcat. A zâmbit 
slab și s-a uitat pe rând la fiecare dintre noi. La Jonathan, la 
Jamie, la Mary și la mine. Când și-a oprit privirea asupra mea, i- 
am văzut sclipirea din adâncul ochilor căprui și plini de căldură. 
Flacăra lumânării se făcea tot mai mică, însă s-a aprins pentru o 
clipă, luminoasă și puternică. 

Privirea i-a zăbovit îndelung pe chipul lui Mary, apoi a închis 
ochii, ca și cum nu putea suporta să se mai uite la ea. Îi auzeam 
respiraţia greoaie și înceată. Pielea se mătuia și pălea, 
lumânarea stingându-se. 

Fără să deschidă ochii, a întins o mână, bâjbâind orbește. 
Jonathan a prins-o, i-a sprijinit umerii și l-a ajutat să se lase ușor 
pe perne. Mâinile lungi, fine ca ale unui băiat, tresăreau 
neliniștite, mai albe decât manșeta cămășii cu care era 
îmbrăcat. 

— Mary. 

Buzele vinete s-au mișcat într-o șoaptă și Mary i-a cuprins 
mâinile tremurânde între palmele ei, strângându-le la piept. 

— Sunt aici, Alex. O, Alex, sunt aici! 

S-a aplecat și mai mult spre el, murmurându-i ceva la ureche. 
Mișcarea l-a împins pe Jonathan Randall puţin în spate, astfel 
încât s-a îndepărtat de pat. Stătea în picioare, privind în jos cu 
chipul împietrit. 

Pleoapele grele și bombate s-au mai ridicat o dată, doar pe 
jumătate acum, căutând o față și găsind-o. 

— Johnny. Atât... de bun cu mine. Mereu, Johnny. 

Mary s-a aplecat asupra lui, umbra părului ei ascunzându-i 
chipul. Jonathan Randall stătea nemișcat ca unul dintre megaliţii 
din cercurile de piatră, privindu-și fratele și soția. Nu se auzea 

niciun zgomot în cameră în afară de șoapta focului și de 
plânsetul ușor al lui Mary Randall. 

Am simţit o atingere pe umăr și am ridicat ochii spre Jamie. A 
făcut un semn din cap spre Mary. 

— Stai cu ea, mi-a șoptit. Nu va mai dura mult, nu-i așa? 

— Nu. 

A încuviinţat din cap. Apoi a oftat adânc și a traversat camera 
spre Jonathan Randall, ce stătea neclintit ca o statuie. L-a luat 
de braţ și l-a întors blând spre ușă. 

— Hai, omule, i-a zis încet. Te însoțesc până la cartierul 
general. 

Ușa strâmbă a scârțâit când a plecat, conducându-l pe Jack 
Randall spre camera unde avea să-și petreacă noaptea nunţii 
singur. 

Am închis ușa camerei noastre de la han și m-am rezemat de 
ea, epuizată. Se înserase și strigătele jandarmilor răsunau de-a 
lungul străzii. 

Jamie era la fereastră, așteptându-mă. A venit îndată lângă 
mine și m-a strâns la piept înainte să apuc măcar să îmi dezleg 
mantia. M-am lipit de el, recunoscătoare pentru căldura și forța 
lui. Trecându-mi un braţ pe sub genunchi, m-a ridicat în braţe și 
m-a dus pe scaunul de la fereastră. 

— Bea ceva, englezoaico, m-a sfătuit. Arăţi stoarsă de vlagă și 
nici nu e de mirare. 

A luat sticla de pe masă și mi-a pregătit ceva care părea a fi 
coniac cu apă, doar că n-avea apă. 

Mi-am trecut obosită o mână prin păr. Pornisem spre Alex 
imediat după micul dejun, acum trecuse de șase seara. Dar mi 
se părea că fusesem plecată zile întregi. 

— Nu a mai durat mult, bietul băiat. Parcă așteptase doar să o 
vadă în siguranţă. Am trimis vorbă acasă la mătușa ei. Mătușa și 
două verișoare au venit să o ia. Vor avea ele grijă de... el. 

Recunoscătoare, am sorbit din coniac. Îmi ardea gâtul și aburii 
alcoolului mi s-au urcat imediat la cap, precum ceața din 
mlaștini, dar nu îmi păsa. 

— Ei bine, am spus, încercând să zâmbesc, măcar acum știm 
că Frank e în siguranță, după toate câte s-au întâmplat. 

Jamie m-a privit încruntat, sprâncenele roșcovane aproape 
atingându-se. 

— La naiba cu Frank! a spus el cu violenţă. La naiba cu toți 
din neamul Randall! Blestemat să fie Jack Randall și blestemată 
să fie și Mary Hawkins Randall, și blestemat să fie Alex Randall... 
ă-ă... adică nu, Dumnezeul să-l odihnească în pace, s-a corectat 
în grabă, făcându-și cruce. 

— Am crezut că nu ai resentimente..., am început, dar Jamie 
m-a privit aspru. 

— Am minţit. 

M-a prins de umeri și m-a scuturat ușor, ţinându-mă departe 
de el. 

— Și la naiba și cu tine Claire Randall Fraser, dacă tot m-am 
pornit! a adăugat el. Cum naiba să nu am resentimente? Urăsc 
fiecare amintire a ta în care nu sunt eu, fiecare lacrimă vărsată 
pentru altul și fiecare secundă pe care ai petrecut-o în patul 
altui bărbat! Naiba să te ia! 

Mi-a răsturnat paharul de coniac din mână - din greșeală, 
cred - m-a tras spre el și m-a sărutat cu putere. 

S-a retras cât să mă zgâlţâie din nou. 

— La naiba, Claire, tu ești a mea! A mea și nu te voi împărți 
cu nimeni, fie el bărbat sau amintirea lui, sau cu orice, nu mă 
interesează, atât timp cât vom trăi amândoi. Nu îi vei mai rosti 
vreodată numele. Mă auzi? 

M-a sărutat cu pasiune pentru a-și întări punctul de vedere. 

— M-ai auzit? a spus, desprinzându-se de mine. 

— Da, am răspuns cu o oarecare greutate. Dacă ai... înceta... 
să mă scuturi... ţi-aș putea... răspunde. 

Rușinat puţin, și-a slăbit strânsoarea mâinilor de pe umerii 
mei. 

— Îmi pare rău, englezoaico. Doar că... Dumnezeule, de ce a 
trebuit să... în fine, da, înțeleg de ce... dar trebuia să... 

l-am întrerupt discursul incoerent, așezându-mi o mână pe 
ceafa lui și trăgându-l în jos spre mine. 

— Da, am spus cu tărie, dându-i drumul. A trebuit. Dar acum 
s-a terminat. 

Mi-am dezlegat panglicile mantiei și am lăsat-o să cadă pe 
podea. S-a aplecat să o ridice, dar l-am oprit. 

— Jamie, am spus. Sunt obosită. Vrei să faci dragoste cu 
mine? 

A inspirat adânc și a expirat încet, privind în jos spre mine. 
Avea ochii adânciţi în orbite de oboseală și încordare. 


VP - 882 


— Da, a șoptit în cele din urmă. Da, vreau. 

A fost tăcut și aspru la început, tăișurile furiei ascuţindu-i 
iubirea. 

— Au, am spus la un moment dat. 

— lisuse, îmi pare rău, mo duinne. Nu pot... 

— Nu-i nimic. 

l-am oprit scuzele cu buzele și l-am strâns, simțind furia 
slăbind pe măsură ce tandreţea creștea între noi. Nu s-a 
desprins din sărut, ci a rămas nemișcat, explorându-mi ușor 
buzele, vârful limbii atingând, abia mângâind. 

I-am atins limba cu limba mea și i-am ţinut obrajii între palme. 
Nu se mai răsese de dimineaţă și firișoarele scurte din barba 
roșcată îmi înţepau plăcut degetele. 

S-a rostogolit ușor pe o parte, pentru a nu mă strivi cu 
greutatea lui și am continuat, atingându-ne în întregime 
trupurile, uniţi prin apropiere, vorbind cu limbi tăcute. 

Vii și un singur trup. Suntem unul și cât timp ne iubim, 
moartea nu ne va atinge. 

E cald și bine în mormânt, 

dar cine se iubește sub pământ?” 

Alex Randall zăcea rece în patul său și Mary Randall era 
singură într-al ei. Dar noi eram aici împreună și nimeni și nimic 
nu mai conta. 

M-a prins de șolduri cu mâinile sale mari și calde și m-a tras 
spre el, iar fiorul care m-a străbătut a trecut în trupul lui de 
parcă am fi împărţit aceeași carne. 

M-am trezit în toiul nopţii încă în braţele lui și mi-am dat 
seama că nu dormea. 

— Culcă-te la loc, mo duinne. 

Vocea îi era blândă, joasă și liniștitoare, dar ceva m-a făcut să 
întind mâna și i-am simţit obrajii uzi. 

— Ce s-a întâmplat, iubirea mea? i-am șoptit. Jamie, eu te 
iubesc doar pe tine. 

— Știu, a răspuns el încet. Știu asta, dragostea mea. Lasă-mă 
să îţi spun în somn cât de mult te iubesc. Căci nu pot să îţi spun 
când ești trează decât aceleași biete cuvinte, mereu și mereu. 
Dar când dormi în braţele mele, îţi pot spune lucruri care, dacă 
ai fi trează, ţi s-ar părea prostești și naive, dar visele tale vor 
simţi adevărul lor. Dormi, mo duinne. 


25 Versuri din poezia Sfielnicei sale iubite, de Andrew Marvell (1621-1678) (n. tr.). 

Mi-am întors capul până când buzele mele i-au atins baza 
gâtului, acolo unde pulsul îi bătea încet sub cicatricea cu trei 
colțuri. Apoi mi-am așezat capul pe pieptul lui și i-am dăruit 
visele, să aibă grijă de ele. 


|46. Timor Mortis Conturbat Me 


Mergând spre nord, pe urmele armatei scoțiene, întâlneam 
soldaţi și semnele trecerii lor pretutindeni. Vedeam grupuri mici 
de bărbaţi mergând pe jos, abia târându-și picioarele, cu 
capetele plecate împotriva ploii și a vântului. Alţii zăceau în 
șanțuri și pe sub tufe, prea obosiţi pentru a-și continua drumul. 
Echipamentul și armele fuseseră abandonate; colo o căruţă se 
răsturnase, împrăștiind saci de făină, distruși acum de 
umezeală, dincolo o culevrină zăcea sub un copac, cu ţevile 
gemene sclipind întunecat în umbre. 

Vremea fusese proastă pe întreaga durată a călătoriei, 
întârziindu-ne. Era 13 aprilie și eu călăream ori mergeam pe jos 
cu un sentiment constant și crescând de groază în inimă. Lordul 
George și căpeteniile de clan, prinţul și sfătuitorii lui cei mai 
importanţi erau cu toţii în Culloden House, cel puţin așa ne 
spusese unul dintre bărbaţii din clanul MacDonald pe care îi 
întâlniserăm pe drum. Nu știa mai multe și noi nu l-am reţinut; 
bărbatul s-a îndepărtat în ceață, mișcându-se ca un zombi. 
Raţiile erau sărace încă de când căzusem eu în mâinile 
englezilor în urmă cu o lună; între timp însă lucrurile se 
înrăutăţiseră considerabil. Bărbaţii pe care îi întâlneam se 
mișcau greoi, mulți dintre ei abia pășeau din cauza epuizării și a 
lipsei de hrană. Dar continuau cu încăpățânare spre nord, fără 
să se abată, ascultând ordinele prinţului. Îndreptându-se spre 
locul pe care scoțienii îl numeau mlaștina Drumossie. Spre 
Culloden. 

La un moment dat, drumul a devenit prea anevoios pentru 
caii noștri obosiţi. Trebuiau să ocolească o mică pădure, 
mergând prin ierburile ude de primăvară până când drumul 
redevenea bun, un kilometru mai departe. 

— E mai ușor de mers prin pădure, mi-a spus Jamie, luând 
hăţurile din mâna mea amorțită. 

A înclinat capul spre pâlcul de pini și stejari, acolo unde 
mirosul dulce și răcoritor al frunzelor umede se ridica din 
pământul îmbibat de apă. 

— la-o pe acolo, englezoaico, și ne vedem în cealaltă parte. 

Eram prea istovită ca să protestez. Simplul fapt de a pune un 
picior înaintea celuilalt însemna pentru mine un efort care, fără 
îndoială, avea să fie mai mic prin stratul moale de frunze și ace 
căzute din copaci decât prin ierburile acelea umede și 
înșelătoare. 

În pădure era liniște, ramurile pinilor de deasupra domolea 
șuierul vântului. Ploaia ce izbutea să se strecoare printre crengi 
cădea ușor pe stratul gros de frunze de stejar așternut pe 
pământ, care foșneau și trosneau chiar și ude. 

Bărbatul era întins la doar câţiva metri de capătul îndepărtat 
al pădurii, lângă un bolovan mare și cenușiu. Lichenii de un 
verde deschis de pe piatră aveau aceeași culoare ca tartanul lui 
și maroul se contopea cu frunzele căzute care îl acopereau până 
la jumătate. Părea să facă parte din peisajul pădurii, așa încât 
m-aș fi putut împiedica de el, dacă nu m-ar fi oprit un petic 
albastru strălucitor. 

Moale precum catifeaua, ciuperca stranie își întindea mantia 
peste picioarele goale, albe și reci. Urma curba osului și a 
mușchilor, trimițând în sus filamente tremurătoare ca iarba și 
copacii dintr-o pădure, invadând solul golaș. 

Era un albastru intens, viu, pur și straniu. Niciodată nu-l mai 
văzusem, însă auzisem despre el de la un soldat bătrân pe care 
îl îngrijisem și care luptase în tranșee în Primul Război Mondial. 

— Noi îi zicem lumânarea-cadavrului, îmi explicase el. 
Albastru, un albastru-aprins. Nu îl vezi nicăieri altundeva decât 
pe un câmp de luptă, pe un om mort. 

Se uitase la mine cu ochii bătrâni, nedumeriţi, sub bandajul 
alb. 

— Întotdeauna m-am întrebat unde trăiește între războaie. 

În aer, probabil, sporii săi invizibili așteptând o oportunitate, 
m-am gândit. Culoarea era strălucitoare, nepotrivită, aprinsă 
precum drobușorul cu care strămoșii acestui bărbat se vopsiseră 
demult, înainte de a pleca la război. 

Un vânticel a trecut prin pădure, răvășind părul bărbatului. S- 
a zburlit și s-a ridicat, mătăsos și viu. În spatele meu am auzit 
pași strivind frunzele și am tresărit speriată din transa în care 

rămăsesem, cu ochii ţintă la cadavru. Jamie s-a oprit lângă 

mine, privind în jos. Nu a spus nimic, doar m-a luat de braţ și m- 

a scos din pădure, lăsându-l în urmă pe bărbatul mort, 

înveșmântat în culorile saprofite ale războiului și ale sacrificiului. 
e 

La jumătatea dimineții de 15 aprilie am ajuns la Culloden 
House, după ce ne chinuiserăm fără milă pe noi înșine și caii ca 
să răzbatem până aici. Ne-am apropiat dinspre sud, trecând mai 
întâi printr-un șir de acareturi. Pe drum era o mare 
învălmășeală, aproape nebunească, de bărbaţi, dar curtea 
grajdului era curios de pustie. 

Jamie a descălecat și i-a întins hăţurile lui Murtagh. 

— Așteaptă aici o clipă, a spus el. Ceva nu mi se pare în 
regulă. 

Murtagh a aruncat o privire spre ușa grajdurilor, lăsată 
întredeschisă, și a încuviinţat în tăcere. Fergus, care călărea în 
spatele lui Murtagh, l-ar fi urmat pe Jamie, dar Murtagh l-a oprit 
cu o mișcare scurtă din cap. 

Amorţită după drum, am descălecat și l-am urmat pe Jamie, 
alunecând prin noroiul din curte. Chiar era ceva ciudat în jur. 
Insă doar când am intrat în grajd, mi-am dat seama ce anume: 
liniștea. 

Înăuntru, totul părea încremenit. Încăperea era rece și 
întunecată, fără căldura și freamătul pe care le întâlnești de 
obicei într-un grajd. Cu toate acestea, locul nu era complet lipsit 
de viaţă. O siluetă întunecată s-a mișcat în penumbră, prea 
mare ca să fie un șobolan ori o vulpe. 

— Cine e acolo? a întrebat Jamie, pășind înainte și trăgându- 
mă în spatele lui. Alec? Tu ești? 

Făptura adăpostită în paie a ridicat încet capul și tartanul i-a 
căzut pe spate. Starostele grăjdarilor de la castelul Leoch avea 
doar un singur ochi; celălalt, pierdut într-un accident în urmă cu 
mulţi ani, era acoperit cu o bucată de pânză neagră. De obicei, 
se descurca cu un singur ochi; vioi și de un albastru-aprins, era 
suficient pentru a-l face să fie ascultat de ceilalţi grăjdari și de 
cai, de rândași și călăreţi deopotrivă. 

Acum ochiul lui Alec McMahon MacKenzie era lipsit de viaţă ca 
o bucată de faianţă prăfuită. Trupul cândva viguros și voinic era 
acum gârbovit, iar obrajii îi erau supţi, marcați de apatia lipsei 
de hrană. 

Știind că bătrânul suferă din cauza artritei pe vreme umedă, 
Jamie s-a ghemuit lângă el pentru a nu-l lăsa să se ridice în 
picioare. 

— Ce se întâmplă? a întrebat el. Noi tocmai am ajuns. Ce se 
întâmplă? 

Părea că Alec cel Bătrân avea nevoie de mult timp ca să 
priceapă întrebarea, să-i pătrundă sensul și să formuleze un 
răspuns în cuvinte; poate că doar nemișcarea grajdului gol și 
întunecat i-a făcut cuvintele să sune atât de goale când le-a 
rostit în cele din urmă. _ 

— Totul s-a dus de râpă, a spus el. In urmă cu două nopţi, au 
plecat în marș spre Nairn și s-au întors în goană ieri. Înălţimea 
Sa spune că vor învinge la Culloden, lordul George e acolo 
acum, cu ce trupe a reușit să adune. 

Nu mi-am putut împiedica un geamăt surd la auzul numelui 
de Culloden. Vasăzică, se ajunsese acolo. In ciuda a tot, lucrurile 
veniseră și trecuseră și noi eram aici. 

Un fior l-a scuturat și pe Jamie; am văzut firicelele de păr 
roșcovan ridicându-se pe brațe, însă vocea lui nu trăda nimic din 
nervozitatea pe care probabil o simţea. 

— Trupele nu sunt în stare să lupte. Lordul George nu-și dă 
seama că oamenii trebuie să se odihnească și să mănânce? 

Hârâitul care s-a auzit dinspre Alec cel Bătrân trebuie să fi 
fost o încercare de a râde. 

— Prea puţin contează ce își dă seama lordul George, 
flacăule. Inălțimea Sa a preluat comanda armatei. Și Inălţimea 
Sa spune că trebuie să ne luptăm cu englezii la Drumossie. Cât 
despre mâncare... 

Sprâncenele lui de bătrân erau groase și stufoase, albite 
complet în cursul ultimului an, cu ţepi aspri răsărind din ele. Și-a 
mișcat mâna noduroasă pe care o ţinea în poală, arătând spre 
boxele goale. 

— Luna trecută au mâncat caii, a spus el simplu. De atunci nu 
au prea mai avut ce. 

Jamie s-a ridicat brusc și s-a rezemat de zid, cu capul în piept 
de stupoare. Nu îi vedeam chipul, însă trupul îi era ţeapăn ca 
scândurile grajdului. 

— Da, a zis în cele din urmă. Da. Oamenii mei... și-au primit 
partea de carne? Donas... era... un cal mare. 

Vorbea calm, însă judecând după privirea pe care i-a aruncat- 
o singurul ochi al lui Alec, am înţeles că bătrânul simţise la fel 
de bine ca mine efortul lui Jamie de a-și ține vocea în frâu. 

Alec s-a ridicat anevoie din paie, trupul infirm mișcându-se cu 
o încetineală dureroasă. Și-a așezat mâna noduroasă pe umărul 
lui Jamie; degetele artritice nu îl puteau strânge, dar mâna a 
ramas acolo, o greutate aspră și liniștitoare. 

— Nu l-au luat pe Donas, a spus el rar. L-au păstrat... să îl 
călărească prinţul Tcharlach, la întoarcerea triumfală la 
Edinburgh. O'Sullivan a spus că nu ar fi... potrivit... ca lnălţimea 
Sa să vină pe jos. 

Jamie și-a acoperit fața cu mâinile și spatele a început să i se 
scuture, rezemat de scândurile grajdului gol. 

— Sunt un prost, a rostit într-un târziu, respirând adânc să-și 
tragă sufletul. 

Și-a coborât mâinile. Lacrimile lăsaseră dâre în murdăria de 
pe faţă. Și-a frecat iute obrajii, dar lacrimile continuau să curgă 
nestăvilite. 

— Cauza e pierdută, oamenii mei sunt carne de tun, bărbaţi 
zac putrezind în păduri... și eu plâng pentru un cal! O, 
Dumnezeule, a șoptit el, clătinând din cap. Sunt un prost. 

Alec cel Bătrân a oftat din rărunchi și mâna i-a alunecat grea 
pe brațul lui Jamie. 

— E bine că încă mai poţi plânge, flăcăule, a spus el. Eu nici 
să plâng nu mai pot. 

Bătrânul și-a îndoit cu greu un genunchi și s-a lăsat din nou 
pe paie. Jamie a rămas o clipă în picioare, cu privirea coborâtă 
spre Alec cel Bătrân. Lacrimile îi curgeau șiroaie pe obraji ca 
ploaia ce spală un bloc de granit. Apoi m-a luat de braţ și s-a 
întors fără un cuvânt. 

Am privit în urmă spre Alec când am ajuns în ușa grajdului. 
Stătea aproape nemișcat, o siluetă întunecată și ghemuită, 
învelită cu tartanul, singurul său ochi arătând la fel de orb ca și 
celălalt. 

e 

Bărbaţii stăteau întinși prin casă, epuizați, căutând să uite de 
foamea care îi rodea și de conștientizarea dezastrului sigur și 
iminent. Nu era nicio femeie. Căpetenii ale căror femei îi 
însoţiseră până aici își trimiseseră doamnele departe la adăpost, 
dezastrul care se apropia arunca o umbră lungă. 

Jamie m-a lăsat murmurând câteva cuvinte în faţa ușii care 
ducea spre camerele temporare ale prinţului. Prezenţa mea nu 
ajuta la nimic. Am pășit în tăcere prin casă, în murmurul 
respirației greoaie a bărbaţilor care dormeau, în aerul greu de 
tristețea disperării. 

La ultimul etaj al casei am găsit o mică încăpere nelocuită, 
plină cu mobilă veche și scoasă din uz. M-am strecurat prin 
acest labirint de ciudăţenii, simţindu-mă ca un mic animal ce 
căută să se ascundă de o lume în care forțe uriașe și 
misterioase scăpaseră de sub control și distrugeau totul în jur. 

Am găsit o ferestruică prin care se vedea dimineaţa cenușie și 
cetțoasă. Am șters murdăria de pe un ochi de geam cu un colţ al 
mantiei, dar nu se deslușea nimic, doar ceața care acoperea 
totul. Mi-am sprijinit fruntea de sticla rece. Undeva se afla 
Câmpia de la Culloden, dar tot ce am zărit a fost reflexia 
propriei siluete. 

Veștile despre moartea violentă și misterioasă a ducelui de 
Sandringham ajunseseră la urechile prinţului, știam; auziserăm 
despre asta de la aproape toţi cei pe care îi întâlniserăm după 
ce am ajuns în nord și am putut din nou să călătorim în 
siguranţă. Ce anume am făcut noi? mă întrebam. Am 
condamnat oare cauza iacobită pentru totdeauna în acea 
singură aventură de o noapte ori, fără să vrem, l-am salvat pe 
Charles Stuart de o capcană a englezilor? Am tras o linie 
scârțâind pe geamul prăfuit, marcând încă o întrebare al cărei 
răspuns nu aveam să îl aflu niciodată. 

Mi s-a părut că a trecut o veșnicie până am auzit un pas pe 
scândurile goale ale scărilor din faţa refugiului meu. M-am dus 
imediat la ușă și l-am găsit pe Jamie pe platforma din capul 
scărilor. O singură privire spre chipul lui a fost de-ajuns. 

— Alec a avut dreptate, mi-a spus el direct. 

Oasele feţei i se conturau clar sub piele, scoase în evidenţă de 
foame, ascuţite de furie. 

— Trupele se îndreaptă spre Culloden, așa cum pot. Nu au 
dormit și nu au mâncat nimic de două zile, nu există muniţie 
pentru tun, dar se duc. 

Furia a erupt deodată și a lovit cu pumnul într-o masă 
șubredă. O cascadă de vase mici din alamă din maldărul de 
fleacuri gospodărești a stârnit ecouri în pod, zăngănind sinistru. 

Cu un gest disperat, și-a smuls pumnalul de la centură și l-a 
împlântat sălbatic în masă, unde a rămas înfipt, tremurând din 
pricina forţei loviturii. 

— Țăranii spun că dacă vezi sânge pe tăișul pumnalului 
înseamnă moarte. 

A șuierat printre dinţi, cu pumnul încleștat pe masă. 

— Și eu l-am văzut! Toţi l-au văzut. Ei știu, Kilmarnock, Lochiel 
și ceilalţi. Și la ce le folosește că îl văd? 

Și-a plecat fruntea, cu braţele proptite în masă, privind ţintă 
spre pumnal. Mi se părea că e prea mare pentru camera aceea 
înghesuită, o prezență mocnind de furie care ar putea deodată 
izbucni în flăcări. In schimb, și-a ridicat braţele și s-a aruncat pe 
o bancă din lemn veche, unde a rămas cu capul îngropat în 
mâini. 

— Jamie, am spus, înghițind nodul din gât. 

Abia am putut rosti următoarele cuvinte, dar trebuiau rostite. 
Știusem ce vești avea să ne aducă el și mă gândisem deja la 
ceea ce puteam încă să facem. 

— Jamie, doar un singur lucru ne-a mai rămas, o singură 
posibilitate. 

Își sprijinea fruntea de pumnii strânși. A clătinat din cap, fără 
să mă privească. 

— Nu există altă cale, a spus el. E decis. Murray a încercat să 
îl întoarcă din drum, la fel și Lochiel. Balmerino. Eu. Dar soldaţii 
sunt chiar acum pe câmpul de bătălie. Cumberland a pornit spre 
Drumossie. Nu există altă cale. 

Arta vindecării este una puternică și orice vindecător versat în 
folosirea substanţelor care lecuiesc știe de asemenea puterea 
celor care otrăvesc. li dădusem lui Colum cianura pe care nu 
apucase să o bea și pe urmă luasem înapoi flaconul ucigaș de 
pe măsuța de lângă patul unde zăcea trupul lui. Acum se afla în 
cufărul meu, cristalele distilate într-un alb-maroniu tulbure, 
înșelător de inofensive în aparenţă. 

Gura îmi era atât de uscată, încât nu puteam rosti toate 
cuvintele odată. Mai era puţin vin în sticla mea; l-am băut și mi- 
a lăsat un gust amar pe limbă. 

— Este o cale, am spus. Doar una. 

Capul lui Jamie a rămas îngropat în mâini. Drumul fusese lung 
și, după șocul veștilor date de Alec, oboselii i se adăugase 
tristeţea. Ocoliserăm pentru a-i găsi pe oamenii noștri, sau pe 

cei mai mulţi dintre ei, o ceată tristă și zdrenţăroasă, imposibil 
de deosebit printre ceilalţi oameni din neamul Fraser de la Lovat 
care îi înconjurau. Întrevederea cu Charles fusese mult peste 
ultima picătură. 

— Da? 

Am șovăit, dar trebuia să vorbesc. Posibilitatea trebuia luată 
în calcul, indiferent dacă el - sau eu - eram în stare s-o ducem 
la bun sfârșit. 

— E Charles Stuart, am spus într-un târziu. El e... totul. 
Bătălia, războiul, totul depinde de el, înţelegi? 

— Și? 

Jamie mă privea acum cu ochii injectaţi, fără să înţeleagă. 

— Dacă el ar fi mort..., am șoptit în cele din urmă. 

Ochii lui Jamie s-au închis și ultimele rămășițe de sânge i s-au 
scurs din obraji. 

— Dacă el ar muri... acum. Astăzi. Sau la noapte. Jamie, fără 
Charles, nu există miza războiului. Nimeni care să le ordone 
soldaţilor să meargă spre Culloden. Nu ar mai fi nicio bătălie. 

Mușchii lungi ai gâtului i s-au încordat o clipă când a înghiţit. 
A deschis ochii și m-a fixat îngrozit. 

— Hristoase, a șoptit. Hristoase, nu poţi spune asta. 

Mâna mi s-a închis pe cristalul fumuriu montat în aur de la 
gâtul meu. 

Mă chemaseră să-l consult pe prinț înainte de Falkirk. 
O'Sullivan, Tullibardine și ceilalţi. Înălţimea Sa era bolnavă - o 
indispoziţie, spuneau ei. Îl văzusem pe Charles, îi cerusem să-și 
dezvelească pieptul și braţele, îi examinasem gura și albul 
ochilor. 

Avea scorbut și alte câteva boli cauzate de malnutriție. Le-am 
spus asta. 

— Prostii! strigase Sheridan, înfuriat. Înălțimea Sa nu poate 
suferi de mâncărimi ca un țăran obișnuit! 

— Dar mănâncă precum un ţăran obișnuit! am replicat. Sau 
mai rău decât un țăran. 

„Țăranii” erau nevoiţi să mănânce varză și ceapă, neavând 
nimic altceva. Dispreţuind asemenea mâncăruri simple, 
Înălţimea Sa și sfătuitorii lui mâncau carne și aproape nimic 
altceva. Privind în jurul cercului de chipuri speriate și indignate, 
am văzut câţiva care nu prezentau simptomele lipsei de hrană 
proaspătă. Dinţi șubrezi sau lipsă, gingii moi și sângerânde, 

foliculii plini de puroi care provocau „mâncărimile” și care 
împodobeau din belșug pielea albă a lnălţimii Sale. 

Nu voiam să renunţ la niciuna dintre proviziile mele preţioase 
de măceșe și fructe de pădure uscate, dar le oferisem, fără 
tragere de inimă, pentru a-i face prinţului un ceai din ele. Oferta 
fusese respinsă cu un minim de curtoazie și am înţeles că Archie 
Cameron fusese chemat cu borcanul său de lipitori și cu 
bisturiul, pentru a vedea dacă niște sânge regal vărsat nu ar 
putea calma mâncărimea regală. 

— Eu o pot face, am spus. 

Inima îmi bătea cu putere în piept, îngreunându-mi respirația. 

— Îi pot prepara o infuzie. Cred că îl pot convinge să o bea. 

— Și dacă moare după ce bea leacul tău? Hristoase, Claire! 
Te-ar omori pe loc. 

Mi-am încrucișat brațele peste piept și le-am strâns la 
subsuori, încercând să le încălzesc. 

— M-mai contează? am întrebat, încercând cu disperare să îmi 
stăpânesc vocea. 

Adevărul era că ar fi contat. Chiar în acel moment, propria 
mea viață cântărea mult mai mult în balanţă decât sutele pe 
care le puteam salva. Mi-am strâns pumnii, tremurând de 
groază, un șoarece în fălcile capcanei. 

Într-o clipă Jamie a fost lângă mine. Picioarele nu mă prea mai 
țineau. Jamie m-a dus mai mult pe sus până la banca ruptă și s- 
a așezat lângă mine, strângându-mă cu putere în braţe. 

— Ai curajul unui leu, mo duinne, mi-a murmurat el în ureche. 
Al unui urs, al unui lup! Dar tu știi că eu nu te voi lăsa să faci 
asta. 

Tremurul s-a domolit treptat, deși încă simțeam că îmi e frig și 
greață din cauza ororii căreia îi dădeam glas. 

— Ar mai fi o altă cale, am spus. Există puţină mâncare și aia 
care este merge la prinţ. Cred că nu ar fi greu să strecori ceva în 
farfurie fără să fii băgat de seamă, lucrurile sunt atât de 
dezorganizate. 

Într-adevăr, peste tot în casă ofiţerii dormeau întinși pe mese 
și pe podele, cu cizmele încă în picioare, prea obosiţi pentru a-și 
pune armele deoparte. Casa era în haos, toată lumea intra și 
ieșea când poftea. Ar fi simplu să distragi atenţia unui servitor 
suficient de mult timp ca să presari o pulbere mortală peste 
cină. 

Teroarea imediată se stingea ușor, dar grozăvia sugestiei 
mele rămânea precum o otravă, îngheţându-mi sângele. Jamie 
mi-a cuprins umerii și m-a strâns scurt, apoi și-a coborât brațul 
și a căzut pe gânduri. Moartea lui Charles nu ar pune capăt pe 
loc răscoalei; lucrurile merseseră mult prea departe. Lordul 
George Murray, Balmerino, Kilmarnock, Lochiel, Clanranald, toți 
eram trădători, cu vieţile și averile la discreţia Coroanei. Armata 
scoţienilor era la pământ, fără figura simbolică a lui Charles în 
fruntea ei avea să se împrăștie ca fumul. Englezii, terorizaţi și 
umiliţi la Preston și la Falkirk, nu vor ezita să pornească pe 
urmele fugarilor, căutând să își răscumpere onoarea pierdută și 
să spele cu sânge insulta. 

Erau foarte slabe șanse ca Henric de York, piosul frate mai 
mic al lui Charles, deja legat de Biserică prin jurăminte, să ia 
locul fratelui său pentru a continua lupta pentru restauraţie. 
Nimic bun nu ne aștepta, doar pierzanie și ruină și nicio cale 
posibilă de a le ocoli. Acum mai puteau fi salvate doar vieţile 
soldaților care aveau să piară mâine în mlaștină. 

Charles alesese să se lupte la Culloden. Charles, cu 
autoritatea sa încăpăţțânată și oarbă, ignorase sfaturile propriilor 
săi generali și plecase să invadeze Anglia. Și indiferent că 
Sandringham făcuse acea ofertă cu intenţii bune sau otrăvite, 
aceasta murise odată cu el. Nu exista niciun ajutor din Sud; 
englezii iacobiţi nu se raliaseră, conform așteptărilor, sub 
stindardul regelui lor. Forțat împotriva voinţei lui să se retragă, 
Charles alesese acest ultim gest încăpățânat, de a plasa o 
armată de bărbaţi prost înarmați, flămânzi și epuizați într-o linie 
de luptă într-o mlaștină îmbibată de ploaie, pentru a înfrunta 
furia tunurilor lui Cumberland. Dacă Charles Suart murea, 
Bătălia de la Culloden putea să nu mai aibă loc. O viaţă, pentru 
salvarea a două mii. O viaţă, dar una regală și curmată nu în 
bătălie, ci mișelește, cu sânge-rece. 

Camera micuță în care stăteam avea o sobă, dar focul nu 
fusese aprins, nu avea ce arde. Jamie privea spre sobă căutând 
parcă un răspuns în flăcările invizibile. Crimă. Nu doar crimă, ci 
regicid. Nu o ucidere banală, ci uciderea unui fost prieten. 

Totuși, bărbaţii clanurilor scoțiene tremurau deja în mlaștină, 
mișcându-se în rânduri înghesuite pe măsură ce planul bătăliei 
era ajustat, rearanjat, reordonat, pe măsură ce alţi bărbaţi 
soseau pentru a li se alătura. Printre ei erau cei din clanul 

MacKenzie de la Leoch și cei din clanul Fraser de la Beauly, 
patru sute de bărbaţi cu sânge din sângele lui Jamie. Și treizeci 
de bărbaţi de la Lallybroch, ai lui. 

Nu i se citea nimic pe faţă, însă mâinile împreunate pe 
genunchi se strângeau cu puterea luptei ce se dădea în sufletul 
său. Degetele invalide și cele sănătoase se împleteau, 
încleștându-se. Stăteam lângă el, abia îndrăznind să respir, 
așteptându-i hotărârea. 

In cele din urmă a oftat abia auzit și s-a întors spre mine, cu o 
expresie de o tristețe imposibil de descris în privire. 

— Nu pot, mi-a șoptit și palma lui mi-a cuprins o clipă obrazul. 
să facă Domnul ce nu am putut eu face, englezoaico. Eu nu pot. 

M-a copleșit un val de ușurare care m-a lăsat mută, darel a 
văzut ce simţeam și mi-a luat mâinile într-ale lui. 

— O, Dumnezeule, Jamie, cât mă bucur! am șoptit. 

Și-a lăsat fruntea pe mâinile mele. Mi-am întors capul să îmi 
așez obrazul peste părul lui și am înghețat. 

In cadrul ușii, privindu-mă cu o expresie de absolută repulsie, 
stătea Dougal MacKenzie. 

Ultimele luni îl îmbătrâniseră; moartea lui Rupert, noptile fără 
somn petrecute cu discuții zadarnice, tensiunea campaniei grele 
și acum amărăciunea înfrângerii iminente. In barba roșcată se 
zăreau fire cărunte, pielea avea o paloare cenușie și chipul îi era 
brăzdat de riduri adânci care nu fuseseră acolo în noiembrie. Mi- 
am dat seama, şocată, că arăta ca fratele său, Colum. EIl, 
Dougal MacKenzie, a vrut să conducă. Acum, că ajunsese 
căpetenia clanului, plătea prețul. 

— Mizerabilă... trădătoare... destrăbălată... vrăjitoare! 

Jamie a tresărit de parcă fusese împușcat, s-a făcut alb la față 
ca lapovița de afară. Am sărit în picioare, răsturnând banca, cu 
un pocnet care a răsunat în cameră. 

Dougal MacKenzie s-a apropiat încet spre mine, aruncându-și 
într-o parte faldurile tartanului, astfel încât mânerul sabiei să-i 
fie la îndemână. Nu auzisem ușa din spatele meu deschizându- 
se; trebuie să fi fost deschisă. Cât timp stătuse de cealaltă 
parte, ascultând? 

— Tu, a spus el încet. Trebuia să fi știut, de prima dată când 
te-am văzut, trebuia să fi știut. 

Privirea îi era aţintită asupra mea, cu un amestec de oroare și 
furie în adâncurile verzi înnourate ale ochilor. 

Am simţit o mișcare bruscă alături; Jamie era acolo. M-a prins 
de braţ și m-a tras în spatele lui. 

— Dougal, a spus el. Nu e ce crezi, bărbate. E... 

— Nu? i-a tăiat-o Dougal. 

Privirea lui m-a părăsit o clipă și m-am ghemuit în spatele lui 
Jamie, recunoscătoare pentru răgaz. 

— Nu e ceea ce cred? a spus el, vorbind tot cu glasul coborât. 
Eu o aud pe femeie îndemnându-te să comiţi o crimă ticăloasă, 
să îţi ucizi prinţul! Nu doar o crimă josnică, e trădare! Și tu îmi 
spui mie că nu am auzit bine? 

A clătinat capul, buclele roșcate încâlcite atârnându-i slinoase 
pe umeri. Ca noi toţi, și el răbdase de foame; oasele îi ieșeau 
prin pielea feţei, dar ochii înfundaţi în orbite îi ardeau. 

— Nu te învinovăţesc, flăcăule, a spus el. 

Vocea îi suna dintr-odată obosită și mi-am adus aminte că era 
trecut de cincizeci de ani. 

— Nu e vina ta, Jamie. Te-a vrăjit... oricine vede asta. 

Gura i s-a strâmbat când s-a uitat din nou spre mine. 

— Da, știu foarte bine cât de greu ţi-a fost să-i reziști. Și mie 
mi-a făcut mai demult aceleași vrăji, a spus, privirea lui arzându- 
mi trupul. O destrăbălată criminală, mincinoasă, care îl apucă pe 
bărbat de mădular și îl duce la pieire, cu ghearele înfipte adânc 
în boașele lui. O iei în patul tău și îţi fură sufletul când tu dormi 
cu capul pe pieptul ei. Iți fură sufletul și îţi mănâncă bărbăţia, 
Jamie. 

Limba i-a ieșit dintre buze, umezindu-le. Continua să mă 
privească fix și mâna i s-a strâns pe mânerul sabiei. 

— Dă-te la o parte, flăcăule. Te eliberez eu de curva asta 
englezoaică. 

Jamie a pășit în faţa mea, momentan ascunzându-l pe Dougal 
de privirile mele. 

— Ești obosit, Dougal, a spus el, vorbind calm, liniștitor. Ești 
obosit și ţi se pare că auzi lucruri. Coboară acum. Vin... 

Dar nu a avut răgazul să termine. Dougal nu îl asculta; ochii 
verzi adânciţi în orbite erau fixaţi pe chipul meu și căpetenia 
clanului MacKenzie își trăsese pumnalul din teaca de la centură. 

— O să-ţi tai gâtul, mi-a zis în șoaptă. Ar fi trebuit să fac asta 
de când te-am văzut prima dată. Am fi scăpat de o groază de 
necazuri. 

Nu eram sigură că se înșela, dar asta nu însemna că aveam 
de gând să îi dau voie să remedieze situația. Am făcut trei pași 
iuți în spate și m-am lipit de masă. 

— Dă-te înapoi! 

Jamie s-a aruncat în faţa mea, ţinând braţul ridicat drept scut 
când Dougal a înaintat spre mine. 

Căpetenia clanului MacKenzie a scuturat din cap ca un taur, 
fixându-mă cu ochii injectaţi. 

— E a mea, a spus el răgușit. Vrăjitoare. Trădătoare. Dă-te la 
o parte, flăcăule. Nu vreau să te rănesc, dar Dumnezeu mi-e 
martor, dacă o protejezi pe femeia asta, te voi ucide și pe tine, 
copil de suflet ori ba. 

S-a aruncat pe lângă Jamie, prinzându-mă de braţ. Deși 
epuizat, flămând și trecut de prima tinereţe, era încă un bărbat 
puternic și degetele lui mi-au intrat adânc în carne. 

Am strigat de durere și l-am lovit sălbatic când m-a tras spre 
el cu putere. M-a prins de păr și mi-a smucit capul pe spate. Îi 
simțeam respiraţia fierbinte și acră pe obraz. Am ţipat și mi-am 
înfipt unghiile în obrazul lui într-o încercare disperată de a mă 
elibera. 

A rămas fără suflare când pumnul lui Jamie l-a lovit în coaste 
și mi-a dat drumul când un alt pumn l-a izbit cu forță în umăr. 
Brusc eliberată, am căzut pe spate peste masă, scâncind de șoc 
și durere. 

Dougal s-a întors spre Jamie, pregătit de luptă, ţinând strâns 
pumnalul cu lama în sus. 

— Fie, atunci, a spus el, respirând greu. 

S-a legănat ușor, mutându-și greutatea de pe un picior pe 
altul, căutând o poziţie care să-i ofere un avantaj. 

— Piaza rea nu piere. Pui de năpârcă blestemată din neamul 
Fraser! Trădarea îţi curge prin vene. Vino la mine, pui de vulpe! 
O să te ucid repede, de dragul mamei tale. 

In podul strâmt era puţin spaţiu de manevră. Nu aveai loc să 
tragi sabia și, fiindcă pumnalul său rămăsese înfipt în masă, 
Jamie era dezarmat. A luat o poziţie asemănătoare cu a lui 
Dougal, cu privirea fixată pe vârful pumnalului ameninţător. 

— Pune-l jos, Dougal, a spus el. De dragul mamei mele, 
ascultă-mă! 

MacKenzie nu a răspuns, dar pumnalul său a ţâșnit într-o 
lovitură mortală îndreptată în sus. 


VP - 896 


Jamie s-a ferit, apoi a evitat din nou arcul larg al loviturii care 
a venit din cealaltă direcţie. Jamie avea agilitatea tinereţii de 
partea sa, dar Dougal avea arma. 

Dougal s-a năpustit spre el și pumnalul a alunecat pe lângă 
trupul lui Jamie, rupându-i cămașa și desenându-i o linie 
întunecată pe pielea albă. Cu un șuierat de durere, Jamie s-a 
tras în spate, întinzându-se după încheietura mâinii lui Dougal, 
prinzând-o chiar în clipa în care tăișul lovea în jos. 

Metalul lamei a sclipit o dată, dispărând între trupurile 
încăierate. S-au zbătut împreună, lipiţi unul de altul ca niște 
iubiţi, iar aerul s-a umplut de mirosul de transpiraţie 
bărbătească și furie. Lama s-a înălțat din nou, două mâini 
strângând mânerul rotund. O încordare și o smucitură, un 
geamăt de efort și unul de durere. Dougal a pășit înapoi, 
împiedicându-se, roșu la față, cu transpiraţia șiroindu-i pe frunte 
și pumnalul înfipt la baza gâtului. 

Lui Jamie i s-au înmuiat genunchii și, ca să nu se prăbușească, 
s-a sprijinit de masă gâfâind. Avea privirea întunecată din cauza 
șocului, părul ud de transpiraţie și poalele sfâșiate ale cămășii 
pătate cu sânge de la zgârietură. 

Dinspre Dougal s-a auzit un horcăit cumplit. Jamie l-a prins 
când s-a împleticit și a căzut, greutatea lui Dougal 
îngenunchindu-l. Capul lui Dougal s-a lăsat pe umărul lui Jamie, 
iar acesta și-a cuprins tatăl adoptiv în braţe. 

Am căzut în genunchi lângă ei, întinzând mâna să îi ajut, 
încercând să îl sprijin pe Dougal. Era prea târziu. Trupul i s-a 
relaxat, apoi, cuprins de spasme, a alunecat din îmbrăţișarea lui 
Jamie. Dougal zăcea ghemuit la podea, cu mușchii încordându- 
se involuntar, zbătându-se ca un pește pe uscat. 

Capul i se odihnea pe coapsa lui Jamie. O convulsie i-a întors 
fața spre noi. Era schimonosită și vineţie, cu ochii pe jumătate 
închiși. Buzele i se mișcau fără încetare, spunând ceva, cu mare 
furie, dar nu se auzea nimic, în afara bolboroselii din gâtul tăiat. 

Chipul lui Jamie era cenușiu; părea că înțelege ce spunea 
Dougal. S-a străduit din răsputeri să ţină nemișcat trupul care se 
zbătea. După un ultim spasm, s-a auzit o bolboroseală teribilă și 
Dougal MacKenzie a înțepenit, cu mâinile lui Jamie încleștate pe 
umerii lui, vrând parcă să-l împiedice să se ridice din nou. 

— Sfinte Arhanghel Mihail, apără-ne pe noi! 

Șoapta răgușită venea dinspre ușă. Era Willie Coulter 
MacKenzie, unul dintre oamenii lui Dougal. Se uita încremenit de 
uimire și groază la trupul căpeteniei sale. O mică baltă de urină 
se forma sub el, ieșind de sub tartan. Bărbatul și-a făcut cruce, 
cu privirea încă în jos. 


— Willie. 
Jamie s-a ridicat, trecându-și o mână tremurândă peste față. 
— Willie. 


Bărbatul stătea prostit. S-a uitat spre Jamie cu gura căscată, 
într-o buimăceală completă. 

— Am nevoie de o oră, bărbate. 

Jamie și-a pus mâna pe umărul lui Willie Coulter, trăgându-l în 
cameră. 

— O oră ca să îmi pun soţia la adăpost. Apoi mă întorc să 
răspund pentru asta. O oră. Îmi dai o oră, bărbate, înainte să 
vorbim? 

Willie și-a lins buzele uscate, uitându-se când la trupul 
căpeteniei sale, când la nepotul acestuia, în mod evident speriat 
de moarte. În cele din urmă a încuviinţat, neștiind ce altceva să 
facă. Alesese să îngăduie această rugăminte pur și simplu 
pentru că nu avea altă variantă rezonabilă. 

— Bun. 

Jamie a înghiţit greu și și-a șters fața cu tartanul. L-a bătut pe 
Willie pe umăr. 

— Rămâi aici, bărbate. Roagă-te pentru sufletul lui, a adăugat 
făcând un semn cu capul spre trupul nemișcat de pe podea, fără 
să îl privească. Și pentru sufletul meu. 

S-a aplecat pe lângă Willie să își tragă pumnalul din masă, 
apoi m-a împins pe ușă afară și pe scări în jos. 

La jumătatea drumului, s-a oprit, rezemându-se de zid, cu 
ochii închiși. Respira adânc și tremurat, părând pe punctul de a 
leșina și mi-am lipit palmele de pieptul lui, speriată. Inima îi 
bătea ca o tobă și tremura, dar, după câteva clipe, s-a ridicat, a 
înclinat capul spre mine și m-a apucat de braţ. 

— Am nevoie de Murtagh, mi-a spus. 

L-am găsit chiar afară, acoperit cu tartanul împotriva 
lapoviței, stând într-un loc uscat chiar sub streașină casei. 
Fergus era ghemuit lângă el, moţăind, obosit din cauza 
călătoriei lungi. 

Murtagh s-a uitat la chipul lui Jamie și s-a ridicat în picioare, 
întunecat și aspru, gata de orice. 

— L-am omorât pe Dougal MacKenzie, a spus Jamie direct, 
fără ocolișuri. 

Faţa lui a împietrit pentru o clipă, apoi și-a recăpătat expresia 
obișnuită de severitate prudentă. 

— Așa, a răspuns el. Și ce e de făcut? 

Jamie a scotocit în geantă și a scos o hârtie împăturită. 
Mâinile îi tremurau când a încercat să o desfacă și am luat-o, 
despăturind-o la adăpostul streșinii. 

„Act de Proprietate” scria în capul foii. 

Era un document scurt, alcătuit din câteva rânduri scrise cu 
negru, ce atribuia titlul de proprietate asupra moșiei cunoscute 
drept Broch Tuarach unui anume James Jacob Fraser Murray. 
Numita moșie avea să fie încredințată spre administrare 
părinţilor numitului James Murray, Janet Fraser Murray și lan 
Gordon Murray, până la majoratul numitului James Murray. 
Semnătura lui Jamie se afla în josul paginii și mai erau două 
spaţii goale lăsate dedesubt, în dreptul fiecăruia scriind cuvântul 
„martor”. Era datată 1 iulie 1745, cu o lună înainte ca Charles 
Stuart să-și fi pornit rebeliunea pe malurile Scoției și să fi făcut 
din Jamie un trădător al Coroanei. 

— Am nevoie să semnezi asta, tu și Claire, a spus Jamie luând 
foaia de la mine și întinzându-i-o lui Murtagh. Dar asta înseamnă 
să juri fals, nu am niciun drept să-ţi cer asta. 

Ochii mici și negri ai lui Murtagh au parcurs repede actul. 

— Nu, a spus el sec. Nu ai niciun drept, dar nici nu e nevoie. 

L-a îmboldit pe Fergus cu piciorul și băiatul a sărit drept în 
sus, clipind. 

— Dă fuga în casă și adu-i stăpânului o călimară și o peniță, 
flăcăule, a spus Murtagh. Și repede... fugi! 

Fergus a scuturat o dată din capul ca să se dezmeticească, a 
aruncat o privire spre Jamie pentru confirmare și a fugit. 

Apa mi se scurgea de pe streașină pe ceafă. Tremurând, mi- 
am strâns șalul de lână mai bine în jurul umerilor. Mă întrebam 
când scrisese Jamie documentul. Data falsă făcea să pară că 
proprietatea fusese transferată înainte ca Jamie să devină 
trădător, iar bunurile și pământurile sale să poată fi confiscate. 
Dacă nu era contestat, proprietatea se transfera fără dificultăţi 

micului Jamie. Cel puţin familia lui Jamie va fi în siguranţă, încă 
în posesia pământului și a fermei. 

Jamie înţelesese că e posibil să fie nevoie de un asemenea 
act, totuși nu întocmise documentul înainte să plecăm de la 
Lallybroch, sperase cumva să se întoarcă și să-și revendice din 
nou moșia. Acum era imposibil, însă proprietatea putea fi 
salvată. Nimeni nu putea spune când fusese documentul semnat 
cu adevărat, cu excepția martorilor, eu și Murtagh. 

Fergus s-a întors într-un suflet, aducând o călimară mică și o 
peniță jerpelită. Am semnat pe rând, sprijinindu-ne de peretele 
casei, atenţi să scuturăm mai întâi peniţa pentru ca să nu se 
prelingă cerneala pe hârtie. Murtagh a fost primul; al doilea său 
nume, am văzut, era FitzGibbons. 

— Vrei să-i duc actul surorii tale? a întrebat Murtagh în timp 
ce eu vânturam cu atenţie foaia pentru a usca scrisul. 

Jamie a clătinat din cap. Picăturile de ploaie îi lăsau pete ude 
de mărimea unei monede pe tartan și sclipeau ca lacrimile pe 
genele sale. 

— Nu. Fergus o să îl ducă. 

— Eu? 

Ochii băiatului s-au căscat de uimire. 

— Tu, bărbate. 

Jamie a luat hârtia din mâinile mele, a împăturit-o, apoi a 
îngenuncheat și a vârât-o în cămașa lui Fergus. 

— Asta trebuie să ajungă la sora mea - madame Murray - 
neapărat. Valorează mai mult decât viaţa mea... ori a ta. 

Cu răsuflarea tăiată de enorma responsabilitate ce i se 
încredințase, Fergus a ascultat stând drept ca un par, cu braţele 
încrucișate peste mijloc. 

— Nu te voi dezamăgi, milord! 

Jamie a schițat un zâmbet și și-a lăsat o clipă mâna pe smocul 
moale de păr din capul lui Fergus. 

— Știu, bărbate, și îţi sunt recunoscător, a spus el. 

Și-a scos inelul de pe mâna stângă, rubinul caboșonat care îi 
aparținuse tatălui său. 

— la inelul ăsta, a spus el, întinzându-i-l lui Fergus. Du-te la 
grajduri și arată-i-l bătrânului pe care-l găsești acolo. Spune-i că 
eu te-am trimis să-l iei pe Donas. la calul și gonește spre 
Lallybroch. Nu te opri pentru nimic în lume, decât atunci când 
trebuie să dormi, iar când dormi, ascunde-te bine. 

Fergus era mut de emoție și spaimă, dar Murtagh s-a 
încruntat sceptic spre el. 

— Crezi că te descurci, lighioană obraznică? a întrebat el. 

— Da, se descurcă, a spus Jamie cu convingere. 

Copleșit, Fergus a bâiguit câteva cuvinte, s-a lăsat în 
genunchi și a sărutat apăsat mâna lui Jamie. Apoi a sărit în 
picioare și a ţâșnit în direcţia grajdurilor, silueta lui subțire 
dispărând în ceaţă. Jamie și-a umezit buzele uscate, a închis 
ochii o clipă, apoi s-a întors decis spre Murtagh. 

— Și tu, mo caraidh, am nevoie de tine să îmi aduni oamenii. 

Sprâncenele subţiri ale lui Murtagh s-au ridicat, dar a 
încuviințat din cap. 

— Așa, a spus el. Și după ce i-am adunat? 

Jamie s-a uitat o clipă la mine, apoi iar la nașul său de botez. 

— Cred că acum sunt în câmpie, cu Simon cel Tânăr. Doar 
adună-i într-un singur loc. Eu îmi duc nevasta într-un loc sigur și 
pe urmă..., a ezitat, apoi a ridicat din umeri. Vă găsesc eu. 
Așteptaţi-mă până mă întorc. 

Murtagh a mai încuviinţat o dată din cap și a dat să plece. Dar 
s-a oprit și s-a întors cu fața spre Jamie. Buzele subţiri i-au 
zvâcnit și a spus: 

— iți cer un singur lucru, flăcăule, lasă să fie englezii. Nu 
propriii tăi oameni. 

Jamie a tresărit ușor și după o clipă, a încuviinţat din cap. 
Apoi, fără a scoate un cuvânt, a întins braţele spre bărbatul mai 
în vârstă. S-au îmbrățișat scurt, dar cu toată forţa, și Murtagh s- 
a îndepărtat și el cu tartanul ponosit fluturând. 

Eu eram ultimul punct din planul lui. 

— Hai, englezoaico, mi-a spus, prinzându-mă de braţ. Trebuie 
să mergem. 

Nimeni nu ne-a oprit. Era atât de multă lume care venea și 
pleca, încât abia ne vedeam în mulţimea de oameni din 
apropierea  mlaștinii. Mai târziu, când am părăsit drumul 
principal, n-am mai întâlnit pe nimeni. 

Jamie era tăcut, concentrându-se doar pe ceea ce avea de 
făcut. Nici eu nu am spus nimic, prea tulburată și îngrozită 
pentru a mai avea chef de conversaţie. 

„O voi duce pe nevasta mea într-un loc sigur.” Nu aveam idee 
ce voise să spună cu asta, însă a devenit evident peste două 

ceasuri, când am întors calul spre sud, iar dealul verde și abrupt 
numit Craigh na Dun s-a ivit în zare. 

— Nu! am spus când l-am văzut și mi-am dat seama încotro 
ne îndreptam. Jamie, nu! Nu mă duc! 

Nu mi-a răspuns, doar a mânat calul la galop înainte, 
nelăsându-mi altă cale decât să-l urmez. 

Eram copleșită de senzaţii; dincolo de viitorul sumbru al 
bătăliei care urma și de oroarea morţii lui Dougal, acum mai era 
și perspectiva pietrelor. Blestematul acela de cerc de pietre prin 
care ajunsesem aici. Evident, Jamie voia să mă trimită înapoi, în 
timpul meu, dacă un asemenea lucru era posibil. 

N-are decât să vrea, mi-am spus în gând, încleștându-mi 
fălcile în timp ce îl urmam de-a lungul potecii înguste, prin 
ierburile înalte. Nu exista nicio putere pe lume care să mă facă 
să-l părăsesc acum. 

Am stat împreună pe coasta dealului, în curtea mică a colibei 
de sub culme. Nimeni nu mai trăia aici de ani buni; ţăranii din 
împrejurimi spuneau că dealul e bântuit - dealul zânelor. 

Jamie aproape că mă târâse pe deal în sus, ignorându-mi 
protestele. Se oprise în faţa colibei și se lăsase în jos. Pieptul i se 
ridica și cobora în vreme ce își trăgea sufletul. 

— E bine, a spus el într-un târziu. Acum avem puţin timp, 
nimeni nu ne va găsi aici. 

S-a așezat pe pământ, înfășurat în tartan ca să-i ţină de cald. 
Pentru moment ploaia se oprise, dar vântul bătea dinspre munţii 
din apropiere și zăpada încă se mai vedea pe creste și astupa 
trecătorile. Și-a sprijinit capul pe genunchi, epuizat de drum. 

M-am așezat lângă el, ghemuită sub mantia mea și i-am simţit 
respiraţia devenind treptat normală, pe măsură ce teama 
scădea. Am rămas tăcuţi multă vreme, temându-ne să ne 
mișcăm de pe ceea ce părea un prag îngust deasupra haosului 
de dedesubt. Haos la a cărui apariţie simţeam că ajutasem și eu. 

— Jamie, am spus în cele din urmă. 

Am întins o mână să-l ating, apoi mi-am tras-o înapoi și am 
lăsat-o să cadă. 

— Jamie, îmi pare rău. 

Jamie continua să privească înainte, în hăul întunecat al 
mlaștinii de jos. Pentru o clipă am avut impresia că nu mă 
auzise. A închis ochii, apoi a dat foarte ușor din cap. 

— Nu, a murmurat el. Nu e nevoie. 

— Ba este. 

Durerea aproape mă sufoca, dar simțeam că trebuie să-i 
spun. Trebuia să-i spun că eram conștientă de ceea ce îi 
făcusem. 

— Trebuia să mă fi întors. Jamie, dacă m-aș fi dus atunci când 
m-ai adus aici de la Cranesmuir... poate atunci... 

— Da, poate, m-a întrerupt el. 

Deodată s-a întors spre mine și m-a privit fix. Îi citeam în ochi 
dragostea și durerea pe care le simțeam și eu, dar nu exista 
furie, nici reproș. 

A clătinat iarăși din cap. 

— Nu, a repetat. Știu ce vrei să spui, mo duinne. Dar nu e așa. 
Chiar dacă ai fi plecat atunci, lucrurile tot așa s-ar fi întâmplat. 
Poate. Sau poate nu. Poate s-ar fi întâmplat mai repede. Sau 
poate altfel. Poate, doar o posibilitate, lucrurile nu s-ar fi 
întâmplat deloc. Dar în această poveste sunt implicaţi mai mulţi 
oameni decât noi doi și eu nu voi permite ca tu să iei asupra ta 
întreaga vină. 

Mâna lui mi-a atins părul, ridicându-mi-l de pe ochi. O lacrimă 
mi s-a scurs pe obraz și Jamie a prins-o cu degetul. 

— Nu pentru asta îmi pare rău, am spus și am întins un braţ 
ca pentru a cuprinde armatele și pe Charles, și bărbatul mort de 
foame din pădure, și măcelul care avea să vină. Nu asta. Îmi 
pare rău pentru ce ţi-am făcut ţie. 

Atunci mi-a zâmbit cu o infinită tandrețe și mi-a mângâiat 
obrazul. l-am simţit palma caldă pe pielea mea îngheţată de 
vântul de primăvară. 

— Da? Dar eu ce ţi-am făcut, englezoaico? Te-am luat din 
locul tău, te-am dus în sărăcie și în haiducie, te-am purtat pe 
câmpuri de luptă și ţi-am pus viața în primejdie. Tu mă 
condamni pentru asta? 

— Știi bine că nu. 

— Da, a spus el zâmbind. Nici eu nu te învinovăţesc de nimic, 
englezoaica mea. 

Zâmbetul i s-a șters de pe chip când a ridicat privirea spre 
creasta dealului de deasupra noastră. Pietrele nu se vedeau, dar 
le simţeam în preajmă ameninţarea. 

— Nu mă duc, Jamie, am repetat încăpăţânată. Stau cu tine. 

— Nu, a clătinat el din cap 

Vorbea blând, însă glasul îi era ferm, nu admitea împotrivire. 

— Eu trebuie să mă întorc, Claire. 

— Jamie, nu te poţi întoarce! am spus apucându-l speriată de 
braţ. Jamie, deja trebuie să-l fi găsit pe Dougal! Willie Coulter va 
fi spus cuiva. 

— Da, a spus. 

A pus o mână pe braţul meu și l-a bătut ușor. Ajunsese lao 
hotărâre în timp ce ne îndreptam spre deal. Vedeam cum i se 
contopeau pe chipul întunecat resemnarea și dârzenia. Vedeam 
și durere, și tristeţe, dar le lăsase deoparte, acum nu avea timp 
să plângă. 

— Putem încerca să fugim în Franţa, am spus. Jamie, trebuie! 

Dar chiar în clipa în care rosteam cuvintele, știam că nu îl voi 
întoarce de pe calea pe care o alesese. 

— Nu, a repetat el din nou în șoaptă. 

S-a întors și a arătat cu mâna spre valea întunecată de sub 
noi, spre dealurile umbrite din zare. 

— Întreaga ţară e în război, englezoaico. Porturile sunt 
închise. O'Brien încearcă de trei luni să aducă o navă cu care să 
îl salveze pe prinţ, să îl ducă la adăpost în Franţa, Dougal mi-a 
spus... înainte. 

S-a înfiorat și un spasm de durere l-a făcut să se încrunte. Dar 
l-a alungat și a continuat să vorbească, explicându-mi cu voce 
stăpânită. 

— Pe Charles Stuart îl vânează doar englezii. Pe mine mă vor 
vâna și englezii, și clanurile. Sunt trădător de două ori, un rebel 
și un criminal. Claire... 

A tăcut, și-a frecat ceafa, apoi mi-a șoptit: 

— Claire, sunt un om mort. 

Lacrimile îmi îngheţau pe obraji, lăsând urme de gheaţă care 
îmi ardeau pielea. 

— Nu, am spus din nou, dar fără efect. 

— Nu sunt nici foarte ușor de trecut cu vederea, știi? a 
adăugat, încercând să facă o glumă în timp ce își trecea o mână 
prin buclele arămii. Jamie Roșcovanul nu poate ajunge departe. 
Pe când tu... 

Mi-a atins gura, urmărind cu degetul conturul buzelor. 

— Te pot salva, Claire, și o voi face. Acesta e cel mai 
important lucru. Dar pe urmă trebuie să mă întorc, pentru 
oamenii mei. 

— Bărbaţii de la Lallybroch? Dar cum? 

S-a încruntat, mângâind absent mânerul sabiei și gândindu-se 
la un plan. 

— Cred că îi pot scoate de acolo. În câmpie va fi mare 
învălmășeală, cu cai și soldaţi mișcându-se de colo colo și ordine 
strigate, care se contrazic. Bătăliile sunt niște treburi foarte 
dezordonate. Și chiar dacă până atunci se va afla ce... ce am 
făcut, a continuat el, după o pauză de o clipă pentru a-și stăpâni 
vocea, nimeni nu mă va putea opri, cu englezii în coaste și 
bătălia pe cale să înceapă. Da, o pot face. 

Vocea i se liniștise și pumnii i s-au strâns cu hotărâre. 

— Mă vor urma fără să pună întrebări, Dumnezeu să îi ajute, 
asta i-a adus aici! Murtagh îi va fi adunat pentru mine. Îi voi lua 
și îi voi scoate din câmp. Dacă încearcă cineva să mă oprească, 
voi spune că îmi cer dreptul de a-mi conduce propriii oameni în 
bătălie. Nici măcar Simon cel Tânăr nu îmi va putea refuza acest 
drept. 

A tras adânc aer în piept, încruntându-se în timp ce își 
imagina scena bătăliei de a doua zi. 

— Îi voi duce departe în siguranţă. Câmpul e destul de lat și 
sunt suficienți oameni încât nimeni să nu observe că noi am 
ocupat altă poziţie. Îi voi scoate din mlaștină și îi voi călăuzi spre 
drumul către Lallybroch. 

A rămas tăcut, ca și cum până acolo își gândise planul. 

— Și pe urmă? am întrebat, deși nu doream să aflu răspunsul, 
dar fiind incapabilă să mă abţin. 

— Și pe urmă mă voi întoarce la Culloden, a răspuns, 
răsuflând cu putere și zâmbindu-mi șovăielnic. Nu mi-e teamă 
să mor, englezoaico. A strâmbat din buze. Mă rog... nu mi-e 
foarte teamă, oricum. Dar unele dintre căile de îndeplinire... 

S-a scuturat fără să vrea, înfiorat, dar a încercat să-și 
păstreze zâmbetul. 

— Am îndoieli că mă vor considera demn de serviciile unui 
adevărat profesionist, dar într-un asemenea caz, mă aștept ca 
atât monsieur Forez, cât și eu să considerăm experienţa... 
stânjenitoare. Adică, serios vorbind... să-mi smulgă inima cineva 
cu care am împărțit o sticlă de vin... 

Cu un țipăt de groază, mi-am aruncat braţele în jurul lui, 
strângându-l cu toată puterea. 

— Va fi bine, mi-a șoptit el. Va fi bine, englezoaico. Un glonţ 
de muschetă. Poate o sabie. Se va termina foarte repede. 

Știam că e o minciună, văzusem destui soldaţi răniţi în luptă 
sau murind. Însă, într-adevăr, era mai bine decât să aștepte 
laţul spânzurătorii. Groaza care mă însoţise de când părăsisem 
moșia lui Sandringham m-a copleșit dintr-odată, sufocându-mă. 
Inima îmi bubuia în piept și gâtul mi s-a strâns atât de mult, 
încât nu mai puteam respira. 

Apoi teama s-a risipit brusc. Nu îl puteam părăsi, nu îl 
părăseam. 

— Jamie, am spus cu fața îngropată în tartanul său. Mă întorc 
cu tine. 

S-a dat în spate tresărind, ţintuindu-mă cu privirea. 

— Ba pe naiba! a spus el. 

— Ba da, am spus simţindu-mă foarte calmă, fără urmă de 
îndoială. Pot face un tartan din șalul meu. Sunt suficienţi băieţi 
în armată și eu pot trece drept unul dintre ei. Ai zis chiar tu că 
va fi învălmășeală. Nimeni nu va băga de seamă. 

— Nu! a spus el. Nu, Claire! 

Strângea din dinţi și mă fixa cu o privire în care se amestecau 
furia și groaza. 

— Dacă ţie nu ţi-e teamă, nici mie nu îmi este, am zis 
strângând și eu din dinţi. Se va termina... repede. Chiar tu ai 
spus. 

Bărbia începea să-mi tremure, în ciuda încrâncenării mele. 

— Jamie, nu vreau... nu pot... nu vreau să trăiesc fără tine și 
cu asta basta! 

A deschis gura, dar n-a scos nicio vorbă, apoi a închis-o, 
clătinând din cap. Lumina de deasupra munţilor se stingea, 
învăpăind norii. Într-un târziu, a întins braţul spre mine, m-a tras 
spre el și m-a ţinut la piept. 

— Crezi că eu nu știu? a întrebat în șoaptă. Acum de mine e 
cel mai ușor. Tu simţi pentru mine ce simt eu pentru tine, iar eu 
îți cer să îţi smulgi inima și să trăiești fără ea. 

Mâna lui îmi mângâia părul și pielea aspră a palmelor se 
agăța de șuviţele ce fluturau în vânt. 

— Dar trebuie să o faci, mo duinne. Leoaica mea curajoasă. 
Trebuie. 

— De ce? am întrebat, trăgându-mă în spate ca să privesc în 
sus spre chipul lui. Când m-ai luat de la Cranesmuir, când 
fusesem acuzată de vrăjitorie, ai spus că ai fi murit cu mine, că 
ai fi urcat pe rug cu mine, dacă s-ar fi ajuns la asta. 

Mi-a prins mâinile într-ale lui, fixându-mă cu o privire albastră 
neclintită. 

— Da, aș face-o, a spus. Dar eu nu port în pântec copilul tău. 

Vântul mă îngheţase, din cauza frigului tremuram, mi-am 
spus în gând. Frigul mi-a tăiat răsuflarea. 

— Nu ai de unde să știi, am spus în cele din urmă. E prea 
devreme să fii sigur. 

A pufnit scurt și o sclipire de amuzament i s-a aprins în ochi. 

— Și eu sunt fermier! Englezoaico, ţie nu ţi-au întârziat 
sângerările nici măcar cu o zi de când m-ai luat pentru prima 
dată în patul tău. Acum nu ai mai sângerat de patruzeci și șase 
de zile. 

— Ticălosule! am strigat revoltată. Ai numărat! În toiul 
războiului ăsta blestemat, tu ai numărat! 

— Tu nu? 

— Nu! 

Nu numărasem, fusesem mult prea înspăimântată pentru a 
lua în calcul posibilitatea împlinirii speranţelor și rugăciunilor 
mele îndelungate tocmai acum, atât de cumplit de târziu. 

— Oricum, am continuat eu, încercând încă să neg, asta nu 
înseamnă nimic. Lipsa de mâncare poate cauza un asemenea 
simptom, se întâmplă adesea. 

A ridicat o sprânceană și și-a așezat încet palma lată făcută 
căuș sub pieptul meu. 

— Da, ești cam slabă, dar și așa sfrijită, ai sânii plini, sfârcurile 
au căpătat culoarea strugurilor de Champagne. Uiţi că eu te-am 
văzut înainte. Nu am nicio îndoială, cum nu ai nici tu. 

Am încercat să mă lupt cu valurile de greață, atât de ușor de 
pus pe seama spaimei și a foamei, dar am simţit mica greutate 
arzându-mi deodată în pântec. Mi-am mușcat cu putere buza, 
dar greața m-a copleșit. 

Jamie mi-a lăsat mâinile și a rămas în picioare în fața mea, cu 
braţele atârnând, o siluetă împietrită pe cerul serii. 

— Claire, a spus el încet. Mâine voi muri. Copilul acesta... e 
tot ce rămâne după mine... vreodată. Te rog, Claire, te implor, 
du-l în siguranţă. 

Am stat nemișcată, cu privirea înceţoșată, și în acea clipă mi- 
am auzit inima cum s-a frânt. Un sunet ușor și curat, ca atunci 
când rupi tulpina unei flori. În cele din urmă, am înclinat capul 
spre el, cu vântul suspinându-mi în urechi. 

— Da, am șoptit. Da, îl voi duce. 

Era aproape întuneric. A venit în spatele meu și m-a ţinut în 
braţe sprijinită de el în timp ce privea peste umărul meu spre 
vale. Luminile focurilor de veghe începuseră a se aprinde, mici 
puncte sclipind în depărtări. Am rămas multă vreme tăcuți pe 
măsură ce s-a înnoptat. Pe deal era liniște deplină, nu-l auzeam 
decât pe Jamie respirând liniștit, fiecare răsuflare a lui fiind 
pentru mine un sunet preţios. 

— Te voi găsi, mi-a șoptit la ureche. Îți promit. Chiar dacă 
trebuie să îndur două secole de purgatoriu, două sute de ani 
fără tine, atunci asta să fie pedeapsa mea, pe care am primit-o 
pentru crimele mele. Căci am minţit, am ucis și am furat, am 
trădat și am înșelat. Dar există un lucru care trebuie să atârne în 
balanță. Când voi sta înaintea lui Dumnezeu, voi avea un singur 
lucru de spus, pentru a cântări împotriva celorlalte. 

Vocea i-a scăzut până a devenit o șoaptă și braţele i s-au 
strâns în jurul meu. 

— Doamne, mi-ai dat o femeie rară și, Doamne, cât am iubit- 
o! 

e 

Se mișca încet și cu grijă, la fel și eu. Fiecare atingere, fiecare 
clipă trebuia savurată, memorată, păstrată ca un talisman 
împotriva viitorului lipsit de el. 

l-am atins fiecare adâncitură moale, fiecare loc ascuns al 
trupului. Am simţit graţia și puterea fiecărui os curbat, minunea 
mușchilor strâns împletiţi, întinși flexibil pe umeri, netezi și fermi 
de-a lungul spatelui, tari ca lemnul vechi de stejar pe coapse. 

Am gustat transpiraţia sărată din adâncitura gâtului, am 
mirosit căldura de mosc a părului dintre picioare, dulceaţa gurii 
moi și late, cu gust ușor de mere uscate și un iz amărui de 
boabele de ienupăr. 

— Ești atât de frumoasă, iubirea mea, mi-a șoptit el, atingând 
moliciunea alunecoasă dintre picioarele mele, pielea fină a 
coapselor. 

Părul lui era doar o umbră întunecată pe conturul albicios al 
sânilor mei. Prin găurile din acoperiș abia se strecurau câteva 
dâre de lumină dinspre cerul înnorat, murmurele înfundate ale 
tunetelor de primăvară se auzeau peste dealuri, dincolo de 
zidurile noastre șubrede. Era tare în mâna mea și atât de 


VP - 908 


încordat în dorinţa lui, încât atingerea mea l-a făcut să geamă 
de o nevoie vecină cu durerea. 

Când nu a mai putut aștepta, a pătruns în mine, ca un pumnal 
în teaca lui, și ne-am mișcat împreună cu forţă, apăsând, dorind, 
amândoi tânjind aprig după momentul acelei ultime voluptăți 
supreme și temându-ne s-o atingem, fiindcă știam că apoi urma 
despărțirea eternă. 

M-a adus din nou și din nou pe culmele extazului, înfrânându- 
se, oprindu-se, oftând și tremurând. Până când, în cele din 
urmă, i-am atins fața, mi-am încleștat degetele în părul lui, m- 
am lipit strâns de el și mi-am arcuit spatele și coapsele sub el, 
cerând, smulgând. 

— Acum, i-am spus în șoaptă. Acum. Vino cu mine, vino la 
mine, acum. Acum! 

Mi s-a dăruit și eu m-am dăruit lui, disperarea amestecându- 
se cu pasiunea, astfel încât ecoul strigătelor noastre păreau să 
se stingă încet, reverberând în întunericul adăpostului rece de 
piatră. 

Am rămas îmbrăţișaţi strâns, fără să ne mișcăm, trupul lui 
fiind pentru mine o binecuvântare grea, un scut și o încurajare. 
Un trup atât de solid, atât de plin de căldură și de viață! Cum 
era posibil ca el să înceteze să mai existe în câteva ore? 

— Ascultă, i-a zis el în cele din urmă, în șoaptă. Auzi? 

La început am auzit doar foșnetul vântului și șoapta ploii 
picurând prin găurile din acoperiș. Apoi am auzit bătăile încete 
și egale ale inimii lui, pulsând lângă mine, și pe ale mele lângă a 
lui, fiecare potrivindu-se cu cealaltă, în ritmul vieţii. Sângele 
curgea prin el, prin legătura noastră fragilă, prin mine și înapoi. 

Am stat așa, culcușiţi la căldură sub pătura improvizată din 
tartanul lui și din mantia mea, pe un pat făcut din hainele 
noastre, cu trupurile împreunate. Într-un târziu, s-a desprins și 
m-a întors cu spatele la el, așezându-și palma peste pântecul 
meu. li simţeam răsuflarea caldă în ceafă. 

— Acum dormi puţin, mo duinne, mi-a șoptit. Voi mai dormi și 
eu o dată așa, ţinându-te pe tine în brațe, ţinând copilul. 

Crezusem că nu voi adormi, dar eram prea epuizată și somnul 
m-a doborât ca un val greu. M-am trezit în apropierea zorilor. 
Braţele lui Jamie încă mă înconjurau și am stat uitându-mă cum 
ziua se insinuează încet prin noapte, regretând zadarnic risipirea 
întunericului care ne protejase prietenos. 

M-am întors pe o parte și m-am ridicat să-l privesc, să văd 
lumina atingându-i conturul îndrăzneț al chipului, inocent în 
somn, să văd soarele ce răsărea învăpăindu-i părul - pentru 
ultima dată. 

Teama m-a copleșit cu o asemenea forţă încât trebuie să fi 
scos un sunet, căci Jamie a deschis ochii. A zâmbit când m-a 
văzut și privirea lui mi-a cercetat chipul. Știam că îmi memora 
trăsăturile, cum i le memoram și eu pe ale lui. 

— Jamie, am spus, cu vocea răgușită de somn și de lacrimi 
înghiţite. Jamie, vreau să mă însemnezi. 

— Poftim? m-a întrebat surprins. 

Micul sgian dhu pe care îl purta în ciorap zăcea aproape, 
mânerul din corn de cerb conturându-se întunecat pe maldărul 
de haine. M-am întins spre el și i l-am dat. 

— Taie-mă, am spus nerăbdătoare. Suficient de adânc încât 
să îmi lași o cicatrice. Vreau să iau cu mine atingerea ta, să am 
ceva de la tine mereu cu mine. Nu-mi pasă dacă mă doare, 
nimic nu mă doare mai tare decât faptul că te părăsesc. Măcar 
atunci când voi atinge semnul, oriunde voi fi, îţi voi simţi 
atingerea. 

Mi-a acoperit cu palma mâna în care ţineam mânerul cuţitului. 
După o clipă, a strâns-o și a încuviințat din cap. A șovăit un 
moment, cu lama ascuţită în mână și i-am oferit braţul drept. 
Era cald sub așternuturile noastre, dar respiraţia lui ieșea în 
fuioare, vizibilă în aerul rece al camerei. 

Mi-a întors palma în sus, examinând-o cu atenţie, apoi a 
ridicat-o la buze. Mi-a sărutat moale căușul palmei, apoi a 
mușcat apăsat baza degetului mare, parcă sugând. Mi-a dat 
drumul și a tăiat repede în carnea amorțită. Nu am simţit decât 
o mică arsură, dar sângele a țâșnit imediat. A adus mâna din 
nou la gură, ţinând-o acolo până când șuvoiul de sânge s-a 
domolit. A legat grijuliu cu o batistă rana, care acum ustura, dar 
am apucat să observ că tăietura avea forma unei litere mici, 
ușor înclinate, „J”. 

Am ridicat privirea și am văzut că ţinea cuțitul îndreptat spre 
mine. L-am luat cu o ușoară ezitare și am apucat mâna pe care 
mi-o întindea. 

A închis ochii o clipă și a strâns din buze, dar un geamăt slab 
de durere i-a scăpat când am apăsat vârful cuţitului în carnea de 
la baza degetului arătător. 

Muntele lui Venus, așa îmi spusese cândva o ghicitoare; un 
simbol al pasiunii și al dragostei. Abia după ce am terminat mica 
tăietură semicirculară, mi-am dat seama că îmi întinsese mâna 
stângă. 

— Cealaltă ar fi trebuit, am spus. Sabia va apăsa pe rană. 

A schițat un zâmbet. 

— Nu aș putea cere altceva decât să-ţi simt atingerea pe 
mână în ultima luptă... oricând va veni. 

Am desfăcut batista murdară de sânge și mi-am apăsat palma 
cu putere peste a lui, degetele noastre împletindu-se. Sângele 
era cald și alunecos, încă nu se închega între palmele noastre. 

— „Sânge din sângele meu...”, am șoptit. 

— m... Și os din osul meu”, a răspuns el în șoaptă. 

Niciunul dintre noi nu a putut termina jurământul, „atât timp 
cât vom trăi”, dar cuvintele nerostite pluteau dureros între noi. 
In cele din urmă, un colț al buzelor i s-a ridicat într-un zâmbet. 

— Și mai mult decât atât, a spus el cu tărie și m-a tras încă o 
dată spre el. 

— Frank, a spus el în sfârșit, cu un oftat. Las în seama ta să-i 
povestești despre mine. Probabil că nu va dori să audă. Dar, 
dacă va dori, dacă îi poţi vorbi despre mine, cum mi-ai vorbit 
mie despre el, atunci să îi spui... că îi sunt recunoscător. Să îi 
spui că am încredere în el, pentru că nu am încotro. Și să îi mai 
spui... 

Mâinile i s-au strâns deodată pe braţele mele și a adăugat 
râzând, dar cu o sinceritate absolută: 

— Spune-i că îl urăsc până în rărunchi și în măduva oaselor! 

Eram îmbrăcați și lumina zorilor câștigase în putere. Nu 
aveam nimic de mâncare, nimic cu care să ne hrănim după 
postul din timpul nopţii. Nimic nu mai rămăsese de făcut... nimic 
nu mai rămăsese de spus. 

Jamie trebuia să plece acum, pentru a ajunge la timp la 
Drumossie Moor. Aceasta era ultima noastră despărțire și nu 
știam cum să ne spunem adio. În cele din urmă, a zâmbit, s-a 
aplecat și m-a sărutat ușor pe buze. 

— Se spune..., a început și s-a oprit pentru a-și drege vocea. 
Se spune că, pe vremuri, când un bărbat pleca să facă ceva 
important, trebuia să găsească o femeie înţeleaptă și să îi ceară 
să-l binecuvânteze. El stătea privind înainte, în direcția în care 
trebuia să plece, și ea venea în spatele lui și spunea cuvintele 

rugăciunii spre el. Când ea termina, el pornea drept înainte și nu 
mai privea înapoi, căci aducea ghinion. 

Mi-a atins obrazul și s-a întors cu faţa spre ușa deschisă. 
Soarele dimineţii pătrundea înăuntru, aprinzându-i părul într-o 
mie de flăcări. Și-a îndreptat umerii laţi pe sub tartan și a tras 
adânc aer în piept. 

— Deci binecuvântează-mă, femeie înţeleaptă, a șoptit, și du- 
te. 

Mi-am așezat o mână pe umărul lui, căutând cuvintele. Jenny 
mă învățase câteva dintre vechile rugăciuni celtice pentru 
protecție și am încercat să îmi amintesc cuvintele. 

— lisuse, Tu, fiul al Mariei, am început, vorbind răgușit, îţi cer 
în numele Tău și în numele lui loan, preaiubitul tău Apostol, și în 
numele tuturor sfinţilor din împărăţia roșie, să ne protejezi în 
bătălia ce va veni... 

M-am oprit, întreruptă de un sunet venind dinspre dealul de 
sub noi. Sunet de voci și de pași. 

Jamie a îngheţat o clipă, umărul încordându-i-se sub palma 
mea, apoi s-a răsucit, împingându-mă spre capătul îndepărtat al 
colibei, acolo unde zidul se prăbușise. 

— Pe acolo! a spus el. Sunt englezii! Claire, fugi! 

Am alergat spre deschiderea din zid, cu inima la gât, iar Jamie 
s-a îndreptat spre ușă, punând mâna pe sabie. M-am oprit, o 
clipă doar, ca să mă uit la el pentru ultima dată. A întors capul, 
m-a văzut și deodată era lângă mine, împingându-mă cu putere 
în zid, în agonia disperării. M-a strâns violent la pieptul lui. îi 
simțeam erecţia apăsându-mi stomacul și mânerul sabiei mi-a 
intrat în coaste. 

A vorbit cu gura adâncită în părul meu. 

— Încă o dată! Trebuie! Dar iute! 

M-a proptit de zid și mi-am ridicat poalele rochiei în timp ce el 
își ridica kiltul. Nu a fost tandru, m-a posedat repede și sălbatic 
și s-a terminat în câteva secunde. Vocile sunau acum aproape, 
la doar o sută de metri. 

M-a mai sărutat o dată, cu atâta forță, încât am simţit gustul 
sângelui în gură. 

— Să îi spui Brian, după tatăl meu. 

M-a împins spre deschizătură. In timp ce fugeam, am aruncat 
o privire înapoi și l-am văzut în picioare, în pragul ușii, cu sabia 
pe jumătate trasă, cu pumnalul pregătit în mâna dreaptă. 

Englezii, neștiind că era cineva în colibă, nu se gândiseră să 
arunce o privire prin spate. Panta din dosul colibei era pustie 
când am traversat-o în goană și am intrat în desișul de arini de 
sub creasta dealului. 

Mi-am croit anevoie drum printre tufișuri și crengi, 
împiedicându-mă de pietre, orbită de lacrimi. Auzeam în urma 
mea strigăte și zăngănit metalic dinspre colibă. Coapsele îmi 
erau ude de sămânţa lui Jamie și alunecoase. Creasta dealului 
părea mereu la fel de departe, am avut senzaţia că îmi voi 
petrece restul vieţii luptându-mă să răzbesc printre copacii care 
mă năpădeau! 

Am auzit un zgomot în spate, printre copaci. Cineva mă 
văzuse fugind din colibă. Mi-am șters lacrimile și am început să 
urc de-a bușilea pe măsură ce panta devenea tot mai abruptă. 
Am ajuns pe platoul de granit pe care mi-l aminteam. Sângerul 
mărunt care creștea pe stâncă era acolo, ca și bolovanii mici 
prăvăliţi. 

M-am oprit la hotarul cercului de piatră, privind în jos, 
încercând cu disperare să văd ce se întâmplă. Câţi soldaţi 
veniseră la colibă? Putea Jamie să scape de ei și să ajungă la 
calul său priponit dedesubt? Fără el, nu va putea ajunge la timp 
la Culloden. 

Deodată, desișul din urma mea s-a deschis și am zărit ceva 
roșu. Un soldat englez. M-am întors, am alergat cu răsuflarea 
tăiată prin iarba din cerc și m-am aruncat în despicătura din 
stâncă. 

PARTEA A ȘAPTEA 


PRIVIND ÎN URMĂ 
|47. Socoteli neîncheiate 


— Avea dreptate, desigur. Blestematul, aproape întotdeauna 
avea dreptate, a spus Claire cu o voce ușor enervată. 

A zâmbit trist, apoi a privit spre Brianna, care stătea pe 
covorul din faţa șemineului, strângându-și genunchii, cu fața 
lipsită de expresie. Doar fluturarea ușoară a părului ei, care se 
mișca în dogoarea flăcărilor, o deosebea de o statuie. 

— A fost o sarcină dificilă, din nou, și o naștere riscantă. Dacă 
aș fi născut acolo, aproape cu siguranţă am fi murit amândouă. 

| se adresa direct fiicei sale, de parcă ar fi fost singure în 
cameră. Roger, trezindu-se încet din vraja trecutului, se simţea 
ca un intrus. 

— Acesta e adevărul, întregul adevăr. Nu puteam îndura să îl 
părăsesc, a spus Claire în șoaptă. Chiar și de dragul tău... te-am 
urât puţin înainte de a te naște, căci pentru tine m-a făcut să 
plec. Nu îmi păsa că muream, nu împreună cu el. Dar să fiu 
nevoită să plec, să trăiesc fără el... Avea dreptate, eu am ieșit 
cel mai prost din târgul ăsta. Dar mi-am ţinut promisiunea, 
pentru că îl iubeam. Și am trăit, tu și cu mine, pentru că el te 
iubea pe tine. 

Brianna nu a făcut nicio mișcare, nu și-a luat ochii de pe 
chipul mamei sale. Doar buzele i s-au mișcat, țepene, parcă 
neobișnuite să vorbească. 

— Cât timp... m-ai urât? 

Ochii aurii i-au întâlnit pe cei albaștri, inocenți și nemiloși ca ai 
unui $oim. 

— Până te-ai născut. Când te-am ţinut în brațe și te-am 
alăptat și am văzut că te uitai la mine cu ochii tatălui tău. 

Brianna a scos un sunet slab, gâtuit, dar mama ei a continuat, 
vocea înmuindu-i-se puţin când privea spre fata de la picioarele 
ei. 

— Și pe urmă am început să te cunosc, ca pe ceva separat de 
mine și de Jamie. Și te-am iubit pentru ce erai tu, nu doar pentru 
bărbatul care îţi este tată. 

Brianna a ţâșnit în picioare. Părul i s-a zburlit precum coama 
unui leu și ochii albaștri au scăpărat ca flăcările din spatele ei. 

— Frank Randall a fost tatăl meu! a spus ea. A fost! Știu asta! 

Și-a încleștat pumnii și a străpuns-o pe mama ei cu privirea. 
Vocea îi tremura de furie. 

— Nu știu de ce faci asta. Poate că m-ai urât, poate încă mă 
urăști! 

Lacrimile au început să-i șiroiască pe obraji, nestăvilite, și le-a 
șters furioasă cu dosul palmei. 

— Tati... tati m-a iubit, nu m-ar fi iubit, dacă nu aș fi fost a lui! 
De ce încerci să mă faci să cred că nu era tatăl meu? Erai 
geloasă pe mine? Asta e? Te deranja atât de mult că el mă 
iubea? Pe tine nu te iubea, știu asta! 

Ochii albaștri s-au îngustat, ca ai unei pisici, sclipind pe chipul 
devenit alb ca varul. 

Pe Roger l-a încercat o dorinţă puternică de a se adăposti 
după ușă înainte ca ea să îi observe prezenţa și să își întoarcă 
mânia împotriva lui. Dar dincolo de propria neliniște, simţea 
cum crește în el un fel de respect amestecat cu groază. In fata 
care stătea pe covorul lui, mârâind și scuipând în apărarea 
paternităţii ei, clocotea puterea sălbatică ce îi făcuse pe 
războinicii scoțieni să se arunce asupra dușmanilor lor ca niște 
duhuri urlătoare. Cu nasul drept alungit și mai mult de umbre, 
cu ochii îngustaţi ca ai unei pisici înfuriate, era imaginea tatălui 
ei, iar tatăl ei evident nu era profesorul tăcut și brunet a cărui 
fotografie împodobea coperta cărţii de pe masă. 

Claire a deschis gura o dată, apoi a închis-o, urmărindu-și 
fascinată fiica. Tensiunea plină de forţă a corpului, curbura lină 
a pomeţilor laţi, cu pielea întinsă; Roger avea impresia că ea 
mai văzuse aceste trăsături de multe ori înainte - și nu la 
Brianna. 

Cu o mișcare atât de bruscă încât i-a făcut pe amândoi să 
tresară, Brianna s-a răsucit pe călcâie, a înșfăcat decupajele 
îngălbenite de ziare de pe birou și le-a aruncat în foc. A apucat 
cleștele și a împuns cu furie în teancul de hârtii uscate, 
nepăsătoare la ploaia de scântei care zburau din șemineu și 
sfârâiau în jurul picioarelor ei încălțate cu cizme. 

Îndepărtându-se de mormanul de hârtii care se înnegreau 
rapid, a bătut cu piciorul în șemineu. 

— Căţea! i-a strigat mamei ei. Tu m-ai urât? Ei bine, eu te 
urăsc! 

Și-a dat spre spate brațul cu cleștele de șemineu și mușchii lui 
Roger s-au încordat instinctiv, gata să se repeadă asupra ei. Dar 
ea s-a întors, cu braţul arcuit ca un aruncător de suliță, și a 
azvârlit cleștele prin fereastra înaltă, unde geamurile înnegrite 
de bezna nopţii au reflectat pentru o clipă imaginea unei femei 
arzând înainte de a se sparge și a zbura în ţăndări în întuneric. 

Tăcerea din birou era nimicitoare. Roger, care sărise în 
picioare la plecarea Briannei, a rămas în mijlocul camerei, năuc. 
Și-a privit mâinile, neștiind prea bine ce să facă cu ele, apoi s-a 
uitat spre Claire. Stătea complet nemișcată în adăpostul 
fotoliului, ca un animal ce încremenește când umbra unui 
prădător trece pe lângă el. 

După câteva clipe, Roger a traversat camera până la birou și 
s-a rezemat de el. 

— Nu știu ce să spun, a rostit el. 

Buzele lui Claire au tresărit ușor. 

— Nici eu. 

Pentru o vreme, s-a așternut liniștea. Casa cea veche a 
scârțâit în jurul lor și un zăngănit ușor de oale s-a auzit dinspre 
bucătăria de la capătul holului, unde Fiona pregătea cina. 
Sentimentele de șoc și de jenă reţinute ale lui Roger au dat 
naștere treptat unei alte senzaţii, pe care nu reușea să o 
definească. Își simţea mâinile îngheţate și le-a frecat de 
pantaloni, simțind în palme atingerea caldă a catifelei. 

— Eu..., a început a spune, apoi s-a oprit și a clătinat din cap. 

Claire a tras adânc aer în piept și Roger și-a dat seama că 
aceasta era prima mișcare pe care o văzuse la ea de când 
plecase Brianna. Privirea ei era limpede și directă. 

— Tu mă crezi? l-a întrebat. 

Roger a privit-o gânditor. 

— Să fiu al naibii dacă știu, a rostit în cele din urmă. 

Vorbele lui au făcut-o să zâmbească nesigur. 

— Același lucru mi l-a spus și Jamie când l-am întrebat la 
început de unde crede el că vin. 

— ÎI înţeleg. 

Roger a ezitat puţin, apoi, hotărându-se, a traversat camera 
spre ea. 

— Îmi dai voie? 

A îngenuncheat și i-a luat mâna, care nu a opus rezistență, și 
a întors-o spre lumină. Poţi deosebi fildeșul adevărat de cel 
sintetic, și-a amintit el deodată, căci cel real se simte cald la 
atingere. Palma mâinii ei era de un roz pal, dar linia ștearsă a 
„] '"-ului de la baza degetului mare era albă ca osul. 

— Asta nu dovedește nimic, a spus ea, privindu-l. Putea fi un 
accident, aș fi putut s-o fac eu însămi. 

— Dar nu ai făcut-o, nu-i așa? 

l-a așezat foarte ușor mâna înapoi în poală, de parcă ar fi fost 
un artefact fragil. 

— Nu. Dar nu o pot dovedi. Perlele - mâna ei s-a ridicat spre 
sclipirea șiragului de la gât - ele sunt autentice, asta poate fi 
verificat. Dar pot dovedi de unde le am? Nu. 

— Și portretul lui Ellen MacKenzie..., a început el. 

— La fel. O coincidenţă. Ceva pe care să îmi bazez înșelătoria. 
Minciunile. 

În tonul ei se ghicea o amărăciune, deși vorbea cu destul 
calm. Se înroșise în obraji și începea să-și piardă acea liniște 
profundă. Parcă te uiţi la o statuie care prinde viață, și-a spus 
Roger în sinea lui, ridicându-se în picioare. S-a plimbat înainte și 
înapoi, trecându-și o mână prin păr. 

— Dar e important pentru dumneata, a spus el, nu-i așa? E 
foarte important. 

— Da. 

S-a ridicat la rândul ei și s-a îndreptat spre birou, pe care se 
afla dosarul cu cercetările lui. Și-a așezat o mână pe hărtia de 
Manila cu venerație, de parcă ar fi fost o piatră de mormânt; 
Roger bănuia că pentru ea chiar era. 

— Trebuia să știu. 

Glasul i-a tremurat ușor, dar i-a văzut maxilarele încleștându- 
se imediat, suprimându-l. 

— Trebuia să știu dacă a reușit să își salveze oamenii ori dacă 
s-a sacrificat pentru nimic. Și trebuia să îi spun Briannei. Chiar 
dacă nu mă crede, chiar dacă nu mă va crede niciodată. Jamie a 
fost tatăl ei. Trebuia să îi spun. 

— Da, înțeleg asta. Și nu o puteai face cât timp doctorul 
Randall, soț... adică Frank, s-a corectat el, îmbujorându-se, era 
în viaţă. 

— Este în regulă, a spus ea zâmbind ușor, îl poţi numi pe 
Frank soţul meu. În fond, a fost soţul meu mulţi ani. Și Bree are 
dreptate, într-un fel. El a fost tatăl ei, la fel ca și Jamie. 

A privit în jos spre mâinile ei, răsfirându-și degetele, astfel 
încât lumina făcea cele două inele pe care le purta, unul de aur 
și unul de argint, să sclipească. Lui Roger i-a venit în minte un 
gând. 

— Inelul dumitale, a spus el, venind lângă ea. Cel din argint. 
Are pe el un semn al celui care l-a făurit? Unii argintari scoțieni 
din secolul al optsprezecelea îl foloseau. Nu dovedește neapărat 
autenticitatea, dar e ceva. 

Claire l-a privit mirată. Și-a așezat protector mâna stângă 
peste cea dreaptă, mângâind inelul lat din argint, cu dantelăria 
scoțiană împletită cu florile de ciulin. 

— Nu știu, a spus ea și obrajii i s-au colorat ușor în roz. Nu m- 
am uitat în interior. Nu l-am scos niciodată. 

A învârtit inelul încet peste articulaţia degetului. Degetele ei 
erau fine, dar după purtarea îndelungată, inelul lăsase o urmă în 
carne. 

Și-a mijit ochii spre partea interioară a inelului, apoi s-a ridicat 
și l-a adus la masă, unde a rămas în picioare lângă Roger, 
înclinând cercul de argint pentru a prinde lumina de la veioză. 

— Sunt cuvinte gravate pe el, a spus ea uimită. Niciodată nu 
m-am gândit că el... O, Doamne Dumnezeule! 

Vocea i s-a frânt și inelul i-a căzut dintre degete, izbindu-se de 
masă cu un ușor clinchet metalic. Roger l-a ridicat în grabă, dar 
ea se întorsese cu spatele la el, proptindu-și pumnii încleștaţi în 
talie. Ştia că ea nu voia ca el să-i vadă fața; controlul pe care și-l 
păstrase pe parcursul lungilor ore ale zilei și al scenei cu Brianna 
o părăsise acum. 

Roger a rămas în picioare un minut, simțindu-se copleșitor de 
straniu și nelalocul lui. Cu un sentiment teribil că violează o 
intimitate mai profundă decât orice cunoscuse el vreodată, dar 
neștiind ce altceva să facă, a ridicat cercul de metal în lumină și 
a citit cuvintele din interior. 

— Da mi basia mille... 

Dar vocea lui Claire era cea care rostise cuvintele, nu a lui. 
Glasul îi tremura și Roger știa că ea plânsese, dar începea să-și 
recapete controlul. Nu își putea da frâu liber emoţiilor pentru 
mult timp; forţa a ceea ce ţinea ea în frâu putea cu ușurință s-o 
distrugă. 

— E Catullus. Un fragment dintr-un poem de dragoste. Hugh... 
Hugh Munro, el mi-a dăruit poemul la nuntă, înfășurat pe o 
bucată de chihlimbar cu o libelulă înăuntru. 

Mâinile ei, încă strânse pumn, coborâseră acum pe lângă 
Corp. 

— Nu îl pot recita în întregime, dar acest fragment... îl cunosc. 

Vocea îi devenea tot mai sigură pe măsură ce vorbea, dara 
rămas cu spatele întors spre Roger. Cercul mic de argint 
strălucea în palma lui, cald încă de la căldura degetului de pe 
care ieșise. 

— „... da mi basia mille...” 

Încă întoarsă, ea a continuat, traducând. 

— Dă-mi sărutări o mie, apoi o sută 

Și iar o mie și-apoi iar o sută! 

Când la sfârșit mai multe mii vom face, 

Le-om încurca, să nu le dăm de capăt.?$ 

Când a terminat, a rămas nemișcată câteva clipe, apoi s-a 
întors încet cu faţa spre el. Obrajii îi erau roșii și uzi, iar genele 
sclipeau de lacrimi, dar părea calmă. 

— Și iar o mie și-apoi iar o sută, a repetat ea, încercând timid 
să zâmbească. Dar niciun semn al argintarului. Deci nici aceasta 
nu e o dovadă. 

— Ba este. 

Roger a simţit un nod în gât și și-a dres iute vocea. 

— Este o dovadă incontestabilă. Pentru mine. 

Ceva s-a aprins în adâncul privirii ei și zâmbetul i-a înflorit. 
Apoi lacrimile s-au adunat și s-au revărsat și ea și-a pierdut 
definitiv stăpânirea de sine. 

— Îmi pare rău, a spus Claire într-un sfârșit. 

Stătea pe sofa, cu coatele sprijinite pe genunchi, faţa 
îngropată pe jumătate într-una dintre batistele albe uriașe ale 
reverendului Wakefield. Roger se așezase alături, aproape 
atingând-o. Părea foarte firavă și vulnerabilă. Ar fi vrut să îi 


26 Caius Valerius Catullus, Liber V, Lesbiei, traducere de Teodor Naum. (n. tr.). 

mângâie buclele castanii, dar era mult prea timid să 
îndrăznească. 

— Niciodată nu am crezut... nu mi-a trecut niciodată prin 
minte, a spus ea, suflându-și din nou nasul. Nu am știut cât de 
mult va însemna să mă creadă cineva. 

— Chiar dacă acel cineva nu este Brianna? 

A făcut o mică grimasă la cuvintele lui, netezindu-și cu mâna 
părul spre ceafă în timp ce se îndrepta de spate. 

— A fost un șoc, a spus ea în apărarea Briannei. Normal, nu a 
putut, îl iubea atât de mult pe tatăl ei, pe Frank adică, s-a 
corectat ea în grabă. Ştiam că la început s-ar putea să îi vină 
mai greu să accepte totul. Dar... probabil după ce va avea timp 
să se gândească, să pună întrebări... 

Vocea i s-a stins și pe sub costumul din stofă albă, umerii i s- 
au aplecat sub greutatea propriilor cuvinte. 

Parcă pentru a se gândi la altceva, a aruncat o privire spre 
masă, unde se afla încă teancul de cărţi cu coperte 
strălucitoare, neatinse. 

— E ciudat, nu? Să trăiești vreme de douăzeci de ani alături 
de un istoric expert în perioada iacobită și să-ţi fie atât de teamă 
de ce ai putea afla, încât să nu ai curajul să deschizi una dintre 
cărţile sale? 

A clătinat capul, cu privirea încă aţintită spre cărți. 

— Nu știu ce s-a întâmplat cu mulţi dintre ei, nu am putut 
îndura să aflu. Toţi oamenii pe care i-am cunoscut... nu i-am 
putut uita. Dar îi puteam îngropa, le puteam păstra amintirea 
ascunsă. Pentru o vreme. 

Și vremea aceea se încheia acum și o alta începea. Roger a 
ridicat cartea din vârful teancului, cântărind-o în mâini, de parcă 
ar fi fost o responsabilitate. Poate i-ar abate gândurile de la 
Brianna, măcar. 

— Vrei să îţi spun? a întrebat el încet. 

Claire a stat în cumpănă câteva clipe, apoi s-a grăbit să 
încuviinţeze din cap, parcă temându-se că ar regreta dacă mai 
șovăie mult. 

Roger și-a umezit buzele uscate și a început să vorbească. Nu 
avea nevoie să deschidă cărţile; erau date cunoscute de orice 
istoric specializat în acea perioadă. Totuși, a ţinut cartea lui 
Frank Randall la piept, ca un scut. 


VP - 920 


— Francis Townsend, a început el. Bărbatul care a ţinut 
Carlisleul pentru Charles. A fost capturat. Judecat pentru 
trădare, spânzurat și eviscerat. 

S-a oprit, dar chipul lui Claire era deja lipsit de orice culoare, 
nu mai putea schimba asta. S-a așezat în faţa lui la birou și a 
rămas ca o stană de piatră. 

— MacDonald de Keppoch a luptat pe câmpul de la Culloden 
ca pedestraș, împreună cu fratele său Donald. Amândoi au fost 
doborâți de tunurile englezilor. Lordul Kilmarnock a căzut pe 
câmpul de luptă, dar lordul Ancrum, căutând printre cei căzuţi, l- 
a recunoscut și l-a salvat de soldaţii lui Cumberland. Nu i-a făcut 
o mare favoare; a fost decapitat în august următor pe Dealul 
Turnului la Londra, împreună cu Balmerino. Fiul lui Kilmarnock, a 
continuat el șovăind, a dispărut în bătălie, corpul lui nu a fost 
niciodată găsit. 

— Intotdeauna mi-a plăcut Balmerino, a murmurat ea. Și 
Vulpoiul Bătrân? Lordul Lovat? a întrebat ea, cu glasul aproape o 
șoaptă. Umbra unui topor... 

— Da. 

Degetele lui Roger au mângâiat coperta lucioasă a cărţii 
inconștient, parcă citind cuvinte scrise în Braille. 

— A fost judecat pentru trădare și condamnat la decapitare. A 
fost viteaz. Toate istoriile spun că și-a înfruntat moartea cu 
mare demnitate. 

O scenă i-a venit în minte lui Roger, un fragment din Hogarth. 
A recitat din memorie, cât de fidel putea: 

Dus în strigătele și batjocura gloatei engleze spre Turn, 
bătrânul şef de clan Fraser stătea nepăsător, indiferent la 
proiectilele care îi zburau pe lângă cap și aproape binedispus. 
Drept răspuns la strigătul unei bătrâne „O să rămâi fără cap, 
javră scoțiană bătrână!", el s-a aplecat peste geamul trăsurii și a 
strigat jovial drept răspuns; „Așa se pare, cătea englezoaică 
bătrână și urâtă!" 

Claire zâmbea, dar a scos un sunet în care se împletea râsul 
cu plânsul. 

— Sunt convinsă că așa a spus ticălosul bătrân. 

— Când a fost dus la ghilotină, a continuat precaut Roger, a 
cerut să verifice lama și l-a instruit pe călău să facă treaba bine. 
l-a spus omului: „Fă-o ca lumea, că altfel mă voi înfuria foarte 
tare.” 

Lacrimile curgeau pe sub pleoapele închise, sclipind ca 
nestematele în lumina flăcărilor. Roger a făcut un gest spre ea, 
dar Claire l-a simţit și a clătinat din cap, cu ochii încă închiși. 

— Sunt bine. Continuă. 

— Nu mai e mult. Unii dintre ei au supravieţuit. Lochiel a fugit 
în Franţa. 

Roger a evitat atent să îl menţioneze pe fratele căpeteniei, 
Archibald Cameron. Doctorul fusese spânzurat, eviscerat și 
decapitat la Tyburn, inima îi fusese scoasă și aruncată în flăcări. 
Claire nu a părut să observe omisiunea. 

A terminat rapid lista și s-a uitat la ea. Lacrimile se opriseră, 
dar Claire își ţinea capul aplecat, părul bogat și ondulat 
ascunzându-i chipul. Roger s-a oprit o clipă când a terminat de 
vorbit, apoi s-a ridicat și a luat-o ferm de braţ. 

— Hai, a spus el. Ai nevoie de puţin aer. Ploaia s-a oprit, să 
mergem afară. 

e 

Aerul era proaspăt și rece, aproape ameţitor după aerul închis 
din biroul reverendului. Ploaia grea încetase cam pe la apus și 
acum, în primele ore ale serii, doar picăturile căzând din copaci 
și garduri vii mai aminteau de ropotul de mai devreme. 

Simţeam o ușurare aproape copleșitoare că scăpasem din 
casă. Atâta vreme îmi fusese teamă de asta și acum se 
terminase. Chiar dacă Bree niciodată... dar nu, se va întoarce. 
Chiar dacă îi va trebui puţin timp, cu siguranţă va recunoaște 
adevărul. Era nevoită; adevărul o privea în față în fiecare 
dimineaţă în oglindă, îi curgea prin vene. Pentru moment, îi 
spusesem totul și mă simţeam ușoară ca un suflet după 
spovedanie, când părăsește confesionalul, simțindu-se și mai 
liber la gândul penitenţei care îl așteaptă. 

Sau mai degrabă ca o femeie care tocmai a născut, m-am 
gândit. O perioadă scurtă de suferință intensă și o durere 
sfâșietoare, plus conştientizarea într-o oarecare măsură a 
nopţilor fără somn și a zilelor agonizante ce vor urma. Dar 
pentru moment, pentru un răgaz binecuvântat de liniște, nu 
exista nimic altceva decât o euforie tăcută care umplea sufletul 
și nu mai lăsa loc de presimţiri rele. Chiar și durerea proaspătă 
pentru soarta bărbaţilor pe care îi cunoscusem slăbea aici, 
domolită de stelele care sclipeau printre despicăturile norului 
ferfeniţat. 

Noaptea de primăvară timpurie era umedă și cauciucurile 
mașinilor trecând pe strada principală din apropiere scârțâiau pe 
asfaltul ud. Roger m-a condus fără un cuvânt în josul pantei din 
spatele casei și pe urmă în sus pe lângă o poieniță acoperită cu 
mușchi, apoi din nou la vale, unde era o potecă ce ducea la râu. 
Un pod negru de cale ferată traversa râul aici; o scară din fier 
era sprijinită de una dintre grinzi. Cineva înarmat cu un spray cu 
vopsea albă scrisese cu îndrăzneală SCOȚIA LIBERA pe 
balustrada podului. 

În ciuda tristeții amintirilor, mă simţeam împăcată sau 
aproape împăcată. Depășisem etapa cea mai grea. Bree știa 
acum cine este. Speram din toată inima că va ajunge în timp să 
creadă, nu doar pentru binele ei, știam, ci de asemenea pentru 
al meu. Mai mult decât aș fi putut vreodată recunoaște, voiam 
să am pe cineva cu care să mi-l amintesc pe Jamie, cineva cu 
care să pot discuta despre el. 

Am simţit o oboseală copleșitoare, care îmi afecta deopotrivă 
mintea și trupul. Dar mi-am îndreptat încă o dată spatele, 
forțându-mi trupul dincolo de limite, cum o făcusem de atâtea 
ori înainte. Curând, le-am promis încheieturilor dureroase, 
gândurilor sensibile și inimii zdrobite din nou. Curând, mă voi 
putea odihni. Voi putea sta singură în micul, confortabilul salon 
al pensiunii, singură lângă foc, cu fantomele mele. Puteam să îi 
jelesc în pace, lăsând oboseala să se risipească împreună cu 
lacrimile și să caut în cele din urmă uitarea în somn, în care i-aș 
putea regăsi încă o dată pe toţi în viață. 

Dar încă nu. Mai aveam un lucru de făcut înainte de a adormi. 

a 

S-au plimbat în tăcere o vreme, fără niciun sunet cu excepția 
traficului îndepărtat și a clipocitului mai apropiat al râului 
lovindu-se de maluri. Roger nu îndrăznea să înceapă vreo 
discuție, de teamă să nu îi amintească de lucruri pe care ea voia 
să le uite. Dar stăvilarul fusese ridicat și totul se schimbase 
iremediabil. 

Claire a început să îi pună câteva întrebări mărunte, șovăitor 
și întrerupt. El îi răspundea cât de bine putea și, ezitând la 
rândul lui, a întrebat-o și el. Libertatea de a vorbi, dobândită 
brusc după atâţi ani de taine înăbușite, părea să acţioneze 
asupra ei ca un drog și Roger, ascultând fascinat, o scotea din 
amorțeală împotriva propriei ei voințe. Până au ajuns la podul 

de cale ferată, își recăpătase vigoarea și tăria de caracter pe 
care el le observase la început. 

— Era un nerod și un beţiv, un om slab și prost, a declarat ea 
cu înflăcărare. Cu toţii erau nebuni, Lochiel, Glengarry și ceilalți. 
Beau prea mult și își umpleau capetele cu visurile nebunești ale 
lui Charlie. Să vorbești nu te costă nimic și Dougal avea dreptate 
- e ușor să fii viteaz, stând cu o halbă de bere sub nas într-o 
cameră încălzită. Prostiţi de băutură, asta au fost, și pe urmă 
prea mândri în onoarea lor blestemată ca să dea înapoi. Și-au 
biciuit oamenii și i-au ameninţat, i-au șantajat și i-au momit, i-au 
împins pe toţi spre pieire... de dragul onoarei și al gloriei. 

A pufnit și a tăcut o vreme. Apoi, pe neașteptate, a început a 
râde. 

— Dar știi ce e cu adevărat amuzant? Beţivanul ăla prost și 
fără un sfanţ și ajutoarele lui idioate și lacome, bărbaţii onorabili 
și naivi care nu îndrăzneau să se întoarcă din drum, toţi aveau o 
mică virtute: credeau. Și straniu e că acesta e singurul lucru 
care a rămas în istorie după ei. Toată prostia, incompetenta, 
lașitatea și îngâmfarea de beţivi, toate astea s-au dus. Tot cea 
mai rămas acum din Charles Stuart și oamenii lui e gloria pe 
care au căutat-o și nu au găsit-o niciodată. Poate Raymond avea 
dreptate, a adăugat ea pe un ton mai moale, doar esenţa unui 
lucru contează. Când timpul distruge toate celelalte, doar 
duritatea osului rămâne. 

— Probabil simţi o oarecare amărăciune împotriva istoricilor, 
s-a hazardat Roger. Toţi scriitorii care au înţeles prost și au făcut 
din el un erou. Vreau să spun... nu te poţi duce nicăieri în 
Highlands fără să vezi cutii de bomboane cu Charlie Prinţul cel 
Frumos și câni suvenir pentru turiști. 

Claire a clătinat din cap, cu privirea pierdută în depărtare. 
Ceaţa serii se îndesea și picăturile de apă începeau să picure din 
nou din frunzele tufișurilor. 

— Nu pe istorici sunt supărată. Nu pe ei. Cea mai mare crimă 
este că ei își închipuie că știu ce s-a întâmplat, cum s-au 
petrecut evenimentele, când ei nu au decât mărturiile pe care 
trecutul a ales să le lase în urmă, în cea mai mare parte. Ei cred 
ceea ce li se sugerează și rar găsești pe câte unul care vede cu 
adevărat ce s-a întâmplat, în spatele perdelei de fum de 
artefacte și hârțoage. 

În depărtare s-a auzit un vuiet. Trenul de seară dinspre 
Londra, știa Roger. Auzeai fluieratul tocmai din casa parohială în 
serile senine. 

— Nu, vina este a artiștilor, a continuat Claire. Scriitorii, 
rapsozii, povestitorii. Ei sunt cei care iau trecutul și îl recreează 
după bunul lor plac. Ei pot să ia un prost și să ţi-l dea înapoi 
erou, pot să ia un nerod și să îl facă rege. 

— Deci sunt toţi niște mincinoși? a întrebat Roger. 

Claire a ridicat din umeri. În ciuda aerului îngheţat, își scosese 
jacheta; umezeala îi înmuia cămașa de pânză, dezvăluindu-i 
fineţea claviculei și a omoplaților. 

— Mincinoși? a întrebat ea. Sau vrăjitori? Nu văd ei oasele în 
praful pământului, nu văd ei esența lucrului care a fost și îl 
învelesc într-o nouă carne, astfel încât animalul de povară să 
treacă drept un monstru fabulos? 

— Și deci greșesc? a întrebat Roger. 

Podul de cale ferată a tremurat când Scoţianul Zburător a 
ajuns la macazul din vale. Literele albe au început să tremure 
din cauza vibraţiilor - SCOȚIA LIBERA. 

Claire a privit în sus spre litere, stelele care s-au ivit o clipă 
printre nori i-au luminat chipul. 

— Tot nu înţelegi, nu-i așa? a rostit ea. 

Era iritată, dar vocea răgușită nu s-a ridicat peste nivelul 
normal. 

— Tu nu știi de ce, a spus ea. Tu nu știi, eu nu știu și nu vom 
afla niciodată. Nu înţelegi? Nu știi pentru că nu știi care e 
sfârșitul, pentru că nu există un sfârșit. Nu poți spune: „Acest 
eveniment a fost «predestinat» să aibă loc și de aceea toate 
celelalte lucruri s-au întâmplat.” Ce a făcut Charles poporului 
scoţian, acesta era „evenimentul” care trebuia să aibă loc? Sau 
a fost «predestinat» să se desfășoare cum s-a desfășurat și 
motivul real al lui Charles a fost să fie ce e acum, un simbol, o 
emblemă? Fără el, ar fi îndurat Scoţia două sute de ani de unire 
cu Anglia și totuși - a spus ea fluturând o mână spre literele de 
deasupra - să-și fi păstrat propria identitate? 

— Nu știu! a spus Roger, fiind nevoit să strige când farul 
locomotivei a luminat copacii și linia ferată și trenul a mugit 
peste pod. 

Un minut întreg de tunete și mugete și pământul care se 
zguduia i-au ţinut pe loc. În cele din urmă, vacarmul s-a stins 

într-un șuierat jalnic și singuratic pe măsură ce lumina roșie de 
la coada ultimului vagon a pierit în depărtare. 

— Păi, asta e drăcia dracului, nu-i așa? a spus ea, întorcându- 
se. Nu știi niciodată, dar trebuie să acționezi, nu-i așa? 

Și-a întins deodată mâinile, flexându-și degetele puternice, 
astfel încât verighetele au sclipit în lumină. 

— Inveţi asta când devii doctor. Nu în școală, nu înveţi acolo, 
oricum, ci când pui mâinile pe oameni și vrei să îi vindeci. Sunt 
atât de mulți pe care nu îi poţi atinge. Atât de mulți pe care nu îi 
poți vindeca, a căror esenţă nu o poţi găsi, atât de mulţi care îţi 
alunecă printre degete. Dar nu te poţi gândi la ei. Singurul lucru 
pe care îl poți face, unicul lucru, este să încerci să faci tot ce e 
posibil pentru cel din fața ta. Să te porți ca și cum acest pacient 
este singurul om din lume, pentru că, dacă nu gândești astfel, 
riști să îl pierzi și pe acesta. Unul câte unul, asta e tot ce poţi 
face. Și înveţi să nu îţi faci griji pentru cei pe care nu îi poţi 
ajuta, ci să faci doar ce poți. 

S-a întors spre el, cu chipul marcat de oboseală, dar cu 
strălucirea ploii în ochi și cu paiete de apă în bucle. Mâna ei a 
atins braţul lui Roger, poruncitoare ca vântul care umflă pânzele 
unui vas și îl duce mai departe. 

— Hai să ne întoarcem acasă, Roger, a spus ea. Am ceva 
special să îţi spun. 

e 

Claire a fost tăcută pe drumul spre casă, evitând încercările 
lui Roger a-i pune diferite întrebări. A refuzat să-l ia de braț, 
mergând singură, cu capul în jos, gânditoare. Nu părea că ar fi 
încercat să ia o hotărâre, s-a gândit Roger; făcuse deja asta. 
Acum decidea ce să spună. 

Și Roger era pierdut în gânduri. Tăcerea îi oferea un răgaz 
după zbuciumul revelaţiilor de peste zi, suficient cât să se 
întrebe de ce anume Claire alesese să îl includă și pe el în 
aceste dezvăluiri. Ar fi putut să-i spună totul Briannei între patru 
ochi, dacă ar fi dorit. S-o fi temut de reacţia ei și nu dorise să fie 
singură? Sau sperase că el o va crede, cum se și întâmplase, și 
în felul acesta și-l va câștiga drept aliat în cauza adevărului - 
adevărului ei și al Briannei? 

Curiozitatea lui atinsese punctul culminant când au ajuns la 
casa parohială. Insă mai întâi aveau de muncă. Impreună au dat 
jos toate cărțile din corpul cel mai înalt al bibliotecii și l-au 

împins în faţa ferestrei sparte, împiedicând aerul rece al nopţii 
să intre în cameră. 

Îmbujorată de efort, Claire s-a așezat pe sofa în timp ce Roger 
s-a dus la măsuţa de băuturi din colţ. Cât timp trăise, doamna 
Graham adusese băutura pe o tavă, pe un șervet de pânză 
brodat, împreună cu biscuiţii de rigoare. Fiona, dacă i s-ar fi 
permis, ar fi făcut bucuroasă același lucru, dar Roger prefera 
simplitatea de a-și turna singur băutura. 

Claire i-a mulțumit, a sorbit din pahar, apoi s-a așezat și a 
ridicat privirea spre el, obosită, dar stăpână pe ea. 

— Probabil te întrebi de ce am vrut ca tu să asculți întreaga 
poveste, a spus ea cu o tulburătoare capacitate de a-i ghici 
gândurile. 

— Sunt două motive. Ti-l voi spune pe al doilea imediat, cât 
despre primul, am socotit că ai oarecum dreptul să o auzi. 

— Eu? Ce drept? 

Ochii ei aurii îl priveau fără ocolișuri, tulburători ca ai unui 
leopard. 

— Același drept ca și Brianna. Dreptul de a ști cine ești. 

A traversat camera până la peretele îndepărtat. Era acoperit 
cu plută din podea până în tavan, încărcat cu straturi de 
fotografii, diagrame, note, cărți de vizită răzlețe, vechi programe 
ale parohiei, chei stinghere și alte nimicuri fără valoare prinse în 
plută. 

— Imi amintesc acest perete, a spus Claire, atingând o 
fotografie de la un sfârșit de an la gimnaziul din sat. Tatăl tău a 
luat vreodată ceva de aici? 

Roger a clătinat capul, confuz. 

— Nu, nu cred. Intotdeauna spunea că niciodată nu găsește 
lucrurile pe care le ascunde în sertare. Dacă ceva era important, 
îl voia pus la vedere. 

— Atunci probabil că e aici. El considera că e important. 

A întins mâna și a început să frunzărească ușor printre 
straturile suprapuse, separând cu grijă hârtiile îngălbenite. 

— Acesta, cred, a murmurat ea, după ce a căutat o vreme ici 
Și colo. 

Intinzându-se până sus de tot, a desprins, de sub maldărele 
de note pentru predici și tichete pentru spălat mașina, o singură 
foaie de hârtie și a așezat-o pe masă. 

— Ah, e arborele genealogic al familiei mele, a spus Roger 
surprins. Nu am mai vazut vechitura asta de ani buni. Și nici nu 
i-am dat vreo importanţă când l-am văzut, a adăugat el. Dacă ai 
de gând să îmi spui că sunt adoptat, deja știu. 

Claire a încuviințat din cap, cu privirea concentrată asupra 
desenului. 

— O, da. De aceea tatăl tău, domnul Wakefield vreau să spun, 
a întocmit această schiță. Voia să fie sigur că îţi vei cunoaște 
adevărata familie, deși ţi-a dat numele lui. 

Roger a oftat, gândindu-se la reverend și la fotografia micuță 
în ramă de argint de pe biroul său, un tânăr cu trăsăturile 
reverendului, cu părul întunecat, zâmbitor, într-o uniformă a 
Forțelor Aeriene Regale din al Doilea Război Mondial. 

— Da, știu și asta. Numele meu de familie era MacKenzie. Ai 
de gând să-mi spui că sunt rudă cu vreunul dintre cei din 
neamul MacKenzie pe care dumneata ă-ă... i-ai cunoscut? Nu 
văd niciunul din aceste nume în schiță. 

Claire parcă nici nu îl auzea, urmărind cu degetul liniile 
subțiri, trasate cu mâna, ale arborelui genealogic. 

— Domnul Wakefield era teribil de scrupulos la detalii, a 
murmurat ea, parcă pentru sine. Nu ar dori să se fi strecurat 
vreo greșeală. 

Degetul i s-a oprit deodată pe pagină. 

— Aici, a spus ea. Aici s-a întâmplat. Sub acest punct - 
degetul ei s-a coborât pe coală - totul este corect. Aceștia sunt 
părinţii tăi, bunicii, străbunicii și așa mai departe. Dar nu 
deasupra - și degetul ei s-a plimbat în sus. 

Roger s-a aplecat peste desen, apoi și-a ridicat gânditor ochii 
verzi ca mușchiul de copac. 

— Aici? William Buccleigh MacKenzie, născut 1744, tatăl 
William John MacKenzie și mama Sarah Innes. Decedat 1782. 

Claire a clătinat din cap. 

— Mort în 1744, la vârsta de două luni, de vărsat. 

A ridicat privirea și ochii aurii i-au întâlnit pe ai lui cu o forță 
care l-a făcut să se înfioare. 

— Nu ai fost prima adopţie în acea familie, știi? a rostit ea și a 
bătut ușor cu degetul în data scrisă pe desen. Avea nevoie deo 
doică, a spus ea. Mama lui era moartă, deci a fost dat unei 
familii care pierduse un copil. L-au botezat cu numele copilului 
mort - era ceva comun - și probabil că pe nimeni nu a interesat 

să se știe al cui e, să îl treacă în registrul parohiei ca nou- 
născut. La urma urmelor, fusese botezat la naștere, nu era 
nevoie să o mai facă o dată. Colum mi-a spus unde l-au dus. 

— Fiul lui Geillis Duncan, a spus Roger încet. Copilul 
vrăjitoarei. 

— Exact, a răspuns ea, măsurându-l cu privirea, aplecându-și 
capul într-o parte. Ştiam că așa trebuie să fie, de când te-am 
văzut. Ochii, înţelegi? Sunt ai ei. 

Roger s-a așezat, simțind dintr-odată că îl ia cu frig, în ciuda 
bibliotecii care împiedica aerul rece să pătrundă în cameră și a 
focului proaspăt aprins în șemineu. 

— Ești sigură de asta? a întrebat el, dar evident că ea era 
sigură. 

Presupunând că întreaga poveste nu era o născocire, o 
construcţie elaborată a unei minţi bolnave. S-a uitat la ea cum 
stătea netulburată cu paharul de whisky în mână, stăpână pe 
sine, parcă pe punctul de a comanda niște sărăţele. 

Minte bolnavă? Doamna doctor Claire Beauchamp-Randall, 
șefa personalului într-un spital mare și important? Nebunie 
delirantă, închipuiri violente? Era mai ușor să se creadă nebun el 
însuși. De fapt, chiar începea să creadă asta. 

A tras adânc aer în piept și și-a așezat ambele palme peste 
arborele genealogic, acoperind ramura cu William Buccleigh 
MacKenzie. 

— Păi, totul e foarte interesant și cred că mă bucur că mi-ai 
spus. Dar nu schimbă mai nimic, nu-i așa? In afară de faptul că 
probabil ar trebui să rup partea de sus a arborelui genealogic și 
să o arunc. La urma urmelor, nu știm de unde venea Geillis 
Duncan, nici cine e bărbatul care i-a făcut copilul. Pari destul de 
sigură că nu a fost bietul Arthur. 

Claire a clătinat din cap, îngândurată. 

— O, nu, nu a fost Arthur Duncan. Dougal MacKenzie a fost 
tatăl copilului ei. Acesta a fost adevăratul motiv pentru care a 
fost ucisă. Nu vrăjitoria. Dar Colum MacKenzie nu putea permite 
să se afle că fratele său avusese o aventură amoroasă cu soţia 
perceptorului fiscal. Și ea voia să se mărite cu Dougal, poate l-a 
amenințat pe Colum că va dezvălui adevărul despre Hamish. 

— Hamish? Ah, fiul lui Colum. Da, îmi amintesc. 

Roger și-a frecat fruntea. Capul începea să i se învârtă. 

— Nu fiul lui Colum, l-a corectat Claire. Fiul lui Dougal. Colum 
nu putea avea copii, dar Dougal putea și a făcut-o. Hamish avea 
să urmeze la conducerea clanului MacKenzie. Colum ar fi omorât 
pe oricine l-ar fi ameninţat pe Hamish și a făcut-o. 

A tras adânc aer în piept. 

— Și asta, a rostit ea, ne duce la al doilea motiv pentru care 
ţi-am spus povestea. 

Roger și-a îngropat ambele mâini în păr, cu privirea aţintită 
spre masă, unde liniile arborelui genealogic păreau să se 
zvârcolească aidoma unor șerpi care-l sfidau, strecurându-și 
limbile spintecate printre nume. 

— Geillis Duncan, a spus el răgușit. Ea avea o cicatrice de 
vaccin. 

— Da. Și asta m-a convins în cele din urmă să revin în Scoţia. 
Când am plecat cu Frank, am jurat că nu mă voi mai întoarce 
niciodată. Știam că nu voi putea să uit, dar puteam să îngrop 
ceea ce știam, să mă ţin departe și să nu caut niciodată să aflu 
ce s-a întâmplat după plecarea mea. Mi se părea că atât măcar 
puteam face, de dragul amândurora, al lui Frank și al lui Jamie. 
Și de dragul copilului care venea. 

Buzele i s-au strâns o clipă cu putere. 

— Dar Geillis mi-a salvat viaţa la procesul din Cranesmuir. 
Poate era ea însăși condamnată, cred că ea așa considera. Dar 
și-a ucis orice șansă pe care ar mai fi putut-o avea pentru a mă 
salva pe mine. Și mi-a lăsat un mesaj. Dougal mi l-a transmis, 
într-o peșteră din Highlands, când mi-a adus vestea că Jamie e 
în închisoare. Mesajul acela avea două părţi. O frază, „Nu știu 
dacă e posibil, dar eu cred că da”, și o înșiruire de patru 
numere: unu, nouă, șase, opt. 

— O mie nouă sute șaizeci și opt, a spus Roger simțind că 
totul era un vis și că urmează să se trezească în curând. Anul 
acesta. Și ce a vrut să spună, ce credea că e posibil? 

— Să te întorci. Prin pietre. Ea nu încercase, dar credea că eu 
pot. Și avea dreptate, desigur. 

Claire s-a întors și și-a ridicat paharul cu whisky de pe masă. 
S-a uitat la Roger peste muchia paharului, cu ochii de aceeași 
culoare precum conținutul. 

— Acum suntem în 1968, anul când a plecat ea. Doar că eu 
cred că încă nu a plecat. 

Paharul din mâna lui Roger a alunecat și l-a prins în ultima 
clipă. 

— Poftim... aici? Dar ea... de ce nu... nu ai de unde să știi... 

Se bâlbâia, era atât de năucit, că nu-și putea exprima coerent 
gândurile. 

— Nu știu, a subliniat Claire. Dar așa cred. Sunt aproape 
sigură că era scoțiană și există șanse mare ca ea să fi intrat de 
undeva din Highlands. Se cunosc mai multe astfel de cercuri de 
piatră, dar știm că Craigh na Dun e un pasaj... pentru cei care îl 
pot folosi. Oricum, a adăugat ea, cu aerul cuiva care prezintă 
argumentul final, Fiona a văzut-o. 

— Fiona? 

Asta, simțea Roger, era pur și simplu prea mult. Absurditatea 
absurdităţilor. Orice altceva reușise să creadă, călătorii prin 
timp, trădări între clanuri, revelații istorice, dar aducerea Fionei 
în această poveste era mai mult decât logica lui putea îndura. A 
privit rugător spre Claire. 

— Spune-mi că nu vorbești serios, a implorat-o el. Nu Fiona. 

Un colț al buzelor lui Claire a tresărit. 

— Mi-e teamă că da, a răspuns ea, cu compasiune. Am 
întrebat-o despre grupul de druizi din care făcea parte bunica ei. 
Desigur că a jurat să nu spună nimănui, dar eu știam deja 
câteva lucruri despre ei și în fine..., a ridicat din umeri, parcă 
scuzându-se. Nu a fost greu să o fac să vorbească. Și mi-a 
povestit că mai fusese o femeie care punea întrebări, o femeie 
înaltă și blondă, cu niște ochi verzi uimitori. Fiona a spus că 
femeia îi amintea de cineva, a adăugat ea delicat, atentă să nu 
privească spre el, dar nu poate spune de cine anume. 

Roger abia a scos un geamăt și, îndoindu-se de mijloc, s-a 
aplecat încet înainte până când s-a sprijinit cu fruntea de masă. 
A închis ochii, simțind duritatea rece a lemnului. 

— Fiona știe cine era? a întrebat el, cu ochii încă închiși. 

— Nume ei e Gillian Edgars, a răspuns ea. 

A auzit-o ridicându-se, traversând camera, turnându-și încă 
un strop de whisky. S-a întors și a rămas lângă masă. Roger îi 
simţea privirea în ceafă. 

— Las la latitudinea ta, a spus ea calmă. E dreptul tău să 
hotărăști. Vrei să o caut? 

Roger și-a ridicat capul de pe masă și a clipit nedumerit 
uitându-se la Claire. 

— Dacă vreau să o cauţi? a întrebat. Dacă toată această... 
poveste e adevărată, atunci trebuie să o găsim, nu? Dacă se 
întoarce în timp ca să fie arsă de vie? Sigur că trebuie să o 
găsim! a explodat el. Cum poţi să iei în calcul altă soluție? 

— Și dacă o găsesc? a răspuns ea, așezându-și mâna subţire 
pe schiţa învechită și ridicând privirea spre el. Ce se întâmplă cu 
tine? a întrebat ea în șoaptă. 

Roger a privit în jur neputincios, la biroul luminat, aglomerat, 
cu peretele său acoperit de hârtii, la ceainicul ciobit de pe masa 
veche de stejar. Solid precum... 

Și-a pus mâinile pe coapse, strângând catifeaua aspră, parcă 
pentru a se convinge că e la fel de solid ca scaunul pe care 
stătea. 

— Dar... eu sunt real! a izbucnit el. Nu pot pur și simplu... să 
mă evapor! 

Claire a ridicat sprâncenele gânditoare. 

— Nu știu dacă te-ai putea evapora. Nu am idee ce se va 
întâmpla. Poate nu vei exista niciodată. În orice caz, acum nu ar 
trebui să te agiţi foarte tare. Poate acea parte din tine care te 
face unic, sufletul sau cum vrei s-o numești, e destinată să 
existe oricum și tu ai fi tot tu, dar născut cu o linie genealogică 
puțin diferită. În fond, cât din aspectul fizic se poate datora 
strămoșilor din urmă cu șase generaţii? Jumătate? Zece 
procente? 

A dat din umeri și a strâns buzele, privindu-l cercetător. 

— Ochii îi ai de la Geillis, cum ţi-am spus. Dar văd și ceva din 
Dougal în tine. Nu o trăsătură anume, deși ai pomeții neamului 
MacKenzie. Și Bree îi are. Nu, e ceva mai subtil, ceva în felul 
cum te miști, o graţie, o impetuozitate, nu..., a spus ea clătinând 
capul. Nu pot descrie, dar e acolo. E ceva de care ai nevoie, ca 
să fii cine ești? Te poţi descurca și fără părticica de la Dougal? 

S-a ridicat greoi, arătându-și vârsta pentru prima dată de 
când o întâlnise. 

— Mi-am petrecut mai bine de douăzeci de ani căutând 
răspunsuri, Roger, și îți pot spune un singur lucru: nu există 
răspunsuri, ci doar alegeri. Eu am făcut câteva alegeri și nimeni 
nu îmi poate spune dacă au fost bune sau greșite. Poate 
maestrul Raymond, deși nu cred că ar face-o, el era un tip care 
credea în mistere. Eu văd decât importanţa acestui lucru care 
mă obligă să ţi-l mărturisesc, însă alegerea îţi aparţine. 

Roger a ridicat paharul și a dat pe gât restul de whisky. 

Anul Domnului 1968. Anul în care Geillis Duncan a pășit în 
cercul de pietre. Anul în care a plecat să-și întâlnească soarta 
sub frasinii de pe dealurile din apropiere de Leoch. Un copil din 
flori și o moarte prin foc. 

Roger s-a ridicat și s-a plimbat de-a lungul șirurilor de cărți 
care acopereau pereţii biroului. Cărţi pline de istorie, acel 
subiect ironic și nestatornic. 

Nu existau răspunsuri, ci doar alegeri. 

Fără astâmpăr, a frunzărit cărţile de pe raftul de sus. Erau 
istorii despre mișcarea iacobită, povestea rebeliunilor din '15 și 
din '45. Claire îi cunoscuse pe câţiva dintre bărbaţii și femeile 
descriși în aceste cărți. Luptase și suferise alături de ei, pentru a 
salva un popor străin pentru ea. Pierduse tot ce iubea în această 
luptă. Și la sfârșit, eșuase. Dar alegerea fusese a ei, iar acum 
era a lui. 

Oare exista o şansă ca acesta să fie un vis, vreun soi de delir? 
A aruncat o privire spre Claire. Stătea rezemată în fotoliul ei, cu 
ochii închiși, nemișcată cu excepția pulsului care îi bătea abia 
vizibil în scobitura gâtului. Nu. Putea pentru o clipă să se 
convingă că totul era o minciună, însă doar atunci când nu se 
uita la ea. Oricât de mult ar fi vrut să creadă contrariul, nu putea 
s-o privească și să pună la îndoială vreun cuvânt pe care Îi 
rostise. 

Și-a lipit palmele de masă, apoi le-a întors în sus, observând 
labirintul de linii care le străbătea. Tinea în mâini doar soarta lui 
sau și viaţa unei femei necunoscute? 

Niciun răspuns. Și-a strâns mâinile încet, parcă ţinând ceva 
mic în căușul palmelor și s-a decis. 

— Să o găsim, a spus el. 

Nu se auzea niciun sunet dinspre silueta neclintită din fotoliu 
și nimic nu se mișca, în afară de pieptul rotunjit care se ridica și 
cobora. Claire dormea. 


|48. Vânătoarea de vrăjitoare 
Soneria de modă veche a zbârnâit undeva în străfundurile 


apartamentului. Nu era cea mai grozavă parte a orașului, dar 

nici cea mai rea. Case ale clasei muncitoare, în cea mai mare 
parte, unele, precum aceasta, împărţite în două sau trei 
apartamente. Pe notița scrisă de mână de sub sonerie se putea 
citi MCHENRY LA ETAJ - SUNAȚI DE DOUA ORI. Roger a apăsat 
grijuliu pe sonerie încă o dată, apoi și-a șters palma de 
pantaloni. Îi transpirau mâinile și asta îl enerva îngrozitor. Pe 
treapta din faţa ușii era o jardinieră cu narcise galbene, pe 
jumătate veștejite din lipsă de apă. Vârfurile frunzelor în formă 
de spadă erau maronii și încreţite, iar capetele galbene 
franjurate se înclinau trist spre pantoful lui Roger. 

Le-a vazut și Claire. 

— Poate să nu e nimeni acasă, a spus ea, aplecându-se să 
atingă solul uscat din ghiveci. Nu au mai fost udate de peste o 
săptămână. 

Roger s-a simţit oarecum ușurat la acest gând; indiferent 
dacă el credea sau nu că Geillis Duncan era Gillian Edgars, nu 
așteptase cu nerăbdare această vizită. Se întorcea să plece 
când ușa s-a deschis brusc în spatele lui cu un scârţăit sinistru 
care i-a ridicat părul pe ceafă. 

— Da? 

Bărbatul care a răspuns la ușă a mijit ochii spre ei, niște ochi 
umflaţi pe un chip buhăit și roșu cu o barbă nerasă. 

— Ă-ă... ne cerem scuze că v-am trezit din somn, domnule, a 
spus Roger, făcând un efort să se liniștească, deși simţea un gol 
în stomac. O căutăm pe o domnișoară Gillian Edgars. Este 
acasă? 

Bărbatul și-a trecut o mână grăsană și păroasă peste cap, 
făcându-și părul să se ridice în ţepi dezordonați. 

— Pentru tine e doamna Edgars, puștiule. Și ce treabă ai cu 
nevastă-mea? 

Simţind vaporii de alcool din respiraţia bărbatului, Roger ar fi 
vrut să facă un pas în spate, dar a rămas pe poziţie. 

— Dorim să vorbim doar puţin cu ea, a răspuns Roger, pe un 
ton cât mai împăciuitor. E acasă, vă rog? 

— „E acasă, vă rog”? a repetat bărbatul care trebuie să fi fost 
domnul Edgars, strâmbându-și buzele și imitând batjocoritor cu 
o voce piţigăiată accentul de Oxford al lui Roger. Nu, nu e acasă. 
Șterge-o de aici, l-a sfătuit el și a trântit ușa cu o pocnitură care 
a făcut perdelele de dantelă să tremure. 


VP - 934 


— Înţeleg de ce nu e acasă, a remarcat Claire ridicându-se în 
vârful picioarelor să privească pe fereastră. Nici eu nu aș fi, dacă 
asta m-ar aștepta. 

— Exact, a răspuns scurt Roger. Și cam asta ar fi. Mai ai alte 
sugestii cum să o găsim pe femeia aceasta? 

Claire s-a desprins de pervazul ferestrei. 

— Soţul ei s-a așezat în faţa televizorului, a raportat ea. Să îl 
lăsăm în pace, măcar până ce se deschide cârciuma. Între timp, 
putem încerca la acest institut. Fiona a spus că Gillian Edgars 
face cursuri acolo. 

e 

Institutul pentru Studierea Folclorului și Antichităţilor Scoțiene 
era găzduit la ultimul etaj al unei case înghesuite chiar în afara 
cartierului de afaceri. Femeia de la secretariat, maruntă și 
durdulie, îmbrăcată cu o jachetă cafenie și o rochie cu 
imprimeu, părea încântată să-i vadă. Probabil nu are cine știe ce 
companie pe aici, a reflectat Roger. 

— O, doamna Edgars, a spus ea, după ce le-a ascultat 
întrebarea. 

Lui Roger i s-a părut că brusc în vocea doamnei Andrews se 
strecurase o doză de îndoială, dar a rămas veselă și amabilă. 

— Da, a spus ea, e o membră activă a Institutului, cu toate 
cursurile plătite. Stă pe aici destul de mult, doamna Edgars. 

Mult mai mult decât i-ar fi plăcut doamnei Andrews, după cum 
suna. 

— Nu cumva este aici acum? a întrebat Claire. 

Doamna Andrews a clătinat din cap, făcând zeci de bucle 
argintii să-i danseze în jurul capului, din agrafele în care erau 
prinse. 

— O, nu, a răspuns ea. Astăzi e luni. Doar eu și domnul 
profesor McEwan suntem aici lunea. El este directorul 
Institutului, știți? 

L-a privit mustrător pe Roger, ca și cum el ar fi trebuit să știe 
acest lucru. Apoi aparent convinsă de respectabilitatea lor 
evidentă, s-a înduplecat niţel. 

— Dacă aveţi întrebări despre doamna Edgars, ar trebui să 
vorbiți cu domnul profesor McEwan. Mă duc să îi spun că sunteţi 
aici, doriţi? 

Când a dat să se ridice de la birou, Claire a oprit-o, aplecându- 
se în față. 

— Aveţi cumva o fotografie a doamnei Edgars? a întrebat-o ea 
fără ocolișuri. 

La privirea uluită a doamnei Andrews, Claire a răspuns cu un 
zâmbet fermecător. 

— Nu am dori să irosim timpul domnului director, dacă nu e 
persoana pe care o căutăm, înțelegeți? 

Doamna Andrews a deschis ușor gura și a clipit de câteva ori 
nedumerită, dar după o clipă a încuviinţat din cap și a început să 
cotrobăie prin birou, deschizând sertarele și vorbind de una 
singură. 

— Știu că sunt pe aici pe undeva. Chiar ieri le-am văzut, deci 
nu s-au ascuns foarte departe... o, aici! 

A scos un dosar cu fotografii alb-negru de douăzeci pe 
douăzeci și cinci de centimetri și s-a apucat să caute repede prin 
ele. 

— Gata, a spus ea. Asta e ea, cu una dintre expedițiile de 
excavare în afara orașului, dar nu i se distinge faţa, nu? Staţi să 
văd dacă mai găsesc vreuna. 

Și-a reluat frunzăritul, murmurând în barbă, în vreme ce 
Roger privea curios peste umărul lui Claire la fotografia pe care 
doamna Andrews o așezase pe birou. Înfăţișa un grup mic de 
oameni stând în picioare lângă un Land-Rover, cu câţiva saci din 
pânză grosolană și câteva mici unelte pe pământ, lângă ei. Era 
un instantaneu și câțiva dintre cei de acolo aveau fața întoarsă 
de la aparatul de fotografiat. Degetul lui Claire s-a întins fără 
ezitare, atingând imaginea unei fete înalte cu părul blond, lung 
și drept atârnând până la jumătatea spatelui. A bătut ușor cu 
degetul în fotografie, încuviinţând în tăcere spre Roger. 

— Nu poţi fi sigură, a murmurat Roger pe sub barbă. 

— Ce este, dragule? a întrebat doamna Andrews, ridicând 
absentă ochii peste rama ochelarilor. O, nu vorbeai cu mine. Nu- 
i nimic, am găsit una ceva mai bună. Tot nu îi apare toată faţa, 
stă într-o parte, dar e mai bună decât cealaltă. 

Cu o pocnitură triumfătoare, a așezat noua fotografie peste 
prima. 

Aceasta înfățișa un bărbat mai în vârstă cu ochelari și aceeași 
fată blondă, aplecată peste o masă, ţinând ceea ce părea în 
ochii lui Roger o colecţie de fragmente ruginite ale unui motor, 
dar care erau fără îndoială artefacte nepreţuite. Părul fetei 
cobora pe lângă obraz, iar capul îi era întors spre bărbatul mai în 

vârstă, dar nasul scurt și drept, bărbia rotunjită și curba gurii 
frumoase se vedeau limpede. Ochii priveau în jos, ascunși sub 
genele lungi și dese. Roger și-a înghiţit fluieratul admirativ care 
îi venise spontan pe buze. Stră-străbunică sau nu, era o 
adevărată păpușică, s-a gândit el lipsit de respect. 

S-a uitat spre Claire, care a încuviinţat din cap, fără a vorbi. 
Era mai palidă decât de obicei și la gât i se vedea pulsul bătând 
rapid, dar i-a mulțumit doamnei Andrews cu obișnuita stăpânire 
de sine. 

— Da, ea e. Cred că am dori să vorbim cu domnul director, 
dacă este disponibil. 

Doamna Andrews a aruncat o privire spre ușa cu panouri albe 
din spatele biroului ei. 

— Păi, mă duc să-l întreb, drăguță. Dar aș putea să întreb în 
ce chestiune? 

Roger deschisese gura să îngaime o scuză oarecare, când 
Claire l-a salvat. 

— De fapt, noi suntem de la Oxford, a spus ea. Doamna 
Edgars și-a depus dosarul pentru o bursă de studii la 
Departamentul de antichităţi și a dat institutul dumneavoastră 
ca referință împreună cu celelalte date profesionale. Așa că, 
dacă nu vă deranjează... 

— O, înţeleg, a spus doamna Andrews părând impresionată. 
Oxford. Măi, să fie! Îl întreb pe domnul profesor McEwan dacă vă 
poate primi acum. 

Când a dispărut în spatele ușii albe, oprindu-se doar ca să 
bată ușor, de formă, înainte de a intra, Roger s-a aplecat spre 
urechea lui Claire. 

— Nu există un asemenea Departament de antichităţi la 
Oxford, a șoptit el printre dinţi, și dumneata știi asta. 

— Tu știi asta, a răspuns ea șireată, la fel și eu, după cum ai 
subliniat atât de inteligent. Dar există câţiva oameni pe lume 
care nu știu și tocmai l-am cunoscut pe unul dintre ei. 

Ușa albă începea să se deschidă. 

— Să sperăm că prin părţile astea sunt mulţi, a spus Roger 
ștergându-și fruntea, sau că dumneata ești o mincinoasă iute de 
picior. 

Claire s-a ridicat, zâmbind la semnul doamnei Andrews și 
vorbindu-i lui Roger în colţul gurii. 

— Eu? Eu, care am citit sufletele pentru regele Franţei? 

Și-a netezit grijulie fusta. 

— Asta-i floare la ureche. 

Roger a făcut o plecăciune ironică, gesticulând spre ușă. 

— Apres vous, madame. 

Când ea a trecut prin fața lui, Roger a adăugat pe sub 
mustață: 

— Après vous, le déluge. 

Umerii ei s-au încordat, însă nu s-a întors spre el. 

e 

Spre marea surpriză a lui Roger, totul s-a dovedit chiar floare 
la ureche. Nu știa sigur dacă la mijloc a fost talentul lui Claire de 
a minţi ori aiureala profesorului McEwan, dar buna lor credinţă 
nu a fost pusă la îndoială. Profesorului nu părea să-i treacă prin 
minte că era improbabil să bată drumul cineva de la Oxford 
până în sălbăticiunile Invernessului pentru a pune întrebări 
despre biografia unui posibil student. De fapt, și-a spus Roger în 
sinea lui, profesorul McEwan părea preocupat de ceva, poate nu 
gândea la fel de limpede ca de obicei. 

— Ei bine... da, nu încape discuţie că doamna Edgars are o 
minte pătrunzătoare. Foarte pătrunzătoare, a spus directorul, 
vrând parcă să se convingă singur. 

Era un bărbat înalt și sfrijit, cu buza superioară lungă precum 
a unei cămile, care tremura în timp ce cumpănea șovăitor 
fiecare cuvânt. 

— Aţi... v-a... adică... 

Vocea i s-a stins, buza i-a tremurat, apoi a izbucnit: 

— Aţi întâlnit-o vreodată pe doamna Edgars? 

— Nu, a spus Roger, privindu-l pe profesorul McEwan cu o 
oarecare gravitate. De aceea punem întrebări despre ea. 

— Este ceva..., s-a oprit Claire diplomată, invitându-l, pe care 
ați dori să-l aduceţi în atenţia comitetului, domnule profesor? 
Ştiţi, a spus ea, aplecându-se în față și făcând ochii mari, 
întrebările sunt absolut confidenţiale. Dar este foarte important 
ca noi să fim informaţi complet, este o chestiune de încredere. 
Știți, e vorba de minister, a spus ea, coborând vocea sugestiv. 

Roger ar fi sugrumat-o cu dragă inimă, dar profesorul McEwan 
încuviinţa din cap înțelept, buza tremurându-i nebunește. . 

— O, da, doamnă dragă. Da, desigur. Ministerul. Inţeleg 
perfect. Da, da. Păi, eu... hm, poate... nu aș dori să vă 
dezinformez, nu. Și este o șansă minunată, fără îndoială... 

Acum Roger i-ar fi sugrumat pe amândoi. Claire trebuie să fi 
băgat de seamă mâinile tresărindu-i în poală cu o dorinţă 
imposibil de înfrânat, căci a oprit brusc mormăitul fără noimă al 
directorului. 

— In principiu, noi suntem interesaţi de două chestiuni, a spus 
ea energic, deschizând carnetul pe care îl avea cu ea și 
așezându-l pe genunchi, parcă pentru a nota în el. 

„Cumpără o sticlă de vișinată pentru doamna T”, a citit Roger 
cu colţul ochiului. „Șuncă feliată pentru picnic.” 

— Vrem să știm mai întâi care este părerea dumneavoastră 
despre bursa doamnei Edgars și în al doilea rând, care e părerea 
dumneavoastră despre personalitatea ei în general. Mai întâi am 
evaluat-o noi, a spus ea bifând în carneţel, în dreptul unui rând 
pe care scria „Schimbă  cecurile de călătorie”, dar 
dumneavoastră aveţi o imagine mult mai substanţială, desigur. 

Profesorul McEwan încuviinţa din cap întruna, vrăjit cu totul. 

— Da, ei bine... 

A pufnit, apoi, cu o privire furișă spre ușă pentru a se 
convinge că e închisă, s-a aplecat confidenţial peste birou. 

— Calitatea muncii ei... păi, cred că vă pot răspunde 
satisfăcător în această privinţă. Vă voi arăta câteva dintre 
proiectele la care lucrează. Cât despre cealaltă chestiune... 

Lui Roger i s-a părut că profesorul se îndrepta spre o nouă 
fază de buze tremurate și s-a aplecat ameninţător în față. 

Profesorul McEwan s-a lăsat pe spate brusc, cu o privire 
speriată. 

— Nu prea am ce spune! Doar că... în fine, e o tânără atât de 
pasionată! Poate că interesul ei pare niţel... obsesiv? 

Vocea i s-a ridicat interogativ. Ochii îi alergau de la Roger la 
Claire, ca un șoarece în capcană. 

— Interesul ei principal îl reprezintă megaliţii? Cercurile de 
piatră? a sugerat blând Claire. 

— O, deci a apărut și în materialele prezentate la dosar? 

Directorul a scos o batistă mare și soioasă din buzunar și a 
început să își șteargă faţa. 

— Da, asta e. Desigur, mulţi oameni sunt atrași de ele, a 
început el. Romantismul lor, aerul de mister. Uitaţi-vă la 
sufletele ignorante care se duc la Stonehenge în Noaptea de 
Sânziene, cu robe și glugi pe cap. Făcând tot soiul de 
incantaţii... Nu că aș compara-o pe Gillian Edgars cu... 

Pălăvrăgeala a continuat, dar Roger a încetat să mai asculte. 
Biroul înghesuit părea înăbușitor și gulerul cămășii îl strângea 
prea tare; își auzea inima bătând, un bubuit lent și continuu în 
ambele urechi, foarte enervant. Este imposibil! și-a spus el în 
gând. Absolut imposibil. Adevărat, povestea lui Claire Randall 
era convingătoare, teribil de convingătoare. Dar pe urmă, uită- 
te la efectul pe care îl are asupra acestui biet ramolit bătrân, 
care nu putea recunoaște o bursă nici dacă i se oferea pe o tavă 
cu sos de legume picante. Claire putea păcăli pe oricine. Nu că 
el, Roger, ar fi fost la fel de impresionabil ca profesorul McEwan, 
dar... 

Asaltat de îndoieli și lac de transpiraţie, Roger nu era foarte 
atent când profesorul McEwan a luat un set de chei din sertar și 
s-a ridicat să îi conducă printr-o a doua ușă spre un coridor lung, 
cu uși de-o parte și de alta. 

— Camere pentru studiu, a explicat directorul. 

A deschis una dintre ele, dând la iveală niște paravane cu 
latura de un metru douăzeci, abia cât să încapă între ele o masă 
îngustă, un scaun și un mic raft de cărţi. Pe masă, așezate 
frumos într-un teanc, erau câteva dosare de diferite culori. Într-o 
parte, Roger a văzut un caiet mare cu coperte cenușii și o 
etichetă pe care scria DIVERSE, cu o caligrafie ordonată. Dintr- 
un motiv necunoscut, vederea acelui scris de mână l-a făcut să 
se înfioare. 

Povestea căpăta un caracter tot mai personal cu fiecare 
minut. Mai întâi fotografiile, acum scrisul de mână. L-a cuprins 
panica o clipă la gândul că ar putea-o întâlni în carne și oase pe 
Geillis Duncan. Adică pe Gillian Edgars. Oricine era femeia 
respectivă. 

Directorul deschidea diverse dosare, arătând și explicând spre 
Claire, care se prefăcea de minune că înțelegea despre ce 
vorbea bărbatul. Roger privea peste umărul ei, încuviinţând și 
spunând „Hm, foarte interesant” la intervale regulate, dar liniile 
și buclele aplecate ale rândurilor scrise erau incomprehensibile 
pentru el. 

Ea a scris asta, își spunea în gând întruna. E reală. În carne și 
oase, cu buze și cu gene lungi. Dacă va trece prin piatră, va 
arde, va pocni și se va înnegri, cu părul aprins ca o torţă în zorile 
întunecate. lar dacă nu, atunci... eu nu exist. 

A clătinat din cap cu violenţă. 

— Nu sunteţi de acord, domnule Wakefield? 

Directorul institutului îl privea nedumerit. 

A clătinat capul din nou, de data aceasta rușinat. 

— Nu, nu. Adică... doar că... aș putea bea puţină apă? 

— Desigur, desigur! Veniţi cu mine, e un robinet chiar după 
colț, vă conduc. 

Profesorul McEwan l-a scos din holul plin de uși, exprimându- 
și volubil și dezlânat îngrijorarea faţă de starea sănătăţii lui. 

Odată ieșit din mediul sufocant al coridorului, al cărților și al 
dosarelor lui Gillian Edgars, Roger a început să se simtă ceva 
mai bine. Totuși, gândul de a se întoarce în acea cămăruţă unde 
toate cuvintele lui Claire despre trecutul ei păreau să răsune 
între paravanele subţiri... Nu, s-a hotărât el. Claire putea încheia 
singură discuţia cu profesorul McEwan. A trecut pe lângă 
camera de studiu fără să privească înăuntru și a ieșit pe ușa 
care ducea înapoi, spre secretariat. 

Doamna Andrews s-a uitat la el când a intrat, ochii ei sclipind 
de îngrijorare și curiozitate în dosul ochelarilor. 

— Vai de mine, domnule Wakefield! Nu vă simţiţi prea bine? 

Roger și-a trecut o mână peste față; probabil că arăta 
îngrozitor. A zâmbit slab spre secretara micuță și durdulie. 

— Nu, mulţumesc foarte mult. Mi s-a făcut cam cald acolo și 
m-am gândit să ies puţin, să iau o gură de aer proaspăt. 

— O, da, a încuviințat secretara înțelegătoare. Caloriferele, a 
spus ea pronunțând „coloriferele”. Rămân înțepenite, știți, și nu 
vor să se mai închidă. la să mă uit eu mai bine. 

S-a ridicat de la biroul ei pe care încă se afla poza înfăţișând-o 
pe Gillian Edgars. A coborât privirea spre fotografie, apoi a 
ridicat-o spre Roger. 

— Ce straniu, a spus ea ca fapt divers. Tocmai mă uitam la 
asta și mă întrebam oare ce mi s-o părea dintr-odată ciudat la 
chipul domnișoarei Edgars. Și nu îmi dădeam seama ce era. Dar 
seamănă puţin cu dumneata, domnule Wakefield, mai ales la 
ochi. Ce coincidenţă, nu-i așa? Domnule Wakefield? 

Doamna Andrews a privit în direcţia scărilor, unde răsuna 
ecoul pașilor lui Roger pe treptele din lemn. 

— A avut nevoie la toaletă, probabil, a spus ea, înțelegătoare. 
Bietul băiat! 


VP - 941 


Soarele era încă mult deasupra orizontului când Claire a ieșit 
după el în stradă, însă se făcuse deja târziu; oamenii se duceau 
acasă pentru a lua ceaiul și în aer plutea un sentiment de 
relaxare generală, o așteptare a păcii tihnite după o zi lungă de 
muncă. 

Roger nu era cuprins de un astfel de sentiment. S-a întins să 
deschidă portiera mașinii pentru Claire, stăpânit de un amestec 
de impresii atât de tulburător, încât nu se putea decide ce să 
spună mai întâi. Claire a urcat în mașină și a ridicat spre el o 
privire compătimitoare. 

— Ameţitor, nu-i așa? au fost singurele ei cuvinte. 

Labirintul diabolic al străzilor noi cu sens unic făcea din 
traversarea centrului orașului o provocare ce îi solicita întreaga 
lui atenţie. Străbătuseră mare parte din drum când Roger și-a 
putut lua privirea de la stradă suficient ca să întrebe: 

— Acum ce facem? 

Claire stătea rezemată de spătar, cu ochii închiși, cu șuviţe de 
păr desprinse din clamă. Nu a deschis ochii la întrebarea lui, dar 
s-a întins ușor, relaxându-se în scaun. 

— De ce nu o inviţi pe Brianna în oraș la cină undeva? a 
întrebat ea. 

Cină? Cumva i se părea nefiresc să se oprească pentru cină în 
toiul unei misiuni detectivistice de viaţă și de moarte, dar, pe de 
altă parte, Roger a devenit brusc conștient de faptul că gaura 
din stomac nu era în întregime rezultatul revelaţiilor ultimei ore. 

— Păi, bine, a spus el încet. Dar pe urmă, mâine... 

— De ce să mai așteptăm până mâine? l-a întrerupt Claire. 

Acum se îndreptase în scaun, răsfirându-și părul. Era des și 
zbârlit, șuviţele i se ondulau în jurul umerilor și lui Roger i s-a 
părut că o făceau să arate foarte tânără. 

— Vă puteţi duce să vorbiţi cu Greg Edgars din nou după cină, 
nu? 

— De unde știi că numele lui e Greg? a întrebat Roger, curios. 
Și dacă nu a vorbit cu mine azi după-amiază, de ce ar vorbi cu 
mine seara? 

Claire s-a uitat spre Roger de parcă dintr-odată s-ar fi îndoit 
că ar avea un minim de inteligență. 

— Știu numele lui pentru că l-am văzut pe o scrisoare din 
cutia poștală, i-a răspuns. Cât despre motivul pentru care va 

vorbi în seara aceasta... Va vorbi pentru că, de data aceasta 
când te vei duce la el, vei lua cu tine o sticlă de whisky. 

— Și crezi că asta îl va determina să ne invite înăuntru? 

Claire a ridicat o sprânceană. 

— Ai văzut colecţia de sticle goale din tomberonul lui? 
Bineînţeles că o va face! Fără să clipească. 

S-a rezemat din nou pe spate, cu mâinile în buzunarele 
pardesiului și a privit spre strada pe care treceau. 

— Ai putea să vezi dacă Brianna vrea să meargă cu tine, a 
adăugat ea pe un ton degajat. 

— Dar a spus că nu vrea să aibă nimic de-a face cu asta, a 
obiectat Roger. 

Claire i-a aruncat o privire ușor iritată. Soarele apunea în 
spatele ei și îi făcea ochii să strălucească aurii, ca ai unui lup. 

— În acest caz, îţi sugerez să nu îi spui ce ai de gând, a rostit 
ea pe un ton care i-a amintit lui Roger că era șefă într-un spital 
important. 

Urechile îi ardeau, dar a spus cu încăpățânare: 

— Nu poţi să-i ascunzi, dacă dumneata și cu mine... 

— Eu nu, l-a întrerupt Claire. Tu. Eu am altceva de făcut. 

Asta e prea mult, și-a spus Roger în sinea lui. A tras pe 
dreapta fără să semnalizeze și a frânat brusc pe marginea 
străzii. S-a întors spre ea ţintuind-o cu o privire furioasă. 

— Ai altceva de făcut, da? a întrebat el. Îmi place asta. Îmi 
arunci în braţe sarcina de a încerca să momesc un beţivan care 
probabil îmi va arde un pumn și să o mai ademenesc și pe fiica 
dumitale să asiste la scenă! Ce, crezi că va fi nevoie de ea ca să 
mă ducă la spital cu mașina după ce Edgars se va sătura să mă 
bată cu sticla în cap? 

— Nu, a răspuns Claire ignorându-i tonul. Cred că tu și cu 
Greg Edgars împreună veţi reuși acolo unde eu am eșuat, săo 
convingeți pe Bree că Gillian Edgars este femeia pe care am 
cunoscut-o cu numele de Geillis Duncan. Pe mine nu vrea să mă 
asculte. Probabil nici pe tine nu te va asculta dacă vei încerca să 
îi povestești ce am aflat astăzi la institut. Dar îl va asculta pe 
Greg Edgars. 

Tonul ei era sec și trist și Roger a simţit că iritarea i se topește 
treptat. A pornit imediat mașina și a pătruns iar în șuvoiul 
traficului. 

— Prea bine, voi încerca, a spus el bosumflat, fără să o 
privească. Și mă rog, dumneata unde vei fi în timp ce eu voi 
face asta? 

S-a auzit un foșnet discret lângă el când Claire și-a băgat din 
nou mâna în buzunar. Apoi a scos pumnul și l-a desfăcut. 
Privirea lui a prins sclipirea argintie a micului obiect din 
întunericul palmei ei. O cheie. 

— Am de gând să intru în institut, a răspuns ea calmă. Vreau 
carnetul acela. 

e 

După ce Claire se scuzase pentru a se ocupa de „treaba” ei, 
făcându-l pe Roger să se înfioare puţin, el și Brianna porniseră 
cu mașina spre cârciumă, apoi se hotărâseră să mai amâne 
cina, din moment ce seara era neașteptat de blândă. S-au 
plimbat de-a lungul potecii înguste de pe malul râului Ness, iar 
el uitase de toate misiunile sale secrete din această seară în 
compania plăcută a Briannei. 

La început au vorbiseră cu prudenţă, evitând orice subiect 
care ar fi dat naștere la contraziceri. Apoi discuţia s-a îndreptat 
spre munca lui Roger și a devenit tot mai animată. 

— Dar cum de știi atât de multe despre asta? a întrebat 
Roger, întrerupând-o în mijlocul frazei. 

— Tata m-a învăţat, a replicat ea. 

La cuvântul „tata”, s-a crispat puţin și s-a retras, parcă 
așteptându-se ca el să spună ceva. 

— Adevăratul meu tată, a adăugat ea înţepat. 

— Păi, dumnealui era familiarizat cu subiectul, a răspuns 
Roger diplomat, lăsând provocarea. Avem timp berechet pentru 
asta mai târziu, fata mea, a adăugat cinic în sinea lui. Dar nu voi 
fi eu cel care declanșează capcana. 

Chiar în capătul străzii, Roger vedea o lumină la fereastra 
casei familiei Edgars. Vânatul era în bârlog, vasăzică. A simţit un 
val subit de adrenalină la gândul confruntării care avea să 
urmeze. 

Adrenalina a fost învinsă de sucurile gastrice atunci când au 
pășit în atmosfera încărcată de arome a cârciumii, unde mirosea 
a plăcinta ciobanului. Conversaţia a rămas la subiecte generale 
și tonul a fost prietenos, existând o înțelegere tacită de a evita 
orice referire la scena din casa parohială din seara trecută. 
Roger observase răceala dintre Claire și fiica ei, când o lăsaseră 

în staţia de taxiuri în drumul lor spre local. Așezate una lângă 
cealaltă pe bancheta din spate, îl făcuseră să se gândească la 
două pisici străine, cu urechile lăsate pe spate și cozile 
răsucindu-se, care evită să se privească în ochi pentru a nu se 
încăiera, dar stau cu ghearele scoase și blana zburlită. După 
cină, Brianna a luat hainele în timp ce el plătea nota. 

— Pentru ce e asta? a întrebat ea, văzând sticla de whisky din 
mâna lui. Ai de gând să te destrăbălezi mai târziu? 

— Să mă destrăbălez? a spus el zâmbind cu gura până la 
urechi. Incepi să prinzi argoul, nu-i așa? Ce altceva ai mai prins 
în studiile tale lingvistice? 

Brianna a coborât privirea cu o inocenţă exagerată. 

— O, păi... In State, există un dans care se cheamă Shag”, 
mă gândesc că nu ar trebui să te întreb dacă vrei să mă inviţi la 
un „shag”... 

— Nu ar trebui, dacă nu ai vorbi serios, a răspuns el. 

Amândoi au râs, dar lui Roger i s-a părut că roșeața din obrajii 
ei a sporit și pe el însuși simţea o oarecare tulburare la această 
sugestie care îl făcea să își ţină mai degrabă pardesiul pe braţ 
decât să se îmbrace cu el. 

— Păi, dacă bei destul din chestia asta, orice e posibil, a spus 
ea, arătând spre sticla de whisky cu un zâmbet ușor malițios. 
Dar are un gust teribil. 

— Gustul se deprinde, fetiţo, a informat-o Roger, cu un accent 
voit pronunţat. Doar scoţienii se nasc cu el. Îţi voi cumpăra o 
sticlă, ca să exersezi. Aceasta însă e un cadou, am promis cuiva 
că i-o las. Vrei să vii cu mine sau mă duc mai târziu? 

Nu știa dacă voia ca ea să vină sau nu, dar a simţit un val de 
fericire când Brianna a încuviinţat și și-a pus pardesiul. 

— Sigur, de ce nu? 

— Bine, a spus el întinzând braţul și aranjându-i delicat 
reverul pe umăr. E chiar în capul străzii, vrei să mergem pe jos? 
e 

Cartierul arăta un pic mai bine noaptea. O parte din sărăcie 
era ascunsă de întuneric, iar luminile ce străluceau la geamuri în 
grădinițele din faţă îi dădeau străzii un aer de cochetărie care 
lipsea în timpul zilei. 

— Nu durează decât un minut, a spus Roger, în vreme ce 
apăsa cu degetul pe sonerie. 

Nu știa prea bine dacă să spere că așa va fi sau nu. Prima lui 
teamă s-a spulberat când ușa s-a deschis; cineva era acasă, 
încă în stare de conștienţă. 

După câte se părea, Edgars își petrecuse după-amiaza în 
compania uneia din sticlele aliniate pe marginea bufetului 
hârbuit, vizibil în spatele lui. Din fericire, nu părea să facă vreo 
legătură între musafirii din această seară și nepoftiții din timpul 
după-amiezii. A mijit ochii auzind prezentările lui Roger, ticluite 
pe drum. 

— Vărul lui Gilly? Nu știam că are un văr. 

— Păi, are, a spus Roger, profitând îndrăzneţ de avantajul 
acestei afirmaţii. Eu sunt! 

Roger avea să se descurce cu Gillian când o va vedea. Dacă o 
va vedea. Edgars a clipit de câteva ori, apoi s-a frecat cu pumnii 
la ochii buhăiţi, parcă încercând să îl vadă mai bine. Privirea lui 
s-a focalizat cu o oarecare dificultate pe Brianna, care stătea 
timidă în spatele lui Roger. 

— Asta cine e? a întrebat. 

— A-ă... prietena mea, a improvizat Roger. 

Brianna l-a privit printre gene, dar nu a spus nimic. Începea să 
miroase că nu e în regulă ceva, dar nu a scos un cuvânt când 
Greg Edgars a deschis ușa mai larg pentru a le da voie în casă. 

Apartamentul era mic și sufocant, încărcat de mobilă de mâna 
a doua. 

Aerul mirosea a scrumiere pline, a gunoi vechi și a resturi de 
mâncare cumpărată de la dughene, toate erau împrăștiate 
nepăsător pe orice suprafaţă orizontală din cameră. Brianna i-a 
aruncat lui Roger o privire care spunea „Faine neamuri mai ai”, 
iar el a ridicat ușor din umeri. Nu e vina mea. Stăpâna casei clar 
nu era acasă și nici nu fusese de ceva vreme. 

Sau cel puţin nu fizic. Intorcându-se să se așeze în fotoliul 
oferit de Edgars, Roger a dat nas în nas cu o fotografie mare, 
făcută în studio, în ramă de alamă, stând în centrul micii polițe 
de deasupra șemineului. Și-a mușcat limba pentru a-și înghiţi o 
exclamaţie de uluire. 

Femeia părea să se uite din fotografie drept la el, un zâmbet 
ușor abia ridicându-i un colț al buzelor. Șuvițe de păr blond- 
deschis îi cădeau bogate și strălucitoare pe umeri, încadrând o 
față în formă de inimă. Ochii de un verde intens ca mușchiul de 
copac iarna sclipeau pe sub genele dese și întunecate. 

— Seamănă, nu? 

Greg Edgars a privit spre fotografie, pe chipul său citindu-se 
un amestec de ostilitate și dor. 

— A-ă, da. Seamănă bine. 

Roger simţea că nu mai are aer și s-a întors să ia de pe fotoliu 
o bucată de hârtie mototolită în care cândva fusese pește cu 
cartofi prăjiţi. Brianna studia cu interes portretul. A privit de la 
fotografie la Roger și înapoi, comparând cele două chipuri. Parcă 
spusese că sunt veri? 

— Să înțeleg că Gillian nu e acasă? 

Roger a dat să refuze când Edgars a înclinat interogativ sticla 
spre el, apoi s-a răzgândit și a încuviinţat din cap. Poate un 
pahar i-ar câștiga încrederea. Dacă Gillian nu era acolo, trebuia 
să afle unde era. 

Ocupat să scoată dopul cu dinţii, Edgars a clătinat capul, apoi 
a îndepărtat delicat bucata de ceară și hârtie de pe buza de jos. 

— Nu prea dă pe acasă, prietene. Când e acasă, nu e chiar 
atâta jeg. 

A arătat cu un gest cuprinzător scrumierele ce dădeau pe- 
afară și paharele de hârtie răsturnate. 

— Poate pe-aproape, dar nu chiar atât de rău. 

A coborât trei pahare de vin din bufet, privind în fiecare parcă 
verificând să nu fie prăfuite. 

A turnat whisky cu grija exagerată al omului foarte beat, 
luând paharele unul câte unul și traversând camera spre 
musafirii lui. Brianna a acceptat paharul cu aceeași grijă, dar a 
refuzat fotoliul, rezemându-se în schimb delicat de un colț al 
bufetului cu veselă. 

Edgars s-a răsturnat pe sofaua uzată, ignorând dezordinea, și 
a ridicat paharul. 

— Noroc, prietene, a spus el repede și a luat o înghiţitură 
lungă și sonoră. Cum ziceai că te cheamă? a întrebat el, ridicând 
brusc nasul din pahar. O, Roger, da. Gillian nu mi-a spus 
niciodată de tine... dar oricum nu mi-ar fi spus, a adăugat el 
bosumflat. Niciodată n-am știut nimic despre familia ei și nici nu 
mi-a spus. Cred că îi era rușine cu ei... dar tu nu arăţi chiar ca 
un prost, a spus el, generos. Măcar fătuca ta e bună. Da, asta e 
bună, nu? „Măcar fătuca ta e bună.” Ai auzit-o, da? 

A izbucnit într-un hohot de râs, împroșcând picături de 
whisky. 

— Da, a spus Roger. Multam. 

A luat o gură mică de whisky. Brianna, ofensată, s-a întors cu 
spatele la Edgars și s-a prefăcut a examina conţinutul bufetului 
cu pahare prin ușile de sticlă cu fațete oblice. 

Roger a decis că nu avea rost să o ia pe ocolite. La cât de 
beat era, Edgars nu ar recunoaște finețurile nici dacă l-ar mușca 
de fund și exista un risc major de a-și pierde cunoștința în orice 
moment, la ritmul în care dădea whisky-ul pe gât. 

— Ştii unde e Gillian? a întrebat el direct. 

De fiecare dată când îi rostea numele, avea o senzaţie 
ciudată pe limbă. Acum nu s-a putut împiedica să ridice privirea 
spre polita șemineului, de unde fata din fotografie zâmbea 
senină spre dezmăţul din cameră. 

Edgars a dat din cap, legănându-se înainte și înapoi peste 
pahar ca un bou peste ieslea cu mâncare. Era un bărbat scund 
și îndesat, probabil cam de vârsta lui Roger, dar părând mai 
bătrân din cauza bărbii dese și nerase și a părului negru 
neîngrijit. 

— Noo, a spus el. Am crezut că poate tu știi. O fi ori la 
Naţionaliști, ori la Trandafiri, probabil, dar habar n-am. Nu știu 
să spun la care. 

— Naţionaliști? a întrebat Roger simţindu-și inima bătând cu 
putere. Vrei să spui Partidul Naționalist al Scoţienilor? 

Pleoapele lui Edgars începeau să coboare, dar au mai clipit o 
dată deschizându-se. 

— Oh, da. Blestemaţii de naționaliști. Doar acolo am 
cunoscut-o pe Gillian, nu? 

— Când a fost asta, domnule Edgars? 

Roger și-a ridicat privirea auzind vocea șoptită de deasupra. 
Însă nu vocea din fotografie vorbise, ci Brianna, privind intens în 
jos spre Greg Edgars. Roger nu își putea da seama dacă făcea 
doar conversaţie sau bănuia ceva. Chipul ei nu trăda nimic în 
afară de un interes politicos. 

— Nu știu... poate acum doi, trei ani. La început a fost 
distractiv, hm? Să îi alungăm pe ticăloșii de englezi, să ieșim pe 
Piaţa Comună pe picioarele noastre... bere într-o cârciumă și o 
îmbrăţișare în spatele camionului când ne întorceam acasă de 
pe la mitinguri. Mmm. 

Edgars a clătinat din nou capul, privirea devenindu-i visătoare 
la această amintire. Apoi zâmbetul i s-a șters de pe chip și s-a 
încruntat spre pahar. 

— Asta a fost înainte să se scrântească. 

— Să se scrântească? 

Roger a tras cu ochiul la fotografie. Da, intensă. Arăta puţin 
scrântită. Nu nebună de legat, cu siguranţă. Sau cine poate 
spune numai dintr-o fotografie? 

— Da. Societatea Trandafirului Alb. Charlie dragule, vino să ne 
eliberezi de tirania englezilor și alte parascovenii. O grămadă de 
nătărăi îmbrăcaţi cu kilturi și peruci, cu săbii și toate cele. Foarte 
bine, dacă ţie îți convine, de ce nu? a adăugat el cu o încercare 
strâmbă de a fi obiectiv. Dar Gilly întotdeauna duce lucrurile 
prea departe. Îi dădea întruna cu Prinţul cel Frumos și că n-ar fi 
fost extraordinar dacă ar fi câștigat în '45? Bărbaţi în bucătărie 
la orice oră, bând bere și certându-se că de ce nu a învins. Și în 
galeză! a exclamat el dându-și ochii peste cap. O grămadă de 
prostii. 

Și-a golit paharul pentru a-și sublinia spusele. 

Roger simțea privirea Briannei împungându-l într-o parte a 
gâtului ca un burghiu. A tras de guler să-l mai lărgească, deși nu 
purta cravată și nasturele de sus era descheiat. 

— Domnule Edgars, nu cumva soţia dumitale e pasionată și 
de cercuri de piatră? 

Brianna nu se străduia din cale-afară să mimeze un interes 
politicos; vocea îi era suficient de tăioasă încât să felieze 
brânza. Însă nu avea mare efect asupra lui Edgars. 

— Pietre? 

Părea cherchelit bine și și-a înfipt un deget într-o ureche, 
împingându-l în ea cu zel, parcă sperând să își desfunde auzul. 

— Cercuri de pietre preistorice. Precum Clava Cairns, a 
sugerat Roger, numind unul dintre locurile mai cunoscute din 
împrejurimi. 

Ce mai conta acum, Brianna oricum nu avea de gând să îi mai 
vorbească vreodată, așa că măcar să afle tot ce se putea afla. 

— Ah, alea, a râs scurt Edgars. Da, și orice altă vechitură care 
îți vine în minte. Asta a fost ultima prostie și cea mai a dracului. 
Se duce la institut zi și noapte și își dă toți banii pe cursuri... 
cursuri! De râsul curcilor, ha? Basme, asta îi învaţă la institutul 
ăla. Nimic util nu înveţi acolo, fătuco, i-am zis. De ce nu înveţi să 

dactilografiezi? Să-și ia o slujbă, dacă se plictisește. Asta i-am 
spus. Și a plecat, a spus el îmbufnat. N-am mai văzut-o de două 
săptămâni. 

A rămas cu privirea aţintită spre pahar, parcă surprins să îl 
vadă gol. 

— Mai bem unul? i-a invitat el, întinzând braţul după sticlă, 
dar Brianna a clătinat hotărâtă capul. 

— Mulţumim, nu. Trebuie să plecăm. Nu-i așa, Roger? 

Văzându-i sclipirea primejdioasă din ochii, Roger nu era deloc 
sigur că nu ar fi fost mai în siguranţă dacă rămânea să împartă 
restul sticlei cu Greg Edgars. Totuși, avea drum lung până 
acasă, dacă o lăsa pe Brianna să ia mașina. S-a ridicat oftând și 
a scuturat mâna lui Edgars drept bun-rămas. Era caldă și 
surprinzător de fermă în strânsoare, deși un pic umedă. 

Edgars i-a condus până la ușă, ţinând sticla de gât. S-a uitat 
în urma lor prin perdea și a strigat deodată spre alee: 

— Dacă o vedeţi pe Gilly, să-i spuneţi să vină acasă, da? 

Roger s-a întors și a făcut cu mâna spre silueta ștearsă din 
dreptunghiul luminat al ușii. 

— O să încerc, a strigat el, cuvintele încurcându-i-se în gâtlej. 

Au ieșit de pe alee și erau la jumătatea străzii spre cârciumă 
când Brianna l-a încolţit. 

— Ce naiba pui la cale? l-a întrebat cu voce furioasă, dar nu 
isterică. Mi-ai spus că nu ai niciun fel de familie în Highlands, 
deci ce e povestea asta cu verișori? Cine era femeia din 
fotografie? 

Roger a privit în jur, pe strada întunecată, pentru inspiraţie, 
dar nu a primit niciun ajutor. A tras adânc aer în piept și a luat-o 
de braţ. 

— Geillis Duncan, a răspuns. 

Brianna s-a oprit brusc și șocul acestei dezvăluiri i-a străbătut 
braţul. Cu  încetineală deliberată, și-a desprins cotul din 
strânsoarea lui Roger. Legătura delicată ce se ţesuse între ei în 
timpul serii se sfâșiase. 

— Nu... mă... atinge, a spus ea printre dinţi. Mama te-a pus să 
faci asta? 

În ciuda hotărârii lui de a fi înţelegător, Roger a simţit cum îl 
cuprinde furia drept răspuns. 

— Uite ce e, a spus el, nu te poţi gândi și la alţii în toată 
povestea asta? Știu că a fost un șoc pentru tine. Dumnezeule, 


VP - 950 


cum putea fi altfel? Și dacă nici măcar nu te poți gândi la asta... 
prea bine, eu nu te voi forţa. Dar mai e și mama ta aici. Și mai 
sunt și eu. 

— Tu? Ce amestec ai tu aici? 

Era prea întuneric pentru a-i vedea chipul, dar surpriza din 
vocea ei era evidentă. 

Roger nu intenţionase să complice treburile mai mult 
povestindu-i cu ce era el implicat, dar în mod clar era prea 
târziu să mai păstreze secrete. Și fără îndoială Claire ghicise 
asta când îi sugerase să o invite pe Brianna în oraș în această 
seară. 

O idee i-a fulgerat prin minte și a înțeles ce intenţionase 
Claire. Avea o cale de a-i dovedi Briannei, fără putinţă de 
tăgadă, veridicitatea poveștii sale. O avea pe Gillian Edgars 
care, poate, încă nu dispăruse pentru a-și întâlni soarta ca 
Geillis Duncan, legată sub frasinii din Leoch. Și cel mai 
încăpățânat cinic ar fi convins, credea el, la vederea cuiva 
dispărând în trecut chiar sub ochii lui. Nici nu era de mirare de 
ce dorea Claire să o găsească pe Gillian Edgars. 

În câteva cuvinte, i-a povestit Briannei legătura sa cu 
viitoarea vrăjitoare din Cranesmuir. 

— Așadar, se pare că e viața mea ori viața ei, a sfârșit el, 
ridicând din umeri, înfiorător de conștient de cât de 
melodramatic sunase. Claire, mama ta, a lăsat asta la 
latitudinea mea. Dar eu m-am gândit că trebuie măcar să o 
găsesc. 

Brianna se oprise pentru a-l asculta. Lumina slabă de la o 
prăvălie din colț îi sclipea în ochi în vreme ce ea îl ţintuia cu 
privirea. 

— Deci tu crezi? a întrebat ea cu o voce în care nu se ghicea 
scepticismul ori supărarea, ci era doar foarte serioasă. 

— Da, a răspuns el. Trebuia. Nu ai văzut chipul mamei tale 
când a descoperit cuvintele înscrise în interiorul verighetei sale. 
Era real, suficient de real încât să-mi sfâșie inima. 

— Spune-mi, a rostit ea după o scurtă tăcere, ce cuvinte? 

Până când Roger își terminase povestea, ajunseseră la 
parcarea din spatele cârciumii. 

— Păi, a spus Brianna șovăind. Dacă... 

S-a oprit din nou, privindu-l în ochi. Stătea suficient de 
aproape încât el să-i simtă căldura sânilor, aproape de pieptul 

lui, dar nu a întins braţul spre ea. Biserica de la St Kilda era 
foarte departe și niciunul dintre ei nu dorea să-și amintească de 
mormântul de sub tisă, unde numele părinţilor ei erau scrise în 
piatră. 

— Nu știu, Roger, a spus ea, clătinând din cap. 

Neonul de deasupra ușii din spate a cârciumii arunca sclipiri 
purpurii în părul ei. 

— Pur și simplu nu pot... nu mă pot gândi la asta, momentan. 
Dar... 

Nu își găsea cuvintele, însă a ridicat o mână și i-a atins 
obrazul, ușor ca mângâierea vântului serii. 

— Mă voi gândi la tine, a murmurat ea. 

e 

Când vine vorba de o spargere, nu e chiar atât de greu dacă 
ai o cheie. Șansele ca doamna Andrews ori doctorul McEwan să 
se întoarcă și să mă surprindă în timpul acţiunii erau foarte mici. 
Chiar dacă mă prindeau, puteam spune că mă întorsesem să 
caut un carnet pierdut și găsisem ușa deschisă. Îmi pierdusem 
exercițiul, dar minciuna îmi fusese la un moment dat o a doua 
natură. Să minţi e ca mersul pe bicicletă, mi-am spus în gând, 
niciodată nu uiţi cum se face. 

Deci nu acţiunea de a pune mâna pe carnetul lui Gillian 
Edgars îmi făcea inima să bată și respiraţia să șuiere tare în 
urechi. Ci carnetul în sine. 

După cum îmi spusese maestrul Raymond la Paris, forța și 
primejdia magicului stau în oamenii care cred în el. Din privirea 
pe care apucasem să o arunc peste carnet mai devreme, 
informaţia cuprinsă în el era un talmeș-balmeș extraordinar de 
fapte, speculaţii și fantezii care nu puteau avea importanţă 
decât în ochii celui care le scrisese. Dar simţeam o repulsie 
aproape fizică atingându-l. Știind cui îi aparţinea, știam și ce 
era: un grimoar, o carte de secrete magice. 

Cu toate acestea, dacă era să găsesc vreun indiciu despre 
locul unde se afla Geillis Duncan și despre intențiile ei, atunci 
acolo aveam să-l descopăr. Stăpânindu-mi un fior la atingerea 
copertei netede, l-am strecurat sub pardesiu, strângându-l cu 
cotul în timp ce coboram scările. 

Ajunsă în siguranţă în stradă, l-am ţinut în continuare sub cot, 
coperta devenind alunecoasă din cauza transpiraţiei pe măsură 
ce mergeam. Mă simțeam de parcă duceam o bombă, un obiect 

care trebuia manevrat cu o atenţie deosebită, pentru a 
împiedica o explozie. 

Am mers o vreme, intrând în cele din urmă în grădina din faţa 
unui mic restaurant italian cu o terasă în apropierea râului. 
Noaptea era îngheţată, dar un mic foc electric făcea ca în jurul 
meselor de pe terasă să fie suficient de calde pentru a fi 
folosite; am ales una și am comandat un pahar de chianti. O 
vreme am sorbit din el, carnetul stând pe un suport de farfurii 
de hârtie din fața mea, în umbra întunecată a unui coș cu pâine 
cu usturoi. 

Era sfârșitul lui aprilie. Rămăseseră doar câteva zile până la 
Întâi Mai, Sărbătoarea de Beltane. În acea zi îmi începusem eu 
pe neașteptate călătoria în trecut. Probabil era ceva în legătură 
cu această dată. Sau cu acest moment al anului? Mă întorsesem 
la jumătatea lui aprilie, asta făcuse posibilă trecerea magică. 
Sau poate că nu, poate că momentul anului nu avea nimic de-a 
face cu asta. Am comandat un alt pahar de vin. 

Poate doar anumiţi oameni aveau capacitatea de a pătrunde 
prin bariera care pentru ceilalţi era solidă. Oare era ceva 
genetic? Cine știe? Jamie nu izbutise să o treacă, deși eu 
putusem. Și Geillis Duncan evident putea sau va putea. Sau nu 
va putea, depinde. M-am gândit la tânărul Roger Wakefield și 
am simţit o ușoară ameţeală. Poate trebuia să comand și niște 
mâncare pe lângă vin. 

Vizita la institut mă convinsese că, indiferent cine era 
Gillian/Geillis, încă nu făcuse trecerea fatală. Orice persoană 
care ar fi studiat legendele din Highlands ar fi știut că 
Sărbătoarea de Beltane se apropia; cu siguranţă oricine plănuia 
o asemenea expediţie, ar fi așteptat până atunci. 

Dar eu nu aveam habar unde putea fi ea, dacă nu era acasă. 
Se ascundea? Executa vreun ritual straniu de pregătire, cules de 
la grupul Fionei de neodruizi? Carnetul ar putea conţine un 
indiciu, dar numai Dumnezeu știa. Tot numai Dumnezeu mai 
putea ști care erau și motivațiile mele în această poveste; 
crezusem că știu, însă nu mai eram foarte sigură. Il implicasem 
pe Roger în căutarea lui Geillis pentru că mi se părea singura 
cale de a o convinge pe Brianna? Și cu toate acestea, chiar dacă 
o găseam la timp, propriul meu scop putea fi servit doar dacă 
Geillis reușea să se întoarcă în trecut. Și astfel, să moară în foc. 

Când Geillis Duncan murise condamnată ca vrăjitoare, Jamie 
îmi spusese: „Nu plânge pentru ea, englezoaico, e o femeie 
vicleană.” Și oricum fusese, vicleană ori nebună, la vremea 
aceea nu contase. Nu ar fi trebuit să o las în pace, să-și 
împlinească soarta? Totuși, m-am gândit, ea îmi salvase cândva 
viaţa. În ciuda a ceea ce era, sau va fi, nu îi eram datoare să 
încerc și eu să-i salvez viaţa? Și în felul acesta, poate, să îl 
condamn pe Roger? Ce drept aveam eu să mă amestec mai 
mult? 

Nu e o chestiune de drept, englezoaico, am auzit vocea lui 
Jamie spunându-mi cu o ușoară enervare. E o chestiune de 
datorie. De onoare. 

— Onoare, zici? am rostit cu voce tare. Și asta ce e? 

Chelnerul cu farfuria mea de tortellini Portofino m-a privit 
nedumerit. 

— Poftim? 

— Nu-i nimic, am spus, prea tulburată pentru a-mi păsa ce 
crede el despre mine. Poate ar fi bine să îmi aduceţi toată sticla. 

Mi-am terminat cina înconjurată de fantome. În cele din urmă, 
întărită de mâncare și de vin, am împins deoparte farfuria și am 
deschis jurnalul cenușiu al lui Geillis Duncan. 


|49. Binecuvântaţi sunt aceia... 


Nu e loc mai întunecat pe pământ decât un drum în Highlands 
în toiul unei nopţi fără lună. Vedeam luminile farurilor care 
treceau din când în când trasând conturul capului și al umerilor 
lui Roger. Era aplecat în față, parcă apărându-se împotriva 
primejdiei iminente. Bree stătea și ea aplecată, ghemuită în 
colțul banchetei lângă mine. Toţi trei aşteptam tăcuţi, izolaţi unii 
de ceilalţi, închiși în bulele noastre mici de tăcere, înăuntrul 
tăcerii și mai mari din mașină, în drumul ei rapid. 

Țineam pumnii strânși în buzunarele pardesiului, pipăind la 
întâmplare monede și tot felul de nimicuri, o bucată de cârpă, 
un vârf de creion, o minge mică de cauciuc lăsată pe podeaua 
cabinetului de un pacient micuţ. Degetul meu mare a încercuit 
și a identificat muchia zimțată a unei monede de douăzeci și 
cinci de cenți, faţa în relief a unui penny și marginea neregulată 

a unei chei, cea de la biroul lui Gillian Edgars, pe care uitasem 
să o înapoiez institutului. 

Încercasem din nou să îl sun pe Greg Edgars, chiar înainte să 
plecăm din bătrâna casă parohială. Telefonul sunase multă 
vreme, fără răspuns. 

Am privit geamul întunecat al ferestrei de lângă mine, oarbă 
la propria mea reflexie ori la siluetele negre ale pereţilor de 
piatră și ale copacilor răsfiraţi pe lângă care goneam în noapte. 
În schimb, vedeam cărţile aranjate pe unicul raft al biroului într- 
un singur șir ordonat ca borcanele unui farmacist. Și dedesubt, 
jurnalul umplut cu scris cursiv și mărunt, alăturând observaţia 
științifică și amăgirea, amestecând mitul cu știința, învățând de 
la oameni de știință și din legende, toate bazate pe puterea 
visurilor. Pentru un cititor oarecare, putea fi ori un amestec de 
nonsensuri, ori, în cel mai bun caz, schema unui roman 
inteligent, dar copilăresc. Doar în ochii mei apărea ca un plan 
atent pus la punct. 

Într-o imitație neizbutită de metodă științifică, prima secţiune 
a carnetului era intitulată „Observaţii”. Conţinea referințe 
dezlânate, desene îngrijite și tabele numerotate ordonat. 
„Poziţia Soarelui și a Lunii de Sărbătoarea de Beltane” era unul 
dintre ele, cu o listă de mai bine de două sute de figuri 
împerecheate înșirate dedesubt. Tabele similare existau pentru 
Hogmanay și Sânziene, și un altul pentru Samhainn, 
Sărbătoarea Tuturor Sfinţilor. Sărbătorile străvechi ale focului și 
soarelui, iar soarele de Beltane avea să răsară mâine. 

Secţiunea centrală a carnetului era intitulată „Speculaţii”. 
Aceasta măcar era adevărată, am reflectat sec. Pe una dintre 
pagini exista un paragraf într-o caligrafie curată, înclinată: 
„Druizii își ardeau victimele sacrificiale în cuști de răchită în 
formă de om, dar cei sacrificați erau uciși prin strangulare, iar 
gâturile le erau tăiate pentru a scurge trupul de sânge. Sângele 
sau focul era elementul esenţial?” 

Curiozitatea rece a întrebării mi-a adus în faţa ochilor chipul 
lui Geillis Duncan. Nu studenta cu ochii mari și părul drept al 
cărei portret îl văzusem la institut, ci soţia enigmatică, cu un 
zâmbet ascuns, a perceptorului fiscal, cu zece ani mai în vârstă, 
versată în folosirea ierburilor și a trupului, care îi ispitea pe 
bărbaţi pentru propriile ei scopuri și ucidea fără pasiune pentru 
a-și atinge ţelurile. 

Ultimele câteva pagini ale carnetului, ordonat denumite 
„Concluzii”, ne conduseseră în această călătorie întunecată, în 
ajunul Sărbătorii de Beltane. Mi-am strâns degetele în jurul 
cheii, dorindu-mi din toată inima ca Greg Edgars să fi răspuns la 
telefon. 

e 

Roger a încetinit, intrând pe drumul prăfuit și bolovănos care 
ducea pe lângă baza dealului numit Craigh na Dun. 

— Nu văd nimic, a spus el. 

Nu scosese o vorbă de atâta timp, încât propoziţia a sunat 
răgușit, parcă certăreț. 

— Păi, sigur că nu, a răspuns Brianna iritată. Nu poţi vedea de 
aici cercul de pietre. 

Roger a mormăit ceva și a încetinit și mai mult. Evident, nervii 
Briannei erau întinși, dar la fel erau și ai lui. Doar Claire părea 
calmă, neafectată de tensiunea ce creștea în mașină. 

— E aici, a spus Claire deodată. 

Roger a călcat frânele atât de brusc, încât Claire și fiica ei au 
alunecat, lovindu-se de bancheta din faţă. 

— Fii atent, căscatule! s-a răstit Brianna furioasă la Roger. 

Și-a înfipt mâna în păr, ridicându-l de pe faţă cu un gest scurt 
și nervos. A înghiţit în sec când s-a aplecat să privească prin 
fereastra întunecată. 

— Unde? a întrebat ea. 

Claire a făcut un semn din cap în faţă spre dreapta, 
continuând să-și țină mâinile în buzunare. 

— E o mașină parcată chiar în spatele desișului de acolo. 

Roger și-a umezit buzele și a întins braţul spre mânerul 
portierei. 

— E mașina lui Edgars. Mă duc să arunc o privire. Rămâneţi 
aici. 

Brianna a deschis portiera cu un scârţâit metalic de balamale 
neunse. Privirea ei încărcată de reproșuri mute l-a făcut pe 
Roger să se îmbujoreze în sclipirea slabă a luminii de deasupra 
capului său. 

S-a înapoiat înainte ca Roger să apuce să iasă din mașină. 

— Nu e nimeni acolo, a raportat ea, aruncând o privire spre 
vârful dealului. Crezi că...? 

Claire și-a încheiat ultimul nasture al pardesiului și a pășit în 
întuneric fără a răspunde întrebării fiicei sale. 

— Poteca e pe aici, a spus ea. 

Mergea în faţă și Roger, privind silueta palidă alunecând ca o 
nălucă în sus pe deal înaintea lui, și-a amintit fără să vrea de 
drumul pe dealul abrupt spre curtea bisericii de la St Kilda. La fel 
și Brianna; a șovăit și a auzit-o bombânind enervată, dar pe 
urmă braţul ei s-a întins spre cotul lui și l-a strâns cu putere, fie 
pentru a-l încuraja, fie pentru a se sprijini de el, nu putea spune. 
insă el a prins curaj și a bătut-o ușor pe mână și i-a strâns-o cu 
cotul. În ciuda îndoielilor sale și a aerului straniu al întregii 
expediții, simțea cum îl cuprinde emoția pe măsură ce se 
apropiau de creasta dealului. 

Era o noapte senină, fără lună și foarte întunecată, cu doar 
câteva sclipiri ale stelelor ajutându-i să distingă pietrele înalte 
ale cercului antic în noaptea din jurul lor. Cei trei s-au oprit pe 
coama ușor rotunjită a dealului, strânși laolaltă ca o turmă 
rătăcită de oi. Respirația lui Roger suna nefiresc chiar și pentru 
propriile urechi. 

— Asta, a spus Brianna printre dinţi, e o prostie! 

— Ba nu e, a răspuns Roger. 

A simţit că rămâne fără aer, ca și cum o funie l-ar fi strâns 
brusc peste piept. 

— E o lumină acolo. 

Abia se vedea. Un licăr minuscul care a dispărut imediat, dar 
ea l-a zărit. A auzit-o inspirând adânc. 

Și acum? se întreba Roger. Ar trebui să strige? Sau zgomotul 
nou-veniţilor ar speria prada, împingând-o să acţioneze pripit? Și 
dacă ar fi așa, ce ar face? 

A văzut-o pe Claire clătinându-și capul, parcă încercând să 
alunge o insectă enervantă. A făcut un pas înapoi, departe de 
cea mai apropiată dintre pietre, și s-a dat în spate spre el. 

Roger a apucat-o de braţ, murmurând. 

— Ușor, ușor. 

Cum ai vorbi cu un cal. Chipul ei abia se zărea în lumina 
stelelor, dar el simţea tremurul care a cuprins-o, ca 
electricitatea ce străbate un cablu. A rămas înghețat, ţinându-i 
brațul, neștiind ce să facă. 

Mirosul brusc de petrol l-a trezit din buimăceală. Abia a 
observat-o pe Brianna, care a ridicat capul când mirosul i-a 
ajuns la nas și s-a întors spre partea dinspre nord a cercului. 
Roger a lăsat brațul lui Claire și s-a repezit prin tufele din jurul 

lor și prin pietre, pășind iute spre central cercului, unde o siluetă 
întunecată, ghemuită, părea o pată de cerneală pe fondul 
cenușiu al ierbii. 

Vocea lui Claire a răsunat în spatele lui, puternică și 
poruncitoare, spărgând tăcerea. 

— Gillian! a strigat ea. 

S-a auzit un foșnet moale și o strălucire a fulgerat în noapte. 
Orbit, Roger s-a ferit, împiedicându-se și căzând în genunchi. 

Pentru o clipă, a simţit doar o durere ascuțită atunci când 
retina i-a fost atinsă de lumina flăcării ce ascundea totul în 
spatele ei. A auzit un strigăt lângă el și a simţit mâna Briannei 
pe umăr. A clipit cu putere, cu ochii lăcrimând, și vederea a 
început să-i revină. 

O siluetă subţire stătea în picioare între ei și foc, cu un contur 
ca de clepsidră. Pe măsură ce vederea i s-a limpezit, Roger și-a 
dat seama că femeia purta o fustă lungă până la pământ și un 
corset, veșminte din alte vremuri. Se întorsese la auzul 
strigătului și el a avut impresia o clipă că zărește niște ochi mari 
și un păr blond și zburlit, ridicându-se și fluturând în dogoarea 
flăcării. 

A găsit răgazul, în timp ce se lupta să se ridice, să se întrebe 
cum cărase ea o buturugă atât de mare până aici sus. Apoi 
mirosul de păr ars și piele pârjolită l-a izbit în faţă și și-a amintit. 
Greg Edgars nu era acasă în seara asta. Neștiind dacă sângele 
sau focul era elementul necesar, ea le alesese pe amândouă. 

A trecut pe lângă Brianna, concentrat doar asupra fetei înalte 
și suple din faţa lui și asupra chipului care îl oglindea pe al său. 
Ea l-a văzut venind, s-a întors și s-a repezit ca vântul spre 
stânca despicată din capătul cercului. Avea o raniţă din pânză 
aspră, atârnată pe un umăr; a auzit-o gemând când raniţa s-a 
legănat greu și a lovit-o într-o coastă. 

S-a oprit o clipă, cu braţul întins spre stâncă și a privit în 
urmă. Roger ar fi putut jura că ochii ei s-au oprit asupra lui, i-au 
întâlnit privirea și i-au susținut-o, dincolo de bariera flăcărilor. 
Roger a deschis gura într-un strigăt mut. Atunci ea s-a întors, 
ușoară ca o scânteie dansând, și s-a făcut nevăzută în fisura din 
stâncă. 

Focul, trupul și noaptea însăși au dispărut dintr-odată într-un 
țipăt de pe altă lume. Roger s-a trezit cu faţa în iarbă, strângând 
pământul într-o căutare disperată a unei senzaţii familiare de 

care să se ancoreze pentru a-și păstra luciditatea. Căutarea era 
în van, niciunul dintre simţurile lui nu păreau să funcţioneze, 
chiar și atingerea pământului era lipsită de substanță, amorfă, 
de parcă ar fi fost întins pe nisipuri mișcătoare și nu pe granit. 

Orbit de strălucire, asurzit de ţipătul stâncii sfâșiate, a bâjbâit, 
întinzând braţele orbește, fără a-și simţi extremităţile, conștient 
doar de o imensă atracţie și de nevoia de a i se împotrivi. 

Nu avea senzaţia că timpul trece, se simțea ca și cum se 
luptase o veșnicie în vid, când în cele din urmă a devenit 
conștient de ceva în afara lui însuși. Niște mâini i-au apucat 
braţele cu o putere disperată și apăsarea moale a unor sâni i-a 
acoperit faţa. 

Auzul începea treptat să îi revină și, odată cu el, sunetul unei 
voci strigându-i numele. Injurându-l, de fapt, trăgându-și cu greu 
răsuflarea între epitete. 

— Idiotule! Ticălosule! Trezește-te, Roger... tâmpitule! 

Vocea era înăbușită, dar o distingea cu claritate. Cu un efort 
supraomenesc, a întins braţul și a prins-o de încheieturile 
mâinilor. S-a rostogolit, simțindu-se greoi ca începutul unei 
avalanșe, și s-a trezit clipind stupid spre chipul brăzdat de 
lacrimi al Briannei Randall, cu ochii întunecaţi ca niște peșteri în 
lumina stinsă a focului. 

Mirosul de petrol și carne arsă era copleșitor. S-a întors într-o 
parte și a icnit, vomitând în iarba umedă. Era prea ocupat 
pentru a fi recunoscător că simţul mirosului îi revenise. 

S-a șters la gură cu mâneca și a bâjbâit după braţul Briannei. 
Era strânsă ghem, tremurând. 

— O, Doamne! a spus ea. O, Doamne! Nu credeam că te pot 
opri. Te târai drept spre stâncă. O, Doamne! 

Nu a opus rezistenţă când a tras-o spre el, dar nici nu i-a 
răspuns. A continuat doar să tremure, lacrimile curgându-i din 
ochii mari și goi, spunând întruna „O, Doamne!”, ca un disc 
zgâriat. 

— Gata, a spus el, bătând-o ușor cu palma. Va fi bine. Gata. 

Senzaţia de ametțeală se estompa, deși se mai simţea de 
parcă ar fi fost spart în mai multe bucăţi și împrăștiat violent în 
toate cele patru puncte cardinale. Din obiectul întunecat de la 
pământ se auzea un pocnet slab, dar în afară de asta și de 
exclamaţiile mecanice ale Briannei, liniștea nopţii se așternea 

iarăși. Și-a pus palmele pe urechi, parcă pentru a opri ecourile 
sunetului ucigător. 

— Ai auzit și tu? a întrebat el. 

Brianna continua să plângă, dar a încuviințat din cap, 
asemenea unei păpuși stricate. 

— Mama ta..., a început el, încă adunându-și cu greu 
gândurile, apoi a țâșnit în sus când un gând întreg s-a închegat. 
Mama ta! a exclamat el, strângând-o pe Brianna de ambele 
brațe. Claire! Unde e? 

Brianna a căscat gura șocată și s-a ridicat cu greu în picioare, 
căutând disperată prin cercul gol, unde pietrele de înălțimea 
unui om se înălțau golașe, pe jumătate vizibile în focul care se 
stingea. 

— Mamă! a strigat ea. Mamă, unde ești? 

e 

— E bine, a spus Roger, încercând ca glasul să-i sune liniștitor 
și autoritar. Va fi bine acum. 

De fapt, nu avea idee dacă vreodată Claire Randall va fi bine. 
Cel puţin era vie, și asta era tot ce putea el spune. 

O găsiseră, lipsită de cunoștință în iarba din apropierea 
hotarului de pietre, albă în lumina lunii care răsărea deasupra, 
singura dovadă că inima ei încă bătea fiind sângele întunecat 
din palmele zgâriate. Roger prefera să nu își mai amintească 
nimic din drumul de coșmar la vale pe potecă, spre mașină, cu 
trupul ei inert sprijinit de umerii lui, cu picioarele alunecându-i 
orbește când pietrele i se rostogoleau sub tălpi și crengile i se 
agăţau de haine. 

Coborârea de pe dealul blestemat îl storsese de puteri. 
Brianna, trasă la faţă de concentrare, condusese mașina înapoi 
spre casa parohială, cu degetele agățate de volan ca niște 
tulpini de iederă. Ghemuit pe banchetă alături de ea, Roger 
văzuse în oglinda retrovizoare lumina sclipind slab pe coama 
dealului din spatele lor, acolo unde un nor mic și luminos plutea 
ca fumul răbufnit din ţeava unui tun, dovada mută a unei bătălii 
care s-a încheiat. 

Brianna se învârtea acum pe lângă canapeaua unde era 
întinsă mama ei, nemișcată ca o figură mortuară pe un sarcofag. 
Cutremurându-se, Roger evitase șemineul unde focul aștepta să 
fie aprins și trăsese în schimb un radiator cu care reverendul își 
încălzise picioarele în timpul nopţilor de iarnă. Siguranţele 

străluceau portocalii și fierbinţi și scotea un bâzâit zgomotos și 
prietenos care acoperea tăcerea din birou. 

Roger s-a așezat pe un taburet scund lângă sofa, simțindu-se 
lipsit de vlagă. Cu ultimele rămășițe de voinţă, a întins braţul 
spre măsuța pe care era așezat telefonul, însă degetele i-au 
încremenit la câţiva centimetri deasupra aparatului. 

— Oare ar trebui... 

A fost nevoit să se oprească să își dreagă glasul. 

— Ar trebui să... chemăm un doctor? Ori poliţia? 

— Nu. 

Vocea Briannei era pierdută, aproape absentă, când s-a 
aplecat peste silueta nemișcată de pe canapea. 

— Își revine. 

Pleoapele au tremurat, s-au strâns o clipă când amintirea 
durerii a revenit, apoi s-au relaxat și s-au deschis. Ochii îi erau 
limpezi și calzi ca mierea. S-au plimbat încolo și încoace, peste 
Brianna, care stătea mândră și ţeapănă lângă ea, și s-au fixat pe 
chipul lui Roger. 

Buzele lui Claire erau lipsite de sânge ca și restul feţei; a fost 
nevoie de mai multe încercări pentru a scoate o șoaptă răgușită. 

— A reușit... să se întoarcă? 

Degetele ei erau încleștate pe fustă și el a văzut urma subţire 
și întunecată de sânge pe care o lăsau în urmă. Și-a strâns și el 
instinctiv mâinile pe genunchi, cu palmele furnicându-l. Deci și 
ea se ţinuse din toate puterile, bâjbâind printre ierburi și pietre, 
să nu fie înghițită de trecut. Roger și-a coborât pleoapele la 
amintirea acelei rupturi, încuviințând din cap. 

— Da, a răspuns. A plecat. 

Apoi ochii limpezi s-au îndreptat spre chipul fiicei sale, cu 
sprâncenele arcuite parcă interogativ. Însă Brianna a fost cea 
care a pus întrebarea. 

— Deci e adevărat? a rostit ea șovăitor. Totul este adevărat? 

Roger a simţit fiorul ușor care a scuturat trupul fetei și fără să 
se gândească, a întins braţul și a luat-o de mână. Fără să vrea, a 
tresărit când ea l-a strâns cu putere și deodată și-a amintit unul 
dintre textele reverendului: „Binecuvântaţi sunt cei care nu au 
văzut, dar au crezut.” Dar cei care trebuie să vadă, pentru a 
crede? Sub efectul credinței căpătate, Brianna tremura cu 
teamă lângă el, îngrozită de ceea ce trebuia, de asemenea, să 
creadă. 

Chiar în clipa în care fata s-a încordat, pregătindu-se să 
întâmpine adevărul pe care deja îl văzuse, trupului încordat al 
lui Claire de pe canapea s-a relaxat. Buzele palide s-au curbat 
într-un zâmbet firav și o expresie de pace profundă i-a netezit 
trăsăturile chipului alb și s-a oprit strălucind în ochii aurii. 

— E adevărat, a spus ea și o pată de culoare i-a revenit în 
obrajii palizi. Te-ar minţi mama ta? 

Și a închis din nou ochii. 

Roger s-a aplecat să închidă radiatorul. Noaptea era rece, dar 
el nu mai putea sta în acest birou, sanctuarul lui temporar. Încă 
se simţea ameţit, dar nu mai putea amâna. Decizia trebuia 
luată. 

Veniseră zorile înainte ca poliția și doctorul să-și fi terminat 
treaba cu o seară în urmă, completând formularele, luând 
declarații, verificând semne vitale și dându-și silința să explice 
adevărul. „Binecuvântaţi sunt cei care nu au văzut”, a spus din 
nou în gând, evlavios, „dar au crezut”. Mai ales în acest caz. 

In cele din urmă plecaseră, cu formularele, legitimaţiile și 
mașinile lor cu girofaruri, pentru a supraveghea ridicarea 
trupului lui Greg Edgars din cercul de pietre, pentru a emite un 
mandat de arestare pe numele soţiei lui care, după ce își 
ademenise soţul pentru a-l ucide, fugise de la locul faptei. Asta, 
ca să ne exprimăm cu blândețe, s-a gândit ameţit Roger. 

Cu mintea și trupul epuizate, Roger le lăsase pe cele două 
femei în grija doctorului și a Fionei și se dusese la culcare, fără a 
se mai deranja să se dezbrace ori să dea într-o parte plapuma, 
prăbușindu-se pur și simplu în uitare. Trezit aproape de apusul 
soarelui de o foame de lup, coborâse scările împleticindu-se și 
își găsise musafirele la fel de tăcute, deși mai puţin tulburate, 
ajutând-o pe Fiona cu pregătirile de cină. 

Mâncaseră în tăcere. Atmosfera nu era încordată; cei de la 
masă păreau să comunice între ei pe căi nevăzute. Brianna era 
așezată lângă mama ei, atingând-o uneori când se întindea 
după mâncare, poate pentru a se asigura că era acolo. 
Câteodată privea spre Roger, priviri furișe, timide, pe sub gene, 
dar nu vorbea cu el. 

Claire a vorbit puţin și a mâncat și mai puţin, stătea tăcută și 
liniștită ca un lac de munte în soare, concentrată asupra 
gândurilor ei. După cină, se scuzase și plecase să se așeze pe 
divanul adânc de la fereastra din capătul holului, spunând că e 

obosită. Brianna aruncase o privire spre mama ei, o siluetă 
conturată de ultimele raze ale soarelui apunând, întoarsă cu faţa 
spre geam, și plecase la bucătărie să o ajute pe Fiona cu vasele. 
Cu stomacul încărcat de mâncarea Fionei, Roger se dusese în 
birou să se gândească. 

Două ore mai târziu era tot pe gânduri, cu extraordinar de 
puţine rezultate. Cărţile zăceau împrăștiate pe birou și pe masă, 
lăsate pe jumătate deschise pe scaune și pe spătarul canapelei, 
gurile ce se căscau în rafturile aglomerate fiind mărturia 
efortului cercetărilor lui dezordonate. 

Îi luase ceva timp, dar găsise pasajul scurt pe care și-l 
amintea dintr-o căutare mai veche pentru Claire Randall. Acele 
răspunsuri îi aduseseră ei mângâiere și liniște; acesta însă nu, 
dacă i-ar spune. Și dacă el avea dreptate? Trebuia să aibă; așa 
se explica mormântul stingher, atât de departe de Culloden. 

Și-a frecat obrazul cu palma și a simţit barba aspră. Nici nu 
era de mirare că uitase să se radă cu toate câte se 
întâmplaseră. Când închidea ochii, mai simţea în nări mirosul de 
fum și de sânge, vedea flăcările pe stânca neagră și șuvițele de 
păr blond, zburând departe de atingerea lui. S-a cutremurat 
amintindu-și și a fost cuprins de resentimente. Claire îi 
spulberase liniștea, el nu trebuia să procedeze la fel? Și Brianna, 
dacă acum știa adevărul, nu trebuia să îl știe în întregime? 

Claire era încă la capătul holului, cu picioarele ghemuite sub 
ea pe divan, privind afară la întinderea neagră a nopţii de 
dincolo de geam. 

— Claire? 

Vocea lui era răgușită după atâta timp în care nu vorbise și și- 
a dres glasul, încercând din nou. 

— Claire? Am... ceva să-ţi spun. 

S-a întors și a ridicat privirea spre el. Doar o ușoară 
curiozitate i se citea pe chip. Avea o expresie calmă, expresia 
unui om care îndurase teroarea, disperarea, durerea și povara 
deznădăjduită a celui rămas în viață, un om care rezistase. 
Privind-o, Roger a simţit brusc că nu poate să-i mărturisească. 
Dar ea îi spusese adevărul; el trebuia să facă același lucru. 

— Am găsit ceva, a continuat el ridicând cartea într-un gest 
scurt, inutil. În legătură cu... Jamie. 

Rostirea numelui cu voce tare părea să-i dea curaj, ca și cum 
scoțianul uriaș în persoană fusese chemat de el și venise să stea 

solid și nemișcat în hol, între soţia lui și Roger. Roger a tras 
adânc aer în piept, pregătindu-se. 

— Ce este? 

— Ultimul lucru pe care el dorea să-l facă. Cred... cred că a 
eșuat. 

Claire a pălit și s-a holbat la carte. 

— Oamenii lui? Dar am crezut că ai găsit... 

— Am găsit, a întrerupt-o Roger. Nu sunt destul de sigur că a 
reușit asta. l-a scos pe bărbaţii de la Lallybroch de pe câmpul de 
luptă, i-a salvat de la Culloden și i-a dus pe drumul spre casă. 

— Dar pe urmă... 

— Avea de gând să se întoarcă înapoi în bătălie și cred că a 
făcut asta. 

Devenea tot mai greu, dar trebuia să îi spună. Negăsindu-și 
cuvintele, a deschis cartea și a citit cu glas tare: 


După bătălia finală de la Culloden, optsprezece 
ofițeri iacobiţi, toți răniți, s-au refugiat în vechea casă 
și timp de două zile, cu rănile neîngrijite, au zăcut în 
dureri, apoi au fost scoși pentru a fi împușcați. Unul 
dintre ei, un Fraser din regimentul lordului Lovat, a 
scăpat de la măcel, ceilalți au fost îngropați la 
marginea parcului. 


— „Un bărbat, un Fraser din regimentului lordului Lovat a 
scăpat...”, a repetat Roger în șoaptă. 

A ridicat privirea de pe pagină și i-a văzut ochii, mari și orbi ca 
ai unei căprioare privind în farurile unei mașini care se apropie. 

— A avut de gând să sfârșească pe câmpul de la Culloden, a 
șoptit Roger. Doar că nu a murit. 

Multumiri 


Autoarea dorește să le mulțumească și să le 
transmită cele mai bune gânduri: 


celor trei Jackie (Jackie Cantor, Jackie LeDonne și 
mama mea), îngerii păzitori ai cărților mele; celor 
patru John (John Myers, John E. Simpson, Jr., John 
Woram şi John Stith), pentru lectura constantă, 
informațiile diverse din cultura scoțiană și entuziasmul 
general; lui Janet McConnaughey, Margaret J. 
Campbell, Todd Heimarck, Deb și Dennis Parisek, Holly 
Heinel și celorlalți LitForumişti al căror nume nu începe 
cu litera J - în mod special lui Robert Riffle, pentru 
plantele medicinale, pentru epitetele franțuzeşti, 
claviaturile de abanos și ochiul său mereu vigilent; lui 
Paul Solyn, pentru condurul-doamnei târzii, valsuri, 
plăci de cupru inscripţionate și sfaturi botanice; lui 
Margaret Ball, pentru referințe, sugestii utile și 
conversații captivante; lui Fay Zachary, pentru prânz; 
profesorului Gary Hoff, pentru sfaturile medicale și 
consultații (el nu a avut nimic de a face cu descrierea 
eviscerării); poetului Barry Fogden, pentru traducerile 
din engleză; lui Labhriunn Maclan, pentru blestemele 
galice și generozitatea de a-mi permite să îi folosesc 
numele atât de poetic; lui Kathy Allen-Webber, pentru 
ajutorul la franceză (dacă ceva e la timpul greșit, e din 
vina mea); Vondei N. Mcintyre, pentru că mi-a 
dezvăluit din tainele meseriei; lui Michael Lee West, 
pentru minunatele comentarii pe marginea textului și 
pentru genul de conversații telefonice care îi face pe 
membrii familiei mele să strige „Închide telefonul! 
Murim de foame!”; mamei lui Michael Lee, pentru că 
mi-a citit manuscrisul, ridicându-și din când în când 
privirea pentru a-și întreba fiica apreciată de critici „De 
ce nu scrii și tu cărţi din acestea?”; și lui Elizabeth 
Buchan, pentru întrebări, sugestii și sfaturi - efortul 

implicat a fost aproape la fel de mare ca și ajutorul 
acordat. 

Povestea care a Stat la baza serialului OUTLANDER 

